Source document: https://docs-lawep.s3.us-east-2.amazonaws.com/1698080796202.pdf (Seychelles)
National Assembly of Seychelles State of the Nation Address Tuesday 15th February 1994 MR SPEAKER Msye Prezidan, ‘Cher’ manm asanble e tou bann envite distenge e tou piblik ki pe ekoute lo radyo e televizyon mon swet zot la byen veni dan nou premye meeting sa lannen ki pou komans avek en mesaz sorti kot Prezidan selon lartik 65 nou konstitisyon.
Apre son mesaz nou pou kit lasal, nou pou zwenn dan en resepsyon epi nou pou repran nou travay vandredi 18 fevrye 9 er bomaten selon Order Paper ki tou manm asanble i annan avek zot.

Avek sa mon annan gran loner pou envit Prezidan pou prezant son mesaz prezidansyel.

PREZIDAN RENE Msye Speaker, Onorab manm lasanble, pep Seselwa.

Selon nou nouvo konstitisyon i mon devwar ozordi koman Prezidan pou mwan adres zot o komansman, e o komansman sak lannen.
Ozordi i en gran plezir pou mwan koz ek zot a en moman tre enportan dan devlopman ekonomik, politik e sosyal nou pei.

Nou pou analiz ansanm dan ki fason nou pou bezwen travay ansanm a lavenir.

Noun ariv a en moman istorik kan noun fini avek peryod tranzisyon e metnan nou bezwen deside ki manyer nou pou konstrir lo sa fondasyon ki noun deza met an plas.

Premyerman dan ki lespri nou bezwen travay e konstri.
Depi dernyen eleksyon, mwan menm e plizyer lezot dirizan dan pei, dan gouvernman koman dan lopozisyon in enplore ki nou travay dan linite avek korperasyon pou nou mars ansanm ver lannen 2000.

Mon pa pou manke ozordi pou mwan fer zot rapel ankor ennfwa nesesite pou nou fer sa.

Selselwa ekout mwan byen e mon sir ki la mazorite parmi zot i a konpran sa ki mon pe dir.
Sa lannen i lannen lafanmiy e i tonm byen, parske pandan ki nou pe reflesir lo nou devwar e nou responsabilite koman manm en fanmiy nou kapab osi reflesir lo nou devwar e nou responsabilite koman en sitwayen sa pli gran fanmiy, nou pei Sesel, nou nasyon Seselwa.
Koman zot konnen monn toultan konpar sa ki pase dan en pei avek sa ki pase dan en fanmiy e sa konparezon mon krwar i touzour aplike non selman kan nou koz lo nesesite pour annan linite parmi nou larmoni e konprenezon, me osi ler nou koz lo bezwen pou nou fer plan pou lavenir.

Pou nou kapab ganny meyer rezilta posib a lavenir fodre ki nou fer en plan.

Pa nenport ki plan me en plan ki entelizan e ki byen reflesi .
Se selman kan nou annan en plan ki en pei i kapab benefisye o maksimonm kan i botan e gard son lekilib kan i move tan.

I parey en fanmiy.

Pour ki en fanmiy i kapab fer progre li osi i bezwen annan en plan.

Se pou sa rezon ki mon krwar ki tou bann ki responsab en fanmiy pou konpran mon mesaz pli fasilman.

Se zot ki annan responsabilite pou fer marse en lakour, zot ki bezwen fer 2 bout zwenn e zot ki bezwen fer plan pou lavenir zot zanfan.
Se zot ki bezwen deside ki kantite ki zot fanmiy i kapab depanse lo keksoz neseser e kwa ki zot bezwen met dekote pou demen.

Kwa ki zot mwayen i permet e kwa ki zot bezwen sakrifye.

En gouvernman responsab i bezwen fer parey.

Annou vwar ankor enfwa ki manyer en gouvernman i fonksyonnen.

I enportan ki nou realize ennfwa pou tou ki gouvernman napa larzan.

Kwa alor ki i bezwen fer?


I bezwen deside ki manyer pli zis i kapab rod larzan avek manm sa gran fanmiy Seselwa e ki fason pli saz i kapab depans sa larzan.

En gouvernman i bezwen fer sa an gardan byensir son lobzektif prensipal, set a dir byennet lepep Seselwa an antye.

Devwar gouvernman se fer sir ki in met an plas bann servis neseser pou byennet lepep, servis lasante, servis ledikasyon, servis semen, transpor, servis lord, la zistis e lezot servis ankor ki neseser pou ki lepep i viv en lavi sivilize.
Avek ki e dan ki fason gouvernman i ramas larzan?

Gouvernman i ranmas larzan avek bann travayer e avek bann ki fer biznes atraver en sistenm taks.

Swa lo profi ki bann biznes i fer, swa lo lapey travayer, swa lo bann prodwi ki dimoun i konsonmen.

Isi Sesel noun aboli taks lo lapey dimoun.

Nou enn bann rar pei ki’n fer sa.

Dan laplipar pei ler en dimoun i tous son lapey lafen dimwan gouvernman i tir enpe lo la.

Dan serten pei lerop gouvernman i tir plis ki lanmwatye.

Isi Sesel napa taks lo lapey.


Taks i prensipalman lo marsandiz e lo profi ki bann biznes i fer.

En bon gouvernman responsab parey en bon sef dan en fanmiy i bezwen deside ki sennla ki pou kontribye plis e ki sennla ki pou kontribye mwens.

Gouvernman SPPF i krwar ki si ou ganny plis reveni e ou depans plis ou devret pey plis.

Si ou ganny mwens e ou depans mwens, ou devret kontribye mwens.

Rezilta se mwens soufrans lo bann ki pli pov.


Pandan sa dernyen 16 an malgre detrwa pti difikilte ki en pti pei parey nou i bezwen pas ladan, nou lekonomi in ganny administre e planifye sitan byen ki nou sikse in ganny rekonnet e aplodi atraver lemonn antye.
Bann organizasyon mondyal pli enportan dan lemonn koman Fon Moneter Enternasyonal e labank mondyal in felisit nou pou fason ki avek en pti gin resours noun kapab administre nou lekonomi tel fason ki ozordi nou reveni per kapita i enn pli o parmi pei ki pe devlope.

Sorti mwens ki 1,000 dolar par an par tet dabitan an 1977 pour ariv plis ki 5,000 dolar ozordi.

Sa i ganny rekonnet partou koman enn bann sikse pli remarkab.
Avek en sikse konmsa ki manyer en bann politisyen swa dizan responsab i kapab kontinyen esey konvenk dimoun ki nou lekonomi in ganny mal administre.

Mon krwar ki in ler pou zot realize ki Seselwa in fini vwar le kontrer.

Seselwa in nepli krwar sa kalite propagann.

Pandan 4 eleksyon in anvoy en mesaz tre kler ki malerezman pankor ganny tande.

Mon krwar ki in ler pou zot aret mars lo sa patant e annou travay ansanm pou nou al ankor detrwa pa an avan.
Tou pei koman tou fanmiy i annan defwa i pas atraver serten difikilte.

Kan sa i arive i enportan ki tou dimoun i bos ansanm pou redres sa sitiasyon, an partikilye i neseser ki bann ki’n pran responsabilite politik i pa met lentere politik avan lentere lepep.

Nou tou nou konnen ki lemonn antye pe pas atraver en kriz ekonomik.

Partou kote konmela zot pe koz lo devalyasyon.

Resaman plizyer pei afriken in forse devalye zot larzan e pri tou keksoz in monte.
Dan plizyer lezot pei Fon Moneter Enternasyonal in demann zot pou diminye saler bann travayer.

Plizyer pei lerop pe pas dan difikilte e pa menm detrwa semenn pase, Prezidan Clinton, Prezidan Lanmerik in anonse ki Lanmerik li menm i bezwen pran serten mezir pou li redres son lekonomi.

Bann move tan dan en lekonomi ouver parey pou nou i koze par plizyer fakter me 2 fakter pli enportan se ler i ganny afekte par en kriz ekonomik mondyal e ler i depans plis ki son mwayen i permet.
Set egzakteman sa ki’n arive Sesel dan sa 2 dernyen lannen.

Premyerman koman monn deza eksplike, lemonn pe pas dan en kriz ekonomik e sa i afekte nou.

Paregzanp nou tou nou konnen ki nonm touris ki sorti Litali dan plizyer lezot pei tel ki Litali in diminye akoz difikilte ekonomik dan sa bann pei.

Sa i an deor nou kontrol.

Dezyenmman noun depans plis ki nou mwayen, pa akoz noun mal administre me akoz en kantite depans ki ti neseser.
Peryod tranzisyon politik avek son 2 komisyon konstitisyonnel, son 2 referendum e son 2 eleksyon nasyonal in kout nou en kantite larzan e in kontribye pou fer nou annan en gran defisit.

Katriyenm Zwe de Zil Losean Endyen in kout ser e in kontribye osi pou afekte nou bidze.

Premye ti neseser pou nou fer sanzman politik pou ki nou pep i kapab mars ansanm dan linite ver lavenir.

Dezyenm, Zwe de Zil.


In mark en letap dan devlopman spor dan nou pei e in anmenn en kantite lafyerte pou nou pep e pou nou lazenes e pli enportan in montre nou ki kantite progre nou kapab fer si nou ini.

Gouvernman i krwar ki tou le 2 i en bon lenvestisman pou lavenir e i pa regrete ki noun fer li.

Me prezan ler in arive pou nou tou met nou zepol ansanm pou nou relans nou lekonomi.
Annou pa les nou fitir zenerasyon blanm nou akoz dan en moman difisil nou pann kapab travay ansanm dan linite e dan larmoni.

Koman en gouvernman responsab nou bezwen pran serten mezir pou fer sir ki nou kapab refer bann bout zwenn e nou bezwen fer li dan fason pli zis posib.

Bidze ki Minis Finans ti prezante a la fen lannen pase i reprezant bann mezir ki ti neseser pou reaziste nou lekonomi o pli vit posib pou nou kapab rekomans mars an avan.
Bidze in pran an konsiderasyon nesesite pou gouvernman ranmas enpe plis larzan e an mem tan pou pa met plis soufrans lo bann ki reveni i pli ba.

Se pou sa rezon ki noun bes pri marsandiz ki tou dimoun i bezwen servi e noun ogmant pri marsandiz ki dimoun pa oblize servi, oswa ki ganny konsidere koman en liks.

Byensir nou ti a vreman kontan si nou ti ann kapab bes pri lo bokou plis marsandiz.
Sa ti a fer nou pli popiler me koman en gouvernman responsab nou pa kapab fer sa pou la senp rezon ki si nou fer sa i pou pran nou ankor plis letan pou nou redres nou sitiasyon e dimoun pou soufer ankor plis e pou pli lontan.

Seselwa annou reflesir byen.

Si ozordi i annan parmi nou ki annan en biznes, si ozordi i annan bokou parmi nou ki annan en loto, si ozordi bokou parmi nou i annan en nivo lavi pli o ki dan laplipar pei ki pe devlope, se akoz gouvernman in donn zot moyen pou fer progre.
In met an plas striktir neseser pour ed Seselwa pou fer plis biznes.

Ti annan en tan kot laplipar taksi lo stenn ti pou detrwa propriyeter e bann drayver ti anploye.

Ti annan en tan kot tou loto car hire ti osi pou detrwa propriyeter e ti napa sans pou lezot antre.

Ti annan en tan kot laplipar biznes ti dan lanmen detrwa dimoun ozordi nou annan plis ki 2 mil biznes dan Sesel.
Nou lekonomi in ganny administre dan en fason kot ozordi en pti pei parey Sesel i kapab dir avek fyerte ki i annan pli bon enfrastriktir de baz ki nenport ki pei dan nou rezyon.

Nou ti bezwen depanse pou donn nou pei pli bon sistenm lasante debaz dan nou rezyon.

Pli bon fasilite ledikasyon debaz.

Pli bon sistenm semen.

Pli bon fasilite sportif ensi-de-swit.

Nou ti oule kree en Sesel kot tou Seselwa i a konfortab e fyer.
Ozordi nou demann bann ki’n pli benefisye pou anvoy lanmen en pti pe pli fon dan zot pos pou zot ede remet nou lekilib.

Akoz nou tann en leokri?

Eske sikse in fer serten parmi nou bliy le pase?

Eske sikse in fer nou bliye ki satisfaksyon pli profon i vin atraver sa ki nou donnen plito ki atraver sa ki nou pran e gannyen?

Eske lanbisyon politik serten pe fer nou perdi nou vizyon atraver nyaz propagann?
Mwan ozordi mon pou selman demann pep Seselwa pou repran sa vizyon ki permet nou konsider byennet nou fanmiy an antye plito ki zis nou gen personel.

Se selman sa vizyon ki pou ed nou kree en sosyete pli ere e pli prosper.

En vre nasyon pa kapab ganny kree par gouvernman tousel.

Le moman in arive kot tou Seselwa i bezwen zwe son rol e partisip dan devlopman son pei.
Gouvernman in ase brav pou li dir avek tou Seselwa pandan lannen 1994 nou annan serten difikilte, nou bezwen diminye depans e ogmant nou kontribisyon.

Nou bezwen fer sa pou ki apre nou a kapab kontinnyen progrese pou byennet tou Seselwa.

Dan son kote, gouvernman i bezwen koup son depans le plis posib.
Minis Finans dan son bidze ti ensiste ki tou Minister i fer zefor pou diminyen depans e menm apre ki bidze ti’n ganny aprouve dan sa lasanble, tou bann Minister in ganny demande ankor pou ser plis si posib san afekte bann anplwaye.

Sak Seselwa i annan osi en responsabilite pou diminye depans otan ki posib.

Annou aret aste gonaz.

I pa neseser ki nou depans tou nou larzan.

Annou kalkil demen e met detrwa sou de kote.


Mon ti a kontan profite osi pou demann bann marsan pou aret fer vin bann marsandiz initil pandan 1994.

Avek tou bann mezir ki gouvernman in pran mon oule asir zot ki avek zot sipor nou a kapab redres nou lekonomi rapidman.

Napa okenn rezon pou devalye nou roupi e gouvernman napa okenn lentansyon pou fer sa.

Deplis gouvernman pou kontinnyen mentenir en sistenm kot napa kontrol lo tranzaksyon deviz etranzer.
O kontrer nou pou fer en gran zefor pou elimin bann retar ki i annan konmela dan peyman deviz etranzer.

An menm tan ki nou pe redres nou lekonomi e ser enpe partou nou bezwen asire ki devlopman e prodiktivite i kontinnyen e i ogmante.

Gouvernman pou ankouraz plis devlopman par nenport ki endividi ki oule avanse e fer pei avanse.

A tou nivo dan gouvernman nou pou fer sa ki nou kapab pou ed devlopman e osi pou rann en pli bon servis piblik.
A traver plizyer incentive gouvernman pou ankouraz sekter prive ki enterese kontribye pou fer pei prodwi plis.

Nou bezwen fer sir ki tou endividi ki enterese fer son prop biznes i ganny led e lantrennman neseser pou fer li.

De plizan pli nou oblize trouv mwayen pou motiv nou travayer, non selman atraver plis rekonpans pou sa ki merite me osi atraver en sanzman latitid kot nou pa travay zis pou nou larzan lafen dimwan me osi pou satisfaksyon ki nou gannyen kan noun fer nou travay pli byen posib.
En nouvo latitid viz-a-vi nou travay i absoliman neseser si nou oule vwar nou lekonomi grosi pou kapab benefisye nou tou.

Tou travayer i bezwen realize ki si zot pa fer sa se zot menm ki pou soufer.

Nou lavenir e nou devlopman i depan lo kantite e pli enportan ankor lo kalite nou travay.

Mwa pran detrwa legzanp.

Nou lendistri touris.


Sa i nou pli gran lendistri e la ozordi pou nou analiz sa lendistri mon demann zot fer krwar ki sakenn de zot i en touris ki’n deside vin Sesel akoz zot in tande ki Sesel i en zoli pei.

Ou anbarke Langleter, Lafrans, Lalmanny, oubyen dan en lot pei.

Ou pran Air Seychelles akoz zot in dir ou ki servis abor i bon.

Ou anbarke avek lespwar pou al repoze dan en zoli pei.

Abor sa avyon ou kapab rankontre 2 kalite dimoun.


Enn ki resevwar ou avek en sourir ki servi ou avek plezir oubyen ou kapab rankontre en dimoun ki pe boude, ki pa enterese si ou swaf, oubyen si ou lafen.

Dan en ka ou santi ou byen e ou kontan ki oun deside al Sesel dan en lot ka ou demann ou lekor si ou pann gat ou larzan.

Ou ariv erport Sesel e ou debarke, ou pas limigrasyon e la osi ou kapab rankontre en figir long oubyen en vizaz sourian.
Apre erport i annan lotel, i annan, taksi, i annan magazen, eksetera.

Partou ou vakans i vin bon oubyen move depandan lo kimanyer ou ganny resevwar.

Mon krwar ki tou dimoun i konpran tre byen ki mon oule dir.

Si nou oule kontinnyen annan en bon lendistri tourist fodre ki nou konn resevwar bann touris ki vin vwar nou.

Si nou pa konn resevwar zot nou pour detri sa lendistri.
Touris pour diminnyen e nou pour vwar nou tou ki travay dan sa lendistri pe asize dan lakour e pe rode kote nou kapab ganny en bouse manze.

Dezyenm legzanp.

Lendistri lapes.

Pandan plizyer lannen bokou fanmiy Seselwa in depann lo sa lendistri pou zot ganny zot lavi.

Zis dan transbordaz pwason i annan de santenn fanmiy ki resevwar en bon reveni.

Ozordi ki pe arive?

Nou tande ki plizyer konpannyen lapes pe oule al transbord zot pwason dan lezot pei.
Travayer pa oule desarz bato apre ler e zot pa oule travay dan ‘weekend’.

I menm annan detrwa dimoun malen ki pe konsey zot fer strike pou ganny plis larzan.

Si nou pa fer atansyon bokou travayer dan por pou vwar zot pe asize dan lakour e rode ki zot pou fer e sa detrwa malen pa pou kapab nouri zot.

Monn sit sa 2 legzanp pou mwan eksplik klerman akoz nou bezwen fer bokou atansyon dan ki fason nou fer nou travay.

Sa i aplik dan tou lezot travay.


Si sakenn de nou i fer nou travay byen nou lekonomi pou devlope.

Si nou oule tir delo dan ros nou lekonomi pou afebli e son rezilta se ki nou tou nou pou soufer.

Pou ki nou devlopman ekonomik i kapab reisi i absoliman neseser ki i napa tansyon lo plan politik.

Milti parti pa vedir ki nou bezwen lager tou le zour.

Dan sistenm milti parti lepep i swazir en gouvernman pou fer marse pei pandan 5 an.
Isi Sesel noun dir ki i ti a bon ki nou konsilte ansanm lo bann gran prensip pandan sa 5 an.

Sa manyer fer in ganny aksepte par nou 2 parti politik prensipal e se pou sa rezon ki apre dernyen eleksyon noun konsilte lo plizyer size; paregzanp lo nesesite pa ogmant saler me diminye pri marsandiz esansyel.

Sa pa vedir ki noun dakor lo bann detay me lo son gran prensip in posib pou nou koz menm langaz.
Se pou sa rezon ki noun etabli en komite pou tou parti politik konsilte ansanm lo bann problenm ekonomik ki konsern nou pei.

Mon konnen ki en parti politik in refize pran par me dan lentere stabilite dan nou pei mon ti a kontan demann li pou rekonsider son desizyon.

Sa komite i en komite konsiltatif pou nou kapab reflesir ansanm.

Desizyon final i antyerman responsabilite gouvernman e i pa lentansyon sa gouvernman pou blanm personn si keksoz pa mars osi byen ki nou oule.
Tou zefor politik e ekonomik ki nou fer pa pou aboutir dan naryen si nou pa rezourd serten problenm sosyal ki pe afekte nou, drog, lalkol, dezord, ensi-de-swit.

Lemonn antye pe esey lager kont sa problenm drog e isi dan nou pti pei nou vwar en logmantasyon dan kantite dimoun, zenn koman adilt ki’n tonm dan drog.

Ankor ennfwa nou tou nou bezwen met nou ansanm pou konbat kont sa fleo.

I pa responsabilite zis gouvernman me osi responsabilite bann loganizasyon relizye e tou Seselwa an zeneral.
Gouvernman i krwar ki konsomasyon drog pou afekte bokou nou travayer e nou zanfan si nou pa fer atansyon.

Gouvernman pou fer plis zefor pou eksplik lazenes ki ditor ki drog pou fer zot.

E nou medya, televizyon, radyo e zournal pou bezwen zwe en pli gran rol pou fer nou lazenes realize ki move lefe drog i annan lo zot lavi e lo zot lespri.
Paran i annan en responsabilite spesyal pou veye ki zot zanfan pa tonm dan move frekantasyon e pli enportan ankor, nou bezwen lite kont bann ki pe esey vin ris a traver lavant drog.

Bann trafiker ki pe detri lavi nou zanfan pou zot kapab ranpli zot pos.

Bann larelizyon i annan en gran rol pou zwe dan sa domenn.

Mon demann zot pou zwenn avek gouvernman, avek lekol e avek lepep pou esey relev nivo moral nou lazenes e donn nou zenn plis satisfaksyon, plis motivasyon e plis gou pou mars lo bon semen.
Gouvernman i annan lentansyon revwar lalwa konsernan drog.

Avek lide ed bann zenn ki’n tonm dan sa move manni pou refer zot lavi e osi pou ogmant pinisyon pou bann trafiker ki pe koronpi nou zanfan.

Nou annan osi problenm konsomasyon lalkol.

I malere dir ki bokou Seselwa i bwar san kontrol e sa i afekte en kantite zot lavi fanmiy e zot travay.

Gouvernman in ogmant pri lalkol an plizyer fwa avek lespwar ki konsomasyon i desann me sa problenm i pa zis problenm gouvernman me problenm nou tou.
Se selman atraver en gran zefor par nou tou ki nou a kapab rezourd sa problenm.

Pou sa rezon gouvernman pe seryezman konsider met an plas en task force nasyonal ki pou kapab etidye sa problenm drog ek lalkol pou nou kapab ansanm lager kont sa 2 fleo e detri zot avan ki zot detri nou.

Sak endividi i bezwen realize limenm ki ditor i pe fer son lasante, son fanmiy, son zanfan e sosyete an zeneral.

Paran i bezwen dekouraz zanfan si zot realize ki zot zanfan pe pran sa bann move labitid.
Nou bann larelizyon i bezwen kontribye pou ed zot fidel devlop sa lafors moral ki neseser pou konbat kont sa maladi.

I pa ase dir pa bwar oubyen pa pran drog.

I neseser ki tou dimoun zenn koman vye i konpran ki ditor labwason ek drog i fer dan nou sosyete.

An sa ki konsern lord e lape i kler ki tou dernyerman in annan en logmantasyon dan kantite lofans ki’n ganny komet dan nou pei e sirtou dan bann lofans ki enkli vyolans.
Nou pa pou kapab les en pti group bandi detri zefor ki laplipar nou pe fer pou fer nou pei avanse.

I absoliman neseser ki nou konbat san pitye bann ki’n deside teroriz lepep e menm afekte nou lendistri touris.

Pandan 1994 nou pou pran plizyer mezir pou ranforsir e antrenn nou lapolis pou li kapab fer fas avek sa bann ki pe vol zot prosen, kas lakaz dimoun e servi vyolans kont dimoun.
Gouvernman in deza fer konsiltasyon avek plizyer lafors lapolis lezot pei pou nou ganny led neseser pou fer nou lapolis vin pli efikas e pli organize e mon annan konfyans ki okouran sa lannen nou a kapab komans vwar rezilta sa bann demars ki noun fer.

Me mon oule fer tre kler ki lapolis li tousel pa kapab rezourd tou problenm kriminalite.

Nou tou nou bezwen donn en kou-d-men, met nou latet ansanm pou nou geri sa maladi ki’n anvai nou e pou nou revwar sa lepok kot nou ti kapab dormi anpe aswar.
Avan mon termine mon oule dir enn de mo lo size la fanmiy.

Koman nou konnen nou sosyete set en koleksyon en kantite fanmiy parske dan nou sosyete fanmiy se linite debaz.

Kan dan bann fanmiy i annan lanmour e larmoni, dan sosyete osi i annan boner e lazwa.

Se pou sa rezon ki i tre enportan ki dan sak fanmiy, paran i bezwen fer sir ki zot gid zot zanfan dan bon semen depi pti.

Ed zot anmenn en lavi disiplinen.


Donn zot bokou lanmour e met dan zot lespri bann valer moral ki pou servi zot pandan tou zot lavi.

I annan serten paran ki bat zot zanfan, ki kriy ek zot e ki abriti zot.

En zanfan abriti i viv dan lafreyer e dan lensekirite.

I pa aprann byen e i pa devlop byen.

Dan lavenir nou servis sosyal pou met plis zefor pou ed paran sirtou nouvo paran lo ki manyer pou pran en meyer lapros avek zanfan.
Si paran pa byen edik zot zanfan zot pou perdi zot zanfan dan drog, lalkol e bandisite.

Mon pa krwar ki i annan paran ki oule sa.

Annou komans fer en zefor prezan pou nou plitar pa plere lo en garson ou en fiy ki noun perdi.

Mon espere ki pandan sa lannen la fanmiy nou a reflesi bokou lo la.

Finalman mon oule lans en lapel avek tou Seselwa pou nou reflesir ankor lo kalite sosyete ki nou oule kree.
Kan nou get a lantour nou espesyalman dan bann pei pli devlope nou vwar ki lemonn pe vin deplizan pli materyalis.

Imen pe perdi lanmour, lasarite ki i devret annan pou son prosen.

Isi Sesel osi i paret mwan ki nou pe pran sa move semen.

Eske pa in ler pou nou aret en kou, retournen e pran en lot semen?

Eski pa ti a pli bon si nou refer en zefor pou etabli en sosyete kot nou ed kanmarad e sirtou kot nou ed sa ki pli feb e mwen fortinen ki nou?
Eski i annan en pli gran lazwa ki kan nou kapab anmenn en sourir lo vizaz enn nou frer?

Mon mesaz ozordi i en nouvo lapel pou nou remet lanmour dan nou lavi.

Dan nou lavi personel, dan nou lavi lafanmiy e dan nou sosyete.

Lo nivo politik.

Annou efas tou baryer pou ki ansanm nou kapab konstrir sa pti nasyon e fer li vin en legzanp pou lemonn antye.
Bann sitiasyon ki nou fer fas avek akoz nou en pti pei avek en pti popilasyon pa devret met bar dan nou larou, si nou koste zepol e travay ansanm dan lamour e larmoni.

Se nou lespri solidarite koman en pti nasyon ki pou fer nou pli for e donn nou plis lansman pou nou fer plis sikse e vin pli ere.

Frer e ser Seselwa krwar mwan nou kapab fer li.

Ansanm annou fer li nou rezolisyon pour 1994 e pou bann lannen ki pe swiv.

Mersi e a byento.
Mersi e a byento.

(Applause) Speaker receives script from President and hands it to the Clerk.

National Assembly Leaders Reply Friday 18th February 1994 MR FRANCIS MACGREGOR Ok monn note sa pwen.

Bon , nou komanse.

La nou vin lo deba lo diskour Prezidan e mon envit Onorab Lider Opozisyon pou prezant son entervansyon.
18 February 1994 MR MANCHAM Depi ki eleksyon in fini mon realize ki i annan en group dimoun ki’n deside pou target mwan dan en fason sistematik pou zot eseye de detrir mon popilarite nasyonal.

Sa bann dimoun zot annan la swaf pouvwar e zot panse ki mon partisipasyon dan politik sa pei in bar zot semen e i anpes zot realiz zot anbisyon politik e zot santiman de rankin e de vanzans.
I annan osi kelke personn dan parti Demokratik ki ti vin mekontan apre eleksyon akoz zot pa ti ganny nonmen lo Lasanble Nasyonal.

Malerezman menm si nou ti annan 22 kandida nou ti annan zis 3 pozisyon nominatif e sa ti koz mekontantman kont mwan ki ti annan la responsabilite de swazir 3 manm parmi 22.

La mazorite in aksepte mon swa, me i annan enn ou de ki ankor pe rouspete.
Sa bann dimoun in premyerman kritik le fe ki konstitisyon in rekonnet mon pozisyon konm former president e akoz de sa mon zouir ozordii en pansyon.

Dezyenmman zot in dir ki mon pe serse mon prop entere.

Trwazyenmman zot in fer kritik lo lakaz ki mon oule batir Glacis.

Katriyenmman zot dir ki mon pas en kantite letan an deor pei e senkyenmman zot in kritik mon politik de rekonsilyasyon nasyonal.
Ozourdwi avan ki mon fer komanter lo diskour ki Prezidan in fer Lendi atraver son mesaz lo sitiasyon pei, mon oule reponn avan tou sa bann kritik.

Premyerman lo kestyon mon pansyon konm former president mon oule fer le pep rapel ki mon lavi politik Sesel ti komanse an 1962 kan mon ti ganny eli lo konsey lezislatif kolonyal konm reprezantan pour Victoria e bann zil elwanye.
Apre sa mon'n vin Chief Minister dan pei, en pozisyon ki mon'n okipe pandan anviron 5 an epi mon'n vin Premye Minis - pozisyon ki mon'n okipe pou preske 4 an avan ki mon’n vin premye Prezidan an Zen 1976 ziska kou deta an Zen 1977.

Sa i vedir ki menm avan kou deta, mon ti'n deza kontribye 15 an mon lavi pou fer politik nasyonal e si pandan sa letan mon ti'n konsantre lo mon metye profesyonnel konm avoka ou dan biznes mon sir mon ti a'n fer bokou larzan.
Den lot kote pandan lepok ki mon ti dan gouvernman mon ti met Sesel lo map touristik enternasyonal.

Nou erport ti ganny ouver.

Pandan menm sa lepok nouvo por ti ganny konstri e plizyer dot enfrastriktir abaz sosyal e touristik ti ganny batir.

Alor i kler ki mon'n zwe en rol eksepsyonnel dan mon pei e si mwan konm en ansyen prezidan ki ti ariv lo sa pozisyon avek le soutyen di pep pa zistifye ganny en pansyon mon pa konnen lekel ki a merite.

Dezyenmman, sa bann dimoun i dir ki mon pe rod mon prop entere.
Tou dimoun i konnen ki mon defen papa ti en gran travayer e ki i ti’n batir en gran biznes isi Sesel e ki nou fanmiy ti osi annan kelke morso later e ki la fanmiy in perdi sa biznes avek later atraver devlopman ki ti arive dan pei.

Pandan tout sa bann lannen ki mon'n viv deor e menm depi ki mon'n retournen zanmen enfwa mon'n antann enn sa bann dimoun ki pe kritik mwan demande ki gouvernman i retourn Msye Mancham son bann byen.
Proverb i dir ki lasarite byen ordonnen i komans par swa, e leksperyans in montre mwan ki si mon pa demann gouvernman retourn mwan sa ki zot in pran personn pa pou pran linisyativ pou fer sa pour mwan.

E dan mon ka ler mon demann gouvernman pou retourn bann propriyete la fanmiy mon la pou azir non selman lo mon kont me osi lo konte mon frer, lo kont mon ser e bann zanfan e fanmiy mon bann frer ki'n mor.
Senpleman dir mon pa pe rod okenn privilez personnel, mon pe senpleman demande ki zot retourn nou sa ki zot ti pran.

Trwazyenmman zot in fer komanter lo lakaz ki mon oule batir Glacis.

Regar in menm annan lodasite pou pibliy en enpresyon artistik ki larkitek Raymond Alexander ti'n desinen.

Lo sa size tout Seselwa i konnen ki koman en zanfan mon ti grandi Lari Laloz dan en gran lakaz ki ti apel Villa Isabella e ki apre lanmor mon papa sa lakaz ti ganny tournen konm international school.
Apre sa ler mon ti retournen konm en zenn avoka mon ti al reste Glacis Sur Mer e ki tou dimoun ki pas Glacis i bezwen realize ki sa osi ti en gran lakaz.

Son striktir i ankor debout menm si lakaz in tonm an rin.

Apre sa ler mon ti vin Chief Minister, gouvernman kolonyal ti ofer mwan Maison Blanche Bel-Eau dan lakel mon ti reste ziska mon ti antre State House.

Depi mon'n retourn Sesel mon abit Soleil d'Or ki osi en gran lakaz e personn atraver tout peryod tranzisyon pa'n fer okenn komanter lo la.
Alor akoz soudennman sa bann latak.

E la zalouzi, le malis ou lanvi.

Tou sela se bann pese kapito.

Sepandan sa bann defo i egziste tro dan nou pti kominote.

Pour bann ki enterese konnen, wi mon'n deside batir en lakaz Glacis, me apre ki mon'n pran konsiderasyon kotasyon bann builder mon fin deside konstrir en lakaz la mwatye grander plan ki arkitek Alexander ti'n soumet.

Mon espere ki sa nouvel i a satisfe bann ki zalou e bann ki anvye.
Msye Speaker en lot sarz se ki mon pas en kantite letan an deor pei.

Lo la petet mon a plead guilty.

Me les mwan eksplike ki pou mwan sa in vin konm en nesesite.

Menm dan lepok kolonyal, menm ler mon ti vin Chief Minister e ler mon ti Prezidan, mon ti kit pei osi souvan ki posib.

Akoz?

Mon panse ki konm mon ti grandi dan en zil elwanye mon ti annan laswaf de dekouvrir lemonn.

E sete an dekouvran lemonn ki ozordi mon apresye lavi Sesel.
Set an vizitan Nairobi ki mon dekouver ki si i annan kelke santenn de personn ki napa travay isi, laba i annan de milye.

Se an vizitan Calcutta ki mon dekouvrir ki sa ti a en bon lavil pou en bann de nou ki kriy lapovrete, ale, vizite.

Set an vizitan Singapore e Hong Kong ki mon realize ki sanzman en pei i kapab gannyen kan son bann sitwayen i vin aktif e i annan lanmour pou travay.

E set an vizitan Londre, Frankfurt e Tokyo ki mon esper kapab atir kelke envestiser pou nou pei Sesel.
Mwan mon touzour ankouraz Seselwa de vwayaze pou zot kapab reflesir e fer konparezon that whilst east is east and west is west, home is best.

Le problenm avek isi se ki nou pei i pti pti.

Tou lezour nou vwar menm dimoun dan maryaz, dan lanterman, partou.

Menm le swar parfwa ou aksepte en envitasyon pou en dinen e ler ou arive zot met ou asiz obor dez-endividi ki oule detri ou.

E la kimannyer ou kapab relax.

Anefe ou fini par gannyen endizesyon.


E menm si ou ale dan en restoran ou pa kapab fer en konversasyon ki reste personnel.

Lo sa kestyon, Msye Speaker, les mwan osi fer sorti ki a laz aktyel nou annan nou telefonn, nou annan nou fax e menm si nou deor nou reste tre pros avek sa ki pe pase isi dan nou pei.

fransman, klerman, onnetman ki mon ti’n retournen konm Mentenan mon a vin lo kestyon politk de rekonsilyasyon nasyonal.
En zournal in ekri ki mon politik rekonsilyasyon nasyonal i anefe an konfli avek le rol den lider de lopozisyon.

Depi premye zour ki mon fin retourn Sesel mon fin pres la rekonsilyasyon nasyonal.

Anefe vizavi sa gran lafoul ki ti vin asiste sa meeting zour mon arive, mon ti dir la rekonsilyasyon nasyonal parske mon ti oule ki nou zil demen i kapab proklanmen a ot vwa avek fyerte pou tou le monn antann - nous sommes les îles de l'amour et les îles de l'harmonie.
Personn, Msye Speaker, pa kapab alor dir ki Msye Mancham in sanz son tune.

Pran tou diskour ki mon fin fer e lartik ki mon fin ekrir, e ou a konstate ki zanmen mon fin devye lo mon obzektif daporte en kolaborasyon ant bann lider e parti politik ver la rekonsilyasyon nasyonal.

Akoz ki la rekonsilyasyon nasyonal i enportan pou nou pei?

lapot de Pandan de-zan avan lendepandans nou klima politik ti en klima karakterize par la konfrontasyon partizann.
Le 2 gran parti, - parti Demokratik e parti SPUP sakenn ti annan son masin de propagann.

Sa lepok lemonn ti pe viv dan en peryod de konkirans ideolozik e le résultat était un peuple divisé ant bann ki ti siport ble e bann ki ti siport rouz, ant bann ki ti pou mor pou Msye Rene e en lot bann ki ti pou mor pour Msye Mancham.
E ler sa divizyon ti penetre dan bann fanmiy, ti annan madanm ki ti ganny lager avek zot mari e mari ki ti ganny lager avek zot madanm, e ti annan osi plizyer paran ki pa ti koze avek zot zanfan.

Nou ti vwar pe grandi dan nou pei en sitiasyon de laenn, de divizyon e la vyolans.

Se pour sa rezon ki mon ti envit SPUP travay avek DP dan en gouvernman de koalisyon.

La peryod de koalisyon ti aport le kalm sosyal e Sesel ti zouir bokou de progre e en gran repitasyon lo lasenn enternasyonal.
Malerezman lager pou la sipramasi de lideolozi ti kontinyen.

Rezilta kou deta, enstalasyon dan parti inik e le retour de la divizyon dan nou sosyete.

Apre 15 an de lavi an egzil, an 1992 mon ti ganny let Msye Rene ki ti dir mwan ki i ti’n deside retourn Sesel a la demokrasi pliralis e ki mon ti kapab retournen si mon oule, pou zwe en rol dan mon pei.

Msye Speaker apre 15 an den lavi san antoure de zalouzi, san antoure de lanvi, de malis, de fo propagann, sete pa en desizyon fasil a prann.
Sepandan mon ti konsider li mon devwar de retournen e de vwar ki kontribisyon valab a dirab mon kapab aport a mon pei.

Msye Speaker swa nou enterese de kontinye viv dan en sosyete de divizyon ouswa nou annan nou en vizyon pou en pli gran Sesel - en Sesel kot lepep i viv dan linite fraternel e dan prosperite.

Msye Speaker, la demokrasi i en bon soz me sak pei i bezwen devlop son sistenm de demokrasi selon son sirkonstans.
Si ou en pei ris avek gran resours e plizyer endistri paregzanp, ou a kapab menm tolere latitd bann ki oule paralize ou lendistri touristik.

Me si lendistri touristik i reprezant labaz prensipal de ou lekonomi ou pa pou kapab montre le menm nivo de tolerans.

Sesel i pa le sel pei ki aktyelman i pase e pe pase dan en peryod de tranzisyon e ki pe sorti dan le sistenm de parti inik pou tonbe dan domenn demokrasi e dan domenn de lekonomi de marse lib e ouver.
Pran nou legzanp de sa 2 pli gran pei ki oparavan ti pe swiv politik marksis- Larisi e Lasin Popiler - sa in rin zot lekonomi, zot larzan in perdi valer e plizyer fwa zot ti pros pou rantre dan lager sivil dan en tel fason ki menm bann sef oksidantal in bezwen deza aksepte de mezir anti demokratik ki Prezidan Yeltsin in pran.

De lot kote ou pran Lasin Popiler kot zot, zot in deside daporte lekonomi kapitalis san entrodwir la demokrasi, e la in vwar zot lekonomi ogmante lannen pase par 13.5%.
Ki leson nou pou pran dan sa konparezon?

Leson i senp, ki si nou la politik i pou aporte en meyer lavi e laprosperite pou nou pep, nou bezwen annan la stabilite dan nou pei.

E si nou oule osi zouir en sistenm demokratik fodre pa ki nou abiz sa sistenm.

Msye Speaker, dan en demokrasi i vre ki lopozisyon i bezwen annan drwa kritike e ki nou pou kritike.

Me senpandan nou bezwen osi realize ki dan en demokrasi gouvernman i annan li pa senpleman le drwa me osi la responsabilite de gouverne.
I vre ki bokou de soz in pase pandan 15 an de parti inik.

Pandan la peryod de tranzisyon, lepok avan bann eleksyon e bann referandum e atraver 2 konferans konstitisyonnel, nou’n pas nou letan a de ta e a kritike le-z-abi, le-z-enzistis e le-z- inegalite ki dapre nou ti’n egziste dan sa sitenm pandan sa peryod.
Me mentnan ki nou annan en nouvo Repiblik ki pe ganny gouvernen sou-z-en nouvo konstitisyon demokratik, i neseser pour nou met lentere nasyonal avan lentere nou parti si nou pou enkouraz sa gouvernman kontinyen dan en bon semen.

Plis ankor si nou analiz la sitiasyon akyel nou lekonomi nou bezwen aksepte ki olye de pase nou letan kritik bann ki nou krwar i responsab pour sa sitiasyon, i bokou pli enportan pour nou pran le mezir de sortir dan sa sitiasyon.
E tout personn entelizan i bezwen apresye ki si tou lezour nou azir konm si demen se lavey en eleksyon zeneral an propagan politik motiv par le senp dezir de rann nou parti popiler pour nou menm popiler, nou pa pou permet ki pei i reste dan stabilite e nou pou met an danze lentere nasyonal.
I annan osi en bann ki oule ki lider i reazir selon legziszans popiler, ki i ganny pli souvan manipile par bann ekstremis dan son parti ou par bann ki pli enterese an pouvwar e popilarite personnel, ki dan le byennet nasyonal.

Mwan mon krwar ki kont teni de la konpleksite de la politik modern e de sistenm ekonomik e fiskal, ki ler en- onm i ganny eli konm lider, la popilasyon i met konfyans an li pou pran desizyon difisil e pou adopte en stratezi ki parfwa i konpleks.
I sitan konpleks ki bann ki napa leksperyans ou kalifikasyon dan sa bann domenn pa kapab touzour konpran.

La demokrasi i donn en vot egal a sak endividi dan nou sosyete.

Si enn nou sitwayen in pas tou son lavi Farquhar kot tou le zour i al lapes e i tir oumar, i pa vedir ki mwan demen mon kapab montre sa lendividi kimannyer pou tir oumar ou kimannyer pour al lapes.
Resiprokman si mon al demann sa boug son komanter lo konsekans devalyasyon nou roupi, mon pa panse ki fason son lavi e son leksperyans Farquhar in kalifye li pou fer de komanter valab e serye lo sa size.

Sa sitiasyon pa aplik senpleman isi Sesel me osi dan tout pei demokratik.

E pour set rezon ler bann lider i ganny swazir demokratikman nou bezwen met en minimonm de konfyans dan zot zizman.

Sa vedir ou pa kapab fer en politik nasyonal serye baze lo kankan ki ou antann dan bazar.
Sa ki pli trist de no zour se ki propagann e divizyon i ganny menm prese par en bann ki swadizan pret, mon annan enn ou de legzanp dan sa domenn ki a demontre ki parfwa pozisyon en lider politik i menm pli difisil ki pozisyon Bondye.

Omwen i kapab fer mirak, en politisyen pa kapab.

Pran ou leka de 2 sitwayen ki abit dan en menm lakaz, ki aswar tou le de i priy Bondye.

Enn i dir, Bondye silvouple fer ki nou ganny soley demen parske karang pe morde e mon le al lapes.
Lot i priy Bondye – Mondye anvoy mwan enpe lapli demen, nou annan kelke zironmon dan zarden ki pour mor si lapli pa tonbe.

Kestyon alor, se kimannyer Bondye pou rezourd sa dilema.

Byensir Bondye li i annan son priyorite e i kapab akord priyorite ki i oule.

Me lavantaz ki Bondye i annan an konparezon avek politisyen, se menm si li Bondye i partou nou pa konnen kot pou trouv li e i pa lo telefonn.

Alor nou deside pou ale vwar sa bann ki dir zot reprezantan Bondye lo later.

E la nou rankontre le Reveran.


“Le Reveran ou panse krwar yer mon’n priye tout lanwit pour soley e la bomaten mon ganny zis lapli”.

Ki Reveran pou dir?

“Mon fils il faut avoir la patience.

Le Royaume de Dieu n’est pas sur la terre”.

Eski ou panse alor la ti a zistifye pour sa boug la demen al fer en demonstrasyon devan Katedral e osi al saboul le Reveran?
Msye Speaker, i tris dan nou Lasanble konmela i annan en endividi ki prepare pou saboul nou e ki menm oule fer demonstrasyon an deor nou Lasanble Nasyonal.

Msye Speaker, mon oule prezant ozordi a Lasanble Nasyonal e mon demann ou de fer en kopi de sa video lo en meeting piblik ki ti fer an Zanvye sa lannen e pandan lekel enn de nou Manm ti pran la parol.

I pa ti senpleman servi en langaz de sedisyon me osi en langaz ki aboutir a se ki nou apele contempt of Parliament.
Msye Speaker, dan nou demokrasi nou bezwen annan en serten disiplin e i enportan ki nou Lasanble Nasyonal i gannyen respekte.

Lo ou, Msye Speaker, i repoz la responsabilite de vwar ki Lasanble i annan en minimonm de respe e de dignite.

Mon ti a kontan Msye Speaker, dan sa koneksyon sit ou kelke pasaz lo kestyon “contempt of Parliament” ki anefe i an riger dan lalwa Langleter.

Mon pe quote isi “Carter-Ruck on Liber and Slander” 4 yenm edisyon pibliye par “Buttersworth”.

Contempt of Parliament.


Each of the two Houses of Parliament has the power to punish its Members, its Officers and others for contempt whether such contempt was committed within the House or in Committee or in other circumstances outside the Palace of Westminster.
Sa i vedir an Angleter, sakenn ant le de House of Parliament, setadir, House of Lords e House of Commons i annan le drwa pou pinir son bann Manm, son bann zofisye e lot personn pou contempt si zot ganny swa in the House ou dan en komite ou deor azir dan en fason ki pa akseptab vizavi la dignite de Parliament ou soit t-il la dignite de son bann Manm.
Mon ti a kontan partikilyerman fer referans lo sa morso ki dekrir lofans ki en personn i komet si i konport li dan en fason e dir de soz kont dignite Lasanble ou ki reflesir lo repitasyon okenn Manm de Lasanble.

Dan sa domenn, en contempt i ganny kree par: 1) Okenn piblikasyon ki reflekte aversman lo karakter de Lasanble, son prosedir e son bann Manm.

2) 3) 4) Okenn fo rapor lo diskisyon parlmanter ki sa swa rapor i konsern komite ou speech ki bann Manm in fer.
Ki piblikasyon san lotorite, de lenformasyon ki’n pase devan en komite kot piblik in ganny ekskli avan ki komite in kapab fer son rapor a Lasanble e Refleksyon advers lo karakter ou kondwit d’en Manm de Lasanble menm si sa deklarasyon pa konstitye libel ou slander.

I enteresan de note Msye Speaker, ki en egzanp site dan sa travay i konsern en serten Reveran Winterbotham ki ti dir dan en sermon “darkness has long cast her veil over the land.

Persecution and tyranny is everywhere”.


An kreol, Reveran Winterbotham dan son sermon ti dir “lonbraz in kouver tou pei, la persekisyon e la tirani i partou”.

Dan sa ka, Per Winterbotham ti ganny trouve koupab lo sarz sedisyon e i ti ganny kondannen 2 an de son lavi an prizon.

Dan en ot ka, bann dimoun ki ti pibliy plakar dizan ki en group manm de parlman pa ti imen e de personn degradan, la kondannasyon sa bann manm ti ganny soutenir par la grann kour konm etan a breach of privilege.
Sepandan Msye Speaker, dan lespri de la rekonsilyasyon nasyonal mon demann ou de pardonn Reveran Ramkalawan parski konm Labib i dir, pardonn zot parske zot pa konnen ki zot pe fer.

Me sa ki mon oule dir a Lonorab Reveran.. MR RAMKALAWAN Msye Speaker.. MR SPEAKER Avan ou antre – mon krwar nou dwatet evite bann latak personnel, premye pwen.

Dezyenmman i byen ki nou gard nou lo diskour Prezidan.
I vre in tous lo kestyon lanmour, divizyon, me i annan en serten limit ki ou pe antre dan kestyon akiz en dimoun e vin personnel.

MR MANCHAM Msye Speaker, mon pe fer en lapel a ou pou fer ou travay, pou garde la dignite de sa Lasanble.

Msye Speaker, mon annan en video ki konsern komanter ki en bann in fer lo nou Lasanble.

La fason komanter kont mwan, in dir ler mon vin dan Lasanble – ki tern ti servi?
Si i pa mwan i a vwar se pa kwa – si oule, mon kapab fer sa met lo sa televizyon nou tou nou a vwar ki i ti dir.

Alors si nou pou vin isi pou fer krwar met ti kol apre deor nou ale nou fer.. – Oke Msye Speaker mon arete lo la.

Mentnan byensir, mon bezwen fer kek komanter lo diskour ki Prezidan ti fer Mardi.
Premyerman mon panse ki sa set-en diskour istorik sirtou par la fason ki in montre ki Msye Rene i dedye pou ki nou tou nou travay a’n armoni, an solidarite e ki nou met lentere nasyonal avan lentere parti politik.

Sa i vedir ki Prezidan osi in rekonnet la valer, la nesesite e lenperatif pour nou arive a en vre rekonsilyasyon.
Lo sa kestyon, mon ti ekspekte ki Prezidan ti pou anonse ki li avek son parti in dakor pou ki nou gannyen en nouvo Lim Nasyonal e osi en paviyon ki a fer reflekte lefe ki ozordi nou’n tonbe dan 3 zyenm Repiblik.

Les mwan dir ki lo sa de size mon ti’n deza gannyen diskisyon dan joint committee avek Prezidan e ki i ti’n demann en pe letan pou diskite avek le-z-egzekitif de son parti.
Si mon’n enterpret lespri de diskour ki Msye Rene in prononse Mardi, si mon’n enterpret sa byen, mon pa anvizaze de gran difikilte lo sa kestyon.

Nouvo senbol set en kestyon ki’n preokip plizyer personn.

Mon’n reservwar plizyer let lo sa size e Msye Belle i annan en morso lo la demokrasi ki ti viz osi a sa size.

Mon vwar osi ki en lot Msye Reveran i osi annan en mosyon pli spesifik lo sa size.

Mon espere ki nou tou dan Lasanble nou a siport sa de mosyon ler sa de mosyon i a ganny prezante.
Mon dakor ki pour nou fer nou pep e nou pei progrese nou bezwen swiv en serten plan e les mwan fer kler ki si nou tonm dakor lo en plan atraver dyalog e lespri de konsansous sa i vedir ki i a pli fasil pour nou fer realize sa plan armonyezman, i ti a preferab pou li itiliz de term “mon gouvernman” olye ki term “gouvernman SPPF”.

Mon panse ki sa ki an kestyon set-en vye labitid.


Prezidan Rene i bezwen realize ki ozordi i prezidan de tou Seselwa e konm Sef Deta de tout lepep i neseser parfwa ki i oubliye son prop rol partizann.

Lo kestyon per capita income.

Mon pa oule fer polemik me personn pa pou kapab osi enfere ki nou pa ti pou fer mye anba en lot sistenm politik pandan la peryod mansyonnen.
Sepandan nou aksepte ki an konparezon a plizyer pei dimoun e sirtou serten pei dan rezyon nou per capita income ozordi i remarkableman o.

An parlan de linite fodre nou rekonnet la nesesite de sa politik pa senpleman dan lepok difisil me osi dan lepok fasil, dan lepok de partaz.

Sa vedir ki atraver nou linite tou lepep i a ganny trete dan en fason egal vizavi nou gouvernman.
Mon antyerman dakor avek Msye Rene ki lemonn pe pas atraver en kriz ekonomik e ki si Sesel nou bezwen met dekote pti politik de parti e donn priyorite obyennet nasyonal.

Mon dakor avek Prezidan Rene ki tranzisyon politik e zwe de zil in bokou kontribye a sa kriz ekonomik ki nou ladan me mon pa antyerman dakor avek leksplikasyon pour sa sitiasyon.
Paregzanp dapre mwan i annan depans ki’n ganny fer dan peryod de tranzisyon ki mon panse ti bann depans pa veritableman neseser pour tranzisyon, me de depans motive ver la politik de popilarite.

Me sa ki enportan ozordi se pa de pase nou letan pou eseye trouve eksplikasyon lo lekel ki responsab pour sa.

Pli enportan se pour nou trouve de mezir pou sorti dan sa sitiasyon.

Mon antyerman dakor ki a ler aktyel nou bezwen met tou nou zafor pour nou relanse nou lekonomi.
Le portre ki Msye Rene i desinen konsernan nou sitiasyon aktyel i montre klerman ki nou’n arive dan en krwaze semen e nou bezwen ansanm re-evalye kote nou ete e kote nou pe ale tout an realizan ki nou pa kapab touzour pran e ki parfwa nou bezwen osi donnen.

Lo kestyon desizyon gouvernman pou pa donn ogmantasyon saler me pou fer redwir le kou de lavi an retiran duty lo marsandiz de konsomasyon e de met duty lo marsandiz de liks.
I vre ki dan la fason ki nou problenm finansyel ti ganny prezante, nou ti dakor ki priyorite sete pou fer bese le kout de lavi.

Sepandan koman nou konnen, ti napa okenn konsiltasyon konsernan ki marsandiz pou retir tax lo la.

Mon panse ki sa problenm dan lavenir i a kapab ganny rezourd atraver komite konsiltatif ki pou komans fonksyonnen byento.
De lot kote Lasanble i kapab kree en komite limenm ki a kapab liye avek le Minis de Finans lo en baz kontinyel pou diskite de sa kestyon ki de son natir i pour touzour reste kontroversyal.

Dan sa fason Lasanble a kapab aport son konsey avan ki Minis i pran desizyon.

Msye Speaker, mon oule felisit Prezidan pour son bann komanter ki in fer lo problenm drog, lalkol, vol e la vyolans dan nou pei.

Pour la premyer fwa gouvernman in ouvertman aksepte ki dan nou pei i annan en problenm de drog.
Sa i en gran pa. E mon oule dir a Msye Rene ki nou dan nou parti nou prepare pou aport tou nou sipor a sa task force nasyonal ki i oule kree pou konbat sa de gran fleo sosyal ki pe menas lavenir nou pei e nou pep.

Msye Speaker, finalman mon oule dir pour ki tous i antann ki mon lafors koman en lider politik ozordi se ki mon bann zaksyon, mon bann deklarasyon i baze lo politik de konviksyon.

Sa konviksyon se ki Sesel i bezwen sanz direksyon.


Sa konviksyon ki nou bezwen re-evalye plizyer de nou politik e nou filozofi.

Sa konviksyon ki nou bezwen re- edik nou pep e vwar e apresye la realite de nou sitiasyon.

E finalman sa konviksyon ki en parti san le sipor de lot parti pa pou zanmen arive a fer sa bann sanzman neseser dan en klima de stabilite pour le byennet iltim e pour dan lentere nasyonal.
Ki lepep alors i rekonnet la grander sa kalite leadership ki egziste e ki permet nou de met akote nou diferans e de travayer ansanm pour le byen di pei.

Msye Speaker, ki Prezidan Rene i ganny asire ki nou’n antann byen bann parol ki in prezante pour la rekonsilyasyon, pour lanmour e pour larmoni.

Mentenan nou ekspekte son inisyativ e ses actions.

Mersi.

MR FRANCIS MACGREGOR Bon nou a repran nou deba.

Eski i annan okenn lot, lot dimoun, lot manm Onorab ki oule koze?

Mon lalis in paret in fini.


Parske si napa mon pour envit Lider mazoriter pour prezant son konklizyon.

MR DANNY FAURE Msye Speaker, ser frer Onorable lasanble mon pour ekstrememan bref.

Mesaz Prezidan Rene i bezwen ganny trete avek bokou seryete e osi donn li son valer ki merite.

Sa ki pli enportan dan mesaz Prezidan Rene se ki i montre ki direksyon ki gouvernman e nasyon Seselwa i bezwen pran a la venir e osi ki fason ki nou devret fer pour nou al ver sa direksyon.
Fason ki Prezidan Rene in demann nou pour nou fer se ki nou devret travay ansanm.

Non selman ki in demann nou pour nou travay ansanm me in dir nou ki fodre nou met nou latet ansanm.

Travay ansanm, met latet ansanm i vedir ki Sesel i bezwen nou e nou nou bezwen kanmarad.

Mon ti a kontan osi eksprim mon lapresyasyon pour parol Msye Mancham, Msye Bibi e Msye Gill ki’n rekonet sa eleman ki nou bezwen travay ansanm e nou bezwen met nou latet ansanm.
Si vreman nou tou nou fer sa e nou zwe sa rol ki nou merit zwe nou ava envit bokou tansyon politik.

Sesel pa bezwen okenn tansyon politik.

Sesel i bezwen stabilite politik.

Si SPUP ti fer demonstrasyon dan bann lannen 60 ti annan en rezon.

Sa lepok la se pa le pep ki ti o pouvwar.

SPUP ti pe fer lalit pour ki lepep Seselwa i ganny son lendepandans.
Si ozordi an erop i annan bann parti politik, oswa bann linyon travayer, oswa lezot group endividi ki fer demonstrasyon se petet akoz sa bann pei i kapab soutenir li lo en pwennvi ekonomik me sa ki pli enportan sa ki sa bann zot dan kategori sa ki nou dir ‘matured democracy’.

Isi Sesel nou dan en zenn, nou apel nou lekor en zenn demokrasi e sa zenn demokrasi nou tou nou bezwen ed li, ed li pour li kapab soutenir son lekor e rol prensipal i depann lo bann parti politik.
Bann parti politik koman bann politisyen responsab nou bezwen kontinnyen sansibiliz nou dimoun.

E sansibiliz nou dimoun fondamantalman lo sa direksyon ki Prezidan Rene in aport, in donn nou.

Sa vedir sa direksyon e sa vizyon ki nou met byennet nou pep avan nou byen personel ki lentere nasyonal i pas avan lentere endividyel.
Ozordi mon ti a kontan demann ki SBC, medya e zournal i osi ede, ede pour aport sa ledikasyon pour kontinnyen sansibiliz nou dimoun lo sa ki pli enportan akoz pei i bezwen nou e sa pei i bezwen stabilite politik pour li redres son sitiasyon ekonomik.
Ozordi mon ti a kontan met dekote tou bann propagann ki’n ganny dir par diferan rezon e mon enplore ki nou tou koman manm lasanble nou pran sa ki pli esansyel dan sa diskour, sa ki fondamantal dan diskour Prezidan se ki, ki direksyon ki sa pei i bezwen ale e si vreman nou travay ansanm, si vreman nou aport nou bann lide, nou met nou latet ansanm.

Mon krwar nou ava fer li dan solidarite.

Mersi bokou.
Mersi bokou.

National Assembly of Seychelles State of the Nation Address Tuesday 14th February 1995 MR SPEAKER Msye le Prezidan, onorab manm asanble e tou lezot envite mon swet zot la byen veni pou sa lokazyon prezantasyon mesaz prezidan lo leta la nasyon selon nou konstitisyon lartik 65.

E avek sa pti entrodiksyon mon envit prezidan pou prezant son mesaz.

PRESIDENT RENE Mr. Speaker, Honourable Members, Excellencies, People of Seychelles.
It is my pleasure once again to be in your midst and to have another opportunity to speak to the Seychellois nation.

It is significant for our people and particularly for the sceptics among us, that, while most of the rest of the world has spent 1994 putting out conflicts, mediating conflicts or avoiding conflicts, we in Seychelles have been devoting our energies to enhancing our society and propelling it to a new era.
It is equally significant that in doing so we have had to resort to little else but our own strengths and to our own commitment as leaders, politicians and conscientious nation-builders.

Indeed, if we continue this way and build further on the success of our political transition, the time may come soon when we shall no longer have to quote the precedents of history and experiences of other nations, but rather set out our own examples to the bigger nations who have been at it for much longer than we have.
The year 1994 has been one of those years when committed leadership combined with sound political judgement have served to bring about changes that will set the scene for a new direction for our little nation.

The structures of our new Constitution have been put into place and the success of it now depends on the interactions of those people who will manage it and our people who through a good education base and political awareness will now help to make it work.
The economic and financial initiatives have been designed to achieve a number of important results: (i) to allow a greater interaction between the government and the private sector, whereby government becomes principally a facilitator and catalyst, and the private sector takes the lead in development.
(ii) to allow Seychelles to thrust itself better into the competitive arena of international business and trade by creating a better environment for investors and making it easier for Seychellois to compete in the outside world.

It would not go amiss to glance back and look at some of the things we have achieved together this past year.

For a start we have taken the first bold steps toward making Port Victoria an Indian Ocean hub.
We have dismantled the cumbersome procedures, reviewed our uncompetitive tariff system and invited private sector initiative.

The results were almost immediate and we're well on the way to achieving our target.

We have introduced a wide range of legislation aimed at boosting local and foreign investments.

The Christmas stocking was full of goodies to existing and potential investors and we have already started to inject fresh drive and enthusiasm in the business community.
Todate almost 200 local companies have applied to be eligible under the Investment Promotion Act and international interest is picking up.

We have opened our shores in a very serious way to international business.

The International Business Authority is up and running.
Despite the scepticism of an unfortunate handful locally, some of the principal players in international offshore business are setting up base and some of the leading lights in the Seychelles business community have accepted to join us in our exciting new initiative.

Private farmers and fishermen have been given the advantage.

The State has divested itself of its farms and set up mechanisms to work hand in hand with private farmers to boost production and quality.
Likewise, we have created more opportunities in the fishing industry.

We have made positive strides in our engagement to provide more roofs over our heads.

In 1994 we made considerable headway in distributing land bank properties to our people, using money raised from private tenders for some plots to bring a home within reach of those who can ill afford.

In a few months time the new tenants will be moving into their new homes near the Marine Park.
The education of our children has been given a new edge.

Smarter education policies have been put into place to gear our youth for the changing trends in our society, and programmes have been put into place to prepare our schoolchildren for the competitive world of work.

We have created better opportunities for employment.

New schemes have been set up to create employment and train the previously unemployable.

We've handed over recruitment and employment to the private sector.
We are giving our people a healthier choice in medicine.

We have worked as a team with our medical professionals to develop a system which allows doctors to go private and yet maintain the public health service, and we have improved on their financial package.

To match our initiatives they have got together and set up a Medical Council to ensure a more professional service and set of ethics.

Results so far show that our society is winning the fight for our youth.
Following the setting up of the Task Force on Drugs and Alcohol we have been making steady progress in our national fight against these social evils and have engaged many parents positively in our campaign.

We have ensured a greater care for nature's gift.

1994 saw an encouraging increase in environmental awareness among all sections of society, particularly among the schools.
I am certain you will all join me in complimenting the number of school children who have come forward to do their bit to carry the message among the whole population.

Our competing athletes have won more medals around their necks.
Despite a nation-wide effort to spend more prudently, we have not shirked from our responsibility to ensure that our aspiring young sporting hopefuls have an opportunity to venture farther afield and pit their talents against the world and they continue to do us proud by bringing back medals.

We shall reap this back through the example of leadership and success they will set among their peers.

Industry has received fresh impetus.


We set the pace in our role as a facilitator in the economy, and through our encouragement, fair policies and lead where necessary we have cleared the way for many new businesses tobe set up and looked for development funds to be made available at preferential rates to local businessmen.

Equally for the international investor, our serious approach and commitment has encouraged them to engage in new projects which are helping to improve our business climate.
Seychelles has spread its wings across the world.

Our national airline has added new routes to its network, achieved 100 per cent load factors on previously non-viable routes and is now beginning to explore commercially-viable off-line connections.

We have turned our graduates to the open labour market and given them new incentives to succeed.

Government has taken the bold step of saying "Let's train for the country and not just for Government."
In doing so we are making our returning graduates more available to the private sector labour market and delivered a message to our ministries that they need to manage themselves in a smarter way if they want to attract good talent.

We have brought a wider view of the outside world to our families' sitting-rooms .
While our national broadcasting corporation is streamlining and equipping itself to offer the Seychellois public a better viewing menu, we have encouraged it to bring in CNN to our homes and we have paved the way for more channels to follow - concrete efforts to bring more information and entertainment to our people.

We have given a boost to the neighbourhood shopkeeper.
Whilst still putting emphasis on the need to keep prices down for Seychellois, we have continued to promote the role of the neighbourhood shopkeeper in order to make a wider choice of goods available on the shelves.

To this end we have trimmed down the list of controlled imported goods and given more choice to the buying public.

We have taken initiatives to ensure we move in step with the region.
Taking advantage of the new world developments and trends, we have stepped out to shake the hands of our future partners in the Indian Ocean Rim.

I travelled to personally welcome the new South Africa.

Between them, my team has been active to bring us closer to the Indian sub- continent, the new Europe, the Middle East, Asia and the Pacific Rim.

And other meaningful country-to-country relationships are developing.

There are more "Made-in-Seychelles" products on the world shelf.
Seychelles exports are achieving higher definitions.

The Japanese are eating more Coetivy prawns; Europeans are wearing more Seychellois gold jewellery; the Middle East is using our home-grown computer software; international airlines are being flown by our pilots and crew.

We have got our tourism industry to work towards a new vision for excellence.
Our tourism industry is shaking itself up and engaging in a new government-private industry partnership in order to achieve better customer satisfaction and seek out a new image for our beautiful islands by promoting our pristine natural beauty and our unique Creole lifestyle.
People of Seychelles, this is not poetry of praise but a record of achievements of vision, good government, and the hard work of each one of us, the dimensions of which are significant only if they result in the well-being of our people.
And it is this aspect of our country and life to which I shall now devote much time - the condition of our people.At the social level we are endeavouring to share the national cake more equitably by asking and encouraging those who have to help us to give to those who still don't have, by contributing to this well-being on a "pay as you can" basis.
Here I am counting on every responsible member of this forum to help us impart this very rational philosophy to the rest of our people - a philosophy I can best describe as our "social transition."

We are at a stage in our development when we are moving from a time when the Government had to, and did give everything in order to build the social base, to a time when those who have most benefited should now join hands with us to help along the less fortunate.
We have achieved our cohesion and success as a nation through persistent efforts to strive against all odds and excel ourselves.

We have often pushed and pulled in different directions, but now, now the people of Seychelles, is the time to engage in total partnership.

I see many new challenges ahead.

The challenges awaiting us are such that I call upon each and every Seychellois to have all hands on deck.
The concept of our shift of emphasis in our social policy is an important one for us to understand and promote.

The progress of the past 17 years have brought greater means to the majority of the Seychellois people.

We have taken this means one step further in our new economic and financial initiatives by bringing greater scope of advancement to those who have seized the opportunities of the past to become better off.
What we are now saying to these people is let's start putting a little back in society whilst we continue to give to those who have not yet reached this threshold.

In practical terms what we are saying to you is pay a little towards your children's bus fares to school so we can continue to give free fare to those who still cannot quite afford.

The next most important shift is in the area of Business.

Government is slowly moving out of doing business and taking on more the role of facilitating it.
This is not to say that we have to move out of this sector altogether and overnight.

We realise that there are still areas which may continue to rely on Government for breaking new ground before we hand it over to the private sector.
There are areas where Government must and should continue to play a role in order to ensure adequacy of supplies and services, for there is still a sizeable proportion of our population which depend on Government for work and should we move out of these too quickly we will be acting to their detriment.
But I trust that as the private sector watches us implementing our new philosophy, and takes stock of how we delivered the goods in 1994, it will take on its own new role in the true spirit of nation-building and work with us in words and in action.

The new business climate will invariably lead to another very important shift in our direction and one that will commit our nation to become oriented long-term in the service business over and above our commitment to tourism.
I am referring here to the need for us to embrace Technology in a big way for it is the only way in which we are going to be able to harness our limited natural and human resources in order to be successful in the 21st century.

We are by nature a very responsive and outgoing people with a pleasant personality that is appreciated by other nationalities universally.

What's more we have shown that we are very quick to grasp innovations in the field of technology and communications.
This is amply demonstrated by the fact that per capita we have more computers, facsimile machines, televisions, telephones, video players and perhaps soon even hand telephone sets than most other countries in the world.

When you combine this technological availability to our inbred trilingualism we can easily assess how well placed we are to perform in the service industry, regionally and beyond.
The three shifts of direction I have elaborated this far leads me now to speak of an important shift we have to make if we are to make beneficial and profitable use of what these changing times are bringing us.

And in this highly important area my Government intends to lead the way and call upon all players in the country to lend a hand.

We have to be relentless and spare no efforts to nurture and encourage the very personal values that make a people and a nation.
It is vital if we are to progress and yet retain our soul as Seychellois and as Creoles, our charm as hosts to visitors to our beautiful islands, and as decent people working to hand over something to our children.

I would like at this point to address the general direction of our society and our understanding of Democracy in general.

For a start, the fundamental individual rights enshrined in our Constitution do not permit us to step on the right of others.
Basic and simple as it would appear, some people in our society still do not understand that their rights stop where those of others begin.

Freedom does not allow any one of us to spoil the freedom of others.

Freedom does not give us carte blanche to sling mud on the name of another under the guise of free press.

Freedom does not permit some of us to dirty the very town in which others have to live in decency.

It does not permit some of us to spoil the fun of others.
In 1995 we shall spare no efforts to make the atmosphere in the neighbourhood more pleasant and liveable, be it in the streets of Victoria or in the crossroads of our villages, be it on Saturday evenings or Sunday afternoons.

For this reason we are actively engaged in reorganising our police force so that it does not become a static and passive force but one that is within reach of those very people who need their help and is able to react positively.
Education and order in our schools is another matter of great priority.

There is a need to ensure that our schools and learning institutions remain dedicated to their primary roles - those of giving education and preparing our young people for the world of work and the university of life, keeping in mind at all times the need to strive for the highest standards possible.

Where fences have to go up we shall put them up so as to ensure that this role is not interfered with inside or outside of school hours.
We shall continue the work we started in our programme of "The Year of the Family" to ensure that proper education is given so that our children get the necessary help to quit the bad habits of drugs and alcoholism.

But where these problems get out of hand we shall have to take serious steps to ensure that the innocent does not suffer at the hands of the guilty.
Here I will appeal for a greater interplay between our educational institutions, our teachers and our children's parents to persistently ensure that we achieve lasting success on a nation-wide basis.

We shall not be able to achieve our goals if we don't fight wastage.

As a small population living on small islands with small resources we must, more than ever, strive to get rid of the habit of wastage.
Too many government resources are wasted, too much water, too much medicine, too much electricity, too much paper, too much time.

I call on every head of government department and every private sector manager to join hands in a national effort to eradicate as much as possible this social malaise.

Within our possibilities government, institutions, agencies and companies should endeavour to initiate educational programmes and attitude-changing campaigns to bring about greater awareness.
I would like here to give special emphasis to one major hurdle in our progress, and that is Mediocrity.

In this respect, in 1995 we must make a special thrust to reduce as much as possible mediocrity in our way of doing things and in our way of approaching our respective tasks, wherever we work.

It is imperative that we aim for the highest standards in everything we set out to do and that we work hard to maintain these standards.
I endorse whole-heartedly the tourism U-First campaign's appeal for "Professionalism in Service."

When one has witnessed the joy on the faces of the winning participants at last year's award ceremony one cannot help feeling how proud we can all be when we achieve excellence throughout the industry.
I therefore appeal once again to all our workers in all industries including the important industry of tourism to put all their effort in a good day's work so as to ensure not only that our visitors are happy but that we make a name for ourselves in the art of hospitality.

In this respect I also appeal to all the industries’ executives and managers to do all they can to raise the level of understanding and savoir faire among their respective staff.
To do this with lasting success we need to look carefully at our Human Values : the need for a sharing and caring attitude.

I am personally concerned that as we go up in the world our growing affluence threatens to make us more greedy and forces us to chase material possessions at the detriment of some of our cherished traditional values.
All too often preoccupation with increased wealth and materialism can lead to the breakdown and disintegration of the fabric of society, and if we look at some of the most westernised and developed countries we can find plenty of examples of this.

If we think more and more of our own selves and place our personal comfort, satisfaction and success above all other achievements, we may lose our most precious possession and that is our capacity to care for others and to spare time for others.
The loss of our ability to care and to share may finally lead to the breakdown of our families, the neglect of our children, even the loss of our children to drugs, alcohol and crime.

It leads us to jealousy and to conflict with our neighbours, at our place of work and in the community at large.

We must not let this happen for if it does we shall destroy the happiness of our small and peaceful Seychellois family.
To ensure that it does not happen, we have to work hard and pull together to develop a culture of co-operation and love that permeates through every one of us.

It is those high values combined with our increased prosperity that will make us the envy of the world, for prosperity without these values will turn us into a hollow, superficial and sad nation.

This brings me to another theme of my message to you today - and that is the Team Spirit.
The success of our country is going to depend largely on our ability to work as a team.

We saw the results of this during the Indian Ocean Games and we need to draw lessons from that.

I would like to see much more team spirit, starting from within Government so that we can set examples for the rest of the country.

I would like to see better and healthier dialogue among executives and their teams so that the greater national cause may prevail over the individual aspirations.
I would like to see a smarter and more professional Civil Service so that we may be an inspiration to all the other performers in giving a better service to the public.

Let us declare war on bureaucracy and red tape in Government, let us make the machinery of Government more efficient, and let us not keep the Seychellois public waiting while we sit on files or procrastinate decisions.

Training is the key for the future of our young nation.
For this reason, and with the view to securing better gains from the new economic climate, Government this year, is aiming to place high priority on capacity building.

Government is presently putting together the structures of a new National Training Programme into which it wishes to fully integrate the initiatives of the private sector.
We can initiate good ideas but we need good people to follow so I call upon everyone to give us a hand for it is only through persistent and methodical education and training that we bring up our standards.

We have paved the way for private interests to become increasingly involved in the setting up and running of day-care centres precisely because we want to encourage this kind of participation alongside Government in training our population from an early age.
We will continue to respond to these changes and needs in our society and we have opened all doors to a better dialogue in order to achieve this.

Now is the time to come forward and give Seychelles a hand.

People of Seychelles, this Government has never shirked from its duties and responsibilities towards you.

We have achieved our progress and development through careful planning and discipline, by setting the example of hard work, by working as a team.
With our capacity to bring about beneficial change for our people and to adapt to their needs as well as a changing international environment we have continued to provide good government.

In so doing we have guaranteed to this nation and these beautiful islands a stability, a peace and a serenity of life found in very few other places in the world.

If we are to safeguard this for our future generations we have to continue to work in a disciplined manner.
In the home, in the classroom, in the workplace, in our community centres, in the streets, a sense of discipline is the only way to ensure the sense of fun that makes living in Seychelles so enjoyable.

It is with this in mind, and in the spirit of the international call for tolerance, for everyone to enjoy the fruits of their work, that I have chosen to dedicate 1995 as the “Year of Discipline”- Discipline for the Success of the Seychellois people.
I call upon all of you to give it your whole-hearted support.

Thank you.

(Applause) MR SPEAKER I thank you Mr President for your speech the copies of which will be distributed to all Members before they leave the Hall.

And with this I also invite all Members and invited guests to the reception in the lobby and with this I adjourn this meeting to next Friday the 17th of February at 9 am.

Thank you.
Thank you.

At 5.30 p.m. the National Assembly was, on its rising, adjourned to Friday 17 February, 1995 at 9 a.m. National Assembly Leaders Reply Friday 17th February 1995 MR SPEAKER Bon la nou vin lo nou deba pou ozordi e prosedir i tonm anba 19(2) se sa kin fer mwan konfonn li prosedir nou konmans avek Lider Opozisyon e lot fwa nou ti konklir avek Lider Government of Business.
Bon avek sa mon envit lider opozisyon pou prezant son ... MR JAMES MANCHAM Msye Speaker, avan ki mon lans mwan lo mon diskour an repons de ladres ki prezidan ti fer state of the Nation address mardi prosen mon tia kontan fer de komanter.

Premyerman Msye Speaker, mon tia kontan azout mon santiman de welcome a l’Onorab Paul Berenger de l’ile Maurice, ki isi parmi nou.
Nou tou nou konnen Sesel ek Maurice touzour swiv enpe sa ki pe pase dan le de diferan pei e nou tou nou konnen ki Onorab Paul Berenger en personalite aktif dan a politik mauricienne.

Soyez la bien venue Monsieur Berenger.

Msye Speaker, dernyen fwa kan prezidan ti isi savedir Mardi ler i ti fer son address to the nation, i ti fer son address to the nation dan lang angle.
Mon premyerman mon tia kontan felisit le prezidan pou sorti dan en sitiasyon ki personelman mon osi monn deza dekri dan en sitiasyon enpe de mediocrite kan dan en lasanble nasyonal parfwa ler nouannan de diskisyon ki parfwa nou bezwen servi de tenm tre difisil ki nou ti bezwen ou nou ti annan tandans touzour fer sa an kreol.
Taler menm monn antann l’Onorab devan mwan, Onorab Toussaint, ler in koze dan bann papye ki aporte devan sa lasanble in itilize sa act in vin obsolete sanmenm sa Msye Speaker i demontre parfwa de difikilte ler nou annan pou itilize de term legal e de konsep parfwa konplike menm dan le lang anglaise paregzanp ler nou pou diskit lo zafer lo trust ki menm parfwa avoka menm dan lang angle, i war li telman difisil de konprann pou nou kapab itilize en lalang ki dwa tou aksepte pankor gannyen rafinir pou kapab aporte en mesaz ki si vous voulez en konprenezon pli rezonab que posible.
Msye Speaker, sa pa vedir pou dir nou pa apresye ki lepep osi toute le peuple i dwatet bezwen konprann si mieux que possible sa ki nou pe dir.

Se pou set rezon ki nou annan bann traducteur competent dan SBC e dan nou bann medya ki zot zot a kapab si neseser elabore pou fer mye konprann sa ki parfwa nou bezwen dir an angle.

Mon panse ki si mon ti fer mon repons an kreol, sa ti vedir mon ti pou fer populist politics.

Mon pa le fer sa.
Mon pa le fer sa.

Msye Speaker, on the 31st of December last year, I issued a New Year message which was partly published in Seychelles.

I do not know whether you and most members of the National Assembly heard it and had the time to think and ponder over it.

That is why, since this message was a short one, I would it this morning.

“Internationally 1995 has been designated as the Year of Tolerence.
Coming as it does after the Year of the Family, it should focus on the importance of community values and the need for human beings to respect each other’s dignity in the search for a better world.

I do not think that with the consilidation of democratic values, the Seychellois People should have any difficulty to rise up to this challenge.

Naturally, we must remain concerned about our economic well-being.
Whilst in many ways, the economic outlook is better than it has been for years, any assessment of the climate for 1995, is hampered by us only now like to quote beginning to understand where we have been in 1994.

Indeed the events of the year have demonstrated that whilst the spirit may be willing, the economy can be baffling entity defying any predication and good intention.

This was in fact the unspoken message from the Budget Speech of Finance Minister, James Michel, in early December.
Seychelles Incorporated will need all our support if it is to drift away from the horizon of uncertainty into the channel of relative prosperity and foreign exchange availability.

The good things is to know that together we can make it.

I foresee President Rene reinforcing this view in this State of the National address in mid-February.

End quote.
End quote.

Mr Speaker, I would like to pay tribute to the President for his State of the Nation address which he delivered in this Assembly on Tuesday entitled In Partnership Towards a Brighter Future for Seychelles.

The President’s expose was of course a projection of his views and that of his Government with respect to our common desire to make a success story of the Seychelles.
But if, Mr Speaker, it was right fot the President to deliver his address on a positive tone and with full confidence in the road he has charted, I believe it is the duty of the Leader of the Oppositon to pinpoint some of the current malaises in our Society which would, if they remain unchecked and uncorrected, threaten the creation of that colourful and happy picture which the President has in mind for the country.
In his address, the President re-emphasised the need for partnership between the political parties a point which he had earlier made when addressing the SPPF Congress.

An Opposition which at the last election commanded early 40% of the popular votes, despite its scarce presence in this National Assembly, could indeed constitute a menace and a threat to the stability of this small Nation if it were to fall under the control and influence of a leader more interested in confrontation than accommodation.
The extension therefore of the lands of Partnership must be appreciated for what it is.

It is not an unwarranted gift extended by pure generosity but more of a gesture dictated by a vision of real politics.

Mr Speaker, as Leader of the Opposition and Leader of the Democratic Party, I have no problem to respond positively to this offer of partnership.

I do so because I know that for a country like the Seychelles, this is the only way ahead if we are to achieve what we want for our Nation and our People.
However, Mr Speaker, a partnership must mean what it is supposed to mean.

Partners must be frank and honest vis-a-vis each other.

And in this age of multiparty democracy, for a partnership to be meaningful, the SPPF should be ready to see itself more as the Majority Party and less as the Ruling Party.

In other words, there must be more transparency, more consultation, equal job employment opportunities which means no victimisation and an end to unnecessary security clearances.
And if an initiative is taken which can change our Society for the better or can improve our economic performance, this initiative should be supported and appreciated irrespective from which Party it originates.

Indeed, Mr Speaker, we cannot speak of changes necessary to meet the challenges of the Year 2000 with one leg still stuck in the 18th Century.

The Partnership must go beyond a mere declaration and becomes something which flourishes from day to day for all to see.
Mr Speaker, this spirit of partnership must not remain a State House policy but must be reflected in all Ministeries, in allDepartments and Institutions which have a role to play in the good governance of this Nation and in the consolidation of the democratic progress which we have so far made.

In this connection, SBC perhaps has one of the most important roles to play in exuding the spirit of partnership about which we are talking.
I would like once again to say that I considered it a blow to the National Assembly when SBC decided last year to interfere with the policy of live broadcasting of the debate of this Assembly which had become an important popular programme with the majority of its viewers.

Whilst CNN is indeed a welcome development, the Seychellois people today from all walks of life, are interested in the affairs of their Nation and SBC has the paramount duty to keep them informed.
Mr Speaker,recently I completed several weeks of travel overseas during which the Democratic Party office issued a Press Release about my meetings in London and Brussels with the President of the European Bank for Development and Reconstruction, and the President of the European Investment Bank.

Since this release was utilised as a news item by SBC, I would have thought that they would have been interested to interview me on the subject upon my return.
However, I have now been back in the country for more than three weeks and not only has there been no interview, but as a matter of fact, not even my return after a long absence has so far been announced.

Mr Speaker, in his address, the President spoke about the wider view of the outside world which the SBC has brought to our families sitting rooms.

Let me quote what the President had to say in this respect.
‘Whilst our national broadcasting corporation is streamlining and equiping to offer the Seychellois public a better viewing menu, we have encouraged it to bring in CNN to our homes and we have paved the way for more channels to follow - concrete efforts to bring in more information and entertaintment to our people’.
Mr Speaker, I agree that our people need more information and more entertainment but we must not forget the important role of education which SBC can and should play in developing that sense of responsibility and that level of discipline which we must address if we are to solve some of our fundamental problems tomorrow and win the war against bureaucracy, the war against mediocrity and the war against crime.
As a matter of fact, Mr Speaker, I, myself, would be fully supportive of a policy where everyday there’s a programme at peak viewing time concentrating on the revival of old values and the creation of new values commensurate with the Society which we want to create as is elaborated upon in the Presidential address.
In this connection, allow me Mr Speaker once again to quote from the President’s address,I quote, ‘I also appeal to all Executives and Manager to do all they can to raise the level of understanding and savoir faire among their respective staffs.’ Mr Speaker, I believe that whilst improving on the level of savoir faire is very good, there is also an urgent need to pay more attention to the question of savoir vivre in facing the challenge before us.
Mr Speaker, I had earlier mentioned about the duty which I feel reposes on me, as Leader of the Oposition, to comment on some of the more serious malaise which menaces our attempt to create the sort of Society about which the President has spoken.

First, there is the question of Law and Order.

I would like to quote from an editorial which i personally wrote for the February issue of the Seychelles Review magazine.
Quote “Are we returning to the age of the ugly savage when acts of brutality and vicious violence are allowed to tarnish the image of an otherwise peace- loving people.

Are we to allow a few criminal elements to negate all our serious efforts to proclaim ourselves a friendly nation.
As a people, we cannot but be angry when we wake up everyday to hear about more cases of robbery with violence, more cases or bodily harm done to people in the course and furtherance of the felony of theft.” Mr Speaker, this editorial had hardly been read when we lerant about the armed robbery at a hotel in Praslin and the burglarly at the home of Mr Otto Schnitzenbaumer in Glacis when he was peacefully asleep in his home which was supposedly guarded by several watchdogs.
Mr Speaker, I am sorry but this Nation deserves a better and more efficient Police Force - not tomorrow but today.

The people expect this from our Government especially in a year which the President has dedicated as the Year of Displine.

Let me quote the concluding paragraph of the Review editorial.

Quote,” there should be no easy pardon to those who in cold blood decide to make theft and robbery a way of life.
In China and Saudi Arabia, they would have been publicly executed and in Singapore and Dubai, they would have been flogged.

In Seychelles, they are still being allowed to pursue their ugly pastimes whilst well-dressed policemen busy themselves issuing parking tickets and actions of the like.” Mr Speaker the President must be told that there would be no brighter future for the Seychelles unless we put a stop to all these criminal activities.
We must indeed make the absence of crime and theft one of the uniqueness of our Society.

Therefore, to the war against bureaucracy and mediocrity, must also be added the war to eliminate theft and robbery.

If we have to decide on special penalties, let us do so without hesitation.

For example, if a man is caught stealing on a beach, one of the penalties should be that he is not allowed to come to that beach over a period of time.
Call it Rene’s Law or Mancham’s Law, I do not mind but we must come forward with penalties which are real enough deterrence against these vicious criminals.

We can be assured Mr Speaker that on the whole, the nation is behind us in this fight.

Mr Speaker, we cannot speak about the state of our Nation without touching on the subject of the cost of living.

Wherever I have been overseas, I have heard the echo of the same song.

Seychelles has become too expensive.


And if the Seychelles is too expensive for Germans and other Europeans who are earning 3 or 4 times more than the Seychellois People, we can imagine the burden of the cost of living on the average consumer.

In the day to day debate on this subject, let me say that the fingers of a great number of consumers remain pointed rightly or wrongly at SMB.
In fact, I dare say that if the President was to decide to close up SMB tomorrow, his popularity would shoot up overnight by several points.
I believe that the time has come for a Presidential Commission to look into (1) whether the criticisms levied against SMB are justified or not (2) whether there is a role of SMB to play in the sort of market economy we are moving towards, and (3) whether SMB should continue to have a monopoly on the import and distribution of fruits and vegetables which have become so expensive and remain on essential factor influencing the cost of living index.
On the other hand, Mr Speaker, there is a need to promote and strengthen consumerism.

We should seek greater efforts by the Government and non-Governmental organisations to create a more consumer-concious society with consumers being made more aware of their responsibilities and their rights.

Indeed, all traders should abide by the spirit of the budget with no justification for them not to reduce the prices of goods affected by the reduction and abolition of the Trades Tax.
In my view Mr Speaker, consumer education should assume a more challenging role as the country moves into the era of progress and higher technology.

It is also necessary for both Government and the people to cultivate the common sense wisdom that one should not spend beyond one’s means, that if one has to borrow, it must be for the purpose of increasing the productive capacity of future generations.

Furthermore, the government itself must be thrifty if it wishes the people not to be extravagant.
Mr Speaker, I must also have some words to say about the recent malaise in our Tourism Industry.

Whilst Seychelles recorded a drop in the number of visitors in 1994, Mauritius saw a growth increase of more than 17% of visitor arrivals.

It is therefore evident that visitors are coming to this part of the world and are seeking island holidays.

The problem with Seychelles is that a visitor today does not feel he is getting value for money and there is a prevalent tendency to overcharge.
Mr Speaker, last weekend, I had dinner with a visitor and his wife to these shore.

For two hours fishing, he was given a bill of US$800 that is 4000 rupees and for two hours in a taxi they were charged 900 rupees.

These people did not come to Seychelles to put up a fight with anybody, so they paid.

But the fact that they mentioned it 3 or 4 times over dinner discussions, clearly indicated that they had not taken too kindly to these rip-offs.
Mr Speaker, there is indeed a need for us, therefore, to become more inward looking and endeavour to put our tourism house in order before pursuing an outward looking policy of getting people to come into this house.

Tourism is the business of making human beings happy and satisfied.

It is not always an easy business but our people should know what it is all about and resist the temptation of killing the chicken which lays the golden eggs.
Mr Speaker, since tourism is to remain with us for a long, long time, I consider that a special compulsory subject should be introduced in our schools so that our all children understand what tourism is about, learn how to behave and to live positively in a tourism-orientated country and learn how to best capitalise on its enormous and varied potentials.
Mr Speaker, before leaving the subject of tourism, let me say that I have read with great pleasure about the setting up of a Committee to beautify Victoria, to keep it clean, to give it additional dignity and in fact to make it a little capital which we should all be proud of.

I would like to extend all my support to this committee whichI understand is chaired by a member of this National Assembly.
Yes, there is a lot which we can do to give Victoria a livelier soul and make it a beautiful little town with special character.
The organising of the end of the month fair, the renovation of the Roman Catholoic Cathedral are all positive developments but we should do more with some son et lumiere here and some son e lumiere there plus a campaign for growing more flowers and encouragement to owners to give a fresh coat of paint to their shops and buildings and homes and with an occasional band playing great music around the Post Office area.
All these combined together, Mr Speaker could certainly make Victoria a happy gathering place, not only for its inhabitants but also for those from other districts and islands and indeed for the visitors to our country.

Mr Speaker, the Government must be complimented on the range of legislation it has got passed in this Assembly in order to encourage confidence in our future and consequently, encourage investment from overseas.
Needless to stress, the policy of compulsorily acquiring properties which was pursued in a wild and savage manner by some Ministeries under the Second Republic dealt a severe blow to investors’ confidence in this country.

The beauty about Mauritius is that whilst nobody understands its politics, there is yet the perception that whichever Party comes to power tomorrow, the respect for possession of property will remain.
Here in Seychelles, the President must be praised for his enlightened approach towards what had happened in the past as demonstrated at the Constitutional Commission and which resulted into a Constitutional commitment to return compulsorily acquired properties in kind if they had not been utilised or, otherwise to offer alternative land or pay reasonable monetary compensations.
Mr Speaker, whilst it must be recognised that the task which fell on the Minister of Community Development in this respect, is at times difficult and complex and that many cases have been settled, the fact remains that there are still a great number of outstanding cases.

This is not good politics at a time when we want to close and forget about the sad chapter forever and to underline our present day commitments to full respect for the right of ownership.
Perhaps, I shall here, once again, quote what the President said in his State of the Nation address about bureaucracy.

Quote, “let us declare war against bureaucracy and red tape in Government.

Let us make the machinery of Government more efficient and let us not keep the Seychelles public waiting whilst we sit on files or procrastinate decisions.” End quote.
Mr Speaker, I have often been criticised by some for the non-confrontational approach I have adopted vis a vis the Government since the election of 1993.

I, of course, understand that for some it is easier to see the trees and more difficult to understand the forest.
However, it is my view that despite its remaining imperfections, the democratisation of Seychelles has been a notable achievement seen from the perspective of any responsible and respectable observer and that it has distinguished itself for having been realised with no violence whatsoever.

Personally, my role has always been underlined by my belief in a gradual and peaceful transformation towards democracy rather than the replacement of power by any acts of violence or revolution.
During the election campaign many people behaved as if they were each other’s enemies.

But when later, you listen to their real voices, you know that everyone is interested in a better life, in a better future.

Mr Speaker, we cannot play or keep on play Party politics with the future of this country.

There can be no justification to sabotage the national interest.
There are too many who make it a point to make headline news about the outstanding problems but deliberately overlook the real changes which have taken and are taking place under the climate of collaboration and reconciliation.
Yesterday I had to seek urgent dental attention and I found it in the private clinic of Dr Jose Souyave where a Seychellois dentist assisted by two Seychellois dental nurses provided a standard of service and professionalism as high, if not higher than those I have encountered in Singapore, Australia and the United Kingdom.

On the road to Soliel D’Or, I passed a Land Rover full of young men in uniform.

They were not gard- baton but belonged to Mr Fonseka’s Pilgrims Security Limited.
Last week, I had dinner at a luxurious restaurant called Bagatelle.

I am told the owners would like to control more of the catering business as tourism improves.

Of course, it is also my understanding that the privatisation of Pirates Arms and l’Amiral have landed both establishments under the control of the same Company although one could argue that in an atmosphere of partnership, l’Amiral should have gone to one company and Pirates Arms to another.
Pondering on this possibility, I could not avoid hearing the echo of the song of my late brother, Mickey - Oh Harbour Lights.

(laughing) However, there is no perfect society and no perfect government although we must all work together to make them better and more equitable.

In these circumstances, I deplore those who seek to internationalise domestic issues which we, alone can solve.

It is one thing to be a player and another thing to be a spoiler.
Everybody should know that a stable Seychelles is the only guarantee for security and prosperity and that those who preach confrontation are acting in total defiance of the wisdom manifested throughout this decade which has been many Nations tearing themselves apart through Civil War and factional strifes.
Mr Speaker, in times of economic difficulties, those who say they are the champions of the People’s interest and their well-being should stand up and help solve the problems of the nation for it is only through solving these problems that we will be able to give our People a better life.

I would like to quote a proverb which has great relevancy to the situation in Seychelles today.
“If you are not a part of the solution, you are certainly a part of the problem.” Mr Speaker, success of this nation would lie in our ability after 15 years of one-Party rule to respond to the call of fraternity.

Seychelles is not alone in this quest for fraternity which some have called collaboration, others accommodation and Mr Rene partnership.
It is indeed clear today that the problem of confrontational tribalism is one of the main factors contributing towards instability in Kenya and that the entente between Nelson Mandela and Frederik de Klerk is the reason why South Africa has turned from being a country of gloom into a land of hope.

The need for fraternal harmony is not limited to Africa and the third world.
We have the sad conflicts in Northern Ireland, the problems of a torn-apart Yugoslavia and only, last week, we had Prime Minister Edouard Balladur of France declaring that modern politics must be founded on re-activitating what he called the duty of fraternity.

What is politics and the management of a country all about ?

Prime Minister Balladur asked.

It is about national unity which must be based on the sentiment and duty of fratenity amongst one and all.
This is what gives value and respect to the politics of any country.

C’est le sens que nous devons donner a notre actions, inlassablement faire en sorte que ce sentiment de fraternite nationale inspire le comportement et anime nos resolutions.

Thank you Mr Speaker.

(APPLAUSE) MR SPEAKER Bon noun fini nou lalis bann manm ki ti oule koze e mon les konnen ki monn apresye sa remark lo langaz mon pe pran sa serye.

Eski Leader of Government Business ti oule fer okenn rezimen.
Dan sa ka noun fini nou travay pou ozordi e nou rezwenn Mardi le 17, 9 er bomaten.

Eskize, Mardi le 21, 9 er bomaten.

National Assembly of Seychelles State of the Nation Address Tuesday 13th February 1996 MR SPEAKER I call the House to order.

Mr President, Honourable Members, Excellencies and all other distinguished guests.

We are gathered here today on this first sitting of the National Assembly for this year 1996 and I welcome you all.
We are specially gathered here also to listen to the President’s message on the state of the Nation and with that brief introduction I have the pleasure and honour to invite you Mr President to deliver your message.
PRESIDENT RENE Mr. Speaker, Honourable Members, Excellencies, People of Seychelles The year 1996 is a significant year for the Seychellois nation - significant not only in a number of important dates that it commemorates, but also in milestones these dates mark in the development of Seychelles, as country, people and nation.
In countries with much longer history than ours, these dates often mark historical events or achievements of a long past, whereas in the case of a young nation such as ours they often serve as benchmarks of our progress and help us set targets for our ongoing development strategy.
It is perhaps no mere coincidence that the dates that I highlight today have a significance to all three of the most important aspects of the development of our country that form the thrust of my message to you today - the economic, the social and the political.

This year marks 20 years of our political independence from Britain, a year in which we took the decision to chart our own path in the world and develop our own status in the international family of nations.
Our political developments in the last two decades have brought us to the forefront of international politics and have delivered to the world a young and aware nation that is able to embrace and understand democracy in a very tangible way, and if I may say so, in as close to an ideal way as possible.
For we are one of the few countries in the world where people can enjoy democracy without poverty, without ignorance, without serious unemployment, without racial bitterness, without social discomforts, without religious confrontations, and most importantly, without our children having to go to bed on an empty stomach, or the less fortunate, handicapped and elderly feeling deprived or rejected.
The benefits of our evolving political systems have brought successive gains to our people, with each step contributing to the process of evolving towards a happier, more harmonious and more prosperous nation.

We have achieved this through careful planning, by choosing policies that put people first and by trying at all costs to maintain that delicate balance between development and material progress on the one hand and the beauty of our environment and welfare of our people on the other.
We have achieved this by being able to operate in an oasis of calm and peace, which have in turn given to the Seychellois stability and peace of mind.

Although there is still a lot to be done to reach the high ideals that we have set ourselves, we have been able to achieve all this without sacrificing our very raison-d'être, that is, a people that by tradition cares for each other and cherishes the values of being a happy Creole nation whilst still embracing modern culture.
By and large the world has recognised this.

People who visit us, either on holiday or on business, talk about their love for our place and our people, their desire to maintain contact with us, to deal with us, and to share our quality of life.

Unfortunately, there are some who prefer to withdraw their partnerships, while others try to sabotage our efforts.
But they all invariably leave us more resolved than ever that we are on the right path and that we should continue to set eyes firmly and relentlessly on our goal of carving our own special place in the world community.
The year 1996 also marks 25 years of the opening of our international airport, which characteristically for Seychelles, did not only represent our bold step to reach out to the outside world, but, as some of you may remember, also marked our tenacity not to sacrifice our natural heritage and lose one of our dearest islands, Aldabra, which today has been designated a World Heritage site by UNESCO.
The International airport catapulted us into the outside world, or as some may say, catapulted the outside world into Seychelles, an event that has from day one, tasked our resourcefulness in economic management and planning whilst at the same time adding to our economic resources.

I say this because it is not easy for a country that does not have unlimited natural resources, but unsurpassed natural beauty, not to succumb to the obvious and sell its soul to tourism and consequently develop excessively.
Instead we have had to make sacrifices in order to build a sustainable industry and still come out after 25 years as being a destination sought after by discerning travellers and recognised as one of the most unspoilt islands on earth.

With careful management, our international airport has brought new dimensions to our regional and international significance, increased our role in the world community, and given us added options in our development.
It has given us the tools to educate our people, to make them more accessible to different cultures and sources of information and education, and it is no surprise that the Seychellois today ranks among the most aware and the most travelled people in the world.

We have now moved on to playing an important role in regional aviation and are again looking to the airport to help us achieve an important role as a regional communications hub.
The year 1996 is also an important date in our social calendar as it marks 15 years since we took a number of significant steps that have had considerable bearing on the social well-being of the Seychellois people.
Our success as a nation can only be measured against the achievements that we have had in securing the continual well-being of our people, not only in its level of health, housing, living conditions, and social security, but in its ability to be cushioned against the rigours of changing world economic conditions.

It remains an area of constant concern for our government, the success of which can only be ensured by a close working relationship and co-operation between people and government.
And it is an area in which we will continue to pay a lot of our attention.

In the last 12 months we have continued to make significant progress towards our goal of taking Seychelles into the 21st century, without the social pains that usually accompany or hinder the crossing of the threshold.

Since these fall broadly in the categories demarcated by the portfolios of our different government ministries, I shall review and assess these correspondingly.
Developments in areas of Education and Culture emphasise our Government's continuing commitment to the educational and cultural well-being of our population.

The school reforms of 1991 has continued well into the last 12 months with major renovations or totally new schools in Victoria, at Plaisance, Bel Eau, La Misere, La Retraite and Pointe Larue, as well as on La Digue and Praslin.
Construction is already or will soon be underway at Takamaka, Beau Vallon, Anse Etoile, Anse Royale, Anse Boileau and Grand'Anse Mahe, and once these projects have come on stream for the 1997 school year, we will embark on a programme of renovation of those schools not included in the present construction programme.
The Ministry of Education and Culture reaffirmed the language policy for schools whilst introducing English at the very beginning of primary education, and familiarising children with the language from crèche level.

Efforts to promote our three national languages vigorously in and outside the classroom continued through such events as Journée de la Francophonie, Reading Week, Festival Kreol and public speaking competitions.
An even richer programme is being planned for this year, while efforts to promote reading nationally will continue.

The learning programme for the crèche was reviewed and more effort is being put into developing our children's learning potential from the earliest possible age.

With the welcome growth in day care centres, the Ministry will increase its advice to the private individuals running those centres on matters of administration and the relevant teaching approach.
We shall continue to pay close attention to the first years of education in order to improve and restructure if necessary so as to provide a firmer educational base for all children, and thereby considerably reducing the percentage of low achievers at higher levels.

With the aim of continually improving the quality and attitudes of to- morrow's adults we shall be insisting on having a stronger element of moral and spiritual education in the classroom.
The Secondary school curriculum is being reviewed with the aim of introducing pre- vocational education earlier in the school system, whilst simultaneously improving the quality of general education across the board through a National School Improvement Planning project.

Among the tangible results has been the considerable improvement of the O-Level results at the NYS.
Working closely with Government, and the industrial and private sectors, the Seychelles Polytechnic has been reviewing its operations and fine-tuning courses with a view to prepare the students better for the world of work.
National efforts to improve the adult literacy rate will continue with enhanced programmes for Mahe, Praslin and La Digue, while student career counselling has been stepped up and better co-operation is being developed with the Churches and other organisations with the view of enhancing the social and moral welfare of our youth.
In 1995, 31 persons returned from overseas training while earlier this year 141 students proceeded to further education with the majority of the funding by Government, but I am happy to note, a continued participation by our foreign partners and the local private sector, on which we continue to depend to help the country meet its manpower needs.
The Festival Kreol in its 10th anniversary year continued to play its important role in reviving and emphasising the role of our culture and folklore in our development as a nation, with valuable contributions coming from our artists, musicians, writers and other exponents of the arts.
The core of our initiatives in the area of Social Affairs continues to be our children, our elderly and the less fortunate in our society who need more individual help to cope with the pressures and difficulties of everyday life.

We have taken important steps in all these areas and 1996 should begin to see the fruits of many initiatives started last year.
The National programme of Action for Children set up last year sets the framework for an integrated approach to the welfare and wholesome development of our children and defines the major areas of focus for the role of not only Government but all other components of our society.
A Child Protection Committee has been set up to ensure a co-ordinated approach towards children at risk and in difficulty; special information is being provided to children as outlined in the Convention of the Right of the Child, and the National Council for Children has been equipping itself to give better treatment and therapy to abused children.
In parallel, there is a continuing effort to strengthen the role of the fabric of the family through the setting up of a Family Centre near English River Clinic, with the role of counselling families, young couples as well as single parents.

Serious research needs to be done in relation to the causes of the breakdown of families and the weakening of the family structure in general in order to put into place effective programmes to encourage and build strong families.
A telephone Help Line has been set up for children as well as adults who need help or advice, while the resources of the Probation section has been improved to provide much- needed assistance in the rehabilitation of children at the Youth Residential Treatment Centre.

We have made great strides in our national effort to continue to give our Elderly a good and dignified life.
Special residential homes have proved popular and continue to be developed - new homes are being constructed on La Digue and in Plaisance with plans for another at Anse aux Pins.

We have managed to set up some 1,200 state-sponsored carers, mostly young adults, who devote their time to helping the elderly who are either on their own or are trying to settle into a better life within the homes of their children or relatives.
The setting up of the National Council for the Disabled Persons has greatly helped Government in reaching out to the disabled individually and as families, and help to integrate them successfully in our society as citizens, workers, parents and children.

The Ministry of Employment and Social Affairs' Rehabilitation Centre has reorganised its operations and the team of workers is now in a much better position to provide assistance to a record number of 40 trainees it welcomed last year.
We will all remember the occasion of great national pride last year when we welcomed back home our team of athletes from the Special Olympics with their array of medals.

We have gained considerable ground in our efforts to redistribute wealth across the nation by getting those who are doing better financially to help us help those who still need our attentions.
For the first time in our country, all welfare benefits are now means-tested and in its first eight months of operation, the Means-Testing Board and its small secretariat processed just under 9,000 applications.

It continues to pursue its objectives with a high degree of fairness, leaving room all the same for a fair and independent appeals process.
The year 1995 also saw a continuing of our efforts to integrate our offenders in an equitable rehabilitation process, whilst ensuring that our society does not live under undue fear and apprehension.

A review of prison regulations governing discipline will continue well into this year in parallel with better training for existing prison officers and new recruits.
The scope of inmate training will be increased to add carpentry, masonry and fishing to the present agricultural production scheme which is run in co-operation with the Ministry of Agriculture and Marine Resources.

Our efforts to fight the ills of our society particularly drug and alcohol abuse, and reduce their impact on our youth, continue unabated and with a large degree of success.
A Task Force appointed two years ago has completed its groundwork, and evolved into the National Co-ordinating Body on Drug and Alcohol Abuse, which is now charged with carrying out a strategy based on its findings and consultations.

Drugs, as we can see in most developed nations is eating away at our youth.

I have dedicated my whole life to build this nation and this people to be a proud people.
I cannot and will not allow drugs to destroy what we have spent so much time, effort and self sacrifice to build.

All my pleas in the past to the drug traffickers seem to have fallen on deaf ears.

In fact they seem to have adopted new strategies to frighten people and boost their trade.

It seems that they will stop at nothing to fill their pockets by selling their 'soul destroying' wares.

But they will not win.

If needs be we will have to look at even stronger laws against traffickers.
My call to all of you is this, if we all come together, I promise you that we will not only fight this disease but we will succeed where most other countries have failed.

In areas of Employment, the newly set-up National Vocational Training Board will go a long way towards ensuring a more professional approach to organisation and monitoring of training geared to satisfying the country's ever-changing needs.
The Centre for Skills Development, which was set up to target especially NYS leavers and unskilled youths, has been a beehive of activity.

To date it has registered over 2,000 persons, with over 60% having been placed in specific training schemes in collaboration with the private sector.

Almost one hundred have already completed their training and are either in employment or are self employed.
Efforts to promote the entrepreneurial spirit and skills among the young have already resulted in some 200 persons being enrolled in the Youth Enterprise Scheme, and we have successfully replaced the Full Employment Scheme by the Unemployment Relief Scheme.

The Centre for Skill Development absorbed the majority of those previously enrolled in the Full Employment Scheme and today there are only some 400 participants left in the Unemployment Relief Scheme in Mahe, Praslin and La Digue.
In 1995 there were no collective industrial disputes under the Industrial Relations Act and the new Employment Act passed in 1995 has gone a long way to provide enhanced employer-employee relationships and a stabilised workforce.

Given our evolving economy and our country's growing openness to the outside world, Air and Marine Transport continue to be of vital importance, particularly in view of the fact that Tourism remains our most important revenue-earning activity.
Air Seychelles continues to play an important role in our tourism industry.

With the replacement of the smaller Boeing 757 by a bigger new Boeing 767-300 in November of this year, and with a marketing-and-customer oriented team, I am confident that our national carrier will rise to the challenges of the next decade and the demands of the market.
With greater domestic traffic between Mahe and Praslin and the increasing popularity of island hopping excursions, a new enlarged Domestic Terminal at the Seychelles International Airport has been completed, fully funded by receipts of the passenger service fees.

On the marine front, following the successful privatisation of ULC, Land and Marine Ltd continues to play an effective role in the development of our efficient Port and the achievement of our aspirations as a shipping hub.
Working 24 hours, and with a smoother working relationship between management and workers, the efficiency and productivity of Port Victoria is known to our competitors in the region and highly appreciated by the ship owners.

Cruise Ship visits to Port Victoria has known a considerable increase and a number of Cruise Ship owners are taking advantage of our cyclone-free waters to base their operations here.
There is now every indication that Seychelles stands to benefit much more from this growing leisure activity, and with careful management we should be able to keep in line with the discerning tourism we seek to offer.

In order to safeguard this increased port activity in both passenger and cargo, the Ministry of Tourism & Transport has set up a new Seaport Security Unit which has enhanced the attractions and advantages of using Port Victoria.
On land we have maintained our image of having the good Road infrastructure which counts so much in the enjoyment of our islands by our visitors as well as to the quality of life of the Seychellois.

In order to safeguard the heavy investment in our road-building and maintenance programme, as well as encourage economic activity through better communications, we have installed a modern and environmentally-friendly asphalt pre-mix plant.
A number of important projects associated with the Land Bank developments were completed, thus accelerating the release of housing plots to the public.

It is with much pleasure that I announce that all 15km of roads on Praslin have now been resurfaced, bringing more comfort to residents of our second most important island and to visitors alike.

The Seychelles Public Transport Corporation has, within the same period, made considerable improvements in its operations.
Better control on revenue and improved technical standards of the buses have contributed to a more effective and responsible public transport system.

Tourism continues to be the driving force of our economy.
With a new record of 120,761 visitors in 1995 and improved partnership with the private sector, operational concessions granted under the Investment Promotion Act to most tourism related developments, and the consolidation of the U-First Campaign to name but some of the highlights, I expect another important year ahead for Tourism in Seychelles.
A revised Tourism Policy was produced to reflect the modern trends of this industry and its implications to our circumstances, while a new image and advertising campaign to be launched next month at the world's most important tourism fair in Berlin will go a long way towards repositioning our islands in accordance with our new 'Vision for Excellence' strategy.
I emphasised the service aspect in my address last year and I repeat that we must continue to ensure that all our visitors are made to feel they can experience an exclusive and satisfying holiday in Seychelles.

Training remains one of our highest priorities in this area, and with the transfer of responsibility of the Seychelles Hotel and Tourism Training Centre to the Ministry of Tourism, we have been able to put into place a syllabus that is better adapted to the needs of the industry.
I am also glad to see, that with the sea featuring high among the list of our holiday attractions, we have been able to interest some prominent international yachting operations to come and work with us to develop this important high-value sector, and in so doing share their expertise with the Seychellois operators.
Whilst we strive to increase the number of arrivals as well as the number of quality establishments in which to receive them, we need to work harder to give our guests value for money - through our service and our smiles, through the Seychelles experience, through our Creole way of life by sharing with them our way of doing things, our way of cooking, our way of living in harmony with our natural endowments.
Since Tourism is one of our most important foreign exchange earners, it is important that those who operate in the industry, and therefore make their money through the assets of the islands, continue to bring their earnings back into the country.

The country cannot continue to tolerate anymore those special "deals" which are made to the benefit and profit of just some individuals while the rest of the country is trying hard to resolve this temporary situation.
This said, I continue to be optimistic about the growth of the industry and our careful management of it, and remain encouraged that as a single destination, as well as partners in the COI project with our Indian Ocean neighbours, we shall continue to reap our share of the world's fastest growing industry.

The last 12 months has seen us beginning to fulfil our commitments to the Seychellois people in the vital area of housing and land.
We have completed over 550 new houses of which 350 at Roche Caiman and 81 at Union Vale with more to come this year - and already there is a thriving community beginning to take shape at Roche Caiman.

We will continue to give the new residents all the help we can in their efforts to create their new home by the sea, and in this regard, I congratulate the Sisters of St.Joseph in their initiative to integrate themselves into this new community at Roche Caiman.
Furthermore, more than 700 plots of land have been allocated to Seychellois families, close to 150 improvement loans have been distributed to existing proprietors, and almost R20 million have gone to housing loans across the nation.

The Seychellois people today join me in congratulating the new successes of our youths in the field of sports and trust that with our continued assistance we shall score fresh victories in the year ahead.
There has been considerable improvement in the quality of the Health system, not to mention new facilities such as the Baie Ste Anne Hospital which is under construction.

Great progress has been made to help our small entrepreneurs develop their skills of production and management.

The renewed vitality and sense of purpose at SIDEC combined with fresh initiatives to assist our artisans are beginning to bear fruits.
The privatisation process in several areas of agricultural production and Fishing has started and is also beginning to yield results.

Consciousness for our Environment has received tremendous momentum in 1995 with the message spreading to all sectors of our society, not least among our schoolchildren who have embraced the campaign with enthusiasm.

We look forward impatiently to new projects that will be presented on the occasion of this year's Environment Day on 4th June.
This time last year we were all seriously concerned with the state of Law and Order in the country and I undertook to address this problem.

I am happy to report that the Police has been effectively reorganised into a more capable force with a renewed esprit de corps.

Conditions of service have been improved, there is a new morale from top to bottom, a comprehensive training programme ahead, and as a result, a better rapport between the force and the public.
There are still more initiatives being considered that will make our Police Force effective and modern - one that we will all be proud of.

The past year has also seen a sprucing up of the operations of our Defence Forces in particular our Coast Guards who, through continued discipline and a greater sense of responsibility, has forged new training partnerships with French and American disciplines.
I am happy to see that they today present a more professional front that does a young nation such as ours proud.

We have also made considerable headway in the field of Communications in more ways than one.
The cost of international communication from Seychelles has come down in line with our aspirations to promote international business, and it should not be long now that the surfing we do in the islands is not only on the waves of Beau Vallon but on the world- wide information highway The most dramatic developments however have understandably been in the one area to which we have been giving our highest priority - the economy.
Since political stability and social progress rely very much on economic strength, we have concentrated our efforts on ensuring as high a degree of economic sustainability as possible for our small islands.

The need to provide a decent standard of living for our people puts new pressures each year on our little country, and given our limited natural resources we have to continually seek new ways of making our economy grow.
While Tourism continues to be the mainstay of the economy, it also remains an industry which is prone to outside influences and trends which are often beyond our control as a holiday destination.

It is for this reason that we have always sought to diversify and last year we have taken a number of significant steps to put our new vision of becoming a financial and investment centre on good footing.

A number of important machinery has been put into operation in order to achieve this.
The International Business Centre which was set up through the Seychelles International Business Authority, has brought us at the avant garde of international offshore business and has even started to worry our competitors.

To-date the SIBA has registered over 438 companies; a number of registration companies have been set up, and through SIBA and the Investment Promotion Agency, a number of multi-nationals are beginning to express strong interest in basing part of their operations here.
The Seychelles International Trade Zone legislation was passed, and, before long, we will have our first physical zone on the East Coast reclamation area in which companies registered under the SITZ can start operating their international businesses.

In a shining example where the State can often lead the way for the private sector to move in later, we have built our tuna canning operation up to the point where last year we clinched a new partnership with one of the world's leading producers in the field.
The confidence of the American company Heinz to invest in the Seychelles represents the type and style of partnerships and investment opportunities to which we are looking today to take our country further down the road of economic progress.

And judging by the degree of international interest and number of serious enquiries, it will not be long before other new companies grasp the opportunities offered by the Seychelles International Business Authority to do business in our pleasant environment.
It is with these sort of partnerships in mind that we have devised the Economic Development Act in order to pave the way for serious investment opportunities which could otherwise go to our competitors in the region or elsewhere.

It is important at this juncture to understand our general scheme of things, our concept, in as far as the economic development of our country has been, and is concerned.
At the onset we felt that there is no point in becoming a rich country if all our people cannot benefit from that richness.

What is the point of becoming economically successful if only very few benefit from this success?
In order for a people to be in a better position to benefit from its country's material success it needs to be in good health, it needs to be educated, it needs to be socially comfortable, it needs to gain and understand its own dignity, it needs to understand, and be able to participate fully, in the process of its national development.

So we opted for policies that created this strong social base on which the nation and the country could grow.
We placed emphasis on education, from crèche to adult classes; we ensured a nation-wide health service, from the newlyborns to the elderly, and we gave our youth plenty of facilities to develop their minds and their bodies.

While we were doing all this long groundwork we also watched events around us and came to terms with the nature of our changing circumstances.
Aid donor nations have slowly withdrawn substantially their aid - in some cases we have even paid the price of using aid money wisely by pushing ourselves out of their aid- receiving bracket.

It was an important part of growing up - we had to take the future more and more into our own hands.

We looked around and what did we see?

For a start we didn't see much land to build and produce on.
Those islands with a decent surface area that could be used productively were mostly far flung in the middle of the ocean, and posed great difficulty in terms of costs, of logistics and communication.

As for much of the rest, we have been bent on preserving so as to safeguard our environment and maintain Seychelles as the most beautiful and environment-conscious islands in the world.
We saw the potential of the sea so we attempted to develop it, at great pains, sometimes at great cost, often with the inevitable mistakes of the process of learning, but always with the knowledge that if we persevered we would one day reap the fruits.

And that, we are close to doing.


We looked at our Tourism industry, and we saw that there was a limit to which we could continue to develop without spoiling the islands, and furthermore it is an industry which, because of its susceptibility to world trends, is often beyond our control.
In our search for new solutions for economic growth, we then took another long hard look at ourselves, and our position on the map, and with clearer eyes saw that we were well placed not only to become a regional communication hub but to use our well-earned reputation as a quality tourism destination, as a launching pad for a desirable international business and investment centre.
Somewhere sophisticated, somewhere with integrity, somewhere reputable, where not every Tom, Dick or Martin could walk in and pose as a crook and get away with a passport and a convenient bank account, as was amply proved recently in a British newspaper article.
So after much thought and planning and consultations with international lawyers and financial planners of repute, we sought to create something which not only would help us find the right partners in economic growth, but would set us apart regionally and internationally as a business centre par excellence.

We have achieved just that.


With the concept of the Economic Development Act we have gone beyond the usual and created a mechanism with which and by which we can discuss seriously with serious investors projects which call for substantial investments - investments that will create a new platform for economic growth for our people and country, beyond our traditional expectations.

To attract serious investors it is not enough to say that we mean business, we have to show and prove it.
To prove it we have to give certain guarantees, guarantees which confirm the long term security of the investments, guarantees which are not changed by whims or weather.

In the Economic Development Act we have given these guarantees to show our serious intentions in these new partnerships, but we have not sold our soul to anyone with $10 million pocket money.
To back our intentions and our integrity the Central Bank has issued guidelines last year to all the commercial banks with reference to the "Basle Committee on Banking Regulations and Supervisory Practices: December Statement 1988, on prevention of Criminal use of the Banking System for the purpose of Money Laundering."

Additionally, the Government intends to propose shortly to this National Assembly new legislation to assist in the international effort and fight against money laundering offences.
This proposed new law will be based on the "1988 United Nations Convention against Illicit Traffic in Narcotic Drugs and Psychotic Substances".

This person sitting here has not sweated his life to chart the path and dignity of the Seychellois people only to sell its soul in 1996 for a few million greenbacks!
Regrettably our competitors and people who pose as crooks have found an ally in a small group of desperate Seychellois who in their failure to have any impact whatsoever on national politics have degenerated into economic saboteurs, and in their slide to political nonentity are clinging on to the last blades of grass by getting international newspapers of decreasing integrity to come to their help.
They have gone further in their selfish and malicious scheme to forestall our efforts and try to bring into disrepute the very country and people which is sustaining them.

They have fabricated a series of vicious lies aimed at discrediting our sincere and genuine efforts to take this country and its people to a higher level of economic performance.
Today, I would like, as much for the sake of the remaining sceptics among us as for members of the international community, to put the record straight so that we may get on with the business ahead of us.

They have said that the legislation of the EDA provides a curtain behind which the world's drug users and money launderers will operate.

Totally unfounded.

If we wanted to do this we would not have passed such a law.
They have said that the legislation is an excuse for us to hand out passports to all manner of international undesirables.

Lie again.

And our learned members of the diplomatic community here know very well that a country does not need to pass such legislation to justify giving a passport to a resident of another country.

They have said that Ministers who introduce investors under the EDA will also get immunity.

Again, lie.

Nowhere is this stated and nowhere is this intended.
They have said that the Government is back-tracking on the EDA legislation as a result of the exposure in a London broadsheet.

False.

It takes much more than an ill-researched concoction in a Sunday newspaper to turn back the clock on a bona fide economic initiative.

(applause) They have said that investors have packed up and left as a result of the so-called euphoria, when in the same breath they state that these are the very people we are trying to butter up.
They even sent some of their members to London and Mauritius to meet with newspapers and others, with the view to add fuel to their campaign.

What they did not say is that the very person who came posing as an international crook disproved his very mission and left Seychelles without as much as a passport or a bank account to his name.
That the leader of this small group of operators should forsake his seat among us at such an important national gathering today speaks as much for their futility in today's Seychelles as for the crass impoliteness towards the Seychellois people, let alone the diminishing few they represent.

This pathetic effort at fuelling public opinion and destabilising the country has failed.
Our plane to the future has taken off - they are still clamouring at the check-in counter like travellers without valid flight tickets!

By contrast I would like today to invite worthy journalists who do not pose as crooks to come and visit us and see what we are trying to do to take this small nation into the 21st century.
People of Seychelles, this country can only build on what it has achieved so far if we all have a sense of responsibility - politicians with responsibility, parents with responsibility, workers with responsibility.

It is on this theme of responsibility, which we have chosen for this year, that I would finally like to say a few words.

We are a very small country, with a population of only 72,000 and it is a fact that many people are already in awe and wonder at the achievements of such a small country.
In any developing country the most important resource is its people - not the number of people but rather the quality of its people.

With such a small population as ours each and everyone of us counts.

The attitude and outlook of each is vital to the progress and development of all of us.

It is for this reason that we must push hard to develop in each one of us a high sense of responsibility in everything we do.
Small island states are all too often stigmatised with the aura of being laissez faire, slow, lazy.

We may be a small island state but we have to show the world and ourselves that we are made of firmer stuff.

We not only have the wish to progress but that we have the fibre to achieve it.

This is where our sense of responsibility comes in.

Responsibility starts with ourselves - it starts with the development of a feeling of dignity and respect for ourselves.
To the question "Who am I and where am I going" must come a crystal clear answer: "I am here to leave the world a little bit better than I found it".

Translated into everyday living we must strive to adopt a positive attitude to life by fighting all the negative habits we have - abuse of substances, anger, violence, hatred, jealousy, envy; and replacing them with positive ones.
Let us take a scenario and through this study what happens when a man with a wife and children, acts irresponsibly by spending most of his earnings in the abuse of alcohol.

He slowly destroys his own body and reduces his mental faculty to that of an animal.

He is unable to give the best of himself at his workplace.

He cannot feed and clothe his family properly thereby affecting both their physical and mental health especially that of the children.

Violence and aggression becomes the norm in this house.
There is no family life - everyone is unhappy.

The mother is unable to maintain a happy disciplined home.

The children are traumatised, they are unable to perform well at school and are easily dragged into the bad habits of drugs and alcohol, themselves in search of that elusive happiness they cannot find at home.

These are the children that are likely to grow up to be insecure and weak.
This parent has failed miserably in the most fundamental and important duty in our lives; that of bringing up our children in the best possible way within our means.

The irresponsibility of one person has caused immeasurable damage to so many, leading to a degeneration of society itself.

I chose this scenario because the family is the most important element in society and it is so important for parents to realise the grave responsibility they have.
I chose to call 1996 the year of responsibility because I believe that if we are to progress we must stop and think, and attempt to eradicate from our society those negative attitudes that hold us back.
If we take the time to analyse the root of irresponsible behaviour we will find that it is born out of selfishness, avarice, greed and ego, from parent who neglects the family, to the housebreaker, to the white collar thief who is corrupt and accepts bribes, to the office worker who wastes, to the public servant who does the least possible work but wants his pay packet at the end of the month, to the person who throws his take-away box on the street corner with no thought of the environment, to the young boy who steals from the unwary tourist on the beach, to the girl who gets herself pregnant for her own interests with no thought of the child and the grave responsibility of bringing up that child properly, to the drug pusher who thinks only of his own pocket and spares no thought for the young lives he is putting on hold, to the politician who is ready to sacrifice the reputation of his country as a card to political power.
The list is endless.

All these people are trying to get more for themselves at the expense of others.

I wonder if they realise that in the process of trying to get more by these means they are losing something far more precious, their humanity.

We have to fight this irresponsible behaviour together.

The Government needs your help.

It cannot do it alone.

Let us take time to correct and counsel each other in our workplace, in schools, on the streets, in the neighbourhood.
Recently Bishop Baronnet so rightly said, "responsible behaviour has its roots in love and in care."

These far reaching attributes of love and care we must strive to develop and acquire - for the sake of our happiness as a people and for the sake of our prosperity as a nation.

It is my wish that this year of responsibility will only be the start of a long going process - the end result of which will be a people who are stronger, more disciplined, more caring and more wholesome.
Let us all take up this cry of responsibility and lend a hand in nurturing it so that it blossoms and becomes the password of our small nation.

The year ahead is full of promise.

It is the year which heralds the new symbols of our Third Republic and our people's embracement of a new stage of our national and political development, legislation for which is being presented to this very Assembly soon.
We call upon you all to enjoin in this celebration of nationhood in order to build on what we have created so far, to build for our children, in the knowledge that what is beneficial for the majority sometimes causes discomforts for a few.

We call on all of you to work together for the sake of our cherished peace and harmony.
We welcome the varied landscape of our political colours; we welcome the diversity of beliefs of our small population; our mind is open to the prose of disagreements and the distorted scribbles and lies of an angry pen, but, for the sake of the Seychellois people, let us speak with a heart and a voice that seek to construct and not to destroy, a heart that creates goodwill rather than sows bitterness in our peaceful life.

Thank you.

(applause) MR SPEAKER I thank you Mr President.


This meeting will now be adjourned to Friday the 16th of February at 9 am for debate.

And apart from that, I invite you all to a reception on the ground floor below, in the Art Gallery.

And with this, I declare the meeting closed.

National Assembly Leaders Reply Friday 16th February 1996 MR SPEAKER Bon, avek sa konmsi angle, back to business, nou repran deba lo diskour Prezidan.

Mon envit Onorab Mancham pou fer premye entervansyon.
MR JAMES MANCHAM Mr Speaker, it is now nearly three years since the birth of the Third Republic which itself gave birth to this National Assembly when I was elected to assume the position of Leader of the Opposition.

Mr Speaker, I happen to have been the first Chief Minister, the first Prime Minister, the first President and the first deposed President of the Republic of Seychelles.
Today, I am constitutionally recognised as the first Former President who is also discharging the office of the first Leader of the Opposition the country has known.
With such a background, and at such a crucial time in our political history, when a previously one-party socialist government has been replaced by an elected government committed to democracy and to the promotion of a free market economy; at a time when the world is embarking on a “New Order” and when our own position within that “Order” has become questionable; at a time when rich donor nations have cut their aids to developing countries and the international investment climate has become exceedingly competitive, I consider that I would have been failing in my duty if I was to react to national problems and issues as a mere politician who is greedy for power instead of like a mature and responsible Stateman committed, first and foremost, to the national well-being and interest in their broadest sense.
Since popular politics only started in Seychelles with the formation of the Seychelles People’s United Party (SPUP) and the Seychelles Democratic Party (SPD) in the early sixties, we are, politically speaking, a very young Nation - and consequently, there is an absence of people with the political base, experience, maturity and respect to speak in the name of Statemanship.
In fact, Mr Speaker, in all mature democracies, there exist institutions whose primary tasks are to look at national problems and issues from an overview standpoint.

In Britain, we have the House of Lords and in the United States and France, we have the Senate.
These institutions unfortunately, do not exist under our Constitution, hence, making it even more important for an Opposition leader to behave like a Stateman if a minimum of inter-party civility an d communication is to exist and stability is to endure.
Mr Speaker, the objective of a mere politician is to score points over his opponent and in this pursuit, he often allows himself to play populist politics despite the adverse and detrimental effect which this may have on the national interest and image seen from an immediate, a medium and a long term perspective.

A Stateman must look at the issue before him in a balanced way, with realism and honesty and determine what is best for the Nation.
Naturally, it is not surprising for a Leader of the Opposition to become the target of those committed to aggressive partisan politics when he is behaving like a Stateman in a multi-party set up.

However, these people should appreciate that they are only able to operate as they do, it is a result of the climate created by the enlightened approach which has been adopted.
Mr Speaker, I believe that after what they have gone through, a great majority of the Seychellois people are today mature enough to understand and appreciate the role I have played and continue to play in the politics of this Nation since I returned from exile.

I believe that the people see the wisdom and, indeed, the need to have a Leader of Opposition who is prepared to discharge his difficult task in a responsible manner - to praise when praise is due and to criticise when criticism is justified.
Therefore, let me say that as long as the role I am playing is understood and appreciated, I will continue to do so.

Mr Speaker, over the last two months, the politics of this country, as you know, has been centred around the Economic Development Act which has, unfortunately, brought a lot of adverse publicity for our small Nation.
Mr Speaker, it is important for me once again to make it emphatically clear that I did not vote for the Economic Development Bill and I believe you, Mr Speaker, has the supreme duty to ensure that the reporting of proceedings which take place in this National Assembly must be correct and accurate.

Indeed, violation of this rule amounts to a contempt against this House.
Mr Speaker, soon after the Economic Development Bill was passed in this Assembly, an article appeared in ‘Regar’ which categorically stated that I had voted for the Bill when I had in fact made it clear that I was going to abstain on the issue, and in fact, did abstain.

It would appear, Mr Speaker, that ‘Regar’ relied for its allegation on the suggestion that I had voted for the bill at Committee stage.

Well, if I did that, it must have been through inadvertence and not design.
Mr Speaker, when a Bill comes before the National Assembly, a Member votes on it in three stages: (1) when the Bill is first presented, (2) at committee stage and (3) on what is known as the Bill’s third and final reading.

Surely, Mr Speaker, a Member could vote on a Bill on first reading and at Committee stage but if finally, upon the third reading, he makes up his mind to vote against the Bill, well, I think it is right to say that he voted against the Bill.
To suggest that a Member has voted for a Bill when he has declared that he was abstaining at the third and final stage, constitutes, in my submission, a false and malicious allegation.

If there are more than one stages of voting in the National Assembly, it is because a Member is allowed to change his mind on an issue in the light of arguments which come before the House.
I trust, Mr Speaker, that you will bear this in mind and in future make it a point to defend Members’ position when same becomes the subject of false and/or malicious and/or ambiguous reporting.

Now Mr Speaker, why did I abstain?

I decided to abstain in voting on the Economic Development Bill because I believed it was important to look at the two sides of the picture.
First, here was a government anxious to attract investors in order to be able to maintain its progamme of social welfare, education and economic development at a time of recession and foreign exchange scarcity which was itself compounded by the decision of the United States Government to deprive our economy of millions of dollars by closing the Tracking Station and with it the American Embassy.
Mr Speaker, I was aware at that time of President Clinton’s appeal to the international community to collaborate in the fight against crime and the establishment of what is being described as “a new World Order”.

Unfortunately, I did not see where Seychelles fitted in in this new order.

Mr Speaker, I was very much associated with the American arrival in this country and the build-up of the Tracking Station and the promotion of ties of friendship and understanding with the American Government and people.
I, perhaps more than anyone else in Seychelles, knew how important this Station was to the U.S at the time it was built.

Following its completion, I was the guest of the U.S. Government for three months.

And after very high-level discussions with the Government in Washington, DC, I saw myself going as far west as Hawaii and as far east as Puerto Rico.
During that visit, the Americans did everything possible to make me feel welcome and appreciated, and during the course of it, I did not only receive the Gold Key of Dade County in Florida, but also made an Honorary Citizen of New Orleans, the international city of the State of Louisianna.

Back in Seychelles, Mr Speaker, in those days, if there was ever any problem between a Seychelles and a U.S. national, the latter would be put back on the first plane to the U.S.A. whether he was right or wrong.
So much was the United States interested in maintaining the operation here in an atmosphere of friendship and understanding.

Now, Mr Speaker, after more than 25 years of close relationship and collaboration, whilst I could understand the argument for closing the Tracking Station, Washington’s decision to also close down its Embassy, with cultural centre included, was too hard a blow for my Seychellois pride to swallow.
Indeed, Mr Speaker, as I pointed out in a letter which I sent to the Editor of the Financial Times and which was reproduced by the “Nation” in extensio on Friday, 7th of February, I saw that Seychelles who had contributed so much to the U.S. victory in both the Cold and Gulf wars by putting at the disposal of the U.S.A strategic territory, being made the first casualty of the U.S. emergence as the only Superpower in the world.
I realised more than ever before, how much we in Seychelles, were alone and had to decide to stand as much together as possible in our quest for survival, if not progress.

Mr Speaker, a recent statement publish in ‘Regar’ newspaper suggested that the point I had made about the closure of the Tracking Station and the American Embassy with it were not relevant to the EDA issue.

This, Mr Speaker, is of course a lot of nonsense.


There are many of us in the Opposition who saw the Tracking Station as the guarantor of the survival of the Second Republic despite the violation of human rights which took place.

In fact, the United States knew more than anyone else, what went on in Seychelles during the Second Republic and yet kept pretty quiet about it all.

There is therefore, a level of hypocrisy or self-interest about the outcry over the Economic Development Act.
Furthermore, I have often asked myself what my position would have been it the Seychelles Democratic Party had won the 1993 elections and then the Americans had decided to pull out.

What would the people have said?

What would ‘Regar’ have outline or headline?

Then, Mr Speaker, we are told we are living in a “Crook’s Paradise” and that dangerous Mafiosi are about to invade our shores.
What comfort, what encouragement do you provide the people of Seychelles with to oppose and fight those well equipped and financed Mafiosi when you decide to quietly and abruptly withdraw your presence from the scene?
Mr Speaker, I believe the decision of the United States to abandon us at this time of our history was a ‘faux pas’, and if by abstaining on voting on the controversial EDA, I have contributed to an awareness of how we feel in this so-called “new World Order”, then I believe my stand of abstaining has been fully justified.

Mr Speaker, the Economic Development Act is substantially good legislation.
It was certainly more a chapter from a book on free enterprise and capitalism than a chapter from a book on socialist ideology.

However, the legislation contained an innovative but patently questionable proviso which, as you know, Mr Speaker, provides immunity to anyone investing 10 million or more Dollars from all criminal proceedings whatsoever, except in respect of offences involving acts of violence and drug trafficking in Seychelles.
I must point out, Mr Speaker, that right from the start I personally did not feel comfortable with this proviso and indeed the record of what I said on this matter in this National Assembly makes this point clear.

It is this proviso which has subsequently been utilised by those who wanted to internationalise this issue.
But ironically, it is also the proviso which the Government continuously underlines in its endeavour to show good faith by arguing that if they had really wanted to launder money secretly and quietly, there would be no need and no rationale for such a piece of legislation.
Be this as it may, the point remains that on the basis of the proviso, Mr Speaker, the Financial Action Task Force which is made up of 26 Nations including the seven economically most powerful nations in the world, recently met in Paris and concluded “that the Seychelles’ legislation poses a serious threat to the integrity of the World’s financial systems.” Mr Speaker, in my letter to the Financial Times, I said that in the light of the decision of the Task Force, I expected that President René would accept this legislation as a faux pas and that he would on the occasion of the State of the Nation address reaffirm the commitment of the Seychelles Government to full respect for international law and the fight against dirty money.
Now, where do we stand today?

Mr Speaker, the President on Tuesday, 13 February 1996, during his State of the Nation address emphatically made it clear that his Government was committed to do just that.
I quote: “To back our intentions and our integrity, the Central Bank has issued guidelines last year to the commercial banks with reference to ‘The Basle Committee and Banking Regulations and Supervisory Practices: The December statement 1988 on Prevention of Criminal Use of the Banking System for the purpose of money laundering’.
Additionally, the Government intends to propose shortly to the National Assembly new legislation to assist in the international effort and fight against money laundering offences.

This proposed new law will be based on the 1988 United Nations Convention against illicit traffic in narcotic drugs and psychotic substances.” This Mr Speaker, in my view, represent commitment on the part of the Seychelles Government to uphold international law and practices.
However, the President has not admitted that the proviso in question was a ‘faux pas’ and that we should therefore find a way to do away with it.

In my opinion, so long as this legislation remains on our statute book, it will serve as an irritant - like a sort of “perpetuum mobié” to attract adverse publicity about our Nation.
Mr Speaker, I have been made to understand that the Government has communicated to the Financial Action Task Force its willingness to collaborate with the Force and other international agencies to ensure that no investments will be made in Seychelles that could constitute a menace to the world’s financial system.

Well, if the Financial Action Task Force comes to terms with the Government, this would be a welcome conclusion and a relief for our Nation.
Mr Speaker, one of the success of 1995 has undoubtedly been the promotion in this country of a “U-First Campaign” with the objective of making sure that visitors to our islands are welcome and well treated.

Since it must be our policy to reach a high level of visitors’ satisfaction, the purpose behind this campaign was easily understood and it implementation is bringing in positive results.
Mr Speaker, I believe that in as much as a “U-First Campaign” was considered desirable for tourism purposes, in the light of our experience over the EDA and our vulnerable position in the “New World Order”, that we lose no time to initiate a “Seychelles-First Campaign” among our people and politicians.
Within the context of this campaign, we must indeed accept the virtue and wisdom implicit in the saying that: “Dirty linen should be washed within the family.” Here, I would like to make reference to the visit made by two officials of the UO to Mauritius recently with a view specially to internationalise the controversy over the EDA.
In the article published in the Mauritian newspaper, 5-plus Dimance, one of the two persons is alleged to have said: “ Avec cette loi, la reputation de Seychelles est ternie.” Now Mr Speaker, “ternie” by who?

Admitted that this Act itself could have caused some damage to our reputation, the biggest damage was caused by those who went out of their way to internationalise the issue.

The United Opposition, as we know, had taken the bold initiative to bring the matter before the Constitutional Court.
But where was the justification to go and bark about the problem in Mauritius?

These two persons also said that they had arrived in Mauritius “pou sensibiliser le Gouvernment Mauricien et les diplomates en poste a Maurice.” I consider this an affront to the representatives, to the diplomats representing the USA, France, Britain, China, Russia and India who are accredited to Port Victoria and who, as we know, have been vigorously monitoring the controversy since the EDA was passed some weeks ago.
Mr Speaker, when I speak about the need of putting Seychelles first, this of course does not apply to the Opposition parties only.

There is indeed a need for the SPPF majority to rise up to the occasion.

Mr Speaker, we have heard what the President has had to say about the State of the Nation.

Needless to emphasise, there has been some very positive developments during the last year.
Indeed, no one can accuse the Government and its leadership of political fatigue but we do aspire to a bit more of power-sharing and a bit more of consultation in the decision-making process - all in the interest of avoiding unnecessary misunderstanding and promoting greater awareness and transparency.

Mr Speaker, I welcome the President’s recognition that we need to promote and to nurture a higher level of responsibility within our Society.
I welcome his increasing appreciation of the role which the religious bodies have played and continue to play in the life of this Nation.

His specific mention of the decision of the Sisters of St. Joseph de Clounie to have a presence at Roche Caiman and his reference to what Bishop Baronnet said about responsibility, love and care have not gone unnoticed.

They, indeed, represent a development in the right direction.
Mr Speaker, I welcome the initiative the Government has taken to promote young and new entrepreneurs but at the same time it is important that the old and proven entrepreneurs are not forgotten and overlooked.

They, too, must feel that they have today a Government committed to fair play and serious commitments.

To have an unhappy group of entrepreneurs in our community is not intelligent politics when one is endeavouring to foster confidence of investors in the future of our country.
Mr Speaker, besides the EDA, the Government has initiated several measures to attract overseas investment and to make it clear that once a commitment is given, the commitment will be acted upon, recognised and respected.

However, there is a need to show the same attitude and approach with respect to commitments and obligations made or due to our local people.

Where land compulsorily acquired and confiscated are to be returned, let us do so openly and efficiently without any further waste of time.
And if a licence and other encouragement has been given for someone to start a business, it is certainly not fair to cancel the licence once expenses have been incurred.

Mr Speaker, I do feel it is also my responsibility to inform this Assembly about one aspect of the state of our Nation which bother me.
Whilst confrontational politics have been left and kept to a minimum, I am still waiting for some serious indications, that it is the policy of the majority party to promote a higher level of trust and commitment to a shared destiny within our Nation.

Mr Speaker, some months ago, I wrote on the wisdom of forming a grand Coalition to guide the destiny of the Nation.
The day the article was published, I met several MNAs of the majority party who were individually enthusiastic about the idea but a few days later, I heard nothing more from them on the subject.

Mr Speaker, one does not create a Coalition overnight.

It may not even be the right thing to do in the circumstances of today.
But certainly the idea warrants some consideration and comments and when it is specially launched by the leader of the second largest party, one would have at least expected the subject to have made news on the national television.

That the proposition has been deliberately ignored, obviously leaves me somewhat perplexed.

Yes, Mr Speaker, there is still too much of a lack of trust and commitment to a shared destiny within our Nation.

This has got to be overcome.


Allow me to illustrate this by referring to my relationship with my neighbour whom I consider a friend, the Honourable Gilbert Barbier.

On several occasions I have invited him to come and have lunch with me so that as two Members of the National Assembly, we could share our thoughts about Glacis and Seychelles, and in the process get to know each other better.

Everytime, Mr Speaker, the Honourable Member finds an excuse to say no.
Today he has a meeting in Machabee, tomorrow one in La Gogue.

If I felt that personally, Gilbert disliked me, I would have at least understood but this being not the case, I remain, as expected, rather confused and perplexed.

Mr Speaker, I do hope that by this time, next year, Mr Barbier and I would have move closer together.
This would indeed provide me with additional encouragement to continue along the road of national reconciliation and towards the emergence of a more united, a more just and a more harmonious society.

Mr Speaker, I believe this should be the objective and priority of all of us in this distinguished Assembly.

Thank you.

MR SPEAKER Onorab Faure MR DANNY FAURE Msye Speaker mon panse ki avan mon fer mon lentervansyon ki ou leta despri i byen.
I enteresan Msye Speaker pou lepep note bann sanzman ki pe pran plas dan nou lasanble.

I annan egzakteman enn an pase i annan en manm dan lopozisyon ti sorti pou atak Head of State, Prezidan la Repiblik.

E ozordi sa menm manm i pann swazir pou fer sa me o kontrer sa rol in ganny zwe par Lonorab Christopher Gill.

Msye Speaker i osi enportan pou lepep konnen ki i pa kestyon ki Lonorab Ramkalawan ti napa drwa pou vin dan lasanble le 13 me sa ki enportan se ki bann rezon ki ti fer li pou pa vin dan lasanble.
Se sa ki enportan.

E ler nou deside pou dir tou nou zistwar nou dir tou keksoz ansanm.

Msye Speaker bomaten ti annan en Lonorab ki ti fer son lentervansyon.

I ti fer li konmsi i ti pe reprezant en constituency an deor teritwar Sesel.

I ti fer li avek san lanmour pou nou pep.

San okenn santiman pou bann dimoun kin travay pou anmenn Sesel kot in arive ozordi.

Msye Speaker 20 an pase dan sa pti pei ti annan leokri pou lendepandans.
A sa menm lepok osi Msye Mancham i ava rapel tre byen parey i ti fer nou mazinen le 18 Mars lannen pase lo kestyon ki i ti a kontan ki Sesel i ganny entegre avek la grann Bretagne parey La Reunion in ganny entegre avek La France me sa ki enportan se sa desizyon ki en pti pei ti fer 20 an pase.

20 an pase nou pei ti fer, ti pran en desizyon pou ki nou koman en nasyon, nou debout koman en nasyon nou repran nou dignite enfwa perdi dan lanmer.

E nou kav pou bann zenerasyon ki pou vini nou vre plas dan lemonn.
Se sa zefor ki noun fer ki bann dimoun avan nou in lite pou fer ki ozordi nou kapab koz lo 20 an pase.

E ozordi ler nou pe koz lo diskour Prezidan lo leta la nasyon i enportan osi pou nou salye zefor tou travayer Seselwa.

Bann kin vreman met zot leker e zot transpirasyon pou transform sa pti pei.

20 an pase Msye Speaker mon ti ankor annan 14 an.

Bann dimoun parey Madanm Gamatis i kapab eksplike ki 20 an pase sa Sesel ti ete.

Ki zot ti pe vwar dan sa Sesel.


Bann dimoun parey Msye Mancham ozordi i a kapab fer en konparezan lo sa Sesel 20 an pase e sa Sesel ozordi e tou le 2 i a tonm dakor ki in annan en transformasyon radikal.

En transformasyon non selman an sa ki konsern bann enfrastriktir me sa transformasyon ki in annan dan nou pep limenm.

Noun ganny en pep ki fyer.

Noun ganny en pep ki kapab dir I’m proud to be an Seychellois.

Noun ganny en pep ki kapab mars dan tou lemonn, tou lekwen lemonn e pa oubliye ki i en Seselwa.
Se sa ki noun reisi fer e se sa ki lenportans desizyon ki nou bann dirizan ti pran 20 an pase in permet nou ozordi ariv a sa staz.

Me ki kote nou ete ozordi.

Se sa kestyon ki Prezidan la Repiblik in poze.

I pa kestyon ki Msye Rene pann dir ki solisyon ki nou annan pou sa bann problenm.

Zot a rapel tre byen i annan 3 an, Minis Michel dan son kapasite koman Minis Finans in prezant nou en stratezi ekonomik.

I pa nou lentansyon pou nou repet sa stratezi ekonomik.
Me sa ki enportan, pou nou ozordi anmenm tan ki nou reflesir seryezman lo diskour Prezidan se tonm dakor ki i annan bann nouvo bezwen, bann new needs kin arive dan sa pei.

Nou pa kapab dir O.k annou reste parey nou ete.

Bann kin ganny, zot kontinnyen gannyen, reste konfortabman e bann ki pankor gannyen les zot konmsamenm.

Sa pa ti ditou vizyon SPUP e sa pa ditou vizyon SPPF ozordi.
Vizyon SPPF se lite pou ki tou pep i monte gradyelman e ki o fir a mezir ki nou annan resours, ki sa resours si oule i retourn kot lepep e ki kondisyon lavi nou pep i ganny amelyore, ki kondisyon travayer nou pep i ganny amelyore.

Ki bann bezwen ozordi e ki mannyer nou koman reprezantan lepep nou assess sa sityasyon.

Si Christopher Gill i pa konnen Msye Rene i annan plis ki 20 an pase, in mont tou sa bann montanny ki ou ou pankor fer avek ou lenerzi lazenes ozordi.
E ozordi napa zour ki bann dimoun lwayal ki pe travay akote Msye Rene, bann reprezantan isi dan lasanble nou pa pe al kot dimoun.

Nou pa pe travay kot dimoun e Msye Mancham i annan tout a fe rezon ler i dir i pa vwar Msye Barbier pe al dan meeting.

I kot son dimoun, i pe gete, i anvi parey en kouta kouta i anvi gete ki bann feelings son bann dimoun e se sa ki nou pe fer.

E se sa lo plan nasyonal lo plan SPPF i dir.

Noun ariv en staz enportan dan nou lavi.


E sa staz enportan dan nou lavi i annan serten desizyon fondamantal ki bezwen ganny pran.

Pou annan en leokri parey ti annan 20 an pase ler en pti pei dan losean endyen ti dir nou bezwen lendepandan e ozordi sa pti pei me kin ganny en pep edike pe pran bann desizyon enportan pou kapab donn solisyon sa bann needs, sa bann bezwen e noun pann divors nou avek nou pep.

Nou (..) bann dimoun ki travay dan biro oubyen ki zis mars dan nou loto.
Nou an kontak ek nou dimoun.

Nou konnen ki nou dimoun i anvi.

E ozordi Msye Speaker nou bezwen rod bann means and ways pou nou kapab fonse, pou nou kapab al pli devan.

Dan domenn ledikasyon Msye Speaker gouvernman SPPF ti a kontan ki ratio en teacher par bann marmay dan la klas i pa reste enn a 28 me i kapab vin enn a 25.

Sa i enportan.

Gouvernman ti a kontan ki nou devlop bann vocational schools Msye Speaker.

Nou pa satisfe ki Computer Studies i zis ganny fer lo nivo NYS ek politeknik.
Nou ti a kontan ki sa osi i ganny montre dan nivo segonder e se sa Msye Speaker ki nou pe koz avek langaz ki nou bezwen annan economic activity e se pou sela Prezidan atraver son sazes i dir ki nou bezwen sa Economic Development Act pou kapab soutenir devlopman, pou kapab si oule donn solisyon pou sa bann needs ki la.

E lekel ki sabot en tel proze.

kestyon.

Dan domenn lasante Msye Speaker nou ti a kontan annan amelyorasyon nou bann primary health centres dan bann distrik.
Nou ti a kontan ki dan tou sa bann health centres nou annan nou prop dokter ki koz langaz kreol e ler sa travay i a vin kot li i a kapab dir gete mon krwar la ou annan tel, tel problenm.

E se pou sela nou bezwen invest dan ledikasyon.


Nou ti a kontan Msye Speaker pou serten maladi, nou apel sa bann specialised treatment ki dokter Herminie i kapab koriz mwan ki nou pe anvoy dimoun, Sid Afrik, nou pa anvoy dimoun La Reunion, nou pa anvoy dimoun Singapore, me ki nou annan sa mwayen pou nou kapab fer li isi menm Sesel.

Se pou sela nou anvi Economic Development Act Msye Speaker, e lekel ki sabot sa.

Housing Msye Speaker.

SPPF i pa satisfe avek zistans ki noun arive avek devlopman lakaz.
I pa zis en kestyon ki dan land bank i annan bann dimoun ki kapab aste zot prop teren.

Nou ti a anvi plis, nou ti a kontan osi ki an menm tan ki ou pe aste ou prop teren ou kapab osi ganny asiste atraver en loan pou ou kapab komans batir ou lakaz.

Nou pa satisfe nou avek zis en Roche Caiman Msye Speaker.

Nou ti a kontan 1, 2, 3, 4 Roche Caiman pou kapab rezourd problenm lakaz nou pep.

Msye Sepaker i annan detrwa Seselwa ki ankor pe reste dan lakaz borde ek tol.
Sa bann dimoun ti a kontan ki zot lakaz i ganny borde avek blok.

MR DANIEL BELLE Mon dakor ek ou.

MR DANNY FAURE Msye Speaker i annan Seslewa osi ki zot lakaz i kouver ek toul, sa bann dimoun, sa bann fanmiy ti a kontan osi ki zot lakaz i ganny kouver avek (..) tiles.

Msye Speaker nou pe koz lo lazenes.

I annan bann zenn koup, ki pe reste, ki ganny problenm kot zot fanmiy, kot zot paran, zot osi zot ti a kontan zot pti bedsitter.
Msye Speaker nou annan bann returning graduates zot osi zot ti a kontan annan fasilite pou kapab ganny zot lakaz.

Pou fer sa Msye Speaker nou pa dir nou reste kot nou ete.

Nou pa dir o.k bann la in fini gannyen ou a pran en kantite letan.

Nou bezwen serten keksoz ki kapab si oule rezourd sa bann problenm.

E se pou sela ki nou bezwen en Economic Development Act Msye Speaker.

E lekel ki sabot sa.

Lanplwa.

Nou pa satisfe avek 10% unemployment.

Nou ti a kontan rezourd problenm lanplwa dan pei.


Nou an kontak, nou tou ki la nou an kontak ek bann dimoun ki vin kot nou, ki pe rod plas travay Msye Speaker.

Nou santi zot douler e SPPF i anvi rezourd problenm lanplwa.

E ki mannyer ou rezourd problenm lanplwa?

Nou bezwen en Economic Development Act pou nou kapab rezourd sa bann problenm.

Nou pa kapab zis reste avek bann solisyon tradisyonnen, bann plan tradisyonnel, nou pa kapab fer sa Msye Speaker.

Sa se bann bezwen nou pep.


Zanfan avek lazenes Msye Speaker, SPPF pa satisfe avek en yes progranm ki annan en 5 milyon ladan.

Nou ti a kontan 1, 2, 3, 10 milyon, 20 milyon pou kapab asiste bann lazenes ki pe ganny formen dan politeknik e ki zot kapab debout lo zot lipye e travay.

Pou kapab fer sa ki ou bezwen Msye Speaker?

Nou reste parey nou ete, nou pa avanse, nou pa fer keksoz.

Nou dir bann kin gannyen in gannyen les sa bann dimoun demerd zot.
Non, Msye Speaker pa sa vizyon SPUP e pa sa vizyon ki SPPF i annan ozordi.

Nou ti a kontan rezourd sa bann problenm.

Nou ti a kontan ki dan tou distrik Msye Speaker, dan tou bann sou distrik i annan playgrounds pou bann zanfan.

Ban fasilite lwazir Msye Speaker.

Day Care Centre rezonnab, byen ekipe pou fer sir ki lazenes pa tonm dan drog.

Pou kapab fer sa ou bezwen finanse Msye Speaker.

Se pou sela nou bezwen Economic Development Act e lekel ki sabot sa?
Public Sector Msye Speaker i vre Onorab Ramkalawan nou koz lo inefficiency, nou koz lo biro krasi.

Nou pa an faver sa bann maladi.

Nou ti a kontan ki nou annan en sistenm pli profesyonnel.

Pou fer sa nou krwar dan training.

Nou pa krwar ki i annan zis 20 milyon dan en training fund, nou ti a kontan plis pou kapab donn lantrennman bann zenn lo bann profesyonnel, lo bann zenn ki pe sorti politeknik pou ki nou kapab annan en sistenm pli profesyonnel.
Wage increase, mon ti a kontan vwar logmantasyon travayer dan pei.

Me pou kapab fer sa Msye Speaker ou pa bezwen zis reste lo ou bann sistenm tradisyonnel.

Nou ti a kontan ki home carers i pa travay 7er e demi ziska 3 er e ganny li 800 roupi oubyen 1,100 roupi.

Nou ti a kontan ki tou home carers dan sa pei i ganny en lanplwa permanan.

Nou ti a kontan ki a lafen lannen travayer i ganny en bonous.

I annan incentives.

Pou kapab fer sa nou pa kapab reste avek nou sistenm tradisyonnel.
Nou bezwen bann keksoz pli fondamantal e se pou sela Prezidan Rene in vin dan sa lasanble in dir nou, in dir lemonn.

E se pou se la ki the concept of Economic Development Act in pran nesans.

E se sa leokri e lekel ki sabote Msye Speaker.

Nou bann vyeyar nou pa satisfe ki bann vyeyar pe ganny sa kantite larzan.

Nou ti a kontan ki nou ti a kapab amelyor zot sityasyon.
Nou ti a kontan osi lefe ki nou pe vwar bann statistics lo popilasyon, nou pe ganny nou en popilasyon de plizan plis nou annan nou bann dimoun pli aze.

Nou ti a kontan dan sak distrik i annan bann klib spesyal kot nou bann vye paran dan lazournen i kapab al laba donn konnesans, partaz zot konesans lezot dimoun.

I annan bann fasilite sportif pou zot physical therapy pou kapab fern sa, pou kapab devlop en nasyon ou bezwen fonse, ou bezwen kreatif, ou bezwen annan plis lide.

E lekel ki sabote Msye Speaker.


Private Sector.

SPPF i ankouraz partisipasyon bann biznes men.

Nou pa satisfe avek serten kondisyon ki bann biznes men i gannyen.

Nou ti a kontan bann infrastructures kin ganny kree ki bann pti artizan ti kapab servi pou zot kapab fer zot travay.

Nou pa enterese vwar ki zis dan Victoria ki annan sa bann enfrastriktir.

Nou ti a kontan vwar ki dan tou distrik nou annan nou bann enfrastriktir pou ankouraz bann small industries.

Lagrikiltir.
Lagrikiltir.

Nou anvi kontinnyen devlop lagrikiltir pou nou pei.

Nou pou kapab fer sa.

Nou pa kapab dir noun fini.

Noun gannyen, serten in ranpli son pos.

Nou bezwen mazin sa popilasyon.

Sa popilasyon kin grandi.

I pa parey 20 an pase e se pou sela nou bezwen keksoz ki pli fondamantal ki sa.

Se pou sela SPPF in vini avek Economic Development Act.

E lekel ki sabot sa Msye Speaker.

Transpor.


SPTC nou ti a kontan bann bis, son kondisyon i pli ekipe, nou ti a kontan vwar bann pti bis osi pe deservi bann secondary roads.

Nou ti a kontan vwar en lentrodiksyon en masiv Transport system ki kapab sorti Anse Aux Pins e vin direkteman Victoria, en transpor modern, si fodre fer li mars lo rail, fer li mars lo rail pou kapab fer sa, ki ou bezwen?

E lekel ki sabot sa.


Community Development Msye Speaker, nou nou marse dan distrik nou, nou pa bezwen vwar Msye Rene pou marse dan distrik.

I annan son bann dimoun ki fer sa pou li.

Nou son bann reprezantan e dan distrik Msye Speaker, dan sid Mahe, nou ti a kontan vwar solisyon pou bann problenm delo.

Nou pa ti a kontan annan en kondisyon atase par bann dimoun enternasyonal pou ki nou kapab ganny asiste pou fer sa e ki pou en kantite letan problenm semen.
Nou ti a kontan ki dan tou bann sou distrik problenm semen i rezourd.

Pou kapab fer sa ki ou bezwen?

Dir mwan Msye Speaker, nou bezwen en keksoz ki pli fondamantal ki sa, e lekel ki sabot sa Msye Speaker.. MR SPEAKER Order MR DANNY FAURE Modern Victoria.

Wi Msye Mancham, modern Victoria.

Nou ti a kontan en lavil Victoria modern.

En lavil Victoria kot i annan night life pou lazenes Seselwa.

Nou pa enterese zis vwar sa atraver CNN nou oubyen RFO .
la zenes Seselwa i santi, mon ankor zenn mon kapab koz pou zot osi e pou kapab fer sa ki ou bezwen.

E lekel ki sabot sa Msye Speaker.

(interruption) MR SPEAKER Order.

MR WAVEL RAMKALAWAN 77 bann la MR SPEAKER Order MR DANNY FAURE Msye Speaker.

SPUP, SPPF anba parti inik.

Mon pa oule ofans personn in sakrifye bokou lenerzi pou fer sa ki korek pou la mazorite lepep.

Noun kree bann enfrastriktir ki ozordi Lonorab Chow i dir nou an det.

Wi nou an det.
Wi nou an det.

Nou ti bezwen pret larzan pou kapab fer sir ki dan tou distrik nou annan health centres avek lekol.

E noun fer li sa.

E noun fer li avek en pri Msye Speaker.

E ozordi nou bezwen al lo en lot letap nou devlopman e se pou sela ki nou pe koz lo en international business centre.

Zot kapab demann nou kestyon be akoz zot pa ti fer li lontan.

Priyorite se montre son pep son dignite.

Donn son ledikasyon, tir mandyan lo semen.

Se sa ki noun fer.

Wi zot dan lakaz e nepli annan mandyan.


I en fanmiy ki annan dignite e ki nou bezwen respe zot.

Noun reisi kree en pep Msye Speaker, noun reisi kree en nasyon me sa nasyon la Msye Speaker nou bezwen annan plis lanmour, plis fwaternite e se pou sela nou pe koz lo eleman responsabilite.

Bann rol bann parti politik pou fer sir ki nou pa retourn ann aryer me ki nou al ann avan.
Mon konpran ki ou anvi Msye Mancham me i responsabilite tou bann parti politik pou noukoz avek nou bann siporter lo lenportans travay ansanm.

Lo lenportans tolerans, respe pou sa parti ki o pouvwar menm si ou pa kontan son Head of State pou pa desir son portre.

Se sa enportans.

Moman in arive Msye Speaker pou solidarite.

Solidarite entern Sesel.

Akoz Msye Christopher Gill, you are proud to be a Seychellois.

Nou bezwen annan sa solidarite.

Nou ti dir ki lenz sal i lav, kote ki lave?


Me nou pa kapab pran nou problenm al lav li partou partou.

Inakseptab pou en politisyen zis apre ki noun vot Bill nou fakse, nou anvoy bann faks L’Anmerik.

E lanmenm la kot bann problenm in komanse.

Apre ki le premye zanvye nou vwar lo CNN.

Nou kontant nou lefe ki nou fer sa?

Eski nou patriot.

Nou pa kapab.

Sa i en latitid iresponsab.

Annou rezourd nou problenm isi Sesel.

Nou kapab fer li.

Noun deza fer li.


E si nou met nou latet ansanm nou ava vreman fer Sesel pet an fler.

Mersi Msye Speaker.

MR SPEAKER Bon avek sa nou a pran en break ziska 4 er.

National Assembly of Seychelles State of the Nation Address Tuesday 25th February 1997 MR SPEAKER Msye Prezidan, Onorab Lider Lopozisyon, tou lezot onorab, tou lezot envite distenke e tou piblik ki pe ekout nou.
Mon annan gran plezir akey zot pou sa premye sesyon lasanble sa lannen ki depi nou konstitisyon trwazyenm repiblik nou toultan komans avek diskour Prezidan lo leta la nasyon.

E avek sa mon annan gran loner pou envit ou Msye Prezidan pou prezant ou diskour.

MR PRESIDENT Mersi Msye Speaker.


Msye Speaker, Manm Lasanble Nasyonal Pep Seselwa, Louvertir lasanble nasyonal o konmansman sak lannen i donn mwan en loportinite inik dan kalandrye nou nasyon pour adres zot, pour donn zot en lide koman mon vwar pei pe ale, pou donn zot en kont rendi ki bann gran pa ki noun fer e ki sisa ki nou bezwen fer an plis pou nou al plis an avan pendan sa nouvo lannen ki devan nou.
Se pour sa rezon ki zot ava konstate ki an zeneral mon diskour "leta la nasyon" i touzour striktire dan en serten fason.

Mon komans avek en plan zeneral lo serten tenm, swivi par en regar lo diferan aspe nou lavi ek travay gouvernman.

Apre, mon al en pe an detay lo serten size ki mon panse i merit plis lenportans, tel ki nou lekonomi, kot mon osi get en pe bann fakter ki anpes nou arriv kot nou anvi arive.
Apre sa souvan mon koz enpe lo tenm ki noun dedye pour nouvo lannen, e pour terminen mon get en pe pli devan pou desin enpe ki nou devre fer ansanm pou nou al pli lwen dela lannen 2000.

Mon trouve ki sa lapros i permet mwan adres zot dan en fason lozik e kler, me plis ki sa, mon espere ki i permet zot konpran bokou pli byen kot mwan e mon gouvernman pe sey anmenn nou pti pei, e kwa ki zot kapab fer pour donn en kou-d-men et zwe zot rol atou nivo dan konstriksyon Sesel e nasyon Seselwa.
Souvan osi mon pran sa loportinite pour soulinny bann sikse ki noun fer, e mon osi atir zot latansyon lo bann landrwa ki mon panse nou pann tro byen fer e nou bezwen fer pli byen.

Mon soulinny nou sikse akoz nou bann sikse i sikse nou pep, nou fer li ansanm et i enportan ki nou felisit nou lekor ler nou fer en bon travay lekip - i motiv nou pour travay pli dir ankor pour fer pli byen.
Nou pas lo sa ki nou pann tro byen fer parske noun toultan ensiste, komman en gouvernman e komman en pep, ki nou touzour pare pour koriz nou fot, pour fer en otokritik, pran en pa an aryer si neseser e sanz direksyon - touzour pour byenet nou pep.

Et kot i annan enpe brousay ouswa enn de pikan dan nou semen nou sey vwar ansanm ki mannyer nou pou koupay li, pour fer nou semen pli kler.
Bokou mon diskour ozordi i konsakre lo sa gran semen ki noun pran pour kree isi Sesel en pei e en nasyon model, en sosyete model - en sosyete ki permet nou viv ansanm dan lape ek lazwa, en sosyete ki permet nou pas ek nou zanfan ek nou lazenes bann bon keksoz pour lavenir, e en sosyete ki permet nou egziste e menm zwe en rol pozitif dan larezyon e dan kominote enternasyonal.
I tre enportan ki nou gard sa byen antet - parske tou sa travay ki noun komanse i annan byento 33 an sa lannen e ki nou pe kontinnyen ansanm ozordi zour, tou sa travay pe al dan en sel bi, pour kree en pei e en nasyon model ki nou tou nou konfortab avek, e ki fer nou boner.

Ki si sa pour nou en pei ek en nasyon model.

Dabor, i avan tou en model pour nou menm e pour nou zanfan, en fason viv ek en fason fer keksoz ki satisfer nou pep, e si lemonn i vwar li koman en model, tan mye, i fer nou ankor pli fyer.
Pour nou Seselwa, en nasyon model set en sosyete kot nou kontinnyen devlope, me an menm tan nou kontinnyen viv an armoni avek lanatir, an armoni avek nou prosen, kot nou tou nou annan ase pour viv konfortableman, kot nou an bonn sante, kot nou maladi i ganny sonnyen e menm kot nou annan mwens maladi, kot nou viv dan sekirite, kot nou dormi byen aswar, e kot sak zour ki nou leve nou annan sa gou, sa lanvi, sa lazwa pou viv, pou travay, pou fer sa lot pti pa pli devan.
En sosyete kot nou zanfan i aprann byen lekol, i koz nou trwa langaz nasyonal e i kapab al fer letid pli lwen pour li retournen pour ed nou dan nou progre.

Kot paran ek zanfan i viv dan lazwa ek rekonesans, kot nou vyeyar e nou bann mwen fortinen i ere e pa santi zot abandonnen.
En sosyete kot bann ki benefisye plis dan nou progre ekonomik i pare pou zet en koudey an aryer e donn en lanmen bann ki enpe pli feb. Monn pas lo plizyer sa ban prensip pandan tou sa bann lannen ki monn travay pour mon pep, me mon krwar ki komman nou apros lannen 2000 i enportan pour repas lo la akoz si nou fer en pti bliye, si nou kas volan en pti pe tord, nou riske pran en move semen e tonm dan presipis.
Mon dir sa akoz i touzour dan natir imen ki ler i vin pli konfortab i bliy son prosen, pli i annan, pli i anvi plis, e i bliy bann lezot valer ki fer li pli dinny e ki donn son lavi plis valer e profonder.
Se pour sa rezon ki plitar dan mon diskour mon pou met enpe lanfaz lo latitid ki nou devre kontinnyen pran nou tou pour fer sir ki nou zwe nou rol dan progre nou pei, e serten bann move labitid ki nou devre fer plis zefor pour tire dan nou, serten fason ki, sakenn antre nou, koman bann boulon dan en larou i devre kontinnyen fer larou roul byen.

Annou get enpe kote sa larou in anmenn nou ziska ozordi e ki mannyer nou devre kontinnyen roule.

Noun kontinnyen fer gran pa dan ledikasyon nou pep.
Nou progranm fer nouvo lekol dan bann distrik pe byen ale e gras a bon travay ki nou bann teachers pe fer nou bann etidyan pe vin plis konsyantize dan zot rol dan la sosyete, dan lanvironnman, dan lakour e dan lemonn.

NYS in fet son 15 an lannen pase avek plis sikse e Politeknik i vin pli byen striktire pour prepar nou bann zenn pour letid siperyer ek lemonn travay.

Bidze 97 in demontre ankor lanfaz ki nou plase lo ledikasyon nou pep.
An menmtan, a traver National Vocational Board nou pe fer en analiz aprofondi lo tou laspe nou sistenm ledikasyon pour nou amelyor li ankor, si neseser.

Dan domenn lasante noun kontinnyen konsolid nou performans pour donn nou pep en bon swen.

Nou politik ankouraz sekter medikal prive kot-a-kot avek servis piblik in donn nou bann dimoun en pli gran swa, e an menmtan noun arive kree en lekip medikal pli motive e ki pe donn en meyer servis piblik.
Nou bann zefor pour anmenn swen medikal pli pre ek bann zabitan lo nivo distrik in fer progre, san bliy nou bann rikord ekselan lo nivo rezyonnal e mondyal konsernan swen pre-nesans, pandan nesans ek apre-nesans, servis danter, pediat, ensi deswit.

Lazenes in kontinnyen ganny son morso gato a traver bann fasilite ledikasyon e rekreasyon ki nou pe touzour ogmante lo nivo distrik e lo nivo nasyonal.
Bann klib pe devlop avek gran lantouziasm, e lo nivo lanmizik ek distraksyon in annan en progranm sarze pandan lannen e sa pou kontinnyen.

Nou annan menm bann scheme travay pou bann zenn ki napa travay e ki bezwen sa skill pou entegre zot dan lemonn travay.

Bann zenn kin pare pour komans fer en pa serye dan lemonn biznes in ganny en gran lansman a traver Youth Enterprise Scheme (YES), e sa lannen zot a konstate ki noun ogmant fon larzan pour ed zot ankor plis.
Mon fyer pour vwar ki de santenn parmi nou zenn in pran sa challenge e pe montre nou a traver zot travay kwa ki nou kapab fer ler nou determinen pour reisir.

Ler mon reflesir lo potansyel ki nou annan dan sa pei mon toultan pans letan dimounn ti dir ki nou pa kapab plant roz dans sa pei e nou ti bezwen enport roz sorti deor.

Ozordi zour get sa bann zoli roz ki plizyer seselwa pe prodwi!
Sa in posib avek pasyans, perseverans e travay dir - e zot donn mwan konfyans ki si nou kontinnyen koumsa nou pour vwar ankor plis fler pe fleri dan sa zarden ki nou apel Sesel.

Sa lespri antreprener pe ganny ranforsi ankor plis a traver travay ki SIDEC pe fer pour non selman kree plis loportinite, me pe met a zot dispozisyon tou led posib pou zot fer sikse.
Sa i selman enn parmi en gran lalis dezir lepep Seselwa pour son bann zenn ki in konfye dan lanmen mon gouvernman e mon fyer pour donn zot sa bon rapor.

An plis nou konstate ki mannyer lakantite dimoun ki pe fer biznes i kontinnyen ogmante.

Ler ou konpar ban nouvo laysens kin ganny donnen en 1996 nou vwar ki dan bann domenn tel ki touris, komers, servis, kominikasyon, lapes eksetera, sif in preski double konpare avek 1992 ler nou ti konmanss met nou dernyen package ekonomik an rout.
Sa bann sikse i montre ki lanfaz ki nou kontinnyen mete lo training ensi ki lo lankourazman lespri entreprener lo tou nivo, sa i tre enportan pour devlopman nou pep.

Mwa pran sa loportinite pour dir ki training pour kontinnyen ganny gran lenportans dans nou progranm et dan bann lannen ki pe vini se enn bann laspe nou devlopman kot nou pou demann sekter prive pour zwe en pli gran rol.
Training in toultan ganny en gran priorite dan nou progranm e si nou analize, sesa kin permet la mazorite nou pep aksepte devlopman e progre pli fasilman.

Me training i en keksoz kontinnyel e ozordi i pe vinn de pli-zan-pli sofistike, sirtou ler nou pei pe kit deryer bann lendistri ki depann lo prodiksyon brit e ki nou pe al plito dan domenn biznes, servis, teknolozi ek lenformasyon.
Nou bezwen alor ranforsi demars training par gouvernman, an korperasyon avek sekter prive, e byensir dan sekter prive limenm.

Ler in arive pou nou tou pran en lapros pli serye e a lonterm lo sa size.

E dan gouvernman e dan sekter prive mon pou demann tou amployer pour fer sir ki ler nou anmenn en letranze pour travay isi nou met Seselwa a kote li ouswa anba li, pou li kapab montre nou dimoun travay e en zour pran son plas.
Savedir ki ler nou rod etranze pou travay isi, nou pran en pe plis konsiderasyon si sa dimoun i annan kapasite pou antrenn Seselwa.

Mon konnen ki i pa touzour fasil ler nou pe rod en serten konpetans spesifik dan en etranze - par egzanmp nou pa kapab rod en sef pou lakwizin ki osi konn byen fer lekol.

Me ler nou pe rod sa sef nou kapab byen tyeke ki mannyer i kapab e ki mannyer i pare pou montre nou bann dimoun non selman kwi manze me manage en lakwizin.
Mon sir ki si nou fer en zefor nasyonal avek en pe planning e en bon swivi nou pou arive reisi.

En pei ek en pep pa kapab byen devlope si son transpor ek son kominikasyon pa bon.

Lo nou prop highway swa lo Mahe swa lo lezot zil, semen in ganny bokou amelyore e transpor piblik in met bokou plis fasilite a dispozisyon piblik Seselwa ensi ki nou bann viziter.

E byento nou pou vwar en nouvo stasyon bis Victoria ki pou fer lavi tou dimoun ki pran bis bokou pli fasil e enteresan.
Kontak par bato ant Sesel ek bann pei larezyon in devlop enpe plis, e lo nivo kominikasyon aerienn konpannyen avyasyon nasyonal, Air Seychelles, in ogmant kapasite son laflot pour donn en meyer servis Seselwa e nou bann viziter.

Nou ava rapel konman nou ti fyer an desanm dernyer quand nou ti akey nou nouvo Boeing erport - en avyon ki pli gran e pli modern pou nou kapab ofer en meyer servis etranze konman Seselwa.
Sa nouvo avyon i zis enn bann sinny ki montre ki degre commitment nou gouvernman i annan dan Air Seychelles e ki mannyer nou pour toultan rod fason pour li fer sikse.

An sa ki konsern information superhighway mon felisit zefor e lespri lekip nou bann konpannyen ki dan domenn lenformasyon teknolozik pour met konpetisyon dekote e zwenn ansanm pour anmenn Internet dan nou biro e dan nou lakaz.
I pa pour sirprann mwan si parey dan bokou lezot domenn nou pou byento vinn pei avek plis net surfers par tet zabitan ki nenport ki lezot pei dan lemonn - et sa i tre konsekan lo nivo ledikasyon e lenformasyon pour nou pep, pourvi byensir ki nou servi li byen, intelizaman e avek bon gidans.

Larive Internet isi Sesel i bokou rezilta zefor ki gouvernman in mete avek lakonpannyen telefonn pour fer desann kou kominikasyon.
Sa lannen nounn vwar ankor en reazistasyon pri e mon ti a kontan vwar sa komman en zefor kontinnyel, ki tou lezan nou pe fer desann parske se enn parmi bann fason pou nou pep mye kominike, mye fer biznes e mye reste an kontak avec lemonn enternasyonal, san kont tou nou fanmiy ki deor.

Mon soulinny sa akoz devlopman computer lie avek kominikasyon telefonn i enportan dan prodiktivite en pei dan sa lemonn ki nou pe viv ladan ozordi.
Par egzamp, i permet serten manman dan domenn profesyonnel travay kot zot e en menm tan sirvey zot fanmiy.

Dan sekter lapes ek lagrikiltir nou kontan vwar ki ban konsesyon tax et finansye ki noun donn bann partisipan dan sa de lendistri in permet zot devlop zot biznes e konsolid zot rannman.

La nou bezwen soulinnyen bann gran progre ki noun fer dan sekter lapes endistryel avek lenvestisman mazer lola par lakonpannyen ameriken Heinz ki oule fer Por Viktorya vin zot 2eme sant prodiksyon mondyal.
Pou bann kin met dey pour depar Tracking Station o mwen nou kapab montre ki avek nou vizyon, nou planning e nou inisyativ noun konstri en partnership pli konsekan avek en konpannyen Ameriken.

Tou sa progre dan sa bann sekter ki monn pas lola ozordi pa ti pou annan gran lenpak pozitif lo kalite nou lavi si nou pa ti kapab kontinnyen viv dan lape e dan sekirite.

Alor mon bezwen kontinnyen rapel zot ki nou en pep sanse ki nou pe viv avek en stabilite politik e rasyal tel ki pa egziste okenn par lo sa later.
Nou bezwen zis alim nou televizyon pour realize ki mannyer nou en pep beni - beni dan la fason ki bondye i ini nou tou, e beni par la fason ki nou bann dirizan - dan gouvernman, dan lopozisyon e dan sekter prive - i kontinnyen zour e nwi travay pour rod solisyon pour nou problenm.

Mon souvan tann dir ki pour annan demokrasi fodre annan en lopozisyon for.

Dan mon lopinyon i pa fer okenn diferans si i annan en lopozisyon for oubyen feb. Sa ki enportan se si sa lopozisyon i konstriktif oubyen destriktif.
Si nou annan en lopozisyon ki destriktif - ki vwar zis rankinn, laenn ek mesanste dan son lizye - nou pei e nou pep pou dezenere e i pou vinn difisil pour fer progre.

En lopozisyon parey i met nou pep dan konfizyon e i kree sityasyon ki anmenn konfrontasyon, divizyon, diskord, ek troub.
Par kont, si nou annan en lopozisyon ki konstriktif, pa neseserman ki i vin dir wi ek tou sa ki nou fer, me ki ofer lepep en lot fason fer progre, ki rekonnet sa kin ganny byen fer, ki prezant bann bon alternatif, la nwa vwar en lopozisyon ki ed nou al dan progre e dan lape.

Mon konvenki ki lepep Seselwa i pa oule en lopozisyon ki destriktif.

Seselwa i oule lape - lape pour ki nou kapab kontinnyen avek konstriksyon nou pei, avek devlopman e progre.
Se pour sa rezon ki mon kontan konstate ki apre bokou travay avek bon reorganizasyon nou lapolis ek nou lafors sekirite in arive vey nou pli byen, ki sa swa nou lakot ou nou lakaz ou nou kominote.

Nou bann zenn onm e zenn fanm dan liniform pe vinn de pli-zan- pli konsyan zot rol koman gardyen nou lape e nou sekirite, e ozordi nou tou nou kapab dormi pli an pe.

E sa bann ki kontinyen pa les nou dormi an pe nou pou get zot ankor en pti pe pli serye sa lannen.
Nou ava konstate ki noun vin pli efikas dan la fason ki nou pe anmenn bann malfeter devan lazistis, malgre ki i ankor annan serten avoka ki pe spesyaliz dan bann delaying tactic pou met bar dan nou larou.

Sa stabilite ek lape i enn bann rezon ki toulezan de pli- zan-plis touris i vinn rann nou en vizit.
E koman mon lo sa size, mon profite pour fer en gran lapel ek tou bann ki travay dan sa lendistri, sirtou bann ki propriyeter, bann ki an sarz lotel ek restoran, e bann ki responsab pour donn training nou bann zenn dan sa metye.

Annou pa bliye ki touris pa sorti sa distans pour vin fer menm kekzoz ou touzour manz menm manze ki zot in kit deryer kot zot.
Touris i vinn dekouver nou pei, nou zil, nou dimounn, nou fason viv, alor annou annan sa lafyerte dan nou pour partaz ek zot nou kiltir, nou foklor, nou kreolite.

Lannen pase gouvernman inn ogmant bidze konsiderableman pour fer marketing avek en nouvo kanpanny a letranze pour atir plis touris o nivo pour vinn isi.

Sa lannen osi nou pe kontinnyen.

Dan sa kanpanny noun dir zot ki nou bann zil i zoli parey pyer presyez, ki nou annan en zwa de viv kreol, alor ler zot in arive annou pa dezapwent zot.
Nou kontinnyen met lanfaz lo nou lendistri touris akoz i ed nou met an valer nou la bote, nou lakey ek nou leritaz e akoz byensir i zwe en gran rol dan nou devlopman, me lendistri touris set avan tou en lendistri dimoun, en lendistri lospitalite personnel, en lendistri lapolites - tou bann bon kalite ki Seselwa in touzour annan.

Mon kontinnyen koz lo en touris o nivo akoz mon konvenki ki nou annan dan nou lanmen sa bann pyer presye ki okenn lezot destinasyon napa.
Labote nou zil i reflekte sa, lakey nou pep i reflekte sa, me malerezman nou prodwi ek nou servis pa touzour reflekte sa.

Tan-zan-tan mon tann serten dimoun dir ki nou bezwen fer sir ki nou pa vinn pli ser ki nou bann konpetiter.

Mon krwa ki nou devret realize ki bann touris ki nou oule vin isi Sesel i konn diferans ant en bwat kavyar e en bwat sardin, me ler zot aste en bwat kavyar zot pa oule vwar sardin ladan.
Se pou sa rezon ki mon lans ankor enn fwa en lapel ek tou dimoun ki dan sa lendistri pou reget zot prodwi ek zot performans pou fer sir ki nou anmenn nou pei lo en nivo pli o. Anvi ki sa lendistri i en fakter ekonomik enportan pou nou, e sirtou en fakter frazil, gouvernman i bezwen kontinnyen anmenn li e kontrol li byen.

Se pou sa rezon ki tou bann mezir ki nou pran dan sa lendistri i ganny pran pou fer sir ki non selman nou gard li an bonn sante me nou osi partaz byen sa gato nasyonal.
Pran Car Hire komman en legzanp - nou tya kapab les li lib.

Ki ti pou arive?

Gro reken ti pou manz ti pwason.

Zis enn de ki tya kapab met 100 loto lo semen ki ti pou benefisye, bann pti antreprener ti pou bezwen lwe zis bisiklet.
Se pour sa rezon ki dernyerman ki nou reviz nou polisi lo Car Hire - noun donn tou konpannyen en pe plis loto, me noun osi dir bann ki kapab konmans ek 5 loto i kapab al dan sa biznes, pourvi byen sir ki zot donn en bon servis, zot pa donn kliyan tank petrol vid, zot fren i regle e zot larou pa lapo bannann.

E la mon pou adres en kou nou bann minister, e nou bann civil servant.

Pa vo lapenn ki gouvernman in fer polisi e fer lareg si zot pa monitor li byen e fer sir ki i ganny aplike.
Si zot ede pou desid polisi e zot ede pou fer lareg, e nou dir i pou byennet lepep ouswa nou viziter, fodre nou koz menm langaz dan son pratik e fer li marse.

I tout-a-fe normal pour nou bos diferan kote ler nou pe diskite avan pran en desizyon, me ler en desizyon inn ganny pran, fodre nou tou nou bos ansanm.

Sa i anmenn mwan lo en size tre enportan dan mon diskour ozordi - nou lekonomi.
Lekonomi nenport ki pei, gran konman pti, ris konman pov, i pas dan serten difikilte, parey ki ler nou sorti Sesel e nou al Moris ouswa Sengapour avyon i pas dan enn de sekous et kaptenn i dir fasten seat belt.

Bann ki pe toultan koz mal lo nou lekonomi i devre konnen ki dan lezot pei ensi ki lerop in osi pas dan sa problenm e serten pei i menm ankor pe pas ladan.
Si i annan de fwa ki nou lekonomi pe pas dan serten difikilte, e la mon pe koz sirtou lo mank foreign exchange dan systenm banker dan pei, set akoz ler gouvernman pe bos en kote, en bann pe bos dan en lot.
Ki mannyer en pei, en pep ek son gouvernman i kapab aksepte ki dan son lendistri prensipal - setadir moter son lekonomi - en pti group dimoun ki responsab pour fer en gran parti reveni touris antre dan pei, e ki fer sa larzan akoz labote son pei e akoz lakey son pep, i pran sa menm reveni pour angres son piggybank a letranze e les nou manz koson meg isi?
Nou sevre pti koson, nou donn later, nou prodwi manze zannimo pou angres li, nou konstri labatwar, nou gard li prop, e ler koson in gra olye manz ansanm, zot vann, e zot gard tou larzan ouswa zot kasyet sa larzan deor.

E nou pe koz dan bann milyon!

E ler nou sey pran mezir pour rektifye sa sityasyon, zot demann nou si nou vreman senser ler nou dir nou anvi vwar en partenarya avek sekter prive.
Zot pa les mwan gran swa me pou apel zot aksyon en sabotaz ekonomik e, pep Seselwa, kaptenn pa siporte sabotaz lo son bato, (applause) ...e sirtou ler sa i afekte la plipar lekipaz ek pasaze.

Se pour sa rezon ki noun deside entrodwir lezislasyon pour met en pe lord lo pon e nou pou konmans war son bon rezilta dan pa tro lontan.
Par kont nou salye e nou remersye sa bann dimounn dan sekter prive ki pe travay an kolaborasyon ek nou e serten menm ki pe donn en pe zot letan pour ed nou dan bann demars biznes e ekonomik.
An menm tan nou pe pran bann mezir ki Vis-Prezidan ek Minis Finans ti anonse dan bidze 1997 pour tir pipeline e anmenn plis sertitid dan lavi tou lezour Seselwa Labank sentral in deza donn bann nouvo formil bann labank komersyal ki mannyer pour redistribye zot deviz etranzer e mon annan konfyans ki mon pou gard mon parol ki mon ti donn zot dan menm diskour lannen pase ki ver zen sa lannen nou poun konmans klersi nou problenm deviz etranzer.
Deviz etranzer dekote, annou get enkou nou lasante ekonomik konman en pei e konman en pep.

Eski serten parmi nou pou vreman kontinnyen fer la popilasyon krwar ki en pep ki voyaz parey Seselwa, ki manz parey nou manze, ki anmiz parey nou anmize, ki abiy parey nou abiye, ki enport parey nou bann gro marsan i enporte, i dan en problenm ekonomik?
Ler mon fer mon refleksyon mon dir dan mwan menm ki sel problenm ki nou lekonomi i annan seki nou devre aprann fer enpe plis lekonomi - fer en pti pe plis atansyon kwa ki nou aste, met en pti pe plis dekote dan saving, prodwi en pti pe plis ki nou enporte afin ki nou kapab redwir enpe deviz ki sorti dan pei.

Dan sa lespri mon pour kontinnyen fer en lapel ek tou dimoun pour nou devlop sa ki nou apel en kiltir saving - sa sans responsabilite ki permet nou ekonomiz en pe, met en pe dekote pour lavenir.
Frer e ser Seselwa, ler nou get toultour nou Sesel nou ava vwar tre klerman ki lasante nou lekonomi se dan nou pep, dan nou lenfrastriktir, dan nou zanfan e non pa dan en ta larzan dan labank santral.

Sa set akoz noun fer en swa konsyan pour envestir dan nou dimoun e dan byennet sosyal nou pep - ledikasyon, lasante, lakaz, semen, enfrastriktir, training, mendev - lalis i long - e nou pe kontinnyen fer li.
Larises en pei se pa annan en ta larzan an reserv ler son pep i mank manze, i mank twa lo zot latet, ouswa lenz lo zot ledo, e piti pe al lekol san manze parey nou vwar parler dan pei kot serten i dir ki zot lekonomi i pli bon ki pour nou.

Set akoz tou nou lenvestisman in al dan nou dimoun ki nou kontinnyen demann bann kin benefisye plis pou ed nou fer gato pli gro.

Parske nou lekonomi, frer e ser Seselwa, i dan sakenn antre nou, dan nou fanmiy, dan nou zanfan.
Nou lekonomi i dan nou servis lasante, dan nivo swen ki nou met a laporte tou dimoun.

Nou lekonomi i dan en pep edike, dan nou sistenm ledikasyon e dan sans ki nou met a dispozisyon tou Seselwa tou lannen pou al aprann plis pou konstrir nou pei.

Nou lekonomi i dan nou sistenm sekirite sosyal ki permet nou pran swen ek bann ki malad e pa kapab travay, i dan sa kado ki nou donn nou vye paran tou le-z-an zour mon lanniverser.
Nou lekonomi i dan nou progranm housing ki pe fer tou pour donn tou lafanmiy seselwa en twa lo zot latet, en landrwa pour kree sa larmoni dan la fanmiy ki nou pe rode pour pas ek nou zanfan.

An 1996 noun konstri ankor plis ki 400 lakaz.

Nou lekonomi i dan to lenflasyon ki parmi bann ki pli ba dan lemonn, - ozordi lenflasyon i mwen 1.1%, ki fer li dezyenm lannen ki noun arriv lo en tel sif.

Noun ariv lo la gras a nou bann mezir fiskal e nou bann mezir pri kontrol.
Nou reveni par tet dabitan in desot 6,000 dolar ki met nou parmi bann pli o dan rezyon e dan group pei ki pe devlope.

Kote, dir mwan kote pep Seselwa, dan lemonn en dimounn i kapab aste en lakaz san menm en roupi dan labank.

Konmdir sanson, "lekel, si pa mon Sesel?"

(applause) Se pour sa rezon ki malgre noun fer bokou progre dan domenn sosyal ki mon pe demann Seselwa sa lannen pou met lanfaz ankor lo progre sosyal e fer en lapel ek tou dimoun pour kiltiv sa mantalite sharing and caring.
Akoz nou lekonomi, frer e ser Seselwa, set en lekonomi share and care - par tou dimounn e pour tou dimounn !

Dan nou kote nou pe demann tou nou minister e tou lazans piblik pou engaz zot resours e zot zefor pou fer sir ki nou mentenir sa progre sosyal ki noun etablir pandan tou sa bann lannen.
Dan kote sekter prive nou pe demann zot pou ed nou elarzir dimansyon sa prensip, e dan kote la popilasyon an zeneral nou pe demann zot pou kiltiv sa latitid ki fer nou pans nou prosen, swa dan nou fanmiy, swa dan nou travay, swa dan nou vwasinaz.

Dedikasyon Share and Care pour lannen 1997 set osi en lapel pour nou pa les perdi sa bann valer moral kin aforsi fabrik nou nasyon kreol e fason ki noun touzour viv antre nou.
Set an menm tan en konsyantizasyon nou lespri pour pa zis rod profi materyel dan nou lavi me esey trouv sa bon balans ek larmoni, avan tou dan nou menm, osi ant dimoun ek son prosen ensi ki avek la natir ki antour nou.

E dan sa direksyon mon kontan konstate ki legliz inn amenn zot siport pour nou mesaz e mon sir ki mon kapab kontinnyen kont lo bann lider kominote e politik pour ranforsi sa mesaz pandan lannen.
Se sa lespri share and care ki pou ini nou e fer nou pli solider, pli for, pou fer fas ek bann nouvo defi ki le monn parler i zet devan nou laport.

Se sanmenm lespri share and care ki ti ganny eksprimen pandan dernnyen eleksyon dan nou slogan Leker dan Leker .

Koman en pti pei nou napa gran posibilite pour sanz larout lemonn ki sa swa politikman ou ekonomikman.

Sel keksoz ki nou bezwen fer se fer sir nou pare pou sot kannal ler letan i move.
E pour nou fer sa nou bezwen ranforsi bann kalite ki noun touzour kont lola letan noun konmans sa nasyon - e tir bann baryer ki anpes nou konsolid nou progre.

Noun tann sa avan me nou pou repet li ankor la ki nou pe komans en nouvo letap.

Gaspiyaz - i kontinnyen annan tro dan pei.

Mon pe koz gaspiyaz dan gouvernman, gaspiyaz letan, gaspiyaz resours materyel e mon pe demann osi kot lakour pou fer en pe plis atansyon ek gaspiyaz.

Se enn nou bann lennmi.

Mank travay.


Si sakenn antre nou i fer en pti zefor personnel pou mank en pti pe mwens travay pandan sa lannen i ava deza en gran pa an avan.

Alor annou fer en rezolisyon personnel pour montre en ameliyorasyon.

Mank responsabilite, responsabilite anver nou lekor, nou prosen, nou travay, nou zanfan.

Se sa sans responsabilite ki monn konmans koz lola en pe letan ki pour fer sir ki nou tou nou kontribye pour nou pei.

Prodiktivite.

Mank prodiktivite i mars avek mank travay.


E la mon demann bann managers pou travay pre avek bann unions e finalman avek travayer individyelman pour fer tou posib pour ogmant prodiktivite dan pei.

En pti pe plis zefor par sakenn antre nou i a fer bokou lafenn lannen.

En pli bon mantalite travay - si noun ariv kot noun arive se akoz bokou parmi nou in travay dir.

Me nou bezwen kontinnyen.

Tou travay i nob, e dan travay nou bezwen rann en servis.
Dan mon travay, par egzanp, mon bezwen rann en servis lepep, e mon tia kontan ki sa mantalite i vin anzandre dan nou.

Mon ti ankouraze ler mon ti lir dernyenman dan en zournal sa ki sa zenn garson kin fini avek meyer rezilta politeknik ti dir.

Son refleksyon konman en zenn, i fer mwan fyer.

Sa zenn ti dir ki i panse ki Sesel i annan en kantite pour ofer tou dimoun, me fodre ki sakenn i pran sa loportinite pou fer en keksoz avek son lavi.
Parey monn dir pli boner lenfaz ki nou pe kontinnyen mete lo training lo tou nivo i ava ed nou pour fer plis progre dan sa direksyon e pour montre bann meyer sif dan nou kont lafenn lannen.

E nou konn tre byen ki ler nou fer en pe plis nou partaz sa antre nou - en pe pou nou vyeyar, en pe pour ogmant saler, en pe pour zanfan lekol, en pe pour malad, ensi-d-swit.

Ledikasyon kot lakour e dan lakres.


Mon fer en lapel ek tou paran pou dedye en pe plis letan kot lakour pour fer sir ki nou donn nou zanfan bann bon manni, bon labitid, e bann ki lekol en pe plis sipervisyon pour swiv zot travay lekol.

Letid ek resers avek zanfan inn prouve ki an zeneral en zanfan i ganny marke pour leres son lavi par fason ki i grandi ant zour son nesans ziska apepre 6 a 7 an.

E sa se peryod son lavi ki i pas plito avek son paran e fanmiy e dan lakres.
Alor i enportan ki paran, e answit paran ek bann ki sirvey zanfan dan lakres, i travay enpe pli pre pour asire ki zanfan i ganny en bon devlopman e i grandi dan en pli bon fason posib ki prepar li pour son bann lannen lekol e menm pli tar.

Mon gouvernman in toultan met gran lanfaz lo fason ki nou prepar nou zanfan pour lavenir e plis nou lasosyete i devlope nou pou pran sa size pli serye.

Lannen pase ti ganny deklare koman lannen responsabilite dan nou pei.
Ler nou analiz nou performans pandan sa lannen lo kestyon responsabilite, nou vwar en fenomenn ki nou pa kapab kontinnyen tolere, e sa se latitid tro bokou zonm vizavi zanfan ki zot in met lo sa later.

Tro bokou papa pe refize kontribye pour nouri e abiy zot zanfan e zis manman tousel ki bezwen trimouse pou fer sa zanfan viv e grandi.

Sa sityasion pa kapab kontinny koumsa e nou pou bezwen pran tou mezir neseser pour fer li sanze.
Noun deza konmans etidye ki mannyer nou pou entrodwir bann mezir legal neseser pour konbat sa fleo dan nou sosyete.

Pep Seselwa, nou travay pour nou pei set en travay kontinnyel e nou bezwen fer li ansanm.

Ler nou get pli lwen devan nou, odela lannen 2000, nou kapab vwar kote nou vizyon, nou bon travay e nou bonn fwa pe anmenn nou.

Me nou fek konmans sa larout, nou en zenn pei, en zenn pep.

nou annan ankor bokou pour konstri, bokou pour aprann.
E sel fason ki nou pou kapab fer li set ansanm anba bon leadership, bon gouvernman, ki pe travay avek en pep ini - ini an emosyon e an espri.

Sikse i touzour la pour bann ki tini larout.

Mon remersye bann kin touzour dan mon kote, bann ki'n konpran mon mesaz e saki mon pe esey fer pour nou pei ek nou pep.

Mon kontan konnen ki mon kapab kontinnyen kont lo zot.
Mon osi kontan konnen ki i annan bokou ki pa ti pare pour donn nou zot konfyans avan me ki ozordi zot realize ki mwan ek mon lekip pe travay avek devosyon pour zot.

Mon kontan vwar ki bokou ki pa tin menm ne ler mon ti konmans sa larout pour Sesel ozordi i pare pour swiv mwan e donn mwan en kou-d-men.

Mon kontan vwar ki la mazorite i pare pour siport mon zefor pour kree kontinyite dan pei a traver gouvernman.
Pli enportan ankor mon kontan war ki dan nou pei e dan nou pep noun arive devlop en kiltir ki rekonnet tarvay dir, travay konsyansye avek dedikasyon.

Pour terminen, frer e ser Seselwa, mon demann zot ankor ozordi pour zwenn avek mwan pour nou anmenn nou pti Sesel en pti pe pli lwen.

Mon remersye zot pour zot latansyon e mon swet zot tou en bonn kontinyasyon lannen 97.

Mersi.

MR SPEAKER Prezan i annan en lanons par Prezidan.


(applause) MR PRESIDENT Manm lasanble e tou dimoun ki la prezan, set avek bokou sagren ki mon oule anonse ki Madanm De St Jorre in mor, i annan ape pre en demi erd-tan.

Trankilman i tin sorti lopital pou detrwa zour, ler i retournen en pti kou apre in kit nou malerezman.

Mon ti a kontan demann sa lasanble si nou ti a kapab gard en minit silans a sa lokazyon.

(En minit silans i ganny obzerve) Mersi.


MR SPEAKER Bon avek sa diskour nou sesyon in terminen ozordi e i a kontinnyen Vandredi le 28 Fevriye, 9 er bomaten e apard sa mon envit zot pou enpe lafresisman dan lobby.

Mersi.

At ...pm the Assembly was on its rising adjourned to Friday 28th February 1997 at 9 am.
National Assembly Leaders Reply Friday 28th February 1997 MR SPEAKER Avek sa nou repran deba lo diskour prezidan lo leta la nasyon e selon nou Standing Orders mon envit onorab lider lopozisyon pou prezant son reply.
MR JAMES MANCHAM Msye Speaker, avan ki mon ale lo mon repons sibstantif konsernan diskour ki prezidan ti prononse isi lo leta de nou nasyon, les mwan avan tou lo non de lasanble isi prezan, konm se mwan le premye personn pour parle se maten, ankor une fwa fer kelke remark konsernan la tris disparisyon parmi nou de nou former minis de zafer etranzer Madame Danielle Jorre de St Jorre.

Bokou de soz in ganny eksprimen, bokou eloz in ganny dir depi ki nou nasyon in aprann sa tris nouvel.
Nou tou nwa rapel ki pa lontan sa madanm dan son kapasite konm Minis de Zafer Etranzer ti vini dan nou lasanble.

Kel tris nouvel alor de konstate ki ozordi in nepli dan se monn.

Bann eloz kin ganny fer in dir madanm de gran kalite, en gran minis de zafer etranzer, en arkitek de lalang kreol e plizyer dot gran si vous voulez apresiasyon in ganny prononse.
Me i annan osi en kote de sa madanm ki mon krwar personn pann komant lo la, sete ki se en gran akademisyen, enn personn avek en onivo entelektyel, ki ti osi kontan bokou la literatir.
E pandan bann pti moman ki mwan menm monn gannyen a konverse avek li, mon ti konstate ki sa madanm i ti annan bokou apresiasyon pou filozi e poezi e en gran admirasyon pou sa ekriven ki apel ....... Les mwan Msye Speaker alor a la memwar de minister de zafer etranzer disparet, de sa grann Seselwaz, lir kelke mo konsernan lanmor ki ....... ti ekri.

“Vous voudriez connaitre le mystère de la mort.

Mais comment le trouverez-vous si vous ne cherchez pas dans le coeur de la vie.
Le hibou, dont les yeux attachés à la nuit sont aveugles dans le jour, ne peut pas devoiler le secret de la lumière.

Mais si vous voulez vraiment contempler l’énigme de la mort, ouvrez largement votre coeur à l’elan de la vie.

Car la vie et la mort ne sont qu’un, comme sont un la rivière et la mer.

Dans la profondeur de vos espoirs et de vos caprices git votre silencieuse connaissance de l’au-dela.

Et comme les graines qui revent sous la neige, votre coeur reve du printemps.
Faites confiance aux rêves, car c’est en eux qu’est cachée l’entrée pour l’éternité.

Votre crainte de la mort n’est que le tremblement du berger quand il se tient devant le roi qui va poser sa main sur lui pour lui faire honneur.

Sous son tremblement, le berger n’est-il pas joyeux de savoir qu’il va porter la marque du roi.

Cependant n’est-il plus conscient de son tremblement.

Car qu’est-ce que mourir sinon se tenir nu dans le vent et se fondre dans le soleil.
Et qu’est-ce que cesser de respirer sinon liberer le souffle de ses marées agitées, de sorte qu’il puisse s’elever, en repandre et chercher Dieu sans etre encombré.

Ce n’est qu’en buvant à la rivière du silence que vous pourrez vraiment chanter.

Et lorsque vous aurez atteint le sommet de la montagne, alors vous commencerez à grimper.
E lorsque la terre appellera vos membres, alors vous allez vraiment danser.” Msye Speaker, mardi le 25 nou ti rasanble isi pou nou ekout Prezidan René parler lo leta de la nasyon.

Nou ti osi annan parmi nou en asanbleman de VIP ki ti enkli tou le minis du gouvernman.

Aujourd’hui sepandan nou pa vwar tou sa bann personaz.

Si bann VIP pou la rezon ki zot in gannyen envite pa prezan, le minis a mon avi ti dwatet prezan an sinny apresiasyon du rol enportan ki sa Lasanble i zwe dan lavi nou nasyon.
Mon swete ki lannen prosenn tou bann minis i a fer en efor spesyal pou et parmi nou pou sa lokazyon.

I enportan Msye Speaker ki nou bann minis i realize ki la demokrasi ki egziste isi Sesel i baze lo en sistenm de separasyon de pouvwar avek legzekitif anba direksyon du prezidan e bann minis, lezislatif sou ou prop direksyon Msye Speaker, e le zidisyer sou la direksyon de sef ziz e de son bann ziz.

Kan le prezidan i vin dan sa lasanble nou onor li konman en envite distenge.
Nou ti turn up pou montre ki nou rekonet li konm le sef de leta e pou ekout li parle lo leta de la nasyon.

Apre ki noun ekout le prezidan, nou, bann manm de sa lasanble, noun ganny envite don lokazyon e nou devwar pou fer konmanter e partaz nou lide.

Mon panse Msye Speaker, ki i alor zis de nou espekte vwar nou bann minis prezan.

Zot labsans aujourd’hui i demontre ki brans egzekitif du gouvernman pa pran brans lezislatif tro serye.
Si sa latitid i ganny ankouraze nou sistenm de birokrasi pou ganny bokou kritike.

Msye Speaker, mon sir ki mon pe enterpret santiman tou manm lasanble, kan monn dir ki sete en gran plezir pou nou de vwar prezidan parmi nou.

Apre tou se le prezidan ki depoz son sinyatir lo bann dokiman lalwa ki ganny adopte dan sa lasanble.
Nou osi konnen ki Prezidan René i pa en dirizan ki la zis pou koup riban pou serten lokazyon e selman la pou rankontre bann vyeyar, me ki osi en dirizan ki enterese avek sa ki pe pase dan bann diferan minister tou le zour e menm trouv letan parfwa pou enflians sa ki pase dan bann parastatal.
Mon ti alor kontan pou antann le prezidan dan son ladres lo leta de la nasyon dir mon quote “konm en gouvernman e konm en pep nou touzour pare pou koriz nou fot, pou fer enn otokritik, pran en pa an aryer si i neseser e sanz direksyon, e kot i annan enpe brousay oswa enn de pikan dan nou semen, nou esey vwar ansanm kimannyer pou nou koupay li pou fer nou semen pli kler.” Msye Speaker, sa bann parol par le prezidan, ki le gouvernman i pare pou sanz kot i neseser fer sanzman i nou pli gran lespwar pou lavenir nou pei.
Annefe i annan kelke tan ki le gouvernman in montre en serten willingness pou sanz direksyon pou le meyer.

Nou oule ki sa i kontinnyen, in a full hearted manner e non pa half-heartedly.

Sa pou mwan Msye Speaker, i demontre en serten matirite ki nou dwa espekte dan oken gouvernman demokratik.

Msye Speaker, monn ekoute avek gran lentere sa ki le prezidan ti annan pou dir lo en sosyete model.
Mon quote, “bokou mon diskour ozordi i konsantre lo sa gran semen ki noun pran pou kree isi Sesel en pei e en nasyon model.

En sosyete model ki permet nou viv ansanm dan lape ek lalwa, en sosyete ki permet nou pase ek nou zanfan e nou lazenes bann bon keksoz e en sosyete ki permet nou egziste e menm zwe en rol positif dan la rezyon e dan la kominote enternasyonal.” E Msye Speaker, le prezidan an terminen son morso lo en sosyete model in ankor eksplik nou ki si sa sa sosyete model.
Ankor en fwa mon quote le prezidan “dabor e avan tou en model pou nou menm e nou zanfan, en fason viv e en fason fer keksoz ki satisfe nou pep.

E si le monn i vwar li konman en model, tan mye i fer nou ankor pli fyer.

Pou nou Seselwa en sosyete model set en sosyete kot nou kontinyen devlope e an menm tan nou kontinyen viv an armoni avek la natir.
An armoni avek nou prosen kot nou tou nou annan ase pou viv konfortableman, kot nou tou nou an bonn sante.” Msye Speaker i kler ki le prezidan i voudre vwar en sosyete kot tou Seselwa i travay ansanm, kot tou Seselwa i santi lib, kot tou Seselwa i a partaz en lespri de fraternite e de fyerte.

E la Msye Speaker, mon panse ki pou napa obzeksyon si an sersan de kree sa sosyete model nou osi donn li en pli gran dimansyon de valer e de grander.
Sa dezir i pa devre gannyen motive par en sans de foli, me par en konviksyon ki ler in arive pou nou elimin la medyokrite ki ankor egziste dan nou pei.

En fason ki a permet nou zistifye nou fyerte nasyonal viz a vi le monn antye.

Msye Speaker, permet mwan pou fer kelke obzervasyon lo diskour Prezidan René.

Byensir mon totalman siport lanfaz ki gouvernman in mete lo ledikasyon.
Monn obzerve ki kan le prezidan i ti fer referans a nou trwa langaz i ti parle lo en sosyete kot nou zanfan i a koze nou trwa langaz nasyonal e pa en sosyete kot nou zanfan i kapab ekri trwa langaz.

Msye Speaker, nou pa kapab fors nou zanfan pas son letan pou aprann ekri lalang kreol, parske sa se pa dan lentere de sa pli grann konesans ki zot pe serse pou trouv travay pa senpleman isi Sesel, me osi andeor Sesel.
Aujourd’hui nou pe viv dan en era of information, revolution, kot nou bezwen itiliz tout nou letan pratik pou aport nou pli avantaz.

Nou bezwen catch up avek bann sanzman rapid ki pe arive dan sa domenn sinon nou pou ganny kite deryer.

Msye Speaker annou alor san gran emosyon aksepte la realite de sa sitiasyon.

Koz kreol, sant kreol wi, me aprann ekri kreol is a complete waste of time and energy with no useful dividends whatsoever.
Msye Speaker, an parlan lo ledikasyon nasyonal i annan de pwen mazer ki mon oule fer resorti.

Sa de pwen a mon avi le gouvernman i dwatet met lanfaz lo la.

Le premye pwen se ki ledikasyon i pa senpleman lakizisyon de knowledge and skills, i dwa osi konsern savoir faire et savoir vivre tout an prenan kont lespri de grander ki nou pei pe rode Sa i enportan pou en pti pei konm comme le notre ki oule donn en meyer servis bann touris ki vizit nou, sirtou kan nou oule fer atire bann touris de ot kalite.
Le dezyenm pwen Msye Speaker, i konsern technical education.

Monn deza mansyonnen oparavan ki nou education policy i devre marse lanmen dan lanmen avek en manpower policy tre aktiv.

Mon alor dezapwente ki nou bann zenn napa sifizaman oportinite pou ganny training ki a permet zot plitar ganny abzorbe dan lapes endistriyel set-a-dir dan tuna fishing.
Si bann peser franse, espanyol e zaponnen i sorti si lwen i trouv li profitab pou vin lapes dan nou rezyon i kler ki lendistri tuna fishing i dwat osi donn bann zenn Seselwa plis oportinite de lanplwa.

Seselwa i dwa et touzour annan priorite an se ki konsern lanplwa dan son pei.

Le prezidan in mansyonnen ki bann etranze ki annan serten kalifikasyon spesyal i dwa et pare pou train nou bann zenn pou kapab ranplas zot evantyelman.

Sa of course i bezwen osi aplike dan domen industrial fishing.
Msye Speaker, nou dakor lo sa pwen ki nou bezwen vwar ki bann etranze i train nou Seselwa.

Me an parlan lo bann etranze ki vin travay dan nou pei, mon panse ki le gouvernman kan i pe anploy highly paid individual i bezwen ekspekte ki sa endividi i donn antyer satisfaksyon dan son travay.

E pou sa endividi donn satisfaksyon i devre annan li en happy home base.

Mon panse ki a lepok modern laplipar fanmiy msye ek madanm i travay pou aport pli byennet a la fanmiy.
Alor le gouvernman i dwat et fer sir ki sa endividi ki pe travay isi, son madanm osi i kapab trouv lanplwa.

Sinon ki arive, sa madanm i trouv li anwiye, mekontan, e i konmanse met presyon lo son mari e parfwa mal parl Sesel.

Osi Msye Speaker, i annan sa bann madanm ki byen kalifye e annan serten konesans e skill spesyal ki zot a kapab pase a nou bann zenes annou alor adopte en polisi ki pou aport nou plis benefis pou nou pei.
I enportan ki nou regard la sitiasyon entelizaman e avek en lespri ouver e non pa dan en narrow paternalistic manner.

Msye Speaker, an parlan lo bann expatriates ki travay isi dan nou pei le gouvernman in permet bokou sa bann endividi de gannyen nasyonalite Seselwa e parfwa enpe tro fasil.

Msye Speaker, nou annan nou isi en sistenm milti rasyal kin mars tre byen ziska mentenan.
Mon voudre fer resorti alor ki avan en endividi i ganny granted national status, sa endividi i dwatet pare pou li entegre, pou li montre ki i senpatetik avek nou melting pot society.

Mon pe eksprim alor mon enkyetid lo bann endividi ki pe rantre dan nou pei e ki pa pare pou kontribye a nou proses de kreolizasyon e ki plito i enterese pou kree zot prop pti kominote.

Si sa i ganny permet nwa kapab trouv nou dan kelke lannen pe fer fas avek communal politics dan nou pei.
E sa pa pou aport ni stabilite, ni social harmony.

Msye Speaker, dan son diskour, le prezidan in parle bokou lo la demokrasi e la nesesite a vwar en pozisyon konstriktiv.

I ti dir mon quote “mon souvan antann dir pou annan demokrasi fodre annan en lopozisyon for.
Dan mon lopinyon i pa fer okenn diferans si i annan en lopozisyon for, oubyen feb. Sa ki enportan se ki sa lopozisyon i konstriktiv olye destriktiv.” Msye Speaker an rezilta de sa statement ki monn mansyonnen, statement du prezidan lo sitiasyon opozisyon, i annan en zournal lokal yer an serten tandans pou dir konmsa, ki dan lasanble ki nou annan aujourd’hui lopozisyon i feb, lopozisyon i dosil.

Msye Speaker, napa lopozisyon ki feb akoz i koz kalmeman olye de fer en kantite tapaz.
Napa lopozisyon i feb akoz i donn plis lenportans a lentere lon term du pep e du pei an kontras avek en dezir partizan pou ganny le pouvwar.

Napa lopozisyon ki feb parske i krwar ki en lot koudeta pa pou rezourd nou bann problenm nasyonal.

Napa lopozisyon ki feb akoz i refize fer de-z- alegasyon ki kapab kout li de milye de roupi an form de konpansyon pou difamasyon.

Napa lopozisyon ki feb akoz i santi li for pou reserse la rekonsilyasyon nasyonal.
Msye Speaker, mon tia kontan pran sa lokazyon osi kont teni de sa ki prezidan in dir lo lopozisyon dan le konteks de nou demokrasi pou partaz avek lasanble kelke pwen lo mon prop persepsyon de la demokrasi.

A vre dir la demokrasi pa touzour aport en gouvernman parfe.

Nou annan zis pou get otour de nou pou realiz sa.

Sa ki sepandan fer nou siport la demokrasi se pa ki napa fot e son pwen feb, me ki i annan bokou mwens fot ki lot sistenm de gouvernman.
Si alor i arive ki lepep pe mal servi son souverennte an itilizan son liberte demokratik pou vot anfaver gouvernman ki pa servi son lentere, le remed se pa de retire la demokrasi, me plito edike lepep a mye konprann pou zot kapab azir avek plis lentelizans dan lavenir.

Sepandan la demokrasi i reste le sel sistenm du gouvernman ki respekte le dignite de lonm parske i baze lo konviksyon ki tout endividi i dwa partisipe direkteman ou endirekteman dan lafer de nou sosyete.
Alor nou bezwen aksepte kelke aspe de la demokrasi.

Paregzanp i pa vedir ki akoz lamazorite i gouvernen ki tou sa ki sa mazorite i fer i byen.

An menm tan la demokrasi i aksepte ki byen de fwa ozordi desizyon i dwa et gannyen prann ki telman konplike e konpleks ki sa bann problenm pa pou kapab ganny rezourd dan lentere nasyonal atraver senpleman en plebisit popiler.

Se pou set rezon ki la demokrasi i egziz ki nou met en minimonm de konfyans dan gouvernman kan in ganny elir.
Me lademokrasi i osi rekonnet ki parfwa one person could be right and 99 could be wrong.

Se pou set rezon ki sa endividi i bezwen annan le drwa de proklame son lopinyon dan le bi de persuade le zot 99 pou sanz zot pwen de vi.

Me ou pa pou arive sanz le pwen de vi de personn si ou fer sa avek en lespri de malis, de konfrontasyon ou avek de santiman destriktiv.

Byensir la demokrasi i ganny mye pratike dan bann pei kot lepep i konnen tout son lareg e kot bann lider i pare pou respekte sa bann lareg.
Dan sa koneksyon les mwan repete sa ki sekreter zeneral du Commonwealth Chief Emeka Anyaoku ti dir sa lendi le 24 fevriye a lokazyon louvertir of the Commonwealth Round Table Conference on Democracy and Good Governance at Gabarone kapital de Botswana.

Mon quote an angle.

“It takes considerably more than the paragraphs of a constitution to secure an effective and lasting democracy.
No ruling party can plausibly claim to be the sole conscience and the sole embodiment of the will of the people, let alone their only prophet”.

Msye Speaker, le prezidan in fer kler ki lepep an zeneral i pa siporte la politik de konfrontasyon e i prefere lape e la stabilite.

Dan sirkonstans Sesel fodre ki nou aksepte ki pou napa lape e la stabilite si nou pa konsolide pou polik de rekonsilyasyon nasyonal.

Prezidan René dan son diskour pann mansyonnen sa pwen spesifikman e ouvertman.
Me si nou analiz son diskour, nwa dekouver serten santiman dapresiasyon par enplikasyon pou sa politik de rekonsilyasyon.

De mon kote mon fyer du rol ki monn zwe parske se mon konviksyon ki rekonsilyasyon nasyonal i esansyel onivo de lentere nasyonal.

Annefe mon kontan konstate an kontak avek plizyer santenn de nou sitwayen ki ozordi zot osi partaz sa bann santiman, santiman ki ti ganny eksprimen a mwan dan en let par sekreter zeneral du Commonwealth apre eleksyon zeneral.
I quote “I want to take this opportunity to commend you on your wisdom, pragmatism and generosity in promoting, since your return to Seychelles a message of national reconciliation.

This has done much to heal the wounds of the past, and ensure the success of the transition to a multi-party system of government.

I have no doubt that as you take on the duties of the Leader of the Opposition in the new National Assembly, you will continue to build on what has already been achieved.
On behalf of the Commonwealth Association, I wish you well in these endeavours.” Msye Speaker, mon ti kontan antann sa ki le prezidan ti annan pou dir lo lendistri touris, sirtou lo nesesite pou fer la diferans ant en bwat kavyar e en bwat sardin.

Malerezman i deza lontan depi ki mon ti manz enpe kavyar.

Mon antann ki serten de mon bann koleg sosyalis dan sa lasanble ti souvan enjoy sa delicatessen de La Risi pandan lepok ki nou ti pe pwente avek Linyon Sovyetik.
Msye Speaker, mon ti antyerman dakor avek prezidan ler i ti dir ki ozordi lekonomi i gannyen trete konm priorite limero enn.

Dan sa koneksyon tout an siportan totalman politik de welfare du gouvernman viz a vi manm mwen fortine de nou kominote, nou bezwen admet ki a la lon term si nou pou kapab mentenir sa politik i neseser ki nou annan nou en lekonomi pli solid.

A la resers de sa obzektif nou bezwen konsider tout oportinite pou gannyen additional revenue.
Msye Speaker, pandan sa dernyen 10 zan noun vwar lankourazman de gambling dan nou sosyete.

Aujourd’hui nou annan nou kasino e osi bann zwe loto ki ganny organize par plizyer group.

Sa i fer mwan demande akoz nou napa en lotri nasyonal isi Sesel.

Si nou ti fer nou en tel lotri nou tia kapab donn 20% ou plis de tou larzan lo tiket ki noun vann pou aste later e pou batir plis lakaz pou bann manm mwen privilezye de nou sosyete.

Msye Speaker, set en gran biznes aujourd’hui dan plizyer pei, national lottery.
Dapre letid kin fer an 1996, konsernan 30 top lotteries dan lemonn, national lottery du Rwayonm Ini konni konm Camelot, ti pran premye plas avek en profi an ekse de 2.3 bilyon liv sterlen.

Sa i reprezant plis ki 18 bilyon roupi.

Lotri Dai-Chi Kangyo Bank du Japon ti pran dezyenm plas avek en profi de 2 bilyon liv sterlen.

Lotri Onlae de Lespanny ti pran trwazyenm plas avek en profi de 1.3 bilyon liv sterlen e La Francaise des Jeux de France, ti pran katrieme plas avek en profi 1 bilyon liv sterlen.
Msye Speaker, en lot domenn ki nou bezwen etidye se de donne a nou later isi Sesel en pli gran valer.

Avek nou labote natirel, nou stabilite e nou santiman damitye, nou kapab atire isi bann rich and famous di monn antye pou vin etablir swa en mezon de vakans ouswa en mezon de retret isi.

E sa i a kapab anmenn nou de benefis enorm.


Nou bezwen demande nou lekor akoz paregzanp later sid de la Frans i annan bokou valer tandis ki zis akote an Algerie later i napa preske ditou valer e personn pa enterese ni pou aste, ni pou al reste laba.

Si later Sesel ti kapab trouv son vre valer kont teni de la demann ki egziste pou en pti plot dan paradi, en morso later Sesel ki aujourd’hui i vann 50,000 roupi demen i pou ganny en valer de 500,000 roupi.
Alor en endividi ki annan en morso later aujourd’hui ki kout 50,000 roupi i a kapab demen trouv li dan en pozisyon kot i pou kapab raise a loan de 300 a 400 mil roupi.

Natirelman i pou annan loophole, natirelman nou bezwen kontinyen avek nou politik de trouve later pou bann ki napa.

Se en size ki dwa alor ganny egzaminen seryezman avek tout son enplikasyon avan ki en polisi framework i ganny adopte e ki nou pase okenn lalwa.
Me annou pa met akote sa potansyel pou donn pli gran valer a nou pei, annou aksepte parey prezidan in dir ki si fodre nou sanz direksyon ler i neseser e zistifyab nwa fer li.

Msye Speaker, aujourd’hui nou pe viv dan en monn de sanzman rapid, kot konkirans pe vin pli for de zour an zour.

Les mwan lir zot 2 depes de l’Agence France Presse ki ti fer headlines international yer jeudi le 27 fevriye.

Premye i konsern Zanzibar e lot i konsern Lafrik di sid et Sengapour.
Sa enn konsernan Zanzibar i dat le 26 fevriye e sorti Dar- es-Salaam.

Mon quote.

“Tanzania is expected to enact legislation by May to allow the establishment of offshore banks in Zanzibar, but Bank of Tanzania governor Idris Rashid is taking pains to ensure they will not be used to launder drug profits.

He told journalists recently that he expected banks to be up and running on the semi-autonomous Indian Ocean islands by early next year.
Zanzibar Finance Minister Amina Salum Ali, signed a memorandum of understanding last month with German banker Ralph Reitz to set up Zanzibar Investment Company Ltd, or ZICO as an umbrella firm to promote the scheme.

ZICO project director Herbert Law said the government would take a two percent flat tax in all monies deposited in the banks.
Projects include the establishment of a university in Zanzibar with a hospital attached and developing Zanzibar as an international conference centre and as a stop-over for cruise ships.”.

Sa depes konsernen Lafrik di Sid ek Sengapour i dat 26 fevriye e i sorti Cape Town.

I quote “South Africa and Singapore are discussing a possible hub-hub relationship, Singaporean Prime Minister Goh Chok Tong said after talks here Wednesday with South African Deputy President Thabo Mbeki.
Goh said that under the plan, South Africa would act as a gateway to Africa for Singapore, and Singapore would act as a hub for East and South East Asia for South Africa.” Msye Speaker set a nou a apresye avek sanfrwa le mesaz deryer sa de press release e de realize ki nou viv aujourd’hui dan en monn daksyon et desizyon rapid.
Msye Speaker, parey monn dir plizyer fwa, lendistri touris i reprezant le pli gran fakter dan lekonomi mondyal aujourd’hui e an menm tan nou pe viv dan en monn ki tou nasyon pe esey koup son morso gato touris.

Pou sa rezon nou pa kapab ralanti dan nou zefor de marketing e si nou pe esey atir touris de o nivo parey prezidan i dir, nou bezwen fer sir ki ler zot kit nou pei zot satisfe ki zot in ganny value for money.
Msye Speaker an fezan referans lo car-hire business, prezidan ti pe koz lo sitiasyon gro reken pe manz pti pwason.

Mon oule dir ki apre bokou de refleksyon ki monn trouv li difisil pou determinen lekel ki gro reken e lekel ki pti pwason dan nou sosyete aujourd’hui.

Mon ti tre amize byensir pou antann prezidan rakont nou zistwar sa endividi ki ti pran tou lavantaz lokal pou angres son pti koson me apre sa in vann koson a letranze.
Mon apresye ki lalwa in ganny pase pou dekouraz sa latitid, me sa ki mon pa kapab konpran se akoz sa endividi pa gard son larzan dan paradi.

Byensir kan lafen zen i arive sa lannen, pou napa okenn nesesite pou reponn sa kestyon, parske konm prezidan in dir nou salerla nou poun konmans vwar konmansman lafen de nou problenm de deviz etranzer.
Msye Speaker mon krwar ki nou tou nou dakor aujourd’hui ki nou pa kapab viv dan en latmosfer de splendid isolation, san enteres nou avek dot parti dimoun e avek sa ki pe pase dan lemonn.

Si nou ti kapab fer sa nou ti pou napa okenn problenm de deviz etranzer.

Msye Speaker, nou pep pa pou ere si zot pou reste touzour anfermen dan-z-en milye d’un gran osean.
A lepok de Internet de fax machine, de jet travel, sa nouvo zenerasyon pe demande ki zot fer plis parti dan sa monn ki CNN i aport dan nou lakaz tou lezour.

Napa rien mal avek sa eksepte ki nou tou nou bezwen konfronte la realite ki egziste isi Sesel, ki nou pe antre nou dan en sityasyon of rising expectations.

Sa sityasyon i ganny agrave par en lot realite.

Nou pep kreol napa nivo de vi kin ganny defini e etable.

Son aspirasyon se pou ale a la resers de sa ki meyer.
Si ou donn Seselwa larzan pou aste cavyar zot pou aste.

Sa natirelman set en fenomenn imen.

Donn en onm en bisiklet, demen i oule en moter.

Donn li en moter apre-demen i oule en loto.

Tou sa i o.k si nou annan le mwayen a fer li.

Se pou sa rezon ki nou bezwen fer konpran nou pep ki si nou oule en bisiklet, nou bezwen travay pou ganny li.

Si nou oule en moter, nou bezwen travay pli for ankor.

E si nou oule en loto ou pa senpleman travay dir ou bezwen osi kapab ranmas enpe larzan.
Msye Speaker dan sa konteks mon siport Prezidan dan son diskour kan i demann plis prodiktivite e i dir ki nou bezwen komans met enpe larzan dekote.

Mon senser ki sa saving culture si i ganny anzandre dan nou pei sa pou benefisye bokou dimoun ki ozordi gaspiy bokou larzan dan lalkol.

Msye Speaker a ler ki nou pe dir bye bye a nou izolasyon, e ki nou pe rantre dan lemonn de demen nou pa kapab gard nou gato e manz li an menm tan.
Alor nou fer kler ki en pei ki depann lo touris pou son byennet ekonomik pa kapab paregzanp dir bann visitors go home, e si nou oule touris de o nivo, nou bezwen pa senpleman parle de lamitye, me demonstre ki vreman nou en pep amikal.

Menm si en pei i zoli, personn pa pou oule al vizit sa landrwa si i pa santi li konfortab avek lepep de sa pei.

Erezman o fon Seselwa set en amikal e akeyant me i annan de nou ki bezwen sorti de nou bann konpleks e anbras lemonn dan en fason amikal.
Msye Speaker tre pe de pei dan lemonn parey Prezidan limenn ti dir i annan li karakteristik pou vin en destinasyon vreman, extra special.

E Bon Dye in beni nou natir, konm en pep nou prepare pou melanz avek tou le ras du monde.

E menm si aujourd’hui nou annan solda avek fizi nou konnen ki dan zot leker zot ti a prefere annan en gitar akoz zot prefer lanmour e lanmizik olye konfrontasyon e lager.

Nou pei Msye Speaker i annan two world heritage sites.
Mwa menm propoz en trwazyenm world heritage - se sa laboratwar milti rasyal ki nou pep i reprezante.

Alor annou ansanm dir bye bye a la mediokrite, e annou aspire de kontinnyen travay ansanm pou aport pli grander, pli boner, plis de kontantman pou nou pep.

Msye Speaker le Prezidan in montre nou le semen ver sa lobzektif nob.

Sa semen kin ganny demarke par lespri e la filozofi deryer sa 2 mo, share and care.

Msye Speaker eski nou pare pou partaze, eski vreman nou care.
Mardi sete en zour istorik e tris dan listwar nou nasyon.

Kelke minit avan Prezidan ti kit State House, pou lasanble nasyonal i ti ganny enformen en personn ki tin zwe en rol tre enportan dan son parti e dan son gouvernman tin desede.

A laz de senpleman 55 an, Minis de Zafer Etranzer, Danielle Jorre de St Jorre, endowed avek en entelizans remarkab e en prezans enpresyonnan.

Se sa, se dan sa fason ki nou ti vwar li ler dernyen fwa i ti aparet isi dan nou lasanble kelke mwan pase.
Son depar in sok nou, atriste nou, e i devret donn nou tou lokazyon pou de refleksyon profon.

Nou vwayaz dan sa monn i senpleman en pa lo semen de listwar e lo map de leternite.

E nou ganny nou le privilez de pase senpleman en fwa lo sa later.

Wi, nou tou ki vivan ozordi isi dan sa pei nou pou ganny ranplase par de nouvo zenerasyon, me Sesel i pou touzour reste Sesel.
Dan sa perspektiv mon fer rapel a nou tou ki angaze direkteman, endirekteman dan la desarz de leadership de nou nasyon, pou kontinnyen koste zepol ansanm avek lide, lespri e la determinasyon de batir en Sesel kot nou vreman ere, kot i annan stabilite e kot nou fyer ki kanmenm nou en pti pei nou annan nou en dimansyon de grander.

Msye Speaker kan an 1976 nou nasyon ti ne, responsabilite pou gouvern li ti tonm lo zepol en group de zenn politisyen.
Annou an tout modesti rekonnet ki nou ti ankor naif e ki nou ti ganny pri o milye de super power game de rivalite ant loksidan e lorian.

Sa lepok la nou ti pran pozisyon e nou ti ensilte kanmarad.

Me letan in demontre nou ki nou plas se ni a lorian, ni a loksidan.

Nou o milye en gran losean kot nou destinen a viv ansanm lo en pti paradi ki zoli me ki reste frazil.

Wi, la bote de nou pei i ankor la me son frazilite aujourd’hui i reste kler devan nou.
Me sa ki noun kapab akonpli pandan sa bann dernyen lannen i pa bokou an konparezon avek sa ki nou pou kapab akonpli si demen nou oule fer fas avek lavenir dan en lespri de fair sharing and genuine care.

Listwar, Msye Speaker, napa ni pou oubliye, ni pou pardonn nou si nou mank sa lokazyon ki devan nou.

Mersi.

(applause) MR SPEAKER Bon nwa kontinyen avek deba lo diskour prezidan lo leta la nasyon mon envit Onorab Danny Faure pou prezant son diskour.
MR DANNY FAURE Msye Speaker, size ki devan nou se deba lo diskour sef leta e sa diskour Msye Speaker i pa pe ganny debat dan headquarters Maison du Peuple, i pa pe ganny debat dan headquarters DP e i pa pe ni ganny debat dan headquarters United Opposition Arpent Vert.

I pe ganny debat Msye Speaker dan nou lasanble nasyonal, en enstitisyon enportan dan nou zenn demokrasi.

Mon dir sa ki donn ou lendikasyon ki direksyon mon pe pran.
Dimoun ki pe ekout mwan dan lakour i aksepte ozordi ki dan nou zenn demokrasi, politik nasyonal pa ganny fer dan lari bazar, zot konnen ki atraver nou zenn enstitisyon, nou lasanble nasyonal se bann size, bann issues bann keksoz fondamantal i ganny debat.

Eski bann dimoun ki pe ekout mwan pa pou tonm dakor ozordi, ki si lonorab Christopher Gill i anvi en larepons pou en kestyon i poz son kestyon atraver lasanble nasyonal e en minis dan gouvernman i reponn, i donn larepons pou son kestyon.
I riske Msye Speaker ki sa larepons pa satisfe 100 pou 100 lonorab Christopher Gill, me, me, sa kin kapab ganny fer dan nou lasanble se i donn reprezantan, i donn li konman en reprezantan loportinite pou demann son kestyon e donn loportinite legzekitif pou rann larepons a son kestyon.

Mon dir sa dan en fason senser, mon dir sa dan en fason konstriktiv.
Si lonorab lider United Opposition, tia kontan konnen ki savedir Drafix, eski sa kestyon pa ganny debat pa kapab demande e mwa asire ki en minis dan gouvernman SPPF atraver Question Time i vini i donn larepons son kestyon.

Politisyen ozordi dan nou demokrasi pli zenn nou bezwen pa fer sa danze pou nou servi sa platform pou fer politik lari bazar.

Nou bezwen servi sa platform pou fer en politik ki senser.
Si nou krwar nou pe sers laverite, annou servi sa platform konman reprezantan lepep akoz i nou drwa i osi nou lobligasyon pou nou sers laverite.

E isi dan pei napa okenn firing squad Msye Speaker.

This is the institution.

Se sa lenstitisyon ki reprezantan lepep i vini i adres son problenm e i sers larepons pou son problenm.

Eski i normal pou isi dan nou lasanble fer en lobzervasyon lo en sez, lo en zil e nou war serten keksoz pe pase e nou zis dir tel zafer pe pase.
Mon krwar si nou konman reprezantan lepep nou senser nou serye, nou war ki tel lotel en boug petet i en etranze i pe fer gardening, i annan de keksoz ki nou fer.

Premye nou follow-up sa zafer akoz nou anvi en koreksyon pou sa problenm.

Nou pran kontak avek minis ki ansarz lanplwa e mwa asire ki Minis Herminie i a kapab dir be gete, sa problenm oun port devan mon latansyon, mon promet ou ki dan 48 er-d-tan mwa pran kontak avek ou pou mwan follow sa zafer through.
Akoz i posib ki atraver bann prosedir normal ki dan la pratik dimoun i sanz kontour.

E mon krwar sa i nou rol e ler nou fer sa korekteman nou pe fer byen nou travay, nou pe sers laverite pou sa problenm.

E dezyenm forum nou vin isi.

Nou vin isi, e nou poz sa kestyon.

Akoz konman reprezantan lepep ki krwar ki nou devret sers laverite, nou vini nou sers laverite.

Napa okenn kestyon dan sa pei ki pa kapab ganny reponn.
Tou kestyon i annan en la repons dan sa pei, me nou riske selwi ki demann sa kestyon pa satisfe 100% avek larepons.

Me pa vedir ki semen pou sers laverite dan sa pei pa egziste.

I egziste.

Mon dezyenm pwen Msye Speaker, noun ganny dir ki diskour sef deta napa direksyon.

I en kontradiksyon.

Akoz mon dir sa.

Akoz lider lopozisyon i dir Msye Rene i montre nou en semen.

Avek sazes lider lopozisyon i detekte ki i annan en semen.
Dimoun dan lakour kin ekout nou koze pandan 1996, zanmen in tann enn antre nou dan sa lasanble dir ki nou bezwen kree en Sesel model.

Sa pa en nouvote, sa pa pe met lanfaz lo en direksyon, sa pa pe donn nou en gidans kote nou devret ale, eski pa vedir ki sef deta i ankor pe pourswiv son vizyon.
Si en semen, parey lider lopozisyon in dir in trase, eski nou espekte ki Msye Rene kin inisye sa semen 33 zan pase, e i dir be gete nou vini nou kas tou fondasyon e nou rekonmans ankor, mon krwar bann dimoun, mazorite nou dimoun i ava konpran sa ki nou pe dir.

Msye Speaker, pandan lannen pase i annan plizyer size kin ganny diskite dan nou lasanble.

Kestyon expatriate.

Me eski noun tann, mon pa pou dir tou nou dimoun dan lopozisyon, eski noun antann en alternatif pou sa problenm.
Eski noun tande, oubyen noun ganny dir i annan sa problenm expatriate, i annan kin al a lekstrenm pou kree en mekontantman en laenn pou tou expatriate, i annan kin balanse.

Me alafen dizour Msye Speaker, eski ou rapel, eski madanm Clerk i kapab montre nou on records en alternatif pou sa problenm.

On records Msye Speaker, se ki Mardi le 25 Fevriye, sef deta la repiblik Sesel i vini i dir, vwala en problenm e son gouvernman, gouvernman SPPF pou esey anmenn solisyon pou sa problenm.
I dir, nou bezwen avek tou bann expatriate ki pe vini nou bezwen annan en effective understudy programme.

Nou ki nou devret dir, nou bezwen press konman en lasanble, the monitoring aspect pou sa problenm.
Nou bezwen vwar ki the monitoring aspect ki mannyer, ki enstitisyon ki annan dan pei ki kapab monitor sa problenm, pou evite, pou evit kwa, premyerman pou evit en sitiasyon ki en dimoun kin ganny recruited pou li vin en mason in ganny son GOP e in ganny aprouve, apre 6 mwan sa mason la i pas son letan zis fer breakfast pou son sef.
Nou bezwen annan en sistenm en mechanism me lide in ganny set, prensip in ganny etablir, nou ki pe sers laverite nou bezwen gete, ki mannyer lo baz sa prensip e pa espekte tou detay sorti kot sef deta i vini i dir lala sa prensip.

Mon pa krwar ki prezidan pann ekout nou, me nou bezwen gete the monitoring aspect.
E i nou rol pandan sa lannen go back to government enn antre nou atraver question time pou gete si sa monitoring aspect in ganny fer oubyen zis en prensip in ganny etablir e dimoun i obliy sa zafer.

Mwan mon krwar ki gouvernman pou etablir sa monitoring aspect.

Enn.

Dezyenman enportan parey Msye Rene in dir pou evite ki en dimoun in ganny recruited i vin isi olye tonm anmoure pou son travay i konmans tonm anmoure pou nou bann lans avek son delo sale.
E i la enn an, i la de zan, i la trwa zan, i la kat-r-an.

E i enportan ki sa dimoun ki pe monitor sa enstitisyon ki pe monitor i fer sir ki i evit sa.

Prezan si nou tou nou met nou latet ansanm konman politisyen, nou sey swiv sa sistenm nwa va ede, akoz pa nou ki enplimante, nwa ava ede ki sa prensip i ganny swiv e i swiv pou akonplir lobzektif ki nou anvi.

Se fer sir ki tou bann posts ki annan expatriate i ganny ranplase.
E nou konnen ki i annan serten posts ki pa pou ganny ranplase dan enn an, akoz i telman highly specialised i pran en kantite letan, e nou bezwen fer sir in terms of manpower training i annan bann plan, e nou bezwen aware sa zafer.

Msye Speaker, lannen pase noun tann problenm travay dan sa pei, lanplwa dan sa pei.

Eski Msye Speaker ou rapel, eski madanm Clerk ou annan on records en alternatif pou sa problenm sorti kot lopozisyon.

Eski nou annan en alternatif pou sa problenm.


E ki nou vwar, nou vwar ki le 25 fevriye, Msye Rene i vini ankor i dir nou, pou annan problenm dan travay me nou pli gran problenm ozordi, problenm skills.
E i dir ou ki annan en National Vocational Training Board ki li ki chairman e sa lalwa in pas atraver nou, zot rapel, on record nwa ava vwar ki ti annan en motion sorti kot en manm dan parti mazoriter e plitar ti annan en lalwa e ozordi board in ganny set pou kapab swiv, pou kapab etidye sa problenm, problenm ledikasyon, problenm vocational schools, ki mannyer nou kapab adres bann skills, ki mannyer nou kapab provide skills pou bann zenn, kwa ki nou devret vwar avek nou sistenm ledikasyon pou koriz li, pou amelyor li, pou ki alafen dizour nou kapab provide larepons pou sa bann problenm.
Eski sef deta pann dir nou bann schemes ki egziste, eski pann dir nou ki i annan Youth Training Schemes.

Eski sa pa en progranm.

Eski pa nou tou noun sant laglwar lo linitiatif gouvernman pou the YES Scheme, eski sa YES Scheme pann kree plis ki 400 lanplwa lannen pase.

Eski larzan dan YES Scheme pou lazenes pann ogmante, e si i ogmante napa lespwar ki i pou kree plis lanplwa pou lezot zenn.

Sa se en progranm, esper lezot alternatif.


Si nou annan lezot alternatif, nou dan mazorite nou ava aksepte konman lide.

Akoz nou dan staz korperasyon.

I enportan konman en zenn demokrasi nou swiv lalinny korperasyon an term bann lide pou fer avanse nou pti pei Sesel.

E se pou sa rezon Msye Speaker ki mon salye zefor e lide lider lopozisyon.

Mon dir sa senserman mwan, e mon tia zis swete ki lonorab Paul Chow ki absante tia la pou kapab confirm en keksoz.
Mon fek retournen yer apremidi, monn al Botswana plis ki 18 pei dan lafrik pe diskit lo en size demokrasi and good governance.

Me nou konklizyon nou de lonorab Paul Chow, se ki noun avans en kantite nou Msye Speaker.
Noun avans en kantite e on common grounds mon salye lonorab Paul Chow pou fer sir ki dan en forum sitan konpleks Commonwealth Secretary General i asiz dan ou plas e lo latab ou annan leaders sorti dan parti mazoriter dan parlman e lopozisyon pe koze, e en rezolisyon ki sorti i dir ki enportan ki gouvernman avek lopozisyon zot korpere lo bann size mazer, national issues pou progre nou bann pei dan sa rezyon.

Eski dan pei nou pann kree bann mechanism.

I annan bann mechanism.


Enn, linitiativ sef deta Sesel, se i annan sa ki nou apel en consultative body.

Mon pa oule repete, tou lider politik dan sa pei ti ganny en lenvitasyon, tou lider ti gannyen.

E sa ti en mechanism, prezan selwi ki pann servi sa loportinite pou li kapab avans son lide ansanm i annan limenm li pou li blanmen, e si ozordi nou krwar ki noun fer en fot, laport i toultan ouver mon krwar e sef deta Sesel i dir be ou plas i lib sa sez i ankor lib.
Me nou pa kapab esper sa sez ganny en dimoun pou asiz ladan e pou nou kontinyen diskite, pann espere e nou bezwen kontinyen fer sir ki sa body la i ganny respekte pou ki lo nivo politik bann gran lalinny nou bezwen tonm dakor lo la.
Nou pa pou kapab desir kanmarad e se pou sela ki prezidan Rene i vin isi i dir ki enportan ki nou annan, ki dan lopozisyon nou annan en partisipasyon konstriktiv e mon krwar si nou fer li nou pou donn plis lenportans, pou annan plis dimansyon pou bann institutions kin ganny kree anba trwazyenm repiblik e pou annan plis lenportans e dimansyon fondamantal pou bann lide pou nou kapab tonm dakor lo bann size ki afekte nou pei e pou nou kapab diskite.
Napa personn dan sa pei ozordi, Seselwa ki pa pou aksepte okenn linitiativ pou nou travay ansanm.

Me nou bezwen fer, nou bezwen pare pou travay ansanm akoz sel fason pou nou kapab kree sa Sesel model.

Nou koz lo dividends, nou bezwen en pei ki dividends i ganny konsonmen par tou bann actors, par tou bann partisipan.

Nou pann kree en sosyete kot ou annan dan en kote actors avek spektater.

Sa en pei en sosyete kin ganny kree kot tou dimoun i bezwen partisipe dan devlopman sa pei.

E nou bezwen fer li.


Me kestyon i reste eski nou satisfe ki tou bann problenm pe ganny regarde avek menm degre.

Mwan mon dir Msye Speaker, ki pa tou bann issues par bann dimoun ki ganny peye dan gouvernman pou fer sir ki sa bann zafer i devre ganny fer correctly.

Mwa donn ou en legzanp.

Mwan dan mon biro laba Maison du Peuple, mon war en kantite dimoun.

Nou siporter, siporter lopozisyon zot vini akoz zot osi pe sers en larepons.
Zot krwar dan nou konman reprezantan e zot donn zot lekor sa loportinite pou sers en larepons.

Kestyon travay.

Nou konnen ki i annan detrwa madanm, zenn dimoun ki ankor pe rod travay.

Me si nou serye konman politisyen nou pa pou al detri bann striktir kin ganny kree pou ede, nou pran nou letan nou eksplik sa dimoun.

Nou bezwen eksplik sa dimoun, dimoun i bezwen ganny eksplikasyon korek, dimoun pa kapab ganny en eksplikasyon ki ou met plis dout dan son latet.
Ou dir li koumsa ou pa devret dir li koumsa, be gete pou ou ganny en travay ozordi gouvernman fodre pous tou expatriate.

La ou kree plis dout dan son lespri e nou pa ede dan sa process.

Nou nou rol nou Msye Speaker, se ede pou fer marse, se kontribye pou fer marse sa pei, e non pa detri li.

Detri li isi, e detri li ayer, mon dir sa byen kler, nou rol se pa detri Sesel isi e non pa detri Sesel ayer.

Mon dir sa akoz monn apresye lonorab Paul Chow.


Dan bann forum menm si mon konnen ki annan serten keksoz i pa war eye to eye avek mwan, nou fer sorti nou bann pwen dan en fason ki byen.

Akoz mon war ki Sesel i vin avan.

E sa i byen, akoz nou melanz avek bann lopozisyon nou melanz avek bann dimoun Commonwealth, nou melanz avek tou dimoun, me Sesel i vin avan.

E si nou fer li, sa en bon legzanp, en tre bon legzanp pou travay pou nou pei, menm si internally nou bann lopinyon i diferan.
Msye Speaker pou terminen mon tia kontan dir ki nou annan direksyon, in annan direksyon e mwan mon vwar dan diskour Prezidan Rene tou Seselwa i annan son plas, e pa en diskour kin ganny carved kin ganny koupe pou zis serten dimoun.

Nou tou nou bezwen war nou plas dan diskour sef deta Sesel.

E nou tou nou bezwen fer nou refleksyon pou fer sir ki sa pei i avanse.

E pa gete konmsi ki mannyer mon kapab antrap lanmen Madanm Gamatis e dir be gete ou pe sey bouze reste lanmenm mwa ava bouz avan.
Non, Madanm Gamatis i antrap mon lanmen e i a dir mon pli vye ki ou mwa donn ou bon legzanp mon pa pou dir be ki ou ou, nwa ava mars ansanm.

Se sa latmosfer, se sa direksyon ki prezidan konman sef deta i vini i prezant avek nou.

E sa mwan mon swe Msye Speaker se ki mesaz sef deta la repiblik Sesel i pa zis ganny diskite la e fini lanmenm.
Nou bezwen tir en kantite, i annan en kantite lide, nwa ava asiz la nwa ava koze, me i annan en kantite keksoz, en kantite leson e pou mwan sa i ankor en sours motivasyon ki akoz nou konnen kote nou pe ale.

Dan son lalinny zeneral i dir ou gete lala direksyon, prezan eski nou kapab dir be gete, zot be sa i menm zafer menm, non be lalinny i la, si ti menm zafer ou zis get deryer gete konbyen kilomet ki oun avanse.
I pa parey sa boug ki Anse Royale, i get lorizon, apre i dir be ou konnen be sa se lafen lemonn.

Me i annan en kantite pou nou ale.

Sa se larout kin ganny trase e nou konman politisyen responsab - mon ti krwar oun konmans konpran mwan Bibi - konman politisyen responsab, serye dan sa lasanble nou bezwen foster sa bann valer.

Si nou fer li nou pou fer en gran dibyen pou nou pei.

Nou nou pa pou la eternelman.


Me nou nou bezwen fer sir konman et vivan kin ganny sa loportinite pou vin isi dan lasanble, pou abadonn politik zaksyonner.

Pou nou fer en politik ki serye pas zis baze lo lobzervasyon, me lobzervasyon lanaliz serye pou nou pep.

E si nou fer sa Msye Speaker, ou menm ou ou pou vwar ki lannen prosenn ou a fer en konklizyon ki oun vwar ki nou lasanble in fer en pa anavan.

Mersi.
Mersi.

National Assembly of Seychelles State of the Nation Address Tuesday 3rd February 1998 MR SPEAKER Cher President, Msye Vis Prezidan, tou Onorab, tou Minis e tou lezot envite distenge.

Mon swet zot la byen veni a lokazyon diskour Prezidan lo leta la nasyon.

Mon swet la byen veni spesyalman bann reprezantan sekretaryat Commonwealth e sekretaryat bann pei la frankofoni ki parmi nou ozordi.

Koman zot konnen adres Prezidan i ann akor avek lartik 65 Konstitisyon repiblik.
Sa ladres Prezidan i sipoze ganny fer tou le komansman en lannen e nou pandan sa 5 an, sa asanble noun toultan koensid sa avek komansman travay lasanble pou sa lannen.

Letan sa lannen i vin dernyen lannen lavi sa lasanble mon bezwen dir ki 5 an ki pann mank lavi.

Noun annan nou moman difisil e nou moman anpe e noun kontinnyen nou travay, noun evolye e kiltiv en foroum ki travay otan posib dan en klima tolerans e dyalog.
Mon krwar sa progre in ganny rekonnet par Commonwealth e pou sa rezon dan zot zournal enternasyonal pou bann parlman Commonwealth nonmen, the Parliamentarian, Sesel in ganny mete lo son kouvertir devan e dan antye son paz dan milye, son centre spread, i annan osi 2 lartik lo Sesel, enn ladan kontribye par zot prop Speaker.

Sa zournal pou ganny distribye demen maten dan lasal isi avek tou bann onorab.
Avek sa detrwa parol mon annan gran loner e plezir envit ou, Prezidan, pou prezant son diskour lo leta la nasyon.

MR PRESIDENT Mersi Msye Speaker.

Manm Lasanble Nasyonal, pep Seselwa, i en gran plezir pou mwan komanse ozordi par dir zot tou senpleman ki leta la nasyon i an tre bonn sante.

Pandan lannen 1997 noun fer bann pa enportan dan devlopman nou pei e ler mon get lo lorizon mon vwar ki semen devan nou i kler konm en bo zour.
Partou kot mon gete ozordi mon vwar ki nou annan en bon fondasyon e en bon baz pou nou apros sa nouvo milenyenm ki devan nou.

Se pou sela ki ozordi ler nou pou get ansanm leta nou nasyon mon pa pou get bokou deryer nou me mon pou pas plito lo bann latous final ki nou bezwen mete pou nou fer ankor 2 lepa dan 2 lannen pou ki sa soley nouvo melenyenm i lev ek tou son larder lo nou pti Sesel e lo nou nasyon Seselwa.
Ozordi mon pa pou koz ek zot lo konbyen lakaz noun fer e pe kontinyen fer, mon pa pou koz ek zot lo konbyen nou dimoun pe kontinnyen ganny swen medikal e ledikasyon neseser, lo ki mannyer nou pe pran swen ek nou vyeyar oswa ki sans noun donn nou lazenes ek nou bann pti entreprener.
Ozordi en zour pou nou get lwen devan nou avek lafyerte e lazwa, pou nou gete ki mannyer nou bezwen azout lo sa ki noun fer pou fransir sa moman mazik ki pe arive pou lemonn antye e sirtou pou Sesel ler laklos minwi i sonnen le premye Zanvye nouvo milenyenm.

Ki nou bezwen fer anplis pou nou fer sir ki nou akeir sa zour byen.

Ki preparasyon nou bezwen fer, ki prekosyon nou bezwen pran.
Mon pou koz lo la ozordi akoz nou annan zis 2 an pou nou met nou pare e fodre nou komans li sa lannen menm, e dan sa detrwa mwan ki pe vini nou bezwen met en progranm an plas pou prepar tou dimoun pou sa gran letap dan zistwar nou planet, dan zistwar lemonn, dan zistwar nou pei e dan zistwar nou tou ki pou akapab akey sa gran zour.

Bokou pei pe prepar gran parti, gran lafet pou sa zour.
Bokou dimoun in fini boukte zot tiket pou akey sa nouvo milenyer swa dan en tel pei, swa Nouvel-Zelande kot soley nouvo milenyenm i sipoze lev avan.

En bann pou vin akey li isi dan nou bann zil se nou menm.
Nou nou pou prepar nou pou akey sa moman isi dan nou paradi e nou pou fer sir ki ler soley i leve nou zetwal i osi briye dan lesyel akoz dan sa 2 an ki pe vini nou bezwen met an plas bann lapros, bann latitid, bann zengredyen ki neseser pou nou selebre koman en fanmiy ere, pou nou met nou lakrenm lo sa gato ki nou apel nou nasyon model Sesel.

Sa gran lider Endyen Mahatma Ghandi ti dir, vre lazwa e mekontantman i sa ki ou panse, sa ki ou dir e sa ki ou fer tou i dan larmonie.
I tre enportan e noun pas en bon pe nou letan pou nou kree en baz pou nou larmoni isi Sesel akoz sa en bon baz, larmoni i frazil e i reste lo sirfas.

E sa baz i vo plis ki tou bann milyon dan labank, sa i reprezant leker e lafors moral en pep.

Dabor annou pa bliye akoz sanmenm sa ki labaz nou boner.

Nou annan nou larmoni avek nou lanvironnman.


Nou laverdir ki antour nou, laverdir nou montanny, nou delo tirkwaz, nou lesyel ble, nou pwason, nou zwazo avek ki nou viv e ki fer nou en pep beni e ki nou selebre ler nou fer monte nou paviyon e ler nou sant nou Lim Nasyonal, parler nou tant pou bliy li akoz i la ler nou leve, e ler nou al dormi.
Me annou touzour mazinen ki nou en pep sanse pou annan li e ki nou devret tou lezour fer en pti zefor pou nou protez li, pou nou gard li prop e antretenir li akoz se sa ki fer en gran parti kalite nou lavi.

Epi noun kree nou larmoni lo en fason viv antre nou ki noun erite dan nou kiltir kreol, sa labitid partaz sa ki nou annan antre nou, ant paran, ant zanmi, ant vwazen, ant zanfan ek pti zanfan.
Noun konsolid li par fason noun travay ansanm pou retir an gran parti sa lentere personnel ki ti riske fer nou vin voras e vey zis nou gen personnel.

Noun aprann ki nou pli ere ler nou mazin nou prosen, ler nou get deryer nou pou ed en dimoun ki mwen sanse ki nou.

Me sa lannen ki fek pase, nou tou noun vreman aksepte sa nosyon e sa pratik sharing and caring par nou fason viv.

Noun vwar osi an fezan sa ki en lasosyete i pli prosper ler ladiferans bann ki annan e bann ki napa i pa tro gran.
E noun vwar ki mannyer sa prensip i form baz vre la demokrasi.

Ozordi tou dimoun dan sa pei i realize ki i annan menm sans ki son prosen, ki i viv e i monte dan lavi dapre son zefor personnel pou servi bann sans ki pei ek gouvernman i met a son dispozisyon.

Mon kontan vwar ozordi ki bokou me vreman bokou Seselwa in konpran sa prensip e in adopte li dan zot lavi tou lezour e ki dan zot fason koze e fer keksoz zot pe prezan ede pou pas sa mesaz ek lezot.
Sa frer e ser Seselwa i reprezant en larises enorm ki tre pe pei dan lemonn i posede.

Bann pei ki napa sa larises moral e imen, i pou pran zot des années et des années pou ariv kot noun arive e zot pou pran legzanp lo nou.

Me krwar mwan sa larises pann ariv dizour o lan-d-men zis par azar.
Noun arive fer sa akoz depi en bon pe letan atraver nou politik imen e sosyal noun ankouraz e donn mwayen tou dimoun dan sa pei pou ganny en fair chance e noun met dan lanmen tou nou sitwayen sa sans pou ed zot prop lekor, pou pran zot desten dan zot prop lanmen.

Ti annan bokou ki pa ti konpran sa ler nou ti komanse e sa i tout a fe normal me ozordi mon kontan konstate ki noun adopte sa fason vwar e fer keksoz dan nou pei, i kler ki nou pe rekolte sa ki noun semen an doub.
Noun osi ariv lo sa nivo larmoni antre nou, gras a nou lespri ouver, ki ansanm ek sa kiltir kreol des iles ki nou tin ne avek noun annan en gran tolerans pou lafwa nou prosen.

Sa i fer ki ozordi sa ki apel diskord ant bann krwayan nou zis vwar lo televizyon oswa nou tann nonmen lo radyo deor.

Nou osi ere akoz dan sa bann dernyen lannen noun realize ki lafanmiy i annan en gran rol pou zwe dan stabilite e boner nou lasosyete.
E sa realizasyon pe fer nou reflesir lo bann mwayen pou nou ranforsi rol lafanmiy.

Sa i a ed nou pou ranforsi fabirk nou lasosyete ki fer ki demen nou pou pli solider koman en pep, nou pou pli ini, nou pou annan plis respe antre nou, e nou pou donn nou zanfan en meyer fwaye dan ki zot pou kapab grandi e devlope.

En pep ki pa pran ka ek son zanfan i en pep malere e i annan en lavenir malere e mal sen. Ozordi nou fyer ki tou sa ki nou fer koman en pe e en pei, nou pe fer li pou nou zanfan.
Tou nou travay i pou zot e tou sa ki nou envestir, priveman e koman en gouvernman i pou zot.

E nou pa pe zis donnen me nou pe fer li avek en lespri responsabilite ankouraze par ledikasyon.

Dan nou dernyen lafet nasyonal mon ti dir ki ler nou pe travay pou pas sa baton relay avek nou lazenes nou ekspekte ki zot pran li o serye e ki zot prepar zot pou pran li avek responsabilite.
Noun arive kree larmoni parmi nou pep osi par donn tou dimoun en loportinite ekonomik, en loportinite pou pran son lavenir dan son prop lanmen, sa in annan de rezilta.

Dabor in partaz larises ant plis dimoun kin a son tour raptisi la diferans ant bann ki annan bokou e bann ki napa.

Me pli enportan in montre Seselwa ki ler nou donn li son sans, ler nou donn li son mwayen atraver training, led finansyer, lankourazman e sipor partnership gouvernman ek lasosyete, son progre dan lavi i depan lo limenm.
Sa i kree en baz for pou devlopman en pep e se lo sa baz ki nou pou kree lavenir o dela lannen 2000.

Ozordi tou dimoun ki oule travay i kapab travay e tou dimoun ki oule fer son pti biznes i kapab fer li.

E pou fer li nou donn li en kou-d-men e ler in fer li nou ed li dan ladministrasyon e marketing e nou ed li pou vann son prodwi, oswa son servis.

Sa pep Seselwa sanmenm ki nou nou apel konstri en nasyon.
De pli-zan-pli gouvernman pe pran en rol segonder dan biznes e nou pe pas li dan zot lanmen, tandis ki nou nou pe konsantre dan kree sa bon lanvironnman, sa klima si oule pou biznes prospere.

Me nou ti bezwen komans kekpar, nou ti bezwen donn sa premye sinyal, sa premye lansman ler nou ti vwar ki lendistri touris pe mal ale e ki nou lavi ti depan lo la nou ti bezwen redres li apre repas li ek prive.
Ler nou ti vwar ki ti annan ton dan nou delo, e ki nou ti a kapab met li dan bwat e ki nou lavenir lekonomik ti depan lo li nou ti bezwen pran labar e aprezan noun pas li ek prive ki pe fer li en sikse komersyal enternasyonal.

Pareyman nou ti vwar in ler pou nou met en lot pilye ekonomik avek en sant biznes ek en zone komers enternasyonal e ler nou ti vwar sa, nou ti pran linisyativ e apre sa osi nou pou pas li dan son staz partnership ant gouvernman ek prive.
Pou nou konpran sa byen fodre nou konpran ki rol gouvernman ek rol sekter prive i konplemanter.

Dan nou vizyon pou Sesel noun toultan dir ki pou Sesel ek Seselwa arive konstrir en lavenir solid etan donnen son frazilite, fodre ki nou aprann ansanm get keksoz e sirtou lenvestisman ek devlopman a lonterm e pa zis pou en profi vitman.

I vre ki petet si nou fer sa nou ava benefisye mwen vitman.

Me nou biznes, nou pei ek nou zanfan pou vin pli solid dan lavenir.
Ozordi pep Seselwa nou kapab konstate ki gras a nou stratezi e gras e nou larmoni ki noun konstri pandan tou sa bnan lannen Sesel i parmi sa bann pei omonn ki pe akey sa nouvo milenyenm avek stabilite, avek lape, avek sekirite, avek en progre konstan, en kalite lavi enkonparab e lazwa dan nou leker e kot nou zanfan pe pe leve pa avek larm dan zot lizye me avek en sourir lo zot figir.
Se lo sa larmoni e dan sa lazwa frer e ser Seselwa ki nou pe al aprezan met sa lakrenm lo nou gato dan sa 2 an ki pe vini nou bezwen tap tou pou konplet sa travay ki noun komanse e nou zanfan e sa zenerasyon ki pe vini pe ekspekte ki nou fer li byen.
Apard byensir konplete e mentenir nou progranm sosyal set a dir ledikasyon, lasante, kondisyon e standar lavi, lozman, transpor, nou bezwen konmdir koze, zet nou lasenn enpe pli lwen e komans kontanple pli seryezman nou rol dan sa vilaz global dan lekel de-pli-zan-pli nou annan en plas doner.

Ant la ek komansman nouvo milenyenm nou bezwen get seryezman ki mannyer nou pou balans nou devlopman afen ki nou ariv en lekilib ant nou lanvironnman natirel ek nou lanvironnman sosyal akoz enn, i depan lo lot.
Set a dir nou bezwen fer byen atansyon e la gouvernman koman en endividi i annan en rol enportan pou zwe ladan ki ler nou koz devlopman nou pa zis fer li an brit me nou pran an konsiderasyon sa balans ant la natir ek nou fason viv kreol e konfor avek ki noun abitye.

Set a dir ler nou fer lakaz e ler nou fer semen, e ler nou konstrir kwa ki se swa nou pou bezwen fer li avek pli swen, plis sansibilite par rapor ek nou fason viv avek la natir.
Set a dir ki de-pli-zan-pli nou bezwen rod fason pou nou entegre nou kiltir ek nou nesesite pou devlope sansan en zour nou pa pou vwar sa Sesel ki nou tou nou kontan viv ladan.

Nou pou osi bezwen fer en zefor pou nou non selman pa perdi me pli pozitivman ankouraz nou kiltir kreol ki apre tou i fer nou kalite lavi spesyal.

I annan bokou nou bann zenn ki pe perdi sa bann tradisyon, ou menm ki pa konn li e krwar mwan ler nou perdi nou tradisyon, nou perdi nou rezondet e nou bi dan lavi.
Natirelman avek nou ledikasyon, nou lenformsyon e regard ki nou annan lo lavi nou vin pli konpetan, pli modern e pli sofistike de-zour-an zour.

Me krwar mwan i pou en gran regre pou mwan pou nou pep e pou nou zanfan si an mezir nou apros lannen 2000 nou idantite ki fer dimoun mazin nou set a dir sa fason creole des îles i disparet.

Dan sa 2 lannen ki pe vini nou pou bezwen ranforsi tou nou bann enstitisyon e nou progranm training pou nou mye ekip nou zenn pou sa nouvo le monn ki nou pe al ladan.
Nou bezwen revwar nou sistenm ledikasyon e fer sanzman si i neseser etan donnen ki nou mannye byen 2 lalang enternasyonal enportan, nou pou vwar nou dan en sityasyon tre byento pou nou zwe en pli gran rol dan domenn kominikasyon e teknolozi enformatik lo en nivo enternasyona.
Sa ki pli eksitan pou nou Seselwa se ki nou pe vwar nou tre vit dan sa vilaz global kot sanzman i ariv tre vit, kot la diferans ant pei e konpannyen ki fer e ki pa fer sikse, i depan lo kapasite son dimoun, son resous imen e kot lenformasyon i vin de-pli-zan pli enportan e fondamantal.

Nou bezwen alors fer sir ki lenvestisman ki nou kontinnyen fer, lekipman e lenfrastriktir dan nou pei i ganny balanse par lenvestisman dan kapasite nou profesyonnel, nou teknisyen e sirtou nou bann zenn.
Pou nou reisi dan sa defi gouvernman e sekter prive i bezwen met zot zepol ansanm lannen dan lannen ek sa stratezi.

Nou devret osi promouvwar en kiltir dan travay kot nou ankouraz training, e ler i neseser re-training pou mye adapte avek sanzman ki arive dan nou lanvironnman.
Travayer osi i annan son gran bout pou zwe pou li met ladan akoz i pa ase pou demann gouvernman ek sekter prive pou fer sa zefor si travayer pa pe tande, si i pa pe realize li osi ki i bezwen zwe son rol boulon dan larou pei, si i pe mank travay pou en naryen ditou, si i pe refize train e si i pe anmas son sak 5 minit avan 4 er.
Nou annan 2 an pou met nou servis lotel lo en nivo ki nou viziter i ekspekte e ki zot in peye pou gannyen e sa i depan lo travayer e lo bann managers e dan sa menm 2 an nou dan gouvernman e nou bann partners dan sekter prive nou pou fer tou le neseser pou fer sir ki disi lannen 2000 nou lotelri dan sa pei ki nou pou kapab apel nou bann lotel de-z-il ki ava donn en nouvo souf nou lendistri touris e sofgard nou repitasyon dan sa lendistri.
Me an mezir nou fer sa nou pou bezwen demann tou dimoun ki dan sa bizens lokal, koman etranze ki pa pe donn sa rannman pou pull up their socks e ki si zot pa fer li nou pou bezwen rod fason pou fer zot pull up akoz in ler pou nou aret tande ki nou zil i zoli, lans i zoli lepep i akeyan me pitty about the product and the service.
Nou pou met lanfaz lo lankouraz nou lotelri vin pli Sesel, pli kreol dan son lakey, dan son sarm, dan son fason egey viziter akoz se sel fason ki nou kapab fer la diferans ant kot nou e tou lezot destinasyon.

Nou pou osi kontinnyen met plis lenvestisman, kot akot avek sekter prive dan training, e dan zouti training.
Nou pou bezwen ankouraz plis training vokasyonnel, an deor travay en fason ki bann ki pann fini zot ledikasyon formel me ki oule travay i kapab non selman ganny training dan travay me konplet zot ledikasyon an alan.

Nou pou bezwen rod en fason touzour an kolaborasyon avek sekter prive pou amelyor customer service e performans travayer sekretaryal ek klerikal pou ki nou anmenn nivo servis anver kliyan, Nou prop dimoun koman nou bann viziter lo en pli o nivo.
E an sa ki konsern servis profesyonnel ensi ki parmi nou bann dimoun dan management e dan marketing nou pou bezwen revwar avek Seychelles Institute of Management pou ki sa lenstitisyon i vin pli dinamik e reponn plis bezwen sa nouvo direksyon lo nivo kot nou oule arive.
Touzour avek sa bi prepar nou pli byen pou nouvo milener nou pou bezwen redinamiz nou bann relasyon enternasyonal, ensi ki nou bann lorganizasyon non gouvernmantal pou ki nou devlop plis lalyans stratezik avek plis lazans a letranze, pou ganny en meyer lesanz teknolozi e savoir faire, pou ed nou avans ankor pli devan.
An sa ki konsern zafer etranzer anvi ki komers e partenarya biznes pe de-pli-zan-pli zwe en rol enportan dan relasyon enternasyonal nou pou met an plas en plan kot non selman nou pou pozisyonn nou, bann reprezantasyon a letranze, dan bann sant pli stratezik me nou pou anmenn sa kote trade and business promotion dan nou bann demars a lavenir.
I kler ki dan sa nouvo lapros e direksyon i pou annan en rol enportan pou sekter prive me set en rol ki bezwen ganny antreprann dan en lespri non selman komersyal e profi me dan en lespri partenarya pou nation building.
Pou sa arive e pou li reisi fodre ki i annan en nouvo volonte e en nouvo kapasite kominikasyon e dyalog ant gouvernman ek sekter prive i ganny fer lo en lot nivo e dan lespri sa levolisyon ver sa nouvo letap, se la ki nou pou vreman vwar bann fri sa lagrenn ki nou parti SPPF ti senmen 2 an pase ler nou ti prezant nou progranm partnership with the People.
En partenarya ki travay pou lentere zis en kote i pa en vre partenarya, me en partenarya ki konstri lo en bon fondasyon byen ekilibre, avek bi partaz sa ki nou senmen i en partenarya a lonterm, e se sa, ki nou pe kontinnyen rode.

Dan nou kote nou pour kontinnyen ranforsi nou trwa pilyer nou lekonomi e nou pour kontinnyen fer sir ki nou pep i benefisye sa ki zot kontribye, an dot mo ki sa gato i kontinnyen ganny byen partaze.
Dan zot kote nou demann zot pou kontinnyen ek sa solidarite ki zot pe montre dan sa misyon nasyonal ki noun anbark ladan.

Avek sa solidarite nou ava donn en pli gran dimansyon mon dedikasyon nasyonal, e mon swe personnel pou sa lannen, se ki nou kontinnyen avek nou lespri ‘Sharing and Caring’.
Set en lapel kin konn en gran sikse lannen pase parske sa tenm in reisi ralye tou dimoun dan nou pei, endividi ensi ki gouvernman, bann pti group ensi ki bann lasosyasyon, e set osi en tenm kin ganny gran sipor nou legliz.

Pou sa rezon, e osi akoz en tel tenm i devre ganny byen entegre dan nou lavi pou de bon, monn dedye 1998 konman lannen ‘more Sharing and Caring’.
Me i osi mon swe ki sa lannen nou anmenn li ankor pli pre avek nou bann zenn, pou donn zot sa sipor ki zot bezwen me osi fer zot aprann donnen dan la sosyete, pandan ki zot prepar zot avek nou pou sa gran pa dan nou listwar e listwar lemonn.

Sa i ava reprezant lekspresyon nou konfyans dan zot pou swiv sa semen ki nou pe trase ansanm.

An menm tan mon osi swete ki nou lazenes i pran sa loportinite pou entegre zot plis dan lavi nou bann distrik, partisip plis dan lavi kominoter, ensi ki dan lavi fanmiy.
Sa lannen gouvernman pou osi met plis a zot dispozisyon bann fasilite sant kominoter e bann fasilite lekol dan distrik pou zot kapab fer zot lavi vinn pli konplet, pou devlop plis lentere dan bann hobbies e dan bann spor.

Mon kontinnyen met lanfaz lo lazenes e nesesite pou nou ranforsi nou lavi la fanmiy akoz mon krwar ki se sa bann pilye nou lasosyete.

Progre li tousel pa sifizan dan en pei si fabrik lasosyete pa an bonn sante parske nou pou vinn en pei vid e ki viv dan en vid.
Nou bezwen travay ansanm ankor plis sa lannen pou fer sir ki nou fer monte nou bann valer moral, fason ki nou met nou zanfan lo bon semen depi pti, ziska ler i al lekol kot bann ansenyan i ava konstri lo sa kin konmanse dan lakour.

Pou fer sa nou bezwen non selman travay paran, papa konman manman, ser konman frer, tonton konman tantin, me osi tou bann lorganizasyon ki travay avek zanfan e avek lazenes.
Dan gouvernman nou pou kontinnyen donn zot tou nou sipor akoz, ser e frer Seselwa, nou pe pran nou rol anmenn sa pei dan nouvo milenyenm tre serye.

E mon krwar ki mon kapab kont lo zot tou pou nou fer sa semen ansanm.

Annou donn lanmen prepar pou sa gran zour, sa moman ki nou pou akey avek lazwa.

Annou fer li pou Sesel.

Mersi.

MR SPEAKER Prezan Prezidan i annan en lanons pou fer.
(applause) MR PRESIDENT Mon krwar laplipar Seselwa i ekspekte ki ozordi mon ti pou anons dat eleksyon dan mon diskour ozordi.

Mon pann fer li, me mon kapab enform zot ki tre probableman si tou keksoz i mars byen avek bann lalis voter mon pa konn sa kote, ki probableman eleksyon pou fer ant le 20 e le 22 Mars.

Sa ki pou le moman anka ki keksoz spesyal i arive se sa dat kin ganny fikse.

Mersi.
Mersi.

MR SPEAKER Bon avek sa nou remersye Msye Prezidan e nou meeting pou ozordi in terminen asanble a rezwenn demen maten 9 er bomaten.

At .... pm, the Assembly was on its rising adjourned to Wednesday 04th February 1998 at 9 a.m. National Assembly Leaders Reply Friday 4th February 1998 MR SPEAKER Bon mon dir bonzour tou onorab e piblik ki pe ekoute.

Ozordi nou reponn dan nou deba diskour Prezidan lo leta la nasyon e tou-d- swit nou konmanse avek lider opozisyon Onorab Mancham.

Laparol pou ou.
Laparol pou ou.

MR JAMES MANCHAM Msye Speaker, manm lasanble nasyonal, chers Seychellois.

An ekoutan ladres ki Prezidan Rene ti fer yer lo leta de la nasyon, enn ler mon ti krwar ki mon ti Alice in Wonderland.

Dan en pei dipen dimyel, dans un pei kot i annan larmoni parfe, kot priorite gouvernman ti pou vreman share and care dan son vre sans.

Me apre mon ti sorti dan sa monn de fantezi de fer krwar.
Premye kestyon ki mon ti poz mon lekor sete, si vreman ti annan sitan gran larmoni, akoz mon pa ti ganny envite dan enn sa bann gran parti zanmen fini ki gouvernman SPPF in organize partou dan Sesel sa detrwa dernyen semenn.
(laughter) Msye Speaker mon osi demann mon lekor akoz ki dan en sosyete sitan parfe bann pli bon kandida pou eleksyon i deside pou pa debout lo dernyen moman akoz lenkyetid ki zot pozisyon de zot bouse manze, oubyen bouse manze zot madanm, zot partner a ganny afekte si zot ti pou debout konm kandida kont parti SPPF.

Mon ti mazinnen ki sa se en laspe tre enkyetan dan sa demokrasi ki egziste dan Wonderland de Msye Rene.

Akoz bann ki pran lavantaz sa sitiasyon i bezwen demen rekolte son konsekans.
Prezidan Rene dan son ladres in mansyonn sa mo stabilite a plizyer repriz.

Mon konpran lenportans ki atase avek sa mo.

Me akoz konman Prezidan de Sesel i son devwar pou fer sir ki stabilite politik i kontinnyen akoz stabilite i endispansab pou lape.

Stabilite i endispansab pou le progre, stabilite i endispansab pou le devlopman, stabilite i endispansab pou la prosperite.

Dan sa konteks stabilite politik pa devre zanmen gannyen pran konm en fe akonpli an perpetuete.
Mon ti sirprann alor vwar ki ankor une fois le mot rekonsilyasyon nasyonal pa ti gannyen mansyonnen par Prezidan Rene dan son ladres, malgre ki se sa ki form la baz de stabilite ki egziste dan nou pei ozordi.

Etan donnen ki stabilite i reste la soz de pli enportan si nou pou antre dan en nouvo millenium dan sa lespri d’armonie nasyonal ki Prezidan Rene i koz lo la, mon krwar i enportan pou mwan eksplike ki mannyer sa 2 lezot parti politik in servi sa prosesus dan diferan fason.
Parti mazoriter SPPF natirelman in eksplwat sa stabilite pou zot kapab ganny bann envestisman ki pei ti vreman bezwen.

Me malgre sa zot per pou akeyir sa polisi ouvertman, zot per ki sa bann dirizan parti demokratik si i koste tro pre avek zot bann siporter de baz i pa vreman annan en gran posibilite ki sa bann dimoun i a konnen laverite.
An se ki konsern parti United Opposition, zot in pran lavantaz sa stabilite kin vin an rezilta de polisi rekonsilyasyon nasyonal pou denons li e pou semen la konfizyon dan lespri dimoun.

San lese pep Seselwa konnen ki alternatif zot pe ofer pou nou pei.

United Opposition i en parti kin realize ki zot touzour dan lopozisyon e ki menm prosen eleksyon zot in prefere gard sa menm non.

Napa narnyen ki pozitif avek en non parey.


Petet ou ti ann dir mwan ou annan swazir en non parti progresif, parti liberal ou parti des anges kin gannyen chassé du ciel.

(laughter) Sa bann zanz ki aujourd’hui i pans de bann privilez ki zot in perdi kan zot ti laba dan lesyel.

E ozordi ki zot retourn lo later zot le fout dezord parmi nou.
Me pep Seselwa mon panse vreman ki leadership UO napa krwayans ki en zour zot kapab annan posibilite form en gouvernman akoz si zot ti krwar sa, zot ti pou vreman trakase lo ki fason zot ti pou diriz sa pei dans un klima de konfrontasyon.
Msye Speaker sa pei i ava en meyer landrwa pou tous viv si nou tou politisyen, tou parti politik ti pare pou met lentere nasyonal avan lentere de parti e atraver le prosesis de rekonsilyasyon nasyonal fer kontribisyon dans un gouvernman de linite nasyonal ki ti ava ed nou pou konsolide sa stabilite de fer fas a tout nos problenm nasyonal san enterferans politik partizann.

Si sa ti le ka alor nou ti a vreman vwar sa wonderland devan nou.
Vreman Msye Speaker, tou dernyenman minis finans ti anonse ki Sesel in nabou ganny en loan de $50,000,000 avek labank enternasyonal.

Minis ti fer kler ki sa bann labank ki ti aprouv sa loan ti vin vizit Sesel pou etidye sitiasyon politik dan pei.
Eske zot ti pou aprouv sa loan si ti annan enstabilite dan pei oubyen si nou ti get dan en lot fason ki ti pou zot reaksyon si paregzanp parti demokratik tin dir zot ki si zot vin lo pouvwar demen zot pa pou responsab pou en loan avek lakel zot pann ganny narnyen pou fer.

Sa Msye Speaker pa ti arive akoz lespri politik rekonsilyasyon nasyonal.

Malgre kan letan tin arive pou ouver boutey sanpanny, nou dan parti demokratik pa ti gannyen envite.
Msye Speaker si ou lir speech Prezidan Rene depi konmansman ziska lafenn ou ganny lenpresyon ki sa stabilite pou reste la pou touzour.

Mon krwar ki sa persepsyon in pran le prosesis de rekonsilyasyon nasyonal tro fasilman.

I napa okenn dout ki pou nou konsolide la stabilite i neseser de kree, d’evolue en polisi kot nou tou nou a dakor de garde nos problenm dan lespri de la rekonsilyasyon nasyonal, dan lespri de la stabilite.
Sa i le sel fason ki pou kapab fer nou aporte en meyer Sesel e donn Sesel son grander e son dimansyon ki i merite.

Annou pran lendistri ton, sa biznes ton i en gro biznes.

La kantite ton ki ganny atrape dan delo Sesel swa 360,000 ton par an a en pri mwayenn de $1500 par tonn sa i reprezant en rannman de $54,000,000 par an.

Baze lo lavaler de R5.00 en dolar sa i reprezant en sonm de R2.7 bilyon.

Mon repete R2.7 bilyon pa milyon.


Pou pli byen konprann lavaler sa biznes, annou konpar li avek en sours delwil.

A en pri de $16 par barik, larzan ki sa lendistri ton i prodwir i reprezant en sours delwil pe prodwir 33,000,000 barik delwil par an.

Oubyen 92,000 barik par zour.

Me sepandan konbyen ki Sesel pe benefisye lo sa lendistri ton.

Dapre sa ki mon konpran i annan 50 bato etranze kin ganny lisanse pou lapes dan nou delo e sa i reprezant en reveni selman de $8,000,000 par an.
Sa i totalman enkonpreansib konteni en turnover de $540,000,000.

E mwan mon krwar pou nou kapab kapitaliz sa potansyel dan lentere nou pep la nasyon o maksimonm, fodre i evolye la osi en polisi nasyonal ki pa lie avek okenn politik partizann, e ki a la baz de nou lentere nasyonal.

Msye Speaker dan son adres Prezidan in osi fer sorti la nesesite pou annan en gran amelyorasyon dan standard servis dan lendistri touristik.
I quote, we have a short time in which to bring the standard of our hotels to the level expected by our visitors and for the level of enjoyment and satisfaction for which they have paid.

Msye Speaker napa okenn dout ki lapros pli bon e pli efikas pou rezourd sa problenm servis i demande ankor enn fwa ki en polisi nasyonal ki pa lie avek politik partizann i gannyen adopte.
Msye Speaker, noun arive dan en cross-road politik kot avek la bonn volonte resiprok, e determinasyon nou ti kapab arive en pli onivo de rekonsilyasyon de korperasyon akoz fransman mon pa vwar okenn diferans ideolozik ki kapab egziste ozordi antre bann parti politk.

Malerezman sa pa pou zanmen arive tan ki nou pa pran li serye e ki nou bann dirizan politik pa montre la bonn volonte e en sans de commitment pou fer li aboutir.
Konm zot konnen, apre ki Prezidan Rene tin fer son ladres yer, i ti anonse ki eleksyon zeneral a mwen ki annan fors de maler pou ganny fer ant le 20 e le 22 Mars.

Natirelman pep Seselwa zot pou bezwen demann zot lekor, eski nou kontinnyen avek menm zafer, oubyen nou prann en nouvo direksyon e en nouvo lavenir e donn parti Demokratik en sans pou gouvernn pei.
Konteni Msye Speaker, de mon apresiasyon de leta aktyel de nou nasyon, i annan 4 pwen prioriter ki pou port nou latansyon si nou form en gouvernman demen.

Premyerman nou pou bezwen seryezman fer fas avek sa high cost of living ki egziste Sesel.

Pou nou i pa fer sans kontinnyen ogmant saler, e fer krwar ki sa i a ed Seselwa pou fer fas avek sa pri de lavi.

Apre 20 an o pouvwar SPPF i oule fer lepep krwar ki pa zot ki responsab pou sa pri de lavi tre o ki egziste isi.
En gouvernman demokratik i a retir sa monopoli ki SMB i annan lo enportasyon bann komodite esansyel tel diri, disik, lavyann ek legim.

E zot a vwar ki pri diri basmati i a kapab desann sorti R14.00 pou vin osi ba ki R6.00.

Selon analiz ki mon bann advisor Msye Speaker in fer tout bann komodite esansyel i kapab desann par 20% si sa pei i oule fer desann pri marsandiz.

Dezyenmman tou dimoun i okouran difikilte ki nou pei pe fer fas an se ki konsern deviz etranzer, setadir foreign exchange.
Pou rezourd sa problenm mon tia demann lorganizasyon IMF pou konsey nou lo la meyer fason pou protez nou roupi ki nou a kapab avek nou roupi aste foreign exchange kan nou bezwen li.

Sa polisi a fer retire la nesesite d’attendre plizyer semenn parfwa menm en lannen pou ganny deviz etranzer avek bann labank san ki ou bezwen ale aste lo blackmarket a en pri egzorbitan si ou annan pou ale fer en tretman medikal a letranze.
Trwazyenmman nou pou demann en review imedyat de pri elektrisite pou ki nou kapab abes li pou ed bann fanmiy sirtou bann fanmiy lo low income e osi business ki bezwen servi en kantite elektrisite pou kapab etre prodiktif dan le lespri de konpetisyon.

Katriyenman nou bezwen review imedyatman tout bann problenm asosye avek loan donnen par SHDC konsernan lakaz.

Tout fwa ki mezir ki nou pou prann pou abes pri lavi i va en grann ed.
Sepandan bokou de fanmiy aujourd’hui i konsider son repeyman housing loan konm en ros otour son likou.

Msye Speaker, an konklizyon son adres yer, Prezidan Rene ti dir, nou dan gouvernman nou pou kontinnyen donn zot tou nou sipor, akoz zot ser ek frer Seselwa nou pe pran nou rol, anmenn sa pei dan nouvo milener tre serye.

E mon krwar ki mon kapab kont lo zot tou pou fer sa semen ansanm.

Annou - lannmen prepare pou sa gran zour, sa moman ki nou pou akey dan lazwa.

Annou fer li pou Sesel.


Maintenant Monsieur le Président, mon ti a kontan dir ou en keksoz aujourd’hui.

Ziskan prezan oun azir konman en bon lider parti SPPF, me pa konman bon lider pou pep Seselwa.

Neanmwen i pa tro tar.

I annan ankor 2 zan avan nou rantre dan nouvo milenyonm.

Mon fer lapel avek ou swa konm lider de lopozisyon, oswa konman Président de la République pou fer li pou Sesel, pou azir a lavenir konm en lider ki pran lentere tout Seselwa e pa zis lentere ou siporter.
Kan sa gran zour i va arive a ganny zistifikasyon pou ranplas zonm lib avek en moniman dedye a la memwar de la rekonsilyasyon nasyonal e apel sa landrwa la plas de la rekonsilyasyon.

Sa zour la mon a ser ou lanmen konman en gran lider Seselwa e apre sa nou a kapab organiz en kantite parti ki pou konmans 7 er diswar e zanmen pou fini.

Msye Speaker, nou pe viv dans un nouvo monde.

Un monn ki pe kit deryer li bann move leksperyans.

Berlin Wall in aprezan vin en relik istorik.


Lanperer Premye Minis Zaponnen in demann eskiz La Korée du Sud pou bann mal konmet kont zot pandan la dezyenm ger mondyal.

Le Pape Jean-Paul VI fek vizit Cuba - Paul II (laughter) MR DE COMMARMOND Ou vwar mannyer ou rabase.

MR SPEAKER Non non.

MR MANCHAM Le Pape Paul II ti fek vizit Cuba tou dernyenman e la ki ti demande ki sa pei i adopte en polisi de rekonsilyasyon nasyonal.
Le monn antye pe fer en gran zefor pou ale an avan avek plis korperasyon e en latitid pli ouver.

Partou i annan en mouvman anavan.

I en monn ki oule met deryer li tou bann santiman d’animosite.

E nou osi nou bezwen nouvo atitid.

En meyer fason regard lavi e amelyor nou relasyon.


Malgre lefe ki nou pei in reste izole pandan bokou de lannen, nou bezwen aksepte ki Sesel pe vini en pei enternasyonal e nou bezwen sanz nou fason de panse pou ki nou kapab fer fas avek en monn ki aujourd’hui in vin en global village.

Pou set rezon nou bezwen sirvey ledikasyon nou bann zenn pou ki nou pei i ale anavan.

Lavi d’un nasyon i konm en lakours en paryaz taye ki zanmen i terminen.
Petet noun reisir kouver en parti sa lakours, me i annan ankor en lot lap pou kouver.

E apre sa en lot.

E apre sa en lot, e apre sa en lot.

Fodre nou demann nou lekor, eski nou annan ase stamina pou terminn sa lakours.

Eski ki bann lezot konpetiter pa pou depas nou.

Alors pa fodre pa ki nou les nou vin dan en latmosfer de over confidence e arogans.

Sa i aplik pou tout Seselwa e non senpleman bann politisyen car nou tou nou dan menm bato.
Nou bezwen nou tout realize ki pti a pti i annan en prosesous de political succession ki pe arive dan nou pei Sesel.

Sa i a kapab pou le meyer konm i a kapab etre pou le pir.

Alor konm nou fer fas avek larealite sitiasyon nou pei, pep Seselwa annou pran sa prosenn eleksyon ki devan nou seryezman.

Sa i sertennman dan lentere nasyonal.Mersi.

(applause).

MR SPEAKER Okenn lot entervansyon.

Onorab Faure.


MR DANNY FAURE Mr Speaker, mon ti a kontan premyerman remersi Prezidan la Repiblik pou son diskour lo leta la nasyon.

Msye Speaker, Prezidan Rene ti konmans son diskour lo leta nou nasyon, an dizan sa; I en gran plezir pou mwan konmans par dir ki leta nou nasyon i an tre bonn sante.

Msye Speaker, kwa ki fer ki Prezidan Rene i dir ki leta nou nasyon i an bonn sante?

Msye Speaker, to mortalite enfantil dan pei set en rikord 8.1 se sa leta nou nasyon.
Msye Speaker i annan 95% lakaz dan sa pei ki’n ganny konekte avek elektrisite, se sa leta nou nasyon.

I annan 89% popilasyon nou pei ki annan delo, se sa leta nou nasyon.

I annan televizyon dan 83% lakaz Sesel, sakenn sa bann lakaz en VCR dan 60%, se sa leta nou nasyon.

Msye Speaker radyo i penetre 92% lakaz se sa leta nou nasyon.

70% lakaz i ganny Paradise FM, se sa leta nou nasyon.

I annan telefonn fiks, mobil dan omwen 65% household dan Sesel, se sa leta nou nasyon.
I annan 25% household dan Sesel konmela ki kwi manze avek gas, se sa leta nou nasyon.

17% avek elektrisite, 52% avek stov petrol, se sa leta nou nasyon.

I annan plis ki 400 kilomet semen kin ganny servi par veikil lo Mahe e Praslin avek anviron 140 kilomet access roads, se sa leta nou nasyon.

I annan plis ki 20,000 lakaz dan Sesel 12% ladan i ganny konstri pandan 5 an, 70% lakaz Sesel in konstri an blok.
30% an tol ek dibwa, 80% dan tou sa bann lakaz i an bonn leta, se sa Msye Speaker ki nou apel leta nou nasyon.

70% household, gentlemen, i proprieter zot prop lakaz e 23% i lwe, se sa leta nou nasyon.

Plis ki 83% household i annan fasilite modern pou lizyenn personel, se sa leta nou nasyon.

Sak household dan Sesel i enport en lekivalan R75,000 an prodwir.

Sa i vedir apepre 17,000 pou sak zonm, fanm ou zanfan, se sa leta nou nasyon.

Nou GDP per capita Msye Speaker i US$6000, se sa leta nou nasyon.
E Msye Speaker i annan 32,000 dimoun ki ganny anplwaye dan sekter prive e dan gouvernman, se sa leta nou nasyon.

E vwala akoz Prezidan Rene i vin dan nou lasanble e dan en fraz i dir, mon annan en gran plezir pou mwan konmans par dir zot ki leta nou nasyon i an tre bonn sante.

Dezyenm keksoz ki Prezidan Rene i fer se fikse konpa bato lo nouvo millenium.

Prezidan in anmenn nou dan nouvo millennium e e in dekri kwa ki konman en pep e en nasyon nou bezwen fer pou nou ariv sa dan nouvo millennium.
In koz osi lo konman nou devret fer li.

Me mwan mon enterese pou mwan dir zot avek kwa ki nou pou fer li.

Msye Speaker nou pou fer li avek SPPF.

Nou pou fer li avek SPPF e nou pou fer li in style.

Nou pou fer li akoz tou dilon SPPF in montre ki en parti ki fer dibyen pou Seselwa.

Tou dilon SPPF in fer dibyen pou Seselwa.

E SPPF Msye Speaker set en parti politik byenfeter.

Me mon osi krwar ki nou pa pou kapab ariv dan lannen 2000 avek parti DP.
Akoz pou mwan polisi parti Demokratik i reprezant en dezekilib ekonomik, bef dan disab sakenn vey son lizye.

Mon osi krwar osi Msye Speaker ki pep Seselwa pa pou kapab ariv dan lannen 2000 in style avek parti United Opposition akoz son bann polisi i reprezant en desaz ekonomik ek sosyal ki pou kas sa koezyon sosyal ki noun reisir kree konman en pep avek en nasyon.

Msye Speaker, konman en zenn monn ganny edike pou nou batir e pou nou konstri.
Mon pou ede, mon pou donn lanmen pou pas sa mesaz a la restan lazenes Seselwa pou nou batir e pou nou konstri.

E nou pou batir avek kwa?

Nou pou batir avek SPPF akoz i sel swa ki pep Seselwa i annan ozordi dan sa pei.

Tou resaman en madanm in vin kot mwan e i dir mwan koumsa mon ti a kontan remersi SPPF akoz monn reisir ganny en lakaz e kin fer posib ki mon zanfan in ganny en lasanm.

Ki sa i montre nou konman refleksyon?

ki Seselwa i vwar zot lavenir e i sers zot lespwar atraver SPPF.
Msye Speaker, pandan sa 2 zan apard bann keksoz ki Prezidan Rene in koz lo la, tel ki lenportans lafanmiy, tel ki larmoni ki devret renye dan pei, tel ki stabilite politik ki ekivalan loksizenn ki etre imen i pran, i espire, tel ki balans ant devlopman avek lanvironnman, i annan pandan sa 2 zan keksoz pou nou fer.

Sak fanmiy i anvi en meyer lavi e sa meyer lavi SPPF pou donn li.
Sa zenn kin kit lekol e ki pankor ganny en travay, SPPF pou kree labaz e gouvernman SPPF pou met bann enfrastriktir neseser pou ki i kapab ganny en travay.

Sa fanmiy ki pankor ganny en twa lo son latet, SPPF i reprezant lespwar pou li e atraver SPPF i a kapab ganny en lakaz i pa pou tande lakaz e pa vwar, me i a gannyen en lakaz avek SPPF.
Sa zenn zenerasyon fanmiy ki anvi en nouvo kalite ledikasyon pou zot zanfan depi fondasyon ziska pli o SPPF parey Prrezidan Rene in dir pou revwar nou sistenm ledikasyon pou ogmant son standar e pou donn sa kalite.

Zot zot vwar sa atraver SPPF.

Bann landrwa kot pankor ganny delo dan pei SPPF pou donn zot delo, SPPF i reprezant lespwar pou zot.

Msye Speaker, si ou pe swiv mwan mon pe fer en refleksyon ki enportan pou nou pei.
Si nou anvi ariv dan lannen 2000 in style nou bezwen fer sir ki le 20 ek le 25 Mars ki pep Seselwa i donn verdik SPPF pou fer sir ki lannen 2000 dan nou millennium nou zanfan, nou bann vye paran, i annan sa konfor neseser.

I annan sa lape neseser, i annan sa lespwar neseser.

Akoz krwar mwan pep Seselwa, lopozisyon i anvi kase, e kas tou e rekonmans ankor.
Mwan konman en zenn mon anvi antre dan lannen 2000 avek konfyans kote mon pe ale e non pa ki mnnyer mon pou tourn an ron pou mwan gete kot mon pou ganny manze pou mwan donn mon zanfan, kote nou pe ale, ki mon pou fer avek mon vye manman ensi-de-swit.

Mon dir sa akoz lopozisyon i anvi kas tou, e rekonmans ankor.

Zot pa oule vin zwenn kot noun fini oubyen vin donn nou lanmen fer pli byen.

Zot zot anvi met tou dekote, refer tou e refer tou dan zot prop fason fer.
Non pep Seselwa nou annan en swa pou nou fer e swa enportan pou nou fer se swiv en semen e dan sa semen kot nou konnen ki lo lorizon sakenn i annan son kontribisyon pou li fer, sakenn i annan son gannyen pou li gannyen e sakenn i ava annan son prosperite, sakenn de nou i ava annan son konfor.
Se lo sa baz Msye Speaker ki mon krwar ki diskour Prezidan Rene lo leta nou nasyon i en diskour tre enportan ki en kantite piblisite bezwen ganny fer lo la atraver bann medya, atraver SBC, atraver bann lorganizasyon bann NGOs dan pei akoz i annan en mesaz, en mesaz pou tou dimoun.

E mwan mon ti ava ankouraze ki nou kontinnyen fer bann refleksyon otour sa tenm.
E ki Prezidan in fer, ler i dir nou ki laklos nouvo millennium pou sonnen le 1er Zanvye, yer apremidi in sonn laklos pou en mobilizasyon nasyonal, sak lakour, sak endividi i konmans regar lo nouvo millenium.

Set en leader avek en vizyon ki vini e i dir vwala apre en vwayaz noun koste avek por e dir avek son pep li konman kaptenn enfatigab kote nou pe ale.

E Seselwa Msye Rene pou swiv ou kote ou pou annmenn nou.
E pou Msye Mancham, petet Msye Belle i kapab dir li, Sanmdi i annan ankor sa bann parti, parti leker dan leker ouver pou tou dimoun, lenvitasyon i ouver pou li, i kapab zwenn nou Baie Lazare.

National Assembly of Seychelles State of the Nation Address Tuesday 23rd February 1999 MR SPEAKER Msye Prezidan, manm onorab e tou lezot envite distenge, mon annan plezir e loner akey zot dan lasanble nasyonal ozordi a lokazyon diskour Prezidan lo leta la nasyon.
Avek sa de mo mon envit, ou, Prezidan pou prezant ou diskour.

MR PREZIDAN Pep Seselwa, Msye Chairman, manm lasanble nasyonal, envite distenge; Listwar in montre nou, ki pli souvan karakter, byennet e lepanwisman en pep i ganny formen non pa par son larises ouswa par son konfor materyel, me par fason i fer fas avek adversite, difikilte e avek sa ki enprevi dan son lavi.
Listwar ek la realite ozordi in osi montre nou ki pli souvan lafyerte ek boner en pep i sorti non pa, dan byennet materyel bann endividi me dan son dimansyon imen - dan fason ki sak paran i edik e elve son zanfan, fason ki i tret son vyeyar e son bann dimoun mwen fortinen, fason ki i viv ek son lanvironnman, e fason ki i marye tou son resours, imen e natirel pou prepar pou prosenn zenerasyon.
Listwar in osi montre nou ki pou en nasyon ek en pep avanse e fer fas avek bann defi ki swa dan son prop pei ouswa parmi son bann vwazen pros, ouswa dan konteks enternasyonal, i bezwen reste solider e travay e viv dan en lespri kominoter.

Dan ka nou zenn nasyon, nou tant plito pou get listwar lezot pei e tir bann leson pou kree nou prop listwar, ki nou pou pas ek nou bann prosen zenerasyon.
Bokou dimoun, sirtou etranze ki sey konpran sa fenomenn Seselwa, i souvan demann mwan, akoz isi Sesel, nou tant pou pran en semen diferan ek lezot pei, akoz nou tenas dan nou misyon pou pran souvan en pozisyon inik dan nou politik.

Zot menm demande, ki mannyer nou arive pran en plas fyer dan lemonn ler nou tousel dan en losean, nou popilasyon i en lapousyer lo nivo mondyal, e ler nou napa okenn resours natirel.
Mon dir zot ki se nou desten zeo-politik, ki ler de milye e de milye lannen pase, ler lafrik, Lenn, Lostrali ek Sid Lanmerik ti glis sakenn dan son prop direksyon zot ti kit nou dan milye lanmer.

Zot ti kit en pti paradi, kot en zour selman en ponnyen dimoun ti pou retournen - nou bann zanset, pou kree, parmi nou bann ros, ek nou bann koray, ek nou bann palmye, en pti pep ki ti pou bezwen tras son prop idantite ek son prop lavenir, malgre tou.
I alor, tre senbolik ki o menm moman ki nou pe krepi fondasyon sa pep Seselwa, ki nou pe termin premye baz kiltir nou pep, nou pe anmenmtan prepar pou nou fransir sa letap enportan dan listwar limanite ki nou apel nouvo milenyonm.

Nouvo milenyon i annan en gran signifikasyon, akoz se premye fwa ki laras imen i selebre konsyaman sa pasaz letan, dan tou konesans ki pe arive dan leres parti nou “vilaz global”.
Sepandan sa menm moman ki nou osi, sa pti pep o milye Losean Endyen, pe kit nou lanfans pou vin en adilt.

Sa lokazyon i ava donn nou pep 3 zan pou met an plas nou stratezi nouvo milenyonm - sa lannen ki nou ladan, ek lannen 2000 kot nou pou met nou bann latous final lo nou stratezi, e apre lannen 2001, pou fer nou nouvo demaraz.

Byensir i annan en gran laspe selebrasyon avek tou sala, e krwar mwan, nou annan bokou isi Sesel, bokou rezon pou nou selebre kot nou’n arive ozordi koman en pep.
Me nou osi annan labitid azout en laspe refleksyon dan tou nou bann lazwa, e mon krwar ki mon koz pou tou Seselwa ler mon dir ki laspe ki enteres nou plis se sa laspe senbolik - ki mannyer nou pou selebre e anmenmtan planifye ansanm sa lot letap dan nou levolisyon.

Se pou sa rezon ki zour mon lanniverser an Novanm lannen dernyen, mon ti dedye lannen 1999 koman lannen “Meditasyon ek Refleksyon”.
O sa menm moman, mon ti osi lans en proze “Millennium Message Book” avek bi anmenn larestan lemonn, a traver bann koleg sef deta, dan en refleksyon pou kree en sityasyon meyer dan lavenir pou nou e pou nou zanfan.

Mon’n reflesir bokou avan mon’n lans sa lide - lo plan naysonal e lo plan enternasyonal.
Mon’n pran an konsiderasyon tou sa ki nou’n fer dan sa pei e tou sa ki nou pe kontinnyen fer pou ogmant kalite lavi tou dimoun dan tou son laspe, me vreman dan tou son laspe - ki sa swa lasante, ledikasyon, lozman, transpor, kominikasyon, - tou sa ki’n ed nou tou annan en lavi pli konplet e pli ere.
Mon’n osi pran kont bann fot ki nou’n fer, koman endividi, koman paran, koman zanfan, koman gouvernman, koman sekter prive e mon’n dir dan mwan menm ki sa lannen, lannen 1999, avan nou antre dan sa nouvo letap pou nou pei e pou lemonn - se en lannen ki nou devret reflesir, lo tou nivo, kote nou anvi ale koman Seselwa.

Ki kalite sosyete nou anvi kontinnyen viv ladan, ki si sa ki mal ki nou oule aranze, e ki si sa ki byen ki nou oule anbelir e ki bann priyorite nou oule met dan nou lavi.
Nou bezwen demann nou lekor ki nou anvi pas avek nou zanfan, ki lavenir nou oule konstrir pou zot, ki kondisyon ki nou oule zot grandi ladan, ki nou pou fer ek nou lanvironnman, ki kalite lavil nou ti a kontan Victoria vini, ki mannyer nou pou fer sir ki devlopman pa detri Mahe, ki mannyer nou pou anbelir Praslin, ki mannyer nou pou gard La Digue en pti bizou, ki nou pou fer ek tou nou bann zil elwanye?
Wi, Frer e Ser Seselwa, i annan bokou kestyon ki nou bezwen poz nou lekor e i annan bokou larepons ki nou bezwen reponn nou menm, akoz nou nepli en pei ki esper la repons avek lezot pei.

Nou en pep ki bezwen trouv nou prop larepons nou menm.
Byensir nou bezwen touzour swiv sa ki pe pase dan larestan lemonn tre pre, byensir nou bezwen tir en pe leson lo sa ki byen ek sa ki mal ler nou get toultour nou, me zanmen in annan en moman pli apropriye pou rapel nou, “plis ki zanmen” konmdir nou gran pye, ki ozordi, lavey nouvo milenyonm, nou lavenir i dan nou lanmen.
Lo mon kote, lo kote mon fanmiy, lo kote mon gouvernman, sa meditasyon ek sa refleksyon pe ganny fer prensipalman lo 5 nivo; lo nivo imen, lo nivo sosyal, lo nivo ekonomik, lo nivo lanvironnman e finalman lo nivo nou plas dan lemonn, rezyonal e enternasyonal.

Set-a-dir lo bann gran nivo, ki alafen lazournen i annan en lenpak lo ki nou ete, kot nou pe ale, ki nou pe devenir koman en pep e en pei, lo nou boner e nou misyon dan lavi.
E koman dirizan pei, mon annan sa lot latas pou pran tou nou bann refleksyon, pou mwan ensi ki pou zot, pou ankadre li, e apre met li dan en stratezi pou nou al devan pou gid nou dan nou bann desizyon, pou fer sir ki nou bato i kontinnyen al ver lorizon ki nou’n swazir.

Dan mon perspektiv, tou sa bann laspe i liye pou fer en vizyon ini e armonize, ki enfliyans e defini desten pep Seselwa e son byennet.

Dabor lo plan imen.
Dabor lo plan imen.

I annan 4 laspe prensipal ki konsern mwan bokou - nou valer moral, nou kiltir, nou ledikasyon ek nou lasante.

Malgre ki nou dan milye en gran losean, kot nou napa gran kontak avek bokou dimoun, nou sosyete pe pti a pti pey en pri pou son devlopman e pour fasilite kominikasyon ki annan dan pei, osi ki avek la restan lemonn a traver nou vwayaz e sa ki nou vwar lo televizyon, lir dan zournal, ouswa anmase lo Internet.
Mon krwar ki lepep Seselwa i annan ase bon kalite prensip e prensip ase for pou pa les tou sort divan balye nou, malgre ler divan i for, nou bezwen tenir avek en sipor solid.

Nou sipor solid se nou fanmiy, se nou vye paran, se nou bann bon zanmi, se larelizyon dan lekel nou’n grandi, se dan fason ki nou’n viv kot a kot ek nou vwazen.
Dan sa lannen e bann ki pe vini, nou bezwen nou tou - la fanmiy, lepep, leta e legliz zwenn ansanm pou konsolid nou valer moral e edik nou zenn ki mannyer pou swazir bon semen.

En gran parti sa zefor i provyen lo fason ki nou pran swen avek nou prop lekor, fason ki nou fer atansyon avek nou lasante personnel, moral osi byen ki fizik.

Malgre ki nou trouv nou lwen dan losean, nou vwar ki bann maladi pli serye dan lemonn pa’n eparnye nou.
E malgre i pa’n ariv dan gran kantite, ziska ozordi nou tou-d-menm vwar otour nou, serten fanmiy ou zanmi disparet avek maladi seksyel ki pe detri de zenerasyon dan Lafrik ek Lazi, pa lwen ek nou.

Sa maladi i annan bokou pou fer avek nou konportman sosyal e nou relasyon imen e nou fer en lapel spesyal ozordi, pou nou tou fer bokou plis atansyon, pou fer sir ki sa fleo i pa repann plis lo nou pti zil.
Dan nou kote nou pou kontinnyen met plis lanfaz pou anmenn nou nivo servis lasante pli o, a lafen ki tou nou popilasyon i ganny akse a meyer swen.

Nou pou kontinnyen met plis resours finansyel pour fer sir ki nou ganny meyer lekipman e meyer profesyonnel, me sirtou nou pou kontinnyen donn priyorite lo lantrennman dan nursing, lo nivo santral e lo nivo distrik, pou fer sir ki i annan ase latansyon pou nou malad e sirtou ase sipor prevantiv.
Osi enportan nou pou met ankor plis lanfaz dan ledikasyon piblik, pou fer sir ki tou nou bann dimoun i konpran byen ki mannyer zot kapab ed zot prop lekor.

Lasante fizik e moral i 2 zengredyen enportan dan sa ki kapab fer nou ere.

Nou zwa de viv Seselwa in vin sirtou dan fason ki nou reste ere dan nou lapo e sa i anmenn mwan, ankor ennfwa, lo lenportans nou kiltir kreol, parske set-en term ki mon bezwen repet souvan.

Nou kreolite i en parti entegral nou, nou legzistans e nou byennet.
Nou levolisyon i tel ki bann eleman eropeen, afriken e aziatik in melanze pou fer nou en pep beni dan en kiltir ris e ekzotik ki nou apel pa zis kreol, me nou kreol Seselwa.

Sa in donn nou en fason viv ek nou lanmer ek nou lanatir, me sirtou en fason viv e kominike antre nou, ki pa egziste okenn par dan lemonn.

Nou fason anmize, nou manze, nou fason abiye, nou danse, nou lanmizik - tou sala i spesyal, i rar, i inik e i presye.
Silvouple annou pa perdi li, annou pa krwar ki fason etranze i pli bon ki pour nou, e sirtou annou pa kanmi partaz li ek nou viziter.

Nou, dan gouvernman, nou pa touzour kapab ensiste ki nou viv kreol, me nou touzour kapab ankouraze.

Se pourkwa ozordi mon ti a kontan demann minister finans pou etidye bann fason ki nou kapab ankouraz bann ki pe sey fer keksoz a la kreol.
Paregzanp, trouv bann mekanizm pou ankouraz fer konfitir avek nou bann fri olye les zot pouri e tonm ater, ouswa ankouraz bann restoran e bann pti lotel ki ofer en pli bon lospitalite kreol ouswa ofer meyer lakwizin kreol.

Omwen en zour, tou dimoun ki dan nou lendistri touris, i a kapab dir ki nou pti makro griye, nou pti pla lantiy, se sa ki fer nou boner e boner nou viziter.
Byen ki tou sa laspe imen i liye direkteman avek nou laspe sosyal e byen ki rezondet gouvernman SPPF i vize lo byennet sosyal, mon pou tou-d-menm tous lo la ozordi, akoz i dezyenm size mon refleksyon sa lannen e i permet mwan devlop sa lespri responsabilite ki nou oule ankouraze dan nou lasosyete.

Byennet sosyal i pa zis responsabilite gouvernman, i responsabilite nou tou.

Mon’n dedye tou mon karyer koman Prezidan sa pei, pou kree en baz ekilibre ki donn tou dimoun Sesel menm sans pou en meyer lavi.
Letan mon’n devlop sa plan mon’n touzour dir ki an mezir ki serten i profite e progrese zot devre zet en koudey deryer zot, pou ed bann ki pankor kapab benefisye.

Se pou sa rezon ki tou dernyerman, dan nou plan ledikasyon, nou’n entrodwir en sistenm ki ankouraz bann fanmiy ki’n fer pli byen, pou partisip dan kou ledikasyon a partir nivo politeknik.
Se pou sa menm rezon e dan sa menm refleksyon ki nou’n modifye nou sistenm pou ranplas NYS par S5 e demann paran pou pran plis responsabilite avek ledikasyon zot zanfan, an mezir ki nou’n konplet nou plan pou anmenn lekol segonder pli pre ek zot dan tou distrik.
Me en konsyans sosyal i al pli lwen ki sa - i devret debord dan tou laspe lavi, en fason ki nou annan en lasosyete kot tou bann konponan - gouvernman, lafanmiy, endividi e sekter prive - i devlop en konsyans sosyal pou ki nou tou nou kontribye aktivman e pozitivman dan byennet nou pep.

Paregzanp gouvernman in esey kree en klima pour otan konpetisyon lib dan biznes, a kondisyon ki okenn konpetisyon i benefisye Seselwa dabor.
Byensir i annan landrwa ki nou ankor pe tenir e serten landrwa ki pe ganny liberalize dousman, dousman - sa i form parti nou stratezi global nou lekonomi.

Nou fer sa pour 2 rezon prensipal - lo en kote, nou santi ki en sistenm kapitalis brital pa bon pour lamazorite nou bann dimoun, sirtou bann ki pankor annan ase mwayen e lo lot kote, nou fer li pou donn letan sekter prive pou devlop en konsyans sosyal.
Ler mon koz lo en konsyans sosyal lo la par sekter prive, mon oule soulinnyen sirtou sa nesesite, pou nou tou zwe en rol dan konstriksyon sa nasyon, dan tou son bann laspe.

Sa i enkli laspe byennet travayer koman anplwayer, zwenn ansanm pou diminyen lenportasyon, re- envestir dan pei e dan nou pep, kolaborasyon pli etrwat dan formasyon nou zenn, osi ki kontribisyon dan byennet nou vyeyar.
Si nou al en pe pli lwen dan sa refleksyon, sa ki dir, ki en zour nou pa pou kapab vwar en pti sant sosyal ou menm en pti daycare ofer par enn nou bann gran konpannyen ki’n fer byen isi.

Byensir i annan serten konpannyen ki’n deza adopte sa konsyans e nou felisit zot inisyativ ek zot bon legzanp.

Nou konsider zot koman bann vre partener dan nou devlopman sosyal e nou misyon nouvo milenyonm.
Nou byennet imen e sosyal, se bi prensipal nou stratezi ekonomik e nou’n deza komans vwar tre byen rezilta sa lapros olistic, parey nou dir dan domenn lasante.

Nou bezwen konpran byen, diferans dan lapros ant Sesel ek bokou lezot pei, menm dan nou rezyon, lo sa size.

Isi Sesel nou sey fer nou mye pou kree en balans ant marse lib e kapasite lamazorite nou pep pou ganny en meyer lavi.

An dot mo, nou pran tou prekosyon, pou ki tou sitwayen i ganny sans vwar en laklerte devan zot.
Sesel i kot i ete ozordi akoz nou’n envesti dan nou pep.

Nou’n pran nou responsabilite koman en gouvernman e nou’n kree en baz sosyal kot tou dimoun i kapab vwar en pe pli lwen devan li, e apre nou’n komans met lakrenm lo nou gato.

Se sa bann prekosyon ki pe kontinnyen ed nou fer fas avek bann difikilte ekonomik ki’n afekte bokou pei, menm bann ki pli ris ki nou.
Me lekonomi i konsern nou tou e se pou sa rezon ki nou souvan koz lo partenarya ant gouvernman ek sekter prive, avek en rol enportan pou bann endividi.

Refleksyon ki mon’n fer la, se ki sekter prive i annan bokou pou fer pou montre ki zot pe pran sa partenarya o serye.

Partenarya se pa zis dyaloge, se sirtou pas an aksyon.
Mon konpran ki osi dan nou kote, nou bann zofisye dan gouvernman i bezwen kapab montre ki zot annan letan pou koz ek sekter prive, e ki zot kapab ekoute pou rod solisyon ansanm, me mon ti a kontan ki sa lannen 1999 sekter prive i montre pei e i donn pei en nouvo langazman.
E annou fer byen sir e atnasyon ki ler nou koz lo sekter prive, e sa ki sekter prive ti a kontan vwar nou koz osi lo non sa bann santenn pti biznes ki gouvernman in ankouraze pou met lo zot lipye, e osi sa bann sekter prive ki’n fer tre byen mersi diran lavi gouvernman SPPF.

Enn bann domenn enportan kot sekter prive i annan en rol tre enportan pou zwe, paregzanp se dan nou sityasyon deviz etranzer.

Sesel nou pa kapab enprim ni dolar, ni liv sterlen, ni deutchmark.
Nou fer nou deviz swa atraver nou lendistri touris ouswa nou leksportasyon.

Serten marsan pe dir dimoun ki napa deviz etranzer pou enport bann komodite enportan, tel ki lanm razwar oswa tetin pou pti baba, me selman ler nou get dan zot vitrin, nou vwar en kantite keksoz ki pa servi nou dan nanryen, tel ki gro lisyen ek en ta size an plastik.

Nou annan en devwar serye pou nou adres sa pwen sirtou la ki mon’n tande ankor enn fwa ki black market in mir deor.
Gouvernman i annan en devwar kontinnyel anver lepep pou kontrol sa ki nou depanse pou nou fer sir ki priyorite i ganny donnen pou bann nesesite debaz tel ki manze, latizann ek ledikasyon.

Pou nou reisi gard sa balans ant sa ki nou resevwar ek sa ki nou depanse, nou bezwen korporasyon tou dimoun.
Lo mon kote, mon donn sekter prive en nouvo langazman - se ki tou bann zofisye senyor dan gouvernman i a fer en zefor spesyal a partir demen bomaten pou ekout zot plis, a kondisyon ki zot pa zis get dan zot welfare, me get dan welfare pei an antye e byennet tou Seselwa.
Dan sa menm lespri, mon donn zot mon parol ki nou pou met plis resours pou siport sa bann biznes ki viz plito lo sa ki nou apel import substitution - setadir prodiksyon lokal ki ed nou met an valer, prodwi ouswa servis eki evit nou depans deviz etranzer.

Bidze 1999 ki Vis Prezidan e Minis Finans ti prezante a lafen 1998 ti met lanfaz lo sa sityasyon deviz etranzer.

E mon pa bezwen dir plis lo la.


Pou sa rezon nou ti entrodwir dan milye 1998 en stratezi pou met a zot dispozisyon, bann pre labank e bann to lentere pli bon marse, zisteman pou ankouraz lenvestisman pli performan par sekter prive dan sa domenn.

Mon konnen ki i annan ankor bokou pou fer, pou ed nou bann pti antreprener pran zot plas dan biznes, avek en meyer garanti sikse.
Se pou sa rezon ki dan sa bann lannen ki pe vini, mon gouvernman pou esey donn plis sipor bann organizasyon tel koman SIDEC ek YES Scheme, ensi ki Seychelles Institute of Management , pou vin pli performan.

Anmenmtan, e pou menm rezon, mon pou demann Labank Devlopman Sesel pou fer sir, ki bann dimoun ouswa konpannyen ki pret larzan pou fer biznes, i pran zot biznes pli serye e swiv pli byen repeyman zot loan akoz souvan se bann biznes ki pa performan ki retard ouswa gat lezot.
Nou pa kapab koz lo lekonomi san koz sirtou lo nou lendistri tourist en lendistri ki tous bokou fanmiy Seselwa a traver lanplwa e reveni.

Nou lendistri touris i bankal pou plizyer rezon.


Dabor, bokou nou prodwi lo nivo enfrastriktir lotel i vye, se bann lotel ki’n ganny konstri en bon pe letan pase e depi sa nou kliyantel in vin pli sofistike - kliyan ki nou pe rode e kliyan ki pe rod nou i oule vwar en nouvo zenerasyon lotel ki pli entegre dan lanatir e kot zot kapab ganny en meyer rapor kalite pri, en servis avek plis swen, pli sarm.., e plis latous kreol dezil.
I fer plizyer lannen ki mon pe koz lo la, me la sa lannen nou pe al seryezman demann bann gran lotel, ki plan zot annan pour nou e pou nou viziter.

Mon personnelman pa pare pou al tro lwen dan lannen 2000 avek sa ki mon tann dir souvan “en 6 star destination avek en 3-star product”.

Nou bezwen get sa sityasyon byen seryezman.

E menm si en lotel pa tro tro term lo nivo striktir, nou kapab tou-d-menm satisfer kliyan plis, si nou met plis swen ek latansyon dan nou servis.
Dan sa ka, nou pou bezwen osi get management en pe pli seryezman, parske dan bokou ka, i mank nou mendev neseser, ouswa i mank nou bann pti latous kreol, ouswa manager i gard menm ler ki gouvernman e i al kot li 4 er apre midi.
Dan bann pti lotel par kont, e sirtou bann ki lo Praslin e lo bann pti zil mon remarke ki i annan en kalite pli swanyen, tandi ki La Digue, nou annan en plan atraver La Digue Development Board pou fer sir ki bnan Diguois i pran zot plas doner dan lakey nou viziter osi ki dan lakey nou Seselwa.

La osi mon swete ki nou fer en lesanz ve.

Dan le pase, nou’n donn konsesyon, me pa tou ki’n profite ouswa ki’n servi li byen.
Sa lannen, an preparasyon pou nou nouvo letap, mon demann lendistri touris pou donn nou en nouvo langazman, ki zot a donn nou viziter en meyer servis a la Kreol osi byen ki dan stil e dan lanbyans nou zil.
Pou son par, gouvernman pou akseler zefor pou ankouraz envestiser, pase, prezan e avenir pou donn nou en nouvo zenerasyon lotelri, met plis lanfaz lo lantrennman profesyonnel afen ki nou ganny meyer staf ki sorti lekol lotelyer, e get byen dan bann mezir finansyel, afen ki nou kapab met sa lendistri lo en meyer lekilib pou pei, pou bann ki dan sa biznes, pou bann anplwaye dan lendistri, e sirtou pou bann kliyan.
Nou bi, se pou reste en destinasyon 6 zetwal me pou annan en servis e enprodwi konparab, ki fer nou fyer.

An plis, nou napa swa.

Nou napa swa akoz nou vokasyon ki nou’n swazir pou reste bann zil ki pli zoli e proteze dan lemonn atraver nou stratezi, Seychelles Goldcard, i demann nou pou reste lo sa semen.

Ki si sa stratezi Seychelles Goldcard?


Se avan tou, en stratezi ki annan pou bi konsyantiz lemonn, ki nou bezwen gard Sesel koman en pti kwen dan lemonn kot lanvironnman i rezondet nou lekzistans e apre tou se sa rezon prensipal ki nou viv lo sa bann zil.

Se osi en stratezi pou fer Sesel reste sa pti bizou dan lemonn ki akey en serten pti serk, Friend of Seychelles, ki apresye e ki tenir nou a ker, non selman akoz nou labote, me akoz karakter nou pep, nou fason viv kreol, nou fason pran lavi.
Nou lim nasyonal i rapel nou tou le zour, ki nou isi lo sa later, koman gardyen sa leritaz natirel presye, pa zis pou viv avek bann zwazo e pwason e plant rar, me osi pou pran nou responsabilite pou antretenir zot byen.

Serten dimoun i demann nou, si nou serye ki nou pou met sa larzan goldcard dan lanvironnman.
Nou dir sa kestyon i pa aplik pou nou, akoz si ozordi nou annan pli zoli zil dan lemonn, si ozordi nou pe pran sa lapros, se akoz tou nou lavi nou’n fer sakrifis pou protez lanvironnman akoz lanvironnman se nou lavi.

Nou Seychelles Goldcard i en premye dan lemonn, sirtou parmi bann destinasyon touristik, e atraver li, nou oule anvoy en mesaz ki nou pa zis en landrwa kot dimoun i debarke, antre dan en lasanm lotel e ris en fotey lo lans.
Nou pe dir ki Sesel an antye, se en leritaz natirel mondyal, en pei ki’n met latet avek Angle ek Ameriken e ki’n reisi anpes zot fer en baz militer lo nou zil pli presye.

Aldabra, dan bann lannen ‘60 en pei ki’n anpes konstrir lotel tribor babor, pou protez son lakot; en pei ki’n aret manz son manze prefere akoz nou’n oule protez nou torti.
E nou pe osi dir, ki ler ou vizit Sesel, ou pe rekonnet nou misyon lanvironnman - ou pe antre dan sa klib spesyal e inik, ou pe vin ede pou kontinnyen prezerv en dernyen pti bout nou planet, dan son leta natirel e paradizyak.
I tou zis alor, ki nou bezwen ozordi, demann nou bann viziter pou kontribye dan nou lanvironnman atraver nou linisyativ Goldcard e krwar mwan, frer ek ser Seselwa, bann touris ki nou oule zot vin isi, i konpran akoz zot bezwen kontribye selman sa ki enportan, - se ki nou fer sir ki nou donn zot en bon valer pou larzan ki zot depanse kot nou, -ki nou pa met crab stick dan lakok krab ki nou apel li crabe farcie.
-Ki nou fer sir ki nou kontinnyen envestir dan nou lanvironnman -ki nou aret zot pake twistiz vid dan bis ler nou fini manze -e sirtou ki nou prop dimoun dan lendistri pa pas deryer e dir zournalis ek tour operater ahh, the government is crazy.

Nou’n fer gran progre pou fer nou konsep ganny aksepte dan lemonn, e sirtou dan nou bann marse pli enportan dan Lerop.

Ozordi sa menm lapres ki ti paret soke par nou stratezi 7 mwan pase, pe dir ki Sesel pe zwe son kart “las” - set-a-dir nou kart lanvironnman.
Nou stratezi goldcard in annan alor plizyer bi - dabor parey mon’n dir deza, se pou redefini nou stratezi touris.

Me i osi annan pour bi, asire ki nou menm nou reste lo bon semen dan lamenazman nou lanvironnman ki nou pa deroute.

I osi annan pour bi, ki nou anmenn nou prodwi e servis touris a sa nivo ki nou bann nouvo zenerasyon viziter pou ekspekte e demande.
Se alor, en stratezi ki anvlop tou sa ki nou ete e tou sa ki nou pe sey fer dan nou stratezi global ki konpran nou lanvironnman nou lendistri touris, nou direksyon ekonomik, nou progranm sosyal e nou lasosyete Seselwa.

Se pa en stratezi fasil, se pa en stratezi ki pou ganny konpran fasilman, me nou bezwen ki tou Seselwa i zwenn ansanm e koz menm langaz.
Malerezman apre tou zefor ki nou’n fer, apre tou sa ki nou’n sey fer konpran, apre tou sa ki nou’n sipliye pou vin ek nou dan nou stratezi, i tre kler ozordi, ki serten parmi nou prop dimoun pa pe pare pou siport nou e bokou bann eleman pa pe tonm ansanm dan plizyer domenn pou fer nou stratezi marse.
Tour sperater ek lazans vwayaz i osi dir, ki finalman zot konpran sa ki nou pe sey fer, me ler i ariv pou pas a laksyon, zot dir ki swa zot pou koup lakantite paz lo Sesel dan zot brosir, ouswa zot pa pou kapab ankouraz touris vin kot nou.

I domaz e regretab, me mon annan en responsabilite anver sa nasyon.
Ler nou trouv nou kont sa ki nou apel market forces ser pep Seselwa, nou napa swa me pou gard nou inisyativ goldcard lo en baz opsyonnel, ziska ler ki nou reisi anmenn plis lopinyon piblik ek lendistri dan nou kote.

Malgre sa, mon gouvernman pou kontinnyen annan plizyer langazman lo sa size, e nou pou devlop nou stratezi goldcard lo tou lezot nivo.
Lanvironnman pou reste enn nou bann preokipasyon mazer e nou pou reste touzour vizilan lo tou son bann aspe, sirtou lo sa ki konsern bann mezir ki nou bezwen pran, pou sovgard nou lanatir frazil ensi ki pou gard nou promes avek pep Seselwa e avek nou viziter.
E ler nou koz lanvironnman, nou konpran tou son laspe ki afekte kalite lavi imen - ki se, swa salte dan bann kwen Victoria, latet pwason ki flote devan Marine Charter, pye dibwa ki ganny koupe de gos a drwat, nou prop Planning Authority ki pa fer ase atansyon ler zot donn permisyon konstriksyon, e menm lanmizik tro for ki kas zorey, dimans bomaten.
Alor pep Seselwa, i kler ki lanvironnman se-t-en size, lo lekel nou pou kit nou zorey apik dan bann lannen ki pe vini e mon demann korporasyon zot tou, pti koman gran, e pti biznes koman gran biznes.

I kler osi, pep Seselwa, ki dan nou stratezi global pour Sesel lanvironnman i non selman annan en lenpak lo nou lavi personnel, lo nou lasante, lo nou lendistri touris, me osi, lo nou performans ekonomik.

Akoz finalman, nou lanvironnman, dan son labote e son lapropte, i vin enn nou bann eksport pli enportan.
Viziter i peye pou vin pas zot vakans dan nou lanvironnman.

Mon krwar zot in konpran mwan tre byen.

Dan sa global village, ki nou pe viv ladan, malgre ki nou en pti pei, nou pa kapab egziste tousel.

An plis, pli en pep i averti, entelizan, kontan kominike, pli i anvi fer en mark avek son lanbisyon nasyonal e son sans patriotik.

Malgre nou pti, nou annan bokou pou kontribye lo lasenn enternasyonal.
Zour nou lafet nasyonal lannen pase, mon ti evoke ki i annan bokou domenn dan lekel Sesel ek Seselwa i kapab fer son mark.

E mon ankor touzour krwar sa.

Dan domenn demokrasi, sosyal, lasante sirtou dan swen prenatal kominikasyon, computer, eco-tourism, lanvironnman limenm, bio-diversite, proteksyon lanatir, nou’n fer en tre bon komansman e nou kapab al pli lwen.

E pou nou al pli lwen, frer e ser Seselwa, nou bezwen travay pli dir dan tou sekter.
Mon pli gran lenkyetid, se ki nou pa arive al kot nou oule arive, akoz nou napa ase dimoun kalifye ouswa ki nou pa realiz ase, ki pou ariv lwen, nou pou bezwen travay dir.

Avek National Vocational Training Board nou’n met an plas bann premye fondasyon pou kapab reponn nou lasosyete pou mendev kalifye.

Nou espere konsolid sa, avek bann reazisteman ki nou pe fer ek bann kour lo nivo politeknik, ensi ki en re-evaliasyon formasyon profesyonnel dan domenn touris, agrikiltir, enzenyer ensi-d-swit.
Sa pou pran enpe letan, e nou konstate isi ki serten nou bann dimoun kalifye, i reste a letranze e pa retourn isi apre ki zot in kalifye.

Dan mon refleksyon mon demann mwan, si pa in ler pou serten nou bann dimoun kalifye reponn a en dezir ki nou’n eksprimen souvan dan le pase, e retournen pou zwe zot rol dan sa nouvo letap dan devlopman Sesel.

Mon dir sa akoz nou bezwen de pli-zan-pli koste nou zepol pou nou fransir sa nouvo letap dan nouvo milenyonm in Seychelles style.
E pou nou fer sa byen i annan en eleman tre enportan e sa se formasyon.

Formasyon profesyonnel ou mendev in vin en laspe primordyal dan nou plan lavenir, e malgre ki bokou in gnany fer, nou bezwen met ankor bokou plis progranm anplas si nou pou fer nou vre mark lo lasenn enternasyonal ki swa dan biznes, dan spor, dan relasyon enternasyonal ensi-d-swit.
Mon’n kontan konstate ki dan sa bann dernyen lannen, ki detrwa profesyonnel Seselwa ki’n ariv lo some zot karyer, in vin get nou pou ofer zot sipor e serten menm in demar serten inisyativ ki pe anmenn en benefis mitwel, set-a-dir pou zot e pou pei.

Se-t-en konsyans ki nou ti a kontan ankouraze, me nou bezwen al pli lwen.

Nou bezwen koz ansanm, sekter prive ek gouvernman, pou met an plas bann striktir antrennman pli performan, pou fer sir ki pei i byen ekipe pou tras son nouvo larout.
Si nou’n ariv kot nou’n arive ozordi, se ki nou pep i annan talan, talan dan kominikasyon, dan langaz, dan rapor imen e ozordi dan sa monn dirize bokou par lenformasyon e lesanz enformasyon, se en vre lafors.

Annou ansanm etidye, ki mannyer nou kapab transform sa talan, sa lafors, dan en veikil ki pou fer pei al pli devan.

Se en propozisyon e en challenge ki motiv mwan bokou e fot-espere ki zot reponn a sa lapel.

Ozordi, mon get devan mwan avek bokou optimism pour nou pep.
Mon vwar en lavenir briyan, si zis nou kapab rektifye nou pwen feb, anbelir nou pwen for e angaz nou tou lo sa menm larout.

Mon vwar en Sesel kot tou dimoun i annan son konpetans, e ki nou tou nou kapab viv ansanm dan larmoni, dan nou kreolite.

Mon vwar en zenerasyon ki pe fyer pou sa ki i pe al pas ek lot zenerasyon, e mon vwar en zenes ki pe prepar li pou pran sa baton relay.
Me mon vwar osi, ki nou bezwen sa serten limilite pou realize, ki nou pankor arive e ki pou nou arive nou bezwen kontinnyen travay dir e travay ansanm.

Mon fyer pou sa ki nou’n arive fer ansanm, pou anmenn sa pei kot i ete ozordi e mon ere ki nou pe al ansanm ver sa nouvo lorizon.

Frer e Ser Seselwa, se en moman pasyonnan pou lemonn, me i sirtou en moman pasyonnan pou nou pti pei.

Annou dedye sa lannen pou nou koste zepol e fer paviyon Sesel reyonnen atraver Losean Endyen e atraver lemonn.
Annou pa trair nou prop pei.

Set en gran loner ek lazwa pou mwan, a traver sa diskour istorik, anmenn zot, pep Seselwa, sa dernyen pa ver nouvo milenyonm, kot nou pou kontinnyen vwar rezilta tou nou bann zefor ansanm.

Mon demann zot pou kontinnyen donn mwan zot konfyans ek zot sipor pou larestan sa semen.

Set avek gran plezir ki mon swet zot tou en 1999 prosper, ere, motive, e sirtou bokou bon travay pou Sesel.

Mon remersye zot pou zot latansyon.

Mersi e bonswar.
Mersi e bonswar.

(applause) MR SPEAKER Bon mon remersye Prezidan pou son diskour.

E la nou sesyon i terminen e nou a zwenn anba dan en resepsyon ki zot tou zot ganny envite.

(ADJOURNMENT) National Assembly Leaders Reply Thursday 25th February 1999 MR SPEAKER Bonjour tou onorab e piblik ki pe ekoute.

Nou komanse ozordi e nou kontinyen repons e deba lo diskour prezidan lo leta la nasyon.

Nou komanse deswit par premye ki pou koze.


MR WAVEL RAMKALAWAN Mr. Speaker, konstitisyon i demande ki o komansman sak lannen nou koz lo leta nou nasyon.

Sa i donn nou loportinite pou regard la realite nou pep ek nou pei.

An fezan sa nou esey tras lavenir avek bi pou koriz fot, fer amelyorasyon kot i neseser, perfeksyonn kot nou kapab e planifye dan en fason kot nou pep ek pei i fer progre e atenn pli gran prosperite.

I zis par gard nou tranpe dan la realite nou sitiasyon ki nou kapab fer sa.
I tre enportan pou mazinen toultan ki pour nou rev ek laspirasyon konman en pep vin vre, fodre ki sak endividi dan sa pei Sesel i ganny konsidere lo en baz egal e ki i ganny menm loportinite ganny trete parey e i annan menm posibilite devlopman.

Apre tou fondasyon en sosyete se dimoun e larmoni i baze lo dimoun viv byen avek kanmarad.

Stil Msye Rene ek mon stil i diferan.


Dan son ladres in swazir pour li regard sitiasyon zeneral dan nou pei enpe anler anler, tandi ki mwan mon prefere adres bann size dan en fason pli direkt e se sa ki mon pou fer bomaten.

Mon krwar dan sa fason nou pou pli kapab konnen kote nou ete.

Se sa ki enportan pour nou pep ozordi e se sa ki nou pep i ekspekte.

Avan ki mon vin lo bann pwen spesifik, permet mwan Msye Speaker pou donn en pwen-d-vi zeneral lo diskour prezidan dan lasanble sa semenn.
Bokou dimoun enkli mwan menm in vwar serten sanzman dan lapros ki Msye Rene in pran sa lannen.

Dan son diskour Msye Rene in koz souvan lo bezwen pour pep Seselwa ini ansanm, viv ansanm dan larmoni, koste zepol ansanm, zwenn ansanm etsetera.

Mon’n note osi ki sa lannen Msye Rene pour premye fwa in deside pour pa target sa ki i kontan apel en pti group dimoun e blanm tou difikilte pei lo sa pti group.
Mon konsidere ki sa i en gran pa annavan e ki finalman Msye Rene pe rekonnet ki fodre pa ki nou tou nou parey, ki nou tou nou dan menm parti, nou annan menm vizyon, nou met menm kouler lenz pour nou kapab viv an armoni isi dan nou pti pei Sesel.

Lo mon kote koman lider lopozisyon mon pran not sa sanzman leker ki pe arive e mon demande ki annan ankor plis tolerans ek respe pour dimoun avek diferan lide dan Sesel.
Ler ou deside pou fer politik ou pa kapab pran problenm personnel ki ou annan avek en dimoun e fer sa pas avan ou devwar koman en dirizan nasyonal.

I annan trwa keksoz ki esansyel pour nou a se moman, konsiltasyon, aksyon e sanzman.

Moman in arive pour nou rantre seryezman dan staz konsiltasyon ki ava swivi par aksyon pou anmenn sanzman pour byennet nou pei e pour tou Seselwa.

Si nou ranforsi nou demokrasi fodre ki nou met nou diferans personnel dekote e met lanfaz lo byennet nasyonal.
Sa i en devwar ki tou dirizan i annan e i dan lentere nasyonal ki ankor enn fwa mon lans en lapel avek Sef d’Etat pour ki i rankontre avek lopozisyon pour nou regard sitiasyon nou pei e etidye seryezman lo ki bann pwen ki nou kapab fer en travay konkret ansanm.

Pa fodre ki nou kontan kanmarad pour nou koz lo lavenir nou pei, pa neseser ki nou dakor lo tou keksoz.

Sel keksoz ki nou bezwen se lentere pei a ker, malgre ki nou kapab annan diferan polisi e fason fer keksoz.
Me i kler ki i annan serten pwen kot nou kapab met latet ansanm e fer en bon travay.

I bon pou fer resorti ki pour sa pei avanse fodre ki tou dimoun e tou akter dan son devlopman i koze.

Lopozisyon ki mon dirize pa anvi vin konseye gouvernman me nou anvi senpleman dir ki dan serten sekter si gouvernman i met son lide ansanm avek sa ki pour nou, nou kapab fer pli byen.

E lekel ki benefisye, wi, se nou pei.


Alor ozordi o komansman 1999 mon anvi reafirm langazman lopozisyon pou travay pour byennet ek devlopman nou pei e anmenn sanzman dan Sesel.

Eleman prensipal ki nou bezwen touse dan nou pei ozordi se leta lespri nou pep.

Premyerman moral nou pep.

Ozordi moral dan pei i ba e i annan bokou fristrasyon partou kote.

Kot ou pase ou rankontre dimoun ki dekouraze.

Koz ek bann zenn, avek bann travayer, avek bann ki dan biznes, ek bann ki pli aze.
Avek tou sa bann dimoun se menm leta dekourazman ki ou rankontre.

Dezyenmman i annan en kestyon moralite lo kimannyer nou konport nou.

Nou trouve ki lakantite maryaz i diminye e parkont divors i ogmante.

La kantite ka ki pe pas devan tribinal lafanmiy i tre o pour en pti sosyete avek en popilasyon parey pour nou.

Mon kontan antann ki apre tou sa bann lannen kot legliz in ganny inyore e menm rezete par leta ki prezan nou’n ariv lo en pwen pou rod partisipasyon legliz pou lev nivo moralite dan pei.
Mon donn mon sipor bann zefor senser ki ankouraz stabilite lafanmiy ek ledikasyon zenn e mon swete ki nou kapab fer sa san melanz politik ladan.

Si nou reisi fer sa, i ava annan en gran partisipasyon e ansanm nou ava relev standar moralite dan nou pei.

Lo size leta lespri i annan en trwazyenm pwen.

Depi plizyer lannen nou’n trouv en pep ki viv dan lafreyer e ki napa konfyans dan son vwazen e dan sa bann ki sipoze ansarz son sekirite.
Seselwa ozordi ki tonm viktim en vol i ankor annan dout si i pou telefonn lapolis oubyen non.

Ankor enn fwa i tre malere pou dir ki pandan plizyer lannen nou lafors lapolis in ganny detri sistematikman e ozordi moral dan lafors parmi bann zofisye i osi tre ba.

I enportan pour mwan dir ki tro bokou disan in koule dan later Seselwa.

In ler pour sa arete.

Tro bokou dimoun in ganny touye, swa par kriminel oubyen par manm lafors sekirite.
Lavi imen pe perdi son valer e fodre ki nou aranz sa vit, akoz avek sa lavites ki nou pe deteryore nou pa pou zanmen ariv sa oter moralite ki nou anvi arive konman en pep.

Labote nou pei i ava ganny konsidere koman paradi me lavi nou pep i ava en lenfer.

Dan sa demars pou lev moral dan nou pei e pou redonn Seselwa son vre lafyerte, mon santi ki i bezwen annan en sanzman lespri dan lafason menm ki nou regard dimoun.
Pour ki Seselwa i revin lerwa dan son pei e ganny rekonnet, fodre ki politik i ganny retire kot i pa devret ete.

E sa i vedir prensipalman dan servis sivil e dan lapwentman enportan dan nou pei.

I zis letan sa i arive ki nou pou kapab servi byen sa resours imen limite ki nou annan.

La mon pe osi dir ki fodre sistenm security clearance i ganny get ladan avek bi pou retir li konpletman.

Konbyen Seselwa kalifye ki pa’n ganny travay zis akoz security clearance e apre sa nou’n trouv etranze pe fer sa travay.
I byen pour nou dir ki Seselwa i devret ganny travay me ki pratik ki nou war ozordi dan nou pei.

Eski ozordi paregzanp nou napa okenn Seselwa ki ase kalifye pou ganny plas mazistra dan nou lakour.

E pourtan dan bann lannen 60 ti annan ziz Seselwa.

Eski vreman i annan sa zefor pou donn Seselwa sans ganny lanplwa enportan oubyen eski tou sa bann demars i ganny fer trankilman e isi nou zis trouv lapwentman etranze.
Kimannyer eski nou pou kapab ekspekte Seselwa retournen kan napa okenn gran sanzman ki’n arive lo latitid vi ki en kantite sa bann Seselwa a letranze ti ganny konsidere koman pa konpatib avek sistenm parti inik.

Mon kwar ki fodre i annan en pli gran travay pou aplani sa teren e apre nou ava trouv serten Seselwa retournen.

E dan sa travay nou pare pour nou partisipe.

Me malerezman pour lemoman sa sitiasyon ki nou ladan nou plito trouv Seselwa pe rod en sans kit pei pou ale.
I bezwen annan en sanzman latitid profon lo lapar bann ki opouvwar.

Mon kontan war ki atraver son diskour sa parol ki nou’n antann souvann fwa si ou pa kontan kite ale in aprezan sorti dan nou vokabiler.

Fotespere i pa retourn ankor.

Letan mon lo sa size ankouraz Seselwa mon krwar ki i osi enportan pour lotorite rekonnet nou Seselwa.

Konbyen fwa Seselwa in al etidye deor e letan zot retournen zot bezwen fer en ta letour avan zot ganny en travay.
Parfwa zot sertifika menm i ganny kestyonnen, tandi ki sa ki pour bann etranze i ganny aksepte deswit malgre parfwa zot enferyer konpare avek sa ki pour nou Seselwa.

Les mwan pran zis en legzanp.

Mizisyen Seselwa pli kalifye, sa mizisyen ki’n ekri nou lim nasyonal, sa enn ki’n travay pou set up nou lekol lanmizik ozordi i pe asize akoz lotorite pa kontan li.

Eski sa i en bon legzanp pou fer Seselwa kalifye retourn Sesel.
Mon anvi propoze ki nou rekonstri nou lafors lapolis e donn li tou lankourazman afen ki i vin en lafors profesyonnel ki kapab deal avek tou sitiasyon proteksyon nou sitwayen.

Mon konnen ki sa i dezir profon komisyoner lapolis e son bann zofisye.

Annou sorti dan en lafors lapolis ki vey bingo lo televizyon pou vin en lafors efektiv e fyer.

Annou etablir en seksyon solid dan forensic sicence pour pli byen detekte krim.

Annou donn bon training lokalman e a letranze nou bann zofisye.
Annou donn pli bon incentives pou ganny dimoun pli edike e par lao tou annou donn lafors lapolis sa plas ki i merite dan nou sosyete.

Letan sa bann keksoz i arive, Seselwa pou annan plis konfyans dan son lapolis e Seselwa pou komans kolabor ankor akoz pou annan konfidansyalite ek proteksyon temwen.

E la mon ti ava kontan fer en lapel spesyal avek bann zenn gard.

Mon anvi dir avek zot mazinen ki leta pa’n anploy zot pou vin fer dominer, pou bat dimoun e fer dimoun per avek rivolver.
Zot in ganny anploye pou servi sa pep avek disiplin e pou protez li.

Fer zot travay byen, pa vin en laterer zot menm.

E zot konnen ki pou arive, zot pou ganny respekte par sosyete.

Lapolis pa kapab kontinyen les larme fer zot travay.

Nou’n war ki larme pa kapab fer sa travay akoz i pa’n ganny training pou fer travay lapolis.

Letan lapolis i ava fer en bon travay, sitwayen i ava viv an pe, krim i ava diminye e kriminel i ava dan prizon.

La ankor nou bezwen en servis prizon ki efektiv.


En prizonnyen i sipoze vivan dan prizon Ile Long e non-pa mor lo Mahe.

Ozordi nou annan maximum security prison veye par gard arme e se dan sa menm prizon ki plis prizonnyen i sove e teroriz nou popilasyon.

I kler ki i bezwen annan reform dan sistenm prizon.

Mon osi santi ki prizon pa pe prepar dimoun pou re-entegre dan sosyete konman bann bon sitwayen me ki tro souvan i plito vin en lekol ki perfeksyonn serten kriminel.
I vre ki nou lendistri touris i lo bekiy.

Parfwa mon anvi demann mwan lekel ki lafot son lenfirmite.

Me la ankor enn fwa mon krwar senserman ki i bezwen annan konsiltasyon pli etrwat ant bann ki fer polisi ek bann ki an kontakt avek sa prodwi.

I pa vo lapenn ki bann ki dan biro i dir ki fodre keksoz i pli ser, tandi ki bann ki an kontakt avek kliyan pe antann lekontrer tou lezour.
Nou bezwen paregzanp demande si lekol SHTTC i vreman up to date avek lendistri e si i pe prodwi bann eleman apropriye pour sa lendistri.

Nou bezwen osi demande si bann o zofisye dan minister touris i vreman in touch avek sa lendistri oubyen si zot demann oubyen zot ekspektasyon pa tous la realite.

Eski ozordi i pa ler pou regard ankor sa bed tax.

An sa ki konsern nou dan SNP nou pou kontinyen lager pour ki parey nou ti fer pour gold card pour ki bed tax i aplike zis ler lotel i vann lasanm.
Menm prensip i devret aplike pour car hire kan zot lwe loto.

Letan nou koz lo vye letablisman eski nou pa panse ki sa bann pti otelye si zot pa ti bezwen kas latet, petet avek enpe plis lankourazman zot ti ava kapab fer pli byen e donn en pli bon prodwi.

Eski tousala pa tonm dan kad proteksyon bann pti entreprener.

Annou pran legzanp Air Seychelles.

Apre tou sa bann lannen kot in perdi plis ki R200 milyon nou’n trouv gouvernman pe siport li.
Ozordi nou tou nou kontan ler nou antann ki finalman i pe al fer en profi.

Eski i pa ler pour gouvernman donn lendistri touris menm lankourazman ki in donn Air Seychelles atraver en nouvo striktir tax paregzanp.

Annou pa oubliye ki pou dir sa concept gold card in anmenn en kantite domaz dan sa lendistri.

Sa ankor enn fwa i en legzanp tipik pou montre sa mank konsiltasyon enportan avan ki serten desizyon i ganny pran.

Lide gold card $100, in kout nou pei en ta milyon dolar zis pou esey vann li.
An retour Sesel in ganny move piblisite e bokou lazans in dekouraze e menm retir Sesel lo zot bann brosir pour lannen 2000.

Konpetisyon Miss World ki ti depans anviron $6 milyon ti ganny zistifye pou promot sa lide.

Gouvernman in refize ekout tou dimoun lo sa size e in menm annan manager lotel ki’n ganny menase si i pa siport gold card.
E pourtan dan sa prop lasanble kot nou pe zwenn, le 21 Zilyet 1998 mon ti sizere ki gouvernman i konsilte avek tou bann dimoun konsernen e reviz sa desizyon entrodwi gold card $100.

Sa ti avan menm ki tou sa domaz ti’n ganny fer.

La ozordi apre ki nou’n fer tou sa letour e afekte nou lendistri touris nou retourn lo menm lide, sof ki malerezman nou pa kapab vreman defer tou domaz ki’n arive.

Eski enpe konsiltasyon e ekout enpe lot kote pa ti ava evit sa bann depans ek domaz initil.
Permet mwan aprezan pou pas lo size ki annan lenplikasyon direkt lo nou lasyet manze toulezour.

Sa i konsern nou lekonomi.

Ozordi bokou keksoz i manke dan laboutik, marsan i bezwen deside lekel marsandiz ki i pou koupe e lekel ki i pou fer vini avek son quota in redwir.

Dan serten ka par ziska 50%.

Mon’n deza dir avan e mon ti a kontan repet li, gouvernman fodre sorti dan biznes e les sekter prive fer marse lekonomi.

Letan i annan konpetisyon nou war kimannyer pri i desann.
En legzanp konkret i telefonn.

Depi Desanm lannen pase avek en nouvo lakonpannyen telefonn, in annan en rediksyon konsiderab dan pri telefonn mobil.

Lekel ki benefisye, wi se konsomater.

Rol en gouvernman se pou etabli bann lareg ek striktir pour ki i annan en konpetisyon zis e efektif e protez lentere konsomater.

Alor personnelman mon pa ni menm ti war li neseser pour gouvernman aste shares dan sa nouvo lakonpannyen.

Gouvernman ti devret reste deor tousala e reste koman en refri endepandan.
Me mon krwar ki i en fot ki kapab ganny korize.

Mon kontan antann ki pou annan plis konsiltasyon avek sekter prive atraver Chamber of Commerce.

Me silvouple annou pa melanz vre konsiltasyon avek kolaborasyon en sel dimoun.

I pa akoz ou kontan en dimoun e ou met li lo tou komite ki i vedir ki annan konsiltasyon ekonomik.

Les Chamber of Commerce endepandan e deside lekel ki pou negosye pour li.

Sa semenn nou’n antann en lapel pour ki sekter prive i donn pei en nouvo langazman.
Sa i tre neseser me mon demande ki langazman ki li gouvernman i pou donnen pou ankouraz sekter prive.

Promes ek parol pa sifizan.

Nou bezwen lezislasyon ki kree bann kondisyon favorab pour lenvestisman, devlopman e profi pour bann biznes.

Annou komans ekout bann akter ekonomik, paregzanp ler zot dir ki zot ti a kontan vwar lenplimantasyon en joint economic council.

Pa SNP ki pe demann sa me zisteman sekter prive avek ki ozordi nou pe demann en nouvo langazman.
Alor annou montre nou bonn volonte e komans bann rankont fran, ouver e serye lo lavenir nou lekonmi.

Mr Speaker pour nou pei marse fodre ki tou keksoz i kler.

Mon repete ki nou bezwen en central tender board, en investment code, sanzman dan bann policy licencing, e i esansyel ki nou devlop en fason pou fasilit lenvestisman dan bann lakonpannyen.

Annou pa per pou pran bann mezir brav.

Demen nou ava mars latet byen o, letan nou ava trouv bon rezilta pour nou pei.
Problenm forex i reste en sentonm move planifikasyon ekonomik e move itilizasyon nou resours nasyonal.

Me annou pa koz konmsi gouvernman pa responsab pou fer sa problenm vin pli pir.

Eski gouvernman in koup bann ekstravagans ki i fer.

Tou le zan loditer zeneral i montre sa bann gaspiyaz, eski gouvernman in pran aksyon neseser.

Ki lefe ki depans lo sa nouvo konblaz $100 milyon pou annan lo sa sitiasyon forex.

Eski i pa pou fer nou anfons bokou plis.


Eski sa proze enportan in ganny diskite avek lezot dimoun andeor gouvernman.

Annou met tou keksoz drwat e nou ava war ki zistans nou ava arive.

Pa per pour nou sot dan delo.

I vre ki nou pa enprim dolar ek liv sterlen, me si nou byen planifye nou lekonomi, eski nou pa ava ganny sa larzan ki esansyel pour nou.

Msye Rene in dir ki napa lanm me i annan lisyen porslenn dan laboutik.

I vre.
I vre.

Me sa ki i pa dir nou se ki tousala i en lendikasyon ki nou sitiasyon ekonomik pe kontinyen deteryore.

Eski nou rapel letan nou ti annan lisyen porslenn, lanm, tetin e nou ti osi ganny forex ki nou ti bezwen dan labank pou fer biznes e vwayaze.

I enportan osi pour nou dir ki se gouvernman ki kontrol lenportasyon e i malere pou dir ki kontrol pa marse akoz kontrol pa kler.

Sa i akoz bann o zofisye dan minister finans ki donn permisyon lenportasyon i osi dan biznes lenportasyon.
Zot pa donn ou permisyon pou enport en loto me selman zot zot fer vin bato ki kout R500,000.

Tousala se bann landrwa kot i bezwen annan regilasyon byen kler.

Forex pou reste en problenm, tan ki serten dimoun i kapab ganny lakantite ki zot bezwen e lezot i bezwen tonm dan en gran lalinny.

Mon kontan osi antann ki det dan labank devlopman i bezwen ganny peye regilyerman.
Ankor enn fwa mon swete ki keksoz i ava mars drwat akoz dan lepase nou’n vwar ki letan det i pour garson minis oubyen minis limenm, swa i ganny write-off oubyen kondisyon i sanze pou favoriz zot.

Sa ki mon demande se ki keksoz i ganny met drwat e tou dimoun i ganny trete parey.

Retir sa bann preferans e nou ava fer en lot pti lepa pli devan.

Mon dir tousala akoz nou pa kapab lannen ale, lannen vini koz lo menm problenm e fer letour menm serk.
Nou bezwen ankouraz lenvestisman, protez lenvestisman e donn tou posibilite lenvestiser Seselwa.

I malere pou dir ki nou kontinyen war etranze pas devan Seselwa.

Paregzanp 2 lakonpannyen gouvernman CCCL e SACOS spareparts in al pour menm etranze san tender e la lo lot kote nou trouv en monopoli dan lavil lo bann zwe larzan.

Ankor enn fwa menm etranze ki ganny tou biznes.

Pou fer sa lekonomi marse, mon osi krwar ki nou bezwen plis transparans dan lafason ki nou deal avek propriyete lepep.
E kestyon ki nou bezwen osi poze se eski lepep Seselwa pe ganny en bon deal pour son bann propriyete oubyen eski i annan kado spesyal ki pe ganny fer.

Eski tou keksoz i vreman drwat.

Dernyen fwa an Desanm, mon ti mansyonn koripsyon.

I malere pou dir, me sa bebet i kontinyen grosi dan nou sosyete.

Lanmen gos i kontinyen lav lanmen drwat.

Roupi ek dolar i kontinyen roul lanmem antre serten dimoun.

Proze konblaz pe deza komans montre nou serten keksoz.
An dizan sa bann parol mon pe dir klerman ki ozordi dan nou pei i annan en kantite travay serye ki nou bezwen fer.

Rezon pour sa i tre senp.

Dousman dousman si nou pa fer atansyon, i annan de laklas Seselwa ki nou pei pe prodwi.
En group privilezye ki pe manz tou gato e viv en lavi dan liks, ek en dezyenm group ki antann koz lo gato e ki ganny dir fodre donn lanmen fer gato me ki bezwen fer fas avek en lavi difisil e ki bezwen viv koman bann serviter fidel kot zot drwa i ganny konsidere konman en faver spesyal.

Sa semenn ankor bokou Seselwa in tande ki nou pe met lakrenm lo gato me li i pankor ni santi loder gato.
Me okontrer ler i lev son latet e regard lo montanny i war bann swadizan serviter lepep pe konstri sakenn en gro sato.

Eski sa i legzanp ki gouvernman SPPF i annan en konsyans sosyal.

Mon pe dir ki nou bezwen fer en travay pou sanz labaz nou sosyete limenm.

Amwen ki sa i arive e ki i annan vre lazistis sosyal e menm sans devlope pour tou dimoun e en partaz ekitab larises nou pei nou kapab trouv nou dan nouvo milenyonm koman en pep en pei divize e dan dezord.
Napa Seselwa ki ti a kontan war son pei koule.

Si sa i arive nou tou nou pou koul avek li.

Koman en zenn nasyon ki’n pas dan en kantite leksperyans ozordi tou Seselwa i anvi war son pei progrese e fer pli byen posib.

Nou anvi en lafyerte lezitim e nou anvi ki lemonn i dir bon parol lo nou.

Pour sa vreman arive i annan sa nesesite ki politisyen i realize ki zot pa kapab diriz tou keksoz e ki zot pa kapab fer tou keksoz.
Annou annan vre dyalog dan sa pei e letan nou ava met lespri ansanm o milye nou diversite nou pei i ava progrese.

Sa semenn Msye Rene in anonse ki i vwar en lavenir briyan pour Sesel.

Sa i en statement ki malerezman pa aplik pour bokou Seselwa.

Akoz i kler ki lavi pe vin deplizanpli difisil isi Sesel.

Napa latizann, marsandiz ki nou abitye avek, pyes loto, ledikasyon i dan boulvers, lazenes pa ganny lanplwa etsetera.
Mwan konman en lider politik dan sa pei mwan osi mon ti a kontan war sa lalimyer lo lorizon ki pe anons nou en nouvo lepok.

Mon ti a kontan war plis progre akoz nou tou nou lo sa menm bato.

E si nou pa fer progre, nou tou nou pou koule e nou tou nou pou koul ansanm.

Se pour sa rezon ki aprezan i neseser pour prezidan Sesel transform son bann promes e son bann parol dan la realite.

Fer nouvo lalwa, aret viktimizasyon, deal avek koripsyon e pran aksyon avek bann manm dan son gouvernman ki koronpi.
Aret donn privilez zis en pti group e fer ki lalwa i aplik parey pour tou dimoun lo sa later Sesel.

Mon swete Mr Speaker ki lannen 1999 pour en lannen enportan kot gran reform ekonomik ek sosyal pou ganny fer e ki nou ava antre dan lannen 2000 koman en pei e en pep fyer, onnet e respektab.

Nou dan SNP e dan lopozisyon nou pa pou zanmen les tonbe dan sa travay ki nou pe fer pour nou pei.

Mersi.

MR PATRICK HERMINIE Mersi bokou Msye Speaker.

En pti pe tolerans silvouple, 5, 10 minit.


Bonzour Msye Speaker, ser frer manm onorab.

Trwa deseni e 5 an pase enn bann pli gran zonm ki Sesel in deza prodwi ti met pyer fondasyon sa Sesel modern an lansan son parti.

En parti fonde lo laliberte, lo lazistis sosyal, lo legalite loportinite pour tou Seselwa e lo langazman pou anmenn plis boner e prosperite pour nou nasyon.

Son prezans lo later Sesel ti anmenn en reyon lespwar pour de milye Seselwa ki ti pe brile dan laflanm lenzistis e la povrete.
Trwa deseni e 5 an plitar, menm zonm i adres lanasyon konman dernyen prezidan sa ventyenm syek e premye prezidan dan nouvo millenium.

Dan en ladres senk mil mo i re-envant son pei e fer en lapel solanel avek nou tou pour la refleksyon e meditasyon.

Ozordi Msye Speaker, mwan a laz trwa deseni e 5 an mon zwenn prezidan larepiblik pou reflesir lo letan nou nasyon.

E mon realize ki nou pa kapab koz lo leta nou nasyon la lavey nouvo millenium san apresye son leta yer.
Malgre ki zot kontinyen ensilte nou, malgre ki nou pou kontinyen ganny akize, tou Seselwa e osi etranze ki onet pou bezwen admet dan fon son leker ki napa en parti, napa en gouvernman ki’n anmenn plis prosperite e boner pour Sesel ki gouvernman Msye Rene.

En pep konplekse yer ki pa ti kapab get etranze dan son blan lizye, lepep Seselwa ozordi in vin en nasyon fyer e dinny ki in tune avek devlopman mondyal.
En pep maladif yer kot son zanfan ti ankor pe mor avek lenfeksyon dan vant, lepep Seselwa ozordi in vin pep pli an bonn sante dan la rezyon e dan Lafrik e menm dan bann pei tyermonn.

En pep ki yer trwa kar son bann zanfan ti pe fini lekol dan sizyenm oswa dan S2 e ledikasyon avanse ti rezerve pour en minorite ki ti annan larzan, ozordi tou nou zanfan i kapab ganny akse avek ledikasyon avanse e vin sa ki li i anvi dan lavi irespektif kot i sorti ou son kouler lapo.
En pep kot yer son vyeyar ti bezwen pas lasarite e mandyan devan laboutik gro marsan anvil pour li ganny de kas ozordi nasyon ki donn plis sekirite son vyeyar o monn e fer zot kontinyen viv dan lazwa e dinyite.

En pep kot yer gran parti son popilasyon ti pe reste dan karavann e lakaz borde ek tol, ozordi laplipar i reste dan en lakaz ase konfortab ek tou fasilite izyenik.

En pep kot ozordi en kantite son bann kontrakter ti yer bann senp travayer bann gro bourzwa.
En pep kot ozordi de santenn son popilasyon i annan zot prop biznes.

Msye Speaker, nou sikse i gran.

Zot kapab pa kontan nou, zot kapab ay nou, me zot pa kapab dir san admet ek zot prop lekor ki zot pe koz manti ki nou pa’n travay.

Malgre tou sa bann devlopman, annou dan nou lopilans pa obliy nou nesans.

Annou pa obliy sa lespri caring and sharing ki’n anmenn nou la kot nou ete ozordi.

Annou pa vin tro egois, mwan mon bezwen ganny plis oswa mwan mon’n pare e mon nepli enterese.
Atansyon dan devlopman i annan anvlopman.

En kominote solider pou dir pli lontan ki en kominote an ger, kot bef dan disab sakenn i vey son lizye.

Nou’n ariv a en staz nou devlopman kot sa ki benefisye i bezwen met lanmen dan son pos pou ed bann ki mwen fortinen.

Nou parti Msye Speaker pou kontinyen pourswiv avek agresivite son bann gran prensip konsevwar 3 deseni e 5 an pase e nou pa pou repoze.

Nou pa pou repoze toultan sak Seselwa pa ganny son morso later e sak fanmiy pa ganny en lakaz desan.
Nou pa pou repoze toultan sak nou zenn pa ganny li en lanplwa.

Nou pa pou repoze toultan nou bann ser ek frer travayer ki ganny mwens, zot saler pa ariv a en nivo pli o ki permet zot viv byen.

E la mon ava dir dan kad progranm nou parti pou amelyor bann ki ganny mwens, sa mwan menm nou fek ganny enformen, sa mwan menm tou travayer URS pe ganny en logmantasyon sibstansyel.
Pou napa repo Msye Speaker toultan nou pa fini rezourd tou nou bann problenm pon, semen, laplenn pour zenn, partou dan tou kwen Sesel, dan Gaza, Zimbabwe, Majoie, Grenis, Quincy e partou.

La ki nou pe antre dan 21enm syek SPPF i pli determinen ki zanmen enpresyonn lo nou pep lirzans la konmela.

The urgency of now.

La konmela nou pou bezwen komans avek staz pli o dan Sesel e parey prezidan larepiblik in dir, malgre premye de zan pou enpe difisil, nou nou bezwen demare.

Kirmol in deza komans konble.


Me ser frer manm onorab devlopman i pa pas san difikilte.

Nou pou bezwen rod plis forex paregzanp akoz depi en vis ziska en trakter nou bezwen enporte.

Nou pou bezwen fer li akoz nou nou dan biznes rezourd problenm, e non-pa zis kritike parey lopozisyon ki nou annan ozordi.

Annefe sak fwa mon ekout lopozisyon koze mon mazin sa film Lois and Clark.

Superman i ouver son semiz i tap son lestoman, i anvol kot problenm, bap, e problenm in rezourd.
Me nou sa lemonn ki nou pe viv ladan i pa parey sa lemonn artifisyel ki Hon.

Ram-Clark-lawan i reve.

Konman en pep dan linite ek sakrifis nou pou bezwen fer sir ki sa devlopman ki nou anvizaze i ganny realize.

Ozordi nou pep in vin en pep sofistike.

Seselwa nepli al vakans Takamaka, i nepli koup semen pou al rod en dezyenm lopinyon medikal kot dokter prive.

I annan zot ki travel La Reunion, i annan ki al shopping Dubai.
Bokou fanmiy nepli get televizyon ek video par lafnet vwazen pli ris dan kanton me i asiz dan son prop salon.

Bokou fanmiy i annan en transpor ozordi.

Nou bann zanfan i annan akse computer e Internet.

De santenn zenn Seselwa ordiner in ganny train par sa gouvernman pou vin bann profesyonel paregzanp Msye Bibi.

Bann pilot, bann dokter, bann avoka, enkli Msye Derjacques, bann teachers e lezot ankor.

Bokou nou bann zanfan e adilt ki pa kapab ganny tretman isi i ganny anvoye a letranze.
Lo Praslin kot nou ti dan fernwanr nou ti bezwen met elektrisite, akoz nou nou krwar ki lenzistis dan en kwen Sesel i en menas pour lazistis dan Sesel an antye.

Zot menm dir mwan ki konmela bokou dimoun nepli al dan leo Mahe, me plito zot al Madagascar pou fer en pti gete.

Tou sa i kout nou pei en ta forex.

Nou problenm forex i vin pli pir avek resesyon kin komans Lazi e prezan pe frap lezot parti lemonn.

Sa ki bann ekonomis i apel the Asian bug.


El Nino, La Nina in agrav nou sitiasyon atraver gro lapli ek lasesres.

Bokou nou bann enfrastriktir in ganny andomaze e biznes lokal tel ki IOT pa ti kapab prodwir pou anmenn forex.

Nou ti bezwen servi sa pti git forex ki nou ti annan pou anmenn limonad ek labyer akoz Seybrew ti napa delo pour li kontinyen prodwir.

Me resesyon pa fer per nou pei Msye Speaker.

Sa problenm nou’n deza rankontre a plizyer fwa dan nou devlopman.
E a sak fwa nou’n garanti ki nou pep pa’n revolte avek lanmizer parey Endonezi, oswa nou travayer pa’n vin fristre akoz zot pa’n ganny zot saler parey Larisi.

Ozordi nou le reasir lepep Seselwa ki nou dan SPPF nou bann natural born recession busters.

Me atansyon, atansyon bann ki le sabotaz nou dan nou demars pou rezourd nou bann problenm.

Bann ki servi labote nou pei pou anbelir zot kont forex Angleter.

Bann ki gaspiy nou forex pou anvoy bandi train Sid Afrik.
Bann ki’n akimil de milyon forex anba zot lili pou retir dolar par ekspre dan nou sistenm bankye.

Bann ki pou operate anba fo konpannyen an Sengapour e Lenn pou vann keksoz pli ser ek nou pep.

Bann ki pe pas zot letan dekouraz etranze vin envestir isi e sabotaz tou proze ki pou ed nou anmas plis forex tel ki gold card.

Bann ki soutir aktivite kriminel pou kree en latmosfer ensekirite dan pei pour ki touris pa vini.
Bann ki mis-manage dan gouvernman e dan sekter prive e apre ler keksoz pa vini oswa pa marse zot blanm tou lo forex.

Atansyon avek nou parti ki reprezant lavwa 70% nou popilasyon e dan en demokrasi lavwa lepep i lavwa Bon Dye.

Leta nou nasyon malgre nou bann problenm, problenm ki rezilta nou devlopman rapid i ankor stab.

Parey Prezidan Larepiblik, malgre difikilte sa moman, nou annan lespwar.
Nou annan lespwar ki nou lendistri touris pou vin pli bon e pli for e ki nou kreolite pou pran byen son plas dan nou pei.

Nou annan lespwar ki linite ek lanmour pou ranport laviktwar lo laenn e lanmertim.

Nou annan lespwar ki nou zenn pou erit en Sesel kale e pli prospere.

Nou annan lespwar ki lasante e ledikasyon nou pep pou vin konparab avek pei pli avanse o monn.

Nou annan lespwar akoz nou’n ariv lo latet montanny e lepep Seselwa in vwar later promiz.
Bomaten nou’n tann en diskour par Msye lonorab lopozisyon ki koz lo konsiltasyon, ki koz kont security clearance e ki koz lo koripsyon.

Mon ti le dir zis enn de mo lo la avan ki mon terminen.

Prermyerman lo kestyon konsiltasyon, pou annan konsiltasyon i bezwen annan trust.

Ou pa kapab koz ek en lopozisyon ki ozordi i dir ou sa e apre i pas par deryer dan laplenn oswa a letranze i esey detri ou.
Nou anmenn zot Dubai, nou anmenn zot dan bann pei Arab pou ed nou rod envestiser, ki zot fer zot pas deryer laport i dir ek prens pa bezwen vin Sesel.

Kimannyer nou kapab annan konsiltasyon letan nou pas nou letan zis ensilte prezidan larepiblik.

Lo kestyon security clearance, pour nou annan plis konfyans dan nou civil service Hon.

Ramkalawan, ou bezwen komanse par dekouraz mantalite karya dan sa pei.
Ou bezwen komanse par dekouraz mantalite kot i annan serten endividi ki pran zot plas pou retard prose devlopman, pou retard gouvernman dan son travay.

Onorab i kontinyelman koz lo koripsyon zanmen i donn nou en legzanp koripsyon.

Koripsyon kot li ki annan koripsyon.

Napa enn antre nou lotour sa latab ki ozordi pe al ankour pou vol larzan klian.

Voler mon’n servi ... Jean-Francois Ferrari i reste trankil lo la i konnen akoz.

MR FERRARI Si ou’n dir mwan ou a repet deor.


MR HERMINIE Koripsyon, akoz nou annan nou en group endividi ki ziska ozordi zot in pran larzan travayer Equator e zot pankor rann li.

Mon pa konnen mannyer mon pou apel sa dan langaz kreol e nou nou pe dir in ler pour ou si ou le ganny kredibilite rann travayer Equator son R1.4 milyon.

Laba ki annan koripsyon Msye Onorab Lider Lopozisyon.

Koripsyon dan ou kan i plen, ou pa konnen akoz ou pas devan ou koze.
Ou pouvwar labous ki ou’n gannyen koman en pret zot mont ou konman en pti poupet e ou vin dir.

Me biznes mafya dan ou kan ki pe arive.

MR FERRARI La i la, biznes mafya i la dan bor ou.

MR SHELTON JOLICOEUR Mr Speaker, be kisisa.

MR FERRARI Be egzakteman, sanmenm ki pou arive.

La i la.

MR HERMINIE Prezidan ti koz lo nesesite pou travay ansanm ek sekter prive, onorab lopozisyon in dir ek nou ki napa okenn konsesyon.

Konsesyon in annan plis ki ase.


50% bann loan DBS ti met dekote pou asiste lendistri tourizm, car hire, yacht marina, tour operators tou sa bann dimoun ti ganny konsesyon.

Social Security lo trainee oke gouvernman ti dir sekter prive pa pou peye e gouvernman sak trainee ki i donn en dimoun dan sekter prive, gouvernman i pey 60% son saler.

Lo trades tax, nou ti retir trades tax lo en kantite manze, me pri marsandiz pa’n zanmen desann.
Letan gouvernman i koz lo en konsyans sosyal i pe dir avek zot, letan nou fer konsesyon, fodre zot zot ed lepep Seselwa.

Mon pou terminen an dizan ki nou parti in fini tras son semen.

Lannen 2003 ler Msye Ramkalawan pou mont State House pou vin travay dan zarden pour Msye Rene, i pou vwar opouvwar en gouvernman solid ki ankor konmet son lekor ek prensip lanse trwa deseni e 5 an pase.
I pou realize ki gouvernman SPPF, en gouvernman lepep par lepep e pour lepep avek gras Bon Dye pa pour zanmen disparet lo later Sesel.

Mersi bokou.

National Assembly of Seychelles State of the Nation Address Tuesday 22nd February 2000 MR SPEAKER Msye Prezidan, Manm Onorab e tou lezot envite distenge.

Mon annan loner ozordi dan lasanble nasyonal akey zot pou diskour Prezidan a lokazyon leta la nasyon.

Avek sa de mo mon envit ou, Msye Prezidan pou prezant ou diskour.
MR PRESIDENT Msye Speaker, Manm Lasanble Nasyonal, envite distenge, frer ek ser Seselwa.

Set avek bokou lazwa ki mon adres zot ozordi pour premye fwa dan 21enm syek.

Set avek bokou lafyerte ki mon kapab zet en koudey lo semen ki nou’n fer ansanm e set avek gran lespwar ki mon kapab regard lorizon ki devan nou.

Mon swete alor ki mon bann parol ek refleksyon ozordi i ava servi pou ralye nou tou dan en nouvo misyon nasyonal pour fer sa ki neseser pour anmenn Sesel sa lot pa pli devan.
Ler mon ti dedye lannen 2000 avek sa tenm Pour Lanmour Sesel mon ti fer li avek en serten refleksyon, ki in plis ki ler pour nou realize ki nou pei, nou nasyon, nou lakonplisman, nou fason viv ek nou lanbisyon dan lavi, i kont bokou dan sa lemonn ki nou pe viv ladan.

Si i annan en keksoz ki kler pour nou tou, se ki si nou’n ariv kot nou’n arive ozordi, se byen akoz fason ki nou’n antreprann devlopman nou pei ek nou sosyete - en fason ki nou kapab apel The Seychelles Way.
Seychelles Way i pa zis en fason koze.

I pa en lekspresyon dan vid.

I en fason fer keksoz, en fason viv, en fason konsevwar e organiz lasosyete, en fason travay pour devlopman imen ki nou’n devlope isi dan nou pei, dapre nou sitiasyon inik e pour adres nou bann bezwen tre partikilye.
I en vizyon ek en stratezi ki pran an kont nou listwar, kot dan en pti lespas 200 zan dimoun i’n sorti dan diferan parti lemonn pour vin lo sa bann pti zil e zot i’n travay ansanm pour kree en sosyete kot tou dimoun, ki swa son lorizin, son kouler, son krwayans, i annan menm sans, menm drwa e menm devwar.

Seychelles Way i sa fason ki dimoun i viv an armoni avek kanmarad e osi an armoni avek lanvironnman natirel.

Dimoun i pran swen avek kanmarad e i pran swen avek lanvironnman ki limenm i sours lavi.
I sa fason asire ki nou vyeyar i viv en lavi dinny apre telman travay, ki nou zanfan i ganny sa loportinite pour epanwir e vin bann adilt konplet, ki profesyonnel ek antreprener i ganny kondisyon ek lankourazman neseser pour antreprann biznes e an menm tan kontribye dan devlopman pei.

Seychelles Way set osi fason nou kiltiv nou valer koman en pep, nou valer kiltirel koman kreol Seselwa, nou valer moral e spirityel, sa bann menm valer ki enflians nou panse ek nou aksyon, ki enspir tou sa ki nou fer.
An bref, Seychelles Way i met dimoun o sant tou nou progranm devlopman e i rapel nou pour touzour fer keksoz dan konteks nou zil e nou plas dan lemonn.

Pep Seselwa ti’n kapab swazi en lot semen.

Gouvernman ti’n kapab travay dan lentere zis serten dimoun.

Parey dan bokou lezot pei nou ti’n kapab trouv nou dan en sitiasyon kot zis sa ki annan mwayen ki konte.
Me frer ek ser Seselwa, nou’n annan kouraz pour krwar ki se nou ki konn pli byen nou sitiasyon e sa ki pli bon pour nou e se nou ki bezwen rod solisyon ki anmenn dibyen pour nou tou.

E nou’n annan kouraz pour fer lotreman ki lezot.

Malgre nou pti resours nou‘n pran swen avek nou dimoun avan tou, nou’n envestir dan nou pep e nou’n proteze e sonny nou lanvironnman natirel.
Rezilta sa lenvestisman – dan ledikasyon, dan formasyon, dan lasante, dan lozman, dan plizyer progranm sosyal e ekonomik e dan tou lezot domenn, mon krwar i la pour nou tou vwar.

Nou vwar li dan nou bann dimoun, nou zanfan ki lekol, nou zenn profesyonnel ki al fer letid siperyer e ki retournen pour travay swa dan Gouvernman ou swa dan sekter prive.
Nou vwar li dan nou bann fanmiy ki pe viv en lavi pli ere dan zot lakaz, bann manman ki pe donn nesans zot baba antoure avek tou swen neseser, nou bann atlet ek artis ki pe realiz zot talan, ensideswit.

Progre ki Sesel in fer i ganny rekonnet par nou tou isi, par Seselwa a letranze e sertennman par tou bann gran pei ki ti abitye donn nou led.

Tou sala in arive akoz nou’n konn swazir nou priorite, met dimoun o sant devlopman e donn tou dimoun menm loportinite.
Ozordi nou tande lo nouvel, nou lir dan zournal, ki sa bann gran pei ek lorganizasyon enternasyonal ki oparavan ti pe met lanfaz lo devlopman ekonomik e negliz bann fakter sosyal, pe aprezan dir ki sa bann laspe sosyal i rezon-det devlopman e fason pour mezir byennet en pep.

Tou sa ki nou’n akonpli in met bokou presyon lo nou – presyon finansyel, presyon pour mentenir sa nivo, presyon pour nou fer pli byen ankor.
Sa ki nou’n akonpli in osi met nou dan en sitiasyon kot bann gran pouvwar i konsidere ki nou kapab debout lo nou prop lipye e zot in tir nou lo lalis bann pei ki bezwen led.

Nou’n ariv kot nou ete ozordi akoz nou linite ek nou stratezi koman en pep.

Pour nou gard sa nivo e progrese nou pou bezwen ankor plis travay ek plis dedikasyon.

E vi ki lemonn pe vin pli sofistike, nou pou bezwen nou osi rod bann solisyon e pran bann lapros pli sofistike.
Nou pou reisi fer sa selman si nou pare nou tou pour donn en koudmen, si nou tou nou kontribye dan progre sa pei ki’n donn nou nesans e ki’n bers nou.

Se a traver en tel refleksyon ki mon’n dedye lannen 2000 koman lannen kot nou pran konsyans lenportans rol sakenn de nou dan devlopman nou pei e ki nou met byennet Sesel avan tou dan nou lespri.
I osi en moman ki nou devret fyer ki nou en Seselwa, pa en lafyerte ki baze lo larogans me enn ki baze lo nou lentegrite, lo nou patriotism, lo nou kapasite, ek lo nou valer imen.

Pour Lanmour Sesel i rapel nou pour met Sesel avan tou dan fason ki nou viv e dan fason ki nou travay.

Pour Lanmour Sesel i devret fer nou kontinyen devlop en mantalite kot nou regard pa zis nou lentere personnel me byennet tou dimoun otour nou.
Kot nou travay pa zis pour nou pos me pour kontribye dan zefor nasyonal, kot nou devret kontinyen kiltiv sa kiltir sharing and caring.

Si sa pei pe sonny nou, nou bezwen nou osi ede sonny li.

Sa i demann sakenn antre nou pran seryezman nou responsabilite sosyal dan nou travay e dan nou lavi tou lezour.

Nou ede sonny nou pei atraver nou travay, atraver nou partisipasyon dan kominote, atraver nou lavi fanmiy, atraver nou fason ki nou elve nou zanfan.
Nou ede sonny li atraver nou relasyon ek nou vwazen ki fer nou anbelir larmoni nou sosyete.

Si nou mal servi en tourist, pli move ankor si nou vol li, nou pa pe sonny Sesel me nou pe detri li.

Si ler nou pei i pas dan bann moman difisil ek deviz etranzer akoz nou pe envestir dan proze devlopman, e nou kontinyen sanz larzan lo black market, nou pa pe sonny li, nou pe detri li.
Si en travayer dan biro gouvernman i mal resevwar dimoun, ouswa si nou rod papye dokter pour mank travay kan nou pa malad, ouswa si nou pran pilil zis pour nou zet dan desbin, nou pe detri nou pei, nou pa pe sonny li.

Nou detri nou pei ler nou zet sopin ek sak plastik par vit loto, ler nou abiz nou lanvironnman, ler nou akimil salte lo nou zil.

Nou detri li ler nou fer bann kekzoz ki donn li en move non e ler nou sali repitasyon dimoun dan nou sosyete.
Responsabilite sosyal i demann lonekte dan fason nou tret sakenn antre nou.

I demann respe lendividi, menm bann ki nou pa dakor avek.

Responsabilite sosyal i demann nou pour annan en lapres ki ed nou pep kiltiv sa bann bon kote olye ankouraz laenn ek divizyon.

Lapres en pei i pa la zis pour dir ki keksoz i bon.
O kontrer, i annan en rol pou zwe pour anmenn devan e diskit serten defo ou serten keksoz ki pa ganny fer byen ouswa pa ganny fer ase dan sosyete, swa par sosyete limenm ouswa par bann dimoun ouswa bann lorganizasyon enkli gouvernman.

Me lapres i pa la pour kraz dimoun, pour denigre en lendividi, pour propaz mansonz, pour fer difamasyon.

Nou demokrasi i garanti laliberte lapres me koman nou konnen sak laliberte i mars avek son responsabilite.
Mon sezi sa loportinite pour mwan demann tou dimoun ki travay dan tou lapres Sesel pour pran byen sa responsabilite, en fason ki dan nou demars dan sa nouvo syek nou pep i ganny en lapres ki i merite - en lapres efikas e korek, en lapres ki sansib a nou nivo ledikasyon avek son larmoni sosyal e non pa en lapres ki pou bezwen pas tou son letan pe debat an kour.
Responsabilite sosyal i osi demande ki sekter prive i kontribye dan progranm devlopman sosyal e ki biznesmenn ki fer byen i envestir dan son prop pei e ki i ede devlop travayer konsyansye.

Responsabilite sosyal i osi apel nou pour travay ansanm pour konbat bann fleo nou sosyete tel ki labi lalkol, drog, labi zanfan ek vyolans dan fanmiy.
Nou tou nou annan sa responsabilite pour rod lenspirasyon a traver nou bann lenstitisyon relizye pou ed nou e tou nou sitwayen komans sa nouvo syek an bonn sante, mantal, spirityel, moral osi byen ki fizik.

I fer mwan soufer ler mon tande ki i annan parmi nou ki pe kontinyen abiz nou zanfan, ki pe konmans kas legliz, ki pe vol sen sakreman, ki pe vol lipye artifisyel en tourist, e ki pe komans retourn dan siperstisyon pour sey fer ditor son kanmarad.
Nou tou ki pe zouir benefis sa kominote ki nou’n kree ansanm, nou pa kapab les sa kontinyen san ganny konsernen e san fer keksoz.

Dan sa nouvo syek ek sa nouvo letap, nou bezwen nou tou fer en gran refleksyon kwa ki nou oule dan lavenir, ki kalite pei nou oule nou zanfan grandi ladan e si nou pou les perdi tou sa ki nou’n sakrifye pour nou gannyen.
Mon demann tou travayer, tou zofisye Gouvernman, tou politisyen, tou paran, tou ansenyan, tou ners, tou biznesmenn, tou etidyan, tou zenn e menm tou zanfan, tou Seselwa - pour fer sa refleksyon.

Nou ere ki nou pe viv dan sa moman istorik kot lemonn pe sorti dan en syek pou al dan en lot e nou annan en rol kle pour nou zwe pour fer sir ki sa i pas byen pour nou pei.

Pour Sesel ek Seselwa sa nouvo milener i devre sinyal en period renouvelman.

Ki bann leson ki nou’n aprann?


Ki si sa ki nou bezwen fer pour nou al pli devan?

Ki morso nou pase nou oule garde?

Ki bann morso ki nou devret sanze e ki mannyer nou fer bann nouvo pa an avan?

Annou vwar ansanm serten keksoz ki mon panse nou bezwen fer ouswa adrese dan lavenir.

Nou’n reisir dan nou zefor kolektif pou etablir en sistenm ledikasyon iniversel pour nou tou.

Lemonn i rekonnet sa e UNESCO i’n slaye zefor Sesel.

Nou pou bezwen prezan met bokou plis lanfaz lo devlopman zanfan depi tre zenn.
Nou bezwen donn zot en bon lansman dan nouvo konteks ki lemonn i ladan e nou bezwen fer sir ki nou nouvo progranm letid ki pe ganny finalize i vin pli adapte avek semen ki nou pe trase pour nou pei.

Se pour sa rezon ki nou pe finaliz en masterplan lo devlopman e lentegrasyon teknolozi lenformasyon dan nou sistenm ledikasyon.

Nou pou bezwen fer ankor plis pour ki nou zanfan i ganny en ledikasyon konplet e balanse ki byen entegre dan nou kiltir e dan vilaz global.
En ledikasyon ki pa zis akademik me ki osi devlop karakter ek lentegrite nou zanfan.

Pour arive fer sa nou bezwen kontinyelman donn pli bon formasyon bann ansenyan pour ki zot kapab zwe zot rol pli byen.

Nou prosen misyon se pou kree en sistenm ledikasyon pli armonye.

En sistenm ledikasyon de o kalite e d’ekselans.

Devlopman mendev i osi en domenn kle nou progre e i osi form parti nou progranm ledikasyon a traver stratezi National Vocational Training Board.
Set osi en sekter ki pou demann plis korperasyon ant gouvernman ek sekter prive.

Nou’n envesti maksimonm dan nou dimoun me nou annan ankor bokou pou fer an vi ki nou resours imen i nou resours pli enportan.

Dan serten ka, tel ki lanvironnman, savoir faire ek savoir vivre, la fason ki nou kiltiv nou lospitalite, nou pou bezwen komans depi tre zenn.

Nou’n ariv lwen dan nou demars pour nou ofer nou pep en bon servis lasante.
Nou progre in remarkab, mortalite zanfan anba zaz i konparab avek bann pei devlope - mwens ki 10 par milye.

Ekspektasyon lavi nou dimoun aze i byen par lao 70 an e menm WHO in salye nou zefor.

Prezan nou pou bezwen amelyor li e met bann latous a tou nivo pour fer li reponn plis bann nouvo sirkonstans.

Nou pou bezwen rod en fason pou nou donn en servis pli sofistike e pli modern.

Par egzanp, i mank ankor plis disiplin dan nou servis lasante.
Pasyan i devret vin pli konsyansye e dokter i devret aret sinny papye konze pour bann ki pa merite.

A traver bann progranm ledikasyon piblik nou bezwen enform nou pep pli byen lo tou laspe prevansyon e prekosyon, en fason ki lasante, e son laspe mye viv, i vin en priorite tou dimoun e tou fanmiy, tou lezour.

Nou bezwen konsolid e amelyor tou bann kad profesyonnel ek nursing pour ki nou anmenn swen medical dan distrik lo en pli o nivo e pour ki nou ogmant nonm profesyonnel medikal Seselwa.
Nou performans koman en pep pou depan de plizanpli lo nou lasante mantal ek fisik e la osi i pou neseser pour gouvernman ek sekter prive devlop en partenarya.

Dan sa lespri partenarya, avek en konsyans sosyal, mon tre ere pour konstate ki diferan sekter lasosyete pe zwenn ansanm pour rod solisyon pour problenm lalkol dan nou pei e formil en polisi nasyonal lo lalkol.
En komisyon lo ledikasyon lalkol in ganny formen avek bi pour demar en kanpanny nasyonal lo ledikasyon lalkol ki pour ganny akonpannyen par deba dan bann distrikt e lo nivo nasyonal.

Sa i annan pour bi analiz tou bann dimansyon sa problem ki egziste dan nou pei depi plis ki en santenn lannen e ki deplizanpli pe afekte lasante fizik ek moral nou nasyon osi byen ki son kapasite travay, byennet la fanmiy e kondisyon nou zanfan.
Mon espere ki rezilta sa kanpanny ek sa deba i ava permet nou entegre dan nou sosyete bann latitid e labitid responsab anver lalkol pour ed nou redwir e evantyelman elimin soufrans ki sa fleo pe mete lo nou e lo nou fanmiy.

Mon demann pep Seselwa ozordi pour donn sa kanpanny tou zot sipor pour fer li en sikse.

Sport i enn bann zouti enportan ki pour ed nou konbat problenm drog ek lalkol osi byen ki gard nou nasyon an bonn sante.
Nou pe deza komans entrodwir nou zanfan avek sport depi tre zenn, pa zis pour son eleman konpetitif me pour son valer lasante e moral.

Pour nou arive fer sa pli byen nou pou bezwen met plis lanfaz lo lantrennman bann trainers afen ki nou annan ase bon dimoun lo nivo nasyonal e lo distrikt.

Mon swete osi ki sa nouvo peryod dan nou levolisyon i ava permet nou dekouver bann nouvo disiplin sport ki petet Seselwa i annan pli gran sans pour fer byen ladan.
Mon osi swete ki bann zefor nasyonal, tel ki Fitness 2000, ki anmenn plis dimoun dan sa mouvman ki rapros sport ek lasante, i ava konn bokou sikse.

Ler nou ti konstri bann fasilite modern pour zwe dezil an 1993 nou ti fer li avek en bi servi zot pour anmenn bann lekip isi pour donn konpetisyon nou bann sportif.

Nou bezwen fer en pe plis marketing pour sa bann fasilite.

Mon plis ki sir ki i annan bokou parmi fraternite sport a letranze ki ti a kontan melanz en pe sport avek e pe vakans bor lanmer.
Nou pe kontinyen donn nou fanmiy en twa lo zot latet e lozman pou reste en priorite pour nou gouvernman.

Me i enportan ki devlopman lakaz i pa defigir nou lanvironnman natirel, e ki nou bann arsitek i pran plis swen pour entegre bann laspe nou tradisyon dan zot bann desen.

Landscaping i en keksoz ki pou zwe en gran rol dan devlopman lozman, swa lo housing estate ouswa lo baz endividyel, parske sa i sel fason ki nou pou kapab gard en larmoni ant konstriksyon, nou labote natirel ek nou fason viv.
Lozman set osi enn bann domenn kot gouvernman pe kontinnyen envit plis partisipasyon sekter prive afen ki nou arive reponn tou nou bann demann ozordi e dan lavenir.

Nou’n arive kree en sekter dinamik parmi nou bann pti antreprener.

En pti pei koman Sesel pou touzour depan bokou lo pti biznes e bann antreprener ki viz lo bann proze ki ed nou redwir lenportasyon.
Gouvernman pou kontinyen rod fason met zot a laporte lekspertiz, meyer sistenm finansman ek sipor marketing parske prezan nou bezwen komans viz lo leksportasyon pour vann nou bann meyer prodwi.

Me nou biznesmenn i devret arete sa mantalite rod fer gro profi vitman e depans larzan lo bann keksoz deliks avan ki zot biznes i komans vin solid.
Nou pou bezwen entegre plis bann posibilite Internet dan devlopman nou biznes enternasyonal pour ouver laport ver letranze e osi pour fer konnen kwa ki nou kapab ofer isi.

Mon espere ki bann nouvo linisyativ ki pe ganny pran pour redinamiz sa sekter atraver serten konferans enternasyonal i ava anmenn bann fri sibstansyel.

Nou napa gran sans pou nou fer konpetisyon avek bann pei ki pe prodwi an gran kantite.
Me eski nou napa en lavantaz si nou met lanfaz plito lo pti prodiksyon o nivo en fason ki dan serten sekter sa label Made in Seychelles i a ganny asosye avek serten prodwi eksklisif avek en travay fen.

Eski ant gouvernman ek sekter prive nou pa kapab rod fason pou envit bann Seselwa a letranze pour fer parti nou kominote, en fason ki malgre en Seselwa i reste a letranze i kapab kontribye en pe plis dan nou devlopman nasyonal?
I annan en gran nonm Seselwa a letranze, fri sa later Sesel, ki pe fer tre byen dan plizyer nivo profesyonnel e mon sir ki i annan serten ti a kontan partisip dan nou devlopman menm ki zot viv deor.

En fason ki ler zot deside petet vin pran zot retret isi, ouswa zis vin vakans, zot ava annan sa lafyerte ki zot in fer en kontribisyon kelkonk.

Sesel in arive vin enn bann pei pli enportan dan prodiksyon ton e dan bokou domenn nou pe vin oto-sifizan dan prodiksyon bann keksoz ki nou konsonmen.
Nou bezwen kontinyen rod fason pour nou ganny plis rannman pli presye atraver sistenm prodiksyon pli entelizan e nouvo metod lagrikiltir, san abize oubyen detrir nou resours natirel.

Nou annan laprev deza ki i annan serten prodwi ki kapab ariv lo bann letazer sipermarse Lerop e i dan nou lentere ekonomik pour nou eksplwat plis sa bann loportinite ki devlop leksportasyon e redwir lenportasyon.

Teknolozi lanouritir pour vin de plizanpli en preokipasyon syantifik e komersyal enportan a traver lemonn.
Isi Sesel nou annan bann posibilite enteresan dan domenn devlopman manze natirel e organik pa selman pour nou pep me pour leksportasyon.

Sel fason pour profite se si nou ankouraz plis zenn e plis profesyonnel pour fer en karyer dan sa domenn e si nou reste a lavans nouvo teknolozi.

Nou’n fer semen primer ek semen segonder e nou’n konstri highway depi Victoria ziska Erport.

De zour an zour devlopman pe met plis presyon lo nou bann semen etrwat e i pa mank lontan pour Victoria komans demann pardon trafik.
Nou pe deza etidye sa sitiasyon a lonterm pou trouv bann solisyon ki ale avek bann sirkonstans spesyal lo nou bann zil prensipal e nou bezwen kontinnyen fer sa zefor.

Nou devre konsolid nou plas lo lasenn enternasyonal e nou partisipasyon dan plizyer groupman rezyonal i a kapab byen ranforsi nou plas ek nou rol dan desten la rezyon e menm pli lwen.
De plizanpli nou pe ranplas nou bann demars diplomatik tradisyonnel par bann inisiativ ki viz plito lo partenarya ek lezot pei a traver komers, lenvestisman, lesanz ek transfer konesans.

Ozordi i en lokazyon pour mwan personnelman remersye sa bann pei ki pe kontinnyen travay avek nou, swa atraver led zeneral, swa atraver serten proze spesifik, swa atraver lesanz.
Mon pran sa loportinite pour mwan salye lentere ek zefor personnel serten bann manm kor diplomatik ki a traver zot misyon, e fason ki zot pe apros zot travay, pe touzour rapros zot pei avek nou prop misyon e nou prop desten.

Zot kontribisyon i ganny apresye par pep Seselwa ensi ki i ed nou entegre mye dan sa vilaz global kot nou annan en rol enportan pour nou zwe.
E nou lo nou kote, le fe ki nou’n itiliz zot led ek zot kolaborasyon byen e avek bon planning, nou pe ede prezerv en pti kwen sa planet pour larestan limanite.

I tout a fe normal ki dan en pti pei ek pti resours koman Sesel, ler nou lekonomi i an plen devlopman, ler nou pe konstri nou lavenir, nou bezwen pas dan serten presyon ekonomik.

Si ozordi nou annan en problenm forex i pa par aksidan ouswa akoz nou’n mal fer keksoz.
Detrwa zan pase nou ti annan en desizyon pour fer – aret tou devlopman e menm retourn an aryer, ouswa depanse pour kree nouvo enfrastriktir ek nouvo loportinite pour nou dimoun.

Nou ti pran kont ki dan sa staz nou devlopman i ti enportan pour nou konstrir pour lavenir – en nouvo por, plis later pour lozman ek lendistri, en meyer erport, ase elektrisite e en sistenm kot nou annan delo toultan.

Nou ti konnen ki tou sala pour kout nou ser e ki nou ti pou bezwen prete pour nou fer li.
Me nou ti zize ki i pli bon ki nou fer li prezan e ki nou pep i ava pare pour fer en pe sakrifis pour nou ganny en meyer demen.

Malerezman tou Seselwa i okouran ki i annan en kantite manev pe ganny fer pou met baton dan nou larou.
Me dan 5 a 10 an nou pou regard devlopman ki nou’n fer, kan nou mezir lenvestisman ki nou’n fer e nou a deside ki sa bann lenvestisman ki nou’n fer i pour byennet nou pep, nou ava realize ki nou’n fer en bon desizyon, e listwar i a rakont nou zanfan sa gran pa an avan ki nou pe fer ozordi.

Ozordi depi African Development Bank, World Bank e IMF in konpran sa ki nou pe fer e in donn nou zot sipor.
Mon ti a kontan demann pep Seselwa e tou dimoun dan Sesel ki annan serten responsabilite pou annan en pti pe plis pasyans e zot osi donn nou en pti pe sipor.

Ki swa dan domenn lenformasyon ek kominikasyon elektronik, ki swa dan biznes oubyen laboutik, ki swa dan lopital, me sirtou dan lendistri tourist, depi son avyon, son erport, son servis limigrasyon ek customs, son lotel, son restoran, son labank, son car hire, i annan serten labitid ki nou bezwen kase, sanze, pour nou al pli devan.
Sa nosyon servis pou zwe en pli gran rol dan tou laspe nou devlopman dan lavenir.

Dan tou laspe nou lavi, dan tou laspe nou lekonomi, i annan en dimoun ki pe rann servis en lot.

Mwan mon bezwen donn servis lepep Seselwa; nou bann minis ek zot staff i bezwen donn servis piblik; lapolis i bezwen donn servis piblik; waitress i bezwen donn servis klian; en manager i bezwen donn servis son konpannyen; en anplwaye i bezwen donn servis son manager; dokter ek ners i bezwen donn servis son pasyan.
Servis, servis, servis.

An mezir nou progrese tou dimoun dan pei pour demande e pour ekspekte en bon servis.

Ler nou vwayaze nou ekspekte ganny en bon servis ek en bon latansyon partou kot nou ale, alor i normal pour nou ekspekte parey kot nou.

E i toutafe normal pour nou viziter ekspekte parey.

Nou lendistri tourist pe repran lapant monte.

I annan en nouvo lelan, en nouvo dinamism dan sa sekter.

I annan en nouvo lespri partenarya ant gouvernman ek sekter prive.
Lenvestisman dan nouvo zenerasyon lotel in deza komanse, me nou bezwen sonny sa lendistri, pa zis ek en meyer kalite prodwi ek en meyer servis me avek en meyer latitid.

Bann ki travay dan sa lendistri i devret aret kraz sa pei.

Annou fer parey nou bann konpetiter dan larezyon – annou lav nou bann lenz ant fanmiy.
Ler nou koz ek tourist ouswa tour operator, ki swa dan en lafwar tourist, ki swa dan nou taxi, ki swa ler nou pe lwe li loto ouswa ler nou zwenn li lo en lans oubyen dan nou lotel ek restoran e menm ler nou pe reprezant en lazans vwayaz lokal, annou montre li ki nou fyer nou zil e ki nou annan solidarite antre nou.

Annou aret dir dimoun ki restoran pa donn tourist ase swa akoz napa deviz etranzer, kan nou pankor konn servi byen tou bann pwason dan nou lanmer pour fer nou viziter kontan.
Annou aret dir zot ki nou laboutik i vid akoz napa deviz etranzer kan nou pran deviz pou aste gonaz.

Annou o kontrer eksplik zot akoz nou bezwen fer enpe sakrifis pou nou fer sir ki a la venir nou napa sa problenm.

Annou aret dir dimoun ki napa deviz etranzer pour dekor lotel kan olye met en zoli plan dan en po ouswa en zoli zanponn koko lo en miray pour met sa latous kreol, nou dekor ek fler plastik enporte ouswa menm en portre en seval dan lanez.
Lendistri tourist i baze lo donn viziter en leksperyans ki zot in reve ler zot in aste en voyaz.

En vakans Sesel i annan plizyer zengredyen prensipal – i annan leta pir nou lanvironnman, nou verdir ek nou lans; i annan nou tradisyon ek nou kiltir kreol ki ganny dekouver e apresye a traver nou manze, nou lanmizik, nou zantiyes ensideswit; i annan kalite lotelri, son larsitektir, son dekor natirel ki nou pe kontinyen ameliore, e i annan nou lakey ek nou servis.
Annou aret donn nou viziter sa ki zot annan kot zot, annou donn zot sa ki zot in peye e sa ki zot in vwayaz tou sa distans pour vin eksperyanse kot nou e parmi nou.

Sa nosyon servis i osi aplik pour tou biro gouvernman.

Minister ek departman gouverman i pa selman bezwen travay dan en fason pli efikas me nou bezwen donn en meyer servis.
Nou pa kapab ekspekte donn en dimoun en lapwentman gran maten apre fer li espere ziska midi; nou pa kapab kontinnyen trenn avek file en dimoun; nou pa kapab pran en semenn pour nou donn li en larepons ki pran detrwa minit.
I devret kler pour nou tou ki si nou pou redinamiz nou pei, bon latitid dan servis i bezwen penetre dan tou kwen nou pei, dan tou grad travayer, e dan tou nivo management ki sa swa en manager en lotel, en sister ki an sarz en ward lopital ouswa en direkter zeneral oubyen menm en PS dan gouvernman.

Dan tou kwen pei, dan tou kwen gouvernman, dan tou landrwa lospitalite, dan tou nou biro, dan tou biznes, annou fer sir ki sa bann eleman lakey, servis ek lefikasite i zanmen manke – pour lanmour Sesel.
Byen ki sa nouvo letap nou progre pou anmenn nou bokou loportinite sosyal osi byen ki ekonomik, i pou osi anmenn nou bokou defi.

Nou bann pli gran defi dan sa nouvo syek i annan pou fer avek nou de resours pli presye – nou lanvironnman ek nou dimoun.

An mezir ki nou rod fason pour reponn bann demann ek nesesite devlopman, nou pou bezwen fer atansyon ki nou pa devaliz ouswa sakrifye nou lanvironnman, si non nou pou detri sa resours ki labaz nou lekonomi ensi ki nou fason viv.
Pour nou pa met presyon lo nou lanvironnman nou pou bezwen, otan ki posib, sey diminyen nou bann demann materyel, aziste en pe nou bann labitid kot lakour, pa gaspiy delo ek elektrisite, resikle en pe plis.

Pour ede fer sa nou bezwen fer atansyon lo fason ki nou itiliz nou lanmer ek nou later.

Nou bezwen osi fer atansyon ki nou pa konsonm plis ki nou bezwen.
Nou bezwen diri, nou bezwen makaroni, nou bezwen lantiy, nou bezwen fri nou bezwen legim, me eski nou vreman bezwen enport lantiy dan bwat ouswa kari dan bwat?

Mon gouvernman e mwan menm personnelman, nou’n komans en serten dialog ek nou bann marsan pour demann zot korperasyon pour nou diminyen sa ki nou enporte e sirtou bann keksoz ki pa neseser.
Mon swete ki sa dialog, ensi ki dialog avek lasanm komers, i kapab permet nou mye balans nou sitiasyon e anmenn en meyer lekilib dan fason nou amenaz nou lekonomi a traver en kolaborasyon dan domenn lenportasyon ek leksportasyon, osi byen ki dan nou zefor prodiksyon lokal.

Lemonn antye pe rod fason pour met mwens presyon lo nou planet e nou isi Sesel nou devret kapab fer sa zefor san ki nou diminye nou kalite lavi ek konfor ki nou’n abitye avek.
Ozordi tou Seselwa i kapab vreman dir ki i en shareholder dan Sesel, e ki i annan en bon rezon pour protez sa share e donn li plis valer.

Sa i le moman dan nou listwar pour nou koman en nasyon poz nou lekor serten kestyon e pran serten rezolisyon dan bann lannen ki pe vini.

Eski nou pa devret prezerv karakter natirel serten landrwa lo Mahe, sirtou dan sid ki ankor annan bokou sa sarm tradisyonnel?

Eski nou pa devret anmas plis fri lokal pour fer konfitir olye les zot pouri anba pye?
Mon krwar nou tou nou ti a kontan enpe papay tournen de tanzaot.

Eski nou pa devret fer sir ki ler nou devlop Praslin nou osi asire ki nou pa zanmen les li perdi son sarm koman Ile des Palmes?

Eski nou pa ti a kontan ki La Digue i touzour gard son trankilite ek son karakter spesyal ki fer li en bizou nou larsipel?

Si se sa ki nou oule nou pou bezwen sakenn antre nou fer en zefor spesyal pour met mwens presyon lo nou bann zil, e ankouraz nou zanfan grandi dan menm lespri.
Tan ka gouvernman, i enportan ki nou fer sir ki nou kontrol byen tou laspe planifikasyon ek konstriksyon, en fason ki nou lanvironnman i kontinnyen donn nou sa kad ek sa lanbyans ki nou bezwen pour viv en lavi sen dan larmoni avek nou lanatir.

En nouvo syek ek nouvo devlopman ek nouvo teknolozi pour osi met nouvo presyon lo nou sosyete, lo nou fason viv ansanm, lo konportman nou zenn, lo nou fanmiy, lo nou moralite, lo fason ki nou elve nou zanfan, e lo nou kiltir kreol.
La i sa moman pour nou fer en bon lenvanter tou nou bann bon kalite koman kreol Seselwa e travay ansanm pour nou prezerv li.

Nou kiltir kreol, leritaz nou vye paran, se nou pli gran soutyen, nou pli gran larises, dan sa demars e mon swete ki nou touzour gard li koman en parti santral nou lavi.

Frer e ser Seselwa, nou annan en lavenir ranpli avek loportinite, ranpli avek lespwar.
Nou annan osi bokou swa difisil devan nou e sirman pou annan plizyer keksoz ki pour teste nou moral, nou kapasite ek nou kalite koman en pep.

Nou pe kominik par e-mail eske nou pe koz ase avek kanmarad?

Nou pe regard plis televizyon ek video me eske nou pe pran letan pour regard toultour nou?

Nou pe vizit pei deor me eske nou pe vizit nou vye paran ek nou fanmiy ki pa reste pre avek nou, ki kekfwa menm i Lenstiti Fiennes?
Nou pe donn nou zanfan bann zouzou pli modern me eske nou pe donn zot ase latansyon, lanmour e sipor moral ki zot bezwen?

Nou pe konsonm plis me eski nou pe prodwi plis?

Nou pa en gran pwisans mondyal me nou en bon legzanp pour lemonn.

Dan sa dernyen 200 zan lemonn in ganny en nouvo pep, en pep ki’n met fondasyon pour en meyer lavenir.

Nou’n fer en long semen ansanm e nou annan ankor pe trase.
Koman nou pran sa nouvo milener, annou dedye nou kouraz ek nou lentelizans pour travay e viv ansanm, pour sirmont difikilte ansanm, pour kontinyen kree sa nouvo sosyete ansanm.

Mwan personnelman mon pour kontinnyen donn Pep Seselwa tou mon kouraz, mon gidans ek mon devosyon.

Mon pli gran lankourazman ek lafyerte se kontribisyon ki monn fer e ki mon pou kontinnyen fer pour inir sa pep e prepar li pour sa nouvo letap son desten.

Frer e Ser Seselwa, annou koste zepol pour lanmour Sesel.

Mersi.
Mersi.

(applause) MR SPEAKER Nou remersye Prezidan pou son diskour e avek sa nou termin nou meeting pou ozordi ki i premye sa syek, i premye sa milenyonm e nou pou envit zot osi avan zot ale pou en resepsyon dan lobby.

A ek sa nou meeting i terminen.

At pm the Assembly was on its rising adjourned to Thursday 24th February 2000 at 9 am.

(ADJOURNMENT) National Assembly Leaders Reply Thursday 24thFebruary 2000 MR SPEAKER Bonzour tou Onorab.
Nou komans nou zournen avek repons e deba nou diskour Prezidan lo leta la nasyon e nou komans tou-d-swit avek Onorab Leader of the Opposition.

MR WAVEL RAMKALAWAN Mersi Mr Speaker.

Mr Speaker, annou regard byen otour nou.

Annou ekout byen sa ki Seselwa sorti dan tou sitiasyon lavi pe dir; annou ekout sa ki etranze ki vin dan nou pei pe dir e nou pou tonm lo en sel konklizyon.

Sesel koman en pei pa pe fer gran progre, me okontrer nou pe degrade dan bokou fason.
Mon dir sa akoz mon enterese war ki avek senserite e dan en langaz senp, nou adres bann problenm ki pe afekte nou e ki pe anpes nou avans pli devan pou reklanm bann larises ki sa monn ozordi pe prodwi.

E pour nou komans fer sa, fodre ki vreman koman en pei, nou konsider sak Seselwa koman en ‘shareholder’ egal dan son pei.

In ariv ler ki fodre nou koz fran e adres bann size dan en fason direk.
Mon anvi dir ki ozordi si nou anvi war sa pei stabilize e kontinyen fer progre, fodre ki nou pa kont lo bann zoli parol dan bann gran diskour, me ki nou sanz gir pou vin dan larealite e sorti dan sa nyaz ki kouver nou lizye.

Mon espere ki Seselwa i konpran ki mon pe dir.

Mon anvi avan tou met en pe lanfaz lo nou sityasyon ekonomik, akoz mwan pour le moman se sa ki preokip mwan, parey mon konnen i preokip bokou Seselwa.
Ozordi, nou viv dan lenkyetid lo direksyon ki lekonomi pe pran, lo nou kapasite pour tenir nou standar lavi, pour arive asir nou zanfan en bon ledikasyon e nou sitwayen en bon servis lasante.

Nou lekonomi i preokip mwan, e mwan mon tya kontan si Msye Rene osi i trakas en pe plis lo sa lekonomi konpare avek lenpresyon ki in donnen dan son diskour.

I annan bann sinny enportan kote keksoz pa pe mars byen .

Sa bann sinny nou kapab war zot klerman.

Enn, keksoz de baz i vin de pli zan pli rar dan laboutik.
Ozordi napa marmit ek mentolatoum, demen napa fromaz ek dantifris, apre-d-men napa l’eau de Carmes, fler d’oranz ek bann nesisite saniter pour bann madanm.

Seselwa i bezwen viv dan en sitiasyon kot i napa larou oubyen pyes pour son loto, pour lanbilans, sitiasyon napa latizann, napa langre ek legren, napa liv lekol, eksetera.

Dezyenman, akoz difikilte lenportasyon, bann lendistri pe komans trouve ki zot napa materyo pour fonksyonen, pour prodwi bann keksoz ki zot ti pe prodwi.
Nou bann lendistri enportan tel ki touris pe ganny afekte, e standar pe desan.

An plis, bann difikilte leportasyon pe anpes kreasyon bann nouvo biznes, pe aret Seselwa devlop bann lantrepriz e bar kreasyon lanplwa.

Trwazyenman mank keksoz pe afekte servis esansyel, swa ki dan transpor piblik, dan ledikasyon oubyen dan lasante.

Akoz nou’n ariv dan en tel sitiasyon.


Premyerman Governman SPPF pandan bann lannen in pret en kantite larzan ki in gaspiye olye fer sir ki nou annan en rannman efikas avek sa bann larzan.

Dezyenman se ki Gouvernman SPPF in fer en kantite fot dan lekonomi e ki i pankor aksepte e war nesesite pour li sanz direksyon.

Trwazyenman, ozordi sa gouvernman o-pouvwar napa okenn plan lo ki mannyer pou rezourd nou problenm e met an mars en nouvo devlopman ekonomik.
La mon oule koriz en fo lenpresyon ki Msye René in donnen, sa se ki sa detrwa lekol , klinik, ek lakaz ki gouvernman in fer ki anmenn nou dan sa problenm.

Wi, nou annan en pe plis fasilite, me sa ki nou annan ozordi pa reflekte sa plis ki R4 billion ki dapre estimasyon serye nou dwa ozordi.

Mr. Speaker, nou problenm i parsyelman baze lo ki kalite devlopman e ki kalite proze ki nou’n antreprann.

Malerezman groser bann proze i osi annan pou fer avek koripsyon ek gous ki ozordi in anvai nou pei partou kote.
Ki mon oule dir par sa.

Avek sa pti git resours ki nou annan pou fer marse nou lekonomi, en nenport gouvernman ti devret pran gran swen lo ki kalite devlopman ki i lans li ladan.

Par egzanp, en gouvernman serye i devret deside si i vreman annan sa resours pou fer en erport lo Praslin ki kout plis ki R30 milyon, avek batiman ki pli gran ki erport enternasyonnal lo Mahé an 1999.
En gouvernman serye i bezwen balanse si la konmela nou resours i permet nou fer en batiman set letaz dan sant Victoria pour sekirite sosyal.

En gouvernman serye ki deza andete ziska latet i bezwen demande si i vreman viab a sa staz pour nou al fer en konblaz ki kout plis ki $300 milyon dolar.

Byensir tou dimoun e bann lorganizasyon enternasyonnal i kapab konpran kwa ki nou anvi fer, me kestyon se ki lefe eski sa pou annan lo nou lekonomi demen e lo nou pep ozordi.
Alor Mr. Speaker, parey ou war, i en kestyon regard nou priorite a sak staz nou devlopman an prenan kont nou resours.

Byensir tou dimoun ti pou kontan en lakaz groser sa bann ki nou war lo latet montanny.

Me si nou resours pa permet nou fer li, nou bezwen kontant nou avek enn ki pli pti.

E sa pep Seselwa i konn tre byen, i konpran li byen.
Konbyen fwa eski letan en sitwayen i anmenn son plan lakaz kot Housing pou ganny en loan, e laba zot dir li ki lasanm i tro gran, ki fodre i koup lakantite lasanm ensidswit.

Akoz.

Se akoz avek larzan ki i pou gannyen i pa pou kapab fer sa lakaz, e son lapey pa pou kapab tenir repeyman sa loan.

En pei osi i mars enpe koumsa.

Me malerezman isi Sesel, SPPF in swazir en filozofi rod sa ki pli gro, pli gran e pli larz.

E sa i fer ki ozordi nou dan en problenm ekonomik ki gro, gran e larz.
Plito, pei i dan en problenm ekonomik gro, gran, larz, me bokou, si pa tou dirizan dan SPPF in benefisye e ozordi zot sitiasyon finansyel i anord tandi ki Sesel i dan problenm.

Sa i fer mwan dir, pour lanmour Sesel, e pour lanmour tou Seselwa aret egois e aret mazin zis zot lekor.

Oli filozofi sharing and caring.

I kler ki en gro problenm Sesel se en bon plan devlopman kot tou bann diferan aspe nou sitiasyon i ganny met o-kler e ansanm nou pran desizyon lo ki direksyon nou bezwen ale.
Nou pei i tipti e napa mil semen pour nou pran.

Nou tou nou konnen kwa ki nou bezwen fer, e la mon fer en lapel avek sa gouvernman ki o pouvwar pour li montre ki i senser letan i koz lo partenarya.

Pa zis mansyonn li letan problenm in pete partou kote, me pran li koman en filozofi tou lezour ki ava permet nou tou santi ki nou annan en rol pou zwe dan devlopman nou pei.

Parski mon war li malere ki pour le moman sa mo i ganny servi koman en lenvitasyon selman pou vin fer sa ki gouvernman in deside.
Sa konsep partenarya i bokou pli larz ki sa, e son bi se pour ed pei, dan ki nou tou, san eksepsyon nou devret ganny konsidere menm grander avek posibilite fer en gran kontribisyon dan son devlopman akoz nou tou nou devret benefisye.

I kler ki nou bezwen al enpe pli vit pou liberaliz nou lekonomi pou donn sekter prive son vre rol koman moter nou lekonomi.

Nou bezwen kree kondisyon pour dimoun envestir e batir bann antrepriz ki a satisfer bann bezwen nou pei e donn dimoun travay.
Ziska konmela, nou napa bann kondisyon ki permet sa.

Mon repet ankor enn fwa ki nou napa bann lareg kler pou envestiser, kot zot konnen ki drwa zot annan e ki zot biznes i ava an sekirite.

Ozordi nou pe demann Seselwa ki a letranze retournen pour zot envestir.

Sa bann dimoun ki a letranze in ale akoz Gouvernman SPPF pa ti permet zot travay e envestir isi.

Akoz gouvernman ti souvann fwa dir sa ki pa kontan ale.
Annou pa bliy sa e annou realize ki pou nou ganny zot pour retournen fodre nou bezwen kree en kondisyon ki asir zot zot drwa.

Sa malerezman mon pa kwar ki i en latas ki Gouvernman SPPF pou kapab fer e se pour sa ki nou developman pou kale toultan ki sa gouvernman i o pouvwar.

Nou bezwen liberaliz komers dan nou pei e kas monopoli ki ekziste.

Sa i ava permet annan pli gran konpetisyon e avek gouvernman ki ava azir koman en bon refri, pri komodite i ava desann e konsomater i ava benefisye.
Lannen pase nou ti antann Minis Finans anonse ki zot ti pe al revwar rol SMB.

Trwa mwan pli tar zot ankor pe get ladan e sa pa pe fer nou pei okenn dibyen.

Letan i ava annan en partaz pli ekitab sa forex ki nou annan, sirman nou sitiasyon i ava diferan.

Sa i ava fer nou aret blanm tou keksoz lo mank forex.

E zisteman lo sa size, Msye René i dir nou aret servi mank forex koman en leskiz.

Malerezman i pann dir nou kwa ki nou devret dir.


E mwa fer li mazinnen ki son prop minis i vin dan Lasanble e dir ki store lagrikiltir i vid akoz napa forex e ki napa latizann akoz i annan en mank deviz.

Se sa osi ki marsan i dir ou letan ou koz avek zot.

Eski Msye René pe dir avek Seselwa komans koz manti lo sa size enpe parey ki gouvernman i souvann fwa fer avek lepep Seselwa e avek lezot.
Msye Speaker, parey mon ti fer lannen pase, mon envite ki i annan en dyalog regilye e ouver ant lopozisyon avek gouvernman lo devlopman pei.

Koumsa keksoz i ava deroul dan en fason transparan e nou koman en lopozisyon, nou ava kapab donn nou sipor bann proze ki nou krwar i vreman dan lentere nasyonnal e kestyonn seryezman lezot ki nou pa krwar pou anmenn nou pli devan me ki plito pou fer nou rantre dan trou.
Si napa sa kalite dyalog, mon pou trouv nou san okenn swa, me komans averti bann lorganizasyon ki anvi donn lasistans finansyel bann proze ki pa pou anmenn nou lwen pour reflesi ankor akoz avek en gouvernman SNP, zot riske trouv zot dernyen dan nou priorite pou repeyman zot loan.

Mon dir sa akoz i kler ki par li menm SPPF pour pran bann move dezisyon, gaspiy nou larzan e demen nou pou war nou pe ganny demande pou peye san ki nou war kot in ale.
Sa i pa kestyon lav lenz sal deor fanmiy, me plito en proteksyon pou sov nou pei.

I parey letan en paran i remet son zanfan dan lanmen lapolis.

I pa pe trai son fanmiy, me pe protez lasosyete e donn son zanfan en leson pou son prop dibyen.

Dan sa lespri dyalog ek travay ansanm, mon osi demande ki si Msye René i vreman senser ki i ankouraz pli gran partisipasyon dimoun avek lezot pwennvi politik lo bann board ki ganny etabli.
Nou tou nou konnen ki kontrerman avek ansyen board SBC kot ti annan reprezantan parti DP, an tan ki lopozisyon, sa fwa i en board kontrole antyerman par SPPF.

Eski sa i donn okenn lankourazman, e montre senserite, oubyen plito i montre nou ki vreman parol i gratwit.

Msye Speaker, en vilen bebet kin anvair nou pei se koripsyon.

Me malerezman i annan bokou dimoun kin fer sa bebet vin zot zanmi.

E sa ozordi pe ravaz lenstitisyon gouvernman limenm, e i vin lakoz sa mank en bon plan devlopman nasyonal.
Bann dirizan ozordi i forse, koman en devwar moral pour lanmour Sesel ek tou Seselwa, deklar lager lo koripsyon, akoz se sa ki pe fer nou pei desann dan en trou san fon tou lezour.

Ozordi Sesel i fonksyonn lo en sistenm lekel ki ou konnen dan gouvernman e konbyen ki ou pare pou verse.

Proze devlopman i ganny partaze dan sa fason e sistenm tender in kase konpletman.

En kantite fwa se zofisye gouvernman ki dir avek kontrakter konbyen i pou mete pour en proze, e i osi dir li konbyen li i pou gannyen.
Serten o-zofisye i servi sa menm sistenm baze lo son responsabilite pour li ganny dimoun fer travay pou li an prive pou nanryen.

I malere pou dir ki tou sala i fer ki ozordi i resanble ki gato nasyonnal pe ganny partaze par en serten group dimoun e lepep Seselwa dan son gran mazorite pe fer fas avek en lavi dir, kot deplizanpli i ganny demande pou fer plis sakrifis e ser plis sang, tandi ki lezot dan sa group privilezye i kontinyen depanse san demann kestyon, e zot manz lasyer sakrifis lepep.
Dan SNP, nou demande ki tou larzan gouvernman i ganny byen depanse.

E petet se pour sa rezon ki ankor enn fwa mon ensiste ki dan lespri annan plis transparans lo lafason ki gouvernman i fonksyonnen e pour nou elimin koripsyon, ki gouvernman i adopte en sistenm tender ki kler pour tou travay ki pou ganny fer par bann prive.

Lepep Seselwa i anvi konnen ki mannyer son larzan pe ganny depanse.
E alor, non selman ki tou dimoun i devret ganny sa posibilite pou ganny kontra avek gouvernman, me tou son pti sou i bezwen ganny rikorde kote i ale.

Si gouvernman Msye René i ganny sa kouraz pou fer sa, la nou ava dir ki dan bann diskour i annan senserite, sinon zot pou reste koman bann zoli parol ki anvole dan ler.
Pour ki i annan plis efikasite dan travay gouvernman, mon anvi osi ozordi propoze ki Public Service i ganny revwar avek bi fer li vin en Public Service ki endepandan, transparan, e kot tou dimoun i travay pour pei san ki i annan okenn lenflians politik.

SNP i propoze ki en dimoun dan gouvernman pa devret annan responsabilite politik dan okenn parti.

ki desizyon i devret ganny fer san pran konsiderasyon kouler politik en dimoun.
Ki tou pos dan gouvernman i ganny pibliye e ki meyer aplikan i ganny swazir, e ki en travayer gouvernman pa devret limenm annan biznes ki souvann-fwa anmenn konfli lentere.

Nou osi demande ki tou travayer gouverman lo nivo Direkter an montan e tou politisyen i fer en deklarasyon lo bann byen ki i annan e ki sa i ganny revize tou lezan pou fer sir ki tou dimoun pe travay onnet.
Sa bann lide i form parti nou progranm pou reform gouvernman tout an prenan kont ki travayer gouvernman i bezwen mazinen ki i la pou servi nenport gouvernman ki vin o-pouvwar e desarz polisi apropriye.

Mon pe osi dir sa akoz mon kwar senserman ki sa pei pe konn plis lapovrete akoz tro bokou byen nasyonal pe ganny donnen e menm vole par bann ki annan akse.

An menm tan mon le donn lasirans ki pozisyon tou dimoun dan servis piblik i devre ganny sofgarde.
Ki en parti politik napa drwa tir en anplwaye dan en pos amwen ki in fer en gro fot profesyonel, azir malonet oubyen kas lalwa oubyen regilasyon travay.

Pozisyon en civil servant i sakre, i par lao politik.

Mr Speaker, mon anvi al lo en lot pwen enportan dan polisi SNP.

Nou krwar senserman ki dimoun ki pe vol byen leta ozordi pou bezwen rann sa ki in vole.
Si en dimoun in aste en morso later leta koman en kado akoz son pozisyon, en evaliasyon i ava ganny fer e swa i ava pey ladiferans oubyen i ava rann sa byen leta.

SNP pa pou tolere ki byen leta i ganny trete koman byen personel serten dimoun.

E mon sir ki avek en tel lekzersis, sa pei i ava reganny en kantite byen ek larises kin disperse.

Lalwa i bezwen aplik pou tou dimoun, e nou tou nou devret zouir egalman byen nou pei.

Gato i pour tou dimoun, pa zis pour sef.


Larealite ek lavenir ekonomik nou pei in vin vreman sonm e letan mon koz avek bann profesyonnel, zot dir ou ki i pa resanble ki keksoz pe amelyore, me ki plito serten gro lakonpannyen pe mazin ankor zot pozisyon si zot pou reste oubyen zot pou ale.

Biznesmenn i dir ou ki nepli annan gou fer biznes isi akoz sel keksoz ki ou tande se kan eski ou pou pey sa det ki annan 3 oubyen 5 an.
Suppliers deor pe aret donn kredi e labank i dir ou i pa konnen kan i pou kapab donn ou forex.

Noun deza antann ki plizyer lalinny avyon pe mazin aret vin isi.

I annan biznes avyon, me problenm se ki sa bann lakonpannyen pa kapab fer retourn zot profi kot zot.

Nou oubliye ki sa bann zans i vin fer en biznes isi, e letan zot pa kapab ganny zot larzan, zot pou al en lot landrwa.

Konsekans sa bann avyon aret vin isi pou annan en lefe direk e negativ lo nou lendistri touris.

Sa i enkyetan.
Sa i enkyetan.

E in ler pou devlop en bon package ekonomik ki ava permet sa pei sorti dan sa kriz kot i ete ozordi.

I mank kouraz Msye Speaker lo lapar bann dirizan, e lepep Seselwa i ganny kasyet tro bokou laverite ek larealite.

Byensir sa pilil ki nou bezwen pran i anmer.

I pa pou vin dou pli tar.

Alor annou pran li la konmela e nou ava byen semenn prosen olye esper semenn prosen pou pran li.

Lanmor i kapab arive.

Annou pa donn latizann apre lanmor.


En lot keksoz Mr Speaker, mon demande ki sa bann progranm lo SBC ki anbet dimoun i arete.

Paregzanp, SBC i prezant en progranm lo SIBA e i vin dir dimoun ki lannen pase, zot in ganny anviron $350,000 atraver bann lakonpannyen kin anrezistre isi.

Zot donn lenpresyon ki sa sekter pe mars byen e soufle tou kalite tronpet.

Dir avek Seselwa ki sa larzan pa ni ase pou kouver fre sa lorganizasyon, ki dan bidze pour lannen 2000 in ganny en alokasyon R2.2 milyon.
Koz laverite avek Seselwa aret bat nou latet.

Alor, Mr Speaker, nou bezwen regard keksoz dan en fason fran e pran desizyon brav.

Nou, dan lopozisyon nou pa kapab fer travay gouvernman.

Nou santi ki sa gouvernman pa pe akonpli manda ki i ti demande e gannyen avek lepep Seselwa.

Se pour sa rezon ki nou anvi ranplas li e ki ozordi nou pe dir dimoun ouver zot lizye ek zot zorey byen gran e tande e gete ki pe pase otour zot.

E pa oubliye ki se zot ki annan sa pouvwar pou anmenn sa sanzman dan nou pei.
Aret zis plennyen apre eleksyon.

Me letan pouvwar i dan zot lanmen, pran en desizyon definitiv e brav.

Msye Speaker, Msye René in koz lo en kantite size kontroversyel.

Mon mazinen ki Seselwa in abitye avek sa stil.

I koze parfwa konmsi bokou sa bann keksoz ki pe arive dan nou pei pa lafot son prop gouvernman.

I prezant zot koman bann problenm andeor son kontrol, kan an realite se sanmenm fason ki SPPF in servi pou blok Seselwa e viktimiz dimoun pandan en bann lannen.
Paregzanp, Msye René i demande ki bann minister i aret asiz lo file dimoun.

Me eski pa sa fason ki zot in servi pou zwe kouk avek dimoun ziska ki dimoun in dekouraze.

Eski zot pann kouv lo sa bann file pandan ki zot pe rode lekel ki sa dimoun i frekante e ki parti politik i siporte.

Pa oubliye ki serten dimoun in ganny ede menm si zot ti napa serten laplikasyon oubyen file, tandi ki lezot in monte desann parey mare.
Msye René i koz bokou lo dimoun o-sant devlopman e i koz lo egalite dan Sesel kot tou dimoun i annan menm sans e menm posibilite.

Eski sa i vre.

Dan sa ka akoz ki zanfan serten minis pa bezwen al dan larme pou vin pilot.

Oubyen, akoz ki lalwa i aplik pou serten dimoun e non pa pour bann ki annan koneksyon avek latet.

Akoz serten Seselwa kalifye pa ganny travay dan son prop pei.
Akoz desizyon bann lotorite ki annan pouvwar legal pa ganny respekte e dimoun i bezwen depans larzan e monte-desann pou ganny zot drwa.

Eski sanmenm ki nou apel egalite e menm sans ek loportinite dan Sesel.

Msye Speaker limaz Sesel i enn bann keksoz ki pli presye pour nou.

Sa i akoz nou en pei ki depan bokou lo pei deor.

I akoz nou bezwen prezerv nou lendistri touris, nou bezwen ankouraz dimoun pour vin isi pour envestir, nou bezwen korporasyon e lasistans lorganizasyon etranze.
Mwan personelman, mon santi li fermal letan Sesel i gannny en move non deor.

Nou tou nou bezwen donn Sesel en bon non e en bon repitasyon .

Sa i arive letan nou fer bann keksoz ki byen, ki prop, ki dapre standar demokrasi ek regilasyon enternasyonal.

Nou pa fer sa par fer sa ki mal e apre dir dimoun pa koze.

Msye Rene i dir nou ki nou pa pe swanny Sesel letan nou fer keksoz ki donn li en move non.

Sa i laverite.
Sa i laverite.

Me akoz i montre ledwa lezot dimoun kan gouvernman SPPF i limenm lorganizasyon kin pli sali non Sesel lo nivo enternasyonnal, Lekel kin ekri EDA.

Lekel kin vann nasyonalite Seselwa.

Lekel kin vann zarm pou masakre inosan an Rwanda e fer non Sesel ganny asosye avek sa zenosid laba.

Lekel kin ankouraz mafya vin Sesel ziska ki Seselwa in komans disparet dan pei deor.

Eski tou sala pa bann aktivite SPPF.


E letan zot koz lo lenz sal, eski pa ti pou bon osi demande lekel ki prodwi tou sa ta lenz sal.

Me pli enportan, eski zot aksepte ki lenz i sal.

Oubyen eski zot kwar ki tou sa ki zot fer i byen.

Menm keksoz pour lalkol ek drog.

SPPF i deside liberaliz lapire e ozordi dan tou kwen Sesel i annan en lakanbiz lapire.

Pandan eleksyon zot ranpli dimoun avek lalkol.

E ozordi Msye René i vin koz lo lalkol komsi sa i en fleo ki fek leve dan nou pei.
Ankor enn fwa nou anvi dir ki sa se bann keksoz ki SPPF menm kin senmen.

Menm ozordi zot kontinyen montre en lipokrizi lo sa size.

Dan zot Kongre zot dir ki pou napa lalkol dan zot bann aktivite.

Me selman ziska prezan tou bann aktivite SPPF i ranpli avek lalkol.

Petet Msye René i devret komans netway son parti e apre nou ava kapab bouz pli devan.

Drog parey.

Ki mannyer eski drog i zis disparet lo erport oubyen an-kour.

Nou aprann ki drog in ganny dekouver kot en gro zofisye larme semenn pase.
Nou osi aprann ki bokou drog i pas dan lanmen bann ki sipoze pe lit kont sa problenm.

Alor petet i neseser pour kler tors pli for lo bann ki la dan lotorite e pe siport sistenm.

Msye Speaker, Msye René in koz seryezman lo size Seselwa ki a-letranze.

Lo nou kote, nou asir Msye René ki sak fwa ki nou rankontre en Seselwa nou pou demann li pou retourn isi e vin envesti.

Me petet i enportan osi pou balans parol Msye René.
Ki mannyer ou anvi larzan sa Seselwan ki deor, me selman ou refize donn li drwa swazir dan ki direksyon son pei pou ale?

Akoz ou refize ki sa dimoun i vote, me selman ou anvi i envesti isi.

Petet set en pe sa bann gato demi kwi ki fodre nou bann dirizan i aret donn nou pep ek pei.

Msye René in swazir lokazyon son diskour pou fer serten latak lo zournal Regar.

Mon pa sirprann akoz depi tou-l-tan Mr. René pann kapab aksepte ganny kritike dan okenn zournal.
Nwa mazinen ki pandan sistenm parti inik i ti ferm Weekend Life, i pa ti toler okenn piblikasyon endepandan, e depi retour lapres lib, in esey tou mannev pou ferm Regar.

Sa bann latak dan son diskour pa ti apropriye vi ki Regar i aktyelman pe pas devan lakour e dan Lasanble Mardi, bann ziz ki pe pran sa case ti prezan dan Lasanble.

Eski Msye René ti pe donn en direksyon sa bann ziz.

Lepep Seselwa a zize limenm.


Apre ki monn tous lo tou sa bann pwen, mon tya kontan aprezan konsantre lo en size ki tre enportan pour lavenir nou pei, sa se sitiasyon nou lazenes.

Bokou zenn, ansi ki zot paran ti ekspekte ki Prezidan i adres sa size e i donn en lespwar pour sa zenerasyon ki pe monte.

Malerezman Prezidan larepiblik pann fer li.

Nou tou nou santi ki lazenes Seselwa pe pas dan gran difikilte e ki zot pa war en laklerte dan zot lavi.
Bokou pa ni menm ganny sans fini zot letide e retrouv zot dan en monn ostil kot napa gran preparasyon kin ganny fer pou akey zot.

Sa sitiasyon i ganny tradwir par en kantite aksyon ki nou apel antisosyal - krim, vol, labi lalkol, labi drog ek tou kalite konportman negativ.

Mwan-menm mwan monn viktim sa kalite konportman e mon konn bokou Seselwa kin pas dan menm kalite problenm.
Nou dan SNP nou kondann dan en fason tre ferm sa bann aksyon, me nou osi war sa koman rezilta en lazenes dan labandon, san okenn lespwar pour en travay e en bon lavenir.

Fason ki keksoz pe ale, sitiasyon pou degrad plis ankor.

I tre irzan alors ki gouvernman i pran bann mezir ki donn konfyans ek lespwar nou bann zenn.

Nou bezwen plis training, plis loportinite travay ki permet bon devlopman imen e sa, nou dan SNP nou konvenki ki i pou vin selman avek pli bon planifikasyon ekonomik nou pei.
Ozordi mon lans en lapel spesyal avek tou etidyan pou pran zot letid oserye e fer li koman zot defi pou ranplas tou bann etranze ki aktyelman pe travay Sesel pou ki en zour nou vreman kapab dir Sesel pour Seselwa.

Koman lendistri prensipal dan nou pei, ti neseser ki Prezidan i abord size touris e kalite servis ki nou devret pe donnen.

Nou apresye sanzman dan son ton e nou swete ki son langazman i senser.

Malgre sa nou tya ekspekte ki son responsabilte personnel ki in annan vizavi problenm sa lendistri.
Pep Seselwa tya va apresye si Msye René ti prezant son leskiz pour sa parol ki i ti dir plizyer lannen pase ki Seselwa pa pou zanmen vin lesklav touris.

Sa se en fraz kin fer bokou dega e se zis Msye René ki kapab repar sa domaz.

Msye Speaker, sak parol ki Msye René in dir dan son diskour i annan son larepons.

Me letan pa permet pas lo tou.

E mon espere ki lepep Seselwa i pa vin en pep ki oubliy vit.

An pasan mon tya kontan tous enn de sa bann parol.


Fler plastik, lekel ki ti fer vini 50,000 fler plastik tournsol pour eleksyon e lekel kin fer vin tou bann kalite gonaz tel ki parasol fay, ballpen pa ekri, tors pa klere, revey an-retar eksetera.

Eski Msye Rene i konnen ki dan Labank Santral napa fler plastik, i annan pye dibwa plastik ki an-fler Nou bezwen kondann bann aksyon kriminel kin ariv dan Legliz.

I malere pour sa bann dimoun ki fer sa e nou osi nou kondann sa bann aksyon.
I montre en dekadans enorm lo respe dan nou sosyete.

Me eski Msye René i rapel bann aksyon degradan letan bann lasapel lo zil ti ganny transformen dan store siman, letan larelizyon ti ganny bann dan NYS e i ti refize donn per katolik permi pou vin anons levanzil Sesel.

Dimoun i rod papye dokter koman leskiz pou pa al travay.

Eski Msye Rene i konnen ki pou dir i annan bokou dokter politisyen osi SPPF in donn papye pou ganny vot e menm fer kanpanny pandan ler travay.
MR PATRICK HERMINIE Mr Speaker, retract sa statement.

MR RAMKALAWAN Black market - wi, Seselwa i al lo black market akoz mazorite MR SPEAKER Order.

Non you have to make an apology.

MR RAMKALAWAN Si zot santi i en personel attack mon retire.

Mersi.

MR SPEAKER With an apology.

MR RAMKALAWAN With an apology.

MR SPEAKER Where’s the apology.

MR RAMKALAWAN I apologise Mr Speaker.


Blackmarket, wi Seselwa i al lo blackmarket, akoz mazorite dolar dan labank i ganny rezerve pou SMB e pour bann gran sef dan pei.

Malgre sa i annan ankor bann manm komite santral SPPF ki al osi lo black.
Abiz lanvironnman, mon demande ki Msye Rene limenm i regard enpe pre Anse Polite lo sa pti montanny, get sa gro batiman letan ou antre dan por La Digue e sa batiman sepa konbyen letaz ki pe monte obor ansyen laplenn, get konblaz ki pe al fer, get bann latet montanny ki ganny pe koupe partou kote e annou demande lekel ki donn permisyon pour tou sala.
Lantiy dan bwat, ozordi Msye René pe dir nou lantiy ek kari dan bwat, demen ki i pou dir nou demande ki i pou dir nou pa manze letan sitiasyon forex i kontinyen deteryore.

Lasante - Prezidan i dir nou i bon, me selman nou trouve ki li avek son bann o-zofisye zot fer tretman deor.

Ziska prezan nou pankor zanmen tande ki en minis in mor dan lopital Victoria.

E ozordi nou konnen ki i mank en kantite keksoz senp tel ki bann medikaman neseser pou fer bann tes pou SIDA.
Sekter dinamik parmi bann pti antrprener - tou i dan problenm ozordi.

SMB i rantre dan konpetisyon avek zot e touy serten e mank forex pour ganny materyo i touy lezot.

Deal avek problenm dimoun rapidman - tou le lannen nou antann menm keksoz, me selman narnyen pa sanze.

Menm dan son biro State House let i kale e pa ganny reponn.

Legzanp Ex Travayer ULC pe esper en larepons let ki zot ti eki Prezidan plis ki 3 mwan pase.
Mr. Speaker, letan mon pe al terminen i enportan pou mwan dir ki ozordi plis ki yer leta nou nasyon i vin pli enkyetan.

Vreman nou tou nou bezwen pran nou responsabilite e zwe nou rol dan redresman nou pei.

I kler ki nou bezwen sanzman dan nou pei.

Sanzman dan stil leadership pou vin enn kot latransparans ek partisipasyon tou sitwayen i rennyen; kot dirizan i realize ki zot pa kapab fer tou zot menm, me ki kolaborasyon tou dimoun i enportan.
En sanzman ki ava vreman fer nou pei rantre dan sa nouvo syek avek lafyerte ek en vizyon kler lo nou direksyon.

An sa ki konsern nou dan lopozisyon, nou manda i reste kler – nou veye ki nou pei pe ganny byen dirize, nou kritike ler sa pa pe ganny fer e nou propoz avek lepep Seselwa en alternativ pour nou pei.
Pandan sa detrwa dernyen lannen noun remarke ki SPPF i met anpratik bokou lide ki SNP in propoze tel ki, diplomasi ekonomik, reform dan ledikasyon, formasyon Joint Economic Council, liberalizasyon lekonomi ek lezot ankor.

Menm si serten nou bann siporter i dir nou ki nou pe donn SPPF tro bokou lide, Msye Speaker nou pou kontinyen fer li, akoz nou santi ki nou devwar i anver Sesel e anver lepep Seselwa an antye.

Kant a mwan koman Lider Lopozisyon, mon reste fidel a sa manda ki zot in donn mwan.
Mon pou defann zot lentere isi Sesel oubyen andeor Sesel.

Mr. Speaker, mon kontan note ki Msye René in rekonnet ki Sesel i annan en lavenir ki ranpli avek lespwar.

Wi finalman i aksepte ki lespwar pour lavenir Sesel se SNP.

Lo nou kote, nou dir nou kontinyen travay e pandan sa lannen ki pou vin pli dir nou dir avek Seselwa tenir fer e pa zanmen les tonbe.

Mersi bokou Mr Speaker.


(Applause) MR HERMINIE Msye Speaker, manm lo kote mazorite, manm lo kote lopozisyon nou bezwen etre tre ere ki la providans in swazi nou pou etre bann parlmanter seselwa sa 21tyenm syek e ki la providans in plas lo nou sa responsabilite lourd pou ede tras sa nouvo letap desten nou pei.

Nou osi bezwen ere ki nou pe viv dan bann zil pli zoli o monn, an larmoni avek natir kot frontyer lapovrete in telman rekile.

Nou bezwen tre ere ki nou pe viv a sa moman istorik.

Akoz.
Akoz.

Akoz msye Speaker nou komans sa nouvo milener avek en lekonomi ki malgre i frazil e pe rankontre serten difikilte i ankor entak.

En servis lasante avek en to mortalite zanfan 7.5, en sif konparab ek L’Europe e en to mank lanplwa zis 3% pli ba ki’n egziste dan nou listwar.

Nou komans sa nouvo milener avek pli gran boom konstriksyon ki nou’n zanmen konnen, kot plis lakaz in ganny konstrir e plis later pe ganny konble pou konstri plis lakaz ankor.
Nou komans sa nouvo milener avek plis zanfan dan lekol e plis zanfan dan nou listwar ki pe fer ‘O’ ek ‘A’ levels e plis seselwa avek degre liniversite.

Nou osi komans sa nouvo milener avek en sistenm welfare modern, enn kot bann ki vreman dan bezwen i ganny asiste, alors ki bann ki pli for i ganny demande pou al travay e ed bann ki mwen fortinen.

Enn kot nou vyeyar e nou bann dimoun dezabilite i ganny tretman spesyal e kot zot ganny benny dan lanmour ek swen par nou sosyete.
Nou komans sa nouvo milener koman sel pei o monn kot napa mandyan dan lari.

Avek plis kantite seselwa ordiner dan biznes sirtou bann pti biznes e en lorizon loportinite ase larz pour tou ki motive.

Msye Speaker nou komans sa nouvo milenner koman en pep fyer e dinny, avek en to reveni par tet zabitan preski R40,000 le meyer dan larezyon e dan bann pei tyermonn, en pep ki viv dan larmoni, en pep ki annan en zwa de viv egzotik, e kot linite dan diversite i byen vivan.
Zanmen dan listwar lonm en nasyon in zouir sitan kantite prosperite e fer sitan kantite progre sosyal dan sitan en kour dele parey nasyon seselwa.

An dot mo nou komans sa nouvo milener koman pep pli ere o monn, donk nou kapab dir msye Speaker ki letan nou nasyon i pli solid ki zanmen in deza ete.

Kredi sertennman i al pour le pep seselwa ek son bann dirizan ki sirtou pandan sa dernyen 23an in konstrir avek bokou pasyans sa pon ki anmenn nou ver 21tyenm syek.
Le 1 Zanvye sa lannen nou ti travers sa pon e dan bann meyer tradisyon nou nasyon nou ti vwar ki nou ankor annan sa konfyans pou fer bann gran, gran rev, labar ti’n ganny etablir non pa selman pou konsolid nou bann sikse e nou bann gran prensip me osi pou lans nou bann ideal apele the seychelles way lo lasenn enternasyonal.

Nou sel opsyon se reisi e nou pou reisi akoz nou, nou krwar dan labote nou rev e lavenir parey ou konnen tre byen msye Speaker i pou bann ki krwar dan labote zot rev.
E ki nou rev pou lepep seselwa sa 21tyenm syek.

An premye lye nou bezwen konsolid nou ledikasyon, en konsolidasyon touzour baze lo prensip ki sak zanfan i annan kapasite pou aprann.

Nou’n deza envestir bokou de milyon ki bomaten onorab ti pe rode kot nale, de milyon roupi dan lenfrastriktir pou asire ki sak zanfan seselwa irespektiv son kouler lapo ou son larelizyon i ganny menm sans e menm loportinite.
Nou bezwen aprezan double nou zefor pou garanti ki en zanfan ki fini S4 i annan plis konesans ankor pou kontinnyen dan lavi, ki swa dan domenn vokasyonnel ou akademik.

En lye pli pros i bezwen ganny etablir e pli byen apresye ant lemonn lekol e lemonn travay.

Nou bezwen komans demann nou lekor si i vo lapenn kontinnyen train nou bann zanfan dan tel size parey community studies si zot pou ganny difikilte trouv en travay plitar.
Dan menm lespri nou zanfan i bezwen ganny fer apresye valer sak travay, nou pa kapab, anefe nou napa drwa kritik prezans etranze dan nou lizin tel ki IOT ouswa lo bann sib konstriksyon si nou, nou menm nou pa pare pou pran sa bann travay.

Lekol pre-skoler e primer i bezwen ganny konsolide pou kree en kiltir aprann e en kiltir revizyon parmi nou zanfan alor ki nou demann nou zanfan pou vin pli konpetitif nou bezwen envestir plis dan nou teachers pour ki dan laklas Sesel nou annan nou le meyer.
I pou neseser pou revwar zot training e parey mon tre kontan pour tande sa minister osi pe revwar zot kondisyon servis.

Nou bezwen satisfer nou lekor ki tou nou lekol i kapab ganny konekte ek internet e ki zot bann wires ek miray i ase modern pour en tel koneksyon.

Msye Speaker lannen pase mon ti deklare dan sa lasanble ki talan i larises 21tyenm syek.
Lazenes seselwa i bezwen atrap sa bann loportinite akoz legzistans dan Seychelles Way i depan lo zot, lo zot pou vin dokter, lo zot pou vin avoka, pilot, mason, politisyen, teachers pou anmenn avek lafyerte bann gran prensip dan Seychelles Way.

La o komansman sa nouvo milenyer mon mesaz pour tou etidyan seselwa ledikasyon i ou paspor pou prosperite.

Zot kapab pa kontan ou, zot kapab ensilte ou, zot kapab fer cartoon lo ou dan papye me personn pa kapab pran ou ledikasyon.
Msye Speaker zis detrwa semenn pase dan en konferans lo lasante bann partisipan ti tonm dakor ki Sesel i parmi enn bann pli pti git pei e petet le sel pei dan tyermonn ki narive akonplir lasante pour tou par lannen 2000 e ki Sesel t’in realiz lespri deklarasyon Alma-Ata ki ti ganny fer zis 23an pase dan en konferans par bann dirizan manm lorganizasyon mondyal pour lasante an Alma-Ata l’ex L’Union Sovietique.
Ozordi pti Sesel i fyer pou deklare ki avek lemonn an antye ki tou bann baromet e tou bann endikater en bon lasante ki ti ganny rekomande dan sa konferans in ganny akonplir isi.

Ki swa dan domenn lizyenn ou sanitasyon, vaksen ou nitrisyon, akse avek lasante primer, Sesel i premye parmi tou bann pei anvwa devlopman.

Nouvo stratezi e nouvo endikater e baromet lasante i bezwen ganny alor devlope pou reponn nouvo fardo maladi ki’n ganny apele maladi lopilans.
Nou pou bezwen dan sa 21tyenm syek mezir nou sikse dan lasante an term progre ki nou’n fer pou koup labi lalkol ek drog, redwir to vyolans ek aksidan, redwir bann risk e problenm kardyo-vaskiler ek kanser.

Ledikasyon lasante e ledikasyon piblik pou bezwen zwe avek bi pou sanz konesans e latitid nou pep fas a sa bann nouvo maladi pou annan en rol primordyal e tre enportan.
Dan domenn sportiv nou bann zenn pou bezwen sezi bann bon loportinite e bann bon fasilite a zot dispozisyon le meyer ki zanmen nou’n annan dan nou listwar.

Dan sa dernyen milenyer malgre pti groser nou popilasyon plizyer seselwa in fer monte nou paviyon lo lasenn enternasyonal, ki swa Raforme, Cadeau, Legras, Roberts, Lopinto e lezot ankor.

Non seselwa in rezonnen atraver lemonn pandan sa dernyen millenyer.
Defi nou bann zenn sportsmen se kontinnyen avek sa bon tradisyon e fer menm pli byen, les nou zenn sportsmen zanmen obliye ki nou en pe eksepsyonnel avek kalite eksepsyonnel ki kapab fer eksepsyonnelman byen dan nenport ki konpetisyon.

Nou kont lo zot dan meyer tradisyon nou nasyon pou fer monte nou paviyon en dizyenm fwa, en santenn fwa, en milye fwa dan sa nouvo millenyer.
Msye Speaker dan deba lo bidze enn de mwan pase mon ti esey mon mye pour esplik ek sa lasanble ki mannyer nou devlopman rapid i met presyon lo nou lekonomi.

Mon pa pou koz longman lo sa size akoz mon tre kontan pour note ki Prezidan larepiblik in vin met lanfaz ankor enn fwa lo la.

Bann ki pe zouir dan nou difikilte pa trakase, bann ki oule fer nou krwar ki a sak fwa nou ganny enm pti latet fermal ki nou ganny kanser pa trakase, byento zot pou nepli annan naryen pou koz lo la.
Latous final pe ganny mete pli vit ki zot krwar e bann profet maler pou ganny balye de kote.

Msye Speaker, manm lo kote mazorite, manm lo kote lopozisyon sikse dan Seychelles Way i pa depan zis lo lakantite lakaz ki nou’n konstri.

Wi i pou neseser pou kontinnyen ansanm ek sekter prive konstir plis lakaz pou nou evantyelman donn tou seselwa en twa parlao zot latet.

Sikse They Seychelles Way pa depan zis lo kantite touris ki vin depans zot larzan isi.
Wi i pou neseser pou konsolid nou stratezi marketting avek bi pou anmenn plis touris pou ede redwir nou problenm forex.

Sikse The Seychelles Way pa depan zis lo lapes ek lagrikiltir.

Wi i pou neseser pou nou kontinnyen asiste nou fermye e nou peser pou zot rekolte plis.

Pli enportan msye Speaker sikse They Seychelles Way i pou depan antyerman lo en sanzman fondamantal dan nou mantalite.
Ser, frer, manm onorab, servis i pa servitid, Prezidan larepiblik in koz longman lo servis, in koz lo minis ki bezwen donn bon servis, lo sa gard, sa nurse, sa waitress, sa manager, sa anplwayer e in dir nou nosyon servis pou zwe en pli gran rol dan tou laspe nou devlopman, tou laspe nou lavi, tou laspe nou lekonomi dan lavenir.

Lanmen dan lanmen ek sa nosyon servis i devret annan en volonte pou fer, en volonter pou reisir, en volonte pou travay, en volonte absoli pou fer monte nou pti pei Sesel.
Prosperite Sesel i pa en zafer SPPF ou en zafer SNP, prosperite Sesel i en zafer seselwa.

Sak ensilt ki nou fer lo Sesel ki nou fer devan touris, sak akt sabotaz ki nou fer ek lekonomi, sak kadase ki nou kadas Sesel a letranze e avek etranze se en kout pwannyer dan ledo Sesel.

En legzanmen konsyans i osi neseser pou nou kapab apresye plis sa ki nou pou annan.
Ou ki ozordi ou annan enm pti biznes, ou ki ozordi ou’n ganny en sans al deor pou al fer letid, ou ki ozordi ou annan enn, de, trwa laboutik, ou ki ozordi ou annan en twa desan parlao ou latet, ou ki’n reganny lasante par lentervansyon konplike a letranze, annou ansanm nou tou demann nou lekor si nou’n montre ase lapresyasyon.

Pou tou sa bann sikse ki mon’n koz lo la komansman mon diskour eski nou pe montre ase lapresyasyon.
Eski nou remersi nou dirizan pour tou sa ki zot in fer pou anmenn Sesel kot i etet ozordi.

Eski nou apresye nou legzistans parey etranze, parey touris i apresye Sesel.

Atansyon dan nou lokilans annou pa vitman oubliy nou nesans.

Sistenm i fer nef byen pour nou, me zour i pa arive kapab fer zis enn nou pa ezite pour ensilte li, annou toultan montre gratitid e non pa nourir laenn a sak fwa ki enm pti keksoz pa mars dan nou faver.
Pa zanmen oubliye sa sistenm ki’n permet nou monte, sa sistenm ki’n permet ou ariv kot ou ete ozordi se menm sistenm ki pou permet lezot ou frer, ou ser, ou zanfan monte.

Sesel i merit mye ki sa.

Sesel i osi merit mye dan son lalit kont kriminalite e eleman bandisite dan nou pei.

Les lannen 2000 antre dan nou listwar koman lannen ki en tel zefor i pas parlao politik bi partizan akoz sa zafer i pa en zafer ni SPPF, ni SNP me i en problenm seselwa.
Bann ki vitman parey pou defann drwa kriminel e pa ezite telefonn a letranze, pa ezite telefonn bann anbasader a letranze pou dir ki nou napa drwa imen isi Sesel mazin osi drwa sa zanfan ki ganny abize seksyelman, sa madanm ki ganny atake dan son lakour e sa sitwayen responsab ki ganny blese ek gran kouto.

Eski zot, zot napa drwa imen.

Koman en sel nasyon annou debout for deryer nou lafors lord ek sekirite pou ki nou kapab dormi an pe dan nou lakaz.
Msye Speaker alor ki nou politisyen nou pe demann tou dimoun pou fer sanzman, eski i pa’n ler pou nou osi antre dan en seans lotokritik e demann nou lekor kot nou kapab fer mye la ki sa nouvo millenyer in komanse.

Bann ki pe aspire pour gro lofis, pou gran lofis e gran tit, eski pa’n ler pou prezant lepep seselwa avek en progranm detaye lo kwa ki nou oule fer pou zot.

Eski nou kapab kontinnyen fer politik parey bann santer karaoke nek nou sant nenport ki sanson popiler zis pou fer dimoun kontan.
Enn ler nou pa pou antre dan biznes lapes me dan menm sanson nou dir nou pou aste gro bato lapes, lo komansman sanson nou dir nou pou tir tou tax me ver lafen sanson nou dir nou pou depans plis ankor pou nou lepep.

E letan nou egzers nou pourvwar eski nou pa santi ki nou annan en responsabilite.

Mazinen ki Prezidan larepiblik in vin dan sa lasanble pou ankor enn fwa fer nou rapel nesesite pou lapres vin pli responsab.

Nou ki’n viktim kalomni sa bann papye, semenn apre semenn, nou konpran son santiman.
En zournal i la pou donn laverite e fer analiz entelizan.

I pa la koman en masin propagann pour bann polisi ki pa konkret, pou satisfer bann dezir e lanmertid personel avek bi pou asasin karakter son oponan e ki kalite metod zot servi, mansonz direk, mank reprezantasyon, lanmwatye laverite, sitasyon andeor konteks e ki zot bi – pourvwar, pourvwar nenport pri, pourvwar san responsabilite msye Speaker, taktik politik bann sabouler depi ler syek i syek.
Msye Speaker sa lannen in ganny deklare koman lannen lape ek lanmour par nasyon-z-ini.

Nou pti nasyon i bezwen sezi sa mesaz, souvann fwa dan sa lasanble nou’n tann ganny dir ki nou pa pou les tonbe.

Mon pa konnen kwa ek zot ki sitan lourd ki de tanzaot zot bezwen reasir zot lekor ki zot pa pou zanmen les tonbe.

Me i annan serten keksoz ki nou bezwen les tonbe pou ankouraz en kiltir lape e sivilize dan nou pei.

Nou bezwen les tonbe bann latak personnel e kalomni ki nou fannen lo lavi dimoun.
Bomaten menm nou’n tann en ta lakizasyon lo koripsyon, etc.

Non pa’n kapab ganny nonmen e si nou en sitwayen responsab e nou annan levidans ki i annan koripsyon nou anmenn ankour, nou pa vin fer tapaz dan lasanble kot nou annan iminite.

Annou anmenn ankour, annou desarz nou responsabilite koman bann sitwayen responsab.

Annou pa servi lasanble pou fer bann politik bon marse.

Nou bezwen les tonbe bann lenterferans dan lavi prive dimoun akoz napa enn antre nou ki annan lotorite moral pou ziz lezot.
Annou pa obliye ki i annan en kantite nou ki pe viv dan lakaz an vit e nou tant pou anvoy ros souvan.

Nou bezwen les tonbe bann politik ki ankouraz zalouzi dan nou pei, ki ankouraz gro ker lo lakaz ek jeep dimoun.

Nou bezwen les tonbe la zenofobi e aret atak dimoun akoz zot nasyonalite.

Kwa paregzanp ki ti anpes lopozisyon avan yer aklanm Prezidan larepiblik ler i ti’n fin fer son diskour.

L’Amerique nou vwar letan Prezidan Clinton i fini koze repibliken i aklanm li.

Sa se-t-en sinny sivilizasyon.


En sanzman fondamantal dan nou mantalite i neseser pou nou kapab al an avan avek The Seychelles Way e bomaten i dezorme msye Speaker mon’n vreman trist ki leader lopozisyon in mank sa loportinite, en oportinite istorik pou montre avek lepep seselwa ki pare pou donn en koudmen pour nou al an avan.

Okontrer nou’ vwar en diskour ranpli avek la demagozi ek politik bonmarse.
Msye Speaker, a sak fwa ki i annan diskour leta la nasyon mon tre eksite ek lespwar, ekspektasyon pou nou nasyon me ozordi sa leksitasyon i plis ki labitid akoz ozordi i en zour tre spesyal.

Ozordi nou pe debout lo latet montanny en nouvo milener.

Letan mon regard deryer mwan mon vwar bann gran akonplisman sa gran nasyon seselwa e devan mwan mon regard en later promes avek gran frontyer loportinite.
Osi lontan ki nou rev i pli lour ki nou memwar Sesel pou reste touzour zenn e the Syechelles Way pou konkerir lemonn.

De mil an pase ler lanpir romen ti komans depi Rome e travers later Arabe ziska Ethiopie dan Sid e La Turkie dan Nor fraz ki ti a la mod ti Civis Romanus Sum.

Bann Romen, fyer ek sa ki zot ti’n akonplir ti pe toultan frap zot lestoman e dir avek lafyerte Civis Romanus Sum mon en sitwayen Rome.
De trwa zour pase mon asize devan mon televizyon e ekout diskour leta de la nasyon fer par Prezidan l’Amerique, Msye Bill Clinton e Msye Bill Clinton ti deklar ki L’Amerique i bezwen komans tras en nouvo revolisyon dan sa 21tyenm syek.
En revolisyon baze lo legalite, loportinite, responsabilite e partaz, caring and sharing, en revolisyon kot zonm i lo sant devlopman e kot nou’n tann sa msye Speaker, kot nou’n tann sa bann gran prensip, eski sa pa sa bann menm prensip ki msye Rene in etablir dan They Seychelles Way.

E la mon ti realize msye Speaker, mon ti konstate ki menm naryen pa pou kapab anpes The Seychelles Way reisi.
Naryen pa pou kapab anpes They Seychelles Way konkeri larezyon, konkerir L’Afrique, L’Asie e konkerir L’Europe akoz limanite in komans realize ki They Seychelles Way i the only way.
I kler ki sa nouvo milener en nouvo lanpir pou ganny etablir dan lemonn, en lanpir etablir non pa avek lepe ou tenk me avek lanmour, en lanpir baze lo prensip The Seychelles Way, en lanpir Sesel e les listwar rikorde ki 2000an plitar apre lanpir Romen, fraz ki ti vin pli dan lanmod dan lemonn ti mon en sitwayen Sesel e ki seselwa i a frap zot lestoman ek lafyerte e kriy a ot vwar mon en sitwayen Sesel ansanm nou kapab realiz sa rev, ansanm nou pou bezwen fer li, nou pou bezwen fer li msye Speaker pour lanmour Sesel.
National Assembly of Seychelles State of the Nation Address 27th February 2001 Pep Sesel Msye Speaker Invite distinge An Zen sa lannen i pou fer vennsenkan depi ki nou pei i endepandan.

Pandan sa 25 an, mon krwar ki nou pli gran sikse se ki nou’n vin en nasyon, en pep fyer…… en pep ki’n realize ki son lavnir i dan son lanmen.

Nou’n reisi fer sa pour 2 rezon.


Premyerman, se zefor kolektif nou pep limenm, en pep kin konn swazir e swiv en bon semen, travay dan linite e servi tou son bann talan pour en bi nasyonal.

Dezyenmman, nou’n annan en gouvernman ki’n fer tou posib pou met bann zouti neseser a dispozisyon son pep – kin kre bann enfrastriktir neseser – kin travay san-ses e konsyansyezman pou donn ledikasyon tou dimoun kin oule profite – en gouvernman kin fer sir ki personn dan nou sosyete pa ganny kit deryer.
Ozordi ler nou get nou pti pei nou vwar en pep ki konpran ki nou bezwen travay pou reisir – nou vwar en pep ki pe debrouye, nou vwar en pep ki realize ki Gouvernman pa kapab fer tou pour li – e ki nou lavnir pou depann de pliz-an-pli lo zefor ki sakenn de nou i fer pou amelyor nou lavi e lavi nou prosen, e nou sosyete an zeneral.
Ozordi annou get devan nou e repas enpe lo tou bann aspe lavi nou pei atraver bann diferan sekter, afen ki nou kapab zet en pti kou-dey lo kwa ki i reste ankor pou nou fer e akoz plis ki zanmen nou bezwen kit nou regar fikse lo destinasyon final ,….. lo sa vizyon ki nou’n met koman nou bi….

La Sante : Lasante nou pep i bezwen reste en preokipasyon primordyal e nou bezwen kontinyelman travay pou amelyor li.
Malgre ki nou’n deza vin en legzanmp pour nou rezyon e ki dan bokou domenn nou’n apros nivo bann pei devlope, nou bezwen fer sir ki nou bann dimoun ki travay dan domenn lasante i annan kouraz e moral neseser pou zot kontinye fer monte nou nivo afen ki nou pep i kontinye ganny meyer servis posib, san kont konbat bann nouvo fleo ki anonse tel ki SIDA, etc…… Nou bann travayer lasante i bezwen ganny tou nou sipor posib – sipor moral e sipor materyel.
Ledikasyon nou zanfan e nou pep an zeneral i ennlot pilye nou lavnir.

Ledikasyon : … Bokou in ganny fer.... Gras a levolisyon ek en serten restriktirasyon a plizyer nivo, nou domenn ledikasyon ozordi i posed en klima ideal pou lavansman nou zanfan e nou adilt.

Me nou annan ankor bokou pou fer.

Nou bezwen kontinye ranforsi tou striktir kin ganny met an plas - fer sir ki nou pep i reste ini e solider .
Nou bezwen vwar ki manyer nou kapab integre tou bann fakter ki kontribye pou donn en ledikasyon konplet sak manm nou sosyete – non selman lo kote lenstriksyon, me osi lo bann valer entelektyel e moral ki pou vreman konte pou anmenn boner e prosperite pour nou nasyon e nou pep.

Nou bann enstitisyon skoler i bezwen lans nou zanfan e nou pep dan 21enm syek, en syek elektronik, kot teknolozi lenformasyon e komnikasyon i fer bann gran-gran pa toulezour.
Nou bezwen aprann a tout vites kimanyer nou pou kapab egziste e prospere dan sa vilaz global.

Nou napa letan pour nou perdi.

Mon krwar ki nou pep in pare pou rantre dan sa nouvo letap non selman dan listwar Sesel me dan listwar le monn – en letap ki byensir pou teste nou lespri, nou karakter, nou kapasite e nou kreativite koman en nasyon.

Devlopman nou resours imen i pou reste enn bann lakle nou lavenir.

Nou dimoun se nou pligran potansyel dan nou prosesis devlopman.
Nou bezwen ogmant e akseler formasyon nou mendev, pour ki nou annan ase dimoun kalifye pou kontribye dan devlopman swa koman bann amplwaye, swa koman bann antreprener e la, sekter prive i bezwen kontribye plis pou adres sa nesesite.

I annan ankor bokou pou fer dan domenn prodiksyon lokal pou ranplas lenportasyon.

I vre ki nou komans vwar de-trwa sinny pozitif – me nou bezwen kontinye avek plis viger.
Dan sa domenn, laplenn i gran ouver pour sekter prive, me ler nou vwar ki naryen pa pe arive dan serten domenn gouvernman i bezwen donn legzanmp kimanyer i kapab ganny fer.

Dan domenn lapes e lagrikiltir nou annan ankor bokou loportinite.

Nou bezwen non- selman prodwi otan ki posib pour nou popilasyon, me nou bezwen fer pli gran zefor pour leksportasyon.
De-pli-zanpli dan lemonn i annan en gran lentere e demann pour bann bon kalite prodwi ki sorti dan bann landrwa koman Sesel, kot nou kapab dir ki nou lanmer ek nou later i pa polye.

Ler nou koz lapes e lagrikiltir nou bezwen koz lo enn nou bann gran defi dan nou lavnir, e sa se lamenazman nou teritwar.

Nou lanmer i gran, nou bann zil i eparpiye atraver demilye kilomet kare - Later pou plante e develope i pa an gran kantite.
Se pour sa rezon ki nou bezwen kontinyelman rod meyer fason pou ganny maksimonm avek resours ki nou annan.

Nou bezwen kontinyelman etidye e devlop fason alternatif dan prodiksyon agrikol.

In deza annan en bon komansman.

Nou bann ekspert e teknisyen Seselwa pe fer gro zefor pou ed nou dan sa domenn, e bokou fermye, partikilyerman bann zenn pe profite pou donn en koudmen dan developman sa sekter.

I annan en kantite presyon lo lamenazman nou teritwar.
Nou bezwen konplet nou progranm lozman e byen balans li avek nou progranm lanvironman ek nou progranm prodiksyon endistriyel.

Dan sa bann dernyen lannen nou’n vwar dega ki sanzman dan letan i kapab fer Sesel, ki destriksyon gro lapli kapab fer dan nou montanny, ki katastrof i kapab arive kan nou bezwen kas later pou fer lakaz.

Nou’n vwar dega ki lapli i kapab fer e nou’n osi vwar mizer ki nou pase ler napa lapli.
Sesel i form parti sa pti group zil ek pei dan lemonn ki pli vilnerab an saki konsern sanzman letan e fason i afekte non selman nou montanny, me osi nou lakot ek nou lanmer.

Nou konn difikilte ki nou’n eksperyanse Mahe dan tou lede ka – nou’n konn sitiasyon zabitan Praslin e son bann lotel pandan peryod lasesres, e nou konn martir ki bann Digwa i pase ler i annan tro bokou lapli ouswa napa ditou.
Nou trouv nou alor dan en sityasyon kot deplizanpli nou bezwen annan en stratezi pou nou fer fas avek sa bann problenm.

Se pou sa rezon ki dan sa bann dernyen lannen e diran bann lannen ki pe vini nou annan en progranm lanmenazman later ek bann servis esansyel ki reponn pa zis bann demann aktyel me pour plizyer lannen a lavenir.

Nou progranm East Coast i adres en gran lalis bezwen enportan e a lonterm.
Nou pa kapab kontinye konstri dan montanny – son konsekans i kapab grav me osi i konmans defigir nou labote natirel.

Nou bezwen landrwa pou met a dispozisyon bann pti ou mwayen biznes pour nou bann zenn antreprener e kot nwa kontinyen devlop nou park endistriyel dan en fason entelizan, ekolozik e dirab.

Nou bezwen en pli gran Por e meyer fasilite pou nou bann bato lapes ek bann peser, artizanal koman endistriel.
Nou bezwen meyer fasilite pou ankouraz en sekter touris ki pe vinn de plizanpli an demann, e sa se bann vwalye.

Bann dimoun ki pasyone ek lavwal Lerop set en kliantel ki respekte nou lanvironnman e i depans byen.

Nou bezwen meyer fasilite pou anbelir nou prodiksyon ton ki ozordi i enn bann konponan deviz etranzer pli enportan pou fer marse nou devlopman.

Nou oule ankouraz bann bato krwazyer diferan grander pou vin depans zot larzan Sesel.
Byensir nou oule en devlopman kontrole dan sa domenn, me pour saki nou atrakte isi, nou bezwen donn zot bon fasilite parey nou bann konpetiter dan Karaib i ofer zot.

Nou oule ankouraz dimoun ki annan zoli yot pou vin isi e mouy zot bato pandan plizyer mwan dan lannen, akoz zot depans bokou kot zot reste e i anmenn lanplwa bokou pour nou dimoun swa ki vann keksoz ouswa ki kontan travay lo delo.

Alor nou bezwen fasilite en marina modern.


Nou bezwen tir enpe presyon lo nou pti kapital Victoria ki pe ganny de plizanpli afekte par traffik e kot nou bezwen asire ki son kalite ler ki nou respire i reste a en bon nivo.

Nou’n devlop en masterplan pour elektrisite avek bi, ki nou pa pas ankor dan bann sitiasyon kouran koupe ki afekte swa nou kalite lavi, swa bann lotel ouswa nou bann lendistri.

Pou adres problenm delo, noun komans anbark lo en seri proze desalinizasyon lo Mahe, Praslin e La Digue.
Tou dernyerman, nou’n osi inisye an kolaborasyon avek bann institisyon etranzer ek lendistri lotel, pou met an plas en progranm dirab lo tretman e resiklaz delo ki ava kontribye dan nou zestyon sa resours telman enportan dan nou lavi.

Gouvernman pou osi kontinye ankouraz letid e devlopman progranm pou met en servis resours lenerzi alternativ ki pou kapab reponn nou bezwen a tou nivo.
Byen ki nou pe viz lo nouvo proze konblaz, pou adres an grann parti nou progranm vizavi lozman, i enportan ki saki nou kontinye konstri lo nou bann zil prensipal i ganny fer dan en fason armonye avek nou lanvironman.

I tre enportan par egzanmp ki Minister Labita ek Lamenazman Later ensi ki developer e arsitek i fer plis atansyon ki nou pa konstri tro danbor semen, non selman pour rezon planifikasyon me osi pou preserv panorama nou zil.
Dan sabann dernyen lannen, noun angaz nou dan en lapros tre serye e konsyansye pour nou garanti e konsolid nou premye pozisyon dan lemonn koman pei ki envesti plis par tet dabitan lo zestyon nou lanvironnman natirel.

Nou progranm konpreansif dan sa domenn in ganny byen ankadre dan Environment Management Plan of Seychelles, e gras a nou rikord ekselan, noun arive anmenn abor nou progranm bokou bann enstitisyon enternasyonal.
Avek lentegrasyon Park Natirel Fond Ferdinand ek son plantasyon coco-dmer e avek en lagrandisman Morne Seychellois National Park lo Mahe, nou’n ariv a en poursantaz 50 pour san nou teritwar ki dedye a konservasyon.

Sa i en enorm eritaz ki nou’n konsakre pour nou prosenn zenerasyon e ki a zot tour, zot pou bezwen preserve.

Tou nou lezot progranm reabilitasyon lanvironnman maren koman teres i fer nou en pei avangard dan le monn dan sa domen.
En tel progranm e konsekrasyon nou resours natirel i demann en gran zefor lo plan imen tel ki lo plan finansye.

I demann ki nou annan en zefor nasyonal pou fer sir ki nou pa sanz larout swa par move planifikasyon ouswa par fer bann fot ou aksidan.

Sa vokasyon nob lo lapar pep Seselwa i en konsiderasyon primordial ki devre ganny respekte dan tou lezot domenn nou developman dirab.
Set an gardan touzour sa lekilib ant lanvironman e nou devlopman ki nou pou arive sovgard nou larmoni sosyal dan lekel nou viv e dan lekel nou zenn i grandi.

Nou bezwen akonpanny sa konsern pou lanvironman avek en nouvo volonte pou gard nou pei prop.
Komansman kot nou lakour ziska nou lavil Victoria, an pasan par nou bann pti semen e bann larivyer, otour nou lekol oubyen nou landrwa travay, nou bezwen repran sa labitid lapropte kin touzour fer nou fyer e donn nou en bon repitasyon partou kot nou ale e a avek bann viziter.

Frer e Ser Seselwa, lannen 2000 in en bon lannen kot noun fer bokou progre, kot noun fer bokou keksoz ki pou kontribye pou fer nou pep avans pli devan.
Nou gran komblaz East Coast pe kontinye fer progre – E pli boner monn eksplike akoz nou krwar ki nou ti bezwen fer sa konblaz.

Noun konstri en lizin Elektrisite pou fer sir ki nou annan kouran pour bann devlopman ki nou bezwen fer.

Noun konstri bann sistenm ‘sewerage’ ki nou krwar i neseser pour nou devlopman e nou byenet.

Noun pran mesir neseser pou fer sir ki a lavnir nou pa mizer delo kan i annan la sesres.

Sa se bann pli gran depans ki noun bezwen fer.


E sa I anmenn mwan pou dir detrwa mo lo sa problenm ‘forex’ ki nou pei pe pas ladan.

Monn deza eksplike e mwa profite pou eksplik ankor akoz nou annan en mank deviz dan pei.

Pour nou fer sa bann gro proze ki monn koz lola taler, i ti neseser pour nou pret larzan avek bann labank komersyal.
Bann labank ki pret nou larzan, i demann nou 2 keksoz ….. Enn, seki nou bezwen repey zot dan zis 3 ou 4 lannen a en to lentere treo, e dezyenm zot ensiste ki nou repey zot avek deviz e sa i fer ki lamwatye forex ki nou pei i ganny i al dan sa bann labank e i pa rantre Sesel ditou.

Par egzamp, preske tou deviz etranzer ki IOT i ganny i pa rantre Sesel me i al pou pey sa bann labank.
Se pour sa rezon ki monn demann pep Seselwa pou fer en pti pe sakrifis ziska ki noun fini pey sabann gro det ki noun bezwen fer; Ler noun fini repey sabann det , non selman nou lekonomi pou vin pli solid, me nou pour osi rekolte fri saki noun senmen.

I vre ki i pour annan defwa ki serten marsandiz pou manke dan magazen.

I pour annan de fwa ki nou pa pou ganny tou forex ki nou oule pour nou vwayaze – me dan detrwa lannen nou pou fini pey nou det e tou keksoz pou retourn normal.
Malerezman i annan serten dimoun ki pe profit lo sa sitiasyon difisil ki nou ladan oubyen pou fer propagann politik – ou byen pou fer larzan lo depan zot prosen.

Bann ki fer propagann politik i dir nou zot zot annan solisyon – me ziska ozordi zot pankor dir nou sa solisyon.

En zour zot dir nou fodre swiv saki IMF i dir, e lannmen zot dir nou fodre pa devalye, kan zot konnen ki premye keksoz ki IMF i dir se fodre devalye.
Mon krwar ki i neseser pour nou analiz enpe ansanm sa kestyon IMF e akoz sa gouvenrnman i pa dakor pou fer saki IMF i oule nou fer.

Mon tya kontan osi eksplik byen kler ki Sesel napa okenn lobligasyon viz-a-vi IMF.

I annan zis bann konsiltasyon normal ki ganny fer antre nou, e se tou!

Kwa ki IMF i propoze ki nou nou pa dakor avek.

Prensipalman i annan de propozisyon ki nou pa kapab tonm dakor lo la.
Premyerman zot dir nou ki fodre nou devalye nou roupi e dezyenmman ki fodre nou diminye nou depans sosyal – set-a-dir nou depans lo lakaz – pansyon vyeyar – ledikasyon ek la sante – ensi-de-swit.

Ki pou arive si nou devalye nou roupi – Premyerman tou dimoun ki annan larzan labank oubyen kot li, endividi koman biznes – pou vwar son larzan perdi son valer.

Nou en pei ki depann bokou lo lenportasyon e si nou devalye – dizon par 50% - de zour-o-landmen pri marsandiz pou ogmante par 50%.
- Natirelman travayer ki pou kapab aste zis de-tyer sa ki I tyabitye aste avek son lapey pou demann ogmantasyon saler – e nou pou komans en semen ki pou finalman detrir tou sa ki noun konstri ziska prezan.

Gouvernman SPPF in deza dir e mon repete ozordi -nou pa krwar i neseser pour nou devlye nou roupi e nou pa pou fer li.

Saki nou krwar i neseser se fer sir ki nou pas lalwa neseser pou aret sa ‘blak market’ ki pe ampwazonn nou lavi e ki pe fer pri marsandiz monte.
I annan serten dimoun malonet ki pe profit lo sa problenm deviz ki nou pe pas ladan pou fer gro profi e ki an fezan sa pe ede pou fer nou sitiasyon vin pir.

Si ozordi bokou pri marsandiz pe ogmante dan magazen set akoz serten emportater pe fer vin marsandiz avek larzan ki zot aste lo ‘black market’ a nenport ki pri.
Sa sif swivan I ase pou montre nou ki manyer nou pei ti pou ete si sa sityasyon ‘black market’ pa ti defigir nou lekonomi – Zis lendistri touris I anmenn nou lekivalan pre en bilyon-edmi roupi sak lannen.

Lezot ekspor I anmenn nou ankor pre nef-san milyon roupi.

Dan sa reveni touris zis sis-san milyon roupi, sa vedir mwens ki lanmwatye ki pas atraver nou sistenm labank.

Lekonomi Sesel i sonny nou tou – i benefisye nou tou – e i napa rezon pour en bann pran lavantaz o detriman lezot.
‘Lez-inosan’ pa kapab kontinye pey pour le koupab.

Se pour sa rezon ki monn demann biro Attorney General pou propoz lalwa neseser pour nou konbat sa fleo ki apel ‘black-market’ e ki pe fer nou lekonomi soufer.

Mon tya kontan osi ozordi demann lopozisyon pou pran en pozisyon pli responsab dan lentere Sesel.

Dan en demokrasi i bon e i neseser annan en lopozisyon serye e konstriktif.
En lopozisyon ki profit lo sak pti problenm ki nou annan pou fer propagann san ki zot kapab propoz en progranm alternatif – en lopozisyon ki pe abiz konfyans son siporter e ki zwe avek laliberte lekspresyon pou persiste avek en kanpanny mansonz ek menas.

Sa i pa en lopozisyon ki kapab ganny respe lepep seselwa.

Parey mon dir pli boner noun annan nou en bon lannen kot noun met baz pour nou fer bokou progre.

Sirtou noun viv ankor dan kalm, dan lape e trankilite.
Malgre ki nou popilasyon in ganny ekspose avek serten move mers ek tandans ki ekziste dan pei deor atraver televisyon, sinema ek lapres nou kominote in reste en pti fanmiy ki oule fer sir ki sa larmoni ek sa lape i reste pour touzour.

Annou kontinye fer atansyon ki nou pa devlop en kiltir vyolans, en tolerans pour sa ki mal, oubyen en kiltir mank respe pou nou prosen.

Annou kontinye edik nou zanfan pou respekte propriete lezot.
Nou bezwen fer sa a traver la fanmiy, parmi bann group zanmi dan lekol e dan bann landrwa kot nou zwenn e diverti.

Dan sa 25 an pase noun arive konstri en nasyon.

A traver tou nou zefor noun donn nou pep en lidantite ek en dinite e noun ekrir nou desten byen kler pour nouvo zenerasyon ki pe swiv.

Dan sa 25 an noun arive tras en larout devlopman ek progre san sakrifye bann eleman ki presye dan nou leritaz natirel e san les nou pep ganny afflize par bann maler kin tous bokou lezot pep.
Dan 25 an noun preserv tou bann kalite ki fer nou pei ek nou pep parmi bann pli anpe, pli ere e pli imen.

Ansanm noun byen konstri nou fondasyon.

Et la ki nou pe komans sa nouvo letap nou bezwen tou sa bann kalite, tou sa bann lafors, tou sa bann valer ki nou posede pour nou kontinye konstri nou pei.

Nou pou bezwen annan ankor plis linite, ankor plis fraternite antre nou, ankor plis lanmour pou Sesel, ankor plis sa lespri ‘caring and sharing’ e ankor plis bon direksyon.
An en mo nou pou bezwen plis solidarite – ant nou tou Seselwa e ant nou ek nou pei, Sesel.

Se pou sa rezon ki monn dedye lannen 2001 koman lannen SOLIDARITE.

Par Solidarite, mon oule dir sa linite antre nou, sa devosyon anver nou pei, en promosyon kontinyel nou kiltir lape e sa volonte pou bos ansanm pou Sesel.

Se sa lakle nou byenet e nou lavenir.

National Assembly Leaders Reply Thursday 1st March 2001 MR SPEAKER Bon avek sa mon envit Onorab pou fer son prezantasyon.
Mon'n bliye dir zot mon pou strikt osi avek letan.

Onorab.

MR RAMKALAWAN Mr Speaker, Ozordi i mark komansman premye deba dan Lasanble Nasyonnal pour sa nouvo milenyonm.

E byensir i tre apropriye ki nou komans par regard sitiasyon nou pei Sesel, ki apartenir pour nou tou e ki esey konpran pli byen ki mannyer nou kapab fer li vin meyer, annan pli gran apresiasyon pour kontribisyon sakenn e par lao tou rekonnet e respekte bann diferan lopinyon ki natirelman diferan dimoun pour annan.
Se avek sa kalite lespri ki nou kapab kontinyen reste ini koman en pep, nou kapab fer fas avek nou difikilte avek kouraz e sorti dan bann problenm san perdi nou dignite.

Alor, mon komanse par dir byen for ki ozordi, plis ki yer, nou pei i bezwen rekonnet tou son resours imen, servi zot byen e devlop en kiltir pli gran tolerans pour lopinyon divers e apresye ki nou kapab viv ini koman en pep o-milye nou diversite.

Me byensir sa pa tou-l-tan evidan.


E tou lezour i vin pli kler pour mwan sa nesesite pou fer konpran serten dimoun ki i pa akoz en dimoun i annan en diferan lopinyon ki i pe ensilte ou oubyen i pe maltret ou.

Alor deswit mon pou dir Msye Speaker ki mon rezet konpletman sa leson lo ki mannyer en lopozisyon i devret azir ki Mr.René in esey donn nou zour Mardigra dan Lasanble.
Sa lopozisyon ki mon dirize ien lopozisyon serye, i en lopozisyon ki konnen egzateman ki i pe fer e tou lezour dimoun pe konpran ki o-fet se li alternativ pour nou pei.

Wi, tan ki mon dirizan lopozisyon mon pou dir avek gouvernman tre for son bann febles e set a li pou rektifye sa bann problenm, etan donnen ki se li ki o-pouvwar.

Si nou annan en move lekonomi e en gro problenm forex akoz move plannifikasyon, gaspiyaz, koripsyon, wi mon pou kritike.

Eski mon bann oponan ti ekspekte mwan reste trankil?
Non.

Si Sesel pe pas move lalwa ki pou izol li avek kominote enternasyonnal, wi mon pou fer tapaz dan pei e a-letranze.

Se sa rol en lopozisyon responsab ki anvi ede konstri son pei.

E dimoun fodre konpran sa tre byen.

Eski Mr. René i anvi en lopozisyon ki letan i perdi eleksyon i pou met dife lo latet montanny Mahé ek Praslin.

SNP i pa en lopozisyon ki letan i pa dakor avek en keksoz i pou met bonm.

SNP i pa en lopozisyon ki napa pasyans pou esper eleksyon e fer kou deta?
Mr Speaker SNP e lopozisyon an zeneral i pa en lopozisyon ‘yes men’?

sakenn i annan son lopinyon e sak lopinyon i ganny respekte.

Mr. Speaker, sa lopozisyon ki mon dirize i pa sa kalite lopozisyon.

Me i enn ki serye e respekte tou lalwa lademokrasi.

Nou fer nou travay dapre manda ki lepep in donn nou, e dapre sa ki nou ti demann zot.

Se pour sa rezon ki ozordi nou ganny resevwar dan tou kapital Lerop e lemonn i koz avek nou e konpran nou.
Se pour sa rezon ki letan nou koz lo bann problenm ekonomik e nou koz lo nou bann det, serten pei ki nou dwa i deza komans dir nou ki zot pou pare pou renegosye repeyman serten det.

Alor, mon anvi efas sa paragraf ki Mr. René in servi, byensir pour propagann politik.

E mon anvi dir avek lepep Seselwa ki lopozisyon ozordi i koz avek tou sa bann pei ki gouvernman i koz avek e ki nou travay ek determinasyon i ganny rekonnet par kominote enternasyonnal.
Alor, napa okenn sanzman ki nou bezwen fer e mon pou kontinyen travay pour anmenn bann amelyorasyon neseser dan pei pour prosperite lepep Seselwa an-antye.

Les mwan azoute ki se gouvernman ki pa serye dan sa politik milti parto akoz i refize rekonnet lopozisyon ki reprezant 40% elektora sa pei.

Letan nou regard nou pei, nou bezwen vin fran.

I pa abouti dan nanryen pour nou zis koz zoli parol e pas par lao problenm.

Nou bezwen regard nou problenm an-fas e servi nou lenerzi pou nou esey rezourd zot.
Se sa ki pou donn nou pep en meyer e nou bann zenn en lavenir asire.

Alor, kontrer avek sa ki’n ganny dir, mwan mon krwar ki lannen 2000 ti en lot move lannen pour nou isi Sesel.

Lannen 2000 pan’n gard bann promes ki ti atase avek li.

Olye sa zoli rob avek en zoli style ki nou ti ganny promet, nou’n plito trouv en labiyman deplimen e byen sal.

Seselwa i konnen ki mon pe dir akoz lannen 2000 in war nou pei anfons plis ankor dan son bann problenm ekonomik.
Tandi ki an 1999, bann eksper ti dir ki i ava pran 2 an pou rezourd nou difikilte, apre lannen 2000, serten in dir ki pres pour nou ariv sa pwen kot napa retour.

Sa i pa en bon sinny, e i bezwen fer nou tou vin pli alert e konpran pli byen sa ki pe pase otour nou.

Kwa ki spesyal ki lannen 2000 ki Mr. René in dekri li koman en bon lannen?

An dot mo, kwa ki ti ekstra ki en nenport gouvernman pa ti pou fer?

2 keksoz in ganny mansyonnen: Proze elektrisite e proze konblaz.
Eski sanmenm ki fer sa lannen vin en bon lannen?

Eski letan ou met sa lo en balans e met lo lot kote nou sitiasyon ekonomik i vreman donn nou rezon pou selebre?

Personnelman mon pa pou dakor avek sa.

En nouvo stasyon elektrisite lontan ti’n devret plannifye akoz sa ki nou ti annan ti’n fini servi son letan.

Seselwa pa oubliye ki se bann koupir dan elekstrisite letan masin ti komans kase enn deryer lot tou lezour ki ti pous gouvernman pou taye e fer sa proze.
Ki mannyer eski Seselwa i kapab oubliy son bann lekipman elektrik ki ti brile e son manze ki ti gate dan son fridge?

E se pour sa rezon ki in kout nou sitan ser.

En sinny move planifikasyon.

Annou osi pa oubliye ki El Nino avek lasesres ki in anmennen ki’n fer nou taye ankor e fer move planifikasyon e entrodwir desalinasyon.

E pourtan Sesel i ganny ase delo e nou servi mwens ki 5% delo lapli ki nou gannyen tou lezan!
Seselwa pa oubliye ki dernyen gran rezervwar delo ki ti konstri par sete par gouvernman Britanik letan nou ti ankor en koloni, e ki anba SPPF napa okenn gran proze delo ki’n ganny fer.

E la Mr Speaker permet mwan, pou fer en deklarasyon tre serye.

Lannen pase dan sa Lasanble mon ti dir ki nou pa pou rekonnet serten det ki gouvernman i met lo nou atraver en bann proze ki pa vreman lideal pour nou pei, me ki pou plito fer nou soufer plis.
Alor mon pe dir ozordi ki SNP pa rekonnet sa det $25 milyon ki’n fek ganny sinnyen pour proze desalinasyon.

Mon anvi dir avek sa bann labank ki zot pa pe ed nou pep, me ki zot pe ede detri nou plis akoz finalman sa proze desalinasyon pa pou kout nou $25 milyon, me bokou plis an forex.

En nenport eksper i ava dir ou ki i annan ase delo Sesel e ki sa ki nou bezwen se en lot gran danm ek serten pti rezervwar.

Pou ilistre sa nou kapab senpleman regard nou sitiasyon delo ozordi.
Tou larivyer i plen e nou pa mank delo.

Alors i kler ki ofet se sa ki nou bezwen se zis kapasite ranmas delo e non pa kapasite fer lanmer vin delo dou!

Plitar Seselwa menm pou antann lakantite forex ki nou pou depanse pou fer marse sa bann masin sitan delika.

Annou kontinnyen regarde ki mannyer nou pei in kontinyen anfonse e konpran akoz ki lannen 2000 pan’n en bon lannen.

Zanvye 2000, en dolar ti vann R5.30 dan labank e R8 lo black market.
Ozordi, en dolar i kout R6.63 dan labank e R15 lo black market!

Apre Mr. René i vin dir nou ki i kont devaliasyon.

Frer ek ser Seselwa, devaliasyon pe deza arive e i pe ganny fer par Labank Santral avek lakor gouvernman limenm.

Alor konpran byen ki pandan lannen 2000, nou roupi in devalye par plis ki 20% ofisyelman e par plis ki 55% lo black market.
Lafason ki keksoz pe kontinyen ale i kler ki letan Desanm i arive, dolar dan labank pou kout anviron R7.50 e lo black market i kapab ariv ziska R20 sa vedir 40% devalyasyon ofisyelman e plis ki 250% devalyasyon lo black market.

Alor letan Mr. René i vini e i dir nou ki i pa pou zanmen devalye roupi parey IMF i dir, sa pa vre akoz roupi in deza devalye, e i pou kontinyen devalye.

Seselwa, sak fwa ki ou al labank e ou vwar ki pri ki ou peye pou aste en dolar in ogmante, sa i vedir ou roupi in devalye.
Pou montre ou ki roupi pe kontinyen devalye e son valer in tonbe, pran sa lot legzanp.

Zanvye 2000 ou ti kapab servi roupi dan duty-free isi Sesel.

Ozordi nou prop roupi pa ganny aksepte lo nou teritwar.

Eski ou sityasyon i dan bon oubyen ou pe vin pli dan pens?

Pandan lannen 2000 pri marsandiz in kontinyen ogmante dan en fason fenomenal dan laboutik.

E letan mon koz lo sa, mon pa pe koz lo zis laboutik prive, mon pe koz lo SMB osi, sa marsan ki sipoze pran byennet Seselwa a-ker.
Pri manze in ogmante e sa i fer ki lakantite komodite ki en fanmiy i kapab aste avek son lapey in redwir.

Seselwa i vwar sa bann zafer e i santi ki keksoz pa pe mars byen pour li.

Tou le lafendimwan letan i al laboutik, i santi ki son sak i vin pli leze e pourtan i pe depans menm kantite larzan, oubyen menm plis Serten fanmiy Seselwa i santi ozordi ki letan le 15 i arive, i nepli annan gran keksoz dan son lanmen e parfwa i menm napa ase pou met en pti goute dan sak lekol son zanfan.
Sa ki mon pe dir i leko leta bokou fanmiy Seselwa ozordi.

Materyo konstriksyon osi in pran en lapant ki fer ki en kantite konstriksyon i lo pause.

Pandan lannen 2000 napa preski personn ki’n kapab komans en konstriksyon san aret en kou dan milye semen swa akoz ti napa siman, tol, blok, dibwa, feray, weld mesh, lapentir oubyen lezot materyo.

E sak fwa bato in vini, in annan en logmantasyon lo pri sa bann materyo.

Paregzanp en fey maisonite in ogmante sorti R32 pou vin R65!
Serten batiman dan lavil tel ki Orion Promet ek City Centre in fini depas dat ki zot ti’n sipoze fini.

E plizyer malere ki’n komans zot lakaz in trouv zot pe esper materyo pour en kantite letan akoz laplipar ditan se pa zot ki ganny priorite, me bann gro kontrakter.

Tou sala i form parti soufrans ki nou pep pe pas ladan ozordi.

I form parti zot leta pandan lannen 2000.

E krwar mwan pour sa bann dimoun napa nanryen ki fer 2000 vin en bon lannen.
Dan lannen 2000 Seselwa in vin pli pov e byensir son kapasite pou aste keksoz in redwir.

Ki mannyer eski sa in arive?

Ofisyelman Minis Finans in dir nou dan sa Lasanble ki lenflasyon i plis ki 7.5%.

Savedir pandan lannen 2000 lo sak R100 Seselwa in perdi R7.50.

Si ou lapey i R2000 savedir ou’n perdi R150.

Lo lot kote, parey mon’n eksplike pli boner roupi in devalye par anviron 20%.

Savedir lo sak R100 Seselwa in perdi en lot R20.

Sa i fer en total R27 lo sak R100.


E si ou ganny en lapey R2000, i vedir ki tou lemwan ou perdi anviron R550.

E pa oubliye ki si ou met ou larzan labank, avek en lentere zis 3% ek lenflasyon R7.5%, i vedir ki ou perdi en lot R4.50 lo sak R100.

Mon konpran sa ki Mr. René i dir lo size logmantasyon lapey.
Me malerezman lefe ki gouvernman pa pe fer gran keksoz, me sel keksoz ki zot dir nou se annan pasyans e dan detrwa lannen tou keksoz pou ok, i fer ki travayer pou bezwen ganny en logmantasyon lapey tre byento.

E pour en logmantasyon annan okenn sans e kouver lenflasyon ek devaliasyon i pou bezwen enn ki anviron plis ki 25%.

E byensir sa pou annan lezot reperkisyon lo nou lekonomi.
Sa ki mon pe dir se ki i neseser pour gouvernman, parski se zot ki’n ganny manda pou prezant en package konkret pou retir nou dan sa sitiasyon.

Parey zot kontan dir, se zot ki’n ganny manda lepep.

Alor, donn Seselwa bann sif konkret e pa zis fer promes.

Akoz zot pas zot letan rod nou progranm?

Servi sa ki pour zot.

Pa i sipoze pli bon, e menm pli bon ki sa ki pour nou?

E dapre zot, eski sa ki pour nou i sipoze pa bon.

Alor ki zot pe rode avek nou progranm?


Ankor enn fwa, nou’n antann Mr. René dir avek lepep Seselwa pou fer sakrifis e annan pasyans e apre sa tou keksoz pou vin ok. Malerezman Mr. Speaker, sa i en promes ki Seselwa pe fatige antann.

Dimoun pa kwar dan sa kalite parol akoz detrwa lannen pase, dan sa menm Lasanble, lo sa menm sez, Mr. René ti dir nou ki dan 6 mwan nou ti pou rezourd nou problenm forex atraver pipeline.

Me olye rezourd, nou trouve ki nou pli anfonse.


E i neseser pou demande ki savedir enn-de lannen?

Mon ti ekspekte ki etan-done ki Mr. René i ansarz pei e i konnen ki det nou annan, ki i ti ava dir nou en keksoz konkret, tel ki, dan tel lannen nou pou’n fini pey tan larzan e alor nou pou annan tan kantite rezerv ki nou pou kapab met dan nou lekonomi.

Me pa sa ki i dir nou.


Seselwa pa konpran sa zafer enn-de lannen parski i annan Seselwa ki’n ganny promet en lakaz dan enn-de zan, me ki ankor pe espere apre plis ki 10an.

Alor Mr Speaker Seselwa i demann leksplikasyon kler.

Sa ki pa akseptab e ki Msye Rene i bezwen mazinen se ki in opouvwar pandan 25 an e si ozordi i pe dir nou ankor ennfwa ki i annan bokou pou fer e ki nou bezwen esper enn de lannen ankor pou rezourd nou lekonomi, sa vedir i annan en sinny ki in fail.
E la mon anvi dir ki parol Mr. René i kontredir sa ki nou lir dan bann regilasyon gouvernman e menm dan Nation.

Dapre Mr. René nou bezwen pran loan komersyal avek bann to lentere byen o, e repey sa dan 4-5 an.

Me selman lo Nation yer, nou lir ki PUC in ganny en loan $25 milyon dolar ki nou pou repeye dan en peryod 12an!

Nou osi konnen ki ‘loan’ pour stasyon elektrisite e pour konblaz i pour en peryod plis ki 10 an.

Alor, kwa ki Mr. René pe esey dir nou?


Alor lekel sa bann gro loan ki nou pres pou fini peye?

E la annou pa oubliye ki nou’n fek pran en loan $25 milyon dolar pour en bato pour SEPEC osi.

Lizye Seselwa i ouver e alor fodre pa vin donn Seselwa sa kalite zistwar.

Letan nou koz lo sakrifis, i tre enportan pou dir ki Seselwa pe deza fer sakrifis.

Konmdir koze, sang in sere menm, e si nou ser en lot may, nou riske toufe.
Mr. Speaker, ozordi dan nou pei, sa dimoun aze ki’n ganny dir i pa pou kontinyen ganny en ‘carer’ pe fer sakrifis; sa dimoun ki pe pey housing plis ki 5 an e ki pankor ganny en lakaz pe fer sakrifis; sa dimoun 58an ki pa travay e ki’n ganny dir zot pe koup son lasistans li osi i pe fer sakrifis; sa zenn dimoun ki’n fini kalifye me ki pa ganny travay akoz ‘security clearance’ i a pe fer sakrifis; sa manman ki ti ganny lasistans avan eleksyon, me ki apre eleksyon in koupe, i a pe fer sakrifis; sa dimoun ki malad e ki pa pe ganny sa tretman neseser i a pe fer sakrifis avek son lavi; sa dimoun ki son lakaz i koule, me i pa ganny ede akoz son parti ki i siporte i a pe fer sakrifis; sa paran ki pa dinen, me prefere donn son zanfan sa manze i a pe fer sakrifis.
Sa ners ek sa ansenyan ki leve avek devosyon malgre moral i ba, i a pe fer sakrifis.

Sa travayer ki napa pyes oubyen materyo travay pe deza fer sakrifis.

Si nou pe demann sa bann dimoun pou fer sakrifis ankor finalman zot menm zot pou vin en sakrifis vivan.

Sa ki mon pe dir se ki in ler pou aret dir dimoun ki zot bezwen fer sakrifis epi tou keksoz pou rezourd.

Mon oule dir ki in ler pou rod solisyon pour nou problenm.

Nou pep i anvi en direksyon kler kot i ava konn prosperite ek en meyer lavi.
Mr. Speaker, IMF in fini vin en mo kreol.

Mon krwar i neseser pour mwan dir 2 mon lo size sa lorganizasyon e sa ki i dir lo nou pei.

I vre ki Sesel napa okenn lobligasyon anver IMF.

Nou napa loan avek IMF.

E la mon ava dir dan SNP, nou osi nou pa dakor avek tou propozisyon ki IMF i dir.

Me menm si mon pa dakor avek tou son preskripsyon ki i propoze, mon annan gran respe pour son dyagnoz, sa vedir ki mannyer i war nou pei e ki pou arive avek li si serten keksoz pa ganny fer.
E gouvernman Sesel osi i kontan envit sa bann dimoun pou fer sa bann analiz.

Mr. René Mardi in dir nou ki i annan 2 keksoz ki IMF in propoze ki i pa dakor avek: 1.

Devaliasyon; lot, koup lenvestisman dan progranm sosyal.

I neseser pour lepep Seselwa realize ki gouvernman SPPF menm si i dir ki i pa dakor avek sa, ki i pe aktyelman fer sa bann keksoz ki IMF in dir.

Roupi in fini devalye par 20% e progranm sosyal in deza komans koupe.
Fer peye lekol, koup means testing, koup carer, ankouraz dimoun pran ‘loan’ komersyal pou fer zot lakaz, peye pour ou zanfan lekol letan i liniversite tou sala i bann aksyon ki form parti sa dezyenm propozisyon IMF.

Eski pa i osi vre ki gouvernman pe etidye pou regarde si dimoun pa devret fer en kontribisyon pour zot lasante letan zot admet lopital?

Alor, kwa ki Mr. René pe dir nou i pa dakor avek e i pa pou fer?

Larealite se ki i pe fer tou, me i pe fer li trankil san ki i sa degre evidan.
Mr. Speaker, i osi enportan pour nou realize ki rezon ki ozordi nou antann koz lo devaliasyon se zisteman akoz nou lekonomi pan’n ganny dirize dan en fason apropriye e efikas.

Akoz ki en dokter pou koz lo koup ou lipye, si ou napa problenm avek ou lipye?

Menm parey avek nou lekonomi.

Devaliasyon i lo meni ozordi senpleman akoz lafason ki SPPF in anmenn nou lekonomi.
E vi ki nou pankor antann okenn propozisyon, sof, sa pilil ‘pran pasyans’, i kler ki keksoz pou kontinyen deteryore e nou pei ek son pep pou tonm dan en gran presipis pli devan.

Sel keksoz ki nou’n antann Mr. René dir se propoz en lalwa pou konbat kont ‘black market’.

Eski sa i vreman solisyon ki nou bezwen?

Mon pa etone akoz i resanble ki sak fwa problenm ekonomik i for, Mr. René i zwe avek lalwa!

Dan mon lopinyon larepons i negativ.


Nou deza annan plizyer morso lezislasyon tel ki Foreign Earnings Act & Exchange Control Act, e i menm annan dimoun ki zot in deza kondannen dan prizon anba sa bann lalwa.

Sa bann lalwa i an-fors depi 1999.

Ki kalite nouvo lalwa sever ki pou ganny pase?

Eski Mr. René pa realize ki tou dimoun ozordi i annan en kontak avek black market akoz zisteman sitiasyon i sitan grav ki sel fason pour ou ganny en pti dolar pou vwayaz avek fodre ou al lo black market?
Eski i pa realize ki depi sa ki gran ziska sa ki tipti, depi dan Central Bank ziska lo lans, depi State House ziska dan baka bar, depi gardyen ziska voler i al lo black market?

E ki laplipar ditan sa bann ki i dekri koman ‘malonnet’ ki pe fer larzan vit se o-fet bann gro zofisye ki obor li e ki annan gro larzan ek akse avek sa marse?

Sa ki i pe koz lo la se zis en sentonm.

Nou bezwen rezourd problenm an-antye, savedir son lakoz e fer sa dan en ‘package’ ekonomik.
Tanzania, Kenya, Maurice i legzanp bann pei ki’n demont zot ‘black market’.

Me annou regarde si napa leson pou aprann.

Mr. Speaker, i kler ki nou pei pe pas dan en kantite problenm ozordi.

Pour nou kapab sirmont sa bann difikilte i tre enportan pour devlop en kiltir tolerans pour tou dimoun.

I nepli ler pour annan en latitid dominer e azir konmsi sa pei i zis pour serten dimoun.

Napa tribi dan nou pei, alor napa okenn group oubyen endividi ki pli siperyer.
Mon kwar ki tou Seselwa i annan en plas dan sa pei e ki tou dimoun i annan en kontribisyon pou fer tanpi konnen lekel ki o-pouvwar.

Alor, mon profit komansman sa nouvo milenyonm pou demande ki sa kalite lespri i ganny posibilite pour devlope, akoz nou pep in konn ase divizyon ek viktimizasyon.

In nepli ler pour bann travayer dan serten biro gouvernman demande si en dimoun ‘i avek nou’ avan ed li.

In nepli ler pou annan serten travay ki ganny donnen selon ou apartenans politik.
Nou bezwen retir sa bann lobstak e rantre dan sa syek koman en pep mir avek en lepri ouver.

Mr. Speaker, SNP i krwar dan sa lespri.

Nou pa kapab zet dimoun eksperyanse dekote e fer kwar ki zot pa egziste.
Mon kapab paregzanp dir ki politisyen eksperyanse parey Minis Belmont ek Minis Bonnelame pou tou-l-tan annan en kontribisyon pou fer pour Sesel menm si SPPF pa o-pouvwar; ki en dimoun parey Mr. Mancham oubyen Mr. Daniel Belle, ansyen parlmanter osi i annan en kontribisyon pou fer pour devlopman Sesel; ki zonm eksperyanse parey Mr.

Guy Morel, Mr. Robert Grandcourt, Ziz Souyave, Ziz Sauzier zot osi tou zot annan en kontribisyon pou fer pou ed sa pei progrese.
Alor, Mr. Speaker, letan mon pe dir ki nou bezwen travay pour Sesel, mon konvenki ki nou annan ase resours imen ki kapab fer nou pei vreman vin en model ek legzanp pour nou rezyon e pour lemonn an-antye.

Mon annan sa konviksyon ki letan nou’n etabli tou nou bann lenstitisyon e donn dimoun sa konfyans dan zot lekor pou pran desizyon, nou pei o-fet i kapab vin en vre model lademokrasi, bon gouvernman e latransparans.
Nou kapab fer li, e ozordi mon lans en tel ‘challenge’ avek bann ki o-pouvwar pou deza komans montre sa direksyon.

Mr. Speaker, leta nou nasyon pa tro lo la ozordi.

E lepep Seselwa pa konfortab avek son sitiasyon e lavi i vin en difikilte agrave tou lezour.

SNP i anvi trouv prosperite pour tou.

E parey mon’n dir, mon konvenki ki nou kapab ganny li.
Alor mon pas enn-de keksoz enportan paregzanp i enportan pou nou liberaliz nou lekonomi, wi nou bezwen sorti avek en lekonomi kontrole pou vin enn lib ki ganny dirize par lafors marse.

SNP pa pou zanmen propoz en liberalizasyon sovaz parey serten i anvi fer nou per avek.

Sesel i bezwen aret kwar ki se li ki diriz lemonn, me plito met li dan rezyon Losean Endyen, dan COMESA, SADC, ACP e pa lao tou dan lemonn.
Globalizasyon i la realite ozordi, e plis ki nou pran letan pou rantre ladan, plis nou pou soufer e pa rekolte bann benefis.

Annou aret fer per dimoun e annou aret anbet dimoun zis pour rezon politik e pou reste o-pouvwar.

Sekter prive i bezwen rantre e zwe son rol a-plen.

Alor SNP i krwar ki nou bezwen larg lanmen bann antreprener Seselwa e gouvernman ek bann paraetatik pa kapab kontinyen fer en konpetisyon enzis avek sekter prive.

Mr. René i dir ki ‘laplenn i gran ouver pour sekter prive’.
Kestyon ki nou bezwen demande se: Eski sa laplenn i vreman nivo?

Alor SNP i redir ankor ki se sekter prive ki bezwen vin moter sa lekonomi e alor tou posibilite i bezwen ganny kree pour zot kapab enplimant zot proze e fer pei bouze.

Lafason ki Joint Economic Council i ganny trete pa en bon lendikasyon lo sa ki Mr. René i dir.

SNP i krwar ki i enportan pou privatiz serten lakonpannyen paraetatik, spesyalman bann ki zot rol i kapab fasilman ganny pran par sekter prive.
Okenn privatizasyon i devret ganny lapwi gouvernman pou fer sir ki bann lantrepriz i ganny posibilite grandi e ki an-retour i kapab donn plis lanplwa dimoun.

Par egzanp letan nou koz lo privatiz SMB, nou pe dir ki gouvernman i devret ed sa ki aste bann diferan morso sa lakonpannyen avek bi fer zot agrandi zot lenvestisman e alor kree plis lanplwa e sofgard lanplwa bann travayer aktyel.

Nou annan konfyans ki sa i kapab ganny fer e alor travayer pa devret per bann zistwar boukloulou akoz in fini mor.
SNP pe rod kree plis lanplwa pour tou Seselwa.

Se pour sa rezon ki en gouvernman SNP pou donn sekter prodiktif tou son sipor e menm dan serten sirkonstans garanti ‘loan’ pour bann antrepriz dirab ki pou anmenn devlopman ek lagrandisman dan nou lekonomi.

Nou krwar dan relans nou lekonomi e ankouraz lenvestiser pou vin Sesel.

Avek liberalizasyon nou lekonomi, sa pou fer ki gouvernman pou napa lenterferans ki pa neseser dan biznes.
Alor, atraver en ‘Investment Code’, ki kler e pa anba kontrol politisyen, lenvestiser pou konnen egzakteman kote i debout e parski en gouvernman SNP pa pou enterfer avek sistenm lazistis, en lenvestiser pou konnen ki i annan proteksyon anba bann diferan konvansyon enternasyonal e anba nou prop lalwa.

MR SPEAKER Ou letan in fini si ou ti kapab fer ou konklizyon.

MR RAMKALAWAN Mon pe fer konklizyon.


Alor Mr Speaker en gouvernman SNP pou negosye repeyman nou bann det e sa se keksoz ki nou'n deza komans fer e la mon ava dir ki nou deza annan parol konkret ki nou'n deza komans tande avek bann pei.

Sa i serye e Mr Speaker sa konfyans i la.

Ozordi nou problenm i agrave nou bezwen pran loan komersyal.
Minis Franse in fek fer kler sa size ki paregzanp nou'n nepli ganny bann loan bilateral e se pou sa rezon ki paregzanp larzan IOT i al pou labank, Prawn Project i al pou ABN Amro; larzan SEPEC i al pour diferan labank komersyal, larzan airport osi tou i al dan sa bann diferan landrwa.

Mr Speaker permet mwan pou termin avek sa konparezon.

Diferans ant SNP ek SPPF.

Se ki pour SPPF en zenn ki komans travay i bezwen donn tou son larzan lafen dimwan son manman.
Son manman i donn li R200 e i dir li si i bezwen en larzan vin kot li e Manman ki kontrol tou keksoz.

Dan SNP, nou pe dir avek sa zenn, ki komans travay nou donn li son bann langazman ki i annan vizavi sa lakour e apre sa nou dir avek li pran ou larzan, manage ou larzan, pran ou responsabilite, vin serye e devlope.

Se sa diferans.

E nou Mr Speaker nou anvi en pep ki lib, en pep ki son lespri pa ganny kontrole, en pep ki debourye dan en fason onnet.
Finalman Mr Speaker en pep ki apresye son lekor, en pep ki kapab debout for e se sa kalite pep ki pou devlop nou pei.

Mr Speaker Bondye i vreman protez sa pei ki apel Sesel ek son zabitan.

Alors ozordi ankor ennfwa, mon krwar nou bezwen spesyalman koman kretyen dan sa sezon karenm, nou bezwen ankor ennfwa priye ki Bondye i kontinnyen beni sa pei Sesel e beni tou Seselwa.
Alors Mr Speaker nou nou pou kontinnyen nou travay, lopozisyon i lo bon larout e lopozisyon parey nou dir toultan,nou pa pou zanmen les tonmbe.

!

MR HERMINIE Msye Speaker diskour lo leta nou nasyon sa lannen i enn ki’n eksepsyonnel, i pa’n zis en diskour ki’n abord leta nou nasyon ozordi me i osi enn ki’n fer en analiz profon lo kote nou ete e ki bor nou pe ale.

An dot mo msye Speaker e mon krwar sa i osi santiman laplipar seselwa, sa diskour in enn ki’n donn nou bokou lespwar pour lavenir.
Diskour leta la nasyon i osi enteresan sa lannen akoz ver lafen son diskour nou’n osi vwar en prezidan ki trakase avek bann nouvo mers vize fer mansonz e menas dan nou sosyete.

Bann tandans vyolans, tandans pou senm laenn e kalonmi, mansonz e rimer.

Bann tandans ki ankor enn fwa nou fek tande e ki nou pou tande pandan lazournen ozordi.

En bann tandans ki olye anmenn solisyon i kree plis konfizyon e tou sa i ganny fer lo non politik e lanbisyon pou pourvwar.
Nou sosyete parey ou konn tre byen i enn baze lo lazistis sosyal, lo lanmour pou kanmarad, lo larmoni antre dimoun malgre diferan kouler ek larelizyon.

I sifi get nou bann zanfan pe al lekor dan bomaten, i sifi regard nou bann zenn dan lavil dan Sanmdi, i sifi regard nou pep melanze dan bazar e nou ava apresye ki nou en pep inik, en larkansyel kiltir e tradisyon byen poze kont en lemonn souvann fwa ranpli ek vyolans, lager etnik e konfli rasyal, ranpli ek soufrans, lafen, lamizer ek lezot kalamnite.
Nou en pep ki viv dan trankilite avek respe pou enn a lot anmare avek en sel lakord desten.

Donk i pa siprenan msye Speaker ki nou parey prezidan larepiblik nou vwar li repiyan bann demars pou senm laenn e diskor dan nou pei.

I repiyan letan nou vwar lanbisyon politik ganny met avan lentere en nasyon.

I repiyan letan en group endividi i esey propaz laenn atraver lazalouzi.
Laenn atraver kalomni, laenn atraver bann papye sal ki tou resaman in ganny dekri par en diplomat etranze ki reste isi Sesel koman en bann morso torson lari.

La, vwar, lafason ki imen i kominike ti tit ki zot ti donn en papye pli sal ki ganny ekri dan nou listwar, ki sa laont ti ganny sirkile underground parmi nou bann zanfan lekol.

La, vwa msye Speaker ti klerman en manifestasyon en group ek en lespri malad e visye ki apre zot lanmor sertennman pou al dan parti pli so dan lanfer.
Diskour ranpli avek demagozi, ensilt maltrete pli ba ki later, diskour ranpli avek tou kalite malpropte in rezonnen tou resaman dan ennde distrik lo Mae.

Nou nasyon dan son trankilite i asize e reflesir.

Nou reflesir lo nou gen e nou pa kapab konpran kwa ki ozordi pe provok sitan kantite laenn dan sa group lopozisyon.

Nou konstate parey prezidan larepiblik ki nou pa parfe.

Nou rekonnet nou bann difikilte e nou demann tou seselwa pou donn en koudmen.
Malgre nou fyer sa ki nou’n akonplir nou fyer nou bann rikord, nou pa kapab dir ki travay in fini.

Lannen 2000, wi, onorab ti en bon lannen malgre serten problenm me ki pei o monn ki napa problenm.

Nou bann gran lalinny devlopman ki’n definitivman anmenn en meyer sesel pour lavas mazorite seselwa ti ganny met an aplikasyon pandan lannen 2000 avek viger.

E malgre tou zefor pou detourn nou, nou ti kontinnyen lo nou misyon pou asir en meyer lavi pour nou pep.
Dan nou sistenm ledikasyon msye Speaker nou konnen ki pa tou ki parfe, pa tou laklas e lekol ki annan menm oter, pa tou nou teachers ki satisfe ek devlopman profesyonnel pou travay.

Pa tou nou bann zenn ki pe ganny sa bann ‘O’ levels ki nou ti a swete.

‘O’ levels se bann size vokasyonnel pankor ganny entrodwir.

Fiy an mezir ki lemonn i devlope e vin teknolozikman pli konplike, nou servis ledikasyon i vreman bezwen ganny aziste.
Nou tre atantif lo sa bann bezwen e pa oubliye msye Speaker se sa menm latansyon ki’n permet nou tir lamazorite seselwa dan sa kosmar ledikasyon ki zot ti ladan 25an pase pou anmenn zot kot zot ete ozordi.

Se nou pasyon e lanmour pour ledikasyon ki’n permet liberasyon bann potansyel dan nou zenn.

Me osi lannen 2000 nou’n vwar bokou nou zanfan reisi, nou fyer ler nou vwar ki ozordi bokou pe vin sa ki zot anvi dan lavi.

Zot bezwen senpleman travay dir e zot rev i vin en realite.
Nou fyer ler nou vwar bokou pe al a letranze pou vin bann profesyonnel kalifye pou ed nou devlop nou pei plis ankor.

Ekoute ki sa zenn Majoie i annan pou dir mwan resaman.

Dokter mon’n fini politeknik e aprezan mon pe al etidye pilot.

Bann sikse parey i gras a lenplimantasyon pou bann prensip dan lannen 2000.

Parey prezidan larepiblik in konstate nou en pep ki’n vin pli entelizan, an rezilta sa sistenm ledikasyon ki nou’n met anplas.
En sistenm ki garanti legalite, loportinite pour nou tou, en sistenm ki rekonnet talan dan tou son laform e non pa zis dan lentelizans.

Bokou pei o monn ti a swete ki zot parey nou.

Ki zot annan en tel sistenm.

Donk msye Speaker mon reflesir e mon demann mon lekor akoz lopozisyon i dir ki nou pa’n fer nanryen pandan lannen 2000?

Akoz zot kont ki tou zanfan seselwa, irespektiv zot kouler e zot larelizyon, irespektiv kot zot sorti, e ganny menm sans dan lavi.
Dan menm loptik msye Speaker i vre ki pandan lannen 2000 nou servis lasante in rankontre serten difikilite.

I vre ki parfwa ti mank ennde latizann, i vre ki parfwa dimoun ti esper pli lontan dan klinik ki nou tia swete e parey partou o monn L’Angleterre, lanmerik, La France i vre ki serten fot i ganny fer.

Mezir pe kontinnyelman ganny met anplas pou rektifye tousala.

E dan nou demars pou anmenn nou lopital a nivo Singapore nou bann travayer ti e zot ankor pe travay dan bann sitiasyon tre difisil.
Nou bann ward ki nou pe renouvle e fer li tre modern lapousyer ek tapaz i partou.

Moral i enpe ba me nou tou nou konpran ki sa i en sitiasyon tanporer e i pe ganny fer pou benefis nou pasyan.

Nou bezwen soutenir moral nou bann travayer lasante prezidan larepiblik i dir nou.
Me souvann fwa zot viktim labi par enn de manm piblik, zot bann bon travay pa toultan ganny apresye e dan bann papye konbyen fwa bon travay ki mazorite nurse, dokter, saniter, porter, cleaners e lezot ankor pe fer e ganny sali atraver bann lenformasyon distorte e bann statement ki konpletman fo.

Bann pti problenm pou toultan egziste.

Annefe zonm i la pou rezourd problenm me annou get ansanm ki rezilta nou polisi lasante.
Ozordi nou annan anplas en sistenm ki’n prodwir bann pli bon baromet lasante dan tyermonn.

Sistenm ki’n fer ki nou zanfan i parmi bann an pli bonn sante o monn e lannen 2000 ankor nou ti anvoy bokou nou bann seselwa ki nou pa kapab sonnyen isi aletranze, depi loperasyon leker ziska laservel, depi tretman kanser lestoma e lagorz.
Nou sistenm ti garanti ki bann ki mwen fortinen e ki otreman ti pou napa larzan pou al sonnyen i ganny trete me i malere i annan ki kapitaliz lo sak fot ki nou fer pou esey detri nou servis lasante.

En dokter i fer en fot, en servis lasante i ganny blanmen.

Dan mon refleksyon tre profon mon demann mon lekor ki annan mal ek nou polisi.

Akoz ki i annan en group ki sitan ay nou pou en sikse parey ki lanvi bokou pei o monn e ki’n ganny felisite par lorganizasyon mondyal pour lasante.
Akoz zot kont ki tou seselwa irespektiv zot kouler ek zot larelizyon, irespektiv kot zot sorti e ganny menm loportinite lasante.

Msye Speaker nou nasyon tel ki i ete ozordi in ganny batir lo la syer nou vyeyar, fatige apre zot lalit kont la povrete ki ti rennyen lo nou pei pandan plis ki 150an, bokou lapo brile par sa laflanm lenzistis ki ti pe ravaz Sesel.
Me touzour gide par bann prensip baze lo lazistis sosyal, enspire par en reyon soley, en reyon lespwar dan laform Prezidan Rene limenm zot in batir sa Sesel ki nou viv ladan e ozordi zot bezwen repo e viv dan dignite e respe.

Letan nou servi bann gro mo lensilt lo bann gro speaker pa lwen kot zot reste, nou pe perdi respe pour zot e afekte zot trankilite, onorab Ferrari.
Wi pandan lannen 2000 sitiasyon in amelyore, ler nou ti ogmante zot sekirite akoz nou pa ti oule ki zot al mandyan partou lopozisyon ti dir ki nou pe bat latet vyeyar e ki nou pe aste vot.

Nou’n konstrir lakaz pour nou vyeyar pandan lannen 2000 sa osi zot in kritike.

Nou’n organiz zot dan 3enm az pour zot kapab detann, sa osi zot pas zot letan kritike.

Dan mon refleksyon tre profon mon demann mon lekor ki annan mal ek sa.
Akoz zot kont ki nou vyeyar i viv dan dignite e lape e menm esey anbet nou pou fer nou krwar ki nanryen pa’n ganny fer pour zot.

Prezidan i dir nou ki anba son gouvernman personn pa pou ganny kit deryer.

Ki malgre ki nou destinasyon final i kler i reste bokou pour nou ariv la.

Landrwa kot sa i pli vre se dan domenn lakaz.

Nou komitman pou donn seselwa en twa par lao zot latet ti tre vivan an lannen 2000 e i reste touzour vivan.
Malgre ki nou’n konstri de milye lakaz bann zenn ki fek marye, bann koup ki pe reste ansanm pe kontinnyen rod lakaz.

Nou’n konstrir e nou’n konstrir malgre tou sord kalite kritik.

Ler nou ti batir vilaz Pointe Larue, zot ti apel sa Kan Pizon.

Ler nou ti konstrir de santenn lakaz Roche Caiman zot ti dekri li koman lakaz lapen.
Ozordi nou pe al konble dan East Coast avek bi pou konstri 2000 lakaz pou nou dimoun, zot dir nou ki sa pa bon e zot fer en bann marye pike isi Sesel e aletranze pou met bar dan nou larout.

Dan mon refleksyon msye Speaker mon demann ki i annan mal avek sa ki nou fer akoz lopozisyon zot koz fortman kont sa, kot zot krwar lepep seselwa pou reste.
Prezidan in koz longman lo nou lekonomi, lo sa difikilte tanporer ki nou pe pas ladan, lo nesesite pou pran loan pou asir devlopman dan Sesel, devlopman ki swa dan lakaz, dan delo, dan elektrisite, dan desarz, dan konblaz pou konstrir plis lakaz, pou konstri marina.

Pou agrandi nou por lapes, pou etabli sa fondasyon pou nou demare.
Loan pou envestir dan bann gran proze ki annan forex tel ki kanmaron, loan ki parey prezidan in esplik nou i bezwen ganny rann an forex e konsekaman i mank ennde keksoz dan laboutik, marsan pe profit lo la e zot in fer marsandiz osi monte e nou konnen ki serten biznesmenn i ganny difikilte parfwa pou ganny zot materyo.

Me msye Speaker nou pa mal nouri parey onorab Ramkalawan i oule fer nou krwar.
O kontrer statistics i montre nou ki lannen pase, 2000, seselwa in konsonm plis, zot in travel plis e letan mon get bann manm dan lopozisyon mon vwar ki zot pli byen portan ki lannen pase.

Biznes pa’n fermen e konstriksyon in kontinnyen.

Dan sa sitiasyon parey nou’n toultan dir i enn ki tanporer e apre ki loan i ganny rann nou pa pou zis annan bann bon lenfrastriktir me osi nou pou annan plis forex antre dan nou pei.

Me sa msye Speaker nou rankontre dan nou lavi toulezour e mwan mon vwar li tre senp.
Annou pran legzanp en lakaz.

En paran i pran en loan pou li konstri en lakaz.

Pou en peryod letan tou dimoun dan lafanmir i bezwen fer sakrifis pou rann sa loan.

Ou bezwen koz avek la fanmir pou dir zot pa fer gaspiyaz, pa aste gonaz, fer enpti pe sakrifis me ler ou’n fini rann loan ou pa zis annan en lakaz pour ou ek ou fanmir e viv dan konfor me i pou osi annan plis larzan ki pou antre dan lafanmir e tou manm fanmir pou kapab viv pli byen.
Ler mon’n ekout prezidan larepiblik Mardi pour mwan i kler ki fondasyon nou fitir pour en meyer lavi pou stabilite ekonomik ek politik in ganny etablir me nou ava rapel ki en lopozisyon san vizyon, en bann amater ki napa en sou nide ki mannyer en lekonomi i marse ti severman kritik sak desizyon pou devlop Sesel e anmenn prosperite isi e bomaten ankor onorab in fer sa.
Me i pa fini la semenn pase minis finans ti anonse ki Sesel in envestir ase dan son bann lenfrastriktir e alor gouvernman napa lentansyon pran okenn gro loan dan lavenir imedya e ki nou ti vwar ganny ekrir dan Regar, zot ti dir nou ki sa i mal e zot ti menm demande ki mannyer pou annan devlopman si gouvernman pa pran loan.

Konmdi sanson tou sa ki nou fer lo sa later napa byen.

Me dan mon refleksyon profon mon pa kapab konpran e mon pa kapab pa demann mon lekor akoz nou lopozisyon i koumsa.
Eski se en mank leksperyans ou se en mank konesans?

Msye Speaker ankor enn fwa bomaten onorab labous plen in koz lo devaliasyon nou roupi.

E son lesplikasyon i demontre enn fwa ki i pa konpran ki mannyer en lekonomi i marse e kwa ki msye Rene ti pe koz lo la.

Mon pou pran en minit mon letan pou sey esplik li pour ki alavenir i pa vin fer bann gran statement ki ridikiliz li dan lasanble.
Nou roupi Sesel pa flote me i fiks dan en pannyern parey lezot larzan tel ki franc, dolar, yen, rand, euro, lira, mark, etc.

Zot koz an term kwa bann lekonomis e nou roupi msye Speaker, i annan plis pwan avek euro pour la senp rezon ki nou eksport nou bann pwason laba e laplipar touris i sorti L’Europe.

Si Onorab ti ekout CNN olye pas son letan ekrir gonaz dan papye i ti ava vwar ki valer dolar in monte.

Me ki’n arive tou resaman.


Gro lanmerik, tou eksper dan lemonn pe predir en resesyon ekonomik, ki byento difikilte ki nou, nou pe pas ladan pou osi ariv lanmerik.

E ki son konsekans?

Bokou dimoun nal L’Europe pou fer biznes e rezilta L’Europe son valer in monte par rapor a nou roupi.

So ou annan ou sa ki ou apel en apresyasyon euro e dolar.

E en depresyasyon roupi, me sa pa devalyasyon roupi.

Devalyasyon letan avan nou met nou larzan dan pannyen gouvernman i dir ek nou en dolar i kout R10.
Ozordi menm a sa moman ki nou pe koze i posib ki i arive en lenvennman L’Angleterre ek L’Europe ki nou vwar ler onorab i sorti dan sa lasanble ki en dolar in retourn R5.

Se sa mouvman egziste dan en pannyen.

E i enportan ki i konpran sa bann keksoz avan i fer bann gran statement.

Saler travayer msye Speaker.

Onorab i koze konmsi sa son lenvansyon.


Nou, ki’n fer monte saler travayer dan Sesel e nou konn tre byen ki dan bidze sa lannen ankor minis finans ti dir avek nou ki wi, byento nou pou fer monte saler travayer parey nou’n toultan fer.

Msye Speaker nou ki’n grandi dan lamizer, nou konn tre byen son douler.

Nou pa bezwen lektir sorti kot bann ki tou zot lavi zot in dan diber.

Pti biznes ki’n permet bokou seselwa ordiner zouir en standar lavi konfortab ti nou linisyativ.
Seselwa ordiner ozordi i sef zot prop lantrepriz.

Atraver YES Scheme nou’n ed bokou zenn seselwa akimil boner dan zot lavi bokou byen pour zot annan en baz finansyel alavenir.

Tou sa nou’n fer pou promot en lespri antreprener dan nou pep, en kiltir travay e debrouye.

Biznes pe flerir partou.

Envestisman i kontinnyen vini me nou distraksyon ki lopozisyon i anmenn avek nou se kwa - licence.

Lopozisyon i dir nou ki licence zis SPPF ki gannyen.
Zis parey ankor bomaten onorab in repete ki travay zis SPPF ki gannyen.

Nou, nou krwar dan tou seselwa e prezidan ankor in dir Mardi ki fodre personn pa ganny kit deryer dan nou sistenm e onorab konbyen dimoun ki siport ou oubyen menm finans ou ki annan biznes e licence dan Sesel ozordi?

Me nou pa sirprann ek son statement akoz nou konnen ki i mansonz in vin trademark pour lopozisyon.

Zot akiz nou e zot akiz nou.

Zot akiz nou konmkwa nou fer vin keksoz dan container.
Sel MNA ki mon konnen ti fer vini keksoz dan container se bann ki ti dan biznes Equator.

La bomaten nou’n tande ki nou fer blackmarket.

Sel dimoun ki fer blackmarket ki mwan mon konnen zot fortman deryer SNP.

Zot dir ki nou pa dan lemonn.

Sesel msye Speaker i deza dan SADC onorab Ramkalawan.

Dan COI, dan COMESA, Sesel i partou.

E ozordi a sa moman nou prezidan ansanm avek lezot prezidan dan Lafrik pe devlop en nouvo stratezi pour linifikasyon nou kontinan.
E li zot in vin dan en avyon spesyal pou envit li.

Zot akiz nou e ankor bomaten nou’n ganny akize komkwa nou koronpi.

Msye Speaker onorab i asiz dan sa lasanble e servi son privilez iminite pour lans tou sord kalite lakizasyon kont tou dimoun ki i pa kontan.

Mon’n deza dir li dan sa lasanble e mon repete ankor ozordi ki si i krwar ki mwan mon koronpi, anmenn ankour.

Si zot vwar mon koupab mwan mon a dir ki pou sak R100 gouvernman ki mon’n vole met mwan 10zan dan prizon.
I kapab fer li anba lalwa ki egziste, i kapab fer li anba nou konstitisyon me mon'n vwar ki 7 mwan pase ler mon ti dir li ziska ozordi Onorab pankor kapab fer li.

Donk si i pa kapab pran sa defi i bezwen reste trankil, parey Angle i dir, you either put up or shut up.

Msye Speaker leta nou nasyon i solid.. (interruption) MR FERRARI Msye Speaker you can't tell the Leader of the Opposition to shut up.

You can't say that.

MR DERJACQUES Nou pou vin dir shup up dan Lasanble.
(interruption) MR FERRARI I mean it's unparliamentary Msye Speaker.

MR SPEAKER Order MR HERMINIE Bann pti distraksyon.

Sa i en term Angle, bann pti distraksyon.

Ekoute.

Msye Speaker… MR SPEAKER Order.

Mon pa pe dir li aret koze.

MR HERMINIE Sa Angle ki dir sa.

MR SPEAKER I pe dir dan konteks sa zafer koripsyon si ou pa kapab pran sa defi.., MR HERMINIE Yes.. reste trankil.

MR FERRARI Shut up, ou annan drwa dir sa?

O.K napa problenm.

MR RAMKALAWAN Mr Speaker Point of order.


Be mon pa ganny en konpran mwan akoz ki Onorab Herminie konmsi i pran sa palto, konmsi i en soulye ki rantre dan son lipye?

MR SPEAKER Bon order, order.

MR RAMKALAWAN Konmsi ou a krwar i en size 14 sa soulye.

(interruption) MR DERJACQUES Nou pa'n dir zot shup up nou.

MR SPEAKER Monn fer mon ruling lo sa mo shut up e parey mon'n dir boner sa bann remark ki sorti kot ou pankor ganny parol me oule koze.
Ou ganny ou sans koze, oubyen sa ki'n ganny sans koze i oule koz ankor sa nou bezwen fer atansyon.

Ou pou ganny ou sans koze si ou pa dakor avek son bann pwen.

MR FERRARI Pa si mon pa dakor, i en kestyon in dir shut up, mon pe demann ou si ou krwar i parliamentary language pou dir en boug shut up se tou ki mon pe demande.

Pa plis ki sa.

MR HERMINIE Si ou ti al lekol ou ti a konnen lekspresyon Angle.
(interruption) MR SPEAKER Ou'n lev en point of order, mon'n donn en ruling, sa mo osi menm i ganny servi Westminster.

MR HERMINIE Yes, yes.

MR SPEAKER Me nou bezwen get byen dan son konteks.

MR RAMKALAWAN Ah!

Wi.

MR HERMINIE Msye Speaker mon kapab kontinnyen?

Msye Speaker leta nou nasyon i solid koman beton.


Nou kontra ki nou ti sinnyen ek lepep Seselwa 1998 i ankor entak, nou bann difikilte in fer nou vin pli determinen, pli for, nou bann gran prensip touzour sakre, nou progranm kler, nou reste senser ek nou lanbisyon pou en meyer Sesel.

nou pa met nou pep dan konfizyon me o kontrer nou eksplik li ki nou difikilte.

Msye Rene in fran Mardi akoz i pa dan son natir pou anbet lepep Seselwa.

En pep ki'n deservi san fatig pandan sa dernyen 24 an.
Me ki zot solisyon lo lot kote?

Ki zot progranm, ki zot plan?

Zis mazinen ki Prezidan limenm ti vwar li neseser pou fer resorti kontradiksyon ki egziste dan parol lopozisyon.

En zour zot oule progranm IMF, en lot zour, zot kont devalyasyon.

E sa i parey sa menm kontradiksyon ki egziste dan bato lapes, en zour zot gouvernman pa pou deal ditou dan biznes, e en lot zour zot pou aste gro bato lapes, menm kontradiksyon ki egziste lo taks, lo depans piblik, lo tou.
I en parti ki napa ni en devan, ni en deryer.

En bann polisi ki pa konkret e ki mank direksyon.

Msye Speaker mon'n asiz longman e fer bokou refleksyon lo problenm lopozisyon, akoz zot pa kapab konpran nou polisi, ki pou byennet lepep, akoz zot pa kapab swiv sa ki Msye Rene pe dir e fer?

Ki problenm pou zot aksepte legalite, loportinite?

A lafen mon'n ariv lo en sel konklizyon.


Lopozisyon i soufer avek en maladi ki apel SNPnitis, sir e sentonm sa maladi i swivan; pasyan i toultan dan latristes, e i pa vwar naryen ki bon, pasyan i konfiz lizour ek aswar, i koz rimer ek mansonz ziska limenm li i krwar ladan.

I pas zis son letan kritike me i napa okenn solisyon.

I vwar keksoz ki dot pa vwar, sa vedir alousinasyon me li i apel sa en nouvo vizyon.
Zot annan en tandans pou ensilte dimoun apre ki zot in tann en lavwa ki zit zot fer sa apre zot apel zot papye lavwa.

Msye Speaker SNPnitis i fer pasyan osi santi en keksoz lour ek zot ki tanzantan zot bezwen dir, nou pa pour les tonbe.

(laughter) Lo nou kote nou realize ki devan nou nou ankor annan serten defi me nou reste determinen ranpli ek kouraz.
Malgre serten difikilte nou reste konfidan ki zis nou ki kapab anmenn Sesel a sa nouvo oter, a sa nouvo lorizon ki annan gran frontyer loportinite akoz zis nou ki annan en progranm e ki annan leksperyans.

Dan nou zefor pou anmenn en servis piblik pli dinamik e pli sansib a bezwen dimoun nou bezwen ini koman en nasyon.

Nou rantre dan sa lannen avek en azanda ki annan 2 konponan, loportinite e responsabilite.
Loportinite pou asir devlopman imen ki lakle nou progre ekonomik e responsabilite pou anmenn en lord sosyal.

Nou pou kontinnyen rekil frontyer lamizer dan tou kwen Sesel kot i egziste pou ki Sesel i vin pli desan e prospere.

Zis en gouvernman aktif ki envestir dan son pep e dan son servis piblik, ki krwar dan potansyel tou son pep ki kapab fer sa.

Nou parti, nou gouvernman anmare avek lepep touzour sansib a son bezwen, ozordi in vin en gouvernman lepep, par lepep e pour lepep.
E ki avek lagras Bondye pa pou zanmen disparet lo later Sesel National Assembly of Seychelles State of the Nation Address Tuesday 26th February 2002 SPEAKER Msye Prezidan, manm lasanble nasyonal, envite distenge.

Mon annan loner e plezir akey zot ozordi dan lasanble nasyonal a lokazyon diskour Prezidan lo leta la nasyon.

Selon Konstitisyon Repiblik sa i ganny fer komansman tou le-z-an ansanm avek komansman bann sesyon asanble osi sak lannen.
Avek sa de mo mon annan plezir pou envit ou, Prezidan pou prezant ou diskour.

MR PRESIDENT Msye Speaker, manm Lasanble Nasyonal, envite distenge, pep Seselwa.

Sak lannen ler mon vin devan zot pou delivre mon diskour lo leta la nasyon mon analiz bann eleman pli enportan ki fer nou en nasyon.

Ozordi nou pou get ansanm sitiasyon dan nou pei e bann swa ki devan nou pour lavenir.
Ozordi nou en pep ki determin son prop desten - nou flot nou prop paviyon e dan bann forum enternasyonal nou lopinyon dan bokou ka i ganny konte akoz nou'n vin en legzanp dan nou rezyon e dan lafrik.

Sa i ganny montre par bann delegasyon lezot pei ki vin isi pou gete e aprann kimanyer nou'n fer keksoz isi.

In pran nou 25 an pou ariv sa nivo ki nou'n arive.


Dousman pandan sa 25 an nou'n sorti dan en sitiasyon kot nou ti napa narnyen, kot nou lendistri ti nil, kot laplipar nou popilasyon ti pe viv dan lamizer nwar pour nou ariv lo en nivo ki'n vin lanvi bokou lezot pei dan nou rezyon.

Kimanyer nou'n reisi fer sa?

La rises en pei i pa otomatik, i bezwen ganny kree, i ganny kree par en progranm byen planifye baze lo en vizyon entelizan, dinamik e kouraze.
Si i ti otomatik, mon krwar zot ti a dakor bokou pei lafrik avek zot bann resours enkrwayab ti a'n vin bann pei pli ris omonn.

Pandan ki nou'n agrandi nou larises nou'n envesti li byen, premyerman pou met bann lenfrastiktir anplas ki tre enportan pou annan plis devlopman, e dezyenmman dan kapasite nou resours imen e trwazyenmman nou'n envesti bokou dan progranm sosyal pou tir nou pep dan lamizer nwar e fer li viv avek dinite.
E finalman nou'n envesti bokou dan met fasilite pou donn nou pep plis mwayen prodwir.

Nou pe kontinyen devlope e nou pe kontinyen kree larises nou pei.

Yer Sesel ti bezwen lwe tanker lezot pei pour li kapab anmenn son petrol, ozordi nou pe konstrir nou prop bato ki pou distribye petrol dan nou rezyon an antye e anmenn nou plis forex.

Larzan ki nou ti a pe peye pou lwe bann tanker pou anmenn nou petrol i ase pou repey loan ki nou'n bezwen pran pou konstri nou prop tanker.
Yer, nou ti pe zis gete konbyen bato etranze nou pou donn licence pou lapes dan nou lanmer teritoryal, ozordi nou pe anvizaz prodiksyon nou prop bato pou zouir mye nou bann resours.

Yer nou ti depann lo bann konpannyen avyon enternasyonal pou anmenn touris kot nou.

Ozordi nou prop Air Seychelles i anmenn mazorite nou touris e nou pe get dan direksyon plis partenarya avek lezot lakonpannyen.
Yer tou nou etidyan ki ti oule fer letid siperyer ti bezwen koman zot fini lekol segonder vwayaz a letranze, ozordi nou'n ariv a en nivo ledikasyon kot nou pe komans bann kour liniversite dan nou prop politeknik.

Frer, ser Seselwa nou pou ganny sans pas lo plis legzanp plitar dan mon diskour.
Me mon'n ouver mon deklarasyon aveki zot dan sa fason akoz mon seryezman krwar ki in plis ki ler ki dan sa pei nou fer en diferans ant en politik sansasyonnel e propagandist avek en politik ki vize ver gouvernman en pei pour byennet nou pep.

Si nou oule kontinyen fer progre fodre ki nou komans apresye kimannyer nou pe byen fer da sa pei.

Pandan sa detrwa dernyen lannen zanmen mon'n ganny plis maltrete, plis ensilte pandan mon lavi antye.
En pti group politisyen in vwar li byen pour zot sali mwan devan san rezon, zot in sey fer mwan vin en bebet dan lizye sa pep pour ki mon'n fer sitan.

Mon pa'n fer li pour mwan.

Mon fer li pour lepep Seselwa.

Mon pa'n fer li pou vin pli ris, ouswa pou annan plis pouvwar mon'n fer li pou lepep Seselwa vin plis ris e pour Seselwa annan plis pouvwar dan lemonn.
Si zot demann mwan kimannyer mon ti a kontan ganny rapele alafen mon manda koman Prezidan sa pei, se pa koman Albert Rene, en politisyen me koman Albert Rene en arsitek, en konstrikter.

Fer letour losean endyen, fer letour lemonn e dir mwan ki pei kot tou dimoun tou kouler, tou ras, tou lopinyon, tou larelizyon i viv plis an armoni, plis dan lape, pli fyer, plis san presyon sosyal, ki dan nou pti Sesel.
Dir mwan ki pei kot en gouvernman i sey kree en sistenm kot bann ki annan bokou pa mars lo bann ki napa bokou, kot tou lenfrastriktir in ganny met anplas pou ed bann ki pa'n ne ek bokou pou ganny otan ki bann ki'n ne ek bokou.

Dir mwan ki pei dan lemonn kot personn pa bezwen pas la sarite dan tou kwen semen.
Dir mwan ki pei otour nou ki son gouvernman in met otan fasilite, otan finansman ek otan lekspertiz pou ed son dimoun ganny e devlop pti biznes, telman ki nou nouvo sekter prive i sorti parmi bann dimoun ki 10 an pase ti napa narnyen, Dir mwan ki pei lo nou lorizon ki'n met otan priyorite ki gouvernman Sesel lo donn sak fanmiy en lakaz, ziska ki nou'n bezwen konble nou lanmer pou satisfer demann nou popilasyon.
Dir mwan konbyen pei dan lemonn i finans swen medikal speyalize a letranze pour son bann dimoun e pey son pasaz avyon pour li al ganny tretman.

Kote nou pe ale koman en pep, koman en nasyon si nou pa apresye kot nou'n arive ozordi, e nou ekspekte tou keksoz tonm dan nou lebra.

Eski nou'n pas dan tou sa bann kou, apre tou sa bann letan pou vin en pep ki oule tou keksoz fasil ki tonm pour bann promes dan vid, ki sanz son afilyasyon politik zis akoz Air Seychelles in kit son bagaz Moris?
Mon pa dir sa a la lezer.

I vreman trakas mwan ler mon vwar ki dan sa moman dan nou larout, nou pa apresye ladiferans ant en stratezi a lonterm ek sa ki nou apel en quick fix, en 'zapon' parey nou dir an kreol.

Nou kapab rezourd bokou nou problenm forex dizour o lan-d-men si nou rann bann avyon Air Seychelles ki nou annan, si nou abandonn proze konblaz, si nou aret konstrir nouvo lakaz, me eski se sa ki nou oule?

Aret nou devlopman?

Kimannyer touris pou vin isi?


Kimannyer nou pou ganny landrwa pou donn antreprener pou fer biznes?

E kote nou pou met bann fanmiy pou reste ler nou vwar ki i vreman annan en bezwen.

Leta nou nasyon pep Seselwa set an grann parti leta nou dimoun, nou mantalite, nou laspirasyon, nou lekspektasyon - se karakter Seselwa.
Seselwa, ler mon get leta nou nasyon i annan plizyer keksoz ki trakas mwan lo kalite dimoun ki pe devlope dan nou sosyete, fason ki serten nou pe panse, e mon dir i pa bon pour nou lavenir, i pour nou bann zanfan ki pe grandi.

Bokou dimoun i dir nou pep i ariv koumsa akoz gouvernman in tro donnen, nou'n tro gat zot.

Ou le dir mwan ki ler en gouvernman i met son pep lo larout progre e donn li tou fasilite pour byen fer, sa i apel gat li?
Eski nou pa analiz ase pou konpran ki sa gouvernman pe fer se senpleman donn sakenn antre nou zouti pou devlop plis afen ki zot kapab kontribye plis an retour e osi ed zot zanfan.

Mon oule get en kou sa mo sanzman, pa toutafe dan konteks politik me dan konteks sa move mantalite ki bokou parmi nou pe devlope dan nou.

Eski nou'n vin en kalite dimoun ki bezwen tou sa ki nou demande la, la konmela, e si nou pa gannyen nou bezwen sanzman?
Eski sa ki nou zanfan pou demann nou demen nou pou donn li en sel kou san fer li apresye ki fodre travay pou gannyen?

Eski koman nou pa ganny en bout semen ki ariv kot nou laport nou pou sanz sa gouvernman?

Pou ranplas li par kwa - en gouvernman ki pa pour ni menm enterese pou fer bann pti semen.
Akoz si koumsa ki nou reflesir demen Sesel pou bezwen sanz sistenm tou le de zour akoz pep Seselwa, napa en gouvernman dan lemonn, e pa pour zanmen annan en gouvernman dan lemonn ki kapab donn tou dimoun tou sa ki zot oule anmenmtan.

Ler nou dialog ek bann dirizan Lasanm Komers Sesel, zot dir nou zot oule sanzman.

Me ler ou get byen sanzman ki zot pe demande, se senpleman dan zentere gro biznes pou les gro biznes annan plis kontrol lo forex ki nou anmenn dan sa pei.
Konbyen gro biznes Sesel ki pran zentere malere?

Konbyen propriyeter gro biznes Sesel ki vreman pran zentere bann ki ti malere yer me ki ozordi i oule fer en pti biznes, pou petet en zour vin osi gro ki li.

Konbyen car hire ki lontan ti annan monopoli lo sa biznes avek en karantenn loto ki kontan ozordi vwwar en pti antreprener ganny ede pou annan 10 loto lo semen.
Me sa ki pli malere, sa ki pli domaz, se ki souvan sa menm ti zonm ou fanm ki nou ed li pou met de bout ansanm, pou debout lo son de lipye, ozordi ler i mank en pti larzan pou aste ankor de loto pou fer li en douzenn, i dir ou i bezwen sanz en sa gouvernman san realize ki kan i pou fer sa sanzman, nou pou retourn dan sistenm ki ti annan avan e li ek son 10 loto pou ganny anvale par bann gro.

En zwer ki pa travay, i fim son lapay e asiz danbor semen, ler i vwar en minis pase i kriye i bezwen sanzman.
Ki kalite sanzman li i pe rode - en gouvernman ki pou donn li plis laliberte pou fim e trafik son lapay e fer dezord.

Eski i annan en dirizan dan sa pei ki kapab dir nou si se sa kalite sosyete ki i ti a kontan vwar dan sa pei?

Gouvernman in fer son pozisyon tre kler lo abi drog dan sa pei e kimannyer i pe afekte lespri nou zenn e zot kapasite travay.
Eski bann politisyen dan sa lasal i kapab fer zot pozisyon kler osi pour ki tou lepep Seselwa i a tande oubyen i annan ki donn larzan droger pou aste drog pou ganny zot vot.

En zenn i pa etidye lekol, ler i pa ganny plas dan politeknik i dir i oule sanzman.

Eski nou pou pran plas sa enn ki'n etidye for pandan lannen e donn sa enn ki'n pas tou son letan zwe dan laklas?

En pti antreprener i fer en laplikasyon pou ganny en bout later lo konblaz pou fer son pti biznes.
Gouvernman i pran en pti pe letan pou arpante e distribye sa later.

Sa dimoun i dir ou i bezwen sanzman.

Selman ou vwar li pe kriye pour sa parti ki dir nou pa bezwen fer konblaz.

Ler dimoun i al rod forex pour li al Moris e i pa ganny ase, i dir nou i bezwen sanzman.

Ler i ariv Moris e i vwar ki keksoz i pli bon marse i dir Sesel pa bon nou bezwen sanzman.

Sa ki i pa konnen se ki sanzman pa pou anmenn li plis forex.

Sa ki i pa realize se ki saler sa Morisyen i 3 ou 4 fwa mwens ki saler en Seselwa.
Se pour sa rezon ki abyon ant Sesel ek Moris i plen avek Seselwa ki pe vwayaze e non pa Morisyen.

Lekel ki pli byen?

Mon konn dimoun ki'n pas zot letan vol Seselwa ler zot ti a pe fer vin loto, ki ozordi ler zot zwenn dimoun ki esper pyes loto zot dir demann sanzman - sanzman pour li kontinyen vol dimoun?

Mon'n toultan dir ki mwan mon annan konfyans dan lepep Seselwa.

Dan dernyen eleksyon prezidansyel lopozisyon in fer tou pou anbet lepep Seselwa.

Zot pa'n reisi.
Zot pa'n reisi.

Mazorite Seselwa pa'n les zot tonm dan bann progranm demagozik ki lopozisyon ti servi.

Zot in donn nou ankor 5 an pour nou kontinyen nou travay.

Souvan nou tann dir ki Gouvernman ouswa Prezidan pa oule rekonnet Sef lopozisyon.

Pep Seselwa i konnen ki sa pa vre.

Annou retourn 5 mwan a'n aryer.

Ki ti arive aswar kan rezilta eleksyon ti ganny anonse.
Si mwan mon ti'n perdi mon asir zot ki mon ti pou avans a'n avan, avans devan ver sa enn ki'n gannyen e mon ti pou donn li en ponnyen-d- men.

Me lepep ti'n fer son swa.

Ki sennla ki pa ti aksepte rezilta?

Malgre son latitid Sef Lopozisyon ti ganny envite pou linogirasyon Prezidan, i ti refize vini e i ti pibliy en dokiman an dizan ki i pa rekonnet Prezidan, ki se li ki'n ganny eleksyon e se li ki devret vin Prezidan.
Pandan linogirasyon mon ti dir tou reprezantan politik annou travay ansanm pour linite e rekonsilyasyon.

Pour son larepons Sef Lopozisyon ti pourswiv mwan ankour dan en zafer pli ridikil ki'n deza annan pou esey fer lakour deklare ki mon pa'n ganny eleksyon.

Kan trwa ziz ti deklare ki napa okenn rezon pour sa petisyon - zot ti dir ki sa bann ziz pa bon.

Mon'n mansyonn sa pour mwan poz kestyon ki swivan - eski se Prezidan ki pa rekonnet Sef Lopozisyon oubyen Sef Lopozisyon ki pa rekonnet Prezidan?
Tanka mwan mon pare pou pardonn li e mon envit li pou aret sa bann politik saboule e annou travay ansanm pou byennet tou Seselwa.

Tou fason nou nou bezwen kontinyen ek nou travay pou devlop Sesel e lepep Seselwa, malgre ki i annan ki priye pour nou pa reisi.

Nou pou kontinyen avek nou proze konblaz akoz nou krwar ki nou bezwen annan plis later pou rezourd problenm lozman e pou ed bann pti biznes pou devlope.

Tou Seselwa entelizan i konpran akoz e i ekspekte nou fer li.
Nou pou persevere avek nou progranm desalinasyon akoz nou konnen ki se sel fason pour nou fer sir ki alavenir zanmen pou mank delo dan period lasesres.

Lopozisyon in apel desalinasyon en krim.

Pep Seselwa konsider byen sa detrwa sif swivan e apre dir mwan lekel ki pe fer krim.

Danm La Gogue ek Rochon i annan kapasite stokaz delo zis pou zour.

Si nou fer en Danm Grand-Anse i pou annan kapasite zis 25 zour anplis.

Danm Grand-Anse pou kout nou 300 milyon roupi pou fer e i pou kouver 400 ektar later.
Desalinasyon pou kout nou 150 milyon roupi e i pou servi zis 1 ektar later.

E anplis ki sa tou pei dan lemonn modern pe adopte desalinasyon enkli lerop e Lanmerik.

Lopozisyon i konnen sa me i krwar ki i kapab ganny detrwa vot si i dir i kont desalinasyon.

Nou pou kontinyen dan nou bann demars pour ki labank i annan ase forex pou satisfer tou nou bezwen.

Nou'n deza pe fer bann pa enportan dan sa domenn.

Sa lannen nou pou vin ankor pli serye ek sa bann ki kontinyen fer black market.
Lopozisyon i kont, akoz zot konnen ki serten zot gran siporter pou ganny afekte.

Dan dezyenm lanmwatye lannen 2001 preski 40% plis deviz in antre dan nou sistenm banker e sa in ed nou redres nou progranm finansman, lenportasyon, repeyman nou bann det osi byen ki met plis deviz a dispozisyon Seselwa ki vwayaze pour vakans ouswa pout tretman medikal.

Nou pou kontinyen amelyor nou sistenm ledikasyon e nou sistenm medikal pou reponn mye a laspirasyon nou pep.
Nou pou kontinyen donn nou bann zenn ki travay dir, ledikasyon a en tre o nivo.

Pandan sa dernyen 4 an, nou'n anvoy plis ki 375 zenn liniversite.

Kan zot retournen nou bezwen fer sir ki zot ganny en meyer lapey ki konmela e nou bezwen trouv en meyer fason ed zot ek zot lozman.

Nou pou kontinyen ed nou vyevyar ganny en meyer lavi e asire ki nou kontinyen met plis led, plis fasilite speyalize e plis resours pour nou bann dimoun mwen fortinen.
Nou pou kontinyen devlop nou sekter lapes e nou sekter lagrikiltir pour ki bann ki prodwi manze pour nou i ganny tou led neseser pour ki zot osi zot kapab ganny en meyer lavi.

Byento nou pe al met en nouvo lekol maritim debout pou prepar plis nou zenn pour en karyer profesyonnel lo lanmer.

Nou pou kontinyen fer tou zefor posib pou fer sir ki tou fanmiy Seselwa i annan son prop lakaz.

Zis fer letour Mahe, pas atraver son bann pti semen e zot a vwar ki lakaz ki Seselwa in fer e pe fer.
Nou progranm ed bokou fanmiy pou aste zot lakaz atraver labank komersyal pe mars tre byen.

Anplis ki sa nou annan 3 proze spesyal ki nou pe al lanse imedyatman.

Premyerman, nou pou entansifye konstriksyon plis lakaz dan sak distrik.

Dezyenmman nou pou donn priyorite bann fanmiy ki oule azout en lasanm avek zot lakaz pour zot kapab ed en lot dimoun, kekfwa enn zot zanfan oubyen enn zot vye paran ganny plis lespas.
Trwazyenmman nou pour osi donn priorite dimoun ki oule diviz zot later pou permet en lot dimoun, probableman en garson oubyen en fiy ki oule konstrir zot prop lakaz.

Detay lo sa 2 dernyen proze pou ganny pibliye byento.

Pli enportan ankor nou pou kontinyen fer tou zefor neseser pou fer desann pri marsandiz e sa parey nou'n deza komanse e la frer, ser Seselwa SMB pou kontinyen zwe son rol enportan dan sa batay.

Zot tou zot konnen ki gro marsan Lasanm Komers e lopozisyon pa kontan SMB.
Me tou Seselwa i bezwen demann son lekor akoz.

Se akoz SMB i fer 3 keksoz ki fatig zot.

Premyerman i fer konpetisyon avek lezot gro marsan e i fors zot gard pri pli ba posib.

Dezyenmman i annan monopol lo serten marsandiz esansyel tel ki diri, disik, delwil, lavyann etc.

i fer sa pou fer sir ki nou toultan annan sa bann marsandiz debaz a en pri ki pa sanze tou lazournen malgre ki pri mondyal sa bann marsandiz i monte desann.

Trwazyenmman atraver son bann lizin i prodwi plis ki 200 marsandiz lokalman.
Sa i donn travay Seselwa e i redwir depans an forex.

Pep Seselwa tou sala i bann sinny ki malgre bokou lekonomi dan lemonn pe pas dan move tan zot tou zot ava rapel ki dega Larzantin in pas ladan ek son progranm fiskal IMF.

Gras a nou planifikasyon, gras a nou progranm ser sanz kan i fodre, gras a zot kolaborasyon - nou pei pe byen ale.

I napa okenn sinny dan nou lekonomi ki nou pe al bite okenn par.
Detrwa lannen pase, souvan kan mon ti tann lopozisyon koze, mon ti vreman krwar ki zot pa konpran kimannyer lekonomi en pei i marse.

Mon ti panse ki kan zot a konpran zot a realize ki pandan tou sa bann lannen nou pei pe mars lo en larout byen planifye - menm avek enn de pti problenm ki natirel.

E mon ti espere ki zot a donn nou en koudmen e si zot pa kapab donn en koudmen omwen zot ti a donn en sipor moral pou moral nou pep e ed nou zimaz e letranze.
Ozordi mon konvenki ki lopozisyon in vwar tre byen ki ti pe pase e ki nou ti pe sey fer.

Zot konpran tre byen ki sa pei i annan en vizyon ek en larout tre kler lo son semen ekonomik, e zot konpran tre byen kwa ki nou pe fer pour nou akonpli sa vizyon.

Ozordi pep Seselwa, mon konvenki ki lopozisyon i senpleman visye e zot pa oule ki nou reisi akoz zot zis anvi pran pouvwar a tou pri.
Lopozisyon i konnen ki fason ki nou pe ale, dan detrwa lannen pep Seselwa pou vin pep pli avanse e pli sofistike dan sa rezyon.

Lopozisyon i konnen ki dan ankor detrwa lannen Sesel pou vin pei pli prosper dan lafrik e dan Losean Endyen e ki nou pep pou annan en nivo lavi pli o ki i deza annan ozordi.

Lopozisyon i konnen ki kan sa i arive pep Seselwa pou zet zot bann demogozi dan dustbin listwar.
Zenn zan ek zenn fiy ozordi pou rakont zot zanfan koman en pti group gran msye ek gran madanm ti bataye e ti sey anbet zot me zot pa ti reisi.

Taktik lopozisyon i senp.

Nou tou nou konnen ki dan lavi nou pa touzour ganny sa ki nou oule ouswa nou pa zanmen ganny li osi vit ki nou oule.

Alors zot vey sak fwa ki nou annan enn pti douler pour zot frot disel dan ou boubou, ogmant nou soufrans e fer nou revolte.
En lot taktik danzere pour pei antye ki lopozisyon pe servi se pou ankouraz dimoun zalou lezot e vin groker kan en lot dimoun i annan en pti pe plis ki ou.

Zot oule fer ou krwar ki ou malere si nou napa otan ki en lot dimoun.

Zot ki vwayaze zot in bezwen vwar ki si sa malere, e si nou pa fer atansyon e nou rod sanzman san konpran ki nou pe rode, nou osi nou kapab en zour revwar malere dan nou pei.

I fasil pou detri me i difisil pou konstri e i ankor pli difisil pou rekonstrir.
Nou'n etabli dan nou pti pei en sistenm sosyete ki pli zis dan lemonn.

Nou progranm ekonomik pe kontinyen kree larises pour nou pei e nou lideolozi sosyalis i fer sir ki sa larises i ganny distribye dan en fason ki nou napa bann ki tro ris ni bann ki tro pov.

Taktik lopozisyon i visye.

Ler zot napa progranm, larout pli fasil se atak progranm gouvernman.

Annou pran size pansyon travayer paregzanp.


Dan le pase nou'n tann en kantite koze lo pansyon pou travayer gouvernman me zanmen nou'n tann koze lo pansyon travayer dan sekter prive.

Eski dimoun ki travay dan sekter prive pa bezwen pansyon?

Tanzantan gouvernman i donn en logmantasyon son travayer.

Lannen pase menm i fek donn en pti logmantasyon.

Konbyen anplwayer dan sekter prive ki'n swiv legzanp e ogmant tou zot travayer?
Sa gouvernman SPPF i la pour tou Seselwa pa zis pour Seselwa ki travay dan gouvernman.

Bokou dimoun in bliye ki an 1978/79 gouvernman SPPF ti aboli pansyon pour travayer gouvernman anmenmtan ki i ti entrodwir pansyon sekirite sosyal.

I ti fer sa pou fer sir ki travayer sekter prive osi i ganny en pansyon ler i ariv laz pansyon.
Plitar ler nou pei ti'n fer sifizaman progre ekonomik gouvernman SPPF ti entrodwir Pension Scheme e i ti fer tou anplwayer gouvernman koman sekter prive, pey en larzan tou le mwan pou ogmant enpe sa pansyon sekirite sosyal.

E i ti osi donn tou travayer en sans pour li osi kontribye enpe pour son vye zour.

Ler in arive pour nou fer ankor sanzman me vre sanzman pa sanzman demogozik e sanzman ki nou pou fer pa pou afekte zis travayer gouvernman me tou travayer Seselwa.
Gouvernman SPPF i konsilte, i ekoute, i konsidere pour lepep me i pa pran lord avek sekter prive, parey en parti politik pe dir nou fer.

Zot pe dir nou donn pansyon travayer gouvernman me pa donn sekter prive e zot dir sa avek lentansyon pou sey fer dimoun ki travay dan gouvernman vot pour zot.

Sa gouvernman SPPF pou met anplas en sistenm pou asire ki tou travayer Seselwa i ganny en pansyon ki pou ganny kalkile lo baz ki kantite zot e zot anployer in kontribye pandan letan ki zot in travay.
Zot kontribisyon e kontribisyon zot anplwayer pou depann lo lapey ki zot gannyen tou le lafen dimwan.

Anplis gouvernman pe konsider lalwa neseser pou fer sir ki kan gouvernman i donn en logmantasyon tou dimoun dan sekter prive osi i bezwen donnen.

Pep Seselwa pour ki nou kapab fer en swa entelizan e rezonnab i neseser ki tou dimoun i konpran byen kimannyer lekonomi en pei i marse e an partikilye kimannyer lekonomi Sesel in fonksyonnen, an prenan kont nou pti popilasyon ek nou resours limite.
In ler osi pour medya zwe son rol edikater e fer bann progranm lo tou sa bann size enportan pour ki piblik i kapab fer en swa enformen e entelizan.

Depi konpanny dernyen eleksyon prezidansyel ziska prezantasyon bidze 2002 par Vis Prezidan mon'n ekout bokou tou bann largiman e propozisyon ki'n ganny fer pour swadizan koriz nou lekonomi ki selon zot i malad.

Zot dir nou anmenn IMF.


Me zot pa fer en evaliasyon ki dega ki en progranm IMF i kapab fer dan nou lekonomi, ki fason ki bann remed IMF pa'n anmenn okenn laklerte pour bann pei tel ki larzantin ek Lendonezi.

Zot dir aret bann gro proze ki baz nou lekonomi pou prodwir plis larises pour nou tou.

Me zot pa donn nou zot alternativ.

Zot pa dir nou ki progranm oubyen proze zot pou met anplas pou anmenn plis larises pour Sesel.
Zot dir liberaliz lenportasyon pour ki nenport dimoun i kapab fer vin nenport keksoz.

I gou servi sa mo liberalizasyon me les mwan dir zot kot sa zoli pti mo i kapab anmenn nou.

Keksoz enporte, pep Seselwa ki sorti dan pei ki bokou pli gran ki nou, tel ki Lenn oubyen lafrik di Sid pour touzour pli bon marse ki sa ki nou nou prodwi nou menm.

Le moman ki nou liberaliz nou lekonomi nou pou met tou nou bann fermye ek prodikter lavyann ensi-d-swit dan problenm.
Zot pa pour zanmen kapab fer konpetisyon avek bann pri ki sorti deor.

Preske tou nou bann pti lizin parey Seybrew e lezot pour osi bezwen fermen pour menm rezon.

Se la ki nou pou konnen ki savedir unemployment ek soufrans dan fanmiy - de keksoz ki nou napa byen byen ozordi.

Eski nou bann fermye nou bann peser, nou bann dimoun dan prodiksyon napa drwa travay?

Ler nou'n fer zot arete akoz nou kapab enport pour meyer marse, ki zot zot pou fer, ki travay nou pou donn zot?
Annou pran legzanp Seybrew, eski bann travayer Seybrew i konnen ki gouvernman i protez Seybrew e i anpes lenportasyon labyer fer konpetisyon avek Seybrew an metan en tax tre o lo labyer ki sorti dan lezot pei?

Si nou ekout lopozisyon oubyen Lasanm Komers Sesel nou a les tou marsan fer vin labyer mannyer zot anvi.

Dan en mwan Seybrew i bezwen fermen.

Travayer dan sa lendistri pou bezwen al rod en lot louvraz.

Pourtan konbyen sa bann menm travayer ou tann zot pe kriye ki zot oule sanzman.
Pep Seselwa, in plis ki ler pour en sanzman.

In plis ki ler ki nou aret get keksoz dan en fason diform e ki nou anmenn nou lenersi ansanm pou nou anmenn sa pei pli devan.

Nou pa pe koz byennet Albert Rene, nou pe koz lo ki pe devenir ek sa pei e ki pou devenir dan prosenn zenerasyon.

Vre sanzman i devret vin dan fason ki nou rearanz nou civil service pou fer sir ki nou donn en meyer servis piblik Seselwa.

Dan nou civil service i annan travayer avek tou kalite lopinyon politik.

Sa pa en problenm.
Sa pa en problenm.

Nou'n tann sa mo viktimizasyon bokou.

Les mwan asir zot ki napa personn Sesel ki ganny viktimize akoz son krwayans politik.

Si i annan viktimizasyon lanmwatye Civil Service ti pou ganny pouse.

Me ler zot fer zot travay koman en civil servant zot bezwen fer li profesyonnelman pou enplimant progranm sa gouvernman ki o pouvwar.
Zot bezwen fer li avek respe pour piblik Seselwa e se pour sa rezon ki an Septanm lannen pase mon ti pran en nouvo langazman e mon ti lans en konsiltasyon avek piblik Seselwa a tou nivo pou ed nou servis piblik annan plis respe e plis profesyonalism.

Sa konsiltasyon ti donn nou bokou pou reflesir lo la.

Mon ti vreman apresye kimannyer tou partisipan, irespektiv ki parti politik zot ti siporte ti vin devan pou koz fran e adres bann domenn kot nou civil service pa ti pe delivre.
Sa ti anmenn nou dan en legzersis kot mon gouvernman ti adopte en vizyon pou ede avans levolisyon nou pei.

Nou ti fer sa pou fer sir ki ennfwa pour tou dan Gouvernman nou annan bann mekanizm neseser ek bann dimoun ki annan en kiltir servis pour nou aret fristre manm piblik e fer zot minister vin pli efikas.

Piblik i konnen ki nou pa la pou nou dir wi a tou son bann demann, pou soutir tou son bann kapris, me personn pa kontan tourn an ron ler i annan en problenm.
Personn pa kontan ganny anvoy dan tou sord departman zanmen fini pour li ganny en senp larepons ouswa, wi oubyen non.

Malerezman i annan dimoun dan gouvernman ki ankor pe dir mwan sa ki mon oule tande, ki pa eksprim zot lide menm si zot lide i bon e i ti a kapab ed nou, e menm ki i pa dir mwan tou, ki pa donn mwan tou lenformasyon.
Malerezman i annan dimoun dan gouvernman ki pa konsyansye menm ki fer ekspre pou fristre dimoun, sa bann dimoun i pa profesyonnel e se sa bann dimoun ki fer ditor gouvernman, ditor nou pei e ditor nou popilasyon.
Avek sa seri workshop ki mon'n lanse an Zanvye, e ki'n komans avek Minister Ledikasyon ek Minister Ladministrasyon e pou kontinyen atraver tou minister, nou pour osi met sertenm mekanism anplas pou fer sir ki sa kalite mediokrite dan gouvernman i arete e bann dimoun ki pe detri nou i les plas pour lezot ki oule travay avek en pli bon lespri.

Vre sanzman i devret vin dan fason ki nou montre plis respe bann dirizan sa pei e ki nou remark zefor ki sa bann dimoun pe mete pou tenir sa pei lo en bon larout.
Vre sanzman i devret vin dan fason nou tret dimoun, aret ensilte li e konpran ki nou pa pou reisi dan nou demars si nou denigre en dimoun ki nou pa dakor avek plito ki montre li kimannyer nou ti pou kapab fer pli byen.

Vre sanzman i vin atraver partisipasyon dan deroulman en pei e non pa kraz nou prop pei ek nou prop pep pou atenn en bi a tou pri.

Vre sanzman i vin atraver fason ki nou koz ek lepep, vin fran e kler avek li e pa rakont li en ta lalang akoz en bozour lepep pou vwar nou vre kouler.
Wi sa pei i bezwen sanzman, sanzman ki vin dan en fason planifye, dan en fason responsab.

Wi nou bezwen sanzman dan gouvernman.

En sanzman latitid ki fer ki dimoun ki anmas lapey ek gouvernman tou lafen dimwan pa pas zot letan detri nou e mal servi piblik pou fer nou ganny en move repitasyon.

Wi nou bezwen sanzman dan lafason ki bokou bann travayer gouvernman i promet piblik keksoz ki zot pa kapab delivre, ouswa pli vit ki zot konnen zot kapab delivre.
Wi nou zenn ki pa ganny lekol formel i bezwen sanzman.
I bezwen sanzman dan lapros sak travayer, sak anplwayer pou fer en legzanmen-d-konsyans, pou gete si zot pe fer ase pou pran sa bann zenn pou donn zot lantrennman e fer zot aprann en metye, pou fer zot dekouver ki pa tou dimoun ki deoue pou fer letid siperyer me ki zot kapab annan en lavenir dan en lot domenn travay, ki sakenn de nou i donn dan diferan fason pou diferan keksoz - ki en bon mason, en bon sarpantye, en bon peser, en bon fermye i annan otan valer ki en bon dokter, en bon enzenyer, en bon ansennyan.
Wi nou bezwen sanzman dan fason ki nou travayer i donn servis touris.

Me konbyen lotel dan sa pei ki annan en progranm lantrennman dirab pour son staf.

Konbyen ki zis dir ou mon lotel i mars byen, lavant bwar i bon, me zot pa fer narnyen pou gard zot anplwaye efikas oubyen pour ed zot fer progrese.

Wi nou bezwen sanzman dan lonnekte nou bann dimoun ki oule konfyans lepep.
Nou pa kapab vin dan sa lasanble e dir nou pe anmenn tro bokou letranze travay dan sa pei, apre nou vwar nou menm pe fer travay bann Endyen kot nou lakaz dan Dimans.

Sanzman ki nou bezwen pour nou konsolid sa nasyon Seselwa ki nou'n komans kree, set en sanzman leker, en sanzman nou latitid, en sanzman dan nou vorasite, en sanzman dan fason ki nou oule toultan gannyen san donnen, fason ki nou pran san kontribye.
Si i annan en keksoz ki nou gouvernman in fer depi kreasyon miltiparti dan sa pei se ouver nou leker pour tou dimoun, pres en lespri, sharing and caring, kree ne ladministrasyon ki'n travay pour tou nou pep san diskriminasyon.

Frer e ser Seselwa, nou'n ariv lwen me nou riske perdi tou.

Nivo e kalite lavi ki nou'n gannyen i devret mars avak en matirite politik ki enspir nou pou fer keksoz byen.
I byen ki nou pans dan diferan fason, akoz sa i ed nou trouv meyer solisyon, me i pa normal ki nou komans diviz nou.

I byen ki nou pa touzour dakor akoz sa i montre nou ki i annan diferan fason pou rezourd nou problenm me i pa normal ki nou kree konfrontasyon.

I byen ki nou annan diferan solisyon politik akoz en pep dan sa letap modern ki nou ladan i devret annan en swa, me i pa normal ki nou enstig vyolans dan nou pti kominote.
Mwan mon pou kontinyen mon larout akoz mon'n vwar kote sa larout in anmenn pep Seselwa e kote i pou anmenn nou.

Ler ou fer dibyen ou pa touzour ekspekte remersiman.

Me mon pou kontinny mon travay akoz mon konnen ki dibyen mon pe fer.

Leres, mon pou les zot zize pour zot menm.

Mersi.

(Applause) MR SPEAKER Bon nou remersi Prezidan pour son diskour e avek sa nou sesyon in terminen e mon envit zot pou zwenn nou dan lobby dan en resepsyon.
(ADJOURNMENT) National Assembly Leaders Reply Thursday 28th February 2002 lo MR RAMKALAWAN Mersi Mr Speaker.

Bonzour Mr Speaker, bonzour tou manm Onorab.

Mr Speaker Travay Lasanble Nasyonal pour en lot ki lafen lannen pase nou ti zwenn ansanm avek Hon.

Herminie dan ou biro pour nou koz en nouvo lespri ti pe komans rantre dan nou bann deliberasyon.

Lasanble ti’n vin en landrwa kot manm ti pe regard plis bann size pertinan olye atak personalite.
Sa ti fer ki nou ti tonm dakor pour nou aksepte ladiferans dan lide kanmarad an respektan nou bann koleg Lasanble.

Nou ti’n dakor ki si i annan respe en kote, lot kote osi pour repon avek respe.

in komanse.

Ou ava rapel Lasanble.


Nou latmosfer lannen nouvo santi dan sa ki ti la nasyon, in vin en diskour ranpli avek Alor ou ava konpran akoz ki i tris pour mwan konstate ki premye souflet ki’n ganny soufle dan nou Lasanble pour sa lannen, savedir swadizan diskour lo leta lensilt personnel ki pa ti neseser, e par lao tou en diskour ranpli avek en venen anmer ki al kont tou prensip ‘lape ek larmomi’ parey loter sa diskour in apel sa lannen.
Alor mon swe se ki nou Lasanble pa swiv sa menm direksyon pour sa lannen.

Sorry Mr Speaker, me sa pa semen lape ek larmoni.

Alor mon demande ki nou konsider sa ki ti pase Mardi dan Lasanble koman en rafal lapli vann swet an-pasan.

i la ek pou lepep.

Politisyen gouvernman Ozordi mon krwar ki i neseser pour nou konpran kwa ki pe pase dan nou pei e pour nou konpran leta despri nou pep.

Se sa ki pou fer nou kapab ariv lo vre leta nou nasyon.

Apre tou se nou pep ki determin direksyon ki son pei i pran.
E dan en demokrasi, lepep i swazir sa ki i anvi koman son dirizan.

Sa ki mon pe esey dir se ki nou koman dimoun ki pe fer en travay politik, nou bezwen aksepte desizyon travay pour son pep.

Zot devre fer sa ki zot kapab, me letan vote in arive, sa pep oubyen sa dimoun i fer sa ki li i anvi e ou bezwen respekte son swa.

Alor dernyen keksoz ki en politisyen i devre fer se fer reprimann ek lepep lo kimanyer in vote.

Lepep ki la pou zize, e politisyen pa la pour ziz lepep.
I parey sa ki mon tande souvan konsernan dimoun Les Mamelles.

Serten politisyen SPPF i dir ki sa bann dimoun i engra akoz apre tou sa bann nouvo lakaz ki’n ganny konstri, Les Mamelles in vot pour SNP.

Sa i drwa sa bann dimoun e zot vot i reflekte zot dezir.

Menm parey si sa dimoun parti politik akoz son valiz in ganny kite Moris, oubyen son home-carer in koupe.

enportan.

Ou, ou kapab krwar ki E mon ti panse ki sa ti kler pour Mr. René.
Me mon konnen ki i ti pe konplent akoz olye ganny 70% dan dernyen eleksyon, in arive zis ganny parlao 50%, e i dezapwente.

Mon konpran son dezapwentman e son lakoler, me diskour lo leta lanasyon pa ti le moman pour li fer sa.

I pa le moman pour li lans lensilt apre lensilt.

enportan, me pour sa pa sanz li i i Msye Rene i dir souvan son dimoun pa dir li laverite, me zot dir li sa ki zot kwar i anvi tande.

Alor mon pou rann li en gran servis, e mon pou dir serten keksoz.
lepep Seselwa ozordi pe viv dan en gran Fodre nou konpran byen ki fristrasyon.

E letan Mr. Rene ti dir ki zanmen dan son lavi in deza ganny i ti mor akoz napa lopital ladan.

laverite lannen, I annan rezon.

Dan sa dernyen maltrete e ensilte parey in gannyen dan sa bann dernyen lannen, mon krwar i annan in ganny kritike, e in ganny maltrete osi.

E mon a dir li akoz i ganny maltrete.

E se sa ki petet parfwa son bann dimoun ki donn li lenformasyon pa vin dir li.
Mr Speaker letan dimoun i dan en lalinny depi 1er bomaten pe esper dibwa, akoz sansa i pa pou kapab fini en louvraz obyen finis son lakaz, wi Mr. Rene, ou ganny maltrete.

E ou ganny kritike.

Ou bann dimoun dan SPPF souvann fwa zpt pa dan lalinny, me zot donn en pti koud telefonn zot dalon e keksoz i ganny delivre kot zot.
Letan bann madanm i dan lalinny pou aste tretman seve, e apre i pa gannyen, pa ekspekte i dir mersi; letan dimoun i dan zot transpor depi 3er bomaten pe esper siman lo Nouvo Por, ou ganny ensilte.

Letan sa dimoun i dan en lalinny labank pour li ganny enpe forex pou al swiv tretman deor e i pa ganny sa ki i bezwen li, ki ou kwar i santi ?, Ou bann minis ek bann dalon zot pa gannyen sa kalite problenm.
Letan fanmiy sa latizann dimoun apropriye, ti napa loksizenn dan lanbilans oubyen lekipman apropriye, se oumenm Mr. Rene ki ganny blanmen.

Letan en dimoun i ganny viktimize dan travay pour rezon politik, oubyen en dimoun dan nesesite pa ganny en lakaz akoz zouti neseser, politik, ou ganny maltrete; mekanisyen pa ganny pyes, manman pa ganny pampers, sportsmen pa ganny soulye, Msye Rene ou ganny maltrete.
Ou’n byen dir ki pandan sa bann dernyen lannen sa in ariv plis, akoz se zisteman dan sa bann dernyen 5 an ki dimoun in pas sa kalite martir e kalite soufrans.

E sa anmenmtan ki ou pe dir zot ki lekonomi i an bonn ete.

Si sa i bon leta, akoz ki nou pe pas sa kalite martir ?

E sa ki ou bezwen realize se ki se pa zis dimoun dan lopozisyon ki pas martir e ki mekontan, me ou prop siporter osi.

Mwan, mon dir mon pwenn-d-vi, e mon kritike kot mon vwar ou pe al mal.

Si ou anvi tande, ou a tann laverite.


Mwan mon responsabilite i anver lepep Seselwa e mon pou kontinyen desarz sa responsabilite.

Ladan, Mr Speaekr mon krwar Msye Rene napa okenn nesesite pour li pardonn mwan.

Si mon fer en fot, mon a rann kont ek lepep.

Si mon fer en pese, mon a rann kont ek mon Bondye.

Ler i neseser pour demann pardon mon a demann zot si pardon.

ou’n fer fot, rann kont ek lepep, si ou’n fer pese, rann kont ek Bondye e delivrans.
ou demann Pour mwan, mon trouve ki sa sityasyon ki mon’n dekrir i montre en tandans enkyetan e i montre klerman ki nou bezwen pran en nouvo direksyon e pour nou fer sa i annan zis en keksoz ki bezwen arive dan sa pei, sanzman.

travayer pa ganny letan en pardon krwar Msye santi Rene mon osi, sa ki la E li a e Mon byen kontan antann ki malgre Mr. Rene in ensilte dimoun ki pe rod sanzman, apre limenm, in proklanmen an pa mwens ki 10 fwa ki fodre i annan sanzman dan pei.
Me sa ki i pa kapab aksepte se ki nou bezwen en sanzman gouvernman.

Pourtan, pou napa vre sanzman san en sanzman gouvernman.

Wi, nou bezwen en sanzman ki pou anmenn nou pei dan en meyer lavenir.

E petet mon vwar li byen bet pour Mr. René dir ki SNP i anvi fer lepep retourn an-aryer.

Mon dir sa akoz i montre ki in perdi kontak avek lafason ki lepep Seselwa i panse.

en en gou gou pou pour laliberte, i konn son drwa.

Lepep Seselwa pa pou zanmen retourn an-aryer akoz i en pep determinen.
I en pep ki ganny son dezisyon, en gou pou met lafreyer dekote.

Rezilta dernyen eleksyon in montre klerman lakaz pa en kado ki ki sa pep personn i donn li akoz i peye pour son lakaz; i konnen ki lasante gratwit pa sorti dan pos person, me ki i peye atraver sekirite sosyal, i konnen ki sekirite sosyal pour bann pansyonner pa kado Mr. René, me i vin atraver son prop kontribisyon ek kontribisyon son zanfan e ki personn pa pou zanmen aras li sa akoz i garanti dan Konstitisyon.
Letan i pe rod sanzman, i vwar dan ki direksyon i anvi ale.

Personn pa pou wi, mon anvi dir ki promes vid, spesyalman letan eleksyon i pros, pa pou mars ankor avek lepep Seselwa.

Bann letan fridge, cooker, tol, dibwa, pon ek peron pou ganny vot in fini.

I konnen ki en Seselwa ozordi.

latet bat fer E SNP i donn garanti lepep Seselwa ki en gouvernman SNP pou respekte sa bann drwa ki in gannyen par son travay, son lafors e par resours son pei.
SNP pe ofer lepep Seselwa en lavwa pou partisip dan devlopman son pei e met lavenir.

gran fondasyon Dan konteks nou pei, i pa vo lapenn vin fer en ladres lo leta lanasyon san adres seryezman sitiasyon ekonomik ki nou pei pe pas ladan ozordi.

En dirizan ki pa fer sa pe montre en mank responsabilite e en mank leadership.

E la, mon kapab dir ki mon vreman trakase pou trouve ki Msye Rene in prefere vin dan lasanble pour plenny son sor personnel olye ki adres bann size ekonomik grav e irzan.
benefis pour pli a Ozordi Mr Speaker serten problenm i kler devan nou.

Nou lekonomi pa pe fonksyonn dan en fason satisfezan e i neseser ki nou adres bann problenm.

Dapre en rapor Linyon Eropeen, ki ti fer lo demann Governman Sesel limenm, nou lekonomi ti montre en growth rate ‘zero’ an lannen 2000 e i ti ekspekte ki sa ti pou menm al negativ an 2001, sa vedir olye grandi, nou lekonomi ti pe vin pli pti.

Sa i en lendikasyon grav.


Nou isi ater, nou vwar bann sinny ki nou lekonomi pa pe fonksyonn byen dan bann problenm ki nou eksperyanse: Mankman komodite vwayaz, mank latizann mank pyes masin, mank materyo konstriksyon, biznes ki fermen, lanplwa ki vin pli difisil, ensidswit lenportasyon problenm afekte forex ek ki Mr Rene in non-selman fail pou adres bann problenm ekonomik ki nou ladan me in osi detourn propozisyon ki SNP in fer lo sa size.

SNP i demann liberalizasyon dan nou sistenm ekonomik.
Sa i pa sa menas ki Msye Rene i oule fer krwar.

Ozordi, tou kouran ekonomik, dan tou pei ki pe progrese, i pour en sistenm liberalizasyon.

Liberalizasyon pa vedir ki gro pwason i manz I pa vedir ki nou pti pwason e fer sa ki lekonomi pa pe retourn retourn dan dan lesklavaz, o kontrer zot pe permet zot sitwayen annan plis laliberte e ganny plis liberalizasyon, tel ki Nor Kore ek Cuba, pe vwar son pep viv dan plis lamizer.

loportinite ekonomik.

Bann pei ki pa aksepte lesklavaz.


Bann pei ki’n tou dimoun liberaliz zot i oule.

i Sistenm ki lareg kler ki diriz lekonomi.

I adopte bann metod tranparans kot tou sitwayen i konpran ki pe pase e kwa i adopte bann lalwa e bann liberalize fer.

i pe kapab I annan sistenm zidisyer endepandan e efektiv kot ki dimoun i kapab regle bann diferans ki arive.

Sa sistenm liberalize i ranplas en sistenm kot gouvernman i desid par ka endividyel.
I ranplas en sistenm lo baz sa dimoun ki vini e kot gouvernman laranzman ki i fer avek en dimoun.

i met kontrol e retir zot Liberalizasyon par en gouvernman responsab pou ouver loportinite ekonomik pour tou kalite dimoun.

Annou pran en lekzanp kler lo size privatizasyon bann lakonpanni paraetatik.
Bann konpanni paraetatik, bann konpanni ki ti ganny etabli dan sistenm parti inik ki pa ti fonksyonn, ki ti pe gaspiy larzan e ti neseser pou met zot dan lanmen envestiser prive, sa Mr Speaker i en prensip liberalizasyon.

Me ler ou privatize, ou bezwen fer li dan en fason transparan e kler.

Gouvernman i met bann lareg e atraver en tender board dimoun i ganny sans pour zot met zot tender e atraver sa, sa ki meyer i gannyen.

Eski i annan okenn keksoz mal ladan.


Eski Seselwa i krwar ki nou annan en bon sistenm, ler Prezidan i les dimoun ki pre avek li ganny en monopoli lo biznes gambling, e apre nou vwar limenm pe ganny posibilite aste lotel e ouver labank.

Wi, anefe kot gro pwason etranze pe manz pti pwason Seselwa.

Eski nou krwar nou annan en bon sistenm ler direkter bann board sa bann paraetatik ki dan gouvernman e dan parti i ganny posibilite pour pran sa bann lakonpanni ki zot kontrole.
ka en sa se i bezwen ouver pour Si nou kritik sa, se pa akoz okenn dimoun i zalou oubyen gro-ker.

I akoz nou pe dir ou pa kapab les en sel dimoun oubyen en sel group dimoun ganny tou loportinite.

Loportinite tou Seselwa ganny posibilite envestir, e an-plis ki sa, nou bezwen toultan mazinen ki sa bann byen se propriyete lepep Seselwa e non pa propriyete prive serten endividi dan sa pei.

Ozordi dan nou pei set en pti group etranze ki an partnership avek sef ki pe pli benefisye.
E pa oubliye ki sa bann dimoun zanmen in antann KI NATCOF i pas kot zot pou get zot pri.

I menm annan, Mr Speaker ki aste larou lokal epi zot vann sa bann larou pri double, me napa narnyen ki arive kont zot.

Ankor ennfwa i napa narnyen pou fer avek zalouzi ek gro-ker, me i fermal letan ou vwar ki etranze byen plase ki pe pran sa larises ki nou pei i prodwi ozordi.

Larises nou pei i bezwen ganny partaze par tou Seselwa.

In ler pour sa bann keksoz sanze dan nou pei.


Mr Speaker nou bezwen fer kler ki rol IMF e lezot lenstitisyon enternasyonal i kapab zwe dan nou progranm ekonomik.

I en mank responsabilite pou esey dir ki IMF pou vini pou detri nou lekonomi.

IMF ek lezot lensitisyon enternasyonal parey World Bank ek Linyon Eropeen i kapab ed nou rezourd nou problenm finansyel pour nou sorti dan sa kriz ki nou ladan e relans aktivite ekonomik lo en baz ki kapab grandi.
SNP i dir dan son progranm ki pour nou sorti dan nou problenm, nou bezwen led sa bann lenstitisyon.

Pour nou relans nou lekonomi, nou bezwen sorti dan sa kriz foreign exchange nou lekonomi.

Pour nou sorti, nou bezwen ganny led finansyer pou rearanz peyman nou bann det eksteryer, pou fer reform tax ki neseser pou fer desann pri dan problenm trangle ladan akoz nou pe sa ki Sesel e permet plis aktivite ekonomik.

Bann kapab larzan avek nou me ed lenstitisyon enternasyonal osi i planifikasyon.
avek labank Ozordi gouvernman Sesel pe pas partou pe rod komersyal a en to lentere tre o e avek bann kondisyon ki pa favorab.

Zot pe pran tou larzan ki pei i kapab gannyen davans, parey nou konnen ki semenn pase SMB IOT pou servi, pou pey son in pran davans 3an peyman elektrisite ki IMF.

Sa ki nou bezwen se det negosye avek IMF i kapab donnen pour nou rezourd nou bann problenm.

Nou pa forse pran larzan IMF, me nou pa devre inyor led ki i kapab donnen.

fishmeal.
fishmeal.

Nou pa bezwen pran larzan avek bann lord avek lo ki led IMF se i per avek lenstitisyon enternasyonal IMF avek tou Sa ki gouvernman Sesel lademokrasi, lezot latransparans, pou liberalizasyon ekonomik e pour evit koripsyon.

Nou okouran ki tou bann lenstitisyon i ensiste lo bann tel kondisyon.

Sa gouvernman pa oule tann parle akoz i oule kasyet tro bokou keksoz.

Parey i pa oule nou demann kestyon, i pa osi oule sa bann lensitisyon i fouy dan sa bann zafer.

lo mezir pou asir latransparans.


i ensiste fasilit Parfwa letan nou koz lo bann gro proze i ganny servi koman en fason pou enpresyonn lepep me son bann detay ki enportan paregzanp Msye Rene in koz lo desalinasyon e in donn serten sif.

Me sif pli enportan ki i pa donn lepep Seselwa se ki kantite forex ki pou ganny servi par an zis pour gard sa bann masin desalinasyon a'n operasyon konpare avek en danm.

Akoz i pa fer sa?

Annou demann nou.

fer akoz Mr. René i koz lo konblaz.


Me sa ki i pa dir nou se ki pour le moman napa fini.

Lakonpannyen okenn konblaz ki pe ganny kirmol in bezwen avans zot progranm maintenance pou donn Sesel sans rod sa larzan e ki si dan prosen 10 zour larzan pa gannyen, sa lakonpannyen pou komans anvoy bann travayer se zot.

Avek Commercial Bank of Mauritius, semenn pase zot sifizan akoz nou ankor bezwen plis ki $10m pou fini sa proze.
I enportan pour ki Seselwa i konn byen detay sa bann gran proze akoz en kantite fwa se atraver sa bann gran proze ki nou pei i soufer plis e nou det i ogmante.

loan $1.2 milyon, me larzan konblaz sa pa ganny reisi en in in SNP pa kont proze devlopman.

Me i krwar dan planifikasyon.

I krwar ki ou bezwen rod larzan ki neseser avan ou komans en proze.

E ou bezwen les ou pep konnen ki pe pase.

E ou donn zot posibilite pran par dan desizyon osi.

SNP i krwar dan konsiltasyon e partisipasyon.


Se sa, Mr Speaker ki pou fer en diferans pou nou pei.

Mon panse ki Mardi pase Mr. René in fer kler avek sekter prive ki i pa enterese koz avek zot akoz zot anvi sanzman.

Donk tou sa bann koze Joint lekonomi.

Nou krwar ki se Economic Council in aprezan terminen.

I en lot pa ki nou pe fer an-aryer.


E la mon anvi ankor ennfwa dir klerman ki avek SNP sekter prive pou ganny ankouraze pou vin moter nou lo lapar sekter prive ki kapab anmenn dekwa aktivite ekonomik pou donn nou pep travay, e pou kree zis devlopman larises pour nou pei.

Nou krwar ki se sekter prive ki pou permet Seselwa pran par dan en nouvo lekonomi.

Akoz sa model lekonomi ki Msye Rene i atase avek i annan 20 an a'n aryer.
SNP pa krwar ki okenn lorganizasyon i devre annan monopoli e nou krwar ki tou dimoun ki anvi lans li dan biznes i devret ganny lankourazman neseser pou fer li.

An pasan lo sa size, mon ti a kontan mansyonn bann pti marsan dan distrik ki ozordi pa ganny marsandiz avek SMB akoz zot pa en franchise.

Eski i pa ler pour SMB sanz sa akoz apre tou zot osi ganny forex avek Labank Santral, larzan lepep.

Alors mon espere Mr Speaker ki sa sitiasyon lenvestisman sanze.

ava i lekel ki ou ete.


E sa SNP i demann sanzman dan ki i ladministrasyon lazistis akoz ozordi dan nou leta i annan 5 pwa ek 10 mezir, depandan fer ki bann parol sansasyonnel ki Mr. Rene i prononse pa fer mwan tranble pour en segonn.

I pa devret zanmen koz lo drog e lekel ki siport drog.

Parfwa mon demande si dan son lakaz an vit pe grennen letan i ti pe fer sa?

Eski Mr. Rene i vreman konn sitiasyon drog dan sa pei e lekel ki pe promot drog.
Mr Speaker mon ti a kapab dir en size kantite drog dan sa lasanble me mon pa oule ofans serten manm dan sa lasanble.

Lepep Seselwa i konnen lekel ki ti anmenn drog dan sa pei Sesel.

Alor annou pa anvoy labou lo lezot kan nou bennyen dan labou.

Msye Rene pa kapab koz lo drog konmsi SNP ki responsab pour sa problenm.

keksoz lo i Sa i vin menm zafer pour sa problenm black market.

Mr. Rene, i koz lo la konmsi i en problenm SNP.

E souvann fwa i koze konmsi SNP ki’n ansarz sa pei pandan sa dernyen 25 an .
Mr Speaker problenm black market bokou dimoun dan sa laanble i konnen egzakteman kimannyer i deroule e ankor ennfwa annou pa anvoy ros akoz nou ava kraz vit dan nou prop lakaz.

Mwan Mr. Speaker, mon kapab dir ki Lendi avyon Sid Afrik ti al an retar akoz en serten madanm ti ganny atrape avek forex san papye.

Me ennde kou-d-telefonn e tou keksoz ti ok. Me par kont Lendi swar dimoun ki ti annan zot dokiman ti ganny imilye e ti bezwen kensel zot vwayaz akoz forex.
Diferans se ki enn ti annan kontak e lot ti napa.

Alor, mon pe dir ki sa i bezwen sanze ennfwa pour tou.

Eski i mal letan mon dir ki i bezwen annan sanzman?

Msye Speaker, Si Prezidan pe tann mwan, i a konpran ki mon pe demann lazistis ek sekirite pour lepep Seselwa.

Nou pep se enn ki kontinyen viv dan lafreyer.

Lepep Seselwa in perdi konfyans dan lafors lapolis.

E lapolis menm, enkli son Komisyonner i osi annan dout lo abilite lapolis akoz tou leswar nou vwar solda ki fer patrol.
Seselwa nepli konnen si i pou raport en krim, si i pou telefonn lapolis akoz parfwa i demande si vreman i ganny en solisyon pour son problenm.

Ozordi sa lafors lapolis limenm in perdi moral akoz keksoz laba i annan tro bokou politik.

Koz avek gard zot menm e zot ava dir ou kimannyer sitiasyon i dekourazan.

Gard napa transpor pou vin kot krim in ganny komet.

Mr. Speaker, fodre ki i annan sanzman dan lapolis pour ki nou pep i viv dan plis sekirite.
Dan nou progranm pour eleksyon prezidansyel, nou ti dir ki en gouvernman SNP pour dan son premye lannen rekrit omwen 100 nouvo gard, reviz apropriye scheme pour ki lapolis i vin serye e lepep i viv an sekirite.

Se sa kalite sanzman ki nou ti pe rode.

Eski i annan okenn keksoz mal avek sa kalite sanzman.

incentives training service bann donn ek of e O milye tou sa bann keksoz ki nou pe koz lo la i annan nou lazenes, lespwar pour nou demen.
Malerezman nou bann zenn ozordi tro souvan zot ganny regarde koman vot par sa gouvernman opouvwar.

Kimannyer eski zot kapab annan en gran lespwar kan en lekonomi pa stab, me dan kriz, sekirite i dan dout, i ganny pran an servan bann kriter politik lanplwa pa serten, e desizyon partizan.

Lazenes Seselwa ozordi pa pe rod zis lanmizman.

Zot anvi bann fasilite serye ki pou permet zot devlop zot potansyel e vin bann adilt responsab.
Zot anvi konnen ki zot pou ganny respekte pour sa ki zot ete, ki zot annan en lavenir e ki zot morso papye pou ganny konte.

Si nou pa sanz sa sitiasyon, nou pou vwar ki deplizanpli, nou bann zenn kalifye pou kit nou pei e rod bann lezot louvertir aletranze.

Sa tandans.

E annou pa oubliye ki si nou anvi en bon pei kot i annan laliberte ek respe, annou la konmela menm retir diskriminasyon dan tou son laform afen ki nou lazenes i ava grandi dan laliberte, respe ek lademokrasi.
Se sa ki pou fer nou vin fyer koman en pep gran nasyon.

Tan ki nou pa en fer sa bann sanzman, annou pa trouv li drol ki en zenn ki napa louvraz e ki ‘sanzman’ avek en minis ki pase.

pas son i en keksoz ki pe deza arive e fodre ki nou sanz sa letan obor semen fer nou ki pou i kriy vin e i pa avek senpleman Sa i anmenn mwan lo size proteksyon travayer ek rekonpans neseser.

Mon trouv li vreman drol ki Mr. Rene in akiz lopozisyon konmkwa nou pa enterese avek dimoun ki travay dan sekter prive.
Mon ava dir ki swa Mr. Rene in vreman oubliye sa ki’n pase, oubyen i enterese pe zwe politik.

Pour son lenformasyon, e la dan mon lanmen i annan minutes lasanble nasyonal date le 3 Zen 1997, mon ti prezant en mosyon devan Lasanble ki ti lir koumsa: avek sekter prive i zwenn ansanm pou diskit posibilite devlop en sistenm gratwite pour par Hon travayer Charles de Commarmond, Manm pour SPPF.

Letan vot ti pran, mosyon ti ganny aprouve par tou manm prezan sa zour, 28 antou.
I ti ganny anvoye devan cabinet, me prezan ziska gouvernman pa'n fer narnyen lo sa size.

Alors annou konn nou facts avan nou vin fer bnan deklarasyon ki fo devan sa lasanble.

Mon osi fer li mazinnen ki mon prive.’ Mosyon Gouvernman Lasanble, demande Lasanble segonde oubyen sekter ganny dan ‘Sa ki ti i lot mosyon ki’n osi ganny aprouve, ki ti demande ki dan ti prezant en 21 zour konze ki en travayer i gannyen, ki weekend ek konze piblik pa ganny enkli.
E la mon ava fer mazinen ki sa enn nou ti gannyen en larepons e gouvernman ti dir non pa pour enkli.

Me antouka Mr Speaker lepep Seselwa pa oubliye tou sala.

Si yer zot ti rezet sa ki lopozisyon ti dir, me ozordi zot in vwar li i bon, annou pa rod fer fo lakizasyon, me zis annou fer li.

Anmenmtan petet Mr. René ek SPPF ti a kapab reasir bann travayer Seselwa kot IOT, ki pour le moman menm si lalwa travay pa aplike pour zot kimannyer zot pou benefisye avek sa bann nouvo keksoz ki i pe dir.
La mon ava dir Mr Speaker….

fwa i annan lide pas en i bezwen donnen lalwa pour ki sak lapey logmantasyon dan Sa i merit plis analiz ek gouvernman sekter prive osi refleksyon.

Mon pe dir ki i bezwen en bon konsiltasyon ant bann diferan akter.

Mon tya kontan si Mr. Rene tya osi azoute ki bann nouvo incentives i ava annan en pli gran son gouvernman pou donn sekter prive pour ki prodiktivite nasyonnal.

Si travayer i pou resevwar bann menm benefis.

Sinon, nou riske trouv plis biznes pe fermen e lanplwa.
plis fasil pour i arive, dimoun perdi tou pe sa Ozordi i kler ki nou pei i bezwen en nouvo direksyon e en nouvo souf pour li kontinyen.

Dan sa syek kot nou ete napa nanryen ki pou esper nou.

Nou bann zanmi dan nou rezyon pe kit nou e pe bouz avek en gran lavites.

I annan bokou pou fer e se la kot en nouvo lespri pour nou pei i rantre koman en konsep enportan.

In ler pour ki Pour nou avans devan koman en pep in ler ki dan travay gouvernman, politik i sorti konpletman.
i kapab al dan biro ladministrater distrik oubyen en biro gouvernman e ganny trete dapre son bezwen e non pa son afiliasyon politik.

Ki sa bann biro pa vin bann tribinal kot ou ganny kestyonnen lo krwayans politik e akoz ou pa siport SPPF.

Me plito sa landrwa kot tou Seselwa ki bezwen en servis i ganny en bon lakey e neseser.
popilasyon tou Seselwa lasistans resevwar i santi led ek i Dan servis sivil osi fodre pa ki politik i kontinyen ganny servi koman en I kler ki nou bezwen bouz dan en direksyon kot en zouti viktimizasyon.

travayer gouvernman pa kapab limenm en politisyen.

En Direkter Zeneral pa kapab limenm en manm Lasanble.

Sa distenksyon ki pan’n ekziste dan sistenm ozordi.
parti rantre fodre nou inik dan pei Lepep Seselwa letan bann sanzman apropriye i ava arive dan mantalite bann ki o-pouvwar sak Seselwa i ava konpran ki travay dir i annan son rekonpans.

Ki plis ki ou konsansye e fer i bezwen montre plis determinasyon e ou travay byen, ou pou ganny promosyon e ogmantasyon dan ou lapey.

Ki ou fanmiy pou viv pli byen e ou lavi limenm pou amelyore.

sa Nou kapab konmans avek sa sanzman ozordi menm si Msye Rene i oule.
Mon dir ankor enn fwa ki mon pare pour zwenn li nenport ler pour fer kler ki si sa ki lopozisyon i ekspekte e ki mannyer i kwar i kapab annan en dyalog ki a eklersi keksoz dan nou pei.

Mwan ki fonksyonnen, se latransparans dan gouvernman, se lazistis pour tou Seselwa.

Mon kwar ki nou kapab si nou oule, retir sa lespri mefyans ki ekziste e donn lape ek larmoni en sans.

Me lape ek larmoni pa kapab zis ganny servi koman parol pour kouver lezot keksoz.

Mwan mon pou kontinyen travay pour sanzman.


Mon kwar ki sanzman pe arive.

lademokrasi rode, mon pe se ki Mon kwar ki sa zour kot Seselwa pou santi li vreman lib pe vin pli pre.

Sa zour kot nou lekonomi pou ouver e sorti dan sa kriz i la obor nou.

Sa zour kot nou pou aret siport bann sistenm barbar parey Zimbabwe, me rod lademokrasi, I deza lo lorizon.

Annou koman en pep mars dan sa direksyon e annou pran nou plas parmi bann nasyon avek lafyerte.
Nou dan SNP, nou’n pran sa langazman pour pa fer kou deta parey Msye Rene me pou anmenn nou pei pli devan dan lape e san vyolans.

Nou pou kontinye travay e nou konnen ki byento merite.

Sesel sanzman rekolte pou sa ki i letid ; mon swet Mon swet tou travayer Seselwa kouraz dan zot travay ; mon swet bann zenn sikse dan zot lanmour e bann dimoun final pour ki nou tou pli aze, en ansanm nou mars ver sa vre semen sanzman dan nou pei.

Ki Bondye i beni nou pei ek les tonbe!

nou pep.


E fanmiy lavi trankil e ere.

Mon : Nou pa pou zanmen linite ek fer en larout SNP lo sa i dir lapel tou MR HERMINIE Mardi dan sa lasanble anefe dan Sesel an antye nou’n lodyans en diskour par prezidan larepiblik, en diskour ki mon krwar nou tou nou ava dakor ti tre profon.
Sa diskour msye Speaker i reprezant en lesey determinen pour ki en nouvo paz dan nou listwar e met labaz pour en nouvo revolisyon, en revolisyon pou sanz nou latitid, pou sanz nou mantalite, pou sanz nou fason fer keksoz, pou sanz nou leker.

Sete lavwa en zonm eksperyanse ki’n diriz sa pei pandan sa dernyen 25an e li i demann nou pou rekonsilye plizyer laspe nou legzistans.

Rekonsilye nivo nou devlopman ek nivo nou mantalite, rekonsilye sa ki nou gannyen e sa ki nou depanse e apresye sa ki nou annan.
Get otour nou dan larezyon e dan L’Afrique msye Speaker e nou vwar ki plis ki 300 milyon dimoun i viv lo mwens ki 5 roupi par zour, plis ki 200 milyon pa ganny akse ek en servis lasante e en zanfan i mor tou le 3 semenn.
Sa bann sif enkyetan e troublan i etranz pour nou akoz nou pei in ganny devlope parey Prezidan larepiblik ti dir baze lo en vizyon entelizan, dinamik e kouraze, ki fer ki ozordi SADC en groupman plizyer pei dan larezyon in rekonnet ki pei kot i pli agreab pour en zanfan ne se dan Sesel, kot nou’n arive ozordi i rezilta vizyon en zonm ek son parti.

Me malgre nou rikord i egzanpler nou kontinnyen vwar dan nou pei bann zefor pou distort nou sikse e donn lenpresyon ki naryen pa’n ganny fer.
Nou vwar bann move karakter tel ki parey lazalouzi, laenn, vyolans e engratitid ki kontinnyen anvair pou fabrik nou sosyete.

Alor ki nou pep i fonse e nou nasyon i vibre ek lenerzi nou vwar parmi bokou nou bann dimoun en mantalite ki pe menas sa devlopman e sa vibrasyon.

O non sanzman en zefor determinen pou detri tou sa ki ozordi i fer nou lafyerte lemonn.

Msye Speaker lemonn pe sanze, Sesel osi i bezwen sanze, me nou bezwen sanze pou batir lo sa ki nou’n konstrir e non pa detri sa ki nou’n reisir.
Sanzman i pa en keksoz etranze pour nou.

Nou koman en parti nou’n telman krwar dan sanzman depi 77 nou’n sanze a plizyer repriz.

Ler nou sorti dan en sistenm kot la vas mazorite nou zanfan ti pe ganny en ledikasyon enferyer Good Shepherd e Saint Jean Bosco paregzanp e bokou zot ti pe mor ek malad dan vant pou vin kot nou ete ozordi kot nou zanfan i zouir en nivo standar ledikasyon pli o dan larezyon e kot zot ganny proteze kont tou maladi kontazye ki afliz bann zanfan.

Eski sa pa sanzman.
Eski sa pa sanzman.

Letan nou vyeyar nepli bezwen mandyan obor semen me plito pas zot vye zour dan dignite e menm al pas zot vakans Maurice, eski sa pa sanzman.

Letan sak zanfan seselwa i kapab vin sa ki zot anvi olye vin boy lo later gran msye zis akoz zot paran i mizer, eski sa pa sanzman.

Letan laplipar fanmir seselwa i annan en twa parlao zot latet ki pour zot olye reste dan payot gran msye, eski sa pa sanzman.

Saler de baz sorti R75 pou vin R2,200 par mwan, eski sa pa sanzman.
Eski sa boug ki ti en manev sarpantye yer me ki ozordi i met son prop biznes i kapab dir ki napa sanzman dan Sesel e konbyen bann seselwa ordiner ki ozordi i businessmen.

E pour lenformasyon onorab leader lopozisyon se nou ki’n kree plis pti businessmen dan Sesel.

Letan en Ramkalawan i ansarz Les Georges dan en parti reaksyonner, eski senserman nou kapab dir napa sanzman.

In pran nou msye Speaker 25an pour nou ariv kot nou ete.

Annou pa fer betiz pour nou detri nou sikse.


Nou en pep inik, en larkansyel kiltir ek tradisyon byen poze kont en monn souvann fwa ranpli ek vyolans, lager etnik e konfli rasyal ranpli ek soufrans, lafen, lamizer e lezot kalamite.

Toultan Sesel i bezwen sanze pour le meyer.

Nou bezwen sanze pou fer nou bann zenn devlop en kiltir antreprener, nou bezwen sanze pou vin pli konpetitif e endepandan.

Nou bezwen sanze pou aprann dir mersi e montre plis gratitid.
Nou bezwen sanze pou amelyor kondisyon travay nou bann konfrer dan sekter prive.

Sa boug ki travay La Resort ki ganny R1,400 par mwan son kondisyon osi i bezwen sanze.

Nou bezwen sanze pou garanti pansyon e konpansasyon pour tou travayer enkli bann ki ti Lotel Equator.

Me nou, nou pa kapab sanze pou detri nou bann gen e prensip de baz, legalite loportinite e larmoni.
Nou pa kapab sanze pou detri sa standar lavi o ki nou pe zouir, sertennman i pou danzere pour nou sanze pou adopte bann prensip liberal ki SNP pe propoze.

I enteresan msye Speaker ki Parti Liberal sorti L’Angleterre ki pe konsey SNP lo sanzman me akoz parti liberal zanmen i ganny eleksyon L’Angleterre.

Akoz toultan i sorti dernyen dan bann eleksyon, La France, L’Espagne, e partou dan L’Europe.
Eski bann ki kriy pa les tonbe zot in demann zot lekor sa kestyon sa ki pa bon pour eropeen i osi pa bon pour seselwa.

Msye Speaker Sesel i dan en pozisyon inik pou pli byen konpran dega ki sanzman baze lo prensip SNP in anmennen dan lemonn.

Nou pa bezwen eksperyans li nou menm.

Nou’n vwar dan L’Europe oriantal e plizyer lezot pei ki dega sanzman lo sa bann prensip ki’n anmennen, pour sa bann pei tou dimoun ti pe viv ase byen e tou dimoun ti annan en lavi desan.
Me souden ti vin en group ki ti promet zot lesyel ek later.

Zot ti zwe lo vorasite e legoizm zonm antraver bann politik sansasyonnel.

Zot reisir fer dimoun krwar ki zot ti pou vin pli ris, bokou dan zot lopilans ti’n obliy zot nesans.
Ti napa frekantasyon ase gro pour zot, ti napa naryen ki ti ase bon pour zot e zot pa ti apresye sa ki ti’n ganny fer pour zot me msye Speaker olye larises pour tou zis en minorite ki ti ganny tou gro biznes, bann pti businessmen ti retourn ankor boy, prostitisyon, drog e bandisite partou.

En sistenm klas ti reaparet.

Larzan ti ganny devalye, lavi ti vin doub, 3 fwa pli ser.
Lamizer nwanr ti antre, lakaz ti bezwen ganny vann, tou sa bann pei san eksepsyon onorab ti bezwen abandonn sanzman baze lo bann prensip neo-liberal ki SNP pe prese.

Ozordi dan sanmenm bann pei tou bann parti ki ti’n ganny retire o pourvwar in retourn o pourvwar ankor.

Mon pa’n lir sa me mon’n eksperyans li koman en zenn etidyan letan mon ti pe fer mon letid dokter.

Vwala akoz mon determinen pou fer sir ki nou pep pa zanmen pas ladan.
Eski nou pep pa swiv sa ki pe arive dan lemonn pour zot kapab apresye pli byen pour zot menm ki le sel parti ki kapab anmenn sanzman dan stabilite pour Sesel se SPPF.

I kler msye Speaker ki deryer gear sanzman en zefor enorm pe ganny fer par en group pou reatablir zot bann vye privilez.

Zot kasyet deryer bann ki engra, deryer bann ki voras, deryer bann bandi, deryer bann droger, e la mon ava dir a sa staz ki onorab pa’n fer son pozisyon kler lo drog dan sa lasanble.
In dir en ta keksoz lo drog, kont drog e dir nou ki’n anmenn drog, drog in dan Sesel depi 75 me i dir nou ki’n anmenn drog me ki son pozisyon lo drog, les lepep seselwa note i pa’n fer kler ozordi me nou ansanm msye Speaker annou get pli byen sa pti group.

Zot akiz nou konmkwa nou koronpi me se zot ki ganny anmennen ankour pou pa pey travayer e lezot forfe finansyer.

Zot ki dir ki nou dan biznes aste revann e apre nou tande ki zot ki deal dan aste revann pou lavaler R2.5 milyon roupi.
Zot akiz nou konmkwa nou fer Sesel ser me lekel ozordi ki pe ganny anmennen ankour pou sis lasyer lepep seselwa.

E lekel parti politik ki’n ganny plis larzan avek sa bann gro marsan.

Zot kontinnyen atak SMB ek son monopoli me ki senla ki ti double pri lantir ler SNP ti retir son monopoli lo sa komodite.

Zot dir nou bat latet dimoun ek fridge ek tol me lekel ki 2 semenn pase ti pe donn grill pou barbecue dan leo Saint Louis.
Zot dir ki nou pran tou later e pa distribiye ase ek seselwa me ki senla ki ti anmenn mosyon dan sa lasanble pou detourn polisi distribisyon later.

Lekel ki ti demande ki nou rann later gran msye Ma Joie, Onezime estate, St Roch Estate, Green Estate, Nageon Estate, Les Mamelles, rann later depi La Retraite ziska Carana, Auberge, partou kot ozordi nou’n konstrir de santenn e de santenn lakaz pour bann seselwa ordiner.
Erezman nou mazorite ti met en fren ek sa demars me la aprezan zot fer kaset, zot dir balans latab.

Me menm sa i tris ki i annan dimoun dan sa bann landrwa osi pe rod sanzman.

Msye Speaker eski nou dimoun in vin sitan aveg ki zot pa vwar sa demars pou fer nou retourn kot nou ti ete.

Letan zot al kriy pa les tonbe, eski zot realize ki sa pwa zot pe tyonbo se zentere e aspirasyon bann gran msye.
Get zot progranm ki propaz la zalouzi ler msye Georges i mars dan jeep, napa konplent, i travay zot dir me ler msye Toussaint i mars dan jeep tou sord kalite konplent e zot dir in pran larzan.

Enn ler ou krwar ki sa msye li i travay pou la krwa rouz ek lakok palourd.

Letan myse Ferrari ek msye Lablache i fer lakaz lo montanny napa problenm zot dir ki sa bann boug in eskente me letan msye Herminie i fer lakaz lo montanny zot dir ki i pe detri lanvironnman.
Letan msye Ste Ange i ouver son pti lotel sa i okay me ler msye Bonte i fer son biznes zot promet pou met li ankour ler i vin o pourvwar, enn ler mon demann mon lekor si sa politik i fonde zis lo lazalouzi me ozordi sa politik pe refoul ek zot, zot prop siporter i ensilte zot Arpent Vert e father limenm i bezwen flank zot bann gran kalot pou kapab kontrol zot.

MR RAMKALAWAN Mr Speaker point of order.

In fer en lakizasyon konmkwa mwan mon’n tap en dimoun kalot Arpent Vert.
Si ou fer en lakizasyon direk koumsa ou bezwen substantiate.

Si i pa kapab substantiate i bezwen withdraw sa ki’n dir.

MR HERMINIE Msye Speaker (?)

i dan People.

Si i krwar i annan en problenm ek sa pourswiv people.

Zot egzazer problenm dan nou lekonomi pou detourn latet dimoun.

MR RAMKALAWAN Be i pa kapab substantiate.

MR HERMINIE Sakwa nou ganny enm pti latet fermal zot fer nou krwar ki nou ganny en gro kanser.
Msye Speaker nou, nou premye pou rekonnet serten difikilte ki nou lekonomi pe rankontre.

Nou admet ki pa tou keksoz ki okay.

Dan laboutik serten komodite i manke mwens konmela e forex i reste en problenm.

Nou pe met tou sistenm an plas pou rezourd sa bann problenm dibwa ek siman me nou osi rekonnet msye Speaker ki nou problenm ekonomik i rezilta direk nou devlopman rapid.
Nou’n konstrir e nou’n konstrir, nou’n batir e nou’n batir, elektrisite, lakaz, semen, lekel, tou sord lenfrastriktir modern me akoz ki nou napa bokou resours natirel nou’n bezwen andete me mwan mon toultan kit lespwar vivan.

Mon konvenki ki semen swazir par SPPF i le meyer pour nou sorti dan nou problenm.

Ki prezidan pe dir nou, i senp.


Prezidan pe senpleman dir nou annou fer en pe sakrifis, nou a repey nou loan apre nou pa pou zis annan sa bann lenfrastriktir me anplis ki sa bokou plis larzan an deviz pou rantre dan nou pei.

I kler ki ankor enn de lannen nou sitiasyon pou amelyore e personn pa pou kapab bar nou.

Pour mwan msye Speaker sa i parey en loan lakaz.


Ler ou pey li lafanmir i bezwen fer en pe sakrifis me apre ki ou’n fini pey loan plis larzan pou rantre dan lakour e anplis ki sa lafanmir pou annan sa lakaz pour zot menm.

Alternativ ki pe ganny propoze pou kout nou pei tro bokou, en progranm liberal santre lo progranm IMF pou anmenn tro bokou soufrans dan nou pei.

SNP in dir nou pou nepli annan problenm forex anba zot gouvernman.

Annou gete nou tou ansanm akoz.


En pwen santral IMF se devaliasyon nou larzan.

Son konsekans direk msye Speaker lavi pou vin bokou pli ser.

En dipen pou sorti R6 pou vin R12.

Seselwa pa pou rode forex pou travel akoz son larzan pou tro fay pour li kapab travel.

Enportasyon pou otomatikan redwir akoz tou keksoz pou’n tro ser me i vre ki laboutik pou annan fridge ek televizyon ek lezot ankor akoz zis en minorite ki pou kapab aste.

Eski nou’n obliye ki mannyer ti ete an 1976.


Pour sa seselwa ordiner ki kriy pa les tonbe, eski senserman se sa ki i oule.

Eski ou ti konnen ki partou o monn kot in annan progranm IMF nek ozordi pe dir ayoyo, non mersi.

Mon krwar nou ti kapab anvoy msye Allain Ste Ange dan enn sa bann pei pour li konpoz en sanson Ayoyo non mersi.

Anplis ki sa IMF i ensiste ki en gouvernman ki koup depans piblik tel ki dan ledikasyon e lasante, sa polisi i al lanmen dan lanmen ek polisi SNP.
Onorab leader lopozisyon limenm li dan sa lasanble ti kritik konstriksyon Stad Linite e plis serye i ti demande isi menm dan sa lasanble ki konstriksyon nouvo lekol Anse Aux Pins i arete.

Ki mannyer en dirizan en pei ki dir i annan lentere lepep a ker i kapab fer en tel demann, oli son valer moral ler li son zanfan pe al dan en lekol tre modern e sofistike me selman i oule zanfan lezot dimoun al dan en lekol pouri e koule.
Me ki pli tris se parmi bann ki kriy pa les tonbe dan Anse Aux Pins i annan bokou ki zot zanfan i al dan sa vye lekol ki onorab i dir fodre pa kase.

Msye Speaker an linny ek sa devlopman ki nou parti i krwar ladan prezidan in anons bann nouvo scheme pou ede rezourd problenm lakaz dan nou pei.

Nou ki la nou ava dakor ki malgre konstriksyon de milye e de milye lakaz dan Sesel i ankor anan dimoun ki bezwen lakaz e i fo pour onorab dir ki zis SPPF ki ganny lakaz.
Nou konn tre byen dan nou distrik lekel bann dimoun parfwa zot fek ganny lakaz yer e lanmen ki zot peye.

Sa problenm lakaz i enn ki konpleks.

I annan zenn ki pe rod lakaz.

Bann ki separe ki pe rod lakaz.

Zanfan ki nepli le reste ek paran malgre se li i annan bokou plas me i osi vre ki i annan landrwa kot i annan tro bokou dimoun pou reste ansanm, me sa progranm lakaz i pou vedir bokou depans sirtou depans an forex, fodre kas dizef pou fer lonmnet.
I pou neseser osi pou kontinnyen ek proze konblaz kot nou anvizaze evantyelman fer plis ki 2 mil lakaz.

Tousala annou pa obliye SNP i kont me ou ki bezwen en lakaz ki mannyer ou les ou lekor ganny anbete par bann largiman ki konblaz i en gaspiyaz.

Enn bann rezon akoz nou annan sa problenm lekonomi se akoz nou problenm lakaz.

Napa bokou pei omonn kot gouvernman i annan en problenm lakaz.

Lakaz i ganny konstrir par bann konpannyen e vann ou loue a en pri tre o.
Se nou ideolozi sosyalis ki ozordi in fer nou vin avek en tel progranm lakaz pour pep seselwa.

En ideolozi ki SNP i rezete.

Dan bokou pei anvwa-devlopman ki sisa en lakaz.

Se senpleman en kare borde avek tol, kartron e sanbrayer.

Dan larezyon nou vwar bokou sa bann ghetto.

Dan karaib i annan plis ankor, dan Madagascar i annan menm bann malerezman ki pe reste dan en park koson.

L’Amerique ek L’Europe osi lakaz pour bokou se senpleman en bwat kartron lo semen.
Dan distrik ozordi i annan en fenomenn enteresan, nou ki la nou soke pou vwar lakantite dimoun ki pe taye pou rod lakaz ek later.

Ler nou al pli dan fon nou vwar rezon se akoz zot per ki bann gran msye ki pou vin o pourvwar e malere pa pou ganny later ek lakaz (?)

ankor.

Zot annan rezon pou krwar sa me ki pli enteresan se ki parmi zot i annan menm bann ki kriy pa les tonbe.

Me bann dimoun i bezwen realize ki zot, zot annan zouti pou anpes sa arive.
Zot bezwen garanti ki SPPF i kontinnyen ek son progranm lakaz e redistribisyon later e sa zot kapab fer li avek zot vot.

Msye Speaker tou devlopman ki nou’n fer dan sa pei lopozisyon in esey met en bar dan nou larou, depi vilaz Roche Caiman ziska proze lekol Anse Aux Pins.

La zot dernyen target se desalinasyon.

Zot koz lo la konmsi ou ti a krwar ki sa i en lenvansyon SPPF.

Napa ki zot pa’n dir lo desalinasyon, vant fermal, maladi lapo.
Tou sord kalite, la bomaten ankor nou’n tann lo kou loperasyon me konbyen fwa nou’n refer sorti dan sa lasanble ki kou loperasyon ant en danm son treatment plant avek en plan desalinasyon napa preski ditou diferans.

Msye Prezidan dan son diskour in sit rezon akoz nou bezwen fer bann plan desalinasyon e in menm al pli lwen ek sa deba e entrodwir en konsep tre enteresan e sa se kapasite stokaz.

Sa konsekt ki enteres mwan msye Speaker akoz i ti lye endirekteman avek lakantite lapli ki tonbe.
An dot mo lakantite lapli ki tonbe i enportan osi lontan ou annan kapasite pou stok li.

Lopozisyon in toultan argiye ki nou stok i zis 5% delo ki tonbe.

Alor mon ti fer li mon devwar pou get ki mannyer i enkli dan lezot pei.

Sa zafer stokaz delo i depan lo bokou, bokou fakter tel ki filtrasyon, topografi, prezan lak, grander larivyer me sa ki kler napa okenn pei ek nou topografi ki stok plis ki 5% lapli ki tonbe.

I kler ki sa deba lo desalinasyon in ler pou fermen.
Anplis ki sa bann ki kriy pa les tonbe, ki monte desann Dubai eski zot ti konnen ki sa delo ki zot bwar laba ki zot benny ladan e lav zot seve ladan se delo desalinasyon.

Lo delo L’Angleterre mon pli vo mye reste trankil.

Msye Speaker nou demokrasi i fonksyonn byen e nou pep dan son mazorite i reste touzour saz.

Vwala rezon akoz SPPF ti ganny sa eleksyon tou dernyenman.

Enternasyonalman nou ankor komann respe tou pei.

Pran paregzanp petisyon kont eleksyon prezidansyel.
Pandan ki SNP ti pe fer en ta tapaz e msye Ramkalawan pe dir ki li ki bezwen vin prezidan, msye Tony Blair premye minis L’Angleterre, dan son diskour devan parlman Nizeryen an Fevriye ti dekri eleksyon Sesel koman ekselan e en sikse.

Mon kontan pou note bomaten ki i le vwar msye Rene, omwen diskour msye Rene in annan en lefe, in fer li rekonnet ki li leader lopozisyon e msye Rene i prezidan.

Isi Sesel nou pep pe realize ki SPPF in reste le meyer solisyon pour Sesel.
Sa kalite divan sanzman ki ti frap nou lannen pase pe mor e tou lendikasyon i ti senpleman en prodwir non desirab, sa fenomenn Maden Julian Oscillation.

Ozordi dan Sesel nou pe temwanny non pa en divan sanzmanme en sanzman divan ki pe soufle for, pe retournen sorti Anse Etoile pou al Saint Louis.

Sa pep in komans realize ki kantite bat latet lopozisyon in bat zot latet e nou tou ki la nou konnen ki kantite bann dimoun ki ti pe kriy pa les tonbe dan lepase pe vin kot nou e apros nou ozordi.
Bann ki pankor ganny peye e bann ki’n ganny kalote, bann ki’n finalman realize lekel vre sef dan SNP, bann ki santi ki zot ti pe ganny servi.

Msye Speaker mon pa pou kapab fini mon diskour san fer alizyon a servis piblik.

Dan nou servis piblik i annan en bon keksoz.

Sa dokter ki lev 2er bomaten pou al deal ek en emergency, sa ners ki reste apre ler pou asir swen pour son pasyan, tou sa se bann bon legzanp dan nou servis piblik me i reste ankor tro bokou dimoun ki zwe ek lepep dan nou civil service.
Nou konpran fistrasyon sa madanm Ma Joie ki ankor pe esper 1an pou en larepons son let ouswa sa madanm Union Vale ki 7 mwan in koule e i ankor pe esper en larepons si i kapab met burglars bar ek son lafnet.

Servis piblik i bezwen sekwe li, sa ki’n fatige silvouple resign.

Bomaten menm msye Speaker ti annan en gro dife Flamboyant e letan mon ti leve gran maten 5.30 mon ti vwar sa dife e mon ti call 999 a 3 repriz, personn pa ti pran telefonn.

Mon ti bezwen desann mwan menm pour mwan al gete ki pe arive.
Msye Speaker nou, nou konnen ki problenm i annan dan lapolis, nou konnen tou sa bann undermining ki pe arive me lekel ki ti demoraliz plis nou bann lapolis letan zot ti dekri nou lapolis, nou bann gard koman gard bou dan zot kanpanny eleksyon lannen pase.

Nou kapab reasir leader lopozisyon byento, tre byento nou pou remet lord dan sa lapolis.
Nou bezwen konsolid leadership toultan get kondisyon travay, permet plis partisipasyon par bann travayer, dan bann desizyon me pli enportan nou bezwen promot profesyonnalizm dan nou servis piblik.

En sivil servis i la pou deservi gouvernman dizour e enplimant son progranm parey prezidan in dir.

E non pa karyate pou fistre piblik e akonplir son prop azanda.

Ler i pa kapab fer li i bezwen ale e sa i pa viktimizasyon.

Viktimizasyon se letan zot pous travayer SPPF dan zot konpannyen prive.
Gouvernman i bezwen vin bokou plis sever kont tou lesey pou retard son progranm.

Anmenmtan sa pei i bezwen devolop en kiltir kot sikse i ganny rekonpanse.

Nou civil service i bezwen oryante ver rezilta, rekonpans e promosyon i bezwen lye ek performans, letan nou pe rod lekselans fodre nou tough lo bann ki fail.

Pour nou ganny konfidans piblik, servis piblik i bezwen reponn standar ki nou’n tonm dakor lo la.

E fodre ki progranm gouvernman i ganny delivre.


Msye Speaker diskour sa lannen in anmenn bokou lespwar e leksitasyon dan nou pei.

Wi, nou bezwen tras en nouvo revolisyon pour retir bann nouvo mantalite parmi nou peuple.

Sa Sesel ki pe ganny kree pou egzize ki nou vin pli konpetitif e pli endepandan.

Nou bezwen devlop osi en gratitid parmi nou.

Fodre zanmen nou dimoun i ganny vwar koman en dimoun ki le moman ou tir li dan en trou lot keksoz ki i fer i esey pik ou.
Nou lavenir i kler petet nou pa realize me ozordi nou’n ariv lo latet en montanny.

Ler mon regard deryer mwan mon vwar bann gran akonplisman ki sa gran nasyon seselwa in akonplir e devan mwan en later promes e gran frontyer loportinite, ansanm annou fini sa larout.

Nou misyon i nob akoz i baze lo lazistis sosyal.

Sa gouvernman SPPF, en gouvernman lepep par lepep e pour lepep touzour avek lagras Bon Dye pa pou zanmen disparet lo Sesel.

Ale Sesel.
Ale Sesel.

National Assembly of Seychelles State of the Nation Address Tuesday 25th February 2003 MR SPEAKER Msye Prezidan, Manm Onorab, envite distenge, pep Seselwa nou annan loner e plezir ozordi pou akey Prezidan parmi nou dan lasanble nasyonal.

I lokazyon kot i prezant son diskour lo leta la nasyon e i premye sa lannen dan sa nouvo lasanble nasyonal ki'n ganny elekte apre eleksyon an Desanm.

Avek sa de mo mon annan plezir pou envit ou Prezidan pou prezant ou diskour.
PRESIDENT FRANCE ALBERT RENE Msye Speaker, manm lasanble, envite distenge, frer e ser Seselwa.

Ler nou ti deklar lannen 2003 koman lannan dinamism, ekonomik e sosyal, mon ti fer li apre ki nou ti'n fer bokou refleksyon.

Parti santral sa refleksyon se ki sa lannen 2003 i devret sa lannen kot nou konstrir lo bann zefor sa bann dernyen lannen pour permet nou pti pei aek nou nasyon fer en gran pa an konsolidasyon nou bann akonplisman ekonomik e sosyal.
Malgre ki mon ti pe viz plito lo laspe dinamism ekonomik, mon ti santi ki nou pa devret difors li avek laspe sosyal ek moral nou nasyon akoz nou misyon Sesel in toultan pou ariv a en nivo byennet, materyel osi byen ki personnel e spirityel.

Dan en lannen kot nou pe selebre dizyenm lanniverser nou trwazyenm repiblik, nou kapab zet en koudey a'n aryer e konstate ki nou'n adopte en varyete tenm dan sa bann dernyen lannen touzour avek bi rod sa ki meyer pour nou pep.
2 tenm ki vin antet deswit e dapre mwan in mark nou bokou sete sharing and caring e pour lamour Sesel.

Pour mwan sa 2 tenm e dedikasyon pou touzour reste en labaz zefor pou anmenn sosyete Seselwa pli lwen devan.

Si ozordi mon'n swazir dinamism ekonomik e sosyal koman tenm pour dizyenm lannen nou trwazyenm repiblik se ki mon santi ki apre 10 an travay dan nouvo lespri milti parti Sesel nou devret lans nou devan avek en nouvo lelan e avek tou sa konfyans ek sa determinasyon ki nou leksperyans in donn nou.
Byen ki sa dernyen 10 in anmenn nou bokou progre, in osi anmenn nou en lasenn politik ki pa'n touzour trankil, ki'n ganny ekise avek parfwa mefyans, e parfwa menm lensilt.

Sa in souvan kree bokou amertim dan nou pti kominote, in souvan diviz nou, in souvan kree diskord dan serten fanmiy e i annan defwa dan vwazinaz.
Se pour sa rezon ki mon senserman swete ki apre sa nouvo platform ki'n ganny kree dapre sa dernyen eleksyon lasanble, kot nou'n kapab temway bokou plis sivilite ant bann parti e dirizan politik, nou kapab ozordi koste zepol e get devan nou byen lwen e rod en fason pou travay ansanm pli byen pou lavenir e byennet nasyon Sesel.
Byensir nou pou annan nou diferans lopinyon, byensir pou annan lokazyon kot en pon i kase e nou pou bezwen aranze, byensir pou annan lokazyon kot nou pa tonm dakor lo menm solisyon pou rezourd en problenm me mon swete ki nou kapab annan en diverzans politik, san ki nou maltret nou prosen, e mank respe pou lotorite ouswa menm lenstitisyon nou larepiblik.

Diverzans politik nou pep e laliberte lasosyasyon e lekspresyon ki rennyen dan pei, i fer ki ozordi nou annan en diferan panorama politik dan nou pei.
An paralel avek sa, nou annan en pep ki bokou pli egzizan dan zot lekspektasyon an sa ki konsern kwa e koman ki zot gouvernman i delivre servis piblik.

Nou'n obzerve dan dernyen eleksyon paregzanp lafason ki sa mo e sa konsep konsiltasyon in ganny repete plizyer fwa par laplipar bann kandida.

Si sa ti leka se byen akoz bann kandida in realize ki dan lavenir lepep i ekspekte bokou plis partisipasyon avek konsiltasyon dan deroulman bann proze dan distrik osi byen ki lo nivo nasyonal.
Sa i en keksoz normal dan devlopman en pep.

Matirite politik set en keksoz ki vin anmezir ki en pep i vin pli edike, anmezir ki i vin pli okouran sa ki pe pase otour li, dan son prop pei osi byen ki lo lasenn enternasyonal.
Dan gouvernman nou bezwen asire ki sa prosesis customer care ki nou ti komanse an Septanm 2001 apre mon eleksyon i konplet son serk e ganny soutenir kontinyelman a tou nivo, depi (..) management, bann chief executives avek son forum ziska sansibilizasyon junior staff nou bezwen asire ki nou reisir enkilke dan tou travayer servis piblik sa kiltir servis.

Avek sa lespri devosyon pour zot travay.


Plis ki zanmen si nou pou vreman reisir atenn sa dinamism ekonomik, ki nou'n mete koman nou target pour sa lannen, nou bezwen adopte sa konsyans travay neseser.

Se pour sa rezon ki mon oule soulinnyen ki sa tolerans politik ki mon'n koz lo la pli boner pa ganny pran koman en palto fann deryer pou medyokrite dan travay e pa vin en baravan pour nou bann zofisye servis piblik kas anba ouswa boycott.
Napa en parti politik lo lasenn nasyonal ki pou aksepte ler i form en gouvernman ki zot zofisye i anmenn politik dan travay, napa plas dan en servis piblik pou en zofisye ki asiz lo file en dimoun e fer li esper leternite pou aste en kare later ouswa fer son lakaz, napa plas dan nou servis piblik pour en zofisye ki demann en pti gous pou fer bouze en file oubyen en proze.
Lefe ki mon gouvernman in fer enn son bann target pou donn piblik en meyer servis sa lanenn nou pou akseler nou zefor anmenn sa bann mekanism ki pou fer sa posib.

Divizyon devlopman servis piblik dan minister ladministrasyon ek mendev in deza met anplas en progranm osi konpreansiv ki posib, pou entegre e sansibiliz nou bann chief executives dan sa demars, osi byen ki anmenn plis formasyon pour zofisye e travayer lo tou nivo.
Anlinny avek sa demars plizyer minister pe kontinyen met latous final lo zot prop progranm pou amelyor zot servis pour manm piblik.

Nou realize ki nou pa pou atenn la perfeksyon dizour ou lannmen me mon kapab asir zot ki tou mekanism posib pe met anplas pou ki striktir gouvernman i vin osi reseptif, sansib e efektif ki posib.

Lannen 2003 set en lannen kot nou bezwen anmenn nou dilizans ek nou vizilans pli efektivman atraver tou striktir ek lenstitisyon gouvernman.
Swivan ladres bidze 2003 ki Vis Prezidan ti delivre alafen 2002, nou'n deza met anplas bokou plis disiplin entern pou asire ki tou minister i zer zot bidze korekteman e ki i annan mekanism e dimoun neseser dan minister finans pou ed bann zofisye ki responsab pour sa.

Byensir nou annan diferan lanbisyon pou sakenn nou minister kot nou annan en gran travay konsolidasyon pour fer e mon ti a kontan tous lo bann grann lalinny ozordi.
Dan ledikasyon nou pou konsolid lentegrasyon teknolozi lenformasyon afen ki nou donn nou bann etidyan pli gran akse posib a tou posibilite aprann.

Nou pou solidifye kolaborasyon ki nou'n met anplas ant ansenyan ek paran, non selman pou byennet etidyan me afen rezourd okenn konfli e malantandi ki kapab annan dan nenport domenn e nou pou fer tou zefor posib pou enkilke bann valer moral e spirityel dan nou zenn.
Lannen pase nou ti lans en kanpanny sansibilizasyon entans atraver medya parmi nou lazenes lo size bann fleo lasosyete tel ki drog, labi seksyel, vyolans, sigaret e lalkol.

Pour kontinyen dan sa menm direksyon anmenmtan ankouraz bann lazans e lorganizasyon pou ogmant zot aktivite.

Natirelman nou pou osi kontinyen diversifye e desantraliz linimasyon nou zenn atraver bann distrik e trouv tou mwayen posib pou ogmant loportinite lantrennman ki swa dan mendev, dan spor ou dan lar.
Tou lezan nou fer progre dan domenn lasante me tou lezan i ankor annan plis pour fer.

Nou'n fek vwar en group zenn ners e teknisyen motive ki'n fek graduate dan nou school of nursing.

Tou lezan nou ganny nouvo dokter Seselwa ki retournen.

Fri nou bann envestisman dan ledikasyon siperyer.

Sa lannen pou anmenn nou en nouvo lopital La Digue e nou pe met tou resours posib pou fer sir ki sa i en lenstitisyon modern ki osi ganny byen entegre avek lanvironnman e kominote Digwa.
Avek nou pti popilasyon, nou pa pou zanmen kapab anvizaze annou tou fasilite modern e spesyalize dan nou pei.

E se pour sa rezon ki nou pe kontinyen devlop bann partenarya kle avek plizyer lenstitisyon medikal dan larezyon pour ki zot kapab reponn a demann swen spesyal nou bann malad.

Nou annan ankor en kantite lord ek lorganizasyon pour kontinyen met dan minister later ek lozman afen ki nou kapab dir nou pe donn dimoun en bon servis.
Sa lannen nou pe fer li enn nou bann priyorite pou konplet sa travay e met azour tou bann dosye, byen ki lozman e later i reste enn bann priyorite azanda mon gouvernman.

sa pa vedir ki nou pou kapab reponn a tou demann en sel kou parske problenm e demann later ek lozman i ogmante dezour anzour.
En laspe sa travay ki pou demann plis latansyon se fer sir ki ler nou kree en nouvo lozman pou fer li dan en bon planifikasyon, ki nou kree en pti kominote an prenan kont son laspe sosyal e servis tel ki rekreasyon e ki lanbyans i enkli sa fakter bon vwazinaz.

Paregzanp i annan landrwa lo nou teritwar ki pli sansib ki lezot.
Si ou pran zil koman Praslin ek La Digue kot lespri kominote i tre enportan nou pa kapab zis diviz en teren dan 30 ou 40 plots san prevwar son landscaping, son larmoni ek son bann servis ki kapab annan en gro lenpak lo laspe imen e sosyal plitar.

In annan bokou ka dan le pase kot dimoun in pran gran liberte ek planning e ki planning in osi ferm en kote lizye.

Ou bezwen annan plis larmonizasyon ant sa divizyon ek divizyon lanvironnman osi byen ki Licensing pour fer sir ki i annan plis lord.
Dan domenn servis sosyal ek lanplwa nou pou reste sansib avek bezwen nou pep pou asire ki progre ekonomik pei pa kit a'n aryer dimoun ki dan plis bezwen tel ki dimoun mwen fortinen, pansyonner, vyeyar e zanfan ki napa en fanmiy.

Pei i vin en legzanp par lafason ki i pran ka avek son dimoun e nou bezwen eksplor nouvo ek meyer fason pour gard sa labitid.

Lagrikiltir ek resours maren se 2 pilye nou prodikisyon lokal ki nou bezwen antreprann avek plis inovasyon.
Mon ti a kont vwar IOT pe fer pli gran travay dan rekritman Seselwa pour travay dan prodiksyon ton e anmenmtan mon fer en lapel avek Seselwa pou konsider sa travay ki ti a permet nou koup enpe kou mendev enporte.

Tou dernyenman mon ti enpresyonner ler mon ti tann en zenn ki'n fini politeknik pe dir piblikman ki i oule vin en ezenyer afen ki i kapab ofer son konesans ek son servis bann lakonpannyen tel ki IOT.
Koman en zenn nasyon nou devret fyer ki isi se nou i annan enn parmi pli gran prodiksyon ton dan lemonn e nou devret kapab soutenir en tel lendistrik pour4 nou prop benefis alavenir.

Prodiksyon lokal i en lot domenn tre enportan dan nou devlopman dirab e pour sa rezon lapes ek lagrikiltir i bezwen plis soutyen.
Bokou zefor pe ganny fer dan domenn lendistri ek biznes enternasyonal pou asire ki sa i reste enn bann pilye nou lekonomi parmi nou bann demars pli enportan dan nou stratezi ekonomik e finansyel se rod fason pou soutenir nou bann pti ek mwayen antreprener pour fer biznes.

Demark later kot zot kapab enplimant zot lendistri e anmenn zot tou sipor posib pou devlope, tel ki lasistans forex pour zot materyo brit e konesans marketing e lavant prodwi.
Se la kot nouvo konblaz pou anmenn enn parmi son pli gran lenpakt me met plis later a dispozisyon Seselwa pou fer biznes e anmenmtan kontribye dan larises pei.

Domenn artizanal e prodiksyon souvenir pankor tout-a-fe fer sa sikse ki nou pe sey rode pandan plizyer lannen.
Mon'n toultan dir fodre nou eksplor bann sekter craft kot nou pa fer konpetisyon avek bann prodwi ki sorti Madagascar ouswa Philippines me plito konsantre lo bann travay lobze kot nou kapab annan plis valer e fer pli o kalite mendev akoz nou pa pou zanmen kapab bat sa bann pei lo pri.

Minister gouvernman lokal i annan en gran travay pour fer pou, kontinyen desantraliz servis e anmenn li lo nivo distrik.
Devlopman bann distrik tel ki Anse Aux Pins, Anse Royale e Beau Vallon i bann proze ki pou ed nou fer sa desantralizasyon dan servis ek biznes.

Gouvernman pa pou zanmen fer artis vann zot CD ouswa met meday dan lekou nou bann sportif.

Me nou pou touzour la pour met tou sa ki nou kapab a zot dispozisyon pour zot fer mye.

Me tou dernyenman in annan en gran kwasans dan devlopman sportif osi byen ki artistik.
Minister osi byen ki bann lorganizasyon tel ki national sports council ek national arts council i devret asire ki zot byen organize pou anmenn plis louvertir pour nou bann sportif avek artis.

Nou lendistri touris in fer bann pa remarkab.

Dan sa bann dernyen lannen nou'n vwar en logmantasyon konsiderab dan lenvestisman etranze osi byen ki Seselwa dan nou par kote lye pour donn nou pei en meyer non dan lendistri touris.
Malgre sa devlopman dan bann kategori lotel o nivo, i ankor manke dan nou lospitalite sa saver kreol ki viziter i reve e ki zot vin rode kot nou e se la kot bann mwayen e pli pti lotel i annan plis pou kontribye.

I enportan alors ki sa lendistri i kapab servi bann nouvo incentives ki nou pou propoze dan sa bann mwan ki swiv pou kontinyen amelyor zot prodwi ek zot servis e donn li sa bon kouler lokal ki nou bezwen pou diferansye nou avek nou bann konpetiter.
Nou annan bokou plis travay lo Mahe kot nou ankor annan detrwa vye lotel ki tant pou bos nou a'n aryer.

Nou bezwen asire ki malgre nou'n devlop bokou lo Praslin, nou pa perdi sa latmosfer lil de palm.

Nou bezwen amelyor nou prodwi La Digue, pa dan en fason liks me dan en fason natirel e armonye, pour kontinyelman asire ki sa zil i reste en bizou dan leker touris.
Noubezwen ankouraz en kalite e stil touristik lo nou bann pti zil e zil elwanye ki respekte bann karakteristik zil e ofer viziter en kalite vakans ki zot kapab eksperyanse isi Sesel.

Frer ek ser Seselwa set avek sa menm lespri meyer ek meyer konsiltasyon ki nou'n kree en komite ekonomik pour dyalog avek en lodyans osi larz ki posib lo laspe nou lekonomi.

Non selman lo plan lokal me osi avek bann enstitisyon mondyal.
Depi plizyer lannen nou pe met anplas diferan mekanizm ekonomik pour fer sir ki non selman nou mentenir en bon lekonomi e anmenn li pli lwen me osi anpes okenn dezas enternasyonal annan en gro lenpak negativ lo nou pei.

Nou annan tou laprev ki sa bann mezir ki nou'n pran i marse e in ed nou ariv dan en lannen kot nou kapab koz lo dinamism ekonomik.
Dan mon dedikasyon 2003 mon ti dir ki sa lannen i devret ouver en nouvo faz dan devlopman Sesel ek Seselwa komansman par en konsolidasyon nou bann valer personnel e nasyonal e par met anplas bann mekansm ki pou ankouraz sak endividi donn plis, kontribye plis e kree plis larises ek byennet.

Pandan sa dernyen 25 an nou'n tras en larout devlopman imen ek ekonomik ki non selman in anmenn nou pep en o nivo lavi me in protez li kont bann problenm ekonomik ek sosyal ki'n afekte laplipar pei anvwa devlopman.
Anplis nou'n ekip nou pep avek en nivo ledikasyon, lasante ek moralite ki fer li vin alert, reseptiv, inovativ e anbisye.

Me pandan ki nou fer zefor pou anmenn nou pei e nou pep pli devan, nou bezwenf er atansyon ki nou pa perdi bann kalite e prensip ki bezwen akonpanny tou progre ki nou fer.

i paret mwan ki i annan tro eleman negatif ki pe afekte nou sosyete.
Tou dousman, ki nou riske pa remarke, i annan en serten degre vyolans, agresivite, malonnekte, koripsyon e lezot move eleman ki pe devlope e ki riske trenn nou sosyete dan en presipis danzere.

En gro zefor bezwen ganny fer pou aret sa degradasyon pou ki nou pti pei i kapab gard sa bann kalite ki toultan karakteriz nou pep.

Nou zantiyes, nou lonnekte, nou lospitalite, nou lanmour e respe pou nou prosen.

Le moman in arive pou nou travay ansanm ankor plis ki avan pour lans nou pli lwen devan.
Pandan sa bannprosen mwan mon gouvernmn pou met anplas en seri linisyativ ek zouti lo plan ekonomik e finansyel, ki pou permet sak Seselwa dan sak domenn lavi fer plis e kontribye plis dan nou lekonomi.

Sa bann mezir pou annan pou bi fasilit parey nou dir, larg nou lanmen, ankor enpe pour nou anmenn nou pti beznes osi byen ki nou bann lendistri prensipal, pli lwen.
Odela bann mekanizm, nou pou osi rod fason pour kree plis loportinite pour devlopman personnel ek nasyonal a traver lafason ki motivasyon, zefor, lide ek linovasyon i ganny rekonnet.

Ansanm avek sekter prive nou bezwen rod meyer fason pou ankouraz bann ki kontribye dan sa misyon atraver zot prodwi, ouswa zot servis e rod plis fason pour namenn plis e meyer kalite lantrennman.
Se mon swe personnel ki sa misyon i ganny soutenir par zefor nou tou afen ki nou lans en nouvo Sesel kot zefor personnel avek dedikasyon dan travay, i trouv satisfaksyon ek rannman non selman dan en Sesel pli prosper me osi dan byennet nou kominote e dan lasante fizik e moral nou pei.

Frer e Ser Seselwam annou ankor ennfwa dedye nou travay ek nou lanmour pour nou pei mer.

Annou fer nou mye pou fer lannen 2003 en springboard pou en meyer lavenir.

Mersi.
Mersi.

(applause) MR SPEAKER Mersi Msye Prezidan pour sa diskour.

E avek sa nou sesyon pour ozordi i terminen e nou rezwenn Zedi maten, le 27 Fevriye.

Avek sa osi mon envit zot tou pou zwenn nou dan lobby pour enpe refreshment.

(ADJOURNMENT) National Assembly Leaders Reply Thursday 27th July 2003 MR SPEAKER Nou komans nou sesyon ozordi.

Sa pou konsern repons e deba lo diskour Prezidan lo leta la nasyon.

Onorab.
Onorab.

MR WAVEL RAMKALAWAN Mr Speaker en nouvo lannen dan lavi nou lasanble in komanse, i vreman en loner e en privilez pour mwan demar sa deba pli enportan lo leta nou nasyon.

Mon krwar ki i neseser pou regard bann pwen dan en fason direk, fran e onnet afen ki nou ava kapab rod bann solisyon pratik e dirab pour nou sitiasyon aktyel.
Mon santi ki dan son diskour, Msye Rene in abord bokou bann sitiasyon enkyetan ki nou pei pe fer fas avek me i pa’n vreman donn en direksyon kler lo kwa ki son gouvernman i annan lentansyon fer pou rezourd sa bann difikilte.

Mon anvi dir ki ozordi parey en gran nonm Seselwa mon personnelman enkyet pour nou pei.
E si pandan lannen 2003 Sesel pa pran bann desizyon serye e konkret nou pei i riske arive dan en sitiasyon kot i pour tre difisil pour li refer son lekor – parey nou dir an Angle i ava ariv lo sa point of no return.
Sa i enkyet mwan akoz si nou ariv dan en tel pozisyon Sesel pou bezwen finalman al pran bann latizann ki pandan tou sa bann lannen nou’n dir ki nou pa oule e sa se prensipalman latizann IMF ki anmer, donn mal- oker, donn latet fermal, e ki anmenn soufrans dan limedyat me soulazman probab dan lonterm.

Alors ozordi mon mesaz prensipal letan mon pe regard leta nou nasyon se pou dir ki in ariv ler pour nou aret koze me pou pas lo aksyon e son moman pou fer li i la aprezan.
Mon mazinen ki Msye Rene i dan meyer pozisyon pour li fer sa.

Akoz mon dir sa?

Msye Rene i lo son dernyen manda e ofet i annan li en maximum 3 lezot diskour lo leta la nasyon pour li delivre.

I pa bezwen pran zis bann desizyon politik pou gard li opouvwar akoz i pa pe debout ankor koman kandida prezidansyel.

Konstitisyon pei i dikte sa e anmenmtan mon mazinen ki Msye Rene i santi ki in fer son kontribisyon dan devlopman e listwar Sesel e la aprezan i pe mazin pas quality time avek son fanmiy.
Alors mon krwar ki si i pran bann desizyon brav ki ava permet sa pei pou sorti lo sa brizan ekonomik kot i trouv li ozordi vreman i ava pli gran servis ki li koman en patriyot in ava rann sa pei.

Mon santi ki dan son diskour Msye Rene i anvi vwar en nouvo lespri renyen dan nou pei.
Alors mon swete ki tou Seselwa in konpran sa mesaz e ki dezorme bann ki travay dan tou sekter gouvernman i ava konpran ki Msye Rene i anvi ki tou Seselwa i ganny trete parey ki personn pa dormi lo okenn file e ki bann desizyon ki ganny pran i ganny met a’n aplikasyon opli vit posib pare en civil service profesyonnel e efikas.

E dan sa demars, Mr Speaker, mon kapab dir avek Msye Rene ki i pou ganny mon full sipor e mon plen korperasyon.
Mon premyerman not avek gran lentere platform lo ki Msye Rene in konstrir son diskour.

Mon welcome son bann parol lo sa lespri pou travay pli byen pour lavenir ek byennet nasyonal Seselwa.

Mwan osi note ki parey dan mon diskour bidze Msye Rene in repran sa tenm nou diferans e kimannyer nou pou bezwen repar bann sitiasyon konfizyon.

An dot mo malgre ki ozordi nou pare pou koste zepol i enportan pour tou dimoun realize ki sak parti politik i annan son fason fer keksoz ek son formil pour en solisyon.
Sa ki vreman enportan pour nou pei ozordi se ki tou bann lide i ganny tande e konsidere.

E krwar mwan ki ozordi i vreman sa moman non selman pour nou koste zapol ansanm me osi pou met lespri ansanm afen ki nou kapab sorti dan sa fernwar ekonomik e kapab viv dan en pei ki fourni bann nesesite nou pep ki enkli en bon ledikasyon, en bon servis lasante, sekirite dan travay, en lozman apropriye, byennet sak fanmiy e en bon repo pour nou bann dimoun aze.
Lo nou kote dan lopozisyon mon krwar ki sa nesesite pou travay ansanm i la.

Malerezman pour le moman lo son kote pratik nou ankor vwar ki sa menm lespri lepase ki pe renye.

I pa bon pour nou koz en langaz me ki dan realite keksoz i diferan.

E sa i en keksoz ki nou bezwen dir; depi eleksyon i fer trwazyenm fwa ki mon antann Msye Rene koz lo sa lespri.

Me malerezman 3 mwan plitar nou vwar ki bann dimoun anba Msye Rene pe azir dan en lot fason.

Sa i fer mwan demann kestyon lo kwa ki pe vreman arive.
Eski i par ekspre oubyen eski serten dimoun ki pre avek Msye Rene pe koz en lot kalite langaz.

Dan minister lasante nou’n vwar en aksyon sistematik pou viktimiz bann travayer ki siport lopozisyon e sa ti ganny anonse isi menm dan sa lasanble par en manm SPPF e apre sa in efektivman egzekit sa plan san ki bann dirizan i pran aksyon.

I pa akseptab pour en sef SPPF vin travay dan son mont lasirans e apre menas siporter lopozisyon ki annan en bolpenn SNP.
I osi pa akseptab letan dan bann landrwa gouvernman nou vwar bann dimoun ki bann aktivis SPPF dir avek dimoun lopozisyon ki vin esey rezourd zot problenm ki fodre zot al kot Ramkalawan oubyen Arpent Vert, oubyen pour en ansyen MNA SPPF dir avek tou travayer dan son seksyon ki si i antann sa mo SNP sorti dan labous okenn travayer zot pou ganny pouse.
Tou sala Mr Speaker se bann pon ki bezwen ganny konstrir e mon espere ki sa bann dimoun ki annan sa kalite mantalite i ava sanze si zot in byen konpran parol Msye Rene.

E la mon pou demande ki sa laport korperasyon i reste ouver afen ki nou pa trouv nou dan en sitiastyon kot sef i dir en parol e sibaltern i egzekit en lord totalman diferan san ki okenn aksyon i ganny pran kont li.

Si sa i leka nou pou vwar en sitiasyon diferan avek sa vizyon e nou pa pour zanmen koste zepol ansanm pou travay.
Nou pep, Mr Speaker, i bezwen enkalke anndan li en lespri respe pour lotorite ek lenstitisyon nou repiblik,.

Me parey tou lezot prensip sa i bezwen ganny resiproke par sa bann dimoun konsernen.

Alors i bezwen annan konpetans e lazistis dan bann desizyon.

En dimoun pou mank respe si i vwar ki i annan la preferans dan desizyon ki ganny pran par en lotorite.

I pa pou santi li alez letan i konnen ki serten kestyon pe ganny demande zis pou regarde lekel li oubyen si i avek nou.
I pou osi difisil pou annan respe letan bann lotorite lo nivo distrik i koze antre zot kimannyer zot pou ser tel dimoun akoz i dan lopozisyon e ki parol pare i fannen partou.

I pa bon letan bann zofisye serten minister i ganny direktiv kler ki i bezwen ed zis SPPF.

Mon pe demande Mr Speaker ki dan sa pei, nou konstrir sa pon ki apel respe pour lopinyon dimoun e servis anver tou dimoun, baze lo merit e lo bezwen.
Si nou pa kapab fer sa, pou annan plis pon ki nou pou bezwen konstrir e finalman pou annan en sitiasyon anarsi ki pou fer ki i pa pou gou, pou viv dan sa pei ki nou kontan apel paradi.

Sa zisteman i anmenn mwan lo size konsiltasyon.

Mon kontan letan mon tann Msye Rene dir ki pandan dernyen eleksyon bokou kandida in servi sa mo konsiltasyon dan zot kanpany e ki sa i en konsept vreman enportan e ki i bezwen annan partisipasyon dan deroulman bann proze dan distrik osi byen ki lo nivo nasyonal.
Son konsept i parfe.

Me ki nou pe vwar dan larealite?

Mon dir avek sye Rene ki napa okenn konsiltasyon lo nivo distrik.

Tou keksoz i kasyet.

E letan en MNA SNP i demann en kestyon son pli gran garanti se ki i pa pour zanmen ganny en larepons.

Eski Msye Rene i konnen ki i menm annan MNA SNP ki ganny ensilte lo en baz regilye avek DA dan son distrik e ki sa i menm fini par viktimizasyon sa dimoun ki’n apros sa MNA.
Anplis ki sa ozordi i annan en sitiasyon konpetisyon ant bann vye MNA SPPF ek bann nouvo, si SPPF i annan konfli antre zot parey nou’n fek eksperyanse lo Praslin kote eski SNP pou pase?

Alors mon propoze ki en platform i ganny etabli pour ki zisteman i kapab annan sa konsiltasyon oubyen pli bon ankor pour nou pa al re-envant larou.

Mon demande ki bann district council committees i reganny lavi e komans fonksyonnen avek bann dimoun konsernen.
Eski i pour tro bokou pou demann bann DA ki chairman sa bann komite pou organiz meeting regilye oubyen eski sa i pa en linisyativ ki zot ganny drwa pran.

Eski nouvo PS dan sa minister limenm en ansyen MNA SPPF i enspir okenn konfyans.

Lo sa nivo konsiltasyon mon pour osi demande ki sa lofis MNA i ganny rekonnet par leta e la Mr Speaker mon pe propoze ki leta i fer rantre dan son bidze en alokasyon pour ki MNA i annan en biro ek sipor sekreter dan distrik.
Sa biro i ava en landrwa pour sa MNA fer son travay ek konsilte avek zabitan son distrik.

Biro MNA ava la pou ganny servi par nenport dimoun ki ganny elekte par lepep e sa dan limenm i ava en bon fason pour dimoun realize ki sa MNA i ganny elekte pou deservi tou zabitan son distrik e non pa zis bann ki vot pour li.

Eski sa pa ti ava ede pou fer nou demokrasi avans pli devan e menm fer nou pep sanz serten mantalite politik partizan.
Anplis ki sa i ti ava en landrwa kot serten konsiltasyon deba ti ava pran plas e travay dan lasanble e dan distrik ti ava bokou pli enteresan.

E mon mazinen i ti pour osi anmenn en kontribisyon ekonomik pour nou pei.

Konsiltasyon lo bann proze distrik ti a ganny fer e mon plis ki sir ki ler la i ti ava retir sa zwe politik me plito bann proze serye pour byennet distrik ki ti ava ganny propoze.

Mon swete ki sa i ava leka dan en tre pros lavenir.
Lo kote lanplwa mon’n antann ki fodre nou redwir la kantite etranze ki dan nou pei ozordi.

Mr Speaker sak fwa ki en politisyen i dir sa bann mo mon kontan akoz mon krwar ki Seselwa i devret ganny lanplwa dan son pei e ki i zis dan bann sitiasyon kot napa Seselwa kalifye ki etranze i devret rantre.

La mon ava dir ki fodre pa ki nou regard zis lo nivo IOT me dan pei antye.

Nou pa kapab annan sa kantite etranze ki pe tir manze dan labous Seselwa.
Mon mazinen ki problenm i osi vini akoz nou bann Seselwa kalifye pe plito kit pei akoz sitiasyon ekonomik e alors nou trouv tou kalite etranze e parfwa menm bann ki napa sa kalifikasyon neseser pe pran plas dan nou pei.

Sa i en serk visye ki demande ki nou rekonstrir nou pei totalman afen ki en Seselwa pa ava santi sa nesesite pou kit son pei me plito fer son kontribisyon isi menm avek sa lakontman ki i satisfe avek kalite ek nivo son lavi.
Dan sa menm domenn lanplwa mon demande ki tou bann baryer i ganny retire.

Msye Speaker si mon renonm ankor security clearance se parski i en zouti politik ki bezwen disparet.

Akoz ki ozordi nou kontinyen annan Seselwa kalifye ki trouv zot san en lanplwa.

I menm annan bann ki al liniversite anba labours gouvernman e zot napa travay.
E pli grav ankor letan nou mazinen ki sa zafer viktimizasyon in ariv lo nivo kot serten etidyan in dekouver ki zot in ganny penalize letan zot in ariv kot liniversite pou al anrezistre pour zot kour.

Sa kalite mantalize fodre sanze dan nou pei si nou pou avans devan.

E fodre nou sanz li byen vit lo en kote nou pe ganny dir larg lanmen dimoun me akoz ki lotorite pe anmar lanmen lazenes.

La zisteman mansyon in ganny fer lo sa group etidyan ki graduate dan school of nursing, sa i byen.
Me letan nou regarde la plipar lezot etidyan i ankor pe esper pou gete si zot pou ganny en lanplwa.

Etan donnen ki zot in spesyalize dan bann domenn spesifik e ki minister lasante ti’n deza promet zot lanplwa, eski mon ti a kapab demande ki opli vot posib sa bann zenn i rantre dan lanplwa.

En nouvo group dokter Seselwa pe arive byento me kestyon ki bezwen ganny demande, se eski bann kondisyon ekonomik ozordi pou ankouraz zot pou reste isi.
I pa zis en lapey ki fer dimoun reste me si letan ou pe travay napa bann zouti neseser sa osi i kapab vin en sours dekourazman.

Deza nou konnen ki serten Seselwa kalifye pe mazin bouz pli devan.

Alors mon anvi ankor ennfwa repete ki si Sesel pa aranz son lekonomi nou bann Seselwa kalifye pou ale.

Nou’n deza vwar sa dan nou sistenm e apre nou pou trouv plis etranze ki pa ni konpran nou langaz ek nou mers pe vin isi e olye enspir konfyans nou pou vwar Seselwa pe al fer tretman Moris e Sengapour.
E sa i en lot sours kot nou forex i kit nou.

Wi Mr Speaker en kanpany ti ganny lanse lannen pase lo tenm les tonbe, mwan mon pou dir fransmane onnetman ki zanmen nou’n deza ganny en kanpany ki plis pa fer sans ki sa enn.

Premyerman sete en swadizan kanpany pou kontre slogan SNP nou pa pou zanmen les tonbe e en gran poursantaz nou popilasyon ti regard sa koman en kanpany politik.

E dezyenmman sete en kanpany ki ti mal eksprim son mesaz.

Mr Speaker deza kan eski Seselwa i dir les tonbe vyolans domestik?
Seselwa i plito dir aret bat ou fanm, oubyen ou msye, pareyman Seselwa i dir aret fimen, aret bwar, aret labi seksyel.

Me mon krwar ki i pankor tro tar pour nou fer keksoz ki byen.

Sa bann fleo i ankor la e zot pe ronz nou sosyete.

Ozordi mon pe dir annou rantre dan en kanpany serye avek bi vreman pou konbat kont sa bann fleo.
Paregzanp annou annan bann aksyon konkret vizavi vyolans domestik, tro bokou madanm i viktim sa sitiasyon e letan zot al rod led kordgard zot ganny dir ki gard pa rantre dan zafer zonm ek fanm.

Alors annou etabli en landrwa spesyal pour sa bann dimoun ganny lasistans.

Me plis ki sa mon krwar ki gouvernman ennfwa pour tou i devret envestir dan sa halfway house pour bann viktim.

Annou depans enpe milyon e annou met sa landrwa debout.

Sa i ava larzan byen depanse.


Dan menm fason Mr Speaker in ler pour nou pran an-men sa problenm lalkol.

Ozordi preski tou fanmiy i ganny afekte e direkter sant Mont Royal in fek fer sa resorti, sa sitiasyon dan nou pei pa fer personn fyer.

E alors fodre ki nou sorti lo parol e ariv lo aksyon.

Bann klib care in en bon linisyativ vizavi bann zenn me aprezan letan in arive kot nou bezwen al pli lwen.
Ankor ennfwa mon reste ebete ek lakantite dimoun ki drive avek en sopin labyer dan son lazanm e prezans lapolis pou ranforsi lalwa i preski pa egziste.

Laplipar aksidan ki arive i annan lalkol enplike.

Annou zis mazinen konbyen eski sa pe kout nou pei an forex zis pou fer vini pyes pour bann transpor me osi latizann pour bann dimoun ki’n ganny afekte.

Mazorite maladi leker i annanpou fer avek lalkol.

Eski nou pou kontinyen asize e regard kabri ki manz tou salad.

Mwan mon dir annou fer aksyon.


Sa i osi anmenn mwan lo fleo drog.

Dan SNP Mr Speaker, nou kont drog e demen letan SNP i form en gouvernman nou pa pour zanmen rod legaliz drog.

Nou konnen ki kalite dega sa i kapab fer nou sosyete ek son bann zenn.

Me ozordi ki kalite kontrol nou vwar i annan.

Koripsyon souvann fwa i avek sa bann menm dimoun ki pe sey kontrol sa fleo.

Avek en sitiasyon parey mon krwar ki in ler pour leta fer en travay pli sistematik.
Si fodre sanz bann ki la, fer li e met dimoun pli konpetan.

Petet sa bann ki deza la in fini tro abitye e zot konnen kimannyer pou zwe zor rol.

Annou pa fer konmsi nou pei i en gran kontinan.

Si en senp dimoun i konnen kote i pou ale pour li aste drog, kimannyer lapolis pa konnen li?

Definitivman i bezwen annan pli gran kontrol lo nou frontyer me par lao tou fodre pa ki i annan lenterferans kot serten i ganny proteze akoz zot koneksyon.

Mr Speaker sa mo vyolans in ganny servi ankor.


Mon panse ki fodre pa ki nou les nou vin viktim sa mo.

Ozordi dan nou pei vyolans i vin prensipalman dan bann mert, bann vol, bann krim ki nou vwar ganny komet e osi mon ava dir dan lafason ki lapolis parfwa i fer son travay, kot dimoun i bezwen reste ziska lopital.

Napa vyolans organize dan zar en lager sivil, gang oubyen lezot, nou pei i anpe e se sa ki nou koz lo la letan nou koz lo stabilize.
Mon espere ki sa ki Msye Rene ti ape esey dir se ki krim pe ogmante, la mon pou dakor avek li e mon pou dir annou anmenne n kanpany nasyonal kont krim e la mon ava dir landrwa ki nou ti a kapab komanse se dan prizon limenm.

Tou dernyenman Mr Speaker in annan serten krim ki’n ganny komet lo Mahe e letan lapolis in pran bann finger prints, zot in vwar ki i pour bann dimoun ki’n deza ganny kondannen e ki sipoze dan prizon.
Sa i montre ki prizonnyen pe ganny servi pou desann Mahe aswar, komet zot krim e apre retourn dan zot kaso avan lizour i fer.

Alors mon dir annou atak prizon a’n premye.

Me apre sa annou regard nou lafors lapolis.

Nou’n fek vwar konstriksyon en nouvo sant kominoter St Louis e Belombre ki’n kout plis ki 6 milyon roupi me lo lot kote annou regard leta nou bann kord gard, e leta nou lafors limenm.

Si mon retourn ankor lo sa size se akoz sa i form parti leta nou nasyon ozordi.
Touris pe ganny vole lo lans, bann yacht lo Praslin i ganny kase e vole le moman ki kliyan i desann ater.

Dimoun pe per sorti kot zot aswar e pli efreyan ankor dimoun pe i komans per dan zot prop lakaz e menm si dan ou lakaz sa bann voler i annan lardyes pou rantre e vole – enpe parey nou’n vwar Kenya.

Telefonn lapolis me sa pov malere gard i dir avek ou, i napa transpor, i li tousel, i napa backing.

Mon fer en lapel pour ki nou laform lapolis i ganny revize e transformen.
Annou met en sans profesyonnalism dan sa lafors e sa i ava lafyerte tou Seselwa e i ava osi protez nou bann assets e ed nou lekonomi e donn nou pei e bon repitasyon ki ava atir touris e lenvestiser.

Mon kontan antann ki pour premye fwa sa mo koripsyon in ganny servi e ganny dekri koman en eleman negativ ki pe afekte nou sosyete.
Koripsyon avek gous in rantre enpe partou dan gouvernman e ozordi si nou ti pou azout tou sa bann larzan ki’n disparet atraver sa kalite fleo ti pou annan ase probableman pou rezourd bokou nou bann det, konstrir en kantite lakaz pour nou pep, donn en meyer servis lasante e met bokou plis marsandiz dan laboutik pou ede e fer desann pri lavi me ozordi koripsyon i ankor la e fodre deklar lager lo li osi.
Nou’n fek antann kimannyer container sigaret in rantre dan pei san pey tax e konbyen sa in kout nou pei me pa zis sa, eski nou pe osi regarde ki kantite larzan gouvernman in pey anplis pour bann proze zis akoz in napa en bon sistenm tender me ki plito zanmi in donn zanmi kontra e apre in pran son gous lo kote.

Ki kantite keksoz ki pe pase zis akoz serten dimoun i annan bon kontak dan serten minister e pour zot keksoz i pas dan en lot channel.
Parey en boug ti dir avek en serten o zofisye dan gouvernman, mon konnen ki ou fri prefere.

E letan sa dimoun ti demann li kwa e akoz, i ti reponn zak akoz i annan bokou gous ladan – e parski koripsyon i en warning ki SNP in koz lo la en kantite fwa, e reflesir lo kimannyer pou konbat li mwan anvi osi fer lezot propozisyon, annou tonm dakor lo declaration of assets ki tou bann o zofisye gouvernman, bann politisyen, Minis, Prezidan i deklar zot byen an tout konfidansyalite.
Ki nou fer li en tradisyon ki leader lopozisyon i Chairman komite Finans afen ki rapor Oditer Zeneral i ava byen ganny konsidere e aksyon neseser i ganny pran avek bann ki abiz lo byen leta.

Ki en investment code i ganny drafte afen ki tou lenvestiser i ava konnen kwa ki zot drwa san ki zot bezwen santi nesesite donn gous.

Kree en national tender board avek dimoun konpetan pou regard dan bann kontra gouvernman e deside lekel ki pou ganny en tender.
Ki aksyon serye i ganny pran avek bann ki ganny trouve koupab, ki lapolis i fer training, nouvo training la ki teknolozi in avanse e ki nou aret donn Minis diskresyon pour li donn permisyon serten dimoun pour kas tou sa ki en lalwa i dir.

E finalman nou demann Msye Rene pou issue serten regilasyon pou dekouraz koripsyon.

Paregzanp letan en dimoun i travay dan en minister, limenm li i pe fer en travay an deor ki limenm li i bezwen tyeke, eski sa pa ankouraz serten koripsyon.
Mr Speaker dan domenn ledikasyon, mon note ki lanfaz pe ganny mete lo teknolozi lenformasyon me ozordi letan nou regard nou realite nou vwar ki petet ou pa ni kapab aste en bon computer dan lavi, napa fax paper dan lavil, e letan nou nou a pe koz lo cable tv ki en problenm byensir parey nou tou nou konnen nou pe vwar ki dan rezyon, Lil Moris paregzanp pe koz anterm en cyber city.

Me nou ki nou ankor pe debat?


Si nou pou les antre satellite dish ki 2.4 met oubyen bann ki 1.8 met e pourtan tou dimoun i konnen, resers in montre ki se bann 2.4 met ki bezwen ganny servi.

E ankor ennfwa ki nou trouve?

Bann o zofisye zot zot in fini enstal zot dish 2.4 met e bann lezot, bann pti dimoun zot zot pe ganny problenm.

Eski sa i pa apel koripsyon li osi?


Mr Speaker pou sezi leta nou nasyon pou konpran kot nou ete, e kot nou kapab ale, i esansyel ki nou osi seryezman regard nou lekonomi lo kimannyer nou pe antreprann bann defi ekonomik ki nou pe fer fas avek.

E sa size lekonomik i alabaz tou nou lespwar e tou nou dezir.

Tou bann laspirasyon dan diferan domenn i depann lo la.

Alors mon komanter lo leta la nasyon pa pou konplet si mon pa koz lo size lekonomi.

Mon komans ek bann sentonm.


I kler ki nou lekonomi i annan problenm.

Ozordi napa antre prener Seselwa ki pe get lavenir avek sertitid e avek konfyans depi pli gran ziska pli pti lipye Seselwa in ganny anmare, e zot pa konnen ki mannyer pou mars devan.

En peser oubyen en fermye pa kapab asire ganny masin oubyen lekipman pour li asir son travay.

En zouvriye pa kapab ganny bann materyo ek zouti ki i bezwen pou fer son metye.
Bann lakonpannyen ki manifakter keksoz lokalman pa kapab pey pour zot materyo ki zot fer vini pou prodwi bann keksoz ki nou servi.

Parey nou konnen konsomater pa ganny bann keksoz ordiner ki zot bezwen e anplis ki sa i annan bann servi gouvernman ki pa kapab fonksyonn byen akoz mank keksoz e lasante ek ledikasyon i de legzanp.
Annou pa krwar ki si akoz lavi i kontinyen e nou fer parey nou kapab ki sa i ase, annou pa krwar ki akoz sa peser i al lapes, akoz mason i kontinyen fer en louvraz, akoz Seybrew ek Waterloo i kontinyen fer limonnad ki keksoz i aksepte e nou kapab e nou kapab les li la.

Byensir nou kontinyen fer mannyer nou kapab e sak dimoun i kontinyen fer son metye.

Me zot fer li avek gran difikilte.

Tou sekter nou lekonomi pe under performed, i pa pe mars lo nivo ki i devret pe marse.
Ozordi napa en antreprener oubyen biznes ki pe travay otan ki i kapab travay.

I annan plizyer ki’n komans met travayer deor, ki pa pe anploy nouvo travayer depi en kantite letan.

I annan laboutik ki vid, plis ki sa napa enn ki kapab agrandi son biznes dan lavenir pros e donn Seselwa plis travayer e pou prodwir plis pour pei.

Mr Speaker en lekonomi ki pa mars lo nivo ki i devret pe marse i en problenm pour lavenir.
I fer ki nou pa pe kree en lavenir pour nou zanfan, nou pa pe ouver loportinite pou donn dimoun travay demen, nou pa pe les Sesel kree larises ki i bezwen kree pou donn en bon lavi son pep.

Me pli grav si nou les sa ale, nou pe pran en risk ki bann lantrepriz i komans fermen, ki plis dimoun i perdi travay, ki nou pei i prodwi mwens anmwens.

Nou pe anmenn en kriz lo nou lekor.

In plis ki ler pou aksyon, nou bezwen met devan en progranm ki adres bann difikilte, ki blok aktivite ekonomik.
Bann problenm ki nou’n bezwen rezourd in osi anny defini pti a pti.

I annan problenm alokasyon deviz etranzer, bann problen dan lendistri touris, problenm det gouvernman, bann lalwa ek bann regilasyon ki dekouraz lenvestisman, mankman en progranm pou ankouraz lenvestisman e donn zot bann kondisyon e garanti kler, mank en progranm pou ed nouvo Seselwa al dan biznes.
Mank dinamizm dan sekter endistriyel tel ki offshore manufacturing, en sekter parastatal ki tro gro, ki gaspir larzan, en tro gran nonm travayer etranze ki bezwen ganny peye an forex, sa i enpe bann difikilte reel ki nou lekonomi i fer fas avek e ki nou bezwen fer mannyer pou rezourd.

Pour tro lontan nou gouvernman in ignor sa bann problenm e rezilta se ki bann problenm in vin pli pir.
Mr Speaker i evidan ki si nou pa oule al kot IMF ozordi e ki nou kontinyen ignor problenm e nou kontinyen met gro fardo det lo nou lekor nou pou napa okenn swa plitar.

I vre, bann pei, ki’n rod rekour avek IMF, se bann pei ki’n ariv lo dernyen letap.

Zot nepli konnen ki zot pou fer, me zot in ariv dan sa pozisyon par menm semen ki nou pe swiv konmela.

Se sa ki fer mwan dir, ki nou osi nou pou al tonm dan menm landrwa si nou pa fer keksoz ozordi.
Alors letan Mr Rene i dir ki nou lo springboard mon espere ki nou pran bann aksyon konkret pour nou rezourd nou bann problenm.

Alors Mr Speaker nou bezwen get seryezman lo sa ki nou kapab fer, nou’n lev sa nesesite pou konsiltasyon, la i en landrwa kot i bezwen annan konsiltasyon serye.

Mon rekonnet ki i annan en prosedir konsiltasyon lo lekonomi ki’n ganny antreprann par gouvernman, par en komite ki annan Msye Valabhji, Msye ChangLeng, Msye Affif e lezot zofisye gouvernman lo la.
Pour le moman mon pa konnen kimannyer sa bann konsiltasyon pe deroule.

La ankor en lot legzanp kot i mank la transparans.

Mon krwar ki sa prosedir ti a kapab pli ouver e enkli plis dimoun.

Antou ka sa ki mon swete se ki zot a konsider bann problenm afon e ki zot a ganny en solisyon pour bann problenm ki nou’n rekonnet i egziste.

Mr Speaker mon pa pe swiv en laliny pesimis me mon pou ensiste ki sa zefor i bezwen senser e serye.
I bezwen konsider bann solisyon brav e dirab ki a met nou lekonomi lo en bon baz pour lavenir.

I bezwen donn sekter prive son vre valer koman moter nou lekonomi e permet bann kondisyon pour en lekonomi pli lib e pli performan olye kasyet deryer bann lakonpanni gouvernman.
I bezwen regard sistenm alokasyon forex pour li vin pli zis e pli ekitab pou donn tou dimoun en sans, i bezwen ankouraz nouvo lenvestisman dan lekonomi lo kondisyon kler parey en investment code, i bezwen liberaliz komers, retir monopoli, les konpetisyon pou fer pri tonbe, i bezwen reviz sistenm kontrol permi enportasyon e aplikasyon lalwa forex pour ki Seselwa pa en kriminel zis akoz i annan 100 dolar.
Mr Speaker mon propoze ki gouvernman i pran li koman en challenge pou prezant avek lepep Seselwa atraver lasanble nasyonal en progranm pou refer lekonomi nou pei.

Les sa vin en deba nasyonal kot tou dimoun i ava kapab fer son kontribisyon.

Dan sa fason nou ava ansanm pe koste zepol e travay pour nou pei.

Se sa pli gro travay ki Sesel i bezwen antreprann pour le moman.

Annou fer li e apre sa nou ava fyer nou menm.

Mr Speaker letan mon pe konklir mon remersye ou pour letan ki ou’n donn mwan.
Mon krwar ki i enportan pour nou pep kontinyen grandi e vin pli matir.

Pour sa arive, fodre i annan plis transparans ek lenformasyon valab.

San sa 2 eleman Mr Speaker nou pep pour reste, parey enn mon Zanmi defen.

Ton Guy Collie lo Praslin ti dir, en pep ki vwar avek son zorey e ki antann avek son lizye, rimer tre detriktiv pou kontinyen renye.
Mon swe se ki dan sa lannen 2003 nou pep i ava fer plis progre dan son fason regard lavi e nou pep i ava aret zis koze pour lapenn ki i pe koze e fann rimer zis pour lapenn ki i pe gossip.
Mr Speaker mon swet lasanble bon travay pandan sa lannen, mon swet ou menm bon direksyon pour nou lasanble, mon swet tou Seselwa bonn sans dan zot demars pandan sa lannen malgre bann difikilte e koman premye dimoun ki’n koze mon ti ava kontan demande ki travay ki nou lasanble i fer sa lannen nou met li anba direksyon Bondye e ki Bondye i beni nou zoli pei Sesel e i beni sak Seselwa.

Mersi bokou.
Mersi bokou.

(Applause) MR PATRICK HERMINIE Msye Speaker, ser frer manm Onorab, mon premye devwar ozordi bomaten se felisit Prezidan Rene pour son diskour lo leta nou nasyon.

En diskour saz, ki donn Sesel en nouvo lelan e form labaz pour sa Sesel modern.

Diskour Prezidan i reprezant en nouvo vizyon, fondasyon dezyenm letap nou devlopman, en maryaz bann valer e lorganizasyon ki pou neseser si pti Sesel pou arive etablir son plas parmi bann pei pli devlope dan lemonn.
Larealite ozordi se ki malgre nou pei i annan tre pe resours natirel, nou annan en gran zistwar sikse pou rakont lemonn.

Touzour gide par nou bann valer progresif nou’n fer nou mark dan larezyon e dan bann pei tyermonn.

Seselwa i vwar ek son lizye, i pa vwar ek son zorey.

E Seselwa i konnen kwa ki i vwar, e i konnen kwa ki nou’n akonplir.

Seselwa i konnen ki nou reveni par tet dabitan i pli o dan Lafrik e plis ki bokou pei anvwa devlopman.
Seselwa i vwar ki nou bann zanfan i pli an bonn sante dan larezyon, ki nou vyeyar pe viv dan dignite, ki nou zenn i tre edike e tre sportif, parfwa le meyer dan lafrik.

Seselwa i vwar ki ozordi laplipar nou nou annan akse ek delo trete e fasilite sanniter.

Seselwa i travel e i ganny akse avek lemonn.

Seselwa osi i konnen ki dan Sesel ozordi i annan en kantite pti biznesmenn, bokou nouvo envestiser, tel ki Beachcomber e Banyan Tree.
Tou sa Msye Speaker in ganny akonpli san gran resours me plito atraver litilizasyon entelizan sa bann pti git resours ki nou posede e son redistribisyon ekitab.

Diskour Prezidan in osi fors nou reflesir lo nou legzistans.

Kot en pep son lekspektasyon i ogmante dezour anzour eski i sifi sa ki nou’n akonplir.

Eski nou fason fer keksoz ozordi i sifi pou garanti ki nou tenir nou plas nou lemonn.

Eski nou fason fer keksoz ozordi i sifi pour nou mentenir nou standar lavi.

Larepons Msye Speaker i klerman non.


Malgre i pou neseser pour nou konsolid sa ki nou’n akonplir nou bezwen komans demare avek dezyenm letap nou devlopman.

Labaz in ganny etablir depi konblaz ziska stasyon elektrisite, tou i anplas pour en nouvo dinamizm dan Sesel en nouvo lelan, en nouvo dinamizm ekonomik e sosyal, se sa langaz ki nou’n tande.
Langaz ki vedir retir letarzi dan nou servi piblik, langaz ki vedir kree en pli bon lanvironnman pour sekter prive prospere me osi kree en kiltir travay e partaz, osi byen ki lanmour, sirtou lanmour pour Sesel dan sa menm sekter.

Retir bann fleo tel ki drog e lalkol ki pe anvair laservel nou zenn e ki pe relase pou detri fabrik nou sosyete.

E mon oule profit sa lokazyon Msye Speaker pou felisit Lider Lopozisyon pou alafen defen fer pozisyon son parti kler lo sa kestyon drog.
Tro bokou bann zenn laba deor ti krwar ki si SNP i vin opouvwar drog pour vin legalize.

E mon kontan bomaten pou tande ki Leader Lopozisyon in dir zot ki li i pou pli sever ankor.

Langaz ki Prezidan Rene in koze i garanti plis sivilite parmi nou pep.

E plis trankilite dan nou kominote.

Dan son diskour Prezidan in met plizyer defi devan nou dan sa lasanble e devan pep Seselwa.
Nou tou ki la nou pou dakor ki Sesel pa pour kapab bouze si napa gran sanzman dan sekter piblik sirtou dan latitid serten travayer.

Pandan sa dernyen 10 an bokou in ganny dir lo rol servis piblik dan lenplimantasyon progranm en gouvernman ankor nou tann Prezidan koz lo nesesite pour retir politik dan civil service pour ki alafen dizour nou ava ganny nou en servis piblik ki lwayal e ki montre pli devouman ver gouvernman dizour.
Pa pour sirprann mwan Mr Speaker si en lesey pa pour ganny fer bomaten pour met problenm politik lo ledo bann MNAs SPPF e ankor bomaten nou’n tann Lider Lopozisyon pe blanm mwan e lezot MNA pour problenm politik ki annan dan civil service.

Me ozordi ki nou konstate dan nou servis piblik.

Petet Onorab pa travay laba, les mwan mon ava dir li.
Se ki i annan tro bokou bann endividi ki li i pa ni menm MNA, i pa ni menm ni en kandida SPPF, ou SNP, ou DP dan eleksyon me selman i fer plis politik ki nenport ki dan civil service.

Se li ki asiz lo file, se li ki ronz sistenm e kree fristrasyon parmi travayer.

Se li ki a sakfwa nou ganny en pti mo i fer nou krwar nou ganny kanser, se li ki pas lenformasyon avek bi pou fistre progranm gouvernman ouswa montre bann let konfidansyel bann manm piblik.
Se li ki servi fasilite gouvernman pou ankouraz travayer pou al rod travay a letranze.

Se li ki ler en dimoun pa ganny plas travay olye donn vre rezon, i dir ek sa dimoun set akoz i pa’n ganny security clearance avek bi pour fristre li.

Sa bann endividi malgre zot pretansyon zot pli politize ki politisyen e i annan zot ki annan en determinasyon enkrwayab pour servi servis piblik pour savir sa gouvernman.
Mon dakor avek Prezidan ki ou koule politik pa enportan ler ou travay dan servis piblik osi lontan ki ou deservi gouvernman dizour avek lwayote e enplimant son progranm ek senserite.

Zis avan dernyen eleksyon Onorab Pierre ti pe travay dan servis piblik, bokou bann Onorab la in travay dan servis piblik.

E ti napa okenn problenm e mon konpran ki zot ti pe fer en tre bon travay e ki personn pa ti viktimiz zot.

Onorab Pierre in deside kite lo limenm me i ti annan sa swa pour li kontinyen.
Me avan sa menm koman en kandida SNP i ti annan li en pozisyon tre o dan Minister ledikasyon.

Nou baz resours imen i tro pti pour nou get kouler politik en endividi avan nou anploy li.

Me ler en endividi i deservi piblik i pa kapab les son kouler politik enfliyans son bann desizyon.

Mon osi dakor ki sabotaz dan servis piblik fodre zanmen i ganny tolere menm anba en gouvernman SNP.
Mon kontan pour note ki gouvernmanpe entansifye son demars pour anmenn plis zefor dan civil service avek bi pour fer li vin pli efikas.

Plis lanfaz i bezwen ganny mete lo prodiktivite e rezilta.

Target ki reflekte bann standar o i bezwen ganny entrodwir e se sa bann target ki pour donn sa focus e disiplin neseser pour anmenn sanzman e lefikasite dan nou sekter piblik.
Depi performans konte parmi nou bann zanfan primer, ziska ki kantite letan en pasyan i bezwen espere pour vwar en dokter i a ganny konpare avek bann standar nasyonal pour mezir nou lefikasite.

Se selman par elimin medyokrite, pares e mank disiplin ki nou pou kapab reisir dan nou demars pour satisfer demann nou pep.

Lanfaz ki pe ganny mete dan ledikasyon, lo teknolozi lenformasyon i en pa enportan dan en bon direksyon.
Dan mon diskour lo bidze 2003 lo bidze 2003 mon ti koz longman lo sa size akoz pour mwan i ti kler ki sa i le sel fason pour nou zanfan reste azour avek devlopman dan lemonn osi byen ki reste lo menm nivo ki zot konpatriyot dan bann pei tel ki sengapour e Langleter.

Rezilta dernyen ‘A’ level i montre nou tre kler ki nou sistenm ledikasyon i ala oter e permet nou zanfan reisi ler zot determinen.
Zis parey nou swiv performans nou zanfan tre pros, in ler pour nou entrodwir en progranm zesyon performans nou bann teachers ki a ede ek rekonpans e training.

Mr Speaker malgre bann gran akonplisman par sa gouvernman dan domenn lozman, problenm lakaz ek later i kontinyen reste en defi pour nou, a nivo distrik.

Separasyon divors, zenn ki pe rod zot prop landrwa, tou sa in kontribye pou fer sitiasyon vin pli grav.
Prezidan in koz lo nesesite pou kontinyen met lord e amelyor lorganizasyon dan sa minister, mwan mon premye pour dakor avek li.

Problenm lakaz ek later in vin sitan serye a nivo distrik ki ennler mon demann mon lekor si pa neseser pour gouvernman fer en legzersis serye avek konsiltasyon ek lepep lo le meyer fason pour rezourd sa problenm, lo ki kalite lakaz nou bezwen konstrir dan nou social housing scheme, lekel ki dwatet benefisye, ki rol bann konpannyen mortgage?
Eski i pa neseser pour donn plis incentive pou ankouraz devlopman kominoter par sekter prive kot lakaz a kapab ganny lwe ou vann, a en pri rezonnab e ler nou koz lo later nou bezwen mazin osi nou bann fermye e bann ki pe aspire pour ganny zot prop morso later pou fer lagrikiltir.

En desizyon serye i bezwen ganny pran pour ennfwa pour tou demark later pour nou bann fermye, potansyel pour nou vin oto sifizan dan tou sa ki nou prodwir i la.
Msye Speaker 10 an in ekoule depi ler nou entrodwir milti partism dan Sesel, i vre ki nou vwar bokou bon sanzman dan Sesel me i malere pou dir ki serten monst sosyal in komans lev zot latet e sa pe menas koezyon nou sosyete.

I enteresan pour vwar Prezidan pe fer en lapel pour ki lensilt vyolans e mank respe pour lotorite i disparet dan nou pei, mon senserman krwar ki si sa bann problenm in pran sa dimansyon politisyen i annan en gro rol pou zwe.
Dernyen eleksyon in en legzanp tipik kot lensilt ek vyolans in vin degoutan dan sa pei.

Apre 10 an dan politik mon ava menm dir ki sa sitiasyon pe detoryore.

Dan deba lo bidze Msye Speaker mon ti fer remarke ki bokou sa bann dimoun ki pe anmenn bann vyolans ek laenn dan politik se pirman bann bandi e bann endividi avek konportman anti sosyal ki pe kasyet deryer kouler politik.

Politisyen parfwa avek bi pour ganny enn de vot anplis i alye zot lekor avek sa bann dimoun.
Ankouraz zot pou fer sa bann dezord.

E ki pli tris ankor parfwa konport zot parey sa bann endividi.

Ozordi la ki politik nepli so, ki nou vwar?

Nou vwar sa menm group endividi pe lager ek kanmarad ek gran kouto, ek delwil so, nou vwar zot pe esey vann drog ek bann zanfan lekol e de tanzantan nou vwar zot tay deryer zot koule politik pour ensilte politisyen.

Nou annan en responsabilite solanel e moral pou asir en Sesel sivilize kot dimoun i respe son prosen e osi respe lotorite.
Nou konportman i bezwen enn ki anvoy en mesaz kler ki lensilt ek vyolans nou pa pour tolere.

Paran i osi annan en rol enportan pour elve zot zanfan dan respe.

Konbyen fwa ou pase e ou vwar zanfan 4 an, 5 an parfwa avek zot paran e zot kriy ou par ou sinyatir, ”e Herminie!

!” malgre ki ou bokou pli vye ki zot e zot paran pa sey fer okenn zefor pour dir ek sa zanfan ou adres sa msye koman Msye Herminie, oubyen Msye Gill, oubyen Msye St Ange, ouswa Msye Ramkalawan.
Dan domenn ekonomik mon kontan antann ki bann latous final pe ganny mete pour en nouvo plan makro ekonomik.

Parey mon ti dir dan mon diskour lo bidze i soulaz mwan bokou ki sa plan i enn fer par Seselwa pour Seselwa avek bokou konsiltasyon.

Amelyorasyon dan nou sitiasyon ekonomik Msye Speaker malgre en desant dan performans ekonomik mondyal i montre nou ki bann desizyon ki nou’n pran pandan sa dernyen 5 an ti dan lavantaz Sesel a lonterm.
I kler ozordi ki si nou ti’n ekout bann ki ti pe rod bann solisyon kour term ou menm anmenn bann progranm danzere pour nou devlopman tel ki IMF, Sesel ti’n fini pran fon.

I enteresan pou note ki ozordi bomaten Lider Lopozisyon in dekri progranm IMF komanen progranm anmer ki donn mal-oker, set avek bokou lespwar alor ki mon esper bann detay sa nouvo plan ekonomik pour Sesel.

Letan difisil i toultan egzize ki nou demann nou lekor kestyon serye avek bi pour vwar le meyer solisyon.
Sant e leker nou vizyon pour Sesel in toultan promot legalite loportinite e sekirite ekonomik pour nou pep.

Lannen apre lannen avek led enternasyonal nou’n reisir asir en tel loportinite e sekirite.

Ozordi dan en diferan klima ekonomik mondyal kot souvannfwa nou vwar nou tousel - reform radikal a lonterm i neseser pour ogmant prodiktivite e asir sekirite ekonomik osi byen ki koezyon total pour nou pep, tout an fezan kler rol gouvernman e sekter prive.
Rol bann pti biznes sirtou bann ki ede redwir enportasyon in vin pli enportan ozordi.

Fodre sipor neseser pou devlop zot.

Fir an mezir ki nou lekonomi i amelyore problenm forex pou osi amelyore osi byen ki bann lezot problenm asosye avek li.

Mon swete ki sa i a ganny akonpanyen par en progranm edikasyonnel nou pep pour ki nou ava pli byen apresye kimannyer larises i ganny kree e ki fason reveni i ganny zenere.
Fodre ennfwa pour tou bann lenbesilite ki serten nou in komans krwar ladan tel ki lakaz i nou drwa, ledikasyon siperyer i nou drwa, sa standar lavi o ki nou ti pe rezouir ti pou ganny fer par nenport ki gouvernman ki sorti dan latet nou bann dimoun, sirtou nou bann zenn.

Nou nasyon i bezwen komans apresye ki nou pou kapab kontinyen zouir sa standar o selman ler nou ganny nou polisi sosyal e ekonomik byen dan sa nouvo klima enternasyonal.
Mon konstate Msye Speaker ki leta nou nasyon i a’n bonn sante malgre serten problenm.

Mon trakase sepandan ki koripsyon pe dousman anvair nou sosyete.

Nou ki la nou konn tre byen ki kantite dega koripsyon in anmennen dan bokou pei sirtou serten pa tro lwen ek nou.

Sa problenm i enn ki bezwen ganny atake vitman e en zefor nasyonal par tou parti politik i bezwen ganny fer pour elimin sa kanser la ki in ganny detekte boner.
Nou pe demande ki gouvernman e deklar en lager total kont koripsyon avek bi pour elimin li o pli vit posib.

Msye Speaker nou pei Sesel i enn ki’n ganny beni e nou’n ganny eparnye avek bokou fleo.

Nou viv dan en sosyete kot dimoun i annan en gran leker malgre legzizans ek lekspektasyon nou pap nou kondisyon viv par rapor avek bokou pei dan lemonn i bon.

Mon ava menmvdir ki nou viv dan en paradi kot sa ki pli for e pli fortinen i ed bann ki mwen kapab.

Abilite nou pti nasyon i eksepsyonnel.


En popilasyon selman 80,000 e nou vwar nou sanpyon dan plizyer domenn sportif dan lafrik.

Performans nou bann zanfan dan bann legzanmen enternasyonal parmi le meyer, sanson nou bann artis i top lo chart dan la rezyon.

Nou bann endikater lasante en legzanp pour nou lemonn me fodre pa ki nou oubliye ki tou sa pa vin par azar.

Nou leta ozordi i tel akoz loportinite e sekirite ekonomik ki’n annan dan sa pei pandan sa dernyen 2 edmi deseni.
Ozordi nou bezwen akeir sa tenm dinamizm ekonomik ek sosyal akoz se selman atraver en nouvo lelan ki nou pou kapab konsolid e amelyor nou leta prezan.

Plizyer fwa dan sa lasanble mon’n dir e mon pe repete ozordi ki nou’n ariv lo latet en montany e ki later promes i etale devan nou.

Mardi en lapel in ganny fer pour nou gete kimannyer, ki meyer fason nou pou fini sa larout.

In osi en lapel pour met bann demagozi politik ek bann largiman i (?)
deryer nou e ki ansanm koman en nasyon annou fer sa zefor neseser pou fini sa dernyen kours larout.

Mersi bokou Msye Speaker.

National Assembly of Seychelles State of the Nation Address Tuesday 24th February 2004 MR SPEAKER Msye Prezidan, Manm Onorab, envite distenge, pep Seselwa bonzour.

E zot isi mon swet zot la byenveni dan nou Lasanble Nasyonal.
Msye Prezidan, depi etablisman trwazyenm repiblik an 1993 selon son konstitisyon e tradisyon ki’n evolye tou lezan okomansman sesyon travay lasanble dan en an, ou Prezidan, pe vin prezant nou en mesaz lo leta la nasyon.

Sa lannen i a fer onzyenm fwa ou pe vin fer sa.

I enn sa moman tou le zan dan en moman rar e solanel ki sa 3 konponan en leta, setadir egzekitiv par son bann minis, lezislativ par son bann manm asanble e zidisyer par son bann ziz i zwenn dan en lasal ansanm.
Sa 3 pilye leta dan zwenn ansanm i senboliz sa lokazyon.

Ennfwa ankor pep Seselwa pe esper ou pou koz avek zot e zot reprezantan isi lo kimannyer nou ete e ki i annan devan nou.

Avek sa de mo mon annan plezir envit ou pou prezant ou mesaz.

PRESIDENT RENE Msye Speaker, manm lasnable nasyonal, envite distenge, pep Seselwa.

Ozordi ler mon koz lo leta la nasyon mon pa pou zis koz lo sitiasyon nou pei lo plan ekonomik e finansyel.
Mon kapab dir zot bokou lo la me bann statistics i la pou montre sa ki nou’n fer pandan sa dernyen 27 an.

E lemonn antye i konnen ki Sesel i en pti pei ki pa’n zwe e ki’n fer bokou, bokou progre.

Konmela dan nou pei i annan deplizanpli bann fo profet ki oule fer nou krwar ki nou lekonomi i danbor en presipis e ki byento nou pei pou dezentegre.

Sa bann profet zot reve e apre zot krwar dan zot prop rev.
Pandan 2003 sa kantite foreign exchange ki’n antre dan nou pei in ogmante sorti R1,424,000,000 an 2002 pou vin R1,531,000,000 an 2003.

Nou reveni pou lendistri touris in ogmante sorti R918,000,000 an 2002 pou vin R966,000,000 an 2003.

Nou reveni atraver lendistri lapes in ogmante sorti R190,000,000 pou vin R232,000,000.

Les mwan dir zot tou senpleman ki lekonomi nou pei pe bokou amelyore.
E avek sa progranm reform ki nou’n met anplas, avek travay dir nou pep e avek nou bonn volonte nou pou vwar en gran progre pandan lannen 2004.

Ozordi mon oule plito dir detrwa parol lo nou lalit pou rnou pa retourn a’n aryer e bann swa ki nou bezwen fer pour nou al pli devan ankor.

Nou bezwen get dan profon nou konsyans e fer tou zefor posib pour nou pa perdi nou direksyon.

Lo plan politik nou annan pour nou swazir ant en sistenm sosyalist e en sistenm liberal.
Setadir ant en sistenm ki garanti en serten degre byennet pour tou nou zanfan, tou nou vye paran e tou sa ki vreman dan bezwen e en lot sistenm ki dir bef dan disab sakenn vey son lizye.

Setadir ant en distenm ki dir ki ler enn nou frer i fer en fo pa e i tonbe nou devret donn li lanmen pou repran son semen e en lot sistenm ki dir ki nou devret les li debourye mannyer i kapab.

Ozordi dan nou pei nou annan en sistenm ki plito sosyalist.
Napa sistenm ki parfe, dan nou sistenm osi napa perfeksyon e mon konvenki ki se meyer sistenm ki bon pour Sesel e pour byennet e boner nou pep.

8000 dan nou pei i resevwar en pansyon ek gouvernman.

Sa se 10% nou popilasyon anplis i annan ankor 2400 ki gouvernman i ede atraver provizyon old People’s homes e atraver proze home carers.

Malerezman i annan labi e yes i annan serten ki ganny ede malgre i pa dan bezwen e i annan ki dan bezwen ki pa ganny ede.
Me annou fer en pti refleksyon e demann nou lekor kimannyer i ti pou ete anba en lot sistenm.

Mandyan dan tou kwen semen, lamizer nwanr pour nou vye dimoun e pou sa ki pa kapab travay.

Anba nou sistenm tou nou zanfan i benefisye avek ledikasyon pour narnyen e gouvernman i pey tou fre letid liniversite nou bann zenn.

Sa osi i pa parfe.

I annan defwa nou bezwen fer gro zefor pou nou mentenir sa progranm.
Me annou arete e reflesir en pti pe ki ti pou arive si zis dimoun ki kapab peye ki ti pou ganny en bon ledikasyon.

Konbyen nou bann profesyonnel ozordi ki ti pou’n kapab ganny zot metye e la mon a dir ki i malere ki menm parmi bann profesyonnel ki’n benefisye i annan ki lager kont sa sistenm sosyalis e ki pa pare pou ede pou fer sir ki tou nou zanfan ki pe monte i profite e benefisye osi parey zot.
Anba nou sistenm sosyalis nou’n reisir donn en lakaz plis ki 11,000 fanmiy e nou annan progranm neseser pour nou donn tou nou dimoun en twa ki zot kapab apel pour zot.

Sa osi pa parfe.

Pour nou ganny later pour nou fer lakaz lo la nou’n bezwen pran avek sa ki ti annan tro bokou e nou’n fer lennmi.

Annou aret en pti kou e demann nou lekor ki ti pou arive si nou ti’n swazir en lot semen.
Dimoun ki ti annan later e larzan ti a’n fer payot e lwe avek nou e laplipar nou zanmen ti pou’n kapab ganny en lakaz ki apel pou nou e ki nou pou kapab pas avek nou zanfan.

La realite, lavi Sesel ek larealite lemonn ler mon ti komans tras desten mon pei, dabor an 1964 ler mon ti komans mon lavi politik avek SPUP e plitar an 1977 ler nou ti met nou pei lo en nouvo larout sosyo politik avek SPPF ti diferan ki ozordi.
Mon ti prensipal, mon langazman politik, sa letan malgre petet in ganny enterprete diferaman pa ti ganny determinen par konsiderasyon manev politik me plito par en dezir pour fer en diferans pour mon pei e pour mon pep.

Se pour sa rezon ki ler mon ti konstate ki desten Sesel ek desten Seselwa ti pe al dan en serten direksyon mon ti deside koman en zenn avoka e avan tou en zenn Seselwa, mon ti bezwen fer mon prezans konte, esey fer en diferans pour mon pep.
Serten parmi zot i kapab touzour poz mwan sa kestyon be akoz mon ti krwar ki mon ti annan rezon, akoz mon ti krwar ki mon zizman ti byen pou byennet Sesel e Seselwa.

Mon a reponn ki mon ti azir dan en fason senser.

Senser avek mon prop lekor e senser avek mon santiman pour mon pei.

Leres mon a dir listwar Sesel e nouvo zenerasyon Seselwa i a zize zot menm.

Pa lontan apre ki mon ti’n retourn Sesel sorti mon bann letid langleter mon ti asiz lo en tron koko La Digue avek enn nou bann vye paran.
Mon rapel sa zour konmsi ti yer, mon ti pe diskit lavenir Sesel.

Nou ti poz nou lekor serten kestyon lo kimannyer pou aranz li, kimannyer pou sanz sor Seselwa, kimannyer nou ti a kapab kree en sosyete kot tou dimoun i ganny menm sans, san ki en kategori dimoun i trimouse e en lot kategori i profite.

Sa bonnonm ti dir mwan en parol ki ti fer mwan reflesir bokou.
I ti dir mwan Msye pou ou fer sa ki oule fer fodre ki ou kas tou baryer ant bann ki annan ek bann ki napa, ant blan ek nwanr, ant bann ki pov ek bann ki ris, ant bann ki’n ne avek lespwar e bann ki ne san lespwar.

Se lo sa tron koko ki mon vre karyer politik ti komanse.

Mon ti pran en desizyon ki parol sa bonnonm ti en parol saz, konmsi sete lepep Seselwa ki ti pe koz ek mwan e ki sete sa mon vre desten dan lavi pour fer en diferans pou lepep Seselwa e an fezan sa pou kree en nouvo pep.
Pandan sa 40 an ki’n pase, mon’n ekout bokou plis ki sa bonnonm lo ton koko.

Mon’n ekout bokou nou bann dimoun aze, e mon’n ekout bokou nou bann zenn e mon’n osi ekout mon konsyans ek mon lozik ki’n gid mwan dan sa semen ki mon’n sey trase pour Sesel e pour nasyon Seselwa.

Ler mon ti komans mon latas, mon pa ti zanmen dir ek mwan menm ki se mwan ki ti pou fini li.

Apre tou mon napa sa lafyerte ek sa larogans pou krwar ki si mon’n komanse se mwan ki bezwen fini.
Apre tou parkour politik okenn dirizan pei se pa en semen avek zis roz, e menm si ti annan zis roz, roz i vin avek son pikan.

Mon swe sete toultan pou anmenn Sesel avek Seselwa ziska en bout semen kot mon kapab pas labar avek en lot dimoun.

Pa en dimoun ki pou kopye mwan ouswa fer egzakteman parey mon fer, me en dimoun ki pou reste senser avek lideal Seselwa dan la realite sa Sesel modern kot nou’n arive ozordi.

E i vre ki i annan pei otour nou ozordi kot i annan plis keksoz dan laboutik ki nou.
I vre ki i annan pei otour nou ki annan plis rezerv finansyel ki nou, i vre ki nou pe pas dan serten difikilte ekonomik e ki parler lafarin ouswa manze pti baba pa ariv atan.

Me frer e ser Seselwa napa enn sa bann pei ki kapab dir parey nou nou kapab dir ki son bann vyeyar i viv dan dignite san pas dan sarite, ki napa mandyan lo semen, ki tou son zanfan i al lekol e ki zot al lekol byen manze, e prop e sirtou ki tou son pep i annan menm sans to be what they want to be.
Napa enn sa bann pei ki otour nou ouswa ki ti dan menm sitiasyon ki nou, i annan 40 an pase ki napa dir ki i annan en nivo drwa imen tel ki nou nou annan.

Ki i annan en nivo alfabetizasyon tel ki nou nou annan, sanmenm koz lo akse tou kous son popilasyon avek teknolozi lenformasyon ek kominikasyon.
Napa enn sa bann pei otour nou ouswa menm ki ti dan menm sitiasyon ki nou 40 an pase ki tou son pep i annan menm akse avek lenformasyon, avek ledikasyon, avek lasante piblik, avek sekirite sosyal, avek transpor piblik, bref avek tou sa ki fer en imen diny lo later.

Napa enn sa bann pei ki’n ganny eparnye kont bann peryod kriz ekonomik mondyal osi byen ki Sesel.
Resesyon ekonomik in vini, in ale, lager gulf in vini an 1991, in ale, lager Iraq in vini lannen pase in ale, Korvet Meriken in vin repoze e anmize kot nou e zot in ale.

Nou nou’n reste dan lape, nou’n reste dan trankilite, nou pa’n konn soufrans.

Frer e ser Seselwa, nou gouvernman in konn gouvernen e pandan tou sa letan olye regrese nou’n progrese, letan pei eropeen pe rod fason pou pey pou zot etidyan dan liniversite, nou nou’n ogmant etidyan Seselwa ki nou anvoy a letranze.
Nou’n ofer nouvo progranm pour nou bann zenn e adilt pour zot fer letid a distans, nou amelyor kondisyon pour nou bann graduates ki pe retournen, e nou’n reisir komans kour liniversite dan nou politeknik Anse Royale.

Letan SARS i frap pei pli avanse ki nou, nou servis medikal ek nou bann ners in tonbe leve pou anpes sa danze ariv lo nou frontyer.

Letan pei lafrik ek lazi pe sibir fleo AIDS nou’n pran mezir pou kontenir li dan nou zil.
Letan pei lerop pe bezwen aport travayer medikal etranze pou soutenir zot servis lasante, nou nou pe ogmant nou profesyonnel Seselwa dan medsin e nou pe rod nouvo fason pou donn tretman siperyer nou pep, swa Victoria ouswa dan bann sant spesyalize dan la rezyon.

Letan tou pei pe fer desann pri lotel, nou nou pe ganny lotel ki ozordi pe arive ganny plis ki 1500 dolar par lannwit.

Pandan sa menm peryod nou’n kontinyen atrakte nouvo lenvestiser dan plizyer lendistri.
Nou’n persevere pou rekalibre nou lekonomik avek nou progranm makro ekonomik e nou pe kontinyen trouv nouvo fason pour fer Sesel bouz a’n avan.

Leta la nasyon frer ek ser Seselwa, vwala leta la nasyon.

En nasyon ki pe get devan li avek fyerte, en nasyon, en nasyon ki konn lazwa ek difikilte, e avan tou en nasyon ki’n ganny prepare pou fer fas ek son lavenir, en nasyon ki pli pare ki zanmen pou tras son desten.
Mon souvan ganny demande par zournalis enternasyonal kwa sa ki fer mwan pli fyer apre mon letan servis pour lepep Seselwa.

Mon ti kapab dir semen piblik, konblaz ouswa loder Sesel, ou swa nou tanker, ouswa bann lakaz ki nou’n fer ki parey vila, ouswa nou rezo internet.

Me mon touzour reponn Seselwa in ganny son lidantite e in ganny son dignite koman en pep e ozordi i debout fyer avek son prop kapasite e son karakter.
Ler en Seselwa i marse a letranze i mars latet anler, sa ti touzour mon bi e se sa nou pli gran sikse.

Ozordi nou annan en pep ki mobil, en pep ki abil, en pep ki enterese, en pep ki kapab adapte, en pep ki okouran sa ki pe pase, en pep ki konnen kot i pe ale, en pep ki fyer, en pep ki pa pou zanmen les li ganny anbete.

Frer e ser Seselwa mon pa osi pretansye pou krwar ki dan tann-servis mon ti pou kapab akonplir tou sa ki fodre akonplir.
Ozordi nou bezwen aksepte ki nou prop sikse e progre materyel in osi fer sorti serten latitid negatif dan serten parmi nou.

Parey mon’n dir okomansman ler nou get leta nou nasyon i neseser pou analiz li lo tou nivo.

Enn bann keksoz ki fondamantal pou byennet en pep ek en nasyon se bann valer ki’n ganny adopte par bann endividi ki form sa pep.
I malere pou konstate ozordi ki in annan en serten degradasyon dan nou bann valer moral ofir amezir ki nou’n fer pli progre materyel e sa i zet en nyaz nwanr lo leta nou nasyon.

Nou pe devlop en tandans pour krwar ki nou sikse i depan lo sa ki nou posede plito lo sa ki nou ete.

Deplizanpli fanmiy pe kase, deplizanpli paran pe pas mwens letan ek zot zanfan, deplizanpli paran pe perdi kontrol lo zot zanfan.
E bokou zanfan pe tonm anba lenfliyans drog ek lalkol ki an rezilta pe anmenn plis vyolans krim e menm serten ka swisid.

An rezilta direk sa progre materyel, nou’n vwar la vorasite, la zalouzi pe ranplis sa lespri caring and sharing ki parey sa bann ros dan fondasyon nou pti sosyete.

A son tour vol e dezonnette in vin en fason fasil pour nou anrisi nou lekor o depan lezot ki travay dir pou gannyen.
Frer e ser Seselwa si nou pa fer atansyon sa bann move labitid i riske detri tou progre ki nou’n fer e pe kontinyen fer.

Nou bezwen met anplas en progranm edikasyonnel entantif pour nou reganny nou bann valer moral.

Se byen pour sa rezon ki mon’n deklar lannen 2004 koman lannen renesans moral pour fer sir ki anmezir nou avans devan nou pa perdi nou bann kalite ki pou soutenir nou koman en pep atraver nou sikse materyel.
Dan lavi politik nou tou nou fer en bout semen, e nou swete ki dan sa bout semen ki nou fer nou anmenn nou pep plizyer pa pli devan, ed li sot en kap ros anfen ki i kapab kontinyen son semen pli byen avek plis konfor, avek mwens fardo.

Dan mon bout semen mon’n tras desten Seselwa, mon ede fer li debout drwat e fyer e ansanm avek nou travay, nou kree tou bann enfrastriktir neseser pou soutenir li lo son semen.
Mon sir ki sa ki vin apre mwan i azout tou sa ki nou’n konstrir ansanm e anmenn plis lafyerte ek prosperite pour nou pep.

Plitar sa lannen parey mon’n deza endike lannen pase, mon pou pas labar avek Vis Prezidan James Michel.

Set en onm san pretansyon ki sorti dan en fanmiy humble, ki’n komans anba parey laplipar Seselwa.

I ti en teacher, in fer kont dan lotel, in travay pou lakonpannyen Cable and Wireless, in monte pti, a pti dan lavi e pandan son parkour in resanti bezwen ek demann lepep Seselwa.
I annan ki dir ki i pou met lord, i annan ki dir ki i enpe tro serye, kwa ki sa stil gouvernman ki i swazir i reprezant pour mwan e pour lepep Seselwa en levolisyon devlopman politik nou pei osi byen ki en kontinyasyon langazman e filozofi parti SPPF pou kontinyen deservi lepep e lanbisyon lepep Seselwa, pou pran sa lot bout semen pou anmenn nou pli devan.

Nou parti pou kontinyen travay, pour konsolid valer Seselwa fizik osi byen ki moral parski se sa bann kalite ki pou fer nou avanse.
Mon priye ki Seselwa a zanmen pou les personn kas sa fondasyon ki egziste.

Mon enplor tou politisyen dan sa pei pour travay ansanm, pou donn en koudmen nou lamars ver nou desten.

Mon enplor zot pa detri nou Sesel.

Kant a mwan mon pou kontinyen travay pou soutenir tou sa ki nou’n akonplir yer e tou sa ki nou pou akonplir dan lavenir.
Zot pa pou vwar mwan lo tenm lapos, zot pa pou vwar mwan lo biye R100 me mon swete ki ler zot pas par isi e par laba lo teritwar Sesel, zot a konstate ki mon’n fer mon devwar Seselwa.

Mon remersye zot tou pour zot latansyon, pour zot sipor, pour zot reste e pour zot soutyen.

Viv Sesel, viv lepep Seselwa.

Mersi.

(APPLAUSE) MR SPEAKER Bon avek sa nou seans pour le moman in terminen e mon envit zot pou en resepsyon dan lobby.
E mon swet bonn sante e tou le kouraz pour sa ki pou kit nou, menm si i pou ankor la.

Avek sa nou termin nou sesyon e nou a zwenn dan lobby.

(ADJOURNMENT) National Assembly Leaders Reply Thursday 26th February 2004 MR SPEAKER Avek sa nou komans nou deba lo leta la nasyon e mon envit ou pou komanse.

MR WAVEL RAMKALAWAN Mr. Speaker, mersi bokou.


Mr Speaker les mwan komanse par dir ki sa prensip plito sosyalis ki’n ganny proklanmen pandan sa dernyen 27an in fer ki ozordi en gran parti nou polilasyon pe viv avek disab dan zot lizye tandi ki en pti group pe byen pase.

I annan lenzistis ek preferans dan nou sosyete.

Sel sistenm ki pou remet sa pei dan en semen drwat e fer li vin en landrwa kot tou Seselwa i kapab viv byen set en sistenm Liberal.

Wi, en sistenm Liberal parey ki SNP i proklanm li ozordi.
Mr Speaker en sistenm liberal parey son non i dir pou donn liberte lespri, liberte panse, liberte travay, liberte viv e liberte ekonomik.

Mr premyerman les mwan koz lo en size la ki Mr. René in anonse piblikman ki in deside pour li pas labar avek Minis James Michel.

SNP i dir ki sa pa akseptab.

Akoz?

An 1998, Mr. René ti ganny elekte par lepep Seselwa.

3 an plitar an 2001 i ti call pour early elections e i ti dir nou ki sa ti pou fer ki i ti pou anmenn envestiser.
E la ankor ennfwa i ti ganny elekte avek 55% vot.

E la okomansman 2004, pa ni menm 3 an apre sa eleksyon kot pep Seselwa ti vot pour li, Mr. René i dir i pe pas labar.

Msye Sepaker mon anvi dir ki lepep Seselwa, e pli spesyalman SPPF pa ti vot pour Minis James Michel me pour Mr. France Albert René.

Si ti’n ariv keksoz avek Mr. René, kestyon lasante, kestyon en lensidan trazik nou ti ava konpran ki sa provizyon Konstitisyonnel ti ava ganny aplike.
Me lefe ki pa’n ariv narnyen avek li nou nou krwar ki sel rezon ki eleksyon ti ganny apele an 2001sete pou donn plis letan afen ki Minis Michel ti ava kapab pran sa plas Prezidan pou preapr li pou pos pou letan i ava annan eleksyon.Alors lo mon kote mon pe dir fason pli drwat pou fer keksoz si Msye Rene i fatige dirize ti ava pou li call pou eleksyon Prezidansyel.

Sesel i pa en monarsi kot Larenn i kapab pas labar nenport ler ki i anvi.
Sesel i en demokrasi e lepep i devret ganny sa posibilite pour li swazir lekel ki i anvi vin son prezidan.

E sa Mr Speaker i fer mwan mazinen ki i vin menm parey dan en serten sans koman en pti kou deta kot en dimoun ki pa’n ganny elekte i vin pran pouvwar e apre sa i kapab ganny zistifye dan tou fason.

Mr Speaker sa pou en kestyon ki nou dan SNP nou pou kontinyen anmennen e nou pou demande ki eleksyon i ganny fer.

E pa zis nou dan SNP ki pe dir sa ozordi.


SPPF ki ti vot pour Msye Rene pe dir zot pa ti vot pour Minis Michel e zot anvi eleksyon.

Ozordi Mr Speaker nou zet en regar lo en lannen ki’n defisil e sonm pour lamazorite Seselwa.

I pa mon lentansyon azir koman en fo profet, me mon anvi kantmenm – parski sa mo fo profet in ganny dir, in ganny servi, mwan anvi zet en regar atraver lemonn lo bann fo profet.
Bann fo profet paregzanp dan Lafrik, bann ki’n pran pouvwar e apre in vers disan zot pep, bann ki zot pep pe viv dan lamizer nwanr me selman zot zot annan sato partou Lafrans, partou lerop.

Bann fo profet ki’n vindir zot pep en keksoz e apre sa zot in fer en lot keksoz letan zot in vin opouvwar, bann Charles Taylor, bann ki ozordi pe ganny rode par kominote enternasyonal.

Wi msye Speaker se sa bann fo profet.

E mwan mon pa tonm dan sa kategori.

Me selman mon ti ava kaontan remersye SBC.


Mon remersye SBC akoz letan Prezidanti pe servi sa parol, SBC li i ti trouv sa apropriye pour li focus lo SNP.

Mersi bokou SBC pou lafason drwat ki zot fer zot travay e pour lafason ki zot in esey dir avek lepep Seselwa ki se SNP bann fo profet.
Mr Mr Speaker mwan letan mon koze mon koz la lapar sa bann dimoun ki mon rankontre e ki demann en bwat dile pour zot pti baba, larzan pou pey liniform lekol, larzan pou aste manze, larzan pour pey en bill delo oubyen elektrisite, pou ed zot ganny en lanplwa, ki konplent ki biznes pa marse, ki konplent ki zot pa ganny en bon sistenm lasante, pour bann ki ganny viktimize, pour bann ki pa ganny import permit, pour bann ki konplent lo mank marsandiz e lavi ser.
Si letan mon koz lo sa bann keksoz ki tous larealite lavi tou lezour, mon ganny dekri koman en fo profet, alors mon ava dir les mwan viv koman en fo profet e mon ava osi azoute ki malerezman dan sa pei i annan en kantite zenn Esmeralda e petet nou bezwen bann dokter parey Alvaro Lascano pou ed nou pour nou vwar kler ankor.Mr Speaker i mon devwar pour koz lo sa ki mal, lo sa ki fer lavi nou pep difisil e lo sa ki pe blok lavenir nou bann zenn.

I mon responsabilite e mon pou fer li.


Apel mwan sa ki zot oule, mon pou fer li.

Me mon mesaz ozordi i enn osi ranpli avek lespwar.

Mon la pou dir avek lepep Seselwa ki mon krwar ki keksoz i kapab amelyore.

Mon annan konfyans ki sa parti ki mon dirize i annan bann solisyon pour sa bann problenm ki nou pe fer fas avek ozordi.
Mon annan sa konfyans ki SNP i kapab ini lepep Seselwa pou met keksoz drwat dan nou pei, pou donn Sesel en governman efikas e onnet ki konstri en lekonomi for e soutenab, en sosyete zis e ouver kot lalwa i ganny respekte, e en sistenm welfer ki reponsab, apropriye e regard bezwen tou dimoun avek konpasyon i ganny etabli.

Alors mr Speaker avek en tel konviksyon mon anvi dir ki tou dimoun i devret met konfyans dan sa nouvo Sesel liberal ki SNP pou konstri.
Keksoz pou amelyore e nou pou annan sa loportinite pou fer keksoz vin pli bon.

I pou depann lo nou pou sezi sa loportinite e travay lo la.

Mon premye latas se pou koz lo sa ki nou nasyon in bezwen fer fas avek lannen pase e sa lannen, savedir lo vre leta la nasyon, sa vedir sa ki lepepn pe santi e non pa sa ki nou mazinen pe arive, parey dan en rev.

Mr Speaker GST in afekte tou dimoun e in diminyen pouvwar aste tou bann fanmiy.
Pri lavi dan bann laboutik, pri marsandiz in monte ant 20-30% e an se moman en bokoufanmiy pe trouv li difisil pou fer fas avek sa lavi.

Lapey lafen dimwan i pa ariv tro lwen e se sa larealite.

Pa tou fanmiy ki pe manz byen parey Prezidan i dir.

Sa mank forex ek nou lekonomi ki kontinyen deteryore in fer ki preski tou biznes, eksepte enn-de privilezye pou redwir zot aktivite oubyen pou bezwen fermen sa lannen.
Dapre bann resers, plis ki 50% biznes pour pas dan sa sitiasyon.Mr Speaker ozordi dan nou pei larealite nou nasyon se ki bann biznes ki pe byen fer se sa bann ki zot proprieter i dan gouvernman, oubyen zot annan bon kontak dan gouvernman, bann ki annan zanmi dan bann landrwa apropriye oubyen bann ki ganny permet pou fer sa ki lezot pa ganny drwa fer.

E bann prediksyon in montre ki nou growth pou mwen -2% apre ki in deza soufer mwen -3.6% an 2003.
Nou lendistri touris pe fer fas avek enn bann lannen pli pir.

Lakantite touris ki nou’n gannyen in tonm ankor, ki vedir mwens biznes pour lotel, restoran, taksi, artizan e bokou lezot dimoun ki depann lo lendistri tourism pou ganny zot lavi.

Nou koz lo lotel, 1500 dolar me annou regarde ki kantite nu pe gannyen, si nou pe koz first class, nou pe koz top part, akoz ki British Airways pe aret vin Sesel e bann gro biznes, bann ki pey 1500 dolar par tet set zot ki pe konplent plis.
Mr Speaker biznes lapes i riske vin en problenm dan sa lannen.

.

Lo plizyer lokazyon pandan lannen pase SEPEC pan’n kapab vann dyezel avek bann bato lapes e sa in fors sa bann lakonpannyen rod lezot fasilite.
En lartik dan en zournal Moris 2 semenn pase ki koz lo sa nouvo lakonpannyen ki pe formen ki pou fer en sea food centre, in dir klerman ki enn zot bi se pou pran biznes ton avek Sesel e nou si nou kontinyen azir dan en fason neglizan, e nou pa planifye nou bann keksoz byen, e avek Thailand, ek Philippines ki pe ganny menm konsesyon byento nou pou trouv nou dan en gro problenm.

Biznes transbordman ton pou dan difikilte e bokou Seselwa pou perdi zot travay lo lasose.
Mr Speaker size lanplwa; Size lanplwa i tous Seselwa ozordi.

Nou’n eksperyans en kantite lanplwa ki’n perdi tou resaman, 48 dyob kot Seybrew i reprezant en rediksyon en kar son mendev.

Lezot lakonpannyen osi tou in koup lanplwa.

Tou sekter nou lekonomi ozordi i dan bann difikilte e nou tou nou konnen ki letan biznes pa bon, lanplwa i ganny koupe parski dimoun i koup lo bann expenses.
Me en keksoz ki vreman trakas mwan se ki ozordi nou pe viv dan en pei kot gouvernman pa kapab dir avek sa zenn kote i pou ganny en lanplwa, kot i garanti pour li ganny en lanplwa letan i fini son letid.

Kote i pou kapab konstrir en lavenir.

Mr Speaker, leta nou nasyon se ki ozordi dimoun napa garanti en bon servis lasante.

Dimoun i monte desann, nou toruve ki paregzanp lannen pase, laplipar lannen delo so pa ti marse dan Lopital Victoria.
Serte morso lekipman nou’n vwar lo televizyon in pran 2 an pou fonksyonnen.

Konbyen i koute sa pyes 5000 dolar.

Me pourtan nou trouv loto ki rantre dan pei tou lemwan par grap.

I kontinyen mank latizann.

Me selman mon pou dir malgre a sa bann aksyon ki mwan mon ava dekri koman ‘eroik’ lo lapar nou bann ners, dokter ek lezot profesyonnel, bokou dimoun pan’n resevwar sa servis ki zot ti ava kontan.
Mon trouve ki bokou dimoun ki’n al lopital paregzanp zot in ganny dir pou retourn kot zot akoz en morso lekipman pa pe marse, oubyen theatre pa kapab accommodate zot parski ankor ennfwa i mank keksoz.

Mr Speaker leta nou nasyon?

Se ki gouvernman in kontinyen azir san respe pour bann prensip lademokrasi ek drwa sitwayen, spesyalman dan servis sivil.
Sa desizyon gouvernman pou pous 9 zofisye sinyor ek 2 konstab dan lafors lapolis lafen 2003, lavey lannen e la aprezan pou pourswiv en lot zofisye sinyor, Msye Speaker se bann aksyon malis, byen kalkile e move ki annan konm bi zis pou ranforsi kontrol SPPF lo lapolis e pou kas profesyonalism sa lafors.

Parfwa mon demann mwan, eski sanmenm bann fri konpasyon ki sa swadizan bon sistenm plito sosyalis i anmennen?
Eski sanmenm sa legzanp Sharing and Caring ek swen pour lafanmiy ki leson in ganny donnen lo tron koko?

Nou pe osi vwar ki i annan en pratik rankin ek laenn dan lafason ki gouvernman i azir parfwa.

Nou’n trouv sa dan ka Mr. Cherubin Morin Lari Bazar.

Zot pan’n satisfe avek met sa msye ek son garson dan prizon e la aprezan zot inpran son later.

E akoz zot in pran son later?

Senpleman akoz sa msye i dir byen for ki li i siport SNP e i pa pou zanmen les tonbe!

Mr Speaker sa nou apel malis, egois.


Me selman lo lot kote nou war bann dirizan SPPF ki pran later leta pour preski narnyen ditou.

Bann minis ki aste bann laferm e apre sa menm serten loan ki ganny pran avek DBS e sa bann loan i ganny ganny write-off.

Vreman mon kapab dir sa gouvernman i krwar dan prensip give and take.

I pran avek lezot e i partaz avek sa ki pou li.


Enn bann sinny vreman trakasan se ki depli-z-an-pli nou trouv en pei ki annan 2 kote - en kote pour bann privilezye e en lot pour bann dimoun ordiner e senp.

Dan biznes nou trouv en group privilezye i ganny tou permi ek forex ki zot bezwen pou mentenir en gro volim biznes.
Enn-de marsan i vann tou keksoz - labyer enporte san GST, fo sigaret ki fer lagorz, fridge, loto televizyon, meb, etc... tandi ki lezot i ganny sere partou kote e nou trouv laboutik vid dan ki ou kapab zwe foutbol.

Enn-de dimoun dan sa pei i tenir tou pouvwar e azir san respe pour bann lenstitisyon gouvernman, pour lalwa e menm pour zofisye leta.
En pti group i fer gran parti, menm avek larzan gouvernman, manz kai torti san lafreyer, al fer shopping deor avek tou forex ki zot bezwen; zot pas dan VIP e zot pa ni konnen si i annan en squad lo erport ki fouy dan profon Seselwa e ki donn ou koman Seselwa stanp pour ou letan ou ariv deor mars latet anler avek vre lafyerte avek ou $400 dolar dan ou pos.
Mr Speaker, tandi ki lo lot kote nou touv mazorite dimoun i fer fas avek lavi dir, parey sa manman ki pa ganny dile pour donn son pti baba, parey sa dimoun ki monte desann lopital i pa konnen ki i gannyen akoz en pyes dan masin pankor arive.

Ss travayer ki napa siman oubyen sa zouvriye ki napa pyes pou li konplet en travay.
Seselwa ordiner ki aste enn-de pti keksoz deor akoz isi napa, i bezwen pey sa dernyen sou ki dan son pos lo duty, me selman lo lot kote nou trouv labyer i rantre par container, i pase san okenn problenm!

Seselwa ordiner, fer konmsi ou fer en pti fo deklarasyon, GST ek taks i double e ou marsandiz i riske ganny sezi.

Alors Mr Speaker i kler ki ozordi dan Sesel bann benefis ek lavantaz i al pour sa pti group plito sosyalis, tandi ki soufrans ek lavi dir i ganny partaze par lamazorite Seselwa!
Mr. Speaker, la mon pou demannn avek lepep Seselwa en kestyon; eski sete sa ki zot ti ekspekte letan zot ti elekte SPPF opouvwar?

En kantite dimoun ti krwar dan bann promes, be what you want to be tou sa bann zafer.

Zot ti krwar ladan me ozordi an 2004 mon anvi demann zot eski se sa ki zot ep vwar pe arive e mwan mon pe dir ki larealite i byen lwen avek sa bann gran promes.

Eski zot pankor realize ki zot in ganny anbete par sa bann dimoun ki ti vin rod zot vot?
Eski zot pankor realize ki bann sef i manz mang e kit lapo pour zot?

Mr Speaker mon anvi dir avek lepep Seselwa, nou bezwen ini pou aret sa deteryorasyon ki ozordi pe menas nou nasyon ek lavenir nou pei.

Ozordi nou pe fer fas avek sitiasyon pli grav ki nou’n eksperyanse dan listwar modern nou pei.

Sa parti politik ki bann manm onorab lo lot kote i reprezante mon anvi dir avek lepep Seselwa in ariv alafen zott larout.

Wi SPPF pe al dan presipis e zot pe rod anmenn nou pei avek zot.

E fodre nou aret sa.


Fodre pa ki nou les sa arive.

Mon pa pe ekzazere letan mon dir ki Sesel ozordi i parey en bis ki masin in kase, bennzin i preski fini e fren pa marse.

Me lo volan nou annan en drayver ki kwar ki i en sanpyon Paris-Daka e i pe dir avek nou annou pran desant La Misère!

Nou pou fini dan en presipis bannla!

Kimannyer eski nou kapab zis asize san fer keksoz?


I malere pou dir Mr. Speaker, me dan mon lopinyon SPPF ozordi ki pe diriz pei in nepli annan vizyon, ni plan, ni aksyon, eksepte bann ki pou fer sitiasyon nou pei vin pli pir.

Tou bann mezir ki zot in pran tou dernyerman in ganny prouve koman bann katastrof.

Annou regard end: Reaksyon gouvernman kont kriz ekonomik se MERP.

7 mwan apre son entrodiksyon i kler ki poudir in fail.

IMF pa pe montre sipor.


Negosiasyon avek Klib Paris pa pe parse, i pe vin pli sonm.

Nou vwar gouvernman kontrer pe retourn ankor kot bann labank komersyal.

Nou trouve ki prodiksyon in tonbe, nou trouve ki pe anmenn nou pli pre avek presipis.

Progranm privatizasyon ki ti ganny anonse koman parti MERP nou trouve pa pe mars dan bon direksyon.

Depi ki sa ti ganny anonse nou pan’n war en sel plan senser e onnet pour en progranm privatizasyon.

- kontrer, nou’n vwar plis tranzaksyon mafya ki’n ganny fer.
Annou pran en legzanp: COSPROH.

Lannen pase Minis Michel isi dan lasanble i anons avek nou ki lotel Barbarons in vann pour R65 milyon avek en group Airtel ek group Currimjee ki fer biznes avek SMB.

Sa lannen, komansman lannen in anonse ki lotel Fisherman’s Cove avek Barbarons in ganny vann pour R150 milyon.

Sa i vedir R85 milyon pour lotel Fisherman’s Cove.

Me anmenmtan COSPROH an se moman in dir ki in depans 18 milyon dolar pou repar Fisherman’s Cove e fer li vin en lotel 5 zetwal.
Sa i vedir Mr Speaker, COSPROH in depans plis ki R100 milyon pou repar lotel Fisherman’s Cove e apre sa i vann li pour R85 milyon!

Mr Speaker be annan respe pour lepep Seselwa mon dir.

Eski sa pa i montre nou ki ofet nou’n fek fer kado en lotel avek detrwa zanmi?

Mwan mond ir avek Seselwa annou sekwe nou e retir sa disab ki bann swadizan plito sosyalis in anvoy dan nou lizye silvouple.

Ouver nou lizye e nou ava vwar larealite.


Sa i anmenn mwan direkteman lo skandal Parmalat ki’n eklate an Italie kot bann zournal in ekri lo la.

Mon rapel Mozambique nou de Onorab Pool letan nou ti pase dan super market nou ti vwar byen bann prodwi Parlamat.

Mr Speaker problenm ki leve pe sali non Sesel problenm se ki en kontra 12.5 milyon dolar in ganny sinnyen.
11.4 milyon in ganny transfer dan en labank an Lugano an Switzerland dan en labank Indosuez e selman 10% sa larzan ouswa 1.1 milyon dolar ki’n rantre dan Labank Santral an roupi silvouple msye.

Nou’n vwar ki State House in deza fer en deklarasyon, me malerezman pan’n donn okenn klarifikasyon.

Paregzanp Mr Speaker, State House pan’n dir nou konbyen larzan ki’n antre dan Sesel dan sa tranzaksyon.
Sa ki mon kapab dir e azoute se ki State House pa’n osi dir nou ki napa okenn dokiman ki’n anrezistre isi Sesel pour sa tranzaksyon e napa okenn dokiman ki’n anrezistre an- Italie pour sa tranzaksyon.

Mr. Speaker, ozordi mon fer en lapel, Mon fer en lapel ki Onorab Faure, ki Chairman Komite Foreign Affairs committee i pran li koman son devwar pou investigate sa zafer Parmalat, egzakteman parey i ti fer letan i ti tap kaset pou dir Mr. Ferrari in koz lo Sesel dan Linyon Eropeen.
Fer menm prosedir e apre sa anmenn en rapor pour sa lasanble.

Sa i ava ed nou parey nou pe dir pou netway non Sesel.

E Mr Speaker ou konnen, se sa bann kalite keksoz ki sali non Sesel e apre zot dir SNP ki al Sali non Sesel.

Non, se zot.

E anplis ki sa Mr Speaker mon ava dir, Sesel si en senp ti accountant i mank R200 dan son petty cash i riske perdi son louvraz e ganny sispann.

E tandis bann zafer milyon i pase san okenn narnyen ditou, keksoz i deroul normal.
Kestyon ki Seselwa pe demande ozordi se oli sa bann milyon dolar, eski tou in rantre Sesel oubyen eski i annan ankor dan labank deor.

Lannen pase nou’n pas atraver lannen dinamism ekonomik e sosyal.

Ki rezilta in anmennen?

Ozordi nou lekonomi i pli fatige e i pli malad.

Moral nou sosyete i lo en nivo pli ba ki in deza ete.

I resanble ki 2003 in ganny en ta keksoz me sel keksoz ki i pan’n gannyen se ‘dinamism’.

E la nou servi en lot fraz, ‘Lannen Renesans Moral’.
Eski mon kapab demande kwa ki’n sanze dan legzanp ki nou bann dirizan i donn sa pei?

Tan ki gouvernman i toler e ankouraz koripsyon, e les laswaf pouvwar vin en fakter ki diriz aksyon son bann dirizan, Mr Speaker i pa vo lapenn ekzort dimoun pou azir en lot fason.

Annou tonm dakor pou elimin koripsyon, annou pa les pouvwar ganny servi pour lentere personnel, e annou aret anbet nou bann zenn avek parti ek aktivite vid, e la nou ava dir ki i annan serten keksoz ki pe sanze.
Me zis parol pa pou anmenn nou pei okenn par.

Me en keksoz ki osi enteresan e ki bon reflesir lo la se ki 2004 in ganny deklare lannen ‘Renesans moral’ me anmenmtan Msye.

René i dir avek nou, nou pa pour Vwar li, ni lo tenm lapos nou pa pour vwar li, nou pa pour vwar li dan nou pei.

Eski mon kapab dir alors ki Msye Rene pe dir avek nou rekonstrir sa ki’n deteryore depi 1977 anba son direksyon?

Mr Speaker annou regarde kimannyer lannen Renesans Moral in komanse.
Depi komansman lannen nou’n swiv zistwar labyer.

Labyer in komans koman tiyo, apre sa in vin papye twalet pour kanmaron.

Apre sa finalman in retourn labyer.

GST pan’n peye.

Taks pa’n peye.

Keksoz in rantre an kasyet.

Sanmenm sa renesans mora?

Plis ki R15 milyon ki pa’n antre dan kof gouvernman selman si ou ou fer vini en pti keksoz ou pa peye ou ganny tou kalite problenm.

Mr Speaker mon krwar ki i pourtan pour le pep Seselwa konn larepons, ganny bann kestyon.
E la mon swete ki semenn prosenn letan mon ava anmenn en PNQ ou ava trouv li apropriye ki i ganny pran deswit e ki Minis i vin eksplike egzakteman ki’n arive ek sa zafer kanmaron.

Wi Mr Speaker - labyer, kanmaron ki ti pou ganny enpe – Mr Speaker dan kote politik nou kontinyen vwar en bann mansonz ek malis.

Nou kontinyen vwar – e mwan pour mwan, sa ki trist se ki sa bann dimoun ki pe (..) se zot ki montre limoralite dan la fason ki zot ekri.
Semenn pase Mr Speaker zot in ekri en lartik ki mwan mon’n al vizit en vye tantin.

En vye tantin 73 ki mon pa ni konn li, ki mon’n fer li siny en papye.

Mansonz depi premye parol ziska dernyen parol.

La Mr Speaker mon demande ki, parey Onorab Faure ti tap kaset lo latab.
Mwan ozordi mon pa pou tap kaset mwan, mon demande Mr Speaker ki ou fer laranzman ki lasanble antye ava tann sa Madanm parey mon annan li la lo kaset, nou a tann sa Madanm pe dir, kimannyer keksoz i deroule, kimannyer keksoz ti arive e apre sa nou ava konpran ki si sa renesans moral e kimannyer sa ki zot in fer i pirman imoral.

Ekout li – (the cassette was played for a few seconds).

Ou tann sa Madanm pe plere.

Se sa ki nou kontan, bann vye dimoun e apre nou dir noiu kotan nou bann vye.
Fer vye dimoun plere ziska ozordi i ankor lopital avek tansyon dyabet senpleman akoz zot in abiz lo li.

Mr Speaker laplipar sa bann keksoz ki mon’n dir i reprezant sa kote sonm dan lavi Sesel.

Me i annan en lot kote erezman.

Mon vwar sa kote pli bon ki pou donn nou en lavenir pli briyan.

Mon anvi dir avek lepep Seselwa ki ozordi i sa moman pour nou devoue nou lekor pour travay pour sa lavenir.

I nepli ler pour nou kontinyen zwe dekote, pour kontinyen mazin sa privilez ki nou pe gannyen.
In ler pour nou montre kouraz.

Si ou pa kontan lafason keksoz pe deroule deside kwa ki ou anvi fer e fer li.

I nepli ler pour ou senpleman en spektater e konplent 24 erd tan.

I nepli ler pou ou dir mon pa enterese avek politik, les zot fer sa ki zot oule.

Seselwa politik i konsern nou tou.

Ozordi spesyalman nou tou nou bezwen debout pou fer nou lavwa ganny tande akoz i konsern lafason ki nou pou garanti nou drwa e protez nou sans.

Politik i konsern nou lavenir e i devret konsern nou tou.
Pa servi ou fanmiy koman en lekskiz pour pa fer narnyen.

Me okontrer mazin ou fanmiy e les sa vin en lenspirasyon pour ou partisipe e donn zot en bon lavenir.

Mr Speaker parey mon’n deza dir dan sa lasanble SNP e parey Msye Rene i rekonnet SNP i travay lo en azanda liberal ki nou krwar i semen pour nou pran nou pei e anmenn li pli devan.

Mr Speaker SNP pe rod etablir bann keksoz senp e nou pa vwar akoz ki SPPF pa kapab partaz sa bann menm prensip.
En sistenm gouvernman Demokratik, ki swiv bann prensip bon gouvernans ek respe pour bann lenstitisyon demokratik, en lekonomi liberal, dan ki nou pep pou zwe en rol aplen, en sosyete baze lo lazistis, respe pour lalwa e pour drwa sak endividi, en sistenm welfare ki respekte tou sitwayen, e vin a led bann ki feb. Pandan tou sa bann lannen ki nou’n dan politik Mr Speaker SNP in mentenir son bann prensip e nou kler lo sa ki nou reprezante.
Nou nou pe dir fodre pa ki i annan bann gro toro ki zet disab dan lizye bann ki pli feb. Nou fer resorti ki se atraver bann prensip liberal ki bann pei ki’n ganny anglouti dan bann sistenm kominis ek sosyalis lontan in retrouv zot laliberte.

Sesel osi tou i kapab pas dan sa menm leksperyans.

Alors Mr Speaker i responsabilite SNP pou pous gouvernman dan nenport ki fason ki nou kapab me anmenmtan en keksoz ki mon rekonnet se ki vre sanzman pou arive letan SNP i form lot gouvernman atraver prosen eleksyon.
Se la ki nou pou kapab ralye lepep Seselwa ansanm e dan en sosyete ouver, lib e dinamik, Seselwa pou konstrir valer moral ek prosperite ekonomik.

Kan sa i arive kominote enternasyonal ek bann envestiser pou pran nou serye e nou pei ek nou pep pou konn en transformasyon ver en lavenir solid.

Mr Speaker nou krwar dan partnership pour sanzman.

Savedir ki tou dimoun i bezwen konsider zot lekor koman en konponan dan trouv en solisyon.
Anba SNP, ennfwa pour tou sa sistenm kot detrwa endividi i abiz lo zot lotorite e servi zot pouvwar pou fini.

Letan mon pe ariv ver lafen mon diskour mon ti ava kont dir ki dan sa leta ki nou pei i ladan ozordi, mon fer lapel avek tou Seselwa pou protez lanplwa.

Tou lanplwa.

Sa i vedir rod en fason pou donn tou sekter dan nou lekonomi sa sans pour sirviv sa bann moman difisil.

Nou bezwen protez dyob pour nou pep.

SNP pou profite pour entansifye son boykott lo labyer Castle.
Mon dir avek Seselwa: Bwar Seybrew.

Pa aste labyer Castle.

Rezon pour sa i senp: Letan ou aste labyer Castle larzan i al dan landrwa ki nou pa konnen me lo lot kote letan ou aste en Seybrew ou garanti ki poudir ou frer i kapab kontinyen travay e son fanmiy i kapab ganny nouri.

Mr Speaker dan sa lannen 2004, SNP pou mentenir son kanpanny kont GST lo manze e lo komodite esansyel.

Nou pou reziste e lager kont tou lesey pou fer monte pri lavi.
E noui pou demar sa kanpany dan en lamars ek en rali dan Victoria Dimans le 14 Mars.

Mon envit tou dimoun ki konserne avek lanplwa, pri marsandiz, GST, bias SBC, koripsyon dan pei ek lezot size pou zwenn nou e vin eksprim zot lekor e montre zot solidarite.

Pandan sa lannen nou pou osi kontinyen fer nou travay lo nivo n enternasyonnal pour nou etabli sa bann kontak e rod etabli sa bann relasyon ki sa gouvernman in kase.
E mon kapab dir ki ziska aprezan nuo pe ganny en bon response e sa i montre ki nou kapab fer plis keksoz.

Ozordi Mr Speaker mon anvi dir avek lepep Seselwa ki dan sa 2004 zot pou annan en parti lopozisyon ki pou travay pli dir ankor pou defann zot drwa e zot lentere e prepar son lekor pou form prosen gouvernman.

I vreman donn mwan en gran plezir ozordi pou entrodwi avek Lasanble parey mon’n deza fer li avek , Hon.

Annette Georges.
Annette Georges.

Mr Speaker sa desizyon ki SNP in pran i form parti nou preparasyon pour lot eleksyon.

E la mon ava dir Komite Ekzekitiv dan prosen parti pou fer sa lannen pou fer de propozisyon.

Pou propoz mwan menm koman kandida prezidansyel e Onorab Georges koman kandida Vis-prezidansyel.

Nou krwar ki sa travay ki i pou fer dan lasanble ipou tre enportan e pou montre lepep Seselwa ki poudir i annan son ledrwa lo pou lepep e ki i konpran sa ki noiu pe pas aldan ozordi.
E mon annan sa konfyans ki Onorab Georges pou fer en travay valab pou anmenn sa pei pli devan.

E byensir parye mon’n osi dir mon pa kapab pa repet sa kontribisyon ki Onorab Brioche in fer dan sa lasanble.

Son senserite ek son langazman in vreman ekstraordiner, parti i vreman fyer pour li.

Lafors nou parti Msye Speaker i repoz lo kouraz ek karakter bann dimoun ordiner parey Ebrona ki pa per Challenge me pran en latas letan i ganny demande pour fer li.
Tou dimoun dan nou parti i rekonesan anver Ebrona e nou dir Ebrona kot ou ete mersi bokou e kouraz dan ou travay.

Mr Speaker parey mon’n fer resorti mon annan sa konfyans ki SNP i annan sa kapasite e bann lide pou refer sa pei e met li lo semen pour en bon lavenir.

Mon fer en lapel pou kontribisyon tou Seselwa dan sa demars.

SNP pour en gouvernman pour tou dimoun.

Nenport ki landrwa ki ou travay, nenport ki landrwa ki ou etidye, nenport kwa ki ou krwar ladan, ou pou konte koman en Seselwa enportan.
Lafors nou pei deman pou baze non selman lo lefe ki SNP pou kapab donn bon direksyon nou pei, me lo lefe ki i pou kapab ini tou Seselwa pour tou dimoun kapab fer son meyer kontribisyon dan nou pei.

Avan mon terminen Mr Speaker mon ti ava kontan dir ki Msye Rene in oubliy tro bokou keksoz ki in fer.

Kekfwa vre in dan politik pandan 40 an e anfezan sa parfwa letan i bliy serten keksoz i donn en fo lenpresyon.
Nou’n vwar dan en manev pou tap Msye Mancham i ti dir dan son speech; “ zot pa pour vwar mwan lo okenn tenm lapos.

Mr Speaker mon ti ava kontan remind Msye René ki poudir ofet in deza aparet lo tenm lapost e petet pour bann ki pa vwar li byen, mon a montre zot byen gro e camera i ava kapab montre nou byen, sa tenm R10 ki ti sorti an 1984.

Mr Speaker mon swet tou Seselwa en bon karenm.

Ouver nou leker e les benediksyon Bondye ganny verse lo nou e annou donn Bondye sa sans pour li beni nou pei Sesel.
E nou dan SNP nou pa pour zanmen les tonbe.

Mersi bokou.

MR PATRICK HERMINIE Mersi bokou Msye Speaker.

Msye Speaker avan ki mon komans mon diskour mon oule premyermansalye zes Msye Alain St Ange, Onorab pour Bel-Air, dan dernyen diskour Prezidan lo leta la nasyon.

Mon oule (Applause) li konnen ki nou apresye e bokou Seselwa in apresye son zes, pou montre bokou respe pou Prezidan La Repiblik ler i ti fini fer son diskour.
Sa zes, Onorab i donn nou bokou lespwar e nou demokrasi i a kapab evolye dan sivilite e trankilite osi lontan i annan bann politisyen parey ou.

Msye Speaker pour mwan diskour leta la nasyon an 2004 i en lapel serye par Prezidan La Repiblik pour nou fer en legzanman-d-konsyans e deside ennfwa pour tou kote, koman en nasyon nou ete e kote nou oule ale.
Mwan osi Msye Speaker mon’n zwenn dan sa refleksyon e mon trouble pour mazinen kote nou pei ti ava ete, si pa ti pou Msye Rene e son vizyon sosyalis, e sa milye zonm e fanm Seselwa ki ti partaz sa vizyon avek li.

40 an in ekoule, 40 an bokou nou enkli mwan menm dan sa lasanble pa ti ankor menm ne.
Ozordi nou’n ariv lo kwaze en semen, sa gran larout nasyonal pa’n enn ki’n fasil me enn ki sertennman anmenn bokou lespwar pour nou pep, enn ki’n fer li annan bann gran rev e enn ki’n elev ekespektasyon lepep Seselwa.

Vizyon Msye Rene ti ganny enkilke dan mwan a en tre zenn laz.

Apenn ki mon ti’n ganny 8 an mon paran ti komans trenn mwan dan diferan meeting SPUP.
Plitar dan plizyer sa bann meeting mon’n rankontre bann dimoun parey Onorab St Ange, parey azitater SNP, Jean Francois Ferrari, e mon konn tre byen ki Onorab Ramkalawan limenm ti en gran siporter sa letan.

Mon’n grandi Msye Speaker pour partaz sa vizyon, pou krwar dan legalite loportinite, pou krwar dan lafyerte nou nasyon e dan potansyel nou bann zenn, irespektif kouler, son lapo, son larelizyon ou larises son paran.
Personnelman mon’n benefisye anba en tel sistenm e mon reste konvenki ziska ozordi ki sa sistenm i le sel sistenm ki garanti mon zanfan, ki garanti tou nou zanfan isi dan sa lasanble, ki sa sistenm i garanti ki zot grandi dan lafyerte and be what they want to be.
Si mon’n komans mon diskour dan sa fason set akoz mon fyer pou asosye mon lekor avek Msye Rene, pli gran politisyen ki Sesel in kree e osi akoz mon konstate ki leta nou nasyon i tel ki i ete akoz son prensip, sa ideolozi ki nou parti in toultan krwar ladan.

Nou sosyete Msye Speaker parey mon’n dir, i baze lo lazistis sosyal, lo larmoni ant bann dimoun malgre diferan relizyon ou ras.
I sifi get nou bann zanfan dan lekol, regard nou bann zenn anba Codevar, vwar nou pep melanze dan street party e nou ava apresye ki nou en pep inik e byen sanse dan en lemonn ranpli ek vyolans lager etnik, soufrans, lafen, lamizer e lezot kalamite.

Sa set akoz nou parti in toultan krwar ki zonm i osant devlopman, ki larises nou pep i dwatet ganny distribye dan en fason ekitab kot bann ki annan i ed bann ki mwen fortinen.
Nou’n toultan krwar dan lasante nou pep, dan son ledikasyon, dan dignite nou vyeyar parey bann vre sosyalis.

Tou larises nou pei nou’n envestir dan lepep Seselwa.

Se dan sa konteks ki nou bezwen get leta nou nasyon ozordi.

Sa devlopman rapid e lenvestisman masif in kree dan nou pei ozordi serten difikilte ekonomik.

Bann problenm ki nou pe rankontre dan nou pei ki lopozisyon i kontan koz lo la e ki ankor bomaten nou’n tande, sa bann problenm Msye Speaker i ganny rankontre dan tou pei ki’n ganny devlope.
Napa en pei omonn menm lanmerik, langleter, lafrans ki pa’n pas dan en peryod resesyon, menm la an se moman ki mon pe koze, plizyer pei eropeen pe pas dan en resesyon.

I rezon akoz parfwa i mank serten komodite dan laboutik, serten problenm dan nou servis lasante akoz pti biznes ki dayer nou menm nou ki’n kree en gran nonm dan Sesel pe ganny serten problenm pou ganny zot materyo.

Me sa pa rezon pou abandonn nou larout.


Paregzanp Msye Speaker nou servis lasante in fer ki ozordi nou pep i pli an bonn sante dan lafrik ek dan la rezyon.

Nou bann statistik tel ki nou to mortalite pour zanfan i en legzanp pour lemonn.

Nou le sel pei lafrik, si pa dan lemonn, ki pe donn tou nou pasyan SIDA e tou nou bann pasyon lo emodyaliz, tretman pour narnyen.

Eski nou abandonn tou sala e zet li par laport devan zis akoz lannen pase ti napa en pti git delo so, ouswa boner sa lannen lift pa ti marse.
Me dan nou parti nou’n toultan rekonnet problenm kot i annan me nou osi krwar ki problenm i la pour ganny rezourd.

Nou reform ekonomik okontrer ek sa ki’n ganny dir bomaten i sa solisyon e i pe marse e malgre ki i anmenn serten difikilte pour nou pep, i pe dousman asire ki nou sitiasyon ekonomik pe amelyore, san ki nou progranmm sosyal pe ganny tro afekte.
Anefe Msye Speaker dan son dernyen rapor the EIU, the Economic Inteligence Unit, lorganizasyon pli respekte dan lemonn ki vey lekonomi mondyal in dir ki kwasans lekonomi Sesel pou ogmante an 2004 par 2% a 4%.

Deklarasyon Onorab Ramkalawan ki pe redwir alors i konpletman fo.

In osi predwir ki pre lavi pou desann fir an mezir ki gouvernman i redwir trades tax e ki ankor ennfwa sa lannen zis parey lannen pase nou bidze pou fer en sirplis.
An dot mo sa pri lavi ser ki nou pep pe fer fas avek i pou enn ki tanporer e ki pou komans ganny deal avek tre byento.

Sa pa nou ki dir me the economic inteligence unit.

E si en dimoun ti pou demann mwan pour krwar ant the economic inteligence unit e avek SNP mon krwar mon ti pou pli vo mye krwar dan sa unit ki dan SNP.

Msye Speaker sa dan limenm i konfirmen sa ki mwan mon’n toultan dir dan sa lasanble ki SPPF i reste le meyer parti pou diriz Sesel.

Napa en alternativ.
Napa en alternativ.

Bomaten nou’n tann en litani alegasyon, nou tann tou sord akizasyon e mwan mon ava demontre kimannyer bann ki fer sa bann tapaz pa ni menm krwar dan sa ki zot pe dir.

Msye Speaker si later in ganny vole, si ozofisye gouvernman in antre ek keksoz ilegal dan pei, be oli responsabilite lider lopozisyon.

Eski i pa konnen ki anba konstitisyon schedule 5 lartik 6, i annan en responsabilite pou fer sir ki aksyon i ganny pran kont bann ki fer koripsyon e frod dan sa pei.
I zis vin dan sa lasanble e fer tapaz me i pa fer son devwar koman lider lopozisyon.

Parmalat i annan tou sa bann levidans ki kontrer avek sa ki State House in dir, be anmenn ankour, pourswiv sa bann boug.

Sansan mon pou krwar ki ou enterese avek koripsyon Onorab.

Ki i vin dir dan sa lasanble?

Akoz en o zofisye pe ganny anmenn ankour pour koripsyon?

Sa zis akoz i son siporter.

Msye Speaker in lev en tape, be nou osi nou’n ekout tape.

Mon ava montre ankor kimannyer i pa senser.


Ler lartik ti sorti in koz lo Madanm Banane.

En gro lartik dan Regar ti aparet ki People pou ganny anmennen ankour son lannmen, ziska ozordi nou pankor ganny okenn let.

Lo tape ki nou nou annan a nou dispozisyon, Madanm Banane in pler bokou e in dir nou, se ou ki’n fer li ganny tansyon e se ou ki’n fer li al fini lopital e non pa SPPF ouswa NCC.

Tax e duty msye Speaker lo labyer enporte in ganny peye.

Si Onorab….
Si Onorab….

MR RAMKALAWAN Mr Speaker si i annan en tape anmenn pour li e mon ava anmenn pour mwan e nou ava fer lepep tande.

MR RAMKALAWAN .. si Onorab i al rod bann dokiman neseser – Onorab i annan labitid koz lo tape, nou konn tape Airtel zanmen nou’n tande.

Si Onorab i al rod bann dokiman neseser i ava vwar ki bomaten ankor ennfwa in koz mansonz ek sa lasanble.

Tax ek duty lo labyer in ganny peye.

Be bann akter politik Msye Speaker in senpleman esey rod tou pti loportinite pou ganny plis vot.
Bomaten sa diskour in en diskour politik avek bi pou anbet lepep Seselwa plia ankor.

Zot in esey konny nou boubou akoz zot ganny satisfaksyon dan konny boubou dimoun.

E bann ki pli feb ki zot in zis repet zot bann vye rikord reye ki dabitid zot zwe lo en gran mofonn rouye.

Bomaten ler mon’n ekout Lonorab lopozisyon pe koze ou a krwar ou ti pe lir sa vizyon ki ti sorti semenn pase.

Msye Speaker Sesel pa’n fait, nou zanfan pa’n ganny malnitrisyon.
Dan domenn tourism kontrerman avek sa ki Lider lopozisyon in vin dir nou ozordi bomaten plis lotel pe al ganny ouver, sa fame konpannyen four seasons Onorab St Ange i konn zot byen, pe vin ouver en lotel five star dan Sesel, Petet Anse, kimannyer Onorab i ava dir nou envestiser pe taye.

LDC developments pe la konmela, an se moman ki nou pe koze, pe envestir 15 milyon dolar ameriken dan devlopman en lotel five star Ile Poivre.
10 milyon dolar ameriken dan renovasyon Barbarons e Lemuria in eksprim dezir tou dernyenman pou li agrandi.

Si Sesel ti sitan dan en depi parey Lonorab in dir nou bomaten, akoz sa bann gran envestiser pe vin isi pou envestir, eski sa bann boug i fou?

Eski sa bann boug pa kontan zot dolar?

Msye Speaker mwan mon krwar ki rezon ki zot vin envestir isi Sesel se akoz zot konnen e apresye ki sa resesyon ekonomik i enn ki tanporer e ki byento Sesel anba en gouvernman SPPF pou komans dezyenm letap son devlopman.
Lo nonm touris ki vin isi Sesel.

Mon annan isi dokiman ki sorti MISD.

Pa mwan ki envante sa.

Dokiman MISD e MISD i le sel otorite lolenformasyon dan nou pei e i dir nou ki sa lannen an Zanvye in annan 9787 touris ki’n vini, ki reprezant en logmantasyon 15% menm paryod lannen pase.

I pa mon lenvansyon.

Mon lenvansyon se MISD ki dir nou.


Ankor ennfwa Msye Speaker, Lonorab Lider lopozisyon pa vin koz ek nou bomaten, laverite e ankor ennfwa nou vwar ki i annan dimoun ki ankor kontan Sesel koman en destinasyon touristik, ki pare pou vin depans zot larzan isi menm si mwan mon a dir ki fodre ki zot ganny plis valer pour zot larzan.

E nou’n ganny enformen mardi pase par Prezidan la Repiblik ki plis forex pe antre dan nou sistenm banker.
Tou sa bann devlopman pozitiv dan nou lekonomi i anmenn bokou lespwar, e nou bann dimoun i bezwen pran sa bann loportinite.

Lo lanplwa.

Mank lanplwa ki Lonorab Lider lopozisyon in koz lo la bomaten, si i ti’n al fer son resers i ti ava vwar ki dan Sesel ozordi i annan 1700 zenn ki pe rod lanplwa e pourtan dan nou pei i annan 2500 etranze ki pe travay dan bann travay kot ou pa bezwen bann gran kalifikasyon.
I montre ou ki dan Sesel i annan lanplwa e nou bezwen ankouraz nou bann zenn pou pran sa bann lanplwa Msye Speaker.

(interruption) Oke mon a donn li larepons.

Etranze se Msye Dyer ki’n anmennen.

I ti menm vin konplent dan lasanble ler zot pa ti donn li GOP, i ti dir zot pe viktimiz li akoz i pa kapab fer vini 2 Endyen.

Nou oubliye?

Se zot ki anmennen.


Msye Speaker devlopman pozitiv dan nou lekonomi i anmenn plis lespwar, lespwar pour sa pti biznesmenn ganny son materyo, bann boutikye aste zot komodite, bann zenn liniversite ganny zot forex san ki zot ganny gran difikilte.

Lespwar pour nou kontinyen asire sa sistenm egaliter, sa sistenm sosyalis ki rekonnetb tou Seselwa koman en ert imen avek menm sans e menm loportinite.
Msye Speaker i annan sitan kantite keksoz bon, sitan kantite posibilite e sitan kantite leksitasyon dan nou pep.

Si nou pran nou deten dan nou lanmen, nou pou kit deryer ek nou zanfan plis progre e prosperite.

Letan mon konstate Msye Speaker ki nou pe viv dan en lemonn kot 1.2 bilyon dimoun pe viv lo mwen ki 5 roupi par zour, en bilyon pa ganny akse avek delo, 2.4 bilyon napa akse ek en twalet.
130 milyon zanfan zis dan larezyon pa pe al lekol e kot bokou pei tyermonn i depans li mwens ki 30 roupi lo lasante par zabitan par lannen.

Letan mon konstate Msye Speaker ki se selman boner sa lannen ki Lanmerik, pei pli ris omonn in komans donn latizann gratwit son bann sitwayen par lao 63 an e ki dan sa pei plis ki 35 milyon son dimoun i viv dan lamizer, i lo poverty line parey zot dir sa, mwan personn pa pou fer mwan krwar, pa pou zanmen fer mwan aksepte ki leta nou pei i deplorab.
E se sa ki fer mwan deklare dan sa lasanble ozordi ki zot kapab dir sa ki zot anvi lo Msye Rene, zot kapab maltret li pli ba ki later parey bann malfeter i annan labitid fer me napa personn ki pou kapab get Msye Rene dan son blan lizye e dir ki i pa’n devlop Sesel.

Tou desizyon ki Msye Rene in pran, tou proze delwa ki in anmennen in fer li avek bi pou donn seselwa sa zouti pour li vin pli for ekonomikman e pour li kapab realiz son rev.

Loportinite pour nou tou i egziste dan Sesel.


Nou lekol ozordi i meyer, nou bann zanfan pe ganny pli bon rezilta dan ‘O’ ek ‘A’ levels.

Zanfan ordiner.

Zanfan ordiner osi ki dan liniversite.

Profesyonnel dan Sesel ozordi i sorti dan tou kous nou popilasyon.

Ledikasyon nou paspor pour prosperite i aksesib pour tou nou zanfan e i nepli en zafer zis pou en group elit.

Nou lasante malgre son defi pe donn nou bann statistik ki fer nou lafyerte lemonn.
I nepli en privilez pour bann ki annan larzan, pour bann ki kapab pey pour premyer klas dan lopital.

Problenm dyagnosis i pa en problenm zis Sesel.

Ozordi Langleter dan Scientist mon pe lir, gro skandal in leve lo problenm dyagnosis dan pei sitan avanse, parey Sesel.

E nou pti pei Sesel pa pou zanfan kapab donn sa lasante trwzyenm nivo parey Singapore, i tro pti me tou lezour nou bann ners ek dokter, e lezot travayer lasante pe demontre bokou komitman e pe sonny bokou dimoun dan sa pei.
Nou vyeyar ozordi i asire dan son fotey ouswa i al vakans Moris dan klib trwazyenm az avek Onorab Waven William olye ki zot mandyan dan lari bazar ouswa anba laboutik Adam Moosa.

Nou pep i reste dan lakaz desan avek bann nesesite debaz e pa dan payot ou karavann.

Later in ganny distribye, i nepli zis 3% nou popilasyon ki posed 96% nou later parey ti leka ler Prezidan ti vin opouvwar.
Plito bokou Seselwa ozordi i annan son prop later enkli bokou bann ki pe asiz lo latab lot kote ki’n benefisye anba sa sistenm redistribisyon later ki gouvernman SPPF e Msye Rene in anmennen dan sa pei.

Seselwa ordiner in met son prop biznes, i kontrakter.

Taxi driver pa bezwen travay pour en gran msye parey i laka Moris.

Nou pep i byen nouri, napa nou bann zanfan ki ganny malnitrisyon, i annan plis akse ek delo trete ek sanitasyon.
Tou dernyenman mon ti Cape Town, nou ti pe fer en proze pour larezyon, pou donn WHO, lorganizasyon mondyal pour lasante pour zot donn plis larzan pei dan lafrik - sid lafrik e dan losean endyen.

Pou montre ki problenm ki annan avek kestyon delo, sanitasyon e alafen sa konferans tou bann delege ti tonm dakor ki nou pa pou met bann statistik Sesel ladan akoz i pou donn en fo lenpresyon ki tou keksoz i bon dan larezyon.
Msye Speaker nou nou en popilasyon 84,000 dimoun e nou bann sportsmen i sanpyon lafrik, sanpyon losean endyen e menm sanpyon lazi.

Devlopman ekonomik i la pour nou tou vwar, pep pli vwayaze omonn, pep ek plis telefonn mobil par tet zabitan, konzesyon trafik lo nou larout.

Eski tou sala pa levidans travay dir ki Msye Rene ek son parti SPPF, eski en zonm ki vwar kler i kapab senserman dir ki narnyen pa’n ganny akonplir dan sa pei e ki Msye Rene in pran Sesel in anmenn li obor en presipis.
Nou pa dir ki tou i parfe me annou sey konpar nou pour nou kapab pli apresye sa ki nou’n akonplir.

Petet ozordi tou keksoz i la nou pran li for granted me annou sey konpar nou avek en pei ki SNP i kontan fer tapaz lo la, i kontan dir touris in monte laba e sa pei 28 an pase son sitiasyon sosyo ekonomik ti pli zoumwen parey Sesel ti ete 28 an pase e sa se Maldives Mr Speaker.
Dan sa pei ozordi, e sa set akoz zot in swiv en larout liberal ki Onorab Ramkalawan i oule entrodwir dan Sesel, dan sa pei ozordi, dan sak 1000 zanfan ki ne, 111 marmay i mor avan zot ganny laz 5 an.

Dan sak 100 mil madanm ki tonm ansent, 390 i mor.

30% son bann zanfan anba 5 an i mal nouri, zis 50% son popilasyon ki ganny akse ek latizann e 3% ki annan akse ek telefonn ek internet.
Si mon ti pou koz lo lezot keksoz parey lakaz mon ti pou la zisk demen bomaten pourtan laba i annan detrwa bilyonner Maldivyen e zot annan zot rezerv forex.

Be i annan ki a dir nou be akoz nou pa ti fer parey e nou ti ava annan forex me laba Maldives 95% son popilasyon pa ni menm reve pou al rod forex.

Msye Speaker mon ti a kapab konpar nou ek nenport ki zil dan la rezyon enkli Moris e nou ti pou vwar si priyorite Sesel, sa Sesel devlope par Msye Rene e parti SPPF.
E se sa pwen santral diskour Msye Rene ki nou larises, nou pa’n met li dan en rezerv ou permet zis enn de minorite gannyen, me nou larises, nou envestir li dan tou pep Seselwa.

Si i annan ki pa’n konpran, zanmen zot pou konpran.

(Applause) Msye Rene i demande kimannyer nou pou apel li, mwan mon ava dir pa koman Prezidan ki’n ganny elekte a 3 ..(technical problem) … …ki’n fer en diferans dan lavi son pep e devlopman son pei, ki’n komans son karyer lo en tron koko.
Si en dimoun i demann ek mwan, Patrick Herminie, akoz mon apresye Prezidan Rene, kwa dan li ki mon pli apresye, mon pou dir sa; an 1963 ler Prezidan Rene ti retourn Sesel koman en avoka, i ti en avoka blan, i enportan ki nou dir sa, akoz sa letan ti annan la rasism dan Sesel.

Msye Rene ti kapab senpleman tonm parmi sa bann boug, fer larzan vin ris e oubliy la mazorite Seselwa.
Me non, i ti pli vo mye pran sa toro, parey Onorab in koz lo la, par son korn e deal avek pou fer sir ki dan Sesel i annan lazistis, pou fer sir ki nou tou dan sa pei nou ganny menm sans irespektiv ou kouler.

Msye Speaker mon kontan pou aprann ki Prezan apre ki in deservi son pep i a pas labar avek Vis Prezidan.

Mon’n soke, mon’n vreman soke bomaten ki Onorab Ramkalawan nou lider lopozisyon ki’n pret sermon pou defann nou konstitisyon i dir nou ki sa pa byen.
Be Onorab sa amannman konstitisyonnel ti pas la dan sa lasanble e ou ti la.

Si ozordi ou’n kapab ranplas Madanm Brioche, pov Madanm Brioche – si ozordi ou’n kapab ranplas li par Madanm Georges set akoz provizyon konstitisyonnel, e bomaten Madanm Georges in pret sermon pou defann sa konstitisyon.

Kimannyer ou ozordi ou ava vin anbet lepep Seselwa pou fer zot krwar ki letan Msye Rene i demann Msye Michel pou vin Prezidan set en monarsi.

Me dan nou konstitisyon.. ..sanmenm sa ki nou apel bann fo profet.
(Interruption) (Laughter) ..Msye Michel ti ganny elekte koman Vis Prezidan avek Msye Rene an 2001. le de ti debout eleksyon ansanm, zot ti running mate, parey i ete, Lanmerik i annan running mates.

Madanm Georges pa ti ou running mate?

Be akoz zot in perdi aprezan sa sistenm nepli bon?

Msye Speaker nou tou nou konnn Msye Michel koman en travayer.

E si i annan en keksoz ki kalifye li pou vin Prezidan se lefe ki Prezidan Rene limenm in swazir li koman son sikseser.
Me pli enportan se ki dan sa transfer baton relay nou osi ganny lasirans ki Sesel pou kontinyen asir en larout sosyalis pour son pep, ki tou nou zanfan pou kontinyen ganny sans to be what they want to be.

Tou nou bann dimoun ki pe rod lakaz, en morso later, zot rev ava vin vre, ki nou vyeyar pa pou zanmen konnen ankor ki si sa napa en sou semenn 22.

Osi enportan Msye Michel i sa zonm kouraze e apropriye pou diriz nou dan sa lager feros total e konplet ki konmela menm nou pe deklare kont bann liberal.
Si i annan en keksoz ki pe menase pou ranvers nou bann gen se zisteman bann liberal.

Ki zot sa bann liberal?

ki zot prensip?

Ki zot reprezante?


Msye Speaker bann liberal i kont tou sa ki nou’n akonplir dan Sesel zot kont tou sa ki sosyalis, sa vedir zot kont en bon ledikasyon gratwit pour nou zanfan, zot kont en bon lasante primer pour nou pep, zot kont en progranm lakaz par gouvernman, zot kont partisipasyon gouvernman dan tou keksoz, zot kont pri kontrol, zot krwar ki tou keksoz i bezwen ganny determinen par market forces, an dot mo bef dan disab sakenn vey son lizye.
Zot krwar dan liberalizasyon sovaz, dan privatizasyon PUC, dan privatizasyon SPTC, tanpi menm si bokou dimoun i perdi lanplwa parey fek arive kot Seybrew.

Malgre ki i kont nou tradisyon kretyen e i kont nou konstitisyon, e nou konnen ki konmela menm Prezidan Bush pe fer demars konstitisyonnel pou ban sa polisi liberal.

Nou konnen ki dernyenman ler onorab ti al langleter kot kot Libdem e ti siny lagreman ek zot i ti pe osi endorse ki zonm i kapab marye avek zonm.
(Interruption) Msye Speaker bann liberal – Onorab Julie i riye?

Mon ti dir ou ler ou pou konnen ki si sa liberal ou pou kit SNP.

(Laughter) ..la mon’n komans dir ou.

Mon ti koz ek ou avan tyer.

MR RAMKALAWAN Mr Speaker i pa dir nou SPPF (…) legaliz onoseksyalite Sesel?

MR HERMINIE Msye Speaker bann liberal se bann dimoun visye ki zwe lo vorasite e zalouzi dimoun akoz dan zot prop lekor e zot prop leker i annan bokou zalouzi, bokou lorgey e bokou vanzans.

Dan zot parol i annan zis venen.


Me vey zot byen bann ki fer politik lo biznes zot prosen se zot ki annan pli gro biznes.

Ekoute sa ki zot dir diferan dimoun e ou ava vwar ki zot bann ron pa zwenn e ki zot senpleman en bann bater latet.

Anefe bann liberal se bann spesyalis dan 3 keksoz, bat latet, bat later e bat latet.

Msye Speaker eski nou’n ekout Onorab bomaten ler in dir ki nou’n met Msye Cherubin Morin dan prizon akoz i ti kriy pa les tonbe.

En bat latet.
En bat latet.

Akoz i pa dir nou ziz ti vwar li koupab pou bat en boug Praslin.

I dir avek nou Seybrew, nou’n fer fermen Seybrew, pous dimoun, me eski nou konn tou detay lo la?

Sa 15 gard sekirite ki’n ganny pouse la, eski i kout plis ouswa mwens pou anploy zot ki contract out sekirite avek pilgrims.
Seselwa in ler pou komans ouver son lizye, Seselwa in ler pou komans gete, rode lekel son vre zanmi, sa bann ki’n ganny met deor demann zot lekor ozordi kote zot in al tap laport, kibor ki dimoun in fer zot mye pou reanploy zot.

Nou pa’n ekri bann gran lartik dan papye, nou’n partaz zot soufrans koman bann per-d-fanmiy, dan plizyer lenstan dan nou distrik, dan mon distrik, nou fer le neseser pour nou ed sa bann dimoun.
Msye Speaker bann liberal lokal zot zot pli danzere ankor ki bann liberal enternasyonal.

Zot fer dimoun krwar ki anba zot sistenm zot pou vin pli ris ki an realite nou konnen ki anba en sistenm liberal zis en minorite ki annan larzan.
Ozordi an Haïti i annan en lager sivil akoz laba ansyen Father, Jean-Bertrand Aristide ti perdi sa perseverans pou entrodwir mezir sosyalis pou elimin lapovrete dan son pei, me plito i ti les dimoun met presyon lo li pou swiv en semen liberal kot zis en minorite ki’n benefisye.

Ozordi Haïti pe ekspoze akoz Father pa’n realize ki ler en mazorite ou pep i dan lamizer nwanr ou pei i parey en dinamit ki pe espere pou eklate.
Father pa’n konpran laba ki le sel sistenm ki kapab asir redistribisyon larises en pei se efektivman sistenm sosyalis ki nou ti entrodwir an 1977 isi Sesel.

Nou bann liberal lokal zot promet nou zot pou depans plis lo ledikasyon, lo lasante, zot pou donn plis larzan dimoun, zot pou ogmant larzan carer, zot pou ogmant sekirite sosyal pour nou vyeyar osi byen ki son pansyon.

Bokou bann liberal lokal ler zot sey anbet nou dimoun zot pli sosyalis ki sosyalis.
Me ekoute ki zot dir nou, zot osi dir nou ki zot pou tir tax, ki zot pou redwir kontribisyon sekirite sosyal.

Zot dir sa pour satisfer enn de zot bann dalon.

Me nou nou konnen ki napa en pei omonn ki’n reisi fer li akoz i pa marse.

Pli gro menas pour nou pei ozordi Msye Speaker se efektivman bann liberal.

2006 i enportan ki lepep Seselwa i zet sa ta gonaz dan bannann.
Msye Speaker mon oule donn lasirans Onorab malgre in fer en ta tapaz lo lot eleksyon ki nou nou pare e ki 2006 i a pike me i pa pou anbarke.

(applause) Msye Speaker, a sak fwa ki mon prepar pour mon diskour lo leta la nasyon, mon fer li avek bokou lespwar, ekspektasyon e eksitasyon pour mon pei.

Sa lannen i menm zafer.


Pangar zot ava ankoler dan lopozisyon mon pa pou dir mon lo en latet montany me selman letan mon debout lo laplaz mon vwar devan mwan en gran frontyer loportinite pour nou pep e deryer mwan bann gran reisit sa gran nasyon Seselwa.

Nou bezwen annan gratitid e imilite pour nou progre e nou prosperite.

Responsabilite pour nou loportinite.

Sa soley leve ki pe donn nou sa lavi i bezwen kontinyen briye lo later Sesel.
Fodre pa ki nou krwar akoz nou reisi anba en sistenm ki nou nepli bezwen sa sistenm.

Gratitid e imilite pou permet nou realize ki nou zanfan e lezot zanfan bann frer Seselwa osi i bezwen sa sistenm pour prospere.

Me pli enportan annou pa tonm dan pyez ki ek sanzman nou pou ganny plis, en minorite wi, me pa nou tou.

Dan nou lopilans annou pa zanmen oubliy nou nesans akoz sansan demen nou pou kriy c’est ma faute, c’est ma faute, c’est ma très grande faute.
Apre 28 an sa rev Sesel i kontinyen e nou reste touzour en zenn nasyon.

Osi lontan ki nou rev i pli lour ki nou memwar nou pou reste zenn.

Responsabilite istorik pou asir legalite loportinite, pou asir larmoni, pou asire ki sak zanfan Seselwa i be what you want to be.

Pou asir nou sistenm sosyalis, i tonm kareman lo ledo nou bann zenn.

Msye Rene Mardi le 24 ti asiz la obor ou Msye Speaker e i ti enplor avek nou pou pa zanmen les personn kas sa fondasyon ki egziste.
Nou oule dir ek li pa trakase Msye Rene akoz nou osi nou krwar dan son ideal, nou cheri son ideal e si i neseser nou pare pou defann sa ideal ziska dernyen kout nou transpirasyon.

(applause) Nou pu fer li Msye Speaker akoz nou krwar dan en sel nasyon, en sel desten, en sel Sesel.

Avek lagras Bondye nou sistenm pa pou zanmen disparet lo later Sesel.

Mersi bokou.
Mersi bokou.

(applause) National Assembly of Seychelles State of the Nation Address Tuesday 8th February 2005 MR SPEAKER Ekselans, Prezidan, Onorab dirizan zafer gouvernman, Onorab dirizan lopozisyon, tou lezot manm Onorab, envite distenge, pep Seselwa.

Msye Prezidan mon swet ou la byenveni parmi nou dan sa premye sesyon lasanble nasyonal pour sa lannen.

Dapre konstitisyon larepiblik se la ki sak lannen Prezidan i prezant son mesaz lo leta la nasyon.
Nou note ki sa i a fer ou premye mesaz lo leta la nasyon depi ou vin Prezidan.

Sa rankont ozordi i osi en moman solanel, sak lannen kot dirizan e reprezantan tou le 3 brans leta setadir legzekitiv, lezislativ e zidisyer i zwenn ansanm.

Se sa koman kot leadership pei e lepep seselwa atraver zot reprezantan dan lasanble i ganny sans swiv leta lanayon, deba e fer diskisyon lo la.

En dyalog nasyonal.

Avek sa mon annan plezir envit ou Prezidan pou prezant ou diskour PRESIDENT JAMES MICHEL Mersi Msye Speaker.
Msye Speaker, Onorab Manm Lasanble Nasyonal, Ekselans, Ser frer ek ser Seselwa, Sak nouvo lannen i reprezant en nouvo depar, en nouvo lespwar.

I anmenn nouvo konsep, nouvo bezwen, nouvo fason vwar keksoz .

Tousala, akoz lemonn ek dimoun pe evolye deplizanpli vit.

En nouvo lannen i osi amenn nouvo defi E si nou pa al avek sa kouran nou pou ganny kit deryer.

Nou pou ganny met dekote.


En nouvo lannen i osi lokazyon pour nou renouvle nou langazman pour fer nou mye dan sa ki nou oule fer dan nou lavi, pour nou fanmiy, pour nou pei e nou langazman pou realiz nou visyon.

Ozordi mon ti a kontan envit zot pou zwenn avek mwan dan en refleksyon lo nou leta, lo nou leta konman en pep e en sosyete.

Mon envit zot, osi, pour nou ansanm reafirm nou vizyon pour Sesel.
I kler ki tou nou bann progranm - ki swa ekonomik ou sosyal, pou reisi selman si nou, koman en pep, nou annan en leta despri ki pare pour travay anver nou bi - ansanm, san diskord, dan larmoni ek fraternite.

Leta nou nasyon se pa zis son leta ekonomik e sosyal, me leta lespri nou pep, nou lanmour pour nou pei, nou dezir pour nou pei fer plis progre, nou loptimizm pour lavenir.

Set osi - e sirtou - en vizyon ki nou devre partaze koman en pep pour lavenir Sesel.
En vizyon kot sakenn nou i fer son kontribisyon, e ki ava enspir e gid zenerasyon ki pe vin apre nou.

En vizyon ki pran kont pa zis progre ekonomik e materyel, me ki baze lo bann valer ek prensip moral e spirityel.

An Desanm mon ti prezant Bidze 2005, e mon ti koz bokou lo lekonomi e lo bann mezir ki si nou aplik zot byen e nou travay dir ansanm, zot pou fer nou avanse.

Si ozordi mon krwar, plis ki zanmen, dan lavenir nou pei se gras a zot - frer ek ser Seselwa.

Se gras a konfyans ki zot in fer mwan.


Se gras a sipor, lankourazman e konprenezon ki mon'n resevwar depi Avril, dan en klima dyalog, louvertir ek konsiltasyon.

Se gras osi a solidarite ek linite nou pep.

En solidarite ek linite ki ti ganny manifeste dan en fason spontane e remarkab pandan sa radmare ek lapli toransyel lafen Desanm.

Sa dezas i ankor la dan nou lespri.

Lo plan imen, nou’n ganny eparnnyen lepir.

Me lo plan enfrastriktir, dega i konsiderab.


Nou estimen - e sa i preliminer – ki reparasyon nou lenfrastriktir an rezilta radmare e lapli toransyel pou kout nou anviron 300 milyon roupi, swa apepre 6% nou GDP.

Parey nou kapab konstate, bann travay dirzans pour remet an eta sa bann enfrastriktir in fini komanse.

Me zot reabilitasyon definitif pour pran bokou plis letan.

Nou lendistri lapes in ganny severman afekte.

Por Lapes in sibir en kantite domaz, e en kantite bato ek lekipman in ganny andomaze.
Lendistri tourism osi pa’n ganny eparnyen.

Plizyer lotel ek lezot letablisman touristik in ganny afekte par sa dezas, e sa i kapab annan lenpak lo reveni.

Malgre lanpler kou pou repar tou dega ki nou’n sibir, mon langazman anseki konsern bann lobzektif bidzeter ek fiskal i reste ferm.

Mon pou kontinnyen ek reform ki mon’n anonse.

Mon pou kontinnyen fer sir ki nou ganny nou en sirplis bidzeter lafen lannen.
Si i annan en leson ki nou kapab tire dan sa kalamite se ki nou linite ek solidarite nasyonal i parlao tou keksoz.

Seselwa in montre en gran kouraz ek rezilyans fas a sa kalamite.

Sa kalamite in ralye nou koman en pep.

Nou ti vwar sa atraver travay bann servis dirzans ek volonter ki ti devoue zot zour e nwit, nou ti vwar sa atraver lasistans ki vwazen ti donn vwazen; e nou ti vwar sa atraver led ek lakey ki bann fanmiy ki ti'n perdi zot lakaz ek zot byen ti resevwar, partou.
Mon’n vwar lanplersa dega e mon’n vwar soufrans bann ki’n ganny afekte.

Anmenmtan mon’n touse par konpasyon nou pep.

E enpresyonnen par son kouraz.

Mon ti santi mwan fyer koman en Seselwa.

Mon fyer osi akoz, parey tou Seselwa, mon’n vwar laprev ki dan moman difisil nou nasyon i kapab vin ansanm dan en solidarite formidab.

En pep ki kapab met son diferans dekote ler son pli gran lentere i ganny menase, set en pep ki son lavenir i solid.
Fodre pa ki apre sa kalamite sa lafors linite ek solidarite ki nou'n demontre i afebli.

Dan sis semenn, nou pa kapab efas tou douler ek lapenn.

Dan sis semenn, nou pa kapab rekonstrir tou lakaz, semen, pon, bato, ensidwsit.

Tou bann ki’n ganny frape par sa katastrof i ankor bezwen nou led ek nou solidarite pour keksoz retourn normal pour zot.

Bokou zot in montre rezilyans e sa volonte pour repran keksoz anmen.

E nou felisit zot pour sa lespri pozitiv.


Nou devre konstri lo sa solidarite ek rezilyans ki nou’n montre, e ranforsi zot dan karakter pep Seselwa.

Ser ek Frer Seselwa, Sa kataklism natirel dan rezyon Losean Endyen in demontre klerman ki fason lemonn i enterkonekte, e kimannyer nou – en pti leta zil - nou vilnerab.

En tranbleman-de-ter plizyer mil kilomet avek nou i amenn gran dega kot nou.

Sanzman klima i afekte nou resif koray e anmenn degradasyon nou eko-sistenm.
E ler nou koz resif koray nou pe koz nou fason viv e byennet nou pep e fason ki i ganny son lavi, atravar lapes ek lendistri touris.

Globalizasyon ekonomik e kiltirel osi i en realite.

Nou viv dan en konteks ki depas nou lakot ek nou frontyer.

Malgre nou pti, sa ki nou fer i kapab annan lenpak en fason ou en lot lo lemonn, e akoz nou pti, sa ki arive dan lemonn i afekte nou.
Se zisteman akoz bann tel fakter e bann tel fenomenn ki ozordi, plis ki zanmen, lavenir Sesel i lye bokou plis avek lavenir lemonn e lavenir larezyon.

E ler nou koz lo leta nou nasyon ek son lespwar, nou pa kapab met sa bann fakter dekote.
Mon’n swazir pou fer mon premye vizit a letranze konman Prezidan pour sa konferans enternasyonal lo bann pti leta zil mwan pase akoz i enportan ki nou fer lemonn - spesyalman bann gran pei ek lorganizasyon enternasyonal - konpran nou spesifisite e i enportan pou afirm nou drwa.

Sesel in fer en kontribisyon valab dan sa konferans Moris.

Nou delegasyon in defann nou lentere ek lentere bann lezot pti leta zil parey nou.

Mon sir ki sa konferans pour amenn nou bokou benefis.
Nou ti tre ankouraze par latansyon ki ti annan pour latelye lo resif koray ki nou ti organize, e partisipasyon Sekreter Zeneral Nasyon-z-ini ti konfirm lenportans sa travay ki nou syantis ek zot partner pe fer.

Sa lannen nou pou kontinnyen fer sir ki limaz nou pei i ganny byen prozekte lo lasenn enternasyonal.

E mwan, mon pou reprezant e defann direkteman lentere Sesel a sak fwa ki sirkonstans i egzize.

Larealite de-no-zour se ki sak pei i regard son lentere nasyonal avan tou e i fer tou pou protez li.
Me anmenmtan, nou pei i bezwen realize ki son lentere i souvan depann lo bon relasyon avek lezot.

E i ankor annan en solidarite enternasyonal ki ganny manifeste dan moman difisil.

Mon pran sa lokazyon pour remersye tou bann pei ek lorganizasyon enternasyonal ki pare pou asiste dan nou progranm rekonstriksyon ek relans nou lekonomi apre bann katastrof natirel ki’n frap nou resaman, e spesyalman bann pei ek lorganizasyon ki’n kapab ed nou deswit apre.
Ser ek Frer Seselwa, nou pei i pti, e nou en zenn nasyon.

Nou antoure par lanmer e elwannye avek lezot pei ek marse mondyal.

Apar nou lanvironnman maren ek teres, nou napa bokou resours natirel parey lezot pei.

Nou pti popilasyon i fer ki nou resours imen pou prodwi oswa fer keksoz marse i limite.

Nou bezwen enport laplipar keksoz ki nou servi.

Konman en pti pei i annan bokou defi ki nou fer fas avek.
Nou sans sirmont sa bann defi i depan lo nou, lo nou latitid, nou zefor, lo nou karakter konman en pep.

Nou listwar, menm si i kourt, i montre ki pep Seselwa i annan kapasite pou sirmont defi ki son pei i fer fas avek.

Dan sa pti letan nou lekzistans, dimoun sorti diferan parti lemonn in kapab melanze pour kree en nouvo pep avek son lidantite, son prop kiltir ek son prop lalang.

Pourtan nou konnen ki nou granpye ti vin Sesel dan bann kondisyon inegal e parfwa kriel.
Sa prosesis latolerans e melanz ki ozordi karakteriz nou pep in akselere depi ki Seselwa i’n pran son desten dan son prop lanmen.

I enportan ki nou konnen kot nou sorti pour nou konnen kot nou pe ale.

Sa konesans i permet nou annan en sans direksyon e partaz en vizyon.

I ava osi permet nou konpran serten partikilarite Sesel ki petet bokou pa realize.
Permet mwan sit enn-de legzanp: • • Si Sesel i premye pei Lafrik e 35-yenm lo 177 pei lo Lendis Nasyon Zini pour Devlopman Imen, se gras a lenvestisman ki nou'n fer dan byennet sosyal e dinnyite imen; Si Sesel in atenn laplipar Millennium Development Goals avan dat ki Nasyon Zini in fikse, se akoz nou'n met an plas nou prop progranm pour adres sa bann lobzektif depi 25 an pase.
An rezilta sa progranm santre lo devlopman imen, Sesel in reisi fer progre remarkab dan domenn ledikasyon ek lasante ensi ki lozman, parmi lezot progre ankor.

Gouvernman ti annan sa vizyon anbisye pour transform lasosyete Seselwa pour ki tou dimoun, ki swa son lorizin, ti a kapab annan menm sans dan lavi e viv dan dinnyite.

Anmenmtan Gouvernman ti a pe donn tou dimoun zouti pou devlop zot, pour zot debout lo zot prop lipye e kree larises pei.
Nou'n kapab fer sa lenvestisman dan nou dimoun e devlopman dan nou pei gras a vizyon, kouraz ek travay bokou dimoun.

Nou'n osi ganny lasistans avek pei etranze ek lorganizasyon enternasyonal, en lasistans ki nou’n byen servi.

Me tousala i osi vin a en pri.

E se dan sa konteks lenvestisman dan dimoun osi byen ki lenvestisman dan lenfrastriktir pour asir devlopman ekonomik ozordi e alavenir, ki nou bezwen konpran det ki Sesel i annan vizavi leksteryer.
Nou ti bezwen prete pour nou demar nou devlopman sosyo-ekonomik, pour nou konstrir lenfrastriktir tel ki lakaz, lopital, lekol, semen, konblaz, ensidswit.

Lefe ki nou’n ariv en serten nivo devlopman, nou pa kalifye pour led konsesyonner par bann gran pei ek lorganizasyon enternasyonal.

Larealite, ser frer ek ser Seselwa, se ki i ariv en moman dan lavi en pei, parey dan lavi en dimoun, kot i bezwen debout lo son prop lipye e depann lo son prop zefor ek son prop resours.

Nou bezwen ed nou prop lekor.


Nou lavenir, nou progre, i dan nou lanmen, dan nou lentelizans, nou savwar-fer, e nou travay.

Nou lavenir ek nou progre i depann osi lo en sanzman latitid.

E i depann lo sa vizyon ek lanbisyon ki nou partaze pour Sesel.

Sa vizyon i baze lo nou valer, lo nou tradisyon e lo bann aksyon ki'n forz nasyon Seselwa.

En pep ki’n konn devlop latolerans, in konn adapte, akomode e rasanble.

In kapab kree larmoni e legalite kot ti annan diferans e linegalite.
Nou kapab annan lopinyon diferan, me nou partaz en menm leritaz.

Sa leritaz i ris an linite, respe, tolerans, imilite, konpasyon e osi loptimism.

E mwan, mon annan bokou loptimism pour nou lavenir.

Mon senseman krwar ki nou pep i annan bann kalite ki pou asir son progre.

Mon pe dir sa akoz i enportan ki nou realize ki se bann kalite dan nou pep ki'n permet nou ariv kot nou ete e servi zot dan nou lavi modern.
I enportan ki nou apresye sa ki nou'n konstri ziska prezan, akoz i pa'n vin zis koumsanmenm, e i enportan ki nou konsolid sa ki nou'n fer e al pli devan ankor, tout an prenan kont bann nouvo loportinite me osi nouvo defi ki sa lemonn globalize pe anmennen.

Bann bon kalite, bann valer, se bann lafors ki gid nou dan nou lavi personnel e dan nou relasyon avek dimoun dan nou kominote.

Se bann rasin ki tenir nou dan move tan.

Travay dir, fer zefor, i en valer ki nou devre kiltive.
Seselwa i en nasyon ki kapab travay.

E laprev i la.

Me souvan nou tann dir ki dimoun pa oule travay, ki travayer pa donn bon rannman, ki dimoun pa vin travay dan Lendi e apre bann zour lafet.

Erezman, de lot kote, i annan dimoun ki donn bon legzanp.

Zot travay dir e konsansyezman.

In ler pour nou tou adopte sa bon latitid.

Tou travay i nob.

Travay i donn nou en sans dan lavi; i fer nou avanse e i fer nou pei progrese.

Dan Bidze 2005 i annan serten mezir ki a ede pour adres sitiasyon lanplwa.
Minister responsab pour Lanplwa i'n osi konmans konsiltasyon lo revizyon lalwa lo lanplwa pou ankouraz plis lanplwa ek prodiktivite.

Pasyans, perseverans, rezilyans i bann kalite ki'n tenir nou paran ek granparan dan letan ki zot kondisyon lavi ti difisil.

Dan en sans, lavi modern avek son bann konfor i fer nou enpasyan, i fer nou oule ganny tou keksoz deswit, i fer nou krwar ki tou pti problenm ki nou gannyen i en gran problenm.

Non, frer ek ser Seselwa, i enportan annan en sans perspektiv dan lavi.
Si nou annan en difikilte nou bezwen annan sa kouraz pou rod solisyon e sirmont li.

E nou bezwen pran nou responsabilite serye.

Nou dinnyite konman en imen i depan lo nou sans responsabilite.

Tou dimoun i annan responsabilite.

Paran i annan responsabilite konsernan son zanfan, en zenn ki pe etidye i responsab pour son letid, en pilot i responsab sekirite son pasaze.

Aprezan mon oule dir detrwa mo lo responsabilite konsernan nou lasante endividyel e lasante nou pep.
Dan mon diskour Bidze de mwan pase mon ti koz lo nou sistenm lasante e mezir pou amelyor li.

Lasante i'n en domenn kle dan progranm ki nou Gouvernnan in touzour annan pou byennet pep Seselwa; e sistenm lasante pou reste en priyorite pour nou.

Kreasyon en nouvo Minister Lasante ek Zafer Sosyal in ganny fer dan sa konteks.

I reflekte mon langazman personnel pour donn plis resours sa minister kle pour ki i fonksyonn dan en fason efikas, e pour li kapab donn en meyer servis tou nou sitwayen.
Deza, depi konmansman lannen, nou’n kapab vwar en lamelyorasyon dan travay e rannman Minister Lasante.

Sa i pou kontinnyen avek reorganizasyon Departman Lasante.

Mon konnen ki bann travayer Lasante se bann dimoun ki motive e ki travay dir.

Mon konfyan ki sa reorganizasyon pou ogmant lefikasite zot departman.

Anmenntan ki nou pe ranforsi Departman Lasante, sak Seselwa i bezwen pran responsabilite pour son prop lasante.
I kler ki bokou bann defi ki nou fer fas avek dan lasante ozordi i annan pou fer avek maladi tel ki maladi kardyovaskiler, kanser ek dyabet, bann maladi ki lye an grann parti avek nou stil lavi.

En lot gro defi pour nou sosyete i HIV/AIDS.

Tou sa i bann maladi ki nou kapab, atraver nou fason viv, pran mezir pou evite oswa diminye zot risk.
Annou ankouraz nou zanfan pou pran bon labitid depi boner kot i konsern manze, legzersis, lizyenn e tou lezot keksoz ki kapab annan en lenpak lo zot lasante ler zot ankor pti, ler zot pe grandi e osi ler zot vin adilt.

Annou donn latansyon nou adolesan ek zenn.

Pran lentere avek sa ki zot fer e asire ki nou dyalog avek zot e konsey zot pou evit bann latrap tel ki lalkol, sigaret ek drog.

Frer ek ser Seselwa, mon’n koz lo serten valer, bann kalite ki enportan dan lavi en dimoun e lavi en sosyete.
Bann kalite ki kontribye dan formasyon karakter en nasyon e fer li vin en nasyon solid.

Byensir i annan lezot ankor, e mon envit zot pou kontinnyen sa refleksyon zot menm.

I enportan ki nou edik nou zanfan, sa prosen zenerasyon Seselwa, pour zot kiltiv sa bann bon valer.

En pep i rekolte sa ki i senmen.

Lafason ki nou edik e elve nou zanfan depi son nesans i annan bokou pou fer avek fason ki nou ete koman en pep.
Plis nou ekip nou zanfan avek sa bann bon valer e bann fason fer keksoz, pli nou pep pou pli ris, pa zis materyelman me osi moralman e spirityelman, e pli nou sosyete pou stab e kapab progrese.

Sa lannen, konman en sosyete nou pe met lanfaz lo zanfan - zot devlopman fizik e moral, zot ledikasyon, zot byennet, zot preparasyon pour zot lavi demen.

Annou nou tou zwenn ansanm pou fer sa lannen konte pour zanfan Seselwa e lavenir nou pei.

Annou met nou diferans dekote e travay ansanm pour byennet nou zanfan.
Les nou zanfan ini nou!

Frer ek Ser Seselwa, nou progre i depan lo nou linite nasyonal, lo nou solidarite konman en pep, lo nou perseverans ek rezilyans fas a difikilte, lo nou lentelizans e nou kapasite travay.

Atraver Bidze 2005 mon'n pran bann mezir pou ouver nou lekonomi plis ankor e amenn li pli pre avek bann demann sa monn globalize.

Gouvernman pe met zouti dan lanmen dimoun, pou kree kondisyon ek mwayen pour dimoun prodwi larises pei.

Lareisit pa pou neseserman vin dizour-o-lannmen.


I pou vin progresivman.

E i pou depann lo nou latitid pozitiv, lo nou volonte, e lo nou zefor endividyel e kolektif.

Sa i aplik osi pour rediksyon dan pri lavi.

Gouvernman, lo son kote, i’n redwir taks lo marsandiz, in donn plizyer konsesyon, in fasilit prosesis lenportasyon.

Sa i devre swiv prezan – e se sa ki nou tou nou pe ekspekte - se en rediksyon zeneral lo pri marsandiz e serten servis.
Mon sir ki nou kapab kont lo korperasyon bann komersan pou fer sa arive.

Nou dan en period kot progre nou pei i depann deplizanpli lo partenarya ant sekter piblik avek sekter prive e avek lasosyete sivil an zeneral.

Si ou demann management ek staff laplipar konpanyen ki pe reisi dan zot biznes isi Sesel, ouswa partou dan lemonn, kwa ki lakle zot reisit, zot a dir ou ki zot lakonpanyen i annan en misyon, i annan en filozofi, en fason fer keksoz, en fason travay ansanm.
Se sa menm filozofi ki anim travay mon Gouvernman e ki pou anmenn pei pli devan.

Se sa menm lapros ki pou permet mwan gid Sesel dan en nouvo faz son devlopman.

Sa nouvo faz devlopman ki nou ladan i demann en nouvo lapros dan fason ki Gouvernman i fer son travay.

Zot konn mon pwennvi lo la: mon oule en gouvernman ki dinamik, ki pran konsiderasyon bezwen nou pep, ki transparan e accountable.

Parey mon ti dir dan diskour Bidze 2005, nou pe kontinyen sa prosesis restriktirasyon Gouvernman.
Mon bi se pou kree plis dynamism dan devlopman nasyonal atraver en redefinisyon ek repartisyon rol bann diferan akter dan pei.

Mon oule osi, kot i posib, redwir bann lorganizasyon Gouvernman parey nou’n annan pour en bon pe letan e fer Gouvernman pli streamlined.

Rol primer Gouvernman se pou formil e aplik polisi pour diferan domenn lavi nasyonal e asir kondisyon pour bann lazans leta ensi ki lakonpannyen prive e lezot lorganizasyon fonksyonn avek efikasite e otan sinerzi antre zot ki posib.
Dan sak ka, en servis i devre ganny fer par sa kalite lazans oswa lorganizasyon ki pli byen striktire pou fer li.

Lafen 2004 nou ti kree Seychelles Ports Authority pou manage Port Victoria e ogmant son kapasite komersyal.

I pe fer tre byen.

Avek menm bi, nou pou byento kree Civil Aviation Authority pou responsab erport enternasyonal e lezot lenfrastriktir aeryen.
Dan enn nou lendistri kle – tourizm – nou pou kree Seychelles Tourism Board ki pou responsab marketing tourizm Sesel ensi ki amelyorasyon kalite e diversifikasyon nou prodwi touristik.

E sa board pou enplik e travay an etrwat kolaborasyon avek sekter prive.

Nou’n revwar bann lezot fonksyon gouvernmantal e nou pe met an plas nouvo kad fonksyonnman pour bann Minister ek Departman avek bi ogmant lefikasite, fer lekonomi e redwi birokrasi ki pa neseser.
Minister ek Departman pou ganny plis lotonomi konsernan serten fonksyon administratif, anmenmtan ki zot vin pli responsab pour zot performans.

I osi enportan ki i annan bon kooperasyon ek koordinasyon ant bann minister ek lazans Gouvernman.

Mon sezi sa lokazyon pou fer en nouvo lapel avek tou travayer dan Gouvernman pou fer zot travay byen, konsyansyezman, onnetman e avek lwayote.

I osi enportan ki zot annan en lespri ouver e touzour rod fason pou amelyor zot travay e performans zot lorganizasyon.
Nou pou ranforsi kapasite Seychelles Institute of Management (SIM) pou fer formasyon anlinny avek bezwen sa nouvo servis piblik ki nou oule vwar.

SIM pour osi ogmant son zefor pour ofer formasyon dimoun dan sekter prive.

Formasyon, enkli formasyon kontinyel, ek laplikasyon bon metod dan lapratik toulezour i lakle pour progre en pei e en lekonomi modern.

I lakle pour sa Sesel dinamik ki nou oule kree.

Vizyon ki nou partaze i enkli konsolidasyon ek progre nou demokrasi.
Nou vizyon i enkli respe laliberte endividyel e drwa imen e drwa fondamantal pour tou nou sitwayen, parey in enskri dan nou Konstitisyon.

E nou tou nou annan sa devwar pou fer ki sa bann drwa i ganny proteze e respekte.

Me dan sa menm konteks, i enportan ki tou nou sitwayen i konpran ki son drwa i al avek respe pour drwa lezot.

Tou dimoun i annan lobligasyon.

Personn pa kapab fer sa ki i anvi, san respe pour lalwa, san respe pour son vwazen ek son byen, san respe pour bann lenstitisyon Leta.
Sa, personn dan nou pei pa pou kapab tolere.

Nou tou nou annan drwa viv dan lape, dan sekirite, e san lafreyer.

Ser ek Frer Seselwa, anmezir ki pei otour nou i bouze, nou bezwen alinny byen nou stratezi.

Paregzanp, nou bezwen pozisyonn nou pou vin sa landrwa kot dimoun ki’n travay dir i kapab vin pran vakans, setadir nou pou bezwen kontinyen aranz nou lendistri touris e nivo nou servis.

Me menm la nou annan konpetisyon akoz nou vwazen pe sey fer parey.
Alor nou bezwen rod fason pour nou vin pli atiran ki zot e sel fason pour nou fer sa, e nou bezwen fer li, se devlop en kalite prodwi ki zis nou ki annan.

Zis Sesel dan Losean Endyen ki kapab donn touris sa ki nou apel the Seychelles experience akoz zis nou ki annan zil granitik ek koray dan son larsipel, e tou dimoun a dir ou ki lanbyans nou zil e kalite lavi e lakey Seselwa pa egziste okenn par dan lemonn.

Alor fodre nou fer sa konte dan nou lavantaz e dan nou lavantaz ekonomik.
Deza serten proze lotel ki’n ganny diskite ouswa aprouve lannen pase pe al komanse.

E sa bann nouvo proze pou ed nou ranfonsi e elarzi nou prodwir touristik.

Mon ti a kontan vwar ki sa diversifikasyon dan nou prodwi lotelri i ankouraz nou pou adres seryezman sa konplent ki kontinnyen poz en gro problenm pour nou: value for money.

Setadir donn nou viziter valer pour zot larzan.

Nouvo konneksyon aviasyon in komanse pou anmenn nou pli pre avek marse touris dan tou kwen lemonn.
Sa bann nouvo vol pe ouver nou lorizon touristik.

Dan sa klima konpetisyon mondyal, nou prop lakonpannyen aeryen, Air Seychelles pe revwar son stratezi pour li kontinnyen asir sa rol pou garanti nou lendistri touristik.

Dan sa menm loptik agrandir e ranforsi nou lekonomi, nou pe kontinnyen ankouraz devlopman nou sekter offshore.

Anmenmtan, i annan nouvo lentere dan leksplorasyon pour petrol dan nou lanmer.

Tou sala i reprezant en nouvo konfyans dan lekonomi Sesel.
E i osi anmenn nouvo loportinite ekonomik e nouvo loportinite lanplwa pour nou zenn, osi byen ki en laport ouver pour bann pti e mwayen biznes.

Formasyon nou dimoun, a tou nivo, i kapital ladan.

Kot i konsern letid avanse, tou lezan i annan zenn Seselwa ki komans zot letid liniversite.

Zenn sorti partou dan pei e dan tou kalite fanmiy.


E sak lannen i annan ki retournen avek zot nouvo konesans ek kalifikasyon pou vin donn koudmen dan sa gran lantrepriz, sa gran lakonpannyen, ki nou tou nou annan par ladan: Sesel.

Sa bann zenn i annan en sans responsabilite.

Zot konnen ki pei in envesti dan zot.

Zot konnen ki sa peser, sa ansennyan, sa stevedor, sa waitress dan lotel, tou travayer Seselwa, in travay e kontribye dan lekonomi pei pour ki pei in kapab pey pour zot letid.
Se solidarite nasyonal ki’n permet zot ariv kot zot ete.

Se sa menm solidarite nasyonal ki motiv zot pou travay pour zot pei.

Kontribisyon sa bann zenn dimoun i esansyel pour devlopman ek progre pei, ki zot travay dan sekter piblik ou prive.

Nou devre ankouraz zot, siport zot e rekonpans zot pour kontribisyon valab ki zot pe fer dan devlopman Sesel.

En kontribisyon pour Sesel, se sa devwar sakenn antre nou.

Tou Seselwa ki kapab i devre pe travay pou ganny son lavi e kontribye dan lekonomi nou pei.
Nou pei i sonny nou, nou bezwen sonny li.

Annou toultan gard sa antet.

Pandan sa lannen, Gouvernman pou prezant nouvo sistenm pansyon ki pou aplik pour tou travayer.

Sistenm pansyon i en keksoz ki bokou pei – enkli gran pei devlope - pe revwar aktyelman.

Nou oule ki nou pei i annan en sistenm ki baze lo nou realite, nou posibilite ek nou bezwen.

En sistenm solid ki a dire e ki a kapab soutenir son lekor par nou travay.
Frer ek Ser Seselwa, eta nou nasyon se nou – nou latitid kot lakour, dan nou kominote, dan nou travay.

Se nou determinasyon pou sirmont bann defi ki nou, koman en pep, nou bezwen fer fas avek.

Sesel se nou pei.

Se nou patri.

Nou partaz son lazwa, son lapenn.

Nou partaz son sikse.

Se pourkwa i enportan pour nou tou travay ansanm; i enportan ki nou bos dan en menm direksyon, dan larmoni, fraternite ek solidarite.
Nou’n komans sa lannen avek en gran sans solidarite ek linite ki, si nou gard li, i ava anmenn nou lwen.

Nou annan bann lannen dinamik e ranpli ek promes devan nou.

Nou konn tre byen kwa ki nou bezwen fer ansanm pour nou anmenn nou pei avek nou pep pli devan, e nou konsyan ki progre nou pei i depann lo zefor nou tou, lo kontribisyon sak Seselwa.

Mon oule profit sa lokazyon pou remersye tou bann lorganizasyon ek lasosiasyon ki pe travay pour byennet sosyal ek sipirityel nou pei.
Annou double nou zefor e kontinyen fer zetwal Sesel briye dan Losean Endyen e dan lemonn.

Annou fer Sesel monte!

Mwan, koman zot Prezidan, mon pou la avek zot.

Mon pou travay avek tou mon kouraz pour lavenir ek progre nou pei.

Mon remersye zot pou travay ki nou pou fer ansanm sa lannen.

Viv Sesel.

E ki Bondye i beni pep Seselwa.

Mersi.


(Applause) MR SPEAKER Nou remersi Prezidan pour son diskour e avek sa nou sesyon pour ozordi in terminen ziska nou repran Zedi le 10 Fevriye 9 er bomaten e avek sa mon osi envit zot pour en resepsyon dan lobby.

(ADJOURMENT) National Assembly Leaders Reply Thursday 10th February 2005 MR SPEAKER Repons e deba lo diskour Prezidan lo leta la nasyon.

Parey nou koutim nou komans avek dirizan opozisyon.

MR RAMKALAWAN Mersi bokou Mr. Speaker.


Mr Speaker, Manm Onorab e tou dimoun ki pe ekout mwan, mon dir zot en bonzour.

Sa semenn i enn ki tre enportan pour nou pei ek nou pep.

Lanaliz ki nou ganny demande pou fer i annan pour tit ‘Leta la Nasyon.’ Savedir nou sipoze met nou pei anba mikroskop, etidye li, regarde kwa ki pe byen marse, kote keksoz pa pe mars byen, kote move mers in rantre, kwa ki devret ganny eliminen e tras en plan ek en vizyon pour byennet ek lasante nou pep pour lavenir.
Avek en tel analiz fran e onnet, nou pei ek nou pep i kapab fer progre e bouz devan avek latet byen o, e viv dan en lafyerte lezitim.

Malerezman komansman sa lekzersis pan’n swiv sa bann prosedir.

Parol dan diskour Presidan Michel ti napa nanryen mal avek parey labitid, me son diskour ti mank sibstans.

Mr. Michel pan’n adres bann size pertinan ki lepep Seselwa ozordi pe koz lo la ek eksperyanse.
Dan milye tou sa dout dan lespri dimoun, lepep pan’n ganny en semen, en lalimyer oubyen en vizyon lo kimannyer i pou travers sa dezer kot i trouv li ozordi.

Se sa pli gran febles sa diskour.

Mon santi Mr Speaker alors ki sa responsabilite i tonm lo mwan pou vin lavwa sa pep e koz pour tou sa bann dimoun ki fatige, ki dan dezespwar e ki pe rod en meyer demen ek en lalimyer pour zot fanmiy.
Mon espere ki atraver bann parol ki pou ganny dir dan lasanble, bann ki dan lotorite i ava ekoute e anmenn serten sanzman neseser.

Apre tou se zot ki annan lotorite e si zot vreman kontan sa pep, zot ava rod fer tou pour byennet nou nasyon.

A en moman kot nou pei pe kontinyen desann, in napa en parol pou efas bann dout dan lespri nou dimoun.

Ki mesaz lespwar i annan pour tou sa bann travayer Air Seychelles ki’n fini resevwar en let ki anonse ki pou annan redundancy?
Ki lespwar i annan pour bann travayer gouvernman ki zot travay i ganny menase avek progranm streamlining, savedir redwir travayer?

Ki lespwar i annan pour sa 1500 zenn ki sipoze rantre dan lemonn travay, kan biznes pe aptisi olye anploy nouvo staff?

Ki lespwar i annan pour sa manman ki ozordi pa travay e ki pe trouv li difisil pou met keksoz dan bwat son zanfan?

Ki lespwar i annan pour sa bann dimoun ki’n fini perdi zot louvraz pou zot ganny en nouvo lanplwa?
Ki lespwar i annan pour bann dimoun ki lo lalis pa ganny travay dan zot prop pei?

Malerezman diskour Prezidan pa tous sa bann konsern reel ki nou pep pe fer fas avek.

E tou sa i form parti dout ki dan lespri nou pep e sa fardo soufrans ki zot mars avek tou lezour.

Frer ek ser Seselwa, leta nou nasyon i grav.

Zoli parol pou tou-l-tan annan.

Malerezman se pa zoli parol ki ranpli vant dimoun.


Ozordi i annan en keksoz tre kler ki tou dimoun i bezwen sezi: Tro bokou keksoz i ganny fer pour rezon politik dan nou pei.

Parol i koz lo linite ek solidarite, me aksyon i dir keksoz totalman diferan.

Larealite se ki Mr. Michel ek parti SPPF, ki kontinyen dir ki fodre nou tou nou travay ansanm, i montre nou toulezour ki i pa enterese avek sa kalite travay, me i plito enterese pou met SPPF devan e avan tou keksoz.

Mwa donn en senp legzanmp.


Ozordi, plis ki 10 mwan apre ki Mr. Michel ti anonse ki tou manm Lasanble elekte i bezwen ganny menm tretman dan distrik, e ki tou bann fasilite distrik i devret ouver pour tou parti, napa nanryen ki’n sanze.

Se SPPF ki ankor annan priorite dan distrik, e Lopozisyon, i bezwen ankor pe vey dan gob akoz sak fwa ki ou demande pou servi en fasilite, ou ganny dir i deza rezerve, me selman letan zour i arive, ou dekouver ki napa okenn aktivite.
Lo komite distrikt, DCC, tou reprezantan distrik SPPF ki pa ti ganny elekte i lo la.

Manm lopozisyon, menm bann ki dan dan Lasanble lo proporsyonnel pa zanmen ganny konsidere.

Eski sanmenm sa sa vizyon linite ek travay ansanm pou fer monte nou pei ki Mr. Michel i annan?

Lo en lot nivo nou vwar vre diskriminasyon politik koman en realite.
Letan SNP i demande pou organiz en piknik pou fer fund-raising Anse Marie-Louise, Praslin, Licensing Authority i dir nou non selman nou napa drwa vann bwar, me nou napa nimenm drwa anmenn labwason pou konsonmen lo lans piblik.
Tandis ki SPPF li i fer sa ki i oule lo tou lans enkli Port Launay; Letan SNP i bezwen met en advert lo SBC, napa kalite regilasyon ki pa aplike, Msye Speaker ziska dir nou, nou pa ganny drwa servi portre nou prop rali; me SPPF i fer sa ki i anvi; letan Prezidan Michel i koze, son diskour lo leta la nasyon i ganny repete sepa konbyen fwa e progranm spesyal parey nou’n vwar yer swar i ganny fer par SBC pou kouver bann keksoz ki i pan’n dir.
Me letan Lider Lopozisyon i koze, son diskour i pas letan dimoun i ankor lo bis pe mont se zot!

Eski sanmenm sa nouvo lespri egalite ki rennye dan nou pei?

Nou pei in ganny tape avek diferan kalite kalamite pandan lannen 2004.

Mon konnen ki bann dezas pe ganny servi pou zistifye bokou bann problenm ki nou pei pe fer fas avek, e mon sipoze ki se pour sa rezon ki Mr. Michel in pas pli gran parti son diskour lo sa size.
Me annou pa oubliye ki avan dezas lendistri tourism ti’n eksperyans en bes 7% e ki lekonomi ti deza dan gran problenm.

Mon kwar ki move planifikasyon in osi ganny demontre atraver sa bann kataklism.

Bann lenfrastriktir tel ki bann pon ek por lapes ki’n ganny afekte in en lendikasyon serten febles.

E tou dimoun ti soke pou vwar sa bann pon chocobar.

Sa osi i donn nou en lendikasyon lo kalite workmanship, e tou sa nou bezwen pran an- konsiderasyon koman en pep.
I byen ki tou rigol in aprezan ganny netwaye, me eski nou ti bezwen esper tsunami pou fer nou mazinen ki rigol fodre ganny netwaye?

Demann bokou dimoun e zot ava dir ou ki si i ti’n annan serten prekosyon ki ti’n anny pran, serten travay debloke serten desarz, dezas ti pou bokou mwens.

La Mr Speaker mon anvi azoute ki Land Transport li osi i bezwen regard ankor son progranm resurfacing semen.

Fodre aret zis met nouvo kous koltar san retir sa enn ki ti la avan.
E si zot mank lekipman, mon krwar ki i devwar leta pou fer sir ki zot ganny sa akoz finalman i pou vin en benefis pour nou pei.

Semen i vin sepa ki oter, e laboutik i bokou pli ba ki semen: Rezilta: Byensir laboutik i ranpli avek premye gro lapli.

Mon profite pou felisit bann manm lo National Disaster Foundation.

Zot transparans ek lafason ki zot in dir zot pou travay i donn dimoun konfyans ki tou larzan ki zot pe ranmase pou ganny byen servi.

E la mon swete ki i pa ava annan okenn enterferans.
Zot travay pa fasil me zot annan sipor lepep Seselwa.

Apard eksprim mon sipor pour bann lezot group tel ki Red Cross, Fire Brigade, SLAM, servis medikal ek tou lezot, mon osi aport mon remersiman pour tou dimoun ordiner ki’n fer sa ki zot kapab pou asiste zot prosen, bann viktim.
Zisteman mon tya kontan ki nou Lasanble i eksprim son sipor pour tou fanmiy bann viktim, bann ki ankor lopital parey nou frer Mr. Moustache e osi sa 3 dimoun ki’n perdi zot lavi trazikman dan sa peryod, Mrs D’Offay, Mr. Dugasse e zenn Msye Jumeau.

Mon senserman krwar ki le moman ki politik i ganny met dekote, bokou travay pozitiv i kapab ganny fer.

E la nou vwar ki atraver sa bann dezas nou’n nobou montre nou solidarite e mwan mon dir les sa vre lespri solidarite Seselwa diriz nou aksyon.
Alor mon swete ki bann viktim ki ankor pe esper lasistans I ava resevwar lit tre byento e zot ava kapab rekomans zot lavi.

Letan mon termin lo size dezas, mon krwar i enportan pou dir ki Sesel ti fer en gran fot pou demann led enternasyonal.

Sa kalite piblisite negative in afekte nou lendistri tourism e sa kalite led ki nou’n resevwar pa ni’n menm vo lapenn.

Tandi ki ozordi tou lotel Moris pe deborde, nou isi nou pe ganny bokou cancellations.
Mon anvi osi azoute ki mon dezapwente ki ziska aprezan Gouvernman pan’n trouv li en priorite pou ede enport bann masin outboard 25/40 sevo pou ed bann peser retourn dan lanmer e ganny zot lavi.

La mon osi swete ki Gouvernman i ava seryezman konsider les fanmiy ki’n ganny afekte par sa bann dezas enport serten materyo konstriksyon ek lezot nesesite lakaz san bezwen pey GST.

Sa i ava en konsesyon pour en bon lakoz.

Msye Speaker ozordi dan nou pei laliberte lapres i ganny menase.
Dan mwens ki 3 mwan, tou lede zournal lopozisyon in ganny menase par lakour.

Mon santi ki lakour pa pe azir avek lendepandans ek lazistis, me zot pe plito servi serten met pour bann rezon spesifik.

Zot servi lalwa ki pa ekziste pou kontrol lekspresyon lib.

Ozordi zournal Nouvo Weekly i an-kour pour eksplike akoz i bezwen pibliy serten lartik.

Dan ki pei demokratik ki sa kalite keksoz i arive?

Si dimoun i santi zot afekte par sa ki en zournal i ekri, les li met en kes an-kour.
I pa louvraz lakour pou azir koman en Censorship Board.

Sa i mal e i devret arete deswit.

Lo lot kote, letan en Ziz i deside kondann Mr. Roger Mancienne R40,000 zis akoz in pibliy en let ki zot menm bann ziz in ekri, mon vreman santi ki nou pe bite dan sa pei.

Mon demande ki lapres i reganny son laliberte e ki tou sa bann gagging orders i arete.

E la mon eksprim mon solidarite avek zournal Nouvo Weekly e tou dimoun ki travay pou donn lenformasyon lepep.
Wi, laliberte enn i aret kot laliberte lot i komanse.

Me letan ou servi ou lotorite pou ferm mon labous avan ki mon koze, lekel ki pa pe respekte laliberte lekel?

Letan mon pe koz lo en Zidisyer endepandan, mon anvi rann omaz en gran zonm Seselwa ki’n dan sa profesyon ki’n kit nou tou resaman.

Mon prezant mon respe personnel, e respe tou lopozisyon pour defen Sef Ziz George Souyave, trwazyenm Sef Ziz Seselwa.

Son travay in en lenspirasyon pour bokou dan sa profesyon.
I ti en zonm ki ti kwar dan lazistis e i ti rann zizman non pa dapre lekel ki ti aparet devan li, me dapre lalwa ek konpasyon imen.

Sesel in perdi en garson nob ki’n aport bokou lafyerte partou kot in travay dan lemonn.

E ozordi nou anvi met sa lo rikord.

Pour mazinen ki pandan letan kolonyal, Angle ti fer konfyans Seselwa, e ozordi letan nou endepandan Leta i prefere donn nasyonalite Seselwa bann ziz etranze pou fer travay ki Seselwa i kapab fer sa pour mwan i vreman fer lapenn.
Ozordi dan nou pei dimoun i ganny touye par lafors sekirite e zafer i fini lanmenm.

Mon propoze ki tou bann demann lalwa i ganny respekte dan nou pei.

I pa sifizan zis pour lapolis mont lo televizyon e dir ki en dimoun ti en kriminel e alor in ganny touye.

En keksoz i kler, tro bokou disan in koule dan nou later Seselwa, e ozordi tou sa bann ki anmenn zarm i bezwen konport zot avek en pli gran sans disiplin e pli gran responsabilite.
Ekzekisyon par lafors sekirite i bezwen arete, e dan ka okenn lanmor, dan okenn loperasyon, lanket detaye e kler i bezwen ganny prezante devan lakour, pour ki si en lanmor in ganny koze par neglizans, sa ki responsab I ava fer fas avek lalwa.

Sesel i bezwen vin en leta kot lareg lalwa i aplik pour tou dimoun.

Lazistis fodre rennye dan nou pei.

Letan mon al lo lendistri lapes mon krwar ki sa lendistri pou reste nou lendistri prensipal pour bokou lannen ankor.
E la mon vwar ki anba direksyon Mr. Sylvestre Radegonde, Sesel in nobou eklersi bokou sa bann konfizyon ki ti egziste o-paravan.

Mon swete ki sa bon travay I kontinyen.

Me la mon osi vreman swete ki Sesel i pran en langazman pour li annan son prop bato lape.

Nou bann vwazen in montre nou ki sa pou anmenn bokou plis benefis.
Alors mon espere ki dan lavenir nou ava annan en deba bokou pli larz ki ava komanse lo ki mannyer Sesel i kapab fer bann demars neseser pour li osi annan son prop bato ek son prop maren lo la.

Ozordi i annan bokou Seselwa kalifye dan sa domenn.

E mwan mon krwar ki pli vit posib ki nou antreprann en tel proze i ava benefisye nou lekonomi.

Mon profite pou demande ki lotorite konsernen i osi antreprann bann negosiasyon pour ki kondisyon maren Seselwa lo bann tonye i sanze.
Paregzanp mon demande ki letan en maren Seselwa i pran konze, ki son lapey i kontinyen marse.

Mon profite osi pou demande ki pri tonaz pour bann stevedores i ganny aziste dan en fason ki sak travayer i byen ganny rekonpanse pour son travay.

Lasante i kontinyen reste en konsern prensipal pour nou popilasyon.

Lenfrasriktir i la, me i ranpli avek defayans.

Mon tya kontan si Mr. Michel tya donn en langazman ki limenm li personnelman i pou fer sir ki keksoz i sanze e sa servis i vin o pli o nivo posib.
Napa ler ki latizann pa manke, e nou kontinyen dan en sitiasyon kot tro souvan se letopsi ki montre ki maladi ki en dimoun ti annan.

Gran devosyon bann travayer pa sifizan pou donn en bon servis.

Zot bezwen bann zouti apropriye.

In ler pour nou aret zis dir nou premye dan Lafrik lo tel domenn e lo nivo lasante.

Akoz letan nou dir nou premye dan lasante, i pa donn okenn konsolasyon sa dimoun ki lo en lili pa konnen ki i gannyen , pa konnen kan i pou resevwar son tretman e ki maladi ki i pe soufer avek.
Leta nou nasyon i demande ki nou servis lasante li osi i ganny mete anba mikroskop e ki i ganny tou swen neseser.

Nou servis lasante i malad, e si nou tonm dakor pou geri li, nou pep osi i ava ganny geri e olye depans larzan pou al fer en senp tes Moris, Seselwa i ava prefere al dan son lopital isi Sesel e resevwar swen ki i bezwen.

Mon pa dir ki sa pou elimin lanmor.


Me omwen i pa ava annan lanmor bet e dimoun pa ava mars avek soufrans initil, me plito avek sa konsolasyon ki letan lanmor i arive, tou in ganny fer pour son byeneme.

Realite se ki ozordi i annan tro bokou dimoun ki pe mor avan zot ler.

Menm dokter i dir ou sa.

Sa i en leta ki nou bezwen sanze.

E sa i pas atraver plis lenvestisman dan nou sistenm e plis rekonesans pour nou travayer Seselwa.
Letan mon lo sa size lasante, mon konstate osi ki sitiasyon dan Children’s Ward i fatigan pour bokou paran.

Staff laba pe fer zot mye e dimoun i annan bon parol pour zot.

Problenm i vin avek fasilite pour bann paran ki bezwen reste avek zot zanfan.

Pou vey en zanfan malad e repoz dan en fotey, oubyen en sez, pa ankourazan ditou.
Alors Mr Speaker ki lefe ki sa lannen nou’n deklar li koman nou zanfan, nou trezor ek nou fitir, ki welfare sa bann paran i ava ganny adrese pour ki zot ava kapab vin bann bon gardyen nou trezor.

Nou pa kapab konsider leta nou nasyon ozordi san fer en refleksyon profon lo lekonomi nou pei.

Mon dakor ki kondisyon ekonomik ek sosyal pa tou e ki kondisyon moral e spirityel i enportan, la ki finalman nou'n dekouver zot.
Me annou pa pran en diskour lo eleman moral ek spirityel koman en leskiz pou pa adres nou sityasyon ekonomik.

Nou pa fer dibyen nou nasyon si nou pa get larealite ekonomik.

Annou pa bliye, Msye Speaker ki kondisyon moral e spirityel i depann osi lo satisfer nou bezwen ekonomik akoz san en klima ekonomik favorab ou pou vwar ki moralite limenm i ganny menase.

Mr Michel in deside pa tous ditou lo bann reform ekonomik ki in sipoze pe antreprann.

Pourtan se la ki i bezwen donn son latansyon koman prezidan.
Ki pe arive avek sa reform?

Eski nou pe fer progre?

Eski i satisfe ki sa ki in anonse pe anmenn nou dan bon direksyon e pe rezourd nou problenm?

Larepons pour mwan se Non.

Apre preski en an o-pouvwar, Mr. Michel pankor ni menm arive tous nou problenm fondamantal.

Eski nou'n vwar okenn amelyorasyon?

Eski nou espekte ki pou annan en amelyorasyon sa lannen?

Klerman se non e petet se akoz i ki napa solisyon anplas ki Mr. Michel in prefere evit sa size konpletman.
Nou ankor bezwen solisyon pou nou bann problenm mazer dan pei - bann problenm ki afekte nou tel ki mank marsandiz dan laboutik, pri eksesiv lo preski tou keksoz, me sirtou lo manze ek komodite de baz, mank materyo pour lendistri, mank deviz pour tou bann bezwen enkli bezwen ledikasyon ek lasante.

Tou sa la i ankor la e zot pou la, zot pa pou ale Mr Speaker si zis nou ferm nou lizye e fer krwar zot pa egziste.

Reform ki Msye Michel in antreprann pa'n anmenn nou pli pre avek en solisyon.
Alor ki kalite reform nou bezwen?

Nou bezwen reform ki pou permet nou lekonomi fonksyonn koman en lekonomi modern.

Sa i vedir en lekonomi liberal, wi liberal, kot napa bann kontrol artifisyel ki blok sa ki Seselwa i kapab fer, me en lekonomi ki permet bann operater ekonomik fonksyonnen, ki permet zot prodwi, ki kree lanplwa e donn travay prodiktiv nou popilasyon.
Nou bezwen en lekonomi ki grandi par 3 a 4% par an, akoz se sa ki pou permet kree sa 800 nouvo lanplwa ki nou bezwen sak lannen pour bann zenn ki fini lekol ek training.

Sa kalite lekonomi se enn kot napa bann kontrol artifisyel lo deviz etranzer, kot i pa en krim pour ou annan deviz etrazer dan ou pos, kot napa regilasyon lo ki sisa ki ou kapab enporte, lo ki larzan ou kapab gannyen si ou pe al voyaze.

Me kimannyer nou arive ganny en tel lekonomi?


Ozordi tou dimoun i aksepte ki problenm prensipal e lakle reform ekonomik se valer nou roupi.

En lekonomi pa kapab fonksyonn natirelman si nou prop deviz pa vo nanryen ditou lo lasenn enternasyonal e osi dan plizyer sekter nou lekonomi lokal.

Kimannyer nou kapab dir nou form par en lekonomi mondyal kan nou roupi i annan zero valer lo lasenn mondyal?
Pour annan okenn sans ki nou lekonomi i foksyonnen fodre nou annan en roupi ki konvertib, savedir ki ganny rekonnet partou dan lemonn e ou kapab ganny dolar, liv oubyen ero avek.

Fodre pa ki Mr. Michel i oubliye ki nou ti deza annan en roupi konvertib ki ou ti kapab sanze ler ou bezwen.

Sa ti avan ki i ti vin minis finans.

En lekonomi pa kapab an-bonn sante si son larzan pa an-bonn sante.
Zis en roupi konvertib ki pou permet bann akter ekonomik plannifye sa ki zot kapab fer, ganny lekipman e materyo ki zot bezwen, e fer aktivite ekonomik ki pou kree lanplwa ek larises pour pei.

Mon dir sak Seselwa ki pe ekout mwan ozordi: Mazinen kimannyer ou plan pour lavenir ti pou diferan si ou ti konnen ki ou roupi i annan en valer sir.

Alor, en gouvernman ki mwan mon dirize ti pou adres sa kestyon: Kimannyer nou pou ganny en roupi konvertib kont lezot larzan etranze?
Akoz en roupi konvertib i lakle pour en nouvo sistenm ekonomik?

Annou konsidere ki pou rezilta en roupi ki ou kapab sanze libreman.

Ou anvi komans en lantrepriz, ou pou kapab fer li.

Ou anvi aste keksoz dan laboutik, ou pou kapab fer li.

Sa senp travayer ozordi ki pe ganny problenm pou ganny materyo ti pou kapab desann anvil e ganny tou sa ki i bezwen e i ti pou menm kapab fer son lendistri grandi, anploy nouvo dimoun e sa ti ava donn bann zenn dimoun en nouvo komansman dan lavi.
Avek en roupi ki konvertib, ti pou napa tou sa bann lareg lo touris, ki zot pa kapab servi zot roupi isi.

En roupi konvertib pou annan en lefe pozitiv lo nou lendistri touris, e osi pour nou leksportasyon.

Envestiser etranze ti pou konnen ki zot kapab envesti e vwar fri son lenvestisman.

Ozordi Msye Speaker tou dimoun ki fer komers – dan konstriksyon, dan telefonn oubyen anba bol pe sey aste en lotel.

Akoz?

Pa pour li fer bon lendistri touris me pour li tir forex dan pei.
Pour li tir son larzan e met a letranze.

Me kimannyer nou sorti e fer sa arive.

Msye Speaker wi nou bezwen led enternasyon pou transform nou lekonmi dan en lekonomi liberal e fer nou roupi vin en roupi konvertib.

Premyerman nou bezwen ganny ase lasistans pour nou kapab asir tou bezwen lenportasyon pei pour en peryod letan, probableman anviron 2 zan.
Kantmenm nou sityasyon i difisil e nou ganny ranpli ek fardo det initil lo nou, nou pou bezwen fer en reazisteman mazer repeyman nou bann det pour nou restriktir nou lekonomi.

An efe, mon le fer kominote enternasyonal konnen ki sel det etranze ki SNP pou tolere e siporte a-lavenir se enn ki pou restriktir nou lekonomi konpletman e pou fer li fonksyonnen.

Nou bezwen koz ek IMF ek Labank Mondyal pour sa latas.
Dan lepase sa bann lenstitisyon in ganny maltrete koman demon, me ozordi SPPF pe koze avek sa bann demon.

Msye Speaker nou napa swa koman en pei.

Nou bezwen koz avek IMF ek Labank Mondyal.

Diskisyon in sipoze komanse me Selman nou pa’n tann plis ki sa.

Moris, Mr. Michel in admet ki i pe diskit devaliasyon roupi, me avek lepep Seselwa, i pankor dir nou narnyen.

Anmenmtan Msye Michel in dir nou ki li i krwar dan en devalyasyon gradye, sa Moris.

Isi i pa dir nou narnyen.


Me Mr Speaker ki sa devalyasyon i gradyel oubyen i pa gradyel i annan diskisyon e anefe, larealite in fini depas Sesel akoz roupi in fini devalye.

Petet en tyer komers dan Sesel konmela i mars lo dolar ki kout R10 a 12 roupi.

Pour sak dolar ki en sitwayen Sesel i gannyen avek labank, i bezwen rod en lot lo black market kot i pey ziska R12 roupi.

Kimannyer eski sa i apele si pa devalyasyon?

Mannyer SPPF in anmenn nou lekonomi, nou napa swa aprezan.
Politik SPPF in anmenn nou direkteman dan devalyasyon.

Malgre ki depi lontan nou pe dir ki si Sesel pa pran okenn desizyon serye nou pou al dan sa semen, SPPF pan’n pare pour ekoute, e la ozordi nou trouv nou kareman dan sa presipis.

Me selman atansyon, rezon ki Mr Michel pa’n nonm sa mo devalyasyon se pour rezon politik.

Parey ki GST pa ti ganny nonmen avan eleksyon, me apre.

Alor Seselwa pa fer menm fot.

Pa dir zot pa ti konnen akoz nou pe met keksoz devan zot.
Restriktir nou lekonomi pour demann reaziste valer nou roupi.

Me bi sa lekzerzis i bezwen enn ki met nou lekonomi an-bonn sante.

Dan labank, ou kapab ganny enn pti git dolar pour 5.60.

Lo black market ou ganny pour douz roupi.

Ki son vre valer?

Gouvernman i bezwen etabli en valer roupi ki a permet ou sanz ou roupi libreman dan labank e ki a elimin black market enn fwa pour tou.
Pli gran problenm pour nou lekonomi se pa ki nou pou bezwen pey dolar lo en valer pli o, se ki nou pa konnen kote nou pou ganny dolar oubyen kan ou bezwen 500 dolar, ou ganny zis 100.

Se sa problenm ki pe blok lekonomi e se sa leta nou pei ki nou bezwen adrese.

Sa ki nou bezwen veye se ki dan sa bann prosedir aziste valer roupi, se ki lepep pa soufer akoz marsandiz i vin pli ser.

Me i pa bezwen vin pli ser si gouvernman i fer li byen.

Ozordi dan Sesel tou pri i artifisyel.


Marsan partou kote depi SMB ziskan Ladig i sarz plis ki an fo.

Akoz ki dan Sesel pri i trwa fwa pli ser ki dan bann lezot pei otour nou?

Pourtan nou aste menm landrwa.

Se akoz nou dan en lekonomi artifisyel kot tou pri i ganny fikse pour dimoun kapab sirviv.

I pa en lekonomi normal ki nou pe viv ladan isi Sesel e se sa ki nou devret sanze.
Mon krwar ki avek en sistenm normal, avek konpetisyon ek bann regilasyon normal, nou kapab menm ganny en rediksyon lo serten pri ki nou peye.

Mon repete ki tou reform ekonomik i bezwen konsidere kimanyer nou kapab fer desann pri marsandiz, sirtou manze e komodite debaz.

Mon demande ki reform i adres nesesite pour tir GST lo tou manze, lo komodite esansyel, ensi ki bann nesesite pour lasante e ledikasyon.
Mon repete ki mon gouvernman pou fer li son priyorite pou fer desann kout lavi e sirtou pri lo komodite debaz pour lafanmiy.

Mwan mon krwar nou kapab fer li, e fodre nou pou fer li !

Mon krwar ki ler nou'n rezourd nou problenm deviz etranzer, nou pou kapab permet sekter prive komans pran en nouvo souf pour devlope e fer grandi nou lekonomi.

Nou pou met nou lendistri touris an ord, nou pou permet lezot lendistri devlope e avek en roupi konvertib, larises pou reste plis dan pei.
Ler nou lekonomi i grandi, nou pou kapab ganny plis deviz etranzer ki a kontinyen ranpli nou bann bezwen enportasyon.

Byensir i annan bann problenm mazer ki nou pou bezwen adrese.

Enn se kimannyer pour anpes pri marsandiz monte.

Lot se kimannyer pour anpese ki bann gran demann forex ki'n akimile i sis tou forex ki nou met dan labank.

Lot se kimannyer pour regle lenportasyon san ki nou retourn dan menm sitiasyon.
Sa bann problenm i annan solisyon e Mr Speaker, parey nou’n komans adres li e parey toultan nou’n fer li, nou pou met li kler, black and white lo nou progranm ekonomik ki lepep Seselwa pou kapab lir pou prosenn eleksyon.

SNP i kontan met keksoz kler.

Nou pe rod en solisyon pour nou regle sa bann problenm ki'n ganny kree par en lekonomi artifisyel.

Msye Speaker la mon ava dir, si SPPF i kontan kasyet zot progranm i dir nou en keksoz avan eleksyon e letan eleksyon i fini i dir nou en lot zafer.
Alors i neseser pou Seselwa get klerman e deside ki zot anvi vwar pou zot pei, swa pou dan zot lanmen parey touzour me annou pa bliye ki nou pou bezwen touzour viv avek konsekans nou desizyon.

Malerezman dan reform ekonomik ki Mr. Michel in antrepran ziska prezan, in met keksoz a lanver.

Ozordi i dir nou i pe streamline gouvernman.

Sa i vedir ferm minister, fer dimoun perdi zot plas travay.

SHDC in ferm, SIDEC in ferm.


Dan premye sis mwan lannen pase, sif gouvernman in montre ki nou ti perdi 1000 travay.

Sa in kontinyen.

Lendistri prive in fer travayer arete.

Biznes in fermen.

Sa lannen nou pe fer fas avek travayer Air Seychelles perdi zot travay, travayer minister touris pou perdi zot job.

Mr. Michel pe streamline governman, me i pa pe regard lakonsekans.
Si Mr. Michel ti bezwen streamline gouvernman, e mwan osi anvi dir ki mon dakor ki i devret fer sa me i ti devret kree kondisyon pour ki sekter prive ti a kapab anploy sa bann travayer.

Mr. Michel in ferm en laport me i pa'n ouver en lot laport pour Seselwa vwar en sorti.

I pa montre en leadership responsab ler i koup lanplwa, i ferm landrwa travay e i pa fer en zefor serye pour permet sa bann dimoun ki'n ganny afekte ganny en nouvo lanplwa.
Mank lanplwa dan Sesel pe rapidman vin problenm pli enportan, pli kritik dan nou pei.

La i la larealite nou pei.

Sa i pa zis en problenm ekonomik.

I en problenm moral osi.

San en lanplwa ou napa dignite.

Bliye moral.

San en travay ou pou bezwen vin en ermit e viv dan montanny pour ou annan spirityalite.

Ki i en problenm ekonomik ek sosyal nou bezwen pran li tre serye.

Msye Michel in donn 8 mo an-total lo problenm mank lanplwa.

Mwan mon tya voudre annan 800 mo pou adres sa size.
Eski mon gouvernman pou kapab fer keksoz pour kree lanplwa?

Wi.

Nou bezwen kree kondisyopn pour sekter prive grandi akoz zis bann diferan lendistri ki kapab anploy plis travayer.

Sa size napa travay i annan en konsekans direk lo lekonomi lafanmiy.

I byen pour nou vin avek tenm Nou zanfan: Nou trezor ek nou fitir.

Me si paran napa travay, kimannyer ou pou nouri ou trezor ek ou fitir?

Kimannyer eski ou pou met manze lo zot lasyet kan ou napa en lanplwa e ki deza pri lavi i par lao ou latet?
Malerezman letan ou regard sa swadizan vizyon ki Prezidan in prezant devan nou, i fer mwan mazin en jig-saw puzzle ki mank bout.

I pa azout byen ansanm e finalman i rann en pep fristre akoz i pa tro konnen dan ki direksyon i pe vreman ale.

Sesel ozordi vreman i dan en leta konfizyon san gran direksyon, e si nou pa fer atansyon, nou striktir sosyal pou deteryor pli vit ki nou kapab mazinen.
Deza dimoun i santi ki i napa ase larzan pou fer fas avek lavi, avek sa bann nouvo defi, mon demann mwan ki lavenir nou sosyete?

Mon kwar ki personn pa rann nou pei okenn gran servis letan nou pa met vre sitiasyon nou pei o-kler devan nou pep.

I byen letan Prezidan i dir ki HIV, drog ek lalkol pe kontinyen afekte nou popilasyon.

Personnelman mon krwar ki i ti pou annan pli gran lefe si nou ti donn bann statistik lo ki degre sa pe afekte nou pep.
Paregzanp, Mr. Michel ti devret dir lepep ki depi ki lannen in komanse zot in detekte plis ki 10 nouvo ka HIV, e ki maladi propaze par sex pe kontinyen ogmante; ki lavortman osi i reste en gro problenm, spesyalman parmi bann zenn, san pran kont lakantite lansantman san planifikasyon.

Si nou ti azout tou sa bann ka ansanm e zis mazinnen ki atraver tou sa bann aktivite seksyel san proteksyon, zot ti kapab ganny konverti an HIV, se la ki nou ti pou komans dekouver ki gravite nou sitiasyon i ete.
I tre enportan alor pou pas en mesaz kler avek nou popilasyon pou dir ki letan gravite lanmour i afekte zot sistenm, mazin tre byen e pa zis rantre dan bann aksyon e apre zot pou regrete.

Leta i devret met sa sitiasyon devan popilasyon, e bann lorganizasyon relizye ek moral i devret zwe zot rol e nou tou ansanm nou devret rod konstri en sosyete stab kot dimoun i grandi avek en direksyon dan lanmour ek responsabilite.

Menm zafer pour drog ek lalkol.


Lo plizyer repriz dan sa Lasanble mon’n dir ouvertman ki fodre nou anmenn en konba kler e san ses kont drog.

Ozordi mon redir ankor ki malerezman dan sa pei, i annan tro bokou koze, e tro bokou bann ki sipoze pe anmenn sa konba ki koup de kote.

Drog i en fleo ki pe afekte nou bann zenn.

Fodre ki nou lit kont drog.

Sa dernyen fleo “sachet’ ki’n fini afekte serten nou bann zenn pour lavi fodre ganny konbat.
Wi, Mr Speaker mon dir sa ouvertman an-konesan ki bann dimoun ki dan biznes drog pa kontan letan ou koz koumsa.

Mon pare pour mwan fer li akoz mon en dimoun ki annan responsabilite.

Me mon fer li osi akoz mon mon annan zanfan, parey nou tou nou annan zanfan e parey nou tou mon pa tya kontan vwar mon zanfan i ganny afekte avek sa fleo.

Alor mon demande ki sosyete i aret zis koz lo serten problenm, me ki zot pas lo vre aksyon san okenn lipokrizi.

Dan fleo lalkol osi, menm sitiasyon i egziste.


I resanble ki ozordi biznes ki grandi plis dan Sesel se biznes fer lalkol.

Ou pase e ou vwar bann zenn onm ki lapire ek ronm in fini pran tou zot zouti travay ek zot lazenes.

Zot fanmiy in fini perdi zot, e zot nepli kapab pran zot responsabilite.

Sa zanfan pa ganny okenn soutyen e manman i monte-desann kot tribinal san okenn rezilta.

Politisyen fodre vin fran.

E mwan mon dir ki sa sitiasyon li osi tou i bezwen sanze.
En zonm i bezwen pran responsabilite son aksyon.

Si ou met en zanfan lo later, ou bezwen osi met manze dan son labous.

Se pa prizon ki tribinal i bezwen anvoy bann zonm ki pa fer zot kontribisyon.

Mon demande ki sa bann zonm i ganny en travay e larzan i ganny dedwir lo zot lapey.

Sa i ava permet zot pran swen avek zot zanfan, me i ava osi permet zot pran swen avek zot lekor.

Ozordi nou pei i mank bann dirizan ki pare pou pran desizyon san mazin zot pozisyon politik.
Nou pei pou koule e ganny detri akoz sa.

Leta nou pei se ki nou annan en Prezidan ki vin fer en diskour, me ki pa adres larealite ki nou pe viv ladan ozordi.

Pour nou ganny en lavenir sir, i neseser ki nou pran bann desizyon brav ozordi.

Listwar i ava ziz nou byen si nou pare pou fer fas avek ozordi avek tou son korn, me tout an-konesan ki tou desizyon ki nou pran se pour byennet nou pei e non pa nou lentere personnel.

Seselwa pou bezwen li osi pran sa desizyon.


Dan lot eleksyon ki devan li, ki kapab ariv sa lannen oubyen an 2006, i pou bezwen deside si i anvi kontinny parey i ete ozordi, san direksyon, frot isi, frot laba, debrouy isi, debrouy laba, oubyen si i pare pour li travay pour en lavenir solid e stab, kot i ava vreman debout lo son de lipye san bezwen depann lo politik ek lo politisyen.
Mwan lo mon kote, mon dir avek Seselwa, annou al dan en lavenir kot travay dir ek en lespri antreprener pou donn nou en gran rekonpans.

En lavenir kot ou pou kapab ansarz ou prop desten e ede kree en bon demen pour ou zanfan.

Dan sa desten ou pou ganny tou sa ki ou merite, e se pa politisyen ki pou determinen kwa ki ou merite.

Dan sa lavenir, se pa ou kouler politik ki pou konte, me ou travay dir.

Sa Sesel pou vreman vin sa nasyon larkansyel kot nou tou nou kapab respekte kanmarad e viv dan larmoni.
Ansanm nou ava travay kont koripsyon, preferans ek privilez.

Sa desizyon i reste pour ou Seselwa.

Reflesir byen lo ou sitiasyon ozordi e lo lavenir ou pei.

Ziska ki kantite letan ankor eski ou pou viv dan lafreyer e dan dout?

Ziska ki kantite letan ankor ou pou senpleman atann faver avek serten politisyen?

Nou pei ozordi i demande ki nou ganny bann fanm ek bann zonm ki debout solid e ki pare pou konstri sa nouvo sosyete kot lape, lazistis, larmoni ek lonekte i rennye.

Nou kapab fer li.
Nou kapab fer li.

Mon realize i devwar SNP pou fer e mon asire ki ansanm nou pou fer li.

Pour terminen mon anvi pas lo en remark ki Prezidan Michel in fer letan in remersye lepep Seselwa la mon quote li; ‘pour konfyans ki zot in met dan mwan.’ Mon kwar ki sa i en fot Mr Speaker.

Se Mr. Rene ek parti SPPF ki’n met konfyans danMsye Michel.

Lepep pankor ganny sa sans pou eksprim son lekor lo sa sitiasyon.
Se pour sa rezon, ankor enn fwa mon demande ki pour rezourd sitiasyon dan nou pei ozordi kot nou napa en prezidan ki’n ganny elekte par lepep Seselwa, mon demande ki nou fer sa eleksyon pli vit posib e les sa pep deside lekel ki i anvi vin son dirizan.

Msye Speaker, komansman en nouvo lannen mon swet tou Seselwa en bon lannen travay, mon swet zot kouraz pou fer fas avek zot defi, e determinasyon pou bouz pli devan tou lezour.
Mon profite pour mwan envit tou dimoun ki enterese tann plis ankor lo leta nou nasyon nou asiste nou meeting dimans le 20 fevriye Belombre kot nou pou koz ankor ennfwa lo la realite e lo lavenir nou pei.

Mr Speaker Sesel i en pei ki nou tou nou kontan, nou lonbri in anter la e vreman i en plezir letan Sesel i fer progre, leta nou pep i viv dan larmoni.

Nou pei i en pei ki ganny beni.


E ozordi ankor ennfwa mon demande spesyalman la ki nou rantre dan sezyon karenm depi yer ki nou resevwar benediksyon a’n abondans sorti dan lesyel, ki Bondye i beni nou later Sesel ek nou pep Sesel.

E anmezir ki nou travay, mazin byen ki fodre pa ki nou les tonbe sa pep.

E nou lo nou kote, e mwan mon reafir mon determinasyon pour sa lannen 2005 ki poudir nou pa pou zanmen les tonbe Sesel e pep Seselwa.

Mersi bokou.
Mersi bokou.

HON PATRICK HERMINIE Mersi bokou, Msye Speaker, lider lopozisyon, ser frer manm lasanble nasyonal e tou bann dimoun ki pe ekout mwan ozordi bomaten.

Msye Speaker tou le zan anliny ek nou konstitisyon nou rankontre isi dan sa lasanble pour nou diskit leta nou nasyon, sa lannen i pa en leksepsyon eksepte ki sa lannen nou rasanble isi dan sa lasanble dan en moman kot nou rezilyans pe ganny teste, kot nou pei pe pas atraver bann sanzman profon, bann sanzman ranpli ek lespwar me osi sarze ek defi.
Dan en sans alors sa deba ozordi bomaten i enn ki istorik e enn ki dwatet donn nou bokou plezir.

Msye Speaker lo nou kote sa plezir i double pa zis akoz nou annan lo nou ledo sa responsabilite pou ranforsi direksyon gouvernman me pli enportan set akoz nou lentervansyon, nou sizesyon pou determinen si nou lo bon kote listwar e si nou lo bon kote sa ki Prezidan Michel in apel sa revolizyon ekonomik.
Mon’n ekout atantivman e avek bokou lentere nou lider lopozisyon e mon ava dir ki i annan serten son bann kritik ki valab.

Me an gro malgre in ranpli ler ek bokou tapaz mon krwar ki in mank en lot loportinite pou fer en kontribisyon enportan dan sa sanzman inik ki Sesel pe traverse.

E taler nou pou demontre kimannyer son bann ron pa zwenn.

Dezorme, ankor ennfwa Msye Speaker, mon pou bezwen dir ek li ki en litani konplent pa zanmen fer en plan ek en progranm.
Listwar i ranpli ek legzanp kot selman bann ki annan lodasite, ki pa per pou met devan bann propozisyon konkret, ki annan vizyon, ki’n reisi fer en diferans pou le meyer dan lavi en nasyon.

Napa en stati dan okenn kwen lemonn ki’n ganny batir pou bann ki zis pas zot letan kritike.

Pour mwan diskour leta lanasyon prononse yer apre midi i en kontinite, avan-t-yer apre midi i en kontinite.
Ler Onorab i dir napa sibstans mon pa dakor ek li akoz a’n efe sa diskour i konsolid bit diskour bidze fer par Prezidan Michel tar lannen pase.

Son diskour in fer kler bann priyorite devan nou, konsolid nou bann gen, batir lo nou lakonplisman, asir lazistis sosyal donn larises e loportinite nou pep e moderniz nou servis piblik.
I kler ki nou bann prensip e valer i reste parey se selman bann polisi pou enplimant nou bann prensip ki pe sanze, en keksoz ki normal dan en lemonn kot sanzman i kontinyel e kot nou touzour fer fas ek bann nouvo defi.

Me dan tou sa ki nou fer i bezwen annan zis en bi nob, byennet e prosperite nou pep.

En gouvernman Msye Speaker i debout ouswa i tonbe lo son rikord.
Prezidan Michel i ti ganny elekte dan en eleksyon 2002, limenm i ti fer sa kler ler i ti dir ek nou state House zour i ti pran labar pou ziz li par son aksyon.

Pandan sa dernyen 10 mwan nou’n vwar bokou keksoz ki’n arive dan nou pei.

Nou’n vwar liberalizasyon nou lekonomi, me dan en fason kontrole, nou’n vwar plizyer komite ganny etabli avek partisipasyon etwat sekter prive.

Nou’n vwar reform enportan dan civil service.

Bokou i dir ki sa i en bon rikord.

Mwan mon dir i plis ki en bon rikord.


I osi mark en bon kontinyasyon.

Akoz?

Akoz bi sa bann sanzman se pou kontinyen asir byennet lamazorite Seselwa an servan bann mwayen modern pou asir lazistis sosyal dan devlopman ekonomik, pou fer sir ki zonm I reste touzour o sant nou devlopman.
Nou prensip Msye Speaker e i enportan ki i ganny repete bomaten, i fonde lo krwayans ki tou nou zanfan I ne egal e dwatet ganny menm loportinite, ki nou zenn i bezwen ganny fasilite e mwayen pou devlop zot potansyel, ki nou vyeyar i viv dan dignite e ki nou pep i viv dan sekirite ekonomik kot bann ki pli for i ganny sans pou devlope alors bann ki pli fay e vilnerab i ganny proteze.
Se sa ki dwate labaz moralite dan nou pei e nou bezwen fer li nou prensip lavi ki en keksoz ki moralman mal pa kapab ekonomikman byen.

Msye Speaker nou en nasyon ek bokou potansyel e nou’n akonplir bokou dan nou listwar kourt.

I pa koensidans ki ozordi parey nou’n ganny dir avantyer par Prezidan Michel ki Nasyon Zini i plas nou koman 35 yenm pei pli devlope omonn par devan Moris e menm par devan serten pei eropeen tel ki la Ongri.
Leta nou nasyon i pa sa portre dezespere parey i annan i oule fer nou krwar e parey nou tande bomaten.

Anefe set akoz bon leta nou nasyon, sofistikasyon nou pep ki nou sot anler a sak fwa nou fer fas ek en pti problenm.

E ki leta nou nasyon?

Les mwan vitman dir avek zot ki leta nou nasyon.

Tandis ki nou zanfan i annan akse 14 an ledikasyon gradwit i annan plis ki 130 milyon zanfan dan lemonn ki pa’n zanmen met zot lipye dan lekol.
Tou nou zanfan i ganny akse ek vaksen kont maladi tel ki tantannos, larouzol me i annan 60 mil zanfan dan lemonn ki mor tou le zour zis akoz zot pa kapab peye pour ganny proteksyon kont sa bann maladi.

Enn tou le segonn, enn tou le segonn, enn tou le segonn, sa 3 segonn, deza 3 in fini mor.

Tou nou pasyan SIDA iI ganny tretman gratwit tandis ki 80 milyon dimoun dan lemonn in ganny kondannen anmor ek sa maladi.
Tandis ki nou ganny akse ek delo par zis ouver tiyo, e nou fer bokou konplent ler lasesres i tap nou for.

Tou le zan 40 bilyon erdtan i ganny gaspiye dan lemonn zis pou al kolekte delo.

Ler plis ki 100 milyon fanmiy dan lemonn i viv lo mwens ki R2.50 par zour nou nou pe zouir en reveni par tet zabitan plis ki 8,000 dolar ameriken, en popilasyon 80,000 e nou sanpyon losean endyen, lafrik dan plizyer domenn sportif.
Si mon’n koz lo sa bann sif Msye Speaker sete selman en lesey serye pou fer nou nasyon realiz nou sikse e apresye sa ki nou annan.

Se selman par apresye nou sikse ki nou pou kapab fer plis progre.
Mon rekonnet ki pa tou ki parfe dan nou sosyete, dan sa Sesel kot bokou zanfan i zwe lo play station, i annan zenn ki pas son letan lo internet bokou lakour i annan hi-fi ek DVD, dan sak twa lakour i annan en loto e 35,000 Seselwa, preski 50% nou popilasyon iI vwayaze tou lezan, i reste toutmenm serten nou bann zanfan ki pe grandi dan en lanvironnman ki pa permet li sezi sa loportinite.
I ankor annan fanmiy ki pe viv dan lakaz ki pa apropriye, e i ankor annan dimoun ki parfwa sa larzan lafen dimwan pa sifi pour zot pey zot loan e aste tou sa ki zot bezwen.

Msye Speaker si mon’n komans mon diskour konmsa efektivman set akoz mon senserman krwar ki koman en nasyon nou dwatet renouvle nou komitman e langazman anver kreasyon en sosyete baze lo lazistis sosyal kot pouvwar ekonomik i reste dan lanmen lamazorite Seselwa ordiner.
I ava en gran fot istorik pour nou rezet sa bann valer e koman azir parey bef dan disab kot sakenn i vey son lizye.

Problenm ki ankor egziste dan nou sosyete, malgre gran devlopman pandan sa dernyen 25 an i montre nou relevans e lenportans nou bann krwayans.

Fodre zanmen nou abandonn nou prensip,osi lontan i annan en zanfan Seselwa ki ganny redi deryer par son lanvironnman.

Nou pa pou zanmen repoze osi lontan i annan en fanmiy Seselwa ki ganny difikilte pou viv.
Fodre zanmen nou abandonn nou prensip osi lontan i annan en fanmiy Seselwa ki napa en twa apropriye par lao son latet.

Nou bezwen reste senser ek nou prensip osi lontan i annan en Seselwa ki pe ganny difikilte pou fer marse son pti biznes.

Pli enportan Msye Speaker nou bezwen reste senser ek nou prensip, akoz ozordi nou lo sa kote ki pe ganny largiman.
Partou dan lemonn depi premye Minsi Tony Blair, Lanlgeter, ziska Paul Berenger Moris, Kofi Anan Nasyon Zini, ansyen Prezidan Nelson Mandela tou sa bann gran dirizan pe ozordi pres lazistis sosyal e legalite loportinite koman mwayen pli efikas pou kas lapovrete e asir distribisyon larises dan en fason ekitab.

En keksoz ki tou sa bann gran dirizan i tonm dakor lo la se ki liberal i bezwen ganny met dan dustbin listwar.
emonn ozordi in komans rekonnet parey nou dan Sesel byen lontan nou’n realize ki limanite i annan bann bezwen komen, lobligasyon mityel e en sel desten.

Se sa leta nou nasyon, en leta ki permet nou zenn reve e annan aspirasyon.

E nou’n vwar sa a lokazyon lansman tenm “Nou zanfan, Nou trezor, Nou lavenir” sa zenn fiy Pralinwaz ki dir nou li i oule vin en dokter zanfan.

Sa zenn Digwaz ki dir nou li i oule vin en avoka.

E sa lot ki dir nou li i oule vin en air hostess.

Set en zenes avek bokou aspirasyon.


Aspirasyon ki agrandi zot lanbisyon, ki liber zot potansyel ki donnzot konfidans e permet zot annan bann rev.

Anefe Msye Speaker nou bann zanfan i annan sa bann gran rev efektivman akoz leta nou nasyon pa met okenn baryer ki anpes zot liber zot potansyel.

Nou devwar e nou responsabilite se asire ki tou nou zanfan i dwatet kapab reve e rev plis ankor.

Fodre pa annan okenn baryer ki swa finansyel, ras, larelizyon ou politik ki anpes en zanfan Seselwa realiz son rev.
E pou realiz sa bann rev sepandan fodre nou fer nou zanfan apresye lenportans ledikasyon, ledikasyon nou paspor pou presperite, ledikasyon sa lot mo pou loportinite.

I vre ki plis zanfan ozordi pe fer pli byen dan ‘O’ ek ‘A’ level.

Ankor 75 in kalifye pou al liniversite a letranze sa lannen pou zwenn sa 450 ki deza laba.

Bann gran lenvestisman dan nou zenn.

Loportinite ouver pour bann zanfan ordiner, laprev sa bon leta nou nasyon.

Me i reste ankor zanfan ki pa pe sezi sa loportinite.
Dan bokou ka loportinite ki zot paran zanmen ti reve zot pou annan en zour.

Prezidan Michel i demann ek nou tou pou zwenn ansanm pour fer sa lannen konte pour nou zanfan.

E mwan mon dir ki sa i en mesaz serye pou bann ki pa ed nou zanfan sezi sa loportinite, ki pa montre okenn lentere dan zot leson, zot homework e menm lir zot report.

En meyer ledikasyon pour nou zanfan i vedir en meyer lekonomi pour Sesel demen kot plis lazistis pou renye.
Msye Speaker Prezidan Michel in fer kler direksyon stratezi sa reform ki dan lasante i dwatet pran.

Nou servis lasante i bezwen vin pli sansib a bezwen nou pep e enn ki kapab donn en repons pli apropriye bann maladi ki pe afliz nou sosyete.

Tar lannen pase Msye Speaker mwan menm mwan mon ti koz longman lo minister lasante e mon ti esey kontribye enn de sizesyon pou amelyor nou servis lasante.

Mon pa’n zanmen ganny en konpran alors akoz mon ti bezwen vin viktim tou sord kalite kalonmni dan bann papye.
Mon bann propozisyon ti senser e bann ki ti ekri lo mwan zot ti’n bezwen oubliye ki mon en dokter par profesyon ki’n dedye mon lavi pou protez lavi imen.

Sa bann kanpany mwan remet mon bann sizesyon lo latab ankor sirtou la ki mon krwar ki Prezidan Michel i partaz enpe sa bann konsern.

I pa dwatet annan okenn kankan ler mon dir ki dyabet i reste lakoz prensipal dezabilite dan pei.
Bann lipye, bann lazanm manke ki nou ekri lo la e mwan ankor krwar ki en progranm serye i bezwen ganny met anplas pou kontrol sa maladi, en progranm ki kouver Sesel a’n antye.

Dyabet i lakoz prensipal dezabilite pa zis isi Sesel me partou dan lemonn, Langleter, Lafrans, Lanmerik.

Sepandan Msye Speaker mon pa pou repete ki sa minister i fer demars pou aste latizann pli bon marse akoz depi zanvye sa lannen sa Minister pe fer egzakteman sa.
E pe aste latizann ek nouvo konpannyen parfwa ziska 6 fwa pli bon mares e sa a mon’n avi i lakaz prensipal sa amelyorasyon ki Prezidan Michel in koz lo la e mwan mon pou demande ki sa minister i kontinyen travay lo son sistenm kontrol litilizasyon latizann.

Mon kontan pou aprann ki in pibliy son premye standard streatment manual pou lasante primer.

Enn ki mwan menm e bokou lezot dokter nou ti’n komans travay lo la ler mon ti ankor laba.

So sa ki mon ti pe dir silvouple ti fer bokou sans.
En tel sistenm sepandan I bezwen ganny enplimante osi lo bann ward.

Sa minister I bezwen osi entansifye son progranm edikasyonnel pou asire ki nou popilasyon i servi byen latizann, tro bokou gaspiyaz.

Konbyen fwa fanmiy bann pasyon i retourn ek latizann ki pasyan zanmen in servi, bann ki zwe malad apre zot zet latizann dan bin si nou ti pou fer en letour dan bou bife, dan tou kwen Sesel mon asire ki nou ti pou ganny ase latizann pour nou servi pour sa prosenn 5 an.
Prezidan Michel i siplir avek nou pou pran responsabilite pour nou prop lasante.

I kler se bann maladi ki liye ek nou stil lavi ki pe pli afekte nou ozordi, tel ki kanser, kardyovaskiler, dyabet, bann maladi ki nou apel maladi lopilans.

Sesel i parmi bann pti git pei ki pe devlope ki ozordi in akonplir tou bann target lasante ki lorganizasyon mondyal pour lasante ti demande i ganny akonplir par lannen 2000.
Sa bann kalite maladi lopilans I egzize ki nou devlop nouvo target e nouvo progranm e konsantre nou resours pou kontrol e prevansyon sa bann maladi.

Msye Speaker mon konvenki ki avek reform neseser dan nou servis lasante nou pou kapab kontinyen donn en servis gratwit de ot nivo ki reponn bezwen pasyan Seselwa.

Me pour nou kapab zouir bann valer progresif, tel ki legalite loportinite e lespwar fodre ki nou pep i viv dan sekirite, nou bezwen tough kont krim me nou bezwen osi tough kont lakoz krim.
Mon konnen ki nou pa pou zanmen elimin krim, napa en pei ki’n arive fer li.

Me mon krwar ki nou kapab redwir li.

Enn bann fason pour nou redwir krim se redwir dan nou pei bann konportman ki’n ganny dekri koman konportman anti sosyal, sa vedir bann ki asiz obor semen ki sikann e takin bann madanm, ki sikann dimoun, ki zanmen pa pe fer kankan dan vilaz, ki komet vyolans anba lenfliyans drog ek lalkol, ki mank respe pour propriyete zot prosen, ki mank respe pour dimoun.
Souvann fwa bann tel konportman i fini dan krim e i pa sirprenan ki laplipar ditan se menm dimoun ki annan bann tel konportman I responsab pour krim dan pei.

Lemonn an antye i komans rekonnet ki i annan en relasyon etwat ant bann konportman anti sosyal e krim.

Bokou pei tel ki langleter in pas lalwa pou konbat sa bann konportman anti sosyal.

En lalwa ki apel anti-social behavious Act.

e ozordi mon demande ki en tel lalwa i form parti nou progranm lezislativ sa lannen.
Msye Speaker 4 semenn pase en zenn onm ti vin vwar mwan pour fer keksoz kot en lot fleo ki pe manas nou sosyete e ki fer paran tranble letan zot tann sa mo.

Sa zenn onm ti en viktim adiksyon ek eroin.

Sete en lavwa dezespere ki pe rod led e osi ki ti pe rod proteksyon pou plizyer son bann zanmi zenn.

Eroin ozordi pe detri leta nou zenn, zot leta mantal e fizik.

E vi ki zenn i pilye nou sosyete mon ava dir ki eroin petet i pilye nou sosyete.
Eroin parey lezot drog ek lalkol i detri lanmitye, i detri konviksyon, krwayans, I detri lanbisyon, e fors imen rezet tou larises lavi pou vin lesklav en dezir.

Bokou krim I vir otour drog.

En granm eroin Msye Speaker I kout R1400 e ozordi i annan bann zenn adik ki ganny bate zis akoz zot pa kapab fini peye.

Nou lopital i ranpli en bann zenn afekte par sa fleo e i kler ki nou pei i bezwen anbark lo en progranm reabilitasyon pour bann viktim e anmenmtan entrodwir pinisyon pli sever pour bann trafiker.
Tro bokou nou bann zenn zonm I les zot pri dan sa lanfer ki fer zot krwar ki larises i kapab ganny akimile par vol ek vyolans.

Set en fo lespwar.

Byen lontan nou gran moun ti mefye nou kont sa ler i ti averti nou ki byen malaki pa zanmen prospere.

E Prezidan Michel ozordi i fer nou ankor ennfwa rapel ki travay dir i en valer ki nou devret kiltive.

Paran ek politisyen nou annan en rol primordial pou zwe pou met nou zenn lo semen travay e rezet sa lavi, e rezet sa larout ki al ver vyolans e krim.
Konbyen zenn prizonnyen ki dir ek ou ki premye fwa zot paran i koz ek zot lo lavi e menm anbras zot se ler zot paran ti vin visit zot pour la premye fwa lil long.

E konbyen fwa politisyen par zot aksyon in ankouraz bandisite dan nou zenn.

Ler nou vin lev statement labank nou prosen dan sa lasanble, eski nou pa pe ankouraz sa zenn onm ki ti kas lakaz sa msye e vol son briefcase ek sa statement labank.
E si nou ti’n pran nou responsabilite e rapor sa lensidans ek lapolis, olye servi en dokiman vole pou fer politik sa zenn ti ava ankor pe viv byen san dezabilite koze par en bal fizi lapolis.

I kler ki lankourazman ki ti i gannyen ki ti fer li kas lezot lakaz bann zofisye o dan gouvernman ziska ler son aksyon ti fini dan en trazedi.

Msye Speaker tar lannen pase en seri dezast natirel ki zanmen nou’n eksperyanse ti frap nou pei.

Sa lansidans ti montre nou en keksoz.


Ki en minit devastasyon i kapab detri plizyer lannen devlopman.

Sesel touzour beni par Bondye ti esap sa tsunami avek mwen dega ki nenport ki pei dan larezyon, menm bann ki bokou pli lwen ki nou tel ki la Somali.

Nou lenfrastriktir menm si i pa ti’n ganny fer pou reziste en tsunami in zwe en rol enportan pou ki la kantite ka lanmor I reste ba.
Letan nou tande ki de santenn dimoun in mor an Somali, nenport nou ki’n al Somali, ki’n pas lo lakot i ava konnen ki letan nou koz lo lakaz an Somali nou pa pe koz lo lakaz anblok parey nou annan isi me plito nou pe koz lo en bout plastik lo 4 bout dibwa.

Msye Speaker si nou ti annan sa kalite lakaz Anse Boileau, nou menm nou nou ti pou soke avek la kantite viktim sa tsunami ki ti frap nou pei.
Sa tsunami alors in osi revey lemonn, mon a menm dir tir li dan lili ek en seo delo fre pou fer limanite realiz lenzistis, lapovrete nwar, e bann lenfrastriktir enferyer ki ankor pe egziste dan lemonn.

I ti montre nou fasilite lemonn e mannyer nou konekte, nou enn, e nou osi devwal konpasyon imen osi imans ki sa tsunami.

Nou’n vwar pouvwar lanatir, me in osi fer nou realiz pouvwar limanite, pouvwar lanatir pou detri, pouvwar limanite pou rekonstrir.
Rezilyans, Monsenyer Denis Wiéhé ti dir ek nou, limanite pou rebatir, fas a sa bann katastrof pli sever dan le pase, limanite i montre rezilyans e rebatir.

E ankor ennfwa limanite pou fer li me setfwasi i bezwen ganny fer dan lazistis sosyal kot zonm i reste osant sa devlopman.

Mon oule a sa pwen Msye Speaker salye bann servis dirzans isi Sesel ki ti demontre tre kler zot loganizasyon e zot lefikasite, zonm ek fanm ki ti pran tou risk pou anmenn lespwar pour de santenn ki ti dan bezwen.
Mon oule osi salye Prezidan Michel pour son leadership solid.

Son prezans lo teren pa’n zis en presyonn nasyon Seselwa me osi anmenn soulazman ek lespwar pour bann ki’n ganny afekte.

Son lentervansyon in asire ki zis dan lespas 2 semenn plis ki 700 fanmiy a en kou 1.5 milyon roupi ti’n fini ganny led e byento parey nou konnen bann lezot dimoun tel ki peser e lezot ankor pou ganny lasistans.
Mon oule osi salye lider lopozisyon son press release, malgre i pa ti lo teren me son press release ti ede pou met en lafen ek bann demars dan lavil pou fer politik ek sa katastrof natirel, malgre nou diferans politik Seselwa ti zwenn ansanm pou montre sipor e senpati, levidans ki nou moralman enn.
Mon oule osi Msye Speaker, remersye Bondye pou eparny distrik La Riviere Anglaise ki baliz ek lanmer e mon ava dir se gras a sa bann later konble ki lopozisyon ti kont ki erezman zis 3 lakaz ki ti ganny afekte dan mon distrik.

Msye Speaker a sa staz mon oule enform sa lasanble ki lo nou kote, sa vedir manm lasanble nasyonal SPPF nou pe fer en kontribisyon R22,000 pou ed bann viktim sa dezas e mon envit lider lopozisyon ek bann manm lasanble nasyonal lo kote lopozisyon pou fer parey.
Msye Speaker Prezidan Michel in koz Longman lo nesesite pou rod en plas spesyal pour bann pti pei zil dan sa nouvo lord mondyal.

Sa demars i enteresan e reprezant en zefor serye par bann pti pei zil pou enfliyans sa proze prose mondyalizasyon pou fer li vin en lafors pour lazistis e non pa enn ki anmenn bokou mank sekirite parey i laka ozordi.

Sa prose liberalizasyon ki nou menm nou’n anbark lo la i rezilta direk mondyalizasyon.

Dan deba lo bidze bokou in ganny dir lo la e nou pep in ekout atantivman.
Premye fwa dan mon karyer politik Msye Speaker, sitan kantite dimoun in telefonnen ou ekri pou eksprim zot konsern.

I pa mon lentansyon pou repet tou sa ki’n ganny dir me sifi Msye Speaker pour mwan fer referans avek en let ki en madanm ti ekri mwan.

Msye Speaker sa madanm ti dir ki fodre sa prose i byen kontrole pou protez lanplwa pou fer sir ki tou nou pep i benefisye e ki pri marsandiz i desann olye monte.
Sa madanm ti kontinyen an dizan dan son let, “sa msye in fer bokou pou tir nou dan la mizer e nou fer sir ki ler nou liberalize sa bann privilez pa ganny efase.

Mon pa ti a voudre vwar nou retourn dan sa kosmar kot nou ti sorti, en kosmar ki malerezman bokou nou in vitman oubliye”.
Sa madanm in dir mwan e mon kapab mansyonn son non, e mon oule salye li, Madanm Octobre, e dir li se zisteman akoz Prezidan Michel pe fer sa bann reform e sa dan en fason kontrole pour ki nou lekonomi i vin modern pour li kapab kontinyen soutenir nou bann reisit.

Msye Speaker vwala akoz letan gouvernman ti deside pran desizyon pou liberaliz SMB nou ti retenir 50% ladan.
Pou ti deside pou dele privatizasyon SPTC, Seypec e PUC akoz nou ti konnen ki en liberalizasyon sovaz ti pou anmenn bokou, bokou mank lanplwa dan pei.

Mon siprann ki ozordi Onorab Lider Lopozizyon pe koz lo mank lanplwa ki arive an rezilta liberalizasyon me si nou ti’n ekout li e liberaliz tou, plis ki 10 an pase, kote nou ti pou ete.

Si nou ti’n ekout li e liberaliz 5% SMB, konbyen handy girls ozordi ti pou lo semen.
Msye Speaker Madanm Octobre i kontinyen par sipliy ek nou pou pa devalye nou roupi e parey Prezidan Michel ti dir Moris i napa lentansyon fer sa.

Ankor ennfwa letan lider lopozisyon in vin dan sa lasanble pou dir ek nou ki Prezidan Michel pe dir en keksoz Moris e pe dir en lot isi, Msye Speaker sa i konpletman fo.
Dan son interview Moris Msye Michel ti dir, e mon site;”nous continuons à discuter et à passer en revue les possible solutions mais je tiens a souligner que valeur du jour, je ne considère pas la devaluation comme une option formelle.

Je penserai plutôt pour un re-ajustement graduel”.

(laughter) MR RAMKALAWAN Msye Speaker i pa konn lir franse.

MR HERMINIE Li ki pa konpran, i pa konn diferans ant azisteman – en boug ki pe oule vin Prezidan nou pei, i pa konn diferans ant devaliasyon avek azisteman.
I dir ek nou SNP pou ekri black and white son progranm.

Mon demann avek li ki son pozisyon li devaliasyon?

I pou devalye ouswa non?

(interruption) Se sa ki kabri dan sak letan nou deside ouvertman devan lasanble nasyonal e lepep Seselwa pou dir nou pozisyon.

Me si zot zot per pour dir me mwan mon ava dir ki Msye Roger Mancienne, zot Sekreter Zeneral ti dir avek Reuters, i ti dir Msye Speaker, pour SNP devaliasyon i le sel fason pour nou al devan.

Eski Lonorab Lider Lopozisyon i dakor ek sa ouswa non?
I pa konnen.

(interruption) Msye Speaker Onorab i dir avek nou, Onorab i demann nou en kestyon e i dir ek nou, kimannyer pou ganny sa roupi konvertib, e mwan mon’n asire pandan 10 minit pou ekoute kimannyer nou ganny sa roupi konvertib e Onorab pa’n zanmen dir nou kimannyer nou ganny sa roupi konvertib.

I pa’n dir nou a’n efe narnyen.

I dir avek nou i pou fer desann kout lavi me anmenmtan i dir avek nou i pou devalye nou roupi.
E ki Msye Mancienne, Sekreter Zeneral son parti i annan pou dir lo la avek Reuters.

Nou konnen ki devaliasyon roupi pou fer lavi vin pli ser dan Sesel.

Me son lider i vin dan lasanble nasyonal e anbet lepep Seselwa par sey dir nou ki i pou devalye roupi e fer tou keksoz vin pli bon marse.

Pour sa kalite statement, 2006, lepep Seselwa i dwatet zet zot dan bin listwar ennfwa pour tou.

MR RAMKALAWAN Msye Speaker taler dan koridor mon ava eksplik li an franse.
(Applause) Mr HERMINIE Msye Speaker sa bann kalite statement i montre nou en keksoz, i montre nou ki nou pe deal avek en parti ki napa en progranm serye.

Nou pe deal avek en parti ki son progranm i meg e parey mon ti dir kot son bann ron pa zwenn.

Mwan mon ava dir ki sa progranm SNP i mens parey en lasoup ki’n ganny fer avek lonbraz en pizon, napa narnyen ladan Msye Speaker.

(laughter) ..Me en pwen pli trakasan dan sa let se sa kestyon pri komodite dan nou laboutik.

Marsandiz i ankor tro ser.


Parey Prezidan Michel limenm in refer sorti avek tou sa bann konsesyon ki marsan in gannyen, nou ekspekte vwar en rediksyon zeneral lo pri marsandiz e serten servis.

Zot ti dir ek nou liberalize e zot a kapab fer bann keksoz vin pli bon marse ki SMB me malerezman ziska aprezan sa pa leka ditou.

Nou pa konnen, mwan personnelman mon pa konnen si i pou sifi zis fer en lapel ek konsyans bann marsan pou vann keksoz a en pri rezonnab.
Apre tou marsan i travay zis pou li fer plis profi posib.

Mwan mon personnelman krwar ki i pou neseser met anplas en sistenm pri Kontrol pli serye dan nou pei.

Msye Speaker Onorab i dir ek nou, donn nou dolar.

Son lider ti dir ek nou lontan dolar ou ti gannyen dan labank e konbyen nou ki ti al rod dolar dan labank.

Konbyen ki ti reve travel, ki ti reve, enporte.


Msye Speaker bann pti pei zil parey Sesel i annan bokou spesifisite ki met nou a en dezavantaz, nou resours limite, nou pei popilasyon, nou depandans lo lenportasyon, pou enfrastriktir, nou zistans ek larestan lemonn i bann keksoz ki pa ed nou pou amelyor nou sitiasyon.
Nou polisi etranzer i bezwen vize pou fer lemonn realiz nou spesifisite, anliny ek sa Sesel i bezwen zenn bann lavwa enternasyonal ki dezour an zour pe agrandi pour ki tou bann det bann pei tyermonn i ganny kennsel.

Ozordi Msye Speaker, sak lannen pei devlope pe pret bann pei tyermonn 100 bilyon ero tandis ki bann pei tyermonn pe rann zot 105 bilyon ero.

Pour sak ero prete, 1.05 ero i ganny rann, set en sitiasyon ki pa akseptab e ki pa moralman zis.
E sirtou ler ou pran an konsiderasyon ki bokou sa bann larzan ki’n ganny prete in al fini dan kont bann gro konpannyen eropeen e meriken.

Sesel i bezwen reetablir li lo lasenn enternasyonal e lager pou plis lazistis.

Nou sitiasyon lokal pour ganny bokou difikilte amelyore si nou pa zwenn lafors enternasyon pou fer mondyalizasyon vin pli zis e donn li en vizaz imen e progresif.

Msye Speaker avan mon al lo lot topik mon ti oule dir enn de mo lo laliberte lapres.
I mon krwayans senser ki lapres dan Sesel i bezwen vin bokou pli responsab.

Mwan mon konnen ki souvannfwa bann lartik ki ganny ekri zis avek bi pou esey denigre en endividi.

Calls i ganny fer pou gete si lartik i sifi, in ase maltreat li, in ase fer li ankoler etc.
Msye Speaker lannen pase dan 29 Vizyon ki ti sorti, premye 29 Vizyon, 21 ladan ti annan en lartik malonnet lo mwan personnelman, blasferm, kalonmni e parfwa ou demann ou lekor ki kalite leta lespri ki deryer sa bann lartik ler nou apel dimoun Caïn, nou apel dimoun kok rhode island, e tou sord kalite keksoz.

Eski sa en lapres responsab.

Msye Speaker malerezman sa bann papye pa vre papye me plito en zouti propagann pou satisfer zot dezir personnel e ensilte bann ki zot pa kontan.

Ki zot metod?
Ki zot metod?

Mansonz, mank reprezantasyon, lanmwatyer laverite.

E ki zot bi?

Zot bi se pou ganny pouvwar, pouvwar an nenport ki pri.

Mon krwar Msye Speaker ki wi i neseser ki sitwayen e lorganizasyon prive i ganny sa draw e i servi sa drwa pour zot al ver lakour pou met presyon lo nou lapres pour ki zot vin responsab dan sa pei.
Msye Speaker lesey pou fer gouvernman meg a mon’n avi i tonm anliny avek demars gouvernman pou fer lekonomi vin pli dinamik akoz deplizanpli i kler ki parol gouvernman pou fer konpetisyon ek son sitwayen pou donn servis, menm si i vre ki servis piblik i esey son mye pou satisfer piblik i reste toutmenm serten eleman dan nou servis piblik ki pa pe donn lepep satisfaksyon neseser e pe rann li tre fristre.
Nou bezwen toultan pe rod mwayen pou rann servis piblik pli efikas e kot i apropriye ankouraz partisipasyon sekter prive dan provizyon servis piblik.

Seselwa in fatige ek bann zofisye ki kontinyelman pa reponn telefonn, asiz lo file e pa donn zot en larepons pour zot problenm.

Lentansyon Prezidan Michel pou redinamizm servis piblik in ganny byen akeir me fodre pa ki nou bliye ki pou en lenstitisyon i marse fodre zonm ek fanm i form parti sa lenstitisyon, i fer li mares.
Avek sa sanzman i pou neseser en nouvo kiltir e disiplin travay.

Son pwen santral i reste meritokrasi, sa vedir ki promosyon pa baze lo sinyorite selman me plito lo performans e potansyel sa travayer.

Nou bezwen met anplas en sistenm pou mezir performans e evalye potansyel pour ki demen en dimoun pa kapab konplent ki in ganny kit deryer ziz akoz son sipersyer pa kontan li ouswa i mefye li.

Lwayote ek lonnekte parey Prezidan ti dir i bezwen reste 2 konponan enportan sa sistenm.
Kreasyon bann lotorite tel ki tourism e laviasyon sivil i reprezant en nouvo devlopman dan provizyon servis piblik, sa prose ki’n ganny apele dan lemonn corporatization.

Korporatizasyon servis piblik, i dwatet anmenn plis satisfaksyon pou kliyan e konsomater.

Sa bann lotorite a kapab aplik disiplin marse e evantyelman devlop en kiltir kot konsomater i vin premye.

Lefe ki zot pou kapab fer zot prop reg, sa bann lotorite a kapab vin pli fleksib dan zot loperasyon e vin pli sansib a demann bann konsomater.
Pli enportan Msye Speaker, korporatizasyon i a permet plis partisipasyon sekter prive dan provizyon bann servis ki tradisyonnelman ti ganny donnen par gouvernman.

Osi enportan i sa reform pansyon ki pou konsolid sekirite nou sitwayen dan zot vye zour.

Msye Speaker mon’n osi konstate ki Prezidan Michel i enpe trakase avek sitiasyon nou returning graduates.
La mon osi krwar e mon krwar senserman kid an sa nouvo lespri en legzersis serye i ganny fer pou regard sitiasyon bann returning graduates avek bi pou ankouraz zot reste Sesel.

Sa desizyon gouvernman tou dernyenman pou donn zot allowance lakaz pou 2 an olye enn an i en legzanp tipik kwa ki kapab ganny fer pou retenir nou bann profesyonnel.

Msye Speaker tou Seselwa onnet pou dakor avek mwan ki dan plizyer aspe nou lavi i annan en nouvo depar.
I annan dan nou pei en lesey senser pou anmenn tou Seselwa ansanm pou asir plis devlopman ekonomik dan nou pei.

I annan dan nou pei ozordi en pli gran lesey pou annan laliberte politik ki depi 10 an pase nou’n entrodwir.

Ler Onorab i dir nou pa kapab fer okenn meeting e ki i annan en kantite restriksyon lo li, ki plitar i vin dir nou Belombre le 21 fevriye in ganny permisyon ek lapolis pou fer meeting politik.
Msye Speaker nou vwar plis transparans atraver en tender board, plis liberte komers, permi enportasyon in aboli, monopoli SMB pou kase, plis konsesyon pour bann akter ekonomik, lendistri tourism in ganny tou sa ki i bezwen e petet Onorab pa pe swiv ki pe arive dan son pei.

Nonm tourism ozodi 2005 in monte par 4% konpare avek lannen pase.

Nou bezwen fer sir ki i kontinyen monte me sa pour le moman i en bon ledikasyon e kontrerman avek sa ki in dir i fo, ki in desann konsiderableman.
I tre probab Msye Speaker ki nou gran pye ti vi nisi lo diferan bato, me ozordi nou lo en menm bato ki pe al lo en sel desten.

E sa ver en meyer lavi pour sa zenerasyon ki pe vini.

E ler zot ava get sa bizou dyanman ki apel Sesel ki nou’n kit deryer pour zot, les sa zenerasyon ki a pe vini rapel nou koman bann zonm ek fanm kouraze ki’n solider dan sakrifis e koman bann zonm ek fanm ki menm dan sa laroul pli gro i pa’n zanmen file.
Msye Speaker ki Bondye i beni nou pei e ki nou ava kontinyen lo sa nouvo larout ki nou’n swazir avek bokou sikse.

Mersi bokou.

(Applause) National Assembly of Seychelles State of the Nation Address Tuesday 28th February 2006 MR SPEAKER Ekselans Prezidan Larepiblik, Onorab Dirizan Zafer Gouvernman, Onorab Dirizan Lopozisyon, tou lezot manm Onorab, Onorab Sef Ziz, Minis, Envite Distenge e pep Seselwa, bonswar.
Msye Prezidan mon swet ou labyenveni parmi nou dan sa premye sesyon Lasanble Nasyonal pour sa lannen.

Dapre Konstitisyon Larepiblik se la ki sak lannen Prezidan i prezant son mesaz lo leta la nasyon.

Nou note ki sa i fer ou dezyenm mesaz lo leta la nasyon depi ou’n vin Prezidan.

Sa rankont ozordi i osi en moman solanel sak lannen kot dirizan e reprezantan tou le 3 brans leta, setadir legzekitiv, lezislativ e zidisyer i zwenn ansanm.
Se la kot dirizan pei e lepep Seselwa atraver zot reprezantan dan lasanble i ganny sans swiv leta la nasyon, deba e fer diskisyon lo la, en dyalog nasyonal.

Avek sa mon annan plezir envi ou, Prezidan pou ou prezant ou diskour.

PRESIDENT JAMES MICHEL Mersi Msye Speaker.

Msye Speaker, Vis Prezidan, Minis, Ekselans, Manm Lasanble Nasyonal, Pep Seselwa, bonzwar.
I fer preski 2-an depi ki mon’n pran responsabilite pour anmenn nou pei devan, e mon pe fer sa diskour ozordi dan lespri kontinnyite sa vizyon ki mon ti prezante zour mon ti pret serman.

La ki nou pe byen etabli dan nouvo lannen, nou vwar nou pe antre dan en sapit enportan dan listwar nou pei.

Nou pe antreprann lannen 2006 avek loptimizm ek nouvo lenerzi.

I en lannen desizyon enportan, en lannen pour regard lavenir avek konfyans ek determinasyon pou prepar Sesel pou pran en lot pa lo semen sikse.
I annan 250-an depi ki Lafrans ti pran posesyon nou bann zil, e nou larsipel ti ganny sa non Seychelles.

Pandan sa bann lannen nou’n travay dir pour kree nou prop Sesel -- Nou Sesel.

Sa lannen nou selebre 30-an lendependans; 30-an depi ki pep Seselwa ti vin met son desten; 30-an depi ki nou en nasyon souveren.
Alors sa lannen i en bon lokazyon, pour nou zet en regar lo nou pase, pour pli byen apresye devlopman k’in annan, zefor e sakrifis ki nou pep in fer pandan bann lannen, e pour remersye Bondye pour son byenveyans.

Nou osi remersye tou nou dimoun ki’n la avan e ki’n kontribye pou konstrir nou nasyon.

Zot kontribisyon i en gran leritaz e i nou devwar pou batir e kontinyen devlop li pour byennet bann fitir zenerasyon Seselwa.
Sa lannen i osi en lokazyon apropriye pour nou vwar bann keksoz ki nou pankor akonpli e kote nou kapab amelyor plis ankor.

I en letan pour nou – koman en nasyon – konsider bann defi ki nou fer fas avek.

I en moman pour nou renouvle nou langazman pour travay ansanm, pour konsolid sa ki nou’n akonpli e fer plis progre.

Dan diskour Leta Lanasyon lannen pase, mon ti met bokou lanfaz lo nou bann valer koman en nasyon.
Ozordi mon oule repete ki bann valer parey linite, solidarite, konpasyon, lonekte, respe, lapresyason ek travay dir i bann fondasyon dan en striktir sosyal efikas, ki kontribye bokou dan en lekonomi prosper.

Anefe tou sa la i bann valer kle pou progre ek prosperite nou pei.

Kote nou nasyon i ete ozordi?

Ozordi, sak Seselwa i benefisye avek swen lasante primer ek tretman lopital gratwit.

Tretman ki pa kapab donnen lokalman i fer aletranze depandan lo bezwen en pasyan e non pa lo si i kapab peye ou non.
Dan Sesel ozordi, sak zanfan i ganny ledikasyon primer ek segonder e lamazorite nou zanfan i al 2-an lakres avan lekol.

Sak lannen anviron 100 Seselwa i al liniversite ouswa komans en progranm letid siperyer, laplipar aletranze.

Loportinite pou fer letid avanse pa depan lo sityasyon finansyel en dimoun.

Isi Sesel nou annan en to alfabetizasyon plis ki 91%.

Plis ki 70% fanmiy Sesel i posed zot prop lakaz.

I annan anviron 21,000 lakaz Sesel, plis ki lamwatye ladan in konstri pandan sa dernyen 15-an.
87% bann lakour i annan delo trete e 96% i annan elektrisite.

Nou osi kontinyelman benefisye avek pli bon teknolozi ek sistenm kominikasyon.

63% lakour i annan telefonn fiks.

I annan plis ki 54,000 souskripsyon pour telefonn mobil.

Tou sa i kontribye pour ki, an zeneral, standar lavi dan Sesel i enn pli o dan pei an devlopman.

Bann keksoz ki mon pe dir, bokou nou i deza konnen e, parey Angle i dir, « we take for granted ».
Me an servan sa bann legzanp mon oule fer lepwen ki sa bann progre pa’n zis ariv lo zot menm.

Nou’n annan en polisi, en volonte, e nou’n mobiliz nou dimoun ek resours, nou’n lite e travay dir pour anmenn sa progre.

I byen ki nou annan en sans lapresyasyon pour nou kapab sezi vre valer en keksoz.

I bon ki parfwa nou rapel nou lekor kwa ki nou annan e kwa ki nou ti napa pa tro lontan pase, pour nou pli byen kapab apresye sa ki nou annan ozordi.

I pa ditou mon lentansyon pour vant nou lekor.


Me dan nou refleksyon i ede parfwa pour regard lezot pei, lezot sosyete, pour realize ki nou pep Seselwa - en pti popilasyon ki napa gran resours parey lezot pei - nou’n reisi akonpli bokou dan en pti letan.

Vreman nou annan rezon pour nou selebre!

Ki bann rezon pour nou sikse?

Pour ariv kot nou ete ozordi, nou’n bezwen travay dir pour realiz sa vizyon ki’n enspir nou pandan 30-an: sa vizyon en devlopman ki santre lo dimoun.
En vizyon kot nou pep i travay pour amenn devlopman e anmenmtan se li ki benefisye avek sa developman.

Sa i fason fer Seselwa – « The Seychelles Way »: pou asire ki devlopman i pa zis en mwayen pou fer plis larzan e zis akimil plis rezerv, me ki i osi asire ki larises ki nou kree i re-envestir dan nou pep atraver bann progranm sosyo-ekonomik, pou ofer plis loportinite progre pour tou nou dimoun, dan nenport ki kalite fanmiy i sorti.

E pour ki nou tou nou kapab viv dan dinnyite e devlop nou potansyel.
Wi, ser ek frer Seselwa, larises nou pei i envesti dan nou, menm nou – nou tou.

Sa polisi i’n osi fer ki nou’n envestir en kantite dan bann lenfrastriktir nasyonal parey lekol, lopital, klinik, lakaz, semen, transpor, konblaz, lizin elekstrisite, por lapes, ek lezot fasilite.

Serten ti krwar ki lekonomi Sesel pa ti pou kapab siport bann tel devlopman.

Me progre ekonomik i depan lo lenvestisman apropriye dan lenfrastriktir.

I osi bezwen en vizyon kler.

Nou ti annan sa vizyon e nou pe realiz li.


Sa lenvestisman dan lenfrastriktir e osi dan nou resours imen i’n labaz nou progre sosyo- ekonomik.

Malgre difikilte ki nou’n kapab eksperyanse pour finans sa bann proze e presyon ki’n annan lo nou pei, ozordi nou annan en platform pour nou lekonomi demare.

San sa bann lenvestisman, nou pa ti pou vwar sa renouvo lekonomi dinamik ki pe arive ozordi.

Aprezan nou kapab annan en zestyon pli fleksib nou lekonomi.
Nou kapab antreprann prosen faz nou devlopman e anmenmtan gard sa polisi fondamantal ki Gouvernman SPPF i annan.

E sa se ki sak Seselwa i propriyeter lekonomi.

Msye Speaker, permet mwan fer mansyon serten lezot lendikater ki montre ki nou lekonomi pe vin pli dinamik.

An 2003 Gouvernman ti pran mezir pour adres serten dezekilib dan lekonomi e kree kondisyon pour li repran pour en nouvo faz devlopman.

Mon kontan pour dir ki, an grann parti, sa bann mezir i’n annan en lefe pozitiv.
Lo kote fiskal, Gouvernman i’n ganny en sirplis bidzeter pandan 3 lannen konsekitif e anmenmtan i’n reisi mentenir son bann progranm sosyal.

Ozordi i annan 6,800 biznes.

E anplis ki sa i annan 562 aktivite cottage industry.

93 nouvo biznes ti komanse zis an 2005.

Pandan 2005 plis ki 200 proze sekter prive ti aprouve, e sa pour en valer anviron 2 milyar roupi.

Sa bann proze i annan potansyel kree plis ki 1,500 lanplwa.
190, swa 86%, sa bann proze i pour Seselwa, menm si zot valer total i mwens ki lenvestisman etranze.

Dan tourizm, 12 lotel in swa konstrir, refer ou aktyelman anba konstriksyon.

37 proze pti lotel in osi aprouve.

Nou pe vwar plis dinamism dan sekter pti ek mwayenn lantrepriz.

42 nouvo proze pour en valer total R34 milyon in aprouve an 2005.

An 2005 Sesel in kontinyen atir lanrezistreman bann lankonpanyen offshore.

Dan sa 25,000 lakonpannyen ki lo rezis, plis ki 7,000 ti anrezistre lannen pase.
In estimen ki sekter offshore, san kont zonn komers enternasyonal, in zener 20 milyon dolar atraver bann servis an sipor sa sekter.

Alafen 2005 ti annan 25 lakonpanyen ki ti annan laysens zonn komers enternasyonal, e parmi Indian Ocean Tuna Ltd (IOT).

Za zonn i anploy 2,500 dimoun.

62% ladan, oswa 1,600, i Seselwa.

Sekter tourizm in eksperyans en amelyorasyon konsiderab.

Lakantite viziter alafen lannen ti 128,654 - son nivo pli o depi 2002.
Zisteman, nou pe vwar rezilta pozitiv polisi ki nou’n met anplas konsernan lenvestisman dan prodwi o kalite e osi pti lotel ek guesthouse, ensi ki nou polisi louvertir pour permet plis lakonpanyen avyon vin Sesel.

Reveni sorti kot lendistri tourism pandan lannen i estimen zis parlao R1 milyar.

Zis an 2005, 42 pti biznes lendistri tourism nou ti komanse.

Ladan i annan bann letablisman self-catering, restoran, bato, biznes plonze ek lwe loto.

Nou lekonomi pe kree lanplwa.


Ti annan en krwasans 3.5% dan lanplwa an 2005, konpare avek 2004.

Ver lafen 2005 ti annan 40,128 dimoun dan lanplwa formel.

Rezerv Labank Santral pe kontinyelman ogmante.

La in ariv 280 milyon roupi.

I kler ki nou lekonomi pe fer plis progre.

Avek travay dir delapar nou tou, avek stabilite ek promosyon en bon limaz pour Sesel ek son potansyel, nou lekonomi a fer bokou plis progre ankor pandan bann lannen devan nou.
Msye Speaker, nou travay dan sa dernyen 30-an in anmenn nou kot nou ete ozordi.

Nou bezwen kontinyen nou zefor ansanm pour nou ariv pli lwen.
I lobzektif mon gouvernman, pour travay dir ansanm avek sekter prive ek tou lezot partner dan lasosyete pour:  Konsolid kondisyon pour en lekonomi dinamik  Sovgard e amelyor nou bann progranm sosyal, e promouvwar nou bann valer pour garanti byennet pep Seselwa  Asire ki nou zer byen nou leritaz natirel e kiltirel ek nou resours  Promouvwar en kiltir prevwayans dan nou popilasyon  Promouvwar stabilite, lalwa ek lord ek bon gouvernans  Ranforsi pozisyon Sesel dan lemonn Sa i bann eleman en vizyon ki mon envit tou Seselwa pour partaze e pour travay pour son akonplisman.
I en vizyon ki an linny avek mon langazman zour mon ti pret serman pour batir en Sesel ki stab politikman e sosyalman, e ki osi dinamik dan son lekonomi.

Bidze ki nou’n adopte pour 2005 ek 2006 i osi bann stratezi pou realiz sa vizyon.

Ser frer ek ser Seselwa, nou dan bon direksyon pour plis progre ekonomik.

Me pour nou arive fer li nou pei fodre i kontinnyen viv dan stabilite ek lape.

Gouvernman pour kontinyen fasilit en bon klima biznes.
Depi milye 2004 gouvernman i’n enplimant bann polisi pour realiz sa e nou’n komans vwar rezilta atraver en logmantasyon dan nouvo biznes e plis konfyans sorti kot lenvestiser.

Nou pe promouvwar en lanvironnman ki permet biznes ki deza la pour fer pli byen e osi donn loportinite pour en nouvo zenerasyon antreprener.

Bidze 2005 ek 2006 in redwir Trades Tax en kantite e dan plizyer ka napa trades tax ditou.

Nou’n osi redwir sekirite sosyal ki anplwayer i peye.
Gouvernman pe kontinye senplifye prosedir ki biznes i bezwen swiv pou fer transaksyon pli efikas.

Departman Finans pe konmela revwar bann lezislasyon ek laysens an previzyon nouvo kalite biznes.

En kad legal pour konpetisyon pe prepare.

Tourism Incentives Act ki ti entrodwi an 2003 pou revize pour pran kont bann devlopman ki’n arive depi sa letan.

Pour sa bann incentives fer en bon lefe pour osi annan lezot polisi pour fer nou lekonomi pli dinamik e rezilyan.
Swivan bann incentives pour sekter lagrikilktir, lapes ek tourizm, aprezan nou dan en pli bon pozisyon pour fer parey pour lezot sekter lekonomi.

An konsiltasyon avek kominote biznes, Gouvernman i’n deside pour fer plis rediksyon dan taks pour biznes.

Sa i konsern serten materyo primer, semi-finished goods ek serten capital items ki pti biznes i servi dan zot prodiksyon.

Sa pou pran lefe an Zilyet 2006.


Apartir le premye Zanvye 2007 tou biznes ki fer profi pa plis ki 250,000 roupi par an pa pou pey business tax.

Sa bann mezir i montre langazman mon Gouvernman konsernan pti biznes.

Nou pou kontinnyen siport zot dan zot zefor pour kree larises ek lanplwa dan pei.

Nou pou kontinnyen donn zot sipor atraver lòn pour zot demare e atraver formasyon.

Gouvernman pe promouvwar an partenarya avek sekter prive pour en devlopman solid pour Sesel ozordi e a lavenir.
Dan sa partenarya rol Gouvernman se fasilitater ek regilater.

O-fir-e-a-mezir ki lenvestisman etranze i ogmante, nou osi oule promouvwar plis enteraksyon avek lakonpannyen ek lekspertiz lokal pour maksimiz benefis pour tou Seselwa.

Mon felisit bann envestiser tradisyonnel e nouvo ki pa’n tarde pour vwar potansyel nou lekonomi ek potansyel nou dimoun.
Msye Spiker, an sa ki konsern sa 2 pli gran sekter nou lekonomi – tourizm ek lapes – bi mon gouvernman se pour miltipliy mwayen ki a permet nou pep tir otan benefis avek zot.

Pour plizyer lannen lapes in en aktivite ekonomik tre enportan.

I kontribye anviron 40% nou reveni an deviz e i fourni lanplwa, direkteman e endirekteman, pour plis ki 10,000 dimoun.

An 2005, 87% ton ki ti atrape dan Sid Was Losean Endyen ti transborde Por Victoria.
Depans total bann bato lapes ki vin Port Victoria ti ogmante par 46%, sorti 344 milyon roupi an 2004 pour ariv 503 milyon roupi an 2005.

Tou partner dan sekter lapes i dakor ki i annan ankor bokou plis potansyel dan sa sekter ki Sesel i kapab eksplwate.

Zot osi dakor ki, tout-an-gardan nou pozisyon koman por pli enportan pour ton, nou devre osi adopte stratezi pour fasilit aktivite ki azout valer avek plis pwason ki ganny lapes dan nou delo.
Si nou kapab, koman en pei, devlop e enplimant en stratezi entelizan, lapes pou fer en kontribisyon bokou pli gran dan lekonomi nasyonal.

Nou resours i donn nou lavantaz lo nou konpetiter.

Nou annan dimoun.

Sa ki nou bezwen se finansman pour nouvo aktivite ek lekspertiz pour nou kapab eksplwat sa resours e maximiz potansyel pour azout valer avek.

Nou pa kapab satisfe avek sa ki nou deza annan.


Konpetitisyon dan sa sekter pe vin pli entans e plizyer pei vwazen pe rod en pli gran par dan marse pwason Losean Endyen.

Lobzektif mon gouvernman se pou fer sir ki Sesel i reste nasyon limero enn dan Sid Was Losean Endyen kot lapes i konsernen e ki nou eksplwat nou lavantaz konpetitif o- maksimonm pour ogmant bann benefis ki nou lanme,r ris an resours, i kapab donn nou e ki a kontribye dan nou devlopman sosyo-ekonomik.
Anlinny avek sa lobzektif, en Komite Spesyal pour Devlopman Lapes in etabli avek manda pour koordonn kontribisyon tou partner dan preparasyon en plan devlopman lapes pour Sesel.

Nou pou osi zwe en rol mazer e proaktif dan prosesis konsernan Lagreman Partenarya Ekonomik avek Linyon Eropeen pour fer sir ki pwason Sesel i kontinyen annan akse avek marse sa bann pei e ki i touzour konpetitif.
I rol nouvo Maritime Training Centre pour form dimoun ki pei i bezwen anlinny avek krwasans ki nou antisipe dan lendistri lapes ek sekter maritim an zeneral.

Sesel i annan en bon tradisyon navigasyon e travay lo lanmer.

Nou espere ki plis zenn Seselwa i pran en karyer dan sekter maritim.
Mon annan plezir note ki deza 38 zenn Seselwa i anploye dan nou progranm tanker.. Pour ankouraz nouvo lenvestisman lokal dan sekter lapes, nou pou entrwodi polisi pour rezerv leksportasyon pwason-d-fon pour biznes Seselwa selman.

Negosyasyon pour letablisman en fasilite dry-dock pour deservi bato lapes endistriyel ki dan nou delo pe fer aktyelman.

Nou osi ekspekte nouvo devlopman konsernan reparasyon lasenn ek fasilite ware-house.

Tou sa la i bann servis enportan pour lendistri lapes.
Pour asir proteksyon e en leksplwatasyon kontrole nou resours maren nou pou ranforsi nou kapasite sirveyans nou zòn ekonomik.

Nou oule ogmant kontribisyon nou zil elwanye dan lekonomi nasyonal e Departman Planifikasyon Ekonomik pou konplet letid lo potansyel nou bann zil ek stratezi pour zot devlopman dan bann mwan ki pe vini.

Mr Spiker, mon ti a kontan aprezan tous en size ki dan aktyalite – lavant Heinz Seafood, ki enkli son par dan IOT.
Ler nou ti vann 60% Conserverie de l’Océan Indien avek Heinz, nou ti konnen ki nou nou ti napa sa kapasite distribisyon ouswa resours pour realiz nou potansyel sa lizin.

Mon ti dir sa letan ki sa lizin ti devre ogmant son prodiksyon pou fer ki Sesel i ganny en renonmen pour lakilite son ton.

Ozordi, nou’n vwar sa vin en realite gras a stabilite nou pei, sipor gouvernman e travayer devoue e efikas.

IOT pe prodwi plis ki 300 tonn par zour.

I servi plis ki en tyer ton ki atrape dan nou delo.
Sa lizin i prodwi plis ki 28% ton dan bwat ki Lerop i enporte e pre 50% ton konsome Grann Bretanny.

Ozordi Sesel in vin en lafors mazer dan biznes ton.

Ler Heinz ti anons son lentansyon pour vann son divizyon Seafood, mon ti ensiste sa ki aste sa lakonpannyen i bezwen konpran byen sa lendistri e pare pour envestir pour devlop potansyel nou resours natirel dan sa sekter.
Mon ti partaz konsern lezot Seselwa ki sa lizin pa tonm dan lanmen nou konpetiter ki ti a kapab servi li koman en mwayen pour ganny nou pwason.

Msye Spiker, Heinz i’n konfirmen ki dan sis konpannyen ki i ti’n konsidere, i’n deside vann avek Lehmann Brothers Merchant Banking e dimoun ki dan management aktyel Heinz Seafood.

Sa tranzaksyon i ekspekte finalize lafen Mars.


Mon annan plezir enform pep Seselwa ki mon’n vwar plan biznes nouvo propriyeter, e mon konfyan ki zot partaz nou vizyon konsernan devlopman sa lendistri.

Zot plan se pour itiliz plis nou pwason isi menm Sesel dan lizin e pour konsantre lo ranforsi nou kapasite azout valer avek sa resours primer.

Zot in prezant Gouvernman avek zot vizyon ek zot plan lenvestisman pour sa senk an apartir Avril 2006.
Mon annan plezir anonse ki Gouvernman in aprouv plan Lehmann Brothers.

Sa plan i enkli :  Konstriksyon fasilite cold store avek kapasite 10,000 tonn ton.

Lezot operater bato pou osi kapab servi sa fasilite.

 Konstriksyon en nouvo lizin ki pour prodwi 10,000 tonn loins par an pour eksportasyon.

 Ranforsman kapasite prodiksyon ton dan bwat pour sorti 85,000 tonn par an aktyelman pour ariv 110,000 par an, savedir 500 tonn par zour dan sa prosen 3-an.
Bann lenvestisman adisyonnel pou annan benefis sibstansyel lo lekonomi anterm deviz, nouvo loportinite lanplwa pour Seselwa e lezot benefis fiskal.

Zot i’n envit nou pour partisip imedyatman dan lakizisyon de bato lapes.

Sa i a kapab en premye pa dan realizasyon nou lanbisyon, nou rev pour annan en laflot bato ton.

Gouvernman pe etidye sa propozisyon seryezman.

Mon ti fer en demann avek Lehmann Brothers pour konsider kondisyon lanplwa travayer Seselwa IOT.
Zot i’n dakor ki kondisyon lanplwa pa pou sanze.

Zot pour osi entrodwi en scheme pour tan-d-servis ki pour fer ki zot sitiasyon i parey avek lezot travayer Sesel.

Sak travayer pour annan opsyon tous zot konpasyon letan-d-servis, swa tou le mwan parey i leka konmela, oswa a diferan lenterval ki zot kapab agree avek management.

Parey mon ti dir lannen pase, tou travayer Seselwa kot IOT pour resevwar en ex-gratia payment.
Sa pou kalkile lo saler-de-baz sa travayer ek allowance lo baz en zournen lapey pour sak mwa travay ziska dat ki tranzaksyon lavant IOT i konplete, e an akor avek Lalwa Travay.

Sa ex-gratia payment pou fer par gouvernman menm si bann travayer pa kalifye pour konpansasyon etan-donnen ki IOT i en lakonpannyen dan SITZ.

Mon oule fer kler ki ler konpansasyon i peye, management IOT ti a kapab reanploy travayer konmsi zot pe fek konmans travay.
Me, zot in dakor avek mon propozisyon ki tou travayer Seselwa pou kontinnyen ganny menm benefis parey avan konmsi pa ti’n sanz proprieter.

Mon lans en lapel avek tou travayer sa lizin pour servi bann nouvo loportinite ek incentives ki nouvo management pe ofer pour amelyor prodiktivite e donn zot mye pour zot prop benefis ek benefis zot fanmiy.

Anmennmtan zot a kontribye dan prosperite Sesel ek zot frer ek ser Seselwa.

Pa les zot ganny enfliyanse par politik iresponsab.
Msye Spiker, dan tourizm, logmantasyon dan lakantite viziter in pozitiv pour nou lekonomi.

Sa performans i rezilta zefor Gouvernman ansanm avek sekter prive.

Nouvo lenvestisman dan lotelri a anmenn pli bon performans ankor.

Pti lotel, guesthouse ek restoran pe osi zwe en rol enportan e zot a benefisye plis avek rediksyon dan business tax ki mon’n anonse.
Sa rediksyon dan taks a permet zot re-envestir enpe zot reveni pour amelyor zot prodwi e ogmant sa latous Kreol dan zot letablisman pour fer Sesel ankor pli enteresan pour viziter.

Lendistri tourizm dan lemonn pe sanze, e Sesel fodre fer tou pour adapte avek nouvo lekspektasyon e ofer en prodwi ki pour atir viziter akoz son kalite e son spesifisite Seselwa.

Se pour sa rezon ki gouvernman pou kontinyen siport bann pti lotel ki pour Seselwa.

Gouvernman poru osi kontinyen siport Air Seychelles.
Nou’n permet lezot lakonpanyen avyon deservi Sesel, e Air Seychelles pe kontinyen ofer sa lanbyans Kreol e pe reisi anmenn en pli gran nonm viziter dan nou pei.

In prouve ki i kapab fer pli byen dan en lanvironnman pli konpetitiv.

Lannen pase Air Seychelles in amenn plis viziter dan nou pei ki okenn lezot lakonpannyen avyon.

In fer profi pour en 7enm lannen konsekitiv e in anrezistre en krwasans 7% an 2005.
Air Seychelles i an negosyasyon avek lakonpannyen ki fer oswa lease avyon an-vi renouvle son avyon lo larout enternasyonal avek dernyen model tel ki Boeing Dreamliner ek Airbus A350.

Gouvernman pou kontinye asiste Air Seychelles pou ogmant son kapasite pour satisfer demann.

Ranforsman kapasite servis domestik i osi en priyorite.

En nouvo avyon pe vin an operasyon byento.

Gran proze par envestiser etranze i kapab annan en lefe miltiplikater dan nou lekonomi.
Nou oule ki gran kontrakter i pas kontra avek biznes lokal tel ki plonber, air conditioning, wiring, ensi-d-swit.

I enportan ki bann lakonpannyen lokal ki ganny bann tel kontra i fer en bon travay a en pri rezonnab.

Sa bann lakonpanyen lokal ki ganny sa bann louvraz a ganny menm konsesyon ki kontrakter etranze.

Prediksyon pour lenvestisman an 2006 ek 2007 i tre pozitiv.

Lenvestisman total an 2006 i ekspekte ariv 350 milyon dolar.
Lenvestisman dan tourism pou reste for e kreasyon lanplwa i estimen par lao 3,000 plas travay ler bann proze i konplete.

I ekspekte annan nouvo lenvestisman sibstansyel dan lapes.

I annan plizyer propozisyon konsernan fasilite por, cold store ek transformasyon pwason.

Lenvestisman 60 milyon Ero ki labank KFW fek fourni SEPEC pour agrandir nou laflot tanker i montre gran konfyans ki envestiser Eropeen i annan dan nou lekonomi.

Nou osi bezwen Seselwa pour envestir dan nou lekonomi.
E la ki nou lekonomi pe kontinye amelyore, mon demann Seselwa pou re-envestir dan nou devlopman.

Kod Lenvestisman ki ti vin an fors lafen lannen pase in donn nou en platform solid pour lenvestisman.

Dan sa bann mwan ki pe vini, nou kad legal pour lenvestisman a ranforsi par nouvo lalwa e lezot lezislasyon ki pe revize.

Parmi i annan Licensing Act, Companies Act, Employment Act ek Competition Act.
Anti-Money Laundering Act 1996 pe met azour e sa a ranforsi kad regilasyon pour Labank Santral e ogmant konfyans dan nou lekonomi.

Msye Spiker, lenvestisman sorti aletranze i en kontribisyon kle dan nou lekonomi.

Dan labsans lenvestisman direk sorti aletranze (FDI) nou lekonomi pou pati.

Nou bezwen FDI pour kree plis larises ek prosperite, pou zener plis deviz e pou mentenir devlopman sosyo- ekonomik nou nasyon.

Enn bann fakter kle pour atir FDI i legzistans lenfrastriktir.
Nou bezwen kree lenfrastriktir neseser pour atir FDI dan nou pei.

Se sa rezon akoz nou lwe ouswa vann later avek envestiser etranze pour emplimant proze tel ki lotel, lizin, dry dock etc… Nou pe fer li dan en bon fason, parey nou kapab konstate par nivo lentere dan sa dernyen lannen, dan sekter tourism ouswa proze entegre parey Eden Island.

Sa bann lenvestisman pe fer dan en kad apropriye ki pou maksimiz lenvestisman pour benefis tou Seselwa.
Nou lekonomi i bezwen sa lenvestisman pour devlope, e i depan lo nou tou pour asir bon kondisyon pour sa lenvestisman anmenmtan ki nou sovgard nou leritaz natirel.

Polisi Gouvernman pou lwe later i pran sa an kont.

Pour fer krwar otreman i malonnet e i iresponsab.

Parey nou’n note avan, lanplwa formel pe ogmante.

Pandan 2005, Department Lanplwa ti anrezistre 2,446 plas travay ki ti ofer avek dimoun ki pe rod lanplwa.

Parmi sa bann dimoun 1951 ti ganny anploye.


Anefe, nonm dimoun ki’n anrezistre konman job seekers konpare avek kantite plas travay i endike ki mank lanplwa pa devre en kestyon.

Lanaliz Departman Lanplwa i idantifye mank skills lo lapar job seekers konman en kontrent enportan.

En lot gro kontrent se persepsyon anver serten kalite travay.

Formasyon ek bann schemes in kontribye pour redwir mank lanplwa.
Ti annan 600 plas dan apprenticeship schemes, 300 plas dan skills acquisition schemes e 625 plas dan bann proze devlopman pti biznes.

Letablisman touristik in eksprim en bezwen pour dimoun kalifye konman beautician, hairdresser etc.. Minister Ledikasyon ek Lazenes pou organiz formasyon dan sa bann domenn dan dezyenm parti sa lannen.

Lobzektif sa bann schemes se pour ed bann dimoun trouv lanplwa e ganny en bon lavi pour zot menm ek zot fanmiy.

Gouvernman i rekonnet lenportans lokaliz pos otan posib.
Gouvernman pou travay an kolaborasyon pros avek landrwa travay lo zot plan lokalizasyon.

Minister Devlopman Ekonomik ek Lanplwa pe travay avek lotel konsernan devlopman karyer Seselwa.

Nou graduates i lakle sikse nou stratezi lokalizasyon.

Nou en pti pei.

Nou envesti en kantite dan sak graduate e sak graduate i kapab kontribye dan nou devlopman.

Mon fyer pour dir ki nou pei pa per pour donn responsabilite nou zenn.
Plizyer nou biro Gouvernman i anba responsabilite zenn profesyonel byen dinamik ki’n benefisye avek formasyon ki Gouvernman in finanse.

Sekter prive, enkli serten envestiser etranze, pe osi itiliz nou zenn kalifye otan ki posib.

Nou pou kontinyen kree en lanvironnman pour nou zenn profesyonnel progrese dan zot landrwa travay e pour retenir zot servis Sesel.

Bidze 2006 pe entrodwi en nouvo Graduate Scheme of Service ki donn en bokou pli bon package pour nou graduates.
Mon demann sekter prive pour fer parey.

Nou pe kontinyelman rod fason pour amelyor kondisyon travay.

Revizyon lalwa lanplwa pe fer dan sa loptik.

Sa revizyon pou donn travayer, dan sekter piblik osi byen ki sekter prive, konze 21 zour travay olye 21 zour kalandriye.

Sa i ve dir ki travayer Seselwa a benefisye konze en mwa par an.

Sa nouvo provizyon pour prezante avek Lasanble Nasyonal o-milye Mars e si i aprouve, a pran lefe depi le premye Zanvye 2006.
Dan mon diskour bidze 2 mwan pase, mon ti anons en rediksyon kontribisyon sekirite sosyal pour bann biznes.

Mon ti demann bann anplwayer pour servi sa rediksyon pour amelyor saler zot travayer.

Mon kontan ki serten lakonpanyen i’n reponn sa lapel, me mon oule profit lokazyon ozordi pour demann bann ki pankor fer li pour konsider fer parey.

Bidze 2006 ti osi entrodwi plis mezir pour redwi kou lavi e nou pe deza war rezilta pozitif.

Sa bann mezir pour ranforsi pandan sa lannen.


En lekonomi dinamik i bezwen sipor en servis piblik ki efikas e ki nou kapab depann lo la.

Nou servis piblik fodre i annan bon etik e fodre lwayal.

I devre kapab servi nou pep dan en dele letan ki rezonab.

Mon fer en lapel avek sak travayer dan Gouvernman pour montre plis respe anver manm piblik e rol gouvernman.

Pour servis piblik vin pli efikas fodre ki i osi annan bon relasyon travay dan bann diferan younit, e respe mityel ant “management” ek staf.
Bann ki dan pos responsabilite fodre ‘manage’ byen pour asir disiplin travay ek prodiktivite me zot bezwen osi servi plis diskresyon e montre plis konpreansyon, e tret zot staf dan en fason ekitab.

‘Management’ a tou nivo i devre enterese avek devlopman zot staf e ed zot, sirtou bann zenn, progrese dan zot karyer.

Parey mon ti anonse dan mon diskour Bidze, gouvernman i’n revwar peyman gratwite pour tou travayer sekter piblik.

Akyelman letan neseser pour kalifye pour gratwite i 15 an.
Apartir Zanvye 2007, gratwite pour travayer sekter piblik pour peye apre senk an travay.

Pour ankouraz dimoun pour devlop en kiltir ‘saving’ e envestir pour lavenir, Gouverman pe prezant serten mekanism.

Par egzanp, dimoun a kapab envesti dan ‘Treasury Bonds’ avek to lentere enteresan oswa aste shares dan lakonpannyen privatize.

Zot osi kapab met larzan dan Fon Pansyon.

Depi Zanvye 2006 Fon Pansyon i’n komans fonksyonnen e pe pey pansyon tou le mwan travayer ki’n pran retret depi 2005.
Deza 120 dimoun ki’n pran retret pe benefisye.

190 ansyen travayer sekter piblik pe osi resevwar pansyon spesyal tou le mwan.

Nou pe enplimant nou progranm privatizasyon avek prekosyon, an akor avek rekonmandasyon Labank Mondyal.

Privatizasyon SACOS, a ede anmenn en nouvo kiltir ‘saving’ e ofer lezot loportinite pour dimoun plas zot larzan.
Avek sa 60,000 ‘shares’ ki nouvo lakonpanyen State Assurance Company Limited (SACL) pe rezerve pour ofer piblik Seselwa, nou pe kree en kiltir aksyonner kot dimoun i posed ‘shares’ dan biznes.

Pour arive akonpli sa, fodre ki en ‘share’ i alaporte tou Seselwa.

Se pourkwa ki Gouvernman i’n deside ofer bann ‘shares’ a en pri fiks R150.

Sak Seselwa parlao 18 an a ganny sans aste en ‘share’.
Si i annan shares ki pann vann, sa bann ‘shares’ pour ganny re-ofer avek piblik Seselwa kit i a kontan aste plis ‘shares’.

Mon ti a osi kontan ankouraz lakonpannyen prive pour zwenn sa linisyativ.

Mon note avek satisfaksyon ki detrwa lakonpanyen i’n vann ‘shares’ avek piblik dan lepase.

Tou dernyerman Constance Hotels ek Corvina Investment i’n kree “Le Refuge du Pêcheur”, ki’n anmenn lotel Lemuria, Praslin ek nouvo lotel Ephelia ki pou konstrir Port Launay anba en sel ‘management’.
“Le Refuge du Pêcheur” pour ofer piblik Seselwa ‘shares’ pour en lavaler total 55 milyon roupi.

Lo baz valiasyon marse aktyel sa a permet Seselwa pour posed 11% dan sa de lotel, san kont ‘shares’ Corvina Investment.

Sa bann devlopman i montre ki lemoman i’n arive pour komans en labours ouswa ‘stock exchange’.

Gouvernman pe fasilit sa linisyativ avek sekter prive.

Bann lakonpanyen ki fer leksplorasyon petrol pe montre pli gran lentere dan Sesel.
Lannen pase nou ti sinny en lakor avek en lakonpanyen Ameriken e zot ekspekte komans drile dan sa 2-an kip e vini.

Plizyer lakonpanyen ti vizit Sesel an 2005 pour diskit avek SEPEC.

Nou pe al pibliy rezilta bann dernyen analiz syantifik dan bann konferans entersyonal e i ekspekte ki sa i atir plis lentere pour leksplorasyon petrol Sesel.

Nouvo lenformasyon i endike ki i annan gran posibilite annan sifizaman delwil dan nou teritwar pour permet en eksplwatasyon komersyal sibstansyel.
Ozordi Sesel i antyerman depann lo satelit pour kominikasyon avek larestan lemonn.

Nou devlopman ekonomik i depan bokou lo nou kapasite telekominikasyon.

Nou dan en bon pozisyon dan sa sekter swivan lenvestisman dan sistenm GSM, Voice Over IP, wireless broadband, ADSL, cable broadband ek lezot fasilite.

Me nou bezwen ogmant nou kapasite.


Gouvernman a fer kozri avek lakonpanyen telekominikasyon ek lezot partner lo size ranforsman nou kapasite e posibilite akse direk avek rezo mondyal sistenm kab atraver koneksyon par en kab soumaren.

Msye Spiker, Size deviz i reste enn nou bann gran defi.

Parey mon’n dir avan, napa solisyon mazik pour sa.

Disponibilite deviz dan nou sistenm i depan lo nou kapasite pour ganny li par nou travay.

Se sa lapros ki mon’n met devan toultan.


Bann levennman ek devlopman pe prouve ki nou dan bon direksyon.

Anmezir ki lekonomi i vin pli dinamik, nou kapasite ganny deviz pou ogmante.

I’n annan en logmantasyon dan deviz, spesyalman an 2005 atraver nouvo lenvestisman e « direct flows » dan aktivite tourism, lapes ek biznes tanker SEPEC.

Avek sa ogmantasyon, Labank Santral i’n komans enplimant nouvo mezir konsernan peyman an deviz.
Bann labank komersyal pe ganny ankouraze pour ofer fasilite “Letter of Credit” ki pe ed enportater e sa pe fer li posib pour diversifye zot sours marsandiz.

Labank Santral pe aprezan revwar sa sistenm “pipeline” pour annan plis fleksibilite, e sa a permet plis kliyan benefisye.

Pour annan, par egzanp provizyon pour lakonpannyen aeryen.

Sa revizyon a osi permet plis fleksibilite dan sonm ki kapab donnen pour sak demann.
Lobzektif mazer gouvernman, se pour arive, an kolaborasyon avek Labank Santral, annan en marse deviz vibran e ki satisfer nou bezwen omaksimonm.

Nou an konsiltasyon avek Labank Santral pour retir kontrol lesanz.

Sa i a fer dan en fason gradyel pour ki sistenm pa ganny afekte negativman, ki sistenm finansyel i sovgarde e reste solid, e ki tou labank i adopte en pratik ki dan meyer lentere kliyan.
Msye Spiker, Anmenmtan ki nou pourswiv zefor pour adres kestyon deviz, nou pe osi zer nou sityasyon det de tre pre.

Nou pe zer sa sityasyon byen.

Napa nesesite pour nou pran okenn mezir drastik ki kapab afekte byenet nou pep.

Depi lafen 2004 ziska ozordi, Gouvernman i’n redwi son det domestik par 15%.

Nou’n osi negosye lagreman avek laplipar nou partner entenasyonal lo rediksyon nou det.

Nou’n restriktir nou det avek laplipar nou partner bilateral.
Nou’n redwir nou det miltilateral e sa lannen, avek kontiniasyon bon performans nou lekonomi, nou pou fer en bon zefor pour adres nou loan miltilateral.

Mon konfyan ki si nou lekonomi i kontinnyen progrese, an 2007 nou pou kapab adres nou aryeraz bilateral dan en fason sinnyifikatif.

Msye Spiker, Enn mon lobzektif primer koman Prezidan se pou annan en lekonomi dinamik.

Nou’n etabli disiplin fiskal, nou’n senplifye prosedir lenvestisman.
Nou’n amelyor kondisyon dan sa de moter prensipal nou lekonomi, nou’n donn nouvo “incentives” pour sekter prive enkli pti biznes, nou pe ogmant potansyel sekter “offshore” ek progranm tenker SEPEC.

Aprezan nou pe viz plis diversifikasyon dan lendistri kle e osi idantifye nouvo domenn potansyel pour devlopman.

Nou stratezi devlopman a fourni ankor en platform pour ganny plis deviz e pou re-envestir dan sekter prodiktif.
Disiplin fiskal ensi ki envestisman kontinnyel dan sekter sosyal a asire ki nou devlopman sosyal pa an risk.

En lekonomi dinamik a fourni resours pour kontinny nou devlopman.

Nou vizyon pour nou Seselwa i enn pour en pep ki byen edike, an bonn sante, ki travay dir e ki responsab; ki annan konpasyon; ki rezilyan e kapab fer fas avek difikilte; en pep patriyotik e ki fyer son lidantite, son tradisyon ek valer, e anmenmtan ki ouver avek lemonn ek bann sanzman pozitif.
Pandan sa dernye trwa deseni, nou’n gide e enspire par en model ki met dimoun o-sant devlopman.

Nou kwar fermeman dan sa prensip ki se dimoun ki travay pour amenn devlopman e se dimoun limenm ki benefisye avek sa devlopman.

Mon gouvernman pou kontinyen met lentere pep Seselwa avan tou,dan tou nou polisi ek progranm.

Nou sistenm lasante ek ledikasyon i parmi bann pli gran lakonplisman nou zenn nasyon, e zot pou reste nou priyorite.
Bann ansennyan ek travayer lasante pe fer en gran kontribisyon dan devlopman nou nasyon.

Mon annan gran ladmirasyon pour ansennyan ek travayer lasante ki devoue anver zot zelev ek pasyan.

Parey lezot dimoun dan nou pei, mon osi mon swete ki nou ansenyan, ners ek lezot profesyonnel lasante i donn meyer ledikasyon e pli bon swen lasante posib.

Nou osi swete zot annan pli bon kondisyon travay posib.

Se pour sa rezon ki nou’n resaman reviz Teachers’ Scheme of Service.
Se-t-osi pour sa ki nou’n reviz sa 22 schemes of service dan sistenm lasante.

Mon annan plezir anonse ki sa legzersis i’n konplete e ki dat efektif i le premye Zanvye 2006.

Dan sa dernyen 2-an nou’n ogmant depans lo lenfrastriktir ek resours pour ledikasyon.

Nou pe pran mezir pour fer sir ki zanfan ek ansenyan i kapab travay dan lanvironnman ki sen e konvenab pour letid.
I annan zanfan ki bezwen sipor adisyonnel e Minister Ledikasyon pe entrodwrir en progrannm apre lekol kot ansennyan a ed zanfan avek zot devwar.

Anmenmtan Minister pe ankouraz paran pour partisip plis dan ledikasyon zot zanfan.

Lyen ant paran, lekol ek lakominote, atraver Konsey Paran Edikater ek lezot linisyativ, a ranforsi.

Devlopman Resours Imen i lakle devlopman sosyal e ekonomik.
Swivan lentrodiksyon Polisi Nasyonal pour Devlopman Resours Imen lannen pase, ki ti formile apre bokou konsiltasyon, gouvernman pou prezant lezislasyon pour en Konsey Resours Imen e met-a- zour plan Devlopman Resours Imen pour peryod 2006-2010.

Ledikasyon pos-segonder pe zwe en gran rol dan developman resours imen pour le fitir.

Mon note avek satisfaksyon ki 90% etidyan ki ti fini segonder an 2005 i’n ganny aksepte dan bann lenstitisyon pos-segonder sa lannen.
An sa ki konsern ledikasyon siperyer, nou pou kontinyen anvoy nou bann zenn dan bann lenstitisyon deor ki ganny rekonnent enternasyonalman, bann lenstitisyon ki ofer formasyon ki koresponn a nou bezwen, a en pri abordab.

Anmenmtan, nou pou pourswiv nou zefor pour fournir formasyon lokalman atraver bann progranm zimelaz, e osi ledikasyon a distans, an kooperasyon avek bann lenstitisyon aletranze.

‘Seychelles Institute of Management’, pou ranforsi rol mazer ki i zwe dan devlopman resours imen.
Msye Spiker, Dan sa dernyen 2-an, nou’n donn bokou latansyon lamelyorasyon bann fasilite lasante.

En nouvo laboratwar lopital i’n konstrir.

Bann sant lasante Mont-Fleuri, Glacis ek Béolière, i’n amelyore.

Konstriksyon nouvo sant lasante Beau Vallon i’n ganny serten retar, me i pe ganny antreprann.

Kot lopital Victoria, Younit Aksidan ek Emergency pe modernize pour fourni meyer fasilite, e pli bon swen an prive, e nouvo lekipman pour plizyer servis pe enstale.
Pandan sa lannen, Departman Lasante pou enstal bann nouvo fasilite diagnostik ankontan en nouvo ‘scanner’ rezonans magnetik (MRI).

I pou osi entrodwi en progranm kot bann konsiltan etranze pour vin Sesel pandan serten letan pour travay akote nou profesyonnel Seselwa lo bann ka medikal pli konplike.

Sa bann vizit pour fer lo en baz regilye.

Sa a redwir nonm pasyan ki bezwen al etranze pour fer serten dyagnoz ek tretman, e osi redwir kou ek depans an deviz.
I pou ofer meyer loportinite pour devlopman nou sistenm lasante ek son staf.

Malgre progre ki nou’n fer, nou bezwen rekonnet ki i annan ankor amelyorasyon pou fer dan nou sistenm lasante.

Mon konfyan ki bann mezir ki nou pe pran ek bann fasilite ki nou pe met an plas pour amelyor keksoz.
Mon pran sa lokazyon ozordi, pour demann tou ansenyan ek staf ledikasyon, tou ners ek staf lasante pour kontinnyen respekte loner zot profesyon nob, e pour toultan azir avek konsyans, etik profesyonnel e touzour annan dan zot lespri ek leker byennet bann ki dan zot swen.

Mon demann zot pour travay avek zot koleg ek “management” dan en lespri kooperasyon, e marye zefor ansanm.

Nou oule ki pep Seselwa i vreman apresye zot servis lasante ek ledikasyon akoz zot bann bon servis.

Mon kont lo zot sipor.


Nou proze lozman i enn ki anbisye e ki kout nou bokou.

Me i pou reste en eleman kle dan nou progranm pour promouvwar lazistis sosyal ek en bon standar lavi pour tou nou pep.

An 2002, 13,900 fanmiy, ouswa 69%, ti proprieter zot prop lakaz.

Depi 2002 ziska ozordi, 850 lakaz in ganny delivre anba progranm lozman sosyal, deplis gouvernman i’n donn parlao 1,000 lòn lakaz.
Apre ki nou’n entrodwi premye ‘Home Ownership Scheme’ an 2003 e nouvo ‘scheme’ ki mon’n anonse dan mon ladres bidze lafen 2005, 16,500 ouswa 75% fanmiy i aprezan annan zot prop lakaz.

Anplis ki sa, ant 2004 ek 2005, 1,474 fanmiy i’n ganny asiste avek lòn anba ‘scheme House Extension’ ek ‘Home Improvement’.

Sa i en lakonsplisman remarkab ; e nou bezwen fyer nou progre.

I reflekte lenportans ki mon gouvernman i atase a nou sitwayen ordiner.

Annou apresye e selebre sa gran sikse ki pour nou.


Annou osi pran swen avek sa ki nou annan.

Gouvernman pou kontinyen avek son progranm lozman pour asiste nou pep pour ganny en lakaz konvenab.

46 proze ki a donn en total 3,257 lakaz i dan diferan staz konstriksyon.

I regretab ki nou’n gany serten retar dan en proze mazer – proze Zil Perseverans.

Sa proze, ki pli gran proze lozman ki zanmen i’n antreprann dan pei, i ekspekte delivre 2,000 lakaz pour dimoun ki dan bezwen.
Mon annan plezir pour note sepandan ki travay i’n komanse lo tou le 2 faz aprezan.

Sa proze pe fer avek partisipasyon 5 kontrakter lokal.

E mon espekte progre rapid lo sit pour lakaz konplete atan.

Pandan 2006, i ekspekte ki ankor 800 lakaz a’n konplete pour pas avek bann fanmiy.

Nou osi ekspekte ki Housing Finance Company (HFC) a debours 850 lon dan menm peryod.

Sa i a va fer ki zis pandan sa lannen tousel anviron 1650 fanmiy a ganny ede avek lozman.
I lentansyon gouvernman pour kontinnyen envestir dan progranm “Land Bank” dan kad son progranm lozman an zeneral.

Dan sa 5 lannen ki pe vini, gouvernman pou envestir apepre R50 milyon dan Land Bank pour kree 400 kare later adisyonnel a en to 80 a 120 kare par an.

Aktyelman nou pe travay lo 2 gran proze Baie Lazare ek Anse Etoile.

Travay lenfrastriktir pe konplete lo later atraver Mahe, Praslin ek La Digue.

Nouvo “Home Ownership Scheme” ki mon ti anonse dan Bidze 2006 i’n ganny byen apresye.
Ziska Fevriye 2006, 2660 lo en total 3814 fanmiy i’n anrezistre anba sa progranm e zot a vin propriyeter lakaz ki zot ladan.

Sa i reprezant 69% dimoun ki kapab benefisye anba sa progranm – sa i en lendikasyon ki nou pep i’n realiz benefis sa progranm e i’n vin pli konsyan lenportans vin propriyeter zot prop lakaz.

Mon annan plezir anonse ki gouvernman pe aprezan etann sa “scheme” pour benefisye bann dimoun ki dan flat PMC avan le 31 Desanm 2003.
Fanmiy ki pe reste legalman dan en flat PMC depi 15 an ou plis e ki a-zour avek zot lokasyon a vin propriyeter zot flat san pey okenn sonm adisyonnel.

Fanmiy ki’n reste dan zot flat pour en peryod mwens ki 15 an pour kapab aste zot flat avek en ‘discount’ sibstansyel.

Sa ‘scheme’ a pran lefe retrospektiv depi le 1 Zanvye 2006 e pou reste ouver pour 2-an apartir 1 Mars 2006.

An total 537 fanmiy i devret benefisye anba sa progranm e vin propriyeter zot prop lakaz.
Sa bann mezir i fer ki 4352 fanmiy Seselwa pou vin propriyeter zot prop lakaz anba sa Home Ownership Scheme.

Mon oule osi anonse ki gouvernman i’n pran an konsiderasyon ka sa bann fanmiy ki PMC i’n asiste avek en lakaz apre le 31 Desanm 2003.

Apartir Zanvye 2006 tou fanmiy ki pe reste legalman dan en flat ou en bedsitter PMC ant le le 1 Zanvye 2004 a 31 Desanm 2005 pou osi benefisye avek en rediksyon 10% dan zot lokasyon.

Sa i anliny avek demars mon gouvernman pour fer desann pri lavi pour bann fanmiy.
Nou konnen ki dan plizyer ka, bann fanmiy pe okip bedsitter ki nepli apropriye pour zot bezwen.

Konsekaman sa bann bedistter pa pou vann.

Polisi nou Gouvernman se pour asiste sa bann fanmiy pou ganny en lozman ki permanan e nou pou ed zot realiz sa.

Progranm Gouvernman pour asiste nou popilasyon pour ganny en lakaz konvenab i form parti bann striktir ki nou’n pe met an plas pour byennet tou Seselwa.
Nou’n fer bokou dan bann lannen ki’n pase ; i ankor annan bokou pour fer e nou reafirm nou langazman anver tou Seselwa.

Mon pran sa loportinite pour donn en lasirans tou bann fanmiy ki ankor pe esper en lakaz ki mon gouvernman i reste angaze pour asiste zot.

Gouvernman pou kontinnyen promouvwar byenet group spesifik dan nou sosyete – zanfan ek zenn, nou frer ek ser ki annan dezabilite mantal ou fizik, dimoun aze, e bann ki bezwen latansyon spesyal.
Departman Servis Sosyal pour ranforsi kooperasyon avek lezot minister, lazans ek lorganizasyon non-gouvernmantal dan travay pour adres problenm sosyal ek ledikasyon paran lo elve zanfan e fer fanmiy pli solid.

Ansanm avek Gouvernman Lokal, sa Departman pou entansifye zefor dan travay avek fanmiy ki dezavantaze pour permet zot amelyor zot kondisyon.

Nou pe met anplas striktir dan distrik pour ed zot viv en meyer lavi.
Departman Servis Sosyal i annan en rol kle dan lenplemantasyon e swivi Plan Nasyonal d’Aksyon pour Devlopman Sosyal 2005-2009 ek Progranm Nasyonal d’Aksyon pour Zanfan ek bann aktivite ki’n inisye lannen pase anba tenm nasyonal 2005.

Msye Spiker, Nou zanfan i kapab ini nou sosyete dan en fason ki personn oubyen okenn lezot ketsoz pa kapab.

Nou tenm nasyonal pour lannen pase – Nou Zanfan, Nou Trezor, Nou Lavenir – i’n fokaliz latansyon sosyete lo nou zanfan.
Pandan sa lannen, anmenmtan ki nou pe Selebre Sesel, nou devre kontinyen promouvwar lasante, byennet, e devlopman konplet nou zanfan.

Drog ilegal ek labi lalkol i bann problenm ki nou bezwen, konman en sosyete, adrese.

Drog i detri lavi imen.

Drog i briz lespwar.

Drog i detri nou laspirasyon pour progre.

I pa benefisye personn eksepte bann trafiker.


Ansanm avek son bann partner, Drug and Alcohol Council (DAC) pou kontinnyen son kanpanny sansibilizasyon pour zanfan ek zenn - ki bann dimoun pli vilnerab dan nou sosyete - lo danze litilizasyon ek labi drog.

Progranm ki ti lanse Lekol Segonder Beau Vallon e ki enplik zanfan, paran ek ansennyan, pour entrodwi dan lezot lekol.

DAC pou osi ranforsi kooperasyon avek parner enternasyonal.
Sant Mont Royal pe fer bon travay pour ed viktim drog ek lalkol sorti dan sa problenm e repran kontrol lo zot lavi.

An 2005 staf sa sant i’n travay avek plis ki 150 pasyan.

Lannen pase servis psikiatri Lopital Victoria ti annan 250 pasyan avek problenm lye avek lalkol e 176 pasyan avek problenm lye avek drog.

Gouvernman pou donn tou sipor posib bann lazans ki pe travay pou konbat fleo drog ek labi lalkol.
Me lareisit dan sa kanpanny kont sa bann fleo i depan lo zefor inifye nou tou, pa zis lo sa bann lazans, lapolis ek lakour.

Paran ek fanmiy, zanmi ek vwazen, lorganizasyon relizye, lider politik, tou dimoun ki annan aker byenet lasosyete, lalwa ek lord dan pei, nou lavenir konman en pep, nou tou nou annan en rol pour zwe dan sa kanpanny enportan.

Annou met nou zefor ansanm konmela menm.

Msye Spiker, Devlopman kominoter i santral dan mon vizyon pour nou pep ek sosyete.
Pandan bann lannen gouvernman i’n etabli en sistenm desantralizasyon serten servis, i konpri dan lasante ek ledikasyon.

Nou’n konstrir plizyer fasilite sportif dan bokou distrik.

Tou dernyerman nou’n entrodwir en sistenm kot zofisye lasante lanvironnman i baze dan distrik, e nou pe fer menm parey pour travayer sosyal.

Nou fek ouver en sant konsey pour biznes lo Praslin.

I lentansyon gouvernman pour kontinyen anmenn servis ek fasilite pli pre avek lakominote, tou en tenan kont grander pei ek kou.
Departman Gouvernman Lokal a ranforsi bann progranm ki deza ekziste, parey sa ki annan pour 3enm az, Aktivite Rekreasyonnel dan Vwazinaz, Aktivite Lafanmiy ek Brigad Dirzans.

Departman pou entrodwi nouvo linisyativ.

Bann ladministrasyon distrik a rod fason pour enplik plis bann zabitan dan bann zafer ki konsern zot direkteman e promouvwar plis konsiltasyon.

Me fodre fer resorti ki tou sa bann progranm ek linisyativ i depann lo partisipasyon par zabitan.
Annou partisip plis dan lavi nou kominote ek distrik.

I enportan ki nou prezerv bann valer bon vwazinaz ek lasistans mityel ki’n karakteriz nou kominote ek distrik, e ki mwan mon kwar i ankor ekziste me fodre promouvwar davantaz.

Dan sa lepok modern kot i fasil pour nou zis mont lo en avyon e al dan pei, annou pa war li difisil travers semen pour dir bonzour en vwazen, ou pour asiste li kan i bezwen led.

Annou ranforsi sa lespri solidarite ki annan dan nou sosyete.

Annou pran swen ek kanmarad.


Annou kontinyen viv nou Seychelles Way.

Mon rapel ki tou dernyerman bann zwer “basketball” ti organiz en “match” pour rod fon pour asiste en zwer ki ti tonm malad.

Mon ti touse par sa pti zes solidarite tre elokan, ki montre ki nou annan konpasyon pour nou prosen, ki nou kapab pran linisyativ pour ed enn nou sitwayen ki dan bezwen.

Mon felisit organizater tel aktivite solidarite ki ranforsi nou sosyete.
Departman Gouvernman Lokal a kontinnyen enplimant bann proze kominoter parey pti semen, pon ek pti travay drenaz.

Otan ki posib, rezidan a va anmenn zot kontribisyon personnel a sa bann proze.

Gouvernman i’n konstrir semen segonder dan tou distrik pour fasilit deplasman.

En lot benefis se ki transpor piblik pe aprezan deservi sa bann semen dan benefis sa bann kominote.
Msye Spiker, Dan lannen kot, ansanm, nou pe selebre tou bann bon keksoz dan nou pei, i en bon lokazyon pour rapel nou lekor valer nou leritaz natirel ek kiltirel.

Nou later ek lanmer i kontenir bann resours ki nou depan lo la pour nou lavi.

Nou osi trouv nou lidantite koman en pep ek nou kiltir dan nou lanvironnman natirel.

Mon oule fer resorti ki salte, netwayaz ek lasante piblik i bann size ki konsern mwan bokou.

En nasyon an bonn sante i en nasyon prop.


Nou lekonomi i osi depann lo en lanvironnman ki prop e sen. I’n annan mezir enportan ki’n pran pandan bann lannen lo zesyon salte.

Pandan 2006 Departman Lanvironnman pour revwar progranm zesyon salte.

Departman i’n fini lans son kanpany ‘Selebre en Sesel Pli Prop” ki a servi koman ankor en lot levennman pour kontinyen sansibiliz dimoun pour gard pei prop.

Mon envit tou Seselwa ek tou rezidan pour partisip dan sa kanpanny.
Nou tou nou konnen ki ler nou zet salte partou sa i en gran menas pour nou lasante.

Koman Seselwa nou annan en bon tradisyon gard nou lakaz prop e nou abiy byen.

Fodre nou fer parey pour osi gard nou lanvironnman prop.

Nou oule ki nou bann semen ek landrwa piblik i reflekte sa tradisyon en lakour prop.

Nou semen, nou landrwa piblik, nou montany ek vale, nou bann lans, lanmer, larivyer ek lanmar i apartyen a nou tou.

I alor nou devwar e nou lafyerte pour nou tou ansanm gard nou lanvironnman prop.
Lanatir i’n fer son par, i’n donn nou en zoli pei.

Aprezan annou fer nou par.

Mon oule lans nou en defi konsernan Viktorya.

Koman nou kapital, Viktorya i frekante par tou Seselwa, rezidan ek viziter.

Mon sir i annan en plas spesyal dan leker nou tou, ki fer nou fyer nou kapital.

I neseser ki nou met zefor pour ki Viktorya i reste prop e zoli, en lavil byen organize, vivan e enteresan pour nou menm ek viziter.

Viktorya i devret reflekte karakter nou pep e sa se Lafyerte ek Senplisite.
Msye Spiker, An sa ki konsern kiltir, Departman Sport ek Kiltir lannen pase ti lans nou polisi kiltirel nasyonal.

Sa polisi i kouver plizyer domenn ek laspe nou kiltir ek lar, e nou swete ki i a servi koman en gid tre itil dan bann progranm kiltirel sa lannen e alavenir.

Departman Sport ek Kiltir a kontinyen travay avek bann federasyon ek lezot partner pour devlopman sport ek bann aktivite rekreasyonnel.

Sa bann lorganizasyon ansanm a promouvwar etik, enparsyalite, ek bon gouvernans dan sport.
Sesel i annan lentansyon ratifye Konvansyon Enternasyonal Kont Dopaz dan Sport.

Plan Nasyonal Kont Dopaz pou enplemante sa lannen.

Pandan premye parti 2006 Minister Gouvernman Lokal, Sport ek Kiltir, ansanm avek Minister Ledikasyon ek Lazenes, a komans met an plas proze “Sport Etude”.

Sa proze a ed nou zenn atlet koman pour trouv sa lekilib ant lantrennman ek konpetisyon dan zot disiplin respektiv avek zot letid.
Sa proze a fasilit transportasyon zenn atlet ant zot lakour, landrwa lantrennman ek sant letid.

Zot a osi benefisye sipor akademik.

Dan sa dernyen 2-an Gouvernman i’n fasilit pli bon akse pour bann artis dan nou lendistri kiltirel avek materyo ki zot servi ek meyer lenfrastriktir.

Nou a kontinnyen siport zot dan fason ki nou kapab.

Prezervasyon nou “Seychelles Way” i depan lo nou kapasite pour fer fas avek bann fenomenn natirel enprevizib ensi ki devlopman lye avek mondyalizasyon.
Nou oule ki sak Seselwa i devlop en lespri prevwayans pour li kapab fer fas avek bann diferan defi ki kapab annan.

En kiltir prevwayans pa depan selman, ni an premye lye, lo linisyativ Gouvernman.

I bezwen kontribisyon sak Seselwa.

Gouvernman i’n etabli mekanizm pour promouvwar en kiltir “savings”.

Par egzanp, sa sonm R1000 ki met dan kont labank pour sak nouvo ne.

E osi Fon Pansyon.

I depan lo sak sitwayen pour servi sa bann mekanism pour zot marse.
En nouvo linisyativ ki pe lanse sa lannen i en sistenm lasirans pour fermye ek peser.

Sounami lafen 2004 ek gro lapli i’n montre ki pa bokou nou fermye ek peser ki annan en polisi lasirans.

Sa proze i’n deza diskite avek le 2 lakonpanyen lasirans -- SACL ek HIS -- e en bord spesyal pour apwente pour enplemant li.

Gouvernman pe donn en sibvansyon R1 milyon pour sa proze e i oule fer sir ki sak fermye ek peser ki enterese pou kapab partisipe.
Sa proze lasirans pou osi fer li pli fasil pour fermye ek peser ganny “loan” akoz risk pour labank pou mwens.

En kiltir prevwayans i enkli vizilans e mezir apropriye pour fer fas avek maladi ki kapab repann atraver lemonn e afekte lasante piblik.

Malerezman i annan maladi parey HIV/SIDA ki pe ogmante dan nou pei, ki vedir plis mezir i neseser pour konbat sa fleo e siport bann ki’n deza ganny afekte.

Gouvernman i’n pran langazman pour fourni medikaman bann ki dan bezwen.
Gouvernman ansanm avek bann NGO pe osi travay lo bann kanpany prevansyon e mon demann sak Seselwa pou pran son responsabilite.

Lafyev “Chikungunya” i maladi ki pe afekte Sesel tou dernyerman.

Ankor enn fwa sa i ranforsi nesesite pour nou tou travay ansanm pour prezerv lasante nou pep.

Mon felisit Servis Lasante ek tou lezot lorganizasyon e endividi pour zot zefor pour kontrol sa maladi.
Nou bezwen reste vizilan: ozordi i “Chikungyunya”, demen i kapab “Bird flu” ou en lot lepidemi ki nou zis vwar arive dan nou pei.

En kiltir prevwayans i osi kouver konservasyon.

Nou resours natirel i neseser pour kontinyelman nouri nou bann lendistri.

Nou osi bezwen konserv delo ek elektrisite.

Nou en pti pei, nou napa pour gaspiye.

Devlopman nou lekonomi ansanm avek gran logmantasyon dan konstriksyon lakaz i’n fer ki konsomasyon delo trete i’n double dan lespas 10-an.
Konman en nasyon i neseser ki nou devlop bann bon labitid pour prezerv nou resours e maksimiz bann potansyel devlopman.

Menm zafer i aplik pour lenerzi.

Zenerater elektrisite i depan lo karbiran ki nou enporte.

Lenportasyon karbiran an 2002 ti ariv en valer US$ 22.8 milyon.

Pour 2006 i estimen ki nou pou bezwen depans US$ 49.3 milyon.

Sesel i enn bann rar pei dan lemonn ki pa’n fer monte pri petrol, elektrisite ouswa gaz swivan gran logmantasyon dan pri karbiran deor.
Sa i gras a zefor SEPEC e son bon performans dan leksportasyon.

Nou ekspekte SEPEC kontinye fer byen e nou pa pe konsider ogmantasyon pri pour lemoman.

Me sak Seselwa i bezwen servi elektrisite ek karbiran dan en fason responsab ki a en led pour nou pei.

Msye Spiker, Mon fermeman kwar dan otan konsiltasyon posib e dan en gouvernman ki an kontak pros avek son pep.

Polisi gouvernman i devret fonde lo bezwen ek laspirasyon lepep.

Konsiltasyon i enn mon fason travay e mon pou kontinyen fer sa.
Mon pe enkli plis dimoun dan prosesis pran desizyon e osi dan lenplimantasyon desizyon.

Sa pou promouvwar kiltir bon gouvernans dan nou pei.

Bann profesyonnel ek sekter prive i reprezante lo plizyer bord ek komite nasyonal.

Dimoun ki direkteman enplike dan loperasyon bann biznes tourism i reprezante lo Bord Tourizm Sesel, par egzanp.

Pti biznes i annan en reprezantan lo “Joint Economic Council”.

Msye Spiker, Mon oule fer resorti ki gouvernman i zis enn dan bann partner dan gouvernans.
Sekter prive osi i annan en rol pour zwe ensi ki lasosyete sivil.

Bon gouvernnans i konsern en lopozisyon responsab, en lopozisyon lwayal, en lopozisyon ki swiv son prensip san ki i bezwen nwir byennet lanasyon.

Bon gouvernans dan nou pei i osi enplik en lapres responsab.

Dan Sesel, nou kapab fer pase nou lopinyon dan deba piblik e dan medya.

Me i enportan ki nou pratik en lapres responsab ki pa pe rod gen personnel ouswa denigre nou pei.

Bon Gouvernans i depan lo en lapros partisipativ.


I permet ki otan dimoun ki posib i eksprim zot pwenn vi.

Bon gouvernans ki nou pe devlope Sesel a fer nou travay pli transparan e ‘accountable’, reponn pli byen bezwen e pli efikas.

Bon gouvernans i enplik leta-de-drwa e respe pour lalwa.

Bon gonvernans i kontribye dan konstriksyon dan en sosyete organize ki asir proteksyon drwa imen.

Byennet en sosyete i depan lo tou dimoun santi ki zot fer parti sa sosyete e ki zot pa ganny ekskli.
Sa i vedir ki tou dimoun, sirtou bann pli vinerab, i annan loportinite amelyor zot lavi.

Msye Spiker, Lalwa ek Lord i’n toultan, e pour touzour reste, en priyorite mon gouvernman.

I’n annan serten amelyorasyon, sirtou dan rediksyon bann krim vyolan ki ti raporte an 2005.

Me Lapolis i bezwen trouv mwayen pour ede etabli en pli bon lanvironnman sekirite dan bann kominote.

Mon annan lentansyon fer plis restriktirasyon ek reform dan Departman Lapolis sa lannen.
Nou pou osi etabli en “National Intelligence Centre” pour konbat krim serye tel ki trafik drog, blansiman larzan, krim avek vyolans ek terorizm.

Krim organize i napa frontyer.

I menas nou sekirite e nou souverennte koman en nasyon.

Nou Lafors Defans pe fer en travay efikas dan defans nou souverente e proteksyon nou zonn ekonomik.

Mon felisit zot pour sa bon travay.

Mon osi felisit zot pour zot partisipasyon dan devlopman kominoter e pour zot langazman pour sekirite nou pei.
Msye Spiker, Nou pep i kwar dan en sistenm zidisyer efikas kot travay lazistis i fer byen e dan en dele letan rezonab.

Nou sitwayen i pli konsyan zot drwa e pe servi sistenm lakour plis pou rod solisyon dan diferan kalite ka litiz.

Nou sistenm zidisyer i bezwen reponn laspirasyon nou pep e annan sifizaman staf kalifye ek lezot resours pour donn sipor bann ziz dan zot travay asir lazistis.
Tou dimoun ki konsernen i devre travay an kooperasyon pour asire ki nou annan en sistenm ki annan bon prosedir, ki enparsyal e zis, ki travay efikasman e ki donn tou nou sitwayen proteksyon lalwa ki merite.

Msye Spiker, Sesel i pli vizib lo lasenn enternasyonal.

Amelyorasyon dan nou sitiasyon ekonomik ansam avek nou repitasyon konman en destinasyon touristik ideal i’n soulinny prezans Sesel dan lemonn.
Nou lobzektif pour 2006 e bann lannen ki pe vini i enkli:  Zwe en rol pozitiv dan promosyon konsansis dan zafer enternasyonal  Kontinyen zwe en rol konstriktif dan Nasyon Zini, sirtou konsernan reform ki pe antreprann aktyelman  Devlop plis bann lyen rezyonal partikilyerman dan Komisyon Losean Endyen, COMESA ek SADC  Ranforsi nou lyen avek nou bann partner tradisyonnel ensi ki bann nouvo pwisans ki pe emerze lo lasenn enternasyonal  Konsolid e propaz plis nou limaz koman en destinasyoin tourism inik  Ranforsi pozisyon Sesel koman en lider dan domenn lanvironnman  Pour fer plis promosyon e devlop Sesel koman en sant rezyonal pour servis transportasyon ek kominikasyon  Kontinyen kree en klima lenvestisman favorab pour atir devlopman ki a benefisye tou Seselwa.
Nou pe reouver nou lanbasad kot Linnyon Eropeen an Belzik e sa a swiv plitar avek louvertir en lot misyon diplomatik Tshwane, Sid Afrik.

Nou’n idantifye en kandida pour pos lanbasader Linnyon Eropeen e i pour ganny prezante avek Lasanble Nasyonal byento.

Nou bann partner etranze pe montre plis konfyans parey nou pe vwar avek sinyatir plis lagreman pour anpes peyman taks de fwa.

Annou travay ansanm pour anmenn plis sikse dan nou relasyon enternasyonal e anmenn plis konfyans dan nou pei.
Msye Spiker, Ser frer ek ser Seselwa, Annou kontinnyen realiz sa vizyon ki nou partaze pour Sesel.

Nou deza annan en baz solid pour konstrir sa Sesel ki pli bon ankor, sa Sesel ki annan en lekonomi dinamik avek en sosyete byenveyan.

Se nou, nou tou ansanm, ki devre batir lo sa fondasyon.

Nou zanfan e nou menm, se nou ki benefisye avek devlopman nou pei.
Se-t osi nou ki amenn devlopman, par nou travay dir, nou linite, nou solidarite; atraver pran swen avek nou lasante, lapropte nou vwazinaz, bon relasyon avek nou vwazen; atraver respe pour lord ek lalwa, preservasyon lape ek stabilite dan nou pei; atraver bon litilizasyon bann servis; atraver lanmour ki nou annan pour nou pei e nou determinasyon pour fer li progrese.

Nou devre regard pli lwen ki divizyon ki kapab annan antre nou, pli lwen ki difikilte ki nou kapab annan; pli lwen ki politik partizan.
I annan en keksoz ki pli gran ki nou devre regarde.

E sa se lentere, ozordi e alavenir, nou pei ek nou pep.

Msye Spiker, Mon pa kwar dan en politik pour gen personnel.

Tou mon zefor ek mon kouraz se pour Sesel.

Mon kwar dan lepep Seselwa.

Mon kwar pasyoneman dan nou “Seychelles Way”.

Okomansman sa lannen sa gran zonm nou lepok, Nelson Mandela, ti ganny demande ki son rezolisyon pour 2006.

Son larepons: “Sel rezolisyon ki mon kapab fer se pour mwan rann pli bon servis mon pep”.
En stetsmenn parey Nelson Mandela i donn nou en leson remarkab lo kouraz, determinasyon ek etik politik.

En tel rezolisyon i valab pour nou tou.

Mon pran sa loportinite ozordi pour angaz mon lekor oservis lepep Seselwa dan sa menm lespri.

Mon fer sa langazman an-tout imilite.

Mon pou kontinnyen travay pour tou Seselwa.

E kot i annan mankman mon pou travay pour amelyore.

Mon pou kontinye diriz nou pei dan sa lespri konsiltasyon.

Mon pou kontinnyen met lanfaz lo travay dir.

Napa lot fason.
Napa lot fason.

Dan sa dernyen 30-an nou’n mars ansanm lo en larout ki’n long.

Malgre difikilte, malgre serten defayans, sa semen i’n en semen progre, progre ki nou paran ek bann ki pli vye parmi nou petet pa ti zanmen reve pour vwar arive dan sa pti pei ki ti izole e pov.

Zenerasyon ki pli zenn pa’n viv lapovrete zot paran.

Zot pa’n eksperyans sa bann gran sanzman ki’n arive dan nou pei dan sa pti gin letan.
Me sa progre ti zisteman lobzektif sa bann ki’n travay dir tou sa letan pour fer Sesel vin en pli bon landrwa.

Zot i’n travay dir pour ki zot zanfan e zenerasyon fitir pa konn sa bann difikilte ki zot zot i’n viv.

Zot i’n kree en sosyete pli zis kot tou dimoun, nenport ki fanmiy i sorti, a kapab ganny menm loportinite dan lavi, pour viv dan dinyite e realiz zot potansyel.
Mon pran sa loportinite pour remersye tou bann zonm ek fanm ki’n travay dir, e souvan san mazin zot prop lekor, pour konstrir sa Sesel ki nou konnen ozordi.

O non pep Seselwa, mon remersye tou pei etranze ek bann lorganizasyon miltilateral ki’n ede dan nou devlopman.

Nou’n byen servi lasistans ki nou’n gannyen, e avek nou travay dir, nou’n arive akonpli en grann parti bann Millennium Development Goals ki pei ki pe devlope i devret akonpli ver 2015.
Ser pep Seselwa, annou fer fas avek lavenir e relev bann defi devan nou.

Annou annan konfayans dan nou menm.

Annou reangaz nou pour travay ansam pour nou pei.

Nou’n reisi ziska prezan.

Nou pou kontinye reisir e progrese si nou reste ini, si nou asir sa lape, stabilite ek larmoni ki’n amenn nou kot nou ete, si nou koopere ek kanmrad, e sirtou travay dir.
Premye 2 laliny preanbil nou Konstitisyon i dir: “Nou, pep Seselwa, Nou rekonesan anver Bondye-Tou-Pwisan ki nou viv dan enn bann pli zoli pei omonn …” Wi, frer ek ser Seselwa, nou Sesel i vreman enn parmi pli zoli pei lolater Bondye!

Vreman nou en pep beni!

Annou selebre sa Sesel ki Bondye i’n donn nou, protez li e gard li zoli.

Annou selebre travay ki bann avan nou i’n fer e travay dir pour konsolid e batir lo zot lakonplisman.

Anou selebre linite ek solidarite nou pep.


Annou travay ansanm pour plis sikse pour Sesel.

Nou travay, nou dedye pour nou zanfan, ki a zot tour a anmenn Sesel pli devan.

Ki Bondye i beni Sesel ek pep Seselwa.

Mersi.

(ADJOURNMENT) National Assembly Leaders Reply Thursday 2nd March 2006 MR SPEAKER Prezan nou pou pran repons e deba lo diskour leta la nasyon par Prezidan.
Mon les zot konnen avek konsiltasyon avek sa 2 dirizan, lo letan mon’n fleksib avek zot me tou lezot mon nou swiv parey lareg, 5 minit avan ou letan mon sinyal zot avek en pti tap marto e apre sa nou espere nou fer en deba ki ase a’n ord.

MR RAMKALAWAN Mersi bokou Msye Speaker.

Tou manm Onorab bonzour e bonzour lepep Seselwa.

Msye Speaker, sa Sesel ki Prezidan Michel in dekri dan son ladres lo leta lanasyon i pa sa Sesel ki bokou Seselwa pe viv ladan.
Me mon napa problenm avek sa bann fraz lo labote Sesel ek lo lezot zoli fraz lo lanvironnman natirel nou pei.

Les mwan fer kler: Mon pa vin isi pour mwan konteste si Sesel ozordi i pli byen ki I ti ete 30 an pase dan letan kolonyal.

Mon pa pe vin dir ki nou paran pa ti konn lamizer parski preski nou tou ki’n grandi dan Sesel nou’n konn lamizer.

Me nou pa kapab dir ki ti annan lamizer dan lepase san rekonnet ki I annan lamizer ozordi an 2006.
Nou pe gat nou letan si nou vin isi pou senpleman glorifye sa ki ekziste konmela san rekonnet bann difikilte e bann problenm ki nou pep pe fer fas avek, e san montre en pli gran determinasyon pou sanz Sesel, pou sanz sa ki move dan nou pei e donn tou Seselwa en meyer sans pour lavenir.

Sa ki mon pa vwar dan ladres Msye Michel lo leta lanasyon se larealite Seselwa.

Enn ler mon krwar ki Msye Michel I viv dan en lot monn.

I vwar serten sif lo papye e I krwar ki se sa larealite.
Sif lo papye pa larealite kan I zis detrwa sif ki ou’n swazir e ki ou’n inyor lezot ki pa telman tro konvenab.

Sif pa larealite ler ou pa vwar dimoun e sitiasyon ki zot viv ladan.

Donk, mon pa konteste ki ozordi nou pe viv pli byen ki nou vye paran.

Me annou get larealite.

Ozordi Sesel pa pe al a’n avan.

I pe retourn an aryer.

Ozordi nou progre I bloke par bann lobstak ki SPPF in met dan larout Seselwa.

Nou bloke par sa 16 an politik diktatir e nou’n ganny retar pandan sa 15 an depi 2001 ziskan 2006.
Msye Michel in dan listwar Sesel depi 1977.

I pe koz kontinite.

Sa ki nou bezwen zize ozordi, se pa si Sesel I zoli oubyen non.

Pa li ki’n fer Sesel zoli.

Sa ki nou bezwen zize se ki kote in anmenn Sesel dan son 30 an dan politik, dan son 16 an koman minis finans e dan son 2 an koman prezidan.

Ozordi, annou aret satisfe ki I annan plis loto dan Sesel ki an 1977, annou aret dir ki I annan en kantite mobile.
Olye annou get ki nou ti devret annan, si keksoz ti’n mars byen, avek en sistenm demokratik ek en gouvernman responsab.

Dan bann keksoz ki konte, Sesel pe retourn an aryer.

Nou vwar nou ek en lekonomi ki dan plis difikilte, nou vwar nou sistenm lasante pe deteryore, nou vwar nou zanfan pe mank zot sans pour en bon ledikasyon onivo ki pou asir zot lavi demen, nou vwar Seselwa kalifye pe rod mannyer kit pei akoz fristrasyon.
Rapor Labank Mondyal I mete ki lekonomi Sesel in desann par 3.5% an 2004, e 2.5% an 2005 tandi ki I ekspekte kontinyen desann ankor an 2006.

Akoz Msye Michel pa sit sa bann sif?

Dan leta lanasyon ozordi, petet levennman ki pez plis se lefe ki I annan sa eleksyon ki pe vini byento.

Mr Speaker mon vwar drol ki Msye Michel in fer en diskour pre 2 erdtan lo leta lanasyon san menm mansyonn eleksyon.

Parler mon krwar I per sa mo.

Enpe parey bann zanfan ki per nanm, alors zot refize koz sa mo nanm.
Me si Msye Michel I per koz eleksyon, nou remarke ki tou son kalkil depi lannen pase, se akoz eleksyon.

Mon anvi ki nou sitye nou dan larealite ozordi.

Sa ki mon pe fer se senpleman pou remind Msye.

Michel ki Seselwa ozordi i konnen ki savedir eleksyon.

Si i annan en keksoz dan nou demokrasi ki Seselwa in konn tre byen se zisteman promes dan lannen eleksyon.

Patern SPPF in touzour parey, e sa lannen pa en diferans.
Pour le moman nou dan sezon large, e i pa en koensidans ki diskour leta lanasyon in ganny delivre zour Mardi gra!

Annou koz fran e onnet.

Ozordi dan Sesel, mon vwar en gran parti nou pep ki pe struggle tou lezour.

Dan lavi sa pep Seselwa, I annan bokou soufrans, bokou plis ki Msye Michel I vwar.

Malgre telefonn mobile, napa dimoun, dan tou kous nou soyete, ki pa annan dout lo lavenir.

Pour tro bokou dimoun, larzan ki zot gannyen pa ase pou fer viv zot fanmiy.
Lavi i tro ser e fer sa de bout zwenn i preski enposib parfwa.

Pour lezot, problenm sosyal i tro for, e pour lezot ankor en problenm lazistis, lasante oubyen diskriminasyon pe ronz zot.

Msye Speaker mou bezwen pran li serye sa deteryorasyon ki nou kapab konstate dan fabrik nou sosyete.

Sa i en keksoz ki nou tou ki ouver nou lizye nou vwar.
Koz avek bann travayer sosyal, bann counsellors kot lekol, bann ansenyan, bann ners, bann per ek bann paster, zot tou zot pou dir ou menm keksoz : I annan tro bokou larm ki pe koule e tro bokou dimoun ki mars avek en leker lour.

Tro bokou dimoun i viv dan depresyon an silans e se pour sa rezon ki lakantite ka sisid ek maladi mantal i kontinyen ogmante.

Moral nou pep pe ganny afekte e fodre nou pran plis ka avek sa sitiasyon enkyetan.
Pri lavi dan nou pei ozordi i ankor tro o. E sa i vin pour diferan rezon.

Malgre ki Mr. Michel pe koz lo progre nou lekonomi, sitiasyon foreks pankor amelyore, ki fer ki laplipar marsandiz i ganny peye avek dolar black market, ki 2 fwa pri labank.

Alor tou komodite i pli ser ki i devret, e letan ou'n azout sa GST 12%, pri i vreman tous plafon.

Lafanmiy Seselwa i viv dan soufrans e dan difikilite.

Sa pti rediksyon 10% lo lakaz par egzamp i vedir R20 pour sa zabitan Corgate Estate ki pey lakaz R200.
Eski i pou fer en gran diferans dan son lavi?

Frer ek ser Seselwa, mon senserman krwar ki direksyon ki nou sosyete pe pran pa pou anmenn sa bann solisyon neseser senpleman akoz ozordi nou annan en gouvernman ki regard zis sa kote materyel e politik.

Tan ki en gouvernman i krwar ki donn dimoun en lakaz an vites pour ganny son vot i pli bon ki annan en bon progranm lakaz ki ed devlopman moral en dimoun, nou pa pou fer progre.
Tan ki nou annan en sosyete ki pa pran ou liberte serye e ki regarde lekel ou avan ou ganny en led, e tan ki nou annan en sosyete ki pare pou kasyet krim zis akoz koneksyon serten e pour en vot, nou pa pou fer okenn pa devan.

Me okontrer, nou pou rekil an-aryer.

Se sa ki nou pe vwar dan nou pei ozordi, e se sa ki nou bezwen sanze.

Wi, Sesel i bezwen en sanzman ki pou donn nou en meyer pei kot nou tou nou pou annan respe pour kanmarad e lanmour Bondye pou renye lo nou teritwar.
Permet mwan Mr Speaker pou dir, ki ozordi nou pei i mars lo diferan lavites : En lavites pour sa ki annan koneksyon, kontak ek larzan e en lot lavites pour sa dimoun ordiner.

Mwan mon dir, annou kree en Sesel, en sel lavites, e annou ferm sa teat enn fwa pour tou afen ki tou dimoun i ava tir sa mask e viv lib san presyon.

Mon anvi vwar en pep Seselwa ki lib e fyer - en pep debouryer ki kapab depann lo son lentelizans ek son travay dir pour li ariv nenport zistans ki i anvi ale.
Mon anvi vwar en pep ki krwar dan son lekor e aret mazinen ki son profesyon i depann lo gouvernman ek politisyen.

En pep ki pa ganny kontrole par politisyen.

I selman en nouvo lepanouisman lespri anba en nouvo gouvernmnan formen par SNP ki pou refer moral nou pep e relans nou pei.

Sa loportinite pe vini byento, e mon demann tou dimoun pou sezi li.

SNP i dir, fodre nou ganny en Sesel kot tou keksoz i mars parey pour tou son zabitan.
Ou kouler lapo, ou larelizyon, ou sinyatir, ou desandans ek ou krwayans politik pa devret annan nanryen pou fer avek okenn demars ki ou fer.

Tou Seselwa i devret ganny trete parey.

Lazistis fodre ganny etabli dan nou pei.

Nou sistenm zidisyer fodre ganny ranforsi e lalwa aplik pour tou dimoun.

Wi, frer ek ser Seselwa, nou bezwen tous fabrik nou sosyete dan son profon, e i enportan pour nou komans avek lafason ki sak endividi i ganny regarde e trete dan nou sosyete.
SNP pe rod kas tou form diskriminasyon ek preferans.

Letan nou koz lo egalite ek lazistis, nou fer kler ki selman lalwa ki pou par lao tou dimoun.

E tou dimoun san eksepsyon pou bezwen respekte lalwa, sinon sibir son konsekans.

Mon pa kapab met ase lanfaz lo sa size.

SNP i anvi vreman les Seselwa debourye e ganny tou sa ki i merite.

Nou anvi vwar en sosyete imen avek en bon moralite dan nou pep.

Se sa semen pour en meyer demen.


Malerezman avek tou sa koripsyon ki annan ozordi dan nou pei, sa gouvernman nepli annan sa lotorite moral pou dirize.

Transparency International in deza dir dan son dernyen rapor ki koripsyon dan Sesel in ogmante depi ki Mr. Michel in vin Prezidan an 2004.

E letan ou regard tou sa bann diferan tranzaksyon later ki’n pase tou dernyenman, mon annan en lafreyer ki patrimwann lepep Seselwa pe ganny pran anba son lizye.
I vre ki nou bezwen donn later pour devlopman me akoz ki zis serten dimoun ki ganny sans ganny later gouvernman pour devlope.

Later Seselwa I la pour benefis tou Seselwa.

I bezwen annan transparans dan mannyer propriyete gouvernman I ganny met a dispozisyon lenvestiser.

Si zot in kapab dir konbyen ki mwan, Ramkalawan mon’n pay en later, akoz ki bann lezot tranzaksyon i pas an kasyet ?

Dernyerman nou’n vwar later ganny donnen oubyen ganny promet Beau Vallon, Ste.

Anne, Silhouette, La Digue.


Tou sala in ganny fer anba-anba san ki dimoun I konnen ki pe pase.

Si pa ti bann zournal lopozisyon, dimoun pa ti pou konnen ki pe pase.

Me nou remarke ki letan later pe ganny donnen lo bann zil, I annan proze later dan distrik pour devlopman pti biznes ki gouvernman pe trennen avek.

Akoz ki later Sesel ozordi pe ganny donnen pour R1 kan Seselwa I bezwen pey pri neseser pour zot lakaz.
Akoz ki Msye Savy i ganny later lo Silhouette, later lo Ste Anne e se li ki sipoze ganny later lo La Digue?

Lekel ki’n ganny sa gran propriyete Beau Vallon?

Eski laverite I tro vilenn pour koz lo la?

E parkont akoz ki etranze i ganny later lo bay lo Silhouette, me selman zabitan Silhouette ki lonbri zot gran paran in anter lo sa zil pa ganny en kare pou etabli zot ?

Mon regard later Seselwa koman en don sakre ki Bondye in donn sa pep ki reste lo nou zil.
Nou bezwen prezerv later pour nou bann zanfan a lavenir ozordi.

Annou pa degaze pour donn sa ki annan a gos e a traver san mazinnen ki pou arive dan 10, dan 50 an e menm bokou plis letan apre.

Size later I enn ki montre ki napa latransparans.

Nou viv dan en leta ki tou demars ki en dimoun i fer i annan politik ladan.

Pep Seselwa, SNP i anvi travay avek ou pou redonn ou ou laliberte swazir, e ou swa politik pou napa nanryen pou fer avek si ou ganny en lasistans, en servis oubyen en sipor.
Me se plito ou sitiasyon ek ou bezwen ki pou bann eleman ki pou ganny konsidere.

Dan en ladministrasyon SNP, Prezidan pa pou rann faver serten dimoun zis akoz sa dimoun i son siporter.

An-gro, SNP i anvi trouv en Sesel kot politik pa pran premye plas dan lavi dimoun.

I ava annan son moman pour politik, me dan lavi tou lezour, dimoun i ava viv normal.

Sa i ava ede anmenn linite, larmoni ek stabilite dan nou sosyete.

Nou pou viv sa bann kalite e non pa zis koz lo la kan i fer nou plezir.
SNP i en parti politik ki anvi aksyon ki sanz lavi e non pa parol ki anmenn fristrasyon.

Mr. Speaker - I byen letan nou ganny bann statistik lo kimannyer lamazorite nou bann zanfan i al lekol.

Me annou osi regard larealite nou bann lekol ek nou bann zenn.

Pli ale size disiplin pe vin en gro problenm dan tou lekol.

Bann ansenyan i dekouraze.

I annan bokou lenfliyans ki pe ris nou bann zanfan dan move direksyon.
Lekol Beau Vallon in bezwen menm komans en progranm kont drog, e sa pe al dan bann lezot lekol.

Sa realite i montre nou ki sitiasyon nou bann zenn pa dan bon e i devret fer nou poz kestyon lo ki kalite sosyete nou pou annan dan ankor 10an si sa tandans aktyel i kontinyen.

Letan Minister Ledikasyon i bezwen pey plis ki 6 milyon roupi zis pou anploy nouvo sekirite, eski sa pa montre nou ki nou sosyete i dan deklen?

Lontan en senp gardyen ti okip en lekol antye e nanryen pa ti arive.
Dan mon letan Kolez parey letan serten parmi nou la, en sel zonm ki ti apel Pierre ti vey primer ek segonder, e ziska ozordi tou etidyan kolez i respekte Mr. Pierre Orphée.

I byen pou felisit bann travayer Mont Royal ek bann travayer kot ward sikyatrik.

Mon osi tir sapo avek bann travayer lorganizasyon CARE.

Mon krwar zot pe fer en bon travay dan bann sirkonstans difisil.

Malerezman lakantite pasyan ki zot pe gannyen i montre ki sa fleo drog pe kontinyen grandi dan nou pei.

La fodre nou vin fran.


Mr. Michel dernyen fwa ti anonse ki i pe al konbat kont bann eskobar.

Me ziska prezan napa nanryen ki'n arive.

Okontrer nou’n vwar bann skwad ki plito ganny etablir pou al vey zaksyon dan lakaz dimoun an-giz ki zot pe rod zarm ek drog.

Me ki nou vwar pe arive dan nou pei?

Prezan ki i annan drog, e prezan ki bann zenn i ganny afekte.

Mr Speaker mon lans en lapel avek bann dimoun ki pe fer vini drog pou reflesi ankor e pou mazinen ki zot aksyon pe detri lazenes Seselwa.
Wi, zot pe ganny en ta larzan e zot pe viv dan konfor, me pour en minit mazinen si ou tya kontan si sa zenn ki Mont Royale oubyen dan ward sikyatrik, anmare lo en lili, pe vwar tou kalite nanm e pe menm anvi pran son lavi ti ou zanfan.

Ki kalite kosmar eski ou tya va pe viv?

Aprezan mazinen ki se ou aksyon ki pe fer en kantite manman, papa ek fanmiy viv sa kalite kosmar.

Mon osi lans en lapel avek nou bann zenn pou pa les sa dezir lavantir trenn zot dan sa semen drog.
I donn ou en plezir pour en pti moman, me i fer ou vin en lekslav e son konsekans se en lavi gate ki ganny kas-kase an mil morso!

La mon demande ki vreman i annan en reform dan lapolis.

Aret zis tir la pou met la.

Sa lafors i bezwen vin enn ki profesyonnel.

Mon fatige fer sa demann.

En dimoun ki zwenn sa lafors i bezwen konnen ki son rol ek son responsabilite.

Kalifikasyon pour zwenn lapolis pa kapab annan definisyon politik.

SNP pou siport tou reform ki montre bann sinny pozitiv.
Lo sa size statistik, mon osi kontan antann Mr. Michel dir ki 87% lakour i annan delo trete e 96% i annan elekstrisite.

Sa i byen.

Me ankoz ennfwa akoz Mr. Michel pa dir nou dan sa bann gro poursantaz konbyen ki'n ganny dekonekte, konbyen ki pa kapab pey regilyerman, konbyen ki'n bezwen fer laranzman ek PUC e konbyen ki annan bil pour 3 mwan lo en sel bil?

Si i ti fer sa resers, la i tya komans vwar realite e i ti a dekouver ki anviron R10 milyon i outstanding lo zis bann Bill ki dimoun i dwa PUC.
Laverite Mr Speaker, kontan, pa kontan, me lapovrete pe apoz lo nou pep dan diferan fason, e menm si Seselwa i marse avek en gran sourir lo son figir, byen fyer, byen abiye, sa ki pe pase dan son leker e dan son lespri i totalman diferan.

Si nou ti vwar leker tou dimoun, ou ti a vwar sa soufrans ki i pe eksperyanse.

E menm si nou sosyete i kasyet li, annou pa oubliye ki prostitisyon osi I enn bann move kote lasosyete ki pe vin pli evidan.

Seselwa, annou reveye, e annou rekonstri nou pei.


Semen ki nou pe pran pou anmenn bann konsekans grav e avan nou pran kont nou ava pe pler larm disan.

Ouver nou lizye e repran kontrol nou sosyete.

Aret les ou ganny anbete avek bann fo promes ek bann byen materyel.

Mr. Speaker, servis lasante i kontinyen reste en gran konsern ozordi.

Mr. Michel in esey vin enpresyonn nou par mansyonn bann gro lekipman ki'n ganny enstale lopital Victoria.
Me larealite se ki tro souvan letan dimoun i al klinik oubyen lopital, sa bann gro lekipman pa pe marse.

Scan i ankor en problenm.

Apre se sa bann pti keksoz ki manke, ki donn swen primer.

Pran paregzanp Mardi ki fek pase, tou pasyan dyabet pa ti kapab ganny zot rezilta kot klinik La Rivyer Anglez zis akoz ti napa batri dan masin ki teste dyabet!

Mon swete ki Mr. Michel i montre en pli gran lentere e met sa sistenm lasante an-ord, san oubliy lakaz mor.
E mon mansyonn sa akoz parfwa lakaz mor i sitan plen ki lekor nou bann byenn eme i ganny mete ater lo stik.

E la mon demande ki sa proze pou sa prive etablir sa landrwa apropriye i ganny speed up.

E letan nou antann ki Minister Lasante aprezan pe fer vini ners ek asistan ners Sri Lankan ek Filipino, eski sa pa osi reflekte lo nou leta lanasyon?

Eski i pa montre nou ki nou prop Seselwa in sitan fatige e ranpli avek fristrasyon e moral i ba, ki zot in bezwen kit Sesel e al travay deor.
I en lendikasyon ki koman en pei, nou pa pe byen servi nou bann resours imen, e i kler ki sa bann profesyonnel pou bouze e al fer demars pli lwen.

Mon konnen ki i osi annan bokou fristrasyon parmi nou bann dokter Seselwa.

Parey mon'n dir, i byen pou koz lo masin nef, me eski moral bann travayer pe ganny pran an- konsiderasyon?

I byen ki finalman sa scheme of service e donn gratite tou le 5an pe al ganny met an-plas.

Me i pa zis sa ki konte.


I en kestyon regard moral ek tretman ki nou bann profesyonnel i resevwar.

SNP i determinen pou fer lenvestisman apropriye dan nou dimoun e dan servis lasante an-zeneral.

Priyorite pou ganny donnen dan sa minister afen ki Seselwa i ava annan tou konfyans dan son sistenm lasante.

Nou anvizaz en parternarya osi ant gouvernman ek prive, kot sa 2 i ava donn en servis avek en o standar ki ava satisfer tou dimoun.
Nou anvi vwar en sitiasyon kot Seselwa i ava satisfe avek son servis medikal lokal.

Refer sistenm lasante pour en gran priyorite SNP.

Mr. Speaker, dan SNP nou kontanv war ki plis dimoun pe vin proprieter zot lakaz.

Anmenmtan nou vwar atraver sa desizyon ki sa Gouvernman SPPF napa vreman en prensip ek progranm kot lakaz i konsernen.

Nou'n perdi kont konbyen fwa in sanze.

Me sak eleksyon zot in vin avek en sistenm ki dapre zot i meyer.
En lannen zot ti redwir lentere, en lot lannen, zot ti transfer dimoun avek labank, e la, koman en dernyen lesey pou ganny vot, zot in senpleman deside donn lakaz oubyen fer rediksyon.

Rezilta se non selman en konfizyon, me osi bokou lakoler letan dimoun I dekouver kwa ki pe pase.

Mwa donn de legzanmp: 1.

En dimoun ki tya pe pey byen son loan detrwa lannen pase ti ganny transfer avek labank.

Depi enpe letan I pe pey R1000 par mwan pour en lakaz ki zot in dir li i reste R88,000.
Par aksidan HFC I anvoy en let kot li e dir li ki anba nouvo scheme son balans I tonm R6,000.

Rezilta: lakoler akoz sa dimoun I santi in ganny pini akoz in byen peye.

2.

En log legzanp.

2 dimoun ki reste Roche Caiman I ganny zot let.

Tou lede zot lakaz I kout R158,550.04.

Enn I pey R437 regilyerman e lot I pey R160 letan I kapab.

Sa enn ki pa pey byen e pey mwens I ganny dir nouvo pri son lakaz I R6430, tandi ki sa enn ki'n pey byen e pli ser I ganny dir ki nouvo pri son lakaz I R25,517.73.
Bon peyer pou aprezan pey R305.90, tandi ki lot pou pey R112.

Eski en dimoun I kapab eksplik sa rezonnman?

Mr. Speaker, nou lekonomi i reste size pli enkyetan ozordi.

Nou antann bokou koze lo konsiltasyon e bokou progre.

Pa les nou ganny anbete avek parol.

Konsiltasyon ozordi i preski zero.

E letan nou ganny bann sif eksitan pou enpresyonn nou, mon senpleman demande ki nou regard deryer sa bann sif pou ganny larealite.
Si vre lekonomi ti a pe fer progre, akoz anviron 60% komers isi Sesel i ankor ganny fer lo black market?

Akoz ki bann gran sef i kontinyen prefer gard zot larzan deor Sesel olye anmenn li dan sistenm labank isi?

Akoz ki envestiser i ankor pe rod bann konsesyon ek bann garanti ki pou fer sir ki nenport ler zot kapab retir zot larzan Sesel?

Akoz ki bann lalinny avyon enternasyonnal pa aksepte peyman an-roupi, me tou pe rod foreks ?
Me pli senp, akoz ki nou prop roupi pa ganny aksepte dan nou erport ki ganny trouve lo nou prop teritwar?

I annan en kantite refleksyon pour nou fer, e fodre pa ki nou zis les sif ebloui nou lespri.

Nou ganny dir i annan 6,800 biznes, 562 cottage industries e 93 nouvo biznes an 2005.

Fantastik !

Prezan larealite : Dan sa 6,800, konbyen ki ankor pe fonksyonnen?

Konbyen ki pe ganny materyo neseser pou travay?


Konbyen ki fonsyonn lo black market e konbyen ki'n bezwen fer travayer arete akoz pre pour li fermen?

Eski nou kapab ganny dir kote eski sa sarpantye i ale pour li ganny dibwa?

Kote sa mason i ale pou li ganny siman ?

Parol ek sif i zoli, me larealite i fermal.

E si nou lekonomi vreman tya pe fer progre akoz ki letan en bato dibwa i vini, pick-up i bezwen al espere depi 3er bomaten dan en laliny?

Seselwa, annou konpran byen tou sa ki pe arive otour nou.
Ouver nou lizye e regard byen kler.

Msye Speaker mon lans en lapel ankor pour ki i annan en deba prezidansyel avan eleksyon.

La nou ava kapab koz lo tou bann size enportan tel ki nou lekonomi e lepep Seselwa i ava ganny en bon sans pou ekout bann kandida e fer en bon swa.

Sa i form parti, pou sit Msye Michel; prensip good governance kot lepep i ganny sans konpar bann kandida e demann zot kestyon avan i vote.
Tou sa bann zafer progranm ki tanzantan nou tann SPPF i koz lo la, annou pare pou nou debat lo la dan en deba tête- à-tête e la nou ava koz lo progranm e la nou ava koz kler lo lavenir Sesel.

Sa i osi anmenn mwan, Mr Speaker an-pasan lo rol SBC.

Vreman SBC i bezwen ganny en nouvo direksyon ek en nouvo rol.

E mon krwar ki i enportan pour ki SBC pa pran zis en kote.
Me letan i anmenn Minis lo televizyon, eski i pa ti ava bon osi pou anmenn editer sa bann diferan zournal pou ki zot osi zot ava ekplike e ki lepep i ava kapab donn son bon konklizyon ?

Msye Speaker mon profite pou demann SBC, pou li anmenn en rol endepandan dan sa bann prosen mwan.

Aret zis fer propagann pou SPPF.

Me montre tou kote en zistwar e les sa pep pran son desizyon.
Mon pa kapab termin lo size SBC san fer mansyon parol ki Mr. Michel in dir dan son diskour konsernan li i annan respe pour desizyon bann bord.

Dan sa ka akoz ki letan Bord SBC ti vot kont termin kontra Mr. Joe Samy, Direkter SBC ti go ahead e termin son lapwentman e i ti dir avek manm bord ki desizyon ti sorti pli o?

Msye Speaker kote eski i ete sa pli o?

Mr. Speaker, mon rekonnet ki i'n annan plizyer devlopman ki'n anonse sirtou dan bann proze devlopman touristik par bann lakonpani etranze.
Serten sa bann proze in lev enpe kontrovers e mon le adres sa size ozordi.

I annan en kantite konfizyon dan mannyer ki Governman pe antreprann bann planifikasypon devlopman pei.

Premyerman, mon oule fer sorti byen kler ki SNP I an faver devlopman, enkli devlopman dan lendistri tourism par lakopannyen etranze.

Nou lendistri tourism I bezwen devlope e agrandi, e se enpe akoz Gouvernman in inyor sa nesesite ki ozordi nou vwar nou pei dan sa kalite problenm ki I ete.
Mon donn mon lagazman ozordi ki SNP I rekonnet e respekte bann proze devlopman ki'n ganny antreprann dapre lareg e dapre lalwa pei.

Si en proze i'n ganny antreprann onnetman e in swiv bann prosedir ki lalwa I dir I devret swiv, e si in ganny fer dan en fason transparan, SNP pou siport sa bann proze.

Koman en Gouvernman Seselwa, SNP pou respekte bann lobligasyon gouvernman anver bann tel proze.

Sa I en langazman ki mon'n donn serten lenvestiser ki'n apros mwan personnelman.
Mon oule dir ki pa tou lenvestiser ki diskit zot proze avek nou me I annan serten ki fer li e kot mon'n annan diskisyon avek sa bann envestiser, mon'n donn zot sa langazman.

Me mon'n osi fer sorti ki I neseser ki zot osi zot respekte latransparans e zot fer tou keksoz onnetman.

An dot mo, fodre pa zot ankouraz koripsyon.

Ozordi, lekzizans enternasyonal I demann tou envestiser pour azir onnetman, dapre lalwa pei e dapre norm enternasyonal.
I zot responsabilite osi pou asire ki zot promot bann prensip demokratik e bon gouvernans.

Alor, anmenmtan ki mon donn zot sa garanti, mon osi demann zot langazman dan sa demars demokratik.

Mr. Speaker, Nou pei vreman ti pou avans bokou pli lwen si kantite bann deba ki nou’n fer dan sa lasanble ti’n ganny pran oserye, ozordi apre ki SPPF in rezet bokou bann lide ki nou’n met devan, nou aprann ki zot pe ranmas sa bann menm lide.
Mon ti fer sa resorti dan mon larepons lo bidze, me bann progranm tel ki konze 21 zour, sistenm pansyon, konze meyer kondisyon pour bann travay URS ek home carers, allowance pou bann doker, national tender board, declaration of assets.

Tou sala Mr Speaker se bann size ki si nou ti’n pran li oserye ozordi travayer ti ava pe benefisye.

Travayer ti ava deza pe ganny repo enmwan olye 21 zour.
Sistenm pansyon ti ava deza pe benefisye plis ki sa 141 dimoun, bann dimoun ki’n pran zot retret pandan sa dernyen 10 an.

E bann travayer URS ek home carers zot osi zot ti ava pe ganny trete koman bann imen, e zot ti ava kapab ganny en repo.

Bann doker ki travay bokou, zot osi tou zot ti ava kapab pe ganny en pti keksoz olye bezwen pas partou e tap laport pour zot nouri zot fanmiy.

Me sa ki mal se ki tou keksoz i annan kondisyon.


Paregzanp avek bann doker, gouvernman i dir avek zot, si zot anvi ganny en keksoz fodre zot vin netway por pou zot ganny sa R1400.

Msye Speaker mon kontan osi antann Prezidan letan in dir ki i ankouraz bann dimoun dan sekter prive pou donn en logmantasyon zot bann travayer.
Me mon ti ava kontan si nou ti ava konnen si bann travayer IOT, sa lakonpannyen dan ki gouvernman i annan 40%, si zot zot pe ganny en pti mwenza anplis ki sa lapey ki zot pe gannyen akoz mon mazinen en gouvernman i bezwen lead by example.

Mr. Speaker, sa lannen ki nou ladan i en lannen enportan akoz Lepep Seselwa pou ganny sa loportinite pou swazir lekel ki pou diriz nou pei pandan sa prosen 5 an ki pe vini.

Pep Seselwa pou ganny sa loner pou fer konnen son swa atraver bwat vote.
Ozordi, an 2006, i fer 13 an depi ki nou annan en nouvo sistenm politik e ki mwan, personnelman, mon pe okip en rol piblik e ofisyel dan Lasanble Nasyonal.

Mon santi bann responsabilite ki pez lo mon zepol e mon santi sa devwar pou fer avanse nou demokrasi ek nou laliberte.

Apre menm kantite lannen, 13 an ekzakteman, ki SPUP ti'n pase dan lopozisyon, zot dirizan ti organiz en koudeta ki ti detri larmoni nou nasyon, fer soufer nou pep e met nou devlopman plizyer lannen an retar.
Les mwan dir avek zot ki nou dan SNP, zanmen nou pou fer en koudeta, zanmen nou pou fer li me ki wi, nou pou sanz gouvernman nou pei atraver bwat vote an 2006.

Mr Speaker nou pou kontinyen travay avek konfyans akoz nou konnen ki sa sanzman ki mazorite Seselwa pe rode, non selman i neseser, me i inevitab.

Personn pa kapab anpes lapli tonbe, personn pa kapab anpes loraz kriye, sanson i dir nou personn pa pou kapab anpes sanzman arive.
Sanzman i en keksoz natirel ki anmenn nouvo lide e nouvo lenerzi pou fer avanse nou pei.

Menm si SPPF i kontinyen tat-tate, menm si en zour zot pare e en lot zour zot pa pare, avan Out zot pou bezwen fer fas avek larealite.

An terminan, Mr Speaker, permet mwan pou anons avek lepep Seselwa ki sa sanzman ki pe vini lo lorizon i anmenn en mesaz lespwar pour tou Seselwa, SNP, SPPF, DP, bann osi ki pa vote, ris koman pov, zanfan koman adilt, travayer koman bann ki'n aprezan retrete.
Dan mon vizyon pour en meyer Sesel, mon pa anvi ki okenn dimoun i ganny kit ater lo bor semen, mon pa anvi non pli ki sa bann ki pli for, ki pli ris, ki annan plis pouvwar i kraz bann kipli feb e pli vilnerab.

Mon determinen pou elimin bann privilez e bann labi pouvwar ki'n fer nou pei mizer e fer nou pep soufer.

Mon pe vwar en Sesel kot sakenn i ganny ase pou viv konfortableman e kot bann ki annan talan ek lide i annan sa sans pou debourye e progrese dan lavi.
Mon pe vwar mon misyon konman enn ki pou tir bann lanmaraz ki SPPF in mete lo lanmen ek lipye Seselwa e permet zot travay pour byennet zot fanmiy.

Mon pe vwar en Sesel kot benefis nou larises natirel ek nou travay i vin avan tou pour Seselwa e ki dan tou keksoz ki nou fer nou met nou frer ek nou ser an premye devan.

Mon pe vwar en pei kot nou larzan i annan valer e kot ler Seselwa i bezwen deviz pou al deor, i ganny sa ki i pe rode dan labank.
Mon pe vwar en pei kot ler nou zanfan in byen travay lekol, personn pa pou rode ki parti politik son paran i siporte avan i ganny en scholarship oubyen en louvraz.

Mr Speaker mon pe vwar en Lasanble Nasyonal kot Lider Lopozisyon pou ganny konsilte lo tou bann keksoz enportan ki afekte lavi politik nou pei.

Mon pe trouv en Nasyon ki mars dan lansennyman Bondye e ki met moralite, lazistis e travay dir konman bann presip fondamantal dan tou sa ki i fer.
Ser Pep Seselwa, mon konvenki ki si nou reste determinen, nou pou trouv sa lafors e sa lalimyer pou realiz tou sa bann lobzektiv.

Si nou pa les tonbe, si nou trouv dan nou diversite non pa en febles me en lafors, nou pou reisi konstri en Sesel ki apartenir pour tou Seselwa.
E sa zour, mwan konman Lider SNP, mon pou kapab dir, “wi, ti vreman vo lapenn fer tou sa travay e tou sa sakrifis akoz nou'n vreman fer en diferans dan lavi nou bann frer ek nou ser Seselwa.” Dan sa sezon Karenm, mon swet tou kretyen en bon peryod renouvleman zot lafwa.

Mon priye ki Sesel i kontinyen mars dan lape, spesyalman dan sa bann mwan ki pe vini, e mon enplor Bondye pou sirvey nou pei e pou beni tou Seselwa isi lo nou l ater e bann Seselwa ki aletranze.. Mr. Speaker, Ou konnen sa….
Nou pa pou zanmen les tonbe!

Mersi bokou.

(Applause Reply to State of The Nation Address 2 March 2006 MR PATRICK HERMINIE Mersi bokou Msye Spiker, Ser frer manm Lonorab Lasanble Nasyonal, bonzour.

Msye Speaker a sak fwa ki mon fer mon preparasyon pour diskour lo leta lanasyon, mon fer li parey labitid avek bokou lespwar, leksitasyon e gran ekspektasyon pour nou pei.
Sa lannen, mon bann santiman i bokou pli profon akoz sa lannen i enn spesyal; nou pa pe zis selebre Sesel me osi enportan nou pe selebre 30 an nou legzistans koman en nasyon lib.

30 an sanzman; sa gro montanny dezespwar ki ti Sesel 30 an pase in vin ozordi en bizou progre e prosperite; Leta nou nasyon?

Enn ki inik e nou pti nasyon Sesel lafyerte lemonn.
Msye spiker, mardi pase dan sa lasanble, mon leksitasyon ti plis ki labitid akoz apre diskour Prezidan Michel, mon ti konvenki ki nou lo lavey en gran debousman ekonomik e lo en nouvo letap nou devlopman.
Sa diskour ti enn ki ti profon, en analiz detaye lo nou leta, lo kote nou ete, kote nou'n sorti e kote nou pe ale e enn ki'n montre nou ki Prezidan Michel i en zonm parol e en dirizan senser, en zonm ki pe kontinyen delivre lo son premes e en zonm ki diriz en gouvernman ek en parti ki annan en plan konkret.

Mon'n ekout atantivman, e mon'n enpresyonnen avek bokou keksoz ki ganny dir.
Lentervansyon Prezidan Michel lo ledikasyon an partikilye, ti fer mon rapel en lensidan de semenn pase kot en zenn fiy dan mon distrik ti apros mwan pou diskit ek mwan enpe lo son lavenir; i ti dir mwan akoz ki toultan in anvi sonny e ed dimoun, ler i gran i ti ava voudre vin en dokter.

Mon ti sourir, me anmenmtan mon ti fyer ki sa fiy, malgre son zenn laz e malgre i ti sorti dan en fanmiy modes, i ti kapab reve.

I ti pe viv dan en sosyete ki pa ti met okenn restriksyon lo son imazinasyon e aspirasyon.
Petet san ki limennm li i ti realize, i ti pe grandi dan en sosyete ki permet li “to be what you want to be”.

Son paran, 30 an pase pa ti pou zanmen annan en rev parey.

Sa zenn fiy i sanse ki i pe grandi Sesel akoz dan lemonn ozordi i annan plis ki 30, 000 zanfan parey li ki mor ek lafen tou lezour, 210,000 par semen e 11 milyon sak lannen.
Sa zenn fiy i dwatet santi li ere pou ert en Seselwaz akoz dan lemonn ozordi i annan plis ki 121 milyon zanfan parey li ki pa'n zanmen ganny sans asiz lo en ban lekol.

Mon ti fer li mon devwar pou ankouraz li e donk alor mon ti konsey li pou li kapab zwenn sa plis ki 400 zenn seselwa ki pe etidye partou omonn dan bann liniversite san ki zot paran i bezwen pey menm en sou.

Tanpi si i SNP, tanpi si i SPPF, tanpi si i blan, si i nwanr.

Nou annan 400 bann zanfan seselwa a letranze dan liniversite.
Parmi zot 25 ki pe fer letid dokter.

Mon ti dir ek sa zenn fiy, si i oule zwenn zot ki i bezwen fer ozordi dan nou sosyete, i bezwen zis etidye, etidye e etidye.

Leta nou nasyon?

En sosyete loportinite.

Set enpe sa menm kalite refleksyon ki ti frap mwan ler mon ti vizit old peoples’ home Union Vale, de semenn pase.

Bokou sa bann dimoun aze, 30 an pase, ti pour dan en kwen laboutik anvil pe fer lasarite.

Bokou zot osi an grandisan pa'n ganny sans asiz lo en ban lekol.
Ozordi zot asiz dan konfor, en pansyon ek sekirite sosyal garanti.

Zot organiz zot dan bann klib e souvann fwa zot al aletranze lo bann ekskirsyon avek Onorab Waven William.

Mon ti konstat zot lafyerte e mon ti realize ki nou vyeyar i annan drwa ert fyer, e ki zot sanse pou vyeyir dan sa sosyete seselwa, sirtou ler ou pran kont ki en langleter, paregzanp, enn parmi le 8 pei pli ris omonn, a se moman menm ki mon pe koze, anviron 1850 vyeyar pe dormi lo lari, soley, lapli, lanez.

Leta nou nasyon?
Leta nou nasyon?

En sosyete ki care.
Msye spiker, mon ti kapab koz en bomaten a'n antye pou demontre ek sa lasanble ek nasyon seselwa ki nou en nasyon ki'n fer en ta progre e ki i pa en koensidans ki ozordi lorganizasyon mondyal pour lasante pe dir ki landrwa pli bon pour en zanfan ne dan bann pei tyermonn se sesel; en remark enpe parey ti ganny fer par gran vedet footbal Franse, Michel Platini, ler i ti deklare ki devlopman e fasilite football osi byen ki sipor ki gouvernman i donnen isi Sesel i le meyer dan lafrik e parmi le meyer dan lemonn.
Pti Sesel ozordi i en bizou lespwar dan en lemonn boulverse.

Letan en gro deba nasyonal pe ganny anmennen lo en poban marmit isi sesel, i annan plis ki 790 milyon dimoun dan lemonn ki manz mwens ki en repa par semenn.

Letan isi sesel nou pe koz lo amelyor distribisyon delo e enstalasyon nouvo tiyo, dan lemonn i annan plis ki 1.3 bilyon dimoun ki napa akse ek delo trete.
Ler nou gouvernman pe anmenn en kanpanny nasyonal pou elimin kabinen trou, i annan plis ki 3 bilyon dimoun dan lemonn ki napa akse ek okenn form twalet.

Letan nou pep i konplent en pti koupir elektrisite, dan lemonn ozordi i annan plis ki 2 bilyon dimoun ki zanmen in deza vwar en glob alimen.

De milye e de milye dimoun i pas antraver nou servis lasante tou lezan, laplipar i ganny en gerizon.
Bann ki nou pa kapab trete nou anvoy aletranze san ki zot bezwen pey en sou, me a sak fwa ki i annan en pti problenm nou fer en leokri, e pourtan eski nou realize ki dan lemonn plis ki 2.2 milyon zanfan i mor toulezan akoz zot napa akse ek vaksen e 11 milyon i mor avan zot ganny laz 5 an akoz zot pa ganny akse ek en servis lasante.

Msye spiker, si mon'n komans mon diskour koumsa, i ti osi en lenvitasyon ek lepep seselwa pou zwenn mon pou montre gratitid e imilite pou nou bann gran akonplisman.
E se selman ler nou annan gratitid ki nou pou mye apresye ki kalite defi nou annan devan nou.

Nou defi se non pa pou tir sesel dan en gran mizer nwanr; sa in ganny fer 30 an pase.
Nou defi ozordi se soutenir nou bann sikse e amelyor lo zot; Sa legalite loportinite ki liber potansyel nou zenn e ki pou permet sa zenn fiy Rivyer Anglez vin en dokter; Sa ekite dan distribisyon nou larises ki'n sitan rekil lafrontyer lapovrete dan tou kwen Sesel, sa distribisyon larises ki pou kontinyen permet bann ki ganny mwens ganny en logmantasyon saler e elimin bann pockets lapovrete ki ankor egziste dan nou pei; Sa dinite ki nou ofer nou vyeyar e sa kwayans profon ki tou nou zanfan, tanpi son larelizyon e tanpi son kouler lapo, in ne parey devan Bondye e i dwatet ganny menm sans dan nou sosyete seselwa, en kwayans ki fer Sesel le sel vre sosyete kot imen i viv an larmoni.
Si i annan en mesaz ki mon'n apresye dan diskour Prezidan Michel se ki ozordi i nepli letan pour nou koz zis lo problenm, me plito in ler pour nou rod solisyon e sa diferans fondamantal ant diskour Prezidan Michel e diskour Lider Lopozisyon.

In pas lo tou kwen pou pik lo tou bann pti problenm, tandis ki Prezidan Michel in vin ek en progranm pou elimin problenm.
Msye Spiker se sa ki nou defi; kimannyer nou ganny bann solisyon reel pour nou bann problenm san ki nou konpromi nou standar lavi e nou bann aki sosyal.

Nou pei, ozordi, pe ganny menase par plizyer kouran.

Tourism, pilye nou lekonomi, pe ganny menase par bird flu, terorism e lager dan mwayenn orien.
Lo lasenn lokal, i annan en problem drog sirtou drog danzere parey heroin ki pe angloutir lespri nou bann zenn; nou osi vwar en lot monst ki pe lev son latet e sa se sa lesey pou re-entrodwir dan Sesel bann polisi neo-liberal ki pou anmenn zis soufrans parey nou'n vwar Haiti e Senegal e ki pou detrir nou larmoni sosyal; en bann polisi ki dayer ozordi pe ganny rezete dan plizyer pei tel ki Canada.
Konman en nasyon entelizan, nou bezwen konsyan ki parti nou problenm i zisteman rezilta nou bann progre ki nou'n fer pandan plizyer lannen e ki fer nou ozordi dyanman pli ser dan la rezyon.

Do debi, ler nou ti konmans met an mars the seychelles way, nou ti konsyan ki pour nou kapab fer lonmnet fodre ki nou kas disef.

Sete nou kwayans ki zonm i dwatet reste touzour o sant tou devlopman ki ti pous nou pou pran bann desizyon brav e riske.
I ti kler, Msye Spiker, ti kler ki ti pour napa okenn baryer, ki ti pou napa okenn frontyer ki ti pou fer nou per.

Noun envestir dan lekol, lekol parey lekol Anse Aux Pin ki lider Lopozisyon dan sa lasanble ti boycott ; Dan semen Cap Bonm Zan ki Msye Lucas ti boycott ; Dan zenerater elektrisite ki SNP ti boycott ; Dan lakaz, SNP ti boycott proze Roch Caiman.

Nou'n envestir dan konblaz, nou konn zot pozisyon tre byen lo konblaz.
Plizyer milyon dolar ameriken lo konblaz kot 1000 lakaz pou dimoun dan bezwen pe ganny konstrir a se moman menm, kot nou nouvo por Victoria ki pou fer nou vin top dan transaksyon lapes komersyal e transhipment pou ganny fer, kot proze touristik, Eden pe demare, en proze ki pou anmenn plis ki 400milyon dolar ameriken an term envestisman, san pran kont bann lanplwa pour bann nou zenn, en proze ki son lansman, parey nou konn tre byen Msye Spiker ti ganny boycott par SNP.
Lo sa konblaz, parey Prezidan Michel in enform nou, pli gro fasilite dry-dock dan la rezyon pou repar bato lapes pe al ganny konstrir.

Msye spiker, mon'n vitman fer sa parkour listwar, pou montre ek sa lasanble ki le sel parti ki ti krwar dan sa devlopman rapid ti SPPF e ki parti lot kote, sa vedir SNP, ti napa ni vizyon ni kouraz pou antreprann en tel sanzman.

E se sa rezon prensipal akoz 2006 nou bezwen selebre Sesel e selebre gouvernman Prezidan Michel.
Pa zis akoz sa logmantasyon saler ki travayer in gannyen sa lannen malgre lopozisyon ti pe dir ki gouvernman pa pou oner son komitman; Pa zis akoz ozordi plizyer milye seselwa pe vin met zot prop lakaz, en keksoz ki lopozisyon in esey fer tou sord kalite demagozi lo la e bomaten ankor nou'n tann plis demagozi.

Taler pou ganny son larepons.


Pa zis akoz plizyer kad travayer dan sekter piblik pe al lo en nouvo scheme of service e ki travayer gouvernman pe al ganny gratwite tou le senk an olye 15 an; Pa zis akoz plizyer santenn seselwa in fini komans benefisye anba nouvo pension scheme ki Prezidan Michel ti entrodwir, en scheme ki SNP dan sa lasanble ti esey retard son enplimantasyon ; Me pli enportan nou bezwen selebre Sesel akoz sa nouvo platform ekonomik ki pe efektivman met Sesel lo lavey en debousman ekonomik.
I pe marse, Msye Spiker.

De nouvo tanker, Seychelles Prelude ek Seychelles Pride pe al ganny konstrir e avek sa de ki nou deza annan, Seychelles Pioneer e Seychelles Progress, en twazyenm pilye nou lekonomi, apre lapes ek tourism, pe pran laform.

Lo sa fleet tanker?

38 zenn seselwa ki pe osi ganny loportinite pou eksplor lemonn.

I pe marse akoz nou vwar plis seselwa pe travel, malgre ki SNP i dir ki nou en pep malere.

Lannen pase 38,000 nou konpatriot seselwa in al pas vakans aletranze.
Ler ou pran kont ki sakenn de zot ti ganny omwen 400 dolar, sa i ki Seselwa ti sorti avek plis ki 15 milyon dolar ameriken.

I pe marse akoz ozordi nou vwar plis touris, ki pe anmenn plis foreks, en logmantasyon 7% lannen pase.

E sa malgre tou zefor SNP pou dekouraz etranze pou vin pas vakans isi Sesel.

Nou ava rapel bann let malonnet ki zot ti sirkile lo internet kont nou pei.
I pe marse akoz nou vwar plis envestiser ki pe vin envestir isi, e pa nenport ki me bann envestiser serye parey Southern Sun, e Sofitel, e sa malgre lopozisyon i dir nou ki envestiser napa konfyans dan Sesel.

Gro lakonpannyen enternasyonal Lehman Brothers pe vin envestir dan IOT e 25,000 konpannyen in anrezistre dan nou sekter offshore.
I pe marse, akoz kontrerman avek sa ki lopozisyon i dir ki zenn napa travay dan Sesel plis zenn pe antre dan lanplwa e bokou landrwa pe ganny difikilte pou ganny dimoun pou travay.

I pe marse akoz nou rezerv dan labank santral in ogmante pou vin 280 milyon roupi.

Menm ler ki SNP pe dir nou ki biznes pa bon e ki nou pe pran fon, nou vwar ki pandan lannan 2005 zis anba YES scheme, 164 nouvo pti biznes in formen, 1 tou le trwa zour, enn tou le trwa zour, enn tou le trwa zour.
Pandan menm peryod, plis ki 500 fanmiy seselwa in konmans en biznes dan lakour, sa ki nou apel cottage industry, e anba SEnPA ankor 320 in ganny lasistans pou fer en nouvo biznes.

Avek led labank devlopman, ankor 267 nouvo biznes in kree.

Antou, anba nouvo progranm ekononik Prezidan Michel, nou'n vwar preski 1100 nouvo biznes zis pandan lannan 2005.
Pandan menm peryod, savedir lannen 2005, 124 pickup in ganny enporte dan pei pou biznes komersyal e parey Prezidan Michel ti promet bann drayver taxi, 22 dan 37 zot ki'n fer laplikasyon ti ganny posibilite fer vini en transport nef e sa a en valer 1.4 milyon roupi ouswa 260,000 mil dolar ameriken.
Pandan ki en kanpanny malonnet e dezonnet ti pe ganny anmennen kont nou progranm privatizasyon, en progranm ki dayer in ganny soutyen World Bank e menm IMF, nou'n vwar en nouvo kiltir komans ganny enkilke dan nou pep, e sa set en kiltir kot lepep i vin propriyeter bann shares dan bann konpannyen ; en culture of ownership parey zot dir sa an angle.
SNP pa dakor ek sa, e vwala rezon akoz zot in deside anmenn en kanpanny sistematik pou esey shoot down privatizasyon pli successful ki'n deza ganny entreprann dan listwar Sesel e sa se privatizasyon SACOS.

Pa akoz i pa konnen kote 213 milyon roupi in ale.

I konnen tre byen; i ti demann kestyon dan lasanble e i ti ganny larepons.
Zot mekontantman se ki ozordi privatizasyon SACOS pe fer li posib, pou Madanm Samedi, |Madanm Octobre, Madanm Alcindor, zis parey Madanm Georges ganny en share e vin share holder.

Msye Spiker set en bon komansman.

Ozordi i en share dan SACOS, demen I kapab en share dan Nouvobanq e apre-d-men en lot dan SMB.

Lepep Seselwa pe vin en nasyon share-holders.


Demen ler sa 38000 seselwa i travel Moris ou Sengapour ouswa Dubai, zot pou kapab dir ki ozordi zot pa zis viv dan en pei kot 80% popilasyon i annan akse ek telefonn fixed ouswa mobil, kot i annan plis ki 10,000 koneksyon internet e environ 13,000 computer, me zot pou kapab osi azoute ki zot bann share-holders dan en lakonpannyen lasirans.
Tanka mwan, mon pe al aste mon share e mon enplor seselwa pou aret ekout sa ta gonaz SNP e pou zot al aste zot share osi akoz parey nou konnen, sa bann boug zot annan labitid zis kritik tou keksoz, apre ki ou tande?

Se zot menm ki pe taye pou al pran pli gro gob.

Later konblaz ki zot ti kont?

Lekel ki ozordi i annan plis biznes laba?

Lekel ki annan ziskan trwa wharehouses anler laba?

Onorab Dyer i get mwan, i get mwan akoz li i konn byen larepons.
Letan ou sa Madanm dan leo Union Vale pe kriy « pa les tonbe », eski ou ti konnen lekel ki ozordi pe deal plis dan lavant later ek bann envestiser etranze?

Letan laenn i ganny kree dan ou leker kont lenvestisman nouvo lotel anler Petit Anse lo preteks ki bann envestiser pa pou les dimoun antre lo sa lans, eski zot konnen lekel ki'n fasilit lavant sa bann later ek sa bann envestiser a en lavaler 1.95 milyon dolar ameriken?

Se pa lot ki lakonpanyen Bourbon Nominees Ltd ki pou le de onorab Georges.
Msye Spiker, mon le ozordi senserman salye komitman Prezidan Michel dan son demars pou liberaliz nou lekonomi.

Dan sa lasanble, mon'n personnalman enplore ki liberalizasyon i dwatet vin en lafors pour lazistis sosyal e non pa antrenn en systenm kot bef dan disab sakenn vey son lizye.
Deza an 1999, mon ti avertir, e mon site « ki avek en lanmwatye sourir Mona Lisa, mon pe swiv bann largiman anmennen lo ledo liberalizasyon ki pou inevitableman detrir nou larmoni sosyal, e fors lo nou pep en sistenm, de klas.
» Ti annan ki ti riy mwan, me mon ti konsyan, annefe mon ti trakase, ki demann fer par Lider lopozisyon an 1999 pou liberaliz tou, PUC, SEPEC, SPTC, SMB e lezot ankor, en liberalizasyon sovaz, ti pou zet nou pei dan menm presipis ki bann lezot pei ki'n swiv sa model in tonm ladan, larisi paregzanp.

Ozordi, mon kontan pou note ki anba sazes prezidan Michel, sa prose liberalizasyon pe reisi e pe anmenn plis benefis ki soufrans pour nou pep.
Liberalizasyon Lespas Erien e personn Air Seychelles pa'n perdi zot plas.

Okontrer avek sipor gouvernman Air Seychelles in fer en profi 7%.

Privatizasyon byen gouvernman avek lepep limenm in vin en realite.

SACOS i en legzanp.

Komitman gouvernman pou retenir en poursantaz dan tou entrepriz ki'n ganny privatize zisteman pou protez lanplwa e pa met en fardo lo la fanmiy Seselwa.

SMB pour en legzanp.


I kler ki Sesel pe vin parey lasinn kot i annan en liberalizasyon gradyel e pridan ki pa pe anmenn gran reperkisyon sosyal lo son pep.

E akoz nou'n kapab fer li?Akoz nou'n kapab fer sa Msye Speaker?

Nou'n kapab fer li akoz opouvwar i annan en gouvernman ki krwar e krwar senserman dan en prensip: ki zonm i dwatet reste touzour o sant tou devlopman.
En gouvernman SNP pa ti pou kapab fer li, en gouvernman SNP ti pou anmenn en liberalizasyon sovaz, neo-liberal parey son Lider ti prese de-trwa zan pase.

Privatiz tou e tanpi si dimoun i perdi zot plas travay, tanpi si pri delo, pri elektrisite e pri bis i monte, tanpi si nou roupi i devalye.

En mo kosyon, sepandan, Msye spiker, malgre ki nou pe byen fer i annan serten devlopman ki montre nou klerman ki nou pa kapab les tonbe nou vizilans.

Pri komodite dan serten laboutik i reste egzorbitan, tro o.
La ki gouvernman Prezidan Michel in tir tou trade tax lo bann komodite enporte, pri bann komodite i dwatet tonbe.

I kler ki i annan serten marsan ki determinen pour pa les tonbe.

Se pou sa rezon ki ankor ennfwa mon pou demande ki mekanizm pli serye i ganny met anplas pou kontrol pri dan laboutik e mon ava profit sa lokazyon pou enform unit pri kontrol ki sa savon ki mon ti anmenn dan sa lasanble lannen pase e ki mon ti fer ou kado Msye Speaker i ankor menm pri malgre trade tax in desann lo la.
Mon kontan pou note ki ankor sa lannen sekter prive pe al benefisye avek plis konsesyon lo business tax, anplis e par lao bann konsesyon ki zot ti gannyen lo sekirite sosyal.

Sa i byen.

Parey en biznesmenn ti dir yer, zanmen kondisyon pou biznes in sitan bon dan Sesel.

Mwan osi mon dakor ek sa.

Me selman in plis ki ler ki travayer dan sekter prive i osi benefisye avek sa progre ekonomik ki gouvernman Prezidan Michel pe anmennen.

In plis ki ler pou get dan zot welfare.


Ankor ennfwa alor mon pou demande ki lezislasyon neseser i ganny anmennen devan sa lasanble pou entrodwir en saler minimum dan sa pei.

Travayer lotel pa ganny byen peye osi byen ki bann dimoun ki travay dan laboutik.

Mon repete ki i pa aksektab ozordi ki en dimoun i ganny mwens ki 2100 roupi par mwan.

Msye spiker, bokou dimoun ti tre soulaze pou antann ki gouvernman pe al envestir 50milyon roupi pou devlop 100 kare later par lannen pandan sa prosen kat an.
Later, depi 1977, in toultan en pwen sansib parmi nou pep.

Ozordi i pli sensib ankor akoz bokou plis seselwa i annan en lekspektasyon pou posed en morso later.

An 1977, msye spiker, plis ki 90% later dan sesel ti dan lanmen zis 3% nou popilasyon.

Sete selman apre en progranm redistribisyon later antraver akizisyon e konpansasyon ki ozordi plis ki 13,000 fanmiy seselwa i posed son prop morso later.

Si ozordi fanmiy Seselwa i posed en morso later, se rezilta polisi later SPUP/SPPF.
I enportan pou note, Msye Spiker letan later ti ganny acquired, nou pa pe koz lo en kar arpan ouwa lo en arpan, me plito lo dimoun, bann gran bourzwa laplipar, ki ti posed ziskan 2000 arpan, 4000 arpan e i annan menm bann 5000 arpan.

Sa re-distribisyon ti neseser pou re-anmenn en sanblans lazistis dan nou pei.

Legzanp i bokou.

Anler Majoie, se later ki'n ganny re-distribye ek Seselwa ordiner; vilaz Tresor, Union Vale kot plizyer santenn lakaz in ganny konstrir, i en lot lekzanp.
Kan Frichot, La Louise; Marie-Jeanne Estate, Praslin; Beau-Bel; St. Helene, North East Point; Barbaron Estate; e la a sa moman ki mon pe koze sa 88 plot later Ans Poul Ble ki pe ganny devlope i osi form parti sa redistribisyon.

Ste Anne, dan meeting piblik, Prezidan Michel ti dir avek bann zabitan ki zoty pou kapab osi aste en morso later laba.

Lalis Msye Spiker long.

Devlopman later i primordyal akoz demann ki kontinyen ogmante; paregzanp sa zenn ki'n vin adilt e li i oule fer son fanmiy e son lakaz.
I bezwen ganny en morso later.

Me la i enportan ki mon dir, Msye Spiker, mon bout lo later pa pou konplet si mon pa fer sa remark ki dan sa bann landrwa ki mon'n fek mansyonnen, parey Kan Frichot etc.

i malere ki ozordi nou ankor vwar dimoun ki pe kriy pa les tonbe.

Eski zot realize ki bokou sa bann dimoun ki pe enstig zot pou kriy pa les tonbe, se zisteman zot menm ki ozordi pe lite pou reganny zot vye privilez.
Msye Spiker en pwen enportan ki Prezidan Michel in souleve dan son diskour se sa kestyon prevansyon.

Tro souvan, nou les dezas arive e apre nou esey met blanm lo tou lezot dimoun, sirtou lo gouvernman.

Annou pa obliye ki en gro pye dibwa ki menas en lakaz ti en pti pye dibwa avan.

Nou les li grosi apre nou met presyon partou pou koup li ler i menas nou.

Se dan sa menm loptik ki mon oule adres sa lepidemi Chikungunia ki pe frap nou nasyon.
Ozordi, tou dimoun in vin ekspert lo Chikungunia e partou nek ou lir kimannyer bann gran mezir ti dwatet ganny pran pou envit sa lepidemi, e kimannyer gouvernman in fail ankor ennfwa pou donn resours.

Pourtan La Reunion kot resours i sorti direkman dan dalo La Frans, sa lepidemi pe propaze parey dife lafore.
Nou ekspekte gouvernman pou spray, spray partou, me parey tou ekspert lo bann maladi parey i konnen, rezon ki Chikungunia pe propaze se akoz nou pann reisi, konman en nasyon, mentenir en standar lizyenn dan nou lanvironnman de ot kalite.

Moustik ki anmenn Chikungunia i reste dan bwat manze ki nou zet partou, dan vaz-a- fler ki nou pa sanz delo, dan larou vid, dan barik delo, dan bwat, ki nou zet alatrenn, partou kot i annan ki akimile se laba ki sa moutik i vini.
Se nou ki donn sa moustik landrwa pou reprodwir e viv e apre pou pik nou.

Alors Msye Speaker mon pou profit sa lokazyon pou mwan zwenn mon bann koleg dan minister lasante ki pe lager kont sa maladi, mon pou demande ki nou konmans enkilte dan nou lekor en kiltir prevansyon e respe pour nou lanvironnman.

Mon ava osi demann minister lasante pou met anplas en system fast-track ki pou redwir letan ki dimoun i espere pou vwar dokter dan bann klinik.

Dan en sitiasyon epidemic sa i dwatet ganny fer.


Msye spiker, Sesel in fer son mark lo lasenn enternasyonal.

Nouvo endikater pou kalite lavi, en nouvo metod enternasyonnal ki fek ganny devlope par the Economist Intelligence Unit pou konpar standar lavi ant bann pei, i plas Sesel top dan losean endyen, kat plas par lao Moris globalman.

Petet nou pa realize, sa letid profon fer par sa lorganizasyon i montre ki Sesel pou Seselwa i bokou pli bonmarse ki Moris pou morisyen.
Ler Seselwa i dir ki moris i bonmarse se akoz nou pli ris e nou roupi i annan plis valer.

En lot keksoz ki'n sirprann mwan ek sa letid se ki lepep seselwa i annan akse ek en servis lasante pli bon ki morisyen e ki nou pep i an pli bonn sante ki morisyen.

Ler nou al dan bann klinik prive moris, fodre alor nou apresye ki laplipar morisyen pa ganny akse ek sa kalite servis akoz zot pa kapab peye.

Osi enteresan, sa letid in trouve ki bann lenfrastiktir Sesel i kareman pli siperyer ki Moris.
Kimannyer donk alor SNP e Father bomaten i kapab vin dir nou leta nou nasyon pa bon?

Eski pa in plis ki ler pou dir ek Father pou donn nou en break ek son ta bat latet?

Eski pa in ler pou Father aret koz lo keksoz ki i pa konpran?

Pran paregzanp sa sitiasyon drog ek bandisite.


La ki gouvernman in deside entansifye lalit kont drog sirtou heroine ki pe devaste nou zenes, SNP in komans konfiz nou ek bann zistwar Escobar, gro lisyen - sorry gro pwason ek pti pwason e pandan 10 an, pourtan pandan 10 an zot in les serten kous nou lazenes krwar ki zot pou liberaliz drog si zot vin opouvwar.

Sa pli gro problenm dan Sesel ozordi.

Sa pli gran lakoz akoz nou annan sa fleo drog.


E ozordi Father i annan lodas vin koz lo problenm mantal e dir ki SPPF ki'n anmenn sa, kan lapipar marmay avek problenm mantal i rezilta drog ki pandan 10 an zot in les lazenes krwar pou ganny liberalize dan sa pei.

Ozordi ler zot vwar ki dega ki heroin pe fer, zot taye zot dir ki zot kont drog e zot pa ti a voudre zot zanfan ladan.

Me pandan 10 an konbyen zanfan bann madanm ki'n tonm dan sa pyez e ki'n fini ward psychiatric.
E menm la zot pe fer bann gran deklarasyon kont drog ki nou tande, zot al Langleter kot parti lib-dem pou rod sipor pou donn zot dan eleksyon ki pe vini.

E pourtan nou konnen se parti omonn ki pe promot plis drog se parti Lib-dem langleter.

E rezon prensipal akoz pep Angle i kontinyen refize met zot opouvwar zisteman akoz zot le liberaliz heroin ek kokain Si zot serye lo sa kestyon drog, nou demann zot pou kas tou lyen ki zot annan avek sa loganizasyon Lib-dem.

Menm zafer ek bandisite.


En loperasyon sekirite pou reasir Seselwa koman etranze ki nou pei i sen e sof pou tou, SNP i fer nou krwar ki drwa to privacy bann dimoun pe ganny vyole, i dir gard pe vey zaksyon dan lakaz dimoun, ki al lir bann dokiman bann dimoun.

E pourtan lekel ki ti vin dan sa lasanble e ti anmenn dokiman vole.

Pli presizeman bank statement en sitwayen prive, ti Lider Lopozisyon limenm.

Mon dir ki fodre Father i donn nou en break.


Letan i dir nou ki board SBC ti dir pa pous en dimoun dan travay, i konpletman fo.

Mon ti fer li mon devwar pou tyek ek manm board ek managing director board limenm e en keksoz ki ti sorti kler, se ki en board, en lorganizasyon pa antre dan kestyon lanplwa en travayer.

Menm parey avek sa batri dan masin dyabet - oule dir mwan oule detri en sistenm lasante akoz ti napa batri dan en masin dyabet.
Sa ners kordinater pa ti kapab pran en pti larzan dan petty cash pou aste 5 batri pou met dan en masin dyabet?

Ou vin dan lasanble ou blanm minister lasante pou sa?

Lakaz.

En lot demars bomaten pou konfiz lepep Seselwa lo sa kestyon home ownership scheme.

Bann sif in ganny anmennen.

Mon ti a voudre vwar son lotansite.

Nou ti a voudre vwar si i vre akoz in deza annan dan papye en legzanp parey pou Madanm Onorab Alcindor.

Apre ki nou ti tande?


Nou ti tande ki sa bann sif pa korek e ki deryer tou sa ki'n arive ti annan en bann kalite trik mardaz ki mwan personnelman mon kanmi pou repet dan sa lasanble.

Msye Spiker Onorab i dir ki nou bezwen lead by example ki letan li i ti kolez tou keksoz ti oke e ki ti napa problenm disiplin.

Mwan mon ti lekol kolez.

Mon'n kolez depi kindergarten ziska form VI e mwan mon konnen Msye Pierre Orphée tre byen.

Nou konnen ki'n arive kolez.


Konbyen laklas ki'n ganny kraze par bann marmay ki ti napa disiplin dan kolez?

Nou pa pe dir ki nou bezwen toler mank disiplin dan lekol ozordi, nou debout for kont sa.

Me selman annou pa donn lenpresyon ki sa i en lenvansyon gouvernman SPPF.

Msye Speaker Onorab i kontinyelman kontradir son lekor.

I dir avek nou ki wi nou'n fer en kantite progre pandan sa 30 an.

Limenm li i admet lafors nou progre i la pour tou dimoun vwar, i pa kapab lager kont.

Apre ki i dir nou?
Apre ki i dir nou?

I dir SPPF ki'n blok Sesel e fer Sesel al an aryer.

Me lekel ki'n la opouvwar pandan sa dernyen 30 an, pa SPPF.

Msye Spiker ler i ti koz lo bon gouvernans, Prezidan Michel ti koz lo nesesite pou annan en lopozisyon responsab, en lopozisyon lwayal, en lopozisyon ki swiv son prensip san ki i bezwen nwir byennet la nasyon.

Mwan mon dir, e mon dir sa e tou senserite, ki pli gran menas pou en meyer leta nou nasyon se en lopozisyon.
En lopozisyon iresponsab, en lopozisyon ki pa lwayal, en lopozisyon ki napa prensip e en lopozisyon ki pa son letan nwir byennet la nasyon.

Annou ansanm gete akoz mon dir sa.

Ozordi, depans total bann bato lapes ki vin isi Sesel i 503 milyon roupi, e la nou'n tande ki avek en lakonpannyen etranze, gouvernman Prezidan Michel pe get dan posibilite pou sesel annan son prop bato lapes.

Ler prezidan Michel pe fer sa bann demars, ki nou tande?
SNP, pli presizaman Jean François Ferrarri - li i pe mont anler Linyon Eropeen pou demande zot aret anvoy bato lapes isi Sesel.

apre ler li in fini demann sa Father i mont dan lasanble i dir ek nou ki li i kontan stevedores e se gras a li ki ozordi stevedores pe ganny en saler.

E pourtan ozordi a sa moman menm ki nou pe koze, konbyen stevedores pe lager pou zot tonaz sorti 2 roupi pou al 3 roupi.
Akoz ki sa bann dimoun ki dir zot kontan stevedores pa al kot sa bann konpannyen pou dir ek zot fodre zot fer monte sa tonaz.

Eski akoz sa bann konpannyen i nou zanmi?

Mon oule aprezan adres direkteman bann stevedores, demann zot lekor letan ki zot ti koz ek Prezidan Michel dan meeting e demande pou zot ganny en saler in fer li posib.

Pa bokou R1400 me in fer posib pou zot komans ganny en keksoz.
be konbyen fwa, ki zot in sipliy avek lopozisyon pou get dan zot welfare pou fer zot tonaz sorti R2 pou vin R3.

E sa pou zot lenformasyon zanmen in deza ganny fer dan sa lasanble.

E mwan lo par SPPF mon oule demande ki seryezman negosiasyon i komanse pou ki tonaz bann stevedores i sorti R2 pou vin R3.

Letan envestiser pe vin envestir isi pour en lavaler 350 milyon dolar ameriken an total, SNP i komans mont tou sort kalite progranm pou vir lopinyon piblik kont zot.
Zot dir ki Seselwa pou napa akse ek lans, zot dir ki later pe ganny vann pou en roupi e donn lenpresyon ki tou sala i bann frod, bann ak koronpi, bann trik mardaz.

Eski SNP i senser?

Eski SNP i vreman enterese ek akse lo lans?

Mwan personnelman mon pa krwar.

Sansan mon pa konnen akoz zot pa kritik zot gran siporter e kandida Praslin ki pa les Seselwa ganny akse ek lans Petite Cour, kot lotel La Reserve.

Pran Petit Anse, ki lo Regar de semenn pase zot dir nou pou napa akse avek.
Akoz ler onorab Georges ti negosye lavant sa landrwa pou 1.94 milyon dolar ameriken, i pa ti ensiste lo en akse pour lans.

Menm zafer ek later en roupi.

Eski SNP i vreman krwar ki sa zafer later en roupi i en frod e en aksyon koronpi?

Annou get en kou sa ka Silhouette ki ankor ti lo Regar semenn pase.

Sa bann dimoun ki dan sa konpannyen ki Regar in koz lo la, eski pa zot fanmiy ki ti vann sa later ek gouvernman pou 7milyon fran en 1982?
Konman parti sa lagreman, Msye Spiker nou konnen ki grann kaz ek en ektar later ti ganny transfer ek zot pour lwazir pou zis en roupi.

Lekel ki ti fer sa transfer lo lapar gouvernman?

Ti minis dokter Maxime Ferrarri ki sa letan li i ti responsab pour later, me pli enteresan lekel ki ti prepar e sinny dokiman pou sa tranzaksyon en roupi?

Sete en zenn asistan noter apele Annette Moulinie, ki ozordi nou konn li koman Onorab Annette Georges.

Mon pa pe dir ki in fer okenn keksoz mal.


Me ki mon pe dir ki li i konn tre byen legalite deryer tranzaksyon later en roupi e anba ki sirkonstans i kapab ganny fer.

Zis parey, Msye Spiker later V1449 ki ti ganny transfer pour en roupi ek Seybrew le 3 Out 2001?

Set fwasi sete Onorab Bernard Georges ki li ki ti fer sa transfer.

Ankor mon pa pe dir ki i annan okenn mal in ganny fer sa pou en roupi.

Oke.

Me selman annou pa donn lenpresyon ki i annan en bann trik mardaz ki pe pase ler i arive.
Sheik Khalifa ; annou pran Sheik Khalifa.

Barbarons, B1430, lekel ki ti negosye pou Sheik Khalifa kapab aste sa later?

Onorab Georges i konn larepons akoz sete li.

E lekel ki ti demann gouvernman exemption from stamp dut?

Sete limenm.

Kimannyer ozordi nou kapab vin dir ki tou sa bann keksoz pa bon zis akoz Sheik Khalifa pe al envestir 200 milyon dan Sesel.

Rezon ki mon pe sit sa bann legzanp, non pa akoz mon krwar le de onorab in fer keksoz mal.

Non.
Non.

Pa ditou okontrer mon krwar zot in fer zot trvay koman Avoka me plito pour les seselwa vwar ki letan SNP i donn lenpresyon ki sa bann tranzaksyon i ilegal, zot pe senpleman esey bat ou latet.

Olye koz lo later en roupi, akoz SNP pa koz lo zot roupi konvertib, pwen santral zot program ekonomik?

Akoz Father bomaten pa’n koz lo roupi konvertib ?

ki arive avek sa roupi konvertib.


Eski in finalman konpran lenpak en roupi devalye lo pri marsandiz kot en kilo zonnyon ti pou vin R25, lo travel kot tiket avyon pou al Moris ti pou vin R10,000, lo lenportasyon, ouswa eski in deside pou bos plat lo sa zafer roupi konvertib an krwayan ki seselwa i ava obliye e apre eleksyon zot a prezant sa ek seselwa koman kabri dan sak.

Tou fason pa zot in promet dalon laba Moris ki zot pou devalye ler i ti donn zot sa 17,000 triko laviktwar.
Olye pourswiv en politik enfanten kot zot pe reklanm tou sa ki’n arive dan Sesel se zot lenvansyon : pansyon zot dir zot ki’n envante.

Nou konnen ki pansyon se SPPF ki ti entrodwir koman social security pou tou Seselwa an 1979.

Investment code, Father i dir nou limenm li ki’n envante e pourtan Msye Derjacques in vin dir nou dan sa lasanble, premye dimoun ki’n koz lo Investment Code, sete Prezidan Michel ler i ti ankor Minis Finis.

21 zour konze tou sala zot dir zot.


Me akoz Father pa’n sezi sa loportinite bomaten pou devwal zot plan pour Sesel?

E la mon ava dir avek SNP ki letan Msye Rene li i ti devwal son plan pou Sesel bokou zot la zot ti ankor parey nou dir sa an kreol ti ankor pe mars dan napi.

E SPPF pa’n aprann nanryen ek SNP.

Msye Spiker an terminan mon pa pou kapab fini mon diskour san fer en komanter lo remark Prezidan Michel ki bon gouvernans i osi enplik en lapres responsab.
Tro bokou demagozi e fabrikasyon i ganny fer dan lapres lokal sirtou lapres lopozisyon.

Koman en dimoun ki’n viktim en kanpanny pou asasin mon karakter mon konn tre byen ki Prezidan Michel pe koz lo la.

Napa lartik kalomni ki pa’n ganny ekrir lo mwan personnalman.

Tou dernyenman, en bann lartik pli visye ti enplik mwan dan en lager kot mon ti’n sipoze tap en boug, i ti tonm 4 larou anler, kas son latet e i ti bezwen al met 11 pwen zegwir dan son later.
Sa lartik ki ti aparet dan Regar ek Vizyon ti en fabrikasyon total ti en mansony ki ti annan zis pou bi denigre mwan e sali mon repitasyon.

Konmsi tou sa bann lartik pa ti ase, zot ti menm desin mwan dan en cartoon dan en boxing glove pe anvit Prezidan lager.

Tou sa Msye Spiker i montre en lespri malad ki ganny satisfaksyon dan imilye son prosen.

Apre fye zot pou koz lo bon gouvernans.

Fye zot pou koz lo en lapres responsab.


Me lopozisyon i dwatet konnen ki napa mannev ki pou detourn mwan dan sa lalit kont liberalism.

Mon oule ki zot konnen ki mon ganny enspire par bann gran zonm parey Nelson Mandela ki’n fer 27 an dan prizon dan son lalit kont liberal apartheid dan son pei.

Menm lenspirasyon i sorti kot fondater nou larelizyon, Zezi limenn ki’n sibir imiliasyon, kalomni e lanmor pou lager kont bann ki pa ti krwar dan legalite loportinite.
Mon ganny enspire par lefe ki sa nouvo zenerasyon zenn pa’n viv lapovrete zot paran.

Mon fyer ki mon form parti en nouvo Sesel avek en nouvo lorizon loportinite e pli gran frontyer posibilite.

Nou nasyon a laz 30 an i enn ki ankor zenn e i pou touzour reste osi lontan nou annan gratitid e imilite pour nou progre e prosperite me osi fodre nou annan kouraz e perseverans pou lit kont legoism e liberalism.

Nou lo frontyer later promes, kot listwar ek lespwar i rankontre.
Nou annan zouti neseser pou kit ek lot zenerasyon ki pe vini en meyer Sesel avek nouvo metod pou konsolid nou valer de baz; e sa ki zonm ek fanm i reste touzour o sant tou devlopman.

Se sa ki nou desten e pou nou viv sa moman fodre, Msye Spiker, nou tenir pa large.
(Applause) National Assembly of Seychelles State of the Nation Address Tuesday 20th March 2007 MR SPEAKER Mr Prezidan, former President, Vis Prezidan, Sef Ziz, Minis, Dirizan Zafer Gouvernman, Dirizan Lopozisyon, tou Manm Onorab, tou lezot envite distenge, pep Seselwa – mon swet zot tou labyenveni parmi nou dan Lasanble Nasyonal pour sa enn lokazyon dan toulezan, kot Prezidan de la Repiblik i prezant son Diskour lo Leta Lanasyon devan tou reprezantan lepep e lezot Dirizan pei e pep Seselwa.
Avek sa de mo, mon annan loner envit ou Prezidan pou prezant ou Diskour lo Leta Lanasyon.

PRESIDENT JAMES MICHEL Mr Speaker, Onorab Manm Lasanble Nasyonal, envite distenge, ser frer ek ser Seselwa.

I en loner ek en privilez pour mwan, pou delivre avek sa Lasanble mon Ladres Leta Lanasyon pour lannen 2007, anlinny avek Lartik 65 Konstitisyon Repiblik Sesel.

Dan mon Ladres ozordi, mon ti a kontan partaz avek zot progre ki nou’n akonplir e defi ki devan nou koman en Nasyon.
I en lokazyon pour mwan koz lo travay ki nou’n komanse, bann ki pa ankor fini e, osi tre enportan, koz lo vizyon e plan mon Gouvernman pour sa “Nouvo Sesel” ki nou tou nou aspire.

I osi en moman pou nou regard ansanm sa ki nou’n akonplir e kwa ki nou kapab fer pour ki Sesel i kontinnyen prospere, pour ki i kontinnyen fer son perse lo lasenn enternasyonal e pour ki stabilite sosyal, ekonomik e politik i kontinnyen kondisyonn desizyon e aksyon envestiser Seselwa e etranze.
Portre Sesel 2007 se enn ki montre en “Nouvo Sesel” avek en nouvo vizyon ki pe leve.

En Sesel ki determinen plis ki zanmen pou kontinnyen promouvwar dignite e lafyerte en pep ki’n travay dir, ki’n sakrifye pour ariv kot i ete ozordi.

Ozordi sa ki nou granparan ti reve lontan in vin en realite pour zot zanfan e dan plizyer laspe, en model pour sa ki en pti leta zil i kapab akonplir.

Sesel ozordi in vin en zistwar sikse.

Zet en regar otour nou.


Si vreman nou onnet avek nou lekor, nou kapab konstate ki i annan bokou pou dir lo sikse Sesel.

Me i pa sifi pour nou konstat nou sikse.

Nou bezwen sirtou mentenir e anbelir li a tou pri.

Nou pa merit zanmen oubliye kot nou ti ete, kot nou’n arive e ki fodre fer pour nou ariv pli lwen ankor.

Nou nouvo vizyon i ranpli avek loportinite.

I reprezant en meyer lavenir pour tou.

Lamazorite Seselwa ozordi i regard pli lwen ki zot bezwen-de-baz.
Ozordi nou koz lo plis konfor pour lafanmiy, plis byennet, plis fasilite e plis loportinite pour kree larises.

I byen annan lanbisyon, me nou bezwen osi pran kont ki nou pou realiz nou bann laspirasyon selman si nou en pep solider, ki travay koman en lekip e se dan sa fason ki nou kapab partaz fri nou travay.

Nou bezwen mazinen ki ler nou dan en sitiasyon eze, nou pa oubliy kot nou sorti.

Nou bezwen gard nou valer moral e spirityel koman en pep.
Nou bezwen donn en koudmen pou ed nou frer ek ser ki mwen fortinen ki nou, pou zot osi avanse.

Nou bezwen fyer sa ki nou ete.

Lanmour pour nou pei i lakle nou sikse.

Set atraver sa refleksyon ki mon’n swazir sa tenm “Ansanm, pour lanmour Sesel” pou sa lannen.

Se nou ki konstrir nou pe.

Se nou ki determin son sikse.

Atraver sa tenm, mon oule ralye tou kous lasosyete dan en lespri patriyotik, latolerans, konpasyon, respe e linite.
Annou komans par nou menm, nou lakour, nou vwazinaz, nou kominote, nou travay.

Sikse sa “Nouvo Sesel” i depann lo nou kontribisyon kolektif.

Dan tou sa ki nou fer, fodre ki nou fer li pour lanmour Sesel.

An sa ki konsern mwan, se mon rol ek mon devwar, osi byen ki devwar mon Gouvernman pou enterpret lavolonte ek lanbisyon lepep e tradwir sa nouvo rev Seselwa dan realite.

Dan nou refleksyon, nou bezwen realis.

Nou konnen ki nou pa pou zanmen annan tou sa ki nou anvi.
Donk nou rev, nou vizyon, nou lanbisyon e finalman nou stratezi i bezwen baze lo nou realite.

Anmezir ki mon koz lo nou Sesel ozordi, mon pou osi koz lo sa Sesel demen.

Nou pe koz sa ki nouvo akoz nou pe progres dan en fason ki kapab konpletman transform nou pei.

Tou transformasyon i kapab anmenn benefis me osi difikilte.

Me avek nouvo defi, en pei i bezwen pare pou transformen dan en fason kot tou dimoun i benefisye.
Dan lepase, nou’n temwanny plizyer transformasyon tel ki sa labaz sosyal e politik ki ti ganny etablir apre 1977 pou benefisye lapopilasyon Seselwa an antye.

Nou ti oule en vre laliberte pour Seselwa.

Nou ti oule ki tou Seselwa i ganny menm sans, e nou ti kree fondasyon pour en sosyete zis e an armoni.

Ti annan en transformasyon lo nivo politik, letan nou ti antre dan sistenm miltiparti an 1992.
Nou tou nou lib pour annan en lopinnyon diferan lo lafason ki sa bann transformasyon in ganny fer, me ansanm, nou’n kapab fer sa bann transformasyon marse akoz ti neseser.

Pou nou avanse, nou bezwen regard ver lavenir.

Nou bezwen kler lo nou bi e lo nou lobzektif koman en pei.

En lot transformasyon remarkab i deza an rout.

Sa transformasyon pou met plis pouvwar ekonomik dan I en transformasyon anbisye e enn ki bezwen partisipasyon tou dimoun.

I osi enn ki sovgard nou bann aki.


Enn bann stratezi kle se pou double nou GDP, setadir larises global nou pei dan lespas 10an.

Sa i vedir, fer nou pei e nou popilasyon vin 2 fwa pli prosper, a en ritm ki nou pa’n zanmen konnen oparavan dan nou pti pei.

Poulemoman, nou GDP par tet dabitan i anviron US$8,722.

Nou annan sa abilite pour nou double sa sif.

Nou annan sa kapasite.

Pli enportan, nou annan sa volonte.

lanmen Seselwa.
lanmen Seselwa.

Gouvernman pou zwe sa rol fasilitater e met zouti a dispozisyon tou dimoun.

I pou vin en fasilitater pou kree larises nou pei.

Sa krwasans anbisye ki nou pe vize i pou ganny akonpannyen par 5 prensip ki pe gid nou lo nou plan dan tou Sekter:- Partisipasyon kolektif.

Tou Seselwa i bezwen kontribye dan kreasyon larises e zouir son fri. Devlopman resours imen.

Nou premye resours ki pli presye e ki pou permet nou kontinnyen devlope.

Bon gouvernans Partenarya.


Bann partenarya stratezik ant Gouvernman e Sekter Prive, lasosyete sivil e avek lezot pei Standar.

Lanvironnman.

Nou labote natirel se nou lafors.

Nou bezwen prezerv li e anbeli li.

Lekonomi an zeneral.

Ser, fer ek ser Seselwa.

Dan plizyer Ladres ki mon’n fer resaman, mon’n met lanfaz lo sa gran kouran ekonomik ki pe anmenn sikse dan nou pei.

Mon’n donn statistik lo lenvestisman, lo lanplwa eksetera.

Me pli enportan ki tou sa bann statistik se ki nou viv nou sikse.
Letan nou pase dan nou distrik, nou vwar bann nouvo lakaz pe monte, bann nouvo biznes pe kree, bann nouvo transpor lo semen.

Letan nou fer letour Mahe dan Dimans, nou vwar bann fanmiy pe anmize antre zot, pe selebre sa fri zot travay.

Letan nou get otour nou, nou pe vwar bann sinny prosperite partou.

Nou lekonomi pe montre tou bann sinny en lekonomi ki an plen esor.
To krwasans pe kontinnyen montre sinny ankourazan, sorti 3.3 poursan an 2005 pou ariv 7.6 poursan an 2006 e en previzyon plis ki 5 poursan an 2007 e 2008, dapre lestimasyon konservater.

Menm Fon Moneter Enternasyonal in fer en analiz tre pozitiv lo sa nivo krwasans ki nou pe ekspetkte.

Liberalizasyon deviz etranzer i en eleman fondamantal dan sa prose reform ki ti ganny inisye an Oktob 2006.

I pou permet logmantasyon krwasans ekonomik amezir ki bann biznes i ganny plis akse avek bann resours finansyel.
Nou lekonomi in benefisye konsiderableman par bann polisi liberalizasyon ki nou’n met anplas depi sa dernyen 2an.

Nou vwar plis konfyans par bann envestiser, plis envestisman direk etranze pe antre e i annan plis krwasans dan Lendistri Tourizm ek Lapes.

Tou sa bann devlopman in kontribye pou ogmant lakantite deviz ki’n rantre dan pei.

Nou ekspekte ki lakantite deviz ki antre dan pei pou kontinnyen ogmante amezir ki nouvo lenvestisman dan tourizm ek lapes, ensi ki dan lezot aktivite ekonomik i pran lefe.
Lakantite deviz ki’n antre dan pei dan konteks leksportasyon marsandiz oubyen servis in ogmant par 20 poursan ant 2005 ek 2006.

Lakantite deviz ki’n antre lie avek lenvestisman in osi ogmante par plis ki R400 milyon lo sa menm peryod, ki reprezant en logmantasyon preski 50 poursan.

Restriktirasyon det.

Kredibilite Sesel ti konfirmen lannen pase ler nou ti reisi mobiliz en bond 200 milyon Dolar, avek en rating pozitif lo marse finansyel enternasyonal.
Gouvernman in etablir en stratezi kler pou sa prosen 10an konsernan det eksteryer e domestik.

Nou pe sible en rediksyon konsiderab nou det pour li ariv zis 60 poursan nou GDP.

Me anmenmtan, nou pe fer sir ki sa stratezi pa pe enteronp nou progranm redresman ekonomik a kourt term.

Nou pe realiz sa atraver en polisi fiskal for kot tou sirplis i al ver ranboursman det e krwasans ekonomik.
Atraver sa loperasyon bond, lannen pase, Gouvernman in klersi en parti sibstansyel son bann aryere, sirtou anver Labank Afriken pou Devlopman, Labank Mondyal, Labank Eropeen pou Lenvestisman e bann krediter Klib Paris.

Nou det pe kontinnyen ganny klersi ofir e anmezir ki lenvestisman direk etranze i antre dan pei.

Nou pe kontinnyen negosyasyon ek nou bann krediter enternasyonal e en kantite progre in ganny fer dan sa domenn.

Nou’n osi fer en progre enportan an sa ki konsern nou det domestik.
Gouvernman pe kontinnyen redwir son bann pre a kourt term e bann pre ki ser, pour ki plis resours finansyel i ganny met a dispozisyon Sekter Prive.

Sityasyon bidzeter pou kontinnyen amelyore avek nou progranm redresman ekonomik.

Konsekaman, nesesite pou Gouvernman prete pou redwir konsiderabman.

Partaz larises dan nou lekonomi.

Nou pe bouz dan en direksyon ki fer nou lekonomi deplizanpli konpetitiv lo lasenn enternasyonal, me dan en fason ki permet nou viv dan dignite.

Pa tou pei ki kapab fer sa.


Bann reform ki nou’n antreprann, ensi ki sa nivo lenvestisman enpresyonan, in permet sa devlopman rapid.

Plizyer antreprener pe sezi bann loportinite e sa i pozitiv pou nou lekonomi.

Me, malgre sa bann devlopman pozitiv, mon tre konsyan ki pa tou Seselwa ki pe kapab, poulemoman benefisye plennman ek bann reform ki nou’n fer.

Mon tre konsyan sityasyon nou bann frer ki pe travay dir pou asir en bon lavi pou zot menm e zot zanfan, me ki lo pli ba ran saler.
Gouvernman i’n fer plizyer zefor pou amelyor sityasyon par bann logmantasyon saler travayer Sekter Piblik, par rediksyon dan kou Sekirite Sosyal pou anplwayer, par bann rediksyon dan kou lozman, dan kou transpor, dan kou gaz ki nou servi dan lakwizin e lezot mezir ankor.

Mon konstate malerezman, ki dan laplipar de ka, nou prop mezir ek zefor pa’n ganny akonpannyen par Sekter Prive.

Saler pa’n progres bokou e dan plizyer ka, pa’n progres ditou.

Mon pa kapab fors Sekter Prive ogmant saler zot travayer.
Me toutfwa, mon lans en lapel ek bann anplwayer prive pou zot pas ek zot travayer en parti bann benefis ek konsesyon ki Gouvernman in donn zot.

Nou stratezi a lon term in met sa potansyel pou kree larises dan lanmen tou Seselwa.

Nou bezwen maksimiz loportinite pour tou Seselwa.

Nou bezwen annan sa motivasyon pour tou manm nou popilasyon kapab travay, servi zot talan, zot konpetans, pou ganny pli bon rekonpans pour zot lenvestisman personnel.
Sa i bezwen sa standar pour nou sosyete e se par sa bann valer ki standar lavi tou dimoun pou amelyore.

Me nou konnen ki pa tou dimoun ki kapab benefisye par sa loportinite lo sa menm vites.

Anmezir ki nou lekonomi i grandi, nou bezwen asire ki personn pa ganny kit deryer.

Ki tou dimoun i ganny sa sans pou progrese, pou prospere.

Mon Gouvernman in asiste dan plizyer fason dan lepase, me mon realize ki nou bezwen annan en fason pli efikas e sistematik pou nou fer li alavenir.
Okour sa lannen, nou pou met serten mekanizm anplas ki pou donn bann travayer avek saler pli ba sa sipor ki zot bezwen.

Sa mezir i ava ankouraz bann dimoun pou rod en lanplwa, reste dan lanplwa e fer saving.

Sa mezir, ki konsern travayer Sekter Piblik koman Sekter Prive, pou ganny met anplas prensipalman atraver bann reform dan sistenm tax.

Dan plizyer landrwa dan lemonn en lotorite spesyal ki santralize i anmas reveni pou Gouvernman.

Isi Sesel, nou annan en Office of Tax zeneral anba Minister Finans.
Nou pou restriktir li pou fer li vin en Revenue Authority avek pouvwar pour kolekte tou reveni, enkli bann peyman lanrezistreman, license, eksetera.

Sa pou permet en one-stop shop ki pou benefisye Gouvernman ensi ki Sekter Prive kot i konsern lefikasite.

Sa Lotorite pou permet Gouvernman itiliz son reveni dan en fason pli efikas e ed bann ki dan bezwen pli rapidman e pli byen.

Dan son pozisyon koman en fasilitater pou biznes, Gouvernman pou kontinnyen son prosesis liberalizasyon.
Apartir Zanvye sa lannen, tou biznes ki fer mwens ki R250,000 profi par an pa bezwen pey tax biznes.

Anplis ki sa, nou bezwen pran mezir pou ogmant partisipasyon biznes Seselwa dan nou lekonomi.

Kod Lenvestisman i fer serten previzyon pou rezerv serten kalite biznes pour Seselwa selman e nou pou revwar ankor sa lalis pou enkli ankor lezot aktivite ki nou pe vwar Seselwa pe antre ladan e ki zot kapab antre ladan dan le fitir.
Sa pou enkli bann biznes tel ki lazans vwayaz, bann aktivite spor lo delo, sant plonze, bato charter, pti lotel, internet e lezot ankor.

Sa linisyativ pou donn loportinite bokou Seselwa antre dan nouvo biznes e benefisye ankor plis larises ki pe ganny kree dan pei.

Pou fasilit bann diferan biznes pou servi plennman sa loportinite, nou pou osi regard bann opsyon kot i konsern akse avek Kapital ki pou permet zot lans lantrepriz dinamik e fiab.
Nou anvi ki tou biznes Seselwa i partisip dan sa “Nouvo Sesel”, dan sa bann loportinite ki pe emerze.

Parfwa osi fodre ki bann gran loperater i mazin byen kimannyer zot osi zot kapab ede dan partaz gato.

En legzanp se bann lotel ki annan zot bis pou transport zot travayer, me ki osi servi pou transport kliyan e avek rezilta, drayver taksi i perdi biznes.

In ler pou nou tou annan en konsyans sosyal.

Lotorite konsernen pou pran mezir neseser pou aret sa pratik.
Pandan lannen 2006, Gouvernman atraver SEnPA in fer bokou pou devlop e promouvwar bann pti biznes, swa par proze cottage industries oubyen lezot linisyativ.

I bon note ki 70 poursan cottage industries pe ganny zere aktyelman par bann madanm.

Sityasyon bann pti biznes i tre ankourazan e ankor enn fwa i demontre langazman mon Gouvernman pou pa kit sa ki pti deryer.
Avek sa bann devlopman e logmantasyon dan lakantite dimoun ki anvi lans zot dan zot prop pti biznes, Gouvernman i vwar li neseser pou amenaz plis bann sit pti lantrepriz avek latelye ki pou ganny lwe a en pri tre rezonnab.

Sa lannen nou pou ouver 2 nouvo sit/ Enn Providence avek 12 latelye e lot Port-Glaud avek 6 latelye.

Travay pe al komanse byento lo 3 lezot sit.

Enn lo Zil Eve Praslin, enn La Digue e enn Anse Royale.

Anmenmtan, 2 lezot sit ki eksziste konmela pou ganny re- amenaze e modernize.
Enn Plaisance e en lot Anse Boileau.

I osi annan plan pour ki SEnPA i konstrir ankor plis sa bann proze dan bann diferan distrik.

Tourizm.

Nou Lendistri Tourizm pe grandir dan en fason regilye e soutenab dan sa dernyen detrwa lannen.

An 2006, nou’n vwar plis ki 140,000 viziter dan nou pti pei, ki reprezant en rikord.

Tourizm in kontribye 57 poursan reveni an deviz an 2006.

Depi 2001 ziska 2005, nou’n vwar en logmantasyon 6 poursan an mwayenn dan depans ki ganny fer par sak touris.
Nou Konpannyen Aeryen Nasyonal, Air Seychelles in reisi afront avek sikse avek bann defi e in afis en performans remarkab pou lannen 2006.

I en partener privilezye nou Lendistri Touristik e Gouvernmen pou kontinnyen donn li tou sipor ki i merite.

Toutfwa, Air Seychelles i konsyan son bann kontrent, notaman o nivo lekipman e i pe fer zefor serye pou li ogmant son kapasite ziska ki i akerir nouvo avyon an 2010.
Pour ki nou Lendistri Tourizm i kontinnyen devlope, nou bezwen sirmont bann difikilte ek defi dan sa prosen 10an.

Nou kapab konstate, par egzanp ki lanplwa dan sa Sekter i touzour pa ase atiran pou bokou travayer Seselwa.

En letid ki nou’n fer resaman in montre ki travayer dan sa Sekter i ganny 10 poursan mwens saler ki mwayenn nasyonal.

Gouvernman pa satisfe ek sa.


Se pour sa rezon ki Biro Tourizm, STB ek Lasosiasyon Lotel ek Tourizm, SHTA in propoz en nouvo kad servis pou Sekter Lotelri ek restorasyon.

Sa i fer provizyon pour ki tou travayer i ganny en konpansayon ekitab e ki kondisyon travay dan bann diferan letablisman touristik i ganny iniformize.

Mon ti a swete ki leres Sekter i adopte sa memn lapros.

Nou vizyon amelyorasyon nou performans dan sekter tourism i artikile otour 3 pwen prensipal.
Premyerman, partisipasyon e partenarya.

Nou pou devlop en kad ki pou asir lentere Seselwa kot i konsern partisipasyon dan proze lenvestisman, partisipasyon Sekter Prive dan tou laspe sa Lendistri e elarzi nou kapasite lo nivo zesyon.

Lekol Formasyon Tourizm i santral dan sa proze.

Travay i ankour an parternarya avek Lendistri Tourizm pou donn sa lekol en nouvo striktir, en nouvo souf dan son loperasyon ki pou permet li benefisye leksperyans e konesans bann pli gran operater dan sa Lendistri.
Dan sa konteks, SHTTC pou ganny plase anba responsabilite STB.

Dan sa nouvo dinamik, SHTTC pou benefisye avek kapasite pou donn plis formasyon e pou entegre son bann etidyan dan Lendistri Tourizm a tou nivo.

Sa lekol pou ganny afilye avek bann Lenstitisyon o nivo aletranze e pou lev nivo zeneral servis tourizm dan pei.

Dezyenmman, amelyorasyon nou prodwi.

Nou prodwi Seselwa pou kapab ofer ankor plis destinasyon, ankor plis diversifikasyon e plis distenksyon.
Nou anvi anmenn sa nouvo dimansyon dan nou prodwi kot plis zil i vin aksesib pour tourizm, kot plis aktivite i ganny promouvwar e ki par laswit, i permet partaz plis larises.

Trwazyenmman, refokalizasyon nou prodwi.

Nou bezwen atir nouvo kliyan, enteres bann nouvo marse avek sa ki nou annan pou ofer.

Pou fer sa, nou pou bezwen regard akse a nou teritwar par nouvo konpannyen Aeryen.

Lapes.

Dan Sekter Lapes osi nou bezwen ogmant partisipasyon Seselwa.
Nou deza annan apepre 4,600 Seselwa ki pe ganny zot lavi an koneksyon ek sa Lendistri.

Nou’n kontinnyelman vwar valer nou leksportasyon ogmante dan bann dernyen lannen.

Nou reveni an deviz ki sorti dan sa Sekter ti ariv R1.3 milyar an 2006, en logmantasyon 6.1 poursan lo 2005.

Lamazorite nou leksportasyon ti ver Lerop.

An 2007, enn bann pli gran defi ki nou bezwen konfronte se lafen sa sistenm tarif preferansyel ki bann pei ACP parey Sesel pe benefisye.
Savedir ki pou annan ankor plis konpetisyon pou nou leksportasyon ton.

Nou stratezi pou lapes i pran an kont alor en nesesite pou ogmant nou abilite pou azout valer lo nou prodwi lapes, ranforsi nou konpetitivite e ogmant partisipasyon lokal dan sa Sekter kle.

En lot eleman enportan sa stratezi se formasyon e dan sa konteks, nou annan lentasyon revwar striktir e fonksyonnman Lekol Maritim.

Nou partenarya avek MW Brands dan konteks IOT i reflekte sa lanbisyon.
Prosennman, sa Lizin pe fer previzyon pour ogmant konsiderableman son prodiksyon e osi anmenn nouvo kalite prodwi lo marse ki pou diversifye nou leksportasyon.

Nou plan stratezik pou por pe anmenn en kantite lentere e avek bann partener enterese, nou pou fer demars pou etablir en fasilite dry dock ki pou permet nou ganny plis reveni par bato letan zot dan Por Victoria.
Nou pou osi ofer nou bann peser artizanal plis loportinite pou ogmant zot benefis par en amelyorasyon dan kapasite pou fer processing pwason fre, swa pou leksportasyon oubyen pou Lendistri Tourizm.

Gouvernman pou anmenn plizyer sipor pou sa Lendistri, sirtou an prenan kont sityasyon kot i konsern leksportasyon ver Lerop.

Plizyer incentives pou ganny met anplas dan en fason ekitab e konpetitiv pour tou.
Kapasite SFA pou osi ganny ranforsi pou pran an kont sityasyon stok diferan lespes pwason e fer sir ki lafason ki zot eksplwatasyon i fer dan en fason soutenab e i anmenn en bon reveni pour peser.

Marse Finansyel.

Sekter Offshore in deza demontre son potansyel pou devlopman nou pei.

Nou pe vwar ankor plis loportinite dan kad zeneral bann marse finansyel.

Krwasans dan nou Sekter Tourizm ek Lapes pou permet nou met anmars plizyer linisyativ ki pou atir Kapital sorti partou dan lemonn.
Nou pe al elarzi bann servis ki deza an operasyon.

Bann nouvo servis ki pou ganny ofer i enkli mutual funds, bann Konpannyen avek license spesyal, en labours e nouvo prodwi e servis dan Sekter Lasirans.

Sekter Petrol.

An 2006 nou Sekter Petrolye in pran ankor plizyer gran pa ver en Lendistri ki pou anmenn bokou larises dan Sesel.

Eksplorasyon avanse pe kontinnyen dan nou Zone Ekzlisiv, lenformasyon ki’n ganny anmase i demontre sa portre zeolozik ki neseser pou leksplwatasyon delwil.
Sa potansyel i la, me en resours pa vo narnyen si ou napa sa kapasite pou zer li dan en fason efikas.

Mon fyer ki nou Konpannyen Petrol, SEYPEC in deza montre son kapasite pou vin en akter kle dan devlopman nou pei.

Son turnover in triple dan en lespas 10an sorti R428.3 milyon an 1997 pou ariv plis ki R1.6 milyar an 2006.

Nou progranm tanker pe kontinnyen progrese e pe anmenn gran benefis pour nou pei.
Aktyelman, 46 zenn Seselwa pe fer monte nou paviyon abor Seychelles Pride, Seychelles Pioneer ek Seychelles Progress dan bann diferan por atraver lemonn.

Formasyon tou sa bann zenn in ganny asire an grann parti par Gouvernman Sesel ek SEYPEC.

Nou katriyenm bato, Seychelles Prelude pou ganny delivre an Desanm 2007 e Seychelles Patriot, senkyenm batiman nou laflot, pou ganny delivre an Mars 2008.
Dan sa prosen 10an, anplis ki nou potansyel pou dekouver delwil, Gouvernman, an kolaborasyon avek SEYPEC pou kontinnyen devlop plizyer lenfrastriktir pou optimiz nou potansyel dan sa sekter, enkli bann servis stokaz, soulaz, distribisyon petrol dan larezyon e re- eksportasyon partou dan lemonn.

Servis Piblik.

Dan sa “Nouvo Sesel” ki nou pe anvizaze, lafason ki nou konsevwar Servis Piblik i bezwen sanze.
Laplipar fonksyonner i devoue anver zot travay, me, en bon nonm parmi zot i kree bokou fristrasyon pou zot konsitwayen.

Zot pa pe delivre sa servis oubyen donn sa solisyon ki piblik i ekspekte.

Larealite se ki i annan ki napa lanmour pou son travay.

I annan osi bann ki anmenn politik dan zot travay.

Tousala i ekivalan a en mank profesyonalizm, en mank etik.

Dan serten lezot ka, en move performans i lie avek serten kontrent dan travay.

Parfwa, formasyon ki sa bann fonksyonner in gannyen pa sifizan.
Parfwa sa resours ki a son dispozisyon pa sifizan.

Nou osi annan parfwa kot sa lekspektasyon piblik i depas sa ki rezonnab.

Dan tou sa bann ka, en meyer servis i kapab ganny promouvwar par en sistenm monitoring pli desantralize.

Plizyer Minister pou benefisye par letablisman bann policy monitoring cells ki pou kapab anmenn bann desizyon pli obzektif kot i konsern fonksyonnman nou bann servis kle.

Formasyon e kot i neseser, re-formasyon i santral dan refokalizasyon servis piblik ki pou ganny antreprann.
Dan sa konteks, Gouvernman pe kontinnyen repozisyonn son lekor koman en fasilitater pou biznes.

Dan bann mwan ki pe vini, Gouvernman pou refokaliz plizyer son bann Departman dan en fason radikal.

Tou Lazans ki enplike dan regilasyon e servis fasilitasyon pou biznes pou ganny regroupe ansanm.

Lafors Defans.

Nou Lafors Defans i la pou protez nou souverennte e nou lentegrite teritoryal.

I a lavangard proteksyon nou bann resours natirel kont bann ki kapab esey benefisye ilegalman lo nou labondans natirel.
Anplis ki sa, mon ti a kontan soulinny lenportans rol Lafors Defans dan lentersepsyon bann prodwi, sirtou drog dan nou delo teritoryal e lo nou bann zil elwanyen.

Nouvo striktir pour Lafors Defans ki pe ganny finalize i rekonnet sa rol santral ki nou bann Solda pe zwe dan nou devlopman Nasyonal.

Plizyer zenn in form en karyer avek bokou posibilite e nou pou kontinnyen met tou resours neseser a zot disposizyon, pou zot kapab servi zot patri avek devouman, lafyerte e kouraz.
Sa lannen, nou pou ganny 2 nouvo avyon pou ogmant nou kapasite sirveyans.

Nou’n osi sinny Lagreman par egzanp avek Lafrans pou benefisye avek resours siplemanter pou sirvey nou Zone Ekonomik e formasyon.

Lalwa ek Lord.

Lape, sekirite e respe pou Lalwa e Lord i primordyal pou fer nou pei avanse.

Bann aktivite ki fer an deor en kad legal, ki swa strike ou demonstrasyon i en menas pou Lord piblik.

Zot kree konsternasyon e konfizyon parmi popilasyon.
Koman zot konnen, mon’n ordonn en lanket dan levennman le 3 Oktob 2006.

Mon’n konfye sa lanket ek en Ziz Irlande.

I isi Sesel aktyelman pou fer son lanket.

Mon ava asim mon responsabilite ler i remet mwan son Rapor.

An paralel ek sa lanket, sa Komite ki mon’n etablir lo Lord ek Lalwa dan pei in fer en bon travay pou revwar serten Lalwa ki egziste e promouvwar en lespri respe pour Lalwa.

Zot bann rekomandasyon pou fer prosennman.


Sa Komite in osi byen montre ki plizyer partener avek pwennvi diferan i kapab met lide ansanm pou promouvwar en prosesis ki bon pour tou Seselwa.

An sa ki konsern sekirite sitwayen, Lapolis i konsyan serten son febles ek defayans.

I pe pran bann mezir pou amelyor son performans, pou li vin pli efikas, pou li ganny plis respe nou konsitwayen.
Nou servis Lapolis pe osi pran plizyer pa an avan pou amelyor son prezans dan nou kominote e donn sa servis ki neseser pou sekirite tou Seselwa.

Lafors Lapolis in adopte son plan stratezik pou sa prosen 5an e i pe enplimant li.

Sa plan i enplik, ant ot en restriktirasyon dan lekel i met bokou lanfaz lo devlopman resours imen e formasyon pou bann Polisye a diferan nivo.
Sa plan i osi prevwar lentrodiksyon en nouvo progranm, “Konstab Spesyal” dan kominote, kot serten zabitan, apre ki zot in resewvar en formasyon spesyal i a kapab vin bann Polisye part-time.

Nou tou nou bezwen travay avek Lapolis pou anmenn nou pei devan.

Zidisyer.

Mr Speaker, mon pa kapab koz lo Lalwa ek Lord san tous lo Zidisyer.

Mon annan bokou respe pou sa Lenstitisyon venerab ki form enn sa 3 pilye Larepiblik ek nou demokrasi.

lanter dispansasyon lazistis dan nou pei.


Lalwa e Lord dan nou pei i depann lo en servis Zidisyer ki ekitab e ki servi Lalwa e lepep dan en fason rapid e efikas.

Tou Seselwa i responsab devan Lalwa.

Tou Ziz e tou Avoka i responsab devan sa menm Lalwa.

Me mon partaz fristrasyon pep Seselwa devan lourder ek Nou krwar ki tou Ziz i devret servi sa Lalwa pou anmenn lazistis dan en fason nob e ki osi permet tou dimoun pou annan zot reprezantasyon Legal dan en fason dinny.
Nou konnen ki i annan en kantite case ki ankor pe espere pou ganny zize.

Ziz i bezwen fer zot mye pou asire ki tou case i ganny trete dan en letan rezonnab.

Anmenmtan, mon fer en lapel ek pep Seselwa pou nou pa melanz respe Lalwa avek lopinnyon politik.

Tou dimoun i responsab devan Lalwa.

Kot i annan problenm, nou Konstitisyon i fer provizyon pou bann Lenstitisyon ki annan konpetans pou asire ki Lalwa nou pei i ganny swiv e aplike.
Lo sa pwen mon krwar mon devret osi soulinny nesesite pou edik nou bann zenn lo Gouvernman pou antreprann distribisyon nou lenportans nou Lalwa siprenm.

Konstitisyon avek nou bann zenn tre prosennman, dan bi sansibiliz zot lo Lalwa nou patri.

Transpor.

Nou transpor piblik pe ofer en servis ki a en pri konvenab pour tou Seselwa.

Me nou bezwen kontinnyen travay pou anmenn sa bann servis dan plis destinasyon e dan en fason pli regilye.
Pou amelyor nou rezo transpor, nou pe konsider posibilite permet operater endividyel ki enterese pou ofer en servis ki pou konplemant servis ofer par SPTC.

SPTC in osi fini plas komann pou 60 nouvo bis diferan kapasite pou deservi Mahé ek Praslin.

En nouvo plan sirkilasyon ki pou benefisye sirtou rezyon Victoria pou ganny met anplas prosennman.

Nou pou konstrir en pon spesyal atraver yacht basin ki pou permet transpor travers ant semen Bois de Rose ek English River.
Sa travay pou komanse avan lafen lannen.

Parey mon’n dir, en kantite veykil pe antre dan pei.

An 2006, plis ki 1,300 veykil in ganny enporte.

Sa i reprezant plis ki 100 veykil ekstra par mwan, a en mwayenn preski 4 nouvo veykil lo nou semen par zour.

Sa nouvo plan sirkilasyon i pran an kont sa gran logmantasyon.

Delo ek Elektrisite.

Provizyon delo ek elektrisite i a labaz lenfrastriktir pou nou devlopman sosyo-ekonomik.
Nou’n reisi pandan sa bann dernyen lannen gard sa bann servis a en pri abordab, menm si pri karbiran in monte partou dan lemonn.

Nou rekonnet lenportans pou asire ki tou Seselwa i ganny akse avek delo trete e elektrisite a en pri akseptab.

Nou plan pour sa prosen 10an i pran sa an kont.

Nou pou enstal nouvo zenerater lo Mahé ek Praslin, pou fer fas ek nouvo devlopman tel ki proze lakaz e nouvo biznes.

Nou pou ogmant kapasite distribisyon dan Sid ek Was Mahé par lenstalasyon en nouvo lalinny 33,000 Volt.
Nou pou osi ogmant kapasite kab soumaren ki pe deservi La Digue aktyelman.

Pour delo, nou pe met anplas en rezo distribisyon ki pou asire ki nou resours delo i ganny servi dan en fason pli efikas.

Dan sa prosen 10an, nou pou bezwen konstrir nouvo kapasite stokaz avek tou teknolozi neseser pou kapab transfer delo dan bann diferan rezervwar ki nou annan.

Konstriksyon.

Fas a bann nouvo devlopman, nou bezwen plis materyo konstriksyon.
Plis Konpannyen ek Kontrakter i bezwen antreprann loperasyon dan sa Sekter.

Bann Konpannyen aktyel pa kapab ranpli demann ki ekziste e sa i met nou retar dan nou devlopman.

Avek bann nouvo konstriksyon lotel ki’n progranmen, ensi ki demann pou lakaz, nou kapab vwar ki sa Sekter pe progres tre byen.

Gouvernman pou travay avek Sekter Prive pou asire ki nou kapab fer fas avek sa defi e asire ki otan endividi ki enplike dan sa Sekter i benefisye e osi ouver posibilite pour nouvo operater.

Lanvironnman.
Lanvironnman.

Labote e frazilite nou lanvironnman i en eleman kle dan sa “Nouvo Sesel” e dan en sans, i form sa fondasyon, ansanm avek nou pep lo ki nou devret konstrir nou nouvo stratezi.

Apepre 50 poursan later Sesel i ganny prezerve koman rezerv natirel.

Avek son 2 sit patrimywann mondyal, i enn parmi bann pti pei omonn ki ganny servi koman en model dan proteksyon lanvironnman.

Ozordi Sesel pe benefisye plis ki 12 milyon Dolar avek Global Environment Facility pour sa prosen 10an.
Sa i reprezant pli gro donasyon ki nou’n deza resevwar dan domenn lanvironnman.

I osi en rekonesans nou bon zesyon lanvironnman.

Lo nivo enternasyonal, Sesel pe kontinnyen mentenir son leadership lo gouvernans e diplomasi dan laspe lanvironnman.

Ledikasyon lo lanvironnman i tre enportan a en tre zenn-az.

Nou bezwen ankouraz nou bann zanfan ek nou lazenes pou pran en pli gran lentere dan lanvironnman, osi byen dan son konteks mondyal ki lokal.

Lagrikiltir.
Lagrikiltir.

Lagrikiltir i reste en laspe fondamantal nou sosyete, menm si ofir e anmezir nou lekonomi pe vin deplizanpli fokalize lo servis.

Bann diferan incentives ki nou’n ofer bann fermye i ed zot pou fer fas ek konkirans logmantasyon lenportasyon prodwi agrikol.

Nou stratezi pou lagrikiltir an zeneral se pou mentenir nou sekirite alimanter e donn posibilite bann fermye e agrikilter, otan ki posib, pou azout valer avek zot prodwi.

Fermye e agrikilter pe kontinnyen ofer Seselwa bann prodwi kalite.
Nou tou nou konnen ki nou prodwi lokal i annan sa gou spesyal.

Nou konnen ki lesor ki nou pe vwar dan tourizm pou anmenn en kantite demann pour bann prodwi lokal e lakominote agrikol pou partisip plennman dan sa kreasyon larises pandan sa prosen 10an.

Telekominikasyon ek Teknolozi Lenformasyon.

Sesel i parmi bann pei ki annan en lenfrastriktir telekominikasyon pli modern omonn.

Aktyelman, 80poursan nou popilasyon i abonnen avek sistenm telefonn mobil.
Nou osi pe fer gran progre lo kote teknolozi internet avek bann demars pour finaliz akse internet broadband atraver ADSL, WI-Fi hotspots e voice over internet protocol.

Nou bi evantyelman se pou fer ki internet Wi-Fi i aksesib partou dan bann zil prensipal Sesel.

Victoria i deza parsyelman Wi-Fi.

En lot proze pou komanse prosennman, pou fer Praslin ek La Digue annan menm konektivite.
Nou pli gran defi se touzour pou met anplas en kab fibre optic soumaren ki pou permet nou konekte internet e annan en sistenm telekominikasyon dan en fason pli rapid e permet devlopman nouvo biznes dan sa domenn.

Sa proze i enn tre larz e ki pou bezwen en partenarya ant Gouvernman e Sekter Prive.

En letid spesifik lo sa size pe komanse byento.

Mr Speaker, mon oule aprezan abord Sekter Sosyal.

I annan bokou pei ki ris, me pa tou ki ris ki annan en bon kalite lavi.
Sa meyer kalite lavi ki nou pe promouvwar i vedir ki malgre ki Gouvernman pe repozisyonn li koman en fasilitater, i pou touzour annan en rol kle pou zwe kot i konsern lozman, lasante nou pep e ledikasyon pou nou zanfan.

Ozordi, 76 poursan fanmiy i propriyeter zot prop lakaz.

Anplis ki sa, mon Gouvernman in deza komans travay pou konstrir plis ki 5000 lakaz avan 2011.

Nou lo bon semen pou akonplir sa lobzektif.

An dot mo, tou dimoun ki ti’n fer demann avan le 18 Zen 2006 e ki dan bezwen pou ganny asiste.
Bann diferan scheme ki’n ganny met anplas pou permet dimoun kapab vin propriyeter zot prop lakaz in byen progrese.

Bann discount ki’n ganny ofer in redwir sa kou lakaz pour bokou fanmiy, me nou’n osi fer li dan en fason responsab, ki vedir ki Gouvernman in kapab re-envestir larzan dan son bann progranm.

En politik soutenab pou konstriksyon lakaz i osi enplik plis partisipasyon Sekter Prive e endividi an partenarya avek Gouvernman.
Avek logmantasyon dan larises nou pei, bann proze lakaz pou vin ankor pli viab koman en lenvestisman a lon term.

Gouvernman pou reste sa partner kle pou asire ki kou lozman i reste abordab pou bann fanmiy ki dan bezwen.

Gouvernman pou osi, kot fodre, anmenn sa sipor neseser pou bann fanmiy ki napa sa mwayen pou konstrir, aste, oubyen mentenir zot lakaz.

Nou Special Housing Scheme pe aktyelman asiste plis ki 800 fanmiy ki dan difikilte.
Nou pou mentenir sa scheme pour bann fanmiy ki dan bezwen e pou asire ki dan nou sosyete nou toultan annan sa lespri solidarite, kot nou pa kit personn deryer.

An 2006, Gouvernman in met a dispozisyon manm piblik 70 proze landbank.

Pou nou kapab soutenir nou devlopman sosyo-ekonomik, 1100 arpan later in ganny konble pandan sa 15an.

Sa bann landrwa pe ozordi deservi bann Housing Estates, bann lenfrastriktir Lendistri e osi pti biznes.

Ledikasyon ek resours imen.


Nou resours imen i nou resours pli presye.

Nou’n envestir en kantite dan devlopman sa resours.

Dan dernyen 5an, nou’n vwar 564 zenn profesyonnel retournen sorti letid e nou’n anvoy ankor 661 fer letid avanse dan sa menm peryod.

Me nou bezwen devlop sa resours ankor plis e servi li dan en fason pli efikas.
Touzour dan domenn training, plis ki 40 administrater lekol in kalifye avek en MBA dan Educational Leadership, en progranm inisye par Minister Ledikasyon an partenarya avek Liniversite Lincoln e Liniversite Warwick apartir sa lannen.

Sa bann profesyonnel pe aprezan desarz zot responsabilite dan tou bann lekol.

Mon profit sa lokazyon pou felisit zot e swet bonn sans bann ki’n fek komans zot letid.
Devlopman nou lekonomi pou anmenn en kantite loportinite dan Sekter Servis e nou bezwen devlop plis nou kapasite management dan sa konteks.

Nou pou form bann parternaya stratezik avek Sekter Prive e osi ranforsi nou lyen avek Lenstitisyon aletranze, pou asire ki nou kapab donn sa formasyon e kot neseser, sa re-formasyon anlinny avek devlopman nou lekonomi.

An sa ki konsern bann lekol.

Nou pou antreprann renovasyon e konstriksyon plizyer lekol.
Mon aplodi demars Minister Ledikasyon pou donn bann lekol plis lotonomi pou redwir birokrasi e pou promot sa lyen konplemantarite ki egziste ant nou bann lekol e nou kominote.

Nou merit rekonnet travay dir nou bann Ansennyan e ozordi mon profite pou felisit zot pou zot devouman e travay dir.

Byento, tou Ansennyan Seselwa dan lekol Gouvernman pou kapab benefisye anba en progranm spesyal kot zot pou kapab aste zot prop computer ki Gouvernman pou sibvansyonnen.
Paralelman nou pou ranforsi kapasite akse a teknolozi lenformasyon pour tou Lekol Segonder e Pos Segonder.

An sa ki konsern Lekol Primer nou pou ekip zot avek mwayen neseser pou asire ki tou nou zanfan i ganny akse avek teknolozi lenformasyon a en tre zenn az.

Menm si nou kapab konstate ki rezilta nou bann zanfan dan bann legzanmen enternasyonal i kontinnyen amelyore, nou bezwen ranforsi nou zefor pour elimin bann eleman negatif e inakseptab dan nou bann lekol.
La mon pe fer referans avek bann difikilte ki bann Ansennyan i fer fas avek toulezour.

Nou kapab annan pli zoli lekol e Ansennyan pli kalifye, me si nou annan problenm disiplin, sa lanvironnman pa pou ankouraz laprantisaz ek prodiktivite.

Minister Ledikasyon i annan en gran defi devan li e i bezwen siport lasosyete an antye.

I bezwen devlop bann stratezi pou enkilke dan bann zanfan ki zot Drwa i mars egalman avek zot Responsabilite.
En zanfan pa kapab mank respe pou son Ansennyan ou menm pou son kanmarad lo preteks son Drwa.

Nou bezwen edik nou zanfan ki zot Drwa i fini kot Drwa en lot endividi i komanse.

I osi tris pou konstate ki drog, lalkol, lansentman anba laz, bullying, vyolans e lezot konportman anti- sosyal in enfiltre dan nou bann lekol.

Bann Ansennyan tousel pa pou kapab fer fas avek tousala.
Mon lans en lapel avek tou paran ek lorganizasyon konsernen, espesyalman Lafors Lapolis, pou zwenn ansanm e ralye pou konbat sa bann fleo ki detri nou zanfan.

In plis ki ler pou nou tou anbark lo en kanpanny agresiv.

Annou donn en koudmen nou bann Ansennyan pou zot kapab delivre pli byen.

Annou ed sa zanfan ki’n vin viktim sa adilt iresponsab, sa adilt pervert, ki pe abiz linosans sa zanfan.

Lapolis, Departman Zafer Sosyal, NCC, CARE, bann Legliz, responsab distrik, lakominote an zeneral.
Zot tou zot merit pe donn en koudmen nou bann Ansennyan.

Nou bann lekol i dezyenm lakour nou bann zanfan.

Annou fer zot en landrwa ideal pou laprantisaz ek formasyon.

Lasante.

Gouvernman in envestir enormeman dan servis Lasante pou li donn en meyer swen, en meyer servis a nou sitwayen.

Nou’n akonplir bokou; e nou lakonplisman in ganny rekonnet mondyalman.

Dapre Lorganizasyon Mondyal pou Lasante, statistik i montre ki nou annan pli bon servis lasante dan larezyon.
Me, nou pankor ariv a sa nivo lekselans ki nou ti a swete.

I annan bokou defayans dan nou sistenm.

I reste nou ankor bokou pou fer, pou nou ariv la kot nou anvi arive.

Mon konstate ki la grann mazorite personnel dan Servis Lasante se bann dimoun devoue.

Bann vre profesyonnel ki travay dir, ki sakrifye zot lekor pou zot pasyan.

Me mon osi konstate avek regre ki i annan osi serten eleman non selman negatif me osi destriktif ki pe met baton dan nou larou.

Mon pa pou kapab kontinnyen toler sa.


Mon pa pou toler mank profesyonalizm dan Minister Lasante.

Mon pa pou tolere ki nou les politik enterfer dan sa servis primordyal.

Mon pa pou tolere ki nou zwe avek lasante dimoun pou nenport ki rezon.

Mon donn lepep Seselwa garanti ki sa bann move konportman, sa bann latitid negatif pou arete.

Dan sa perspektiv, mon annan lentansyon reform radikalman sistenm ladministrasyon lasante.
Mon lentansyon se pou:- 1, ranforsi bann swen primer e prevantativ o nivo kominoter.

2, ranforsi bann swen medikal segonder o nivo Lopital Victoria.

E 3, ankouraz devlopman swen medikal tersyer lokalman avek partisipasyon Sekter Prive.

Enn sa bann reform i konsern redefinisyon rol e repozisyonnman Minister Lasante.

Mon krwar fermeman ki i devret enplik li plis dan swen kominoter.

Mon krwar egalman ki i devret enplik li plis dan formilasyon polisi e mwens dan zesyon Lopital Victoria.
Mon osi krwar ki i devret zwe plis sa rol fasilitater pou en partenarya dinamik ant Gouvernman ek Sekter Prive dan dispansasyon swen medikal o nivo a tou sitwayen.

Bann reform ki mon pou fer pou tenir kont sa bann eleman osi byen ki dot.

Mon oule osi sezi sa lokazyon pou rapel nou ki nou annan en devwar sakre, en lobligasyon pou protez nou lasante.

Bondye in donn nou nou lasante.

Annou pa abim li.

Annou evit bann stil lavi ki konpromet leta nou lasante.
Annou evit labi bann sibstans ki detri nou ek nou fanmiy.

Nou bezwen egalman responsabiliz nou lekor.

Gouvernman i depans bokou lo lasante.

19 poursan son Bidze i ganny konsakre a lasante.

Annou apresye tou sa bann fasilite ki ganny met a nou dizpozisyon gratwitman.

Konsiltasyon, medikaman, tretman lokal e aletranze eksetera.

Annou itiliz avek konsyans sa bann fasilite ek swen.

Annou evit gaspiyaz ek labi.

Lanplwa.

Sityasyon aktyel konsernan lanplwa i tre pozitiv.


Avek mwens ki 3 poursan somaz, nou lekonomi pe montre ki nou kapab donn loportinite laplipar nou popilasyon pou partaz dan sa prosperite ki nou pe kree.

Tou Seselwa i bezwen servi loportinite ki a nou porte, pou nou ogmant nou prodiktivite.

Plizyer defi i egziste.

Serten dimoun pe fer louvraz pour lekel zot pa’n neseserman ganny byen formen.

Nou osi annan en birokrasi lour.


Nou pou travay avek Sekter Prive pour ki alavenir, nou pei i kapab kree lanplwa a en ritm ki pou asire ki tou Seselwa i kapab ganny en louvraz stab e ki anmenn en saler konvenab pou li e son fanmiy.

Nou bezwen annan bann travayer ki polivalan e ki kapab adapte zot avek bann nouvo egzizans nou lekonomi.

En bon progrannm formasyon e devlopman resours imen pou fer sa posib.
I kler ki bokou in ganny fer tou resaman pou donn bann travayer en pli bon lanvironnman pou prodwir e delivre.

Nou demars pa fini la.

Minister Lanplwa i annan plan pou etablir en Younit Prodiktivite ki annan pour bi amelyor bann polisi, pou pran an kont prodiktivite dan bann landrwa travay e osi vwar bann nouvo linisiativ pour ankouraz prodiktivite e pli bon performans.
Nou osi annan lide etablir en Labour Tribunal ki annan pour bi rezourd bann problenm anplwayer e anploye dan en fason pli zis, efikas, rapid e modern.

Gouvernman pou osi travay pou entrodwir lezislasyon pou ed bann travayer ki’n ganny aksidan oubyen maladi dan kad zot travay, ganny konpansasyon ki zot merite san nesesite fer demann avek Sekirite Sosyal e Means Testing Scheme.

Lalit kont bann fleo sosyal.


Mr Speaker, labi drog, konsonmasyon eksesif lalkol, vyolans domestik i parmi bann fleo ki nou bezwen fer fas avek koman en Nasyon.

Tousala pa zis bann problenm sosyal ki afekte en endividi ouswa en fanmiy, me annefe zot bann problenm ki afekte nou devlopman sosyal e met an risk nou sekirite e prosperite koman en Nasyon.

Lafanmiy i fondasyon nenport ki sosyete.


Souvandfwa, nou ganny bann ka kot paran pa kapab fer fas avek serten difikilte e zot tant pou depan lo Leta pou sipor.

I annan tro bokou zanfan ki dan bann Lenstitisyon akoz pa neseserman ki zot paran in mor me akoz zot bann orfelen sosyal.

Zot in ganny swa neglize swa abize par zot paran.

Koman nou tou non konnen, sa premye 7an dan lavi en zanfan i en staz krisyal kot i aprann pli vit e kot labaz son bann valer moral, spirityel e sosyal i ganny formen.
Alors, annou pran nou responsabilite koman paran e osi Ansennyan pou fer sir ki nou donn nou zanfan en bon fondasyon, en bon komansman dan lavi, pour ki demen zot vin bon etidyan e adilt responsab.

Gouvernman pe kontinnyen son demars pour ki proteksyon zanfan i reste en priyorite.

The Half Way Home, pou byento vin an operasyon, pou donn bann zanfan sipor terapi pour zot kapab ganny re-entegre avek zot fanmiy.

Nou pe osi etablir en Tribinal Lafanmiy lo en baz plen-tan pou amelyor servis ki nou ofer.
Paralelman, nou pe fer provizyon pour ki en sou-sekretaryat Tribinal Lafanmiy i ganny etablir lo Praslin pou deservi lakominote Praslin ek La Digue.

Anmenmtan, nou pe akord en latansyon spesyal bann nouvo linisyativ pou elimin vyolans domestik dan nou sosyete.

Sa pou enkli lenplimantasyon Lalwa kont Vyolans Domestik e en stratezi Nasyonal lo vyolans domestik ki Minister Zafer Sosyal pe finalize.

Labi sibstans.

Konsomasyon drog ek lalkol in ogmante dan en fason alarman pandan sa bann dernyen lannen.
I aras ou leker ler ou vwar en zanfan Mont Royal, oubyen en zenn fiy ou en zenn onm ki eran dan lari aswar akoz drog ou lalkol.

Nou bezwen ranforsi tou nou zefor pou konbat sa move stil lavi a tou nivo.

Sa i enkli prevansyon, tretman, e reabilitasyon.

Ankor enn fwa mon oule fer resorti ki sa lalit pa zis en zafer Gouvernman.

Nou tou nou annan en devwar e en responsabilite anver nou zanfan pou protez zot kont labi drog e lalkol.

Lar, Kiltir ek Spor.


Nou annan en tradisyon kreol ris, vivan, avek bokou kouler.

Se nou kiltir kreol Seselwa ki donn nou, nou lidantite, ki anrisi kalite nou lavi e ki fer bokou dimoun dan lemonn anvi partaz nou lavi zil.

Diferan artis Seselwa in deza prouv zot lekor lo lasenn enternasyonal, dan domenn lanmizik, ladans, lapentir eksetera.

Atraver zot, nou kiltir pe reyonnen otour lemonn.


Nou’n etablir plizyer mekanizm pou ed zot dan bann dernyen lannen, e nou pe komans vwar en Lendistri Kiltirel ki pe leve, ki pe zwe son rol osi dan nou lekonomi.

Nou annan en vre potansyel pou devlop ankor nou tourizm kiltirel.

Dan menm lalinny, nou lenvestisman dan lenfrastriktir sportif dan plizyer disiplin e nou labote natirel i en atou konsiderab pou komans devlop tourizm sportif.
Nou fyer letan nou atlet i fer monte nou paviyon e letan nou artis i emervey lemonn ek zot talan.

Nou salye zot lakonplisman.

Devlopman Kominoter ek Lazenes.

Mr Speaker, tou devlopman i komans dan kominote e nou pa bezwen pli gran motivasyon ki sa dezir pou kree en meyer lavenir pou nou bann zanfan.

Nou kominote i fer lafors nou Nasyon.

En lapros partisipativ dan nou kominote pou ganny promouvwar.

Tou manm en distrik i kapab anmenn en kontribisyon dan son lavi kominoter.
Devlopman progranm pour kominote, konstriksyon lenfrastriktir ensi ki lafason servis i ganny delivre pou baze lo en lespri konsiltasyon, konsansis e travay an ekip.

Otan ki posib, diferan servis pou ganny desantrilize dan distrik.

Bann diferan progranm Gouvernman pou vin pli pre avek lepep.

Tou Departman e Minister Gouvernman pou travay an etrwat kolaborasyon avek kominote pou amelyor sa servis ki ganny delivre.
Nou osi ekspekte ki plis progranm pou ganny monte direkteman dan leker nou kominote, avek sipor Gouvernman kot i fodre.

Nou osi ankouraz Sekter Prive pou envestir dan progranm e lenfrastriktir dan nou distrik, dan en fason ki tou i benefisye.

Nou anvi en kominote vibran e aktif kot nou bann zenn i kontinnyen ganny akse ek tou loportinite posib pou zot lepanwisman.

En kominote kot i annan sa bon lantant ant nou bann dimoun aze, nou bann zenn e nou zanfan.
Napa pli gran lazwa ki vwar en zenn pe maksimiz sa bann loportinite ki a son dispozisyon.

Trwazyenm Az.

Mon Gouvernman in touzour atas gran lenportans avek nou bann sitwayen aze, pa selman atraver sipor sosyal e finansyel, me osi atraver sa 26 klib Lasosyasyon Trwazyenm Az dan bann distrik.

Nou lot bi se pou konstrir en Maison Trwazyenm Az ki pou ganny servi konman en fasilite Nasyonal.

Mon osi kontan ki Lasanble Nasyonal pou byento konsider lamannman Lalwa Public Sector Special Pension.
Bi sa reform se pou permet sa bann ansyen travayer servis piblik ki ti pran zot retret avan le 1 Zanvye 2005 pou ganny sa pansyon spesyal.

Si zot ti’n travay pou 10an san okenn restriksyon lo si zot servis ti kontinnyel oubyen non.

Si zot ti’n pran zot retret a laz 60an.

Si zot ti’n pran zot retret pou rezon lasante e dan ka kot plas travay ti’n aboli.

Ser frer e ser Seselwa.

I annan en dikton ki dir ki dan sak defi i annan loportinite, parey ki dan sak loportinite i annan defi.
Se pou sa rezon ki filozi mon Gouvernman se pou reste touzour an konsiltasyon avek lepep pandan ki nou planifye non selman pou anmenn Sesel ek Seselwa pli lwen devan, me antisip tou bann difikilte alafen ki nou kapab mye ekip e prepar nou.

Fondasyon nou pei in fini ganny mete.

Konstriksyon pe pran plas.

Sa “Nouvo Sesel” pe pran son laform.

I dan en prosesis transformasyon ver en fitir prometan.

Moman pou nou sezi sa loportinite i la konmela menm.
Lenportans protez e soutenir lape, stabilite e larmoni ki nou pei in zouir pandan tou sa bann dernyen lannen i merit touzour enspir e gid nou dan tou sa ki nou fer.

Lopozisyon i kontan dir ki mon Gouvernman i inyor sa 45 poursan popilasyon ki’n vot pou zot dan dernyen Eleksyon.

Sa i absoliman fo.

Koman Prezidan, mwan e mon Gouvernman nou travay zour e nwit pou benefis tou Seselwa.

Sa i mon devwar e mon pe fer li parey mon’n sermante pou fer.
I rol Lopozisyon pou angaz li dan en fason konstriktif avek sa Gouvernman ki’n ganny elekte demokratikman.

Lademokrasi pa vedir ki Lopozisyon i servi lezot mwayen, parey fer dezord e ensit vyolans, pou atenn bi ki zot pa’n reisi fer atraver prosesis elektoral demokratik.

Annou pa pres politik divizyon.

Annou plito rod fason pou anmenn dimoun ansanm.


Sa ki nou pe vwar pe arive dan Sesel ozordi set en renouvleman politik ki ganny reprezante par en Prezidan avek en nouvo manda, pou enplimant son vizyon e progranm devlopman.

En Prezidan pour tou Seselwa.

En vizyon pour tou Seselwa.

Byento lepep Seselwa pou koz ankor enn fwa dan bwat vote.

Sa fwasi zot pou vot pou reprezantan zot distrik.

Pou nou pei avanse, nou bezwen konpran byen kimannyer politik i marse.
Politik se diferans lopinnyon e dan en demokrasi, sa diferans i ganny manifeste dan en Parlman ant Parti Mazoriter e Parti dan Lopizisyon.

Si nou oule Sesel avans pli byen e pli vit, fodre ki Lopozisyon i vin en lafors konstriktiv, en lafors propozisyon e progre e non pa selman en lafors konfrontasyon.

Fodre ki Lopozisyon ki’n ganny elekte dan en Eleksyon demokratik i fonksyonn dan lareg demokratik.

Nou pa kapab annan en Lopozisyon ki zis antre sorti dan Lasanble.

Lopozisyon i devret konsistan.


I devret annan respe pou dimoun ki’n elekte zot e respe pou Lenstitisyon Parlmanter.

Koman politisyen, Parlman i sa Lenstitisyon primer pou debat diverzans nou pwennvi.

Nou pa kapab pres lademokrasi lo en kote e apre pratik lanarsi lo en lot kote.

Sa pa ditou dan lentere Sesel e koman Prezidan ki’n sermante pou defann lentere nou pei, mon pa pou kapab les sa kontinnyen.

Se pour sa rezon, frer ek ser Seselwa, ki mon pe dizourd Lasanble Nasyonal.
Konformeman avek Lartik 110 Konstitisyon Larepiblik Sesel, mon ti donn Speaker notis an ekri le 12 mars 2007 mon lentansyon dizourd Lasanble Nasyonal.

Proklamasyon dizolisyon pe ganny pibliye dan Gazet Ofisyel ozordi e dizolisyon Lasanble Nasyonal i pran lefe demen le 21 Mars.

Komiser Elektoral i aprezan ganny latas organiz eleksyon.

I konpri fikse son dat selon bann provizyon legal.

Dan en demokrasi se lepep ki deside e ozordi mon retourn ver lepep.
Mon retourn ver sa menm pep ki lannen pase ti donn mwan en manda pou diriz nou pei e met anmars mon progranm modernizasyon ki pe byen progrese.

Mon pe demann zot pou met dimoun serye dan Lasanble Nasyonal.

Bann dimoun ki annan zot lentere e lentere Sesel aker.

Bann vre patriyot, e non pa bann dimoun ki ensit dezord ek vyolans.

Mon pe demann nou pep pou donn nou pei en nouvo Lasanble Nasyonal ki responsab e konsistan.
Mon pe demann nou pep pou donn mwan en mazorite kosto dan Lasanble Nasyonal, pou mwan tenir Sesel lo en bon semen.

En semen lape stabilite, prosperite, e larmoni.

Annou fer li ansanm.

Annou fer li “Pou lanmour Sesel.” Ki Bondye i kontinnyen beni nou pei e lepep Seselwa.

Mersi.
Mersi.

National Assembly of Seychelles State of the Nation Address Tuesday 12th February 2008 MR SPEAKER Msye Prezidan, Vis Prezidan Belmont, Prezidan Mancham, Speaker MacGregor, Msye Madanm Minis, le 2 Dirizan Lasanble Nasyonal, Manm Lasanble Nasyonal, Envite, distenge.

I avek gran loner ek plezir i mon oule akey zot ozordi pou louvertir Lasanble Nasyonal ki parey in tradisyonnelman le ka, i koensid avek diskour Leta la Nasyon par Prezidan Larepiblik.

E i osi demar nou travay pour sa lannen.


Mon pa pour dir plis ki sa.

Mon ava envit Prezidan la Repiblik pou aprezan donn son diskour Leta La Nasyon.

PRESIDENT JAMES MICHEL Mersi Msye Speaker.


Msye Speaker Lasanble Nasyonal, Prezidan Mancham, Lider Zafer Gouvernman, Lider Lopozisyon, Manm Onorab, Envite distenge, Ser Frer ek ser Seselwa, “Nou pep Seselwa, Nou rann gras Bondye ki nou viv dan enn bann pli zoli pei o monn, Nou konsyan ki nou pei i inik e frazil, Nou fyer nou desandans ras melanze, nou’n aprann pou viv kot a kot, koman en sel nasyon zanfan Bondye.
Nou debout koman en legzanp pour bann sosyete miltirasyal, E nou’n reisi etablir stabilite nasyonal e matirite politik dan en monn ki malerezman reste tre divize”.

Pep Seselwa, sa bann parol refleksyon i trouve dan preanbil nou Konstitisyon.

I bann mo, ki dekrir nou koman sa pep ki partaz menm zil e menm soley e ki’n sirmont bokou e ki’n reisi bokou dan lavi.
Mon diskour leta nou nasyon ozordi i enspire par nou Konstitisyon, ki dekrir nou koman en nasyon ki’n viv e sirviv; kot nou’n ne atraver en pase dezavantaze; kot nou zanset ti lite, kot nou zenerasyon in grandi; kot nou annan nou diferans, me nou osi inifye fas a defi lavi; kot nou’n vin en pep rezilyan ki’n konn difikilte, me nou’n osi pran nou loportinite e nou’n reisi ariv lwen.
Ozordi nou’n vin en pep ki pe regard lavenir avek konfyans e determinasyon, pou fer fas avek nouvo defi, pou sezi nouvo loportinite, pou kontinnyen grandi, pou pran nouvo responsabilite.

Mon mesaz pour pep Seselwa ozordi, i kapab ganny dekrir an trwa mo.

Fas a nou nouvo realite lavi, nou’n vin en pep Realis, Rezilyan e Responsab.

Se dan sa trwa mo ki nou pou trouv en nouvo souf, en nouvo lelan, en nouvo fason fer, pour sa nouvo Sesel ki nou anvi kree.
 I annan en parol saz ki dir ki responsabilite en pep i ganny mezire par lafason ki i sirmont defi e difikilte.

Se dan bann parol saz parey ki mon regard nou pase, pour trouv en pep ki si in reisi, se zisteman akoz in pran responsabilite, pour son desten e pour son lavenir.

Ler Sesel ti akeir son premye zabitan - nou zanset- zot ti trouv zot dan en monn enkoni, avek nouvo responsabilite pour komans en nouvo sosyete.

E ozordi nou konn li koman sosyete Seselwa.


En pep rezilyan i kapab fer fas avek nenport ki defi.

Ler Sesel ti deside debout lo son prop lipye, nou ti pran en nouvo responsabilite.

Dan en lepok difisil, nou ti montre rezilyans kont bann tantasyon pour reste depandan lo en lot pouvwar.

Nou ti batir nou prop desten.

Ozordi nou’n vin en pep souvren.

 Pour en pep reisi, i bezwen realis.

Kar larealite i fer nou vwar lavi pour sa ki i vreman ete fas a sa lideal ki nou ti a kontan war.
Ler nou ti adopte miltiparti nou ti pran responsabilite, nou ti rezilyan.

E dan en lepok enserten nou ti realis dan nou demars ver en nouvo demokrasi.

Ozordi nou annan en demokrasi ki pe kontinnyen evolye.

Dan tou lenstans nou listwar nou’n pran nou responsabilite, nou’n montre rezilyans kont move lenfliyans, nou’n realis fas a sa nouvo defi e nou’n garanti progre e stabilite nou pep.

Sa i malgre ki lemonn aktyel i deplizanpli boulverse, swa lo plan ekonomik, politik ou sosyal.
Lavi ozordi, frer ek Ser Seselwa, i ranpli avek nouvo defi.

Ansanm nou devre pran nouvo responsabilite.

Dan sa nouvo letap, koman en pep, i nou drwa e nou devwar pou debout for e, plis ki zanmen, travay dir pour sirmont bann defi devan nou e lit kont bann fleo ki pe afekte nou.

Sa i nou nouvo realite e, par konsekan, nou nouvo responsabilite.
Si preanbil nou Konstitisyon i reflekte reisit e lafyerte nou pep, se sa menm preanbil ki pou enspir e gid nou dan sa nouvo lepok ki nou pe rantre ladan, dan sa nouvo responsabilite ki devan nou.

Mon pou komans par mwan menm.

I mon responsabilite koman Sef D’eta pou mwan dir zot larealite.

I mon responsbilite koman Sef D’eta pour prezant zot avek bann fe; bann fe ki ava enform zot dan zot desizyon, dan zot travay oubyen dan zot fanmiy.
Leta nou nasyon ozordi i demande ki sak envidi, sosyete sivil, parti politik, e, wi, byensir gouvernman, i pran son responsabilite.

Nou responsabilite konman en pep, konman en endividi, konman en governman, i ganny klerman defini dan sa dokiman vivan ki nou ti adopte 15 an pase; nou Konstitisyon; ki Lavwa nou nasyon.

 Nou’n dedye lannen 2008 a sa dokiman ris e vivan ki fondasyon nou demokrasi.
Mon krwar tou Seselwa i santi sa frison lafyerte letan nou partisip dan selebrasyon nou lazournen nasyonal, letan nou war nou paviyon pe flote e nou lim nasyonal pe rezonnen.

Sak fwa ki nou rasanble le 18 Zen lo Stad Linite, nou pe rann omaz sa dokiman ki ini nou.

Se sa dokiman ki sours nou progre.

Komisyon Konstitisyonnel ki ti ekrir sa dokiman ti rekomande ki apre 15 an nou revwar li pour pran an kont devlopman dan nou pei, ensi ki dan konteks mondyal.
Mon pe apwent en nouvo Komite Konstitisyonnel pou etidye teks nou Konstitisyon e fer rekomandasyon apropriye.

Nou Konstitisyon in donn nou sa bon lakiy ki tenir nou e permet nou kontinyen navige.

Dan sa lanmer azite, nou bato pe flote.

 Nou Konstitisyon i labaz pou asir bon gouvernans dan nou pei.

Sesel in etabli en repitasyon koman en lider dan larezyon kot i konsern bann pratik gouvernans.

I nou lentansyon pou donn ankor plis latansyon bann diferan fason ki nou kapab ranforsi gouvernans dan nou pei.
Mon envit tou partener pour partisip dan sa linisyativ.

Gouvernans i pa konsern selman gouvernman.

Enn bann premye laspe ki anmenn bon gouvernans se en politik dyalog e konsiltasyon.

Mon’n toultan krwar dan sa prensip.

Se pour sa ki mon ti fer en seri konsiltasyon dan distrik e monn kontinny vizit dan nou kominote, lekol e landrwa travay.

Set osi dan sa konteks ki mon’n akey Lider Lopozisyon dan en seri diskisyon lo plizyer pwen enportan pour nou pei.

Sa i normal e swetab dan en demokrasi.


Sa dyalog in deroul dan respe mityel.

Nou’n ganny loportinite esanz pwennvi lo diferan size tel ki drog, stabilite politik, patriotizm, logmantasyon pri petrol e pri lezot komodite lo marse enternasyonal, e son konsekans lo pri lavi Sesel, persepyon viktimizasyon, rol manm Lasanble Nasyonal dan distrik, eksetera.

Dan politik, i toultan annan diversite lopinyon.

Diferans lopinyon i pozitiv pour en demokrasi.


Me mon osi bezwen rapel tou Seselwa, ki sa diferans lopinyon i bezwen ganny eksprimen avek responsabilite e avek byennet nou pep an tet.

Nou bezwen onnet, senser e realis.

Dan deba politik, i toultan annan posibilite e tantasyon pou fer politik bon marse; e souvan bann tel lapros i kapab vin en baryer pour devlopman nou pei.
Sa dyalog avek Lider Lopozisyon, atraver miting enformel, san prezans medya, in en mwayen pour nou etabli sa konfyans ki neseser ant dirizan politik - pour ki nou kapab bouz an avan koman en pei ini.

Nou bezwen etabli sa konfyans atraver sa ki nou dir e sa ki nou fer.

Pep Seselwa in byen akeir sa linisyativ.

Gouvernans se en konsep legzerzis lotorite e lenfliyans pour byennet en pep.

Bon gouvernans i komans par respe.

Respe pour lenstitisyon, respe pour lalwa e respe pour endividi.
Premye mark respe, se laverite.

Si nou annan respe pour en dimoun, ou bezwen dir li sa ki vre.

Me, nou bezwen konstate ki i annan plizyer domenn dan nou pei kot nou bezwen met anplas lezislasyon e mekanizm pli for pou asir sa respe e asir sa laverite.

An se ki konsern gouvernman, mon pou etabli legzanp avek en proze de lwa pour promouvwar letik dan servis piblik - “the Public Officers Ethics Bill”.
Sa lalwa pou answit anba sirveyans en Komisyon etik ki pou etidye performans servis piblik e osi tret okenn konplent oubyen lakizasyon koripsyon ki kapab ganny fer kont en manm servis piblik.

Sa proze de lwa pou osi enkli deklarasyon zot byen par bann zofisye piblik.

Sesel in deza sinny plizyer lagreman enternasyonal ki konsern koripsyon enkli Trete Nasyon-Zini kont koripsyon.

Nou annan en polisi zero tolerans lo okenn laspe koripsyon, dan son realite oubyen dan serten persepsyon ki kapab egziste.
Mon pou osi propoz en proze de lwa pou etabli en Komisyon lo Drwa Imen.

Sa Komisyon pou met anplas sa mekanizm ki pou permet lanket dan okenn lakizasyon labi drwa imen, swa par en lorgann leta, par en lorganizasyon prive, oubyen par en endividi.

Gouvernans i osi konsern medya e lakse avek lenformasyon.

I konsern bon kominikasyon ant gouvernman ek piblik e osi ant bann reprezantan politik ek zot elektora.
Mon gouvernman pe sa lannen met bokou lanfaz lo kominikasyon e relasyon piblik ant gouvernman ek popilasyon e osi avek bann travayer leta.

Zesyon lenformasyon e kominikasyon entern e ekstern i tre enportan pour ede edik e enform lepep.

Bann zofisye servis piblik i bezwen batir en pli bon relasyon profesyonnel avek piblik Seselwa.

Sa lannen nou pe revwar plizyer nou lalwa pou met zot an konformite avek Konstitisyon.

I en moman apropriye osi pour nou revwar lalwa ki defini loperasyon SBC.
Sa revizyon pour pran an kont bann sanzman dan nou sosyete e pou permet medya odyo-vizyel zwe en rol pli profon dan devlopman nou demokrasi.

Medya nasyonal i annan sa rol kle dan nou demokrasi e fodre medya i servi byen sa reponsabilite ki i annan.

Pli gran responsabilite se pour edik e enform lepep dan en fason obzektiv e onnet.

 Msye Speaker, letan nou pe koz lo bon gouvernans, nou bezwen osi koz lo lord ek lape.

Sekirite nou pep i primordyal.


E petet pli gro menas pour sekirite entern nou pep aktyelman i trafik drog.

Nou’n war Lapolis pran en nouvo lelan dan sa konba e nou’n war en to rikord lo larestasyon pour drog - en total 700 ka larestasyon in ganny fer an 2007 konpare avek 543 an 2006.

Sa bann larestasyon in posib gras a koordinasyon ant bann lorganizasyon kle dan sa konba enkli Lapolis li menm, Lafors Defans, Departman Zafer Entern e Customs.
Nou felisit tou sa bann zofisye ki’n travay pou asire ki nou’n kapab fer sa bann lentersepsyon.

Nou bezwen travay ansanm pou met en lafen avek trafik drog ki pe vol linosans nou lazenes, ki met presyon lo resours leta e ki vol en endividi son drwa e son devwar pou travay.

Nou annan en polisi zero tolerans anver drog.

E nou bezwen plis zefor lo lapar tou dimoun konsernen pour nou pas sa mesaz enn fwa pourtou.

Nou’n resaman etabli en Biro spesyalize pour konbat drog: National Drugs Bureau.
Sa biro pe konplemant travay Lapolis aktyelman dan de fason - 1) koordinasyon ant tou bann lazans, 2) provizyon en servis lentelizans ki pour permet nou detekte trafik drog menm avan i ariv dan nou pei.

Nou pou osi anmenn nouvo lalwa ki pou donn sa biro ankor plis mwayen dan sa konba.

Sa lezislasyon pou ankadre en stratezi global pour konbat trafik drog e anmenn amelyorasyon dan sistenm an antye.
Fodre nou war amelyorasyon dan tou son laspe, depi nivo lentelizans konsernan trafik drog ziska prosekisyon kriminel.

Sa lalwa pour donn sa biro ledan pour li kapab mord byen.

Sa biro pour ed nou atrap e kondann sa bann trafiker e met zot deryer baro, byen lwen avek nou zanfan.

Anplis ki sa, mon gouvernman pou entrodwi en proze de lwa pou sezi tou byen ki’n kapab rezilta en krim tel ki trafik drog.

Nou pou osi fer en revi nou lalwa kont blansisman larzan.
Resers in montre ki bokou trafiker i kasyet zot tranzaksyon drog par deryer en biznes lezitim.

Sa lalwa pou ed nou met en pwen final avek finansman sal ki pe permet lenportasyon drog dan nou pei.

I pou osi permet nou aret nenport kriminel ki pe servi en biznes oubyen son pozisyon pour li kasyet son aktivite ilegal.

Sa zofisye koronpi, sa biznesman kriminel - zot letan pe fini!

Mon pe anvoy en mesaz ozordi pour tou trafiker: personn pa pou profit lo linosans nou zanfan san pey son konsekans!
Trwa proze-de-lwa ki mon’n koz lo la pou ganny prezante devan Lasanble mwan prosen: setadir Lalwa lo Letik dan Servis Piblik, Lalwa lo Komisyon pour Drwa Imen e Lalwa pour sezi byen kriminel ek prevansyon blansisman larzan.

Mon demann tou manm Lasanble pou siport sa bann proze de lwa letan zot ganny prezante, pour lanmour nou pei, e pour lanmour nou zanfan.

Zot reprezant bann zarm esansyel dan nou konba kont drog, korispyon e kriminalite dan nou pei.
Nou osi konsyan ki i ankor annan bokou size ki nou bezwen adrese dan Lapolis.

I annan alegasyon konmkwa ki i annan koripsyon dan Lapolis sirtou kot i konsern drog.

Sa bann pratik fodre ganny eliminen.

I malere letan sa bon travay par zofisye devoue i perdi lenpak akoz serten move eleman ki napa lentere lepep aker.

Reorganizasyon ki pe kontinnyen dan Lafors Lapolis i annan pour bi rann li pli efikas pli profesyonnel, pli performan.
I pou ekip li pli byen dan son rol gardyen lord ek lape, e dan son konba kont kriminalite.

Dan sa prosesis reorganizasyon, lafors lapolis pe ganny led avek plizyer eksper enternasyonal.

Sa reorganizasyon pou redefini serten pratik ek prosedir e i pou pran an konsiderasyon serten rekomandasyon rapor Ziz Reilly.

 Msye Speaker, mon prosen pwen i konsern Zidisyer.

Zidisyer i sa brans leta ki bezwen asire ki tou nou zefor pou anmenn lazistis i pa an ven.

Resaman, Sef Ziz in demisyonnen.


Mon remersye li pour son travay pandan tou sa lannen ki’n la.

Mon pe esper rekomandasyon Lotorite Apwentman Konstitisyonnel (CAA) pou mwan apwent en nouvo Sef Ziz.

I ti a swetab, ler in ganny apwente, ki i fer en odit endepandan kad legal e enstitisyonnel nou sistenm Zidisyer, i konpri nou sistenm lazistis kriminel.

Sa i swe tou Seselwa.


Anmenmtan ki nou pe komans sa legzersis pou remet nou Konstitisyon azour, mon kwrar ki moman in arive pou revwar mannyer ki nou sistenm e prosedir Zidisyer i fonksyonnen pou ranpli sa rol ki prevwar dan konstitisyon.

Fodre ki tou Seselwa ek kominote enternasyonal i annan konfyans dan nou Zidisyer, e fodre ki nou tou nou satisfe avek son fonksyonnman.

Plizyer fwa mon’n ensiste lo nesesite pou redinamiz prosesis ziridik pour ki lazistis i ganny delivre dan en letan akseptab.
Nou bezwen en zidisyer ki rapid e efikas.

En zidisyer, for, solid, e endepandan, i esansyel pour progre nou pei.

Mon demann tou dimoun pou respekte lendependans zidisyer.

Nou en pti pei.

Nou bezwen annan sa respe pour tou brans Leta pour ki nou pei i marse.

Parey mon’n dir, gouvernans i anglob bokou plis ki selman gouvernman.

I annan bokou manm nou lasosyete ki bezwen asire ki zot pran zot responsabilite pou ofer zot servis dan en fason transparan, net e onnet.
Dan dispansasyon lazistis avoka i annan en rol kle pour zwe.

I enportan ki sa profesyon i ganny byen ankadre pou ofer meyer servis zot kliyan.

I annan alegasyon koripsyon dan sa profesyon.

Mon swete ki Sef Ziz i pran mezir apropriye pou abolir koripsyon legal e etablir plis etik dan zidisyer an zeneral.

Nou bezwen asir sa konfyans dan sa profesyon e osi regard bann posibilite devlop li ankor plis par egzanp dan kad nou sekter offshore e lezot servis finansyel.
Me nou pa kapab devlop li si napa sa konfyans, si nou pa kapab fye lo lonekte e profesyonalizm nou avoka.

Frer ek Ser Seselwa, napa okenn plas pour koripsyon dan Sesel.

Napa plas pour frod.

Sa seri mezir ki mon pou prezant devan Lasanble, i ava kontribye pour ki Sesel i vin enn bann pei pli prop omonn.

Avan pas lo en analiz bann size ekonomik, mon oule osi rapel manm Lasanble pour osi travay avek responsabilite.
Mon ti egziz nesesite annan en Lasanble serye lannen pase, e plis ki zanmen nou bezwen annan bann reprezantan lepep ki’n pare pour debat bann size d’enportans nasyonal avek lonekte e senserite.

Mon apresye langazman ki nou manm Lasanble, lo tou le de kote, in fer pou adres bann pwen sibstansyel dan en ton konstriktif san angaz zot dan politik bon marse.

 Msye Speaker, mon pou pas aprezan lo nou sityasyon ekonomik aktyel avek serten refleksyon osi pour lavenir.

Premye pwen se pri lavi.


Logmantasyon dan pri lavi an zeneral i en gro konsern mon gouvernman.

Mon konsernen akoz mon konsyan ki i annan fanmir ki vwar zot dan difikilte finansyel pour kapab mentenir zot lakour.

Mon konsernen akoz mon santi douler en fanmir ki pe esey met de bout ansanm pou kapab balans bidze lafen dimwan.

I annan fanmir kot i annan zis manman tousel ki pe travay; i annan fanmir ki pe travay dir e kot zot annan plis ki en lòn pou repeye.
Mon konsernen akoz mon kontan mon pep, e ler i soufer, mon osi mon santi son soufrans.

Larealite se ki napa en solisyon imedya, ni en solisyon mazik pour adres sa sitiasyon akoz pri lavi an zeneral i ganny dikte par bann kouran mondyal ki andeor nou kontrol.

Pour plizyer lannen gouvernman in pran en lapros kot in abzorb serten logmantasyon atraver sibvansyon.
Ti enportan pou nou fer li a sa moman akoz ti annan en to krwasans limite dan nou lekonomi, e ti annan plizyer kous nou sosyete ki swa ti napa lanplwa, oubyen ti anploye lo bann scheme spesifik.

Nou pei nepli kapab soutenir sa, akoz si nou anvi fransi sa lot letap devlopman, nou bezwen pare pou vin realis, rezilyan e pli responsab.

Letan mon ti lans Stratezi 2017 lannen pase, nou ti konfyan ki nou ti pou kapab gradyelman aziste bann sibvansyon ziska ki nou ariv lo en lekilib.
Malerezman, pri petrol in kontinyen monte lo marse enternasyonal ki vedir ki tou bann benefis ki nou ti sipoze gannyen avek meyer performans nou lekonomi in bezwen ganny servi direkteman pou pey lenportasyon petrol.

Nou bil petrol in sorti 17.5 milyon dolar an 2002, pour ariv plis ki 60 milyon dolar an 2007.

Vwala kot tou nou deviz pe ale.

Partou, dimoun pe demande si lemonn pe antre dan en kriz finansyel e ekonomik.
Pri ekstraordiner ki petrol in arive lo marse enternasyonal, ansanm avek bann problenm kredi ki bann labank mazer pe fer fas avek, i vedir ki lasenn enternasyonal i dan en leta lensertitid e boulversman.

Vwala ki mannyer kouran global pe direkteman enpakte lo nou.

Pri petrol ti ariv plis ki 100 dolar en barik an Desanm 2007, en rikord dan listwar lekonomi mondyal.

Sa in antrenn logmantasyon dan preski tou lezot prodwi de-baz ek komodite lo ki nou depann isi Sesel.

Vwala larealite.
Vwala larealite.

Tou pei dan lemonn ki pa prodwir petrol in sibir en sok.

Nou pri petrol kot laponp i SR12 en lit konmela.

Moris i ekivalan SR11.59.

Sengapour i ekivalan SR11.00.

Grann Bretanny in ariv plis ki SR19.

Dan Linyon Eropeen an zeneral, laplipar pei pe vann petrol plis ki SR15 en lit.

Mon pe sit sa bann pwen akoz zot reprezant la realite ki nou bezwen fer fas avek tou lezour.

Frer ek ser Seselwa, mon war sa ki zot war.

Wi, pri lavi in monte.


Wi, lavi i vin pli difisil letan kou en keksoz i vin pli ser.

Wi nou sibir enkonvenyans akoz mank serten komodite lo marse lokal resaman.

Mon konsyan ki sa i en problenm serye ki afekte e fristre tou Seselwa.

Me mon pe adres li.

Mon pe met anplas en striktir finansman ki pou permet STC fourni marse lokal avek bann komodite esansyel dan en fason regilye.
Sesi etan, sekter prive, sirtou bann marsan, i osi annan en rol pou zwe dan sa domenn - mon rapel ki tou marsan i kapab enport nenport komodite esansyel.

I enportan ki sa bann marsan zot annan en konsyans sosyal e regard priyorite pei.

Otan ki mon la, mon pou kontinyen rod tou fason pour tenir nou pep, sirtou dan bann moman difisil.

Mon pou kontinnyen rod tou solisyon posib pou fer desann pri lavi.

Mon gouvernman pou toultan travay pour ki en fanmiy ordiner i kapab ganny sifizaman pou li viv.
Mon gouvernman pou kontinnyen anmenn plizyer linisyativ sa lannen ki pou kontribye pou amelyor sityasyon pri lavi pour tou Seselwa.

Me nou bezwen adres kestyon pri lavi avek trwa prensip ki mon’n deza mansyonen;  Nou bezwen fer li dan en fason responsab;  Nou bezwen realis;  Nou bezwen travay dir e vin rezilyan.

Mon Gouvernman pou propoz en proze-de-lwa pou sirvey konpetisyon dan nou pei: en Competition Law.
Sa lalwa pou fer ki marsan ki abiz bann prensip konpetisyon e bann drwa konsomater i ava ganny penalize devan lalwa.

En tel lalwa i anliny avek lezislasyon modern anfors dan plizyer pei.

Pri ki pe ogmante partou dan lemonn i otomatikman fer pri lavi monte isi Sesel.

Me nou annan plizyer komersan, ki servi sa pou abiz lo konsomater Seselwa.
Sa lalwa pour osi permet Gouvernman pran aksyon si i neseser kont bann konpannyen ki annan en monopoli oubyen en lavantaz eksepsyonnel ki permet zot gard pri en serten prodwi a en nivo tro o. Touzour dan kad zefor pour konbat pri lavi, Gouvernman in demann PUC pou fer letid lo ki mannyer i kapab anmenn en lasistans anver bann fanmiy ki pli dan bezwen letan nou pran an konsiderasyon pri lavi aktyel.
Premye letid in terminen e mon kapab konfirmen ki nou’n fini met anplas en mekanizm ki pou asire ki fanmiy ki servi mwens ki 300 younit elektrisite par mwan i ganny en discount lo nouvo tarif ki’n ganny anonse dan bidze 2008.

Sa i vedir ki avek sa discount, en fanmiy ki ti pou sipoze pey SR264 anba nouvo tarif pou bezwen pey selman SR204 avek sa discount.

PUC in osi komans en legzersis pou egzamin posibilite redwir okenn gaspiyaz e trouv bann mwayen inovater pour redwir zot kou loperasyon.
Ansanm avek sa revizyon nou bezwen kontinyen ankouraz tou fanmiy pou redwir konsomasyon elektrisite otan ki posib.

Sa bann nouvo linisyativ i konplemant plizyer progranm ki deza anplas ki nou pou kontinyen promouvwar e ki anmenn en sipor direk a bann fanmiy ki pli dan bezwen.

Sa i enkli nou bann proze lakaz.

Malgre bann kou materyo konstriksyon pe kontinyen monte, progranm lakaz gouvernman i ofer en swa peyman baze lo kapasite peyman sak fanmiy.
Dan konteks responsabilite, mon bezwen note ki i annan plizyer ki abiz lo servis ki gouvernman i ofer e zot pa pey zot lakaz tou le mwan.

Nou bezwen demann tou Seselwa pour pran zot responsabilite anmen.

Demann pou lakaz pour lwe pe kontinnyen ogmante, e mon konsernen ki sekter prive pa pe fer ase pour asire ki lozman ki ganny lwe i a en pri rezonnab e ki i osi dan leta konvenab.

I en sekter kot malerezman i annan bokou labi, e sa i met ankor plis presyon lo lozman ki ganny ofer par gouvernman.
Minister Devlopman Nasyonal pou antreprann diskisyon avek propriyeter konsernen pou trouv solisyon pli konvenab pour bann ki pe lwe dan prive.

Nou espere ki sa diskisyon i ava promouvwar en meyer lanvironnman pour propriyeter ensi ki pour lokater.

Nou pe osi re-organiz nou sistenm means-testing pour asire ki sa ki vreman dan bezwen i benefisye avek en sipor Leta.

Sistenm means-testing pe ganny revize pour redwir birokrasi e donn lasistans vitman dan sityasyon kot i merite.
E si en dimoun in ganny deklare lo lenvalidite permanan, nou ekspekte ki son lasistans i osi permanan, e non pa ganny revize tou lazournen.

Swivan mon lanons lannen pase lo lasistans pou bann fanmiy kot i konsern Daycare mon annan plezir pour anonse ki bann fon spesifik pour ganny dedye anba Sekirite Sosyal pour asiste bann fanmiy ki dan bezwen.

Sa lasistans finansyel pou ganny peye direkteman avek bann fanmiy ki fer laplikasyon lo en baz means testing.
Kot i konsern transpor piblik, Gouvernman pou kontinyen abzorb kou petrol pour SPTC pou asire ki pri bis i reste stab.

 Msye Speaker, Pri lavi i natirelman premye preokipasyon pour nenport ki fanmiy.

Me koman en pep, nou bezwen osi regard sa sityasyon dan son konteks pli larz.

Koman zot Prezidan, mon bezwen anmenn bann fe devan zot ki konsern nou lekonomi an antye.

Tou dimoun ki dan en pozisyon leadership i devret fer parey.

Nou lekonomi i pe grandi.

Nou to krwasans an 2007 ti 5.3%.


Nou performans in ganny rekonnet par Fon Moneter Enternasyonal ensi ki lezot lorganizasyon ekonomik mondyal.

Nou lekonomi pe bouze malgre bann kontrent tel ki mank deviz, logmantasyon pri petrol e pri matyer premyer ki pe kontinyen monte partou dan lemonn.

 Nou reveni an deviz pe ogmante me nou depans pe osi ogmante.

Lenportasyon petrol tousel ti ariv en valer 60 milyon dolar, san pran an kont bann diferan aryeraz ki’n akimile an rezon sa logmantasyon dan pri petrol.
An 2007, Seselwa ti fer apepre 40,000 vwayaz a letranze e labank ti debours plis ki 18 milyon dolar lo travel allowance tousel.

Nou’n anmenn en prosesis gradyel dan liberalizasyon deviz an 2006 e 2007 ki’n permet nou ogmant lakantite deviz ki rantre dan nou pei, ensi ki lakantite deviz ki pe antre dan nou sistenm banker.

Mezir ki’n anonse dernyenman dan bidze i osi prevwar serten sanzman dan sistenm peyman ki pou kapab anmenn plis deviz pour adres nou bezwen.
Mon lans en defi ozordi sirtou avek tou bann labank ki pe fer biznes dan Sesel aktyelman.

An se moman napa okenn kontrol Gouvernman ki anpes bann labank ofer bann kont an deviz pour endividyel oubyen konpannyen.

Me i paret ki bokou dimoun pe rankontre difikilte pou fer sa.

Mon swete ki bann labank i senplifye zot prosedir pou ankouraz dimoun pou ouver en kont an deviz.
Dimoun i osi konplent ki bann labank pa pe ofer bann tarif konpetitiv lo zot servis, pa pe ofer lentere ki enteresan e osi pa pe promouvwar akse ek kredi pour bann lantreprener Seselwa.

Mon’n toultan konsider bann labank koman bann partner fidel dan devlopman Sesel.

Nou sekter finansyel e banker i bezwen vin pli konpetitiv pour kapab sirmont defi ki devan nou, e osi pour nou tou kapab sezi bann loportinite ki nou lekonomi pe kree.

I osi annan bokou deviz ki lye avek lenvestisman ki pe ariv dan nou pei.
Labank Santral in estimen ki an 2007 948 milyon dolar in ganny zenere dan nou lekonomi.

Sa i konpare avek 644.6 milyon dolar ki ti zenere an 2003.

Me, touzour dapre Labank Santral, zis 268.1 milyon dolar ki ti pas dan nou sistenm banker.

I normal ki nenport ki lenvestiser i annan sa loportinite pou rapatri son benefis e sa i ganny garanti anba nou kod lenvestisman.
Me, mon pa satisfe avek lafason ki bokou lenvestiser e lenstitisyon finansyel pe transfer larzan andeor nou pei san ki i pas dan okenn kont isi Sesel.

Sa pa konsern selman biznes etranze, me osi biznes Seselwa.

In ler pour bann lenstisyon finansyel, enkli bann loperater ekonomik, pou rektifye sa sityasyon e asire ki lamazorite deviz ki ganny zenere par lekonomi Sesel i pas par nou sistenm banker.

 Plis ki zanmen nou pep pe vin antreprener.


Monn war plizyer biznes diferan grander pe monte; e dan serten ka nou pe menm war zot kree en konsep prodwi oubyen servis ki permet zot pozisyonn zot lekor lo marse enternasyonal.

En legzanp enteresan se desizyon management e bann anplwaye Foodpro kot SMB pour zot kree zot konpannyen pour kontinny sa servis lo en nivo prive.

Nou fyer letan en byen leta i ganny privatize dan en tel fason ki permet tou son anplwaye partaz dan sa ki sa konpannyen i kapab kree.
Mon pran sa loportinite pou mwan felisit zot.

Mon’n osi war plizyer pti biznes pe pran lakot pou kree plis larises pour zot menm e pour zot anplwaye.

Zòn endistriyel Providans pe vin en pti lavil endistriyel kot diferan kalite biznes ek servis pe leve e pe prospere.

Mon vizit laba resaman in montre sa bann loportinite ki egziste dan lekonomi.

In permet mwan osi pour byen sezi bann kontrent ki bann pti biznes pe fer fas avek e osi ganny lide lo fason ki nou kapab adres serten sa bann problenm.
Nou pe war plizyer zenn pare pour pran lavenir dan zot lanmen e pran en lòn pour envestir dan en pti biznes.

Concessionary Credit Agency in debours R9.68 milyon dan diferan lòn, ki reprezant en total 310 lòn an 2007.

215 ladan ti anba Young Enterprise Scheme.

Labank Devlopman lo son kote in debours SR62 milyon en valer lòn konpare avek SR59.3 milyon son lannen avan.
Nou osi annan 1172 biznes Cottage Industries ki anrezistre avek SENPA e an 2007 nou’n annan en rikord 408 laplikasyon pour fer sa bann pti biznes.

 Msye Spekaer en retonbe enportan ki lye avek nivo lenvestisman enpresyonan ki nou’n war dan nou pei resaman, se sa demann pour bann prodwi e servis sipor.

Sa pe kontinyen diriz sa logmantasyon dan pti biznes.
Ankor bokou loportinite pe leve, e Gouvernman pe pran plizyer linisyativ pour asire ki sak proze lenvestisman i annan ankor plis lefe miltiplikater dan nou lekonomi.

Nou kòd lenvestisman i egziz partisipasyon biznes lokal dan bann diferan proze.

Minister konsernen, ansanm avek Biro Lenvestisman, pou fer sir ki tou lenvestiser i respekte sa kondisyon.

Provizyon pour asir partisipasyon biznes Seselwa i la!

Nou bezwen enplimant li.


Nou pe osi egzize ki lenvestiser i annan en stratezi lenvestisman sosyal dan sak distrik kot i annan en proze.

Ser frer ek ser Seselwa, Nou tou nou a rekonnet ki Gouvernman in met an plas en lanvironnman ki favorab pour lenvestisman.

E mon Gouvernman pou toultan ankouraz lenvestisman lokal.

Sepandan, nou bezwen konstate ki lenvestisman lokal, li tousel, pa pou zanmen sifi pour devlopman Sesel.

Se pour sa rezon ki nou bezwen lenvestisman e kapital etranze.
Tou pei – menm bann pei pli devlope – i rod lenvestisman etranze.

A pli fort rezon, Sesel, koman en pti pei avek bann resours tre limite, i bezwen lenvestisman etranze.

Sa i permet pei kree plis larises, akseler son devlopman e i garanti lavenir tou Seselwa.

Nou bezwen travay ansanm pour anmenn plis benefis pour nou pei atraver lenvestisman.

Nou bezwen kontinnyen met pouvwar dan lanmen pep Seselwa pour li kapab vin en pli gran lenvestiser limenm.
Se dan sa konteks ki Gouvernman pe etabli en holding company sa lannen.

Sa konpannyen pou responsab zestyon e komersyalizyon tou bann byen, par ek lenvestisman leta.

Avek en tel holding company Gouvernman pou kree en nouvo mekanizm pou ede double larises Seselwa an 2017.

Evantyelman, Seselwa i ava kapab aste par dan sa la konpannyen.

 2007 in ankor enn fwa en lannen rikord dan nonm viziter dan nou pei avek 161,273 touris, ki reprezant en logmantasyon 15% lo 2006.
Anplis ki sa, nou pe war plis partisipasyon biznes Seselwa dan sa sekter.

An 2007 tousel nou’n war 16 nouvo car hire ek pti biznes maritim.

Ti osi annan 14 nouvo pti lotel oubyen restoran.

Sa Lasanble in reviz Tourism Incentives Act (TIA) osi dan konteks proteksyon e promosyon bann pti biznes Seselwa dan sa sekter.

Lo kote aviasyon, bann levennman resan in prezant en gran defi pour Air Seychelles.
An rezon en aksidan an deor son kontrol ki ti arive Paris, nou laliny aeryen pe fer fas avek en peryod difisil.

Ozordi mon salye sa gran lekip dan Air Seychelles ki pe travay nwit e zour, pou sirmont sa defi.

Mon demann osi ki tou Seselwa i donn zot sa sipor ki zot bezwen dan sa moman difisil.

 Nou lendistri lapes in kontinnyen ogmant son reveni.

Lavaler total eksportasyon tou prodwi pwason in ariv SR 1.5 milyar pour 2007 ki reprezant en logmantasyon 36% lo 2006.
Sa logmantasyon i sirtou gras a performans solid dan sekter semi-endistriyel kot nou’n anrezistre en logmantasyon 30% dan tonnaz.

Par kont, anmenmtan nou’n anrezistre en rediksyon 45% dan tonnaz sekter endistriyel.

Plis ki 5,000 Seselwa pe aktyelman ganny zot lavi dan sekter lapes ek por dan en fason ou dan en lot.

Anmenmtan nou bezwen asire ki nou nivo lapes i reste soutenab pour garanti en sours reveni pour nou menm ek nou zanfan.
Lotorite Por pe osi finaliz son plan pour lenvestisman e ranforsi son lefikasite swivan en letid Sekretarya Commonwealth.

 Dan en lannen kot pri petrol in atenn nivo rikord lo nivo mondyal, SEPEC in zwe en rol koman stabilizater pour nou lekonomi.

Parey mon’n deza eksplike, logmantasyon pri karbiran in met bokou presyon lo nou lekonomi, e nou bezwen prepar nou lekor pour son lefe negatif kontinnyen pou ankor en pe letan.
Malgre ki nou tou nou pe konstat sa logmantasyon dan pri karbiran kot laponp, SEPEC pe kontinnyen servi son benefis son aktivite enternasyonal pou sibvansyonn marse lokal.

San sa travay eksepsyonnel par SEPEC, nou ti pou dan plis difikilte ankor e nou ti pou trouv nou dan sityasyon serten pei ki resaman in annan koupir elektrisite oubyen kot en black market pour karbiran in devlope.
Lagrann mazorite prodwi petrolye ki SEPEC i enporte i pour litilizasyon PUC ki bezwen prodwi plis elektrisite pou fer fas ek logmantasyon dan lakantite lakaz, biznes ek lotel.

Konsomasyon elektrisite i reprezant aktyelman 45% tou prodwi petrolye ki pei i servi dan en lannen.

SEPEC, malgre bann kontrent liye a logmantasyon pri petrol, pe kontinnyen fer en kontribisyon remarkab dan nou lekonomi.

En senkyenm tenker pou vin operasyonnel sa lannen.


Nou laflot 5 petrolye pou vin en sours reveni enportan pour Sesel a lavenir.

Resers pour petrol pe kontinnyen.

Selon bann eksper, lenformasyon ki zot in anmase ziska prezan e ki zot pe analize i plis ki ankourazan.

 Frer ek ser Seselwa, kestyon lenerzi i enn kritik pour nou, e pour nou lavenir.

Lakantite petrol ki nou pei i konsonmen aktyelman i pa soutenab a lon term.
Gouvernman pe aktyelman travay lo en polisi lenerzi pour nou pei ki pou regard solisyon radikal ki nou bezwen adopte.

Nou pou osi form en komisyon spesyal lo lenerzi pour gid sa legzersis.

Nou bezwen rod bann fason inovater pour nou prezerv lenerzi, me osi lezot resours tel ki delo.

Dan bi promouvwar litilizasyon lenerzi alternativ, Gouvernman in anlev tou taks, enkli GST, lo serten prodwi tel ki pano soler, e nou pe konsider dot prodwri tel ki batri fotovoltaik.
An 2007 nou ti bezwen apepre 5 milyon dolar par mwan pour pey nou lenportasyon petrol.

An 2008, nou pou bezwen 7 milyon dolar par mwan pou nou lenportasyon petrol.

Sak saving ki nou kapab fer i vedir en larzan anplis ki nou kapab re-envesti dan nou pep, dan ledikasyon nou zanfan, e dan swen nou malad.

 Nou sekter servis finansyel ek offshore i enn ki promet bokou pour lavenir.

Dapre SIBA, aktivite offshore in ogmant par 31.64% an 2007 e in kontribye 3.85 milyon dolar dan kont Gouvernman.
Sesel i enn bann zirisdiksyon ki’n etabli en bon repitasyon pour son fiabilite e osi pour son transparans ek efikasite.

Sa i ilistre par lefe ki enn bann pli gran labank enternasyonal, Barclays Bank, in deza etabli li dan offshore.

I annan lendikasyon ki lezot labank renonmen pour osi swiv sa legzanp byento.

Plizyer zenn Seselwa pe deza kree en karyer enteresan e prosper dan sa sekter.
Msye Speaker, mon’n pas an revi plizyer laspe nou lekonomi e mon’n dekrir plizyer defi ki nou pe fer fas avek, e osi plizyer loportinite ki devan nou.

Mon lans en lapel a tou lider politik, e a tou pep Seselwa: I byen ki nou diskite e esanz pwen-d-vi lo nenport stratezi- me enn fwa ki nou’n deside ki nou pe al an avan, annou koste zepol pou sirmont defi e sezi loportinite pour benefis nou tou.

 Pep Seselwa, sitiyasyon dan lemonn de no zour i prezant en zimaz konpleks ranpli avek lensertitid.
Me dan sa monn divize, Sesel in fer en perse lo lasenn enternasyonal baze lo en mesaz linite, lape ek stabilite, e osi lo en mesaz lanmour pour nou plannet, pour lanvironnman e pour limanite.

Nasyon-Zini in deklar 2008 koman lannen pour Later - Year of Planet Earth.

Sesel pe siport sa azanda par tou mwayen ki a son dispozisyon.

Lemonn in pare pour ekout nou lavwa akoz pandan plizyer lannen nou’n kontinnyen demontre lenportans lanvironnman dan nou proze devlopman.
Nou’n ranforsi nou reprezantasyon diplomatik, e nou’n osi mobiliz nou rezo Konsiler onorer pour nou ogmant vizibilite Sesel.

Dan menm bi, monn antreprann bokou misyon a letranze.

I enportan ki nou kree vizibilite nou pei e mon’n demann sak Seselwa pou osi vin anbasader pour nou pei - ki swa letan nou pe diskit avek en touris oubyen letan nou pe vizit en paran oubyen zanmi a letranze - annou anmenn mesaz Sesel devan - sa mesaz patriotizm, linite, lanmour pour nou prosen.
Ler nou konstate sa ki pe pase dan serten pei vwazen nou bezwen realize ki vreman nou en pei beni.

Nou en legzanp dan plizyer domenn!

Nou en pei ki ouver anver lemonn, e malgre nou pti, nou kapab debout kot a kot avek pli gran pei pour diskit lo en baz egal.

Nou polisi zafer etranzer i baze lo sa respe mityel.

Koman en pti pei, i osi enportan ki nou kree sa dinamik respe parmi nou bann vwazen pli pros.

Pandan 2007, Sesel in prezidan an egzersis, Komisyon Losean Endyen (COI).
Mon fyer ki pandan sa peryod nou’n reisi negosye avek sikse avek Linyon Eropeen lo size bann Lakor partenarya ekonomik.

Sa dosye ti enn kritik pour tou pei dan nou zòn, e nou’n zwe en rol kle pour defann posizyon nou bann frer ek ser dan Losean Endyen ensi ki nou prop lentere.

COI i sa lorganizasyon proksimite pour nou, e i enportan ki sa lorganizasyon i kapab defann nou pozisyon dan tou konteks, enkli pozisyon difisil pour bann pti leta zil dan klima ekonomik e politik mondyal.
Monn pran linisyativ dan sa konteks pour organiz en konferans spesyal lo sa size ki pou fer isi Sesel mwan prosen.

 Parey preanbil nou Konstitisyon i rapel nou, nou sanse pou viv lo enn parmi bann pli zoli pei o monm.

Sa labote ki lanatir in ofer nou konman nou leritaz, i inik e telman frazil ki nou bezwen zefor tou dimoun pour prezerv li a tou pri.

Nou’n fer bokou dan lanvironnman, me i osi annan bokou defi ki nou bezwen sirmonte.

Sa i responsabilite tou Seselwa.


Mon fyer letan nou vwar nou bann zenn pe donn sa bon legzanp proteksyon nou lanvironnman, e mon pran lokazyon pou felisit tou ansennyan, NGO ek sekter prive ki met bokou lanfaz pou asire ki nou bann zenn i pran swen e apresye nou lanvironnman frazil e inik.

Lannen pase dan mon diskour Lazournen Nasyonal mon ti koz lo sitiasyon salte e nivo polisyon dan nou pei.
Mon konstate ki i annan bokou travay ki pe ganny fer e mon vwar sa zefor kolektif pour ede rann nou pei pli prop, pli zoli e pli akeyan.

Nou bezwen kontinnyen pour akonpli sa rev en Sesel san okenn salte, san okenn gaspiyaz e san polisyon.

Nou bezwen travay pou akonpli sa waste free Seychelles.

Nou bezwen travay pour en meyer sistenm kolekte salte e osi travay lo proze resiklaz.

62 tonn salte par zour i antre dan nou landfill.


Nou lespas i limite e nou bezwen fer sir ki sa problenm pa depas nou kapasite.

Nou lanvironnman i konsern nou tou.

Annou fer nou bout pou prezerv li.

 Msye Speaker kan lepep ti donn mwan sa manda pour servi zot, mon ti konsyan sa gran responsabilite ki zot in donn mwan.

Mon ti konsyan ki lanmans pwalon i so, me mon ti determinen pou atrap li akoz mon ankor kapab travay dir.

Travay e responsabilite i lakle.


Mon’n touzour travay dir e mon pa per travay dir.

Tou travay i annan son valer.

Travay I donn nou dinnyite.

Travay i donn nou en sans akonplisman e lafyerte.

Travay i enn nou devwar fondamantal anba lartik 40 nou Konstitisyon.

I egziste ozordi en kantite loportinite travay dan nou pei.

Sa maryaz ant en bon klima ekonomik e bann stratezi lanplwa ki’n ganny byen planifye, in fer redwir ankor mank lanplwa.
An Desanm 2006, nivo somaz ti 3.4 % e ti desann pou ariv 1.9% an Desanm 2007.

Sa i pli ba ki’n deza rikorde dan listwar Sesel.

An se moman i annan plis ki 500 plas travay vacant ki’n anrezistre avek Biro Lanplwa.

Se bann loportinite ki Seselwa i bezwen pran.

Stratezi 2017 i met lanfaz lo partisipasyon sak Seselwa dan lekonomi nou pei.

Sak Seselwa i bezwen rekonnet ki se travay ki kree larises, se travay ki fer nou lekonomi grandi e ki permet redistribisyon larises e byennet dan sosyete.
Rezilta bann polisi ekonomik ansanm avek bann stratezi ki’n ganny etablir pe met plis dimoun dan lanplwa permanan.

Par konsekan, partisipasyon dan URS pe kontinyelman redwir.

Aktyelman i annan selman 120 zenn lo sa progranm konpare avek 400 an 2005.

Lentrodiksyon en saler minimonm o nivo nasyonal ki ti ganny anonse an Desanm lannen pase pe asir en saler pli konfortab pour tou travayer Seselwa.
Pou nou kapab double nou GDP an 2017, nou bezwen devlop nouvo travay ki pour redwir kou, redwir gaspiyaz e osi itiliz nou konpetans imen e nou bann resours teknolozi a son maksimonm.

Nou pe met anplas en lazans spesyal pour asiste dimoun ki pour en rezon ou en lot i kapab travay zis part time pou trouv en louvraz apropriye.

Sa servis pou osi aplik pour en travayer ki deza dan lanplwa me ki santi i kapab fer en lot pti louvraz.
Sa lazans pou konmans konman en lazans gouvernman me apre i pou ganny privatize.

Mon oule profit sa lokazyon pou mwan fer en mansyon spesyal pour tou sa bann travayer ki devoue e fer zot travay avek lanmour.

I annan en kantite zot partou dan nou pei.

Zot bann zonm ek fanm ki pa pe zis travay pour en saler lafen dimwan, me akoz zot pasyonen pour zot metye.

Zot bann travayer ki pe fer zot devwar.

Mon osi salye sa mer-d-fanmiy e sa per-d-fanmiy ki travay dir pour zot lakour.
Mon salye sa zenn responsab ki’n dekouver valer travay dir.

I annan bokou ki fer plis ki en louvraz akoz zot oule avanse, e realiz zot rev.

Nou en nasyon debrouyer, e ki kapab travay si nou oule travay.
Par kont i osi annan dimoun ki vilnerab dan nou sosyete, nou bann aze e nou bann dezabilite, sa bann paran tousel ki menm si i tia kontan ganny en lot pti travay i pa kapab akoz i annan son lakour e son zanfan pou okipe, sa fanmiy ki pe travay dir akoz zot annan plis ki en lòn pour repeye... Fodre zanmen nou oubliy zot.

Zot bezwen lasosyete pou siport zot e otan ki mon la e otan ki resours pei i permet, sa bann dimoun pa pou ganny kit dernyer.
Mon gouvernman pou touzour rod mwayen pour rann zot lavi pli konfortab.

Msye Spiker, en lot kestyon par rapor avek lanplwa i security clearance.

Menm si sa i egziste dan tou pei, sa i’n ganny kritike e politize.

Gouvernman pe revwar e senplifye prosedir rekritman dan sekter piblik.

Ler sa nouvo sistenm i ava met anplas, tou persepsyon negativ security clearance i ava ganny eliminen.
 Swivan restriktirasyon gouvernman lannen pase, sak Minister ti ganny sans atraver medya partaz zot vizyon avek lanasyon.

Vizyon sa bann Minister in ganny transformen dan bann plan daksyon ki pe pran lefe a diferan letap depandan lo natir sak minister.

Mon’n pran linisyativ lannen pase pour restriktir plizyer departman gouvernman pour ogmant zot lefikasite, prodiktivite e amelyor nivo servis.

Mon konsyan ki i ankor annan bokou pou fer e i annan plizyer sekter ki nou bezwen revwar zot lorganizasyon.
Annou fer sir ki Gouvernman i travay pour lepep Seselwa!

Nou bezwen annan en sistenm servis piblik ki responsab, efikas e ki baze lo performans.

Formasyon pou zwe en gran rol dan sa prosesis pour amelyor nivo nou servis piblik e nou bann lenstitisyon tel ki SIM e nou Liniversite pour annan en rol kle ladan.

 Bidze 2008 in anmenn serten logmantasyon lo nivo saler pour serten kategori travayer dan servis piblik.

Sa logmantasyon i depann lo nou mwayen ki baze lo sitiyasyon fiskal aktyel.
Anmenmtan, Gouvernman pe antreprann en letid lo revizyon global saler an kolaborasyon avek Commonwealth.

Sa letid i pou propoz en striktir zeneral pour tou grad saler.

I nou swe osi ki sa letid a permet lenplimantasyon en sistenm benefis selon performans ki pou osi kree bann incentives pour plis lefikasite dan servis piblik.

Frer ek ser Seselwa, mon osi konsyan ki bokou konpannyen pa’n aziste zot saler malgre tou lasistans e konsesyon ki Gouvernman in donn zot.
Mon demann bann lotel sirtou pour anmenn en package rezonnab pour bann travayer Seselwa la ki sekter tourizm pe perform sitan byen e ki zot osi pe rekolte en benefis baze lo reazisteman roupi.

Gouvernman pe kontinnyen diskit avek bann lotel e mon felisit sa bann lotel ki’n entrodwi en sistenm sarz lo servis, ki permet bann travayer prodiktiv ganny bokou plis lo zot saler baze lo zot performans.
Me, i ankor annan bokou ki zot kapab fer e mon demann zot ankor enn fwa pour adres sa size afen ki zot travayer i ganny rekonpanse adekwatman.

 Lazenes Seselwa pou reste touzour tre pros ek mon leker, e tre o lo mon priyorite.

Loptimizm, lenerzi, motivasyon, kouraz e lafors se bann mo ki dekri lazenes Seselwa.

Se zot ki pou kontinnyen semen ver progre e prosperite nou pei.

Se zot lafors nou pei!


Mon Gouvernman in met bokou a zot dispozisyon e bokou zenn pe sezi sa bann loportinite ki swa letid avanse, kreasyon zot prop pti biznes, formasyon pli avanse, annan zot prop lakaz, zot prop bout later... lalis i long.

Sa zenn ki sezi loportinite ki son pei i ofer li, set en zenn ki fer lafyerte son paran e son pei.

En zenn ki for e responsab e ki pare pou dir non a bann move lenfliyans set en zenn ki pou al lwen dan lavi.
Napa mo pou dekri douler en paran ki vwar son zanfan pe ganny antrennen dan bann move lenfliyans.

Ou zanfan ki ou’n berse e fer grandi, e ki for e an bonn sante, pa pe travay e pe asize obor semen.

Mon demann tou Seselwa pour met nou diferans dekote, donn nou pei en kou-d-men retir sa bann zenn dan sa lobskirite ki’n anvlop zot.

Napa personn ki kapab dir sa pa konsern li.

Tou nou zanfan i vilnerab!


Labi sibstans danzere i briz en fanmiy, i detri en lavi, i met bokou presyon lo resours pei e i aport bokou soufrans: -demann sa maman ki son zanfan i vol li pour li aste drog; -demann sa travayer ki’n travay dir pou aste son byen e pou sa ki pa travay vol tou pou al aste drog; -demann sa ansennyan ki vwar sa zenn ki in fer lekol pe fim drog obor semen; -demann sa ners, sa dokter ki temwen ravaz labi sibstans danzere.
 Tou resamen mon ti lans progranm young leaders, en progranm ki pour donn zenn Seselwa sans vin dirizan sa nouvo Sesel ki nou pe kree.

Kreasyon en fondasyon pour liniversite Sesel i osi en lot loportinite ki nou pei i ofer son zenerasyon pli zenn.

Sa in byen ganny akeyir.

Bann donasyon pe kontinyelman rantre, e mon apresye bokou sa bann travayer ki’n deside donn en par zot saler tou lemwan pour sa fondasyon.

Sa bon zes i montre ki zot apresye zot pei e zot annan son lazenes ek son sikse a ker.
Set en bon legzanp ki sakenn de nou i kapab fer pou nou pei e pour nou lazenes.

Mon profite pou remersye zot.

Anmezir ki nou pei i bouze, anmezir ki nou fer fas avek nouvo defi, nou sistenm ledikasyon osi i bezwen adapte avek sa nouvo kouran.

I bezwen prepar nou zenn pou entegre byen dan en soyete kot konpetisyon i vin pli entans, kot teknolozi modern i sanz lafason ki nou fer tou keksoz, e kot nou pe prepar en zenerasyon pou antre dan letid liniversite lo son prop teren-Liniversite Sesel.
Koman en pei e en pep nou bezwen gard nou langazman anver ledikasyon; gard nou langazman anver ledikasyon koman en lenvestisman pour lavenir.

Nou bezwen viz amelyorasyon standar lansenymman e standar ledikasyon an zeneral dan tou nivo nou sistenm e asire ki ankor plis nou zenn i ariv lo sa nivo konpetans ki pour permet zot pran sa bann plas kle ki pe ganny kree dan sa nouvo lelan ki nou pei pe pran.
Mon sezi sa lokazyon pou remersye tou personnel ansennyan pour zot travay egzanpler ek zot devouman anver nou zanfan ek nou zenn.

 Swen en pasyan i konmans par sa lakey, sa servis profesyonel, avek sa latous konpasyon ki i resevwar ek sa lanvironnman ki antour li.

Se bann pti zes senp me profon ki fer en gran diferans.

Sa lannen nou pou selebre 30an lentrodiksyon lasante primer dan nou pei.

Kominote an antye i bezwen pran plis responsabilite pour zot lasante, osi byen ki fonksyonnman zot sant lasante.
Governman pe seryezman konsider posibilite pour form bann lasosyasyon lasante kominoter dan distrik.

Zot pou fonksyonn lo model lasosiasyon paran /ansenyan.

Sa i ava permet bann zabitan sa kominote zwe en pli gran rol dan prevansyon e osi zwe en pli gran rol lo nivo progranm lasante dan zot kominote.

Resaman gouvernman in enplimant en separasyon ant formilasyon polisi lasante ek dispansasyon swen lasante.
Rol prensipal sa nouvo lotorite se pour etabli e ranforsi bann striktir e prosedir dan servis lasante, anmenn plis profesyonalizm ek lefikasite, e donn pasyan en pli bon leksperyans tretman ek swen lasante.

Sa reorganizasyon i reprezant premye faz anver kreasyon en lotorite otononm ki pou asir en servis lasante ki reponn a tou nou bezwen koman en sosyete modern.

Minister Lasante ek Devlopman Sosyal pou entansifye son zefor pou fer servis swen kot lakour vin pli profesyonnel e pli efikas.
Nou pou osi a lavangard sa lalit kont bann fleo sosyal ki pe afekte nou pei e poz en danze serye pour nou lasante koman en sosyete.

HIV/SIDA, prostitisyon, labi sibstans enkli lalkol i detrwa parmi sa bann fleo ki aport mon gouvernman bokou konsern.

Mon profite pour remersye tou dokter, ners e tou travayer lasante ki dan gouvernman oubyen prive pour zot kontribisyon e travay pour asir en bon lasante pour nou pep.

 Nou’n deza konmans enplimant sa vizyon pou fer nou kominote vin pli vivan.
Dan kad politik desantralizasyon plizyer departman in komans anvoy staf dan distrik pou anmenn servis pli pre avek lepep.

Departman Devlopman Kominoter pe osi fer en seri lazournen port-ouver pou sansibiliz dimoun lo bann diferan aktivite e servis ki a zot dispozisyon e enplik zabitan pli etrwatman dan lavi zot distrik.

I bezwen annan en zefor konstan lo lapar tou dimoun pou fer nou distrik bouze.

Tou zabitan i annan en responsabilite pou fer sa posib.
Nou anvi bann kominote ki annan vre pouvwar pou fer en diferans.

Bann kominote ki santre lo sa lespri led e solidarite ki souvan karakteriz nou vwazinaz.

 Lannen 2007 in en lannen istorik dan progre spor dan nou pei.

Nou’n ganny nou premye meday lor lo nivo kontinan Afriken e nou’n osi rankontre bokou sikse dan Jeux des Iles.

Koman en pti pei, nou pe souvann fwa akonplir sa ki en lepok nou ti krwar i enposib.
Nou santi nou fyer par egzanp letan nou vwar enn nou konpatriyot pe ofisye match football dan en konpetisyon o nivo parey CAN 2008.

Se laprev ki travay dir i aport fri. Mon felisit tou atlet, zot fanmiy, zot lantrener e lezot manm lankadreman pour sa performans eksepsyonnel an 2007 ki’n fer lafyerte nou nasyon.

Sa lannen, nou pe organiz en konpetisyon rezyonnal sportiv tre enportan.

Mon sezi sa lokazyon pou eksprim tou nou sipor organizater CJSOI e tou nou bann atlet.

Ale Sesel!
Ale Sesel!

Dan domenn lar ek kiltir, mon osi fyer pou war bann artis atraver zot travay, atraver zot don artistik, kontinnyen devlop sa konsep linite e lanmour ant Seselwa - sa konsep ‘en sel Sesel’.

Mon’n touzour panse ki nou travay i kapab ini nou - e nou bann artis i demontre sa legzanp.

Transformasyon Konsey Nasyonal pour Lar e Konsey Nasyonal pour Spor koman bann lotorite otononm i ava benefisye davantaz devlopman lar ek spor dan nou pei.
Sa de lotorite pour kapab pli byen mobiliz talan nou bann artis e sportif dan en fason pli komersyal lo en nivo nasyonal e enternasyonal me pou osi annan bi anmenn zot pli pre ek zot kominote atraver bann levennman dan bann distrik.

 Msye Spiker, nou pei in donn nou bokou e in sakrifye bokou.

Ozordi nou pei i annan e pou touzour annan en responsabilite pour ed son pep epanouir, sa i malgre difikilte e defi.
Atraver letablisman bann progranm sosyal e ekonomik ki plas lepep Seselwa o sant tou devlopman, nou pei in osi ofer nou sa loportinite pou kontribye dan kreasyon larises e sa larises i ganny partaze avek lepep.

Ozordi bokou pei o monn i admir sa sistenm sosyal ki nou pei pe ganny akse avek.

Pour nou kapab ariv kot nou ete ozordi, nou’n lite e nou’n travay dir.

Nou bezwen apresye valer sa ki nou’n akonpli koman en pei, e osi valer sa travay dir ki’n fer tou sa bann lakonplisman posib.
Nou eksprim nou rekonpans e nou gratitid profon anver tou sa ki’n travay, lite e sakrifye pour permet nou ariv kot nou ete ozordi.

Pep Seselwa, ler n’arive pour nou demann nou lekor ki nou kapab fer pour nou pei, pandan sa letan kot, malgre son groser, malgre son spesifisite konman en pti leta zil, malgre son vilnerabilite, i bezwen debout akote bann gran zean ekonomik e sibir konsekans globalizasyon.
Konsekans globalizasyon pa pran kont si ou pti ouswa gro, i pa pran kont si ou annan en pti popilasyon avek mwens ki 85,000 mil zabitan, i pa pran kont si nou napa preski ditou resours natirel.

I pou iresponsab lo lapar bann politisyen pou fer politik bonmarse lo sa fe.

I pou iresponsab e menm ridikil lo lapar okenn lider politik pou fer krwar ki pri karbiran e son lefe lo pri lavi an zeneral i en lenvansyon Gouvernman.
A en stad kot Gouvernman pe konsolid son reform makroekonomik ki depann larzman lo en sirplis bidzeter, mon santi ki i iresponsab pour ki en lider politik demande ki sa menm sirplis i ganny servi pou donn plis logmantasyon saler.

I pou iresponsab pou bann lider politik lav zot lanmen e dir ki sa pa konsern zot me i konsern gouvernman.

Nou tou nou bezwen travay ansanm pour fer fas avek nou responsabilite, nou tou nou bezwen zwenn ansanm e esey rod solisyon pour sa ki pli vilnerab.
Mon kontan pour note ki Lider Lopozisyon, dan sa Lasanble, in rekonnet sa nesesite pour edik pep Seselwa e ki nou pei e nou pep i bezwen byen kapab idantifye son priyorite.

Ozordi nou pe bezwen pran bann mezir fiskal ki pa neseserman popiler akoz nou napa en lot alternativ.

Pa governman, ni sekter prive ki deside kan pri karbiran ek gaz pou monte ouswa desann.

Me governman e pei annantye i bezwen fer fas avek konsekans ki i aporte.
I pou menm imoral pour mwan debout devan lepep Seselwa e dir lepep ki i rezonnab pour nou kontinyen depanse dan en fason ki pa soutenab.

Mon konsyan ki bokou dimoun pe deza adres zot priorite.

Nou pei pe revwar son priyorite e Seselwa i en pep avek bokou matirite.

Nou en pep entelizan.

Mon asire ki zot pou fer fas avek nou bann nouvo defi dan en fason responsab.
 Pep Seselwa, Lartik 40 nou konstitisyon i koz lo bann devwar fondamantal nou pep, i fer nou rapel ki i nou devwar pour devlop lentere ek linite nasyonal, travay konsansyezman, kontribye anver byennet nou kominote, protez, prezerv e anbelir nou lanvironnman, e travay ver lakonplisman bann laspirasyon ki trouve dan Preanbil nou Konstitisyon.

Seselwa, ler n’arive pour nou vir paz lepase e redouble nou zefor pour batir sa nouvo Sesel.
Bann aki lepase annou prezerve, bann leksperyans nou listwar annou aprann e grandir.

Nou responsabilite, nou sans realis, e nou rezilyans pour ed nou bouz dan sa nouvo letap.

Annou batir en Sesel kot travay i ganny rekonnet e rekonpanse, kot responsabilite i vin segonn natir, kot bon gouvernans i ganny mentenir, kot loportinite i an abondans, kot lazistis e lord i rennyen, kot nou diferans i fer nou vin pli for.

Sa nouvo Sesel pou enn ki pou bezwen fer fas avek larealite mondyal.
Enn kot sak zanfan, zenn e adilt i kontinyen ganny loportinite egal, kot sak Seselwa i rekonnet ki i bezwen travay dir pour ganny plis konfor dan son lavi.

Enn ki napa plas pour koripsyon, malis ouswa faver.

Se sa mon vizyon pour Sesel, me parey tou bon keksoz, i pa pou fasil.

Sa letap ki nou ladan, difisil ki i ete, i en nesesite, si nou oule bouze.

I en swa, me en swa ki nou bezwen fransir ansanm, koman en pep.

Listwar in demontre ki nou kapab akonplir bokou.


Ankor enn fwa, se bann desizyon kouraze parey sa enn ki nou’n pran, ki pou mark nou dan liv listwar.

Pep Seselwa, i ariv en letan dan lavi en dirizan kot i bezwen fer serten desizyon difisil, me i fer li avek kouraz, pour son pep, pour son pei.

O komansman mon manda mon ti dir ki mon pou vin Prezidan tou Seselwa.

Mon pa zis en Prezidan ki pe rod en lot manda, pour en lot eleksyon.

Mon en Prezidan ki annan en vizyon kler pour mon pep e mon pei.
Tro souvan atraver lemonn, politik partizann i kree baryer pour devlopman nasyonal.

Sesel pa’n ganny eparnyen par sa maladi.

Me, mon krwar ki Stratezi 2017 ki nou’n lanse lannen pase i depas divizyon politik.

I pa en dokiman ki’n ganny ekri pour ganny eleksyon- i en vizyon pour byennet pep Seselwa.

I kree en plan e en baz ki prosen zenerasyon lider, sorti dan nenport ki parti, i ava kapab batir lo la.

Annou asire ki sa fondasyon i solid.

E les mwan dir en sel keksoz.


Dan sa latas ki mon annan devan mwan, mon determinen!

Mon determinen pou kontinny mon progranm reform.

Sa i kapital pour lavenir e progre Sesel.

Se pour sa rezon ki mon demann tou Seselwa - pe enport son afilyasyon politik - pou siport mwan dan sa demars.

Mon determinen pou anmenn Sesel pli lwen, ver plis progre e plis prosperite.

Napa okenn baryer ki pou anpes mwan realiz sa vizyon, pour mon pep, e pour mon pei.

Msye Spiker, I vre ki nou pe pas atraver en moman difisil.
Me lekel pei ki pa pe rankontre difikilte aktyelman?

Sesel i pa en leksepsyon.

Me, avek kouraz ek determinasyon, avek reform ki pe anmenn rezilta, mon annan lespwar, mon annan konfyans, mon annan konviksyon ki nou pei pou sirmont sa bann difikilte.

Ozordi, mon oule partaz sa lespwar avek zot, frer ek ser, Seselwa.

Ansanm nou kapab fer li, ler nou inifye nou zefor, nou talan, nou konpetans.

Ansanm nou kapab fer li pour Sesel.


Dan en monn boulverse e dan en lepok enserten mon konnen ki Bondye i lo nou kote, e parey preanbil nou konstitisyon i dir, ki Bondye i kontinyen beni nou pti pei Sesel.

Mersi.

(Applause) MR SPEAKER Avan nou terminen mon ava remersye Prezidan Larepiblik pour son diskour e mon ava envit bann envite pou vin pran en cocktail avek nou.

Meeting i adjourn ziska Vandredi le 15 fevriye 9 er bomaten.
(ADJOURNMENT) National Assembly Leaders Reply Friday 15th February 2008 MR SPEAKER Bonzour tou-l-monn nou pe repran nou travay pou lannen 2008 e parey i tradisyon, ozordi nou pou komans ekout bann repons lo State of the Nation's Address e apre konsiltasyon avek le 2 leaders nou pou mentenir sa ratio ki nou ti fer dernyen fwa pou bidze.

En lopozisyon swivi par 2 SPPF e le 2 leaders mon'n pran en desizyon, pou annan fleksibilite ant sa ki konsern zot letan.

Mon pou enpe fleksib.


Mon'n dir zot ziska kan mon pou fleksib.

So mon pa pour bezwen esperon aret zot e apre sa larestan i ava fer parey nou abitye fer, 30 minit.

So mon ava komans parey tradisyonnelman le ka avek Lider Lopozisyon.

Onorab Ramkalawan MR WAVEL RAMKALAWAN Mersi bokou Mr Speaker.

Mr Speaker, koleg MNA, ser pep Seselwa, laverite pou ranport laviktwar, laverite pou liber sakenn parmi nou.
Nou kapab rakont tou zistwar, fer tou letour, laverite i enn sel e to ou tar i ganny revele e i sorti viktorye.

Laverite i fer nou grandi koman bann endividi, i donn nou lespwar, i anmenn progre pou en pep.

Laverite i form bann dirizan senser, onnet e fran.

Laverite i liber nou dan politik viktimizasyon, preferans koripsyon, gaspiyaz, divizyon ek laenn.
Wi se zis laverite ki pou fer tou politisyon ansanm avek sa pep Seselwa anbras sa gran prensip nob ki Sesel i pa zis pour dimoun ki abiy an rouz, me i pour nou tou, rouz, ble, ver zonn, mov, e menm bann ki napa kouler.

Sesel i pei tou Seselwa malgre ras nou desandans, nou larelizyon, nou tandans politik, nou pwennvi ek nou landrwa reste.
Problenm mazer avek leta nou nasyon se ki pou tro lontan laverite in ganny kasyet, Seselwa in mars dan fernwanr, mansonz in ganny propaze e bann dirizan dan sa pei pa'n fer fas avek realite.

Ozordi i resanble ki i komans annan en dezir pour sanz sa direksyon me kantmenm i annan ankor en mank kouraz pou aksepte tou sa realite.
Letan sa mo persepsyon i ganny servi plizyer fwa i montre en retisans pou aksepte sa laverite ki pe regard nou dan nou lizye me mwan mon pa vin devan sa lasanble ek sa pep avek ezitasyon, mon vin koz sa ki mon vwar parey mon dir zot toultan, sa ki lepep i partaz avek mwan e sa ki mon parti avek mwan nou krwar i kapab en semen pou avans pli devan.

Msye Speaker, Msye Michel in finalman aksepte ki enn mon fason travay se pou edik sa pep, se sa fason ki mon'n fer touzour, napa narnyen nouvo.
Se sa ki fer mwan koz fran, anmenn lide dan lentere nasyonal e rod tou fason pou kas bann baryer mete par sa ki dan lotorite ki senm divizyon ek mefyans e anpes nou pei bouz devan.

Piblik i rekonnet ki mon'n anmenn en kantite bon mosyon dan lasanble, malerezman zot in ganny zet deor zis pour zot plitar ganny ranmase e ganny fer rantre par laport deryer.

Regarde in pran plis ki 10 pou servis bis ganny privatize.
Ki kantite demagozi sa lasanble ek sa pei in pas ladan zis akoz politik bon marse, cheap politics.

Msye Speaker ozordi ankor ennfwa mon vini pou reflesir ansanm avek sa pep, mon politik in toultan rod rezourd problenm ki nou pep ek pei i fer fas avek.

Dan tou eleksyon e dan tou progranm ki nou'n ekrir, SNP in rod met Sesel ek Seselwa an premye.

Linite nou pep ek partisipasyon tou dimoun san diskriminasyon dan devlopman nou pei i labaz nou prensip.

Me pour 30 an Seselwa in viv dan lafreyer.


Alors ozordi mon anvi dir avek sa pep, wake up and live, leve e viv.

Seselwa sa pei i apel pour nou tou e sakenn parmi nou nou en zanfan lib nou Bondye kreater e alors aret viv koman bann lesklav.

Malgre diskour Msye Michel in anba tenm realite, responsabilite ek rezilyans, i pa'n al ase profon.
Si i ti'n fer sa lepep Seselwa ti a ganny en nouvo lespwar dan son pei me akoz in pas an bref lo bann size enportan ozordi nou pep napa gran lespwar ki son bann problenm pou ganny rezourd e son lavi pou amelyore.

Pas nouvo lalwa tousel pa pou sanz nou pei tan ki nou annan en sosyete ki annan diferan standar napa okenn standar ki pou ganny etablir.

Se medyokrite ki pou rennye.


Tan ki sa pei i reste enn ki baze lo kontak, koripsyon pou fer li pet anfler, tan ki serten i kapab fer sa ki i anvi e ganny soutire, pou napa progre dan sa pei Sesel.

Se pa lalwa ki pou anmenn etik me se fason fer keksoz ki pou anmennen en nouvo kiltir e donn nouvo standar.
Tan ki bann gro sonm dan gouvernman i disparet e personn pa reponn okenn kestyon, nou pa pour bouze, tan ki serten i kapab ganny nenport morso later e nenport biznes avek kontak, Sesel pou kontinyen annan klas, tan ki serten i krwar sa pei i pour li e i kapab dikte son lavolonte, nou pa pou avans devan.

Tan ki i annan ki ganny sa ki i anvi, tandis ki lezot pa ganny ni en lakrout, lenzistis pou rennyen.
E tan ki serten son keksoz i vin volonter tandis ki mazorite lepep Seselwa pe trimouse e lager, sa sosyete pa pour konn lape.

Se sa nou realite e i bezwen sanze pour ki lazistis sosyal i pran rasin e nou tou nou vwar en vre semen.

Msye Speaker malerezman vizyon 2017 i en rev ki napa fondasyon, i ganny koz lo la me nou pa zanmen ganny prezante sa larout ki pou ariv kot li.

Annou pa oubliye ki lepep i annan lizye ki vwar sa ki pe pase malgre i ankor per pour li koze.
Mon pou dir avek Msye Michel ki fodre i aret dir ki koripsyon i zis en persepsyon dan Sesel.

Koripsyon i en realite dan sa pei Sesel.

Ozordi i egziste e i ganny soutire par gouvernman limenm.

Koripsyon in mars lanmen dan lanmen avek politik bon marse, koripsyon in ganny soutire pour rezon politik, koripsyon in fer larzan leta disparet, later ganny transfer, koupab ganny large e in kree milyonner dan sa pei.

Sa i en realite ki lepep Seselwa i konnen.


I pa responsab e realis pou dir ki i zis en persepsyon.

Koripsyon i enn nou bann pli gro problenm e fodre nou atak li oplivit posib.
Letan en dokiman i kapab bouz vit pou ganny aprouve e serten kado i ganny ofer, letan fo paspor i ganny delivre e larzan i ganny transfer, letan kriminel i ganny large dan kaso akoz larzan in sanz lanmen, letan zil i ganny donnen pour en roupi, letan lotel ilegal i marse Farquhar, letan kontra i ganny donnen a zanfan en minis san tender, letan gro zofisye SMB i vin milyarder lo lasyer Seselwa, letan larzan leta i ganny servi pou finans kanpanny en parti politik, letan serten ziz i swiv lord sorti pli o. Eski sa i zis en persepsyon oubyen i en realite ki apel koripsyon?
Letan rapor Loditer Zeneral i donn detay bann ta milyon ki'n disparet, eski sa i zis en aksyon mazisyen Giderik oubyen en vol, donk en koripsyon.

Mwan Mr Speaker mon en dimoun responsab e realis alors mon apel li son vre non, koripsyon.

Mr Speaker leta nou pei se ki bann gro sef ki partaz dan koripsyon zanmen i ganny konfronte, se sa pti dimoun ki ganny akize e souvan ganny menase pou aksepte tor akoz i kapab sibir lezot konsekans.
Sef i ganny transfer dan en lot departman e laba i kontinyen fer son bann mannev malonnet.

Konbyen rapor koripsyon ki'n ganny kasyet anba karpet?

Ki kantite byen leta ki pe kontinyen ganny fer kado parmi zanmi, tou dirizan, nenport ki pozisyon i bezwen admet laverite akoz letan ou pa fer li, sa bann ki pratik koripsyon i santi ki zot ganny proteksyon e donk zot kontinyen fer li.

Mr Speaker, Msye Michel i dir ki i anvi promouvwar etik dan servis piblik.
Nou bezwen admet ki sel keksoz ki detri servis piblik se politik.

Si Msye Michel ti ganny sa kouraz pou azir responsab e pran aksyon disipliner, avek bann zofisye ki met politik dan servis piblik, keksoz ti pou diferan.

Me non, malerezman Msye Michel in prefere vin koz lo restriktirasyon e servi plis politik pou pous travayer apre i dir nou i santi soufrans sa pep.
Eski vreman i konn soufrans en manman, en papa, en zenn ki ganny apele dan biro Vandredi 3 er apre midi e ganny dir 'your services are no longer required'.

Eski i konn soufrans sa dimoun ki bezwen anons avek son zanfan, ek son fanmiy ki i nepli annan en travay avek larm dan son lizye.

Si Msye Michel ti partaz sa soufrans zanmen i ti ava adopte en tel fason fer keksoz dan son gouvernman.

I ti a donn lord pou aret sa pratik deswit.


Anplis eski i pe vreman partaz soufrans tou sa bann travayer SMB, PUC, Plantation Club, IOT ek lezot landrwa ki nepli annan en louvraz oubyen ki byento pou ganny met deor?

Parol ek bon santiman Mr Speaker, malerezman pa'n zanmen ranpli vant personn.

Letan en zofisye ki'n fek ganny apwente dan Minister Lasante i koze e i dir i pe al netway rubbish dan son nouvo landrwa travay, e kan i ganny demande kwa sa rubbish, i reponn SNP.
Se li ki devret ganny met dan bin.

Letan kestyon avan en servis i ganny donnen a en manm piblik se eski i avek nou, i annan en problenm.
Letan gouvernman limenm i servi portre bann travayer gouvernman pou promouvwar son literatir politik e kalandriye Jj Spirit i lo miray bann biro gouvernman e ganny distribye dan biro DA, legzekitiv pa pe donn legzanp etik, se politik ki bezwen ganny tire dan servis sivil e apre nou ava vwar en progre konsiderab e en pei kot rekritman, lanplwa ek promouvwar i baze lo performans ek abilite e non pa lo koneksyon politik.

Msye Speaker gouvernman i bezwen diriz par legzanp.
Letan Msye Michel i refize disiplin bann gard SSU ki ti partisip dan levennman le 3 Oktob, ki lankourazman eski sa i donnen e pourtan lenvestigasyon Ziz Reilly ki'n kout sa pei preski 5 milyon roupi in dir ki SSU ti antor e ki tou aksyon sovaz ek vyolan pa ti neseser sa zour.

Sa Ziz in menm dir ki SSU i devret fermen.

Tan ki promosyon sa bann zofisye i ganny mentenir mon pou dir i annan en mank senserite dan serten parol.
Fodre, Mr Speaker, ki Msye Roucou avek bann zofisye ki ti bat nou devan lasanble nasyonal i ganny degrade.

Apre tou, Merkredi an kour gouvernmam in aksepte tor dan zafer le 3 Oktob.

Lakour in ordonnen ki tou dimoun ki ti ganny bate sa zour i ganny peye konpansasyon apropriye.

Eski gouvernman pe koz sanzman oubyen kontiniasyon menm prensip.

Mon akey byen formasyon en Human Rights Commission, mon swete ki sa i ava vin en lenstitisyon byen for san lenterferans legzekitiv e politik.
In annan tro bokou viktimizasyon ek labi drwa imen dan sa pei.

Ozordi sa pe kontinyen dan diferan fason.

Ki i dan prizon montanny Poze, parey Regar ti montre semenn pase kot prizonnyen i ganny bate ziska kas latet oubyen vizavi sa zenn ki pa ganny en lanplwa akoz security clearance.

Oubyen sa zournalis ki ganny menase par bann solda dan lenz prive.

Labi drwa imen i osi sa ki bokou dimoun i eksperyanse.
Bokou bann madanm kot si zot pa dormi avek sef zot pa pour ganny promosyon oubyen zot pou perdi lanplwa.

Mr Speaker letan dimoun konpetan pe ganny pouse pou rezon politik, i annan ki pres pou ariv 70 ki kontinyen reste dan lanplwa e ganny soutire, ankor ennfwa koneksyon politik ki marse.

Msye Speaker sa komisyon drwa imen pour annan bokou travay pour li fer akoz annou pa bliye ki in annan en kantite labi dan sa pei.

Mon annan lespwar ki zot travay i ava ede lev standar proteksyon drwa imen dan nou pei.
Mon demande ki avek letablisman Human Rights Commission Sesel i osi regarde dan direksyon etablir en Truth and Reconciliation Commission ki ava regard dan tou bann labi lepase afen ki sa prosesis gerizon sa pep i ava komanse e konplete.

E pourkwa pa en sitiasyon kot gouvernman i ava ganny sa kouraz parey Lostrali fek fer pou demann lekskiz tou bann dimoun ki'n soufer kek labi drwa imen pandan sa dernyen 30 an.
Anplis si Msye Michel i vreman anvi tou dimoun rasanble le 18 Zen pou selebre konstitisyon i osi neseser ki i regard ankor selebrasyon le 5 Zen dan konteks rekonsiliasyon ek drwa imen, avek responsabilite i osi annan grander lespri ek limilite.

Mr Speaker sistenm zidisyer i reste en problenm i annan tro bokou fristrasyon lo lapar lepep avek sistenm lakour, i annan tro bokou etranze e in ler pour nou aprezan ganny en sef Ziz Seselwa.

Nou annan Seselwa ki kapab e alors fodre donn Seselwa sa posibilite.
Sistenm zidisyer in montre nou kimannyer se etranze ki progrese dan zot karyer isi Sesel.

Ansyen sef Ziz ti vin isi koman en Avoka akoz ti napa travay Moris, in monte pour vin Mazistra, Senior Magistrate, Ziz e apre sef Ziz.

Seselwa li i kaye lanmenm lo ban avoka.

Tou lezot Ziz etranze in fer menm parkour e pran manze dan labous Seselwa.

Kan eski Seselwa pou ansarz sa brans gouvernman?

Sa size dyalog i tre enportan.


Konmdir koze mon'n dan labous bokou dimoun letan dyalog ant Prezidan ek Sef Lopozisyon in komanse.

Serten in krwar ki letan mon mont State House pour rankontre Msye Speaker, mwan ki'n vin Prezidan, lezot i krwar mon'n al flate, lezot ankor i krwar mon'n al rod faver.

Pep Seselwa, letan mon rankontre Msye Michel, mon koz lo size ki konsern sa pei.

Msye Michel limenm in donn en lalis ki enkli pri lavi, viktimizasyon, rol MNA dan distrik ensidswit.
Fodre ki tou dimoun i konpran en keksoz byen, se Msye James Alix Michel ki reste Prezidan e ki responsab pour sa pei, i pa akoz mon rankontre li ki mwan ki responsab pour logmantasyon elektrisite, napa komodite, oubyen pa ase logmantasyon pour travayer.

Sa i reste responsabilite Msye Michel avek son gouvernman SPPF.
Msye Speaker mon krwar ki dyalog fran e onnet i enportan dan tou demokrasi, Kenya, Odinga pe koz avek Kibaki pou rezourd zot problenm, Sesel osi i bezwen en tel dyalog avek bi adres size nasyonal pour nobou kree en nouvo latmosfer kot dimoun i kapab viv e zouir tou sa ki sa pei i donnen.

Mon anvi sepandan dir avek tou dimoun ki mon annan mon rezervasyon lo serten lapros.
Paregzanp mon krwar ki medya i devret prezan pou demann kestyon e pas lenformasyon avek lepep, sa i ava elimin okenn dout lo kwa ki pe ganny diskite.

Dimoun i anvi vwar zot bann dirizan pe koze, sa mon krwar i ava retir okenn fo persepsyon ki pe ganny propaze.

Paregzanp dimoun i ava kapab demande si i vre ki mon'n ganny larzan avek later avek Msye Michel e mon ava kapab regard zot dan zot lizye e dir avek zot 'non'.
La Msye Speaker mon ti a profite pou dir avek SBC ki in ler pou zot aret zot ta sinema lo sa zafer dyalog e aret azir parey bann paparazzi ki rod portre pli ensinifyan zis pou fer gou.

Vin reel e aret donn fo lenpresyon atraver serten zimaz ki zot pe pase.

Mon espere ki zot in byen fer dimoun riye letan zot in oule donn lenpresyon ki mon ti anba lebra Msye Michel anler St Louis.

Sa in sitan gou pour zot ki zot in reservi ankor sa menm limaz Mardi dan nouvel.
Mon mesaz pour SBC i tre senp, sinema in fini, lo legran in met 'the end'.

I nepli gou, la aprezan azir koman en lorganizasyon responsab dan sa pei e non pa zis koman en lorgann.

Msye Speaker mon osi konnen ki sa size dyalog ek lezot konsern pandan sa dernyen 2 mwan in anmenn bokou kritik.
Lo mon kote mon krwar ki tou sa in pozitiv pour bann siporter SNP ki'n ankoler en eksprim zot for, mon pou dir zot pa krwar ki mon'n pran sa mal, okontrer in fer mwan realize ki dan nou parti sa vre demokrasi ek laliberte lekspresyon in fini pran rasin.

Mon zis swete ki lepep Seselwa an zeneral ti a adopte en tel latitid.

E ki gouvernman ti a pran kritik dan sa fason pozitiv akoz i ti pou ed nou pei, adres tou bann size ouvertman san lafreyer.
Mon zis swete ki bann siporter SPPF osi ti a ganny plis kouraz pou fer tande zot lavwa dan sa moman difisil.

Fodre pa ki zot oubliye ki se zot ki ti donn sa pei sa gouvernman ki nou annan ozordi.

Alors pa reste trankil e fer konplent an prive, pran zot responsabilite e dir zot gouvernman zot dezapwentman.

Msye Speaker mon anvi dir en dernyen parol byen kler, ennfwa pour tou lo sa size dyalog.
Mon anvi dir avek lepep Seselwa, sa dimoun ki pou kapab aste Ramkalawan pa ankor ne, mon pa anvant e zanmen mon pou anvant sa ki krwar i pou kapab zwe avek mwan in mal kalkile, e sa ki krwar i kapab donn persepsyon ki mon'n ganny vann i dan fernwanr.

Sa ki dir ki Ramkalawan en zour pou form parti en gouvernman SPPF i viv dan en rev e sa ki dir ki lizye Ramkalawan i fermen, pa vwar kler limenm.
Sa ki krwar Ramkalawan pou ganny servi koman en torson pou atrap sa lanmans pwalon ki so, malerezman Mr Speaker, i tronpe.

Mon en realis e mon responsab.

Ozordi lepep Seselwa pe soufer e zot pe dir ki zanmen keksoz in sitan terib parey i ete.

Dimoun pa anvi zis parol senpati ki bann dirizan i partaz zot soufrans me pli enportan zot anvi vwar aksyon konkret pou rezourd sitiasyon ekonomik zot fanmiy.
Mazorite sa bann dimoun ti fer Msye Michel ek SPPF konfyans dan dernyen eleksyon lo promes ki i pou met plis larzan dan zot pos, ki pou annan tou komodite a en pri pli bon marse, ki keksoz pou vin meyer, ki roupi pa pou devalye me ki okontrer lavi tou dimoun ti pou vin pli bon.

Avek lizye ek lespri realis nou bezwen aksepte ki se pa sa ki dimoun pe vwar ozordi.

Dimoun pe lager diri, dile, zonnyon ensidswit.

Nou gouvernman in arive fer nou vin en pep ki lager manze.
Larzan pa ase pour bann fanmiy e serten i bezwen bwar dite kler e tandis ki sa zanfan ki ti dan vant son manman lo laplenn an 2006 oubyen 2007 pa pe ganny sa bon dile ki Jj ti promet li.

Annou pa osi oubliye ki sa bann menm dimoun ki ti fer konfyans Jj, ti sant a ot vwar 'kile lopozisyon, les Jj travay'.

SNP ti sipoze en monst ki ti pou devor tou Seselwa vivan.

Ozordi mon kontan tande ki sa ti zis en politik bon marse, cheap politics e ki fodre arete azir konmsa.
I fer mwan kontan osi pou antann ki set tenm SNP ki pe ganny adopte dan sa moman difisil, e sa se pa lot ki, 'ansanm nou kapab fer li'.

Aprezan nou pa sipoze kile me nou sipoze travay ansanm.

Mye Speaker en pwen kot mon pa kapab aksepte analiz Prezidan Michel se kot i prezant logmantasyon pri petrol koman sel lakoz oubyen lakoz prensipal nou bann difikilte ekonomik.
Sa i sel rezon ki in donnen akoz ozordi nou bezwen fer fas avek mank komodite, gran logmantasyon pri, lefe ki travayer pa ganny logmantasyon lapey e lezot problenm.

Msye Michel in dir ki i imoral e i pa responsab pou en dimoun, en politisyen kestyonn sa analiz.

Me mwan mon pou fer sa.

Pri petrol Mr Speaker in monte partou dan lemonn, tou pei ki pa prodwi son prop petrol in santi lefe sa logmantasyon e byensir in met lobstak lo prodiksyon.
Me i annan en lobstak ki pei pe sirmonte e pe anpese ariv sitiasyon kriz.

Napa okenn pei ki sa logmantasyon in fer ki napa manze e komodite esansyel dan laboutik.

Napa pei kot son larzan nasyonal pa pase dan son prop pei akoz logmantasyon pri petrol, napa pei kot i annan black market e kot dolar i doub sa ki i ete dan labank akoz pri petrol in monte.

I annan zis Zimbabwe ki annan sa bann problenm e nou konnen ki zot problenm ti komans ler pri petrol ti 60 dolar en barik.
E kanmenm pri petrol in vin 20 dolar en barik demen i pou ankor dan menm salte.

Sesel osi son problenm pa'n komans lannen pase ler pri petrol in monte.

Mank marsandiz, black market, logmantasyon pri, roupi devalye, tou sala i la pour 5 an deza, avan ki pri petrol ti monte.

Annou pa oubliye ki letan ti napa papye twalet dan laboutik, pri petrol ti kout 60 dolar en barik.
Mr Speaker rezon prensipal pou logmantasyon pri marsandiz ki'n arive tou dernyenman se devaliasyon nou roupi e annou ralis, apel li devaliasyon parey Kaptenn Adam e non pa reazisteman.

Se akoz nou roupi in perdi son valer par plis ki 60% ki'n fer tou pri monte, sa i rezon akoz pri petrol in monte pour nou bokou plis ki in monte lo marse enternasyonal.
Si nou responsab e realis nou a rekonnet sa, si nou pa per laverite nou a rekonnet ki rezon akoz nou dan sa kriz se akoz lafason ki lekonomi e sirtou valer nou roupi in ganny zere dan le pase.

Si gouvernman pe dir ki logmantasyon pri petrol i sel rezon akoz nou dan sa kriz, zot pe dir ki zot napa kontrol, zot pe dir ki zot pa pour zanmen arive met nou lekonomi an ord akoz nou pou toultan anba menas en logmantasyon pri.

Sa i reaksyon en gouvernman ki pa responsab e nou pa kapab aksepte en tel refleksyon.
O kontrer i responsabilite en gouvernman pou manage lekonomi e finans pei pour li kapab tenir, pour li kapab aziste kan i annan en logmantasyon pri dan en komodite parey petrol.

Si ou lekonomi pe al byen ou kapab sirmont difikilte ki arive, si ou lakaz i for, Mr Speaker, menm tranblemann-ter i a kapab reziste, si i fay en pti divan pou zet li ater.

Mon anvi dir annou pran problenm mank marsandiz paregzanp.
Rezon presipal pou mank marsandiz ozordi se ki nou annan en sistenm komers ki dan en konfizyon total.

Marsan ki oule fer vin komodite esansyel pa kapab ganny forex pou fer lenportasyon.

Dimoun ki ganny larzan lo black market pa pour servi li pou enport diri akoz zanmen i pou kapab vann sa diri senpleman akoz i pou tro ser.

I pou servi sa larzan pou enport loto ek televizyon kot i kapab fer bokou profi.

Donk nou bezwen en sistenm pou rezourd sa problenm.
Gouvernman i devret met en sistenm ki asir forex pour marsan pou fer vini manze ek komodite esansyel.

Sa i kapab ganny kontrole par en sistenm tender kot gouvernman i ouver tender pou diferan marsan enport tel kantite marsandiz esansyel pou en tel peryod.

Labank santral i bezwen asir forex pou pey sa komodite.

Avek en sistenm ki byen kontrole ou kapab fasilman anpese ki marsan i servi sa larzan pou fer vin lezot keksoz.
Msye Speaker ou konn tre byen, avek sistenm komers modern ou pa ni bezwen pey marsandiz ziska ler i ariv kot ou, dan ou por.

Donk labank santral i annan zis pou espere ki sa marsandiz i arive apre i otoriz peyman e sa marsan i ganny son marsandiz.

Mon pa kapab konpran akoz gouvernman pe tarde pou met en sistenm konmsa anplas.

Mon osi repet mon demann pou ki GST i ganny tire lo bokou plis itenm esansyel.

Silvouple annou mazin sa pep an antye e non pa zis sirplis dan bidze.
Msye Speaker sa problenm i pa depann zis lo pri karbiran, i depann lo annan sa larzan pou met a dispozisyon bann enportater.

Mon'n aprann tou resaman paregzanp ki gouvernman in fasilit en peyman 300,000 dolar pou en ozofisye ki'n pran son retret.

Akoz i kapab fer sa pou serten me i pa kapab trouv larzan pou enport diri, dile, margarin, ek zonnyon?

Eski gouvernman pa in osi montre nou ki i kapab trouv forex kan in met 500,000 dolar a dispozisyon bann fermye pou ganny manze zannimo.
Eski gouvernamn pa kapab fer parey pour bann komodite esansyel ki lepep i bezwen, afen ki i ganny vann a en pri pli bon marse posib?

En gouvernman ki dir i santi soufrans lepep, i pa zis eksprim senpati me i pran aksyon konkret e i rezourd sa bann problenm.

Msye Speaker, Prezidan Michel in dir nou ki lendistri touris i fer reveni 940 milyon dolar lannen pase me ki zis 260 milyon ki'n antre dan labank.

Sa i en gro problenm mank konfyans dan nou lekonomi e i en pli gro problenm ki pri petrol.
Tou sa i bann sinny ki leta nou pei i pa vreman sa ki nou krwar i ete oubyen sa ki nou ganny prezante, i bokou pli grav ki nou menm kapab imazinen.

E sela kot mon vreman swete ki en zour i ava annan transparans total e sa pei e tou dimoun i ava konnen kote nou debout e non pa zis viv lo parol ki nou pa tro sir.

Mon osi anvi dir ki mon pa dakor avek analiz Prezidan Michel ler i dir ki nou pa kapab servi sirplis ki gouvernman i donnen pou fer logmantasyon travayer.
Mon konpran tre byen ki gouvernman i oule fer sirplis pou kapab konfirmen ki son finans i a'n ord, ki a permet IMF donn li en pli bon rating, e alors permet li pret larzan pli fasilman e al kot Paris Club.

Mon konpran ki en sirplis i en nesesite pou re-etablir balans finansyel ki nou perdi par tro bokou defisit me Mr Speaker gouvernman i bezwen aksepte osi ki avek devaliasyon in met travayer dan en pozisyon difisil.

Pouvwar depanse pou travayer ordiner in tonbe e i pa kapab balans son bidze.
Alors gouvernman i devret balans enn kont lot.

Fodre i rekonnet son responsabilite dan sa zafer.

I pa vo lapenn zis pour vin koz sirplis dan bidze me lepep pe soufer e lapovrete pe rantre.

Avek sa nou pe trouv prostitisyon, plis aksyon kriminel ek vol, plis malonnekte dan travay, e plis depandans lo labi sibstans san bliy dekadans dan la fanmiy ek labi zanfan.

Eski nou pou sakrifye nou pep zis pou ganny en gro sirplis dan bidze pou fer plezir IMF?
Sa i parey en papa Mr Speaker ki prefere met tou son larzan dan labank me selman son zanfan i ganny malnitrisyon, lanemi ek latou ki zanmen fini.

Gouvernman i bezwen pran en desizyon.

Avek tou responsabilite mon pou dir ki gouvernman fodre tous dan sa siplis pou donn travayer en pli bon lapey lafen dimwan.
Si gouvernman in kapab donn Prezidan, Minis, Speaker, MNA, Lider Lopozisyon, Lider Biznes Gouvernman ek tou lezot dimoun ki ganny apwente anba konstitisyon en gro logmantasyon san regard lefe lo sirplis, i devret osi fer parey pour tou travayer.

Si i pa kapab fer sa mon pe dir i devret seryezman regard ankor sa logmantasyon pour sa bann pozisyon e si fodre redwir lapey mon dir gouvernman i devret fer li e nou nou devret aksepte sa.
Mr Speaker lo sa pwen mon trouv li mon responsabilite pou demande ki deswit gouvernman i fer sa revizyon lapey pour tou travayer.

Avek larive sa ekspert Commonwealth byento dan pei, mon swete ki sa legzersis i ava ganny konplete oplivit posib afen ki bann fanmiy i ava ganny en soulazman.

Mon pou osi demande ki letan desizyon i ganny pran, travayer i ganny en backpay depi Zanvye, mwan ki bann zofisye anba konstitisyon ti ganny zot logmantasyon.
Mon pou kontinyen pran li koman enn mon responsabilite pou kontinyelman poz kestyon lo sa size.

Me mon demande ki gouvernman i regard tou dimoun, olye regard zis dimoun ki servi mwens ki 300 linite elektrisite, akoz ki gouvernman pa fer en nouvo tarif pour sa premye 300 linite afen ki tou dimoun i ava benefisye.

Travayer Seselwa mon anvi dir avek zot letan zot bann koleg i ganny pouse dan travay montre pli gran solidarite e zot ava pe protez zot prop lanplwa.
Si letan zot ganny logmantasyon R100 zot ti koste ansanm e fer kek aksyon zot ti ava vwar rezilta ki zot menm zot pa ti pou ekspekte.

Menm parey dan bann lezot sitiasyon.

Mazin byen fermye in menase pou aret sonny zannimo e gouvernman in vwar 500,000 dolar tou le mwan pour zot.

Travayer IOT ti al lo semen en zour, e tou desizyon Minis ti ganny ranverse e zot ti ganny zot konpansasyon.

Zot osi fodre aprann debout pour zot drwa anba konstitisyon.
Mr Speaker mon konsernen lo lafason ki etranze i kontinyen ganny priyorite dan nou pei.

Mon konsernen lo lakantite drayver pick-up etranze ki kontinyen rantre dan pei tandis ki nou bann prop drayver pick-up i zis asize lo car park Stadium e pa ganny kours.

Sa bann dimoun i annan loan pou peye e fanmiy pou nouri.

Mon demande ki gouvernman i pran en desizyon pou defann okenn etranze drayv pick-up en lakonpannyen konstriksyon dan nou pei.

Fodre ki Seselwa ki ganny sa manze.


Dan repons bidze mon ti osi enplor sekter prive pou donn logmantasyon lapey tou zot travayer, i malare ki sa pa'n arive.

La mon ti a kontan dir avek Msye Michel, ki i malere ki son gouvernman osi pe azir dan sa fason, tou bann home carers pa'n ganny en sou logmantasyon dan zot lapey, alors mon demande ki gouvernman i diriz par legzanp e donn tou home carers sa logmantasyon minimum R400.
Dimoun dan lafors defans osi in enform mwan ki zot pa'n ganny narnyen alor menm keksoz i devret aplik pour zot.

Lo lot kote mon mekontan avek tretman ki Seselwa i gannyen dan son pei, letan Marine Charter en lasosiasyson ki'n la pour plis ki 25 an i ganny en let pou dir li ki fodre zot fermen avan le 31 Mars akoz en lakonpannyen etranze pe ganny sa landrwa pou en devlopman mon trouv sa sokan.
Letan Seselwa i fer en laplikasyon pou fer en biznes bato e son proze pa ganny aprouve, i pa akseptab, letan Seselwa i kontinyen pa ganny akse lo lans, sa osi i pa akseptab.

Nou Seselwa, ki nou lonbri in anter isi, nou mekontan avek sa bann sitiasyon.

Letan peser Seselwa pe ganny dir pou annan kontrol lo lapes bourzwa oubyen ki zot pa ganny licence pou ranmas banbara me selman lakonpannyen Sinwanr i vin fer konpetisyon dan nou delo teritoryal e redwir nou stok, eski sa i fer sans?
Letan serten nasyonalite parey Arab ek Larisi i servi Sesel koman zot play ground, e vin dan zot dyet prive avek bann prostitye sa i ede pou degrad nou pei.

Kan lenvestisman pa donn Seselwa lanplwa me etranze, mon konsider li ki nou pe vann nou pei.

Sa kalite zafer Mr Speaker fodre arete e Seselwa fodre ki nou reklanm nou pei.
Malerezman se sa leta nou nasyon, konndir enn mon gran zanmi, si nou pa fer atansyon sa gouvernman pe konstrir en lekonomi avek move performans ki kout lepep Seselwa tre ser, pou benefis detrwa gro dimoun.

Mr Speaker mon anvi an terminan lans en lapel an solidarite avek bann fermye ek dimoun ki fer enpti plantasyon kot zot lakour, ozordi i annan tro bokou dimoun ki rekolte kot zot pa'n senmen, sa i en gro problenm.
Mon demann sa bann dimoun pou aret sa kalite latitid silvouple e mon demann bann bazardye ek bann take-away pou osi pran zot responsabilite.

Mon osi lans en lapel pour ki gouvernman i pran konsiderasyon pou donn sa tax rebate bann lakonpannyen ki ed bann sports teams isi Sesel.

Msye Speaker leta nou nasyon i portre ki sakenn nou i desinen.

Nou kapab fer sa pei vin diferan, kot nou tou nou ava annan lespwar pour en meyer demen.

I demann bokou senserite lonekte ek en latasman pou laverite.
Bann dirizan sa pei i bezwen annan en diferan lapros kot laverite i pran premye plas dan zot fason dirize.

Mwan mon vin fran e konmdir Angle, what you see is what you get.

Sa ki mon'n dir i sa ki mon vwar.

Mon pou touzour debout lo kote sa ki feb e vilnerab pou fer tande zot lavwa e ed zot dan en demars pou zot kapab debourye.

Se sa misyon ki mon'n pran e mon krwar mon pou akonplir li.

Sesel i pei tou Seselwa, fodre zanmen okenn parmi nou i santi li en etranze dan nou pei.
Mon pou kontinyen lite pour ki Sesel i reste pou Seselwa e ki tou lavwa i ganny antann, lavwa ki isi Sesel e lavwa nou bann Seselwa ki aletranze.

Mon anvi ki tou lavwa i ganny antann e i ganny koze.

Lademokrasi, Msye Speaker fodre renye dan nou pei.

Mon swet tou Seselwa kouraz dan sa nouvo lannen e mon priye ki lalit pou en meyer lavi i ava port fri. Dan sa moman Karenm mon enplor benediksyon Bondye lo tou Seselwa e lo nou pei Sesel.
Ozordi okomansman en nouvo lannen travay mon anvi dir premyerman avek tou siporter SNP zanmen mon pou vann sa lalit.

Mon anvi dir avek tou pep Seselwa ki poudir SNP ansanm avek mwan nou pa pou zanmen les tonbe.

Mersi bokou.

(Applause) HON MARIE-LOUISE POTTER Msye Speaker, Lider Lopozisyon, koleg manm lasanble, frer e ser Seselwa.
Diskour lo leta nou nasyon i en loportinite inik ki Konstitisyon nou trwazyenm repiblik i donn nou nasyon okomansman sak lannen pou nou rantre dan en gran deba nasyonal pou ekrir en nouvo sapit nou lakonplisman, nou dezapwentman e nou lespwar koman en sel nasyon ki partaz en sel lavenir e en sel frontyer.
Rasanble anba en sel twa, Prezidan Larepiblik i adres tou le 3 brans gouvernman, legzekitif, lezislatif e zidisyer ki nou konstitisyon i konfye responsabilite e ki lepep i anploye pou asir en bon leta nou nasyon.

Ki pli gran legzersis la demokrasi e la fransizm kan Prezidan elekte par lepep i donn lepep e kont randi anyel lo sa ki pe pase e envit lepep atraver nou, son reprezantan dan lasanble nasyonal pour partisip dan sa gran deba.

Wi, deba leta nou nasyon an 2008 in komanse depi Mardi pase.
E tandi ki Leta Zini kot lopinyon piblik i divize lo si Hilary ki pou vin premye Prezidan fanm Ameriken, oubyen Obama ki pou vin premye Prezidan Ameriken nwanr.

Isi size ki inifye lopinyon piblik e ki dan labous tou Seselwa partou kot ou pase dan lari bazar, lo stenn, lo Cat Cocos se pri lavi ki nou Prezidan in adrese dan en fason realis, fran e responsab.

E mwan si ou demann mwan ki mon lopinyon lo pri lavi mon pou dekri li an 3 mo, tough, tough, tough.
Tough, akoz pri preski tou komodite laboutik in monte par diferan degre, tough akoz pri elektrisite fuel e gas in monte partou dan lemonn.

Tough akoz nou pti lekonomi pe oblize reaziste e reziste fas a konpleksite lekonomi global sa nouvo syek.

Msye Speaker 2 mwan pase dan sa menm lasanble nou ti debat longman lo sa size pri lavi ziska lavanvey nwel.
Nou ti eksplike, nou ti koz laverite, nou ti montre lepep lakoz sa bann logmantasyon e lefe direk ki zot pou annan lo lekonomi nou pei, lo nou lekonomi personnel e lo lekonomi sak fanmiy.

Nou gouvernman ti pran son responsabilite e ti koz laverite kan i ti anons serten mezir imedyat pou apez lenpak ki sa ti pou annan sirtou lo nou bann frer e ser ki saler i pli ba.
Nou ti anons e saler minimonm e en rediksyon dan peyman sekirite sosyal pou tou travayer Seselwa anmezir ki gouvernman i kontinyen en letid lo striktir saler nasyonal avek lekspertiz Commonwealth ki ekspekte dan pei lafen sa mwan.

Nou ti retir GST lo serten komodite pli esansyel ki tou marsan i enporte ki oparavan ti aplik zis pou SMB.

Nou ti retenir pri kontrol lo tou prodwir alimanter malgre presyon pou larg lanmen marsan par lopozisyon.
Nou ti demann nou pep pou konserv lenerzi, pou depans avek pridans e reste vizilan sak fwa nou rantre dan en laboutik.

Nou ti fer tou sala akoz nou ti anvi prepar nou pep pou tenir for dan sa rad- mare, dan pri komodite ki pe ravaz lemonn antye e ki ti pou tap nou pli for anvi vilnerabilite nou pti lekonomi ki nou touzour koz lo la.

Me pli enportan nou ti fer tou sala akoz nou annan respe pou lentelizans Seselwa.
E nou ti pran nou responsabilite vizavi nou pep, sa pep edike e enformen, sa pep ki vwayaze e ki konn konpare e sa pep ki get byen tou bann trik mardaz.

Msye Speaker se pour sa rezon ki ozordi malgre tou sa ki nou’n tande bomaten e malgre tou sa ki nou pou tande lo sitiasyon Sesel napa en sel Seselwa ki pa konnen ki pri lavi i ser partou dan lemonn e pa zis Sesel.

Moris e Sid Afrik i ser, Lostrali e Lanmerik i ser, Langleter e Dubai i ser.
Moris paregzanp gouvernman pe vwar li oblize ogmant tarif elektrisite pou dezyenm fwa dan mwens ki 2 an.

Pri dipen ki deza ser pou mont ankor akoz dapre zournal l’Express gouvernman Morisyen nepli kapab sibvansyonn pri lafarin ki’n ogmante par 70% lo nivo mondyal.

Pa bezwen nou al pli lwen, nou ki annan fanmiy e zanmi a letranze demann zot ki mannyer zafer i ete laba e nou ava vwar lekel ki pe dir laverite e lekel ki pe koz fran avek pep Seselwa.
Tandi ki Prezidan Michel pe kas son latet pe monte desann pou al negosye bann pli bon deal petrol pou Sesel, pe kas latet pou met anplas en progranm mitigasyon pou redwir lenpakt lo nou bann frer e ser ki pe ganny plis afekte, pe demann PUC pou kontinyen rod tou mwayen pou reviz tarif elektrisite pou soulaz bann pli vilnerab.

Laba dan sa bann gran lekonomi liberal, “bef dan disab, sakenn vey son lizye”.
Se pour sa rezon ki malgre lesey par serten pou fer cheap politics e fer krwar ki tou sa ki pe pase, tou sa ki pe arive se lenvansyon gouvernman SPPF.

Seselwa dan son mazorite pa aste sa tiket cheap.

Letan serten i blanm zis lefe devalyasyon roupi, timing reform ekonomik ki pe pran plas e letan zot fer krwar ki anba en gouvernman lopozisyon keksoz ti pou diferan, nou demande kwa ki ti pou diferan si en gouvernman lopozisyon ti’n ganny dernyen eleksyon.
Si zot pa ti pou devalye, eski zot ti pou re-evalye roupi, oubyen eski zot ti pou kit roupi parey i ete?

E si zot ti pou re-evalye olye devalye, eski pri lavi ti pou desann?

Eski problenm forex ti pou rezourd?

Eski nou lekonomi ti pou vin pli konpetitiv?

Eski la kantite touris ti pou ogmante?

Oubyen eski zot pa ti pou bezwen okenn lenvestiser dan nou pei ki parey zot dir i pran tou nou lAter, tou nou lans e vol tou nou forex.

E avek sa diferans, eski nou pei ti pou pli dan byen pep Seselwa?
Msye Speaker mwan mon krwar ki sel keksoz ki ti pou diferan si nou ti’n elekte en gouvernman lopozisyon dan dernyen eleksyon, ozordi State House ti pou’n diviz an 4.

Nou ti pou annan 4 Prezidan, 4 Vis Prezidan, 40 Minis, 4 Speaker lasanble, 4 Deputy Speaker, 4 Lider Zafer Gouvernman e 40 Manm Lasanble ki ti pou oule en plas proporsyonnel.

Vwala kimannyer leta nou nasyon ti pou ete, vwala katastrof ekonomik ki Sesel in evite.
Se pour sa rezon ki Mardi pase Prezidan Larepiblik in fer en lapel avek pep Seselwa ki kontan Sesel e ou parey nou, ki’n touzour partaz sa menm vizyon ki’n enspir nou tou dilon sa vwayaz pou tenir Sesel, pou koste dan sa moman adversite e get larealite avek rezilyans e responsabilite.

‘Koste’ nou Lim Nasyonal i sante akoz listwar i montre ki dan bann moman adversite ki en pep i konn son vre lafors e son vre karakter.

Koste i pa vedir senpatize me i en gran lapel pou salidarite nou pep dan moman difikilte.
Msye Speaker malgre en listwar kourt i ankor annan memwar moman pli pir ki nou nasyon in sibir, me avek solidarite nou’n reisir.

Bann moman kot tarif elektrisite pa ti en problenm akoz 90% lakaz Sesel ti san elektrisite e lamazorite nou pep ti san lakaz.

Bann moman kot forex pour etidyan a letranze pa ti al an retar akoz mazorite zanfan Seselwa pa ti ganny sans al etidye a letranze.

Bann moman kot ti napa lager zonnyon kot SMB akoz ti napa marsandiz pou lager pour bann ki ti napa larzan pou aste.
Bann moman kot mank diri basmati e ponm lafrik pa ti en problenm akoz pour mazorite Seselwa ti napa larzan pou konn ni loder diri basmati e ni kouler ponm lafrik.

Wi vwala, tou sala se listwar akoz zenerasyon ozordi pa pe eksperyans li e pa konnen.

En listwar oubliye ki pou disparet si paran sa nouvo zenerasyon pa montre nou zanfan ki’n ne dan botan.
Me gratitid e limilite i touzour fer nou rapel ki fodre pa nou krwar ki akoz nou’n reisir anba en sistenm nou nepli bezwen sa sistenm e fodre pa ki politisyen ler zot dan zot lopilans pouvwar e lopilans milti parti zot bliy zot nesans.

E la mon zwenn Prezidan Michel e nou lekip lo sa kote latab pou reafirm nou gratitid pou bann ansyen konbatan e militan ki’n transpire e lite dan bann letan pli pir pour tir Sesel dan sa fernwanr epe ki manman ti koz lo la lotrozour.
Nou reste konvenki ki si yer sa premye zenerasyon SPPF ti determinen e ti reisir kas sa montanny baryer dan sa bann lepok pli difisil, ozordi sa nouvo zenerasyon SPPF i trwa fwa pli determinen pou adres nou bann nouvo defi avek rezilyans, realizm e responsabilite.

Se sa menm rezilyans e determinasyon ki nou vwar dan Prezidan Larepiblik tou lezour pou travay pli dir pou rod solisyon olye envant fantonm zis pou kree fristrasyon e divizyon e laenn dan nou pep.
Ki pli gran laprev determinasyon e travay dir ki kan en dirizan i kit Sesel Merkredi lo en misyon a letranze pou byennet Sesel, i reste lo son lipye lazournen e lannwit Zedi, i retourn Sesel Vandredi bomaten e olye al se li pour li al repoze i vizit stasyon PUC pou rod solisyon pou bes kou elektrisite.

Msye Speaker Sesel pou selman reisir si tou dirizan politik dan sa pei i swiv legzanp Prezidan Michel e aret fer cheap politics.
Osi lontan ki en kote i sey aranze e en lot kote i deranze, osi lontan ki en kote i sey raprose e en lot kote e dekoste, nou pei pou tourn an ron dan en serk vizye e nou pou kontinyen zwe sa menm zwe ki Angle i apel the blame game.

Avantyer nou ti blanm SPPF, yer nou blanm SMB, ozordi i SBC, demen mon pa konnen mwan menm.

Lo sa not les mwan envit nou refleksyon lo en panse par Henri Nouwen ki enspir mwan bokou koman en politisyen.

“the real enemies of our life are the oughts, buts and ifs.
They pull us backward into the unalterable past and forward into the unpredictable future”.

Se dan sa konteks ki mon siport volonte e determinasyon Prezidan Michel pou promouvwar en nouvo kiltir politik pour lavenir nou pei.

En kiltir kot bon gouvernans dialog e tolerans i fleri a tou nivo.

Me pour sa kiltir reisir i bezwen komans par bon dirizan, dirizan ki lwayal, ki onnet, ki motive ki optimis me pli enportan dirizan ki enspir e kree lespwar pou son pep ki i dirize.
Msye Speaker zanmen nou nasyon e limanite in deza annan pli gran bezwen pou politisyen e dirizan ki Onorab, vizyonner e ekipe mantalman, entelektyelman e spirityelman pou gid nou pridaman dan sa konfizyon e konpleksite politik e ekonomik ki mark sa nouvo syek.

Mon partaz lespwar nou Prezidan pour en zour annan en Sesel prop e enn ki san koripsyon, ki i dan gouvernman, ki i dan lopozisyon partou kot i ete.

Fodre ki nou pei i osi prop ki i zoli e nou gouvernman e lopozisyon i osi prop ki nou pei.
Mon ankouraze ler mon konstate dapre rapor pibliye par Transparency International pour lannen 2007 ki persepsyon koripsyon dan Sesel in amelyore pou sorti 63 an 2006 pou vin 57 an 2007 parmi 180 pei dan lemonn.

Si zis dan enn an nou’n mont par 6 plas, sa i vedir ki i pa pour pran lontan pou nou vin en pei san koripsyon.

Msye Speaker mon siport determinasyon Prezidan Michel pou konbat sa fleo drog ki pe menas e paraliz lafors pli prodiktiv e enerzetik nou lasosyete, lazenes.
Mesaz Prezidan i kler pour tou bann trafiker ki pe kontinyen fer milyon lo depan linosans nou zanfan.

‘your time is up’.

Tro souvan nou tann dir ki tou dimoun i konnen lekel ki pe fer trafik drog me personn pa pe fer narnyen.

Mon swete ki avek sa nouvo lalwa pou sezi bann byen ilegal ki Prezidan pou byento met devan nou lasanble nou ava donn lotorite en nouvo zouti pou met lanmen lo sa bann gro pwason ki nou tou nou kontan koz lo la.
Sa sif 700 larestasyon pour drog an 2007 tousel i fer mwan demande ziska kote sa pou ale.

Osi kestyon ki bokou paran parey mwan, i kontinyen demande, eski sa bann larestasyon i fini par kondannasyon bann ki koupab.

Tro souvan nou tande ki tel ou tel gro pwason i sape ler i ariv ankour.

Si sa i leka, kote problenm i vreman ete?

Eski lapolis ki pa pe fer byen lanket, Eski avoka defans ki pli smart, eski ziz ki ganny manipile ou eski lazistis pa pe ganny delivre dan en letan akseptab e rezonnab?
Tou sala, Msye Speaker food for thought.

Me osi plis rezon pour nou azir e azir pli vit si nou oule deal ek sa fleo drog ennfwa pour tou.

La mon antyerman partaz swe Prezidan Michel ki nouvo sef Ziz ki ganny apwente i fer en odit konplet nou sistenm lazistis kriminel, enn fwa pour tou nou a met nou lanmen lo vre problenm e bann ki responsab pour bezwen sekwe zot oubyen kile.
Msye Speaker pli gran lenzistis se ler bann ki sipoze defann lalwa i alye zot avek bann ki’n kas lalwa akoz dan sa ka bann ki’n deza soufer i soufer en dezyenm fwa.

Soufer pour ganny vole e atake e soufer pou vwar sa koupab ganny large.

In ler pour nou aret fer politik ek nou sistenm lazistis.

In ler pour nou aret rode si sa ziz i etranze oubyen i Seselwa.

Sa ki nou devret pe rode e ki nou bezwen se pou relev limaz sa lenstitisyon e pour donn li son vre plas ki i merite anba nou konstitisyon.
I pa enportan si sa ziz i Seselwa oubyen i etranze me plito si i en ziz ki konpetan e ki drwat.

I nepli letan pou politisyen lopozisyon kontinyen fer krwar ki tou sa ki ganny kondannen i viktimizasyon e tou sa ki ganny akite i bann ki annan koneksyon.

Se selman avek sa nouvo lapros ki nou pou arive tir politik dan lazistis.

Nou napa ankor letan pour perdi.

E osi lontan ki politisyen i kontinyen dan sa zwe visye ki nou’n fek tande bomaten, zanmen nou pou reisir e an atandan kabri pou manz salad.
Msye Speaker kouraz e fransizm Prezidan Michel pou montre nou pep larealite nou lekonomi e pri lavi i la.

La osi mon sipliy ek lopozisyon pou aret fer politik avek nou sitiasyon ekonomik.

Aret fer cheap politics e aret eksplwat leta nou nasyon.
Ozordi tou Seselwa i konn vre lakoz ki nou annan en problenm ekonomik e en mank deviz ki menm IMF in dekri koman ‘Investment in high living standards and social development which ranks Seychelles among the 6th upper middle income countries in Sub-Saharan Africa with the highest GDP per capita and 50th on the UNDP HDI in 2007’.

Si menm IMF in finalman konpran, e rekonnet sa ki nou’n akonplir pour pep Seselwa, mon pa konpran akoz serten i ankor pe demande oli forex e akoz en gro det eksteryer.
Mon esey rode akoz i annan ki refize konpran vizyon Prezidan Michel pou 2017, en vizyon pou redres balans makro ekonomik ki en tel lenvestisman dan nou pei in kree.
Mon esey rode akoz i annan ki pa oule konpran ki si nou pa ti’n fer tou sa ki nou’n fer pour Sesel, ozordi, sa lannen menm, sa 1231 zanfan ki’n kalifye pou fer letid pos segonder, sa 165 etidyan ki’n fini lekol ‘A’ levels e sa 61 ki’n kalifye pour letid liniversiter ti pou parmi sa plis ki 130 milyon zanfan dan lemonn ki napa akse avek okenn ledikasyon debaz.
Les mwan felisit tou etidyan ki’n fer byen dan segonder e pos segonder an partikilye sa 9 etidyan ‘A’ levels parmi 8 fiy ki’n score straight ‘A’ legzanp laprev travay dir e determinasyon sorti kot nou lazenes pour nou bann politisyen swiv.
Msye Speaker mon esey rode akoz serten pa oule konpran ki si nou annan en problenm ekonomik ozordi e sa gro det eksteryer ki zot mars avek parey en palto fann deryer, ozordi sa 70% fanmiy Seselwa ki annan son prop lakaz ti riske parmi sa plis ki 3 bilyon dimoun dan lemonn ki napa akse ni menm avek en kabinen trou.

Bokou ti pou ankor pe kwense enn lo lot dan sa kote lakaz lo propriye bann ki pa ti bezwen ki Sesel i andete pou delivre zot.

Letan ou napa ou bezwen prete akoz si ou pa prete ou pou reste napa.
Sa ki dir nou annan det se sa menm bann ki ti anvi Sesel e Seselwa i reste dan napa e se sa menm bann ki anvi Sesel e Seselwa i retourn dan napa.

Mon ti a kapab donn plis ki mil legzanp pou ilistre e zistifye kote nou forex i ete e lekel ki’n benefisye avek sa gran lenvestisman ki nou’n fer.

Me mon realize ki letan e ou Msye Speaker pa pour permet mwan.
Mon reste konvenki ki semen ki nou’n pran yer ti meyer e ki ozordi semen ki Prezidan Michel pe pran pou met plis forex dan nou lekonomi ki pe ganny rekonnet e sipor plizyer lorganizasyon ekonomik mondyal pou reisir.

Sif pa koz lalang.

Nou’n anrezistre en kwasans ekonomik 5.3% an 2007.

Nou pei in generate bokou plis deviz etranzer ki bann lannen presedan.

Nou tourizm in ogmante par 15% lannen pase.

Reveni avek nou lendistri lapes in ogmante par 36%.
Lenvestisman par Seselwa e etranze pe kontinyen ogmante e Sesel ozordi i parmi pei dan larezyon ki pe atir plis FDI, foreign direct investment.

Aktivite offshore in ogmante par 31.6%.

Malerezman parey Prezidan Michel in anonse menm si nou pei pe resevwar plis forex sa gran logmantasyon dan pri petrol pe sis tou nou sirplis ki nou ti a’n kapab partaz avek tou Seselwa.

Vwala nou realite ekonomik, vwala la verite, vwala la fransizm.
Msye Speaker mon siport lapel Prezidan Michel pou demann tou dimoun ki dan pozisyon leadership pour fer parey li e eksplik nou pep vre larealite ekonomik nou pei akoz napa narnyen pour nou kasyet.

Mon osi propoze ki gouvernman i donn sipor en tel legzersis atraver en bon stratezi kominikasyon lo nivo nasyonal pou ed nou pep konpran pli byen ki pe pase, ki pou arive e akoz keksoz pe ganny fer dan fason ki i pe fer.
SBC pou annan en rol kle pour zwe dan sa direksyon e mon propoze ki plis forum e progranm i ganny organize otour diskour Prezidan Michel e lo size lekonomi nasyonal e enternasyonal e son lenpak lo lekonomi e lavi Seselwa.

Msye Speaker lontan ti’n ler, tou dimoun pe dir ti’n plis ki ler pou Prezidan met en lord dan sa zafer mank serten komodite debaz dan nou pei ki pe fristre nou pep.

Ozordi dan Sesel nou trouv nou dan en sitiasyon tre drol.

Nou dan en sitiasyon kot i annan anmenmtan, me anmenmtan i napa.
I annan bokou komodite dan magazen me sa bann komodite laplipar pa esansyel e sa ki konsomater i vreman bezwen napa.

I annan komodite me bokou i telman ser ki konsomater pa kapab aste.

Malgre ki liberalizasyon ki lopozisyon ti kontan koz lo la i en konsekans globalizasyon, kan nou liberalize sa pa vedir ki nou pe senpleman transfer ownership kapital avek sekter prive me nou pe osi transfer responsabilite ki al avek.
Kan sekter prive i reklanm zot drwa pou fer marse lekonomi ki nou napa problenm avek zot osi bezwen pran sa responsabilite ki al avek.
Dan sa nouvo klima i enportan ki sa ki prezan i annan manda pou enport komodite ki pei i bezwen, i pran son responsabilite sirtou dan sa moman difisil kot pri lavi pe monte e nou ankor annan en problenm deviz ki mon’n eksplike pli o. I pa akseptab ki ozordi nou pei i mank diri, dile margarin ki tou Seselwa i bezwen pandan ki tou laboutik i ranpli avek tou sord kalite lasos, lakrenm e siro tou kouler.
Si napa forex pou enport diri parey zot dir, kote zot ganny forex pou enport lasos e tou sa kalite gonaz ki nou vwar dan laboutik.

Msye Speaker dan son diskour Prezidan Michel in pran e in dir lepep laverite, dan son diskour in dir lepep ki nou pei ozordi i resevwar 268 milyon dolar ki pas dan labank tou lezan, san kont bann ki pas lo black market.
Parey nou konnen lannen pase gouvernman ti deside pour li gard zis 15% sa sonm pour li pey bezwen nou pei pou lasante, ledikasyon, lenerzi, det eksteryer e lezot priyorite nasyonal.

Sa i vedir ki 85% sa 268 milyon dolar i reste dan lanmen labank komersyal ki met a dispozisyon sekter biznes e nou popilasyon.

Resers ki mon’n fer i endike ki nou pei ozordi i bezwen anviron 70 milyon dolar pou enport manze an zeneral.
Ladan nou bezwen ape pre 30 milyon dolar zis pour manze debaz tel ki diri, dile, zonnyon ponm- de-ter, lafarin ki nou manze tou lezour.

Si sa i leka akoz i kontinyen annan mank sa bann komodite lo marse kan i sipoze annan ase forex dan labank pou fer zot vini.

Lekel ki annan sa responsabilite me ki pa pe enport sa bann komodite?

Eski i rezonnab pou nou blanm gouvernman e SPPF kan ni gouvernman, ni SPPF nepli annan monopoli lo enportasyon komodite debaz dan sa pei.
Eski i moral pour nou pa enport diri akoz profi lo la i ba me plito enport lasos tou kalite akoz profi lo zot i o. Dan sa moman difisil, kot pri lavi i o, e kot nou ankor annan en problenm forex, la ki nou bezwen rod plis forex ankor pou enport plis petrol mon propoze ki gouvernman e minister finans i zwenn ansanm avek lasanm komers pou etidye e pran mezir neseser pou koriz sa sitiasyon abnormal ki pe larg lanmen marsan me pe anmar vant lepep.
Anmenmtan mon rekonnet e remersye bann marsan ki pe fer zot mye dan sa moman difisil pou enport komodite ki lepep i vreman bezwen.

Mon antyerman siport deklarasyon Prezidan Michel pou met en striktir finansman ki a permet STC, ansyen SMB asir supply komodite esansyel dan en fason regilye.

La osi mon propoze ki STC, ansyen SMB i osi bezwen revwar son lalis komodite esansyel ki i enporte pou evite ki ler nou rantre dan son supermarket, napa diri me i annan diven e lezot komodite ki nou pa konsider esansyel.
Wi, ti’n ler pou Prezidan Michel met en lord dan tou sala ennfwa pour tou.

Msye Speaker tou sala i kapab ganny rezourd avek en sel mo, ‘responsabilite’.

I malere ki pandan sa moman difisil serten pe profit lo lafebles sa sitiasyon pou kas nou likou avek bann pri egzorbitan.

Mon pa konpran akoz si marsan i dir i aste deviz lo black market menm si pri in ogmante kimannyer en pake margarin i kapab kout R40 dan serten magazen.
Msye Speaker pri kontrol ki gouvernman in mentenir lo tou manze, malgre presyon lopozisyon pour larg lanmen marsan, pa devret reste lo papye dan en moman kot i merit pe mord pli for.

Tou resaman serten gran lasenn supermarket Langleter in ganny severman pini pour overpricing e price fixing, pourtan laba i annan de milyon laboutik e supermarket.
Isi Sesel avek mwens ki 500 enportater, wholesalers ek retailers met ansanm, mon pa vwar akoz ki nou pa kapab fer plis dan sa moman difisil pou protez nou konsomater.

Anmenmtan mon salye sa nouvo lelan ki NATCOF pe pran pour edik nou konsomater pour li osi pran pli byen son responsabilite.

Restriktirasyon gouvernman e progranm privatizasyon i reste en eleman sansib akoz tou le de i kree bann casualties ki difisil pour bann endividi ki sibir li me parfwa i inevitab.
I pa drol ki serten i profit lo la, lo sa febles pour vin fer politik e ankor plis politik parey nou’n tande lo minister lasante bomaten.

Kan nou tann tou sa leokri senpati i fer nou rapel kan 13 an pase ti sa menm group ti pe fer tou sa leokri, ti sa menm group senpatizer ki ti met plis presyon pou liberalize e privatiz tou, SMB, SPTC, IDC, PUC, tou sala fodre ale, zot ti dir.
Se sa menm group ki ti met presyon pou demande ki nou fer gouvernman vin pli pti pour li vin pli performan, nou ti reziste menm si nou ti ganny akize parti inik e kominis.

Nou ti tenir akoz nou ti konnen ki timing pa ti bon malgre ozordi zot pe akiz nou konmkwa nou ti’n devret fer tou sala depi lontan.

Nou ti reziste akoz nou ti konnen ki sekter prive pa ti pare pou abzorb sa bann sa ki ti pou ganny afekte dan sa gran prosesis liberalizasyon.
Ozordi zot menm zot in rekonnet ki nou ti annan rezon akoz la kan mon pe koze i annan 500 vacancies dan sekter prive pour tou kalite lanplwa.

Alors sa ki pe arive i pa neseserman merit ganny vwar koman ni viktimizasyon, nou redundancy ki pa neseser me plito koman en transfer resours imen dan sekter nou lekonomi ki pli bezwen.

Mon zwenn avek Prezidan Michel pou remersye sekter prive ki’n aziste saler zot travayer dapre lalwa saler minimonm.
Sa lalwa i reste zouti pli esansyel ki pou ede soulaz sor bann ki saler i pli feb me mon konsernen akoz mon santi ki bokou travayer e serten anplwayer pa konnen e pankor konpran kimannyer pou kalkil e aplik sa nouvo saler.

Mon fer en lapel avek linyon travayer e minister lanplwa pour fer tou sa ki neseser pou asire ki personn pa ganny kite e ki travayer e anplwayer i ganny edike e enformen lo laplikasyon sa nouvo lalwa saler minimonm.
Antretan gouvernman pe revwar en nouvo scheme pou homecarers ki byento pou ganny eksplike.

Malgre zot pou fer politik avek sa size saler ek carer parey nou’n tande e nou pou tande, nou lo sa kote nou konnen ki rikord logmantasyon saler travayer dan Sesel se nou gouvernman ki garde, en logmantasyon ki’n sorti R60 par mwan an ‘77 pou vin R2400 ozordi, en logmantasyon 400% i laprev distans kote nou’n sorti.
Me parey in leka tou dilon nou devlopman nou gouvernman pou kontinyen azir realis e responsab anver revizyon saler osi lontan ki pei e lekonomi i progrese.

Nou responsab letan nou rekonnet legzistans en problenm ki afekte nou nasyon, nou realis letan nou pa zis dir nou pou rezourd sa problenm me onnet letan nou dan moman difikilte.

Msye Speaker an konklizyon les mwan dir ki leta nou nasyon i pa zis reflekte santiman en pep fas a son kondisyon lavi me osi reflekte santiman en pep vizavi son dirizan.
Ler mon mezir santiman nou pep lo diskour ki Prezidan Michel in fer, atraver dimoun ki mon’n koz avek, tou san eksepsyon enkli siporter e politisyen lopozisyon zot dakor ki Prezidan Michel in azir fran, onnet e in dir lepep laverite.

Dan politik i tre rar pou dimoun dir ki en politisyen i fran e onnet.

Nou souvan tande ki politisyen se bann manter oubyen bann bater latet, parey malerezman nou’n fek vwar bomaten.
Si sa ki lider lopozisyon in dir lo size sa saler, son gro saler ki i dir i pe touse, mon demann li pou rann sa saler oubyen pou partaz li avek bann ki i krwar i merite.

Pour mwan atraver sa diskour lo leta lanasyon Prezidan Michel in prezerv limanite e sanite politisyen ki antre dan politik avek en dezir pour servi e donnen e pa enn ki pou pran e gannyen.
En dirizan politisyen ki annan en dezir pou servi i enn ki kree e donn lespwar son pep menm kan sitiasyon i paret enposib, enn ki pa dekouraze menm dan pli gro tanpet, enn ki vwar en gro ros dan son semen koman en stepping stone pou al pli devan.

Enn ki konsantre lo sa ki i anvi vwar materialize e non pa kondann sa ki i pa kontan.

Msye Speaker ou menm ou’n deza dir ki napa okenn landrwa omonn kot i annan en stati ki’n ganny mete a loner okenn pesimis.
Wi, listwar in montre ki napa okenn politisyen pesimis ki’n deza fer en gran dekouvert e anmenn en gran louvertir pou byennet limanite.

Sesel nou pa zis en zoli pei me enn ki sanse akoz ozordi nou annan en dirizan dan karakter Prezidan Michel a latet nou nasyon dan sa moman difisil ki nou pe pas atraver.
En moman kot menm lopozisyon in avoue ki zot pa ti pou swete dan son soulye, en moman kot lanmans pwalon i so e lour me se dan sa menm pwalon ki si nou oule kontinyen manz lonmnet nou pou bezwen kas dizef.

Ozordi nou nasyon i lo en kwaze semen kot nou realite e desten in ariv fas a fas.

Si nou zanset ti ariv Sesel lo sakenn son bato, ozordi nou lo en sel bato ki apel Sesel ki pe tenir laroul litousel dan milye sa gran losean boulverse.
Se sa bann gran moman parey ki en nasyon i mark son listwar e en dirizan i met prosen zenerasyon avan prosen eleksyon.

Mon zwenn lapel Prezidan Michel ozordi pou ralye kouraz tou Seselwa pou tenir Sesel pli for e pa large.

Mersi tou bann ki’n ekoute e mon swet tou manm ki pou koz apre mwan, bon deliberasyon.
(Applause) National Assembly of Seychelles State of the Nation Address Thursday 27th February 2009 MR SPEAKER Prezidan, Vis Prezidan, Minis Dezinyen, Prezidan Lakour Dapel, Minis, Lider Lopozisyon, Manm Lasanble Nasyonal, tou bann envite distenge mon oule swet zot tou la byenveni ozordi a lokazyon louvertir Lasanble Nasyonal ki tradisyonnelman i koensid avek diskour leta La Nasyon par Prezidan La Repiblik.

Mon pa pour dir plis ki sa, mon ava envit Prezidan La Repiblik pou pronons son diskour.

Prezidan.
Prezidan.

PRESIDENT JAMES MICHEL Mersi Msye Speaker.
Msye Speaker, Prezidan Mancham, Lider Zafer Gouvernman, Lider Lopozisyon, Manm Onorab Lasanble Nasyonal, Ekselans, Envite Distenge, ser frer ek ser Seselwa; Ler mon ganny en rankont avek sa fanmiy ki pe ganny difikilte pou pey son lòn lakaz, bill elektrisite ek delo; Ler mon regard e ekout sa manman tousel ki pe demann led akoz i napa ase pou okip son zanfan byen; Ler mon vizit sa pti biznes ki pe sey debrouye malgre bokou difikilte; ler sa papa i rantre dan magazen e pa kapab pey tou komodite debaz pou son fanmiy; Leta nou nasyon i difisil, i tre difisil.
Nou pep i santi sa difikilte.

Nou pe santi lefe sa tanpet ekonomik ki pe frap lemonn.

Personn pa’n ganny eparnyen.

Defi i gran, me nou pa pe reste lebra krwaze.

Nou pa kapab reste san fer narnryen!

I pa fer premye fwa ki nou pas dan letan dir.

Nou’n deza fer fas avek tanpet oparavan, e nou’n sorti byen.

Nou’n sorti pli for ki avan.

Ankor ennfwa, annou servi sa tanpet pou fer nou pli for.

Annou servi sa kriz pou nou bouz devan.

Si nou travay ansanm, napa nanryen ki enposib.


Ozordi kestyon se pa si sa lannen pou difisil.

Nou konnen i pou difisil.

Kestyon se, ki nou pou fer pou nou sorti dan sa difikilte?

An 2009 pep Seselwa pa bezwen gouvernman pou eksplik zot defi – pep Seselwa pe viv sa defi deza.

Pep Seselwa i oule trouv solisyon.

Letan politik bon marse in fini, nou bezwen aksyon.

Nou bezwen ini nou zefor.

Se sa ki nou pep i merite.

Bann difikilte ki nou pe sibir i pa tap nou an izolasyon – lemonn antye pe santi.
Koman Prezidan Larepiblik, mon’n bezwen pran bann desizyon ki pou permet nou sirviv dan sa kriz.

Nou reform i ofer sel solisyon.

Mon pe demann zot, pep Seselwa, pou kontinyen koste pou nou fer nou transformasyon en sikse.

Annou demann nou lekor kestyon, si nou pa ti’n enplimant nou reform ekonomik a partir lannen pase, kote nou ti pou ete ozordi?

Eski ti pou annan ase deviz pou met komodite debaz dan laboutik?

Pou enport karbiran?

Serten dimoun in eksprim zot lopozisyon avek sa reform – sa i zot drwa.
Me nou ti bezwen fer li akoz se sel fason pou nou garanti nou lavenir.

Si nou pa ti enplimant sa reform ekonomik, an se moman nou sitiasyon ti pou pli pir.

Ti’n ariv en moman kot nou ti nepli kapab prêt larzan pou nou fer marse nou pei.

Mon ti met tou konsekans politik dekote e mon ti pran aksyon.

Pli gran fot ki mon ti a’n kapab fer, se pa fer nanrnyen.

Mon ti a voudre kapab trouv solisyon pou tou nou problenm toudswit.

Me nou bezwen realis.

Rezilta pa otomatik.


Nou dan faz difisil, me nou reform, menm si i dir, pe met nou lo bon semen.

Resaman mon’n ganny sans rankontre en group zenn.

En ansennyan ti fer sa refleksyon, ‘Prezidan, nou pei i parey kot lakour.

Nou paran in donn nou tou sa ki zot kapab.

In ariv en moman pou nou fer nou bout.


Zis parey nou pei in donn nou tou pou ed nou ariv lo sa pli o nivo devlopman, ozordi i pe demann nou pou koste e fer nou kontribisyon pou nou menm, e pou nou bann frer ek ser ki ankor dan bezwen’.

Pep Seselwa, se sa larealite.

Nou pa konnen ziska kan kriz enternasyonal i kapab dire, alor nou bezwen reste vizilan.

Nou pa’n zanmen reste statik.

Nou’n pran aksyon kot fodre.


Nou lavantaz se ki nou’n fini pran la plipar mezir ki nou ti bezwen pran an Novanm lannen pase.

Tan ki nou gard nou larmoni e nou’n pare pou siport kanmarad, nou pou reisi.

IMF fek termin en evalyasyon lo premye 3 mwan reform.

Bilan ziska prezan i pozitiv.

Modernizasyon e transformasyon nou lekonomi i lo bon semen.

Ozordi nou annan 55 milyon dolar rezerv dan Labank Santral par rapor avek 41 milyon an Desanm 2008.

Sa i en gran sikse nou reform.


Nou annan foreks ki nou’n met dekote pou fer vin bann komodite debaz parey manze e pou garanti lenportasyon pandan sa moman kriz dan lemonn.

Anmezir nou sitiasyon i amelyore nou pou osi antre dan negosiasyon lo nou det avek Klib de Paris e lezot nou krediter.

Nesesite fer nou det soutenab i sa prensip de baz dan nou negosiasyon.

En lot mark nou sikse se stabilizasyon gradyel nou roupi.

Serten ti’n predir ki nou pti pei ti’n fini letan nou ti flot nou roupi.
Me nou’n persiste dan nou lapros, e malgre difikilte, nou roupi pe reganny son valer.

Black market in preski dir ganny eliminen.

Deviz i annan dan labank.

Mon fer lapel ek bann labank pou osi zwe zot rol byen kot i konsern vann deviz e sa komisyon ki zot pran.

Tou lendikasyon i montre ki laplipar labank pe aplik bann sarz bokou pli o ki dan plizyer lezot leta zil.

Zot kapab fer plis zefor pou fer zot tranzaksyon pli konpetitiv e an konsekans ede pou fer desann pri lavi.
Annou fer konparezon avek bokou pei ki pe sibir sa sok finansyel, milyon in perdi louvraz e plizyer in perdi lakaz.

Sesel, nou pa osi mal.

Napa personn ki’n perdi en twa lo son latet akoz i pa’n kapab repey son lòn lakaz.

Nou gouvernman i reste ferm dan son konviksyon ki let imen i reste osant tou devlopman.

Lemonn pankor fini vwar kote resesyon pou arive.

Nou bezwen reste realis, responsab e rezilyan sirtou akoz nou depandans lo tourizm.

Nou bezwen sanz nou fason panse e koste pou nou kapab sirviv.
Dan sa peryod lensertitid, nou prezans lo lasenn enternasyonal i enportan.

Tou mon zefor lo lasenn enternasyon i annan pou bi anbelir zimaz Sesel e promouvwar nou lentere nasyonal a letranze.

Dan bann konferans enternasyonal mon pou kontinyen fer prezans Sesel konte.

Nou diplomasi i pe port son fri. mon tre fyer pou anonse ozordi ki Linyon Eropeen in komans prosedir ratifikasyon pou retir nesesite viza pou tou sitwayen Seselwa ki vwayaz Lerop.

Nou ekspekte sa prosedir finalize dan bann mwan ki pe vini.
Nou’n osi toultan fer sir ki Sesel i mye plase pou benefisye atraver bann negosiasyon komers enternasyonal.

Mon’n touzour demande ki nou ganny plis reveni lo ton – nou lor ble ki ganny lapes se nou.

Nou diskisyon resan avek Linyon Eropeen in anmenn en premye rezilta dan sa direksyon.

Mon profite pou demann tou Seselwa pou ini dan nou zefor letan nou negosye konsernan nou rezours.

Annou nou tou, zwenn ansanm pou travay pou Sesel e non pa kont nou pei.

Nou pli for letan nou ini.


Nou tou nou benefisye letan nou reisi.

Nou’n fer bokou progre.

Me i reste bokou pou fer.

Malgre lenkyetid, mon konfyan ki nou pou reisi akoz mon krwar dan rezilyans pep Seselwa.

Mon krwar dan son responsabilite, mon krwar dan son solidarite, e mwan mon donn zot mon langazman ki mon pou fer tou sa ki neseser pou fer nou reform marse.
Dan sa letan dir, nou mesaz i senp – Fer tou sa ki nou kapab pou ed sak fanmiy toulezour, anmenmtan ki nou tenir sa reform ki pou asir nou lavenir.

Nou pli gro konsern se pri lavi.

Ler nou pa kapab aste en tiket pou al en vakans Moris ouswa fer shopping Dubai, nou konpran i pa en nesesite.

Nou kapab viv.

Me ler en fanmiy i mank mwayen pou fer de bout zwenn, nou bezwen azir.

Nou bezwen fer nou mye pou asire ki sa fanmiy i ganny en repa.
Dan tou sa bann nouvo defi ki kriz finansyel mondyal ek nou progranm reform pe prezant nou, mon langazman i reste pou trouv le meyer pou pep Seselwa.

Se pour sa rezon ki mon’n santi li mon devwar pou donn lenstriksyon Minis Finans e lezot lazans konsernen pou rod tou fason pou soulaz nou enpe.

Ozordi mon oule anons en seri mezir ki gouvernman pou enplimante pou soutenir sa ki pli dan bezwen.

Premyerman, Lazans Welfer i reste sa soulazman pou sa fanmiy ki pe ganny pli afekte.
Mon’n donn lenstriksyon pou revwar bann kriter oubyen weights ki determin lasistans.

Sa sanzman dan kriter i vedir dan serten ka ki en manman tousel ki annan 3 zanfan e ki ganny en saler par egzanp SR3,475 i kapab ganny en logmantasyon dan son lasistans par SR750.

Sa azisteman pou osi ed sa paran ki fer tou pou siport son fanmiy, me son saler pa sifi.

Pri lavi i larealite aktyel.

Nou’n deza fer reazisteman taks lo lenportasyon tou komodite esansyel.

Me fas a sa sitiasyon, nou bezwen fer plis.


Nou pe enplimant sa bann mezir swivan pou anmenn ankor rediksyon dan pri serten komodite esansyel:  STC pe redwir son pri lo 11 komodite de baz  Anmezir ki nou pe fer en revi lo nou sistenm taks, nou’n fer derogasyon GST lo manze zannimo e osi lo pti poul ki STC i prodwi.

Sa pou permet fermye prodwir poul a en pri bokou pli konpetitiv.

 Sa derogasyon pou osi aplik lo pestisid, langre ek legren  Sa pou osi aplik lo tou latizann.
Nou ekspekte ki sekter prive pou osi pas sa benefis ek son kliyan.

Anmezir nou reform i anmenn rezilta, nou kontinnyen revwar ki nou kapab fer pou pas benefis avek lepep.

 Lazans lagrikiltir pou lans en progranm formasyon dan distrik pou ankouraz dimoun plante se zot.

Nou anvi batir ankor plis lo nou tradisyon plant dan lakour.

Tou sa bann mezir i kontribye pou redwir kou lavi e anmenmtan asir nou sekirite alimanter.
Nou realite aktyel i osi enkli en logmantasyon konsiderab dan lentere lo bann lòn ofer par labank.

Sa logmantasyon i dir, me inevitab dan sa kalite reform.

Bann labank pe anons bann premye rediksyon dan to lentere ki zot pe aplike.

I montre ki reform pe marse e anmezir ki reform i progrese, rediksyon pou akselere.

I annan labank komersyal ki pe osi ofer posibilite pou restriktir lòn lo lonterm.

Gouvernman pe fer son bout pou soulaz sa pwa lentere lo sa ki pli ganny afekte.
Nou pou donn en sipor HFC pou asire ki sa ki pa kapab pey sa logmantasyon dan son peyman lakaz i ganny asiste.

Sa sipor i enn ki kle dan konba kont logmantasyon pri lavi.

Logmantasyon ki’n annan dan pri elektrisite ek pri bis i enn ki pli dir pou nou popilasyon.

Sa bann pri ki ti la avan reform ti reprezant bann sibvansyon ki pa ti soutenab pou nou pei.
Kot i konsern pri bis, menm avek reform nou pe mentenir en sibvansyon ki reprezant anviron SR1 milyon par mwan sorti kot fon sekirite sosyal pou gard en servis gratwit pour dimoun aze e en tarif redwi ouswa gratwi pou zanfan lekol.

Mon profite pou lans en lapel avek SPTC pou asire ki servis i efikas.

Deza pri tiket bis i en presyon lo bidze sa travayer.

En servis a ler e profesyonnel i pa neseserman kout plis me i ed sa travayer komans ouswa fini son lazournen byen.
Mon’n donn lenstriksyon Minis Finans pou fer en odit performans e finansyel lo PUC ek SPTC pou bi donn en meyer kalite servis e en servis pli bon marse son kliyan.

Nou’n vwar serten rediksyon dan pri bennzin ek gas.

Gouvernman in asire ki koman redwi lo nivo enternasyonal ki i pas sa benefis avek lepep.

Karbiran sirtou i afekte pri bokou lezot prodwir ek servis.

Nou ekspekte ki bokou lezot biznes ki’n fer pri monte akoz pri karbiran i osi reflekte rediksyon anmezir ki i arive.
Malerezman, serten pe esey profit lo sa reform pou fer profi ki pa rezonnab.

I pa akseptab pou bann konpannyen vann materyo konstriksyon a en pri ki depas larezon!

I pa akseptab ki serten kontrakter i sarz pri ki met konstriksyon lakaz an deor laporte laplipar nou pep!

I pa akseptab pou serten marsan fer profi egzorbiran san konsyans e san donn en vre konpetisyon kanmarad.

Dan bann semenn ki pe vini, mon gouvernman pe met en lalwa lo Fair Trading devan Lasanble.
I pou anmenn en zouti for pou konbat pri komodite ek servis ki pa rezonnab.

Bann biznes ki koupab pou bezwen al rann kontn devan lalwa.

Sa lalwa pou osi ranforsi pouvwar konsomater.

Nou pa kapab toler okenn kartel dan nou pei!

Apre tou, nou bezwen annan en konsyans.

Ki mannyer ou kapab al dormi byen aswar ler ou’n vol en malere ki pe esey fer de bout zwenn?

Ser frer ek ser Seselwa, Nou sitiasyon i difisil.

Me i pa ensirmontab.


Nou pe osi met anplas serten mezir ki pou fasilit biznes e kreasyon lanplwa.

Premyerman nou’n double larzan ki nou met a dispozisyon bann pti biznes atraver ‘Concessionary Credit Agency’.

Nou pe osi ogmanta sa sonm maksimonn ki zot kapab pran koman lòn sorti SR200,000 pou ariv SR300,000.

nou pe gard en to lentere selman 4% lo sa bann lòn.

Mon’n osi donn lenstriksyon SEnPA pour li pa ogmant pri lokasyon pou pti biznes ki pe lwe landrwa avek zot.
Dezyenmman, nou pe ogmant loportinite formasyon ki egziste sirtou dan sekter offshore.

Apartir le 2 Mars, SIBA an kolaborasyon avek SIM pou ofer kour lentrodiksyon pou sekter offshore ek servis finansyel.

Sa training pou gratwit pou zenn avek nivo apropriye oubyen dimoun ki’n pran Depar Volonter.

Sekter servis finansyel i ankor annan bokou potansyel pou biznes Seselwa ki anvi devlope.

Nou deza annan en popilasyon ki edike e ki kapab sezi sa bann loportinite.
Nou pou kontinnyen envesti dan formasyon dan sa sekter pou ogmant partisipasyon Seselwa.

Pandan plizyer lannen loportinite travay pa’n manke dan nou pei.

Avek sa resesyon mondyal kot nou ekspekte ki keksoz pou vin pli dir annou profite pran sa bann loportinite.

Lakantite dimoun ki pe rod lanplwa in ogmante sorti 1% an Novanm 2008 pou ariv 3.6%.

Nou pe travay etrwatman avek lendistri tourizm e osi avek sekter prive an zeneral pou asire ki Seselwa ki pe rod en lanplwa i kapab travay pou son lavenir.
I byen note ki Eden Island resaman in lans en proze pou anploy 200 zenn a lonterm.

Ser konpatriot Seselwa – sa ki kapab travay i bezwen travay.

Nou bezwen vin e reste en nasyon prodiktiv.

Se atraver nou travay prodiktiv ki nou kapab kree larises pou nou tou demen.

Nou sekter tourizm i reste sa sekter kle ki nou lekonomi an antye i depann lo la.

Deza nou pe vwar en bes 15% dan lakantite viziter depi ki lannen in komanse.
Dapre predikasyon, reveni i kapab diminyen par 25% sa lannen akoz kriz dan pei kot viziter i sorti.

Serten proze par lenvestiser etranze isi Sesel in ralanti, serten lezot in ganny met dekote pour le moman.

I annan krwayans ki sa resesyon mondyal pou avek nou pou enpe letan.

Nou bezwen vizilan.

Nou tou nou bezwen fer tou sa ki dan nou pouvwar pou nou lendistri tourizm.

Sak Seselwa i annan en rol pou zwe ladan.


Mon’n pran desizyon pou ranvoy logmantasyon GST dan sekter tourizm ki ti’n prevwar dan nou progranm reform pou plitar.

Sa i an rekonesans ki lannen 2009 pou en lannen difisil.

An retour mon pe demann tou operater dan lendistri tourizm pou aplik sa sistenm service charge pou ki travayer Seselwa i ganny en pli bon lapey.

Bann lotel ki pe aplik sa sistenm i pe vwar bokou benefis – par egzanp atraver rannman e nivo servis pli o e pli efikas.
Sa bann lotel i pli performan e pli byen plase pou fer fas a sa bann difikilte.

Nou osi santi ki bokou operater touristik i bezwen fer plis zefor pou ki son prodwi i reprezant en bon valer pou larzan.

Nou lendistri i bezwen vin ankor pli konpetitiv a sa moman.

Eski i akseptab pou vwar serten lotel pe vann en boutey delo SR75, en labyer SR175, en pti kafe, SR85?

Non!

Sa i zis en legzanp kot bokou plis zefor i kapab ganny fer pou nou donn en meyer servis e en meyer prodwi.
Nou bezwen vin pli konpetitiv – nou napa swa.

Sesel i en destinasyon rev.

I en brand ki annan en valer ek en prestiz eksepsyonnel.

Nou bezwen fer sir ki nou kontinyen donn nou Sesel son vre valer.

Frer ek Ser Seselwa, Sitiasyon dan lemonn in fer keksoz difisil.

In osi fer reform ankor pli esansyel – sinon endispansab.

Mon’n touzour anvi sa ki mye pou nou pei.

Mon refize esper demen pou aranz keksoz.

Si nou pa ti’n bouze, nou ti pou dan ankor plis problenm.
Mon dir avek zot tou konviksyon ankor ozordi, napa pli bon solisyon ki nou ti kapab fer.

Pou touzour annan politisyen ki poudir keksoz ti’n kapab ganny fer dan en lot fason.

Demen zot kapab dir ki zot ti’n kapab fer yer me ozordi zot pa kapab dir ki zot pou fer demen.

Annou pa esper demen pou nou donn lide.

Person napa monopoli lo lide.

Dan mon fason travay, mon’n touzour al ver lepep pou demann zot pwennvi, pou partaz lid eek leksperyans.
Mon’n pran bokou sizesyon ki ti ganny fer dan konsiltasyon dan distrik an 2005 e mon’n enplimant lid an mon progranm aparti 2006.

Mon’n toultan demande ki mon ganny zize par mon aksyon annou pa esper demen pour nou azir.

Annou pa asiz lebra krwaze, mon krwar ki i en mank aksyon i non selman iresponsab me i en gran danze.

La ki nou pe pas dan bann moman difisil mon pe demann tou dirizan pei pou al ankor ver lepep, mon pe lans en nouvo seri konsiltasyon avek nou pep, konsiltasyon lo lavenir nou pei.
Dan sa bann moman difisil i enportan ki nou partaz lide e annan diskisyon aprofondi lo kwa ki nou kapab fer pour pli byen fer fas a bann defi, malgre nou kontrent ki nou kapab fer pour nou pli byen ed sak fanmiy Seselwa.

Mon touzour pa satisfe, e pa zis mwan, avek nivo e kalite servis dan gouvernman.

Mon pa aksepte ki dimoun i ganny vir an ron, fer monte desann dan bis san solisyon.

Sa bann konsiltasyon pou donn nou loportinite pou adres sa.
Depi sa sekreter ziska kot minis nou bezwen pli kapab reponn a bezwen nou pep.

Mon pe lans sa konsiltasyon mwan prosen.

Sa konsiltasyon pou anmenn nou dan tou distrik dan pei.

Dan meeting Minis konsernen e responsab distrik pou osi la.

Mon envit osi manm elekte dan sak distrik pou zwenn mwan dan sa diskisyon avek nou pep, dan sa gran legzersis lademokrasi.

Sa konsiltasyon pou permet nou reflesir kote ki nou anvi vwar Sesel pe ale, pour nou koste ansanm dan linite e esanz lide.
Annou koste Seselwa pour nou koz lo lavenir nou Sesel.

Nou tou nou annan nou kontribisyon.

Nou lavenir i dan nou lanmen nou bezwen azir.

Pli gran fot ki nou kapab fer se pa fer nanryen.

Mon’n touzour fer tou sa ki mon kapab pou anmenn linite dan nou pei.

Mon’n toultan rod bann mezir fason pou fer evolye nou demokrasi e mon pou kontinyen fer li.
Se dan sa lespri ki mon pe propoz en forum onivo ki mwan menm koman Prezidan mon rankontre ofisyelman e dan en fason regilye Lider Zafer Gouvernman ek Lider Lopozisyon, ansanm pou diskit bann size lenportans nasyonal.

I enportan ki nou annan en stratezi e en direksyon pou nou pei ki viz lavenir.

Mon’n touzour partaz mon vizyon avek zot.

Sanzman dan konteks enternasyonal i fors nou aziste nou stratezi.

Me nou vizyon i reste valab.

An 2004, mon ti partaz en vizyon pou nou kree en Sesel modern.
Ti en vizyon fonde lo lazistis sosyal, lademokrasi, latransparans, bon gouvernans, lo nesesite pou sirmont nou bann problenm ekonomik.

Mon pou touzour fer sir ki sa vizyon i ganny transformen an aksyon.

Sa vizyon i touzour reprezant pour mwan, en langazman anver mon pep.

Ozordi, mon redonn mon langazman ki nou pou reisi.

Wi, nou pou reisi!

wi nou pou reisi!

Wi, nou pou travay dir!

Nou pou travay ansanm e nou pou sorti pli for ki zanmen.

Annou nou tou, donn nou langazman koman en pep.


Annou pa bliye ki nou tou nou lo menm traze.

Nou tou nou bezwen donn en koudmen.

Nou bezwen koste e regard lavenir.

Ozordi swar, mon remersye ankor lepep Seselwa.

Mon felisit zot pou zot determinasyon, pou zot travay ansanm dan linite avek sa lespwar e sa patriotism ki neseser pou anmenn nou pei pli devan.

Ki Bondye i kontinnyen beni nou pei Sesel.

Mersi.

(Applause) MR SPEAKER Mersi bokou Prezidan pou ou diskour.
E avan mon envit zot pou cocktail tradisyonnel mon oule rekonnet prezans Prezidan Mancham e Sef Ziz ki mon ti’n oubliye fer dan lentrodiksyon.

Aprezan i reste mwan pou envit zot pou zwenn mwan avek Prezidan dan cocktail.

Mersi bokou.

At 5.33 pm the Assembly was on its rising adjourned to Monday 2nd February 2009.
(ADJOURNMENT) National Assembly Leaders Reply Monday 2nd March 2009 MR SPEAKER I reste mwan aprezan pou brefman, senpleman swet labyenveni le 2 nouvo manm e pou senpleman demann zot ki zot vin bann manm egzanpler e ki zot zwe en rol enportan pou promot nou lenstitisyon e dignite nou lenstitisyon, apre tou nou lenstitisyon se nou e zot koman nou 2 nouvo manm i osi form parti zot responsabilite ki nou ganny vwar koman en lenstitisyon serye e en lenstitisyon ki oule zwe son rol ki i annan pou li zwe anba nou konstitisyon.
Mon ti ava envit le 2 leader pou brefman dir de mo avan, Onorab Ramakalawan.

HON WAVEL RAMKALAWAN Bonzour Mr Speaker, bonzour tou mon bann koleg MNA e tou dimoun.

Mr Speaker mersi bokou pou ou kourtwazi ki ou’n etann avek nou 2 nouvo manm Onorab Jane Carpin e Onorab Derjacques.

Parey ou, mon swete ki sa 2 manm ava fer zot kontribisyon dan travay Lasanble Nasyonal e byensir atraver sa dan travay pou nou pei Sesel.
Mon napa okenn dout ki se 2 dimoun ki annan diferan kontribisyon pou fer e alors mon swet zot bonn sans.

Anmenmtan mon ti ava kontan profite pou remersye dan Lasanble nou 2 manm ki’n ganny ranplase, Onorab Lucas e Onorab Alcindor e mon plis ki sir ki sa kontribisyon ki zot in fer zot ava kontinyen fer li dan lezot responsabilite ki zot annan e ki sa 2 nouvo manm i ava travay avek sa menm lespri.

Alors Onorab Derjacques e Onorab Carpin felisitasyon e welcome to the Assembly.
HON ANDRE POOL Mr Speaker lo kote parti mazoriter nou osi nou ti a kontan sezi sa lokazyon pou swet la byenveni Onorab Carpin e Onorab Derjacques.

Nou swete ki zot ava annan en kantite pou zot kontribye pou fer en bon travay dan nou Lasanble e anmenmtan pou fer Sesel avans pli devan ki kot i ete ozordi.
Mon ti a osi profit lokazyon pou nou remersye le 2 koleg Onorab Regina avek Onorab Lucas pou sa bon kontribisyon ki zot in fer pandan sa peryod ki zot in deservi koman manm nou Lasanble e nou swet zot bonn sans lo bann prosen demars ki zot pe al fer dan zot karyer.

Mersi bokou Mr Speaker.

MR SPEAKER Aprezan nou ava komans avek travay prensipal pou ozordi e sa se reply to the State of the Nation’s Address par Prezidan e parey i leka tou le zan nou pou komans avek repons par Lider Lopozisyon.
Onorab Ramkalawan.

HON WAVEL RAMKALAWAN Mr Speaker, koleg MNA, zabitan Anse Etoile, pep Seselwa.

Sesel i nou pei, Sesel i pei tou Seselwa.

Personn napa drwa fer distenksyon e met plas dan Sesel e parmi Seselwa.

Si nou anvi ki nou pei i bouze e grandi fodre ki tou Seselwa i ganny sa posibilite fer son kontribisyon.

Sak Seselwa i spesyal.

Ozordi Sesel pe pas dan en gro kriz e bokou difikilte.

Nou parey dan en serten sans en prizonnyen ki dan en kaso avek tou kalite gard deor baro e nou pe dir larg nou.
Pou rekonstrir sa pei oubyen pou nou ganny large fodre ki tou Seselwa i ganny rekonnet lo en baz egal, ganny menm posibilite devlope e ganny akse avek tou larises nou pei.

Ozordi i moman pou nou kas tou bann baryer ki’n kree divizyon dan nou pei.

Mon lapel se pou dir avek tou dirizan sa pei, avek tou Seselwa pou reflesir seryezman lo bann parol profetik ki Msye David Andre ek Msye Georges Payet ti ekrir letan zot ti donn tit ‘Koste Seselwa’, nou Lim Nasyonal.
Sa bann parol ti demande ki napa klas dan nou pei akoz nou tou nou ti’n ganny beni koman Seselwa, koman zanfan en sel group zil paradi.

Alor mon bann frer ek ser mon demande ki ozordi tou form diskriminasyon ek segregasyon ki bann politisyen in mete atraver bann lannen e ki kontinnyen ozordi i ganny demoli parey Miray Zeriko e ki tou Seselwa i viv dan vre laliberte.
Mr Speaker si i annan senserite ek lonnekte la enpe bann keksoz ki nou pou vwar;  Seselwa pou nepli ganny zize selon son kouler politik,  Seselwa pa pou ganny viktimize letan i pe rod en servis,  Seselwa pa pou ganny sere,  MNA lopozisyon pou pran son plas dan son distrik,    tou Seselwa nenport ki landrwa kot i ete pou fyer i en Seselwa, tou Seselwa pou ganny drwa fer biznes e tou Seselwa pou vreman santi ki sa pei Sesel i pou li parey ki i pou tou dirizan sa pei.
Mr Speaker mon pe dir ki in ler pou nou annan en sel Sesel.

Fodre nou kas bann miray ki’n kree 2 Sesel, enn pou Seselwa ordiner e enn pou Seselwa ki santi ki i annan privilez spesyal, ki santi zot parlao tou lalwa, sa bann ki lakour i donn zizman favorab pou zot, sa bann ki ganny later ki zot anvi, sa bann ki fer biznes ki zot anvi, sa bann ki ganny drwa pini zot frer ek ser, sa bann ki ganny tou sa ki zot oule akoz zot annan bon koneksyon.
Seselwa in fatige avek sa kalite segregasyon e ozordi si nou bann dirizan pe dir nou koste nou ekspekte ki zot montre zot senserite e ki deswit zot pran bann aksyon neseser pou kree en sel Sesel.

Mr Speaker nou tou nou bann patriyot, nou tou nou kontan nou pei e nou ekspekte menm proteksyon, fer menm sakrifis e antann sa menm laverite me sa i pa leka ozordi.

Se sa ki vre leta nou nasyon.


I nepli ler pou bann dirizan koz lo linite e krwar ki zis parol ki pou fer sa arive, fodre ki sa pei i sorti lo parol e pas lo staz aksyon, fodre ki sa pei i sorti dan mansonz e vin dan lalimyer laverite, fodre ki sa pei i vin transparan e atraver sa nou ava kapab detri tou sa koripsyon ek mefyans ki kontinnyen ronz li e fer li plonz dan fernwanr pli profon.

Mr Speaker i annan en laverite ki lepep Seselwa i ankor pe atann sorti kot gouvernman.
Sa se pou ennfwa pour tou aret met blanm nou kriz ekonomik lo sa ki pe arive Lanmerik ek Lerop.

Silvouple annou pran nou responsabilite koman en nasyon ki sa lannen pou ganny 33an.

Fodre ki zot aksepte ki si ozordi nou kot nou ete se parski in annan tro bokou koripsyon, gaspiyaz, diverti kontan ek labi.

Annou pa oubliye ki selman letan lepep i konn laverite son pase ki i pou kapab fer progre san repet menm fot.

Reflesir e ou ava vwar ki set en gro mansonz ki gouvernman pe dir nou.
Avan progranm avek IMF kot ti sipoze bon pou nou e ti napa kriz mondyal, rezerv pei in parfwa desann osi ba ki 10 milyon dolar me letan dapre zot sitiasyon mondyal in tap nou akoz problenm Lanmerik ek pri petrol, ozordi nou rezerv i 55 milyon dolar.

Seselwa si largiman bann la ti bon nou rezerv ti’n devret desann pli ba ki 10 milyon dolar avek problenm mondyal.

Pandan tou sa letan ki ti napa kriz mondyal nou rezerv ti pli ba.

Akoz ozordi in annan en diferans?


Annou admet se parski IMF in rantre e gouvernman in bezwen koup lo gaspiyaz, koripsyon, e konsesyon ki pa ti neseser.

Eski sa pa montre nou klerman ki nou problenm i baze lo move zestyon nou lekonomi e napa nanryen pou fer direkteman avek sitiasyon mondyal.

Reflesir byen mon bann frer ek ser.

Mr Speaker in annan lakaz, lopital, semen ek lekol ki’n ganny fer.
In annan en sistenm sosyal e Seselwa in al fer tretman deor me vre kestyon ki nou bezwen demande se ki kalite lozman?

Ki standar lasante?

Ki nivo ledikasyon e ki stil lavi ki nou pep ti a’n kapab resevwar si sa ta milyon ki’n al dan bann kont bann endividi atraver koripsyon ti’n byen ganny envestir dan nou pei e dan Seselwa.

Sa ta larzan ki’n sorti dan nou pei atraver koripsyon in apovri nou dan diferan fason.
Si ozordi Seselwa napa lespwar oubyen en rev pou demen se parski sa bann sef ki’n touzour krwar ki sa pei i pou zot selman in tro abize.

SNP i dir nou pa pou reste trankil e viv an pe ziska ki sa bann larzan lepep i retourn dan kof lepep Seselwa.

Mon pa kontan letan sa pep i ganny rakonte zistwar.

In ler pou aret dir ki lepep Seselwa pe montre gran rezilyans e bokou kouraz lafason ki in aksepte progranm reform.

Sa progranm reform in ganny enpoze lo nou pep.


Letan Seselwa ti vote an 2006 e an 2007 zot pa ti vot pou reform ekonomik me pou kontinite akoz zot ti ganny dir ki tou keksoz i oke avek Jj.

Lepep Seselwa pa kontan sa soufrans ki i pe pas ladan ozordi me i forse aksepte, i napa swa, i osi senp ki sa.

Lepep Seselwa pe viv dan difikilte e bokou pa tro konnen kimanyer pou fer fas avek lavi limenm, sa lamizer nwanr ki pe tap serten fanmiy i fermal.
Malgre nou koz lo Welfare Agency annou pa oubliye ki serten dimoun dan bezwen pe ganny mwens ki R100 pou soutenir zot lekor.

Alor eski nou krwar ki Seselwa i kontan sa ki i pe pas ladan?

Mr Speaker mon pa trouv li akseptab ki gouvernman in deside lav son lanmen konpletman kot pri marsandiz i konsernen.

Bann pri dan laboutik pa akseptab.

Me letan Seselwa i rod lasistans son gouvernman pou protez li malerezman i pa pe trouv li ozordi.
Retir pri kontrol i enn me les serten marsan abiz lo sa pep pa akseptab, sa i en keksoz ki SNP pa ti pou zanmen les arive.

Mon espere ki sa morso lalwa i pa ava zis en fars parey lezot avan li.

I malere pou dir me nou annan en gouvernman ozordi ki nepli enterese dan protez son pep.

Prodwir enporte tel ki limonnad ek poul i pli bonmarse ki prodwir lokal e sa pe menas lanplwa ek lendistri lokal.
I ti tris pou mwan yer swar letan mon antann chairman lasosiasyon fermye bezwen vin pled avek Seselwa limenm, tandi ki gouvernman i reste lebra krwaze e koz avek nou lo derogasyon.

Mr Speaker nou bann fanmiy pe ganny tape avek en bann to lentere ekstravagan me gouvernman i reste trankil.

Sa ki pe arive kot fanmiy i pey plis ki 20% lentere lo loan lakaz pa akseptab.

Labank Santral i bezwen annan keksoz pou fer pou protez nou pep e les bann fanmiy sirviv.
I kriminel pou gouvernman les bann labank enpoz to lentere parlao 20% lo loan apre sa bann menm labank zot envestir zot larzan dan treasury bills e ganny reveni ziska 30% lentere me apre zot donn par anba 10% bann kliyan.

Anmenmtan nou vwar sa bann sef labank egzakteman parey Lanmerik ek Lerop pe ganny bann gro package egzorbitan.

Labank Mr Speaker pa kapab kontinnyen fer sa kantite gro profi lo lepep Seselwa.

Mr Speaker kan eski gouvernman oubyen labank santral pou reazir e pran kote lepep Seselwa?
Eski zot pa vwar ki sa pe kontribye pou detri sa pep?

Eski gouvernman pa vwar ki sa pep pe zwe en gran rol dan fer Seselwa vin pli pov e vilnerab?

Eski gouvernman pa vwar li mal pou les sa bann lenstitisyon pini bann fanmiy ki pe rod met en twa lo latet zot zanfan.

Sa i kriminel mon repete e mon demann bann labank zot menm pou fer sa bann lentere lo lakaz retourn kot i ti ete.
Nou konnen ki zot in fer zot ta milyon profi spesyalman letan roupi ti flote an Novanm e nou nou krwar ki ozordi zot kapab ede pou soulaz sa bann fanmiy Seselwa.

Mr Speaker sa Seselwa ordiner ki kontinnyen soufer pa kontan letan i vwar bann dirizan pe kontinnyen byen pase.

Fodre ki manm gouvernman i pran en pa aktiv dan fer plis sakrifis.
Mon demande ki sistenm tretman deor kot bann ozofisye dan gouvernman i ganny tou keksoz peye pou zot al fer check up i arete e ki sa bann dimoun i pey pou zot prop check up.

I pa akseptab pou en Seselwa ordiner ganny demande pou pey en tiket R32,000 ek en viza parlao R1,000 pou li al Lenn tandi ki en ozofisye ki deza pe ganny en gro lapey i pa pey nanryen.

I pa akseptab pou bann Minis dan sa moman difisil travel dan Pearl Class oubyen pas letan manz dan lotel 5 zetwal ki lepep i peye.
Fodre ki zot osi zot montre konsern pou sa ki pe arive dan pei e fer sakrifis.

I pa akseptab ki loto bann departman gouvernman i kontinnyen ganny servi pou fer biznes personnel.

Sa labi Mr Speaker fodre i arete.

Lepep pa kapab ranmas lepo kase diverti kontan bann sef dan sa pei, legzanp i devret komans lo pli o nivo sa pei.
Mr Speaker Seselwa i ankor pe demann kestyon lo tou sa larzan ki’n kit nou pei, lenformasyon ki pe sorti i pe vin pli kler e mon annan konfyans ki en zour tou laverite pou ganny devwale malgre ki pou le moman en kantite transfer pe ganny fer.

En lenvestigasyon in deza montre ki sa sonm 2.5 bilyon dolar i annan omwen en bilyon ladan ki pou 5 endividi byen plase dan nou pei e tou le 5 i ankor vivan, personn pa dan sa Lasanble Nasyonal.
Mon re-demann ankor ki anmenmtan ki gouvernman i al rod fer lodit lo bann lakonpanyen pou zot al fer lenvestigasyon dan sa zafer.

Ozordi dan lemonn nou fek vwar Baby Doc Duvalier, ansyen Prezidan Tonton Makout Haïti ki son larzan koripsyon in ganny sezi e byento pou ganny fer retourn Haïti.

Nou’n osi vwar lakour an Frans sezi tou byen en lot ansyen Prezidan Afriken ki’n mor, Msye Mobutu Sese Seko e ankor enn fwa larzan pou retourn Congo.

Malerezman byen Sesel osi in disparet dan serten kont deor.
Ozordi larzan ki annan dan serten kont i plis ki ase pou rezourd nou problenm det e re-met sa pei lo semen progre.

Eski pa sa en semen pou lavansman pli devan?

Mr Speaker mon anvi fer en lapel avek sa bann dimoun ki konnen kimanyer zot in byen pase lo ledo lepep Seselwa pou annan en konsyans e silvouple retourn sa bann larzan dan kof leta e donn nou pei en sans rekomanse silvouple.

Sa dapre mwan i menm pli pir ki sa marsan ki vol sa malere.
Larealite nou pei ozordi i ganny reflekte dan lizye sak Seselwa.

Fleo drog ek lalkol, fanmiy kase, prostitisyon bann zenn fiy ek labi zanfan i konsekans lavi dir parey sisid limenm.

Lazenes i tourn dan sa direksyon akoz i pa vwar gran lespwar devan li.

I esey sov sa realite dir e souvan sa i vedir i pey avek sa sel lavi ki i annan.

I bezwen annan lezot loportinite ki ganny prezante.

Pou mwan kan mon regard bokou sa bann keksoz ki pe arive, mon demande kote eski nou pou al fini?
Eski nou pou vreman konstrir en pep?

Oubyen eski nou pou kontinnyen dan en sitiasyon kot premye lokazyon ki en Seselwa i gannyen i pou kit sa pei, e menm si fodre al soufer dan lafreser me omwen i konnen ki i lib e i pe debrouye san ki personn pe persekit li.

‘Ziz mwan par mon aksyon’, realite ozordi i senp, pei in fait, lepep pe soufer, lazenes napa lespwar e pe pas dan segregasyon, lanmen lepep i anba son lanmaswar.
STC i fer desann serten komodite par 25 sou, lezot par R1 e i dir nou i annan en vre konsyans sosyal.

Eski sa i serye?

Zize pou nou menm lepep Seselwa.

Mr Speaker sa bann aksyon i montre ki sa pei i bezwen en nouvo komansman, en nouvo lavenir.

Pep Seselwa i bezwen reveye e bouze.

Se pou sa rezon ki SNP pe prepar li koman prosen gouvernman pou donn Sesel sa nouvo komansman e donn lespwar sa pep.
Annou rekonstrir nou pei avek bann zouti tel ki senserite, lonnekte, determinasyon, travay dir, lanmour, lasarite ek latransparans.

Met tou sa bann konponan ansanm e ki nou pou gannyen?

Wi, Mr Speaker nou pou ganny en pei kot nou tou nou pou fyer pou dir mon en Seselwa.

Nou pou viv koman frer avek ser ankor ennfwa.

Dimoun pou ganny sa lanvi pou leve dan bomaten pou leve pou al travay.

Lazenes pou vwar en lavenir.

Fanmiy pou kapab sirviv avek zot lapey e ankor ennfwa nou ava kapab dormi lafnet ouver.
Sa i mon rev pou sa pei kot nou lonbri in ganny antere.

Parey sanson SNP i dir wi nou kapab fer li, wi nou pou fer li.

Mr Speaker annou kree larises pou tou Seselwa e annou donn sans tou Seselwa.

SNP i met lanfaz lo rekonnet limanite sak Seselwa e permet li ganny akse avek tou sa ki sa pei i annan.

Pli ou travay, pli ou etidye, pli ou determinen, plis ou pou prospere.

Nou envit Seselwa pou repran konstriksyon son pei e pou servi tou resours ki nou annan.
En ladministrasyon SNP pou asire ki lendistri prodiksyon i ganny tou lankourazman ek tou posibilite pou devlope, prodiksyon i labaz tou lekonomi.

Alors Seselwa annou met nou pare akoz SNP pe ouver tou loportinite.

Annou kree en pei kot lalwa i aplik pou tou dimoun san eksepsyon.

SNP i krwar dan ou sekirite e nou krwar dan en lafors lapolis profesyonnel, efikas e responsab.
Pandan tro bokou letan Seselwa avek abilite in ganny kit deryer e ozordi nou bezwen al rod Irlande pou ansarz nou lafors lapolis tandis ki nou annan zofisye Seselwa pli kalifye ki pe asize.

Sa i en laont akoz i montre ankor ennfwa ki nou pa pe fer progre.

Kimannyer zofisye Seselwa ki’n al travay deor in ganny bann gro pozisyon responsabilite me isi nou bezwen etranze.
Fodre ki lapolis i kapab fer son travay san okenn enterferans politik e fodre ki letan en dimoun pe sey fer son travay drwat i pa zis ganny pouse e apre tou kalite salte ganny mete lo li.

Sa kalite lenzistis pa pour arive anba en ladministrasyon SNP.

Mr Speaker patrimwann Seselwa fodre ganny proteze.

I annan tro bokou bann etranze ki pe kontinyen rantre dan nou pei e pe ganny tou keksoz.
Seselwa demen letan SNP i vin opouvwar nou pou regard ankor tou sa bann proze konstriksyon spesyalman bann ki obor lakot e nou pou donn Seselwa priyorite.

Seselwa pou bezwen ganny akse avek tou lans Sesel.

E okenn landrwa ki Seselwa i frekante i bezwen reste pou Seselwa.

Akoz ki etranze i oule vin dan nou pei e refize partaz nou lans?

La mon anvi dir ki zabitan Praslin pou ganny akse avek pti zil lo Praslin, Beau Vallon pou reste piblik, Port Launay ek Cap Ternay osi pou reste piblik parey Ros Kopra.
Seselwa i bezwen annan akse pou fer piknik lo bann zil dan labe por Victoria.

Mission Lodge pa kapab vin propriyete prive personn e Seafront kot Marine Charter i bezwen reste en landrwa piblik pou Seselwa kapab enjoy.

Mon ensiste Mr Speaker ki fodre nou zanfan i konn sa Sesel ki nou nou konnen ozordi.

Seselwa pa kapab kile e les etranze pran tou keksoz dan son pei.

Zidisyer dan nou pei fodre aranz zot ennfwa pou tou.

SNP i ensiste ki nou ganny bann ziz Seselwa ki onnet serye e ki delivre lazistis.
Nou determinen pou trouv en sistenm zidisyer egzanpler ki ava permet nou ariv lo sa nivo kot lalwa i vreman aplik pour tou dimoun.

Avek en sistenm lapolis vreman profesyonnel e en bon sistenm zidisyer, sekirite e lazistis i ava 2 garanti pour tou Seselwa.

Nou pa kapab kontinyen avek sistenm kot zizman i ganny donnen dapre lekel ki ou ete oubyen pou sa ziz ganny promosyon.

Legzekitiv fodre aret enterfer konpletman dan sistenm zidisyer.
La Mr Speaker mon anvi eksprim swe ki prosen Sef Ziz i ava en vre Seselwa e ki plis ziz Seselwa i ava ganny apwente.

Larg lanmen Seselwa e donn Seselwa sans dan son pei.

Annou fer remark ki depi ki Sesel in vin endepandan, zanmen nou’n annan en Sef Ziz Seselwa.

Dernyen sete Sef Ziz Souyave.

Eski pankor ler pour nou kas sa baryer e met en Seselwa?

Mr Speaker mon pa kapab aksepte ki ozordi gouvernman i kontinyen zis eksprim senpati avek bann dimoun ki pe soufer plis san ki i fer keksoz konkret.
Nou pep pe tro soufer e gouvernman i koz avek nou lo rezerv e i dir nou tou keksoz i oke.

Mon ensiste akoz mon konnen ki i posib e mon demande ki deswit tou dimoun ki tous mwens ki R6000 par mwan i ganny en logmantasyon lapey omwen R500.

Sa pou kout pei mwens ki R50 milyon.

Met enpe plis larzan dan lanmen nou bann fanmiy e sa i ava permet sa fanmiy pey son loan lakaz, son bil elektrisite ek delo.
Sa i ava permet sa manman tousel okip son zanfan, i ava permet sa papa rantre dan magazen e aste tou komodite pour son fanmiy.

Annou pa zis fer lamantasyon me annou pas lo aksyon konkret.

Retir fardo lo nou pep e donn sa pep en posibilite pour li viv byen.

Mr Speaker linite nou pep pou arive selman si bann aksyon konkret i ganny pran e dimoun i kapab idantifye li avek sa ki pe arive.

Mon pa krwar dan okenn komite ki zis koze kan ti annan en kantite aksyon ki kapab ganny fer imedyatman.
Si bann dirizan sa pei i vreman serye dan kreasyon en nouvo Sesel, kot lademokrasi ek laliberte i vin labaz nou sosyete, annou detri sa bann vye leskelet dan larmwar nou pei e annou met lafen avek en kantite soufrans ki nou pep pe pas ladan.

Mr Speaker mon pe dir gouvernman montre sa vre lespri louvertir, montre sa senserite e semenn prosenn anmenn nominasyon Msye Mancham koman Lanbasader Sesel pou ratifikasyon dan Lasanble Nasyonal.
Retir sa lord deportasyon e permet Madanm Gaëtan Pierre ek son zanfan rezwenn son msye isi Sesel.

Etablir en komisyon elektoral.

Donn lord SBC parey lord in ganny donnen avek Welfare Agency pour ki medya nasyonal i vin vreman ouver e lopozisyon i ganny akse egal parey gouvernman.

Fer lamannman Public Order Act parey Ziz Reilley ek Law and Order Committee ti rekomande.

Pran aksyon disipliner avek tou bann gard ki ti bat nou le 3 Oktob kan nou ti rasanble dan lord pe rod en drwa.
Retourn tou bann propriyete ki ti ganny pran par malis e ki pankor devlope avek zot propriyeter.

Retourn bann Seselwa kalifye ki’n ganny pouse par malis dan zot lanplwa.

Donn tou MNA elekte menm loportinite dan zot distrik.

Etablir en komisyon lanket lo tou bann labi drwa imen ki enkli tou bann disparisyon pandan parti inik.

Larg lanmen tou bann biznes ki ankor pe ganny sere.

Retourn le 29 Zen koman lazournen nasyonal e aret selebre le 5 Zen avek resours leta.
Msye Speaker tou sala set enpe bann keksoz ki pa bezwen komite pou fer me i senpleman demann karakter, bon leker e bonn volonte lo lapar bann ki opouvwar ozordi.

E la mon anvi fer 2 keksoz kler; SNP i opouvwar pou fer tou sa bann keksoz.

E dezyenmman tan ki sa bann keksoz i reste parey i ete, mon pa vreman vwar litilite pour mwan asiz lo komite onivo avek Prezidan ek Lider Biznes Gouvernman.
Mon redir sa ki mon ti dir lo size komite koste Seselwa, mon krwar dan aksyon e mon osi krwar ki in ler pou aret zis fer bann zoli melodi avek parol.

Tou sa bann keksoz ki mon’n mansyonnen pa bezwen mwan pou fer.

Alors fer li silvouple e lepep Seselwa i ava ganny nouvo konfyans.

Mr Speaker pli boner mon’n dir ki fodre ki tou Seselwa i ganny rekonnet dan son pei e par son pei.

Ozordi i annan en kantite Seselwa kalifye ki reste a letranze ki anvi fer en kontribisyon konkret dan devlopman Sesel.
I annan bann dimoun byen kalifye ki nou tou nou konnen, malerezman i annan serten lobstak kekpar.

Lefe ki zot viv deor zot ganny mete dan en lot kategori e napa drwa ede desid lavenir Sesel ki osi enkli zot.

Mon fer kler ki SNP i krwar ki bokou plis Seselwa i devret ganny sa drwa vote.

Annou pa oubliye ki bokou Seselwa in bezwen kit Sesel pou al viv an egzil a letranze, bokou Seselwa pe travay deor e pe anvoy larzan Sesel e bokou Seselwa pe etidye deor.

Sa bann dimoun in ganny retire lo lalis voter.


Eski zot pa devret ganny konsidere letan nou pe regard lavenir nou pei?

Mr Speaker mon diriz en lopozisyon ki vreman serye, enn ki pe aspire pou form prosen gouvernman sa pei.

I kler ozordi ki i en kestyon letan avan ki sa i arive akoz Seselwa in vwar pou zot menm kote politik bon marse in anmenn zot.
Promes larises in ganny ranplase avek ser sang, promes lakaz in evapore, promes lanplwa in vin depar forse, promes pli bon lavi, in vwar pri tou komisyon triple dan magazen e promes pou napa devaliasyon in vwar devaliasyon plis ki 100%.

Sa politik bon marse i la koman soley ki tou dimoun i vwar e santi lo zot lapo.

Vandredi devan lapres SNP in prezant en lekip ki deza pe travay dir pou remet nou pei lo semen progre e kree sa Sesel kot nou tou nou pou santi sa laliberte e prosperite.
Nou pe montre ki nou pe prepar nou seryezman pou pran sa gro responsabilite diriz sa pei.

I malere pou dir ki pandan ki nou pe sey fer sa travay e rod anmenn stabilite politik, tou lezour i annan bann nouvo salte ki ganny anvoy lo nou.

Nou ganny dir nou napa lide, nou koz letan keksoz in pase ensidswit.
Sa ankor ennfwa se bann politik bon marse ki erezman lepep Seselwa in fini realize e pa pe ekoute me selman annou pa oubliye ki ozordi letan sa bann menm dimoun pe dir ki personn napa monopoli lide, se zot ki’n azir dan sa fason.

Sistenm parti inik ki pa ti aksepte okenn lezot lide i pli gran ilistrasyon en tel latitid.

Zis sa ki zot zot ti fer ki ti bon pou Sesel.

Tou lezot lide ti ganny toufe.

E pa oubliye ki se sa menm monopoli lide ki zot ti krwar zot annan ki’n anmenn nou kot i ete.
Lepep in deza vwar sa.

Mr Speaker kan nou ti dir in ler pou fer reform zot ti dir nou lekonomi i solid, kan nou ti koz lo konvertibilite roupi zot ti boufonn nou.

Kan nou ti dir latransparans atraver deklarasyon byen e tender board, zot ti dir nou sa pa neseser, kan nou ti koz lo koripsyon, zot ti dir nou sa i zis en persepsyon e letan nou ti koz lo liberalizasyon avan pran sa gro bond ki’n koul nou, zot ti dir nou en bann fou.

Kan nou ti koz lo konsesyon pou fermye ek lagrikiltir zot ti dir, non.
Annou pa osi oubliye ki ozordi letan nou koz lo laliberte zot kontinyen dir i annan.

Kan nou koz lo SBC zot dir i oke.

Letan nou koz lo lavant Sesel avek etranze, zot dir sa pa pe arive.

Seselwa regarde pou zot menm ki kalite gouvernman nou annan e apre zot ava byen konpran leta nou pei e akoz nou dan sa salte ozordi.

Seselwa i konnen ki SNP i en parti politik ki serye e ki krwar dan devlopman nou pei.

Se pour sa rezon nou’n azir dan en fason responsab malgre tou bann lensilt.
E se dan menm fason ki nou pou diriz sa pei letan lepep Seselwa i donn nou sa manda.

Nou pa pour fer li avek zarm, par met dife, oubyen bonm.

Non.

Sa i pa fason ki SNP i travay.

Nou krwar ki laviktwar pli dou i vin dan bwat vote e ki sa i fason osi pou ini nou pep e respekte bann diferan lopinyon.

Anba SNP nou tou nou pou kapab viv byen malgre nou lopinyon i diferan.

Sak Seselwa pou santi i kapab fer son kontribisyon san okenn persekisyon oubyen sa nesesite pou rann okenn faver.
Mr Speaker mon envit tou etidyan ozordi dan Sesel pou pran zot letid serye afen ki zot kapab resevwar maksimonm pour ki an retour zot kapab fer en gran kontribisyon dan devlopman nou pei.

Lavenir pei i dan zot lanmen e apartir ozordi zot responsabilite i vin bokou pli serye.

Mon ankouraz tou travayer pou realize ki i annan en lavenir pour zot avek SNP.

Sitiasyon ozordi i vin pli difisil akoz zot in perdi konfyans dan sa ki ti donn zot tou kalite promes.
Nou anvi kree en Sesel kot ou pa pour depann lo okenn promes me kot ou lavenir pou dan ou lanmen, an dot mo se ou ki pou met ou desten, se ou ki pou deside ki mannyer ou lavi i vin meyer.

SNP pe koz lo en lavenir serye kot ou pa pour santi ki ou bezwen rann faver pou ou avanse.

Se pa politisyen ki pou ansarz ou dan ladministrasyon piblik me se plito bann kad etik e profesyonnel.

Ou lavenir i asire si ou met travay konsansye e devosyon koman ou prensip.
Msye Speaker avek sekter prive, mon anvi dir ki en ladministrasyon SNP pou asire ki tou fasilite pou devlopman i prezan.

Koman moter en lekonomi modern, zot rol i primordyal, pei pou kont lo zot pou kreasyon larises.

SNP pou travay dir pour ki en partnership fran e serye i devlope.

Nou rekonnet prodiksyon koman lakle devlopman nou pei.

Alors zwenn nou dan sa prosesis transformasyon.

Mr Speaker SNP i krwar dan en sosyete ki pran swen avek son bann sitwayen ki’n kontribye pou fer nou ariv kot nou ete.
Nou bann ansyen se nou trezor nasyonal.

Nou pou pran swen avek zot e donn zot sa respe e dignite ki zot merite.

Personn pa pou tous zot aki me okontrer nou pou asire ki zot ganny proteze.

Mr Speaker, lepep Seselwa, ler in arive pour nou pran nou responsabilite e pou donn Sesel sa sanzman ki i bezwen, sa sanzman ki nou pei i merite, sa sanzman ki vre, ki profon, sa sanzman ki nou kapab krwar ladan.
Annou fini avek sa latitid tir la, met la, annou fini avek sa latitid zis fouy en trou pou bous en lot trou.

Mon lans en lapel alors avek tou bann ki dan lepase pa’n krwar dan sa sanzman ki SNP ti anonse, ozordi zot in ganny trair, promes in ganny kase e zot in ganny abize.

SNP ti prevwar sa katastrof.

Wi, mon pe demann zot pou koste Seselwa.

Koste otour bann nouvo lide, bann nouvo plan pou lavenir.
I pa fer sans pou koste otour en progranm ki’n fail, otour en progranm ki’n anmenn maler e soufrans, otour en spirit ki’n parey en malediksyon lo nou popilasyon.

Otour sa menm lekip kosto ki’n met nou pei lo son zenou.

Ouver nou lizye e koste otour SNP pou anmenn sa vre sanzman pou nou menm, nou zanfan e nou pei.

Mwan, frer ek ser Seselwa mon’n pare, mon lekip osi in pare e determinen.

I pa en bon keksoz pou les en pei drive lo kannal san okenn direksyon.
Alors mon lans ankor en lot lapel avek Msye Michel pou fer eleksyon pli boner posib e les lepep Seselwa deside libreman lo ki kalite lavenir i oule.

Vre sanzman ek prosperite lo en kote oubyen menm traizon, soufrans ek martir lo lot kote.
Mr Speaker latas rekonstriksyon nou pei i enorm, se pour sa rezon ki ozordi nou pe re-angaz nou avek plis determinasyon pou vwar en pep ini, rezoli e serye anfen ki ansanm koman en nasyon nou ava tir sa pei dan sa bann defayans ki i pe eksperyanse e anmenn li ver en nouvo lorizon, ver prosperite kot nou pep i ava konn en meyer lavi.

SNP i dir, wi, nou kapab fer li, wi nou pou fer li.

Mr Speaker koman en krwayan mon enplore ki Bondye i beni nou pep ek nou pei pandan sa sezon beni Karenm.
O komansman lannen nou reafirmen ki dan SNP e vizavi lepep Seselwa nou pa pou zanmen les Sesel tonbe.

Mersi bokou.

(Applause) MR SPEAKER Onorab Andre Pool, dan labsans Leader of Government Business.

HON ANDRE POOL Msye Speaker, koleg manm Lasanble, tou dimoun ki pe ekoute, bonzour.
Msye Speaker pandan sa bann dernyen zour, nou’n tann 2 diskour devan nou Lasanble, enn Zedi pase lo leta nou nasyon fer par Prezidan James Michel, Prezidan Larepiblik e lot ozordi bomaten par Lider Lopozisyon pour li donn son reaksyon.
Pour mwan i kler ki diferans fondamantal dan zot lentervansyon i ki Prezidan Michel i sa zonm ki pe viz ver lavenir, ki pe pran bann desizyon pou anmenn nou pei lo en lot nivo dan son devlopman sirtou devlopman ekonomik, en vizyon ki deplizanpli pe ganny partaze par bokou plis Seselwa tandis ki li Lider Lopozisyon e son parti malerezman i ankor pe viv dan le pase e pa pe kapab ofer pep Seselwa okenn solisyon alternativ pour lavenir eksepkte parey bomaten in dir nou ki anba SNP e anba son direksyon lesyel pou ariv dan Sesel.
Problenm lemonn enkli Sesel ozordi se lekonomi.

Tou keksoz e tou lezot keksoz i vir otour lekonomi e nou nou annan tou rezon si nou koz bokou lo lekonomi.

Msye Speaker atraver son lentervansyon Prezidan Michel in eksplik nou akoz en tel semen pou lavenir, akoz in komans enplimant en tel progranm reform depi lannen pase ler i ti vwar ki lemonn ti pe komans pas atraver en boulversman i ti parey en warning lo sa ki ti pe aprose lo lorizon.
Sa vizyon pou komans enplimant bann reform pou evite ki nou pti Sesel e son pep i soufer bann konsekans bokou pli terib ki petet ozordi nou vwar nou ladan.

Wi Msye Speaker nou’n evite ki nou pep i soufer bokou plis.

Sa ki’n arive e sa ki ankor pe pase dan lemonn tou lezour ki nou pe vwar e tande atraver medya i zis konfirm sa ki nou ti pe dir pou arive.
Wi Msye Speaker, ozordi Prezidan Michel ek SPPF nou pe enplimant en progranm reform ki form parti sa baz pou en meyer lavenir e ki deza nou pe komans vwar serten rezilta ki plitar mon a koz lo la.

Atraver son diskour, Prezidan Michel pe osi demontre nou ki i konpran ki difikilte nou pep pe pas ladan an rezilta sa reform me in osi pare pou pran bann desizyon ki pou amelyor sitiasyon dan lamezir ki nou avanse e ki nou komans vwar fri sa progranm reform.
Mesaz Prezidan pou tou Seselwa i kler, Ozordi lemonn enkli Sesel nou dan difikilte.

Partou kote dimoun pe santi sa difikilte isi Sesel.

Prezidan Michel ek SPPF nou konpran difikilte ki pep Seselwa pe pas ladan e tou pe ganny fer pou soulaz son konsekans me nou ti napa en lot swa si nou ti vreman anvi sov Sesel e sov tou sa ki nou’n reisi akonplir atraver bann lannen.

Mwan osi ozordi mon pou deklare ki Prezidan Michel ek SPPF i avek lepep me pli enportan ankor nou annan en plan pou lavenir Sesel.
Dan bann lannen ki devan nou zisteman an rezilta bann reform ki nou pe fer nou pou vwar sa meyer Sesel.

Me si nou pa ti’n fer reform nou ti pou vwar nou dan bann difikilte bokou pli serye.

E kestyon ki bokou Seselwa pe demande se ki sitiasyon Sesel e Seselwa ti pou vwar nou ladan ozordi si nou pa ti’n fer reform.

Lider Lopozisyon bomaten in admet limenm ki progranm reform pe marse ler in dir ki nou rezerv deza in ariv 55 milyon dolar.
Seselwa ozordi pe dir nou ki zot anvi vwar solisyon konkret pou lavenir alors mwan osi mon a lans en lapel pour nou travay ansanm ver sa direksyon e mon ava demann tou politisyen pour nou aret fer bann politik bon marse partou kote e aret zwe ek lavenir Sesel e pep Seselwa.

Wi Msye Speaker, ozordi nou pei pe santi lefe sa troub ekonomik ki pe ravaz lemonn, Lanmerik, Lerop, Lazi, partou kote nou bezwen reste vizilan e travay pli dir pandan lannen 2009.
Prezidan in reafirm son langazman pou travay pou pep Sesel, pou Sesel e pep Seselwa e i bezwen nou sipor koman reprezantan lepep ki’n ganny elekte pou anmenn en meyer lavenir pou pep Seselwa.

Msye Speaker wi mon asire ki si i annan en pep ki tou lezour pe vwar e konpran plis ki pe pase dan lemonn se byensir pep Seselwa.

Zafer i sal partou kote.


Zis pou fer en pti letour dan vwazinaz, bann landrwa ki nou konn tre byen; an Sid Afrik paregzanp ki ganny konsidere koman pli gran lekonomi lo kontinan Afriken pe vwar son premye bes pou premye fwa dan 50 an akoz son leksportasyon in desann konsiderableman.

Dan Lenn zot pe vwar zot defisit bidzeter triple pour sa lannen.

Bokou pli o ki zot ti’n bidzete anvi ki gouvernman in vwar li neseser pou ogmant son depans.
Sa defisit i kapab ariv ziska 7.5% zot GDP ver lafen Mars 2009 tandis ki zot ti’n target zis en defisit 2.5% zot GDP.

Zot stock exchange Bombay in tonm pou ape pre 8.2% zis semenn pase, bann lakonpannyen Endyen in bezwen koup anviron 500,000 lanplwa an Oktob ek Desanm 2008.

Émirats Arabes Unis ki annan dezyenm pli gran lekonomi dan Lazi pe osi vwar zot dan difikilte dan premye lanmwatye sa lannen.
Pour premye fwa dan 7 an bann landrwa parey Dubai ek Abu Dhabi ki form parti sa teritwar pou eksperyans en kwasans negativ dan zot lekonomi.

Bann sekter kle pe ganny afekte bokou sirtou lendistri touris ek sekter finansyel.

Finalman Msye Speaker Singapore en pei ki nou kontan koz bokou lo la osi pe vwar en besman 5% e zot pe pran bann mezir pou asiste zot popilasyon e biznes pou permet zot tenir debout dan sa movetan mondyal.
An 2005 labank mondyal pe estimen ki 1.4 bilyon dimoun dan lemonn pe viv dan lapovrete, sa vedir zot pe viv lo mwens ki 1.25 dolar par zour.

Me sa ki pli enkyetan ankor i ki avek sa kriz ekonomik mondyal zot ekspekte ki pou annan ankor 53 milyon dimoun ki pou tonm dan sa kategori, sa vedir zot pou antre dan lapovrete.

Alors Msye Speaker mon annan tou rezon pou vwar akoz nou bezwen siport nou progranm reform ekonomik.
Msye Speaker, ler i ti prezant son rapor tou dernyenman, apre son misyon revi isi Sesel sef delegasyon IMF, Msye Paul Mathieu ti soulinnyen ki deza Sesel nou pe enplimant sa progranm avek bokou determinasyon.

I ti azoute ki deza boner 2009 bann sinny sikse sa reform pe komans aparet e ki IMF i krwar ki sa progranm pou anmenn sa stabilizasyon makro ekonomik e pe akonplir son lobzektiv.

To lesanz pe stabilize e parey nou pe vwar, to lentere dan labank pe komans desann e to lenflasyon osi pe komans desann.
Alors i kler ki sa progranm reform, prepare par Seselwa e pou tou Seselwa ki swa ou SPPF ouswa ou SNP pe protez nou kont sa ki pli pir an konsekans kriz ekonomik mondyal e definitivman pou anmenn en meyer lavenir pou tou Seselwa, ki swa ou SPPF ou SNP e nou deza pe vwar sa an mezir ki nou avanse.

La deza avek to lentere ki pe komans desann nou rezerv in ariv parlao 55 milyon dolar, serten pri marsandiz pe komans desann, GST pe komans ganny tire dan serten landrwa.
Zis pou nonm detrwa akoz plizyer lezot pou swiv dan bann mwan ki pe vini.

Pep Seselwa annou annan lespwar ki lavenir pou diferan e meyer anba Prezidan Michel e SPPF.

Nou tou nou pe apresye sa zefor pou gouvernman travay tre pros avek sekter prive dan sekter tourizm.

Avek sa kriz finansyel global, dimoun pe vwar li pli difisil pou al en vakans dan bann destinasyon parey Sesel akoz i kout ser pou fer li e osi bokou dimoun pa pe al vakans a letranze.
Alors depi dernyen 3 mwan, finisyon lannen pase, nou pe vwar en bes kontinyel dan la kantite viziter ki vin Sesel.

Si mon pa tronpe Msye Speaker sa menm senaryo pe arive dan tou pei ki resevwar touris.

An rezilta parey Prezidan in anonse, nou ekspekte ki sa lannen pou annan en rediksyon anviron 25% dan reveni ki nou gannyen avek lendistri tourism.

Sa i reprezant en ekivalan en milyon dolar par semenn ki pou fer en sonm parlao 50 milyon dolar zis pou 2009.
Sa i reprezant en sonm ase sibstansyel pou nou lekonomi.

Malgre sa, nou ekspekte ki rediksyon dan depans pou karbiran e logmantasyon dan bann aktivite bato lapes ki nou’n fek renegosye i ava kapab soutenir e minimiz sa lapert dan reveni ki nou pou gannyen dan lendistri tourism.

Annou swete ki narnyen pli advers pa arive.

Anmenmtan nou bann akter dan lendistri tourism i devret pe zwe zot par e serten zot aret fer ditor sa lendistri.
Mon pa pour nonm personn an partikilye me i enportan ki nou pa trangle sa viziter avek en pri bwar ek manze dan lotel ki donn sa touris en sok.

Sa drayver taksi ki kraz Sesel ek li e dekouraz li pou vin ankor.

Sa travayer lotel ki parfwa kolabor e soutir en sitwayen pou vol sa touris dan gran kler e lezot problenm ankor ki sa lendistri i rankontre.

Sa bann ki pe fer sa bann problenm zot pe komet en krim pa selman kont sa touris me osi kont nou lendistri e finalman kont pep Seselwa limenm.
Lalwa i devret deal avek zot severman e san pitye.

Msye Speaker ozordi parey Prezidan ti soulinnyen dan son diskour nou bezwen admet ki nou progranm reform in anmenn son difikilte lavi pou pep Seselwa.

Tou Seselwa pe santi sa sok, enpe plis, enpe mwens e se la kot sistenm welfare atraver son lazans i devret zwe son rol e soutenir bann ki vreman dan plis bezwen.
Mon’n kontan tande detrwa zour pase ki bann pwa ki ganny mezire pou determin lasistans zot in ganny revize e ki aprezan bokou plis fanmiy ava ganny lasistans konpare ek avan.

Dan sa menm lalinny mon ti ava lans en lapel ki lotorite konsernen i osi rekonsider bann kriter ki pe ganny servi pou determinen si en dimoun i merit ganny lasistans carer.

Mon santi ki nou annan problenm avek sa sistenm ki aktyelman an plas e i pa pran ase konsiderasyon pour bann dimoun ki vreman bezwen sa lasistans.
Mr Speaker nou nasyon ozordi, malgre sa sitiasyon ekonomik pe met bokou zefor pou donn travay nou dimoun.

Dernyen sif pou Desanm i montre ki anviron 471 dimoun ti’n anrezistre pou rod en lanplwa e mon pa pour ezite pou dir ki sa sif ozordi in monte.

I annan bann dimoun ki ti dan depar volonter e osi nou bann zenn ki’n fini zot letid alafen 2008 ki mon asire zot pe rod en louvraz.

La mon ti a demann gouvernman atraver Minister Lanplwa pou renouvle zefor pou met lanmen lo sa sitiasyon.
Annou ranplas bann travayer etranze par Seselwa otan ki nou kapab.

Anmenmtan i osi en moman pou demann tou travayer Seselwa pou realize ki lenportans donn prodiktivite e meyer disiplin dan landrwa travay pour ki nou pa perdi nou job dan sa lanvironnman e klima ki pe vin pli difisil.

Anmenmtan mon lans en lapel pour ki bann ki pe rod en lanplwa zot pran lavantaz bann diferan progranm lantrennman ki pe ganny entrodwir e ki pou permet zot ganny bann skills neseser e ganny en lanplwa.
Msye Speaker parey Prezidan in koz lo la, mwan osi santi ki moman in arive pou revwar 2 pri ki bokou dimoun pe koz lo la ozordi, sa se pri bis e pri elektrisite.

Dapre bokou konsiltasyon ki mon’n fer ek plizyer dimoun, mon’n ganny dir ki i annan sa posibilite pou revwar pri bis SPTC e pri elektrisite PUC, i demann re-egzamin serten fason ki zot pe fer keksoz ozordi, revwar zot fonksyonnman, revwar zot loperasyon, zot materyo ki zot enporte e serten lezot tranzaksyon ki zot fer.
Annou fer li apre bann meyer desizyon ava kapab ganny pran dan benefis konsomater.

Nou swete ki sa lekip ki’n ganny mandate pou fer sa travay zot fer li avek en bon konsyans.

Prezidan in anonse ki pou annan en logmantasyon dan lakantite larzan ki prete pou fer pti biznes, sa i ankor en lot loportinite ki sa gouvernman i donn tou Seselwa pou zot kapab fer zot prop biznes.

Sa loportinite in la depi ler SPPF in vin opouvwar e legzanp sa loportinite e rezilta sikse sa loportinite i partou kote.
In benefisye tou Seselwa, ki swa SPPF oubyen lopozisyon.

Annou pran legzanp labank devlopman Sesel.

Pandan son legzistans atraver sa dernyen 30 an, sa labank in finans 7,000 proze pou en lavaler 1.2 bilyon roupi Sesel.

Sa i enkli proze dan domenn lagrikiltir, lapes, tourism dan lendistri e dan lezot sekter servis.

Zis an 2008 sa labank in aprouv 225 loan pou en lavaler 86.8 milyon roupi.
Ladan sa ki pli remarkab se ki 17.2 milyon roupi in ganny donnen pou sa bann proze dan sekter lagrikiltir e sa i anlinny avek progranm pou siport stratezi gouvernman an sa ki konsern sekirite alimanter ki ti lanse lannen pase dan sa zefor pou ogmant prodiksyon manze dan sa klima logmantasyon pri dan prodwir alimanter lo marse enternasyonal, tandis ki loan pour lezot sekter ekonomik ti osi monte konsiderableman an 2008 konpare ek 2007.
Dan sekter servis en total 154 loans ti ganny aprouve pou en valer 47.7 milyon roupi.

Sa i swiv par sekter tourism avek 22 loan pou en lavaler 14.6 milyon roupi.

Sekter lendistri avek 18 loan pou en lavaler 5.6 milyon roupi e sekter lapes avek 18 loan pou en valer 1.9 milyon roupi.

E pour lannen ki nou ladan, Labank Devlopman pe kontinyen soutenir bann demann pou loan pou devlopman nou pei.
Msye Speaker, Prezidan in osi anonse ki CCA, Credit Concessionary Agency pou ogmant la kantite larzan ki i pret Seselwa pou envestir dan en biznes, sirtou bann pti biznes.

Antou zis an 2008 CCA ti aprouv 305 loan pou en lavaler 14 milyon roupi.

Son lannen avan an 2007 i ti aprouv 310 loan pou en valer 10.3 milyon roupi.

Sa i fer ki zis sa 2 lazans pou 2008 ti aprouv en total 530 loan pou en valer sote 100 milyon roupi.
Wi, Msye Speaker loportinite i la pou tou Seselwa malgre difikilte ekonomik, ki anvi fer zot prop biznes e permet zot avanse dan lavi.

Malgre serten zot in byen pase zot oubliye kimannyer e kote ki tou ti komanse pour zot.

Wi Msye Speaker, nou’n larg lanmen Seselwa.

Msye Speaker mon’n byen akeir lanons par Prezidan Michel pou retir GST lo serten bann materyo ki fermye i servi, en sipor ki plizyer fwa mwan menm mon’n demande.
Mon asire ki sa pou ede ki bann fermye zot ogmant zot prodiksyon anmenmtan redwir zot kou prodiksyon.

Nou swete an retour ki konsomater i ava benefisye ek sa sipor ki zot pe gannyen.

Mon a menm demande ki dan lamezir nou sitiasyon i amelyore, e permet nou fer li, nou kontinyen asiste nou bann fermye ek nou bann peser.

Paregzanp i pa akseptab ozordi ki en galon delwil ki peser pe servi pou son masin bato i sorti 100 ekek roupi pou al 400 roupi, oubyen sorti 200 ekek roupi pou al plis ki 500 roupi.
I bezwen annan keksoz ki pe mars mal par la.

Msye Speaker lepok ki nou pe viv ladan ozordi fas avek sa ki pe arive dan lemonn i demande ki nou travay ansanm koman en sel nasyon, ini dan nou diversite menm dan nou diversite politik.

Nou kapab pa dakor avek serten keksoz oubyen serten pwennvi kanmarad me lepep i anvi vwar nou pe rod solisyon pou problenm pei.

Prezidan Michel in fran e onnet anver nou ek pep Seselwa.

In fer kler ki nou pou reisir sirmont sa kriz me selman dan korperasyon ek linite.
Nou’n deza pas dan tanpet oparavan me nou ti sirmont zot.

Alors sa enn ki nou ladan pa pou en leksepsyon, li osi nou pou sirmont li.

Seselwa ozordi i anvi vwar nou pe antre an aksyon pou aranz son sitiasyon lavi, zot anvi vwar nou pe met lentere pei avan lentere partisan.

Prezidan ti pran sa desizyon tre saz ler i ti enplimant sa reform ekonomik, i ti met lentere pei e tou Seselwa avan lentere politik.

Personn ozordi dan Sesel pa kapab prouv lotreman.


Mon vreman dakor avek li ler i dir nou ki le moman pou fer politik bon marse in fini, in ler pou aksyon.

Bann mezir soulazman ki’n ganny anonse i demontre ki nou lo bon semen akoz deza rezilta progranm reform pe permet nou soulaz lavi pep Seselwa, en keksoz ki napa bokou pei ki kapab fer ozordi kan zot pe sibir sa gro sok ekonomi.
I pou regretan si okenn leaders politik ozordi dan nou pei zot krwar ki zot kapab servi sa moman pou diviz nou pep e fer nou krwar ki i annan lot semen devan nou.

I pou osi regretan si zot krwar zot pou kapab esey tir profi politik ek sa sitiasyon, sa ki sey fer sa listwar pou refoul avek zot en zour.

Dan sa bann dernyenman ki’n pase, bokou zefor in ganny fer e ankor pe ganny fer pou ranforsi bann lenstitisyon ki pou ranforsi nou demokrasi.
Sistenm zidisyer pe ganny revwar avek partisipasyon bokou dimoun ki annan pou fer avek lenplimantasyon lazistis dan nou pei.

Sa ankor ennfwa i demontre senserite Prezidan Michel ler i ti promet ki i pou revwar e fer reform dan sistenm zidisyer.

Anmenmtan Msye Speaker ou osi ou pa’n reste deryer, anba ou gidans nou bezwen admet ki nou Lasanble Nasyonal in bouz en kantite, nou’n vwar en kantite progranm ki’n ganny enplimante sirtou bann progranm formasyon e lantrennman.
Sa in permet tou manm ek staf pli byen konpran nou rol e nou responsabilite pou konsolid la demokrasi dan Sesel.

Felisitasyon Msye Speaker e kontinnyen sa bon travay.

Msye Speaker nou tou nou ti ava swete pou vwar sa demokrasi al pli lwen akor sirtou kot i konsern bann devlopman dan nou distrik.

Nou ti ava kontan vwar ki nou ganny konsilte lo tou proze ki konsern nou distrik.

Tro souvan serten proze konsernan nou distrik i ganny diskite e desizyon ganny pran dan en lofis anvil san konsilte avek nou.
Sa i pa akseptab e fodre arête ozordi menm.

Se nou ki konn pli byen nou teritwar e bezwen nou zabitan.

Mon pe dir sa an bonn fwa e mon swete ki keksoz i ganny aranze.

Msye Speaker Prezidan Michel in donn pep Seselwa sa lespwar, in realis avek sitiasyon ki nou ladan, in fran pou dir ki i kapab fer e pa kapab fer ozordi.

In fer kler avek nou ki direksyon ki nou bezwen ale pour nou sorti venker dan sa batay.

In lans en lapel pou dyalog ant bann liders lo bann size ki annan lenportans nasyonal.
Mon swete ki sa lapel ava ganny ekoute par tou liders konsernen dan nou pei.

Sa reform i ava permet zot diskit bann size enportan pou pei, permet Lider Lopozisyon anmenn tou bann konsern devan sirtou bann size ki fatig zot tou lezour.

Tanzantan nou pe tann en lalis e la bomaten lalis in ganny repete ankor, enkli kestyonn lendepandans SBC.

La i ou loportinite Lider Lopozisyon pou met tou kart lo latab.

Sa lalis pa pou ganny zanmen rezourd par Speaker oubyen manm dan Lasanble Nasyonal.
Mon enplor zot pou servi sa loportinite si vreman zot kontan Sesel, si vreman zot anvi vwar sa meyer Sesel pou dibyen tou Seselwa e sirtou pou lazenes Seselwa.

Sa nouvo zenerasyon zenn Seselwa i anvi partisipe, zot anvi konnen e konpran e vwar ki bann liders politik pe travay ansanm e anmenn sa meyer lavenir pour zot.

Tou bann ki kont dyalog zot pe anvoy en move mesaz pou lazenes Seselwa e pep Seselwa an zeneral.
Mon kapab dir ek tou mon konesans ki pep Seselwa ozordi in fatige ek kankan politik, ek lensilt politik e zot anvi vwar sanzman dan konportman politisyen.

Zot pli anvi vwar nou koste zepol pou travay pou Sesel ki lager antre nou.

Msye Speaker lepep Seselwa i anvi vwar nou pe travay ansanm wi, pou donn zot plis lakaz, nou bann zenn i anvi vwar nou pe dyalog e travay ansanm pou donn zot en meyer ledikasyon e meyer sans avanse dan lavi.
Pep Seselwa pe enplore ki nou donn zot en meyer swen lasante, en meyer loportinite ek kondisyon lanplwa, zot pe anvi vwar nou travay ansanm pou donn zot en meyer servis lapolis pou garanti ki zot viv an sekirite.

Msye Speaker lo sa size 2.5 bilyon dolar Ameriken lo kont a letranze e ki Lider Lopozisyon in relev ankor bomaten, permet mwan remet nou pozisyon kler lo sa size.

Minis Finans dan son diskour bidze an Desanm lannen pase ti donn leklersisman lo sa size sorti kot IMF.
Sa leksplikasyon ti enn ki kredib e i la realite.

Tou Seselwa ki ofe avek larealite finansyel enternasyonal zot ti’n konpran sa.

Me malerezman ankor ennfwa ozordi lopozisyon pe esey detourn laverite e realite zis pou sey gat repitasyon Sesel e gouvernman Sesel.
Msye Speaker nou repete ki si sa 2.5 bilyon dolar ti vreman larzan politisyen dan gouvernman Sesel ki’n vole pandan sa 30 an e kasyet deor, zanmen e zanmen kominote enternasyonal ti pou siport reform ki Sesel pe fer, ni IMF, ni labank mondyal, ni ADB e pli move ankor okenn pei Paris Club pa ti pou oule narnyen pou fer avek gouvernman Sesel.

I pa en sekre ki serten pei ki dan Paris Club pa neseserman nou bann bon zanmi e zot ti pou’n sot lo la.
Alors si zot ti krwar ki nou gouvernman pa prop e pa kredib zanmen zot ti pou pare asiz ek nou.

E pli pir ni menm ekout nou.

Okontrer zot ti pou boycott nou pei, met sanksyon lo nou pei, zot ti pou fors nou ekspoz bann swadizan voler e met presyon lo nou pou anmenn zot devan lakour egzakteman parey zot in fer dan bokou lezot pei kot zot in annan laprev.

Msye Speaker ki nou vwar, tou le kontrer pe arive.

Kominote enternasyonal pe siport nou, zot tou san eksepsyon.
Ankor ennfwa nou repete ki sa kanpanny sal par lopozisyon lo sa size i devret arete si zot vreman kontan Sesel.

Nou ankor pe esper laprev sorti kot zot avek non, nimero kont, non ek ladres labank, anmenn sonm ki annan dan kont, donn avek komite Finans e kont piblik sa Lasanble kot lopozisyon i annan 2 manm lo la e ki mwan osi mon en manm.

Nou ava fer lanket neseser e prezant nou rapor ek Lasanble Nasyonal e tou piblik ava ganny akse ek tou lenformasyon.
Nou pe espere Msye Speaker, anmenn sa bann laprev si non zot pe zis sali repitasyon dimoun e repitasyon nou pei.

Msye Speaker ozordi Sesel i bezwen nou tou bokou plis ki avan.

Petet ki meyer moman pou fer serten refleksyon profon la ki noun antre dan sa peryod karenm?

Kot tou kretyen pe sipoze pardonnen, retir laenn, retir rankin e move panse dan zot leker.

Pa ensilte oubyen maltret dimoun sirtou ou bann oponan.
Wi, Mr Speaker mon swete ki isi osi dan sa Lasanble Nasyonal sa lespri karenm ozordi e pou touzour i ava la avek nou e permet nou travay dan lentere nasyonal.

Pou terminen Mr Speaker Prezidan in ankor ennfwa lans en lapel pou dyalog ki pou anmenn lape e prosperite pou nou pti Sesel.

Annou fer li ozordi menm akoz demen i riske tro tar.

Ase rod lekskiz pou donnen, sorti dan sa nyaz lepase e annou ansanm konstrir sa meyer lavenir.

Sa ki anvi vwar divizyon renyen, Sesel pa ou landrwa.
Sa ki anvi vwar disan koule al rod en lot pei kot zot anvi ki sa i arive.

Pep Seselwa i anvi vwar son progre e nou nou determinen pou nou donn tou Seselwa sa meyer Sesel.

Koste Seselwa ou lavenir i avek Jj e SPPF.

Napa lot ankor.

Mersi bokou.
(Applause) National Assembly of Seychelles State of the Nation Address Friday 26th February 2010 MR SPEAKER Msye Prezidan Michel, Madanm Prezidan Michel, Prezidan Mancham, Vis Prezidan Joseph Belmont, Minis Dezinyen, Sef Ziz, Lakour Siprenm, Prezidan Lakour Dapel, bann Minis, le 2 Dirizan dan Lasanble Nasyonal, Depite Speaker, Ekselans, Manm Lasanble Nasyonal, Envite Distenge; Mon oule toudswit swet zot tou labyenveni isi dan nou nouvo batiman Lasanble Nasyonal e mon oule fer zot rapel ki ozordi i en zour istorik akoz i nou premye meeting dan sa batiman.
I osi istorik akoz i premye diskour leta lanasyon ki pou ganny deliver dan sa Lasanble Nasyonal.
Mon pa pour dir plis ki sa, mon pou envit Prezidan Larepiblik pou delivre son diskour PRESIDENT JAMES MICHEL Msye Speaker, Prezidan Mancham, Sef Ziz, Prezidan Lakour Dapel, Lider Zafer Gouvernman dan Lasanble Nasyonal, Lider Lopozisyon dan Lasanble Nasyonal, Manm Onorab Lansanble Nasyonal, Ekselans, Envite Distenge, Ser Frer ek Ser Seselwa, Letan mon ti pronons mon diskour lo leta lanasyon le 26 Fevriye, 2009, valer nou roupi ti Rs16.77 pour en dolar Ameriken.
Nou rezerv labank santral ti 47 milyon dolar Ameriken.

Nou det ti 170% GDP.

Krwasans ekonomik ti espekte redwir par 7% ou 8 %.

To lentere ti’n ariv ziska 29.27%.

Nou ti’n fek anbark dan en reform ekonomik.

Ozordi, zis en an plitar, deviz etranzer i annan labank.

Valer roupi in stabilize pou ariv Rs11.48 pour en dolar Ameriken.

Nou rezerv i 190 milyon dolar Ameriken.

Nou det i 84% GDP, ki soutenab.

Gouvernman in restriktir en gran porsyon det nasyonal.

Nou pe espekte en krwasans 4% dan ekonomi.


To lentere ki pe kontinyelman desann, i pli ba ki avan reform.

Sesel in sirviv tanpet ekonomik mondyal.

Nou pa’n zis sirviv, nou’n osi sorti pli for e pli determinen.

Nou’n tenir pli gro tanpet.

Nou’n montre lemonn nou rezilyans.

Lepep Seselwa in koste.

Lavenir i promet en meyer kalite lavi pour tou Seselwa.

Ser frer ek ser Seselwa, nou bezwen aranze kot fodre pou anmenm sa meyer kalite lavi pour sakenn de nou.

E sa pa zanmen en travay tousel.


Nou dir nou pare, akoz sak endividi, koman en nasyon nou bezwen pare pou fer fas avek defi.

An Oktob 2008, nou ti komans grenp en montanny ki bokou, ti pe dir ki nou pa pou zanmen kapab fransi.

Lemonn ti pe regard nou.

Nou lafyerte Seselwa pa ti’n zanmen osi for.

Nou ti determinen.

Me parey tou keksoz ki vo lapenn - i pa fasil e nou bezwen kontinnyen travay dir pour ariv lo some.

Ler nou regard nou parkour, nou fyer sa distans ki nou’n arive.
Nou fyer akoz nou pli pros avek nou bi.

Nou pli pros avek nou rev.

Nou’n batir en fondasyon, ki for e ki pare pou demen.

Nou traze pa aret la.

Si nou’n reisi fer fas e sirviv tanpet ekonomik mondyal se akoz nou’n koste.

Ozordi nou pare pou nenport ki evantyalite.

Se selman ansanm ki vre sanzman pozitiv i arive.

Ansanm, nou pare pou demen.

Dan lenplimantasyon tou sanzman, se pa toultan sa ki fasil ki byen.

Nou bezwen regard byennet nou pep avan tou.


Nou bezwen travay, konsilte, ekoute, anbelir, aranze, travay e travay pour sa meyer kalite lavi.

Nou pa kapab fer keksoz ki benefisye nou zis ozordi.

Nou bezwen mazin demen.

Travay nou gouvernman i fonde lo sa prensip ki nou bezwen gard nou pep touzour o sant devlopman.

I anrasinen dan egalite loportinite e lazistis sosyal pour tou.

Kot fodre, nou aranze, kot i byen nou anbelir.

Nou’n anons reform fondamantal dan nou sistenm taks.
Sa in osi anmenn konfizyon pour serten biznes.

Mon’n toultan pran lapros ki nou bezwen touzour pare pour adapte e osi aziste kot i neseser.

Mon touzour krwar dan en gouvernman ki konsilte.

I mon devwar pou ekoute e balanse.

Nou tou nou bezwen kler lo en prensip de baz: tou Seselwa i bezwen kontribye pou fer fonksyonnen nou pei.

Nou sistenm taks i fer sir ki sakenn i fer son kontribisyon.

Mon sezi loportinite pour felisit tou sa bann pti biznes ki’n ganny kree dan sa dernyen 2 an.

I annan anviron 400.


Bokou parmi zot, dirize par bann madanm.

Se lafors lantreprener ki souvan fer sa diferans pozitiv dan en lekonomi.

I annan manman, papa ki’n deside pou leve e debrouye pour anmenn en meyer kalite lavi pour zot fanmiy.

Mon fyer pour vwar koudriyez, lakonpannyen netwayaz, pti kontrakter, cottage industries e lezot ankor pe pran zot desten dan zot lanmen e ki pe fer marse nou pei.

Felisitasyon!
Felisitasyon!

Dan reform pou kree en lekonomi modern e solid i enportan ki nou liber lenerzi e lespri antreprener nou pep.

I enportan ki nou kontinyen empower travayer Seselwa pou zot kree larises.

Pou nou fer sa, nou bezwen idantifye e retir bann baryer dan zot semen.

Larg lanmen pti biznes e ankouraz zot.

Pour nou enplimant nouvo sistenm taks nou ti bezwen revwar sistenm a’n antye.

Sa ki nou pe etabli, sa nouvo sistenm i enportan kinou donn loksizenn bann pti biznes.
Mon’n ekout bokou zot konsern atraver bann miting distrik e osi mon’n resevwar sizesyon atraver lotorite distrik e la Minister Finans pour enplimant sa bann mezir swivan:  Ogmant threshold business tax sorti Rs100,000 pou mont Rs150,000 pour sole traders e partnership.

Sistenm resi taks pa pou aplikab.

 Tou biznes pou kapab claim kou lekipman ek zouti travay ki kout mwens ki Rs100,000 kont zot taks dan sa lannen ki zot in aste sa bann lekipman olye fer depresyasyon parey ti leka lannen pase.
 Nou pa pou enplimant sistenm dediksyon otomatik kan napa resi.

Sepandan, Gouvernman i ankouraz tou biznes pou kontinyen gard resi e zot kont dan lafason apropriye pour ki zot liv i reste a’n ord e selon regilasyon.

 Apard GST, pou napa biznes taks lo lokasyon lakaz.

 Aboli taks lo dividend pou rezidan.

 Retir taks lo lentere savings personnel.

Tou sa bann mezir pou pran lefe retroaktiv le 1er Zanvye, 2010 a leksepsyon lentere lo savings ki pou pran lefe le 1er Avril, 2010.
Nou lekonomi i konekte avek lekonomi mondyal e nou bezwen pare pour nou adapte avek bann mouvman ki parfwa difisil.

Nou’n vwar resaman ki PUC in ogmant son tarif delo, elektrisite e sewage.

Sa logmantasyon ti baze lo kou loperasyon e lenvestisman ki neseser pour tou Seselwa ganny en meyer servis.

I pa posib retourn dan en sityasyon sibvansyon.

Mon konsyan ki sa logmantasyon 27% i en fardo ki pez lour lo bokou lakour.
Se pour sa rezon ki enn parmi mon bann aktivite diplomatik, mon’n fer tou pou trouv en solisyon pour soulaz konsomater.

Mon kapab konfirmen ozordi ki Gouvernman Abu Dhabi pe fer kado Lepep Seselwa de zenerater ki pou kout anviron 15 milyon dolar Ameriken.

Akoz i en donasyon, napa depans zenerater ki pou pas lo konsomater.

PUC a kapab redwir sa logmantasyon sorti 27% pou desann Selman 5% pou konsomater e sa I aplik pou konsomater domestik ek pti biznes ki pe konsonm ziska 1000 inite.
Rediksyon dan tarif elektrisite i pran lefe le 1er Mars.

Me nou bezwen pran kont ki reazisteman pou bezwen ganny fer dan tarif elektrisite depandan lo pri karbiran.

Gouvernman pou kontinnyen fasilit e promouvwar lenvestisman dan lenerzi renouvlab atraver laplikasyon bann konsesyon neseser.

Devlopman lenerzi renouvlab Sesel pou pran en gran lesor ler 8 tirbin divan i komans prodwir elektrisite.

Sa proze pe ganny finanse par gouvernman Abu Dhabi pour en valer 25 milyon dolar Ameriken.
Dan miting piblik lannen pase, nou’n partaz nou swe pour lavenir nou pei.

Nou misyon i senp: nou pe travay pou amelyor kalite lavi sak Seselwa.

Nou pe travay pour redwir kou lavi pour sak fanmiy.

Letan nou sityasyon ekonomik i permet, Seselwa a ganny sa meyer servis a en kou abordab.
An prenan kont reform ekonomik ki pe ganny enplimante e avek bi gouvernman pou kontinnyen fer desann pri lavi, mon’n demann Minis Lagrikiltir pou konsider logmantasyon dan pri pour bann prodwir lavyann ek dizef ki pa akseptab e pran aksyon neseser e imedya pour ki sa bann prodwir i toultan annan lo marse a en pri rezonnab.

Dan sa menm loptik, nou bezwen ankouraz prodiksyon agrikol ek elvaz, e entansifye nou zefor pour nou asir nou sekirite alimanter.
Dan domenn lapes, nou pou kontinnyen promouvwar son devlopman pour ki sa lendistri i reste en pilye prensipal nou lekonomi.

Enn bann pli gran sipor pandan reform se nou progranm welfer ki’n etabli anba Lazans Byennet Sosyal.

In annan dimoun ki bezwen lasistans ki parfwa pa’n ganny asiste ouswa ki’n gannyen me avek retar.

I annan ki’n abize.

Me, i en sistenm ki bon, I annan en bon baz transparan.

Nou rekonnet ki i annan en group travayer ki pe donn zot mye malgre lanvironnman difisil.
Me sa ki ankourazan avek sistenm Welfer se ki i ankouraz travay.

Plizyer manman tousel par egzanp, ki pe travay i kapab ganny en lasistans pou fer de bout zwenn.

Se zisteman sa ki nou sistenm welfer i devret pe fer - ed en sitwayen ki pe deza travay me ki son saler debaz pa sifi.

Nou pa kapab soutir lapares.

Tan ki mon pe diriz sa pei, mon pa pou aksepte ki en sitwayen for i viv lo lasyer travayer Seselwa kan i annan louvraz pe ganny anonse toulezour.

Mon’n dir kot fodre aranze, nou pou aranze.


En keksoz ki montre ki nou lekonomi i lo bon semen se ki nou pa pe ganny afekte par mank lanplwa.

I estimen, pou annan plis ki 3000 nouvo louvraz lo marse lanplwa ant 2010 a 2014, lamazorite dan sekter tourizm.

Nou pe kontinnyelman met anplas bann kondisyon ki pour kree plis lanplwa pour Seselwa.

E lanplwa ki pour permet zot ganny en meyer kalite lavi.
Mon kontan pour note ki serten anplwayer dan sekter prive in reaziste zot saler pour donn en meyer package zot travayer Seselwa.

Me sa pa le ka dan en bon pe landrwa travay prive.

Ankor ennfwa mon lans en lapel avek bann anplwayer dan sekter prive pour regard dan byennet travayer Seselwa.

Mon osi oule pran en moman pour koz lo travayer etranze dan nou pei.

I malere pou note ki serten i servi politik bon marse pour kree lakoler anver bann travayer etranze ki dan nou pei.
Nou swete, e mwan premyerman, ki nou annan Seselwa dan tou pozisyon dan nou pei.

Me, nou bezwen realis.

Nou tou nou fyer letan nou tande ki i annan Seselwa ki pe travay dan Labank Mondyal, oubyen i annan en Seselwa ki travay dan Nasyon-Zini.

I annan ki pe travay koman pilot, enzenyer e cabin crew dan lalinny aeryen a letranze.

I annan Seselwa ki Fokter Sengapour, La Reunion, Lafrans, langleter e lezot pei.

I annan Seselwa avek zot prop biznes dan pei etranze.
Sesel i pti - me Seselwa pa’n zanmen per pour sezi loportinite, dan nenport ki domenn e nenport ki kwen lemonn.

Nou vwar nou bezwen etranze pou travay dan serten sekter.

Lekel ki’n konstrir lamazorite lakaz pour gouvernman e prive?

Lekel ki’n konstrir tou sa lotel ki ozordi pe donn en meyer lavi nou sitwayen atraver lanplwa, komers e pti biznes?

Nou polisi i kler e transparan.

Etranze ki dan bann pozisyon management i bezwen annan en understudy.
En lorganizasyon i bezwen rod fason pour ranplas etranze kot i posib.

Lafen 2009 nou ti annan anviron 10,000 etranze pe travay Sesel.

Parmi anviron 9700 dan sekter prive, sirtou dan tourizm ek konstriksyon.

Nou en pei ki renonmen pour son larmoni e son lakey.

Nou fason viv i enn nou bann pwen for ki fer viziter retourn dan nou pei.

Pep Seselwa napa letan pour zenofobi.

Tou pei ki devlop vit avek en lekonomi dinamik, i bezwen travayer etranze.
Mon oule fer resorti ankor ennfwa, tou sa bann devlopman, tou sa bann proze, nou pe fer pou Seselwa avan tou.

Napa rezon pou nou dir nou pa pe ganny en lanplwa.

Nou lendistri tourizm in fer bokou sikse.

Set en sikse ki rezilta travay tou bann partener dan lendistri.

Mon felisit tou travayer dan sa lendistri e tou bann partener ki pe siport nou pou amenm sa sikse.

Sa bann travayer i nou bann anbasader.

Zot la dan nou avyon Air Seychelles, dan sa gran lotel e dan sa pti guest house obor lanmer.
Se zot bon servis, sourir, lakey ki fer viziter retournen.

Sikse nou lendistri tourism i sikse lepep Seselwa.

I pe fer byen akoz nou’n koste e i annan travay lekip.

Nou pou kontinnyen sa bon travay ansanm.

Vwala en legzanp kot vre sanzman in arive letan nou koste.

Nou pou kontinnyen anbelir.

Ser frer ek Ser Seselwa, nou byennet nasyonal, i depann osi lo nou kapasite pour nou defann e promouvwar nou lo lasenn enternasyonal.

Nou polisi diplomasi pro-aktiv i aport son fri dan plizyer fason.
Si nou benefisye atraver nou det ki ganny reaziste oubyen atraver bann don bilateral e miltilateral ki permet nou ganny larzan pour siport nou lekonomi e konstrir lakaz oubyen aste zenerater - set akoz Sesel in fer lemonn konpran ki i en pei serye, e ki nou en nasyon ki pare pour demen.

Anba sa polisi, nou eksplik nou prioyite nasyonal avek nou partener, e nou osi pran nou responsabilite koman en nasyon souveren.

Nou bezwen fer tande nou lavwa lo bann size ki pour afekte nou demen.
Si nou pa koze, personn pa pour koz pour nou.

I enportan nou fer lemonn konnen ki nou osi nou la.

I enportan ki nou pe kontinyelman pas sa mesaz ki malgre nou pti, nou osi annan nou drwa pou egziste e fer tande nou lavwa.

Ozordi Sesel pe sanpyonn lavwa pti leta zil lo lasenn enternasyonal an sa ki konsern sanzman klima, devlopman soutenab e lezot size Lanvironnman.

Nou linovasyon i ganny rekonnet.


Award ki mon ti resevwar o non pep Seselwa kot UNESCO e an Berout lannen pase i senbol lespri inovater en pep ki’n ganny loportinite ledikasyon egal.

Nou’n fer prev nou abilite pou inove e fer sa ki paret enposib vin posib.

Nou laflot tanker e nou liniversite i de legzanp.

E ler nou regard nou plas dan sa mon’n globalize, i kler ki linovasyon i lakle pour nou reisit.
Se pour sa ki mon pe etablir en Konsey Teknolozi e Linovasyon pour promouvwar kreativite, resers ek devlopman.

Nou pe prepar nou pei pour demen.

Ser frer ek Ser Seselwa, nou’n touzour met nou pep o sant devlopman, e se pour sa ki mon Gouvernman in toultan met bokou lanfaz lo lenvestisman dan lakaz, lasante e ledikasyon.

Mon ti promet ki an 2011 gouvernman pour delivre 5000 lakaz.
Kriz ekonomik mondyal, reform ki nou ti bezwen antrepran ek logmantasyon pri materyo in fors nou reaziste nou plan dan serten ka.

Me nou langazman i reste touzour ferm.

Nou’n reisi konplet 1,200 lakaz depi 2006.

I annan 313 younit ki pour konplete lafen 2010.

Nou ekspekte fini ant 300 a 350 lakaz par an aparti 2011.

Sa 30 milyon dolar sorti Abu Dhabi pou asire ki proze lakaz Perseverans i konplete.

Nou pou delivre.

Lasante i osi en servis ki touzour pre avek nou leker.

Set en servis ki sitan delika.


Nou bezwen kontinyelman pe amelyor li.

Nou bezwen eskpekte en meyer servis lasante e osi plis swen spesyalize.

I annan defayans, i annan lerer, I annan lerer imen kot fodre, nou bezwen aranze.

Bokou defi ki nou annan aktyelman dan nou servis lopital i konsern bann servis ki pa a la oter oubyen en mank konpasyon e latous imen.

Tro souvan nou sitwayen i esper tro lontan pou ganny en servis.

Pli gro lenvestisman kapital pa pou rezourd sa problenm.
Nou annan profesyonnel devoue dan nou sistenm lasante.

Zot donn tou sa ki zot kapab pour lasante lepep Seselwa.

Me i reste ankor bokou pou amelyore, pour donn sa bon servis ki lepep i merite.

Sa profesyon nob ki donn swen pa merit zanmen ganny konpromet par nou diferans personnel.

Annou mazin byen sa.

Nou bezwen relev nivo nou lopital.

E dan sa loptik en odit nou servis lasante in komanse pour idantifye meyer opsyon pour lavenir.. Kot fodre nou aranze, kot i byen nou anbelir.
Ser frer ek ser Seselwa, pli pros avek lepep.

Nou bezwen osi entansifye nou zefor pou anmenm gouvernman pli pre avek lepep.

Dan bann miting konsiltatif noun’n antann koz bokou lo servis dan gouvernman.

Mon pou kontinyen demann nou gouvernman pou rod fason inovater pour angaz nou avek piblik.

Parfwa fot i arive.

E ler fot i arive, nou apros piblik, nou eksplike, nou aprann e nou aranze.

Dans sa konteks, Gouvernman pou fer en lanons byento lo bann mezir konsernan sa lensidan polisyon La Misère.
Mon donn tou mon sipor sa kominote.

I osi ankourazan pou vwar ki Minister Devlopman kominoter pe kontinnyen fer bann seri miting dan distrik.

Kontribisyon Lepep Seselwa i touzour enportan.

Se sa lademokrasi.

Se sa vre demokrasi.

Nou en demokrasi ki pe kontinyelman evolye.

Sirtou atraver ranforsman nou bann lenstitisyon etatik e bon gouvernans.

Se nou konstitisyon ki enspir nou dan sa prosesis.


Zot a rapel ki enpe letan pase, en komite ti ganny forme pour revwar konstitisyon dan tou son laspe e propoz amannman kot i neseser.

Komite in fini son travay e remet avek mwan son rapor e ki konteni en seri propozisyon tre enteresan.

Nou pe travay lo lenplimantasyon en bon nonm sa bann propozisyon.

Parey in touzour leka, mon progranm al ver lepep i reste.
Sa lannen mon annan lentansyon vizit bann lenstitisyon edikasyonnel pour esanz lide avek bann etidyan.

Mon bann vizit pou osi konsantre dan bann landrwa travay.

Se travay ki pou touzour fer nou pare pour lavenir.

E mon pa pou mank lokazyon pour mwan salye ankor ennfwa sa kontribisyon enorm ki sak travayer Seselwa i fer.

Nou remersye nou lafors travayer!

Ledikasyon- egalite loportinite Se prensip lazistis Sosyal e egalite loportinite ki anim sa gouvernman.
E malgre defi an 2008 ek 2009 nou’n mentenir e ogmant nou lenvestisman dan ledikasyon pour asire ki sa egalite loportinite i touzour la.

Nou liniversite i en gran pa a’n avan.

Nou fyer nou 54 etidyan ki’n komans zot letid lannen pase.

I osi annan 229 zenn ki pe benefisye avek labours gouvernman a letranze.

I annan plizyer ankor lo bann diferan progranm training.

Elev nivo lansennyman i enn bann priyorite dan nou sistenm ledikasyon.

Reform ki nou pe fer pour met plis resours a dispozisyon ansennyan.
Minister Ledikasyon in entrodwir en nouvo Scheme of Service apartir Zanvye, e sa pou osi ankouraz plis zenn pour pran sa profesyon.

Liniversite Sesel pe ofer loportinite pou plis zenn ansenyan ganny en degre.

Me reform tousel dan ledikasyon pa ase.

Sa ki pli enportan e sa ki nou pe merit konsantre nou zefor lo la se leksperyans sa zanfan e sa travayer dan lekol.
Pour amelyor sa leksperyans en nouvo model management lekol pour ganny met anplas pour fasilit kolaborasyon ant minister, lekol, bann konsey lekol e lakominote.

Nou’n akonplir bokou.

E i reste ankor plis pou nou fer.

Ozordi nou annan nou prop liniversite.

En progranm zenn dirizan lo kote militer ek lapolis pou byento demare.

Nou’n fek selebre sikse premye group zenn dirizan.

En dezyenm group in deza komanse.

Loportinite pour bann zenn i a’n abondans.


Progranm training i osi aplikab pou lafors lapolis ek militer.

A traver lantrennman zot pli byen plase pou ede sofgard nou souvrennte e devlopman ekonomik.

Nou zonm ek fanm dan liniform i bezwen nou sipor zis parey lepep e pei i bezwen zot .

Lannen pase nou’n osi vin viktim en nouvo menas kont nou souvrennte e nou lendistri tourizm ek lapes atraver latak pirat sorti Somali.
Avek led nou bann partener etranze e nou bann solda e kostgard, nou’n pare pou fer fas avek sa menas.

Gouvernman pou kontinyen donn tou son sipor nou lafors militer.

I pou asire ki lekipman e training i konsistan pour ki nou souvrennte e nou lekonomi i ganny proteze a tou pri.

Mon profite pou ankor ennfwa remersye tou nou solda, lafors kosgard e tou dimoun ki’n travay lizour koman lannwit pou asire ki nou anpe.
Nou aktyelman dan sa letan lanmer kalm kot pirat i vin ziska dan nou delo alors nou bezwen gard nou vizilans.

Lafors lapolis i souvan ganny kritike.

Parfwa i annan zistifikasyon me parfwa i osi persepsyon.

Kot fodre kritike pour amelyore, nou bezwen fer li.

Me nou pa kapab fer krwar ki tou pa bon dan lapolis.

Lamazorite travayer dan lapolis i annan sa lanmour pour son travay.

I annan bokou zofisye onnet e nou bezwen rekonnet zot e siport zot.

Kot konfyans in perdi, nou pou aranze.


Kot i byen, nou pou anbelir.

Nou pou donn plis resours.

Nou bezwen vwar plis patrol lo semen.

Zofisye Lapolis i bezwen pli familye avek kominote ki i travay avek.

Training i anmenn rezilta a lonterm.

Nou’n deza komanse.

Nou pe prepar lavenir, e napa plas pour bann ki napa disiplin oubyen ki napa byennet Lafors aker.

Nou demann lord ek lape dan nou pei.

Sa santiman ti rezonn for dan bann miting konsiltativ.
Dan en let ki en madanm ti ekrir mwan resamen, i ti fer rapel ki lontan nou ti kapab dormi laport ouver.

Sesel pa pou vin otaz kriminalite.

Nou bezwen en nouvo lapros pou asir lord, lape e stabilite.

Mon pe propoz en seri lezislasyon ki pou fer nou kod penal pli efikas e donn plis proteksyon nou sitwayen.

Parmi dot, mon pe demande ki sa kriminel ki repet lofans i ganny santans de fwa pli sever.

Mon pe osi eksprim santiman lepep ler nou dir sa zafer santans mars ansanm i merit aranze.
Lazistis i bezwen tenir kont santiman nou sitwayen.

Lepep pe reklanm en sistenm zidisyer pli vit, pli efikas e pli sever.

In ler pou kriminel pey pou ditor ki zot in koz zot viktim.

Nou pe demande, ki bann ki pas zot letan fer nwizans piblik i ganny kondannen pou fer travay kominoter.

Zot a kapab aprann fer en keksoz e ganny en lokipasyon.

Nou bezwen kontinyen dan nou lalit kont trafik e labi drog.

Sa Lalit i reste en langazman personnel ki mon’n fer avek Lepep Seselwa.
NDEA in komans en travay 18 mwan pase deza nou’n vwar rezilta.

In fer 324 larestasyon an koneksyon avek trafik, lenportasyon ek posesyon drog ilegal.

Lalit i masiv!

NDEA in etabli bann kontak avek partener etranze.

Nou’n fer larestasyon gro trafiker, depi kot zot vini.

Par egzanp sa mwan menm, in annan en larestasyon lo erport Dubai kot en zonm in ganny arete an posesyon 651 granm eroin.

Travay lentelizans i montre ki sa drog ti pe desann Sesel.
I efreyan pou mazinen ki dega ti pou annan si nou pa ti’n sezi sa bann kargezon.

Ki ti pou leta nou bann zenn?

E la mon profite pou remersye tou bann lazans konsernen, sosyete sivil ek Legliz pou zot sipor dan lalit kont labi drog.

Mon soulaze ki lamazorite Seselwa i partaz nou konviksyon pou sov nou bann zenn dan sa fleo.

Labi drog i lakoz mazer prostitisyon ek kas lakaz e vole.

Lapovrete pa en leksiz akoz i annan bann mekanism ki’n met anplas pou protez bann ki vilnerab.

Louvraz i annan.
Louvraz i annan.

Tou bann lafors dan nou sosyete i bezwen egzize ki adilt i al travay e ki zanfan i al lekol.

I normal pou debrouye dan ou prop fason me dan en fason ki legal, onnet ek prodiktiv.

Nou bezwen redouble nou zefor pou protez nou zanfan.

Lasosyete pe demann santans pli sever pou krim komet kont zanfan.

Sesel i tro pti, tro zoli e tro spesyal pou les li ganny gate par detrwa dimoun ki napa respe pour son prosen.
Pep Seselwa, avan terminen mon fyer pou rapel ki lannen prosen Sesel pou akey Zwe de Zil pour dezyenm fwa.

Nou bann atlet i dan preparasyon e deza sa lespri patriotizm i rapel nou ki nou en sel nasyon, en sel pep, e en sel Sesel.

Mon swet tou nou atlet bon preparasyon e mon asire ki zot pou fer monte nou paviyon.

Mon gouvernman pou donn zot tou sipor posib.

Mon osi swet bon travay komite ki pe diriz preparasyon sa levennman.

Sakrifis, travay e devouman in prodwir en refri Seselwa pou lakoup Mondyal.
Set en lenspirasyon pou nou tou!

Ser frer ek ser Seselwa, nou traze i kontinyen.

Nou pou batir lo sa fondasyon ki nou’n mete.

La i nou moman, sezi li!

Sanzman pozitiv pe arive dan nou pei.

Sa ki pe leve, pe debrouye.

Nou pe koz for lo nou lespri linovater.

Nou pe vwar rezilta nou diplomasi ekonomik aktif.

Aletranze, nou pe koz “Sesel sa!” Pti Sesel pe koz lo son liniversite.

Tou sa i nou lafyerte.

Sa lafyerte Seselwa i pli gran ki tou.

Se sa lafors ki fer nou tenir for e pa large.


Sesel i en landrwa ki presye.

I spesyal.

Nou annan en fason viv ki bokou pei ti a swete partaze.

Nou en pep beni dan plizyer fason.

Ozordi mon napa okenn dout ki Lepep Seselwa dan son gran mazorite i konpran ki pe pase dan nou pei e dan lemonn.

Nou tou nou’n eksperyans difikilte.


In tous depi sa zanfan dan lebra son manman, sa zenn ki pe lekol, sa travayer ki bokou fwa i demande kote son saler in pase, sa paran ki pa’n kapab donn en kado son zanfan e lezot.

Me nou fyer e nou’n mars avek en sourir lo nou figir.

Nou’n prezerv sa ‘joie de vivre’ ki inik omonn.

Frere k ser Seselwa pli gro tanpet i deryer nou me i touzour annan ankor difisil pour bokou.

I touzour lentasyon mon gouvernman pou fer dibyen.


Me nou osi en gouvernman ki pe travay non selman pou ozordi me osi pou demen - En demen ki annan e anmenn en meyer kalite lavi.

Kot i byen nou anbelir, e kot mal nou aranze.. Annou kontinyen ankouraz sa lespri linite dan nou diversite.
Atraver bann tenm nasyonal, nou’n regard nou zanfan, nou trezor nou lavenir, nou’n selebre Sesel, nou’n travay ansanm pour lanmour Sesel, nou’n ekout lavwa nou nasyon dan nou konstitisyon, nou’n koste e ozordi, ansanm, nou pare pour demen.

Se bann tenm ki ranforsi nou patriotizm ek linite.

Se bann tenm ki nou pa zis viv pandan lannen me nou eksperyanse tou lezour.

Vre sanzman i ariv selman letan nou ini, letan nou koste.

Se sa sanzman ki Lepep Seselwa i krwar ladan.


E se sa ki’n fer nou sikse e nou’n sirviv.

Nou kapab annan plizyer krwayans e plizyer lopinyon me Sesel i reste zis enn menm.

Annou pran en letan e regard otour nou, tou sa ki nou ete, tou sa ki nou’n akonplir, tou sa ki nou reve, tou sa ki nou krwar ladan se sa ki fer nou Seselwa.

E nenport ki pou dir ou ki Seselwa i en pep beni, en pep salere.

Annou gard sa.

Kot fodre nou aranze, kot i byen nou anbelir.


Ansanm annou kontinyen travay pou en meyer kalite lavi, pour tou Seselwa.

Ansanm, nou pare pou demen!

E pandan letan Karenm, nou demann Bondye pou beni nou e ki i kontinyen regard e protez nou Sesel.

Mersi.

MR SPEAKER Nou’n ariv alafen diskour Leta Lanasyon par Prezidan Larepiblik aprezan i reste mwan pou envit zot tou, bann envite distenge e bann Manm Lasanble Nasyonal pou en cocktail deor.

Mersi bokou.
Mersi bokou.

(ADJOURNMENT) National Assembly Leaders Reply Tuesday 2nd March 2010 MR SPEAKER Bonzour tou bann Manm Onorab, bonzour tou bann dimoun ki pe ekout nou dan lakour.

Avan mon ouver deba mon oule fer zis de lanons tre bref, ki devan zot i annan nouvo Standing Orders ki pou aplike depi ozordi ansanm avek 3 lezot dokiman basically code of conduct for members, dress code.
Dezyenm remark ki mon ti oule fer vitman se ki nou dan en nouvo Lasanble Nasyonal e nou'n sey nou mye pour donn zot en standar pli o posib ki nou kapab, donk de zot nou ekspekte en deba avek en standar pli o posib ki zot kapab donnen.

Mon pa pou dir plis ki sa, mon pou envit Lider Lopozisyon pou fer son diskour.

Onorab Ramkalawan.

HON WAVEL RAMKALAWAN Bonzour Mr Speaker, bonzour tou koleg MNA, bonzour ser ek frer Seselwa.
Pep Seselwa, vreman nou nasyon i dan en leta, Seselwa zafer i sal, nou pei i ankor dan problenm e nou bezwen azir vit.

Dapre Msye Michel movetan i deryer nou.

Sa pa vre ditou, e mon krwar Prezidan limenm i konnen ki sa pa vre.

Sa parol i egzakteman parey i abitye vin dir nou zis pou fer nou krwar ki tou keksoz i oke.

Sa i parey bann fraz ki nou abitye tande tel ki; tou keksoz i oke, nou lekonomi i stab, nou larises pe al double dan 10an.
Seselwa i konn sa bann parol parker e leksperyans ozordi i montre ki nou pei i ankor dan bokou difikilte e i annan bokou lenkyetid enpe partou swa dan lekonomi oubyen dan kote sosyal.

Anba SPPF, ozordi Parti Lepep, Seselwa in viv dan tirbilans e boulvers lannen apre lannen.

Depi kou deta an 77 atraver bann lannen diktatir e parti inik, Seselwa pa’n annan sa ki nou apel en lavi normal.

Nou’n viv dan lafreyer, nou'n konn vyolans, nou'n fer fas avek lenzistis ek diskriminasyon.
Ozordi nou ankor pe fer fas avek sa bann menm tanpet.

Nou'n pas dan sok devaliasyon, dan sok reform ekonomik IMF, e nou pe pas dan tirbilans en nouvo sistenm taks ki’n fer lavi tou dimoun vin pli konplike e pli difisil.

La ankor ennfwa i kler ki menm bann lotorite pa konnen egzakteman sa ki zot anvi vwar arive.

Minis Finans i dir en keksoz an Desanm e an Fevriye avan menm ki lalwa i vreman pran lefe, Prezidan i vin dir en lot keksoz.

Eski i annan konfizyon dan gouvernman limenm?


E dapre ki nou konpran wi, i annan konfizyon ant Seychelles Revenue Commission ek Minister Finans lo plizyer size.

In menm annan etranze ki'n pran nasyonalite Seselwa e ki aprezan in debarke e pe rod fer zot prop biznes apre ki zot in aranz zot lekor byen menm.

Mr Speaker ozordi mon demann tou bann patriyot Seselwa annou reveye pour nou repran kontrol nou pei.

Danze i devan nou.

Napa letan pour nou gate akoz bann gro kabri pe deza manz tou salad.
E si nou pa debout koman en pep, koman en nasyon nou pou vin etranze dan nou prop pei.

Ekskiz mwan Mr Speaker me nou pa bann zenofob, nou pa zenofobik, napa personn ki asiz lo sa kote latab ki pa kontan etranze.

Nou nou patriyotik e sel keksoz ki nou anvi vwar se paviyon Sesel pe flote lo nou bann montanny e lo nou bann zil.

Nou pa anvi vwar okenn paviyon, ni Angle, ni Ameriken, ni Franse, ni Abu Dhabi pe flote par lao paviyon Sesel.

Se sa ki nou pe vwar arive ozordi.


Mon promet ou Mr Speaker ki nou pou debout kont sa.

Prezidan in fer konparezon ant sa ki pe arive Sesel ek bann Seselwa ki viv e travay a letranze.

Eski i annan Seselwa a letranze ki ganny permet ignor tou lalwa sa pei?

ki ganny donnen later R1 pou fer sa ki i oule lo la, ki kapab debark sa ki i oule lo airport san rann kont, kot planning pa konnen ki kalite devlopman i pe fer, kot zofisye lasante ek lanvironnman pa kapab al kot son batiman.
Mr Speaker nou kritik lo sa bann keksoz se pa zenofobik, me se ki lefe ki Seselwa pa pe ansarz son pei e Seselwa pe perdi son pei.

Letan nou vwar sa ki pe arive otour nou, i donn nou en lendikasyon lo ki zistans Msye Michel i pare pou ale pou satisfer leta Abu Dhabi donk bann etranze.

Sa i fer nou ankoler koman en pep akoz se nou sovrennte e nou leritaz ki pe glise dan nou lanmen.
Nou senpleman demande ki etranze ki vin Sesel i respekte nou e pa pran nou sitwayen pou dezyenm klas, ki zot pa pran travay ki Seselwa kalifye i kapab fer ki zot pa polye nou delo, ki zot pa ganny nou paspor e drwa vote, kan vre Seselwa a letranze pa pe ganny sa drwa e ki etranze pa vin pran tou nou bann pli zoli morso later e anpes nou al lo nou lans.

Nou pa anvi ki etranze i ganny nenport ki privilez parlao Seselwa.

Sa pa zenofobi Mr Speaker me patriotizm.


Detrwa lannen pase mon ti dir ki Sesel i parey en bis ki napa fren dan en desant, masin ti'n tennyen e devan li ti annan en presipis me ki drayver ti dir tou keksoz i oke.

Ozordi la sitiasyon; Sesel i parey en bis ki napa fren dan en desant, masin in tennyen e devan li set en presipis me drayver li in fini sote me i pe dir tou keksoz i oke.
An dot mo Msye Speaker ozordi Sesel napa direksyon, Sesel anba Msye Michel napa plan, i resanble ki nou pe tenir avek zis en sel lakord Abu Dhabi.

Personn pa konnen dan ki direksyon i pe ale eksepte ki serten pti lanperer pe kontinyen byen pase, me mazorite lepep Seselwa pe viv dan gran soufrans, en zour i en keksoz lannmen i en lot, apre-de-men i en lot zafer ankor.
Pep Seselwa mon anvi demann zot en kestyon, letan bann sef sa pei i dir ki nou pei i oke e ki nou roupi i stab, ki rezerv in ogmante, eski ou ou santi ou lavi i oke e stab, dir mwan eski ou ou lavi i oke e i stab, oubyen eski letan sa bann dimoun i dir sa ou trouv ou pe tay partou kote zis pou fer de bout zwenn.

Ou viv dan lenkyetid pa pou ou rod en kado pour ou zanfan, me pou ou kapab met manze dan kastrol ou fanmiy.
Akoz ki sa manman i bezwen manz en gro lasyet manze dan kantin lotel se pour ki son zanfan dan lakour i kapab ganny en repa avek en labous an mwens pou nourir.

Akoz ki sa msye ki dan son 57an letan in fini fer en zournen travay i al anploye koman gardyen ziska 6er bomaten se pour li nobou okip son fanmiy.

Eski vreman lavi nou pep i stab e oke, oubyen eski i annan konfizyon avek serten ki zot zot lavi i oke alors zot krwar ki lavi tou dimoun i oke.
Eski la realite ki dimoun pe viv ladan i etranz pou serten akoz zot nepli lot peron pour partaz soufrans ek douler dimoun, ki zot in oubliy zot prop dimoun dan pe rod zot prop dibyen.

La realite nou sitiasyon ozordi se ki i annan tou kalite keksoz dan laboutik me dimoun napa larzan dan son pos pou aste.

Sakenn pe vann marsandiz pri ki zot anvi, me sa Seselwa ki ganny trangle san ki son gouvernman i regarde ki manyer pou defann li.
Okontrer STC li osi i donn lanmen pil lo nou pep akoz i annan son misyon sekre, sa i vedir ki lapovrete in rantre lo nou pep ki nou kontan oubyen non.

Gouvernman atraver logmantasyon GST sorti 12% pou vin 15% i montre nou ki i tanpi si diferans dan pri manze ki dimoun i peye in ogmante.

Si sa gouvernman ti vreman kontan son pep e annan konpasyon i ti a bezwen regard ankor GST e fer sir ki dan son prop laboutik STC pri marsandiz i reel e non pa sa ki nou vwar ozordi.
Mr Speaker annou pa kanmi pou dir keksoz ki manyer i ete.

Si lontan ou lapey ti ariv ou ziska le 10 ozordi i pa ariv ou le 5.

Konbyen dimoun ki trouv zot pe viv dan det permanan, tou lazournen zot bezwen prêt larzan pour zot kapab rod sa ki zot fanmiy i bezwen.

Konbyen zanmi ki’n vin lennmi zis akoz pret larzan apre pa kapab rann.

Letan zot rann en bor zot drwa en lot bor.

Seselwa eski sa pa realite nou lavi ozordi kot tou lazournen dimoun pe fouy en pli gran trou pou bous en lot trou?
Wi leksperyans ki dimoun pe pas ladan ozordi i fermal.

Me letan nou vwar ki bann dirizan i dekonekte avek lepep sa i vin pli fermal ankor.

Soufrans ki nou pep pe pas ladan ozordi zanmen in deza sitan for.

La misere ki nou pep pe eksperyanse zanmen in sitan fermal, tou keksoz in ogmante, lavi i dir, malere pe soufer.

Paran i kontinyen pa anvoy zot zanfan lekol parfwa akoz zot napa nanryen pou met dan zot bwat.
Fer en letour dan bann vilaz pandan ler lekol e ou pou soke pou vwar lakantite zanfan ki ou zwenn ki pa ni malad me ki dan lakour.

Sa ki dimoun pe resanti se ki gouvernman oubyen bann lazans gouvernman pa enterese avek soufrans sa pep Mr Speaker, me zot plito enterese ki dimoun i pey sa dernyen sou.

Realite lavi se ki gouvernman ozordi in perdi konpasyon pour son pep, e olye rantre pou partaz son soufans i plito get dan lot direksyon.
Zot koze e dir zot met dimoun o sant devlopman me sa i zis parol, letan pou servi ou ou sant, me apre sa zot pa enterese.

Leksperyans dimoun ki koze.

SPPF/Parti Lepep i en parti e en gouvernman ki’n abandonn lepep Seselwa.

Mr Speaker Seselwa i vwar diskriminasyon e la preferans e sa i fermal.
Sa manman Seselwa ki’n ranmas son larzan oubyen ganny en tiket rebate avek son zanfan ki travay dir lo Air Seychelles e ki’n ganny sans aste de pti keksoz pour son fanmiy i ganny depouye lo airport par Ostralyen pou pey sa dernyen sou, tandi ki bann privilezye i pas trankilman dan VIP oubyen zot fer apoze zot gro avyon Antonov e tou container i ganny debarke san ki okenn zofisye ladwann i ganny drwa gete kwa ki dan sa bann container.
Son pick-up i pran son cargo anba avyon tandi ki Seselwa i bezwen pey sa dernyen sou sansan son keksoz i ganny sezi e i bezwen pey lanmann.

Eski Seselwa pa’n fini vin dezyenm klas dan son prop pei?

Seselwa ozordi nou pe viv lo sa ki tonbe a latab serten gran msye, pa les nou ganny anbete Seselwa.

Sa bann zenerater ki Sesel pe gannyen pou anmenn elektrisite sorti lavil ziska Barbarons an pasan par La Misere kot Lerwa i annan son 2 rezidans.

Son lalinny ki i a pe peye pa pe al pli lwen ki sa.
Tou MNA ki ti enterese ti ganny eksplike sa byen kler letan nou ti vizit stasyon PUC.

Eski Msye Valmont pa ti fer kler ki sa lalinny i sipoze anmenn elektrisite dan Sid, e ki sa msye i kont ki sa lalinny i fer direksyon Pointe Larue, Anse Royale, Takamaka me ki fodre i pas par La Misere e aret Barbarons.

Annou pa oubliye ki sa menm msye pe al ganny son sours delo pour li menm ki PUC pe organize.
Delo pou ganny ranmase an desandan Souvenir ganny trete e apre en rakor dedye pou anmenn delo kot son pale La Misere.

Ankor ennfwa Seselwa i ava ganny bann restan.

Antretan zabitan La Misere i ava kontinyen debat avek sa delo ki’n polye tou bann sours e ki ozordi menm lopital i dir avek ou serten bakteri zanmen zot in deza vwar.

Mr Speaker etranze ki annan pli gran privilez ki Seselwa dan nou prop pei.
Si en Seselwa pe konstrir en lakaz e planning pa kontan serten keksoz akoz en senp pti problenm lanvironnman deswit i ganny en stop order, travay i aret e ni en blok ou pa kapab met lo en lot.

Me letan konstriksyon lo pale i permet ki plis ki 100 tonn malpropte i rantre dan sours delo piblik gouvernman i preski ferm son lizye e zot koz lo iminite diplomatik.

Letan konstriksyon i depas balizaz, zofisye gouvernman i monte e bouz taso.
Mwan mon dir klerman ki sa travay pa ti devret zanmen ganny drwa komanse premyerman.

Ozordi i devret arete imedyatman e tou zabitan La Misere i devret ganny peye konpansasyon san ki i annan okenn nesesite pou prodwir okenn papye medikal.

Levidans i kler plis ki 700 travayer in polye sours delo ki rantre kot bann zabitan, alor tou dimoun i devret ganny peye zot domaz.

Napa nanryen plis ki sa, konmdir koze, case closed.
Frer ek ser annou reflesir enpe pli lwen ankor, mazinen ki si gouvernman i les en etranze fer sa ki i anvi, kwa bann lezot keksoz ki pe arive dan nou pei?

Letan ou tande ki lanmar in konble, ki serten son kes in toufe, ki dan tel landrwa i annan koripsyon, ki tel lanperer pe fer sa ki i oule lo son zil.

Eski aprezan ou komans ganny en konprenezon ki tou pouvwar i dan lanmen serten e ki zot fer sa ki zot anvi akoz dan sa pei serten i par lao lalwa.

Se sa nou pei Sesel.


La ki ou konpran enpe pli byen, ouver ou lizye plis e ou ava konpran sa lalit ki nou pe anmennen koman en lopozisyon e ki manyer souvan ou a krwar nou pe bat nou latet avek en miray ros.

Sesel fodre vin en pei kot lalwa i aplik pou tou dimoun e pa zis pour bann malere e bann ki pli feb ki napa koneksyon.

La realite nou pei se ki sa liberalizasyon sovaz san en tranzisyon i fer ki ozordi bann fermye pe soufer, e prodiksyon lavyann poul lokal i dan danze kolaps.
Sa i vin apre move planifikasyon e i fer ki prodiksyon lokal pa kapab fer konpetisyon avek prodiksyon Brezilyen.

Mon eksprim mon solidarite e mon donn mon sipor tou sa bann fermye ki pe fer fas avek difikilte.

Ozordi mon espere ki tou dimoun i konpran akoz ki SNP ti a pe lager pou demande ki gouvernman i donn en sibvansyon sa sekter nou lekonomi.
Akoz sa pa’n ganny fer ozordi non selman ki bann laferm i riske fermen me hatchery, labatwar, e faktori prodiksyon manze zannimo osi fodre entervenir imedyatman pou sov sa lendistri.

Nou pa pou kapab koz lo sekirite alimanter si napa sipor leta.

I pa zis en kestyon regard standar ek kalite dizef ek lavyann me plito sov en lendistri lokal ki anploy en kantite dimoun.

Ankor ennfwa si letan sa sekter ti a pe anvoy bann mesaz detres, gouvernman ti ekoute nou pa ti pou ariv dan sa staz kot nou ete.
Sa menm danze i aplik pou bokou lezot pti biznes ki pa pou kapab fer konpetisyon avek lenportasyon.

i dan difikilte.

Gouvernman Ozordi sa ki pe arive Sesel se ki nou pe tonm anba en nouvo sistenm kolonizasyon kot nou pei si nou pa fer atansyon pou nepli pour nou.

I regretab ki apre 33an opouvwar ozordi nou lapolis i dan lanmen Irlande, nou sistenm taks i dan lanmen Ostraylen, elektrisite ek delo i dan lanmen Franse e i annan bokou bann lezot etranze ki ansarz nou pei.
Si keksoz i sitan mal ki nou bezwen pran sa bann desizyon drastik, ki nou ti pe fer pandan tou sa bann lannen?

Eski pa pandan sa menm sa bann lannen ki nou ti ganny dir ki tou keksoz pe al byen.

Anba en ladministrasyon SNP Mr Speaker pandan son premye 3an dan lofis nou pou fer sir ki sa bann etranze i ganny ranplase par Seselwa.

Si Seselwa i kapab anmenn avyon tou groser atraver lemonn mon pa vwar akoz ki nou pa kapab okip sa bann pozisyon kot i annan etranze ozordi dan nou pei.
Si Seselwa i kapab refri match world cup, eski nou pa kapab ansarz nou prop pei.

Mr Speaker regarde ki manyer nou’n ganny anbete.

Dan son diskour Msye Michel i dir ki dolar ti Rs17 an Fevriye 2009, e apre Rs12 ozordi.

Me ki manyer dolar ti ariv Rs17 lannen pase, se akoz desizyon e aksyon gouvernman Msye Michel.

Annou pa oubliye ki dolar ti Rs6 e apre Rs8.

Dan sa menm konteks, Msye Michel i dir nou ki NDEA pe fer en gran travay e zot in fer plis ki 200 entervansyon.
Seselwa napa nanryen pou nou eksite e kontan avek sa sif.

Msye Michel pa realize ki i senpleman montre nou gravite problenm drog anba li koman Prezidan e la ankor ennfwa i montre nou atraver son legzanp sa dimoun ki’n ganny arete Dubai ki drog i ankor pe rantre dan nou pei par gran kantite.

Son ladministrasyon in fail lazenes Seselwa, e tou bann fanmiy ki soufer konsekans drog e tou son fleo.
La realite nou pei se ki erezman nou annan en lopozisyon ki konnen ki i dir, ki met presyon pou defann sa pep, ki pous gouvernman pou sanz sa ki mal e ki fer bann bon propozisyon malgre zot pa ganny aksepte deswit.

Par egzanp Mr Speaker dan lespas mwens ki 3 mwan serten propozisyon SNP in fini ganny aksepte, tandi ki letan mon ti fer zot lot kote ti boude e serten ti fri baksou Anse Boudin.

Vandredi pase zot in aplodi lebra kase Eski zot rapel letan gouvernman ti anons taks lo lentere labank?
Eski sete pa SNP ki ti dir fodre pa ki i annan?

Eski zot rapel letan SNP ti dir fodre ogmant sa sonm lo ki pti biznes pa pey taks?

Seselwa analiz pour zot menm e zot ava vwar kler.

Pou mwan Mr Speaker sa ki tris se lefe ki an Desanm Minis Finans ti dir i pa pou kapab fer sa, tandi ki la Prezidan i fer li afron e dir ki se sa nouvo direksyon.

Eski zot konpran pli byen aprezan letan mon dir ki direksyon ki nou sipoze pran koman en pei pa tro kler e ki mon krwar ki drayver i nepli dan bis.
Ozordi i kler ki SPPF pe sey swiv sa ki SNP i dir.

Alor Seselwa letan ler desizyon i arive pa bezwen swazir en fake me plito al pou son orizinal, savedir SNP.

Mr Speaker annou get sa byen e konpran li.

Si Sesel ti pe ranmas taks lo tou sa bann keksoz ki’n rantre dan nou pei dan mil container pou fer sa de pale Sheikh Khalifa anler La Misere ek Barbarons, si nou ti’n vann sa later ansyen tracking station son vre pri nou ti pou kolekte plis atraver GST ki sa swadizan bann donasyon ki nou pe gannyen.
En QS in estimen ki groser sa de pale e tou son lor e lezot garnitir pli o nivo pou fasilman ariv en bilyon dolar.

Avek GST 15% sa i vedir nou ti pou’n ranmas 150 milyon dolar.

Eski sa sonm i pa plis ki sa bann donasyon ki nou sipoze pe gannyen.

Me ou konn en keksoz Mr Speaker si nou ti’n fer sa rezilta se ki nou ti pou debout koman en pep fyer, nou sovrennte e nou dignite ti pou entak.

Alor Seselwa fodre pa ki nou les nou ganny anbete avek parol kan ofet nou pe ganny pran pou bann enbesil.
Petet realite ki serten i regarde se larzan pou kanpanny ki’n ganny garanti pou aste Seselwa.

Mwan ozordi mon anvi dir avek Seselwa ki si zot les zot ganny aste ankor sa prosen eleksyon definitvman Seselwa pou vin etranze dan son prop pei.

SNP i dir prezerv nou sovrennte, Sesel pour Seselwa.

Mr Speaker ozordi gouvernman pe kont lo diplomasi ekonomik pour nou lavenir, me ki savedir diplomasi ekonomik?
Si sa i vedir ki nou bezwen donn tou kwen nou pei pour nanryen, ki nou bezwen permet ki nou lalwa i ganny met dekote, ki nou lanvironnman ek nou delo i ganny polye, ki nou popilasyon i bezwen sibir menas lasante pour nou an retour ganny en loan oubyen en kado, mwan mon pe dir non mersi.

I annan en lot mannyer devlop nou pei.

Mon konnen ki i annan nasyon ki ris dan lemonn, i annan endividi ki kapab aste Sesel 10 fwa ek pocket money me ki konsekans?
Ler ou’n vann, ou’n vann, i nepli pou ou, mon dir aret vann Sesel silvouple.

Mr Speaker la realite nou pei ozordi se ki diskriminasyon e korpisyon i kontinyen renye.

Letan dimoun i rod lanplwa kestyon politik i kontinyen ganny demande lo ki parti politik i siporte, lakaz i ankor ganny donnen avek lagreman swa MNA SPPF/Parti Lepep oubyen chairman brans SPPF Parti Lepep.

DA i reste en azan politik.


Serten dimoun parey Mr Frank Kilindo i ankor ganny sere e zot pa donn li en licence taksi malgre zot dir li leve e debrouye.

Serten sinnyatir i ankor ganny konsidere koman pa akseptab dan nou pei e bann pti lanperer i ankor pe ravaz later Sesel.

Frer ek Ser Seselwa realite nou pei pa normal e nou pep pa pe viv en lavi normal.
Mon pe envit ou pou ede kree en pei kot nou zet dekote sa bann burglar’s bars ki’n ganny entrodwir anba en gouvernman SPPF, pou rezet tou sa drog ki sa menm gouvernman in les nou zenn ganny enfeste avek.

Pou etabli egalite e met dekote lenzistis kree par sa menm sistenm ki’n opouvwar depi ‘77.

Frer ek ser Seselwa ansanm annou kree en leta efektiv ki donn nou stabilite, prosperite, e fer nou prezerv nou nasyonalite.
Annou retir nou pei dan sa leta kot i trouv li ozordi e ansanm annou fer monte nou paviyon.

Frer ek Ser mon anvi avans en vizyon senp pour nou pei, sa vizyon set en lavi normal, nou bezwen viv en lavi normal dan nou pei, kot nou ganny permet pou annan kontrol lo nou lavi, sa bann sok tirbilans e boulversman.

Sa i pa en rev avek bann gran lide filozofik i tous lo bann keksoz konkret ki neseser pou Seselwa amelyor son lavi.
Frer ek ser i mon krwayans ki nou pei i ganny ase larzan avek bann resours natirel, bann lendistri ek bann aktivite ekonomik.

Tou nou dimoun i devret kapab partaz sa larises ki nou pei i prodwir.

Letan sa i arive nou tou san eksepsyon nou ava ganny en bon standar lavi.

En leta efektiv i enn ki okip byen larises pei e partaz li byen.

I pa enn ki les kreasyon en group vilnerab ki depann lo lasistans me plito i retir dimoun lo welfare e donn zot sa posibilite pou zot travay e pran kontrol zot lavi.
Se sa ki mon anvi vwar, dimoun pe pran kontrol zot lavi dan dignite san ki politisyen i bezwen transform zot dan bann lobze ki kapab ganny aste letan eleksyon i arive.

Pou en lavi normal dimoun i bezwen stabilite dan zot lavi.

Seselwa i ganny tro bokou sok ek sirpriz.

Mon pe propoze avek tou Seselwa en gouvernman ki fer byen son plan, bouz avek prekosyon e kree en sistenm ki dire.
I annan en kantite leson ki nou kapab aprann Msye Speaker tel ki en konsiltasyon senser e onnet kot tou lavwa i ganny tande, fer bann bon plan an prenan kont sitiasyon pei e donk rod sa ki meyer, koriz okenn fot imedyatman san rod leskiz e mentenir en kiltir la transparans.

Sa bann prensip senp pou permet dimoun konnen kwa ki pe arive e donn zot posibilite fer zot kontribisyon.

I pou vedir ki a tou moman dimoun pou konnen kote zot debout e zot pa pou ganny okenn sok atraver bann lanons gouvernman.
Mon pe fer en lapel ozordi pou tir politik dan lavi toulezour, mon krwar ki politik dan lavi toulezour i bezwen annan en balans e non pa parey ozordi kot tou keksoz i ganny regarde koman politik ziska lekel ki ou byen avek.

Mr Speaker nou leta i bezwen enn kot tou dimoun i konn son drwa e nou viv dan en sitiasyon ki nou kapab predir, personn pa devret dan en sitiasyon kot i pa konnen si en permisyon pou ganny donnen oubyen en licence pou ganny aprouve.
En dimoun ki swiv bann regilasyon etabli pou en servis i bezwen annan sa konfyans ki son demann pou ganny byen ekoute e akorde dan menm fason ki en lot sitwayen ki fer parey.

En etidyan ki pe rod en labours i bezwen konn bann standar ki’n ganny etabli e si i ganny bann pwen neseser i bezwen annan sa garanti ki son rev pou ganny realize.

Annou elimin dout avek preferans si nou anvi konstrir en leta for e efektiv.

Msye Speaker en laspe enportan dan stabilite se sekirite pour tou Seselwa.
Nou bezwen ennfwa pour tou vin en nasyon kot lavi ek propriyete i ganny proteze, nou en pti pei e nou pa bezwen toler sa kantite menas anba ki nou pep i viv ladan ozordi.

Seselwa pa kapab lesklaz byen ki in gannyen atraver travay dir ek devosyon.

Mon pe envit tou Seselwa dan en pei kot nou pou santi nou dan sekirite.

Krim pou ganny konbat efektivman kan tou manm lafors lapolis i travay avek konesans ki se zot ki responsab pou sekirite sak sitwayen e ki tou dimoun i devret ganny trete avek menm kourtwazi.
Mon pa bezwen fer zot rapel ki gouvernman in ganny kondannen par lakour pou fer lapolis bat son prop sitwayen.

Sa i pa manyer ki lapolis i devret travay.

Mon vizyon Mr Speaker se pour vwar en lafors lapolis profesyonnel ki travay pour tou dimoun e pou lasosyete.

Eski nou kapab fer sa arrive?

Mon dir wi nou kapab fer li.

Mon profite pou felisit bann zofisye ki deza partaz sa vizyon.

Mon fyer nou bann manm lapolis ki onnet e ki travay avek konsyans.
Mon regrete ki i annan plizyer dan lepase ki ti kapab ankor pe fer en bon travay dan lapolis si zot pa ti’n ganny met dekote e dezonore.

Mr Speaker sekirite nou pep i osi vedir devlop nou defans kont bann menas eksteryer.

Nou lafors defans pli spesifikman nou coast guards i bezwen ganny resours neseser pou fer zot travay.

Size larme, Sesel pou bezwen vin en size pou en deba nasyonal tre byento.

Si Sesel i bezwen en lafors militer, son grander, son bidze ek son rol pou bezwen ganny aborde.
I nepli ler pou fer solda krwar ki larme i en lafors SPPF pou defann Prezidan ek la revolisyon.

Lwayote tou solda i anver leta Seselwa e zot la pou servi anba okenn komander an sef ki lepep Seselwa i donn zot.

Mr Speaker pour nou donn Seselwa en lavi normal dan en leta efektiv nou bezwen kree bann lenstitisyon ki for e ki annan bann manda pou akonplir zot responsabilite dan en fason onnet avek kapasite.

En pei pa kapab kont zis lo bann endividi me lo bann enstitisyon byen etabli.
Ozordi nou annan en sistenm me malerezman bann bout pa ganny sa liberte pou fonksyonn byen.

Tro bokou i depann lo bann sef pli o, rol legzekitiv se pou donn bon direksyon atraver bann plan ek bann polisi me se bann lenstitisyon ki asire ki lazistis egalite ek ladwatir i ganny enplimante dan lavi toulezour.

Nou bezwen bann lenstitisyon for e endepandan.

Lasanble Nasyonal i premye legzanp.

Fodre ki sa lenstitisyon i pran son lendepandans total avek legzekitiv pour li azir koman en tyek ek en balans.
Mon redir Msye Speaker ki Sesel i bezwen rantre dan sa tradisyon kot en Speaker le moman ki i ganny elekte i garanti son pozisyon ek son lanplwa tenure of office parey nou dir san okenn menas e apre sa i vin totalman endepandan e i pa partisip dan okenn aktivite parti politik.

Dan sa menm konteks Mr Speaker avek tou respe mon regrete ki ou’n deside limit nou lentervansyon, sa de leaders lo 35 minit.

E sa se akoz longer speech ki Prezidan in delivre.


Mon pe dir regilasyon ek pratik Lasanble pa devret depann lo sa ki Prezidan i fer.

Lasanble i devret adopte son pratik dapre konsiderasyon son travay e azir koman en lenstitisyon otononm.

I malere pou dir me serten lenstitisyon ozordi tel ki Ombudsman, Komisyon Drwa Imen, Komisyon lo Etik, e Biro Komisyonner Eleksyon in ganny fer sitan feb ki zot pa ede pou fer nou demokrasi vin for.
Nou bezwen regard ankor tou sa bann lalwa ki kontrol zot e anmenmtan etabli bann nouvo lentitisyon tel ki en Komisyon Servis Piblik.

Mr Speaker en bon ledikasyon i a labaz tousala.

Nou pa pou kapab kontinyen avek en sitiasyon kot lanmwatye nou zenn i kit lekol san ki zot annan bann abilite pou komans travay e debrouy lavi dan en sosyete modern.

Nou bezwen ouver bann laport loportinite pour tou dimoun partisipe.
Sesel pou bezwen anbark li lo en progranm agresiv pou tir nou bann zenn dan grif sa bann fleo sosyal ki pe detri zot, zot fanmiy, ek la sosyete.

Sel fason pour nou fer vre progre se pour donn nou dimoun konfyans e pouvwar pou azir.

Sa leta ki nou pe viv ladan ozordi pa pou anmenn nou tro lwen, se pour sa rezon ki mon pe servi sa moman pou dir avek tou dimoun ki nou kapab ganny en meyer demen ki nou kapab rekomanse pou travay ki nou fer e parlao tou ki nou kapab ganny en lavi normal.
Frer ek ser mon krwar moman in arive pourki tou Seselwa i ganny trete dan menm fason, e tou sa bann ki anvi met zot non lo lalis voter ki zot isi oubyen a letranze zot devret kapab fer li.

Mon pa vwar akoz ki Seselwa ki ankor annan propriyete isi Sesel, ki annan biznes e pe donn lanplwa lezot Seselwa oubyen ki’n vin vizit zot fanmiy e menm anvoy larzan regilyerman, i devret ganny rezete letan i ariv ler pou pran desizyon lo direksyon nou pei.
Pour nou rekonstriy nou pei annou les tou Seselwa san diskriminasyon met lanmen dan sa lapat ki apel Sesel e ed li pou li grandi.

Mr Speaker sa lannen nou travay koman en parti politik dan Lasanble e an deor Lasanble pou ganny dirize par lide transform Sesel dan en leta efektiv pourki tou Seselwa i ganny en lavi normal.

Dan Lasanble nou pou anmenn bann mosyon ek kestyon dan sa direksyon.
E letan nou pou regard lezislasyon ki gouvernman i propoze se sa bann prensip ki nou pou swiv pou regarde si nou pou siporte oubyen non.

Nou bezwen protez nou pep ek nou pei.

Msye Speaker mon envit tou Seselwa dan nenport ki parti politik oubyen krwayans sosyete pou zwenn sa linisyativ ki mon’n lanse pour nou kree en pei stab, solid, e efektiv, annou mazinen ki Sesel i nou pei, sa direksyon ki i pe pran ozordi pa bon pou nou e pour bann zenerasyon ki pe vini.

Ozordi i sa moman pour nou azir.


Koman Lider Lopozisyon e Lider SNP mon pou pran tou linisyativ pou diriz sa lafors sanzman.

Mon akey tou lezot linisyativ ki al dan sa menm direksyon, mon dir annou ini, annou koze, e annou sov nou pei.

Nou lanbisyon i bezwen pou nou vwar en pei ki fer nou tou viv dan lafyerte.

Mazin byen ki si nou mank sa sans fer li sa fwa nou pou pler disan.

Mr Speaker nou travay i enn ki nob.


Tou lafors pozitiv dan sa pei pe rod sa ki bon e sa ki byen pour tou dimoun, pour sa nou pou ganny maltrete, ensilte e napa kalite kalomni ki nou pa pou pas ladan.

Dan tou sala annou gard nou latansyon lo sa latas ki devan nou e lo sa pep ki nou pe servi.

Pa les nanryen distrer nou dan sa travay, mazin tou lezour lepep Seselwa, ekout zot leker e ansanm annou donn nou pei ek nou zabitan en lavi normal.
Zisteman Mr Speaker letan mon pe terminen, letan nou pe pas e letan nou pe mars ver krisifiksyon e larezireksyon nou sover e nou met, annou mazinen pou pran no lakrwa tou lezour pandan sa Karenm e enplor nou Bondye pou beni nou pep, pour beni nou pei, e pou beni sakenn parmi nou dan sa Lasanble.

Pandan 2010 SNP pou travay pou donn lepep Seselwa en lavi normal, e dan sa latas okomansman en lannen dan en nouvo Lasanble nou dir, nou pa pou zanmen les tonbe lepep Seselwa.

Mersi bokou Mr Speaker.


MR SPEAKER Avan mon demann Lider Government Business pou koze, mon oule zis fer en remark ki zot annan zis 30 minit pou zot koze e mwan mon pe fer zot de liders en faver, mon pe donn zot 5 minit anplis, zot ti dwatet apresye sa.

Leader of Government Business.

HON MARIE LOUISE POTTER Mr Speaker, Koleg Manm Lasanble Nasyonal, Pep Seselwa.

Avek sak nouvo lannen nou Lasanble i donn en nouvo randevou avek lepep pou sa gran deba lo leta nou nasyon.
Me pour sa lannen 2010, sa randevou i enn ki istorik, senbolik e inik.

Lasanble pou sezyenm fwa sa fwasi anba en nouvo twa.

Politisyen e dirizan Lepep e lopozisyon i fer premye bilan leta nou nasyon dan nou nouvo batiman ki pou premye fwa dan nou listwar i ganny dedye inikman pou travay Lasanble Nasyonal koman sa dezyenm pilye nou lademokrasi.

Parti lepep dan nou Lasanble i azout son lavwa pou dir mersi gouvernman Lasin avek ki nou'n touzour annan en lyen lamitye tre for pou sa kado senbolik.
E nou dir mersi Prezidan Michel pou tou bann benefis ki Sesel pe kontinyen gannyen avek pei zanmi an rezilta travay ki i pe personnelman fer pou Sesel lo nivo enternasyonal.

Osi istorik avek nou deba ozordi se ki nou pe adres lepep dan en nouvo Lasanble N7asyonal ki pou reste sa batiman pionye lo sa nouvo zil ki nou'n konble e lo lekel nou pou vwar en nouvo lavil Victoria grandi e devlope dan en pros avenir.
Ozordi bilan nou leta nou nasyon parey nou konnen pou ankor ennfwa montre sa diferans profon ki egziste ant kote Lepep e kote lopozisyon lo fason apresye larealite nou pei e fason prepar pou lavenir.

Dan lespri latolerans nou'n ekout bilan dirizan lopozisyon lo Sesel ozordi e avek sa menm tolerans permet nou lo kote Lepep eksprim nou dezapwentman avek sa bilan pesimis e negativ lo leta nou pei ki nou'n fek tande.
Nou dezapwente akoz ankor ennfwa Dirizan Lopozisyon in konfiz leta nou nasyon, vre leta nou pei avek leta lespri bann dirizan dan lopozisyon ozordi.

Leta lespri lopozisyon parey nou touzour konnen in enn ki'n touzour negativ, 2 pwa, 2 mezir e depresiv.

E leta lespri 2 pwa, 2 mezir ki pa vwar nanryen mal letan nou donn lafors militer Ameriken iminite konplet lo teritwar Sesel antye me i kont ler en Prezidan e en Lerwa Arab i ganny menm iminite pou annan en rezidans diplomatik Sesel.
En leta lespri 2 pwa, 2 mezir ki pa vwar nanryen mal avek batiman State House ki ti ganny konstrir par Gouvernman Angle.

Me i kont lefe ki gouvernman Sinwanr in batir en nouvo batiman Lasanble Nasyonal ki ozordi zot in konfortableman enstal zot ladan e ki ou a krwar nanryen pa'n arive.

E veye, byento sa batiman pou osi vin zot lide.


Msye Speaker en leta lespri 2 pwa, 2 mezir ki pa ti vwar nanryen mal avek bann gro, gro boul blan ki ti'n reste lo nou skyline pandan plizye lannen me ki vwar problenm ozordi avek en zoli batiman ki pe ganny konstrir dan sa menm landrwa.

Mon demande si ti en Monark eropeen ki ti pe batir en pale Sesel si nou ti pou tann tou sa tapaz par lopozisyon parey nou pe tande.
Sa i fer nou rapel sa menm leta lespri e politik 2 pwa, 2 mezir ki yer ti kont ki gouvernman I aste tou lavyann avek fermye e met kontrol lo lenportasyon lavyann, larg lanmen fermye e tir kontrol lo lenportasyon, ti zot sanson prefere.

La ozordi zot pe dir nou anmar lanmen konsomater e kontrol enportasyon lavyann.

Mr Speaker nou pep i bezwen ganny en bon deal dan sa zafer lavyann, nou pep i bezwen kapab aste lavyann ki pli bon marse posib, ki i enporte, ki i lokal e se sa ki nou pe fer.
Avek en lopozisyon ki annan en leta lespri parey, pa ekspekte vwar nanryen ki bon lo nou pei, pa ekspekte lir nanryen pozitiv dan zot papye, lo Sesel e ki fer ou pran ou sans, pran loportinite ki ozordi i an abondans me fer atansyon fer, ser, Seselwa pandan ki ou ou’n touzour ganny garde dan sa leta lespri negativ, dan sa leta fristrasyon e depresiv, lot kote vreman, vreman kabri pe manz salad.
Get byen sa bann ki lannen ale, lannen vini pe dir ou ki sistenm pa bon, ki etranze pe pran tou ou plas e la nou'n fek tande ki lavi pa oke, ki lavi i dir e zanfan pe soufer, ki Seselwa i dezyenm klas ki lavi pa normal.

Gete kimannyer zot zot in sanze anba sa menm sistenm ki pandan 17 an ki zot pe kontinyen dir ou pa bon.

Gete kote zot zot in arive.

Sa ki ti dir ou konblaz pa bon, ozordi zot biznes lo konblaz pe fleri.
S ki ti dir ou bann politisyen ki fer gro lakaz lo montanny i koripte, ozordi pe dir ou napa nanryen mal avek sa ki pour zot.

Sa ki ti dir ou politisyen pa devret pran konsesyon lo loto, ozordi zot pe drive bann gro transpor nef lo konsesyon ki zot in pran.

Sa ki ti dir ou lenvestisman etranze pa bon pour Sesel, ozordi zot pe byen pase dan tou kalite biznes ki bann tel envestisman pe anmennen.
Alors tou sa ki nou pe tande ozordi lo sa size Arab e later 1 roupi, etranze Sesel konmdir Angle, take it with a pinch of salt.

Demen ler Arab i etablir en prezans diplomatik Sesel, veye lekel ki nou pou vwar pemye dan salon Arab lao La Misere.

Demen ler Arab i kree louvertir pou plis devlopman e plis larzan vin Sesel veye si ou pou tann zot koz ankor lo Arab, zis parey nou nepli tann zot koz lo Siva ti en lepok zot ti dir Siva ti pe aste tou nou later Sesel e ti pe pran Coetivy pou lakourt dipen.
Demann zot akoz ozordi zot trankil lo Siva.

Msye Speaker veye ler zot pou'n ganny zot kopo, si lopozisyon pou ankor enterese avek zabitan La Misere, ni menm rapel sor ki bann zabitan pe pas atraver, swivan sa lensidan malere ki pa ti'n dwatet arive.
Parti Lepep dan Lasanble i zwen avek Prezidan Michel pou eksprim nou profon regre pou sa lensidan malere ki'n arive, nou donn tou viktim nou langazman ki tou mezir neseser pe ganny pran pou koriz sa lerer e repar tou domaz materyel e moral ki sa in okazyonnen lo nou frer ek ser ki reste La Misere.
Msye Speaker nou kondann tou bann politik degoutan ki lopozisyon pe fer lo sa size e nou pou fer sir ki tou bann langazman ki'n ganny fer par gouvernman e sa kontrakter i ganny aplike to the letter dan en del rezonnab.

Msye Speaker mon dakor ki nou bezwen tir leson lo sa lensidan ki'n arive e nou pou fer sir ki sa ki'n arive La Misere pa zanmen repete dan okenn lezot distrik a lavenir.
Dan sa konteks parti Lepep i propose; (i) (ii) Ki risk assessment i ganny fer lo tou bann gran sit konstriksyon ki annan an se moman pou prevenir e azir kont okenn danze polisyon potansyel ki kapab annan.
Ki en lodit i ganny fer dan tou bann ka kot enforcement notice kont polisyon lanvironnman pa pe ganny respekte parey nou'n tande lo televizyon pe arive Fairview, Arpent Vert e partou kot i annan pou ki aksyon imedyat i ganny pran avek bann ki responsab e (iii) Ki en revi konplet i ganny fer lo prosedir ki egziste pou elimin bann defayans ki kapab annan dan kominikasyon ant bann lazans e lotorite ki responsab pou protez nou sitwayen kont bann lensidan polisyon parey a lavenir.
Me petet leson pli enportan pou tire lo sa ki'n arive se pour nou aret krwar tou sa ki lopozisyon i dir lo size sa rezidans Arab La Misere.

Sesel i pa le sel pei ki akey Prezidan en lot leta annan en rezidans Prive anba stati diplimatik se li.

Plizyer pei devlope tel ki Lafrans, Langleter, Lespanny, La Swis, paregzanp i annan bann rezidans parey sirtou par bann sef Deta Arab ki zot menm ankouraze pou vin etablir se zot.
Zot fer li akoz zot rekonnet bann potansyel enorm ki sa kalite devlopman i anmennen dan zot pei respektiv, tan lo nivo ekonomik ki lo nivo diplomatik.

Isi Sesel SNP e lopozisyon pe dir nou le kontrer.

Si Sheikh Khalifa ti'n swazir pour li al etablir li Moris oubyen Kenya, ki pe rod bann sans parey, nou ti pou vwar sa menm lopozisyon ozordi pe dir ki Sesel pa pe fer nanryen pou atir sa bann loportinite isi.
Me la akoz nou'n reisir, nou'n byen reisir etablir en relasyon tre pros avek Abu Dhabi e Sesel e lepep Seselwa pe deza benefisye avek desizyon gouvernman pou akey sa gran personnaz dan nou pei, get tou sa malpropte ki SNP pe senmen lo bann Arab.

Ler zot dir ki Sesel pa'n ganny nanryen an retour pou sa later 1 roupi ki zot dir nou'n vann kan tou Seselwa i konnen ki sa later in kout 500,000 dolar, vreman pour ki zot pran sa nasyon Seselwa.
Letan zot dir ki Sesel pa pe benefisye nanryen avek Arab, nou demande lekel ki pou benefisye avek sa sant dyagnostik modern ki an konstriksyon lopital Victoria ki pe kout plis ki 6 milyon dolar ki Sheikhs Khalifa in fer Sesel kado, si pa pep Seselwa, lekel ki pou benefisye avek sa don 30 milyon dolar ki Sheikh Khalifa in donn Sesel pou konstriksyon lakaz lo Zil Perseverans, si pa Seselwa.
Lekel ki pou benefisye avek sa 2 nouvo zenerater elektrisite ki'n kout 15 milyon dolar ki Prezidan Michel fek anonse dan son diskour, si pa Seselwa.

Mansonz e ankor mansonz e ozordi zot fek vin dir nou ki menm si nou bil elektrisite tou Seselwa pou desann zot ankor pe kontinyen dir nou ki sa 2 zenerater pou benefisye zis Arab.
Msye Speaker lekel ki pe benefisye avek sa avyon sirveyans ki vo 2 milyon dolar e sa don lekipman lasante ki vo 4.5 milyon dolar ki Sheikh Khalifa ti donn Sesel an 2006, si pa Seselwa.

Lekel ki'n benefisye avek sa don 15 milyon dolar ki Abu Dhabi ti donn Sesel pou siport nou reform ekonomik an 2008 pandan ki lopozisyon ti pe priye ki nou pa reisir pandan ki lopozisyon ti taye ler lasaler ti tro for.
Lekel ki pou benefisye avek finansman avek en windfarm ki Prezidan Michel in koz lo la ki pe kout 25 milyon dolar e letid pou konstrir en danm alavenir isi Sesel si pa pep Seselwa.

Letan sa bann dimoun i vin isi dan zot avyon prive parey zot dir, parey zot ekrir dan zot zournal, lelel ki benefisye avek airport landing fees ki ant Septanm lannen pase ziska Fevriye sa lannen in ariv preski 200 mil dolar.
Letan zot lwe loto pou zot lantouraz e pickup pou saroy zot kargezon parey zot dir, lekel ki benefisye si pa sa Seselwa.

Msye Speaker si mon'n al dan tou sa detay lo sa set akoz mon santi ki lepep Seselwa in ganny ase ek sa politik zenofobik e rasis ki lopozisyon pe ankouraze kont etranze.

Wi zenofobik e rasis, dan en pei ki'n touzour ganny admire pou son larmore ek tolerans rasyal e relizye parey Sesel.
Mon’n deza averti danze ki en tel politik i kapab poze pour nou pti pei ki'n touzour viv dan lape e dan larmoni.

Mon'n deza dir ki Sesel pa bezwen en politik Idi Amin Dada ki ti persekit tou Arab e Endyen oubyen en lot Adolf Hitler ki ti ekstermin tou bann ras ki ti ganny konsidere pli ba parey SNP pe promouvwar.

Pep Seselwa in ler pour nou ouver nou lizye lo vre natir sa lopozisyon ki annan devan nou.
En lopozisyon ki lannen ale, lannen vini i fatig lepep avek menm vye sanson ki zot zis resikle e re-mix avek lanmizik popilis, ki Sesel i ranpli ek koripsyon, nou’n fatige tande, menm si pozisyon Sesel lo lendeks persepsyon koripsyon lo nivo enternasyonal i kontinyen amelyore lannen apre lannen e an 2009 Sesel i ganny klase koman pei ki ganny pli byen gouvernman akote Moris lo nou kontinan.

Anplis led finansyel direk ki kominote enternasyonal pa donn okenn pei ou gouvernman ki zot konnen i koripte.
In dan ka Sesel ogmante konsiderableman depi ki reform in komanse.

Zis Linyon Eropeen tousel in triple led ki in donn sa gouvernman sorti 5.9 milyon ero pou vin 17 milyon ero lannen pase tousel.
Si Sesel i vreman annan tou sa ta koripsyon parey lopozisyon pe dir, kestyon ki nou bezwen demande se ki lopozisyon in fer pandan 17 an ki zot in ganny byen peye pou ede konbat sa bann ta koripsyon ki zot dir zot konnen kote e lekel ki pe fer akoz letan nou anmenn bann lalwa pli sever kont koripsyon devan Lasanble, zot kontinyen vot kont e zot kontinyen kritike.
Akoz zot in nobou anmenn gouvernman ankour pou rod larzan bate le 3 Oktob me zot pa kapab anmenn sa menm gouvernman ankour pou bann larzan swadizan vole e koripte ki zot dir zot annan laprev.

Eski i annan keksoz ki petet zot konnen dan sa bann ta koripsyon ki nou Parti Lepep nou pa konnen.

Akoz zot pe promet zot siporter ki zot pou fer tou zizman tenerer apre prosen eleksyon kan zot byen konnen ki zot pou reste dan lopozisyon apre prosen eleksyon.
In ler pou lopozisyon vin fran e onnet ennfwa pou tou lo sa size koripsyon.

Si en endividi dan servis piblik ou en zofisye lapolis i koripte, eski sa i vedir ki gouvernman Sesel antye e Sesel i koripte?

Kan en Minis ou en MNA lepep i ed enn nou sitwayen ki dan bezwen eski sa i vedir ki sa Minis e sa MNA i koripte.

Kan zot siporter i al Arpent Vert pou rod en led e zot dir li al kot gouvernman akoz pa zot ki opouvwar eski zot pe ankouraz zot prop siporter pou vin osi fer koripsyon kot gouvernman.
Si en zour lopozisyon i vin opouvwar Sesel eski zot pa pour ed personn akoz sa pour zot i pou vedir lapliferans, viktimizasyon e politik.

Pep Seselwa get byen ki i vreman annan anba sa bann lapo mouton swadizan pa koripte.

Nou dan parti lepep nou pou kontinyen ed tou bann ki dan vre bezwen otan ki posib e otan ki nou la, menm si pour zot sa i vedir fer politik e fer koripsyon.
Si tou sa dimoun, tou sa fanmiy ki nou'n ede atraver bann lannen pou ganny en lakaz, en biznes, en lasistans, en travay, en scholarship, en semen, en carer i koripsyon e politik parey mon'n deza dir nou pare pou ganny zize e menm fer prizon akoz nou konnen ki lepep pou dan nou kote e en zour listwar pou akit nou.

Frer e Ser Seselwa in ler pou nou aret get nou pei e ou lavi atraver sa smoke screen mirror konmdir Onorab Henrie.
In ler pou ou sorti dan sa leta victimhood ki lopozisyon in anmar ou avek e komans devlop en lespri pozitiv lo ou lavi.

Set aparti en lespri pozitiv ki ou pou vwar en nouvo perspektiv lo vre realite e leta nou pei.

Ozordi Sesel pe donn ou en nouvo sans pou atrap letan ki ou'n perdi pandan ki zot zot in grosi.

Msye Speaker atraver son diskour Vandredi pase, Prezidan nou pei pe envit ou pep Seselwa pou zwenn nou pou aranze kot i mal e anbelir kot i byen.
Zanmen nou pei e limanite in deza dan pli gran bezwen pou zwen ansanm pou fer fas a otan defi ki nou syek pe poze e zanmen nou pei in deza dan pli gran bezwen pou annan bann dirizan Onorab ki ganny enspire pou dirize lo en baz inifikater parey Prezidan Michel pe fer depi ki in asim pouvwar an 2004.

Lannen pase nou pei ti tir en leson lo pouvwar ki linite i annan lo en politik divize, konfize e saboule.
Menm si zot dir ki nou parti i obsede ek koste, pour nou linite i pa en lobsesyon me plito en konviksyon e en vizyon ki dirizan Lepep in touzour annan depi zenerasyon veteran lepep ki ti lite lanmen dan lanmen pou nou lendepandans e pou anmenn legalite lesans pour nou tou ziska zenerasyon lazenes lepep ozordi ki pe tenir leker dan leker pou batir lavenir nou pei.
Set avek sa menm konviksyon e vizyon ki lepep in reisir travers tanpek ekonomik ki nou'n konnen lannen pase e ki ozordi in fer nou vin pli for e pli pare pou lavenir.

Pli for e pare pou lavenir pa zis akoz nou roupi ozordi i pli for ki i ti ete lannen pase, pli for pa zis akoz nou rezerv i ozordi pli o ki i ti ete lannen pase, pli for pa zis akoz nou det e to lentere i ozordi pli ba ki i ti ete lannen pase.
Bokou pli for akoz nou pare pou demen, akoz koman en pep ki'n sorti lwen, nou ozordi pli rezilyan fas a movetan, nou pli toleran fas a diferans e pli realis fas a bann nouvo defi ki nou pou kontinyen rankontre lo nou semen lavi.

Nou konnen ki nou travay pa fini la, nou konnen ki nou bezwen adres bann defayans partou kot i annan dan taks, dan lasante, dan lapolis, dan welfare, dan nouvo polisi lakaz, partou kot i annan.
Nou konnen ki nou lalit kont krim drog ek piratri pa enn ki fasil me nou pa dekouraze akoz larises leksperyans ki Parti Lepep i posede dan leadership nou pei in montre nou ki tou bann gran defi ki nou annan koman en gouvernman i osi bann loportinite ki fer nou vin pli mir, pli matir e pli determinen dan tou sa ki nou fer.

Nou pou kontinyen konsilte e ekout santiman nou pep atraver striktir nou parti dan distrik e dan gouvernman.

Lo bann size ki afekte zot direkteman e fer sanzman ki neseser kot i posib.
Menm si parfwa nou pou bezwen revwar nou prop desizyon lo serten size, nou pou fer li dan tout imilite e dan lentere nasyonal.

Nou pa pou pretann ki nou konn tou parey sa lopozisyon konn tou ki la devan nou.

Malgre nou leksperyans e tou nou bon lentansyon nou bonn volonte pour nou donn tou pou travay pli dir pou fer pli byen nou rekonnet ki nou pa bann sen, me bann imen ki pa parfe e ki pou fer fot lo semen.

Me nou osi konnen ki sak fwa nou pou tonbe nou pou releve pli for e nou pou kontinyen.
Nou pa per ganny kritike kot nou mal e nou pare pou aranze kot fodre akoz nou konnen ki pli gran sazes ki en zonm i kapab posede se son iminite pou aprann avek lezot.

Hillary Clinton i kontan dir e mon site; always take criticism seriously but not personally, if there is truth in it learn from it otherwise let it all right off you e se sa ki nou pe fer e se sa ki mon pou demann kote lepep fer pandan sa deba.
Alors vey byen sa bann ki touzour oule pas pou konn tou ki kapab vwar tou, ki kapab prevwar tou e ki pou swadizan fer pli byen ki nou ler zot swadizan vin opouvwar prosen eleksyon.

Lir byen bann small prints, sa leta parfe, sa leta efektiv ki zot pe promet la ki eleksyon pe aprose.

Mazinen ki en leta parfe e efektiv ki'n ganny tire lo internet e met lo en morso papye i diferan avek vre realite lavi ki nou viv ladan tou lezour.
Diriz en pei dan en letan normal i dir, me diriz omilye en tanpet ekonomik i pir, i enplik pran desizyon ki dir, fer swa ki pa popiler e kontinnyen tenir menm kan lanmans pwalon i vin pli lour e pli so.

Msye Speaker dan sak kontour lo semen listwar tou dirizan e nasyon kouraze in rise to the occasion dan bann moman parey.

Ozordi Sesel e pep Seselwa in rise to the occasion e nou sezi nou moman listwar.
Ozordi letan nou get sa montanny ki nou'n monte e distans ki nou'n arive, menm si traze pankor fini, nou realize ki letan nou ini, letan nou ganny dirize e enspire par en vre dirizan, nou vin en gran mouvman e en lafors ki kapab ariv lwen.

Lwen nou pou arive akoz sa ki nou pe batir ansanm se nou pei, Sesel sa.

Lwen nou'n arive e lwen nou pou arive akoz lepep in touzour lo bon kote listwar, lepep pou touzour reste lo kote lepep.
Ansanm nou pli pare pou lavenir akoz ansanm nou pli for e ansanm nou lalit i kontinyen.

Mersi pou ekoute.
Mersi pou ekoute.

National Assembly of Seychelles State of the Nation Address Friday 25th February 2011 MR SPEAKER Prezidan Michel, Fist Lady, Nathalie Michel, Former President James Mancham, Vice President Danny Faure, Former Vice President, Joseph Belmont, Designated Minister, Minister Meriton, President of Court of Appeal, Mr MacGregor, Chief Justice Ntende, the two Leaders in the National Assembly, Members of the National Assembly Excellencies, Distinguished guests, Ladies and Gentlemen.
Nou rankontre ozordi ankor ennfwa pour nou State of the National Address e sa I fer dezyenm dan nou Lasanble Nasyonal depi ler in ouver le 3 Desanm 2008.

Mon pa pour dir plis ki sa, mon pou envit Prezidan Larepiblik pou fer son diskour.

Prezidan.

(The President delivered his State of the National Address”.
Myse Speaker, Prezidan Mancham, Vis Presidan Faure, Vis Prezidan Belmont, Sef Ziz, Prezidan Lakour Dapel, Minis, Lider Zafer Gouvernman dan Lasanble Nasyonal, Lider Lopozisyon dan Lasanble Nayonal, Manm Onorab Lasanble Nasyonal, Ekselans, Envite Distenge, Ser frer ek ser Seselwa, Ki leta nasyon Seselwa ozordi?

Mon annan bokou pou dir lo leta nou Nasyon ozordi.

‘Lemonn pe koz nou koze!” Sa ti parol en madanm dan en miting resaman.

Sa fraz i dir tou!

Wi, lemonn pe koz lo sikse Sesel.


I annan en kantite rezon pour koz lo nou sikse: nou krwasans ekonomik pour lannen 2010 ti 6.2 %.

I depas prediksyon 4% ki Fon Moneter Enternasyonal ti’n fer.

Avek en siperfisi teritwar plis ki 47% reserv, Sesel i premye dan lemonn dan konservasyon ek zestyon anvironnmantal.

A trwa repriz, nou’n liber nou bann frer ki bandi Somalyen ti’n pran otaz.

Bravour ek tenasite nou bann solda in en laviktar pour Sesel.

Senk tennker pe flot nou paviyon dan lemonn.


E Sesel, en pti pei avek 89,000 zabitan, pe develop son lendistri eksplorasyon petrol.

Liniversite Sesel in ouver laport pour son premye group etidyan.

E pli enportan ankor, sa reform ekonomik ki nou ti antreprann dezan pase, in montre lemonn antye rezilyans e renesans sa pti nasyon Seselwa.

Dan mon diskour lo leta nou nasyon 2010, mon ti dir ki nou’n konmans grenp en montany e ki nou determinen pou ariv lo some.
Ozordi, lanasyon Seselwa in ariv lo sa some e nou pe regard lwen, tre lwen, ver laviktwar pour Sesel.

Si nou’n kapab ariv sa distans set akoz ansanm, konman en sel pep, narnyen pa kapab bar nou!

Ozordi sikse nou reform ekonomik i en laviktwar pour Sesel!

Leta nou nasyon i solid – tre solid.

Nou nasyon i debout for e viz ver plis laviktwar ankor.

Nou larmoni, nou koezyon sosyal, nou linite, lape ek stabilite dan nou pei i en laviktwar pour nou zenn demokrasi.
Mon ti proklanm tenm nasyonal pour 2011 “laviktwar pour Sesel”.

Sesel i merit sa: laviktwar e plis ankor.

Trwa levennman mazer Lannen 2011 i prezant nou avek trwa lenvennman tre enportan.

Tou dabor, dan de-twra zour, «Carnaval de Victoria» - en manifestasyon nou legziberans, nou kiltir, nou zwa-de-viv, ki, atraver partisipasyon plizyer pei pou kontribye pou ranfors «The Seychelles Brand.

Set en manifestasyon kot nou atir lemonn isi Sesel.

Dezyennman: eleksyon prezidansyel.


En lekspresyon vivan e vibran nou demokrasi !

Nou pei in travers plizyer transformasyon dan son listwar.

Le 14 avril 2004, mon ti poz premye pyer-fondasyon sa nouvo Sesel ki pou permet nou prospere dan sa monn konpetitiv.

Mon’n komans en travay.

Mon pa sa kalite dimoun pour mwan kit travay dan milye semen.

Ozordi, nou annan nou en striktir solid e travay i la, pour batir sa ledifis ki pou abrit e akey tou Seselwa san leksepsyon.
Sa travay, sa misyon, i mon pasyon, i mon lavi, akoz mon krwar dan mon pep, e lepep Seselwa i krwar dan mwan.

Mon’n determinen pour mwan fini sa ki mon’n komanse avek pep Seselwa.

Mon swe prensipal pour sa eleksyon, se ki i deroul dan lape, latolerans ek respe pour lopinyon kanmarad.

Sesel pa pou zanmen sirviv dan dezord, diskord ek vyolans.

Sesel pa merit sa zanmen.

Sesel i merit sa ki byen!

Sesel i merit laviktwar!

Pour mwan se sa ki konte.

E se sa Laviktwar pour Sesel.


Trwazyennman: Zwe Dezil Losean Endyen.

«Zwe Dezil» i ralye nou konman en nasyon dan en gran manisfestasyon sportiv kot nou pou afront meyer atlet dan nou rezyon.

E kot nou espere sorti venker!

En lot viktwar pour Sesel!

Preparasyon i’n deza konmanse e mon annan tou konfyans dan nou bann atlet ek bann organizater.

Pour sa levennman, Sesel pour akeir 2000 partisipan, pli gran nonm ki sa bann zwe in deza anrezistre, enkli nou bann partisipan Seselwa.
Mon profite pour remersye tou lorganizasyon e endividi ki pe kontribye pour anmenm sa laviktwar pour Sesel, swa atraver bann sipor finansyel, oubyen atraver sa kontribisyon fer par plis ki 1000 volonter ki’n ofer zot letan.

Sesel i dir zot mersi e swet zot bon kouraz.

Mon osi zwenn mon lavwa avek sak Seselwa pour swet lekip Sesel tou le meyer e dir zot ki nou fyer ki zot pou reprezant nou dan sa levennman inoubliyab.

Mon Gouvernman pou la avek zot.


Me, pour mwan, laviktwar pour Sesel i osi al bokou pli lwen ki sa bann levennman.

Nou vye paran ki zouir zot konfor dan dinnyite e antoure par lafeksyon i en Sak Seselwa ki fer sikse dan son karyer profesyonel, isi konman aletranze, i en Sak zanfan Seselwa, ki’n ne e grandi dan en lanvironman ideal pour son Pour sa anviron 20,000 zanfan ek zenn Seselwa dan lekol primer, segonder, ek Sak fanmir ki pran posesyon son prop lakaz, i en laviktwar pour Sesel.
Sak pasyan Seselwa ki reisi reganny son lasante apre swen medikal, i en • developman fizik e moral, i en laviktwar pour Sesel.

• pos-segonder ki benefisye avek ledikasyon gratwit, i en laviktwar pour Sesel.

• laviktwar pour Sesel.

• • laviktwar pour Sesel.

• laviktwar pour Sesel.

• Sak fwa ki lemonn i ekout nou lavwa lo nou pozisyon vizavi pitratri, lenerzi renouvlab, lanvironnman, nou drwa pou egziste konman en pti Leta zil, nou lendistri tourizm, lapes, nou lor ble, i en laviktwar pour Sesel.
• laviktwar pour Sesel.

• • liniform i en laviktwar pour Sesel.

• • • Ver Sesel 2020 Sak fwa ki nou bann solda, i reisi dan zot misyon i en laviktwar pour Sesel.

Sak fwa bann viziter i debark lo nou zil, i en laviktwar pour Sesel.

Sak travayer ki devoue e ki o servis lepep Seselwa i en laviktwar pour Sesel.

Sak Seselwa ki pe fer sikse dan son pti biznes i en laviktwar pour Sesel.
Sak zofisye Lord ek Lape, sak Militer, ki travay avek disiplin e ki met an valer son Sak atlet ek sak artis ki fer monte nou paviyon isi e osi lo lasenn enternasyonal i en Ser frer ek ser Seselwa, Tou sa ki nou’n akonpli ansanm, tou sa laviktwar ver ki nou pe aspire, ti konmans par en vizyon.

Nou konviksyon, konfyans ek determinasyon in fer li posib pour sa vizyon vin realite.

Set atraver en vizyon kler ki nou kapab anmenn benefis konkret pour nou pep.
Ozordi, mon anvi partaz avek zot mon vizyon pour Sesel an 2020.

Mwan prosen nou pou lans en lekspozisyon ki pou ilistre tou sa ki nou kapab akonpli si nou kontinnyen travay dir, e travay ansanm pour byennet nou pei.

Sa vizyon i fonde lo en prensip fondamantal – en meyer kalite lavi e byennet pour tou Seselwa.

E pour nou annan sa meyer kalite lavi, nou bezwen kree ankor plis loportinite pour nou pep.

Sak Seselwa i annan son par ladan.

Sak Seselwa i bezwen pran son responsabilite.


Sak Seselwa pou kapab war rezilta son travay ladan.

Ti annan en letan kot pour nou fransi baryer devlopman pour nou pep, nou ti bezwen gran lenvestisman etranze pour kree krwasans ek lespas ekonomik.

Nou ti depann lo bann gran lotel de mark pour kree en non pour Sesel dan tourizm, par egzanp.

Nou touzour bezwen lenvestisman pour kree lanplwa, pour kree krwasans, pour kree loportinite dan tourizm ek lezot sekter ki dekoul dan sa bann gran lenvestisman.
Me plis ki zanmen, se nou bann biznes Seselwa, nou travayer Seselwa ki pou definir sa Sesel ki nou pou war an 2020.

Nou’n deza vin en nasyon antreprener.

Nou’n vwar ki mannyer biznes Seselwa pe fer nou lekonomi vibre.

Kote mwan, konman en Seselwa, mon vwar mon ladan?

Eski lespwar i la pour mwan, konman sa Seselwa ordiner, ganny en par ladan?

Sesel 2020 i reponn de kestyon: • • Ver 2020, nou pe met zefor ansanm pour nou fransi ankor en baryer, pour nou vin sa nasyon envestiser.
Nou pe envesti dan nou menm.

Nou pe envesti dan nou zanfan.

Nou pe envesti dan nou laviktwar – laviktwar pep Seselwa.

Dan nou vizyon pour 2020, nou pe kree sa lespas ekonomik atraver nou bann nouvo zil: Aurore, Soleil, Eve, Romainville, ek Perseverans.

Lo Aurore, Soleil ek Eve, nou pe kree loportinite pour Seselwa devlop apepre 1,400 lakaz dan diferan stil ki marye byen avek nou idantite kreol Seselwa ek nou lanvironman.
Sa bann lakaz pou ganny tender avek Seselwa ki oule son prop lakour ouswa ki anvi fer devlopman komersyal.

Nou proze ‘waterfront’ k’in ganny relanse koman proze «La Promenade», pe ganny rezerve pour lenvestiman Seselwa.
Ler nou azout nouvo La Promenade avek loportinite lo sa bann zil, nou pou annan fasilite pour anviron 400 linite ki pou servi koman laboutik, latelye pour pti biznes, ek nouvo biro – 140 lo Aurore, en santenn lo Soleil, en senkantenn lo Eve, e en swasantantenn lespas pti magazen osi byen ki bann kiosk lo La Promenade.
An plis nou pe kree en douzenn nouvo sit pour bann devlopman lotelri: 3 a 4 lo Aurore, 1 lo Soleil, 3 lo La Promenade ek Ile Hodoul, e 3 lo Eve, sankont bann lezot posibilite pti «guest house».

Sesel 2020 i ofer loportinite an abondans pour Seselwa.

Lo Ile Soleil, provizyon pour en nouvo lekol ek en lopital in deza ganny fer.
Lo Romainville nou pe enplimant en proze “windfarm”, e nou pe etidye en proze lenerzi soler pour nou kapab soutenir devlopman lenerzi alternativ e redwir nou depandans pti a pti lo karbiran enporte.

** Nou’n fer konblaz, pour nou met loportinite dan lanmen Seselwa.

Nou pe konsolid sa vizyon.

Atraver sa bann zil, nou kapab kree larises pour nou pei.

Byento, an Mars, zot pou kapab eksperyans e apresye TOU sa ki mon pe loz lola dan EXPO Sesel 2020.
En linisyativ ki pou demontre tou sa ki nou kapab akonplir.

Dan sa Expo 2020, tou bann plan pour sa bann nouvo zil pour ganny partaze, e zot pou menm kapab konmans fer laplikasyon pour zot proze pour lozman swa pour biznes tel ki biro, latelye travay, proze lotelri ouswa restoran.

Nou Sesel 2020 pou ilistre tou lanbisyon sa nouvo zenerasyon Seselwa.

Servis Piblik Enn nou pli gran defi pour nou konkretiz nou vizyon pour 2020, se en servis piblik ki performan e ki adres bann konsern nou popilasyon.
Nou kapab etabli pli bon progranm, me si progranm pa ganny byen administre, nou pa pou reisi.

Dan sa nouvo Sesel, annou pa esper piblik vin kot nou, annou al ver nou piblik.

En bon servis, pa demann bokou.

I demann en bon formasyon e en bon dispozisyon anver nou travay.

Annou pa pas nou letan pou rod rezon oubyen avans argiman akoz tel keksoz pa kapab bouze ou tel projet pa kapab demare.

Annou plito rod fason ek mwayen pou rezoud problenm e sirmont bann obstak.
Napa pli gran satisfaksyon ki ed enn nou konpatriyot letan i bezwen en sipor.

Dan nou zefor pou amelyor servis piblik, Gouvernman i’n mandat SIM pou delivre bann kour formasyon ki annan pour bi elev nivo konesans ek konpetans travayer servis piblik avek lide ki, a zot tour, zot kontinnyen amelyor servis ek standar nou servis piblik.

Nou pou osi met a dispozisyon piblik en hotline kot zot kapab fer zot konplent avek sizesyon lo servis ki zot pe gannyen dan bann diferan departman servis piblik.
Mon profit sa lokazyon pou felisit sa bann travayer servis piblik ki travay avek konpasyon ek pasyon.

Progranm Lakaz Tou pei o-monn in sibir konsekans kriz ekonomik e finansyel global.

E Sesel i pa en leksepsyon.

Me, dan sa kriz, isi Sesel, napa personn ki’n perdi son lakaz, parey plizyer pei Lerop.

Napa dimoun ki labank in sezi son propriyete, parey nou’n war Lanmerik.

Difikilte ekonomik e finansyel ki nou’n rankontre in met retar dan nou plan pou konstri 5,000 lakaz dan 5-an.
Tou-d-menm ant 2006 e Avril 2011, nou pou’n fini konstri e delivre 1404 lakaz, san kont proze Perséverance.

Kant-a Persévérance, 1055 younit pou ganny «allocate» disi 2012.

An total, ant 2006 ziska lannen prosenn, 2459 lakaz pou’n fini ganny met a-dispozisyon Seselwa.

Sa i reprezant anviron 50% sa ki nou ti’n promet inisyalman.

Proze lakaz Perseverans i donn lespwar bokou fanmir ki pe reve ganny zot prop lakaz.
Sesel i enn sa pei rar ki zis en proze tousel parey Persévérance i fer provizyon pour 70% lakantite lakaz ki son sitwayen i bezwen.

Sa dan limenm i en laviktwar pour Sesel.

Me i osi montre ki i annan en kantite posibilite pour sekter prive osi zwe en rol pour konstri lakaz pour benefis nou pep.

Nou bezwen kontinnyen travay pour rod solisyon innovatif pour defi ki devan nou.

Aktyelman, i touzour annan serten fristrasyon pour bann ki pe esper lakaz depi plizyer lannen.
Sa fristrasyon i la, akoz se selman atraver gouvernman ki zot kapab ganny en lakaz oubyen en bout later a en pri abordab.

Sistenm alokasyon lakaz i ganny fer lo en baz prioriter.

Bokou korespondans ki mon resevwar i kestyonn sa polisi priyorite.

De nouvo, nou bezwen asiz ansanm e vwar ki mannyer nou kapab amelyor sa servis.

Dan ka alokazyon lakaz ek later, i annan bokou zefor lo lapar sa de minister konsernen pour fer zot mye pou delivre.

Alors annou aprezan anmelyor sa servis!


Minister Later ek Minister Devlopman Kominoter in ganny direktiv pour idantifye bann bout later gouvernman ki pa tonm dan «land bank» dan bann distrik e vann dimoun ki’n fer laplikasyon e ki pe espere pandan plizyer lannen.
Reform Dan Lasante Set mwan apre ki mon’n apwent en nouvo minis pour diriz minister Lasante, en minister ki sitan enportan e frazil parey lasante en pep, en travay enportan i’n konmanse pour prezant lepep Seselwa avek reform dan nou sistenm lasante.

Sa reform i annan pour bi, prensipalman, valoriz sa travay sitan nob ki nou bann travayer lasante pe fer, me pli enportan ankor, permet etabli en konfyans total tou Seselwa dan nou servis lasante.
Mon diskit avek tou kous nou sosyete, e mon konstate ki i annan en kantite defayans avek prosedir ek direksyon dan lopital.

Bokou fwa, sa i en persepsyon.

Me larealite i reste ki i annan bokou pour nou aranze e pour nou amelyore.

Sif pour zanvye 2010 ziska fevriye 2011 i endike ki plis ki 1000 Seselwa ti deplase a-letranze pou al rod swen medikal.

Sa i enkli bann ki gouvernman i’n pey tou zot fre medikal.
Reform dan lasante i osi viz ver kreasyon sa platform pour nou kapab asire ki tretman avanse i kapab ganny fer dan nou pei.

Letan nou koz lo en nouvo Sesel, nou pe koz lo nesesite travay pour ameloyer e ankouraz nou sistenm lasante.

En Kominote kot Tou zanfan i Nou Zanfan Reform dan ledikasyon pe konmans vwar en nouvo lesor ek lapros dan kominote.

Konsey bann lekol i donn loportinite pour lakominote kontribye dan lavi edikasyonal zanfan.

Sa i en bon konmansman.


Me nou oule al tre lwen dan nou demars pour nou fer bouze nou kominote.

Annou viz ver en kominote kot tou zanfan i nou zanfan, kot tou fleo sosyal i nou konsern, kot tou loportinite i ganny byen sezi, e kot sa sans «mon kominote» i mon konsern, e i ganny enkilke dan sa ki pli pti ziska sa ki pli aze.

Ver «Sesel 2020», lakominote i envit bann lorganizasyon relizye ek lezot lenstitisyon ek lorganizasyon pour form parti en kominote vibran e dinamik.
Zot korperasyon, ensi ki korperasyon tou paran ek zelev, i primordyal pou adres sa problenm disiplin ek delenkans dan nou letablisman edikasyonnel.

Dan sa konteks, Minister Ledikasyon pe entrodwir ledikasyon sivik dan tou lekol.

Minister Ledikasyon pou osi ogmant sipor ki i akord Legliz Katolik pour donn formasyon bann ansennyan larelizyon dan tou lekol.

Formasyon moral e spirityel nou zanfan i endispansab dan kreasyon en sosyete stab e solid.
Mon profit sa lokazyon pour remersye tou sa ki pe ede dan nou demars pour promot valer moral, spirityel, kiltirel, lafanmir ek volontarya dan nou konminote.

Resaman bann Leser “St.

Joseph Cluny” ti selebre 150-an depi zot o servis lepep Seselwa.

Pour sa, o non Sesel e o non pep Seselwa, mon dir zot en gran mersi.

Madanm Seselwa, Lafors Sesel Sesel i parmi bann premye pei o-monn pou akonplir bann «Millenium Development Goals», ki viz osi lepanwisman ek developman bann madanm.
Deza nou’n konmans travay ver bann MDG+ dan domenn ki promouvwar madanm Seselwa dan bann pozisyon kle dan nou pei.

Madanm Seselwa i’n touzour lafors lafanmir ek nou nasyon.

Le 8 Mars i pou fer 100-an depi ki mouvman emansipasyon bann madanm ti ganny rekonnet dan lemonn.

Pou konmemor sa levennman istorik e an rekonesans e an selebrasyon rol krisyal bann madanm dan nou sosyete, Gouvernman i’n deside fer le 8 Mars sa lannen en konze piblik.
Mon profite pou swet tou madanm Seselwa bon kouraz e dir zot mersi pour zot kontribisyon enportan dan nou pei.

Ser frer ek ser Seselwa, Nou pti, me nou vizyon e nou determinasyon pour en meyer kalite lavi pour lepep Seselwa i viz lwen.

Nou oule fer plis, pli byen, e donn Sesel laviktwar ki i merite.

Mon oule vwar en Sesel kot Seselwa pe debrouye, pe sezi loportinite dan plas asize e esper loportinite vin kot zot.

Pour ou kapab amenm ou prop laviktwar, ou bezwen al rode sa laviktwar.
Travay dir, travay pli dir, se sa ki aport laviktwar.

Mon’n koz bokou lo nou laviktwar, lo nou sikse ek mon vizyon pour Seselwa pour sa bann prosen lannen, e sa ki fer nou annan lespwar.

Sepandan, mon pa innyor bann defi ki nou pe fer fas avek.

Fleo Labi Sibstans Premye e pli serye, se labi ek trafik drog dan nou pei.

Mon refize kwar ki nou, konman en nasyon, pa kapab zwenn lafors ansanm e deklar lager kont sa fleo e elimin li en fwa pour tou.
Vyolans, delenkans, prostitsyon, vol, bandisite, konportman antisosyal ek lezot fleo nou sosyete i souvan-d-fwa liye direkteman avek labi sibstans.

Sa fleo pa pe zis vol kouraz nou lazenes me i pe vol lavenir nou Sesel.

I annan en travay serye ki tou politisyen e lanasyon annantye i bezwen fer pour elimin sa fleo.

I bezwen annan en langazman senser e onet.

Sa lalit kont konsomasyon ek trafik drog i pa zis mon lalit, pa zis lalit legliz, ouswa lalit governman.

I en lalit pour Sesel.


I en lager pour sov nou lafors travayer.

Droger pa kapab travay, e si nou pa sov nou lazenes, nou pou bezwen kontinyelman pe rod etranze pou fer louvraz ki Seselwa i kapab fer.

Pour mwan, sak fwa ki en trafiker i mont Montagne Posée i en laviktwar pour lazenes Seselwa.

Mon felisit NDEA ek Lapolis pour sa bon travay ki zot pe fer dan sa domenn.

Me Zidisyer i bezwen pli aktif dan pourswit sa bann kriminel ki pe detrir nou lazenes.
Lannen 2010 ti annan plis ki 600 larestasyon liye avek labi ek trafik drog.

14 trafiker in kondannen.

Malgre serten sikse ki nou’n anrezistre, drog i ankor pe ganny trafike Sesel.

Nou zenn i ankor pe tonm dan labi sibstans.

Zot konn mon pozisyon lo sa size.

Zero tolerans!

Napa negosiasyon lo size drog !

Mon oule vwar nou pei, nou zanfan, pe viv byen lwen avek sa menas.

Mon swete vwar plis zefor a tou nivo pour ede sov nou bann zenn ek nou pei kont sa fleo.
Dan nou zefor reabilitasyon e reensersyon zenn ki’n tonm anba lenflians drog, Gouvernman pou siport Legliz Katolik finansyelman dan konstriksyon ek renovasyon de sant – enn Praslin e lot Mahé.

I pou osi fer en kontribisyon bidzeter anyel pour zot fonksyonnman.

Kou Lavi Lemonn pe ankor enn fwa sibir en logmantsyon dan pri manze, komodite-de-baz ek karbiran.

Lorganizasyon Mondyal pour Lalimantasyon (FAO) ensi ki Labank Mondyal i’n predir en logmantasyon pli o ankor.
Si i annan en swe pli pros avek mon leker, se vwar en meyer kalite lavi pour sa pep ki’n elekte mwan pour servi zot.

Tou travay gouvernman, tou mon desizyon i baze lo la.

En logmantasyon saler sakfwa pri komodite i monte, i petet sa solisyon ki paret pli fasil.

Sa politisyen ki pa dan gouvernman e ki dezespere pou form en nouvo governman, i kapab ofer elektora sa solisyon « ideal».

Me, les mwan dir zot, ser frer ek ser Seselwa, i annan en gran distenksyon ant sa ki ideal ek sa ki reel.
I annan en gran distenksyon ant en politik responsab ek en politik bonmarse.

Si ti posib, yer menm mon ti’n anons logmantasyon saler pour tou travayer.

Me, annou regard larealite.

I annan anviron 30,860 travayer dan sekter prive.

Se sekter prive ki fer marse moter lekonomi nou pei.

Lalwa lo saler minimonm i osi aplikab pour sekter prive.

Nou pe dir larg lanmen pti Seselwa.

Le li kree larises e kontribye anver prosperite nou pei.
Ki mannyer nou pou fors li ogmant saler son travayer, sirtou si i pa pe fer en profi?

Sa pti Seselwa pou bezwen deklar fait avan menm ki son lanmen i large!

Nou pou touy son biznes e kree en kantite somaz.

En lot argiman ki nou tande se ki Gouvernman i bezwen retir taks lo serten servis ek komodite.

Me lekel ki ti pe rod laplenn nivo?

Lekel ki ti pe debat pour en «fair deal»?

Ozordi nou annan en sistenm taks ki aplikab pour tou.

I form parti nou reform ekonomik ki nou ti antreprann an 2008.
Taks ki ganny kolekte i sanmenm sa ki garanti en ledikasyon gratwit, en lasante primer gratwit, e ki permet nou kontinnyelman amelyor nou lenfrastriktir sosyal.

Nou bann aki sosyal, nou pou prezerve a tou pri!

Nou sistenm taks i en mwayen kle pou permet sa.

Sepandan, touzour dan nou zefor pou amenm sa meyer kalite lavi pour lepep Seselwa, a partir le 1er Mars pou napa income tax lo gratwite par anba Rs10, 000 /- Sa i aplikab pou tou travayer Seselwa.
Si nou onet avek nou lekor, nou ava rekonnet ki i annan en zefor kontinyel pou stabiliz pri lavi, e fer ki i abordab pour tou Seselwa.

Pour bann ki travay e pe ganny en saler minimonm e ki pa kapab fer de bout zwenn, Lazans Byennet Sosyal i la.

I annan anviron 3600 dimoun ki dan lanplwa ki pe benefiye aktyelman anba sa Lazans.

Pri elektrisite ek transpor piblik in redwir avek don zenerater ek bis ki Abu Dhabi i’n ofer nou.

Tou etidyan pos-segonder, san leksepsyon, i ganny en “allowance”.
Zanfan primer konman segonder i kapab benefisye anba “dedicated fund”, ki a-dispozisyon zanfan mwen fortinen.

Sa lannen Gouvernman in met en bidze de milyon roupi pour sa fon, e Children’s Fund i donn sak lekol 25,000 roupi pour ed bann zanfan ki pli bezwen gannny asiste.

An plis, Children’s Fund i kontribye 337,500 roupi pour swen zanfan apre ler lekol pour bann paran ki fini travay tar.
Lazans Byennet Sosyal i reste sa opsyon ki en Seselwa ki dan bezwen i annan pour kapab fer fas avek difikilte finansyel.

Me son manda i al bokou pli lwen.

I bezwen asire ki napa labi e ki sa ki kapab travay, I al travay.

Depi son kreasyon, i’n plas anviron 230 dimoun dan lanplwa.

Sa Lazans i ankouraz sa bann dimoun ki pe travay.

Pour sa travayer ki son saler i minimal e ki ankor pe rankontre problenm finansyel dan lakour, Byennet Sosyal i devret e merit kapab asiste toudeswit.
I vre ki i annan ankor konplent lo sa Lazans e lo son lefikasite an zeneral.

Pou swiv e konsey tou sa kliyan ki pe ganny sa servis i pa en latas fasil.

Me sa ki i enportan pour nou retenir se ki en dimoun dan bezwen pa kapab esper plis ki trwa zour pour ganny en lasistans.

Nou bezwen regard lwen.

Nou bezwen regard lentere nou pei an antye.

E lentere nou pei se stabilite politik, ekonomik e sosyal.

Sekirite Alimanter Size sekirite alimanter i enn tre enportan ki personn pa devret pran a-la-lezer.
Se pour sa rezon ki apre ki i ti’n pas reponsabilite bann lenfrastriktir kle dan sekter lagrikiltir avek Korperativ bann fermye, Gouvernman i’n kontinye travay tre pros avek sa lorganizasyon.

Nou lobzektiv se pou amelyor prodiktivite ek soutenabilite sekter agrikol.

Nou sekter elevaz zannimo i’n fer fas avek bokou konpetisyon avek lavyann enporte.

An efe, bokou bann laferm elevaz ti pe koup ou preski aret prodiksyon an rezilta sa konpetisyon.
Pou soulaz bann prodikter, Livestock Trust Fund ti intervenir e donn en sibvansyon 5 roupi par kilo lavyann poul.

Sa mezir ti annan en lefe imedya lo pri lavyann poul lokal, e plis ki 150 tonn lavyann poul ki ti a pe stoke dan bann kolstor ti ganny vann.

I reasiran ki ozordi bann elevaz pe repran zot lanpler.
Avek bi pou garanti soutenabilite prodiksyon lavyann, Gouvernman, avek led Labank Afriken pour Devlopman (ADB), pe komans en letid lo lefikasite nou sistenm elevaz pou amelyor prodiktivite sak staz prodiksyon, asir en pli bon nivo profitabilite e meyer akse lo marse lokal.

Lo kote lapes, travay pe kontinyen pou amelyor bann lenfrastriktir pou permet bann peser meyer akse avek bann resours ek fasilite lapes.
Travay amelyorasyon in ganny fer lo por lapes artizanal Viktorya, e travay pe kontinnyen lo devlopman por lapes Bel Ombre ek Providence.

Lezot travay pour lezot lenfrastriktir lapes artizanal e semi- endistriyel i an se- «tender» pou moman swa dan staz enplimantasyon oubyen dan preparasyon lenplimantasyon pli tar sa lannen.
Defi sanzman klima Dan mon bann demars aletranze, mon touzour met lanfaz lo nesesite pour lemonn trouv en solisyon soutenab e dirab anver sa fenomenn global ki afekte limanite annantye: sanzman klima.

Bann pti Leta zil pe sibir son konsekans dan en fason dramatik.

Isi, Sesel, nou’n pan’n ganny eparnye.

Nou pe santi li atraver sanzman dan letan.

Lasesres lannen pase, i enn pli pir ki nou’n deza sibir.

Ki mezir nou pe pran pou rezoud problenm aprovizyonnman delo potab dan letan lasesres?
Gouvernman pe finaliz en plan nasyonal lo provizyon ek stokaz delo pour sa prosen 20-an ki pran kont nou kapasite pour anmas plis delo pandan lasezon lapli.

Bann mezir imedya i: • Transfer delo sorti Mt.


Simpson dan danm La Gogue Ogmant kapasite stokaz danm La Gogue par 60% an ogmantan so oter Ogmant kapasite plant desalinasyon Ankouraz bann gran proze lenvestisman, i konpri bann lotel, pour envestir dan zot Ranforsi sa «scheme» ki deza an plas, a-traver PUC, pou ankouraz tou lakour annan Fer li mandatwar ki tou nouvo batiman komersyal e gouvernmantal i annan son • • • prop sistenm desalinasyon • zot prop tenk delo • prop fasilite stokaz delo.
Politik Bonmarse Letan napa narnyen pou kritike, letan laviktwar i pour Sesel, politik bonmarse i atak sa ki pli sansib dan nou santiman.

Sa se nou idantite, konman Seselwa.

Sa se nou patriotizm.

I annan ki dir ki etranze pe pran plas Seselwa.

Eski etranze pe pran plas Seselwa?

Statistik i montre ki an 2005 ti annan 319 etranze ki ti pe travay dan gouvernman.

Ozordi sa sif i 191, lamazorite parmi zot dan Minister Lasante ek Ledikasyon.
Sa i en laprev formel ki i annan en zefor pou ranplas etranze par Seselwa.

I annan en total 30,860 anploye dan sekter prive ozordi.

Parmi, i annan 21,030 Seselwa ek 9,830 etranze.

Lamazorite mendev etranze i dan sekter tourizm ek konstriksyon.

Eski nou fer tou sa etranze ki dan konstriksyon, dan lendistri tourism, ale?

Eski nou aret fer lakaz?

Eski nou ferm lotel?

Eski nou pous tou sa bann ansennyan ek dokter etranze?

Eski se sa ki serten i anvi vwar?


Dan tou pei o-monn i annan etranze ki pe travay.

I annan en kantite nou, Seselwa, ki pe travay a-letranze.

Eski nou ti a kontan war nou prop frer ek ser ganny pouse dan sa bann pei senpleman akoz zot «etranze»?

Lenvestisman etranze i kree biznes e donn lanplwa.

I kontribye anver nou byennet.

I bon pour Sesel.

Mantalite serten ek sa kanpanny politik bonmarse ki pe senm zenofobi dan nou pei i fer Sesel ditor.

I denigre nou.
I denigre nou.

Nou merit akey etranze ki viv parmi nou avek respe.

Par kont, nou osi ekspekte ki zot respekte nou lalwa, nou kiltir ek nou koutim.

Detanzantan nou ganny rapor ki nou travayer Seselwa i ganny maltrete par zot siperyer etranze dan bann landrwa travay spesifik.

Mon totalman kondanm sa e nou pa toler personn vin maltret nou Seselwa.

Minister Lanplwa i la pour asire ki sa pa arive.

Dan bann sirkonstans kot i annan levidans, Gouvernman pa’n zanmen ezite pou fer sa etranze kit pei.
I annan sa persepsyon ki Gouvernman pe vann later Sesel avek etranze.

Sesel i annan en teritwar 45,539 ektar later.

Ladan i annan 2800 ektar ki’n ganny vann avek etranze.

Sa i reprezan 6.15% nou teritwar.

Sa ki nou bezwen eksplik klerman e fer konpran serten dimoun se ki 95.5% later dan sa 6.15% ki’n ganny vann avek etranze i later prive.

Wi, gouvernman in vann later.

Me fer en letour partou: nou pou vwar lekel ki’n benefisye avek distribisyon later Sesel.
Se sa sitwayen Seselwa ki ti reve en zour pou zot ganny son prop lakaz ki sa Gouvernman in vann li later a en pri sibvansyonel e tre abordab.

Eksepte dan serten ka eksepsyonnel – dan lentere nasyonal – Gouvernman pa’n vann later Sesel ek etranze.

Me, dan bann ka kot lentere nasyonal i’n egzize, Governman i’n “lease” later pour bann proze ekonomik, parey lotel, avek etranze ki’n anmenn gran ranman pour Sesel.

Annou rapel: se sa Gouvernman ki’n asire ki nou Seselwa ordiner i ganny son kare later.
Nou’n osi antann koze bokou lo relasyon Sesel avek nou bann partener privilezye.

I fatig zot ki sa bann pei oubyen lorganizasyon pe ofer nou don oubyen led.

Zot pe demande akoz Sesel pe resevwar tou sa bann don.

Zot i’n menm akiz mwan ki mon pe vann Sesel avek pei etranze.

Zot i’n demande akoz Lenn tou resaman in ofer nou en bato ek en avyon pour nou Gardkot, ek en poze IT ?

Akoz Lasinn in konstri lekol, lopital, lakaz, batiman Parlman e byento Zidisyer, eks?
Akoz Linyon Eropeenn pe kontinnye ed nou dan sekter lapes e resaman dan nou lalit kont piratri?

Akoz Abu Dhabi, dan son zenerosite, pe ofer nou lasistans pour en valer plis ki 150 milyon dolar : proze lakaz, baz naval, radar, sant diagnostik, 40 bis, lansennyman ennformatik dan lekol, zenerater, «windfarm», e plizyer lezot ankor?

Kwa ki deranz zot dan sa?

Eski sa i vedir ki mon pe vann Sesel a bann pei etranze?

sa bann pour lepep Seselwa anntye ?


oubyen mwan pour Eski don i Akoz sa bann partener pa ti pou ed Sesel?

Akoz Sesel pa merit annan bann pei zanmi, ki oule ed li e ki apresye li?

Akoz fodre nou ganny kit deryer?

Me mwan, otan ki mon diriz sa pei, otan ki mon dir lepep Seselwa leve e debrouye, mon osi mon pou leve e debrouye.

Mon pou kontinnyen al rode pour sa pep.

Anba mon direksyon, Sesel pa pou zanmen ganny kit deryer.

Anba mon direksyon, nou pou asir laviktwar pour Sesel.
En leson pour nou tou Enn-an apre sa lensidan polisyon par ASCON La Misère, demars pe finalize pour konpansasyon bann zabitan ki’n ganny afekte.

I annan plizyer leson pour nou tou tire dan sa lensidan polisyon.

I annan nesesite pour bann lazans gouvernmantal konsernen reste touzour • vizilan e swiv de-pros bann gro proze, e fer sir bann regleman i ganny swiv e respekte.

• ketsoz.

Se dan lape e dan en fason sivilize ki keksoz i aranze.

• Dezord ek demonstrasyon pa zanmen amenm rezilta.


I konplik e retard Nou bezwen touzour atantiv anver nou pep Zabitan La Misère i’n ganny en lendikasyon kler ki ler politik bonmarse i enterfer avek travay legal ek negosiasyon, lazistis i pran pli lontan.

Ozordi, mon oule profit sa lokazyon pour mwan dir senserman avek zabitan La Misère ki mon Gouvernman i la akote zot.

Nou pe fer tou pour ki zot ganny zot konpansasyon.

Sa lensidan polisyon par ASCON i regretab.


Mon swete ki zanmen ankor okenn fanmir Seselwa i sibir sa soufrans.

Empowerment Seselwa Lavenir, prosperite ek progre nou pei i depann lo travay dir.

Mon swe se ki sak Seselwa i asim son responsabilite, ki sak Seselwa i travay dir pour byennet son fanmiy ek son pei.

E atraver nou prodiktivite, nou tou nou ava rekolte fri nou travay.

Sa se en lot laviktwar pour Sesel.


Mon Gouvernman pou kontinnyen met tou myayen posib a-dispozisyon Seselwa pour ki nou asim nou desten, nou lobligasyon, nou drwa ek nou responsabilite.

Nou pou kontinnyen met an plas bann politik ki asire ki Seselwa i vin bann travayer responsab, bann antreprener, bann «manager», propriyeter zot prop biznes ek lantrepriz.

Ki zot partisip dan kreasyon larises ek prosperite nou pei.
Se sa ki nou oule dir par «ownership» ek «empowerment», e nou pou touzour rod fason etann sa bann prensip.

I annan anviron 1150 Seselwa ki travay dan lizin ton IOT.

Sa bann travayer pa kalifye pour bann benefis tel ki gratwite parey lezot travayer Seselwa dan sekter piblik.

Se pour sa rezon ki Gouvernman i’n deside rezerv en poursantaz «dividend» ki i resevwar pour son par dan IOT, e met sa dan en fon spesyal ki pou kouver peyman benefis ki travayer Seselwa IOT pa ti pe gannyen avan.
Sa i a ankouraz plis dimoun travay dan lizin dan nou bi ranplas travayer etranze par Seselwa.

I osi en garanti ki ler sa Seselwa i pran son retret i pou osi annan son benefis.

Mon annan plezir pou anonse ki tou bann travayer Seselwa IOT ki pe al ganny zot konpansasyon sa lannen apre plis ki 5-an servis, pou osi ganny en gratwite anba sa «scheme», parey tou lezot travayer sekter piblik.

Peyman gratwite pou fer an Avril sa lannen.


Touzour, dan perspektiv «ownership» ek «empowerment», Gouvernman i’n deside pou vann inisyalman 40% son par dan Labank Savings avek tou kliyan ek anploye sa labank ki enterese aste par ladan.

Sa pou pran lefe apartir 15 Avril sa lannen.

Gouvernman pou anons byento bann mekanism finansyel abordab ki ava permet bann dimoun enterese partisip dan sa proze.
Sekter ekonomik ek finansyel Ser frer ek ser Seselwa, Sikse polisi ekonomik ki nou’n enplimante pandan sa de dernyen lannen in anmenn bokou benefis pou nou, plis ki nou ti ekspekte.

Sa mwa menm, klasman Sesel ti ganny ogmante par lazans klasman enternasyonal “Fitch” sorti B pou vin B+ avek en “outlook” stab.

Sa in ariv a en moman ler plizyer pei devlope ensi ki bann gran labank pe ganny “downgraded”.

Tou Seselwa i devret fyer sa lakonplisman.


Ozordi, plizyer pei, i konpri serten pei Eropeen tel ki Lagres, Lirlann, pe sibir en nivo det ki pe kontinyen ogmante.

Sesel, li, i pe diriz ver en nivo det soutenab.

Nou Sesel, nou pe zouir en lanvironman kot nivo krwasans i for, an menm tan ki lenflasyon i reste tre ba.

An 2010, nou ti anrezistre 6.2% to krwasans ekonomik an term reel, e lenflation ti preski zero.

Lezot endikater nou lekonomi i tre ankourazan.


An 2010 nou ti war en rikord dan lakantite touris ki ti vin Sesel, en total 174,529.

Deza depi komansman 2011, nou pe war en logmantasyon par rapor a menm peryod lannen pase.

Lo kote lenvestisman etranze direk (FDI), apre en lannen eksepsyonel an 2010 kot nou ti war en total US$290 million verse dan nou lekonomi, an 2011 nou ekspekte ankor anviron US$120 milyon.

Performans domestik in osi tre solid.


Lezot endikater ekonomik Sesel i dir ankor plis: en sirplis fiskal ki fondamantal pour nou kontinnyen redwir nou det nasyonal; en to lezanz ki tre stab; reserv deviz etranzer ti’n ariv pros US$250 milyon a la fen Zanvey 2011, ki egal a 2.4 mwa kouvertir lenportasyon.

Dan sekter finansyel, zefor bann labank gouvernman pou pran lavans dan rediksyon to lentere in komans peye.
An moyenn, to letere labank komersyal ti’n desann 11.5% an Desanm 2010, sorti 16% dan premye trimes 2009.

Menm si nou rekonnet zefor lezot lenstitisyon finansyer ki’n kontribye dan sa rediksyon, mon Gouvernman i santi ki sa ki zot in fer i pa ase.

Atraver nou bann labank piblik, Gouvernman pou kontinnyen fer tou ki i kapab pou kontinnyen redwir to lentere ek lezot kou ki dimoun ek biznes i peye lo zot loan.

Alors, mon lans en lot lapel avek bann labank prive pou swiv legzamp labank piblik.
In ler pour bann labank konpran ki kredi banker i enn bann lakle developman ekonomik.

Konsider lezot ketsoz apar zis zot profi!

Anmenn bann kondisyon pli favorab, ki swa rediksyon zot to lentere, zot bann komisyon, bann garanti eksesiv, e bann period tre kourt ki zot demann bann kliyan pou repeye.

Pitratri Fenomenn piratri i avek nou, e i pou reste avek nou ankor byen lontan tan ki problenm Somali koman en Leta viyab pa ganny rezoud.
E nou bezwen fer fas a sa problenm avek realizm, riger ek determinasyon.

Sesel i annan en pti Lafors, ki protez nou lentegrite teritoryal, nou sirvi ek nou aktivite ekonomik.

Nou annan en pti Lafors, me en Lafors determinen e kouraze ki’n rankontre bokou sikse dan nou lalit kont piratri modern.

E sa in vinn en laviktwar pour Sesel.

Pour sa mon felisit ankor enn fwa nou bann militer.

Ozordi napa okenn Seselwa ki kapab kestyonn rezon-det nou Lafors Defans.
Lakominote enternasyonal in promet nou bokou lasistans me sa i pran en kantite letan pou materyalize.

Se pour sa rezon ki mon ti eksprim mon dezwapwentman dan rakont ACP ki ti fer tar lannen pase.

Sepandan i annan serten devlopman pozitiv.

Linyon Eropean i’n anonse ki i pou siport nou avek en milyon Euro par an pandan trwa-zan pour kouver parsyelman depans ki nou fer pour proteksyon nou delo teritoryal.

Lenn, Lasin ek Abhu Dhabi osi i’n siport nou avek bann resours enportan dan sa lalit.
Me fodre nou ganny plis resours, pour patrol, pour prizon, pour nou sistenm zidisyer, e pour nou Lafors an zeneral.

Menas pitratri i pa konsern Sesel tousel, me lemonn antye.

Me, mon repete, problenm piratri pa pou kapab rezoud lo lanmer tousel.

Kominote enternasyonal i bezwen pran an konsiderasyon problenm Somali dan tou son dimansyon.

Konklizyon Ser fer ek ser Seselwa, Avek en popilasyon anviron 7 bilyon zabitan, defi ki lemonn pe fer fas avek napa limit.
Lasyans i parfwa permet nou trouv solisyon pour plizyer defi ki en popilasyon lemonn an kwrasans eksponansyel i egzize.

Me lasyans tousel pa pou rezoud tou problem lemonn.

Travay ansanm, atraver frontyer, atraver pei, atraver gouvernman, atraver konminote i reste enn bann larepons pli realis.

Serten parmi nou pa realize ki mannyer nou en pep beni.

Sa koezyon sosyal ek sa larmoni ki fer sa nasyon kreol Seselwa napa ankor dan lemonn.
Nou annan nou plas dan lemonn, nou annan zanmi – bann partener fidel – ki la pare pour ed nou.

Annou protez sa lanmitye.

Annou debaras nou avek politik bonmarse.

Annou azir dan lentere Sesel.

Nou 89,000 dan sa 7 bilyon zabitan lemonn.

Nou pa tousel; nou pa kapab viv an izolasyon.

Plis ki 90% sa ki nou konsonmen i sorti partou atraver lemonn.

Leta nou nasyon i, an grann parti, liye avek sa ki pe pase dan lemonn.
Nou abilite pou adapte, pou vinn pli inovatif e pli rezilyan i liye avek sor sa vilaz global ki nou partaze.

Odela tou, i osi ganny determinen par nou travay dir e nou sans responsabilite anver nou lekor, nou fanmiy, nou lakour, nou konminote, nou pei e sa monn ki nou viv ladan… Dan sa nouvo Sesel ki nou pe viv ladan, napa plas pour divizyon, napa plas pour mediokrite, napa plas pour zenofobi, napa plas pour sa ki pa kontan Sesel.

Dezorme tou nou sikse, i laviktwar pour Sesel.


E sa laviktwar se pour tou Seselwa premye.

Mersi.

Ki Bondye i kontinyen beni nou pti pei e lepep Seselwa.
(ADJOURNMENT) National Assembly Leaders Reply Thursday 28th February 2011 MR SPEAKER Bonzour tou bann Manm Lasanble Nasyonal, bonzour tou bann envite ki anler dan Galeri, tou bann dimoun ki pe ekout nou dan Lakour, ozordi nou pe rankontre pou bann repons lo diskour Lanasyon ki ti ganny fer par Prezidan Vandredi le 25 Fevriye e parey tradisyon nou pou komans avek larepons Lider Lopozisyon.

Onorab Ramkalawan.

HON WAVEL RAMKALAWAN Mersi Mr Speaker.


Frer ek ser Seselwa, annou ansanm regard ver en nouvo lorizon e dan lamour ek lape annou tras en meyer demen pou sak Seselwa ki viv lo sa later beni ki apel Sesel.

Annou ansanm fer en vre pa ver linite nou pep, laliberte nou lespri, ek nou lekor, en bon lavi e koman en gran rasanbleman annou respir en nouvo ler kot tou dimoun san eksepsyon i ava santi ki vreman sa pei i donn li menm loportinite pour li avanse.
Dan sa lannen 2011 annou pran sa kouraz pour nou kas tou sa bann baryer ek lobstak e reklanm Sesel koman nou pei, sa later loportinite ek prosperite.

Ozordi mon envit zot pa zis pou regard leta nou pei me mon oule prezant zot mon vizyon lo ki mannyer nou kapab sanz sa leta e fer li mont lo en nivo siperyer, sa bann sanzman mon pa vin prezant zot li ni dan laspirasyon 2013, vizyon 2017 e parey nou’n fek antann dan vizyon 2020.
Mon pe propoz zot bann sanzman e kwa ki nou kapab fer koman en pep imedyatman e pandan sa prosen 5 an si zot ganny kouraz pou sanz sa ladministrasyon ki’n opouvwar pandan 34 an e donn sans en nouvo lekip pou diriz sa pei.

Ser ek Frer i annan en lot fason fer keksoz.


Fodre pa les personn esey fer zot krwar ki zis zot ki pli patriyotik, zis zot ki annan lide lo kimannyer pou devlop sa pei, zis zot ki kapab anmenn envestiser etranze me sirtou fodre zanmen zot les sa bann menm dimoun esey fer zot krwar ki i ok e i menm zot drwa pou vin rod ankor en manda 5 an pou reste opouvwar apre ki zot in la pour 34 an me ki lezot ki pe demann lepep pou fer en lot swa e met en lot lekip i annan laswaf pouvwar.
Sesel pa bezwen en baton mazik me Sesel i bezwen premyerman linite son pep, eliminasyon lafreyer, lapreferans ek diskriminasyon.

Sesel i bezwen mwens politik zoli parol ek promes e i bezwen plis travay dir.

Sesel i bezwen voloriz e respekte sakenn son sitwayen.

Sesel i bezwen donn son pep son laliberte e son dignite.
Sesel i bezwen met divan anba lezel son profesyonnel, Sesel i bezwen annan konpasyon pour son Manm ki feb, Sesel i bezwen vin en pei kot son zenn i grandi avek lafyerte, travayer i ansarz son lavi, fanmiy i viv dan lanmour e son pep i viv an sekirite, se sa Sesel ki mon anvi vwar e se sa Sesel ki mon krwar nou kapab kree pandan sa prosen 5 an letan nou tou nou ganny lankourazman e nou vwar kote lasyer nou fron pe anmenn nou.

Wi se sa ki mon apel en Sesel ek Seselwa ki’n ranport laviktwar.
En premye transformasyon ki bezwen arive se pou fer nou pei vin enn ki fonksyonn 365 zour sak lannen.

Sesel pa kapab kontinyen reste en pei kot pandan 4 an Seselwa i ganny fer ser sang, trimouse, fer tout sord sakrifis pou tout sort rezon pandan ki en bann i kontinyen byen pase, me zis detrwa mwan avan eleksyon tou tiyo i ganny reouver, tol, siman, materyo i ganny donnen, larzan pou gratwite i ganny trouve, zot menm vwar nesesite pou partaz revey pou fer sir ki Seselwa i aler.
En legzanp evidan se drwa travayer IOT pou ganny zot peyman gratwite parey lezot travayer dan Sesel ki pou ganny rekonnet, la en mwan avan eleksyon.

Me pourtan se sa menm gouvernman ki’n fer lalwa ki permet kondisyon enferyer pou travayer IOT e ki’n obzekte ki travayer IOT i ganny son konpansasyon dan lepase, pa oubliye ki travayer IOT ti bezwen desann lo semen pour zot drwa e mwan mon ti ganny akize.
Prensip SNP in toultan ki travayer Seselwa dan sekter offshore parey IOT i bezwen ganny menm drwa e proteksyon parey lezot travayer enkli kondisyon lapey.

Nou pa bezwen esper en eleksyon pou koriz en lenzistis.

Mon ti a kontan osi si tou bann travayer ki’n travay IOT depi okomansman e ki’n arete i ganny zot gratwite.

Letan ou koriz en lenzistis ou koriz li a’n antye sankwa i reste en lenzistis.
Koman en pep nou bezwen annan bann prensip kler, tou travayer i bezwen asir son benefis e kimannyer i pou avanse e fer progre dan travay.

En zenn i bezwen kapab planifye son lavenir san ki son progre i depann lo son afilyasyon avek nenport parti politik oubyen lorganizasyon.
Tou dimoun dan nou pei ki pli feb i bezwen ganny lasistans neseser oplivit posib e dan en fason ki pa fer li perdi son lafyerte e son dignite, tou dimoun ki annan responsabilite i bezwen kapab fer son devwar san regarde lekel sa dimoun ki i pe servi.

An dot mo tou dimoun i bezwen konnen a tou moman kote i debout e annan konfyans dan limenm.

Imedyatman ki nou form en nouvo gouvernman mon pou anons bann mezir pou fer sir ki napa plas pou diskriminasyon politik dan okenn travay oubyen servis gouvernman.
Bann travayer ki swiv Parti Lepep i annan garanti ki zot pa bezwen per diskriminasyon anba en gouvernman SNP, zot job i garanti, zot travay pou ganny rekonnet, zot drwa pou ganny respekte.

Mon pou fer sa akoz viv e travay san diskriminasyon i ou drwa, e pei i bezwen tou son dimoun.

Parey zot vwar mon vizyon pour sa pei i baze premyerman lo devlopman e respe pour son pep.

Mon krwar dan abilite tou dimoun pou vin meyer dan sa ki i fer avek lankourazman neseser.
Soley i lev pour nou tou e nou tou nou zanfan Bondye.

Sakenn antre nou i devret kapab devlop son potansyel pour li vin en lafyerte pou son Kreater e kapab kontan son prosen avek menm lanmour ki i annan pour son lekor.

Dan sa Sesel ki mon pe envit zot pou partaz avek mwan, mon vwar en leta kot Gouvernman i envestir afon dan ledikasyon tou zanfan Seselwa, savedir kot tou lekol i annan tou sa ki zot bezwen pou donn meyer ledikasyon nou zanfan.
Sa i enkli ansenyan, liv gidans disiplin ek partisipasyon aktiv paran ek ladministrasyon lekol.

Zanfan i devret santi zot konfortab dan laprantisaz, ansenyan i devret resevwar bon tretman ek lankourazman e sak paran i devret santi ki sa zanfan ki in met lo later e ki in anvoy lekol i son konsern e son lanmour.
Sa zenn i devret konnen ki napa nanryen ki pou bar li letan i aplik son lekor byen, si i annan talan pou vin en bon mason, sarpantye, enzenyer avoka oubyen dokter i devret konnen ki napa bar ki pou ganny mete dan son semen zis pou fer li pa reisir.

La mon fer kler avek tou bann zenn ki sa sistenm security clearance ki egziste ozordi dan nou pei pou ganny eliminen premye zour en ladministrasyon SNP.

Ou pou annan drwa ou lopinyon e eksprim li menm si ou lopinyon i diferan avek sa ki pou gouvernman.
Lazenes an dot mo mon pe dir avek zot ki zot demen pou depann lo zot prop zefor e leta pou la pou donn zot tou sipor e lankourazman.

Sa i ava permet ou ganny en bon sertifika avek bon kalifikasyon, en lanplwa apropriye e permet ou pran kontrol ou lavi, etablir ou fanmiy e ganny ou prop fwaye e viv koman en sitwayen responsab.

Mon pe dir ou ki mon pa anvi vwar politik pe fatig ou me ki politik i ava plito vin senpleman en konponan dan en demokrasi for atraver ki tou drwa i ganny respekte.
Dan mon plan se ou ki pou met ou desten.

Avek en nouvo gouvernman nou pou met anplas en progranm ki pou permet tou zenn Seselwa pou ganny training pou kapab ganny anploye dan bann metye ki egziste.

Nou pou met anplas en progranm ki pou plas zenn Seselwa ki fini lekol dan en landrwa travay apropriye avek zot kalifikasyon pour zot ganny leksperyans e prouv zot lekor.

Nou bezwen fer ki zenn ki kit lekol pa zis asize me ki zot rantre dan en travay e fer en kontribisyon pou fer nou lekonomi avanse.
Travayer Seselwa mon’n deza anonse depi lannen pase ki mon krwar ki zot merit ganny plis larzan dan zot pos.

Mon kontan vwar ki deza serten keksoz ki mon ti prezante dan mon plan in ganny aksepte e adopte par gouvernman aktyel la ki eleksyon pe aprose tel ki mon propozisyon pou tir taks lo premye R10,000 gratwite menm si zot pa’n al ase lwen pou fer sa aplikab pour tou travayer Seselwa.

Ou’n ganny dir ou pa kapab ganny en logmantasyon lapey.
Mwan mon pe dir ou ki ou kapab ganny plis larzan dan ou bidze lafen dimwan.

Premye mezir se pou fer en revizyon sistenm personnel, income tax.

Mon’n deza dir tir tax lo lapey anba R5,000, tir tax lo premye 20 erdtan overtime, tou travayer les zot fer tax returns lo depans ki zot fer e zot ava ganny en refund, tel ki depans lo lasante ek ledikasyon, etablir en sistenm taks ant zero a 20%.
Sa sistenm pou fer ki deswit tou travayer pou annan en minimum R500 anplis dan son lanmen lafen dimwan, tou travayer, ki swa ou dan sekter prive, oubyen ou travay dan gouvernman ou benefisye.

I pa zanmen nou lentansyon met fardo lo sekter prive ki zot pa kapab tenir me i bezwen annan en mekanizm pou reviz lapey travayer avek logmantasyon dan pri lavi.

Ler pri i monte lapey travayer pa devret ganny kit deryer.
Si nou oule en sosyete high-tech demen, fodre nou annan travayer ki ganny lapey konvenab, en pli bon lapey i permet sa travayer aste plis e biznes i profite, biznes pou kapab ogmant saler son travayer e anploy plis dimoun ler i fer pli byen.

Travayer Seselwa pa bezwen krwar ler ou ganny dir i pa posib.

Get sistenm pansyon, ler SNP ti propoze ti ganny dir i pa posib, eski ozordi pa nou vwar i posib e soutenab.
Letan mon regard travayer mon pa pou fer parey i arive ozordi, kot zis en kategori travayer ki dan gouvernman ki benefisye.

Mon pou regard osi sa travayer dan sekter prive ki zot osi zot annan en fanmiy ek depans, zot osi zot fer fas avek lavi dir e zot bezwen soulazman.

Alors travayer Seselwa mon plan ek mon vizyon se pour zot tou benefisye imedyatman dan lannen 2011 e non pa an 2020.

Avek sa nouvo plan regard taks ek lapey zot in sirman vwar ki mon pe tous sitiasyon sak fanmiy dan nou pei.
Mon anvi vwar tou fanmiy pe debrouy pli byen.

Letan zot tou zot ava pe travay e pe anmenn plis larzan dan lakour, mon vizyon se pou vwar zot vin pli responsab e amelyor zot sitiasyon.

Sa larzan anplis i ava permet zot pli byen okip zot lakour, fer reparasyon kot i neseser, lev nivo zot fanmiy e pli byen okip zot zanfan.

Sak fanmiy Seselwa i bezwen ganny ranforsi.

Se selman avek bann fanmiy solid ki nou pou kapab konbat kont bokou sa bann fleo sosyal ki pe afekte nou ozordi.
Mon determinen pou vwar leta nou fanmiy amelyore e alor leta nou pei sanze e amelyore.

Sa size pri lavi parey zot konnen in pre avek nou leker depi kontan.

Se anba mon direksyon ki SNP ti fer lamars kont GST lo komodite esansyel, nou ankor debout lo menm platform.

Alors mon ekspekte ki avek plis komers atraver plis larzan ki dimoun i anmenn dan lakour i ava annan pli bon konpetisyon e son lefe i ava en rediksyon dan pri komodite.
Mon anvi osi dir zot ki malgre liberalizasyon i bezwen annan en sistenm etablir kot marsan pa kapab vann komodite pri ki i anvi e fer nenport profi.

En fason pou anpes sa se pour fer sir ki konsomater i ganny edike e konn tou pri e alors ganny ankouraze pou al kot i pli bon marse e kit sa marsan ki oule vin ris en sel zour ater.

La mon anvi anonse ki nou pou ankouraz formasyon plis bann NGO pou montre lentere dan pri lavi e lavi tou lezour.
Gouvernman pou pare donn sibvansyon bann tel lorganizasyon pou fer en bon travay.

Lo en lot nivo nou bezwen pran sa size sekirite alimanter seryezman.

Koman en parti nou ti toultan ensiste ki fodre nou fermye i ganny en lasistans ki a permet zot koup kou prodiksyon e alor kapab kontinyen avek zot lantrepriz e fer desann pri lavi.

Ozordi mon repet ankor ki sa i reste nou pozisyon.

Sesel i bezwen prodwir tou poul, dizef ek pork ki i bezwen pou konsomasyon son popilasyon ek bann lotel.
Lo lot kote nou devret osi kapab prodwir en gran poursantaz fri ki nou popilasyon ek lendistri touris i bezwen, tou sala i kapab arive avek en bon partenarya ant gouvernman ek bann sekter prodiktif.

Dan mon plan pou en gouvernman demen mon’n met lobzektif ki nou prodwir 3 fwa plis bann keksoz ki nou lendistri touris i bezwen, nou pe mank en loportinite enorm ozordi pou ogmant nou reveni e kree larises pour Sesel par les lendistri touris enport tou sa ki zot servi.
Mon plan se pou ranplas omwen en kar lenportasyon par prodiksyon legim, fri ek lavyann, osi byen ki nouvo prodwir lanmer ki lendistri touris i bezwen.

Nou pou bezwen en nouvo plan pou lagrikiltir, pou lapes e pou transformasyon prodwir lanmer pour nou fer sa.

Avan ki ou dir i pa posib, demande akoz lezot landrwa i kapab prodwir keksoz ki nou enporte e akoz nou nou pa kapab prodwir nou menm.
Frer ek ser Seselwa apre tou sa bann lannen, nou’n ganny tanker, sa i byen si i pe anmenn deviz pour nou pei e pe donn plis posibilite lanplwa ek devlopman nou bann zenn me selman mon pankor kapab konpran akoz ki Moris i annan son prop bato ton me nou ki ganny konsidere koman kapital ton dan losean endyen nou ankor pe zis ranmas larzan lo licence ek transbordman e nou bezwen pey enn pti bwat ton sitan ser.
I pankor tro tar pou lans nou dan sa domenn e en nouvo gouvernman pou asire ki en tel demars i abouti atraver en kolaborasyon avek sekter prive.

Nou pou komans batir nou prop laflot bato lapes ton avek lenvestisman etranze e partisipasyon lokal.

Permet dimoun aste shares dan Savings Bank i minim konpare avek loportinite lenvestisman ki nou kapab ouver dan lezot domenn.

Annou ouver plis loportinite pou travayer Seselwa ki deza pe montre zot konpetans lo bato franse ek espanyol.
Sekirite alimanter pou osi vedir pli gran lankourazman pour nou bann peser afen ki zot ava kapab satisfer bezwen nou popilasyon me osi rantre dan biznes leksportasyon.

Lapes ek lagrikiltir pou vin 2 domenn lo ki nou pou met bokou lanfaz.

Later lagrikiltir pou ganny proteze e labank devlopman ansanm avek lezot lenstitisyon i ava asiste bann ki enterese pou nobou lans zot dan bann pli gran lantrepriz.

Tou sala i ava pou byennet pou pep.


Mon repet ankor, nou kapab fer pri lavi desann dan Sesel e mon pou fer sir ki sa i arive.

Seselwa i devret viv byen e tou fanmiy i devret kapab nouri zot lekor byen.

Frer ek Ser Seselwa lo plizyer repriz mon’n fer li mon devwar pou koz lo leta nou sosyete avek tou bann diferan fleo, parey mon’n deza fer li ozordi mon repet ankor ki nou pa kapab annan en lezenes ki ganny detri avek lapoud, fodre ki nou elimin eroin e tou drog danzere dan nou pei ennfwa pour tou.
Travay ki NDEA pe fer ozordi, malgre serten reisit i pa lo nivo ki mon ti a ekspekte.

I annan tro souvan en eleman cowboy e mank respe pour sitwayen ki napa nanryen pou fer avek drog e alors en mank korperasyon avek piblik ki fer ki drog i kontinyen rantre dan nou pei pou anpwazonn nou lazenes e fer bann fanmiy viv dan soufrans e dan lafreyer.

Anplis ki sa i kontinyen annan tro bokou lenterferans politisyen letan serten dimoun i ganny arete parey nou’n vwar tou resaman.
En ladministrasyon SNP pou pran sa lalit oserye.

Batay kont drog danzere i bezwen servi plis lentelizans e mwens metod cowboy, setadir fer lakours dan lakaz avek fizi e tir bann madanm dan lasanm benn fodre i arete.

Ler NDEA i al dan en kominote i bezwen konnen egzakteman kwa ki i pe al fer, lekel ki i pe al targete.

Okenn kominote dan Sesel pa kapab ganny pran otaz e viv anba curfew zis akoz NDEA.
Premyerman nou pou reorganiz NDEA pou fer li vin en lorganizasyon profesyonnel e konpetan, politisyen ki swa, State House ou ayer pou aret enterfer dan travay sa lorganizasyon parey dan travay lapolis ek Lakour.

E kot i annan lenformasyon korek ek laprev nou pa pou triye.

Dan sa konba pa devret annan triyaz.

E mon pe dir pour napa okenn triyaz.

Si ou en trafikan lapoud, tanpi konnen ki ou pozisyon, oubyen ou kouler politik, lebra lalwa pou ariv kot ou.
Nou priyorite i devret reste proteksyon nou popilasyon, spesyalman nou zenn e met lord avek sa bann ki non selman pe fer larises malapropo e sal me ki anmenmtan pe detri nou lafors travay e lavenir nou pei.

Frer ek ser Seselwa parey zot in remarke mon enterese avek solisyon pour nou kree en meyer pei, mon plan se pou fer lafors lapolis vin en lafors dan kominote e pour kominote non pa zis tay avek dimoun obor semen me pou konbat tou lofans kriminel e asiste dimoun kot zot bezwen.
Fodre ki en madanm ki sorti travay aswar i kapab mont kot li an sekirite, fodre pa ki dimoun i ariv se zot apre travay e vwar zot lakaz in ganny kase, lapolis pou bezwen pas dan en reform e tou polisye i bezwen annan en bon latitid pou ed kominote olye krwar ki zot en bann bay ki kapab fer sa ki zot anvi.

En ladministrasyon SNP pa pou zis donn panadol pou soulaz soufrans me nou pou al rod lakoz problenm e atak li dan son fondasyon menm.
Avek en tel lapros mon espere ki nou pou kapab retir nou bann zenn fiy ki dan prostitisyon lo semen, konbat kont vol, rezourd sitiasyon presyon ek maladi mantal e ankouraz nou popilasyon pou adapte en stil lavi pli responsab pou konbat SIDA ek epatit ki pe menas nou ozordi.

Tou resers i montre ki se amelyor lavi nou pep ki permet konbat fleo sosyal.
Dan nou progranm, nou anvizaz en servis lasante ki donn en servis pli o nivo posib kot pasyan i konn zot maladi e resevwar tretman apropriye imedyatman san bezwen esper 3 mwan pou vwar en spesyalis.

Kot nou bann profesyonnel i ganny tou lankourazman e plis posibilite pou aprofondi zot konesans.

Mon vwar en pli gran kolaborasyon ant nou sistenm lasante ek bann lopital spesyalize a letranze.

Napa plas pou politik dan lasante me zis bon swen, konpetans ek konpasyon.
Sa i anmenn mwan lo en lot gro problenm ki pe ronz nou sosyete, koripsyon.

Mon prensip i senp.

Elimin koripsyon ennfwa pou tou.

Malerezman pou rezon ki i konnen malgre rapor Oditer Zeneral ek zis sa gouvernman aktyel lenvestigasyon Komite Finans Lasanble Nasyonal, zot swadizan lager kont koripsyon pa’n abouti dan nanryen.

Fodre ki tou Seselwa i konpran byen, ki koripsyon i tir manze dan labous Seselwa.
Letan plizyer milyon i disparet dan bann proze leta, letan zofisye gouvernan i pran gous, letan larzan lamann serten lorganizasyon i al dan pos serten endividi e pa rantre dan kof leta, letan zofisye gouvernman i travay dan zot lentere personnel, e non pa dan lentere lepep Seselwa, sa i apel koripsyon.

Son eliminasyon pou komans par annan bann vre gardyen.

Nou pou ranforsi sistenm lodit dan tou departman pou fer sir ki tou i mars byen.
Biro Loditer Zeneral osi pou ganny ranforsi e ganny donnen plis pouvwar.

Lasanble Nasyonal pou bezwen transformen e konn son rol.

Letan nou dan gouvernman nou pou fer lopozisyon Chairman sa komite Finans e tou mwayen i ava ganny met a dispozisyon sa komisyon pou fer lenvestigasyon.

Letan zot pou dekouver en keksoz, case i ava ganny anmennen ankour e gouvernman li osi i ava pran aksyon disipliner serye kont bann ki responsab, ki i Prezidan, Vis Prezidan, en Minis, en manager oubyen en clerk.
Byen leta i pou lepep Seselwa, gouvernman i senpleman gardyen sa bann byen e i ekspekte fer sir i gard li byen.

Mon mesaz lo sa size i senp, en travayer gouvernman i devret travay onnet e ganny rekonpans apropriye.

Frer ek ser Sesel in ganny formen par bann imigran, napa personn ki ti natif Sesel avan 1770 me anmenmtan nou’n rekonnet ki ozordi nou annan en idantite e ki nou gran paran lesklav oubyen kolon in donn nou en patrimwann.
Pou mentenir sa balans e gard sa larmoni byen frazil nou bezwen tre sansib.

Malerezman dan le pase in annan bann mannev tro fasil tel ki vann nou nasyonalite oubyen fer li kado pou serten faver ki in anmenn serten destabilite.

SNP ek mwan menm nou vwar li koman nou responsabilite pou mentenir sa balans.
Nou senpleman dir ki nou nasyonalite pa kapab ganny vann oubyen ganny donnen avek nenport ki e nou mentenir ki avan en etranze i ganny drwa travay dan nou pei, fodre ki napa Seselwa ki kapab fer sa travay.

Frer ek Ser sa i menm sitiasyon ki Seselwa ki pe travay dan pei deor i fer fas avek.

Nou bezwen protez nou pep ek nou pei.

Sa ankor ennfwa i reste koman enn nou prensip fondamantal ki nou pou met anpratik letan nou diriz sa pei.
Eski sa i fer nou vin bann monst e bann zenofob ki anvi manze e touy tou etranze?

Dan sa menm konteks i enportan pou dir ki SNP in toultan debout anfaver lenvestiser etranze ki serye e prop, se pour sa rezon ki nou ti anmenn lalwa EDA ankour e lager ziska ki in ganny retire lo nou bann liv lalwa.

Nou pou ankouraz tou lenvestiser etranze me zot bezwen prop, serye e obzerv tou lalwa parey Seselwa e montre respe pour nou pep ek nou pei.

I osi senp ki sa.
I osi senp ki sa.

Nou pou fer sir ki laplenn fer biznes e envestir i parey pou tou dimoun.

Sepandan akoz nou pti pti serten domenn tel ki pti lotel, car hire, taxi e bokou lezot dan sa kategori i devret rezerve antyerman pou Seselwa.

Eski sa i fer nou kont etranze e fer nou bann dimoun zenofobik?

An sa ki konsern vann teritwar Sesel avek etranze ankor ennfwa fodre nou ganny li byen kler e fodre pa ki serten politisyen i esey fer nou krwar lizour pou aswar ler zot pe sey kasyet zot fot.
Se gouvernman ki responsab pou donn permisyon pou en etranze aste en morso later Sesel.

Sa i leka, ki swa sa propriyete i prive oubyen pour leta.

Zot pa kapab aprezan vin lav zot lanmen e donn lenpresyon ki zot pa responsab e se bann dimoun prive ki’n vann later.

Se gouvernman ki responsab akoz zot ki deside.


Sa ki zot vwar ozordi set en sitiasyon kot in annan Seselwa ki’n vann zot propriyete avek etranze me dan laplipar ka se gouvernman ki’n vann gran, gran morso nou teritwar ek later leta avek etranze e dan plizyer ka pou preski nanryen ditou.

Serten etranze ki deza annan en morso later pe rod plis ankor.

I annan enn ki deza annan 27 diferan propriyete e la i pe negosye pour li aste en lot 26 arpan.

Dir mwan frer, ek ser Seselwa eski sa i normal?


Eski nou pou kontinyen ferm nou lizye e bous nou zorey e fer konmsi tou keksoz i oke?

Eski nou pou kontinyen aksepte ki zour an zour nou pei pe nepli pour nou e ki ler nou dir ki in ler pou arete serten i vwar sa koman zenofobi e politik bon marse.

Eski sa bann dimoun ki pe akiz nou i realize ki dan pei zot bann dalon en Seselwa pa pour zanmen kapab aste en morso later e ki menm pou rantre laba nou bezwen pey en viza ki kapab ganny rezete.
Seselwa, SNP ek mwan apiye par zot nou dir ki sa pa kapab kontinyen, nou bezwen met en stop avek sa kalite tranzaksyon e gouvernman pa kapab kontinyen fer kado later pour 1 roupi.

Bann zenerasyon Seselwa i bezwen asire ki zot osi zot pou ganny en later pou konstrir en lakaz e etablir zot.

Si tou bann pli zoli morso later avek en gran siperfisi, e nou bann lakot i al pour etranze, kwa ki pou reste pou Seselwa?

Kwa ki pou reste pour nou zanfan ek nou bann pti zanfan demen?
En ladministrasyon SNP pa pour vann later leta oubyen zil avek etranze, me nou ava plito konsider aprouv en sistenm bay pour en peryod 25 an renouvlab e zanmen pou 99 an.

Sa i ava garanti ki later Sesel i reste pou Seselwa.

Frer ek ser afen ki nou grandi koman en pep, devlop nou lekonomi e vin en nasyon ki nou lafyerte pa baze lo zoli parol i tre enportan pour nou ranforsi nou demokrasi e fer nou pei vin transparan e ouver.
En nouvo ladministrasyon SNP pou ranforsi tou bann lenstitisyon demokratik ki ava asire ki a tou moman nou pep i ava okouran lo kwa ki pe pase dan nou pei.

Premyerman kot i konsern laliberte lekspresyon, mon ladministrasyon pou anmenn en nouvo lalwa ki diriz lord piblik ek aktivite ki lepep i ganny drwa fer.

Sa lalwa pou anlinny avek Konstitisyon e pou respekte drwa sitwayen pou rasanble dan lape e fer tande zot demann.

Dezyenmman SBC pou pran en nouvo vokasyon, i pou finalman vin endepandan e enparsyel.
Se pa Prezidan ki pou akter prensipal dan tou son progranm.

Zournalis pou lib pou fer raportaz menm si zot size i sansib e kapab tap gouvernman.

Se gouvernman ki pou bezwen vin serye.

Si gouvernman pe fer son travay san magouy, san preferans, san diskriminasyon i pou napa nanryen pour li per, i pou napa nanryen pou li per okenn progranm oubyen zournalis endepandan, i pa pour bezwen per kan lenz sal i lav an piblik akoz gouvernman i bezwen fer sir ki napa okenn lenz sal.
Me si zournalis i dekouver keksoz mal ki demann demisyon en Minis, nou ava fer li.

Sa Minis pa pour ganny zis transfer dan en lot pozisyon parey i arive ozordi.

Mon ekspekte vwar en SBC ki pou osi vin en sekirite e en gardyen nou demokrasi.

Mon ekspekte ki i rod plizyer lopinyon diferan lo en size lentere nasyonal i form parti fondamantal sa rol.

Bann progranm tel ki en moman avek Prezidan pou arete imedyatman.
Si Prezidan i donn en konferans de pres tou zournalis i a ganny envite, enkli SBC e zot a ganny loportinite poz li tou kestyon ki zot anvi.

En nouvo ladministrasyon pou liberaliz bann airwaves, sa vedir nou pou permet letablisman stasyon radio ek televizyon prive, an swivan demann Konstitisyon sa vedir san ki zot promot divizyon ek laenn.

Sa ankor ennfwa i ava permet nou pep ganny en pli gran varyete lenformasyon ek divertisman.
Laliberte lekspresyon pou ganny prezerve dan tou son laspe frer e ser Seselwa.

Kot i konsern serten lezot lenstitisyon tel ki komisyon drwa imen, komisyon etik, komisyon medya, ankor ennfwa nou pou rod ranforsi zot afen ki zot vin vreman efektiv e desarz zot responsabilite dan en fason ki ede anmenn en pli gran koerans sosyal e protez drwa tou sitwayen.

Lasanble Nasyonal osi pou bezwen regard ankor son rol e vin en vre lakaz reprezantan lepep Seselwa.
Dan bokou domenn tel ki regilasyon lo konportman Manm, e privilez bann dirizan pou bezwen ganny revizite.

Letan nou dan gouvernman nou pou donn Lider Lopozisyon son vre rol dan en demokrasi, e nou pou permet li fer son travay efektivman dan Lasanble Nasyonal e lo nivo Nasyonal.
Pou fer sir ki nou demokrasi i pran rasin dan nou bann kominote, mon bann ladministrasyon pou prezant lalwa apropriye pour ki bann konsey distrik i ava ganny elekte e se MNA elekte ki ava azir koman Chairman sa bann konsey, DA i ava sa travayer gouvernman ki azir koman liyezon ant gouvernman ek konsey dan desarz bann desizyon, i pou pran son rol en vre ladministrater e serviter piblik e i pa pour ganny drwa fer kanpanny avek okenn politisyen parey i arive ozordi.
Mon anvizaz osi en eleksyon pou Mer Victoria, sa lofis i ava ede remet lavi dan nou kapital e fer li vin en landrwa atiran, prop e vibran.

Lavil Victoria i bezwen vin kapital en pei ki annan en lendistri touris e en popilasyon ki annan en kiltir.

Mon oule vwar plis lanmizik, lar teat, manifestasyon kiltirel dan Victoria ki a osi al dan bann lezot distrik.

Ser ek frer Seselwa nou demokrasi i devret fer li pli fasil pour nou pep elekte e sanz son dirizan dan lape atraver bwat vote.
Mon pa krwar dan bann long manda e se pour sa rezon ki nou pou rod tou sipor pou redwir maksimonm manda ki en Prezidan i kapab servi pou anpese ki bann sitiasyon parey Lezip, Lalibi, ensidswit i vin isi.

SNP pou demande ki en Prezidan pa ganny drwa servi plis ki 2 manda koman Prezidan.

Personn dan nou popilasyon pa fodre viv dan lafreyer politisyen.
Ziska kan, pep Seselwa, ziska kan eski nou pou permet politisyen reprimann nou dan nou prop lakaz si nou les en lot politisyen rantre, ziska kan eski politisyen pou entimid nou zabitan e menas zot.

Ankor ennfwa mon dir fini avek tou sala, donn nou pep laliberte ek respe e met politisyen dan zot plas koman bann serviter e travayer sa pep e non pa koman bann gran senyer ki serten i krwar zot ete.

Frer ek ser Seselwa mon’n tras en semen ki kapab fer nou ini koman en pep, koman en sel pep e en sel nasyon.
Mon krwar dan konesans ek abilite nou bann profesyonnel Seselwa ki pe montre zot devosyon dan pran swen avek nou malad, sekour bann ki rankontre maler, ansenny nou zanfan, administre nou sosyete e defann bann ki pli feb. Mon annan konfyans dan nou bann zonm ek fanm dan liniform ki vwar servis anver leta koman zot devwar.

Mon salye tou travayer Seselwa ki fer zot travay avek devosyon ek lanmour.

Mon rekonnet travay ek devosyon tou regroupman relizye pou lev nivo moralite dan nou sosyete.
Mon respekte nou bann paran ki’n ede fer nou sa ki nou ete ozordi atraver zot kontribisyon.

Mon anann lespwar dan nou lazenes ek bann zenerasyon ki pou monte a lavenir e mon kontinyen siport bann diferan parti nou kominote tel ki kominote La Misere ki pe debat pour zot kapab ganny zot rezon.

Avek sa fondasyon ki nou anvi kree, napa fason ki Sesel pa pour vin sa legzanp dan losean endyen.

Napa fason ki Sesel pa pour briye lo nivo enternasyonal.
Annou ansanm sanz leta nou Nasyon e fer li vin enn kot nou viv vreman dan lanmour, dan lape, dan linite anba proteksyon ek direksyon nou Kreater.

Se dan sa lespri ki SNP pou antreprann sa kanpanny eleksyon ki devan nou.

Mon envit tou bann ki pou partisip dan sa eleksyon pou rezet lensilt, kalonmni, menas ek vyolans.

Mon’n donn lepep Seselwa mon langazman, mon dedye mon lafors e mon lasante ki solid, ki Bondye i donn mwan ek mon kouraz pour sa pep Seselwa e pour Sesel.
Senyer beni nou pei, beni nou pep, vers ou benediksyon lo tou Seselwa, retir tou move lentansyon e tou move lespri ki anpes nou viv dan linite e mars avek ou.

Mon bann frer ek ser Seselwa pou Sesel e pou tou Seselwa nou dir nou pa pour zanmen les tonbe.

Mersi bokou.

(Applause) MR SPEAKER Avan mon donn laparol Onorab Potter mon oule remind bann dimoun dan Gallery zot pa annan drwa aplodi isi la anndan.

Okenn ki fer li mon pou met deor.

Onorab Potter.

(Interruption) Onorab oule vin asiz la pour rule.


I am now calling you to order Onorab Ferrari, right?

HON MARIE-LOUISE POTTER Mersi Msye Speaker.

Avan mon komanse permet mwan eksprim nou kondoleans a fanmiy sa 3 zenn garson swivan sa aksidan trazik yer bomaten ki’n arive Anse Aux Pins.

Lanmor e aksidan zenn sa laz i touzour en gran pert e en soufrans terib pour zot fanmiy, pour zot zanmi, kominote e ki nou tou nou osi partaze.

Nou swet zot kouraz dan sa moman difisil e nou lapriyer i avek zot.
Mr Speaker, Koleg Manm Lasanble, pep Seselwa.

Leta nou nasyon i zis 3 mo, 3 mo senp ki dir tou lo sa ki nou nasyon e nou pei i vreman ete ozordi.

3 mo laverite lo en realite ki pe get nou fran dan nou lizye ki personn pa kapab kasyet, malgre tou sa ki zot esey envante e promet.

Sa dikton ki dir ki laverite pa kapab kasyet, zanmen in deza vin pli vre ki ozordi.
Me leta nou nasyon ki tenm sa deba ki Prezidan ti lanse Vandredi pase in swiv bomaten plito par en diskour e plan en gouvernman fantonm ki pe ravaz lespri Lider Lopozisyon ki deza fatige sirtou la ki dat eleksyon in fini anonse e ni menm en kandida Vis Prezidan zot napa e tou SNP pe dir ki i pe al anmas en lot defet dan sa eleksyon.
Vandredi pase mon tande zot ti pou tonm senkok isi anndan si Prezidan ti’n dizourd Lasanble Nasyonal e fer sa 2 eleksyon ansanm akoz zot pankor pare e tou sa ki zot demande pou vin zot kandida in fini les tonbe.

La bomaten menm plizyer teks pe rantre e pe demande si sa diskour i vreman leta nou nasyon oubyen leta mwayenn oriyan.

Les mwan fer en keksoz byen kler pou lopozisyon, Sesel pa mwayenn oriyan e Seselwa nou pa ni Tinizyen, ni Ezipsyen, ni Libyen, ni Alzeryen.
Nou dan Parti Lepep nou pa pe rezouir avek sa ki pe pase dan sa bann pei, nou plito atriste avek lakantite viktim e soufrans ki sa konfli pe antrennen.

Nou konsernen akoz nou konnen ki sa ki pe arive laba pou annan gran konsekans lo pri petrol ki laplipar zot i prodwir parey nou’n komans vwar arive.

Sa pou afekte Sesel direkteman e pou fer pri lavi monte.

Me parey nou konnen letan sa i arive lopozisyon pou selebre parey zot kontan selebre tou maler Sesel.
Mr Speaker Sesel lontan nou’n fer sa kalite sanzman ki bann Arab prezan pe rode, sa revolisyon e sanzman ki nou’n fer depi byen lontan in anmenn sitan dibyen pou mazorite Seselwa i rezon prensipal akoz mazorite Seselwa i kontinyen re-elekte vre dirizan lepep pou diriz Sesel malgre tou sa bal ki lopozisyon in danse tou sa letan ki zot in dan lopozisyon.
Mr Speaker zis 2 an pase nou’n fer en lot sanzman ekonomik ki parey nou a rapel ti fors en serten kwizinyen kit lakwizin e ni menm semen pou fer demonstrasyon parey bann Arab pe fer zot pa ti vwar telman zot lanmen ti’n brile e deplise avek lanmans pwalon ki ti’n tro so pour zot tenir.

Ozordi letan lasaler dan lakwizin in bese, gato pe kwi e pe kontinyen grosi, zot retournen avek zot larogans labitid e dir ki sa i zot gato e zot ki oule partaz sa gato antre zot apre eleksyon.
Zot menm ganny lodas pou dir pous sa enn ki’n kwi sa gato e anpes li kontinyen kwi ankor gato akoz in tro konn kwi e in tro lontan dan lakwizin.

Sa i sanmenm sa politik too long in power ki zot pe sey enporte ek bann pei Arab menm si zanmen zot in oule santi bann Arab.

Lekel sa Seselwa ozordi ki pa vwar sa kalite politik bon marse ki pe ganny pase?
Konbyen siporter lopozisyon ki annan son dignite pou aste ankor sa politik resofe e pou ganny kouraz pou vot ankor pou sa lopozisyon ki pou perdi ankor me sa fwasi zot pa pou zis dir granmersi pa zot ki’n gannyen me zot pou fer serman ankor lakwizin.

Mr Speaker sa politik too long in power i en lot lesey dezespere par en lopozisyon ki ozordi limenm in fatige, i eparpiye e san direksyon e oule sanz gouvernman aktyel me ki apre pa pour konnen ki zot pou fer ek sa sanzman ki zot in rode.
Pep Seselwa Sesel i annan ase leson pour tire lo sa ki pe pase partou kot in annan sa sanzman san direksyon ki lopozisyon pe rode.

Sesel nou pa bezwen sa kalite lagal ki apre nou pou napa ase zong pou nou grate.

En parti ou en dirizan politik pa ganny zize par kantite letan ki in fer opouvwar me plito par lakantite ki in akonplir pour son pei pandan ki in opouvwar.
Si i oule konnen ki kantite sa Parti Lepep e sa dirizan Lepep in fer pou Sesel pandan ki in opouvwar zis konpar Sesel avek bann pei pli gran e pli ris ki nou ki ti ganny zot lendepandans dan menm lepok ki nou.

Demann ou lekor si lezot pei lo nou kontinan e ayer in akonplir pour zot pep, ki sa bann pei in akonplir pour zot pep avek sa lendepandans ki zot ti gannyen dan menm lepok ki nou?

Zis ouver ou lizye ert senser avek ou menm e sa i ava ou moman laverite.
Mr sa ki pli enteresan avek sa zafer too long in power, ozordi se sa bann menm prop siporter SNP ou plito zot bann ansyen siporter ki’n dezert zot ki pe dir ki SNP is a spent force e ki SNP has been too long in opposition doing absolutely nothing.

Zot menm la anndan an prive ki pe demande ki i annan en real change from within to save the opposition.

I menm annan ki pe demande akoz pa met en limit lo term ki en dirizan lopozisyon i kapab servi zis parey i leka pou term Prezidan.
Bann ki pli vokal pe dir piblikman ki SNP in vin viktim zot bann menm petar, si pa petar ton ki zot in servi kont zot oponan pandan sa 19 an ki zot in lo pouvwar dan lopozisyon.

Bann gro lakaz ki zot ti kritike lo montanny ozordi zot osi zot annan, bann transpor duty free ki zot ti kritik zot oponan pou annan, ozordi zot osi zot annan sa ki pli gro, bann zanmi etranze milyonner ki zot ti akiz zot oponan pou annan, ozordi zot osi zot dan sa frekantasyon.
Bann vwayaz a letranze dan first class atraver lasal VIP e weekend lo zil elwanye ki zot ti kritike, ozordi zot osi zot fer.

Pa fini, ozordi zot menm ki pli kritik e ki pli pa oule bann menm sanzman ki zot ti anvi Sesel.

Liberaliz komers e larg lanmen marsan.


Ozordi zot menm ki koz plis li konpetisyon e lavi ser e pe rod sa fwasi met kontrol NGO e zot ankor pe fer zot siporter krwar ki zot annan en baton mazik pou zot kapab fer pri lavi desann ki nou tou nou konnen i depan antyerman lo sa ki pe pase a letranze.

Mr Speaker sistenm peyman sekirite sosyal kot diferan grad anplwayer ti pe pey diferan sonm, ki zot ti dir pa ti fair e fodre fer laplenn nivo.
Ozordi zot menm ki dir tir nivo e fer travayer pey diferan income tax atraver zot fame incremental tax ki pou tax plis sa teacher, sa ners, sa gard, sa dokter, sa enzenyer, sa zenn ki’n fek graduate e sa fanmiy ki pe travay dir ki zot menm zot ti akiz zot oponan dan le pase ki ti pe ganny tro pini.

Lenvestisman etranze ki zot ti dir Sesel ti bezwen me pa ti pe antre Sesel akoz etranze ti napa konfyans dan sa gouvernman, ozordi zot menm ki pli kont sa kalite lenvestisman e pli kont etranze Sesel.
Menm si bokou zot prop siporter pe benefisye avek larzan ki etranze pe anmenn Sesel.

Konblaz ki zot ti kont anmor, ozordi zot menm ki pe lager plis pour zot siporter ganny en morso laba e pour zot siporter ganny en lakaz Perseverans.

Ledikasyon ek progranm relizye ki zot ti dir i manke dan Sesel, ozordi zot menm e serten zot portparol dan nou Legliz i kont ki i annan en souvenir revey Lepap dan lakaz bann kretyen dan nou pei.
Vreman mon pa konnen si i en koensidans ki pandan ki nou pe akeir Karnaval de Karnaval dan nou pti kapital lopozisyon in apre 18 an vin en nespes kontradiksyon de kontradiksyon Sesel konmsanmenm.

E la ki dat eleksyon in fini ganny anonse, zot bann siporter pe dezert zot par grap e pe fer zot pas sa ki zot ti fer DP pas ladan an 1998, vre what goes round comes round konmdir Angle.

Vwala vre rezon akoz SNP i trankil ozordi e bann paviyon ver in blansi.
Bokou zot pe dir ki zot pe zis espere pou vwar kantite abimen ki zot pou ganny abimen dan bwat vote an Me.

Bann ki ti ganny servi pou vol eleksyon Anse Etoile pe konfese, bann ki ti ganny tire St Louis pou vin anrezistre Anse Etoile pou balans latab pe larg lanmes, bann vre zabitan Anse Etoile ki zour eleksyon ti dekouver ki zot non ti’n ariv Roche Caiman, Praslin e dan plizyer lezot distrik kot Parti Lepep i deza for in konpran ki’n pase.
Msye Speaker tou sa koze e tou sa ki nou lir, tou sa ekrir ki lopozisyon i ekrir lo vol eleksyon e deba ant si Komisyon oubyen Komisyonner i pli bon i en lesey pou kasyet vre voler dan sa zafer.

Karya, karya menm, zot a manz ou anba, anba parey i annan i fer dan bann biro gouvernman zis pou fer lepep fristre.

Nou dan Parti Lepep nou krwar dan en prosesis elektoral e en biro, ki i Komisyonner, ki i Komisyon Eleksyon ki endepandan, konpetan e kredib.
Nou rekonnet ki lamazorite zofisye e mon repete, mazorite zofisye ki’n ganny apwente pou sirvey legzersis lademokrasi Sesel atraver lanrezistreman voter e eleksyon ki fer e deroulman tou eleksyon ki’n ganny fer depi nou trwazyenm repiblik in fer zot travay avek enparsyalite.

Parkont nou osi nou annan serten konsern e rezerv lo lendepandans serten zofisye ki ganny apwente me ki vin bann azan lopozisyon anndan.
Dan sa konteks, tou an respektan lendepandans sa lenstitisyon permet mwan fer serten propozisyon ki a retir tou dout lo kredibilite nou prosesis ki endispansab pou konsolidasyon nou zenn demokrasi.

Premyerman ki biro komisyonner eleksyon i konsider pour ki alavenir lalis voter i kontenir pa zis non e idantite sak voter me osi son portre parey i leka dan plizyer pei.
Sa i a ede idantifye bann voter sak distrik e a dekouraz okenn politisyen enport oubyen eksport okenn vot dan en distrik pou donn li serten lavantaz parey ti leka Anse Etoile dernyen eleksyon.

Dezyenmman ki Biro Komisyonner Eleksyon i conduct en electoral census tou le 5 an an preparasyon pou eleksyon zeneral pou asire ki lalis voter is as far as possible reflekte topografi bann sirkonskripsyon elektoral.
Sa i ava ede redwir lensidan kot bokou voter pa vot dan distrik kot zot aktyelman pe reste parey i leka dan plizyer distrik ozordi e redwir lavantaz ki okenn politisyen i kapab tire dan sa sitiasyon.
Trwazyenmman ki biro eleksyon i pibliy non bann zofisye ki ganny selekte pou travay dan bann biro distrik swa oubyen avek lanrezistreman voter oubyen ler i annan en eleksyon avan ki zot ganny formelman apwente pou permet okenn manm piblik, parti politik fer okenn obzeksyon si zot annan rezon pou krwar ki en zofisye pa pour desarz sa responsabilite avek lenparsyalite ki sa travay i demande.
Katriyenmman ki sa pratik annan en agent ki reprezant sak parti politik kot stasyon vote zour eleksyon pou obzerv sa ki pe pase e fer sir ki napa okenn trik par okenn parti i aplik osi pou legzersis anrezistreman voter ki ganny fer tou le- z-an dan tou distrik.
Sa i ava anmenn plis transparans dan sa legzersis e redwir okenn risk manipilasyon par serten endividi anba, anba kot letan nou nou tou nou ava sirvey kanmarad, personn pa pour kapab fer trik e donn fo lenformasyon Regar lo tou sa ki pe pase dan biro eleksyon tel ti leka Anse Etoile.
Senkyenmman ki tou obzeksyon ki ganny fer lo en lalis voter i ganny pibliye pandan en dele letan pou permet sa voter ki son non in ganny obzekte ganny apele pou zistifye son vre landrwa reste avan ki okenn desizyon i ganny pran pou tir li lo lalis.

Dezyenmman pou permet dimoun ki konnen kote sa voter pe reste pou enform biro Komisyonner Eleksyon dan ka kot sa voter i pa pran kontak ek sa biro dan dele letan ki demande.
Ozordi sa prosedir fer obzeksyon kont en voter ki pa pe reste dan en distrik me ki lo lalis voter sa distrik i enn ki preski enposib akoz biro Komisyonner napa ase kapasite e letan pou al rode kote sa voter i vreman ete avan ki lalis i ganny sertifye an Mars.

E lesey pou pas sa responsabilite lo sa voter ki vin fer sa obzeksyon i zis en lesey pou pass the buck e i pa solisyon ideal pou adres sa problenm.
Mr Speaker mon’n fer sa bann propozisyon akoz nou dan Parti Lepep nou osi krwar dan en prosesis elektoral ki lib e zis, nou prosesis elektoral i devret enn ki pa zis kredib e transparan me ki seen to be credible and transparent.

Zanmen nou devret annan en sistenm ki pou donn okenn parti politik ou politisyen okenn lekskiz pou sot dan semen e fer dezord kan zot perdi eleksyon lo baz ki zot in ganny vole parey i annan pe marye pike pou fer byento akoz zot in fini vwar zot pe al ranmas en bate bef.
Dan nou demokrasi lavwa e lavolonte lepep i ganny eksprimen dan bwat vote e pa dan semen.

Se pour sa rezon ki nou pa devret les okenn parti ou politisyen enfiltre sa prosesis sakre.
Lo sa size larzan eleksyon ki lopozisyon i kontan koz lo la e ki’n ganny mansyonnen bomaten, les mwan fer kler avek dirizan lopozisyon e bann ki pa kontan larzan ki nou dan Parti Lepep nou’n touzour mentenir en prensip e disiplin ki tou nou bann dirizan san eksepsyon i kontribye en poursantaz nou saler dan fon parti tou le mwan.

Nou bann manm e siporter i osi fer kontribisyon kot zot kapab.

Sa i en pratik ki’n touzour la.


Sa fon i an retour ganny servi pou finans nou bann aktivite politik e i ed bann ki dan bezwen e ki vin demann nou en led, pa zis kan i annan eleksyon me a tou moman.

I vre ki ler i annan en eleksyon demann pou lasistans i tant pou ogmante me pa tou keksoz ki ganny demande ki posib pour nou fer.

Me kot i posib, wi nou pou fer nou mye pour nou ed enn nou frer ki dan bezwen.
E les mwan profit sa lokazyon pou fer en lapel avek tou manm e siporter Parti Lepep ki oule fer en kontribisyon dan fon nou parti pou pran kontak avek nou reprezantan dan distrik pour nou kapab kontinyen fer sa travay.

Si SNP pa pe ed personn petet zot siporter i devret demann zot kote tou zot gro saler ek zot bann sponsor pe ale.
Mr Speaker bann levennman ki’n mark Sesel sa dernyen 5 an pe san dout fer leta nou nasyon vin enn ki vibran e eksitan kot ozordi nou kapab regard lavenir avek bokou konfyans e loptimizm.

Bann desizyon e aksyon Prezidan Michel pandan son manda, in fer Sesel ozordi vin the talk of the town.

Preski tou leswar lo nou televizyon nou tann bann reprezantan kominote enternasyonal e pei fer temwanyaz lo sikse Sesel e sa i en vre viktwar pou Sesel e ki vreman fatig zot konmdir Prezidan.
Me nou dan Parti Lepep pli gran viktwar ki nou pou donn Sesel sa lannen se viktwar Prezidan Michel dan prosen eleksyon.

Nou pou donn Prezidan Michel sa gran viktwar akoz in touzour annan en vizyon pou Sesel.

In akonpanny Sesel e pep Seselwa dan plizyer letap sa vwayaz ki nou’n fer ansanm koman en nasyon, in konn sa semen ki lepep Seselwa in traverse ansanm okour bann lannen parker, in konn nou bann moman difisil, nou bann moman sakrifis e nou bann moman benefis.
E nou dan Parti Lepep nou pou les li kontinny sa semen ki in komanse avek nou e nou pou les li fini sa travay ki in komanse pour nou.

Nou pou donn Prezidan Michel sa gran viktwar akoz nou konvenki ki son vizyon e son bann aksyon depi ki i Prezidan Sesel pandan sa dernyen 7 an in tous leker bokou, in fer bokou reflesir e in ganny konfyans bokou Seselwa enkli siporter lopozisyon.
In kontinyen fer fanmiy Seselwa ganny zot lakaz oubyen zot prop later malgre i pa’n arive fer otan lakaz ki i ti’n prevwar anvi problenm ekonomik ki nou tou nou konnen.

In envestir bokou dan lavenir ledikasyon nou zanfan e zenes Seselwa atraver son vizyon pou kree liniversite Sesel e sipor finansyel ki i pe donn bann etidyan pos segonder.

In pran swen avek bann ki pli vilnerab letan i ti met anplas lazans welfare ki SNP ti vot kont menm si ozordi zot ki’n vin bann Anbasader sa ki pli feb.
In lager lebra kase kont fleo drog malgre son dezapwentman avek fason ki bann eskobar i parfwa reisi sape devan Lakour kot bann avoka politisyen i rod tou loophole dan lalwa pou fer zot sape.

In fer en renesans ekonomik ki’n elimin black market pou touzour e met Sesel lo en semen krwasans ki kree bokou loportinite pour tou Seselwa ki oule envestir e ki vreman oule travay pou leve e debrouye pandan ki li osi in leve e in debrouye pour Sesel.
Mr Speaker nou pou donn Prezidan Michel sa gran viktwar akoz nou konnen ki sa Sesel ki i pe kree i enn kot i oule kit deryer bann vye politik divizyon e konfrontasyon e ranplas li par en nouvo politik dialog e kolaborasyon.

En Sesel ki elimin divizyon lo baz politik relizyon e nasyonalite, en Sesel ki rezet bann petty politics e politik bon marse ki gaspiy letan e lenerzi ki bann politisyen ti a’n kapab servi pou byennet pep Sesel e Seselwa.

En Sesel kot politik e politisyen i prop e i travay dir.
En Sesel ki ganny batir lo bann kominote e fanmiy stab e solid ki le sel mwayen ideal pour nou kapab lager kont drog, kriminalite, SIDA lomoralite e tou bann fleo ki pe menas sikse nou zanfan dan lekol, lenerzi e lasante nou zenes dan travay, nou trankilite, nou lape e prosperite nou nasyon antye.
Nou pou donn Prezidan Michel en gran viktwar akoz nou konnen i pou ouver plis laport pou Sesel lo nivo enternasyonal e pou pous pli for ankor pou azanda Sesel sirtou dan domenn piratri, wi sa gran viktwar ki Parti Lepep pou donn Prezidan Michel sa lannen i enn ki pou kouronn sa travay dir ki nou tou nou’n vwar li pe fer pandan sa 5 an depi ki nou ti elekte li.
Menm si dan bann zour ki vini e semenn avan eleksyon e la nou’n fek tande bomaten, nou pou tann en kantite ekspert dan lekonomi, dir nou ki zot zot ti pou fer pli byen e ki zot pou fer sesi, sela pour Seselwa, nanryen pa pour bar sa pep Seselwa ki ozordi i konn diferans ant dir e fer, diferan ant lidealism e realism, diferan ant nesesite e posibilite e diferans ant en vre dirizan e en vre gater letan.
Nanryen pa pour bar sa lazenes Seselwa ki pe tap tou pou pran tou bann loportinite letid ki devan li pour li osi en zour ariv dan liniversite Sesel ki lopozisyon in dekri koman en pie in the sky ki zenn pa pour kapab arive.

Nanryen pa pour bar nou bann atlet ki pe tap tou pour tou pou lev paviyon Sesel tre o dan zwe dezil ki pou fer sa lannen.

Zot pe fer li an retour pour bann gran lenvestisman ki Sesel in fer dan zot e dan bann lenfrastriktir sportiv okour bann lannen.
Bokou zot i ankor rapel kantite kritike ki lopozisyon ti kritike ler nou ti fer bann lenvestisman parey Roche Caiman pou akeir Zwe de Zil 1993.

Nanryen pa pour bar travayer, antreprener, profesyonnel e biznesmenn Seselwa, pti ou gran ki pou pran bann labondans loportinite ki sa nouvo lespas ekonomik ki’n ganny kree lo nou bann zil konble pou ofer, ki nou a rapel SNP ti kritik anmor menm si nou pou gete kimannyer zot menm prezan ki pou oule vin pran pli gro morso sa gato ki pa zot ki’n kwi.
Zil Aurore Anse Etoile, zot ti apel sa zil fantonm.

Zil Soleil Anse Aux Pins, zot ti apel sa zil Confait.

Romainville e Ile du port ki zot ti dir in gat labe Por Victoria e zil Eve Praslin ki zot ti apel zil Mitcy.

Mr Speaker nanryen pa pour bar nou trwazyenm az, sa zenerasyon veteran ki’n konn vre mizer e ki’n konn vre lepok kot Sesel pa ti pour Seselwa.

Ozordi zot regard avek bokou lafyerte sa nouvo zenerasyon ki’n pas dan zot lanmen e ki pe swiv sa semen ki zot ti komanse.
Mon pa pour kapab, spesysalman sa lannen termin sa deba san onor sa lanmwatye nou nasyon ki en pilye solid deryer tou sa ki nou reisir akonplir e sa se fanm Seselwaz ki le 8 Mars pe zwenn limanite pou selebre 100 an nou prop liberasyon.

Nou pei i drwa en kantite a nou bann fanm ki atraver bann lannen in reste pilye lafanmiy e pilye nou lalit pou batir en nasyon meyer.
Nou parti ki dan son mazorite i konpoze par bann fanm determinen i salye tou fanm Seselwaz ki’n travay pou Sesel depi sa premye fanm ki ti ariv Sesel an 1770 ki manman nou tou ziska bann fanm ozordi ki pe kontinyen zwe en rol prodiktif dan batir zot fanmiy e nou nasyon.
Avek nou moto ‘nanryen pa pour bar nou’ san dout sa lannen de nouvo nanryen e absoliman nanryen pa pour bar fanm dan Parti Lepep pou donn sa gran viktwar Prezidan Michel dan sa eleksyon ki pe vini e nou tou nou pou dedye sa viktwar pou Sesel a’n antye.
Nou mouvman pou kontinyen reste sa lafors e lavwa tou fanm Sesel dan bann moman difisil e nou pou kontinyen advocate pour drwa bann fanm a tou nivo akoz nou rezondet koman en mouvman politik se pou asire ki prosen zenerasyon fanm Seselwaz i fer pli byen e i mont pli o ki nou e ki lalit bann fanm Sesel e dan lemonn i kontinyen.
Frer e ser Seselwa nou tou nou konnen ki sa dernyen 5 an pa’n fasil me in enn ki’n teste nou metal koman en pep e teste lafors nou dirizan, ki’n konn tenir son lanmen lo pou lepep e in konnen kan tanperatir i o e kan insulin dan disan in tro ba.

In fer sanzman kan ti neseser e dan meyer lentere lepep Seselwa.

Nou parti pa’n zanmen reste statik fas a bann sirpriz me in sanze e in modernize.

Nou’n sanz fason fer menm si nou misyon i reste touzour byennet lepep e viktwar Sesel.
Sa ki annan lizye pou vwar, lespri pou analize e leker pou aksepte pou dakor ki nou en parti ki’n touzour ekout leko lepep e aksepte sanzman ki neseser e ki pozitiv e sak fwa nou’n fer li, nou’n reisir e nou’n kontinyen reste relevan dan tou sa ki nou fer.

Parey Poet Francis Bacon i dir, ‘He that will not apply new remedies must expect new evils for time is the greatest innovator’.
Prezidan Michel in sa dirizan inovater ki’n diriz bann sanzman, ki’n fer leta nou nasyon ozordi vin solid e tre solid malgre tou sa ki lopozisyon i dir.

Son travay pankor fini e nou pou donn li ankor 5, nou pou donn li ankor 5 an pour li kontinyen diriz Sesel kot nou tou nou ava en winner.

Wi, frer e ser Seselwa osi lontan ki nou zoli soley pou kontinyen briye lo sa zoli parade dan milye losean endyen ki apel Sesel nou tou nou pou winners e nou tou nou pou win for Seychelles.
Laviktwar lepep pou touzour laviktwar pour Sesel.

Mersi pour ou ki’n ekoute.

National Assembly of Seychelles State of the Nation Address Wednesday 29th February 2012 MR SPEAKER Msye Prezidan, Madanm Prezidan, Vis Prezidan, Minis Dezinyen, Sef Ziz, Prezidan Lakour D’appelle, bann Minis Prezan, bann manm Lasanble Nasyonal e tou bann envit distenge mon oule swet zot la byenveni isi dan Lasanble Nasyonal pou trwazyenm diskour dan nou Lasanble Leta Nasyonal prononse par Prezidan Larepiblik Msye James Michel.
Mon pa pou dir plis mo ki sa mon pou envit Msye Prezidan pou pronons son diskour.

Msye Prezidan.

PRESIDENT JAMES MICHEL Mr Speaker, Vis Prezidan, Sef Ziz, Prezidan Lakour Dapel, Minis, Leader Biznes Gouvernman, Lider Lopozisyon, Ekselans, Envite Distenge, Ser frer ek ser Seselwa.

Nou’n mars sa gran semen ver laliberte ek progre.

Nou’n konn sikse eksepsyonnel dan bokou lenstans.

Nou osi bezwen admet ki parfwa nou’n fer serten lerer dan nou traze – menm avek meyer lentansyon.
Lenportans se ki nou’n reste rezilyan e solid konman en pep e nou’n viv en linite soude par lanmour pour nou patri.

Ozordi nou pe debout lo some sa montanny ki nou’n milite e travay dir pou arive.

Nou realize ki nou pli gran defi sete pa sa traze ver some, me plito nou abilite pou reste konstan e pou adapte avek en monn an plenn evolisyon.

Nou realize ki nou pa tousel dan sa monn e ki dezormen nou bezwen reste relevan avek sa nouvo lepok, pour nou kree sa Nouvo Sesel.
Lepep Seselwa in elekte mwan lo en promes pour en Nouvo Sesel.

Atraver ladres lo Leta Lanasyon pour 2012, mon oule pas mon mesaz avan tou, pour lepep Seselwa - pe enport nou diferans.

Mon mesaz i enn ki senser e ki fran, e sa ki mon krwar i labaz sa Nouvo Sesel.

En mesaz ki lans en lapel pou elimin bann eleman ki nwir nou progre e ki fer ditor Sesel.

Nou’n koz tou koze, nou’n sant tou sanson, nou’n ekoute, mezire e balanse.

Aprezan, i nou moman.


Aprezan nou bezwen fer keksoz ki diferan, e ki byen pour Sesel.

Ki nou oule vwar dan sa Nouvo Sesel?

En nasyon prosper, entelizan, ini e armonye.

En sosyete ki prevwayan, ki annan konpasyon.

En Gouvernman responsab ki annan en lafors travayer disiplinen, motive e serye, me osi bann sitwayen responsab ki pare pou pran an sarz zot prop lavenir.

En pei ki pratik empowerment son sitwayen, ki met resours ek zouti adekwa a son dispozisyon pou permet li debrouye e kree larises.
En pei ki travay ver zero tolerans pour koripsyon, pour kriminalite, pour delekans sosyal.

En pei ki ankouraz aktivman inovasyon ek kreativite.

Nou tou nou kapab rekonnet nou dan sa Nouvo Sesel.

Travay dir pour nou Nouvo Sesel i pa en slogan, I pa en parol vid, I en nesesite, en pratik toulezour e neseser si nou oule prezerv sa ki nou’n akonpli ziska prezan, si nou oule reste lo some sa motanny ki’n pran nou de lannen e de lannen pou arive.
En pei kot sak gout lasyer nou travayer Seselwa i reflekte dan sourir nou zanfan, dan panse saz nou aze e dan lalimyer lespwar dan lizye nou zenn.

Nou bezwen travay dir si nou oule progrese dan lavenir, si nou oule ki i a toultan annan en pep Seselwa an bonn sante, byen edike, ki viv an armoni, ki mars latet anler.

En pep Seselwa ki konn - e viv - son dinnyite.

I annan de kondisyon esansyel alors ki pou permet nou al pli lwen ankor.

Premyerman, se asire ki nou mentenir sa ki nou’n akonpli deza.
Dezyenmman se ki nou bezwen travay dir, avek lentelizans e avek en lespri antreprenarya.

Napa lot fason.

E nou bezwen fran e realis.

I annan en kantite bon keksoz dan nou pei me i osi annan bokou keksoz ki nou bezwen adrese e sanze.

E ozordi ler nou pe koz lo Leta nou nasyon nou bezwen osi adres sa bann keksoz.

Mr Speaker, lannen 2011, nou’n montre nou rezilyans.

Malgre resesyon global, nou bann endikater ekonomik i’n reste fondamantalman for.
Nou’n kapab mentenir en to krwasans ekonomik pozitif e ankourazan sa ti 5 poursan.

Nou’n reisi ankor lannen pase atenn tou nou bann lobzektiv anba nou progranm reform ekonomik, enkli en sirplis bidzeter plis ki 5 poursan nou Prodwri Nasyonal Brit e sa in ed nou kontinnyen redwir nou stok det piblik ki’n ariv 76 poursan nou GDP.
Nou’n osi kontinnyen ogmant nou stok rezerv deviz etranzer ki ozordi i’n ariv pre 290 milyon dolar - sa pe permet nou apros nou lobzektiv mimimonm trwa mwa kouvertir lenportasyon, e osi met nou dan en bon pozisyon pou kontinnyen repey nou det san presyon lo marse deviz etranzer dan lavenir.

Sa bann fakter i fer ki konfyans dan nou sitiasyon ekonomik ti kontinnyen ogmante.

An 2011, nou ti osi reisi mentenir kou lavi anba kontrol.
Malgre logmantasyon pri karbiran, pri transpor piblik ti reste parey, tarif elektrisite ti ogmant lezerman, pri marsandiz esansyel li osi i ti ogmant lezerman.

Gouvernman i’n abzorb serten logmantasyon pri dan en peryod difisil.

An menmtan, nou’n reform sistenm welfare pou rann li pli fleksib.

I’n vin a led bokou nou frer ek ser ki ti dan bezwen.

Nou’n depans R75.2 miyon zis lo lasistans welfare tousel.
Nou ti resevwar anviron 12,979 aplikasyon pour welfare an 2011, e en total 9,932 ka ti ganny aprouve.

Sa i anmenn mwan a en pwen ki mon pou touzour koz lo 485 la e sa se travay.

Lannen pase, nou’n kontinnyen kree lanplwa ek partenarya avek sekter prive.

Nou’n kontinnyen kree loportinite travay.

An 2011, ti annan 2,139 dimoun ki ti pe rod travay, e nou ti reisi plas 1,277 dimoun dan lanplwa formel.

Nou bezwen kontinnyen sezi tou bann loportinite ki devan nou.

Parske tou travay i nob.


Mon konpran parfetman fristrayon en travayer ki pe pey son sekirite sosyal ek son taks regilyerman ler i dir ki sistenm welfare pe soutir lapares.

Mwan osi mon pa kapab konpran ki mannyer en zenn aze 18an an montan, ki ankor for, napa okenn dezabilite ouswa maladi e ki annan tou sa lenerzi, pe depann lo sistenm welfare.

Sa Nouvo Sesel i egzize ki sa ki kapab travay i bezwen aret kale.

I bezwen aret rod leskiz akoz i pa kapab travay.


I bezwen vin prodiktiv e aret depan lo sistenm welfare.

Sistenm welfare i la pou sa ki vreman dan bezwen e non pa pour sa ki pares.

Mon ensiste ki tou sa ki kapab travay e ki pe benefisye anba sistenm welfare i ganny plase dan bann progranm travay o pli vit posib.

Me mon oule fer kler, sepandan, ki nou pou kontinnyen met an plas bann mezir efikas pou asiste bann ki vreman dan bezwen e ki pa kapab travay.
Anseki konsern pri lavi, mon oule ensiste lo en fe.

Pri komodite, pri karbiran, pri servis i konpletman andeor nou kontrol.

Me kot nou kapab fer li, Gouvernman pou kontinnyen rod fason pour amorti lenpak logmantasyon dan pri lavi lo kous popilasyon ki pli vilnerab.

Nou pou kontinnyen fer tou sa ki posib pou redwir – sinon, mentenir – kou lavi.

E dan sa stratezi, STC, SPTC ek PUC i annan en rol primordyal pou zwe.
Vokasyon primer sa trwa lazans se pa pou fer profi oubyen fer lenvestisman ek proze ki andeor zot term referans.

Zot annan, avan tou, en vokasyon sosyal e Governman sa Nouvo Sesel pou veye ki zot reste o-servis lepep e ki zot reste fidel a zot vokasyon.

2011 ti lannen kot plizyer fanmiy Seselwa ti pran posesyon zot prop lakaz oubyen ganny zot prop kare later.

An total, depi dernyen Ladres Leta Lanasyon ziska ozordi, nou’n aloue 568 unit lozman ek 176 kare later.
Lo lasenn enternasyonal, nou’n kontinnyen fer tande nou lavwa pou defann lentere bann pti leta zil e pou milit pour proteksyon lanvironnman, pou sansibiliz konsyans lemonn lo size sanzman klimatik e defann nou lentere nasyonal kont piratri, milit pour lape ek korperasyon enternasyonal.

Anfen, 2011 set en lannen ki nou’n temwen 4 levennman enportan - Karnaval Enternasyonal de Viktorya, lansman Vizyon 2020, Jeux des Iles e eleksyon prezidansyel e 486 parlmanter.
Tousala se bann lakonplisman ki rann nou fyer e ankouraz nou pou afront defi devan avek optimizm e kouraz.

Vwala, Mr Speaker, an bref, bilan pour lannen 2011.

Aprezan, mon ti a kontan partaz avek zot perspektiv pour lannen 2012.

Ki 2012 i rezerve pour nou?

En ketsoz i serten – e tou bann eksper i dakor lo la, resesyon mondyal pa pou disparet dizour-o-lannmen.

I pou reste avek nou pour ankor en bonpe letan.

E sa set en defi mazer ki nou pou bezwen fer fas avek.
Nou bezwen gard nou disiplin fiskal pour nou kapab redwir nou det piblik e permet nou kontinnyen envesti dan nou pei ek nou pep.

Nou bezwen gard nou disiplin moneter pou permet nou fer fas avek risk lenflasyon, annan en to lesaz stab, pou kontinnyen ogmant nou reserv deviz etranzer, e develop nou sekter finansye.

Nou target sirplis bidzeter pour sa lannen i 4.7 poursan.
I en lobzektif ki nou bezwen atenn, me i pa pou fasil akoz nou bezwen fer fas avek plizyer fakter eksteryer tel ki, depresyasyon Ero par rapor a Dolar Ameriken, e Zonn-Ero an plenn defayans ozordi, ogmantasyon pri marsandiz de-baz, ogmantasyon pri karbiran eksetera.

Tousala i’n kontribye pou fer nou roupi depresye e to lesanz i’n arive parlao R14 pour en dolar Ameriken – e mwan mon tre konsernen avek sa sitiasyon akoz si pa arete, lenflasyon e kou lavi pou kontinnyen ogmante.
Labank Santral i an konsiltasyon avek Gouvernman ensi ki IMF pou eksplor bann mezir ki pou adres sa sitiasyon e anpes plis depresiasyon, I ava ed sitiasyon si bann labank i donn priyorite loan pou lenvestisman, pour biznes ek lezot priyorite tel ki lozman.

Mon pa pou arete demann bann labank pou fer plis.

Kan eski nou bann bankye pou konpran ki san finansman pou napa devlopman soutenab?

Kan eski zot pou konpran ki en to lentere tro o i pini biznes, i pini bann dimoun ki bezwen en lakaz?
Sa sitiasyon aktyel i touf krwasans.

Dan sa Nouvo Sesel, sa pa pou kapab kontinnyen.

Minister Finans pou bezwen pran bann mezir neseser pou promouvwar konpetisyon.

Dan menm loptik, Gouvernman i bezwen ankouraz plis konpetisyon dan bann sekter kot monopoli ek cartel i egziste.

Nou bezwen travay ansanm – travay dir – pou sirmont sa bann difikilte.

Nou devret reste pozitiv e zanmen aksepte defet.

Nou bezwen reste vizilan e rezilyan, rode e sezi nouvo loportinite.
Nouvo partenarya ant Air Seychelles ek Etihad Airways i en sinnyal for dan sa direksyon.

Sa partenarya stratezik pou ede, ant ot, pou ouver nouvo marse tourizm, ogmant nonm viziter Sesel, diversifye nou sours tourizm e ouver nou pei ankor plis lo lemonn.

Nou bezwen entansifye nou zefor marketing sirtou ver bann nouvo marse ek marse emerzan.

Bann operater dan lendistri tourizm i devret vin pli proaktif e pli inovatif.
Nou bezwen adapte nou avek nouvo lanvironnman ekonomik, maksimiz nou potansyel, atir plis touris, vin pli konpetitif afen ki nou kapab tir plis benefis avek sa lendistri.

Nou antisip en krwasans 5 poursan dan lendistri tourizm sa lannen, me sa i pou depann lo nou abilite 487 pou fer fas konsekans resesyon mondyal.

Mr Speaker, malgre zefor kominote enternasyonal ek nou prop zefor, piratri pou kontinnyen poz en menas serye tan ki en solisyon dirab pa ganny trouve an Somali.
Piratri i poz en menas konstan lo nou lendistri tourizm, lo nou lendistri lapes ek transpor maritim.

Sesel pou kontinnyen azir fermeman kont sa menas.

Mon fek asiste en konferans enportan Lonn kot nou’n debat an profonder kestyon piratri.

Rol leadership Sesel in ganny soulinnyen e aklamen.

Nou’n osi resevwar en langazman pou transfer bann pirat ki an detansyon isi dan zot pei lorizin.

Nou pa pou zanmen bes lebra devan fleo piratri.


Nou pou kontinnyen pran mezir sever kont sa bann bandi ki pe menas nou souvrennte ek nou gannypen.

Mon konfyan pour lavenir nou pei a mwayen-term.

Amelyorasyon imans dan kominikasyon apre lenstalasyon kab soumaren pou anmenn krwasans ek diversifikasyon ekonomik.

Sa proze i ekspekte vin operasyonnel pandan dernyen trimes sa lannen e i pou zener ankor plis aktivite ekonomik.
Nou pou kontinnyen konsolid sikse nou reform ekonomik, nou pou kontinnyen asire ki leta lanasyon i reste solid – tre solid – tout an respektan nou bann langazman vizavi nou bann krediter e dan sa konteks, dernyen credit rating lazans Fitch i tre ankourazan.

Sa notasyon B+ i ava ede pou ranforsi konfyans lenvestiser e atir plis kapital, lokal koman etranze, dan nou lekonomi.

Nou pou kontinnyen empower nou bann pti lantrepriz ek lantrepriz mwayenn.
Me si nou oule realiz sa vizyon ver lepanouisman bann antreprener Seselwa, nou bezwen regard nou bann pti dimoun avek en lizye vizyoner e realis.

Ozordi dan nou pei, apard bann gran lenvestisman etranze, nou vwar bann gran biznes Seselwa ki pe fer tre byen.

Mon kontan vwar zot pe kontribye e mon ankouraz zot pou fer pli byen ankor.

Me nou osi vwar nou bann pti biznes ki pe eseye, pe debrouye, pou zot osi kapab agrandir e fer otan sikse.

Me i pa fasil pour zot.


Akse avek kredi, akse resours tel ki teren, ledikasyon e developman skills apropriye, en birokrasi ki kree lobstriksyon i bann lobstak ki anpes zot grandi e pran zot plas enportan dan lekonomi nou pei.

Nou bezwen fer ketsoz dan en fason diferan, nou bezwen akseler nou zefor pou nou elimin birokrasi ki nwir devlopman sa bann pti biznes.

Kot fodre, polisi i bezwen ganny revwar e pli enportan ankor, zot akse avek finans ki abordab i devret reste en priyorite.
I enportan ki nou trouv solisyon pou larg zot lanmen.

An 2012, pour nou atir ankor plis lenvestisman, nou bezwen adres bann kontrent ki kontinnyen tenir nou an aryer.

Sa i enkli letan ki pran pou etablir en biznes, letan ki pran pou obtenir permisyon pou konstrir, letan ki pran pou anrezistre en propriyete ou en biznes, letan ki pran pou ganny konekte ek elektrisite avek delo, akse avek finans ek 488 kredi, letan ki i pran pou rezoud en ka dan sistenm legal e zidisyer.
Tousala se bann kontrent ki terni nou limaz e ki frenn nou devlopman.

Me i dan nou pouvwar pou elimin zot.

I demann en aksyon konserte.

Pli enportan ankor i demann en sanzman profon, e i demande ki nou aksepte sanzman.

I demande ki nou travay dir pour nou Nouvo Sesel.

Lemonn ki nou viv ladan i dinamik; si nou pa aksepte sanzman pozitiv, inove, adapte avek lentelizans, nou pou ganny kit deryer.

Nou pou bite.
Nou pou bite.

Mr Speaker, ser frer ek ser Seselwa, sa vizyon pour En Nouvo Sesel i ganny klerman artikile dan manifesto Parti Lepep – “Mon Plan Pour Ou”.

Vizyon 2020 i elabor davantaz semen ki nou pe trase ver nou Nouvo Sesel.

E sa ti ganny ilistre dan en fason vivid par lekspozisyon ki nou ti fer lannen pase kot nou pep ti kapab konstat nouvo loportinite, lozman, biznes ek lespas komersyal e administrativ, ensi ki teknolozik.

Nou’n travay sanses pou prepar tou bann plan neseser pour sa bann developman.
Deza Ile Eve in fini konmanse.

Tre byento, Ile Soleil pou ouver pour tou Seselwa, komansan par bann dimoun ki ti met zot non pour en morso later pandan Expo.

Apre sa, pou tour Ile Aurore, swivi par Waterfront.

Tou sa bann proze pour ganny finanse an grann parti par kapital prive Seselwa.

Expo2020 ti osi prezant nou avek bann lanbisyon Seselwa dan domenn lanvironnman.

Nou’n deza fer premye pa dan sa direksyon – Ozordi, proze ‘Windfarm’ lo zil Romainville pou komans vin en realite sa semenn.
Mr Speaker, sa Nouvo Sesel ki nou pe kree ansanm i kapab fonskyonn inikman dan en lanvironman demokratik kot 3 brans Leta – Egzekitif, Lezislativ ek Zidisyer – zot annan sakenn zot rol distenk me konplemanter pou zwe.

Nou pe kontinnyelman ranforsi sa bann lenstitisyon, par egzanmp, atraver eleksyon, reform, dyalog, konsiltasyon, promilgasyon ou amannman lezislasyon.

Pep Seselwa ti eksprim li klerman e an tout liberte lannen pase.

Lepep ti fer son swa e zot ti konfye mwan en nouvo manda.
Mon krwar dan en Gouvernman ouver ki reste konekte avek lepep.

Mon krwar dan dyalog ek konsiltasyon koman bann eleman esansyel bonn gouvernans.

Mon pou reste konekte avek lepep.

Sa ki enportan se lentere Sesel.

Zot in elekte mwan pou delivre e mon pou fer li pour zot.

Mon pou fer li pour nou Nouvo Sesel.

Dezyenm eleksyon sete pour en nouvo Lasanble.

Ankor enn fwa lepep Seselwa ti montre son matirite ek son sazes.
I ti fer son swa libreman e met dan Lasanble parti ek dimoun ki kapab mye reprezant son lentere.

Se sa lademokrasi, se sa swa lepep e nou bezwen 489 respekte sa swa.

Nou bezwen travay avek sa nouvo Lasanble.

Mon swete e mon sir ki i pou kontinnyen promouvwar dyalog, bann bon valer patriotik e demokratik, ensi ki lezislasyon ki reponn a laspirasyon lepep ek laspirasyon Nouvo Sesel.

Mon siport sa prosesis reform elektoral ki pe ganny fer atraver konsiltasyon lepep Seselwa.
Rezilta sa legzersis pou pran laform en proze-de-lwa ki pou ganny soumet avek Gouvernman ki pou transmet li a-laprobasyon Lasanble Nasyonal, enn fwa aprouve e ratifye, i pou vin en dokiman debaz pour tou eleksyon a-lavenir.

Kanta Zidisyer, i annan kantmenm touzour en persepsyon lanter ek lourder dan dispansayon lazistis.

Fodre nou rekonnet, sepandan, ki Zidisyer pe travay anba bokou kontrent – notaman anseki konsern resours imen ek finansyel.
I bezwen annan en volonte par tou bann ki enplike dan prosesis zidisyer pou kontinnyen adres sa bann defayans.

Fodre ki keksoz i bouz pli vit.

Mr Speaker, frer ek ser Seselwa, dan bann diskisyon o nivo kominoter, souvan bann zabitan i fer resorti ki nepli gou viv dan konminote - voler, droger, bwarer ek lezot bandisite i met otaz nou kominote.

I vre sa ki zot dir.

I’n nepli gou.

Dan sa Nouvo Sesel, nou bezwen repran nou kominote dan lanmen sa bann delenkan ek bandi.
Nou pou kontinnyen, avek viger, anmenn en konba asarne kont krim ek konportman anti-sosyal.

Zot pran plizyer laform, me a-labaz tousala se drog.

Konsomasyon ek trafik drog pe ankouraz krim, briz lavi dimoun e desir bann fanmiy.

Nou bezwen entansifye nou konba kont sa bann kriminel, donn zot en bon koreksyon, e reabilit zot kot i posib.

Lannen pase, dan mon diskour pour Lafet Nasyonal, mon ti dir ki nou bezwen elwyann bann trafiker drog avek leres popilasyon prizon.

Sa i en realite ozordi.


Nou’n fek transfer 20 dimoun ki’n ganny kondannen pour trafik drog lo Marie-Louise, enn nou zil elwyannyen.

Otan, sinon plis, pou ganny transfere laba dan bann semenn ki pe vini.

Nou napa okenn konpasyon pour zot.

Zot krim i orib.

Zot ava pirz zot santans tre lwen avek dimoun ki zot i’n anpwazonen e avek dimoun ki zot ti kapab vin an kontak avek pandan zot detansyon Montagne Posée.
Sa set en lavertisman pour tou trafiker: ler nou tyonbo ou, ou pou ganny pini severman e laba ou pou al aprann fer travay prodiktif.

Anseki konsern reabilitasyon, sistenm ki nou’n met an plas Coëtivy pe byen fonksyonnen.

Laba bann prizonyen pe akerir bann skills vokasyonnel ki ava servi zot ler zot i’n fini zot santans, e zot pe osi ede pou mentenir zil an bonn eta.

Ozordi mon profite pou dir ankor enn fwa avek tou sa bann trafiker drog - Sesel i’n deklar lager kont zot!

Gara zot!
Gara zot!

Enn par enn zot pou mont Marie Louise.

490 Dan nou zefor pou rann nou konminote pli sen, pli gou pou viv, mon pe demann sa bann kestyon swivan, ki mon swete ki nou tou nou reflesi lo la, e ki Lasanble i debat.

Eski i pa’n ler pou enpoz en ler limit lo lavant labwason dan nou pei?

Parfwa, byen bomaten, ou vwar dimoun byen for ki kapab travay obor laboutik pe bwar r menm refleksyon i aplik pour lakanbiz.
Eski i pa’n ler pou enpoz sanksyon pli sever kont boutikye ki vann lalkol ek sigaret avek zenn anba laz?

Eski i pa’n ler pou nou pran aksyon sever kont bann dimoun dezevre ki nwir lakominote par zot konportman, e pran aksyon pli serye kont prostitisyon?

Eski nou devret ankouraz en serten kiltir ki devaloriz nou prop kiltir, nou valer, nou sansibilite, nou dignite koman en nasyon, an fezan son promosyon lo nou medya nasyonal?
Mr Speaker, pep Seselwa, levolisyon nou sosyete i fer ki parfwa nou perdi nou konpa moral.

Nou pe perdi bann bon valer spirityel, moral e kiltirel ki nou granmoun in enkilke an nou.

Lannen pase mon ti lans en lapel pour en renesans sosyal dan nou pei.
Konsiltasyon ki nou’n angaze a tou nivo in fer resorti plizyer pwen enportan tel ki ledikasyon ek proteksyon nou zanfan ek nou lazenes, responsabilite paran, lenportans travay dir, respe pour nou prop lekor e pour nou prosen, disiplin, respe pour lotorite ek pour lord, ozordi mon oule abord 2 pwen an partikilye: ledikasyon ek proteksyon nou zanfan ek nou lazenes, e responsabilite paran.

Tou i komans par ledikasyon e ledikasyon i komans dan lakour.
I ganny ranforse par ledikasyon formel ki ganny dispanse dan lekol.

Mon konstate ki napa ase ledikasyon sivik dan nou lekol.

Set atraver sa ki nou zanfan ek nou zenn i ganny enkilke avek bann bon valer moral, spirityel e kiltirel ki zot devlop zot sans patriyotizm ek lwayote anver nou pei, ki zot aprann valer disiplin ek travay dir, ki zot aprann zot drwa, responsabilite ek zot lobligasyon.

Dan en serten fason, nou pe fer li me nou pa pe fer li ase.
Dan sa Nouvo Sesel, Minister Ledikasyon i devret revwar son curriculum e akord en plas pli enportan ledikasyon sivik.

I bezwen osi revwar konteni ek konteks lansennyman zeografi ek listwar ki ava annan en konponan lokal.

Sa i a permet nou zanfan apresye e konn nou pei pli byen.

I nou devwar protez nou zanfan ek nou zenn kont toutsort move lenfliyans e kont labi.
En adilt ki tronp konfyans en zanfan, abiz son linosans e abiz li 491 seksyelman i komet en krim, en lofans tre grav ki nou bezwen pini severman e san pitye.

Eski zot osi zot pa devret mont Marie-Louise?

Paran i annan responsabilite primer anver zot zanfan.

Me i arive ki serten paran i abdik totalman zot responsabilite.

A-ladiferans bokou lezot pei o-monn kot bann fwaye i abrit bann orfelen, isi Sesel nou annan ban orfelen sosyal, setadir, bann zanfan abandonnen.
Mon konstate, avek tristes e koman en paran, ki i annan aktyelman 77 zanfan dan swen Leta, reparti dan 3 fwaye.

Parmi zot, napa en sel orfelen.

Zot paran i’n abandonn zot, zot pa’n ganny ni lanmour, ni swen, serten parmi zot i’n menm ganny abize.

Sa sitiasyon pa pou kapab kontinnyen.

En zonm ek en fanm pa kapab zis met o-monn en zanfan san mazin konsekans, san aksepte zot responsablite partaze pour sa pti inosan.

Eski nou pa devret pran en aksyon sever kont sa paran iresponsab ki’n negliz zot zanfan?
Eski nou pa devret ranforsi konpetans ek pouvwar Tribinal Lafanmiy?

Mon krwar i’n ler pou pini seryezman sa bann paran iresponsab.

Mr Speaker, ser frer ek ser Seselwa, lazenes i enn bann pilye pli enportan nou Nouvo Sesel.

Konsey Nasyonal Lazenes sa lannen pou konsantre lo bann progranm devlopman entegre lazenes.

I vize ver ledikasyon, lasante, antreprenarya, lanvironnman, servis kominoter e aktivite spirityel, kiltirel e rekreasyonnel a tou nivo.
Sa bann aktivite ek servis i ava ede pou konsolid davantaz progranm Renesans Sosyal.

Lekpektasyon pour sport in ogmante sirtou apre sikse ki nou’n ranporte dans dernnyen Jeux des Iles.

Nou pou fer en zefor spesyal pou konsolid nou lakonplisman e kree bann kondisyon ki ava amelyor nou rezilta.

Sa lannen nou pou met lanfaz lo lidantifikasyon ek devlopman talan a en tre zenn az pour nou prodwri bann fitir sanpyon lo nivo enternasyonal.

Nou pou osi konsantre lo Zwe Olenpik ek CJSOI.


Nou sir ki nou atlet pou travay pli dir pour Sesel e anmenn ankor plis laviktwar pour Nouvo Sesel.

Nou swet zot bonn sans.

Mr Speaker, pep Seselwa, dan faz kot nou’n arive, tou sa ki mon’n koz lo la pli boner, dan levolisyon nou devlopman, sa Nouvo Sesel i egzize ki Gouvernman i ganny restriktire profondeman.

Mon’n reflesir longman lo sa striktir pour li reponn a-lekspektasyon lepep.

Pour li reste konekte avek lepep.


Striktir en Gouvernman i devre swiv son fonksyon e setadir bann lenstitisyon Gouvernman i bezwen ganny organize dan en fason ki i kapab delivre sa servis oubyen sa fonksyon dan en fason pli efikas posib.

Dan mon diskour Lazournen Nasyonal 2011, mon ti anonse ki mon ti annan lentansyon pou fer sanzman mazer dan servis piblik boner an 2012.
Sa bann sanzman i annan pour bi, an zeneral, pou 492 donn e meyer servis pep Seselwa kot i konsern Gouvernman ek sekter piblik, e pour anmenn plis efikasite, plis disiplin ek plis transparans.

Gouvernman i bezwen reste konekte avek lepep.

Mon oule vwar sa nouvo lekip pli souvan lo teren parmi lepep.

Tou minis ek tou fonksyonner i bezwen reste konekte avek lepep e servi lepep.

Mwan, koman Prezidan, mon pou fer sir ki sa prensip i ganny respekte e mon pou premye pou donn legzanp.
Avan mon partaz avek zot mon desizyon lo restriktirasyon Gouvernman, mon oule ensiste lo serten pwen.

Lepep Seselwa in elekte mwan pou mwan servi zot e mon pou kontinnyen travay pour zot parey mon’n toultan fer.

Dan sa latas mon bezwen bann kolaborater fidel, lwayal e konpetan.

Sa bann kolaborater se prensipalman minis ki mon apwente.

Ler zot aksepte sa pozisyon, zot aksepte responsabilite ki vin avek.

Zot bezwen aksepte met dekote zot lentere ek zot lanbisyon personnel.
Zot pa zanmen devret servi sa pozisyon pour zot valoriz zot stati ou pour zot agrandisman personnel.

Zot in ganny plase la pou travay dir pandan en peryod letan.

Zot pa’n ganny apwente pour lavi.

Zot, avan tou, o- servis lepep e zot ava reste la dan sa pos tan ki zot servis i neseser pou Lepep.

Menm prensip i aplik pour fonksyonner.

Remaniman, restriktirasyon Gouvernman i pa en zwe sez mizikal.

Rotasyon en minis dan en nouvo pos ministeryel i non selman normal me souvan defwa en nesesite.
En lot minis i ava poursviw son travay e prouv son lekor.

Desizyon lo restriktirasyon Gouvernman, mon’n pran li apre bokou refleksyon dan lentere lepep Seselwa, e inikman dan son lentere.

Dan Nouvo Sesel, nou pa pou toler kreasyon lanpir, nou pa pou toler koripsyon, non pli, dan nenport ki laform e dan nenport ki lorizin.

I annan souvan en persepsyon ki se zis dan Gouvernman kot koripsyon i egziste.

Me sa i pa leka.
Me sa i pa leka.

Nou pa pou fer okenn distenksyon ant sa enn ki’n les li ganny aste ek sa enn ki’n aste li.

Zot toulede zot koupab e zot pou ganny sanksyonnen severman.

Nou pou privilezye meritokrasi par rapor a tan servis dan Gouvernman, ensi, nou ava vreman valoriz travay dir ek zefor tou nou bann travayer devoue.

Nou rekonnet potansyel nou bann zenn.

Nou fer konfyans bann fitir lider nou pei.


Mon desizyon pour met zenn, nouvo figir, promouvwar bann madanm dan bann pozisyon kle, i enn ki mon krwar senserman ladan.

Annou donn zot sipor dan plas bril zot avan menm zot komans prouv zot lekor.

493 En dimoun i ganny apwente lo en board selon son konpetans ek ekspertiz, e an fonksyon son pozisyon dan sa departman ou lazans ki i reprezante.

Se pour sa rezon ki parfwa nou vwar menm figir lo diferan board alafwa.
En o fonksyonner i kapab ganny mite dan en lot pos ou dan en lot pozisyon, parey koman Konseye Spesyal.

Dan menm fason, en Minis i kapab ganny nonmen Anbasader demen pou li ede promouvwar nou polisi diplomasi aktiv.

Dan toulede ka, zot nouvo rol i annan otan responsabilite ek lenportans ki zot rol presedan, e sa i merit ganny rekonnet dan sa nouvo striktir Gouvernman.

Se zot lekspertiz ek zot leksperyans ki pe ganny valorize dan lentere Nouvo Sesel.
Mon oule partaz avek zot, aprezan, mon desizyon konsernan restriktirasyon mon Gouvernman.

Ozordi nou lekonomi i lo bon semen.

Nou’n fer progre remarkab ki ganny rekonnet mondyalman.

Me lo lasenn enternasyonal, en lot kriz ekonomik i’n deklare, e nou bezwen pran prekosyon pou protez nou pei ek nou pep kont okenn move konsekans ki a kapab afekte progre ki nou’n akonplir dan nou pei.

Nou bezwen osi travay dir pou ankouraz plis lenvestisman.
Dan sa konteks, mon’n deside ki portfey Finans, Komers ek Lenvestisman i devret ganny met ansanm, e ki en minis a plentan i ava okip sa portfey.

En lot domenn kot mon’n vwar li neseser pour donn serten portfey son prop Minister se portfey Zafer Entern ek Transpor.

Portfey Zafer Entern i enkli Departman Lapolis, Imigrasyon, Leta Sivil, ek Prizon.

Travay dan Lapolis ek Prizon in bokou ogmante swivan nou konba entansifye kont krim serye, drog, delenkans ek konportman anti-sosyal e piratri.
Sa bann problenm i destabiliz nou pei, nou lekonomi e nou bann kominote.

I demann en travay konsantre.

Lepep pe reklanm rezilta, e nou bezwen delivre.

Mon’n deside pour met portfey Transpor ansanm ek portfey Zafer Entern, akoz i annan en lyen enportan ant sistenm transpor ek sistenm sekirite.

Nou lanvironnman natirel i nou atou pli enportan.

Nou lendistri touris i depann lo li.

Nou lendistri lapes i depann lo son zesyon ek prezervasyon.
Nou ganny konsidere koman en model devlopman entegre avek lanvironnman.

Nou bezwen kontinnyen batir lo nou sikse.

Nou bezwen fer sir ki dan nou zefor pou annan plis devlopman nou pa zanmen met nou lanvironnman an danze.

En lot defi se sanzman klima, e lefe ki sa i kapab annan lo nou lanvironnman fizik e osi lo nou fason viv.

Nou bezwen rod e devlop nouvo sours lenerzi soutenab a lon-term.

Tousala i demann bokou resers ek aksyon dinamik.


Mon’n deside alors pou kree en Minister separe pour Lanvironnman ek Lenerzi.

494 Tourizm i konstitye pilye prensipal nou lekonomi.

Nou sours touris ziska prezan i’n sorti Lerop, me avek problenm finansyel ozordi dan sa parti lemonn, nou bezwen diversifye nou lakey ver lezot parti lemonn.

E nou bezwen fer li avek plis dinamizm.

Restriktirasyon Air Seychelles pou permet nou eksplwat sa bann nouvo marse.

Nou kiltir i inik, I en louvertir ver lemonn.


I annan en nesesite pou kontinnyen devlop The Seychelles Brand pou permet nou promouvwar nou leritaz kiltirel dan tou son dimansyon e maksimiz nou potansyel touristik ek nou reveni.

Monn deside alor pou etablir en Minister Tourizm ek Kiltir ki pou annan en nouvo dinamizm dan nou lendistri tourizm, promouwvar e prezerv nou leritaz, e anmenn ansanm lavantaz tou le de portfey pour plis benefis pour Sesel.
Linisiativ Renesans Sosyal ki mon ti lanse an 2011 i enn ki tous tou kous nou sosyete.

Bann pwen ki’n ganny souleve dan bann rankont ki ti ganny fer dan distrik i montre ki i annan en koneksyon etwat ant problenm sosyal ek devlopman kominoter.

I annan en travay enorm ki reste pou ganny fer pour empower ankor plis bann distrik.

Sa i enkli letablisman bann konsey distrik ki ava permet bann sitwayen annan en pli gran rol dan lavi toulezour zot kominote e asim plis zot responsabilite.
Alor mon’n deside anmenn sa 2 portfey anba en sel Minister Zafer Sosyal, Devlopman Kominoter ek Spor.

De lezot portfey ki deza ansanm se Lanplwa e Rezours Imen.

Ozordi sa 2 portfey enportan i ganny met ansanm avek Ledikasyon, ki en lot portfey osi tre enportan.

Nou bezwen rod fason pou diminyen nou depandans lo travayer ekspatriye, sirtou atraver bann diferan progranm ki donn skills nou travayer.
I annan en kantite resers ek travay kontinnyel ki nou bezwen fer lo profil travay dan nou pei pour ki bann progranm lekol e bann lezot lenstitisyon edikasyonnel i kapab anlinny ek bann bezwen lemonn travay e nou plan nasyonal.

Egalman, nou bezwen moderniz nou bann lalwa lanplwa pour ki nou annan en klima pli favorab pou ankouraz dimoun pou leve, debrouye e al travay olye esey abiz lo nou sistenm welfare.
Mon krwar ki’n ler pour kree en Minister ki pou responsab pour zis Lanplwa ek Rezours Imen, pour ki sa Minis ki zer sa portfey i pou annan ase letan pour etidye an detay e rezoud bann problenm ki nou annan dan sa domenn.

Portfey Ledikasyon i telman enportan a sa moman, i demande ki en kantite latansyon, e mon’n deside ki i devret annan en Minis dedye a plen-tan pou asir son bon devlopman.
En bon ledikasyon, sirtou dan bann premye lannen en zanfan, se sa ki met li lo bon larout, e 495 avek swen bann ansennyan e paran, i a kapab anpes li tonm dan bann move frekantasyon e move labitid.

Se sa bann lannen formativ ki lakle sikse.

Mon krwar senserman ki si nou oule en vre renesans sosyal dan nou pei, nou bezwen komans avek nou zanfan.

Nou sistenm ledikasyon i bezwen fer sa arive.

Ledikasyon i lakle nou lavenir.


Ler nou koz lo Leta Lanasyon, nou oblize osi fer referans avek leta lasante nasyon Seselwa, lasante nou pep.

Lekspektasyon piblik e pasyan kot i konsern servis lasante i tre o, e minister i bezwen rod fason pli inovativ pou trouv solisyon neseser pou bann problenm ki ekziste laba.

Anmenm tan, nou tou nou bezwen pran responsabilite personnel pour nou lasante.

Annou apresye lavi.

Annou apresye e valoriz swen ki Leta i met a nou dispozisyon.
Parey Ledikasyon, sistenm Lasante i enn kot nou pa kapab eswe pou donn sa bon servis lepep Seselwa.
Minister Zafer Etranzer pou kontinnyen annan en rol enportan pou promouvwar diplomasi proaktif, pou ranforsir bann lyen amikal e korperatif ant pei dan nou rezyon e lo lasenn enternasyonal, pou rod led ek sipor pour Sesel kot i neseser, e osi kontinnyen zwe son rol koman en pei dirizan dan son bann domenn for, sirtou dan larezyon me osi lo nivo mondyal kot i konsern bann size kle parey aksyon lo sanzman klima, proteksyon lanvironnman, lalit kont piratri, lalit pour lazistis sosyal e ekonomik.
Mon pou ranforsir kapasite Minister Later ek Lozman pou fer pli bon planifikasyon litilizasyon nou later, nou teritwar e resours an zeneral, e reponn bezwen bann sitwayen ki pe rod en lozman oubyen later pou fer devlopman.

Nou progranm devlopman lakaz pou kontinnyen, e nou pou osi kree nouvo mekanizm kot sekter prive i a kapab zwe en pli gran rol dan sa progranm.
Mon pou kree en nouvo Lazans pour planifikasyon e enplimantasyon proze ki pou anmenn ansanm tou bann profesyonnel dan domenn zeni sivil dan sekter piblik, pour ki i annan pli bon litilizasyon ekspertiz dan sa domenn kle.

Sa lazans pou responsab pour tou proze Gouvernman.

Rol Housing Finance Corporation pou ganny revwar pou fer li vin en lenstitisyon finansyel.

En nouvo lazans, Property Management Agency, pou pran responsabilite pour zesyon propriyete Gouvernman.
Minister Resours Natirel e Lendistri pou asire ki devlopman lagrikiltir ek lapes i kontinnyen ganny byen zere, ki asir sekirite alimanter pour Seselwa.

I pou osi asire ki kot nou resours lanmer i ganny eksplwate par bann bato etranze, Sesel i ganny rannman ki i merite atraver 496 sa aktivite.

I annan bokou devlopman polisi pou fer dan domenn lagrikiltir ek lapes, e nou pou pourswiv sa bann polisi atraver bann konsiltasyon avek tou dimoun konsernen.
Bann pti lantrepriz ek lantrepriz mwayen i kontribye bokou anver kreasyon larises e kreasyon lanplwa.

Sa minister i pou responsab kree bann kondisyon favorab pour zot lepanwisman.

I pou osi responsab pou siperviz en nouvo lazans ki pou zer bann zonn endistriyel.

Vis Prezidan i’n fer en travay remarkab dan zesyon nou reform makro-ekonomik, dan zesyon bidze e dan zesyon nou lekonomi.

Mon felisit li pour sa.


Nou’n diskite e nou’n tonm dakor ki aprezan ki lekonomi i lo en baz solid, nou kapab konfye sa portfey a en Minis a plen-tan, e li i ava donn mwan ankor en pli gran koudmen pou fer marse Gouvernman dan zesyon Nouvo Sesel.

Anmenmtan, i ava konsantre li avek ankor plis viger, lo bann portfey ki pou kontinnyen reste anba son direksyon.

Vis-Prezidan pou kontinnyen gard portfey pour Lenformatik e Kominikasyon.
Sa portfey santral i tre enportan pour moderniz nou sistenm lenformatik, sirtou avek larive byento nou kab sou- maren ki pou transform radikalman larsitektir kominikasyon, lenformasyon, lwazir ek biznes.

Vis Prezidan pou osi gard porfey Ladministrasyon Piblik, ki santral pour bon ladministrasyon servis Gouvernman ek son bann lazans pou delivre servis pli byen anver nou pep.
Koman Prezidan, mon pou kontinnyen gard portfey Ladefans, Sekirite Nasyonal, Lalit kont Drog, Zafer Legal, Lenformasyon e Hidrokarbir, enkli Leksplorasyon Petrol.

Mon’n deside egalman pran portfey pour Lazenes, kont teni mon latasman, mon pasyon ek mon langazman personnel pour lazenes, travay ki mon anvi kontinnyen fer avek zot e mon lenplikasyon dan bann diferan progranm Young Leaders.

Dan sa domenn, mon pou kont bokou lo soutyen Konsey Nasyonal Lazenes ki pou reste en lenstitisyon otononm.
Mr Speaker, vwala, an-bref, restriktirasyon Gouvernman ki mon annan lentansyon met an plas dan bann zour ki pe vini.

Byen sir, se pa zis sa retriktirasyon ki pou fer Gouvernman mars pli byen.

San sa devouman, san sa zefor, san sa langazman ek perseverans tou travayer nou pa pou zanmen atenn nou lobzektif.
Mon salye tou travayer Servis Piblik ki pe donn bon legzanmp dan zot travay, ki prodiktif, e ki touzour esey zot mye pou donn en servis o-nivo, en servis ki a-ler, e ki pran an konsiderasyon bezwen zot kliyan avek konpasyon.

497 Dan sa Nouvo Sesel napa plas dan Servis Piblik pour sa ki pa enterese avek rann en bon servis, avek travay dir, prodiktivite ek inovasyon.

Minis ek Sef Egzekitif ki ansarz bann lorganizasyon piblik pou asire ki travay zot staff i ganny swiv depre.
Ki travay dir i ganny rekonnet, e ki mezir apropriye i ganny pran kont bann ki zot performans ou zot konportman i pa akseptab.

Mr Speaker, ser frer ek ser Seselwa, nou pe debout lo some sa montanny, nou pe debout fyer dan sa Nouvo Sesel, nou pe regard sa semen ki nou’n fini marse, nou pe regard distans kot nou sorti, nou pe zouir nou laliberte e tou nou lakonplisman ziska prezan.

Me nou reste konsyan responsabilite ek lobligasyon ki sa i vin avek.

Nou pe zouir fri nou travay.


Potansyel i la pour nou fer pli byen ankor.

Lazenes i ranpli avek lespwar loportinite.

Nou travayer pe espere ki li osi son travay dir i ganny rekonnet.

Nou zanfan pe ganny edike, nou aze i annan zot dignite.

Nepli letan pou mediokrite lese fer.

Nou oule fer pli byen, pli byen ankor.

Set en lavenir ki nou pe kree ansanm.

I demann en gro zefor delapar nou tou.

I demann lanmour ek lwayote pour nou patri, I demann lape, larmoni ek linite.
E la mon envit tou Seselwa pou zwenn ansanm pou fer nou pei kontinnyen avanse.

Mon pare pou travay avek zot tou.

Pou travay pour Nouvo Sesel.

En gran vedet sanson Seselwa – Patrick Victor – i eksprim sa mesaz dan en fason profon: “Seselwa … leve e sant lespwar pour sa later ki pour ou.

O Seselwa ozordi pouvwar i pour ou.

Ser lanmen e mars ver ou desten.


En nasyon pour menm glwar e menm viktwar …” Vwala, ser frer ek ser Seselwa, les sa mesaz enspir nou ver labote lavenir ki nou kapab realize ansanm si nou tou nou travay ansanm, travay dir e kree ansanm: lavenir sa Nouvo Sesel.

Mersi.

Ki Bondye i kontinnyen beni e protez Sesel.
MR SPEAKER Bon mon ava aprezan remersye Prezidan pou son diskour e mon envit tou bann manm Lasanble Nasyonal, Minis e bann envite distenge parey in toultan leka, nou tradisyon pou en pti cocktail deor dan nou lobby e Lasanble pou adjourn ziska Mardi le 6, 9er bomaten kot pou annan larepons par bann manm – komans par Lider 498 National Assembly Leaders Reply Tuesday 6th March 2012 499 MR SPEAKER Bonzour bann manm Lasanble Nasyonal, bonzour tou bann envite dan gallery, bonozur tou bann ki pe ekout nou dan lakour.
Ozordi nou pe rankontre avek bi, ouswa nou pe rankontre parey tradisyonnelman i leka pou reponn – pour nou ekout bann larepons kil o diskour ki Prezidan Larepiblik Prezidan Michel ti fer Merkredi pase e parey toultan leka bann lentervansyon i komans avek diskour Lider Lopozisyon e alor mon pou envit Onorab David Pierre pou fer son prezantasyon.

HON DAVID PIERRE Mersi Mr Speaker.

Mr Speaker, koleg Manm Lasanble, pep Seselwa bonzour.
I fer mwan en gran plezir pou reponn diskour lo leta nou nasyon prononse par Prezidan Larepiblik Merkredi pase.

Anmenmtan, sa levennman I donn mwan sa loportinite pou aprofondir e fer konnen bann prensip debaz e esansyel ki diriz PDM dan son travay koman Lopozisyon dan sa pei.

Mon’n dir a plizyer repriz e mon pou repete ki PDM e mwan koman dirizan Lopozisyon, nou pe vin ek en nouvo lapros, ek en nouvo fason travay dan sa Lasanble.
Kot Gouvernman I mal, nou pou rikord nou pli gro dezagreman e nou pour kritike e anmenmtan nou pou anmenn nou kontribisyon.

Nou pou fer li pour defann nou demokrasi e pou defann lepep Seselwa kont okenn lenzistis ek diskriminasyon ki kapab ankor egziste dan sa pei.

Me letan nou fer li, nou bezwen egalman respekte tou nou bann lenstitisyon demokratik, enkli pli o lofis dan sa pei, parey an retour nou ekspekte ki lofis Prezidan Larepiblik I respekte lofis Leader Lopozisyon e I respekte lepep Seselwa.
Ozordi, mon salye tou bann Seselwa ki dan dernyen eleksyon Lasanble Nasyonal zot in konpran mesaz PDM, e zot in konpran sa nesesite pou anpes Sesel antre dan lannen 2012 ek en Lasanble Parti Inik.

Ozordi lopozisyon dan Sesel pa’n ganny abandonnen konpletman, akoz kot in annan ki’n abandon lalit, mwan, ansanm ek PDM nou’n pare pou anmenn sa lager lo zot non, lo en lot nivo.

Sa nivo ki mon konvenki pou anmenn rezilta pour lopozisyon, pour Sesel e pour lepep Seselwa.
Dan sa lalinny, mon oule reasir tou dimoun ki mwan koman Leader Lopozisyon mon pour koz pour tou Seselwa e si ou, ou enn ki krwar dan bann gran prensip demokratik, e dan bann gran prensip lopozisyon, e ki santi ki ou’n ganny rezete par lefe ki ou parti pa ganny reprezante isi dan sa Lasanble, kont lo mwan pou defann ou, e pou mwan travay pou met presyon kontinyel lo Gouvernman dan en fason for, fran e tre kritik pou fer zot travay dan la transparans e dan en fason onnet kot bann gran prensip bon gouvernans I ganny respekte, pou anmenn benefis pour lepep Seselwa an antye e non pa pou zis en pti group endividi ki krwar ki larises sa pei I devret al zis pour zot.
PDM I dir ki Sesel I apartenir pou tou Seselwa e tou Seselwa I devret annan en par dan larises Sesel.

500 Ser, frer Seselwa, Sesel I ankor dan en leta kritik.

Dimoun I ankor pe trimouse pou fer de bout zwenn.

Sa lekar ant sa ki ris ek sa ki pov pe kontinnyen vin pli gran.

Saler lamazorite dimoun pa permet laplipar fanmiy Seselwa pou zwenn zot komitman.
Lasistans sosyal, initil ou koz lo la akoz mon’n soke pou vwar, ler mon ti vizit Au Cap, kimannyer Byennet Sosyal I refize donn en madanm 55an, ki dyabetik e ki parsyelman aveg, en carer lo en baz full time.

Sa I fer lapenn.

Mr Speaker, ozordi dan Sesel si ou pey en loan, ou pa kapab pey kouran.

Si ou pey kouran, ou bezwen fer sakrifis lot bor.

Leta nou nasyon I sansib.

Lopital I kritik.

Zanfan inosan I ankor pe mor, dan ka kot avek en meyer swen zot lavi ti’n kapab ganny sove.
Lapolis I ankor pe fer lanbilans e menm kalite paracetamol pou nou zanfan I bann ki enferyer.

Mr Speaker, lo lot kote, Seselwa I ankor en nasyon divize.

Politik ki ganny trouve dan tou keksoz I ankor pe met nou retar.

Lopozisyon I kraz lopozisyon.

Parti Lepep I fer pou li, lepep Seselwa I pri dan milye e an rezilta nou rekil an aryer e nou demokrasi I ganny afekte.
19an depi ki nou’n antre dan Milti Parti, nou demokrasi I ankor dan son lanfans, zis akoz kalite politik ki sa 2 pli gran parti pandan sa bann dernyen lannen ti deside fer.

Tousala Mr Speaker, nou bezwen met deryer nou.

Nou bezwen vine k en nouvo lapros.

PDM atraver mwan, nou pe ofer sa nouvo lapros, kot politik I ganny fer dan en fason sivilize parey I ganny fer dan bann gran demokrasi modern.

Me mon refer sorti ki pa zis lopozisyon ki devret sanz son lapros.

Gouvernman osi I bezwen fer parey.


PDM pou montre son bonn fwa an akseptan pou antre dan dyalog ek Prezidan Larepiblik, me sa I bezwen ganny fer dan lonnekte, dan la transparans, tout an respektan bann gran norm demokratik e I bezwen ganny fer dan benefis Sesel e dan benefis lepep Seselwa.

Legzanp, Gouvernman fek negosye pou Seselwa pa pey visa pour zot al UAE.

Me I fer li zis pou bann ki annan paspor spesyal oubyen paspor diplomatik.

Sa I pa akseptab.
Sa I pa akseptab.

I bezwen ganny fer pou tou Seselwa e mon demann Gouvernman pou refer sa negosiasyon.

Dyalog pa pou ganny fer pour okenn rezon e benefis personnel.

Napa ankor saler personnel ki pou al ganny negosye apre pour nou vin dan sa Lasanble e dir ki lanmans pwalon I so.

Mr Speaker, mon repete, se pa lot ki lepep Seselwa ki devret benefisye ek en tel dyalog.

Pli boner mon’n dir ki Sesel I reste divize e ki politik I antre dan tou keksoz.

Mwan mon oule sanz sa.


Mon pa oule en Sesel kot politik I diviz nou, me mon plito oule en Sesel ki inifye par lafors tou son pep, kot politik pa desid zanmi, e politik pa fer lennmi.

Mon oule ki Gouvernman I zwe son rol e lopozisyon parey.

Mon oule imedyatman zet enn de propozisyon devan Gouvernman Parti Lepep.

Premyerman, ozordi, mwan koman Leader Lopozisyon mon pe lans en lapel senser ek Gouvernman lo non lepep Seselwa pou nou revwar sa size 5 Zen.
Pou tro bokou letan sa dat ek son levennman in diviz en pei, in diviz en nasyon, in diviz en pep.

E alor, moman in arive pou nou regard ver le fitir, e retir tou bann baryer 501 ki kapab anpes nou, koman en nasyon fer en lot pa pozitiv ver vre demokrasi.

5 Zen I enn sa bann baryer ki fodre nou retire.


Le 5 Zen I bezwen sorti koman en dat ek en levennman ki ganny selebre par nou Gouvernman, akoz pandan ki I anmenn lazwa pou serten kous nou popilasyon, I egalman anmenn lapenn, regre e soufrans pour en lot kous nou pei.

Lo non linite e respe pour tou Seselwa, mon demande ki le 5 Zen I ganny retire koman en konze piblik, e Moniman Zonm Lib I ganny ranplase par en Moniman ki reprezant e senboliz dan tou son dimansyon linite nasyonal.
5 Zen I touzour kapab ganny selebre koman en lazournen Parti Lepep e Zonm Lib I touzour kapab ganny garde dan Mize Parti Lepep.

Mr Speaker, dezyenm propozisyon I se ki tou Seselwa I annan drwa travay, garanti anba lartik 35 nou Konstitisyon, me ozordi dan sa pei, apre 19an anba nou nouvo Konstitisyon, mon sagren pou dir ki I ankor annan en leokri lo size security clearance, e sa osi I en size ki politikman diviz sa nasyon.
Nou pa kapab anpes en Seselwa travay, oubyen anpes en Seselwa ganny en promosyon dan son prop pei lo en baz politik oubyen lo en baz lekel ki ou frekante, pandan ki nou trouv en etranze pe fer sa menm travay ki sa zenn onm oubyen zenn fanm Seselwa ki’n ganny bare ti devret pe fer.

Mon’n deza antann Prezidan Larepiblik pronons son lekor lo sa size, an dizan ki security clearance lo sa nivo pa egziste dan Sesel.
Alors, lo non linite, e lo non nou Konstitisyon, mon anvi ki sa size I ganny adrese enn fwa pour tou dan sa pei pou ki tou bann ki dan bann pozisyon o dan Gouvernman, e ki responsab pou anploy travayer dan zot departman I konpran tre kler ki politik pa zwe en rol dan Gouvernman.

Mon konpran e mon aksepte ki I normal pou annan en police clearance, malgre ki I tro ser pour pey pour en tel clearance, me mon pa kapab aksepte ki travay dan en Departman Piblik I pran konsiderasyon kouler politik en endividi.
Mon lans en lapel pou nou liber nou lafors travayer e retir bann baryer politik ki anpes en Seselwa travay, devlope e kontribye ver devlopman ekonomik son pei.
Pandan ki mon lans en lapel ek Prezidan Larepiblik pou fer en statement for pou denons security clearance, e pou fer sir ki leta I respekte drwa tou travayer Seselwa, pou ki nou tou nou kapab fer kontribisyon pozitiv ver devlopman nou pei, mon oule egalman, dan menm loptik lans en lapel ek tou travayer Seselwa pou zot pran konsyans zot responsabilite dan travay, e fer li lo en baz profesyonnel e serye pou rann la baz ekonomik sa pei pli solid e pli prodiktiv.
Alors mon repete, politik dan travay fodre I ganny eliminen par toulede kan. Fodre I ganny eliminen par tou Seselwa, ki se swa ou en lopozisyon, oubyen ou en siporter Parti Lepep.

Ser, frer Seselwa.

Sesel I nou pei.

Ler nou kapab ariv lo sa nivo, pou napa okenn zistifikasyon pou diskriminasyon dan travay.

Pou napa okenn zistifikasyon pou nou ranplas en Seselwa par en etranze.
Pou napa rezon pour en cleaner, en sekirite, en zardinyen, en labourer, en drayver pick-up eksetera ganny enporte sorti swa Phillipines, swa Nepal, swa dan Lenn oubyen Lasinn.

Lafors travayer sa 502 nasyon pou ganny libere e finalman se Seselwa ki pou devlop son prop pei pou ki larises sa nasyon I a reste Sesel e I a ganny rezouir par lepep Seselwa.

Mr Speaker, san dout, Sesel I en nasyon beni, en nasyon ranpli ek lafyerte, en nasyon ki par natir I krwar dan modernite.
Me Sesel ozordi, anba Parti Lepep pe ganny ravaze par plizyer fleo.

Labi drog, lalkol, prostitisyon, HIV Aids, mank lanplwa, vyolans, vol, krim zis pou nonm enpe.

Pandan ki nou pe fer latab ronn lo ki nou pou fer, sa bann fleo pe pran en nouvo dimansyon.

Gouvernman pe tarde azir, e lepep Seselwa pe santi son lefe.

Mr Speaker, PDM I demande ki Gouvernman I reveye, take the leadership e anmenn sa “Nouvo Sesel” ki zot ti promet Lepep Seselwa ler zot ti rod re-eleksyon.
Me Mr Speaker, si nou anvi atenn sa nouvo realite, fodre pa ki I business as usual anler State House.

Gouvernman Parti Lepep I bezwen reveye, sanz son latitid e annan sa kouraz pou li fer plizyer reform dan plizyer domenn.

E nou dan PDM nou pe propoz sa bann reform:- Premyerman, reform nou demokrasi.

Fodre nou annan respe pou demokrasi.

Pou mwan, sa I responsabilite tou bann leaders politik dan sa pei.

Nou demokrasi I tro dorman.

I fonde lo disab kan I devret fonde lo granit.


Nou bann valer demokratik I devret enn ki dan leker tou Seselwa e non pa zis lo nou bout lalev.

Ki se swa ou Legzekitiv oubyen ou dan Lopozisyon, ler ou pres lademokrasi ou bezwen egalman pratik lademokrasi.

An dot mo, pou nou bouz lo en lot nivo, nou oule vwar en nasyon ki kapab demontre respe for the rule of law, respe pou drwa imen dan son totalite e respe for human dignity.

An dot mo, Mr Speaker, sa ki PDM pe demande I senp.
Nou demann en Gouvernman oubyen en legzekitiv ki responsab, ki demontre bon gouvernans e ki respekte bann drwa fondamantal lepep Seselwa ki nou konstitisyon I garanti nou tou, nenport kouler, nenport ras, sex, larelizyon oubyen lapartenans politik.

Nou demann en departman lazistis ki endepandan e ki kapab delivre lazistis atan akoz parey Angle I dir, justice delayed is justice denied.
Ser, frer Seselwa, PDM I oule en sistenm Zidisyer ki garanti tou Seselwa en fair trial kot zanmen ankor I annan en Seselwa ki ganny kondannen mal a propo dan sa pei zis pour kouver pese en lot son kanmarad.

Mr Speaker, dan sa prosen 5an, nou pou fer sir, nou pou fer tou sa ki posib pour nou finalman ganny en Lakour ek bann Ziz ki endepandan e ki kapab defann tou Seselwa, menm ler sa bann drwa I ganny abize par leta oubyen par en lot endividi.
Ser, frer Seselwa, Sesel I bezwen en Lasanble Nasyonal ki efektiv e ki kapab pas bann bon lalwa, ki an konformite ek bann lalwa de baz en demokrasi modern.

En Lasanble ki non partizan e ki travay dan lentere lepep Seselwa e dan lentere pei, e non pa enn ki zis vin defann lentere Gouvernman.

An dot mo, nou oule en 503 Lasanble Nasyonal ki otononm, ki endepandan e ki kapab dir avek Gouvernman Parti Lepep, non kan fodre dir non, e wi, kan fodre dir wi.
Mr Speaker, vizyon PDM koman sa sel Lopozisyon ki’n debout pour defann drwa lepep Seselwa I egzize ki Gouvernman I bezwen komans ranforsi e donn pourvwar nou bann lenstitisyon demokratik, tel ki lofis Ombudsman, Human Rights Commission, Electoral Commission, Public Service Appeals Board, Constitutional Appointment Authority, e les SBC desarz son responsabilite dan en fason for, e Mr Speaker, san okenn lenterferans politik.
Gouvernman I bezwen kontinnyen bouz dan sa lalinny kot I sanz bann lalwa ki pa an konformite ek bann prensip demokratik, tel parey nou pe fer ek lalwa eleksyon e Public Order Act.

Mr Speaker, krwar mwan, ki avek en tel baz solid Sesel I ava aprezan pare pour li fer en bann lezot reform entern e I a kapab pran pli byen son responsabilite koman en pti pei, menm dan son rol lo lasenn enternasyonal.

E ser, frer Seselwa, les mwan dir 2 pti mo lo sa size.
Toulezour nou tande ki Prezidan Larepiblik I fer bokou vizit travay a letranze ki bon pou Sesel, e mwan, mon pa’n vin la pou deny sa fe.

Mon apresye akoz sa ki bon pour Sesel I bon pour tou Seselwa.

Me Mr Speaker, mon’n vin la pou mwan osi fer sorti bann defayans e sa ki manke.

E sa ki manke I se ki Gouvernman napa ase komitman.
Gouvernman napa ase the political will pou li ratifye, pour li raporte e pour nou koman en pei follow up lo bann konvansyon enternasyonal ki enportan, e parmi, bann ki pou ede ranforsi nou komitman pour vin en pei ki swiv bann norm enternasyonal lo lademokrasi e lo drwa imen.

Legzanp, Mr Speaker, konvansyon lo civil and political liberties I endispansab pou aprofondisman nou demokrasi.

Annou aret trenn nou lipye.

Pour plis ki 15an nou’n asiz lo sa dosye.

Sesel I bezwen bouze.


Anmenn tou sa bann konvansyon enternasyonal devan nou lasenn Lasanble Nasyonal pour ratifikasyon, akoz enternasyonal menm si nou en pti pei.

E se sa ki pou fer lemonn respekte nou, e ki pou fer nou command the respect sorti kot menm bann pli gran pei malgre ki zot mil fwa pli gro ki nou.
lobligasyon I nou lo Mr Speaker, menm si mon dan Lopozisyon, mon kontan mon pei e mon anvi ki I progrese akoz mon anvi en Sesel ki a fer tou Seselwa fyer e pou sa arive, ler nou pe koz lo reform, nou bezwen get portre nou pei an antye.

Nou bezwen get Sesel dan son totalite, vedir nou pa kapab fer zis reform politik e demokratik, me nou osi bezwen kontinnyen fer reform ekonomik e revwar koman nou bann lenstitisyon finansyel I perform zot bann fonksyon dan nou pti pei Sesel.
Nou dan PDM, nou oule fer propozisyon dan sa lalinny sirtou dan bann landrwa kot Gouvernman pankor komans montre vre leadership.

Alors, ki kalite reform ekonomik ki nou pe propoze?

504 Premyerman, sekter prive I devret moter nou lekonomi, e Sesel I bezwen fer reform striktirel kot Gouvernman I bezwen deswit komans revwar bann regilasyon e vin avek bann sound policies ki condusive pou Seselwa fer biznes dan son prop pei, e komans tir tou bann baryer ki met Seselwa retar.
Legzanp, prosesis lanrezistreman I en kosmar pou tou businessmen.

E krwar mwan, napa okenn envestiser lokal oubyen etranze ki annan sa kalite letan pou gaspiye pou esper de ou trwa mwan pou anrezistre son biznes.

Ozordi ser, frer Seselwa, Sesel I 109enm dan lemonn lo lakantite letan ki pran pour anrezistre en biznes.

Mr Speaker, kimannyer Sesel I kapab deryer Ruanda, en pei ki’n ganny desire par lager pour en kantite lannen?
Li Ruanda I nevyenm e I pran en businessman Ruande zis 3 zour pour li anrezistre son biznes.

Mr Speaker, Gouvernman I bezwen revwar lafason ki Planning Authority I fonksyonnen.

Nepli moman pou Planning Authority vin en baryer pour biznes.

Seselwa in fatige avek sa kalite fason fer keksoz dan nou pei.

En businessman pa kapab esper leternite pou son proze ganny aprouve.

Menm pei grann ter Lafrik pe bouze dan sa domenn.

Kenya pe lead the way e Sesel pe trenn son lipye.


Sa I totalman inakseptab e I enn bann landrwa kot Gouvernman in fail dan son bann polisi.

Mr Speaker, Gouvernman I bezwen osi revwar bann lalwa ki anpay Seselwa, anpes zot fer biznes e retard lenvestisman, tel ki lalwa planning limenm, licencing e bann lalwa ki kontrol bann lakonpannyen dan nou pei.

I pa akseptab ki Sesel I 183enm dan lemonn lo letan ki I pran en boug pou ferm son biznes, pandan ki Botswana I 27enm dan lemonn.
E la mon oule challenge Gouvernman pou anmenn en insolvency legislation devan nou Lasanble Nasyonal o pli vit posib pour konsiderasyon.
An plis, Gouvernman I bezwen armoniz tou bann lalwa ki regulate biznes dan sa pei, e par lao tousala, dan sa monn modern, Sesel I bezwen brav e I bezwen odasye pou li fer en pa pli lwen e komans entrodwir bann lalwa ek bann regilasyon neseser ki pou permet nou operate en stock exchange kot bann lakonpannyen lokal ou etranze I a kapab liste, e nenport Seselwa, wi Mr Speaker, nenport Seselwa ki enterese I a kapab trade, vann e aste shares lo en baz toulezour.
Nou annan en poursantaz enportan nou lazenes dan biznes ozordi.

Ler nou koz lazenes Mr Speaker, nou lazenes I intelligent enough pou li konpran kisisa en stock exchange.

Annou bouze e annou donn lazenes Seselwa sa loportinite.

Mr Speaker, en lot propozisyon ki nou pe fer, I enn ki tre senp, me I tre enportan.

Donn lantreprener Seselwa plis posibilite.

Nou dan PDM nou’n dir e nou pou repete.

Sesel I pour Seselwa, e I bezwen ganny devlope par Seselwa.
Larises sa pei I bezwen ganny kree par Seselwa, e I bezwen reste pour Seselwa.

Dan sa konteks, bann labank Sesel I bezwen fer li pli fasil pou bann zenn antreprener ganny akse ek larzan pou zot devlop zot biznes.

Gouvernman I bezwen etablir atraver Labank Santral, bann policies ki pou fer li pli fasil pou en Seselwa ganny en loan pou son biznes.

I pa normal pou en dimoun, pou en Seselwa esper 3, 4, 5 505 ou 6 mwan pou li ganny asiste ek en labank pou li fer son biznes.
An plis, PDM in dir I annan serten biznes kot priyorite I bezwen ganny donnen pour Seselwa.

Legzanp, moman in arive pou bann gran lotel komans sorti dan biznes limouzin e les sa pour Seselwa.

Legzanp, en Seselwa ki en drayver taxi ozordi e ki anvi kapab ofer sa servis I devret ganny sa posibilite.

Bann gran lotel parey Ephelia, Four Season, Banyan Tree I devret annan en taxi bay pour nou drayver taxi Seselwa.

Mr Speaker, en Seselwa ki anvi lans dan biznes lotelri I devret ganny akse ek kapital.
En boug ki serye e anvi en taxi pa kapab al rod en loan Lanmerik.

I devret ganny akse ek en loan dan son pei.

En zenn ki anvi aste de trwa masin pou li fer netwayaz semen, I pa kapab al rod en loan Abhu Dabi.

I devret ganny akse ek en loan dan en labank Sesel.

Mr Speaker, moman in arive pou nou diversifye nou lekonomi.

PDM I dir ki tourizm I la, me eski nou pa pe tro kont zis lo tourism?

Ziska ki tan nou pou refize devlop nou bann lezot lendistri, legzanp lapes?

Seselwa pe demann en bann kestyon.


Akoz ki napa plis incentives pou peser ki a ganny byen monitor e a ganny donnen lo en baz performans?

Akoz ki bann peser lokal pa pe ganny sa lasistans ek Gouvernman ki a permet zot al lapes dan sekirite, dan en zone ki pli gran, kot zot a vreman kapab ganny lavi?

Kwa ki anpes Gouvernman negosye ek kominote enternasyonal pour ganny plis led pou lager kont piratri e donn plis sekirite nou bann peser Seselwa, e Seselwa an zeneral?
Akoz, Mr Speaker, ki SFA pa kapab vin efikas e rezourd son bann defi dan domenn lapes ton?

Akoz ki nou prop frer Seselwa pe ganny mete otaz, pandan ki etranze pe kapitalize?

Akoz ki Gouvernman pankor vwar li kapab met bann striktir an plas, ki pou permet Seselwa ki annan milyon lokalman e a letranze pou envestir dan nou prop laflot bato ton?

E akoz, nanryen pa pe ganny fer pour ki nou bann maren ek nou bann doker I ganny en meyer saler pou zot kontribisyon ki zot pe fer dan lendistri lapes?
Mr Speaker, lo kote delwil.

Nou’n tann Prezidan larepiblik in tous lo sa size.

Tou Seselwa I enterese ek delwil, akoz delwil I kapab vedir larzan pou nou pei.

Me Mr Speaker, PDM I dir ki Gouvernman I bezwen pli transparan lo sa size.

Si I annan delwil, ki lenpak I pou annan lo tourizm ek lapes?

Ek delwil, Dolar I kapab desann ziska R6.

Lanvironnman I kapab ganny detri.

Touris I a prefere al Moris e alors, kestyon ki nou bezwen demande pou nou lavenir.
Eski delwil pour annan sitan, ki I pou kapab ranplas nou bann lezot lendistri ki pe fer nou manze ozordi?

Oli bann dokiman ki’n evalye bann lefe pozitiv e negativ lo larantre Sesel koman en pei prodikter e vander delwil?

Nou pe rod bann larepons.

En lot kestyon ankor ki Seselwa pe demande, se lekel ki pou finalman annan kontrol lo sa lendistri?

Ki kalite capacity building ki nou pe antreprann pou Seselwa, pou se ki nou prop Seselwa e non pa etranze ki vreman benefisye avek nou lendistri delwil?
Dir nou, Mr Speaker, ki kalite desizyon zot pe pran, ki kalite striktir ki zot pe met 506 an plas, 34an o pourvwar, plis ki 10an spekilasyon.

Eski I annan en sel ekonomis Seselwa ki pe train dan sa sekter?

Oubyen, eski nou pe esper nou trouv delwil apre pou fer en Seselwa understudy en etranze?

Ser, frer Seselwa, napa nanryen ki pour nanryen.

Mon krwar ki lo non la transparans, Gouvernman I bezwen dir avek lepep si in annan okenn lakor bilateral ki’n ganny sinnyen avek okenn pei.
Mr Speaker, Seselwa I bezwen konnen.

Gouvernman I bezwen vin pli transparan e eksplik Seselwa vre leta delwil dan teritwar Sesel.

Mr Speaker, en lekonomi pa kapab devlope san bann lenfrastriktir apropriye.

Byento, nou pou ganny nou kab soumaren e sa I ava en gran lakonplisman.

Me ki nou pe fer lo nivo lezot lenfrastriktir, tel ki lenfrastriktir semen?

Konzesyon e kalite semen i bann defi enorm ki enpakte direkteman lo nou devlopman ekonomik.
PDM I dir ki Seselwa in fatige pey road tax, e ki Gouvernman I bezwen trouv kapital pou konstrir nouvo semen kot I neseser.

Envestir pou fer nou semen vin pli bon kalite semen, e envestir pou donn nou en servis bis ki vreman efikas.

Deal ek konzesyon e fer sir ki lalwa trafik I ganny enplimante dan lafason ki I devret ganny enplimante, e fer sir ki tou dimoun, tou Seselwa, koman etranze I respekte lalwa trafik.
Mr Speaker, Sesel I bezwen osi vwar lafason ki nou bann lantrepriz stratezik piblik I ganny administre.

E la, mon anvi fer referans ek bann lantrepriz parey PUC, SEYPEC, Air Seychelles, zis pou nonm de trwa.

E pour ilistre mon pwen, mon pour servi Air Seychelles.

Air Seychelles ti’n collapse.

Pei ti’n blese, akoz avek sa, nou ti’n perdi nou pride.

Me nou konnen ki sitiasyon I difisil.

Air Mauritius in bezwen restriktire.


Mon konpran ki nou’n rod en partener stratezik, akoz nou bezwen kit Air Seychelles a la flot, an vi ki I annan en kantite fanmiy Seselwa ki ganny zot dipen atraver Air Seychelles.

I malere ki in annan plizyer travayer ki’n perdi zot travay.

Sa mon kondannen akoz avek en pli bon vizyon, avek en bon management, e avek en bon plan, avek bann bon desizyon dan lentere nou airline, sa pa ti’n devret zanmen arive.

Gouvernman I bezwen tir en leson ladan.


Bokou kestyon I bezwen ganny reponn.

Akoz nou ti bezwen envestir dan plizyer vye avyon, kot ni menm entertainment ti preski napa abor?

Eski in annan tro bokou lenterferans politik dan bann desizyon enportan ki souvannfwa zot ti bezwen pran?

Ler lodit ti ganny fer lo Air Seychelles 3an pase, eski zot ti donn en going concern principle?

Akoz zot pa ti alert Gouvernman ki lafason ki keksoz ti pe ale, Air Seychelles ti pour collapse?
E alors, ki kalite kredibilite sa audit firm?

Kimannyer I ti ganny swazir, konbyen I ti ganny peye?

Mr Speaker, bann kontra, bann least agreement ek ILFC International Leasing Financial Company, eski nou bezwen fer en lanket ladan?

Eski in annan mis-management?

Mr Speaker, sa I anmenn mwan lo size Etihad.

Akoz ti napa en tender process?

Nou’n vann shares dan SACOS, e dan Savings Bank ek Seselwa.

Akoz pa dan Air Seychelles?

Mr 507 Speaker, Seselwa I trakase ek sa kalite lenkonsistans.
Mon’n pas Land Marine e sa bann travayer I tre enkyet akoz zot pe tande ki Land Marine byento pe al privatize e pour napa tender e zot pa pou ganny drwa aste shares.

Mon demann Gouvernman pou li reflesir e les travayer Land Marine ganny sa posibilite aste shares dan sa lakonpannyen, parey travayer SACOS e parey travayer Savings Bank.

Seselwa I kontan son pei.

Zot anvi envestir dan zot pei, e dan enn bann past reports ki IMF in fer lo Sesel, nou’n vwar ki Seselwa I annan en kantite larzan deor.
Kekfwa ti pou annan Seselwa ki ti pou enterese pour aste shares dan Air Seychelles, akoz ki nou prop frer ou ser Seselwa pa’n ganny sa loportinite?

Eksplik lepep, zot pe rod en larepons.

Antretan, Mr Speaker, sa ki nou bezwen fer sir prezan, I se ki Sesel I ganny the best possible deal dan sa partenarya ki Air Seychelles in fer avek Etihad.

Seselwa I bezwen repran kontrol total lo son Airline dan en pli kourt dele letan.

Ser, frer Seselwa.
Ser, frer Seselwa.

PDM I egalman konsernen ek sitiasyon SEYPEC an relasyon avek nou 5 tankers.

Sa 5 tankers nepli kapab pey zot loan atraver zot prop loperasyon.

E se marse domestik ki pe subsidise zot, zot kou loperasyon.

E sa pe met presyon lo valer Roupi an relasyon avek Dolar.

Sitiasyon I kritik, e lepep Seselwa pe rod en rapor.

Mr Speaker, bokou leson pou bezwen ganny tire.

En lantrepriz piblik I pour lepep, I pa lanpir personnel okenn endividi, e I pa kapab ganny administre koman en lanpir.
E PDM pe dir, ki fodre ki sa lepok kot Chairperson en lantrepriz Gouvernman I limenm CEO, I devret fini ozordi menm.

CEO en lakonpannyen I bezwen accountable ek son board.

Board I bezwen accountable ek son bann shareholders, e dan konteks en lantrepriz Gouvernman, kot larzan lepep I ganny depanse, zot bezwen rann kont lepep Seselwa.

Si non, gouvernans dan sa bann lantrepriz I ganny afeblir.

I pou napa la transparans.


I pou touy accountability, e koripsyon pou pran plas e lantrepriz pou finalman fait, pandan ki serten zot, zot kont labank pou vin pli gra.

Nou bezwen tir en leson ladan, e mon pou dir ki zanmen ankor ki Sesel I devret permet annan en one man show kot management bann lantrepriz stratezik piblik tel ki PUC, Air Seychelles e SEYPEC I konsernen, zis pour donn enn de legzanp.

Mr Speaker, sa I anmenn mwan lo mon rol koman Chairman lo komite Finans dan Lasanble Nasyonal.
I en fe ki pandan sa dernyen 19an, Lopozisyon, avan PDM dan Lasanble Nasyonal, pa’n zanmen kapab akonplir.

Alors mwan, ki mon pou fer sir ki tou bann gran lorganizasyon oubyen lantrepriz piblik, kot larzan lepep I ganny servi, sa bann lorganizasyon pou bezwen soumet zot kont devan FPAC.
E mwan koman Chairman sa komite, mon pour egzize ki en rapor I ganny fer lo travay ki FPAC I fer vizavi sa bann kont, e ki sa rapor I ganny table devan nou Lasanble Nasyonal, e diskite pou ki lepep Seselwa I konnen ki pe arive avek zot larzan.

508 Pou terminen Mr Speaker, tou dimoun I konnen ki Sesel in anbark lo en legzersis san presedans dan son listwar, e evolisyon politik depi re-entrodiksyon milti parti e proklamasyon nou 3enm repiblik.

Sa legzersis I reform elektoral.


Seselwa pe ganny apele pou fer zot kontribisyon, pou asire ki nou vreman fer laplenn nivo, lo kestyon eleksyon Prezidansyel e eleksyon Lasanble Nasyonal.

Sa legzersis I tre enportan pou devlopman nou demokrasi.

Pou anmenn nou demokrasi lo en lot staz pli siperyer, Sesel I bezwen zwenn plizyer pei lo kontinan Lafrik, osi byen ki bann pei Commonwealth, an sa ki konsern bann meyer fason pour nou fer eleksyon.
Ozordi, plis ki zanmen, tou nou bann lalwa, tou nou bann regilasyon ki zer prosesis eleksyon I bezwen ganny met annord.

Sesel pa kapab reste deryer.

Pou ki nou annan en platform ki akseptab, I annan bann premiz endispansab ki nou pa kapab get li zis lo sirfas.

Parmi lezot keksoz, oubyen konsern, PDM I konsidere ki lalis voter pou sak distrik I bezwen san pour san korek.
Komisyon eleksyon I bezwen egzekit sa ki PDM I apel en National Voter Cencus, oubyen en resansman lo vre popilasyon voter Sesel pou sak distrik.

Gouvernman I bezwen asire ki komisyon eleksyon I ganny donnen tou kapasite neseser pou fer sa legzersis vin en realite.

PDM I konvenki ki si napa en legzersis parey ki ganny fer, pou napa vre posibilite annan en lalis voter ki kredib pou sak distrik.

PDM pou ensiste ki nou annan portre sak voter lo rezis voter pou sak distrik.
En boug pa kapab kontinnyen vin vot dan plas en lot endividi.

Dan sa menm legzersis, PDM pou pouse ki biro komisyon eleksyon I ganny donnen pourvwar pou prepare e donn sak voter en nouvo kart idantite zis pou vote oubyen pour eleksyon.

Sa kart I devret annan bann sekirite neseser lo la ki ava donn garanti ki napa okenn frod ki pase zour eleksyon.

Lalis voter I devret annan zis bann voter ki kalifye pou vote zour eleksyon.
Sa I posib a kondisyon ki nou fer sanzman neseser lo bann metod e prensip ki diriz preparasyon nou lalis voter final pour eleksyon ler moman in arive.

Balizaz elektoral I ankor en konfizyon pour popilasyon.

Nou bezwen met lord dan sa zafer balizaz elektoral.

Bann prosedir kler I ganny mete pou transfer e sanzman distrik nenport ki sitwayen Seselwa.

Finansman parti politik Mr Speaker, depans bann kanpanny eleksyon I osi bezwen ganny revizite.
En parti politik pa devret ganny eleksyon pirman lo en baz larzan.

Litilizasyon bann fasilite leta oubyen piblik pandan peryod kanpanny eleksyon fodre byen ganny administre par komisyon eleksyon ki endepandan.

Mr Speaker, sa I mon kontribisyon, e pour konklir Mr Speaker, ek sa kalite travay ki PDM pe fer lo nivo distrik, ek sa travay ki PDM pe vin fer dan sa Lasanble, ek sa reform dan lalwa elektoral dan sa prosen 5an, PDM pou fer son lavwa rezonnen dan tou kwen Sesel, e Lasanble Nasyonal pour balanse.
Mersi Mr Speaker.

MR SPEAKER 509 Bon, Onorab Potter.

Napa personn pou bat lanmen pou ou Onorab.

Onorab Potter.

So ou bezwen anmenn enpe plis laprosenn fwa, plis.

Onorab Potter.

HON MARIE-LOUISE POTTER Mr Speaker, koleg manm Lasanble, frer e ser Seselwa.

Ankor enn fwa I fer mwan en gran plezir, o non group Parlmanter Parti Lepep, pou donn mon reaksyon lo diskour ki Prezidan Larepiblik in delivre dan nou Lasanble, en diskour ki alafwa demar nou travay pou sa lannen.
Pwen for diskour Prezidan se restriktirayon ladministrasyon Gouvernman ki I dirize, pou kontinnyen batir sa “Nouvo Sesel” ki lepep ti demann li pou fer an Me lannen pase.

En Nouvo Sesel kot nou remet an valer, bann vre valer ki’n gid parkour nou nasyon pou ariv lo sa some, ki ozordi nou tou nou pe debout tall and proud lo nivo enternasyonal.

Lo some sa montanny ki plizyer zenerasyon in transpire pandan plizyer deseni, pou anmenn Sesel e pep Seselwa.
Ozordi si nou oubliy bann vre valer travay dir e disiplin, bann vre valer lwayote e respe, bann vre valer konpasyon, rekonesans e gratitid, bann vre valer sakrifis, senplisite e pasyans, ki’n gid nou, e anmenn nou sitan o e fer nou briy sitan for koman en pep nou pou degrengole avek lafors bann divan tre for ki souflé ler ou lo latet en montanny.

Nou pou degrengole si nou pa bouz avek sa nouvo realite ki ranpli avek defi en nouvo lepok, me ki osi ranpli avek loportinite ki nou pa devret les glise.
Nou pou degrengole si nou pa vin pli inovatif, bouz avek lavites ki lemonn pe bouze, get pli lwen ki nou bout nennen, aksepte nouvo lide, sanz nou vye fason fer e evit bann menm lerer ki nou’n fer.

Nou pou degrengole si nou refize fer nouvo zanmi ki pare pou ed nou fer fas a bann nouvo defi san ki nou bezwen bliy bann vye zanmi ki’n tourzour la dan nou kote dan botan e dan movetan.
Nou pou degrengole si nou pa pare pou pardon bann ki’n bles nou dan lepase me ki ozordi pare pou donn nou sa koudmen ki nou bezwen pou nou anmenn Sesel pli o ankor.

Wi Mr Speaker, nou pou degrengole si nou bos sakenn son kote e les nou ganny divize avek tou sord spekilasyon ki bann papye malisye pe fer pou distort vre lentansyon sa restriktirasyon ki gouvernman Prezidan Michel in anonse.
Mr Speaker mon demande, ki bout ki fermal avek zot si Prezidan in deside apwent en Minis Finans a plentan la ki nou lekonomi i lo bon semen pou donn Vis Prezidan Faure lespas e letan pou li donn Przidan Michel en pli gran koudmen pou focus lo sa ki pli gran!
Parey Preizidan Michel limenm in dir, Vis Prezidan 510 Faure in fini akonlpir misyon ki I ti gannyen a latet Minister Finans dan en moman kot nou lekonomi ti lo bordaz en presipis, kot zis sa ki ti annan tanperaman e kouraz ki ti pare pou debout for kont bann kouran pesimis e oportinis ki mon ankor rapel tre byen ti annan sa lepok, konmsi ti yer.

Mon memwar politik pa pou konplet si mon pa dedye en sapit sa vre zistwar ladan en zour.
Nou Lasanble Nasyonal, ki’n travay pros avek Vis Prezidan Faure I konnen kantite midnight oil nou’n brile ansanm pou asire ki bann lalwa reform neseser I pas atan pou sov nou sitiasyon.

Ozordi, mon zwen Prezidan Michel pou dir Danny, well done pou en misyon ki ou’n akonplir avek grander, ou karakter e ou senplisite ki bokou I admire, e ki pou fer ou al bokou pli lwen.
Mon konnen,ou ek ou fanmiy pe ganny blese avek tou sa ki pe ganny ekrir e dir lo ou size, menm si ou pa pou zanmen montre, me mon osi konnen ki pou ou, tousala I delo lo fey sonz, car tardra viendra e vivra vera.

Ozordi, Prezidan Michel I bezwen ou pou akonplir en lot misyon dan sa vizyon ki I annan pou Sesel, en vizyon lavenir, ki selman bann ki get pli lwen ki zot bout nennen ki kapab vwar.
Mr Speaker sa reform ki Prezidan pe fer dan son ladministrasyon I zisteman prepar nou pou lavenir sa “Nouvo Sesel” ki nou pe kree avek lepep ki’n met nou la.

En Sesel kot Prezidan I oule ki bann dirizan e servis piblik I reste konekte e I vin vre serviter lepep.

Fini letan pou bann lanpiy ki sali repitasyon nou Gouvernman e anbaras Parti Lepep partou kote.

Fini letan pou bann ki krwar ki zot pourvwar e stati I pou lavi.
Parey poet e ekriven Benjamin Disraeli I dir “all power is a trust ,we are accountable for its exercise, and that from the people, and , for the people, all springs and all exist”.

Mr Speaker dan sa “Nouvo Sesel” Prezidan I ekzize ki zis bann ki travay dir, ki konpetan, ki lwayal, ki onnet, kredib e ki sekwe li ki pou ganny rekonet.
Sa ki kale, sa ki anta, sa ki plenyen e zanmen vwar naryen ki byen, sa ki napa respe pou personn, sa ki refize korpere, sa ki refize upgrade son konesans, menm si in la pou en bonpe letan, pou napa rezon konplent si demen en zenn kalifye e motive I monte.

Dan sa “Nouvo Sesel” Prezidan pou deklar lager kont koripsyon, nepotizm e faver, ki sali Parti Lepep.
Sa ki deside les li ganny aste pou pozisyon ki I okipe e pouvwar ki son travay I konfye li, son plas pa dan sa Gouvernman ki Prezidan Michel I dirize, me plito dan en laboutik anpandan oubyen dan en bazar kekpar.

Sa ki krwar, bann landrwa tel ki Customs, Planning, lapolis, lazistis, I landrwa kot ou vin fer larzan vitman, mazinen, san tan pou voler en zour pou met.
Nou bezwen vin pli tough avek sa enn ki les li ganny aste dan Gouvernman e sa enn ki deor Gouvernman me ki krwar I kapab aste nou tou avek son larzan.

Sa zafer declaration of asset in fini vin en lasenn gran may, kot tou bann gro pwason I sape.
In ler nou nou etabli en Anti-Corruption Squad, preferableman dirize par etranze spesyalize ki morde, akoz pou napa okenn fanmiy ou zanmi pou 511 li proteze, olye ki nou kontinnyen akimil zis papye deklarasyon byen, ki en lot birokrasi dan limenm lannen apre lannen.
Parey enn mon koleg in deza dir dan sa Lasanble, in plis ki ler pou nou name and shame sa enn ki koripte e praise and raise sa enn ki onet, sansan nou tou nou pe ganny mete dan sa menm sak e Gouvernman e pei antye pou kontinnyen ganny sali tou le semen dan serten papye avek lorganizasyon tou sord spekilasyon ki malerezman bann enternasyonal, tel ki Transparency International i servi plitar pou down grade Sesel lo lendex koripsyon dan lemon.
Mr Speaker dan sa “Nouvo Sesel” Prezidan i oule ki nou Gouvernman pa vin en baryer me plito en fasilitater devlopman ki benefis lepep.

Ozordi, birokrasi I ankor pe anpay nou tro bokou dan tou sa ki nou fer.

In ler pou senplifye bann prosedir e short cut bann layers ki en dosye I bezwen traverse avan ki en desizyon final I kapab ganny pran.

In ler pou reviz bann polisi ki’n la, depi nineteen forgotten, kot konteks ti konpletman diferan.
Par eg, eski nou polisi lakaz e later ozordi pe vreman reponn a laspirasyon sa nouvo zenerasyon profesyonnel e entreprener ki nou’n menm kree?

Eski nou polisi aktyel lo lalit kont konsomasyon drog I ankor relevan apre ki nou tou nou’n vwar lanpler sa problenm dan dernyen progranm “An Direk” lo SBC?
Eski bann lalwa lo proteksyon akize I ankor relevan la ki kriminalite pe ogmante e pe vinn pli sofistike kot sa ki fer trafik drog oubyen sa ki kas ou lakaz, bles ou, vol ou e menm vyol ou I annan plis proteksyon devan Lakour, ki ou ki vre viktim sa krim, ki bezwen esper leternite avan lazistis I ganny fer?

Pandan ki kriminel li I ganny legal aid pou defann li I ganny large lo bail pandan ki case I anvoye, I ganny tou son letan pou li kontinnyen trafike, kontinnyen kas lakaz e kouver tou latras son krim.
E la nou tou nou konnen ki manyer tousala I fini.

Zafer I dismiss lo bann pwen teknik, akoz swa temwen pa prezan akoz lisye pa’n delivre somonn atan, swa temwen I deside sanz son temwanyaz ankour pou rezon ki nou tou nou konnen, swa lekzibit I perdi dan kordgard oubyen rikord lo kamera I ganny delete, e avoka defans I byensir kapitaliz lo tou sa febles e larg sa vre kriminel.
Alor Mr Speaker eski pa in ler pou nou entrodwi en lalwa pou proteksyon drwa viktim ki dan ka trafik drog se proteksyon sosyete, proteksyon nou zenes, proteksyon nou fanmiy ki zot pe kontinnyen detri.

Mr Speaker eski dan ka kot en kriminel I antre se ou e dan pe defann ou fanmiy e ou byen sa kriminel i perdi lavi, eski I zis en normal ki ou ki sa vre viktim ou vwar ou pe prezan bezwen fer fas avek en sarz mert ankour?
Dan sa “Nouvo Sesel” ou bezwen redefinir ki si sa vedir vre human rights ki serten I koz labous plen e nou bezwen travay pli dir pou rod solisyon pou sa bann lenzistis drwa imen ki annan dan lalwa ozordi e ki serten I glorifye.

Nou bezwen plis Lakour, plis Ziz, plis profesyonnel e resours dan bann lenstitisyon law enforcement ki Sesel I merite.
512 Mr Speaker reform ki Prezidan in anonse dan son ladministrasyon pou kree sa “Nouvo Sesel” I enn ki pe donn nou pei en nouvo leadership ki reprezant diferan zenerasyon e tanperaman politik, me ki partaz en sel vizyon pou lavenir nou pei.

En lavenir kot nou bezwen ranport laviktwar kont tou bann pli gro defi ozordi, drog, kou lavi, pirat e sanzman klima.
Mon partaz determinasyon Prezidan pou deklar en all out war, menm en lager nikleer si neseser kont trafiker drog pou liber nou kominote ki’n ganny pran otaz par tou sord vis e krim ki asosye avek drog.

Desizyon Prezidan pou anvoy bann trafiker lo zil Marie-Louise I merit ganny felisite akoz Marie-Louise pou dres zot enn par enn.

Marie-Louise I en zil kot napa brizan e ki antoure avek zis kannal, e krwar mwan, sa ki monte pa desann, akoz sa ki oze sove pou ganny devore avek reken ki antour sa zil.
Me nou lager kont trafiker drog I bezwen al pli lwen.

Bondye ti dir fodre detri bann move zarb e ozordi nou pep pe dir entrodwir lapenn kapital pou sa ki trafike pandan ki leta I reabilit bann viktim ki’n fini adikte e pa kapab viv san drog.
Malgre tou kontrovers moral ki annan lo sa size lo nivo enternasyonal larealite in montre ki dan bann pei kot lapenn kapital I ekziste, tel ki Sengapour, Malezi, Lasinn, Tailenn drog I pa sitan prevalan e pa pe fer otan dega parey I leka dan bann pei kot drwa imen I swadizan siprenm.

Nou vwazen Moris ti pe deza get sa opsyon enpe letan pase swivn en promes elektoral ki Gouvernman o pouvwar ti fer dan dernyen eleksyon pou deal avek sa menm fleo ki nou nou pe gannyen.
Si nou pa kapab entrodwir lapenn capital annou met santans lavi prizon pou trafiker e annou tir tou bann loopholes ki defans I souvan zwe lola pou les trafiker sape pou kontinnyen anpwazonn nou pei.

Par egzanp, kot I konsern konteni purity drog ki ganny sezi.

Letan en trafiker I ganny atrape avek en kilo sibstans, son vre lentansyon se pou vann sa kilo sibstans parey I ete, peu enport si ladan I annan mwens ki 2 granm eroin ki lalwa I preskrir lo lofans trafik drog.
Sa mo contained dan sa lalwa drog I bezwen ganny amande o pli vit posib si nou pa anvi trafiker kontinnyen sape.

Tro souvan bann trafiker drog I sape ankour akoz sa senp pti mo contained.

Nou bezwen donn pli gran priyorite bann case trafik drog ankour e nou bezwen ranforsi kapasite NDEA ki pe deza fer en travay difisil dan bann sirkonstan parfwa enposib.
Nou bann viktim ki’n fini vin adikte e pa kapab viv san drog parey nou’n temwaye dan progranm an direk dernyerman, annou etidye seryerzman bann tretman e solisyon ki pe ganny propoze par bann expert e annou gete ki manyer sa pe marse dan bann pei ki’n al dan sa direksyon.

Mr Speaker lavenir nou “Nouvo Sesel” pa devret enn ki selman san drog me osi enn kot lalkol I ganny konsonmen dan en fason disiplinen e an moderasyon.
Prezidan in poz detrwa kestyon refleksyon lo sa size e les mwan dir; Wi, in ler pou enpoz en ler limit lo lavant lalkol dan nou pei.

Lontan DAC, CARE, NCC ek 513 fondasyon pou zanfan pe milite dan sa direksyon e mon pa konnen kote ki sa dosye ti’n pri tou sa letan.

Zot in fer tou letid e deba posib pou balans bann lavantaz e dezavantaz en tel mezir.

Alor fini letan pou nou kontinnyen debat lo sa size.
In ler pou nou ranforsi lofans drive anba lenflians lalkol ki’n deza kout lavi plizyer zenn, plizyer inosan e poz en danze nou larout piblik.

Mr Speaker wi in plis ki ler pou nou netway nou kominote avek bann soular ki fer tou sord nwizans dan bann landrwa piblik.

Ozordi, nou pe vwar tro bokou zenn vyeyar ki latet, vant e lipye in anfle avek lefe lapire e ki nepli kapab travay telman zot in ganny abimen.
Zot premye viktim se zot prop fanmiy, zot prop zanfan ki ganny neglize e anbadonnen, ki leta prezan e MNA I bezwen pran swen atraver welfare san kont fardo ki sa i mete lo Minister Lasante pou sonny sa maladi kronik.

Tousala I kree bann problenm sosyal ki nou ti kapab evite si sakenn ti pran son responsabilite.

Tousala I tris me I bann realite ki nou bezwen travay pli dir pou eliminen dan sa nouvo sosyete ki Prezidan pe kree.
Desizyon Prezidan pou merge servis sosyal ek devlopman kominoter dan re- organizasyon son Gouvernman I enn ki annan bokou merit, akoz bann lakoz e lefe tou problenm sosyal I dan kominote e se dan kominote ki bann problenm sosyal pou vreman kapab ganny adrese pli byen.

Se dan kominote ki en zanfan e fanmiy ki a risk I devret ganny idantifye e sove a tan.

Se dan kominote ki drog, vol e tou kalite bandisite I pase.

Se dan kominote ki vyolans domestik I kontinnyen.


Se dan kominote ki lanmizik ki defons zorey I kontinnyen ganny zwe dan lakaz, dan transpor e lo nou bann zoli lans ki’n touzour renonmen pou zot trankilite.

Se dan kominote ki dife san permi i ganny mete e kot lafimen I agrav lasante bann ki ganny asma sirtou bann zanfan.

Wi, frer e ser, nou kominote I vwar tou e I konn tou.

Alor mon pa kapab konpran akoz nou pa reveye e reklanm nou kominote.
Fer retournen bann vre valer ki definir en vre kominote Seselwa.

Trankilite, respe, lonekte, disiplin, konpasyon tou sa ki fer nou en vre Seselwa.

Nou bezwen nou menm, sak endividi e sak fanmiy organiz nou pou vin sa vre lafors kominoter ki pou kapab donn sipor sa nouvo Minister dan sa latas difisil ki devan li.
Ozordi lanpler problenm ki ou rankontre dan kominote in senpleman depas kapasite lapolis malgre tou zot bonn volonte.. Mr Speaker travay pou batir sa “Nouvo Sesel” I enn ki imans e bezwen lanmen tou dimoun.

Dan sa konteks mon vwar bokou merit lapel ki Prezidan in fer avek tou Seselwa peu enport nou diferans politik, pou zwenn ansanm pou nou travay pli dir pou nou Sesel.

Nou bezwen travay pli dir pou redwir kout lavi ki nou zwenn sak fwa nou antre dan en magazen e sak fwa nou ganny nou bill elektrisite.
Lasistans byenet sosyal pou bann famiy ki dan vre bezwen e pa kapab fer de bout zwenn I en soulazman si I ariv atan, me Prezidan in anons nouvo stratezi ki nou akeir pou mentenir e kot I posib redwir kou lavi atraver en repozisyonnman rol STC , SPTC e PUC ki tous lavi tou Seselwa dan en fason direk.
Nou bann partener 514 enternasyonal pou bezwen konpran ki dan konteks Sesel, sa 3 lorganizasyon I bezwen annan en vokasyon sosyal san ki nou bezwen repet menm fot ki nou ti fer avan reform pou sibvansyonn bann ki ris.
Mr Speaker mon konstate ki malgre ki lo tou komodite debaz napa tax ni GST, e malgre 85 poursan keksoz ki nou enporte I annan zis 0 a 5 poursan tax, I annan ankor komodite ki tonm dan sa 15 poursan enportasyon ki pe ganny takse ki nou kapab rewvar, tel ki juice ki benefisye sirtou zanfan, kot R10 pe ganny taksa lo sak lit ki ganny enporte dan pei konmela.
Menm si mon konpran largiman pou protez lendistri juice lokal, realite ozordi se ki juice ki prodwi lokalman I laplipar ditan pa available lo market e I mank kalite e variyete ki kosomater, sirtou zanfan I kontan.

En lot fakter ki pe enpakte lo kou lavi se valer nou roupi ki pe kontinnyen depresye fas a bann fakter ekstern e sa pe a son tour okazyonn plis lenflasyon e ogmantasyon pri petrol e tou komodite ki nou enporte.
Mon soulaze tande ki Labank Santral I an konsiltasyon avek Gouvernman e IMF pou evalye bann mezir ki kapab ganny pran pou anpes roupi kontinnyen devalye akoz sa pou katastrofik pou nou lekonomi.

Mon antyerman siport lapel ki Prezidan in fer pou ki bann labank I ed la sitiasyon atraver donn priyorite loan pou biznes a en to lentere ki pa pini biznes e pa touf krwasans.
Me lo sa size labank, mon konstate avek tristes ki lapel ki Prezidan I fer tou le zan lo sa size pou ki nou bann labank Gouvernman sirtou I ede entervenir pou kree konpetisyon ki manke dan sa sekter I tomn lo bann zorey sourd.

Par egzanp I annan enpe letan ki mon pe tande ki Nouvo Bank e Savings Bank ti’n ganny demande pou entrodwi en Small Enterprise Scheme pou ed bann pti e mwayen biznes.
Menm si mon realize ki mon pa dan Question Time mon tya kontan demande akoz pe annan sitan retar dan lansman sa scheme ki ti pou soulaz bann pti biznes e mwayen biznes en kantite.

Mr Speaker sekter banker ozordi I ganny vwar koman pli gran lobstak pou devlopman anvi lentere o ki zot sarze lo loan e lentere tre ba ki zot donnen lo savings.

Nou lekonomi pe ganny trangle dan tou lede kote, kot nou pep pa kapab ni prete pou envestir, e ni motive save pou lavenir.
I annan ki dir ki profi ki labank pe fer lo deviz ki zot aste e revann I osi o e sa I en fakter ki ogmant kou enportasyon e enpakte lo pri komodite e pri lavi.

I pa akseptab ki lannen apre lannen bann gro profi ki ganny fer dan sa sekter isi Sesel I ganny transfer deor kot bann head office pandan ki nou pep I kontinnyen ganny sere avek en cartel ki pe vin deplizan pli pwisan kot serten banker, in fini vinn pli gro ki lenstitisyon banker limenn.
Mon konpran ki labank BMI ki pe operate offshore pe konsider ouver en brans lokal byento, e sa I en devlopman pozitiv ki nou devret ankouraze.

Lanons nouvo housing loan par Barclays baze lo en peryod repeyman a long term avek en to lentere 9 poursan I osi tre ankourazan e i montre nou ki sa ki Prezidan 515 pe demann bann labank pou fer tou sa letan I pa enposib e I dan lentere devlopman Sesel sirtou la ki nou pe travers sa moman difisil.
Mr Speaker mon ti komanse par dir ki pwen for diskour Prezidan se restriktirasyon Gouvernman ki in propoze pou ed li batir en “Nouvo Sesel”.

Pli gran merit sa striktir se ki I enn ki leze e retir tro bokou responsabilite e pouvwar dan lanmen en sel dimoun.

Enn ler malgre nou tou nou annan bon lantansyon nou bliye ki nou pa Superman oubyen Superwoman e nou pa kapab desarz plizyer responsabilite a lafwa.
Resers dan organizational e leadership development in montre ki multi-tasking I counter-productive a long term akoz I diminyen kapasite inovasyon sa dirizan, I limit son abilite pou focus lo sa ki I pe esey fer anmenmtan e sa I retard desizyon ki I bezwen pran.

I anpes li konsantre lo the bigger picture akoz I pe pas son letan toulazournen fire fight.
I anpes li donn latansyon neseser son staff e konekte avek dimoun ki son lorganizasyon pe servi e I bril li dan sa prose, son staff I dezangaze e lorganizasyon e nou pei i soufer.

Alor desizyon Prezidan pou kree plis Minister e lotorite ki pli leze e pli spesesyalize I en pa dan bon direksyon pou donn sa nouvo lenerzi e motivasyon ki nou servis piblik I bezwen pou li fer son travay pli byen.
Mr Speaker mon vwar dan sa nouvo striktir bokou kreativite e inovasyon ki Prezidan I oule anmenn dan nou Gouvernman.

Fizyon portfey tourizm e kiltir I a mon avi fer bokou sans akoz mwaan mon enn ki’n touzour krwar ki sel fason pou nou pei pli byen valoriz nou kiltir kreole se pou fer li vin en prodwi touristik ki nou kapab vann e partaze avek bokou plis fyerte.

Tourizm e kiltir I enseparab akoz parmi bann rezon prensipal ki dimoun I al vakans ou vwayaze se pou al dekouver e apresye en lot kiltir.
Lesanz kiltirel se en lesanz lanmitye parmi bann pep e sa gran demonstrasyon kiltirel ki nou’n fek temwanye dan nou capital I en laprev vivan.

Seychelles Brand I dan limenm en prodwi nou kiltir akoz I en lekspresyon pa zis labote natirel Sesel me vre labote Seselwa ki ganny eksprimen atraver nou kiltir e nou fason viv inik.
Mon profit sa lokazyon pou salye STB anba direksyon Msye St. Ange e tou bann partener dan sa lendistri pou tou sa gran travay ki zot pe fer pou gard nou lendistri touris flote malgre tou sa tanpet ki pe tape deor.

Mr Speaker kreasyon en nouvo lazans pou planifikasyon e enplimantasyon tou proze Gouvernman I en lot inovasyon ki mon vwar dan sa reform.
Sa lazans ki pou anmenn ansanm tou bann profesyonnel dan enzenyer sivil, pou non selman permet en pli bon itilizasyon lekspertiz dan sa bann domenn me I pou evit diplikasyon resours, fonksyon e letan ki nou perdi dan Gouvernman.

En nouvo lazans ki pou responsab pou zer bann zone endistriyel I en vre nesesite sirtou letan ou get leta ki zone endistriyel Providans I ladan.
Letan mon get zone Providans ozordi, kalite konstriksyon serten batiman e lespas gate ki nou’n 516 permet annan laba menm dimoun ki’n annan plizyer kare later ki ankor pe dormi oubyen ki’n ganny revann pou gro sonm, mon vwar en loportinite manke pou donn vre valer nou later konble e en resours pli presye e reserse ozordi e dan lavenir.

Letan Prezidan I dir ki nou’n fer serten lerer dan nou parkour menm avek bokou bon lentansyon, mon get Providans.
Mr Speaker dan sa “Nouvo Sesel” ki Prezidan Michel I oule kree tou dimoun ki anvi donn en koudmen pou annan en par ladan.

Menm sa nouvo lopozisyon ki Lasanble ozordi e lezot lafors loposizyon ki angaze dan reform elektoral pe kontinnyen zwe zot par – pe zot osi zwe zot par e konmdir Gaston, Tilouis pe finalman konpran e plito tar ki zanmen.
Malgre nou pou touzour difere lo serten size e parey nou’n fek tande ankor bomaten nou kapab kontinnyen travay ansamn lo lezot size ki nou partaze pou meyer lentere Sesel.

E la mon akeir nouvo lapros ki PDM pe adopted an sa “Nouvo Sesel” ki Prezidan Michel I oule kree.

Ozordi nou travay pou redwir pri lavi, pou lager kont trafik drog e bataye kont pirat I pli enportan ki tou diskour.
Demokrasi, laliberte, dwa imen tousala nou’n deza tande avan e nou pou kontinnyen kree san sa “Nouvo Sesel” ki Parti Lepep pou lager corps e arme pou kree anba gidans ki Prezizan Michel in trase pou nou pei e kot pou kontinnyen envit Lopozisyon pou donn en koudmen.

Mr Speaker ozordi nou’n ariv dan en lot krwaze semen kot nou desten partaze pe envit nou pou fransi en lot letap nou vwayaz ver en “Nouvo Sesel”.

En vwayaz ki nou pe konfye dan lanmen en nouvo zenerasyon lepep.
Sa ki pli aze, sa ki pe pran retret oubyen pou kontinnyen sa batay lo en lot frontiyer pou kontinnyen partaz sazes ki zenes pou bezwen pou li pli byen navige.

Odela tou batay e tou frontiyer nasyon Seselwa antye pou sorti venker.

Nou nasyon antye pou sorti venker akoz Sesel pou mont pli o e briy pli for ankor.
Mr Speaker, pep Seselwa, sa I mon pli gran rev, mon pli gran swe e mon pli gran lespwar pou nou pei Sesel, sa paradi beni ki nou met In konfye avek zenerasyon ki’n pase e kontribye e zenerasyon ki pou vini alavenir.

Frer e ser Seselwa nou lalit pou kontinnyen akoz Lepep pou kontinnyen tenir for e pa pou zanmen large.
Mon remersye ou ki’n ekout mwan 517 National Assembly of Seychelles State of the Nation Address Tuesday 19th February 2013 518 MR SPEAKER Prezidan Larepiblik - Prezidan James Michel, Vis Prezidan - Danny Faure, Sef Ziz Lakour Siprenm - Onorab Egonda Ntende, Prezidan Lakour Dapel - Zistis MacGregor, Minis Dezinyen - Minis Vincent Meriton, Minis, Attorney General, Leader Of Government Business - Onorab Rose, Leader of the Opposition - Onorab Pierre, Ziz Lakour Siprenm, Deputy Speaker Lasanble Nasyonal - Onorab Pool, Manm Lasanble Nasyonal, Ekselans, envite distenge, tou protokol in ganny obzerve, Ladies and Gentlemen bonn apremidi.
Mon swet zot tou la byenveni dan Lasanble Nasyonal pou nou ankor enn fwa sa lannen ekout diskour Prezidan Larepiblik lo Leta Lanasyon ki osi mark komansman nou sesyon pour sa lannen.

San dir plis ki sa mon pou envit Prezidan Larepiblik pou fer son lentervansyon.

Prezidan.
Prezidan.

PRESIDENT JAMES MICHEL Mr Speaker, Vis Prezidan, Sef Ziz, Prezidan Lakour Dapel, Minis Dezinyen, Minis, Onorab Leader Biznes Gouvernman, Onorab Leader Lopozisyon, Manm Onorab Lasanble Nasyonal, Ekselans, Envite Distenge, Ser frer ek ser Seselwa.

Bokou lanmen i neseser pou kontinnyen prepar lavenir nou nasyon.

Konstriksyon lavenir nou pei i egziz bokou.

Sakenn antre nou, dan son prop fason, in donn lanmen pou prepar lavenir.

Nou’n fer li pou nou fanmiy, pou nou kominote, pou nou patri.
Nou’n fer li dan en elan determinasyon, linite nasyonal ek solidarite.

Akoz nou lavenir i depann lo nou aksyon endividyel e kolektif.

I depann lo nou travay dir.

E Nouvo Sesel i depann lo nou.

Bilan 2012 i montre nou ki nou’n fer progre malgre serten kontrent ek difikilte.

Nou’n vwar ki nou travay dir i pey fre.

I fer nou lafyerte, i fer nou loner.

Sa i donn mwan konfyans pou sa lannen ki nou’n fek komanse.

Mon loptimizm i ganny ranforsi par rapor resansman 2010.

Statistik ladan i elokan.


Zot montre, par egzanmp, ki to lalfabetizasyon i 92.7 poursan, 97 poursan lakour i annan akse ek elektrisite e 93 poursan lakour i annan akse ek delo trete.

70 poursan dimoun ti propriyeter zot prop lakaz.

90 poursan lakour ti annan telefonn mobil.

94.6 poursan lakour ti annan televizyon.

I annan plizyer lot lenformasyon enportan dan sa rapor e mon swete ki medya i sansibiliz dimoun lo la.

Mon loptimizm pou lavenir Sesel i osi repoz lo nou bann valer fondamantal.
Nou en pep ki annan konpasyon.

E se sa ki fer nou lafors.

Sa sans konpasyon, solidarite, ek zenerozite in ganny manifeste dan tou son lafors, dan tou son grander, resaman ler nou ti ganny afekte par en gran tanpet tropikal.

Nou ti vwar vwazen pe ed vwazen.

Dimoun pe ofer zot sipor san ki zot ganny demande.

Dimoun ki pe partaz sa ki zot annan avek bann ki’n ganny afekte.

Devouman ek profesyonalizm bann servis esansye.

Dimoun ti sorti lwen, dan lezot distrik, pou ed zot prosen.
“Ozordi 519 maler in frap Pointe Larue.

Demen, se mon distrik ki kapab ganny afekte”, en volonter ti eksplike.

En lot ti dir: “Mon fer li pour Sesel”.

Ser ek frer Seselwa tousala i emouvan e tousan.

Mon sezi sa lokazyon pou eksprim mon gratitid tou sa bann dimoun ki’n donn zot led, zot zefor, zot konpasyon ek solidarite pandan sa moman detres.

Se sa bann kalite imen ki nou bezwen kontinnyelman kiltive e ranforsi.

Nou lavenir i repoz lo la.


Lavenir Nouvo Sesel i depann lo tou sa ki meyer dan nou leker e dan lespri e leker zanfan Seselwa.

Anmenmtan, nou bezwen etabli e respekte nou priyorite.

Nou pa kapab annan tou keksoz alafwa.

Nou bezwen travay pou ganny sa ki esansyel dan nou lavi.

E nou bezwen travay dir akoz travay dir i pey fre.

I parey pou Gouvernman.

Gouvernman i bezwen travay dir.

I bezwen reste konekte avek lepep.

I bezwen etabli son priyorite.


E nou’n etabli nou priyorite, e sa se: en lekonomi solid, travay pour tou, lozman desan pour Seselwa, ledikasyon, lasante, lepanouisman lazenes, devlopman dirab, lord, lape ek sekirite, leta-de-drwa, reyonnman Sesel lo lasenn enternasyonal.

Se sa bann priyorite ki nou’n etabli.

Mr Speaker, ser ek frer Seselwa.

Tou proze devlopman i komans par en lekonomi solid.

An 2012, fas a resesyon global, Sesel ti kontinnyen montre rezilyans.
Malgre sa resesyon profon an Erop, sours prensipal nou marse touristik ek leksportasyon nou ti anrezistre en rikord dan nonm touris.

Sa sete gras a nou stratezi pro-aktif, nou polisi diversifikasyon, nou marse tourizm e letablisman nouvo partenarya.

Pou premye fwa nou’n resevwar plis ki 200 mil touris an 2012.

Lendistri tourizm i anploy 25 poursan mendev total e i kontribye anviron 26 poursan anver nou prodwir Nasyonal Brit.
An mezir ki nou kontinnyen atir plis touris, i enportan ki tou akter dan sa lendistri i re-double zefor pou amelyor servis, kree nouvo servis e reponn a gou ek legzizans nouvo marse, kree plis lanplwa e ogmant prosperite nou pei.

Se selman avek travay dir ki nou pou arive fer li.

Lendistri i devret vin ankor pli pro- aktif, aret viv dan lepase, dan nostalzi, e fer fas a lavenir avek realizm e optimizm.

Dan lekonomi domestik, sekter endistriyel ek lapes ti kontinnyen elarzi.
Leksperyans dezas natirel i’n montre nou lirzans ek lenportans annan en lasirans dedye pou fermye e osi bann peser artizanal.

E ver milye sa lannen, nou pou lans nou plan lasirans pou lagrikiltir avek lapes artizanal.

(Applause) PRESIDENT JAMES MICHEL Sekter agrikol i reste tre enportan.

I pe rankontre serten difikilte, me nou pe fer tou sa ki posib pou relans sa sekter.
Nou pe travay avek Fon Enternasyonal pour Developman Lagrikiltir (IFAD) ki pou ed nou pou enplimant nou progranm lenvestisman nasyonal pou sekter lagrikiltir.

520 Nou lor ble pou resevwar en latansyon partikilye sa lannen.

Nou pou renegosye nou lagreman lapes avek Linyon Eropeen.

Nou pozisyon i kler e nou pou defann li a tou pri.

Nou oule en meyer deal pour Sesel.

Lentere renouvle par envestiser lokal e etranze dan lapes endistriyel e semi- endistriyel i tre ankourazan e nou pou kontinnyen siport li.
Mr Speaker, perspektiv makro-ekonomik i prezant en rezilta plis ki ankourazan.

An 2012 nou ti depas bann target ki nou ti’n fikse, swa lo plan fiskal avek en sirplis estimen a 6.4 poursan Prodwir Domestik Brit - swa lo plan moneter, nou rezerv deviz etranzer, osi byen ki nou reform striktirel.

Nou defi prensipal i reste enflasyon.


Me mon ankouraze pou note ki, gras a lentervansyon Labank Santral an Out lannen pase, nou ti reisi redwir to lenflasyon sorti 8.9 poursan an Zen 2012 pou ariv 5.8 poursan ver lafen Desanm.

Nou rezerv deviz etranzer ozordi i 308 milyon dolar Ameriken, sa ki reprezant apepre 2.8 mwan lenportasyon.

Mon tre satisfe pou note ki tou resaman lazans Fitch Ratings in sirklas nou pozisyon koman sorti stab pou vin pozitiv.

Sa set an rezilta parey sa lazans i afirmen.


En lanvironnman gouvernans ek lenvestisman favorab, en bon zestyon det piblik e eksteryer, disiplin fiskal e en sitiasyon finansyel pli viab pou nou bann lantrepriz piblik.

En lot defi se to lesanz deviz etranzer.

Mon tre ankouraze note ki nou roupi pe apresye par rapor avek bann deviz etranzer mazer.
Avek bann devlopman pozitiv ki nou pe vwar dan nou lekonomi i konpri to lentere labank ki’n komans redwir, tou kondisyon i an plas pou permet lapresiasyon gradyel roupi ver R12 pour en dolar Ameriken.

Mon konsidere ki sa i parite ki devret permet nou kontrol lenflasyon lo en kote e asir nou konpetitivite ekstern lo lot kote.

Nou kapab fer li, me nou bezwen korperasyon aktif bann labank komersyal pou realiz sa lobzektif.

I domaz ki zot pa pe fer ase.


Nou legzerzis reform striktirel i kontinnyen port son fri. Nou’n akonpli bokou sikse dan restriktirasyon Air Seychelles.

Gras a nou desizyon pou form en partenarya stratezik avek Etihad, nou’n reisi transform Air Seychelles ozordi, e Air Seychelles ozordi i anploy 590 dimoun, e 98 poursan parmi zot i Seselwa.

An 2012, Air Seychelles i’n fer en profi avan tax 1 milyon dolar Ameriken.
Mr Speaker, malgre ki nou’n reisi redwir to lenflasyon pandan sa bann dernyen mwan, rediksyon kou lavi i reste enn nou preokipasyon mazer.

Fodre nou pran an konsiderasyon ki nou lekonomi i enn ki ouver.

I anmenn plis dinamizm, konfyans ek krwasans natirelman.

Me i osi annan serten defi.

Gouvernman pou kontinnyen pran mezir kot i neseser pou protez bann group pli vilnerab kont ogmantasyon kou 521 lavi.
Dan limedya, mon’n demann Seychelles Trading Company pou revwar dan en fason konpreansif son bann pratik ek metodolozi prokirman avek bi fer desann pri bann prodwir ek komodite.

Nou pe osi anvizaz lezot mezir, e par egzanp, legzanmpsyon VAT lo serten lezot prowdir ki pa lo lalis aktyel.

Dan konteks reform tax nou pou revwar nou sistenm Income Tax avek bi anmenn en sistenm pli ekitab.

Ozordi Sesel nou annan en sistenm kot tou dimoun i pey en to fiks 15 poursan.
Me bokou pei dan lemonn in adopte en sistenm tax progresiv kot sa ki ganny mwens saler i pey en poursantaz pli ba e byensir sa ki ganny plis i pey en poursantaz pli o tax.

Mon’n alor demann Minister Finans pou antre an diskisyon avek nou bann partener ki pe travay avek nou dan nou reform ekonomik avek bi entrodwi en tel sistenm Sesel osito ki posib.

(Applause) PRESIDENT JAMES MICHEL E sa preferableman apartir Zanvye 2014.
Lentrodiksyon VAT an Zanvye sa lannen ti form parti nou plan pou annan en sistenm tax ki pli modern, efikas e konpreansif.

Mon rekonnet ki Seychelles Revenue Commission ti’n devret envesti plis zefor pou prepar bann konsomater pli byen avek sa nouvo sistenm tax.

Me i malere e regretab ki, avek son lentrodiksyon, serten marsan ek biznes in swazir pou kapitaliz lo la pou fer pri monte.
Zot in fer sa malgre ki Gouvernman ti ofer zot tax credits lo zot stok lafen lannen, e elarzi lalis bann prodwir ki ganny egzanmpte ek VAT, dan bi minimiz logmantasyon pri.

Nou langazman an faver stabilite makro-ekonomik i devret reste o-sant nou stratezi devlopman.

Nou bezwen kontinnyen fer zefor enportan pou redwir nou stok det.
Dan sa konteks, mon’n demann Minister Finans pou target en sirplis fiskal pa mwens ki 5 poursan nou PDB ziska ki nou ariv en proporsyon 50 poursan det par rapor avek PDB an lannen 2018.

(Applause) PRESIDENT JAMES MICHEL Ser frer Seselwa, ler nou akonpli sa, i pou liber konsiderableman lespas fiskal dan bidze Gouvernman ki pou ganny pase avek zot lepep.

Otan ki nou bezwen asir nou stabilite ekonomik, ler nou perform pli byen nou bezwen pas benefis avek nou pep.
Dan sa konteks, an rezilta sa bon performans fiskal an 2012, kot nou sirplis bidzeter ti plis ki nou ti’n progranmen, mon pou pas sa benefis avek pep Seselwa.

Parey ti’n anonse dan Bidze, revizyon saler minimonm o nivo nasyonal e osi ogmantasyon saler dan servis piblik pou ogmante e pran lefe an Zilyet.

522 Mr Speaker, repiblik Sesel in fer progre sinnyifikatif dan gouvernans sekter piblik.

Me mon rekonnet ki i reste ankor pou fer pou elimin bann defayans ki egziste.
Mon pou kontinnyen promouvwar bonn gouvernans ek transparans dan zestyon resours ek byen piblik.

Nou bezwen osi fer plis pou ankouraz kreasyon e devlopman biznes.

Pou biznes prospere, i bezwen annan akse avek kredi – sirtou pti biznes ek bann lantrepriz mwayen.

Mon pa kapab dir ki mon satisfe avek nivo lasistans finansyel ki sa kategori lantrepriz pe resevwar avek sekter finansyer.

Sak lannen Gouvernman i persevere pou rod fason pou asiste biznes.
Sa lannen nou pe double lakantite larzan dan fon Small Business Finance Agency (SBFA) pou ariv R40 milyon, e nou'n osi double nivo loan ki SBFA i donnen pou ariv R300mil.

Me bann labank komersyal zot annan tandans reste santre lo bann loportinite pou ofer larzan vitman lo gro proze.

I malere pou dir ki sa i ankor leka menm avek serten labank piblik.
Mon pe alor demann Minis Finans pou revwar sa scheme loan pour bann ti biznes ek biznes mwayen ki ti entrodwi 2an pase atraver labank komersyal piblik, ki malerezman pa pe mars parey kominote biznes i ekspekte.

Nou antreprener i anvi travay, me pou zot travay dir, nou bezwen larg zot lanmen.

Annou elimin birokrasi initil ki fristre zot e rann zot travay difisil.

Annou fasilit zot akse avek kredi.

Annou, tnou tou ansanm rod fason pou ed zot pou devlope.
(Applause) PRESIDENT JAMES MICHEL Annou fer sa olye touy linisyativ e dekouraz inovasyon.

(Applause) PRESIDENT JAMES MICHEL Ser ek frer Seselwa, petet parfwa zot fatige tann mwan koz lo lenportans travay – lo lenportans travay dir!

Me lepep ti elekte mwan lo platform travay dir pour nou pei.

E mon pou kontinnyen fer li.

Mon pou osi kontinnyen motiv tou sitwayen pou travay dir e ensiste ki nou asim nou responsabilite.

Sel garanti nou progre dan lavi se travay dir.


Sel fason pou nou asir nou byennet se travay dir.

Prosperite i vin atraver travay dir.

Tou keksoz dan lavi i vin atraver travay dir.

Tou sa ki travay dir i ganny loportinite pou devlope, pou amelyor son sitiasyon, pou prospere.

Napa lot fason.

Me kot fodre, lasistans i ava ganny donnen selon serten kriter ki’n etabli.

Mon repete - nou bezwen depann lo nou prop zefor.

Travay dir i pey fre.

Tou travay i nob.


Nou annan nou talan spesifik, nou kalifikasyon ek leksperyans, nou dispozisyon pou fer en metye ou egzsers en vokasyon.

Annou fer li byen.

Se sa ki enportan.

Nou pran lafyerte dan travay ki nou fer.

Nou fer li avek gou, avek devouman, avek profesyonalizm.

Nou fer li avek konesans ki nou pe partisip dan ledifikasyon Nouvo Sesel.

Nou fer li avek nou zefor endividyel e kolektif.

San depann lo Leta ler nou konnen ki nou ankor for e ki nou annan kouraz.
Nou fer li an partazan en vizyon.

En vizyon ek en krwayans ki sa ki nou fer i konte.

Ki nou 523 travay i annan en bi, en lobzektif.

E sa natirelman i fer mwan rapel en zistwar ki ti pase en pe plis ki 50an Lanmerik, kot NASA.

Okour son vizit laba, Prezidan Kennedy ti rankontre en zonm avek en balye dan son lanmen.

“Msye, ki travay ou fer isi?” Prezidan Kennedy ti demann li.

Sa zonm ti reponn, “Mon pe ede pou met en zonm lo lalin, Msye Prezidan”.

Sa zonm ti annan en vizyon lenportans son travay.


I ti partaz en vizyon ek lafyerte pou son pei.

I pa ti zis en travayer.

I ti fer parti NASA Space Team 1962.

I pa fer diferans ki travay ou fer.

Sa ki enportan se ki ou fer li byen.

Se ki ou pe ganny ou lavi onetman.

Atraver ou prop lasiyer, ou prop zefor.

Ou pe partisip dan en lantrepriz nob e formidab - konstriksyon en meyer lavenir, ledifikasyon Nouvo Sesel.
Se pour sa rezon ki mon ti deside mentenir tenm “Annou Travay Dir Pour Nou Sesel” pour lannen 2013.

Pou kontinnyen enspir nou ver plis sikse.

Motiv nou ver pli gran lakonplisman pour nou patri.

Kontinnyen pran nou responsabilite.

Kontinnyen fer zetwal Sesel briye dan Losean Endyen e dan lemonn.

Kit lakot pou dekouver nouvo losean.

Redouble nou zefor pou konbat delenkans, fleo sosyal ek kriminalite.

Afront defi avek kouraz.

Montre nou rezilyans.

Koste dan en elan patriotik e solider.


Bref, otan rezon pou nou travay dir pour nou Sesel.

Sepandan, mon rekonnet e mon deplor serten pratik negatif ki kontinnyen retard nou progre.

En birokrasi lour i antrenn en mank profesyonalizm, en mank disiplin, en mank prodiktivite, en move servis.

I fristre tou dimoun e i kree medyokrite.

Kimannyer en dimoun ki pe rod en servis i santi li ler i al dan en letablisman e i rankontre en fonksyonner avek en figir long?
An plis ki sa, menm fonksyonner i anvoy li dan en biro a lot, e sa pov sitwayen ki anvi leve e debrouye i retourn kot li san en solisyon satisfezan.

Eski dan sa laz teknolozi modern i zistifyab pou en dimoun esper trwa mwan pou ganny en larepons?

In ler osi pou nou pran plis ownership.

Pe enport kot nou travay, pe enport nou pozisyon, nou pos, nou bezwen realize ki nou fer parti Gouvernman, ki nou fer parti sa lantrepriz.

Nou ek Gouvernman nou pa form de lantite separe.

Byen Leta se nou byen.


Ler nou gaspiy resours Leta, ler nou pe gaspiy nou letan dan biro, nou pe gaspiy nou prop resours, nou prop letan.

Annou devlop sa konsyans ownership.

Nou pa zis en travayer, me nou fer parti en lekip.

Nou form parti Gouvernman.

Nou form par sa lantrepriz prive.

Travay dir i pey fre.

Depi Lendepandans, nou’n envesti bokou dan formasyon resours imen.

An rezilta nou annan bokou kad byen forme, me nou reste defisiter dan plizyer domenn.
Nou bezwen annan en plan nasyonal manpower an fonksyon nou evolisyon rapid ki’n anmenn en kantite nouvo devlopman.

E sa plan i ava determin nou bezwen 524 formasyon dan domenn divers.

I ava permet nou planifye pli byen nou lavenir e ouver nouvo lorizon pou lanplwa ek travay dir.

Frer ek Ser Seselwa, Gouvernman i’n fer bokou pou met a dispozisyon bann fanmiy Seselwa en lozman desan.

Me nou pa kapab satisfer tou dimoun anmenmtan.

Nou resours i limite.

Fodre dimoun i konpran sa.


Fodre bann fanmiy ki pe esper en lakaz oubyen en bout later – e mon konnen ki serten pe esper depi plizyer lannen – i ed zot lekor.

Fodre ki zot pran zot responsabilite o serye e fer zot kontribisyon tou le mwan anver zot proze lakaz.

Serten pa kapab zis mazin lanmizman, al bal touleswar, e ekspekte ki zot zis ganny en lakaz.
Non, fodre zot mazin lavenir, fodre zot travay dir, fodre zot fer zot kontribisyon ki ava ganny dedwir lo zot loan ler zot ganny zot lakaz.

Dorenavan, bann dimoun ki pe kontribye anver home saving scheme pou ganny priyorite pour lakaz.

Bann ki deza annan zot lakaz zot bezwen respekte zot lobligasyon ek responsabilite.

Pey zot loan regilyerman afen ki zot ser ek frer ki pe espere, zot osi, zot kapab benefisye ek en lakaz.

Malgre serten kontrent ek difikilte, nou ti kontinnyen avek nou bann proze mazer.
An 2012, nou ti fer alokasyon 327 younit Ile Persévérance.

Menm lannen, nou ti konplet ankor 166 younit, alokasyon pou ganny fer dan sa bann semenn ki pe vini, de ki proze lenfrastriktir pou konekte sa bann younit in terminen.

Sa lannen, nou pou konplet konstriksyon ankor 274 younit lo Ile Persévérance.

An deor proze Ile Persévérance, nou ti osi antreprann serten proze redevlopman ki ti vwar alokasyon 16 younit.
Nou pou poursviw sa zefor redevlopman sa lannen dan plizyer distrik, an plis ki alokasyon 25 younit plitar sa lannen En proze mazer ki nou pou komanse sa lannen, gras a en don zenere ki nou’n resevwar avek Gouvernman Abu Dhabi, se konstriksyon 180 younit dan trwa distrik.

Ser frer ek ser Seselwa, sa move tan ki’n frap nou resaman in montre nou kimannyer nou vilnerab avek dezas natirel.

Nou’n vwar konbyen lakaz oubyen propriyete in ganny andomaze.

Serten - sinon bokou antre zot pa ti’n ganny asire.
Ozordi sa bann fanmiy i trouv zot dan en sitiasyon difisil.

Gouvernman pou ede, byensir, otan ki i kapab.

Me leksperyans in montre nou nesesite pou annan lasirans pour zot lakaz.

Dan sa konteks, nou pe etidye fezabilite met an plas en mekanizm pour lasirans lakaz.

Anseki konsern alokasyon later, nou pa’n kapab fer otan ki nou ti’n voudre akoz mank resours.

Malgre sa, an 2012, nou ti reisi ofer apepre 80 kare later dan diferan distrik.
Nou krwar fermeman dan en partenarya avek sekter prive ki ava ed nou 525 atenn nou bann obzektif konsernan lozman ek devlopman later.

Nou krwar fermeman dan prensip empowerment nou bann zenn antreprener.

Se pour sa rezon, ki – atraver “2020 Development” – nou pe ofer sekter prive pou partisip aktivman dan devlopman Ile Soleil.
Touzour dan loptik partenarya avek sekter prive, Gouvernman i an negosiasyon avek serten partener pou konstriksyon kondominyonm Ile Persévérance pour bann zenn graduates ek zenn profesyonnel.

Loportinite i an abondans.

Annou sezi zot.

Mr Speaker staz devlopman ki nou’n arive ozordi i fer li ankor pli enperatif ki later isi Sesel i ganny byen zere, byen itilize.

Nou bezwen elimin spekilasyon.

Nou bezwen osi asire ki i reste dan leritaz ek patrimwann Seselwa.
Dan sa bi, nou pou entrodwi serten mezir ki pou asir en zesyon pli rigoure later Leta, fason ki i ganny vann ek lwe, fason ki etranze i kapab posed later Sesel, san dekouraz lenvestisman.

Bokou Seselwa in benefisye avek lavant oubyen lokasyon later Leta, swa atraver land bank ou atraver kreasyon bann plot endistriyel ou komersyal.

Malerezman, plizyer sa bann kare later pa’n ganny devlope, menm apre bokou lannen.
Enn bann rezon prensipal pou sa se spekilasyon, fer en gro profi lo revann later ki zot in aste bon marse avek Gouvernman.

Sitiasyon i ganny agrave par lakizisyon sa bann tel later avek etranze atraver bann corporate bodies ou atraver bann nominee Seselwa ki reprezant sa bann etranze.
Gouvernman pe reviz lalwa State Land and River Reserves Act pou asire ki, avek enn de pti leksepsyon miner, par egzanp dan ka lesanz later avek Leta, okenn endividi ki napa sitwayennte Seselwa pa pou annan drwa aste later Leta freehold.

(Applause) PRESIDENT JAMES MICHEL Menm prensip i aplik pour propriyete prive.

Etranze pou nepli ganny drwa aste later freehold me i pou ganny drwa aste en bay lonterm 70an, non renouvlab.
Sepandan, dan bi kontinnyen atir lenvestisman avek direk etranze FDI, nou pou mentenir nou polisi konsernan devlopman ek lenvestisman dan villa dan bann resort touristik.

Anba sa nouvo Lalwa, Gouvernman pou ofer en lamnesti bann etranze ki’n akerir later oubyen propriyete imobilye atraver bann nominee companies, atraver Seselwa ki’n ganny servi koman kouvertir, atraver transfer shares pou regilariz zot sitiasyon dan en peryod e apartir le moman ki Lalwa i pran lefe.
Si zot pa fer li, Gouvernman pou ganny drwa reposed sa later.

PRESIDENT JAMES MICHEL (Applause) 526 Nou bi se elimin evazyon prosedir sanksyon lo later e akizisyon iregilye later par etranze.

Mr Speaker, frer ek ser Seselwa, Gouvernman pou kontinnyen envestir a tou nivo dan ledikasyon pou asire ki i annan progre soutenab, meyer rezilta, meyer performans etidyan, en ledikasyon o nivo e enn ki reponn a lekspektasyon e bezwen nou pep dan sa nouvo syek.

Nou pe viz lwen.
Nou pe viz lwen.

Nou lanbisyon, parey nou’n deza dir, se ki a lavenir, nou annan omwen en graduate Iniversiter dan sak fanmiy.

Nou lanbisyon se ki nou annan bann zenn profesyonnel a tou nivo ki kapab diriz e tir benefis progre teknolozik, ekonomik e sosyal.

Me sa pa pou ariv tousel.

Nou bezwen travay dir pou fer li arive.

Se pour sa rezon ki nou bezwen kontinnyelman revwar nou sistenm ledikasyon afen ki i reponn a nou latant, e ki i konform avek serten nouvo bezwen e devlopman lasosyete.
Nou bezwen kontinnyelman revwar li pou fer sir ki nou zanfan ek nou zenn i pa zis aprann bann size akademik e teknik, me osi valer ek fonnman lasosyete.

En lapresiasyon ek en respe pour valer imen.

Respe pour zot menm, me osi respe pour zot prosen, pour zot granmoun, pour lotorite, pour lenstitisyon Leta.

Tousala i vin atraver ledikasyon sivik.

Nou’n fer progre dan sa domenn, me i annan nesesite pour nou ranforsi sa.
Nou sistenm ledikasyon i devret osi valoriz nou kiltir, en pon vivan ant trwa kontinan, nou zeografi, nou listwar, nou trilengwizm ki, malerezman, nou annan tandans neglize.

I devret prepar nou zanfan ek nou zenn pou apresye diversite nou kiltir e vin bon sitwayen Sesel e bann bon sitwayen lemonn.

I devret prepar zot pou asim zot responsabilite, servi byen bann resours ki ganny met a zot dispozisyon, prepar zot pou lavenir.
Nou annan plizyer mezir ki nou pe pran pou sa lannen avek bi ranforsi nivo ledikasyon e obtenir meyer performans.

Sa i enkli permet etidyan S4, ki pare, pou fer legzanmen IGCSE English as a Second Language e DELF Scolaire Niveau B1, e lenplimantasyon nouvo Curriculum nasyonal.

Nou pe donn en latansyon partikilye bann etidyan ki annan bezwen spesyal.
Anlinny avek sa, Minister pe re-entrodwri Special Needs Education Unit ki pou ko- ordonn tou aktivite e donn gidans, sipor ek formasyon an relasyon avek bezwen spesyal etidyan.

Mon reitere ki personn, okenn nou zanfan, okenn nou zenn, pa merit ganny kit deryer.

(Applause) 527 PRESIDENT JAMES MICHEL Lannen pase, mon ti ouver ofisyelman Sant Formasyon Maritim MTC.

Sesel i en pei avek en leritaz maritim tre for, me i regretab ki napa ase nou dimoun ki pe navige.
Nou bezwen zenn kalifye dan navigasyon pour Coastguard, sirtou ki byento nou pe al ganny plis bato.

Nou bezwen zenn maren lo bann bato lwazir sirtou ki demann pou mendev la avek diminisyon menas piratri.

Mon konsider MTC koman berso lavenir Sesel lo lanmer.

I berso nou fitir maren.

Lekol primer Ile Persévérance in fini akeyir son premye ekolye depi sa lannen akademik.

Sa lekol in kout Gouverman R38 milyon.

Nou annan plan pou konstri en lekol segonder e plitar, en dezyenm lekol primer lo sa zil.
Me, nou kapab annan meyer fasilite, meyer lentansyon, si nivo lansennyman, si nivo formasyon ek konesans ansennyan i pa a la oter, si napa en stratezi koeran, tou nou zefor pou tonm dan delo.

En ledikasyon de kalite i depann lo kalite ansennyan dan laklas.

Se selman avek en kad ansennyan byen formen ki nou pou arive transform nou lekol.

Ser ek frer Seselwa, nou lasante set enn bann keksoz pli presye ki nou annan dan nou lavi.
Nou annan en devwar ek en responsabilite endividyel pou pran swen ek nou lasante.

Minister osi i annan en devwar pou met an plas bann progranm konpreansif lo prevansyon maladi e lo ledikasyon lasante piblik.

Serten parmi nou i pratik en stil lavi ki danzere e destriktif pou zot prop lasante.

Zot provok zot prop maladi.

E ler zot tonm malad, zot ekspekte al ganny trete aletranze, lo fre travayer Seselwa.

Erezman, laplipar de nou i pran byen swen avek nou lasante.
Sepandan, maler i kapab arive san prevenir.

Maladi i kapab deklare san ki nou ekspekte.

E la, nou sistenm lasante i la pou donn swen.

Nou bezwen fer sir ki nou bann sant medikal, nou lopital, ki vitrin nou sistenm lasante.

Nou’n fer bokou lenvestisman, a tou nivo, dan sa bann sant, dan lopital e dan nou sistenm lasante an zeneral.

Nou’n fer progre, me i annan ankor bokou konplent.

Menm Biro Prezidan i resevwar en kantite konplent sorti kot dimoun ki pa satisfe avek fason ki zot in ganny trete lopital.
Nou bezwen pran konplent ek kritik piblik o serye.

Nou bezwen servi sa bann konplent ek kritik pou rektifye defayans dan sistenm, menm si souvan, sa i kapab pran en pe letan.

Mon oule reitere ki dan nou sistenm lasante, a tou nivo, nou bezwen annan plis konpasyon, plis profesyonnalizm, plis kominikasyon, plis konprenezon.

Napa plas 528 pou lendiferans, ensibordinasyon, neglizans.

Me annou pa zis kritike e montre ledrwa.

Annou pran ownership nou sistenm lasante.


Annou zwenn ansanm nou tou pou fer li marse.

Lekspektasyon mon konnen i o, e souvan i pa konform a la realite.

Nou sistenm i pa parfe, me i fonksyonn menm avek son bann serten lenperfeksyon.

Annou pa bliye ki laplipar travayer Minister Lasante pe fer en bon travay, souvan anba bokou presyon.

Zot merit nou lankourazman e nou salye zot devouman.
(Applause) PRESIDENT JAMES MICHEL Swen medikal isi Sesel i gratwi, pa parey dan plizyer pei, menm dan bann pei pli devlope.

Malgre nou resours i limite, nou sov lavi, nou redonn lespwar.

Mr Speaker, ser ek frer Seselwa, Lazenes Seselwa i a limaz nou pei.

Vibran, dinamik, rezilyan e optimis.

En lazenes ki krwar dan valer travay dir, dan bann valer ek perspektiv fondamantal ki ini nou koman en pep, i fer grander ek prosperite nou pei.
En lazenes ki pran ownership progranm ek fasilite ki nou’n met anplas i ede ranforsi nou vizyon pour Nouvo Sesel.

Mwan mon krwar dan lazenes e zanmen mon’n ezite pou donn li loportinite pou prouv son kapasite, pou epanouir.

Mon’n fer li tou resaman dan kad restriktirasyon Gouvernman.

Mon konfyan ki sa bann zenn dirizan pou konfirm konfyans ki nou’n plas dan zot.

Lazenes nou pei i deplizanpli konekte avek sa vilaz global ki nou pe viv ladan.

Sa i anmenn defi, me osi loportinite.


Fodre nou rod tou fason pou nou maksimiz sa bann loportinite.

I enportan ki nou ranforsi bann rezo pou konekte nou bann zenn dan larezyon, e pli lwen.

Lavenir Sesel i pa pou zis baze lo loportinite ki nou kapab kree lo nou prop teritwar.

I pou osi baze lo loportinite dan lekonomi rezyonal e mondyal.

Dan sa konteks, mon’n demann Minister Zafer Etranzer pou elabor en konsept entegrasyon rezyonal lazenes dan kad Commission de l’Ocean Indien.
Lazenes Seselwa i en mayon entegral dan nou stratezi devlopman ekonomik, e osi nou stratezi diplomasi ekonomik aktif.

Nou demann nou zenn ki zot reste bann sitwayen model.

Ki zot annan respe pour bann ki pli aze ki zot, parey nou kiltir i aprann nou.

Ki zot annan respe pou lotorite, pou lalwa, pou lenstitisyon Leta.

Nou demande osi ki zot repann bann valer patriotik.

Ki zot senm lanmour, solidarite, fraternite ek konpasyon dan zot kominote.
Nou osi demann zot pou evit bann move frekantasyon, ki zot pa tonm dan delenkans, dan latrap labi sibstans ek fleo sosyal.

Me plis ki sa, nou demann zot pou met Sesel avan tou.

Ki zot vin bann vre zanfan Nouvo Sesel.

529 Mr Speaker, en prensip fondamantal nou stratezi devlopman e odela, nou polisi Zafer Etranzer se devlopman dirab.

Se nou militantizm san konpleks an faver proteksyon lanvironnman ki’n fer nou, en pti Leta zil, en lider mondyal dan sa domenn.

Ler nou koze, lemonn i ekout nou.


Akoz nou pratik sa ki nou dir.

Akoz, nou Sesel, nou konsyan lenpakt ki sanzman klima i annan lo nou.

Akoz nou lit pou zesyon dirab nou lekonomi ble, e kont lenzistis lafason ki reveni leksplwatasyon nou lekonomi ble i ganny partaze.

Nou lekonomi ble se lentegralite nou eko-sistenm oseanik, avek tou bann resours ki i posede e ki kapab anmenn benefis ekitab e soutenab pou nou tou.
Se bann rezerv maren proteze, pratik lapes soutenab, zesyon nou losean pou adres lenpakt sanzman klimatik.

Lekonomi ble i eleman prensipal ki soutenir nou koman en pep.

Mon krwar ki i telman enportan ki nou pe miltiplir nou zefor pou sansibiliz lezot pei pou partaz nou vizyon, pou zwenn avek nou pou pran aksyon konserte.

Nou annan plan pou konvok en konferans rezyonal lo sa size.

En lot laspe devlopman dirab ki annan en lenportans kapital pour nou, se lenerzi renouvlab.
Mon vizyon ki mon’n deza partaze avek lepep se ogmant nou lendepandans enerzetik e redwir lenpakt pri karbiran lo nou lekonomi, e redwir son lenpakt lo nou lanvironnman.

Dan detrwa mwan nou pou al komisyonn nou 8 tirbin.

Set en pa an avan, set en nouvo komansman.

En lot pa pozitiv se nou Lalwa lo lenerzi ki annan pour bi atir lenvestisman dan sa sekter, partikilyerman dan lenerzi soler.
Prosen letap mazer dan diversifikasyon nou sours enerzetik e dan konsolidasyon nou langazman anver lenerzi renouvlab e devlopman dirab se lenerzi soler.

I an abondans isi, e nou bezwen servi li plis.

Nou bezwen osi pran bann mezir neseser pou transform dese an lenerzi.

Nou lobzektif a lon term se zener plis ki 25 poursan elektrisite apartir lenerzi soler, biomas ek dese.

Sa lakor ki nou’n fek sinnyen avek Clinton Climate Initiative, i ava kontribye sinifikativman anver sa lobzektif.
Antretan, logmantasyon bann pti lantrepriz dan domenn lenerzi renouvlab i en sinny tre ankourazan.

Gouvernman pou kontinnyen met an plas tou mwayen posib pou ensit sekter prive partisip dan sa domenn enportan nou lekonomi.

Let imen ek son lanvironnman natirel i endivizib e enseparab.

Enn i konplemant lot.

Tan ki nou gard nou pep o sant nou stratezi devlopman, tan ki nou zer nou lanvironnman byen e prezerv li pou zenerazyon fitir, nou kapab afront tou defi avek serenite.
530 Ser ek frer Seselwa, lord, lape ek sekirite i fonnman tou sosyete modern.

En pei pa kapab progrese si lord, lape ek sekirite pa rennyen.

En sitwayen ki pa santi li an pe, an sekirite, i viv dan en kondisyon permanan lenkyetid.

I pa kapab zouir son lavi.

I pa kapab prodiktif.

Mon’n touzour akord pli gran lenportans sa 3 eleman kle.

Mon’n ekout pep Seselwa, zot krentif, zot apreansyon.

E mon’n pran mezir apropriye pou adres problenm ensekirite.
Nou’n met plis resours a disposizyon servis lord ek lape.

Nou’n donn zot plis formasyon.

Nou’n amelyor zot kondisyon servis.

Nou’n double nou vizilans.

Prezans Lapolis i bokou pli vizib ozordi.

I annan en gran amelyorasyon dan zot performans e dan rezilta zot travay.

Zidisyer, osi in ekout lapel piblik pour pas santans pli sever.

Ozordi, nou vwar rezilta nou zefor.

Nou pa kapab dir ki tou keksoz i parfe.

Me mon kapab afirmen ki nou’n anrezistre en diminisyon konsiderab dan kriminalite ek delenkans.
Statistik i montre en rediksyon global 15 poursan dan kriminalite an 2012, par rapor a en tandans ogmantasyon 40 poursan ant 2006 e 2011.

NDEA osi in akonpli son misyon avek bokou sikse.

Lannen pase in sezi drog pour en lavaler plis ki R100 milyon, e met deryer baro plizyer trafiker ki pe pouri nou sosyete.

Nou stratezi pe marse, nou kominote i santi zot pli an sekirite.

Me nou pa kapab aret la.

Nou pou kontinnyen entansifye nou lalit kont kriminalite ek delenkans dan tou son form.
Anmenmtan, nou pou ofer posibilite reabilitasyon bann zenn ki’n tonm dan move semen ek bann prizonnyen ki pa poz en risk mazer pour sosyete.

Sistenm prizon ouver Coëtivy pe fonksyonn byen.

Bann deteni laba pe ganny loportinite pou aprann en metye ki ava servi zot ler zot retourn dan lasosyete.

Travay pou byento komanse lo en lot fasilite detansyon Coëtivy pou bann zenn ki demann dezentoksifikasyon ek reabilitasyon.
Travay pou osi komanse lo en sant enkarserasyon Praslin pou bann miner ki’n ganny kondannen pour bann aktivite kriminel.

Sa sant pou annan fasilite ek resours ki ava ed sa bann miner pou repran an men zot lavi.

Me, mepou bann trafiker drog, bann kriminel andirsi ek bann ki moleste zanfan e abiz zot linosans, nou pa pou annan okenn konpasyon, okenn pitye.

(Applause) PRESIDENT JAMES MICHEL 531 Zot ava pirz zot santans Marie-Louise.

Alafen Mars sa lannen, pou annan 124 kriminel ek trafiker drog lo sa zil.
Laba zot ava aprann valer travay dir dan en lanvironnman kot zot pa pou nwir nou kominote e anpwazonn nou zanfan ek nou zenn.

Nou pa pou zanmen bes nou vizilans.

Mon ti dir lannen pase ki nou bezwen repran nou kominote dan lanmen bandi ek delenkan.

E nou pe fer li.

Gras a nou vizilans, gras a nou lalit asarne, gras a zefor konserte kominote enternasyonal, nou’n reisi met piratri lo nou lanmer anba kontrol.

Menas pa’n disparet antyerman.

I poz mwens risk me nou bezwen reste vizilan.


En pli gran menas ki pe pez lo nou aktyelman se trafik drog.

Parey piratri, trafik drog i depas tou frontyer.

I afekte tou pei larezyon.

Tou nou zefor pou siprim trafik drog lo nou teritwar pou tonm dan delo si aksyon determinen pa ganny pran kont banditizm organize, kont trafiker ki pe kontinnyen fer zot biznes sal dan bann pei vwazen.
Nou bezwen en zefor konserte, nou bezwen kordonn nou aksyon pou konbat sa fleo ki menas sekirite, souvrennte, byennet ek prosperite tou pei larezyon.

I en danze grav ki menas lasante ek lavenir nou zenn.

Nou pou kontinnyen konbat li avek determinasyon, an mobilizan tou resours neseser e avek led e lekspertiz nou bann partener etranze.

Mr Speaker, ser ek frer Seselwa, sa lannen nou pe komemor 20an legzistans Trwazyenm Repiblik.

Sa i en letap memorab dan nou listwar.


Trwazyenm Repiblik i apiy lo serten senbol ek lenstitisyon fondamantal ki disteng nou koman en pep.

Enn parmi sa se Konstitisyon Trwazyenm Repiblik Sesel.

I kontenir en sapit ki enspir nou e ki pou kontinnyen enspir bann zenerasyon fitir.

Sa se Sart Seselwa lo Drwa Imen ek Liberte Fondamantal.

I garanti drwa ek liberte fondamantal tou sitwayen Seselwa.

Sa sart i en pilye nou sosyete, i en pilye nou Leta modern.
I fonnman 3 brans Leta, Legzekitif, Lezislatif ek Zidisyer.

I alabaz leta-de-drwa.

Ozordi, a lob selebrasyon sa gran levennman istorik, nou proklanm nou latasman profon avek ferver e san ekivok sa Sart Seselwa.

Nou rekonnet e respekte drwa e liberte ki i donn nou, me anmenmtan, nou rekonnet e aksepte nou lobligasyon anver nou prosen, anver lasosyete.
Se Sart ki pou kontinnyen gid nou dan levolisyon nou lenstitisyon etatik, dan ranforsman nou demokrasi, dan bonn gouvernans e lo semen progre ek prosperite.

Sa Sart i reste a labaz Nouvo Sesel, en sosyete demokratik, lib, toleran, solider.

En pei ini, en pep fyer e travayer.

En pei ouver lo li menm e ouver lo lemonn.

Mr Speaker, nou polisi zafer etranzer pou toultan o servis lentere nasyonal, tout an tenan kont, bann gran mouvans lo lasenn enternasyonal.
Diplomasi Seselwa i 532 imazinatif, pragmatik e anbisye.

I o sant nou aktivite lo plan bilateral e miltilateral pou ranforsi e diversifye nou lyen lamitye ek partenarya, e rod bann solisyon adapte a nou spesifisite ensiler.

En laspe fondamantal nou politik zafer etranzer se kreasyon loportinite pour biznes, lenvestisman, krwasans ekonomik, lanplwa, formasyon, lekspertiz teknik.
Ler nou ti pran prezidans Commission de l’Océan Indien, nou ti met laksan lo dimansyon ekonomik, sekirite e stabilite nou rezyon.

Nou’n donn lenpilsyon pou plizyer proze, notaman tourizm, konektivite maritim aeryen, lalit kont piratri i en solisyon pour Madagascar sorti dan kriz.

An 2013 nou pou pourswiv sa prosesis e menm ranforsi li, avek en langazman pli for lo devlopman ek valorizasyon bann atou konsiderab larezyon Losean Endyen.

Se sa sans mon linisyativ ek mon vizit bann pei sa rezyon.
Se sa sans kandidatir Sesel pour en syez non-permanan Konsey Sekirite Nasyon Ini an 2017.

Nou oule definir en nouvo lavenir pour nou rezyon, baze an gran parti lo lekonomi ble.

Pou nou fer li, fodre nou oze met nou lekor devan.

Fodre zanmen nou ezite pou nou defann nou lentere lo lasenn rezyonnal e lasenn global.

Akoz nou pti, nou pli ganny afekte par levennman ki kapab antyerman an deor nou kontrol.
Nou travay pour sa syez lo Konsey Sekirite i baze lo sa prensip, ki nou pa kapab esper lefe negativ globalizasyon frap nou.

Nou pa kapab esper problenm ariv kot nou laport.

Okontrer, nou annan sa determinasyon pou nou defann nou lentere lo pli o nivo.

Mr Speaker, nou en zenn nasyon ki nou idantite, son koezyon koman en pep ini dan son diversite miltietnik in ganny forze dan en pe plis ki 240an listwar.

Nou annan en patrimwann ki inik, en leritaz ki nou devret promouvwar e proteze a tou pri.
En laspe fondamantal sa patrimwann se nou sitwayennte Seselwa, ki nou’n erite avek nou paran, nou granparan, e ki nou transmet a nou zanfan e nou pti zanfan koman en drwa sakre.

Nou bezwen protez sa a tou pri.

I annan en persepsyon ki nou pe donn sitwayennte bonnavini.

Efektivman, sa i zis en persepsyon, sirman an rezilta nonm laplikasyon ki nou kapab lir dan Nasyon.

Annefe, nou annan regleman tre strik ki gouvern sitwayennte.

E nou pe met an plas bann regleman ankor pli strikt e pli rigoure.
Maryaz avek en Seselwa pa pou sifi.

Peryod rezidans Sesel pa pou sifi.

Pou en etranze ganny sitwayennte, i bezwen merit Sesel.

I pou bezwen konn, konpran e apresye Sesel, son Konstitisyon, son pep, son listwar, son kiltir, son laspirasyon e son leritaz.

I pou bezwen lwayal e senser anver Sesel.

533 (Applause) PRESIDENT JAMES MICHEL Nouvo lalwa ek polisi i ava presiz bann kriter, i konpri son kontribisyon anver devlopman son patri adoptif.
Me, i pou osi presiz kondisyon revokasyon sitwayennte kot lentere nasyonal i ganny menase.

(Applause) PRESIDENT JAMES MICHEL Anmenmtan, i pou fer provizyon pou en sistenm rezidans permanan.

Sa i ava donn en kategori etranze ki normalman napa drwa sitwayennte me ki fer en kontribisyon konsiderab anver devlopman nou pei, ki’n envesti Sesel, ki anvi reste Sesel selon bann kriter byen defini e ki annan zot prop mwayen finansye, ganny rezidans permanan.
Zot pa pou zouir menm drwa koman Seselwa, par egzanp, ganny sekirite sosyal ek pansyon, vote, me zot ava annan drwa reste isi, travay, ouswa fer lenvestisman e biznes isi dan bann kategori ki pa inikman rezerve pou Seselwa.

Annou pa bliye ki, a diferan moman dan nou listwar, nou tou, nou granpye ti etranze dan sa pei.

Etranze in kontribye bokou anver devlopman nou pei dan bann domenn byen vast e varye.

Zot pe kontinnyen fer li ozordi.

Kot nou'n arive, nou pa kapab mars nou tousel.


Annou tret zot avek lamitye ek fraternite.

Me, anmenmtan zot bezwen, zot osi, respekte Seselwa.

(Applause) PRESIDENT JAMES MICHEL Mr Speaker, ser ek frer Seselwa, sa tour-dorizon in permet mwan, dan en fason fran e onnet, partaz avek zot leta nou Nasyon.

Nou konsyan limansite travay ki nou’n komanse ansanm.

Nou osi konsyan ki i annan ankor en travay konsiderab devan nou.

Me nou pa per defi.

Nou pe aspir ver nouvo lorizon.


Nou Nouvo Sesel i egziz bokou zefor.

I egziz travay dir de lapar tou son zanfan.

I egziz en nouvo fason fer keksoz.

Nou pa kapab kontinnyen viv dan nostalzi lepase.

Nouvo lord mondyal pe dikte diferaman.

Nou pa kapab kontinnyen rod rezon akoz nou pa kapab realiz nou bann rev anbisye ki byen pou Sesel.

Annou bouze, latet byen o, dan loptimizm, konfyan dan nou kapasite, konfyan dan lavenir.
Nou kapab realiz nou vizyon pou Nouvo Sesel a kondisyon ki nou reste ini koman en pep.

Nou lapartenans politik i pa enportan, ni nou diverzans lopinyon.

Sa ki enportan se lavenir nou pei, lavenir Nouvo Sesel.

Mon envit tou Seselwa pou zwenn 534 avek mwan dan sa gran lantrepriz.

Annou travay ansanm e met nou diferans dekote.

Se nou linite ek solidarite koman en pep ki pou asir nou reisit.
Dokter Martin Luther King ti ilistre sa byen ler i ti fer rapel ki nou bezwen travay ansanm koman frer ek ser ouswa nou tonbe koman bann inyoran.

Annou swazir pou travay ansanm e debout for dan nou diversite.

Annou fer en promes avek nou zanfan ki zot pou erit en meyer Sesel, gras a nou linite e a nou solidarite e nou travay dir.

Ki Bondye i kontinnyen repann son benediksyon lo nasyon Seselwa.

Mersi.
Mersi.

(Applause) MR SPEAKER Bon nou’n ariv alafen diskour prononse par Prezidan Larepiblik e mon ava o non Lasanble Nasyonal remersye li e nou pou adjourn ziska Vandredi prosen.

(ADJOURNMENT) 535 National Assembly Leaders Reply Friday 22nd February 2013 536 MR SPEAKER Bonzour tou bann Manm Lasanble Nasyonal.

Bonzour tou bann ki pe ekout nou dan lakour.


Ozordi parey nou konnen, nou pe rankontre pou ekout bann reaksyon anver diskour ki ti ganny propoze par Prezidan James Michel, diskour Leta Lanasyon Mardi pase.

E parey i tradisyon e konvansyon, nou komans avek Leader Lopozisyon.

Onorab David Pierre.

HON DAVID PIERRE Mersi Mr Speaker.

Mr Speaker, Manm Koleg Onorab, pep Seselwa, bonzour.
Ankor enn fwa, i fer mwan en gran loner pou mwan adres Lepep Seselwa an repons pou ladres Leta Lanasyon fer par Prezidan Larepiblik Mardi pase dan nou Lasanble Nasyonal.

Mr Speaker, mon anvi profit sa loportinite ozordi pou mwan adres ek Lepep Seselwa bann size enportan an relasyon ek vre leta nou nasyon.

Bann size ki nou koman en nasyon nou bezwen aborde si nou reelman anvi ki nou pti pei Sesel i sorti dan sa leta kot i ete e fer vre progre.
E pli enportan ankor si nou anvi garanti ki rezilta e lefe sa progre i ganny partaze parmi Lepep Seselwa pou ki se nou ki benefisye e non pa etranze.

Par egzanp, sa ki mon pe dir se ki si nou lendistri tourizm i fer byen, se Seselwa ki devret benefisye an premye e non pa etranze.
E alors, i lozik pou dir ki i responsabilite Gouvernman pou fer sir ki dan sa lendistri i annan bann polisi ki met Seselwa o sant bann aktivite ekonomik dan sa sekter o maksimonm posib e ki bann lenstitisyon finansyel, bann labank zot osi zot zwe zot rol e fasilit kredi pou ki bann antreprener Seselwa i kapab zot osi benefisye ek bann biznes dan sa lendistri.

Nou pa kapab prefere donn en loan en etranze dan nou labank, dan nou Sesel, pou fer biznes dan nou pei e retir benefis pou met dan son pei.
In ler pou nou pa zis koze me annou met nou Seselwa an premye akoz sa ki merit pou en Seselwa, i devret reste pou en Seselwa.

Mon’n deza dir, e mon pou repete, si en Seselwa i anvi fer en biznes dan son pei, i pa kapab Mr Speaker, al rod en loan Lanmerik oubyen Abu Dhabi.

I bezwen kapab rode e gannyen en loan dan son pei.

Mr Speaker, leta nou nasyon ozordi, i endik nou ki napa nanryen ki fasil dan sa pei.

Seselwa i dan difikilte, laprovrete pe ogmante.

Sa ki pe viv li, pe santi.


537 Ozordi, pandan sa moman dan nou pei kot laprovrete in ariv lo en sif ki zanmen nou’n eksperyanse dan nou trwazyenm Repiblik.

I domaz ki Seselwa pa’n tann Prezidan Larepiblik adres sa size signifikativman a okenn moman dan son ladres.

Annefe, mwan mon sagren pou vwar ki ozordi dan sa pei i literalman annan 2 Sesel kot i annan en gap ki pe kontinnyelman ogmante ant sa ki ris ek sa ki pov.
Kot loportinite pe vin en lux ki kontinnyelman tonm devan laport en pti group eze e fortinen.

Nou pe viv dan en pei kot pri lavi in pas par lao latet lamazorite Seselwa e kot Gouvernman Parti Lepep pe vwar li difisil pou garanti nou popilasyon son bann bezwen e servis debaz lo sa standar ki Lepep Seselwa i ekspekte e donk lo sa standar ki pou permet sak endividi dan nou pei viv dan dignite.
Lo sa standar Mr Speaker, ki pou permet nou pep epanouir e devlop li dan en gran nasyon for an term kapasite imen malgre son pti grander.

I senp, menm tre senp.

Mon pe dir ki Gouvernman pa pe delivre a la oter.

Mon anvi ki Lepep i ganny mon kler.

Mon anvi en Gouvernman pou Lepep pou ki Lepep i fyer.

Par egzanp, ler nou bezwen delo, nou pa kapab fye lo Lasin pou donn nou en danm, me nou Gouvernman i a provide sa pou Lepep.

E ler nou bezwen en zenerater pou elektrisite, se pa Abu Dhabi ki pou donn nou.
Me se nou Gouvernman ki a fer li pou nou.

Akoz sa i bann keksoz debaz ki en pei i touzour bezwen.

Mr Speaker, mon’n dir ki Gouvernman pa pe delivre a la oter e pou lamazorite dimoun ki alekout, legzanp i la ek zot.

Legzanp i devan nou tou pou nou trouve.

I bann leksperyans ki nou pe viv avek.

Lamazorite Seselwa pa pe viv en lavi normal me plito enn ranpli ek presyon e dezespwar.
Deplizanpli, nou pe vwar bann fanmiy ki pa pe kapab fer de bout zwenn e nou pe vwar bann mer fanmiy ki pe rod rekour atraver prostitisyon oubyen bann lezot biznes ilegal tel ki drog.

Nou vwar bann ki pa ni menm kapab aste manze de baz.

Bann ki pa kapab pey zot bill delo oubyen elektrisite.

Akoz malgre ki zot pe travay dir, sa kalite saler ki zot pe gannyen pa pe fer zot zistis.

E plitar Mr Speaker, mon pou adres sa size saler ler mon a met devan Gouvernman serten rekomandasyon.
E zisteman Mr Speaker, ozordi dan sa Lasanble, mon pou vin lavwa sa bann fanmiy ki pe soufer e ki mon konnen zot pe ekout mwan ozordi.

Akoz pou laplipar sa bann fanmiy, zot soufrans pa fini la.

I dekoul pli lwen e par lefe ki zot bann dimoun dezavantaze dan sosyete, mon konnen ki se zot menm fanmiy ki pey pli ser sa konsekans nou sistenm lasante, par egzanp ki pa pe marse e ki ranpli avek defayans.
Kot par egzanp, ler napa en latizann, se zot ki soufer plis akoz zot, zot pa kapab afford pou al dan en farmasi prive.

538 Ler napa en lanbilans, se zot menm ki soufer plis akoz zot napa en loto pou anmenn zot lopital.

Ler Medical Board i tarde pran en desizyon lo zot maladi, se ankor zot ki soufer plis akoz zot, zot pa kapab afford pou al aletranze.
Mr Speaker, ler ou fer letour dan nou bann distrik e ou koz ek sa bann dimoun, ou realize ki se zot menm ki al asiz lo en ban lopital pou plizyer erdtan avan ki zot vwar en dokter oubyen avan ki zot ganny en servis akoz zot, zot pa kapab afford pou al dan en klinik prive.

E pli move ankor, se sa menm group dimoun ki bezwen esper plizyer mwan avan ki zot vwar en spesyalis e se sa menm group dimoun ki sibir en move servis letan lopital i under staffed e moral bann travayer fatige i vreman ba, lalis i long.
Mon tous sa size dan sa fason, akoz mon konnen ki leta nou nasyon i koumsa pou lamazorite Seselwa.

E zot, zot pou konpran mon langaz.

E Mr Speaker, krwar mwan, se sa larealite lavi pou bokou Seselwa.

Se sa leta nou nasyon pou bokou nou pep e PDM i dir, ki nou bezwen sanz sa sitiasyon.

Nou pa kapab kontinnyen koumsa.

E rezon ki mon’n komans koumsa, i akoz mon senserman krwar ki se sa realite ki nou bezwen adrese koman en pei.
E ozordi, mon anvi fer lepep Seselwa konnen ki, parey zot, mon rekonnet ki dan Sesel kontrerman ek sa ki Prezidan Larepiblik in dir, nou annan en montanny problenm ki nou bezwen rezourd avek lirzans akoz tou pa roz dan sa pei.

Ser frer Seselwa, Gouvernman i bezwen reveye e aret viv dan denial.

Bann problenm ki pei i annan i egzize ki nou bezwen en volonte e en komitman politik serye sorti kot Gouvernman dizour pou nou kapab efektivman rezourd nou bann defi.
Nepli tan pou nou adres nou bann defi an servan bann quick fix solution.

Me plito bann solisyon byen kalkile ki pou anmenn lenpakt pozitiv e lon term.

Sa se bann keksoz ki mon krwar ladan akoz pa bliye, mon’n toultan dir e mon pou repete ki, kot i byen mon pa pou ezite pou dir i byen.

Me, kot i mal mon pou lager for pou fer tande lavwa bann ki pe soufer e bann ki pa kapab vin devan.

Mwan, mon krwar dan lademokrasi e respe pou tou Seselwa.

E nou bann lenstitisyon demokratik dan nou pei.


Mon pa krwar dan politik maltret bann ki kont mwan akoz sa, pa fer mwan pli entelizan ki zot.

E sertennman, i pa bann legzanp ki en Leader ki kontan son pei i devret pe donn son pep, enkli bann zenn ki ankor pe aprann lavi.

Mon les sa kalite politik pou bann ki pankor konpran ki dan sa monn modern ozordi lepep Seselwa pa pou zanmen aksepte ladiktatir menm dan Lopozisyon.

539 Les mwan prezan adres pli profonnman bann size enportan dan lavi nou pei.
Mwan, mon en Seselwa ki konsernen ek sitiasyon Sesel e ki anvi vwar mon pei bouze.

Prezidan Larepiblik in koz lo en kantite size ki pertinan e enportan.

Me in tous bann kote pozitiv olye donn solisyon konvenkan pou nou bann defi.

E les mon refer sorti serten legzanp.

Par egzanp, lekonomi kou lavi.

Menm si Gouvernman in penn en zoli portre an relasyon avek nou sitiasyon ekonomik, Sesel i ankor annan bann defi.
Kou lavi i tro o, saler i devret ogmante e plizyer sekter nou lekonomi ki pe fer byen, pa pe anmenn benefis parey i devret pou Seselwa, tel parey, nou lendistri ton, sa ki nou dir nou lor ble e nou lendistri tourizm.

Annou analiz bann detay.

Premyerman, kou lavi.

Gouvernman in met an plas en nouvo sistenm VAT ki sipoze ranplas GST e sa pa ti sipoze anmenn preski okenn logmantasyon dan bann pri marsandiz.

Me nou vwar par egzanp, menm pri limonnad pou nou bann pti trezor in ogmante.
E letan ou al pli profon, sa ki nou dekouver i se ki Gouvernman pa’n pran son responsabilite total pou prepar e etabli bann mezir e kontrol ki pou garanti ki lepep Seselwa pa ganny afekte adverseman ek lentrodiksyon sa VAT.

Rezilta, i ki Seselwa i ganny abize ek bann pri ki an deor kontrol e Seselwa i soufer plis.

An plis ki sa, STC ki’n ganny mete la pou asir pri komodite ki afordab, pa pe fer son travay.

Akoz zot ankor pe al atraver en middle man olye direk kot sa middle man li i bezwen asir son profi.
E se malere ki bezwen peye.

Moman in arive pou nou kas sa bann lanpir e se la kot Gouvernman i devret demontre lentere e protez son sitwayen.

Mr Speaker, nou vwar menm zistwar lo kote saler.

Gouvernman in dir ki logmantasyon saler pou ganny donnen an Zilyet me Nation in dir an Avril.

Me si performans nou lekonomi i bon Mr Speaker, akoz ki Seselwa pa kapab ganny en logmantasyon an Avril?

Akoz sa sanzman leker?

Mon ti a kontan ki Gouvernman i donn Lepep Seselwa en leksplikasyon kler lo sa size.
An plis Mr Speaker, sa ki lepep Seselwa pe rode, i sa ki PMD i krwar ladan.

I se Gouvernman i bezwen etablir en Salary Review Commission ki endepandan e ki son rol se pou kontinnyelman reviz saler an prenan kont bann fakter enportan tel ki, lenflasyon, devalyasyon roupi e pri lavi.

E fer bann rekomandasyon ek Gouvernman pou ki Seselwa i ganny logmantasyon saler ki reflekte kou lavi e permet zot kapab fer viv zot fanmiy.

540 Trwazyenmman, annou get lendistri tourizm ek lapes.
I vre ki lakantite touris ki pe vin Sesel pe ogmante.

E i vre ki nou lendistri lapes ton i ranpli ek bokou potansyel.

Me, kestyon ki lepep pe demande e se ki - eski Sesel e Seselwa pe ganny en fair deal ek sa de lendistri?

Oubyen eski se etranze ki pe benefisye plis lo nou resours e lo nou kouraz.

Lepep pe demande akoz napa plis posibilite dan se 2 lendistri pou nou Seselwa?

Drayver taxi pe demande akoz ki zot pa kapab benefisye plis ek nou lendistri tourizm?
E nou bann doker pe dir, akoz i annan sirtan lenzistis dan kalite saler ki zot pe gannyen dan zot travay pandan ki lezot enkli bann etranze pe benefisye enormeman lo zot lasyer?

E Seselwa pe demande - kan ki nou pou ganny nou prop fleet bato ton?

E PDM pe dir ki sa sitiasyon doker fodre ki Gouvernman i get ladan.
Mosyon in deza ganny anmennen dan sa Lasanble Nasyonal par Onorab Speaker limenm detrwa lannen pase e resaman par mon menm mwan koman Leader Lopozisyon dan Lasanble Nasyonal e mon pe demann Gouvernman pou ekout lavwa nou Lasanble Nasyonal, elekte pou defann sa pep e komans pran bann pa desisiv pou amelyor kondisyon nou bann doker ki pe travay dir dan sa pei.

Travay dir Mr Speaker zisteman Prezidan in koz lo travay dir.

Wi, i enportan ki nou tou nou travay dir dan sa pei e nou fer bann kritik konstriktiv.
Me i osi normal ki en endividi i demann en bon rekonpans pou en bon travay.

I normal ki en endividi i demann en bon kondisyon pou li fer en bon travay e dan Sesel ozordi bokou Seselwa pe kestyonn zot kondisyon travay sirtou viz a vi bann etranze ki pe fer menm travay avek zot.

Akoz Mr Speaker ki saler en etranze ki pe fer menm travay ek en Seselwa, anba menm kondisyon, dan menm pei, kot zot al dan menm laboutik – i bezwen ganny en saler ki menm de fwa plis ki sa Seselwa pe gannyen?
Mr Speaker PDM i dir ki sa i pa en pratik ki Gouvernman i devret ankouraze.

Me plito i en size ki Gouvernman i bezwen adrese e mwan mon pou apir travayer Seselwa ler zot kestyonn sa pratik akoz zot annan en drwa pou zot fer li.

Drwa Mr Speaker, ler mon mansyonn drwa mon realize ki i en size ki Prezidan in osi adrese - me i kler Mr Speaker ki lo kote drwa imen nou rikord i enn ki pa totalman prop.

I ankor annan labi e koman en nasyon nou devret zwenn ansanm pou adres sa size.
PDM i egzize ki i bezwen annan respe total pou tou bann drwa fondamantal sa pep an antye parey ki nou Konstitisyon i donn nou.

E PDM i dir ki zot Konstitisyon i kourt an relasyon ek nou bann drwa fondamantal nou bezwen seryezman revwvar.

541 Gouvernman i devret seryezman akseler devlopman en National Human Rights Action Plan e empower nou National Human Rights Commission pou enplimant sa plan.
E dezormen Gouvernman i bezwen reasir piblik ki nou Criminal Justice System e nou bann lorganizasyon ki sipoze asir Law Enforcement e sekirite piblik i respekte e konform avek bann Human Rights Practices e prensip.

Parkont Seselwa i dir ou - ki zot bann drwa ki ganny plis abize se zot drwa lakaz, zot drwa travay e drwa pou zot partisip dan biznes dan zot pei.

Annou pran par egzanp nou drwa lakaz.


Ozordi dan sa pei mon konnen ki i annan en ka kot en fanmiy pe reste dan en lakaz Emergency pou plis ki 16an e i pa konnen kote i debout.

E dan son ladres Prezidan in dir ki zis bann ed zot lekor ki pou ganny lakaz.
Me sa i tre vag koman en statement – akoz PDM i krwar ki Gouvernman i devret vin ek bann polisi e kriter ki zis, ki kler, ki transapran e aksesib pou tou manm piblik an relasyon ek sa size lakaz, ki pou fer sir ki tou Seselwa ki fer laplikasyon lakaz i konnen egzakteman ki pou son responsabilite e kote i debout an relasyon ek sa size lakaz a nenport ki moman.

I senp Mr Speaker.

2 Seselwa ki fer laplikasyon lakaz anba menm kondisyon, dan menm sirkonstans i devret ganny menm tretman.
Annou get pli pros nou drwa travay e drwa pou nou annan nou prop biznes.

PDM pa krwar dan security clearance e fodre ki i ganny aboli kot i ankor annan.

En lafors lapolis endepandan e profesyonnel i a donn ou en police clearance kan e kot i neseser.

Annou aret anpes Seselwa travay lo preteks ki i napa security clearance.

Lo kote biznes parey PDM i dir, larg lanmen Seselwa.

Annou aret sa latitid kot nou ser nou frer Seselwa.
Mon annan en case devan mwan kot en zenn garson i anvi fer en pti biznes dan lakour, i fer son laplikasyon, anvoy son plan kot Planning ki donn li go ahead.

Zis pou zot dir li non, san rezon kan in fini fer serten depans.

Mr Speaker let i devan mwan.

Sa i en lenzistis e i pa kapab kontinnyen egziste dan nou pei e mon anvi dir ek Planning ki sa zenn Seselwa i annan en right pou li konnen akoz ki zot in diskalifye li.

Se sa leta lanasyon pou sa zenn Seselwa Mr Speaker.
Mr Speaker Prezidan in osi koz lo lenportans pou nou inifye koman en pep, pou nou senser anver nou pei.

E mon kontan tande ki Prezidan in demann Lepep Seselwa pou inifye akoz lafors en nasyon i dan son pep e en pep inifye set en pep ki for e ki kapab fer fas avek tou adversite.

Me pou en pep inifye i mandatwar ki Gouvernman dizour i respkte tou endividi dan sa pei e i enportan ki nou imedyatman komans adres bann size ki diviz nou koman en nasyon.

Annou pran 3 legzanp.


542 Premyerman mon’n dir e mon pou repete, tou Seselwa i konnen ki ti arive le 5 Zen 1977 e i annan Seselwa ki pou zot sa i en dat ki enportan.

Mon respekte sa.

Me i egalman annan Seselwa ki pou zot sa i en dat ki reprezant soufrans, i reprezant perd lavi, i reprezant seperasyon e sa levennman i ankor vif dan zot lespri malgre plizyer long lannen in fini pase.
E si Gouvernman pe demann tou dimoun pou inifye i bezwen pare pou demontre sa volonte politik pou fer le 5 Zen vin sa lazournen ki ganny selebre non pa nasyonalman me koman en lazournen Parti Lepep selman e donk pa en zour kot i annan en konze piblik e kot bann sanson ki komemor sa zour pa ganny zwe lo nou televizyon e radyo nasyonal.

Sa i pou mark en pa desisiv pou nou rekonsilyasyon lo sa size e nou pou akonplir sa demann pou nou pep inifye.

Dezyenmman.
Dezyenmman.

Pli boner mon’n koz lo security clearance e sa i en lot fakter ki fer bokou Seselwa anmer e nou dan PDM nou pa krwar dan security clearance ganny servi pou denons okenn Seselwa son drwa.
Gouvernman i dir ki sa i zis en persepsyon e si i vre ki i en persepsyon mon lans en lapel ek Sef Egzekitiv ki Prezidan Larepiblik pou pronons son lekor lo sa size dan en fason ouver e denons laplikasyon security clearance koman en zouti politik pou aras okenn frer ou ser Seselwa son drwa travay e enn fwa pour tou nou a met dormi sa most ki apel security clearance.

I difisil Mr Speaker pou en sitwayen lwayal ek son pei ki pa respekte son drwa.
Mr Speaker lo menm size linite, Gouvernman i bezwen pran en desizyon serye pou adres bann outstanding issues an relasyon ek plizyer kategori travay.

Tel ki bann size saler, konpansasyon, gratite, pansyon, overtime e bann later ki zot in acquire dan lapes e ki pa ankor ganny rann ou pa ankor ganny peye.

Ozordi nou annan ka bann travayer SPTC, nou annan ka bann travayer PUC, nou annan bann travayer Nouvobanq kot Gouvernman i annan plis ki 70 poursan.
Nou annan serten ka ex-serviceman, nou annan ka bann travayer depi lepok kolonyal – tel parey en claim, en claim pou pansyon ki’n ganny fer par Msye Norah ki sorti dan distrik Mont Buxton.

Ankor son let i dan mon lanmen.

Sa Mr Speaker i bann ka serye ki mark leta nou nasyon pou sa bann kategori dimoun.
La i pa en moman pou nou vir nou ledo avek zot, me plito i en moman pou nou adres zot, pran zot santiman, konpran zot santiman e les zot konnen dan en fason fran e onnet kote ki zot debout e nou a ferm sa bann paz lepase e viz ver lavenir avek konviksyon.

Lademokrasi Mr Speaker e sa i anmenn mwan lo sa pwen.

Mr Speaker ler in sonnen parey sanson i dir, pou nou anbark lo en semen ver pli gran demokrasi kot the rule of law i aplike e kot personn pa par lao Lalwa.
Moman in arive pou nou demokratiz e empower nou bann lenstitisyon enportan dan sa pei, fer zot vin 543 pli for e pli endepandan.

Bann lenstitisyon tel parey ki lofis Ombudsman, lofis Attorney General, lofis Oditer Zeneral, lofis Komisyon Eleksyon e nou lenstitisyon lafors Lapolis.
Akoz ler nou koz lo gouvernans mon realize ki ler in osi arive pou nou donn lotonomi ladministrativ e finansyel nou lenstitisyon Zidisyer e nou lenstitisyon Lasanble Nasyonal pou ki koman sa 2 lezot brans Gouvernman zot a kapab fer zot travay dan en fason pli for e pli endepandan.

Annefe mon salye zefor ki Sekretaryat Lasanble Nasyonal e Speaker in fer lannen pase pou reklanm plis lendepandans pou Lasanble Nasyonal.
Kot nou’n formil nou morso lezislasyon ki apel The Administration of Parliament Act ki ankor dan staz en Bill.

Me mon osi kontan sa determinasyon ki reflekte nou lanvi pou ki enn fwa pour tou sa Bill i vin en Act o pli vit posib e i ganny mete an aksyon.

Sa i en fason garanti lendepandans bokou bann gran Parlman dan bokou pei Commonwealth.
Annefe World Bank pe servi kopi nou Bill koman en legzanp dan bann pei Karaib e an plis Commonwealth, IPU e bann ziris lokal in dir ki nou Bill i modern, Konstitisyonnel e legal.

La ki nou pe al selebre 20an dan nou trwazyenm repiblik – fodre ki Legzekitiv i loosen sa lanvi pou kontrol Parlman.
Dan sa lespri Mr Speaker mon lans en lapel ek Gouvernman antan ki Lasanble Nasyonal in ganny elekte par lepep pou defann lentere lepep pou zot fasilit sa tranzisyon pou nou ganny nou lotonomi e donk vin pli endepandan akoz sa pou en gran pa dan sa bon direksyon pou nou ranforsi nou demokrasi e elev li lo standar enternasyonal.

Mr Speaker permet mwan aprezan pou koz lo size koripsyon.
Leta nou nasyon i endik mwan ki i ankor annan en kantite travay pou fer an relasyon ek sa size koripsyon e lo lafason ki bann kont piblik i ganny depanse, i ganny zere dan nou pei Seselwa.

Iregilarite ki enkli iregilarite finansyel dan fason ki fon Linyon Estate in ganny zere e i en case in point ki ganny ranforsi par bann iregilarite dan bann diferan kont Gouvernman ki ganny fer sorti dan rapor anyel Oditer Zeneral.
Koripsyon i detri en pei e nou bezwen deal avek e PDM i krwar ki enn fwa pour tou nou bezwen vin ek en Komisyon anti-koripsyon, enn ki for, ki modern, ki fer sans e ki morde pour ki nou kapab efektivman lalit kont sa fleo.

Enn ki pou dekouraz koripsyon.

Kestyon ki Seselwa pe demande.

Se konbyen milyon ankor ki nou bezwen esper disparet avan ki nou fer li?
Mr Speaker mon satisfe toudmenm ki FPAC dan Lasanble Nasyonal in reisi konplet son premye rapor lo kont Gouvernman pou lannen 2009 e 2010 ki pou ganny table devan Lasanble Nasyonal zis apre bann deba lo Leta Lanasyon.

Fodre pa ki nou obliye ki koripsyon i annan en rol advers pou zwe lo availability resours 544 ki en Gouvernman i annan a son dispozisyon pou envestir dan son pep akoz si napa resours napa bon servis.

E sa i anmenn mwan alor lo nou servis Lasante.


Toultan mon’n dir ki Lasante i en size ki pre ek leker tou Seselwa e leta nou sistenm Lasante i pa enn ki fer nou fyer koman en pei e ozordi bokou Seselwa in perdi konfyans dan nou sistenm Lasante.

E mon anvi fer kler ki lopinyon bokou dimoun i ki Gouvernman in fail dan 2 laspe an relasyon ek nou sistenm Lasante.

Premyerman Gouvernman pa’n met ase dan finansman nou Health Care System dan lespase.

Mon oule ki lepep i ganny mwan kler lo la.


3 poursan nou GDP i senpleman pa ase e i pa anlinny avek norm enternasyonal.

Fodre nou konpran en keksoz.

Menm si Gouvernman in ogmant lakantite roupi ki i mete dan Lasante okour sa 5 dernyen lannen depi reform, lakantite larzan an term dolar in still redwir konpare avek bann lannen avan.

E ozordi bann materyel medikal dan lemonn pe kontinnyen ogmante, tel ki latizann, koton, zegwir eksetera.
Kou bann servis pe ogmante, popilasyon Sesel pe ogmante – me lenvestisman in dollar terms i diminyen.

Sa i reset pou katastrofi e mwan mon pe demann Gouvernman pou reflesir profonnman lo sa senp pti analiz ki mon’n met devan sa Lasanble Nasyonal ozordi e petet retir serten leson ladan.

Mr Speaker an plis sa ki’n fer keksoz pli pir i se ki pandan sa bann dernyen lannen in napa konsistans dan lafason ki sistenm Lasante in ganny zere.

In annan plizyer sanzman Minis e Sekreter Prensipal.
Fodre nou a rapel ki bokou Seselwa in kestyonn zizman bann lapwentman ki’n ganny fer dan lepase.

Me malgre kritik feros lavwa lepep Seselwa pa’n zanmen ganny ekoute.

E son rezilta i se ki sa bann dernyen lannen nivo servis in tonbe, bann lensidan kot dimoun in perdi lavi dan bann lenstans kot nou ti devret pe sov lavi in vin tro frekan.
Legzanp lakantite madanm ansent ki’n perdi zot baba in ogmante, bann lensidan kot lavi bann manman limenm in vin an danze oubyen bann lensidan kot bann manman in perdi zot lavi in egalman ogmante.

Me nou pa kapab kontinnyen avek en tel sitiasyon akoz tousala i bann sitiasyon ki serye e ki kritik.

Gouvernman i devret fer bann lanket e tir bann leson ladan.

Gouvernman i devret vin ek en plan kler pou rezourd nou problenm dan domenn Lasante.

Ledikasyon osi parey Mr Speaker.


Nou bezwen reform dan nou sistenm ledikasyon e PDM i krwar ki Sesel i bezwen en sistenm ledikasyon ki modern, enn ki Gouvernman i asir lenvestisman lo sa nivo ki pou garanti ekselans e kalite e kot medyokrite i pa en opsyon.

En sistenm ki dan son lentegrite i pou kapab reponn a bezwen la grann mazorite nou bann etidyan.

En sistenm ki pou enspir konfyans bann paran e bann etidyan zot menm.
En sistenm ki annan merit kot nou a kapab compete avek bann lezot lekol e lezot sistenm ledikasyon dan larezyon.

Mr Speaker lazenes Seselwa i for e entelizan e Gouvernman i devret aim pou achieve sa standar ledikasyon ki pou permet 15 a 20 poursan nou bann etidyan 545 sak lannen pou ariv lo nivo Liniversiter.

Si Singapore ozordi pe reisir avek 27 poursan e pe aim pou 30 poursan an 2015.

Akoz ki nou Sesel nou pa kapab fer li?


Me pou achieve sa Mr Speaker PDM pe sizere ki Gouvernman aparti sa lannen i devret envestir entelizaman dan lenfrastriktir lekol e dan nou bann ansenyan pandan ki i reviz bann progranm ki i ofer.

Progranm lekol i bezwen komans ganny tailored according to bezwen nou bann etidyan, bezwen nou marse lanplwa e bezwen nou pei.
Anplis i pa akseptab pou nou les bann etidyan etidye dan bann lekol ki koule, ki napa lafnet, kot liv napa e kot ansenyan i rar – tel parey i annan serten lekol lo Mahe kot zanfan S5 napa ansenyan Lasyans as I speak.

Sa i en very sad state of affairs ki malerezman i egziste dan nou pei ozordi.

Nou pa kapab kontinnyen fer zoli lekol me pa mentenir Mr Speaker.
Gouvernman i bezwen adopte en progranm preventive maintenance pou garanti ki nou kontinnyelman maintain nou bann lekol lo en standar ki prop, ki izenik e ki safe pou nou bann zanfan e pou nou bann ansenyan.

I pa akspetab pou nou toler okenn lanvironnman lekol kot nou bann ansenyan i ganny menase ou ganny bate parey in arive dan serten lekol ase resaman.
Napa bon lekol san bon ansenyan ki devoue e Gouvernman i bezwen envestir dan nou bann ansenyan e donn zot formasyon e sa posibilite lagrandisman zot konesans lo en baz kontinnyel an servan bann diferan avenues, tel ki the internet, exchange visits, kour aletranze e workshops organize lokalman e enternasyonalman.
An plis ansenyen i bezwen ganny byen peye e Minister i bezwen komans entrodwir bann incentives ki kapab ganny donnen an servan bann kriter ki fair, ki zis, ki kler, ki transparan e ki ganny administre dan en fason profesyonnel.
E la mon a lans en lapel ek Gouvernman pou imedyatman reviz sa scheme bonus R25 a R600 par lannen pou nou bann ansenyan, ki ou a dakor avek mwan Mr Speaker ki i pa fer zot zistis akoz nou bann ansenyan i sakrifye sitan e zot fer sitan pou edik nou nasyon e en nasyon ki pa edike i pa en nasyon ki for e i pa en nasyon ki kapab fer progre.

Mr Speaker i annan en kantite size ki mon kapab adrese, me letan pa permet.
Donk pou konklir mon pou tous sa size Corporate Social Responsibility e sa dezas ki ti frap Mahe resaman.

Pandan en meeting ki mon ti attend avek WTO resaman sa size Corporate Social Responsibility ti en size ki ti ganny leve e konsern bann enterprener ti enn ki ti zis e ki ti kler.

Gouvernman pe demann bann biznes pou pey 1 poursan zot turn over anba en fon ki pou masiv.

Me kestyon ki nou bezwen demande: (1) Eski Gouvernman in fini travay lo legal framework an relasyon avek sa size?
Akoz parey i ete aktyelman i pa ankor vin legal.

Ki rol ki sekter prive pou annan lo zestyon sa fon?

Ki nivo latransparans e accountability pou annan an relasyon ek lafason ki sa fon pou ganny zere?

Kimannyer sa larzan pou ganny depanse?

E lekel ki pou odit sa larzan?

Mr Speaker lepep pe rod en larepons.

Sa i anmenn mwan lo sa size dezas ki ti frap Mahe kot Anse Aux Pins, Au Cap, Point Larue ek Cascade ti bann distrik ki’n ganny plis afekte.
Bann portre lo 546 Facebook i temwanny mon prezans lo teren e mon solidarite e mon senpati anver bann ki ti ganny afekte.

Menm si SBC ti swazir pou pa donn mwan okenn kouvertir.

Mon mesaz i kler, sa ki enportan i sa ki ti ganny fer e non pa sa piblisite.

Mr Speaker sa dezas in montre nou 2 keksoz.

Ler i annan en maler Seselwa i inifye, me in osi montre nou ki Gouvernman malgre son gran leksperyans i pa ti’n prepar lo sa nivo ki i ti’n devret pou en tel dezas.
Nou’n pas dan bann sitiasyon avan me nou pa’n aprann nou leson.

Get sa semen Point Larue dan visinite Airport.

Konbyen lapli ki’n inond sa semen?

Me ki Gouvernman in fer pou adres sa sitiasyon?

Mon dezir i se ki nou pa zis koze me nou pran aksyon e nou protez nou pep e nou protez nou pei e nou pran bann gran mezir pou minimiz lenpakt bann tel dezas alavenir.
E la ki en fon ki’n ganny etablir e plizyer biznes e endividi pe kontribye – Seselwa i anvi trouve ki sa larzan i ganny zere byen dan latransparans kot bann ki responsab i a rann kont avek piblik atraver lodit dan en fason detaye e profon.

I osi mon swe ki bann ki dan bezwen i ganny ede efektivman dan pli kourt dele letan atraver sa fon.

E Mr Speaker mon oule egalman profite pou swet bann ki’n pas atraver sa dezas bon kouraz e mon oule dir zot ki lepep Seselwa i deryer zot.
Mon oule dir zot ki mon osi koman Leader Lopozisyon dan Lasanble Nasyonal mon deryer zot.

I reste Mr Speaker pou mwan dir ou mersi e mersi pou bann ki’n ekout mwan atantivman.

Mersi.

MR SPEAKER Bon Leader of Government Business, Onorab Rose.

HON MARIE-ANTOINETTE ROSE Mr Speaker, Leader Lopozisyon, koleg Onorab e tou dimoun ki alekout, bonzour.

En lot lannen, me pli enportan en lot letap in fini arive.
En letap kot nou ekspekte ki koudvan lemonn i kontinnyen frap devan nou laport, en lannen kot nou konnen ki keksoz pa pou fasil, en lannen kot nou osi konnen ki nou napa swa me pou prodwir le meyer de nou menm, le meyer de nou Gouvernman, le meyer de nou bann dirizan e le meyer de nou fanmiy.

Pou repran parol Prezidan Michel Mardi, “Nou lapartenans politik i pa enportan.

Ni nou diverzans lopinyon.

Sa ki enportan se lavenir nou pei, lavenir nou Nouvo Sesel.
Mon envit tou Seselwa pou zwenn avek mwan dan sa gran lantrepriz.

Annou travay ansanm e met nou diferans dekote.

Se nou linite ek solidarite koman en pep ki pou asir nou reisit.

547 Dokter Martin Luther King ti ilistre sa byen ler i ti fer rapel ki nou bezwen travay ansanm koman frer ek ser, ouswa nou tonbe koman bann ignoran”.

Fen sitasyon.
Fen sitasyon.

Sa tenm linite e travay dir ki Prezidan Michel in swazir pou met laksan lo la, lo lakonplisman en pei ki’n fer bokou, me bokou plis i annan pou ganny fer, i soulinny tenm ki nou isi lo kote mazoriter nou’n swazir pou mark komansman nou lannen travay e sa se aksyon.

Aksyon i rezilta konkret e reel travay dir.

Aksyon i rezilta zefor pou fer sir ki nou bann polisi e desizyon i ariv devan laport nou dimoun byen e enpakte lo son lavi dan en fason pozitiv.
Aksyon i labaz en servis ki efikas e profesyonnel.

Mr Speaker, mon reaksyon lo diskour Leta Lanasyon Prezidan Michel, i sans pour nou kote mazoriter dan Parlman, pou osi eksplik avek nou pep travay ki nou anvizaze fer pandan sa nouvo lannen, e bann target kler ki nou’n etablir pou annan en dinamik efektiv avek Egzekitiv, sekter prive, nou kominote e nou pep an zeneral.

Pour sa dinamik vin efektiv, nou bezwen sanze.

Fason fer bezwen amelyore.


Latitid bezwen vin pozitiv e sa ki fer byen fodre ganny felisite e ankouraze.

En latitid kot nou bezwen tal kart lo latab e kot i mal, nou pa zis dir, me nou pouse pou ki i sanze.

En latitid kot nou merit vin fran avek nou pep, e dir li ki li osi i bezwen sanz serten fason fer, e si i pa fer sa, i pa kapab ekspekte ki lezot i ed li.

En latitid kot nou bezwen travay pou nou pei, annan bann meyer lezislasyon posib.

Kot nou ofer meyer solisyon posib.


En latitid kot nou kontinnyen reste lo peron lepep e angaz nou dan en konversasyon serye avek sak fanm, zonm ek zanfan ki nou zwenn.

En latitid kot nou pa pou aksepte medyokrite me plito fer en raprosman responsab, fran e onnet pou donn en koudmen fer keksoz bouze.

En latitid kot nou pou repous larogans e negativite e etablir bann paramet kler lo kwa ki akseptab e kwa ki pa akesptab.
En latitid kot nou pou komans separ sa ki fer byen, nonm li e felisit li, e sa ki anbaras nou, nou pou osi nonmen e kestyonnen.

En konversasyon fran e onnet, lo leta nou nasyon e vreman kwa ki nou Gouvernman pe fer e kwa ki nou koman bann sitwayen, nou osi kapab fer.

Parey Prezidan Michel in dir nou, si nou pa fer sa, nou pou tonbe koman bann inyoran.

Sa latitid Mr Speaker, i al anver nou prop Egzektiv kot mindset serten merit sanze.
Sa latitd i al anver nou sekter prive ki bezwen pran konsyan ki zot annan en rol enportan e egalman en responsabilite primordyal avek sa pei.

Sa latitid i al anver nou pep, nou elektora kot nou pa pou dir zot sa ki zot anvi tande, me plito larealite.

Sa latitid i al apre tou anver nou prop lekor koman en Parlman, kot nou bezwen redouble nou zefor pou reelman e efektivman deservi nou elektora, non selman isi dan sa Lasanble, me osi dan sa sirkonskirpyon kot nou’n ganny elekte.
Ser frer pep Seselwa, travay, ki nou’n komanse an 2012 isi lo kote Parti Mazoriter e dan ki bokou de zot in demontre zot lapresiasyon pa fini la.

An 2013, nou bann Manm Lasanble pou kontinnyen travay dir e pli dir ankor pou fer sir ki nou pep i 548 kontinnyen ganny meyer deal posib.

Me nou travay pou osi pran en lot dimansyon.

Se la kot nou pou koz avek nou pep, fer zot vwar larealite lavi, fer zot sanz serten move konportman e travay san ses pou anmenn sa sanzman ki nou anvi vwar.
Kot nou pe al mal, nou ekspekte korize e kot nou pe al byen, nou pou osi kontinny dan sa larout.

Mr Speaker, se sa lafason ki nou lo kote Parti Mazoriter nou pou travay isi dan sa Lasanble e dan nou distrik sa lannen.

Sa i nou rezolisyon e en renouvleman e en renouvleman langazman ki nou’n fer anver nou voter e nou pei.

Sa pozisyon i siport lapel nou Prezidan pou travay dir e son demann san ses pou nou pas letan lo peron lepep e angaz sa pep dan travay ki nou fer.
Napa lot fason, napa shortcut, sel fason se travay dir e travay tre dir.

Mr Speaker, i reste tousel pou dir ki sa lannen pe prezant nou plennman avek bokou defi e bokou loportinite.

Defi ki’n mark komansman 2013 avek gro lapli ki’n afekte plizyer santenn fanmiy, sirtou lo lakot les Mahe.

I non selman prezant nou avek bann kalamite, bann sok, e bann pert me osi avek en nouvo sans realite.
E nouvo sans pou regard otour nou, en nouvo sans pou poz en kou e regarde vreman si sa ki nou pe fer, nou pe fer li byen, korekteman e dan en fason dirab e soutenab.
I loportinite pou nou dan sa gran legzersis nasyonal pou revizit bann vye pratik, revizit bann vye fason fer, revizit nou prop latitid, e pli enportan ankor, annou fer aksyon konkret, aksyon ki tous nou dimoun dan distrik, aksyon ki enpakte pozitiv lo nou pep, e aksyon ki an retour fer nou pep osi vin pli responsab pour son sirvi e delvopman personnel.

Aksyon isi dan nou Lasanble, pou nou donn nou pep meyer lezislasyon posib e met devan bann solisyon ki nou osi nou kapab vin avek.
Nou osi nou form parti sa lekip ki pe ede kree “Sa Nouvo Sesel”.

Aksyon, sa tenm ki nou Lasanble Nasyonal nou’n adopte sa lannen, akoz nou senserman krwar ki langazman pli senser ki nou kapab fer avek nou pep, se demontre ki nou serye atraver aksyon.

Demontre ki nou angaze atraver aksyon.

Demontre ki nou kapab partaz vizyon Prezidan Michel atraver aksyon.
Mr Speaker, set atraver aksyon ki nou pou osi met devan bann keksoz ki nwiy nou, e ki met en lobstak dan travay ki Prezidan Michel ek son lekip pe fer pou kree “Sa Nouvo Sesel”.

Travay en Manm Parlman se pou fer resorti sa bann defayans, pa pou anbaras personn me plito avek bi aranze, avek bi akonplir sa promes lo ki nou Gouvernman e nou parlman ti ganny elekte lo la.

Avek bi kree “Sa Nouvo Sesel”, avek bi vwar aksyon ki dekoul dan nou bann plan e stratezi e ki tous sa fanmiy ki alekout ozordi.
Apre tou, sa i travay lezitim en Manm Parlman e ki fodre ki serten fonksyonner piblik, fodre ki biznes prive, fodre ki lazans non- gouvernmantal e tou regroupman dan pei i konpran sa.

549 Mr Speaker, premye latitid ki merit sanze, ki se swa dan Gouvernman ouswa dan sekter prive, se sa latitid pa anvi ede, en latitd letarzik, en latitid negatif.

En latitid kot nou rod tou rezon pou dir ‘non’ avanler ki nou menm mazinen kimannyer nou kapab dir ‘wi’ en kliyan ki vin devan nou.
Sa lepok ki nou pe viv ladan i en lepok kot tou dimoun pe rod son ganny pen, tou dimoun pe esey debrouye e reponn lapel nou prop Gouvernman pou leve e debrouye.

Prezidan Michel Mardi in met laksan lo travay dir pour bon rezon.

Travay dir i labaz devlopman ek stabilite ekonomik.

Travay dir i retir nou bann fanmiy lo depandans e fer zot prodiktiv.

Travay dir i dekouraz koripsyon ek aksyon malonnet.
Set alors la kot nou Lasanble i welcome par egzanp bann pti dimoun ki al vann zot pti zartifay dan bazar Viktorya pou zot ganny pen.

Sa bann dimoun in pran zot pti loan, zot pe debrouye pou sonny zot fanmiy, zot pa al lo Welfare – parey sa msye ki ti pe balye kot NASA, zot form parti sa lekip kolaborater fidel ki Prezidan Michel ti koz lo la.

Zot form parti lekip “Nouvo Sesel”.

Lekonomi Moris, lekonomi Thailand, tou pei ki nou vizite i annan en bazar kot bann pti dimoun i kapab debrouye.
Dan en lekonomi marse lib, se mwan ek ou ki pou deside si nou anvi aste bann prodwi ki vann dan bazar ouswa dan bann ki vann dan gran magazen.

Se marse lib ki kontrol sa e pa personn ankor.

Set alors la kot mon pa konpran alors akoz Lotorite Licensing in deside revoke license serten sa bann dimoun.

Nou lo kote parti mazoriter, nou pe demann leksplikasyon kler lo sa size.

Eski due process in pran plas?

Eski in annan en hearing?


(Applaud) HON MARIE-ANTOINETTE ROSE Sa ki responsab ava vin dan nou Lasanble e dir nou rezon det deryer sa desizyon.

Antretan, nou pe re-eter nou sipor total pou sa bann dimoun, pour ki zot ganny zot en landrwa e kondisyon konvenab pou zot leve e debrouye.

Sa demann i rezonn byen avek demann Prezidan Michel isi Mardi ler i ti dir: “Nou antreprener i anvi travay dir, me pou zot travay dir, nou bezwen larg zot lanmen.
Annou elimin birokrasi initil ki fristre zot e rann zot travay difisil.

Annou ansanm rod fason pou ed zot devlope, olye touy linisyativ e dekouraz inovasyon”.

Mr Speaker, nou’n ganny mandate isi dan sa Lasanble pou koz pou bann ki pa kapab koz pour zot lekor.

Nou welcome alors lanons Prezidan Michel ki sa lannen finalman, en lasirans pou bann fermye pe al ganny met anplas.

En lasirans pou fermye in size plizyer deba bann Mosyon ek Kestyon ki’n ganny met anplas isi dan sa Lasanble.
Alors, nou pe osi demann Minister Lagrikiltir, akoz tou sa letan, sa Minister pa ankor kapab met anplas en tel scheme pou bann fermye ki toulezan zot prodwi i noye dan gro lapli?

Nou satisfe ki zofisye i mont lo televizyon e koze, ouswa larepons i vin ganny donnen isi dan sa Lasanble.

Nou pli satisfe ler nou 550 vwar aksyon konkret e reel e nou salye Prezidan Michel pou remet sa size lo azanda Minister Lagrikiltir e redonn li lenportans.
Pou demontre nou langazman serye, lagrikiltir i enn bann premye pwen lo nou azanda isi lo kote Parti Mazoriter, dek ki nou repran nou travay.

Mr Speaker, nou osi ekspekte aksyon lo lapar Minister Finans pou met en fren avek bann marsan malonnet ki pe servi VAT koman en lekskiz pou fer monte zot pri marsandiz e afekte nou bann fanmiy ki pe trimouse.
Nou satisfe avek pozisyon Gouvernman an sa ki konsern bann stratezi pou fer redwir pri lavi, me a mon avi se la kot bann lotorite regilatwar parey Licensing merit pe focus en pe plis zefor.

Mr Speaker, in ler pou nou pep konpran bann diferan staz developman, e planifikasyon e transformasyon ki nou pei pe pas atraver.

Si an 2008 reform ti pou anmenn nou stabilite e krwasans ekonomik, 2012, avek en nouvo ladministrasyon anplas, ti annan bokou koze lo kimannyer pou aranz nou Gouvernman e fer li marse.
Sa menm moman lannen pase, Prezidan Michel ti fer nou rapel ki en ladministrasyon ek son fonsyoner piblik i la ala servis son pep e nou pa pou servi son pep.

Isi dan sa Lasanble, nou’n vwar plizyer plan, e action plan.

Plizyer stratezi, plizyer rezilta travay resers, plizyer rapor e plizyer konsiltasyon.

Tousala i byen akoz apre tou nou bezwen met anplas en bon platform travay avanler nou pas a laksyon.

Me nou ti a kontan vwar sa lannen lenplimantasyon sa bann plan.
Touzour, nou bezwen remind nou lekor ki nou travay pou sa pep Seselwa, depi sa ki annan plis ouswa sa ki pli mwen fortinen.

Me prensipalman, nou la pou deservi zot.

Nou dan sa Lasanble, nou pou la pou koz pou tou dimoun me pli enportan, sa enn ki pa kapab koz pou son prop lekor.

Prezidan in ilistre sa tre byen, par dekrir sa enn avek sa balye dan koridor i osi enportan e i merit ganny osi valorize ki sa enn avek en file ouswa en briefcase.
Tou dimoun dan nou pei i enportan e tou dimoun merit trouv zot lenportans par donn en koudmen e travay dir.

Mr Speaker, Lekspektasyon Parti mazorite dan sa nouvo lannen ki nou ladan i tre o. I enn ki pran li kont ki dan ‘Sa Nouvo Sesel’ ki nou pe viv ladan, nou merit koz en langaz ki non selman realis, me enn ki dinamik e pragmatik.

En langaz ki’n leve e realize ki nepli tan pou nou koman en Parti e en Gouvernman kontinnyelman zis koz lo ledikasyon, lasante, lozman e devlopman.
Ledikasyon ek Lasante gratwit dan nou pei, i enn bann gran lakonplisman Parti Lepep, e fodre ki sa zenerasyon ki pe leve i konpran sa tre byen.

Me pa akoz i gratwit ki nou merit aksepte sa ki pa bon e sa ki pa byen.

‘Nouvo Sesel’ i egzize, ki o dela ofer en servis gratwit, nou fer li avek konpasyon, lanvi e lentere.

Par kont, pa akoz i gratwit, ki nou merit abiz sistenm Welfare, pa travay, al rod konze pou nanryen, pa pey nou lakaz ouswa fer dezord dan lakas e disturb lezot.
Par egzanp, ozordi nou sistenm 551 ledikasyon pe koz lo quality education, quality teachers e quality school learners.

Me, koman bann realis nou konn byen bann defi Minister Ledikasyon.

Nou merit satisfe ki sak zanfan ki kit nou lekol piblik i merit sorti omwen avek en basic numeracy e literacy standard ki garanti en plas travay, ki pou reisi li koman en bon sitwayen nou pei, ki garanti nou pei en zonm ouswa fanm for, prodiktif e konsansye.
“Nouvo Sesel” i egziz en sistenm ledikasyon ki inovatif e ankouraz sa bann natural born leaders pou nou pei demen e osi egalman ankouraz sa enn ki pe tonm dernyen pou li osi epanouir.

Nou Lasanble alors pa pou aksepte ki ler en zanfan i fer dezord, ansenyan i anvoy li kot li, ler son paran i dan travay, e i pas en lazournen obor semen, kot i trouv li dan en lot laklas, kot olye aprann lir e ekrir, i pe aprann tou kalite bandisite.
Alors nou welcome lanons Prezidan Michel ki reponn non selman nou swe isi dan sa Lansanble, me en bezwen reel dan nou pei pou kre sa Special Needs Education Unit.

An 2013, nou Lasanble pa pou aksepte ki nou bann teachers i kontinnyelman kit sistenm ledikasyon piblik pou al fer nenport ki louvraz, parfwa menm pou lapey pli mwens.
De lot kote, nou pa pou aksepte ki serten teachers i kontinnyelman anmenn politik dan lekol e enfliyans bann zenn dan en fasyon negativ e nou pa pou kapab aksepte e toler bann zanfan ki zot konportman i kontinnyelman reste en danze e nwizans pou leres.

Lekol i la pou laprantisaz e non pa pou nenport ki lezot aktivite.

Mr Speaker, Lasante i en size ki annan gran lenpakt lo lavi nou zabitan.
I isi dan sa Lasanble, nou’n siport sa Minister atraver pli gran proporsyon alokasyon Bidze e tou lezot travay ki nou’n fer koman bann Parlmanter, bann benchmark ki sakrosan sistenm lasante nou Parti, par egzanp to mortalite zanfan, vaksinasyon pour tou, swen lasante dan tou kwen nou pei, lasante grawit, i bann prensip fondamantal nou Parti an sa ki konsern lasante.

Sa i baze lo sa prensip kot nou pran ka avek nou dimoun depi nesans ziska lanmor.

Me nesans en zanfan pa merit vin en trazedi pou son paran.
E lanmor prematir, akoz mank swen e dyagnosis pa merit en realite ki repete dan nou sistenm lasante.

An 2013, nou ekspekte ki Minister Lasante i adopte en lapros ki i ekout plis, ekoute ki staff Lasante pe dir akoz apre tou se zot ki donn nou pep sa premye swen.

Alors nou ekspekte ki tou le neseser i ganny fer pou zot travay dan meyer kondisyon posib.

An retour, staff ki neglizan e ki pa travay merit ganny severman deal avek.

Sa enn li ki travay dir e debouye merit ganny rekonnet, apresye e promouvwar.
Pli enportan ankor, annou ekoute ki nou pep pe dir.

Ki zot pe lopinyon, ki zot anvi vwar, ki zot lekspektasyon.

E avek sa nou ava konnen ki latas nou annan devan nou pou redres nou sistenm Lasante, tout an prenan kont ki nou pa pou 552 zanmen satisfer tou dimoun.

De lot kote, nou lasante, i komans avek nou menm e fodre ki nou responsab pou kontinnyen gard nou an bonn sante.

Mr Speaker, Prezidan Michel in koz bokou lo sa vye mindset ki nou merit kit deryer si nou oule ki nou pei i sanze e devlope.
An 2013, nou Lasanble pa pou toler bann fonksyonner piblik, an partikilye serten teknisyen e zofisye lapolis ki kontinnyelman mank respe pou nou bann Manm Lasanble Nasyonal.

Nepli tan pou en Manm Parlman aksepte ki en zofisye lapolis i mal koz ek li, ki en teknisyen i refize donn li lenformasyon e ki nou kontinnyen pa rekonnet son prezans dan bann fonksyon piblik.

Nou bann MNA pa pou aksepte sa latitid.


An retour, nou pep i ekspekte ki son reprezantan i konport li byen e reelman reprezant li, ariv devan son laport nenport ki kwen Sesel i ete e sa fodre pa ki nou oubliye.

Nou pep nou bezwen osi aksepte sa nouvo realite e komans viv sa vye dikton ki dir nou aide toi, et le ciel t’aidera’.

Sa dezas ki’n tap nou, in fer nou vin en pe pli pros avek larealite lavi e ki nou bezwen annan en sans gratitid e rezouir, ki nou ankor pe viv anba direksyon Parti Lepep.
En Parti ki malgre tou, i la pou son pep.

Annou konpar nou avek bann pei ki’n pas atraver dezas e annou realize, ki malgre nou defi, nou sanse ki nou reste isi Sesel.

Malgre ki nou kontinnyen konplent, i annan en Prezidan ki pas devan laport dimoun, i annan en sistenm Welfare ki ed nou dimoun.

I annan en volonte politik pou fer sir ki sak fanmiy afekte i ganny soutyen e sipor posib.
Bann ki annan sa lwazir pou kritike, pa konnen what it takes pou fer sir ki nou kontinnyen tenir nou pep e kontinnyen anmenn bann polisi ki pou fer li grandi.

Annan en lasirans lo lakaz e tou sa ki ou annan dan lakaz i en nouvo legzizans dan nou pei.

Mr Speaker, si nou pep i ekspekte ki nou koz pour zot, zot osi bezwen pe aksepte ki nou pou koz avek zot.

Tan ki nou ekspekte plis aksyon pou fer keksoz bouze, nou osi ekspekte plis aksyon lo lapar nou elektora.
Nou pa’n ganny elekte pou fer tou sa ki nou pep i anvi nou fer.

Nou la pou fer sa ki byen e bon pou zot e pli enportan pour pei.

Mon welcome alors desizyon Gouvernman pou ankouraz dimoun ki travay pou reste dan travay.

En revizyon lo Personal Income Tax lo bann dimoun ki ganny mwens, ava non selman soulaz sa gran mazorite travayer ki dan sekter prive, me ankouraz bann ki pa pe travay pou al pran en lanplwa.
Kestyon ki mon demann bann ki pe sant laglwar e dir ki sa ti zot nide, se kote an 2008 nou Gouvernman ti pou ganny mwayen met an plas en tel sistenm.

Si en nide i bon, i pa neseserman vedir ki ou merit fer li si ou napa kapasite fer li.

Ozordi, nou pe fer li akoz nou kapab fer li.

Mon felisit zefor Minister Travay e Resours Imen pou organiz plizyer aktivite e met anplas tou mekanizm posib pou met dimoun dan lanplwa.
Mon osi welcome bann desizyon for ki pe ganny pran avek sekter prive ki pa oule korpere e sa endividi ki pa oule travay.

Mon felisit sa Minister pou finalman finaliz localization plan e met Seselwa o sant benefis nou 553 devlopman ekonomik.

Demann ki Leader Lopozisyon in fer, Minister in fini travay lo la.

A mon avi, sa enn ki pa oule travay, ganny mwan kler, sa enn ki refize travay pa merit ganny pansyon, Sekirite Sosyal, Welfare Assistance e ni ganny asiste avek en lakaz anba Social Housing Scheme.
Dimoun dan nou pei merit pran responsabilite pou zot aksyon e osi pou zot linkasyon.

Sa ki pa kapab travay, sistenm ava ed li.

Sa ki pa oule travay, pa kapab ekspekte ki son frer ek ser i travay pou sonny li.

Mr Speaker, par kont sa group dimoun ki pe travay dir, merit osi ganny mansyon spesyal e lankourazman pou kontinnyen travay dir.

Sa i sa group dimoun ki form parti lekip ‘Nouvo Sesel’.
Bann lorganizasyon ki nou’n deza kritike isi dan nou Lasanble ki’n fer amelyorasyon remarkab merit ganny mansyonnen.

Se la kot nou felisit Zidisyer pou reponn lapel Gouvernman ek Lasanble pou met lanmen lo sa vag petty crimes ki ti pe ronz nou sosyete sa menm lepok lannen pase.

I remarkab ki to krim in desann e ki laplipar voler i Montagne Posee.
Latas aprezan se pou reabilit sa bann zenn, annan en sistenm remisyon pou bonn kondwit, annan en sistenm reabilitasyon pou bon konportman, e annan en sistenm community work pou bann ki pa poz en threat pou pei.

Zot in fer zot fot wi, me bann ki kapab ganny sove, merit ganny en dezyenm sans dan lavi.

Nou tou ki’n zenn nou’n fer fot.

Lenportans se reabilitasyon e lefe ki sa fot pa ganny komet ankor e ki viktim i santi ki lazistis in pran son kour.

Nou osi felisit NDEA pou en travay pli smart e pli byen.
Plis ki latas NDEA i vin pli sofistike, plis ki bann droger i vin pli malen e rod tou fason pou esap lazistis.

A mon avi ozordi, se pa zis lasezi ki enportan, me en prose lazistis ki pou efektivman met sa ki koupab Marie-Louise, byen lwen avek nou zenn fiy e nou zenn garson.

Nou felisit Welfare Agency, ki’n adopte en lapros travay tre pros avek kominote e idantifye bann ki abiz lo sistenm, me pa tarde pou donn sa enn ki bezwen sa pti larzan.

Sa lapros, pe fer 2 keksoz.


Retir labi dan sistenm e fer sir ki bann ki merite i gannyen e dan en dele letan rezonnab.

Byensir, bokou i ankor annan pou fer, me nou rekonnet zot zefor e lanvi pou fer en diferans.

Les mwan felisit Lazans Transpor lo Later, ki pandan 2012 in travay tre pros avek nou bann lotorite dan distrik, kot nou’n reisir akonplir bokou proze.

Ankor enn fwa sa lapros konsiltasyon e travay avek profesyonnalizm e limilite i primoryal pou fer keksoz bouze.
I direkteman reponn lapel Prezidan Michel pou met dekote diferans, annan en fason ki byen e enteg pou rezourd problenm e annou travay dir.

Mr Speaker, finalman mon felisit Prezidan Michel pou pran enn de desizyon ki kouraze, ki non selman remet lo latab, nou polisi Imigrasyon me osi en vizyon pou pli byen protez nou patrimwann e byen piblik.
Polisi lo Imigrasyon, citizenship, 554 permanent residency e lavant later avek etranze in souvandfwa ganny diskite, me mon satisfe ki nou Gouvernman in pran en desizyon ki reflekte santiman bann Seselwa responsab.

Atraver sa bann lanons, Prezidan Michel in montre son vre kalite koman en dirizan nou pei e sa se lefe ki i ekoute e pran desizyon ki dan lentere Sesel ek Seselwa.
Diskour Prezidan pou annan en konversasyon fran e onnet avek nou pep, in demontre avek nou bann Manm Lasanble ki nou osi nou bezwen kontinny sa deba fran e onnet avek nou pep.

Mr Speaker, si mon’n swazir soulinny serten defayans, e osi serten amelyorasyon dan nou pei, sa set akoz mon senserman krwar ki sel fason pou fer keksoz bouze se pou nou fran e onnet.
Me pli enportan ankor, se pou nou kontinny sa refleksyon profon ki Prezidan Michel in komanse Mardi lo ki lapros nou merit adopte e ki sa bann move latitid ki nou merit kit deryer, si nou oule form parti ‘Sa Nouvo Sesel’.

Mr Speaker, sa ki kler se ki nou dan Sesel nou merit sanz bann pratik ki pa an konformite avek en pei modern, avek ‘Nouvo Sesel’.
Prezidan in fer tou sa ki i kapab pou fer sa vin en realite e lalis lakonplisman son Prezidans i long e enn ki definir li koman sa enn ki’n transform Sesel modern, son lekonomi, son politik, son striktir.

Me, si volonte politik i la, nou bezwen nou osi annan sa volonte pou sanze.

Nou pei alors, pa kapab zis operate lo 8er – 4er.

Nou Lavil, pa merit ferm son laport enn fwa ki 6er diswar in sonnen.

Nou pep nepli kapab zis anvi al dormi 8er diswar e al travay 8er bomaten.
Nou pa kapab ekspekte nou pei devlope si nou limit nou panse e fason fer a en vye pratik lepase.

Pareyman, nou bezwen leve e rann nou kont ki i annan serten kad profesyonnel dan nou pei, ki merit ganny en package ki alaoter, si nou anvi ki zot reste Sesel e travay.

Nou pep merit aksepte par egzanp ki en dokter i ganny en package ekspesyonnelman byen si zot anvi ki zot ganny bon lasante.

Nou pa kapab zis kritik sa profesyonnel me nou bezwen tonm dakor pou renimer li byen.
Nou pep merit aksepte ki en Parlmanter merit zouir serten benefis, serten rekonnesans, si nou anvi ki i deservi nou byen e alaoter.

Pareyman serten nou pe konplent gratwite Prezidan, selman nou osi egzize ki nou Prezidan i la pou nou a tou moman, a tou ler.

Ki i tonbe leve pour nou.

Sa menm mindset, i de lot kote refize dakor ki i merit ganny byen renimere.

Mon donn sa bann dimoun en latas.

Al rode partou omonn konbyen bann Sef Deta i gannyen.
Par egzanp Sengapour, par egzanp Kenya, par egzanp Langleter.

Rode konbyen bann Minis e Manm Parlman i gannyen e konpar sa avek isi Sesel.

Dan menm lalinny, annou rode konbyen pansyon ex-Leader Lopozisyon i gannyen, e si sa pa pros lapey en Minis.

Nou pa kapab zis kritike, me an retour nou pa oule ki sa bann dimoun i ganny byen antretenir, me nou egzize ki zot ofer nou en servis odela sa ki zot sipoze fer.
Nou pep merit aksepte ki nou pou touzour annan en kous dimoun ki annan kapasite pou fer plis e lezot ki pou bezwen benefis Welfare.

Lenportans se ki toulede i santi ki zot viv dan en pei ki lib, zis e les zot epanouir.

Nou pep merit aksepte ki se Gouvernman Parti Lepep ki’n ganny elekte dan sa pei.

Sa i vedir ki 555 lamazorite Seselwa pa vwar nanryen mal avek selebrasyon nou liberasyon.

E si nou krwar dan lademokrasi, alors annou respekte desizyon sa bann dimoun ki’n elekte Lepep.
En minorite pa kapab desid pou en mazorite.

(Applaud) HON MARIE-ANTOINETTE ROSE An referans avek resansman 2010 ki Prezidan in koz lo la, nou vwar bann nouvo tandans ki pe non selman anmenn nou ver en nouvo direksyon, me pou nou osi adapte e sanze kot fodre.

Mon a refer Leader Lopozisyon lo resansman 2010 ki deza lo sit web ki kontradwir bokou pozisyon ki in pran bomaten, an sa ki konsern nivo lavi dan nou pei.
Par egzanp, statistik ki demontre en nouvo zenerasyon ki pe viv atraver kiltir popiler tel parey telefonn mobil, internet ek cable tv.

30 poursan nou popilasyon i annan internet, 30 poursan nou popilasyon i annan cable tv.

Lenportans alors pou nou isi Sesel annan lespas apropriye pou nou zenn anmize, zwenn e sosyalize.

Zot bezwen non selman adapte ek sa bann nouvo kiltir me fer sir ki nou zenn pa bliye ki i en zenn Seselwa ki pe viv Sesel.
Ki i grandi kontan son pei, konsyan son responsabilite, tout an liberte pou vin sa ki i anvi vini.

Statistik ki demontre en logmantasyon konsiderab ver middle class, en refleksyon nou sistenm ledikasyon e devlopman ekonomik.

En realite ki vedir en pep pli sofistike avek demann tre tre egzizan.

Lenportans alors pou sekter prive vin pli aktiv, e ofer bann servis tersyer e spesyalize ki pa tonm dan previ Gouvernman.

Statistik ki demontre malgre kritik, lefe ki biznes dan Sesel in double depi 2008.
En lendikasyon, en lekonomi for, stab e dinamik, me osi nesesite pou sanz nou bann Lalwa e fason fer biznes.

Diversifye nou lekonomi e met nou pare pou antre dan COMESA ek WTO.

Nou bann lendistri kle merit rod valer azoute.

Nou bann biznes bezwen inove, nou zenn bezwen aprann nouvo metye, nou sistenm merit aksepte e fasilit tousala.

Statistik ki demontre en nonm etranze signifikan ki pe viv dan nou pei, ki se swa i pe travay ouswa in marye avek Seselwa.
En refleksyon profon lo nou pei, son staz devlopman e nou zesyon resours imen.

Bezwen alors pou annan en polisi Imigrasyon byen e kler parey Prezidan Michel in aborde.

Kestyon serye lo ki kantite etranze nou kapab soutenir, kimannyer nou pei i reakte a sa e kimannyer nou zer byen nou resours.
Statistik ki demontre lakantite lakaz ki’n ganny fer pandan sa dernyen 10an, ki reflekte bann bezwen profon laplipar fanmiy Seselwa pou annan son prop lakaz e montre nou, nou defi kleer an sa ki konsern later ek lakaz dan bann lannen ki vini.
Bezwen alors pou annan en polisi land ownership tre kler, langazman sekter prive pou zwenn sa demann, plis fasilite loan par labank komersyal e konsiderasyon spesyal pou sa group dimoun ki pli bezwen en lakaz, me ki pa pe 556 ganny okenn loan par okenn lenstitisyon finansyel akoz lakantite income ki i pe anmenn kot lakour.

Statistik i montre ki ozordi zour, bokou plis biznes dan larezyon i anvi fer biznes dan nou pei.
Respe ki nou polisi diplomasi aktiv in reisi etablir pour Sesel, ki rezonn parol Prezidan Michel ki ti dir nou ki fodre ki nou oze pous nou lekor devan.

Sa i fer ki ozordi, Sesel i deza en leader dan proteksyon lanvironnman, Sesel i deza en leader dan stabilite e devlopman ekonomik, en leader egalite ant fanm ek zonm, parmi lezot rikord ankor.
Nou pep an retour alors merit rekonnet sa pozisyon e angaz nou ver fer nou paviyon mont 2 fwa plis ankor e met tou nou zefor ankor ver nou lanbisyon pou vin en manm konsey sekirite Nasyon Ini.

Larealite nou statistik i montre ki zenn ki abiz drog ek lakol, fiy koman garson in osi ogmante.

San dout en defi reel e serye pou nou pti pei avek rezours limite, me enn ki nou bezwen san dout e san tarde adrese.
Si nou pa fer li, sa pou poz en gro problenm lo plizyer laspe pou devlopman, an kontan nou zesyon resours imen, zesyon nou sistenm pansyon e zesyon nou sistenm Lasante ek Welfare.

Nou bezwen komans mazin lo tou sa bann loportinite e osi defi, akoz i nou realite e bann realite ki pou pez lo nou fason fer koman en Nasyon e en pei, dan bann lannen ki pe vini.
Prezidan Michel, atraver son diskour Mardi in non selman etablir en direksyon lo leta nou Nasyon, me in osi envit nou atraver nou reprezantan isi dan sa Lasanble, pou fer en refleksyon profon lo non selman 2013, me kwa ki nou merit fer ansanm, koman en nasyon, pou protez lavenir nou zanfan.

Nou bezwen osi met tou nou zefor ansanm pou pas a laksyon e fer li repann lo lavi nou pep, dan en fason ki bon e byen.

Pou repran son parol, si nou pa fer li ansanm koman frer ek ser, nou pou tonbe koman bann inyoran.
Mr Speaker, dan sa moman Karenm, annou pran metafor biblik, 40 zour dan Dezer koman en roadmap pou refer nou pei e nou lavi.

Moman sakrifis i envit nou, pou priye, demann lagras me osi reflekte lo nou lavi koman Kretyen, me osi nou lavi koman bann frer ek ser Seselwa ki partaz menm soley, menm leritaz, menm swe pou lavenir.

Mr Speaker, mon swet tou mon koleg lo kote mazoriter en bon kontinnyasyon deba, e envit nou pep Seselwa pou nou osi aktivman angaz nou dan sa gran legzersis nou demokrasi.
E ki Bondye i kontinnyen beni pou ti pei Sesel.

Mersi.

(Applaud) 557 National Assembly of Seychelles State of the Nation Address Wednesday 26th February 2014 558 MR SPEAKER Prezidan Larepiblik, Prezidan James Michel, Vis Prezidan Danny Faure, Sef Ziz, Onorab Justice Fredrick Egonda Ntende, Onorab Zistis Francis Mac Gregoire, Minis Dezinyen, Msye Meriton, Minis, Deputy Speaker, Onorab Andre Pool, Leader of Government Business, Onorab Marie-Antoinette Rose.

Leader of the Opposition, Onorab David Pierre.


Tou bann Manm Lasanble Nasyonal, Ekselans, Envite Distenge, all protocol observed.

Byenveni a Lasanble Nasyonal.

Ozordi i en zour spesyal, akoz Prezidan Larepiblik pe al pronons son dizyenm diskour Leta Lanasyon.

Mon aprezan envit Prezidan pou pronons son diskour.

Prezidan.
Prezidan.

PRESIDENT JAMES ALIX MICHEL Msye Speaker, Vis Prezidan, Sef Ziz, Prezidan Lakour Dapel, Minis Dezinyen, Minis, Onorab Lider Biznes Gouvernman dan Lasanble Nasyonal, Onorab Sef Lopozisyon dan Lasanble Nasyonal, Manm Onorab, Ekselans, Envite Distenge, ser, frer ek ser Seselwa.

Diskour Leta Lanasyon i en gran portre nou nasyon.

Kot nou fer en bilan nou lakonplisman, kote nou ete ozordi e nou regard lavenir.

Se en lokazyon kot nou analiz bann defi ki devan nou e konsider bann solisyon.
Mon adres zot ozordi avek lafyerte, lespwar e loptimis.

Sesel i lo bon semen.

Swa nou tenm nasyonal sa lannen i pa en kwensidans.

Lannen enternasyonal bann pti leta zil, Sesel i en nasyon zil determinen, i rezonnen dan en fason inik avek non.

E nou’n determinen pou donn li tou son signifikasyon, tou son lanpler.

Non’n determinen pou mars an avan ranpli avek konfyans pou Nouvo Sesel.

Ozordi se lokazyon pou mwan ankor enn fwa reafirm mon latasman for pou nou Nouvo Sesel.

Pou en fyer.
Pou en fyer.

En Sesel ki touzour gard son latet anler.

En nouvo Sesel ris an diversite e ki pe gard sa lespri larmoni ek linite, malgre serten tandans negativ.

En Nouvo Sesel ki egziz bokou e ki ganny respekte dan lemonn antye.

Sa Nouvo Sesel ki anvi ki sa lemonn ki nou viv ladan i enn kot limanite i kapab epanouir san laenn, san lager me an fraternite.

nasyon ini e Ozordi angaze Sesel lo semen i progre.

en I pei en 559 pei ki pran an kont bann devlopman dan plizyer domenn.
I konpri nouvo teknolozi ki souvandfwa anmenn sanzman enportan pou bann endividi, osi byen pou lasosyete anzeneral.

Nou en pei ki annan en lekonomi an krwasans, en kiltir Kreol byen rasinen e en Polisi ki met lentere nou dimoun par lao e avan tou.

En Polisi ki’n ganny met anplas pou promouvwar kontinyelman lape, linite, stabilite ek larmoni dan lasosyete.
Malagre bann lefe negativ sa kriz mondyal ki’n tous tou pei e ki pe ankor kontinnyen, nou’n persevere pou nou reform, nou lekonomi e pou nou fer sir ki nou pa kit okenn sekter nou pei deryer.

Nou pa’n per pou nou relev defi pou realiz nou bann lobzektif dan en konteks enternasyonal defavorab.

E ki’n rann li difisil pou nou akoz vilnerabilite nou lekonomi.

Ser konpatriyot, progre Nouvo Sesel i repoz lo en lekonomi solid.

An 2013, nou’n anrezistre en to krwasans ekonomik 3.5 poursan.
Zanmen dan nou listwar nou deviz etranzer in osi o e for.

Ozordi Labank Santral i detenir lekivalan 435 milyon dolar Ameriken an deviz.

Sa i reprezant plis ki 4 mwan lenportasyon.

Sa set en rezilta en Polisi ekonomik moneter e fiskal pridan e vizilan ki nou ti konsolide an 2013 e ki nou pou pourswiv sa lannen.

Nou progranm avek fon moneter enternasyonal ki fek terminen tar lannen pase in anmenn nou bokou sikse e in permet nou ozordi annan en lekonomi solid e soutenab.
Gouvernman i krwar ki en nouvo modalite korperasyon ek fon moneter enternasyonal pou permet nou konsolid nou bann byen ekonomik e ranforsi konfyans nou bann partener devlopman.

I ekspekte ganny laprobasyon konsey ladministrasyon fon moneter enternasyonal dan premye parti sa lannen.

Lannen 2013 in anmenn bon rezilta dan plizyer lezot domenn.

To lenflasyon in redwir pou ariv 3.4 poursan an Desanm lannen pase.

Nou lendistri tourizm in anrezistre bokou progre.


Sesel ti akeir plis ki 230 mil viziter an 2013.

En logmantasyon 11 poursan par rapor a lannen 2012.

Anmenmtan nou’n kontinnyen atir lenvestisman etranze e lokal dan sekter tourizm.

Norm guest house ek lotel ti ogmante sorti 417 pou vin 438 e kapasite lasanm ti ogmante sorti 4,200 pou vin 4,500.

Plis ki 60 poursan sa bann letablisman i propriyete oubyen ganny zere antyerman par Seselwa.

De gran lotel i aktyelman an konstriksyon Beau Vallon e Bel Ombre.
Zot pou ogmant en kapasite lakey par plis ki 300 lasanm e kree apepre 600 nouvo lanplwa.

Norm restoran osi in ogmante, 80 poursan sa bann letablisman i dan lamenn Seselwa.

Norm car hire, boat charter, sant plonze ti osi ogmante.

Nou lalinny Aeryen nasyonal, non selman in fer en profi lannen pase, me Air Seychelles in osi depas plizyer lalinny aeryen pou li vin premye lalinny 4 zetwal dan larezyon e osi….

(Applause) PRESIDENT JAMES ALEX MICHEL E osi parmi meyer lalinny dan lemonn.
Lobzektif mon Gouvernman se ki Seselwa i tir touzour maksimonm benefis avek sa lendistri dan tou son dimansyon.

Mr Speaker, mon ti dir ki nou pou ogmant saler travayer.

Pou gran mazorite travayer Seselwa zot in fini deza benefisye avek en logmantasyon.

Pou leres nou pou fer li anfaz apartir konmansman sa lannen.

Mon ti osi dir ki mon Gouvernman pou ogmant pansyon nou bann dimoun aze.

Monn fer li.

Mon ti dir ki mon pou kre plis lanplwa.


Nou’n fer li, noun kree plis ki 3,200 nouvo lanplwa dan divers sekter.

Travay i annan pou tou Seselwa, napa leskiz pou okenn dimoun ki kapab travay refiz travay.

E nou bezwen travay, nou bezwen travay dir.

Nou pe met anplas ankor plis lenfrastriktir pou amelyor lanvironnman fer biznes.

An rezilta nou’n anrezistre plis ki 1,200 lantrepriz.

Mon krwar fermeman dan lespri antrprenarya ki nou bezwen kontinyelman ankouraze e devlope dan sa konteks.
Konstriksyon latelye dan sant mikro-antrepriz dan zone endistriyel dan Providence pe byen avanse.

An Zen sa lannen, 59 pti antreprener ava kapab pran poseseyon zot latelye.

Paralelman nou pe finaliz prosedir pou alokasyon 12 kare later Providence e 23 kare later Ile Perseverance pou bann pti lendistri leze.

Touzour dan kad amelyorasyon lanvironnman fer biznes, loan ki Small Business Financing Agency pe aprezan ofer i ganny ogmante pou ariv R300 mil.
Anmenmtan i pe ofer loan pou formasyon bann pti lantreprener.

Ankor enn fwa mon oule ensiste lo en fe.

Gouvernman i en fasilitater, otan ki posib nou met a dispozisyon nou bann antreprener fasilite loan ek lenfrastriktir.

E zot, zot bezwen fer prev bon zesyon kreativite ek inovasyon.

Nou pa kapab efas zot loan ler zot trouv zot an difikilte.

Zot bezwen zer byen zot biznes.

E pran zot responsabilite.

Mon oule osi ensiste lo lenportans absoli partenarya ant Gouvernman ek sekter prive.
Gouvernman pa dan biznes pou fer biznes li.

Se sekter prive ki moter lekonomi nou pei.

Nou tou, nou bezwen zwe nou rol e pran nou responsabilite.

(Applause) PRESIDENT JAMES ALIX MICHEL I kler ki linisyativ mon Gouvernman pou ankor amelyor akse ek finansman pou bann pti lantrepriz e lantrepriz mwayen in aport fri. Zis pandan 6 mwan depi ki linisyativ sibvansyon pou sa sekter ti lanse en total R50 mil in ganny aprouve par bann labank konmersyal.
Anba sa progranm ozordi bann pti biznes ki pe pran loan i kapab resevwar en moratwar.

Set a dir zot pa bezwen konmans repey sa loan pou premye 6 mwan.

Nou oule al pli lwen ki sa e nou an diskisyon avek nou 2 labank Gouvernman, sa se Nouvobanq ek Seychelles Commercial Bank pou etidye modalite ekstansyon sa moratwar.

Dan domenn lagrikiltir, nou bezwen ogmant a tou pri nou kapasite sekirite alimanter.

An 2013 Gouvernman ti aprouv en plan sekirite alimanter e manze nourisan.
Enplimantasyon sa plan pou enkli en kanpany promosyon kiltivasyon sa bann prodwir e ledikasyon piblik lo benefis pour nou lasante.

Korperasyon e kolaborasyon teknik avek bann partener etranze tel ki, EFAD, lanbak Afriken pou devlopman e lazans enternasyonal pou lenerzi atomik pe kontinnyen e pe pran en lelan ankourazan.

An plis Gouvernman in enzekte ankor R3 mil dan fon devlopman lagrikiltir ki DBS i zere.
Later ki Gouvernman i met a dispozisyon bann fermye i en resours rar, i bezwen ganny byen zere, byen itilize.

I bezwen prodiktif, sinon Gouvernman pa pou annan lot swa ki repran sa later e redistribye li avek dimoun ki pli serye e ki anvi travay.

(Applause) PRESIDENT JAMES ALIX MICHEL Dan sekter lapes endistriyel, nou pe vwar lakonplisman ek lenvestisman konsiderab.

Lo Ile du Port, en por ek en ke endistriyel in fini ganny konplete, i pou permet bann bato ton akoste e natirelman dekonzesyon por Viktorya.
Konstriksyon fasilite refizerasyon.

En biznes asanbleman e reparasyon lasenn parmi lezot aktivite.

Lapes semi-endistriyel pou pran osi en nouvo lelan sa lannen avek en logmantasyon signifikativ lakantite bato ki angaze dan sa sekter.

Nou pe ekspekte 12 nouvo bato sa lannen.

Nou pe osi ekspekte louvertir en lizin prodwir pwason Providence, disi Me, kot nou pou vwar antreprener Seselwa antre seryezman dan sa aktivite.

Mon swet tou sa bann nouvo biznes tou sikse ki zot merite.
E nou bann peser osi, nou bann peser artizanal pe form zot dan en lorganizasyon ki mye kapab reprezant zot lentere.

Bel Ombre ek Pralen in an avans dan sa linisyativ.

Nou pou kontinnyen met an plas lenfrastriktir a zot dispozisyon.

Par egzanp tre byento nou pou vwar louvertir nouvo bazar Roche Caiman e plitar renovasyon bazar Viktorya.
Dan kad formasyon maritime, en nouvo bato avek tou lekipman neseser ki’n fini konstri Sri Lanka pe arive dan 2, 3 semenn e pou donn bann zenn lekol Maritim leksperyans pratik lo lanmer.

Sanzman klima i la e i pa pe kit nou.

Nou bezwen reste vizilan e pran bann mezir mitigasyon.

Lannen pase mon ti anons kreasyon en lasirans spesyal pou bann fermye ek peser artizanal ki swete redwir risk konsekans sa fenomenn.

Sa i en realite ozordi.


Progranm kont dezas agrikol ek lasirans pou lapes i operasyonnel depi le 1 Fevriye.

Mon ti ankouraz tou fermye ek peser pou pran zot lasirans dan zot prop lentere.

Mr Speaker, frer ek ser Seselwa.

Lozman pou toultan reste en priyorite pou mon Gouvernman, pou Gouvernman Lepep.

Dan mon diskour lazournen Nasyonal mon ti anons en nouvo linisyativ kot Gouvernman i ava sibvansyonn bann fanmiy Seselwa avek nivo reveni pli feb ki pe rod aste ou konstri zot lakaz.
Mon annan plezir pou note ki deza sa progranm in vin operasyonnel.

Ankor enn fwa ler nou promet, nou delivre menm si nou kontrent bidzeter.

(Applause) PRESIDENT JAMES MICHEL Lannen pase plis ki 200 unit lozman, prensipalman lo Ile Perseverance ti ganny livre.

E plis ki 80 aplikan ti ganny asiste avek en kare later.

Sa lannen nou pe anvizaz konplet enpe plis ki 360 proze lozman prensipalman lo Mae e osi serten lo Pralen ek La Digue.

Konstriksyon lakaz i vin avek en kou.

En kou deplizanpli eleve.


La ankor set en responsabilite partaze ant Gouvernman ek Lepep.

Gouvernman i kapab konstri kantite lakaz ki i kapab me demann pou touzour la e i pou kontinnyelman ogmante.

Aplikan pou lakaz i bezwen zot osi pran zot responsabilite.

Zot bezwen etablir klerman zot priyorite ek zot responsabilite.

Serten pa kapab zis anmize, diverti, kontan, fer zanfan san mazin konsekans e ekspekte sinon egzize ki Gouvernman i donn zot en lakaz deswit.
(Applause) PRESIDENT JAMES MICHEL Ser, frer ek ser Seselwa annan ou prop lakaz set en drwa ki ou merite atraver travay, atraver leparny, atraver kontribisyon anver ou prop lozaman.

Mon repete travay pou ou ganny ou prop lakaz.

Dan lespri travay dir ek responsabilite nou’n etablir bann kriter rigoure pou en aplikan ganny en lakaz.

Sa i enkli prensipalman kontribisyon finansyel ki sa dimoun pe fer anver son lakaz, son sitiasyon sosyal, letan ki i lo lalis espere, eksetera.
Prosedir tre strikt in ganny etablir e tou lazans ek lotorite konsern pou bezwen swiv e respekte sa bann prosedir.

Me pou bann ki vreman annan difikilte pou fer zot kontribisyon an antye en mekanizm pou ganny etablir par HFC pou asiste zot.

Ser konpatriyot, nou tou nou konnen ki nou pei pa kapab epanouir san lord, lape ek sekirite.

Se pour sa ki nou bezwen entansifye nou lalit kont kriminalite.

Lalit i dir, larout i long me nou pe rankontre en serten sikse.
Dapre statistik lo kriminalite, kriminalite in redwir an zeneral par 18 poursan.

Sepandan sa ki trakas nou se bann ka latak ek vol konmet lo touris.

Eski sa bann dimoun ki pe fer sa zot realize ki ler zot atak en touris zot pe atak limaz nou pei?

Eski zot realize ki zot pe atak zot prop bouse manze?

Eski zot realiz konsekans pou Sesel?

E bann ki kontinnyen fer sa zot pou bezwen ganny zot pinisyon sever.

(Applause) PRESIDENT JAMES ALIX MICHEL Menm prensip i aplik pou bann trafiker drog.
I annan aktyelman 70 trafiker drog ki pe piz zot santans Marie-Louise lo en total 92 kriminel andirsi laba.

Resaman nou’n remarke ki trafiker drog pe itiliz en defayans dan Lalwa pou esap santans maksimanm ki sa pouritir ki zot ganny arete avek i annan mwens ki 2 granm drog schedule 1.

Avek nouvo Lalwa ki nou pou met devan Lasanble Nasyonal byento, pe enport ki kantite dorg pir dan zot lapoud sal zot pou al direkteman Marie- Louise.
(Applause) PRESIDENT JAMES ALIX MICHEL Nouvo Lalwa i osi fer provizyon pou lapolis oubyen NDEA an konsiltasyon avek Prokirer Zeneral apreann en dimoun ki en adikt, anmenn li kot en sikyat e lo konstatsyon profesyonnel sikyat anmenn sa dimoun fer reabilitasyon pou son prop byen e pou byen lasosyete.

Nou devret ankouraz e siport servis lord, lap eek sekirite.

Zot pe fer en bon travay, sirtou dan lalit kont trafik drog.
Ankor enn fwa mon dir sa ki koronp nou zwenn, sa ki pouri lavi nou zanfan zot pou ganny trete san pitye.

Touzour dan kad lord, lape ek sekirite mon oule koz lo laliberte rasanbleman ek lord piblik.

Laliberte lekspresyon ek rasanbleman i garanti par nou Konstitisyon, me parey tou sosyete demokratik nou osi annan en devwar pou nou protez lord ek sekirite piblik.

Lalwa lo lord piblik, Public Order Act ki fek pase i asir kad legal pour sa.
Sa Lalwa ki reprezant en gran lamelyorasyon lo Lalwa presedan i la pou asire ant ot ki lavi ek sekirite sitwayen pa ganny met an danze pandan rasanbleman piblik.

I anpes formasyon okenn lorganizasyon para-militer.

I anpese ki nou bann Zofisye lord, lape ek sekirite i ganny ekspoze initilman a serten risk pandan zot loperasyon e i rann li ilegal pou fer okenn diskour ki promouvwar laenn pandan bann rasanbleman piblik.

Sa Lalwa, napa okenn lentansyon pou siprim rasanbleman piblik, oubyen demonstrasyon.
Laprev, se ki in annan plizyer rasanbleman piblik, ikonpri miting politik depi ler sa Lalwa in pase san okenn problenm.

Mr Speaker, dan domenn Lasante nou’n entrodwir reform esansyel ki nou espere i ava revitaliz sa Sekter e permetli ofer en meyer servis.

Anfen, lo lasenn enternasyonal, nou’n kontinnyen raforsi nou limaz.
Nou’n ranpli pratikman tou le 8 obzektiv devlopman milener avek en lendis devlopman imen tre in ganny plase karannsizyenm dan 186 pei e dan domenn o, Sesel Telekominikasyon e akse a Teknolozi Lenformasyon, Sesel i premye lo kontinan Afriken.

Nou pe kontinnyen fer progre lo lesel bon gouvernans ek latransparans.

Me parfwa, nou vwar bann fo rapor lo nou pei.


Bann rapor ki’n ganny fer par serten birokrat ki dan en biro a plizyer mil kilomet ek nou, san ki zot annan okenn levidans konkret lo sa ki zot pe ekrir, san ki zot konn larealite Sesel e nou, nou pa donn leson personn.

Me nou osi, nou napa okenn leson pou resevwar avek personn.

(Applause) PRESIDENT JAMES ALIX MICHEL Me nou, nou pa per kritik.
Ler nou estimen ki tel rapor i fo, oubyen pa donn lenformasyon obzektiv lo nou pei, nou envit son bann oter pou vin isi.

Evalye sa ki pe pase, koz ek nenport ki dimoun ki zot anvi e dan sa konteks, nou pe etidye seryezman en Proze De Lwa ki pran an kont rekomandasyon ki raporter Nasyon Ini lo trafik imen ki in fer swivan son visit isi.

Se sa lademokrasi an aksyon.

Se sa latransparans.

Limaz Sesel in benefisye par nou diplomasi proativ lo lasenn enternasyonal.
Nou pledwaye pou lakoz bann pti leta zil, pou defans ek proteksyon lanvironnman e pli resaman, pou Lekonomi Ble.

I pilye diplomasi Seselwa.

Nou langazman ek nou prensip in fer nou ganny respe enternasyonal.

Nou pledwaye pou bann pti leta zil i ankre dan en realite enkontournab.

Se nou ki pli vilnerab.

Se nou ki an premye i ganny afekte par sanzman klima.

Resaman bann movetan ki’n frap nou, in ankor enn fwar soulinny nou vilnerabilite.
Me erezman, dega pa ti osi grav ki lannen pase akoz nou ti’n deza pran serten mezir mitigasyon e nou ti’n pli prepare.

Nou pa kapab lit kont lanatir, me nou devret touzour reste vizilan.

Nou devret mye prepar nou pou fer fas a tou bann katastrof natirel e sa i enplik en responsabilite partaze.

En responsabilite partaze ant Gouvernman ek sitwayen.

Dan en monn enserten, nou lavenir i depann deplizanpli lo diversifikasyon nou lekonomi e Lekonomi Ble i prezant nou avek meyer sans pou sa.
Nou determinasyon pou diriz devlopman Sesel ver en Lekonomi Ble, pe aport fri. Nou’n reisi met sa konsept devlopman lo azanda lemonn e ozordi, bann zil dan Losean Edyen, Pasifik e Karaib pe siport tou zefor ki nou pe fer.

E resaman, dan Konferans Lekonomi Ble ki nou ti konzwentman organize avek Abu Dhabi, ti osi annan bann gran pei ki ti siport sa lapros Lekonomi Ble.
Nou demars pou annan en Progranm devlopman soutenab ki baze lo Lekonomi Ble, pou kontinnyen sa lannen avek en stratezi Nasyonal ki pe ganny devlope avek lasistans Commonwealth.

Plitar sa lannen, nou pou partisip dan en Some Enternasyonal bann pti leta zil.

E la mon ekspekte annan bann desizyon for la sa size.

Mon ti a kontan ankouraz tou Seselwa, enkli sa Lasanble, pou annan en refleksyon serye lo size Lekonomi Ble e fer zot kontribisyon.
Mr Speaker, pli boner mon’n mansyonn demokrasi an aksyon e latransparans.

Enn bann preokipasyon mazer mon Gouvernman, se ranforsman Lenstitisyon demokratik e promosyon l’état de droit dan nou pei.

Kot i annan febles ek defayans, nou pare e nou pa ezite pou rektifye.

Se dan sa konteks, ki sa lannen nou pou fer serten amannman nou Konstitisyon.

Zot pou pran an konsiderasyon, serten rekomandasyon ki Constitutional Review Committee ti fer apre zot travay.
Dan sa menm konteks, nou pou amann tre byento Lalwa Elektoral pour ki i mye reflekte realite pei.

Permet ki eleksyon i deroul dan meyer kondisyon posib e donn tou zouti neseser Komisyon Elektoral dan en kad Legal ranforsi, pou li egzekit son latas dan bann kondisyon optimal.

Li osi, i pou pran an kont serten rekomandasyon Komisyon Elektoral ki ti vwar partisipasyon bann diferan Parti Politik.

I osi annan lezot Lalwa ki fodre nou amande.

Serten zot arkaik e retard nou progre.


Serten lezot i koz fristrasyon.

Lalwa Town and Country Planning i enn.

(Applause) PRESIDENT JAMES ALIX MICHEL Nou bezwen amann ki irzaman o fir e anmezir ki nou amann lezot Lalwa progresivman.

Frer ek ser Seselwa, mo’n touzour dir ki nou sikse pa’n vin zis koumsa, oubyen par baton mazik.

Zot rezilta en prosesis kalkile e reflesir.

Zot rezilta en volonte politik ferm e ardyese.

En politik lenvestisman dan nou pep, dan nou pei.


En politik delibere ki pran an kont nou bezwen aktyel e bezwen bann zenerasyon fitir.

Se sa en Gouvernman responsab, en Gouvernman ki determinen.

La kot nou’n arive a sa staz devlopman aktyel, nou pankor antyerman sape.

Nou bezwen reste pridan e vizilan.

I sifi pou nou regard sa ki pe arive dan serten pei endistriyalize pou nou konpran larealite.

Somaz, povrete, mank lozman, enflasyon e se marse e Lenstitisyon Finansyer ki dikte sa.
Vyolans, lager e nou, nou tro pti pou lager kont sa ban kouran.

Dan en monn an plenn mitasyon, nou bezwen nou Selman konsolid nou aki, me amelyor zot.

Nou kapab fer li pour vi ki nou reste en Nasyon ini e armonye.

Kot napa ranker dan nou pei, ki nou annan lentere nou pei a ker, ki nou tou nou travay ansanm ver en lobzektiv byen defini.

Si nou aksepte sanzman pozitiv, si nou pare pou transform serten mers ek mantalite negativ.

Me sirtou, si nou determinen e pran sakenn nou responsabilite.
Si nou tou nou determinen pou travay pour Nouvo Sesel.

Nou lakonplisman, i en sours motivasyon ek lenspirasyon pou nou e pou bokou lezot pei.

Me eski sa i vedir, ki tou pe al byen dan nou pei?

Non.

Non, i annan ankor en kantite defayans.

I annan menm en lavwa ki pe dir ki i annan en defisit valer moral e spirityel dan nou sosyete.

I annan ankor problenm ki nou bezwen regle pou nou anmenn Nouvo Sesel ankor pli lwen.

Pli lwen lo semen prosperite, plis boner pou nou pep.
Annou inifye nou zefor, annou reste determinen, annou pran nou responsabilite e mon ensiste lo sa prensip responsabilite.

Le moman in arive pou nou fer en vre legzanmen kritik.

Annou konsider bann ka lansentman adolesan e annou poz nou lekor sa kestyon.

Eski i akseptab pou en zanfan met omonn en zanfan?

Oli responsabilite paran sa zanfan?

Oli lefe lansennyman ki nou’n donnen?

Eski nou kapab ferm lizye lo la?


Bann zenn dan sa sitiasyon pa kapab swa, negliz sa zanfan, oubyen egzize ki Gouvernman i pran zot responsabilite dan zot plas?

Non, sa i pa akseptab.

Se paran ki annan responsabilite pou elve e fer grandi zot zanfan e non pa Gouvernman?

An 2013, nou’n kree pli ki 3, 200 nouvo lanplwa.

Dapre dernyen statistik, 602 dimoun i konpri 344 zenn pe rod lanplwa.

Akoz?

Travay i annan pou tou sa ki anvi travay.


Apre, serten i oule koz mirak ler travayer etranze i ganny rekrite pou fer travay ki nou Seselwa nou kapab fer.

Nou lekonomi i bezwen grandi e pou li grandi, nou bezwen travayer.

Pou li devlope, nou bezwen travayer e travayer Seselwa idealman.

Mon’n toultan dir e mon repete, travay dan sa pei i annan pou tou dimoun ki anvi travay.

Annou aret depann lo Gouvernman pou Welfare.


(Applause) PRESIDENT JAMES ALIX MICHEL E zisteman lo sa kestyon Welfare, nou pe rann li ankor pli difisil pou annan labi tout an asiran ki Seselwa ki vreman dan bezwen, zanmen pou ganny refize lasistans Welfare.

(Applause) PRESIDENT JAMES ALIX MICHEL Travay set en responsabilite, en drwa e en devwar.

I fer ou ganny respe dan sosyete, i anrisir ou fanmiy.

I anrisir lasosyete, i pa akseptab ki en dimoun ki kapab travay, i depann lo Welfare.
Sa nou bezwen adres li.

Annou pourswiv sa refleksyon pli lwen.

Mon pran 2 size an partikilye.

Lasante ek Ledikasyon.

Depi sa lannen, depi sa dernyen lannen, i annan 37an ki nou abitye ganny swen Lasante pou nanryen.

Pou lannen 2014, Gouvernman in met en alokasyon Bidzeter R707 milyon pou Lasante ki reprezant 12.9 poursan nou Bidze Nasyonal.

Zot ava rekonnet, ki sa set en sonm konsiderab e proporsyonnelman, par tet dabitan, enn parmi pli eleve dan lemonn.
Nou’n rekrit plis personnel medikal, nou’n met nouvo lenfrastriktir anplas.

Nou’n met reform dan Sistenm.

I vre, i ankor annan serten problenm dan Minister Lasante.

Me, annou pa get zis sa Minister.

Annou get nou menm, nou stil lavi, nou konportman.

Lafason ki nou pran swen avek nou lekor.

E anfen, bann ki persiste pou detri zot lasante, espesyalman atraver labi sibstans danzere, zot pou bezwen asim konsekans zot aksyon.

Me anmenmtan, nou bezwen kontinnyen sansibiliz nou zanfan.
Nou zenn davantaz, kont danze ki menas lasante, an komansan dan Lekol Primer.

Dan Ledikasyon osi.

Nou’n fer en kantite reform e nou’n akonplir bokou.

Sirtou avek en to alfabetizasyon tre eleve, ki ganny rekonnet mondyalman.

Me parfwa, rezilta i kapab enpe desevan.

Menm tre desevan.

Nou envestir bokou pou prepar nou zenn pou Ledikasyon siperyer e lemonn travay.

Me eski zot pe sezi tou sa loportinite ki nou met a zot dispozisyon?

Eski akoz Ledikasyon i gratwit, serten parmi zot i tanpi konnen?
Oli zot responsabilite?

Oli responsabilite sa paran?

Nou bezwen reflesir seryezman lo sa bann kestyon.

Me malerezman, leksperyans in montre nou parfwa, ki ler tou keksoz i gratwit, napa lapresiasyon.

(Applause) PRESIDENT JAMES ALIX MICHEL Mr Speaker, ser konpatriyot, pli boner, mon’n mansyonn sanzman.

Progre i anmenn prosperite me i osi anmenn sanzman ek defi.

Nou bezwen fer fas avek zot e trouv solisyon, si non, nou pou ganny kit deryer.
A plizyer repriz, mon’n koz lo en sanzman mazer anterm transformasyon Sesel annan en sosyete baze lo konesans kot bann kad Seselwa, otman kalifye, i bezwen formen e okip bann meyer pos e pli o fonksyon posib.

Mon krwar touzour, dan sa vizyon.

E sa sanzman pe arive, menm si i pa pe ariv osi rapidman ki mon ti a personnelman swete.

La ankor, nou bezwen revwar nou Sistenm Ledikasyon ek formasyon profesyonnel pou konnen si nou pe prepar nou zenn byen.
Antretan, mon’n deside donn sa vizyon en nouvo lenpilsyon.

Nou pou anmenn en sipor adisyonnel nou bann zanfan Seselwa atraver sibvansyon lo laptop, ki ozordi, i ganny ofer a bann eitdyan Pos-Segonder.

Mon’n demann Minister Finans pou trouv resours neseser pour ki sa Progranm i osi kouver tou etidyan S5, aparti Zanvye 2015.

(Applause) PRESIDENT JAMES ALIX MICHEL Sa pou kout anviron R3.6 milyon e i pou enplik anviron 1, 200 etidyan.
E zot bann etidyan, zot bezwen realize ki sa laptop i en zouti travay, en zouti aprantisaz ek konesans.

En lot sanzman, se dan nou letik travay.

Mon ti ensiste lo la dan mon mesaz nouvel an.

Nou bezwen vin pli profesyonnel dan nou lapros.

Pe enport nivo ki nou ete, nou annan en rol enportan pou ranpli dan nenport ki Lorganizasyon travay.

Avek sa rol, i vin responsabilite ki nou bezwen ranpli.

Ki nou ekspekte ek travayer dan en biro ki swa Gouvernman, ki swa prive.

Ki nou ekspekte avek zot?


Nou ekspekte respe, polites, efikasite, lonnekte, aksyon rapid e responsabilite.

Ser frer ek ser Seselwa, mwan Zen, in touzour en mwan avek bokou levennman.

E sa lannen, i pa pou en leksepsyon.

An Zen sa lannen, nou pou selebre senkantener legzistans Parti ki a lorizin Parti ki form Gouvernman ki mon dirize.

Nou pou fer li dan lazwa, me an serenite e dan respe tou apartenans e krwayans politik.

An Zen sa lannen, pou osi temwanny en nouvo senbol.
En senbol pwisan, pour bi efas serten lamertim ki kapab ankor egziste dan nou Nasyon e konsolid linite Nasyonal.

Zot konnen tou lenportans ki mon atase ek linite Nasyonal e larmoni ant nou pep.

I fer mwan rapel parol sa gran poet Ameriken, Longfellow, Diznevyenm Syek, mon site, ‘Tou nou lafors i dan nou linite.

Tou nou danze i dan nou diskor, alors, annou dezorme, viv an pe e koman frer, viv ansanm’, fen sitasyon.
San linite, san tolerans, san respe parmi nou, tou progre ki nou’n akonplir, pou ganny ekraze.

Nou pei pou ganny desire par vyolans, laenn ek mepri.

Nou annan ase move legzanp dan plizyer parti lemonn.

Dan en lemonn tirbilan, se nou linite ek larmoni ki garanti nou sirvi.

Se sa ki garanti nou byennet ek nou boner.

Nou tou nou bezwen kontribye pou avans linite Nasyonal.

Mwan, mon determinen pou fer li e mon konnen ki mon kapab kont lo sipor tou Seselwa de bonn volonte.
(Applause) PRESIDENT JAMES ALIX MICHEL Annou pa zanmen bliye ki se linite nou pep ki fer nou larises ek nou lafors.

Lepase, in ganny konsinyen dan listwar.

Annou aprezan regard lavenir.

Lavenir nou zanfan, lavenir nou pei.

Dan nou diversite lopinnyon, annou travay nou tou, pou en sel Sesel, pou Nouvo Sesel.

Frer ek ser Seselwa, nou en pep fyer nou lapartenans.

Nou kiltir, nou lakonplisman, nou plas dan lemonn.


Nou vizyon i kler, nou konsyan ki tou sa ki dirab i kapab ganny konstrir selman si nou annan en langazman ferm pou travay dir.

Selman si nou determinen pou konbat sa ki kapab annan en lefe negativ lo nou e anpes nou pep progrese.

Selman si nou aksepte e pran nou responsabilite.

Mr Speaker, ser ek frer Seselwa, Sesel i lo bon semen.

Nou bezwen gard nou pei lo sa bon semen.

Nou parkour i kontinnyen avek determinasyon.


E ankor enn fwa, mon demann zot, pou zwenn avek mwan pou aksepte responsabilite pou lavenir nou pei.

Zwenn avek mwan pou kontinnyen sofgard byennet e boner nou zanfan.

Zwenn avek mwan pou nou kontinnyen kree en lekonomi solid ki rekonpans travay dir.

Zwenn avek mwan pou konbat bann fleo ki pe afliz nou sosyete.

Zwenn avek mwan pou kontinnyen ranforsi nou bann Lentitisyon Demokratik.
Zwenn avek mwan pou nou kontinnyen ansanm, kree en meyer Sesel e fer li briye dan lemonn.

En Nasyon ini e armonye.

En Sesel ki fer lafyerte tou son zanfan.

Ki Bondye i kontinnyen beni nou partri.

Mersi.

(Applause) MR SPEAKER Mersi Mr Prezidan pou ou diskour.

Prezan i reste mwan pou remersye zot tou ki’n reponn nou lapel pou ozordi e parey i tradisyon, nou pou annan nou en pti Cocktail deor dan Lobby.
Avek sa, nou Meeting i adjourn ziska Lendi pro MR SPEAKER Prezidan James Michel, Former Prezidan, Sir James Mancham, Vis Prezidan Danny Faure, Prezidan Lakour Dapel, Ziz Francis MacGregor, Sef Ziz Par Enterim, Onorab Zistis KarunaKaran, Minis Dezinnyen Mr Vincent Meriton, Minis, Deputy Speaker Onorab Pool, le 2 Dirizan dan Lasanble Nasyonal, Onorab Marie-Antoinette Rose, Leader of Government Business, Onorab David Pierre, Leader of the Opposition, Manm Lasanble Nasyonal, Ekselans, Envite Distenge, tou Protokol observed, byenveni a Lasanble Nasyonal e mon remersye zot pou osi vini pou vin ekout onzyenm Diskour lo Leta Lanasyon, par Prezidan Michel.
San dir plis ki sa, mon pou envit Prezidan Larepiblik pou pronons son Diskour.

PRESIDENT JAMES ALIX MICHEL Mr Speaker, Prezidan Mancham, Vis Prezidan, Sef Ziz par Enterim, Prezidan Lakour Dapel, Minis Dezinnyen, Minis, Onorab Leader Biznes Gouvernman dan Lasanble Nasyonal, Onorab Sef Lopozisyon dan Lasanble Nasyonal, Onorab Manm Lasanble Nasyonal, Ekselans, Envite distenge, Ser frer ek ser Seselwa.

Ki larealite Sesel ozordi?

Ki leta lanasyon Seselwa?

Nou vwar en Sesel deplizanpli prosper.


En Nasyon ki pe bouze, a en vites san presedan.

En Nasyon ki, malgre diferans lopinnyon son pep i ini e anpe avek limenm.

En Nasyon ki pe leve e debrouye.

En pep fyer.

En pep ki kontan Sesel.

Vwala larealite Sesel ozordi.

Nou’n sorti lwen.

Pa ti fasil pou nou.

Nou’n tourn obor fayit.

En mank preske tou keksoz.

En lepok kot nou ti ganny apele “pei napa”.

Nou pa kapab bliye sa.

Me nou’n transform nou pei, gras-a nou rezilyans koman en pep.
Gras osi a bann desizyon kouraze, andeor tou konsiderasyon politik ki nou ti bezwen pran.

E ozordi, nou annan en Sesel an plen transformasyon.

Me anmenmtan, devlopman rapid in osi anmenn bokou defi.

Nou deplor logmantasyon dan kriminilatite ek lemerzans serten move mers ki pe ronz nou fabrik sosyal.

Me ler mon adres zot, isi dan sa Lasanble, toulezan, mon renouvle mon langazman pour en prensip ki’n toultan anim mwan.

Sa prensip pou met lepep osant devlopman e reste konekte avek lepep.
Set en kontra avek lepep Seselwa.

En kontra konfyans avek lepep.

En kontra travay dir.

Mon Diskour Leta Lanasyon ozordi i pa selman en reafirmasyon sa kontra.

I permet mwan rann kont sa ki nou’n fer an 2014 e partaz avek zot mon plan ek mon vizyon.

Mr Speaker, Ser konpatriyot.

Enn bann endikater fondamantal Leta en Nasyon, se son performans ekonomik.

Nou en pti lekonomi ouver.

Nou reste vilnerab anver bann sok eksteryer.


Lekonomi mondyal an 2014 ti reste dan en leta frazil, avek en performans pli ba dan zone Ero ki’n enpakte lo nou.

Krwasans nou Prodwi Nasyonal Brit, GDP ti 2.8 poursan.

Mwens ki nou ti prevwar, prensipalman akoz en bes dan bann aktivite lye avek Sekter Tourizm ek prodiksyon endistriyel.

Lannen 2014 ti prezant bokou defi pour Sekter Tourizm.

Menm si nonm touris ti ogmante lezerman par 1 poursan.
Mou ti anrezistre en rediksyon 3 poursan dan nonm viziter sorti Lerop.

Nou estimen ki reveni Sekter Tourizm ti 5 poursan mwens ki lannen presedan.

Sepandan, lo kote pozitif, nou Lalinny Aeryen Nasyonal ti kontinnyen fer bon performans, sirtou avek nouvo vol ver nouvo destinasyon, avek bi ranforsi nou prezans ek konektivite.

An term ekspansyon, kapasite Sekter Tourizm, nou ti anrezistre en logmantasyon dan nonm letablisman lotelri, sorti 426 an 2013 pou vin 467 lannen pase.
Plis ki 60 poursan sa bann letablisman i propriyete oubyen, i ganny zere antyerman par Seselwa.

Lobzektif mon Gouvernman se pou kontinnyen ankouraz devlopman sa Lendistri, sirtou atraver diversifikasyon e amelyorasyon prodwi ki nou ofer e ankor plis partisipasyon Seselwa dan sa Sekter kle.

Labank Devlopman pou met plis kredi a dispozisyon bann pti antreprener Seselwa ki anvi lans zot dan Lendistri Tourizm.
(Applause) PRESIDENT JAMES ALIX MICHEL An sa ki konsern nou dezyenm Lendistri Lapes, an 2014, nou’n vwar linogirasyon en nouvo Por Lapes 120 met lo Ile du Port.

Sa Por in deza komans anmenn benefis, avek lefikasite dan bann tranzaksyon Por e osi rediksyon trafik container lo semen.

An 2014, nou ti osi sinny en Lagreman pour konstriksyon en pli gran Por Lapes Endistriyel 425 met, ankor lo Ile du Port, dan kad en partenarya Gouvernman ek Sekter Prive.
Nou ti egalman konstrir bann fasilite transformasyon pwason lo Por Lapes Providence.

Nou ekspekte ki sa bann nouvo lenvestisman dan Sekter Lapes pou kontribye anmenn plis valer azoute e en nouvo lelan dan Lekonomi Ble.

Lo kote balans peyman, defisit ti reprezant 23 poursan Prodwi Nasyonal Brit.

Sepandan, nou rezerv deviz etranzer ti ogmante sorti 425 milyon Dolar an 2013 pou vin 464 milyon Dolar an 2014.

Sa i reprezant plis ki 4 mwan lenportasyon.


E an 2008, nou rezerv deviz etranzer ti reprezant zis 3 semenn lenportasyon.

An sa ki konsern peyman nou det, nou rezerv deviz etranzer i reprezant anviron 94 poursan nou det eksteryer.

Sa i en for lendikasyon ki Sesel pa ekspekte rankontre okenn difikilte pou repey son det eksteryer, dan sa bann lannen ki pe vini.

Natirelman, disiplin fiskal ti reste en eleman kle dan nou stratezi amelyorasyon nou lekonomi.
Performans fiskal pozitif lannen pase e sikse ki nou’n deza rankontre dan restriktirasyon nou det in amelyor konsiderableman soutenabilite det Sesel.

Nou bezwen mentenir sa stratezi pou nou reisir atenn nou lobzektif rediksyon det piblik a 50 poursan nou Prodwi Nasyonal Brit an 2018.

Malgre en performans fiskal ase satisfezan, i annan serten keksoz ki nou bezwen amelyore.
I annan febles dan ladministrasyon Sistenm Tax, ki fer ki souvandfwa, serten dimoun oubyen biznes, sirtou serten gro biznes pa pe pey sa ki zot devre peye, o-detriman reveni Leta.

Nou bezwen redres sa bann febles, pou fer sir ki tou dimoun, tou biznes, san leksepsyon, i pey sa ki zot drwa dan en fason zis, san ki personn, mon repete.

San ki personn, sirtou bann pti antrepriz, pa ganny konstaman persekite.

(Applause) PRESIDENT JAMES ALIX MICHEL En lot konsern, se sa sistenm Transfer Pricing.
Manipilasyon ek labi sa pratik, sirtou sa bann serten gran Lakonpanni, i kree en kantite pert reveni pour Leta.

Nou bezwen amelyor lanvironnman biznes pou ankouraz tou lantrepriz gard zot larzan, sirtou deviz dan Sistenm Banker Sesel.

Me pour sa materyalize, nou bezwen vwar en amelyorasyon ek logmantasyon servis Sistenm Banker Sesel.

In plis ki ler pour bann Labank Komersyal sanz zot lapros e vin pli proaktif a larealite dinamik Sesel.

Sesel 2015 nepli Sesel 2008.


Mr Speaker, Ser ek frer ek ser Seselwa, malgre bann defi ki nou’n bezwen fer fas avek, nou pa’n fer tro mal an 2014.

Sif i montre ki to lenflasyon ti zis 0.5 poursan lafen Desanm 2014.

Sa ki en bon endikater stabilite ekonomik Sesel, e Seychelles Trading Corporation, STC i annan son rol pou zwe ladan.

I ankre pri, sirtou atraver son 14 komodite debaz ki i stoke.
Louvertir son Sipermarse lo Laveni Bois de Rose e en lot Grand Anse Mahé plitar sa lannen, i ava donn Seselwa ankor plis swa, plis varyete marsandiz, a bann pri abordab e konpetitif.

I ava osi ofer plizyer loportinite Sekter Prive pou fer biznes avek li.

Dan en lekonomi marse-lib, parey Sesel, Gouvernman i zwe en rol regilater e fasilitater.

Me ler bann kartel i ganny kree e ki marsandiz i ganny ogmante artifisyelman, nou koman Dirizan, nou pa kapab reste lebra krwaze.
Nou, koman en Gouvernman responsab, nou bezwen entervenir pou ofer lepep en fair deal.

Nou fer li atraver STC.

STC i en partner sosyal enportan e endispansab, ki fer en lenpak pozitiv lo nou pep.

(Applause) PRESIDENT JAMES ALIX MICHEL I pou kontinnyen dan son misyon.

STC pa la e i napa okenn lentansyon pou pran plas ek rol Sekter Prive, ki reste moter lekonomi nou pei.

E mon mesaz pour Sekter Prive i kler.

Konsilte, diskite e trouv solisyon avek Gouvernman.

Nou en Gouvernman reseptif.


Nou kapab annan nou diferans, me i touzour posib trouv bann solisyon.

Bann konpromi.

Tou i posib ler nou met Sesel an premye.

Si pa nou ki fer li, lekel ki pou fer li pour nou?

Pouvwar dasa Seselwa pe kontinyelman ogmante.

Par egzanp, dapre sif Limigrasyon, an 2014, plis ki 20 mil Seselwa ti vwayaze aletranze.

Plis ki 85 poursan fwaye i annan akse avek bann mwayen modern kominikasyon.

Sa ki fer Sesel premye pei dan Lafrik, an term devlopman.
Penetrasyon e akse avek teknolozi.

Bann teknolozi lenformasyon e kominikasyon.

Nonm veikil an sirkilasyon ozordi, dapre Lotorite Licensing, i 20 mil 291.

Sa i enkli 12 mil 878 veikil prive.

An 2014, nou’n eksperyans en logmantasyon 25 poursan dan kredi oubyen loan ki Sekter Prive i prete avek Labank Komersyal.

Sa ti enn parmi bann fakter prensipal ki’n kontribye anver en gran logmantasyon konsonmasyon.

Sa in fer ki demann pour lenportasyon in ogmante e kree presyon lo nou balans peyman.
Anmenmtan, sityasyon nou balans peyman in ganny afekte par en rediksyon dan nou reset.

An rezon bann tel presyon, e vi ki valer nou Roupi i depann lo demann dan lekonomi, valer Roupi in aziste.

Pandan lannen 2014, nou Roupi in depresye an mwayenn par 70 sou, oubyen 5.8 poursan konpare ek 2013, avan ki in stabiliz lo en nivo pli o. Labank Santral in aplik en polisi monneter bokou pli sere e Gouvernman in mentenir son polisi fiskal.

Sa in ede stabiliz valer Roupi.


Bes dan pri lenerzi e osi meyer performans ekonomik i ekspekte ranforsi sa pozisyon.

Sa lazisteman dan to lesanz e osi avek en Polisi monneter pli sere, in fer ki lakantite demann pour deviz etranze in bese depi konmansman 2015.

Sa rediksyon dan demann pe anmenn en apresyasyon dan valer nou Roupi.

E sa i ava ede fer pri lavi desann.

Mr Speaker, parey mon Gouvernman in fer depi plizyer lannen, an 2014 nou’n kontinnyen empower nou dimoun.
Nou’n fer li prensipalman, me pa selman, atraver met plis dimoun dan travay e kreasyon plis loportinite pou fer biznes.

Dapre Minister Lanplwa, an 2014 nou’n plas 1,878 dimoun dan lanplwa.

Pour menm lannen, 1,205 dimoun ti san travay e 1,910 dimoun ti ganny lasistans Lazans Proteksyon Sosyal.

Laplipar parmi zot ti deza annan en louvraz, me pour diferan rezon lye avek zot sityasyon sosyal, zot ti bezwen en lasistans siplemanter.

Mon repete.

Travay i annan pour tou Seselwa, dan tou domenn.


Bann zenn, sezi loportinite ki nouvo dinamizm pei i ofer.

Pa depann lo lezot.

Viv zot rev.

Si pa zot, lekel?

Nou bezwen proaktif dan nou bann demars.

Nou pa pou kapab zis ekspekte ki travay pou vin kot nou.

Nou bezwen fer en vre zefor pou rod en louvraz, aksepte en louvraz oubyen kree en louvraz pour nou.

Kot dimoun i vreman dan bezwen sa Gouvernman pou toultan fer son mye pou ed zot atraver Lazans Proteksyon Sosyal.
Pareyman, zanmen nou pou abandonn nou vye paran.

Kot loportinite fer biznes i konsernen, sif i montre ki ziska Desanm 2014, en total 241 loan pour en valer R233 milyon, ti ganny aprouve anba Scheme pti lantrepriz e lantrepriz mwayen.

Sa ki nou apel SME Scheme.

Seselwa i bezwen vin en Nasyon antreprener.

Seselwa i bezwen fer biznes e kree larises.

Dan sa sans, nou pou kontinnyen ankouraz aktivman devlopman pti lantrepriz ek lantrepriz mwayen.
Nou’n fini konstrir en Sant Mikro-antrepriz Providence ki pe al ouver.

Nou pe al konstrir en dezyenm Sant lo Ile du Port.

Nou osi annan plan a lavenir pou konstrir lezot Sant dan bann diferan rezyon Mahé, Praslin ek La Digue.

Nou pou kontinnyen ankouraz tou Seselwa pou leve e debrouye.

Ankouraz tou dimoun pou travay dir.

Nou bezwen kree en meyer lanvironnman pou fer biznes dan nou pei.

Kontinnyen kree plis lanplwa.

Ogmant prodiktivite.

Annou travay ansanm pou larg lanmen nou dimoun.


Bokou dimoun i plennyen ki sours prensipal zot fristrasyon se Lotorite Licensing, Planning e Customs.

Nou bezwen aranz nou.

Sesel i aktyelman katreven senkyenm lo 189 pei kot fasilite fer biznes i konsernen.

Nou kapab fer mye ki sa.

Bokou mye.

Nou stratezi se pou amelyor nou e amelyor nou ran e plas nou parmi 30 premye meyer pei pou fer biznes dan sa 5 prosen lanen.

Dan sa bi, nou pe viz lo sa 10 endikater:-           Fasilit akse avek kredi.
Fasilit akse avek elektrisite.

Fasilit demaraz en biznes.

Laplikasyon ek respe formel kontra.

Proteksyon envestiser.

Lanrezistreman propriyete.

Rezolisyon ka fait.

Senplifikasyon prosedir pou permi.

Komers atraver frontyer.

E senplifikasyon prosedir peyman tax.

Nou bezwen en sanzman fondamantal.

Ansanm nou kapab fer li.

E nou pou fer li, akoz nou annan lavolonte pou fer li.
(Applause) PRESIDENT JAMES ALIX MICHEL Pour Seselwa vreman pran ownership son lekonomi, zot bezwen sirtou serten lensitasyon finansyel, fiskal, legal e lezot ankor.

Nou pti antreprener i bezwen en kad ki pou ankouraz zot envestir dan bann sekter prodiktif.

Mon Gouvernman i konsyan sa.

Se pour sa rezon ki nou pe travay lo en Small and Medium Enterprises Incentive Act.

Nou pou entrodwir sa Lalwa sa lannen.


I ava permet bann pti antreprener benefisye avek serten konsesyon e ensitasyon, swa pou lans zot dan biznes, swa pou agrandir zot lantrepriz, pourvi ki zot rankontre serten kondisyon.

(Applause) PRESIDENT JAMES ALIX MICHEL Labank Devlopman Sesel pou pilye prensipal dan sa stratezi empowerment bann pti lantrepriz ek lantrepriz mwayen.

Nou pou ranforsi e ogmant son resours.


Mr Speaker, Ser Frer ek Ser Seselwa, nou Polisi empowerment i osi ganny met an aplikasyon dan Sekter Lozman.

An 2014, 304 fanmir Seselwa ti ganny lakle zot prop lakaz.

82 ti ganny ofer en kare later.

Sa lannen, nou pou met ankor apepre 200 lakaz a dispozisyon bann fanmir Seselwa.

Anplis ki sa, sa lannen travay pe al komanse lo 267 younit rezidansyel, dan diferan rezyon Mahé ek Praslin.
Nou annan osi plan pou komans travay lo plizyer younit Perseverance e Pon ki konekte Ile Aurore avek Perseverance, ki pe al fini pli tar sa lannen, pou ouver ankor bokou plis loportinite rezidansyel e komersyal lo sa 2 zil.

Se la kot nou vwar lenportans Ile Perseverance e byento Ile Aurore, dan nou progranm lozman.

Si nou pa ti fer konblaz, ki ti ganny bokou kritike a lepok, kot nou ti pou met tou sa bann fanmir Seselwa ozordi?

Kot nou ti pou met tou sa bann biznes ozordi?


Vwala ser pep Seselwa, en Gouvernman vizyoner!

(Applause) PRESIDENT JAMES ALIX MICHEL 52 kare later Mahé ek Praslin in deza pare pour alokasyon.

Ankor en senkantenn pou pare sa lannen pour alokasyon Mahé, Praslin ek La Digue.

Statistik i endike ozordi ki apepre 82 poursan fanmir Seselwa i propriyeter zot prop lakaz.

Sa set en veritab akonplisman pour Sesel.

Nou devret fyer.

Nou bezwen pran nou responsabilite selman, ek nou lobligasyon o serye.
Nou bezwen pey nou loan regilyerman, dan en fason ki lezot Seselwa zot osi kapab realiz zot rev pou annan zot prop lakaz.

Nou bezwen met larzan de kote pou nou annan nou prop lakaz dan lefitir.

Nou bezwen osi viv selon en kod kondwit ki promouvwar bon vwazinaz dan en kominote solider.

Mon Gouvernman pou kontinnyen ed sak fanmir Seselwa pou vin propriyeter zot prop lakaz, atraver diferan progranm.
E la, 66 fanmir lo lalis laplikasyon lakaz, in deza ganny selekte pour premye proze Self Financing Scheme lo Ile Perseverance.

Sa progranm pe al ganny enplimante dan lezot proze lozman atraver pei, avek bi pou akseler akse avek loportinite lozman.

Nou pou kontinnyen ankouraz aktivman Sekter Prive pou zwenn avek Gouvernman dan en partenarya pou konstrir lakaz, ki ava ganny vann a en pri rezonnab.
Nou plan lamenazman teritwar lo Perseverance i prevwar en sit pour en devlopman rezidansyel e komersyal par Sekter Prive.

Plan se pour konstriksyon ziska 240 younit rezidansyel ek 4,800 met kare lespas komersyal.

Sa proze pe al ganny met lo tender dan detrwa mwan.

Kot posibilite ek lentere i egziste, nou pou met plis later a dispozisyon antreprener Seselwa, pou ankouraz en tel partenarya piblik/prive.
Gouvernman pe ofer later Anse Royale pour konstriksyon fasilite rezidansyel pour etidyan Seselwa e etranze.

Sa pour Liniversite Sesel.

Ankor plis loportinite biznes pour Seselwa!

En lot lekspresyon konkret nou Polisi empowerment i dan Sekter Ledikasyon.

Foronm Nasyonal in konsakre bokou latansyon lo ledikasyon dan son travay lannen pase an partikilye Stratezi Mwayen Term Minister Ledikasyon.

Sa stratezi in ganny formile avek kolaborasyon Linyon Eropeen e UNESCO.
I annan pour bi transform ankor plis nou Sistenm Ledikasyon ek formasyon lo sa 5 prosen lannen e plis.

Restriktirasyon Minister Ledikasyon i ava ed li pou fourni leadership ek oriyantasyon pour lenplimantasyon sa Stratezi Mwayen Term pivotal.

Nou’n deza atenn ledikasyon primer iniversel, ki ti enn bann lobzektif prensipal milener.

Nou’n al odela dela selman.

Nou zanfan ozordi i resevwar en ledikasyon gratwit e mandatwar ziska S4.
La, nou bezwen konsantre lo amelyorasyon kalite ledikasyon, sirtou ledikasyon Segonder e Pos Segonder.

Dan sa dernyen 10an, plis ki 1,250 zenn Seselwa in ganny zot Degre Iniversiter.

I konpri en senkantenn sorti Liniversite Sesel.

Liniversite Sesel pe zwe en rol deplizanpli enportan dan kreasyon sa sosyete konesans e savwar.

I ti komans avek 53 etidyan 5an pase.

Ozordi Liniversite Sesel in etablir progranm korperasyon avek plizyer Liniversite ek Lenstitisyon Etranze.

I annan li preski mil etidyan.


Sa lannen en santenn etidyan Seselwa i ekspekte obtenir zot Degre avek nou Liniversite.

Bokou lezot ankor pou obtenir zot Diplonm oubyen zot Sertifika.

Liniversite Sesel ki ti ganny ridikilize ler nou ti pe al kree li, pe met li pare pou akeyir son bann premye etidyan etranze.

E son Moto Liniversite Sesel i rezim byen son misyon.

‘Lavenir dan ou Lanmen’.

I pe anmenn nou pli pre ver transformasyon nou vizyon an realite.

En graduate dan sak fanmir.


En lot promes ki mon ti fer avek pep Seselwa pe ganny realize.

(Applause) PRESIDENT JAMES ALIX MICHEL Devlopman en pep, dan tou son laspe, son lepanouisman, son byennet, son boner i depann bokou lo son lasante.

Nou Sistenm Lasante i pa parfe; i annan ankor plizyer defayans ki nou bezwen eliminen.

En gran defi pour nou sete rediksyon to mortalite enfantil.

I ti’n ariv 18.52 par sak 1,000 zanfan kin ne an 2013.

E an 2014 nou’n reisi redwir li a 10.92 par sak 1,000 nesans.
Nou pou kontinnyen agresivman dan nou zefor amelyor swen perinatal.

Nou pou kontinnyen met lanfaz lo prevansyon ek amelyorasyon deteksyon.

Nou pe kontinnyen moderniz nou Sistenm Lasante e entrodwir plis swen spesyalize.

Laboratwar in ganny odite par en group enternasyonal.

I pou ganny modernize e nou pe anvizaz son akreditasyon enternasyonal e soutret son servis.

Blok operatwar Lopital Victoria in ganny modernize e son lekipman renouvle.
Sa i permet nou ozordi fer serten loperasyon konpleks isi menm olye anvoy nou pasyan aletranze.

Nou’n osi ganny an nouvo lasanm dekonpresyon ki vreman fer en diferans pour bann plonzer ek serten lezot kategori dimoun ki bezwen swen dekonpresyon.

Nou pe rekrit plis spesyalis.

Gouvernman Abu Dhabi pe donn nou en lasistans pou 4an, pou rekrit spesyalis pou permet nou amelyor kalite nou servis.

Nou an negosyasyon avek en lakonpannyen enternasyonal pou zesyon nou sant dyaliz e son akreditasyon enternasyonal.
Nou vizyon pou sa Sistenm Lasante se ki dan 10an i ava ganny opere e zere par nou prop Seselwa.

Se pour sa rezon ki nou pe met lanfaz lo formasyon nou zenn kad Seselwa dan diferan domenn medikal.

Minister Lasante pe fer demars anvoy en ventenn zenn Dokter Seselwa fer spesyalizasyon aletranze.

Nou Sistenm Lasante i apartenir a tou Seselwa.

Annou pa zis kritik li.

Annou pa abiz li.

Annou ede pou amelyor li.

Annou sakenn de nou sanz nou stil lavi e pran responsabilite nou prop lasante.
Ansanm nou kapab annan en nasyon pli an bon sante dan lavenir.

Mr Speaker, e ser konpatriyot, previzyon pour lannen 2015 i sizere ki lekonomi global pou reste dan en leta frazil.

Sa i reprezant en lanvironnman eksteryer avek bokou defi pour nou pei.

Dan bann sirkonstans parey, nou bezwen reste vizilan.

Nou bezwen mentenir nou disiplin fiskal e bidzeter, anmenmtan ki nou ogmant nou aktivite e prodiktivite ekonomik.

Nou pa kapab depans plis ki nou gannyen.


Nou pa kapab zis ogmant saler dan tou Sekter anmenmtan, san pran an konsiderasyon bann konsekans finansyel.

Eski nou lekonomi i kapab soutenir en tel legzersis?

Me ti a bon regarde ki nou’n fer konsernan logmantasyon saler depi lentrodiksyon Reform Ekonomik an 2008.

Nou’n pran en lapros gradyel.

En lapros responsab.

Enn ki soutenab.

Saler minimonm in ogmante.


Ziska lannen 2014, nou’n enplimant en swasantenn diferan Scheme of Service pou laplipar kad e kategori travayer dan Sekter Piblik.

Depi 2014 to saler debaz i’n ganny aziste anliny avek nouvo Lalwa lo saler servis piblik.

Polisi mon Gouvernman se ki, ofir e anmezir ki nou lekonomi i permet, saler travayer Seselwa i ava ganny ogmante.

Menm prensip i aplik pou Sekirite Sosyal.

Nou bezwen realis e responsab.


Nou pa kapab fer politik popilis, politik bon marse, avek pansyon retret, ki nou apel Sekirite Sosyal.

Ler nou dir ki nou pou bezwen ogmant li pou fer li vin lekivalan saler minimonm nasyonal.

Bann tel deklarasyon i iresponsab e danzere.

Annou get sityasyon tel ki i ete.

Bidze aprouve par Lasanble Nasyonal pou Sekirite Sosyal sa lannen i R356,854,000.
Si nou ogmant Sekirite Sosyal ki aktyelman R3,100 par mwan pou fer li vin parey saler minimonm nasyonal, nou pou bezwen trouv en sonm adisyonnel R101 milyon.

Sa i aplik zis pou bann ki pe deza tous zot pansyon retret.

Si nou azout lezot kategori par egzanp, benefis envalidite e bann dimoun ki’n pran zot retret a laz 55an, nou pou bezwen trouv an plis sa sonm R101 milyon, en lot sonm apepre R100 milyon.

Baze lo sityasyon aktyel, nou Bidze pa pou kapab soutenir en tel depans.
Okenn Gouvernman responsab pa pou zanmen antreprann en keksoz parey.

Sepandan, baze lo krwasans ekonomik, nou plan se pou progresivman ogmant pansyon retret dan sa prosen 5an a en minimonm 10 poursan par an.

Answit, logmantasyon dan pansyon retret pou ganny fer lo baz lendeksasyon parey i leka ozordi pou Fon Pansyon.

Annou pran en moman pou konsider vre sityasyon nou bann dimoun ki pe tous zot pansyon retret.

Zot pe ganny R3,100 par mwan.

Me sa pa tou.

Zot benefisye avek transpor gratwit.


Bokou nou pansyoner pe osi benefisye avek en Carer, ki Leta i peye natirelman.

I annan aktyelman 2,608 Carer dan pei.

Carer i tous saler minimonm.

Bidze vote par Lasanble Nasyonal pou Carer se R109 milyon.

Ler nou pran tou sa bann eleman an konsiderasyon, vre kou pou Leta pou en pansyoner ki pe ganny en Carer i bokou plis ki son pansyon retret.

Ankor enn fwa, in ler pou nou aret fer politik bon marse avek en size osi enportan ki tous lavi nou dimoun aze.
Me in osi ler pou nou pran plis ka ek nou responsabilite avek nou paran aze.

Se nou devwar koman zot zanfan.

Mr Speaker, dan nou stratezi devlopman sosyo-ekonomik, performans Lendistri Tourizm i en eleman kle.

Nou prevwar ki i pou fer mye sa lannen ki lannen pase.

Nouvo larout aeryen e diversifikasyon nou marse i permet nou ekspekte en meyer performans.

Deza nonm viziter in ogmante par 3 poursan konpare avek 2014.

Sekter Tourizm set en Lendistri ki konsern tou Seselwa.
Nou pa kapab get zis nou lentere personnel.

Nou bezwen aret lager antre nou.

Nou bezwen armoniz nou pozisyon dan lentere Sesel.

Nou bezwen bos ansanm dan enn menm direksyon.

Nou bezwen, nou tou ansanm, redouble nou zefor pou anmenn plis viziter Sesel.

Si pa nou, lekel ki pou fer li pour nou ?

Sesel i en pei avokasyon touristik.

I toutafe normal alors ki Seselwa i pran ownership sa Lendistri.

Bann gran lotel etranze in anmenn bokou lenvestisman dan nou pei.
Zot in kontribye enormeman e zot pe kontinnyen fer li, zot pe fer limaz Sesel reyonnen koman en destinasyon touristik eksklizif.

Nou bezwen zot e nou pou toultan bezwen zot.

Me nou osi bezwen nou bann letablisman Seselwa.

Zot anmenn en latous orizinal e otantik Kreol ki bokou touris i rode.

Mon oule ankouraz devlopman plis sa bann letablisman an konplemantarite avek bann gran lotel enternasyonal.
Gouvernman lo son kote, pou fer tou sa ki posib e neseser pou amelyor lanvironnman devlopman e lendistri par Seselwa.

Mon oule ki plis Seselwa, bokou plis Seselwa i pran ownership sa lendistri.

Mon annan konviksyon ki sa nouvo proze ki nou pe travay lo la Small and Medium Enterprises Incentive Act pou fer sa arive.

Mr Speaker, frer ek ser Seselwa, aprezan annou koz en kou lo proze Cap Ternay.

I malere ki serten in deside fer politik ek devlopman Lotel Cap Ternay.
Mon’n ganny menm akize ki mon pe detri nou lanvironnman.

Ki mon pe detri repitasyon Sesel.

Me zot tou zot konnen, sirtou sa bann ki pe akiz mwan, ki si i annan en dimoun ki’n toultan defann nou patrimwann natirel, nou lanvironnman e pe kontinnyen fer li, se mwan.

(Applause) PRESIDENT JAMES ALIX MICHEL Lo lasenn enternasyonal, mon’n defann lakoz lanvironnman, lakoz bann pti Leta Zil, avek viger, pasyon e menm avek konviksyon.

Me la realite i se si.


Annou pa bliye ki tou gran proze enkli lotelri i ganny soumet a en letid lenpak anvironnmantal.

Se selman apre ki en desizyon i ganny pran si pou al delavan ou non.

Cap Ternay i pa en leksepsyon.

Nou’n toultan swiv sa prensip.

E la mon’n ekoute, mon’n konsilte e mon’n etidye bann rapor, bann rapor syantifik in ganny soumet avek mwan.

E sa rapor i endike ki tou largiman syantifik i sizere ki en tel proze pou afekte lanvironnman sa sit.
Natirelman, koman Prezidan sa pei, i mon devwar ek mon responsabilite pou pran desizyon dan lentere pep Seselwa e proteksyon nou patrimwann.

Alor mon’n deside ki pou napa sa proze Cap Ternay.

(Applause) PRESIDENT JAMES ALIX MICHEL Bann promoter sa proze in konpran e zot in aksepte e respekte mon desizyon san rezerv.

Zot in asir mwan ki zanmen zot pou fer e zanmen ti zot lentansyon pou fer kwakseswa pou andomaz repitasyon Sesel koman en leader dan proteksyon e zesyon nou lanvironnman.
Ser pep Seselwa, se sa en Gouvernman responsab an aksyon.

En Gouvernman ki reste alekout.

En Gouvernman ki pran son responsabilite o serye.

Mr Speaker, ser konpatriyot, 2 lezot Sekter ki annan en gran lentere pou nou se Sekter Lapes ek Lagrikiltir.

Lenvestisman ki nou’n fer pe donn en stimilasyon aktivite dan sa 2 Sekter.

Nou pe komans vwar rezilta an 2014.

Par egzanp, statistik i montre en logmantasyon prodiksyon dan lapes ek lagrikiltir.
An 2014 ti osi lannen kot nou ti entrodwir en Scheme Lasirans pour peser ek fermye e osi mezir pou ranforsman kapasite e plis formasyon.

Nou’n etabli plis kolaborasyon avek bann Lenstitisyon Enternasyonal, tel ki Lorganizasyon pou Lagrikiltir ek Lalimantasyon FAO, Fon Enternasyonal pou Devlopman Lagrikiltir IFAD ek Labank Afriken Devlopman.
Atraver entansifikasyon sa Progranm korperasyon miltilateral, fermye ek peser i ava benefisye non selman avek ranforsman kapasite e formasyon, me osi lasistans finansyel e devlopman bann lenfrastriktir.

E sa nouvo Lalwa Small and Medium Enterprises Incentive Act i ava kontribye pou ed zot realiz zot lanbisyon.

Seselwa in touzour atas bokou valer avek son losean.

Nou’n touzour konsider li koman en fakter kle dan nou lidantite koman en pep.
Nou lim nasyonal i rapel nou ki fodre nou protez larises nou losean en leritaz byen presye pou sirvi ek boner zenerasyon fitir.

Sa leritaz i osi en gran loportinite.

Nouvo resers e nouvo teknolozi i kapab kree en nouvo Sekter prosperite pou nou pep, anmenmtan ki nou konsolid nou bann aki.

Plizyer antreprener Seselwa pe deza sezi sa loportinite e sezi sa bann sans ki zot pe gannyen.
Nouvo Departman Lekonomi Ble ki mon’n kree i reponn a sa nesesite pou nou asir en pli bon kordinasyon nou zefor e osi asire ki nou kree bann kad neseser pou fasilit inovasyon e kreasyon larises.

Anmenmtan ki nou ranforsi zefor pou protez nou resours.

Sa i ava permet Seselwa pran ownership son Lekonomi Ble.

Mr Speaker, nou mesaz Lekonomi Ble ozordi pe tradwir atraver linovasyon e aksyon konkret pou redwir nou vilnerabilite.

Yer swar Sesel in ankor enn fwa kree listwar.


Nou propozisyon pou fer en lesanz an parti nou det pou nou finans aksyon kont sanzman klimatik i’n ganny aksepte par Club de Paris.

(Applause) PRESIDENT JAMES ALIX MICHEL Sa i vedir ki anviron 30 milyon Dolar nou det pe ganny transfere dan en fon pou proteksyon e devlopman nou lespas maren nou Lekonomi Ble.

Nou bann partner pe an plis donn nou ankor en rediksyon 5 poursan lo sa det.
Atraver sa lesanz det, nou pou pli byen protez nou losean, kree loportinite pou peser artizanal, redwir nou peyman an deviz e gard plis larzan dan nou lekonomi.

Mon remersye tou bann partner ek krediter ki'n fer sa lagreman posib e ki'n demontre sa konfyans ki zot annan dan nou.

Mon remersye sirtou Lafrans e Prezidan Francois Hollande, ki ti eksprim son sipor pou lakoz Sesel ler mon ti rankontre li an Desanm lannen pase.
Ankor enn fwa Sesel in fer listwar e Sesel in ouver laport pou bann lezot Pti Leta Zil a kapab swiv.

E ozordi, mon renouvle mon langazman pou sezi sak sa lokazyon pou asire ki lavwa Sesel i kontinnyen ganny tande.

Ki lavwa Sesel i rezonnen.

Malgre nou pti, nou kapab fer en vre diferans.

En diferans ki anmenn meyer rezilta pou nou koman Seselwa.

E en diferans ki ofer legzanp an term devlopman dirab, an term linovasyon, e an term opsyon pour tou pti leta zil.
Mr Speaker, an term devlopman, en devlopman tre pozitif pou Sesel se rediksyon dan pri serten komodite lo marse enternasyonal, prensipalman bes dan pri karbiran.

Bes dan pri karbiran i antrenn en rediksyon dan fre transpor ek lasirans, osi byen ki rediksyon dan pri plizyer komodite lo marse global.

Sa i en tre bon keksoz pour Sesel akoz i pou annan non selman en lenpak lo pri serten komodite ek servis lokalman, me osi amelyor nou sityasyon balans peyman.
An rezilta sa sityasyon nou pei pou dan en meyer pozisyon pou kouver nou lenportasyon e ogmant nou rezerv deviz etranzer.

I ava osi kontribye pou redwir kou lavi.

E dan sa konteks, nou’n fini pran serten mezir pou asir laprovizyonnman karbiran pandan en serten peryod a en pri favorab e garanti.

Rezilta imedya se ki pri elektrisite pou desann.

PRESIDENT JAMES ALIX MICHEL Pri gaz osi pou desann.
PRESIDENT JAMES ALIX MICHEL (Applause) (Applause) PUC ek SEYPEC i ava anons detay lo la dan bann zour ki pe vini.

I byen ki nou met a profi en sityasyon enternasyonal ki favorab.

Me nou pa kapab zis fye lo bann kondisyon favorab lemonn eksteryer pou nou kree e ogmant nou prosperite.

Nou bezwen fye lo nou menm.

Lo nou savwarfer, lo nou prodiktivite, lo nou travay dir pou nou progrese.

Si pa nou, lekel?
Si pa nou, lekel?

Avek sa perspektiv pli pozitiv, lazans finansyel Fitch Ratings in mentenir pozisyon Sesel a en nivo B+ avek en lanvironnman ekonomik ki favorab.

Sa rezilta i demontre ki malgre bann defi enportan an 2014, nou Polisi fiskal e monneter in ede pou anmenn stabilite ek rezilyans ensi ki en lekonomi pli for pour lavenir.

Mr Speaker, detanzantan nou pei menm bann ki pli devlope i pas atraver serten difikilte.

Nou osi nou’n pas atraver difikilte.


Me, avek rezilyans, realizm e responsabilite nou’n reisi sirmont zot.

Defi pou touzour annan.

Me leksperyans 2008 in byen prepar nou.

In ranforsi nou lespwar e nou kapasite dan lavenir.

Nou bezwen kontinnyen aranz nou.

Aranz nou ek nou sistenm an zeneral pou nou empower ankor plis nou dimoun.

I annan plizyer keksoz ki nou kapab e devret fer.

Mon ava sit serten.

Ankouraz e devlop lespri lantreprenarya.

Fasilit lanvironnman pou fer biznes.


Donn plis akse avek kredi abordab.

Fer likidite ki pe zis asize dan labank vin pli prodiktif.

Fer sir ki nou dimoun ki pe al lans zot premye fwa dan en biznes i konnen kwa ki disponib.

SIB i bezwen fer letid lo marse, ed dimoun pou inove e sezi tou loportinite disponib.

Devlop en mendev kalifye.

Elimin birokrasi initil.

Kreasyon plis partenarya ant Sekter Piblik e prive.

Par egzanp dan konstriksyon lakaz parey mon’n koz li la taler.

Ogmant akse avek daycare.


Ranforsi disiplin ek nou sans responsabilite.

Mentenir e ranforsi lord, lape ek sekirite.

Motiv bann zenn pou pran plis linisyativ.

Amelyor service delivery.

Sa bann pwen i ganny souvan souleve dan mon bann rankont avek manm piblik.

I bann pwen konsern ki nou bezwen adrese seryezman.

E nou bezwen aranz nou pou adres sa bann pwen konsern.

Me sakenn i bezwen zwe son rol.

Pa zis Gouvernman.

Mon Gouvernman i reste angaze pou kree nouvo loportinite pou lepep.
Me lepep i bezwen sezi sa bann loportinite.

Nou annan krwayans ek lespwar ki sa lannen ek bann lannen ki devan nou pou ankor meyer pou nou.

Ki nou pou akonpli ankor plis sikse lo nou lamars ver progre, byennet ek prosperite.

Me dan lamars pou prosperite ek devlopman, annou pa oubliy nou bann valer.

Nou bann valer moral, spirityel e kiltirel ki disteng nou koman en pep.

Annou pa bliy nou rev.

Nou rev pour nou fanmir.

Nou rev pour Sesel.


Annou pa bliye ki progre en nasyon i pa ganny zis mezire par bann endikater ekonomik.

Larises nou pep i pa zis materyel.

Se pa bann posesyon materyel ki defini kalite lavi.

Ki defini nou boner.

Zot enportan, byen sir, me i annan ankor bokou keksoz ki enportan.

Nou leta lespri, nou zanfan, nou paran, nou fanmir.

Lafanmir i nwayo lasosyete.

Ansanm, nou devret promouvwar bann bon valer lafanmir.

Respe, lanmour, konpasyon, koezyon, linite, larmoni.
Promouvwar en lazenes realis, responsab e rezilyan.

En lazenes ki annan aker nou bann bon valer.

Se sa ki pou anmenn nou pei pli devan.

Lazenes Seselwa, zot annan mon sipor total dan zot progranm “Valer pour mwan, Valer pour nou tou”.

Mon pou toultan fer tou sa ki mon kapab pou ed zot pou realiz zot rev e zot lanbisyon.

Nou kanpanny Renesans Sosyal depi ki in lanse in fer bokou progre.

In ede, par egzanp, pou konsyantiz plis nou sosyete lo responsabilite parantal.
Me malerezman, i annan ankor zanfan ki pe ganny neglize.

Serten i menm ganny abize dan diferan fason.

Serten paran pa pe pran zot responsabilite o serye.

Dimoun pe demande ki Gouvernman i pran mezir pli sever ek bann ki abiz linosans nou bann zanfan.

In annan demann ki Lapolis, Servis Sosyal e Zidisyer i vin pli efikas pou deal avek bann ki abiz nou zanfan, oubyen negliz zot.

Mon’n ekout zot.
Mon’n ekout zot.

E la mon pe al met an plas en unit Lapolis, Police Child Protection Team ki pou travay pli pre avek divizyon Servis Sosyal lo tou bann ka labi kont zanfan.

I pou osi fer lanket e anmenn bann ka devan Lakour kont bann paran ki persiste pou negliz zot zanfan e met zot a risk ganny abize.

Sa i metod travay ki plizyer pei i annan en plas e i pa zis anmenn rezilta pli vit me i anmenn bann servis anba en sel twa.

Nou dwa sa a nou bann zanfan.


Elve en zanfan se en latas, en responsabilite, partaze.

Nesans en baba i en levennman eksepsyonnel.

Enn ki anmenn bokou lazwa ek responsabilite.

E pou ki sa papa i partisip plennman dan bann premye zour son zanfan avek tou responsabilite ki sa i enplike.

Gouvernman in deside akord 5 zour konze paternite a kondisyon ki sa papa i rekonnet son nouvo-ne.

(Applause) PRESIDENT JAMES ALIX MICHEL Sa pou pran lefe byento.
En sosyete ki an bonn sante i en sosyete ki anpe avek limenm.

En sosyete ki annan respe pou lord, lape e sekirite.

En sosyete ki annan konpasyon ek solidarite.

Se sa ki nou bezwen pou realiz nouvo rev pour Sesel.

Me malgre vizilans ek aksyon servis Lord piblik, nou sosyete i kontinnyen ganny menase par en mare krim, konsonmasyon ek trafik drog, vyolans, delenkans sosyal.

Serten nou sitwayen napa okenn respe pour Lalwa.


Me les mwan dir zot Lalwa se Lalwa e personn, personn, dan sa pei i pa an deor Lalwa.

Lalwa pou kontinnyen azir dan en fason pli ferm posib avek tou kriminel, tou delenkan.

Zot pou ganny zot pinisyon ki zot merite.

Mr Speaker, Ser frer ek ser Seselwa, en laspe fondamantal dan legzersis mon responsabilite koman Prezidan Larepiblik se dyalog ek konsiltasyon.

Mon’n toultan krwar ladan.


Se enn bann rezon ki ti pous mwan kree Komite Konsiltatif Nasyonal lannen pase.

Nou’n rankontre plizyer fwa e nou pe kontinnyen rankontre.

Nou dyalog i fran, onnet e ouver.

Napa size ki pa abordab.

Pou nou sa ki enportan se lentere nou pei.

Lentere nou pei i ganny promouvwar e defann par nou diplomasi aktif egalman.
Nou pozisyon ferm e nou pledwari pou lakoz bann pti Leta Zil, Lekonomi Ble, sanzman klimatik e lanvironnman an zeneral in konfirm role leadership ki Sesel in asimen.

Nou en pei ki ganny respekte e rekonnet par kominote enternasyonal.

Lentere nou pei i ganny osi promouvwar e defann avek viger par nou Lafors Defans.

En lafors profesyonnel, byen formen, patriyotik ki fer lafyerte nou pei.

En Lafors ki pare touzour defann souvrennte Sesel.

In fer son prev avek bravour dan nou lalit kont piratri.
En Lafors ki ganny demande pou partisip dan bann manev militer rezyonal, akoz i enn bann meyer lafors defans dan larezyon.

Nou remersye zot pou sa travay ekselan ki zot pe fer.

(Applause) PRESIDENT JAMES ALIX MICHEL Mr Speaker, Ser frer ek ser Seselwa, Linite nasyonal, stabilite, larmoni sosyal, solidarite, kontinite i bann pilye nou lavenir.

Ozordi se lokazyon pou mwan renouvle mon langazman pou kontinnyen diriz sa pep fyer ver en meyer lavenir.
(Applause) PRESIDENT JAMES ALIX MICHEL Pou reste konekte avek lepep.

Mon afirm mon langazman pou ansanm avek zot pourswiv e realiz sa nouvo rev pour Sesel.

Nou’n fer bokou sikse.

Defi i ankor la, defi i ankor annan, me zanmen nou konfyans dan lavenir in osi for.

Zanmen nou vizyon in osi kler.

Zanmen nou vizyon in osi byen defini.

Sa konfyans ki zot in kontinnyen fer mwan i en sours lenspirasyon pour mwan.

Mon reflesi lo la sak fwa ki mon rankontre serten difikilte dan legzersis mon fonksyon.
Sa parkour ki nou’n konmanse ansanm in anmenn mwan lwen, in anmenn nou lwen.

I pe kontinyelman ouver nouvo loportinite pou nou pei.

Ansanm nou pe batir en pti nasyon modern, dinamik, prevwayan dan nou kwen lemonn.

En model larmoni, lape, linite e tolerans pour lemonn.

Ki mannyer nou pa kapab fyer nou lakonplisman?

Ki mannyer nou pa kapab fyer nou pei?

Ki mannyer nou pa kapab fyer nou nouvo rev?

Partou kot nou ete annou re-dedye nou pou progre nou pei e byennet nou pep.
Nou nouvo rev i konmans avek sa.

Nou nouvo rev i baze lo nou linite nasyonal.

I baze lo nou larmoni konman en pep.

En pep solider en pep patriyotik.

Nou nouvo rev i ganny enspire par lanmour pou nou patri.

Ansanm, annou proklanm fyerman ‘Mon kontan Sesel’.

Ki Bondye i kontinnyen beni nou e beni nou patri.

Mersi.

(Applause) MR SPEAKER Mersi Msye Prezidan pou ou diskour.

Lo non Lasanble mon ti a remersi ou ankor enn fwa, osi mon ava envit bann envite ki avek nou la pou nou cocktail tradisyonnel.
Avek sa non meeting i adjourn ziska Lendi bomaten.

National Assembly Leaders Reply Monday 3rd March 2014 MR SPEAKER Bonzour le 2 Dirizan dan Lasanble Nasyonal.

Bonzour tou bann Manm Lasanble Nasyonal.

Bonzour tou bann ki pe ekout nou dan lakour.

Ozordi nou pe zwenn premye zour pou repons lo Diskour Leta Lanasyon ki ti ganny prononse par Prezidan Merkredi le 26 Fevriye.

Parey tradisyon, nou pou komans avek reply par Leader Lopozisyon swivi par Leader of Government Business.
Donk alor, mon pou envit Onorab David Pierre, Leader Lopozisyon pou pronons son Diskour.

Onorab.

Request Onorab.

HON DAVID PIERRE Mersi Mr Speaker.

Ser Manm koleg Onorab, ser frer Seselwa, bonzour.

Mr Speaker, i fer mwan en tre gran plezir pou mwan, koman Leader Lopozisyon dan Lasanble Nasyonal, pou reponn a Ladres lo Leta Nou Nasyon, prezante par Prezidan Larepiblik Msye James Michel dan nou Lasanble Nasyonal, Merkredi le 26 Fevriye 2014.
Mr Speaker, Sesel i nou pei e i responsabilite nou tou, pe enport ki nou ete, pou nou zwe nou rol e fer nou kontribisyon pou elev Sesel lo sa pli o nivo ki potansyelman nou koman en pei nou kapab arive.

Par egzanp, ou ki pe ekout mwan, si ou en travayer dan Sekter Piblik, zwe ou rol.

Azir koman en profesyonnel e donn sa meyer servis ou lot frer Seselwa ki bezwen sa servis e fer li dan lentere ou pei e ou frer Seselwa.

Ou ki dan Sekter Prive ou annan menm resposabilite anver ou frer e anver ou pei.
E mwan koman Leader Lopozisyon, mon rol se pou kestyonn Gouvernman e fer zot rann kont avek lepep Seselwa, fer sir ki zot gard zot promes e fer sir ki zot travay dan lentere lepep.

Mon komans koumsa Mr Speaker, akoz parey mon’n toultan dir, tou sa ki bon pou Sesel, i bon pour tou Seselwa.
Mon komans koumsa Mr Speaker, akoz pandan ki Prezidan in koz lo serten lakonplisman son Gouvernman pandan sa dernyen lannen, dan sa menm Diskour, in osi fer lepep Seselwa realize ki son Gouvernman in fail dan plizyer lenstans pou realiz plizyer lobzektif ki zot in set pou sa pei pandan sa dernyen 10an.

I donk, mon lentansyon ozordi pou mwan koz lo sa bann size, fer mon kontribisyon e demann Gouvernman pou rann kont lepep, donn lepep Seselwa lenformasyon lo bann size ki konsern li.
Fer Gouvernman vin pli transparan e fer Gouvernman vin pli accountable.

Anmenmtan Mr Speaker, mon oule donn en alternativ lo kwa ki nou devret fer pou redres serten sa bann size, pour ki nou pei i ganny pouse pli devan, dan en fason ki lepep Seselwa i a vwar en lalimyer.

Mon apresye ki Gouvernman Parti Lepep in agree ki zot pa’n reisir dan plizyer zot lobzektif.

Lekzanp i ler Prezidan i koz lo sityasyon labi drog ek lalkol parmi nou popilasyon e sirtou parmi bann zenn.
Sa i en sinny ki zot in fail dan zot lobzektif pou kree en lanvironnman sen pou nou zenn e zot pankor reisir dan zot stratezi pou efektivman konbat kont drog dan nou pei Sesel.

Mon a fer zot rapel ki Prezidan Larepiblik limenm, zour son linogirasyon, le 14 Avril 2004, ti fer remarke ki, e mon quote:- “I will continue to create the conditions that will foster the development of our youth.” Unquote.

Kestyon alor i akoz ki nou dan sa sityasyon ozordi?

Akoz ki zot in fail?


Kwa konkretman ki zot anvi fer pou redres sa nouvo realite?

Gouvernman i bezwen donn lepep Seselwa en kont randi.

Ler i koz lo bann dimoun ki pran loan pou fer en pti biznes e apre demande ki son loan i ganny written-off akoz son biznes pa’n reisir.
Sa i en sinny ki Gouvernman in fail dan zot stratezi pou donn sa bann pti antreprener Seselwa sa kapasite e sipor pou li fer sa market research, pou fer sir ki i vwar si son biznes i fer sans e i kapab vin viab e pour donn li sa bon formasyon pou li kapab run son biznes, kot i pa pou tonm dan fait.

Kote ki zot in al mal?

E dir nou ser, frer Seselwa, kwa ki zot anvi fer pou redres sa realite?
E ler Prezidan i koz lo lazistis sosyal e fer nou rapel ki in gard son promes pou ogmant saler travayer e pansyon nou bann dimoun aze ek bann ek dezabilite, mon oule aport mon sipor pou sa desizyon akoz i vre ki bann saler dan Sekter Piblik ti vreman tro ba e pansyon bann vyeyar pa ti zistifye zot depans de baz pou en mwan konplet.

Me eski lazistis in vreman ganny fer dan tou son sans, an relasyon ek sa size.

Mwan mon dir non e mon a donn 3 lenstans akoz i non.
Premyerman, akoz ki bann dimoun aze pa’n ganny en logmantasyon 20 poursan ki ti pou tonm R550 olye ganny zis R200?

Dezyenmman.

Akoz ki bann dimoun ek dezabilite in ganny zis R140 olye R516 ki ti pou reflekte en logmantasyon 20 poursan?

Trwazyenmman.

Akoz ki ozordi bann travayer dan Sekter Piblik ki pa lo kontra i ankor pe ganny en gratite R20 mil, apre 15an?

Eski pa in ler pou nou revwar sa sityasyon e fer bann koreksyon ki a reflekte meyer zistis sosyal pou sa bann dimoun?
Mr Speaker, ler Msye Michel i dir nou ki zot pe met bann mekanizm anplas pou fer sir ki napa labi dan Lazans Welfare.

Mon ankouraze e mon siporte.

Me fodre ki nou garanti lazistis e fer sir ki bann ki pli feb ki vreman bezwen, i ganny sa lasistans lo sa standar ki pou permet zot viv dan dignite; Mr Speaker, ler Prezidan i koz lo lademokrasi dan Sesel e lo sa nesesite pou nou demokratiz ankor plis nou bann Lenstitisyon ki pilye nou demokrasi.
Sa i fantastik, me i fer mwan realize ki zot in fail pou atantivman ekout e reponn a sa leokri pandan sa dernyen 10an, pou plis reform demokratik dan Sesel e pou fer bann sanzman ki elev Sesel lo sa ran en demokrasi konplet dan lizye lemonn.

Lademokrasi Mr Speaker, i egzize ki en Gouvernman i donn lepep lenformasyon ki pa met an koz sekirite piblik me ki konsern lepep, akoz anba en demokrasi, the people have the right to know.
Akoz se sa ki kapab edik en pep e ed li pou fer bon desizyon lo bann size enportan e ki konsern li.

Par egzanp Mr Speaker, si nou donn Seselwa bon lenformasyon e aler, i a ed nou konnen ki pozisyon vizavi bann size, dizon ekonomik e lezot, parey leksplorasyon petrol.

Kimannyer vreman sa bann bato lapes ki Prezidan in koz lo la pou ganny zere.

Sa i a ed nou kapab determinen si i annan Security Clearance dan pei oubyen napa.
I a ed nou pou pli byen konpran ki fason sa Home Ownership Scheme i marse eksetera e lepep Seselwa i a dan kler.

Gouvernman i bezwen bouz dan sa direksyon e vin pli transparan.

E Mr Speaker, ler Prezidan i koz lo Linite Nasyonal, i fer mwan realize ki zot in fail pou pran loportinite ki’n la a zot dispozisyon pandan sa dernyen 10an, pou zot met anplas en framework e en platform pou nou, koman en Nasyon, konplet sa prosesis ki pou anmenn vre linite nasyonal dan nou pti pei Sesel.
An 2004 ler Prezidan ti inogire, i ti profit sa lokazyon pou fer nou konpran ki dan son vizyon, i vwar linite ek larmoni parmi Seselwa.

Me Mr Speaker, 10an in deza fini koule.

Mwan mon enn sa bann dimoun ki vreman krwar dan lenportans rekonsiliasyon nasyonal e linite nasyonal akoz mon en Seselwa ki kontan son pei e mon donn mon langazman pou mwan fer mon kontribisyon pozitiv dan sa nouvo langazman pou anmenn vre linite nasyonal ki pou dirab dan nou pti pei beni ki apel Sesel.
Annefe, Mr Speaker, boner an 2012, dan sa menm Lasanble, mon ti reponn a en lot Diskour prezante par sa menm Prezidan, dan ki mon ti adres sa size rekonsilyasyon e linite nasyonal, e dan ki mon ti klerman refer sorti sa size le 5 Zen 1977 e ozordi mon satisfe ki Prezidan, sirtou antan ki i sef Parti Lepep, in komans adres sa size.
Mr Speaker, dan tou bann gran pei dan lemonn kot zot in pas atraver bann faz, kot popilasyon in ganny divize dan en fason profon atraver serten levennman, tel parey ti arive isi Sesel le 5 Zen 77, bann Leaders modern in pran bann gran pa pour rekonsilye e Sesel, nou napa swa.

Nou bezwen pran sa bann menm gran pa. Dan sa prosesis, wi, i annan ki pou bezwen met zot lafyerte dekote, me i neseser, e dan sa konteks, pou Sesel, Prezidan Larepiblik i bezwen fer the first move, parey in dir.
E sa pou vedir ki i bezwen pran bann mezir drastik an sa ki konsern le 5 Zen.

Legzanp, le 5 Zen pa pou kapab ganny selebre koman en Lazournen Nasyonal, non pli koman en konze selebrasyon.

Anplis, koman en sinny ki Gouvernman Parti Lepep i serye dan sa demars, zot bezwen, o pli vit posib, vin ek sa framework neseser ki pou etablir labaz pou diskisyon lo sa size, kot bann diferan personnalite ek bann diferan lopinnyon e pozisyon dan sosyete i a bezwen ganny enkli, an kontan bann NGOs.
An adisyon, Mr Speaker, Parti Lepep i bezwen aksepte ki bann ki’n ganny afekte ek sa levennman i bezwen ganny loportinite pou zot grieve e zot bezwen ganny respekte pou sa.

Sa bann demars i a sinifye en gran sinny ki nou’n matir e nou’n pare pou pran bann gran pa ver rekonsilyasyon Nasyonal.

E mwan, mon napa okenn dout ki Sesel i a reisir dan sa demars.

Akoz bann ki’n ganny afekte i a ganny en swa pou zot reazir pozitivman ver en tel zes.
Prosesis i a komanse e nou ava pe vir ver semen vre prosperite, kot lanasyon antye i a santi li konte, respekte e vreman form parti sa gran nasyon for ki apel Nasyon Seselwa.

Sesel i bezwen tou Seselwa.

Pou vre progre, nou bezwen kontribisyon sak Seselwa ki ne lo sa later Sesel.

No one should be cast aside.

Pa akoz ni son krwayans politik ou larelizyon, ni son kouler lapo, ni son stati sosyal dan lasosyete, ni si i en zonm oubyen si i en fanm.
E se la kot sa vre demokrasi, tolerans, respe, lonnekte e responsabilite i antre.

Sesel i bezwen fond son bann Polisi lo bann gran prensip demokratik e sa bann prensip i bezwen ganny respekte.

Nou lalwa siprenm, ki nou Konstitisyon i bezwen vin the real window of democracy dan nou pei Sesel e tou nou bann lezot Lalwa i devret dekoul from nou Konstitisyon.

Seselwa pe esper sa gran moman arive, kot tou i ganny dirize par bann bon Lalwa kot i a napa personn ki avar par lao sa bann Lalwa.
E donk sa i fer mwan zwenn avek lepep Seselwa pou lans en lapel ek Gouvernman Parti Lepep, pou anmenn bann Lalwa ki modern, ki demokratik e ki vreman reflekte the spirit of nou Konstitisyon.

E dan sa loptik mon oule fer 2 lapel ek Legzekitiv.
Premyerman, i konesans komen, ki mon ti vot kont sa nouvo Public Order Act ki ti pas devan Lasanble Nasyonal an Desanm 2013 e i dan sa loptik e lo non pli gran lademokrasi ki mon oule lans en lapel pou demann Gouvernman pou revwar ki kalite lamannman ki kapab ganny fer, pou fer sir ki sa nouvo Akt i vin enn ki pli dan lentere lademokrasi e ki sofgard pli byen bann gran drwa fondamantal e Konstitisyonnel lepep Seselwa.
E Mr Speaker, mon dezyenm lapel i viz ver en nouvo Lalwa ki sipoze pas devan Lasanble Nasyonal, anonse par Prezidan Larepiblik dan son Diskour.

Pandan ki mon satisfe ki Prezidan in koz lo lentrodiksyon en nouvo Lalwa an relasyon ek trafik imen isi dan nou pei Sesel e an tan ki trafik imen ti en size diskisyon ant mwan menm ek Prezidan Larepiblik pandan nou dernyen tet-a-tet le 12 Fevriye sa lannen, mon ankouraze ki Sesel in ganny kouraz pou envit Nasyon Ini pou vin fer en letid lo sa size dan nou pei.
Me mon trakase ek rezilta preliminer sa letid.

Se pour sa rezon ki mon pou siport lide en nouvo Lalwa ki devret sa labaz lo ki Sesel pou debout pou defann son teritwar kont trafik imen, ki debord lo bann size parey leksplwatasyon seksyel kont nou bann zenn fiy, osi byen kont bann ki oule servi Sesel koman en pei destinater pou bann tel akt kont bann zenn fiy sorti dan bann lezot pei, sirtou dan Les Lerop.

Sa Lalwa pou bezwen osi donn Seselwa, osi byen ki etranze, proteksyon kont leksplwatasyon lo travay.
Parey ki i pa tolerab pou en Seselwa ganny eksplwate dan son travay, nou dan PDM nou krwar ki i egalman pa akseptab pou en travayer etranze ganny eksplwate dan son travay lo nou later Sesel.

I kapab sorti Lenn, Lasin, Madagascar, Kenya, Sri-Lanka eksetera, me son drwa imen i bezwen ganny respekte.

Se sa, sa greatness ki mwan koman Leader Lopozisyon dan Sesel, mon anvi vwar nou pei atenn.
Mr Speaker, sa nouvo Lalwa i devret osi donn nou, koman en sosyete, sa loportinite pou nou redres sa sityasyon, kot in annan en leokri pour plizyer lannen e sa se pour adres sa diferans dan laz kot en zanfan i mazer, 18an, konpare ek laz kot sa menm zanfan i kapab angaz li dan aksyon seksyel e sa se 15an.

Si nou fer sa i a ed nou pou konbat dan en fason pli for kont child prostitution e kont lansentman anba laz.

2 monst ki pe montre zot figir dan nou sosyete ozordi.
Mr Speaker, dan menm lalinny, ler nou pe koz Lalwa, mon oule adres sa size, bann malez sosyal ki pe afekte nou pei e nou pep.

Gran koman pti.

Zonm koman fanm, me sirtou lazenes Seselwa.

Sa ki sagrinab i se ki nou konnen Mr Speaker, ki labi drog i enn bann pli gran fakter ki responsab pou koz sa dekadans dan nivo moralite, dan nivo valer lavi e dan nivo valer spirityel.

Me eski Gouvernman Parti Lepep pe donn sa size sa latansyon ki en tel sityasyon i merite?
Eski zot pe vreman konpran sa lirzans avek ki zot devret vreman met lanmen lo sa sityasyon?

Non, mon pa vwar ase levidans.

Me sa ki mon konnen i se ki in ler pou Gouvernman, pou, take the bull by the horns e seryezman adres sa size.

Pa zis ek parol me ek bann aksyon konkret e dan son totalite.

E an relasyon ek sa size, mon’n atantif, ler Prezidan in koz lo bann Lalwa ki pli for e bann santans ki vreman pinitiv.

Mon dakor.

En boug ki’n fer son fot i bezwen pey son konsekans.
Wi, nou bezwen bon Lalwa, nou bezwen pinisyon ki efektiv.

Me eski sa 2 keksoz tousel i ase?

Mwan, mon dir non.

Zis sa 2 keksoz tousel i pa sifi, akoz zot zis 2 bout dan en puzzle.

Koman enn bann Dirizan dan sa pei kot i annan 90 mil dimoun, mon konnen ki nou pa kapab afford pou nou perdi okenn Seselwa, kondannen dan en prizon, koman en bon nanryen, zis akoz in komet en gran lerer.
Se dan sa loptik, ki mon anvi dir ek sa pep, ki vre lazistis i devret ekzize ki apard ki kondann li, nou bezwen osi donn sa endividi sa loportinite pou li refer dan prizon e plitar sorti koman en zonm ou en fanm ki pli for, pli responsab, pli pozitiv e pli byen prepare pou rezwenn son kominote, kapab e determinen pou li fer en kontribisyon ki pozitiv anver son fanmiy e anver devlopman ekonomik nou pei Sesel.

Alors Mr Speaker, apard ki pini li, annou osi reabilit li.
Dan sa lalinny, mon kapab dir ki se la lo sa kote ki Gouvernman Parti Lepep in fail plizyer sa bann tel prizonnyen, me nou pa kapab kit nou lebra krwaze, sansan, dan 10 a 15an ler prizon i larg serten hardened criminals ki pa’n ganny reabilite, ou ki pe ekout mwan, ou fanmiy e i kapab mwan menm, nou pou kapab vwar nou pe pey lekonsekans akoz i posib ki nou pou vin en viktim en tel endividi.

Donk, Mr Speaker, nou sistenm Zidisyer i bezwen kapab delivre en vre sans lazistis.
Nou prizon i devret kapab delivre reabilitasyon e nou sosyete i devret kapab delivre pardon.

Alors PDM i dir ki dan nou lalit kont drog, krim e bandisite, Sesel i bezwen pozisyonn li pou fer sa bann keksoz swivan: Premyerman.

Gouvernman i devret met pli gran lanfaz lo the root cause of sa problenm labi drog e idantifye meyer fason pou nou kapab redwir sa dezir pou lazenes Seselwa servi drog.

Dezyenmman.

Met Lalwa anplas ki pou asire ki santans en prizonnyen pa pirman pinitiv me osi reabilitativ.
E sa menm Lalwa i a donn bann Ziz ek Lakour sa kapasite pou zot fer bann lord ki enpoz reabilitasyon pou en kondannen, an prenan kont bann rapor, bann evaliasyon ki bann eksper i a fer lo sa kondannen.

Bann Ziz i a annan sa pouvwar pour fer bann revi periodikal e pran bann desizyon ler i apropriye.

Trwazyenmman.

Gouvernman li, i devret met anplas bann resours finansyel e materyel.
Bann progranm, bann Polisi, bann lenfrastriktir, bann Lenstitisyon e antrenn bann eksper Seselwa e tousala, avek bi pou siport sa Lalwa.

Sa ki mon pe dir i senp.

I se ki en ex-prizonnyen i devret en zonm oubyen en fanm reabilite e formen, ki kapab fer en kontribisyon dan lasosyete e lasosyete i devret donn li sa loportinite.

Sansan nou pou reste en sosyete kot napa en vre sans legalite dan kalite loportinite ki nou pe donn lepep Seselwa.
Mr Speaker, apard labi drog i annan bann lezot fleo ki pe ronz nou sosyete e anba direksyon Parti Lepep, Seselwa in witness en degradasyon dan nivo moralite e spirityalite e bokou nou sitwayen in perdi sa valer travay dir e se lazenes Seselwa ki’n perdi plis.

E mwan mon egzize ki nou bezwen repran kontrol e ki nou napa letan pou perdi.

Nou bezwen adopte en holistic approach pour ki nou konbat sa bann fleo.

Annou rod en solisyon ki pran an konsiderasyon tou laspe lavi lepep Seselwa.
Rol ledikasyon par egzanp.

PDM i dir ki nou bezwen en sistenm ledikasyon dan sa pei, ki viz ver vre kalite, en sistenm ki marse e en sistenm ki donn rezilta.

Nou bezwen envestir dan teknolozi e dan bann bon progranm ek bann gran lobzektif ki tanzib dan nou bann lekol, ki apropriye pou diferan laz zanfan e ki kapab ganny mezire.

Nou bezwen met a dispozisyon tou nou bann ansennyan Seselwa, ki nou konnen zot ranpli ek potansyel, sa posibilite, sa meyer formasyon e sa pli meyer kondisyon travay posib.
Nou bezwen adopte en sistenm ki egzize ki nou bann zanfan i atenn sa pli o nivo disiplin, kot zot konpran ki napa lansennyman san respe pou nou bann Ansennyan e lezot kanmarad.

E san lord ek lape dan nou bann laklas e dan nou bann lekol.

Prezidan Larepiblik in plito koz for lo son plan imedyat pou donn sibvansyon lo laptop pou bann zanfan S5.

Mon apresye, me mon krwar ki nou bezwen al bokou pli lwen ki sa.
Mr Speaker, nou lafors Lapolis i osi annan en rol pou zwe dan konbat kont bann malez sosyal ki pe arive dan sa pei.

Me pou en kantite letan, Seselwa in perdi konfyans dan nou lafors Lapolis, menm si resaman in annan en pti amelyorasyon.

Alor, en statement ki mon anvi fer sorti ozordi dan sa Lasanble Nasyonal i se ki Sesel i senpleman bezwen en lafors Lapolis ki efikas e ki profesyonnel.

Zofisye Lapolis i bezwen disiplinen.


PDM i dir ki moman in arive pou nou annan en lafors Lapolis ki amelyor son ethics e ki demontre respe pou zot prop Kod Kondwit.

En lafors Lapolis ki’n ganny byen edike lo lenportans e valer zot misyon pou mentenir lape e sekirite dan sa pei.

E pou nou reisir akonplir sa, fodre pa ki nou per, Mr Speaker, pou edik zot, pou disiplin zot, pou elev zot standar.
Me fodre pa ki nou osi per pou donn zot en saler e bann kondisyon travay ki rezonnab e ki reflekte e ki konparab ek kalite saler ki bann etranze dan sa Profesyon pe rezouir.

Fodre pa ki nou ezite, Mr Speaker, pou donn konpansasyon e konsiderasyon bann Zofisye Lapolis ki bon, ki onorab e ki egzanpler dan zot travay.
Ser, frer Seselwa, si nou vreman anvi en lafors Lapolis ki kapab protez nou osi byen ki bann etranze kont krim e ki kapab mentenir lape dan nou pei, fodre pa ki nou ezite pou envestir dan teknolozi.

E si vreman nou senser e nou anvi ki nou Lavil i reste safe e an sekirite, annou donn nou lafors Lapolis sa resours pou enstal kamera sirveyans partou dan tou kwen nou Lavil.
Mr Speaker, si Gouvernman Parti Lepep i vreman anvi ki nou elev standar dan kalite envestigasyon ki ganny fer dan sa pei apre ki en krim in ganny komet, pou ki nou ganny rezilta ki reflekte larealite sa krim, annou pa per pou envestir pou amelyor sa kalite Forensic Service ki nou pe donn lepep Seselwa ozordi.

Mr Speaker, Prezidan in osi koz lo reform dan Lasante.
I vre, nou pa kapab annan en bon sistenm Ledikasyon, ni en bon lafors Lapolis, ni en lekonomi ki solid eksetera, si nou napa en pep ki an bonn sante.

As the saying goes:- Without Health Everything is Nothing.

Alor i lozik pou nou konpran akoz ki Seselwa pe demann en meyer sistenm Lasante e akoz ki Seselwa pe demann reform dan lasante ki efikas e ki vitman.

Sa ki nou pe demande i senp.

Seselwa i oule en sistenm Lasante ki delivre kalite servis pou tou Seselwa, kan e kote, ki nou bezwen sa fasilite.
En pasyan ki pe esper en lanbilans Takamaka i bezwen kapab ganny sa servis dan en dele letan ki rezonnab.

En vyeyar ki pe esper en vizit sorti kot en Zofisye Lasante i bezwen kapab ganny sa vizit on time e en Seselwa ki’n ganny en preskripsyon pou en latizann dan klinik Larivyer Anglez pa kapab ganny demande pou espere ziska ler en transpor i anmenn sa latizann sorti Mont Fleuri akoz Larivyer Anglez napa.
Seselwa pa pare pou aksepte en sityasyon kot ou al dan en Lopital pou ou ganny en gerizon e ler ou fer levanter ou’n anmas en lenfeksyon dan sa menm Lopital ki sipoze geri ou maladi akoz bann nivo lizyenn de baz pa lo standar.

Seselwa pa pare pou aksepte ki sa Minister napa sa kapasite pou met anplas en stratezi pou garanti ki i annan ase disan dan blood bank dan en sityasyon routin kot in vin sistemik prezan, pou en fanmiy al fer debrouy pou ganny disan ler en pros i bezwen al fer en loperasyon.
Mr Speaker, sa pa kapab arive dan en pei kot Prezidan limenm in dir nou ki pli gro porsyon Bidze i al pour lasante.

12.9 poursan.

Me 12.9 poursan i en gro sif e i fantastik.

Me sa i devret osi fer Seselwa reveye e demann zot lekor en kantite kestyon lo lafason ki sa larzan pe ganny zere dan sa Minister.

Eski nou pe ganny valer pou nou larzan an term swen e an term servis?

E eski nou pe met ase lanfaz an term kalite lantrennman, loportinite e kondisyon travay pou bann ki dan sa profesyon?
Annou montre nou bann travayer Lasante ki nou koman en pei nou apresye sa travay dir e nob ki zot pe fer pou kontribye pou fer sir ki Seselwa i reste en pep an bonn sante.

Lo sa not, Mr Speaker e apre ki monn fer en tour dorizon lo sa bann Sekter esansyel dan Gouvernman, mon pa kapab fail pou realize ki nanryen pa pou ganny akonplir san en lekonomi ki for.

E sa i anmenn mwan lo sa size lekonomi Sesel.


Prezidan Larepiblik in dir nou ki nou krwasans ekonomik an 2013 ti 3.5 poursan e ki progre Nouvo Sesel i repoz lo en lekonomi ki solid.

Me ki sa i vedir pour la grann mazorite Seselwa?

I annan 2 gran realite ki nou bezwen aksepte.

Premyerman, pri lavi dan Sesel i kontinnyelman ogmante.

E dezyenmman, nou ankor annan fanmiy Seselwa ki pe viv dan lapovrete.
Me malerezman, Prezidan Larepiblik pa’n dir nou bokou lo son vizyon pou adres sa 2 problenm, nou pa’n tann koz lo en stratezi pou redwir koud lavi e pou redwir lapovrete dan Sesel.

PDM i krwar ki Gouvernman i bezwen step in ek en vizyon kler pou adres sa sityasyon.

Seselwa pa kapab vwar li pe viv anba presyon zis pou li kapab mentenir en lavi ki normal, kot i kapab reste dan son pti lakaz, pey son bann bills e aste manze pour son fanmiy.
E Mr Speaker, mwan koman Leader Lopozisyon dan Lasanble Nasyonal e koman Leader PDM mon pou fer serten propozisyon ek Gouvernman lo kwa ki nou bezwen imedyatman redrese dan sa pei, pou amelyor nou lekonomi e donk amelyor lavi lepep Seselwa.

Premyerman.

Pour komanse mon a fer zot rapel ki ler Prezidan Michel ti inogire an 2004, i ti dir ek lepep Seselwa e mon quote:- “I see a society where there is no place for corruption and favouritism.” Unquote.
Mr Speaker, nou bezwen ferm tou sa laport ki ankouraz posibilite koripsyon dan sa pei.

Ki se swa dan Sekter Prive oubyen dan Sekter Piblik.

Customs i enn sa bann area ki nou bezwen met anba mikroskop.

Mon lans en lapel ek Gouvernman pou konpil en bilan lo travay Customs pandan sa dernyen 5an.
Alors, PDM i krwar ki Gouvernman i devret osi ranforsi son zefor pou lager kont sa fleo atraver kreasyon en Independent Commission Against Corruption kot dimoun ki annan en ot lentegrite i a travay a latet sa Komisyon.
Dezyenmman, PDM i dir ki Gouvernman i bezwen envestir pou amelyor e profesyonnaliz Seychelles Revenue Commision enkli Customs, avek bi pour nou seryezman amelyor koleksyon e reveni atraver tax, pou fer sir ki ler en pti Seselwa ki pe rente e pey son tax en gro biznesmenn ki pe fer milyon, i osi pey son tax e bann duties, parey i devret peye, pou ki Gouvernman pa perdi milyon atraver evazyon dan tax.

Sa i ava met plis larzan dan fon Leta, pou ki pei i a re- envestir dan Seselwa.
Trwazyenmman Mr Speaker, Gouvernman Parti Lepep i bezwen ranforsi kapasite e profesyonnalizm Ladministrasyon e Servis Piblik, pou fer sir ki bann Minister, Lazans e Departman Piblik i donn bon servis e respekte lafason ki zot zer e depans larzan piblik.

Lepep Seselwa i egzize ki mis-management e gaspiyaz larzan piblik fodre i vin en size lepase.

Fodre ki bann ki responsab dan Sekter Piblik i respekte bann Lalwa ki diriz lafason ki zot depans nou larzan.

E fodre ki i annan konsekans pou bann ki kas Lalwa.
Nou pa kapab kontinnyen travay dir koman en pep e fer nou kontribisyon zis pou nou vwar nou larzan ganny gaspiye oubyen, parey angle i dir, nou pa kapab les tax-payers money go down the drain.

Nou lans en lapel pou plis transparans dan travay Gouvernman.

Katriyenmman Mr Speaker, lo sa not, nou a demann Gouvernman pou vin ek bann nouvo financial instructions, bann ki modern e ki pli egzizan, avek bi pou protez pli byen ankor larzan piblik.
Senkyenmman Mr Speaker, diversifye nou lekonomi e servi nou bann kontak aletranze pou agrandi marse pou bann biznes Seselwa.

Kree an baz ekonomik ki osi fonde lo pti e mwayen biznes e kree bann kondisyon ki pou garanti ki se Seselwa ki a latet sa bann biznes.

Donn incentives Sekter Prive kot i annan lespas, pou ki zot kapab get dan posibilite ogmant zot travayer.
Pa fye zis lo 2 labank pou provide kapital parey Prezidan in dir nou, me anmenn tou bann labank e bann lezot akter e fer sir ki tou bann stakeholders i zwe zot rol, enkli Chamber of Commerce.

Sizyenmman Mr Speaker, envestir dan meyer teknolozi e atrakte meyer lenvestisman sirtou dan domenn lapes ek touris.

Sesel e Seselwa i bezwen ganny maksimonm ek sa de lendistri.

E evite ki i annan leksplwatasyon par etranze lo nou bann resours natirel tel ki nou lanvironnman e dan lapes.
Setyenmman Mr Speaker, aprann kolekte bon statistik, fer bon market research e fer sir ki travayer Seselwa i ganny well trained pou match bann dyob lo marse lanplwa lokal.

Annan en stratezi ki garanti ki i fasil pour en zenn Seselwa ganny son premye job e met lalwa strikt anplas ki pour anpese ki travayer Seselwa i ganny abize dan son prop pei.

Sa i serten bann reform ki nou bezwen fer e apre sa, Gouvernman i a bezwen vin ek bann stratezi kler lo ki fason zot pou spesifikman redwir lapovrete dan nou pei.
Dan zot stratezi, PDM i demande ki Gouvernman i anmenn sa konponan kot zot a revwar nou marse lenportasyon komodite de baz avek bi pour redwir pri sa bann komodite.

Mr Speaker, i osi esansyel ki ler nou pe koz lo fer desann pri lavi, i enportan ki nou get sa konponan prodiksyon lokal.

E zisteman, Prezidan Larepiblik in dir nou ki pou annan en revival dan sekter lagrikiltir.

Mr Speaker, sa i enn bann size ki preokip mwan.


Nou lendistri lagrikiltir in preski ganny detrir pandan sa bann dernyen lannen, me i responsabite nou tou pour ede relev sa lendri.

Fermye Seselwa i merit tou nou sipor.


E mwan mon dir ki Polisi Gouvernman i devret enn ki kler e ki vize ver prodiksyon fri, legim e lavyann lokal ki soutenab e ki de kalite e ki kapab ganny mete lo marse lokal a en pri abordab e pour garanti stabilite dan pri kot nou pa ganny afekte par bann gran lenstabilite dan pri bann tel komodite ler i arive lo marse enternasyonal.
Fodre pa ki nou bliy sa leson ki nou ti gannyen an 2007-2008 ler ti annan en kriz mondyal dan pri manze Mr Speaker, ozordi dan lemonn i annan anviron 1.02 bilyon dimoun ki ganny konsidere koman “food insecure individuals”.

MR SPEAKER 3 minit Onorab.

HON DAVID PIERRE PDM i dir ki fodre nou elimin sa menas kot i annan okenn posibilite ki okenn Seselwa i vin enn sa statistik dan bann lannen ki pe vini.
Mr Speaker, mon pa zis anvi vwar en revival dan sekter lagrikiltir, me mon osi anvi vwar en revival dan nou Cottage Industry e nou lendistri prodwir artizanal.

Nou konnen ki i annan en kantite Seselwa ki ganny zot lavi atraver prodwir artizanal, me nou konnen ki zot pe ganny menase par lefe ki i annan bann imported finished products sorti dan diferan pei ki pe rantre lo nou marse lokal a en pri redwir.
Gouvernman i bezwen reazir e get dan posibilite entrodwir en levy lo sa bann prodwir fini enporte pou protez nou bann artizan lokal osi byen ki pou protez en parti nou kiltir e nou leritaz nasyonal.
E ankor avek bi pour protez sa lendistri i enportan ki ler Gouvernman i negosye ek bann envestiser dan domenn lotelri, i osi negosye sa posibilite pou sa bann artizan fer biznes e tranzakte ek sa bann letablisman pour ki sa bann artizan i kapab vreman angaz dan zot biznes, ganny zot lavi e repey zot bann loans anmenmtan ki zot sonny zot fanmiy.

Annou protez nou pep, annou protez biznes Seselwa.

Annou fer lendistri touris vin enn ki rantab pour Seselwa.
Mr Speaker, letan ki mon pe koz lo proteksyon serten lendistri mon anvi profite pou osi koz lo en lot kalite proteksyon e la mon anvi koz lo proteksyon nou pep kont dezas natirel.

Nou pei, pli spesifikman La Digue e Praslin to a lesser extent, in resaman ganny frape par gro lapli enpe parey sa ki zabitan Sid ek Les Mae ti sibir lannen pase.
Zabitan La Digue ti dezapwente pou aprann ki zot zil ti enn ki ti annan bokou salte, e ki i ti enn ki ti warant en travay e revi global vizavi zot sistenm drenaz e zot sistenm sewerage.
E donk zabitan La Digue in demann mwan pou lans en lapel ek Gouvernman pou gard zot promes e rod finansman e envestir, o pli vit posib pou met an realite en master drainage system e en master sewerage system pou fer ki i vin mwen probab ki ler en lapli i tonbe, zabitan La Digue i ganny afekte lo sa nivo parey zot ti gannyen an Zanvye.
Mon vreman kontan, Mr. Speaker, ki zabitan La Digue in avoue ki zot pour gard sa zoli zil touristik prop, zot a fer zot morso, me atraver mwan, zot pe osi demann Gouvernman pou kontinyen fer zot bout pour gard bann dren prop, pou ki nou tou ansanm nou a gard La Digue prop e safe e koman sa bizou pou bann touris ki sorti de milye zistans pou vin vizit nou dan nou pei beni.
Dan sa menm lalinny, Mr Speaker, mon pour lans en lapel ek Gouvernman Parti Lepep, pour anmenn en sans lazistis dan zot metod pou ed dimoun ki’n ganny afekte dan bann dezas resaman e fer sir ki tou Seselwa ki’n ganny afekte i ganny ede dan en fason ki zis e ki fair.
Pou konklir Mr Speaker, annou pa oubliye ki Sesel i nou pei e i responsabilite nou tou pour nou fer li monte, me responsabilite pou protez nou pep i reste an grann parti dan lanmen Gouvernman e i vin atraver bon Polisi gouvernans, respe pour bann gran prensip demokratik, bon prensip ekonomik e gran volonte politik pour elev Sesel lo sa pli o standar dan tou laspe lavi lepep Seselwa.

Ki Bondye i kontinnyen beni nou pei Sesel.

Mersi Mr. Speaker e mersi tou bann ki’n alekout.

Mersi.

MR SPEAKER Onorab Rose.


HON MARIE-ANTOINETTE ROSE Mersi Mr Speaker.

Mr Speaker, Dirizan Lopozisyon, Manm Koleg Onorab e pep Seselwa, bonzour.

Sa lannen i fer 50an depi ki Parti Lepep, sa lepok SPUP, ti ganny kree avek bi, retir nou pep dan lamizer nwanr e met li lo en semen kot i ti pou ganny tou sa loportinite ki i kapab dan lavi.

Vizyon Msye Rene sa lepok, sete pou kree e sosyete kot tou zonm ek fanm, i ganny sa dignite ki zot merite.
En vizyon senp, me ranpli avek bann valer enportan pou non selman lepanouisman nou pep, me pou sirvi nou nasyon.

En gran larout ti ganny trase, pour ki ozordi, nou reelman sa pep e sa nasyon ki’n sorti lwen e ki’n ariv lwen.

Mon krwar dan vizyon SPUP pou kree en sosyete pli egal, kot zanfan nwanr oubyen blan, pov ou ris, nenport ki Larelizyon e nenport ki lapartenans, i kapab zouir menm sans, menm loportinite, menm laspirasyon.

En vizyon ki’n asir nou lakonplisman ozordi.


Zibile Dor ki nou Parti pe Selebre sa lannen, i fer retour lo en refleksyon profon lo kote nou sorti, retrouv en lapresiasyon ki bokou in ganny akonplir pandan 50an, kreasyon SPUP/SPPF/Parti Lepep e 37an gouvernans nou pei par sa menm filozofi politik.

Nou bezwen rezwenn bann ideolozi nob ki’n fer nou sirviv bann difikilte ekonomik, sosyal e politik nou pei.

Repran leson lo lepase an preparasyon pou en lavenir ki pa promet ki keksoz pou vin fasil.
Retrouv nou bann valer ki’n toultan fer nou viv pli byen koman Kreol Seselwa e remet an viger nou bann plan pou lavenir.

Nou bezwen, e nou napa swa Mr Speaker, me pou sezi nou prezan, si nou anvi fer de bon avek nou lavenir.

Sa ki nou dir isi dan sa Lasanble, pa pou fer plezir tou dimoun e sa pa nou louvraz.
Nou louvraz, koman en Parlman se avans devan laverite, konsern nou zabitan, avans devan laspirasyon sa nasyon, avans devan plan pou lavenir, e ozordi, parey in ganny reflekte dan diskour Prezidan Michel semenn pase, dir nou pep laverite.

Laverite se ki nou pep in konn zis nou koman son dirizan opourvwar, me in osi konn plizyer aspiran politik dan pei.

Ozordi zour nou pep i kapab konpare lekel ki kapab dirize e lekel ki bat latet.
Laverite se ki pandan 37an opourvwar, bokou keksoz in ganny akonplir dan sa pei.

I annan kot nou ti’n kapab fer pli byen; in annan kot nou pa’n reisir.

Laverite se ki nou napa en Gouvernman ki parfe, nou napa bann Manm Elekte ki parfe, nou napa en Parti Politik ki parfe.

Laverite se ki wi, nou kapab amelyore, nou kapab fer sa ki nou fer pli byen ankor, plis alaoter, plis alekout nou pep, pli pare pou dir kot i mal e pli anvi pou amelyor sa ki byen.
Laverite, se ki nou tou nou konnen ki malgre tou, malgre defi, Parti Lepep ek son bann dirizan in la depi okomansman, in touzour la, menm ler serten in absante dan lavi politik nou pei.

Serten in kit nou, menm ler serten ti krwar ki nou pa ti pou reisi, nou Parti Lepep nou’n toultan la.

Botan, movetan, 64, 77, 92, 2008 e 2014, se nou ki’n touzour gard lespwar vivan, se nou ki’n touzour rod meyer fason pou amelyor lavi nou pep, se nou’n ki’n tonbe leve.
Nou’n touzour la e nou pou touzour la, we’re not going anywhere Mr Speaker.

(Applause) HON MARIE-ANTOINETTE ROSE 50an pase, Sesel ti en koloni avek en nivo sou-devlopman ki ti ganny konsidere koman enn bann koloni pli pov.

To mortalite zanfan ti en nivo 33.2 poursan, malnitrisyon, parazit e disantri ti lakoz prensipal lanmor parmi bann zanfan.

Bann madanm ansent pa ti ganny konze maternite.


50an plitar, nou nasyon i endike ki nou lendeks devlopman i pli o an Afrik, to mortalite zanfan i 7.8 poursan ozordi e olye koz lo malnitrisyon, dan le sans mank nitrisyon, nou koz lo en obesite ki en maladi bann pep afliyan.

Ozordi lakoz prensipal lanmor, i maladi relye avek stil lavi, rezilta ankor en lifestyle bann pep afliyan.

Ozordi bann madanm ansent i ganny 3 mwan konze mandatwar.

SPUP, SPPF e Parti Lepep pa’n fail Leader Lopozisyon.
(Applause) HON MARIE-ANTOINETTE ROSE 50an pase, laplipar nou bann popilasyon ti sorti dan bann fanmiy pov ki pa ti ganny bokou e ti napa drwa vote.

Sa drwa ti rezerve selman a en pti group dimoun.

Annan en afilyasyon politik ti preski neglizib e annan drwa asosye koman en Parti Politik pa ti egziste.

Sete SPUP ki ti komans mouvman politik dan nou pei.

Ozordi 50an plitar, leta nou nasyon se ki i annan plizyer Parti Politik ki’n anrezistre e aktiv dan nou pei.
I annan plizyer NGO ki an mouvman, drwa rasanbleman e asosye i en drwa fontamantal dan nou Konstitisyon e tou dimoun, pe enport, si ou annan, ouswa ou napa en apartenans politik, ou annan drwa vote.

Pour ki listwar i note, drwa vote sete en drwa ki SPUP ti rode.

SPUP, SPPF e Parti Lepep pa’n fail Leader Lopozisyon.

50an pase, lozman ki Seselwa ti anann seke karavann ek bann ward, nou ti plizoumwen en pep lokater.

Bann travayer pa ti konnen ki savedir konze annyel, konze dokter, ouswa saler minimum.
Nou manman ek papa ti sikonbe nwit e zour akoz zot ti lafen e zot ti napa drwa me pou travay san ses pou sonny zot zanfan.

Bann ki ti mwen fortinen ti pas lasarite, bann dimoun aze e bann dezabilite ti ganny vwar koman en burden lo lafanmiy.

Ozordi leta nou nasyon i endike ki Gouvernman Parti Lepep in konstrir plizyer mil lakaz pour son pep e in asiste bokou fanmiy ek en bout later.

Zis depi 1993 ziska konmela, Gouvernman li tousel in konstrir 4,700 lakaz.

Nou pe bouze sorti lokater pou vin propriyeter.


Redistribisyon later ek konblaz ti enportan pou ofer lafanmiy ek biznes sa platform pou devlope.

Bann dimoun aze i ganny zot pansyon, bann ki pa kapab ed zot lekor i ganny lasistans sosyal.

Tan ki larzan pa pou zanmen ase pou satisfer bezwen tou dimoun, ozordi nou napa lapovrete ekstrenm dan Sesel.

SPUP, SPPF e Parti Lepep pa’n fail.

Sa i demontre, ki napa lot Parti e napa lot prensip ki pli byen kapab diriz sa pei ki Parti Lepep.
Kan ki Sesel pou touzour annan diverzans lopinyon, ki i byen pou okenn pei demokratik, bann dirizan politik merit pran kont ki se byennet sa pep ki pli enportan lo nou azanda e byennet sa pep, zonm, o sant devlopman, se sa ki definir ideolozi Parti Lepep.

Mr Speaker, sa tour dorizon i remet an valer lakoz nob SPUP pou nou diriz sa pei.

Ozordi Mr Speaker, nou pe viv dan en nouvo lepok.


Prosesis demokratik ki ti arive an 1992, i fer ki ozordi nou pe viv dan en pei kot tou dimoun i annan son diverzans lopinyon, me sa pa devret anpes nou bouz devan koman en nasyon e pa devret les serten dimoun ris nou an aryer.

Larealite Sesel ozordi i egzize ki nou anbras en nouvo fason fer e se sa labaz sa Nouvo Sesel.
Parey Prezidan Michel in dir, Sesel i tro pti pou nou annan lamertim e konfli – Nouvo Sesel pe demande ki nou tou nou bouze, ferm paz lamertim e viz ver en nouvo lavenir.

I kler Mr Speaker, ki sa pa pou zanmen satisfer tou dimoun e ki i pou touzour annan en pti group dimoun ki pa pou zanmen satisfe avek nenport kwa ki ganny fer dan sa pei, me nou la pou travay avek dimoun ki anvi zwenn nou pou travay e bouz devan.

Legzanp progre Mr Speaker i partou devan nou e annou zis regard 2013.
Mr Speaker, nou ti komans lannen pase, 2013 avek en sel bi isi dan sa Lasanble, e sa, se ki bann keksoz ki nou dir isi, i ganny tradwir an aksyon konkret pour ki nou vin en Lasanble ki non selman kapab negosye avek son Gouvernman, me enn ki efektiv e reponn lapel son pep.

Parti Lepep dan Lasanble Nasyonal, ansanm avek Prezidan Michel ek son lekip dan Egzekitiv, in travay pandan 2013 kot a kot, kot Egzekitiv in ekout Lezislativ e ansanm trouv meyer solisyon pou bann defi ki sa lannen ki’n pase i poze.
Nou ti komans 2013 avek plizyer demann pou elev sitiasyon dezas Feleng ki ti’n afekte plizyer distrik dan Sid Les Mae.

Ozordi, 1an plitar, 23 poursan bann proze in konplete, 42 poursan i an konstriksyon, 31 poursan i dan prosesis tender e selman 3.1 poursan bann proze ki pa ankor konplete.

Pli gran kontrent ki prosesis reparasyon in gannyen apre Feleng, se bann dimoun ki’n refize donn way-leave Mr Speaker.

Vwala sikse e lakonplisman Parti Lepep an 2013.


Nou ti demande ki plis i ganny fer pour ki nou bann dimoun in ganny sans devlope e komans fer zot pti biznes.

An 2013 nou ti vwar kreasyon SBFA anba Lalwa ki nou Lasanble Nasyonal ti pase e SBFA in ed plizyer mil pti biznes avek loan.

An 2013 1,200 pti lantrepriz in komanse.

Mr Speaker, permet mwan pou koriz Leader Lopozisyon lo sa size.

Prezidan Michel pa’n dir write-off loan personn.

Annefe, plis ki 80 poursan sa bann pti biznes pe byen repey zot loan.
Nou Lasanble ti aprouv Lalwa pou kree Industrial Estates Authority e Prezidan in anonse ki 35 kare later pou bann pti e mwayen antrepriz pou ganny allocate sa lannen.

Lasanble in fer son bout, Prezidan Michel in fer son bout, nou responsabilite personnel i reste alors lo nou pou debrouye.

Pou nou bann Labank Komersyal aret fer li difisil pou pret Seselwa larzan, pou ki prosedir Planning i vin mwen konplike.
Nou ti demande ki plis lanfaz i ganny mete pou ki zenn Seselwa, sirtou dan Lendistri Tourizm, i ganny menm sans avek etranze.

Ansemoman, plis ki 50 zenn pe, ouswa in konplet zot letid avanse dan sa domenn.

Nou Lasanble nou’n aprouv lalwa National Human Resources Development e Gouvernman pe depans R60 milyon pou batir en Lakademi Tourizm.

Lasanble Nasyonal ek Prezidan Michel in pas alaksyon e fer zot bout.
Responsabilite endividyel i reste lo zepol sa bann etidyan pou fer de bon dan Lendistri e Lendistri Tourizm limenm, pou ofer sa bann zenn en bon package e kondisyon travay ki ankouraz zot pou reste.

Nou ti demande ki nou regard dan saler bann travayer Servis Piblik, e osi Seselwa an zeneral pou zot kapab pli byen deservi nou pep e fer fas avek kou lavi.
Gouvernman in an 2013, anons en logmantasyon 20 poursan pou tou travayer Servis Piblik, relev saler minimum e revwar kondisyon travay bann carer e bann pti kontrakter dan distrik.

Sa ti pase an Desanm par nou Lasanble Nasyonal.

Lasanble ek Prezidan Michel in fer zot bout, larestan i depan lo sa endividi pou redouble zefor e travay dir.

Nou ti kritik sistenm Zidisyer e demande ki zot vin pli azour avek larealite avek bi tackle problenm kriminalite dan pei.
Nou Lasanble in aprouv Criminal Procedure Code, nou’n siport Evidence Ammendment Bill, nou’n siport pli bon package pou bann Ziz e Mazistra.

Prezidan Michel ek Lasanble in fer son bout Leader Lopozisyon e to kriminalite in desann par 18 poursan.

Responsabilite personnel i repoz lo zepol nou tou pou dekouraz aksyon kriminel e pa soutir nou zanfan dan bann tel aktivite.

Nou ti demande ki STC i zwe pli gran rol pou ede konbat pri lavi dan nou pei.
STC ozordi i lo Praslin, La Digue e dan tou kwen nou distrik.

Sa korperasyon in re-dinamize e la avek lavant materyo konstriksyon a en pri abordab, manm piblik ki pe fer zot lakaz ava kapab fer li avek en Bidze mwen eleve.

Nou Lasanble Nasyonal nou’n fer nou bout e Gouvernman Prezidan Michel in ekoute e akte.

I reste prezan pou nou konn depanse, servi byen bann fasilite e kontinnyen ofer pep Seselwa en bon servis.
Mr Speaker, vwala enn de legzanp efektivite nou Lasanble nou pa zis koze, me nou koze pour ki nou lavwa i ganny tande.

Prezidan Michel pa zis dirize, me i ekoute e i pran aksyon konkret ki pou enpakte pozitivman lo nou pep.

Vwala kimannyer Gouverman e Parti Lepep in kontinnyelman delivre pou son pep Mr Speaker.

Mr Speaker, set alors la kot mon zwenn lapel Prezidan Michel pou nou vin en pep pli responsab.
I kler ozordi ki i anann en group dimoun ki vreman krwar ki se Gouvernman ouswa kek Lotorite ki responsab pou son byennet.

I vreman krwar ki si son zanfan i mal fer lekol, se mis e Sistenm Ledikasyon ki pa bon.

Si i malad, se Minister Lasante ki responsab pou redonn li son lasante.

Si i pa travay se Welfare ki merit sonny li, si i fer zanfan, se Gouvernman ki merit pran ka avek sa bann zanfan e si i pa ganny en louvraz, sa i akoz etranze in vin ranplas li.
Pou sa group dimoun, tou keksoz ki pa marse otour li, pa li ki responsab, me lasosyete.

Se la alors kot mon zwenn Prezidan Michel e son mesaz pa’n zanmen pli kler ki sa, annou travay, annou responsab nou lavi, annou fer nou zanfan responsab, annou sezi loportinite sirtou, akoz i pou nanryen.

Les mwan sit serten legzanp Mr Speaker, en dimoun i fer 4 zanfan, ki i refize pran ka avek.

I refize sonny zot konm i fodre, i refize fer zot al lekol dapre Lalwa.
Dir mwan ki kantite letan ki nou les en tel labi kontinnyen avan ki nou pran ka avek bann paran iresponsab?

Lalwa i la pou child neglect, alors, kwa ki anpes nou pou met sa Lalwa an pratik e pourswiv sa paran ki kontinnyelman krwar ki se sosyete ki merit pran son responsabilite dan son plas?

Ki nou nasyon Seselwa i krwar, nou Parti Lepep, nou merit fer dan en tel sityasyon?

Eski nou kondann sa paran?

Eski nou fors li travay pou sonny son zanfan?


Eski nou retir sa zanfan avek li, me fer li pini pou sa lofans ki in komet?

Oubyen, eski nou dir ki Gouvernman Parti Lepep in fail?

En paran Mr Speaker, i vwar ki son zanfan pe anmenn keksoz vole dan son lakaz e parfwa, i menm anmenn drog pou kasyet dan son lakaz.

I soutir en tel kalite konportman ziska zour ki gard i atrap sa zanfan e la nou komans sot anler e dir ki sistenm pa bon, son zanfan ti en pti pwason, al atrap gro pwason.
Kestyon, se ki ou paran ou’n fer pou koz e sansibiliz ou zanfan depi ki sa bann konportman in komanse?

Eski serten nou, nou pa turn en blind eye lo sa bann keksoz ziska ler nou vwar ki nou zanfan pe dormi dan kaso e la nou leker i komans fermal?

Eski nou blanm Gouvernman Lepep pou en tel sityasyon e dir ki in fail?

Ki bann viktim vol, bann dimoun ki travay dir, ki dimoun in kas zot lakaz e vole i annan pou dir lo sa size?

Eski nou napa en responsabilite koman en pei pou protez bann viktim vol?
Eski akoz sa zenn i en pti pwason ki nou les li large e les li kontinnyen afekte sosyete?

Mr Speaker, en dimoun i rantre dan en travay, e la i komans vole, vin travay tar, mank travay, rod konze dokter kan i pa malad e rod tou lekskiz pou li pa fer sa louvraz ki i ganny peye pou li fer.

Eski nou napa en devwar koman en sosyete pou protez travayer ki travay dir osi byen ki anplwayer?

Sa dimoun ki bezwen fer son Departman marse, ki li i sipoze fer?
Ki bann dimoun ki oule son Lorganizasyon bouze e li i vin travay aler e toulezour, ki li i sipoze fer dan en tel sityasyon?

Eski nou dir ki se Gouvernman Parti Lepep ki’n fail?

Eski nou kontinnyen soutir sa move travayer pangar i a ganny ranplase par en etranze?

La osi, eski sa i en failure?

En lot dimoun, i al kot Welfare e dir i bezwen Welfare.

Par koensidans, sa dimoun i vwayaz plis ki 4 fwa dan en lannen.

I fer parti toulazournen, i ganny trouve dan disco.
I angaz li dan trafik drog ouswa dan prostitisyon.

Eski i normal alors pou nou kontinnyen soutir sa bann move kapris?

Eski pa i normal ki i aret ganny Welfare e ki sa larzan i ganny servi pou sa enn ki vreman dan bezwen?

Mr Speaker, en graduate i fini lekol e i komans travay.

Deswit, i oule ganny promosyon, i oule en lapey ki depas lekspektasyon.

I pa kontan ler Gouvernman i entrodwir smart subsidy pou bann dimoun pli vilnerab akoz i dir li i pa pe benefisye direkteman anba en tel scheme.
Ki nou dir sa graduate?

Eski li osi i pa’n benefisye avek en free scholarship ki tou pep Seselwa in donn koudmen peye?

Eski i pa krwar staz ki in arive i merit kapab komans ed son lekor san ki i konpar li avek en fanmiy ki vreman dan bezwen?

Eski se Gouvernman Parti Lepep ki’n fail dan sa sityasyon?

Mr Speaker, en dimoun bezwen sipor finansyel, alors i ganny ankouraze pou apply Welfare.

Ler i ganny demande pou ranpli bann formalite ki Welfare i demande, i refize e i dir i pa bezwen lasarite.
Mr Speaker, sa menm dimoun i dir ou ki Gouvernman bezwen rann kont.

Fodre napa koripsyon dan Gouvernman e ki dimoun fodre aret vole.

Be napa landrwa dan Gouvernman ki zis donn larzan san rann kont, san formalite, san prosedir.

I zis enposib pou deservi en tel dimoun avek efektivite e pa Gouvernman ki’n fail dan en tel sityasyon.

En lot dimoun, i deside rod en bout later, i espere.

I finalman ganny allocate en bout later e la i vit realize ki zanmen in fer okenn savings pou li pey sa bout later.
Se la kot i komans vwar ki i ganny tro pti git letan pou pey sa later, oubyen ki son lapey pa ase, ki later i tro ser, kan limenm li in konplent ki i annan plis ki 10an ki i pe esper later.

Mr Speaker, dir mwan dan sa sityasyon, si se Gouvernman Parti Lepep ki’n fail?

Mr Speaker, pe preski ariv en sityasyon dan nou pei, kot dimoun ki travay dir e swiv Lalwa, pe vin viktim sa pti group dimoun ki li i pa oule travay.
En msye pe konplent ki i nepli kapab al kot en serten magazen akoz sak fwa ki i sorti, en boug pe demann li R10.

En zonm ki byen gro, gra e for e ki ti kapab al travay.

En boutikye i konplent ki sak travayer ki i rode, i deside manz biskwi dan store e bwar son limonnad.

En graduate i konplent ki ler i pe sey dormi aswar, akoz i lo call pou li raport lopital, en vwazen pe zwe lanmizik tou lannwit.

En lot dimoun i plere ki in perdi son bag lalyans akoz en voler i deside teroriz son lakour.
Eski alors, nou napa en devwar pou protez sa hard working family?

Eski nou pa kapab protez sa enn ki pa sof ban lekol?

Eski i mal pou nou siport biznes e Sekter Prive pou kontinnyen epanouir?

Non Mr Speaker, tou dimoun ki viv Sesel merit ganny nou sipor, me sa ki pa oule siport son prop lekor, pa kapab ekspekte sipor avek personn.

Mr Speaker, en lot size ki fodre nou adrese e sa pou demann zefor tou dimoun, se latitid.
Latitid Mr Speaker, i komans avek en senp bonzour dan semen, kot zanfan lekol nepli konn dir bonzour, ouswa adres en granmoun par son non prop.

E sa Mr Speaker, i reste responsabilite paran.

Fodre ki paran i elve son zanfan pou respekte lezot, respekte granmoun, respekte son koleg ek son ansennyan e respekte dimoun dan kominote.

Sa latitd Mr Speaker, i vin avek lakourtwazi.

Lakourtwazi ki okenn sosyete modern i egzize anver tou dimoun, anver son bann dirizan.
I pa normal pou en Zofisye Lapolis alors, mal koz avek en Manm Lasanble Nasyonal, i pa normal pou en manm piblik ensilte en Manm Lasanble Nasyonal.

I pa normal pou en Manm Lasanble Nasyonal asiz lo file e pa donn en dimoun en repons.

I pa normal pou en manm piblik ekrir Prezidan en let zis akoz son ka Ankour pa’n al dan son faver.

Eski nou pa konpran ki Prezidan pa kapab enfliyans desizyon Lakour?

Eski nou nepli konpran ki si nou demann en led ozordi, fodre ki nou egzers enpe pasyans?
Eski nou nepli oule konpran ki si nou oule en semen pas obor nou later, fodre ki nou osi nou ofer en bout later pou sa semen pas lo la?

Eski nou oule vin parey plizyer pei kot bef dan disab sakenn vey son lizye, selman nou menm nou, nou plennyen ki nou pe mank valer de baz?

Mr Speaker, lakourtwazi i pa zis dan Gouvernman, me dan Sekter Prive kot parfwa ou bezwen call a plizyer repriz pou ganny en servis desan.

Ouswa kot travayer pa oule, ouswa pa anvi ofer en senp servis menm si management i deryer zot.
Nou osi devret kapab demann lekskiz kot nou mal, Mr Speaker.

Mr Speaker, konpasyon i osi enn bann eleman enportan si nou oule rantre dan sa Nouvo Sesel avek nouvo viger.

Konpasyon i fer nou fer nou travay odela norm e standar de baz e ed nou konekte pli byen avek sa kliyan ki nou pe deservi.

I annan dimoun parfwa ki koz avek en kliyan san menm regard li.

I annan ki pa ni demann en pasyan koman i sava.


I annan carer ki pa ni menm fatig li pou fer sir ki sa granmoun i manz byen, ouswa in pran byen son ben.

Kot nou devret kapab leve e donn plas en vyeyar, ouswa en madanm ansent ler nou dan bis, kot nou kapab les en dimoun travers larout devan nou, Mr Speaker, senp, senp pti keksoz ki pou fer sanzman profon lo ki kalite nasyon nou anvi vini.

Tou sa bann legzanp Mr Speaker, mon pe site akoz i bann legzanp ki monn eksperyanse dan mon travay toulezour.
Mr Speaker, Prezidan Michel i en dirian ki annan sa kouraz pou regard larealite dan figir e dir nou tyanbo en kou, annou adres bann defi ki nou annan koman en pei e en sosyete.

Me sa pa ditou reflekte en failure lo Gouvernman parey Leader Lopozisyon in dir nou bomaten.

Si nou annan defi, defi i rezilta nou sikse, pa rezilta nou ese.

Defi Welfare, se zisteman akoz nou annan en Sistenm Welfare ki travay avek konpasyon.
Nou bi se perfeksyonn en Sistenm Welfare ki deza pe adres konsern bokou dimoun ki byen merite.

Defi konzesyon trafik dan semen, se pa rezilta move planifikasyon, me rezilta kapasite Seselwa pou aste son prop transpor.

Statistik i montre ki i annan en motan 20 mil veykil ki pas tes toulelannen.

Pou en popilasyon 90 mil zabitan, nou annan en veykil pou sak 5 dimoun dan sa pei.

Si nou annan defi dan konportman edityan, sa pa akoz Gouvernman pa’n met larzan dan Sistenm ouswa napa teachers.
Me defi sosyete kot nou tou nou merit rode akoz nou etidyan i konport zot konm tel.

Eski ekspoze a bann lafors globalizasyon, ouswa akoz nou annan en Sistenm Ledikasyon pou narnyen?

Dan bann lekol prive paran e etidyan i annan en lot latitid anver laprantisaz.

Si nou annan defi drog, sa pa vedir ki Gouvernman pa’n reisi atrap Eskobar, annefe, i annan plis ki 70 zot Marie-Louise.

Sa i akoz nou annan en sosyete kot nou konportman i fer li pli fasil pou drog ganny trafike e soutire.
Tou pei omonn, i ankor pe vwar li difisil pou konbat drog, pa zis Sesel, Leader Lopozisyon.

Mr Speaker, Parti Lepep pa responsab e pa pou pran responsabiltie pou sak Seselwa ki mal konport li.

I responsab pou gouvernans sa pei e sa ki mal azir, i bezwen responsab pou son prop aksyon.

Me, larealite, parey Prezidan Michel in met dan son diskour, i osi fer nou realize ki nou annan bokou travay pou fer.
I vre ki pa tou ki byen dan nou pei, par egzanp; mon’n vizit Prizon resaman e in prezant devan mwan en nouvo larealite lavi, kot dan en popilasyon 700 prizonnyen, ladan 673 i zonm e 435 parmi bann zonm, i bann zenn par anba 35an, ki annan plen kouraz pou kontribye anver sa pei.

I annan ki merit kontinny zot santans, me i annan ki profondeman regrete pou sa fot ki zot in komet e mwan, mon vreman krwar dan en dezyenm sans.
Mon reste ferm lo pinisyon, me mon osi en advocate pour annan en sistenm parole, ki ofer en dezyenm sans.

Mon krwar dan en sisten larg lo license, ki deza egziste dan Prisons Act, pour ki en dimoun ki’n fer plizyer lannen dan Prizon, i kapab repran son lavi avek kondisyon strikt.

Larealite, se ki nou pa pou kapab kontinnyen avek en popilasyon prizon ki pe kontinnyen eleve.
Mon pran sa desizyon pa pou soutir kriminalite, me pour devlopman en sosyete modern, pou devlopman en Sistenm Prizon modern, sirtou pou en pti popilasyon parey Sesel.

E la mon siport Leader Lopozisyon kan i dir nou devret annan en sosyete ki konn pardonnen.

Mr Speaker, Hepatitis C ek HIV i kontinnyelman en konsern pou nou sosyete.
Health Bill, pou sonny sa 2 maladi, pou vin ensiportab dan sa prosen deseni ki devan nou e nou merit annan en deba for e onnet lo meyer fason pou adres sa konsern e aret propagasyon sa 2 maladi.

I annan plizyer solisyon e plizyer pwennvi lo sa size.

Menm si i kontrovers, annou koze, ouvertman, fran e annou fer li avek lespri ouver.

Si nou pa fer li, nou Bidze Lasante pou vin ensoutenab pou nou pti popilasyon.
Mr Speaker, mon siport pozisyon Prezidan pou nou kapab anmas en droge e ed li ganny tretman, si i neseser.

Se sa prensip en sosyete modern ki annan konpasyon.

En adikt set en dimoun ki malad, tan ki i merit ganny pini pou okenn krim ki i fer, i merit osi ganny sipor neseser pour ki i pa vin en menas pou en sosyete progresiv parey pou nou.
In ler pou nou evalye Wellness Centre, regard son efektivite, rod sipor Sekter Prive, etablir sa Juvenile Court ek sa Juvenile Prison deswit e komans fer marse sa sant koreksyonnel pour bann zenn delenkan.

Sa osi i enn nou demann sa Lasanble e mon fyer ki Bidze i deza la pou komans sa demars.

Mr Speaker, pandan ki mon’n dan recess, mon’n pran letan pou rann vizit plizyer dimoun.

Ekout zot, koz ek zot pou mwan pli byen apresye ki savedir leta nou nasyon.
Sa in rann mwan Praslin par egzanp, zis apre gro dezas ki ti frap nou 2 zil.

I fer mwan realize, ki pa tou keksoz ki mal dan nou pei.

Leta Praslin i fer dir laba GDP pe capita, i pli o ki Mae e GDP per capita lo La Digue, i pli o ki Praslin ek Mae.

Plis ki trwakar bann pti letablisman touristic, i dan lanmen bann Digwa e Pralinwa, ki devlopman semen dan sa 2 landrwa, i bezwen latansyon irzan, ki bann zabitan Praslin ek La Digue, pe leve e debrouye.
Mon ti osi fer en parkour dan rezyon Sid nou pei, kot mon konstate ki devlopman lagrikiltir, i ankor bezwen en kantite sipor.

Ki Anse Royale pe reelman vin en dezyenm lavil dan nou pei, ki mon siport MNA Takamaka dan son lalit pou konstriksyon semen Agathine.

Ki distrik Au Cap pe vitman devlop son Lendistri Tourizm e rezyon lakot e ki Grand Anse Mahe ek Anse Boileau i bezwen sa proze ex-ION pour ki zabitan e bann dimoun dan zalantour zot osi zot ava kapab ganny zot prop lakaz.
Mr Speaker, rezyon Nor, bann rezyon pli afliyan dan nou pei, pe ganny en nouvo vizaz.

Si nou pas Beau Vallon, nou pou vwar ki sa pti distrik pou byento vin pli zoli distrik dan Sesel.

Mon felisit MNA sa distrik, pou travay dir ek konpasyon ki i fer.

I pe vreman travay pou relev nou Beau Vallon.

Travay ant Gouvernman ek Sekter Prive dan Beau Vallon, i en legzanp pou lezot distrik, kot si devlopman i arive, i pa neseserman sorti dan pos Gouvernman.
Se sa kalite responsabilite endividyel ki Prezidan Michel in koz lo la semenn pase.

Mr Speaker, akote sa i annan en mazorite dimoun ki anvi leve e debrouye.

Alors leta nou nasyon i not 590 graduates ki’n sorti dan lekol Pos-Segonder lannen pase e ki pe zwenn lemonn travay sa lannen, kot mon dir zot welcome.

Travay dir e zwenn sa group dimoun ki anvi travay dan sa pei e pou sa pei.

Nou dan sa Lasanble e Gouvernman Lepep, pe kontinnyen fer sir ki kondisyon travay i amelyore e ki saler debaz i garanti.
I not, sa 5 mil biznes Seselwa ki pe marse, pour Seselwa e par Seselwa.

I not 526 zenn ki pe fer Degree Liniversiter, en montan R126 milyon par an.

I not sa bann zenn talan Seselwa dan domenn artistik, ki’n demontre zot talan sa weekend.

Bann zenn fiy dan konkour labote, bann zenn garson angaze dan sports.

Bann fanmiy angaze dan lavi relizye, bann NGOs angaze dan devlopman sosyete.

I annan bon dimoun dan sa pei Mr Speaker.


Bann ki pa kas Lalwa, bann ki travay, bann ki kontribye, bann ki ede, bann ki priye Mr Speaker e fodre ki nou siport e soutenir zot.

(Applause) HON MARIE-ANTOINETTE ROSE Mr Speaker, Zibiler Dor nou Parti i en moman for pou nou revwar progre dan leta nou nasyon e desin en nouvo feuille de route pou lavenir.

En roadmap kot tou Seselwa ki kontan son pei, i vwar li ladan, i vwar li pe kontribye, i vwar li ki i apartenir, i welcome.

Son pwennvi i konte e valab.


Se sa lespri Nouvo Sesel Mr Speaker, e tout an siportan direksyon Prezidan Michel ki in etablir pour sa prosen 50an, mon napa okenn dout, ki leta nou nasyon, malgre son defi, i dan bon direksyon.

Alors, si ou anvi progrese, zwenn Prezidan Michel e zwenn Parti Lepep dan sa Nouvo Sesel.

Mersi.
National Assembly of Seychelles State of the Nation Address Thursday 26th February 2015 MR SPEAKER Prezidan James Michel, Former Prezidan, Sir James Mancham, Vis Prezidan Danny Faure, Prezidan Lakour Dapel, Ziz Francis MacGregor, Sef Ziz Par Enterim, Onorab Zistis KarunaKaran, Minis Dezinnyen Mr Vincent Meriton, Minis, Deputy Speaker Onorab Pool, le 2 Dirizan dan Lasanble Nasyonal, Onorab Marie-Antoinette Rose, Leader of Government Business, Onorab David Pierre, Leader of the Opposition, Manm Lasanble Nasyonal, Ekselans, Envite Distenge, tou Protokol observed, byenveni a Lasanble Nasyonal e mon remersye zot pou osi vini pou vin ekout onzyenm Diskour lo Leta Lanasyon, par Prezidan Michel.
San dir plis ki sa, mon pou envit Prezidan Larepiblik pou pronons son Diskour.

PRESIDENT JAMES ALIX MICHEL Mr Speaker, Prezidan Mancham, Vis Prezidan, Sef Ziz par Enterim, Prezidan Lakour Dapel, Minis Dezinnyen, Minis, Onorab Leader Biznes Gouvernman dan Lasanble Nasyonal, Onorab Sef Lopozisyon dan Lasanble Nasyonal, Onorab Manm Lasanble Nasyonal, Ekselans, Envite distenge, Ser frer ek ser Seselwa.

Ki larealite Sesel ozordi?

Ki leta lanasyon Seselwa?

Nou vwar en Sesel deplizanpli prosper.


En Nasyon ki pe bouze, a en vites san presedan.

En Nasyon ki, malgre diferans lopinnyon son pep i ini e anpe avek limenm.

En Nasyon ki pe leve e debrouye.

En pep fyer.

En pep ki kontan Sesel.

Vwala larealite Sesel ozordi.

Nou’n sorti lwen.

Pa ti fasil pou nou.

Nou’n tourn obor fayit.

En mank preske tou keksoz.

En lepok kot nou ti ganny apele “pei napa”.

Nou pa kapab bliye sa.

Me nou’n transform nou pei, gras-a nou rezilyans koman en pep.
Gras osi a bann desizyon kouraze, andeor tou konsiderasyon politik ki nou ti bezwen pran.

E ozordi, nou annan en Sesel an plen transformasyon.

Me anmenmtan, devlopman rapid in osi anmenn bokou defi.

Nou deplor logmantasyon dan kriminilatite ek lemerzans serten move mers ki pe ronz nou fabrik sosyal.

Me ler mon adres zot, isi dan sa Lasanble, toulezan, mon renouvle mon langazman pour en prensip ki’n toultan anim mwan.

Sa prensip pou met lepep osant devlopman e reste konekte avek lepep.
Set en kontra avek lepep Seselwa.

En kontra konfyans avek lepep.

En kontra travay dir.

Mon Diskour Leta Lanasyon ozordi i pa selman en reafirmasyon sa kontra.

I permet mwan rann kont sa ki nou’n fer an 2014 e partaz avek zot mon plan ek mon vizyon.

Mr Speaker, Ser konpatriyot.

Enn bann endikater fondamantal Leta en Nasyon, se son performans ekonomik.

Nou en pti lekonomi ouver.

Nou reste vilnerab anver bann sok eksteryer.


Lekonomi mondyal an 2014 ti reste dan en leta frazil, avek en performans pli ba dan zone Ero ki’n enpakte lo nou.

Krwasans nou Prodwi Nasyonal Brit, GDP ti 2.8 poursan.

Mwens ki nou ti prevwar, prensipalman akoz en bes dan bann aktivite lye avek Sekter Tourizm ek prodiksyon endistriyel.

Lannen 2014 ti prezant bokou defi pour Sekter Tourizm.

Menm si nonm touris ti ogmante lezerman par 1 poursan.
Mou ti anrezistre en rediksyon 3 poursan dan nonm viziter sorti Lerop.

Nou estimen ki reveni Sekter Tourizm ti 5 poursan mwens ki lannen presedan.

Sepandan, lo kote pozitif, nou Lalinny Aeryen Nasyonal ti kontinnyen fer bon performans, sirtou avek nouvo vol ver nouvo destinasyon, avek bi ranforsi nou prezans ek konektivite.

An term ekspansyon, kapasite Sekter Tourizm, nou ti anrezistre en logmantasyon dan nonm letablisman lotelri, sorti 426 an 2013 pou vin 467 lannen pase.
Plis ki 60 poursan sa bann letablisman i propriyete oubyen, i ganny zere antyerman par Seselwa.

Lobzektif mon Gouvernman se pou kontinnyen ankouraz devlopman sa Lendistri, sirtou atraver diversifikasyon e amelyorasyon prodwi ki nou ofer e ankor plis partisipasyon Seselwa dan sa Sekter kle.

Labank Devlopman pou met plis kredi a dispozisyon bann pti antreprener Seselwa ki anvi lans zot dan Lendistri Tourizm.
(Applause) PRESIDENT JAMES ALIX MICHEL An sa ki konsern nou dezyenm Lendistri Lapes, an 2014, nou’n vwar linogirasyon en nouvo Por Lapes 120 met lo Ile du Port.

Sa Por in deza komans anmenn benefis, avek lefikasite dan bann tranzaksyon Por e osi rediksyon trafik container lo semen.

An 2014, nou ti osi sinny en Lagreman pour konstriksyon en pli gran Por Lapes Endistriyel 425 met, ankor lo Ile du Port, dan kad en partenarya Gouvernman ek Sekter Prive.
Nou ti egalman konstrir bann fasilite transformasyon pwason lo Por Lapes Providence.

Nou ekspekte ki sa bann nouvo lenvestisman dan Sekter Lapes pou kontribye anmenn plis valer azoute e en nouvo lelan dan Lekonomi Ble.

Lo kote balans peyman, defisit ti reprezant 23 poursan Prodwi Nasyonal Brit.

Sepandan, nou rezerv deviz etranzer ti ogmante sorti 425 milyon Dolar an 2013 pou vin 464 milyon Dolar an 2014.

Sa i reprezant plis ki 4 mwan lenportasyon.


E an 2008, nou rezerv deviz etranzer ti reprezant zis 3 semenn lenportasyon.

An sa ki konsern peyman nou det, nou rezerv deviz etranzer i reprezant anviron 94 poursan nou det eksteryer.

Sa i en for lendikasyon ki Sesel pa ekspekte rankontre okenn difikilte pou repey son det eksteryer, dan sa bann lannen ki pe vini.

Natirelman, disiplin fiskal ti reste en eleman kle dan nou stratezi amelyorasyon nou lekonomi.
Performans fiskal pozitif lannen pase e sikse ki nou’n deza rankontre dan restriktirasyon nou det in amelyor konsiderableman soutenabilite det Sesel.

Nou bezwen mentenir sa stratezi pou nou reisir atenn nou lobzektif rediksyon det piblik a 50 poursan nou Prodwi Nasyonal Brit an 2018.

Malgre en performans fiskal ase satisfezan, i annan serten keksoz ki nou bezwen amelyore.
I annan febles dan ladministrasyon Sistenm Tax, ki fer ki souvandfwa, serten dimoun oubyen biznes, sirtou serten gro biznes pa pe pey sa ki zot devre peye, o-detriman reveni Leta.

Nou bezwen redres sa bann febles, pou fer sir ki tou dimoun, tou biznes, san leksepsyon, i pey sa ki zot drwa dan en fason zis, san ki personn, mon repete.

San ki personn, sirtou bann pti antrepriz, pa ganny konstaman persekite.

(Applause) PRESIDENT JAMES ALIX MICHEL En lot konsern, se sa sistenm Transfer Pricing.
Manipilasyon ek labi sa pratik, sirtou sa bann serten gran Lakonpanni, i kree en kantite pert reveni pour Leta.

Nou bezwen amelyor lanvironnman biznes pou ankouraz tou lantrepriz gard zot larzan, sirtou deviz dan Sistenm Banker Sesel.

Me pour sa materyalize, nou bezwen vwar en amelyorasyon ek logmantasyon servis Sistenm Banker Sesel.

In plis ki ler pour bann Labank Komersyal sanz zot lapros e vin pli proaktif a larealite dinamik Sesel.

Sesel 2015 nepli Sesel 2008.


Mr Speaker, Ser ek frer ek ser Seselwa, malgre bann defi ki nou’n bezwen fer fas avek, nou pa’n fer tro mal an 2014.

Sif i montre ki to lenflasyon ti zis 0.5 poursan lafen Desanm 2014.

Sa ki en bon endikater stabilite ekonomik Sesel, e Seychelles Trading Corporation, STC i annan son rol pou zwe ladan.

I ankre pri, sirtou atraver son 14 komodite debaz ki i stoke.
Louvertir son Sipermarse lo Laveni Bois de Rose e en lot Grand Anse Mahé plitar sa lannen, i ava donn Seselwa ankor plis swa, plis varyete marsandiz, a bann pri abordab e konpetitif.

I ava osi ofer plizyer loportinite Sekter Prive pou fer biznes avek li.

Dan en lekonomi marse-lib, parey Sesel, Gouvernman i zwe en rol regilater e fasilitater.

Me ler bann kartel i ganny kree e ki marsandiz i ganny ogmante artifisyelman, nou koman Dirizan, nou pa kapab reste lebra krwaze.
Nou, koman en Gouvernman responsab, nou bezwen entervenir pou ofer lepep en fair deal.

Nou fer li atraver STC.

STC i en partner sosyal enportan e endispansab, ki fer en lenpak pozitiv lo nou pep.

(Applause) PRESIDENT JAMES ALIX MICHEL I pou kontinnyen dan son misyon.

STC pa la e i napa okenn lentansyon pou pran plas ek rol Sekter Prive, ki reste moter lekonomi nou pei.

E mon mesaz pour Sekter Prive i kler.

Konsilte, diskite e trouv solisyon avek Gouvernman.

Nou en Gouvernman reseptif.


Nou kapab annan nou diferans, me i touzour posib trouv bann solisyon.

Bann konpromi.

Tou i posib ler nou met Sesel an premye.

Si pa nou ki fer li, lekel ki pou fer li pour nou?

Pouvwar dasa Seselwa pe kontinyelman ogmante.

Par egzanp, dapre sif Limigrasyon, an 2014, plis ki 20 mil Seselwa ti vwayaze aletranze.

Plis ki 85 poursan fwaye i annan akse avek bann mwayen modern kominikasyon.

Sa ki fer Sesel premye pei dan Lafrik, an term devlopman.
Penetrasyon e akse avek teknolozi.

Bann teknolozi lenformasyon e kominikasyon.

Nonm veikil an sirkilasyon ozordi, dapre Lotorite Licensing, i 20 mil 291.

Sa i enkli 12 mil 878 veikil prive.

An 2014, nou’n eksperyans en logmantasyon 25 poursan dan kredi oubyen loan ki Sekter Prive i prete avek Labank Komersyal.

Sa ti enn parmi bann fakter prensipal ki’n kontribye anver en gran logmantasyon konsonmasyon.

Sa in fer ki demann pour lenportasyon in ogmante e kree presyon lo nou balans peyman.
Anmenmtan, sityasyon nou balans peyman in ganny afekte par en rediksyon dan nou reset.

An rezon bann tel presyon, e vi ki valer nou Roupi i depann lo demann dan lekonomi, valer Roupi in aziste.

Pandan lannen 2014, nou Roupi in depresye an mwayenn par 70 sou, oubyen 5.8 poursan konpare ek 2013, avan ki in stabiliz lo en nivo pli o. Labank Santral in aplik en polisi monneter bokou pli sere e Gouvernman in mentenir son polisi fiskal.

Sa in ede stabiliz valer Roupi.


Bes dan pri lenerzi e osi meyer performans ekonomik i ekspekte ranforsi sa pozisyon.

Sa lazisteman dan to lesanz e osi avek en Polisi monneter pli sere, in fer ki lakantite demann pour deviz etranze in bese depi konmansman 2015.

Sa rediksyon dan demann pe anmenn en apresyasyon dan valer nou Roupi.

E sa i ava ede fer pri lavi desann.

Mr Speaker, parey mon Gouvernman in fer depi plizyer lannen, an 2014 nou’n kontinnyen empower nou dimoun.
Nou’n fer li prensipalman, me pa selman, atraver met plis dimoun dan travay e kreasyon plis loportinite pou fer biznes.

Dapre Minister Lanplwa, an 2014 nou’n plas 1,878 dimoun dan lanplwa.

Pour menm lannen, 1,205 dimoun ti san travay e 1,910 dimoun ti ganny lasistans Lazans Proteksyon Sosyal.

Laplipar parmi zot ti deza annan en louvraz, me pour diferan rezon lye avek zot sityasyon sosyal, zot ti bezwen en lasistans siplemanter.

Mon repete.

Travay i annan pour tou Seselwa, dan tou domenn.


Bann zenn, sezi loportinite ki nouvo dinamizm pei i ofer.

Pa depann lo lezot.

Viv zot rev.

Si pa zot, lekel?

Nou bezwen proaktif dan nou bann demars.

Nou pa pou kapab zis ekspekte ki travay pou vin kot nou.

Nou bezwen fer en vre zefor pou rod en louvraz, aksepte en louvraz oubyen kree en louvraz pour nou.

Kot dimoun i vreman dan bezwen sa Gouvernman pou toultan fer son mye pou ed zot atraver Lazans Proteksyon Sosyal.
Pareyman, zanmen nou pou abandonn nou vye paran.

Kot loportinite fer biznes i konsernen, sif i montre ki ziska Desanm 2014, en total 241 loan pour en valer R233 milyon, ti ganny aprouve anba Scheme pti lantrepriz e lantrepriz mwayen.

Sa ki nou apel SME Scheme.

Seselwa i bezwen vin en Nasyon antreprener.

Seselwa i bezwen fer biznes e kree larises.

Dan sa sans, nou pou kontinnyen ankouraz aktivman devlopman pti lantrepriz ek lantrepriz mwayen.
Nou’n fini konstrir en Sant Mikro-antrepriz Providence ki pe al ouver.

Nou pe al konstrir en dezyenm Sant lo Ile du Port.

Nou osi annan plan a lavenir pou konstrir lezot Sant dan bann diferan rezyon Mahé, Praslin ek La Digue.

Nou pou kontinnyen ankouraz tou Seselwa pou leve e debrouye.

Ankouraz tou dimoun pou travay dir.

Nou bezwen kree en meyer lanvironnman pou fer biznes dan nou pei.

Kontinnyen kree plis lanplwa.

Ogmant prodiktivite.

Annou travay ansanm pou larg lanmen nou dimoun.


Bokou dimoun i plennyen ki sours prensipal zot fristrasyon se Lotorite Licensing, Planning e Customs.

Nou bezwen aranz nou.

Sesel i aktyelman katreven senkyenm lo 189 pei kot fasilite fer biznes i konsernen.

Nou kapab fer mye ki sa.

Bokou mye.

Nou stratezi se pou amelyor nou e amelyor nou ran e plas nou parmi 30 premye meyer pei pou fer biznes dan sa 5 prosen lanen.

Dan sa bi, nou pe viz lo sa 10 endikater:-       Fasilit akse avek kredi.
Fasilit akse avek elektrisite.

Fasilit demaraz en biznes.

Laplikasyon ek respe formel kontra.

Proteksyon envestiser.

Lanrezistreman propriyete.

    Rezolisyon ka fait.

Senplifikasyon prosedir pou permi.

Komers atraver frontyer.

E senplifikasyon prosedir peyman tax.

Nou bezwen en sanzman fondamantal.

Ansanm nou kapab fer li.

E nou pou fer li, akoz nou annan lavolonte pou fer li.
(Applause) PRESIDENT JAMES ALIX MICHEL Pour Seselwa vreman pran ownership son lekonomi, zot bezwen sirtou serten lensitasyon finansyel, fiskal, legal e lezot ankor.

Nou pti antreprener i bezwen en kad ki pou ankouraz zot envestir dan bann sekter prodiktif.

Mon Gouvernman i konsyan sa.

Se pour sa rezon ki nou pe travay lo en Small and Medium Enterprises Incentive Act.

Nou pou entrodwir sa Lalwa sa lannen.


I ava permet bann pti antreprener benefisye avek serten konsesyon e ensitasyon, swa pou lans zot dan biznes, swa pou agrandir zot lantrepriz, pourvi ki zot rankontre serten kondisyon.

(Applause) PRESIDENT JAMES ALIX MICHEL Labank Devlopman Sesel pou pilye prensipal dan sa stratezi empowerment bann pti lantrepriz ek lantrepriz mwayen.

Nou pou ranforsi e ogmant son resours.


Mr Speaker, Ser Frer ek Ser Seselwa, nou Polisi empowerment i osi ganny met an aplikasyon dan Sekter Lozman.

An 2014, 304 fanmir Seselwa ti ganny lakle zot prop lakaz.

82 ti ganny ofer en kare later.

Sa lannen, nou pou met ankor apepre 200 lakaz a dispozisyon bann fanmir Seselwa.

Anplis ki sa, sa lannen travay pe al komanse lo 267 younit rezidansyel, dan diferan rezyon Mahé ek Praslin.
Nou annan osi plan pou komans travay lo plizyer younit Perseverance e Pon ki konekte Ile Aurore avek Perseverance, ki pe al fini pli tar sa lannen, pou ouver ankor bokou plis loportinite rezidansyel e komersyal lo sa 2 zil.

Se la kot nou vwar lenportans Ile Perseverance e byento Ile Aurore, dan nou progranm lozman.

Si nou pa ti fer konblaz, ki ti ganny bokou kritike a lepok, kot nou ti pou met tou sa bann fanmir Seselwa ozordi?

Kot nou ti pou met tou sa bann biznes ozordi?


Vwala ser pep Seselwa, en Gouvernman vizyoner!

(Applause) PRESIDENT JAMES ALIX MICHEL 52 kare later Mahé ek Praslin in deza pare pour alokasyon.

Ankor en senkantenn pou pare sa lannen pour alokasyon Mahé, Praslin ek La Digue.

Statistik i endike ozordi ki apepre 82 poursan fanmir Seselwa i propriyeter zot prop lakaz.

Sa set en veritab akonplisman pour Sesel.

Nou devret fyer.

Nou bezwen pran nou responsabilite selman, ek nou lobligasyon o serye.
Nou bezwen pey nou loan regilyerman, dan en fason ki lezot Seselwa zot osi kapab realiz zot rev pou annan zot prop lakaz.

Nou bezwen met larzan de kote pou nou annan nou prop lakaz dan lefitir.

Nou bezwen osi viv selon en kod kondwit ki promouvwar bon vwazinaz dan en kominote solider.

Mon Gouvernman pou kontinnyen ed sak fanmir Seselwa pou vin propriyeter zot prop lakaz, atraver diferan progranm.
E la, 66 fanmir lo lalis laplikasyon lakaz, in deza ganny selekte pour premye proze Self Financing Scheme lo Ile Perseverance.

Sa progranm pe al ganny enplimante dan lezot proze lozman atraver pei, avek bi pou akseler akse avek loportinite lozman.

Nou pou kontinnyen ankouraz aktivman Sekter Prive pou zwenn avek Gouvernman dan en partenarya pou konstrir lakaz, ki ava ganny vann a en pri rezonnab.
Nou plan lamenazman teritwar lo Perseverance i prevwar en sit pour en devlopman rezidansyel e komersyal par Sekter Prive.

Plan se pour konstriksyon ziska 240 younit rezidansyel ek 4,800 met kare lespas komersyal.

Sa proze pe al ganny met lo tender dan detrwa mwan.

Kot posibilite ek lentere i egziste, nou pou met plis later a dispozisyon antreprener Seselwa, pou ankouraz en tel partenarya piblik/prive.
Gouvernman pe ofer later Anse Royale pour konstriksyon fasilite rezidansyel pour etidyan Seselwa e etranze.

Sa pour Liniversite Sesel.

Ankor plis loportinite biznes pour Seselwa!

En lot lekspresyon konkret nou Polisi empowerment i dan Sekter Ledikasyon.

Foronm Nasyonal in konsakre bokou latansyon lo ledikasyon dan son travay lannen pase an partikilye Stratezi Mwayen Term Minister Ledikasyon.

Sa stratezi in ganny formile avek kolaborasyon Linyon Eropeen e UNESCO.
I annan pour bi transform ankor plis nou Sistenm Ledikasyon ek formasyon lo sa 5 prosen lannen e plis.

Restriktirasyon Minister Ledikasyon i ava ed li pou fourni leadership ek oriyantasyon pour lenplimantasyon sa Stratezi Mwayen Term pivotal.

Nou’n deza atenn ledikasyon primer iniversel, ki ti enn bann lobzektif prensipal milener.

Nou’n al odela dela selman.

Nou zanfan ozordi i resevwar en ledikasyon gratwit e mandatwar ziska S4.
La, nou bezwen konsantre lo amelyorasyon kalite ledikasyon, sirtou ledikasyon Segonder e Pos Segonder.

Dan sa dernyen 10an, plis ki 1,250 zenn Seselwa in ganny zot Degre Iniversiter.

I konpri en senkantenn sorti Liniversite Sesel.

Liniversite Sesel pe zwe en rol deplizanpli enportan dan kreasyon sa sosyete konesans e savwar.

I ti komans avek 53 etidyan 5an pase.

Ozordi Liniversite Sesel in etablir progranm korperasyon avek plizyer Liniversite ek Lenstitisyon Etranze.

I annan li preski mil etidyan.


Sa lannen en santenn etidyan Seselwa i ekspekte obtenir zot Degre avek nou Liniversite.

Bokou lezot ankor pou obtenir zot Diplonm oubyen zot Sertifika.

Liniversite Sesel ki ti ganny ridikilize ler nou ti pe al kree li, pe met li pare pou akeyir son bann premye etidyan etranze.

E son Moto Liniversite Sesel i rezim byen son misyon.

‘Lavenir dan ou Lanmen’.

I pe anmenn nou pli pre ver transformasyon nou vizyon an realite.

En graduate dan sak fanmir.


En lot promes ki mon ti fer avek pep Seselwa pe ganny realize.

(Applause) PRESIDENT JAMES ALIX MICHEL Devlopman en pep, dan tou son laspe, son lepanouisman, son byennet, son boner i depann bokou lo son lasante.

Nou Sistenm Lasante i pa parfe; i annan ankor plizyer defayans ki nou bezwen eliminen.

En gran defi pour nou sete rediksyon to mortalite enfantil.

I ti’n ariv 18.52 par sak 1,000 zanfan kin ne an 2013.

E an 2014 nou’n reisi redwir li a 10.92 par sak 1,000 nesans.
Nou pou kontinnyen agresivman dan nou zefor amelyor swen perinatal.

Nou pou kontinnyen met lanfaz lo prevansyon ek amelyorasyon deteksyon.

Nou pe kontinnyen moderniz nou Sistenm Lasante e entrodwir plis swen spesyalize.

Laboratwar in ganny odite par en group enternasyonal.

I pou ganny modernize e nou pe anvizaz son akreditasyon enternasyonal e soutret son servis.

Blok operatwar Lopital Victoria in ganny modernize e son lekipman renouvle.
Sa i permet nou ozordi fer serten loperasyon konpleks isi menm olye anvoy nou pasyan aletranze.

Nou’n osi ganny an nouvo lasanm dekonpresyon ki vreman fer en diferans pour bann plonzer ek serten lezot kategori dimoun ki bezwen swen dekonpresyon.

Nou pe rekrit plis spesyalis.

Gouvernman Abu Dhabi pe donn nou en lasistans pou 4an, pou rekrit spesyalis pou permet nou amelyor kalite nou servis.

Nou an negosyasyon avek en lakonpannyen enternasyonal pou zesyon nou sant dyaliz e son akreditasyon enternasyonal.
Nou vizyon pou sa Sistenm Lasante se ki dan 10an i ava ganny opere e zere par nou prop Seselwa.

Se pour sa rezon ki nou pe met lanfaz lo formasyon nou zenn kad Seselwa dan diferan domenn medikal.

Minister Lasante pe fer demars anvoy en ventenn zenn Dokter Seselwa fer spesyalizasyon aletranze.

Nou Sistenm Lasante i apartenir a tou Seselwa.

Annou pa zis kritik li.

Annou pa abiz li.

Annou ede pou amelyor li.

Annou sakenn de nou sanz nou stil lavi e pran responsabilite nou prop lasante.
Ansanm nou kapab annan en nasyon pli an bon sante dan lavenir.

Mr Speaker, e ser konpatriyot, previzyon pour lannen 2015 i sizere ki lekonomi global pou reste dan en leta frazil.

Sa i reprezant en lanvironnman eksteryer avek bokou defi pour nou pei.

Dan bann sirkonstans parey, nou bezwen reste vizilan.

Nou bezwen mentenir nou disiplin fiskal e bidzeter, anmenmtan ki nou ogmant nou aktivite e prodiktivite ekonomik.

Nou pa kapab depans plis ki nou gannyen.


Nou pa kapab zis ogmant saler dan tou Sekter anmenmtan, san pran an konsiderasyon bann konsekans finansyel.

Eski nou lekonomi i kapab soutenir en tel legzersis?

Me ti a bon regarde ki nou’n fer konsernan logmantasyon saler depi lentrodiksyon Reform Ekonomik an 2008.

Nou’n pran en lapros gradyel.

En lapros responsab.

Enn ki soutenab.

Saler minimonm in ogmante.


Ziska lannen 2014, nou’n enplimant en swasantenn diferan Scheme of Service pou laplipar kad e kategori travayer dan Sekter Piblik.

Depi 2014 to saler debaz i’n ganny aziste anliny avek nouvo Lalwa lo saler servis piblik.

Polisi mon Gouvernman se ki, ofir e anmezir ki nou lekonomi i permet, saler travayer Seselwa i ava ganny ogmante.

Menm prensip i aplik pou Sekirite Sosyal.

Nou bezwen realis e responsab.


Nou pa kapab fer politik popilis, politik bon marse, avek pansyon retret, ki nou apel Sekirite Sosyal.

Ler nou dir ki nou pou bezwen ogmant li pou fer li vin lekivalan saler minimonm nasyonal.

Bann tel deklarasyon i iresponsab e danzere.

Annou get sityasyon tel ki i ete.

Bidze aprouve par Lasanble Nasyonal pou Sekirite Sosyal sa lannen i R356,854,000.
Si nou ogmant Sekirite Sosyal ki aktyelman R3,100 par mwan pou fer li vin parey saler minimonm nasyonal, nou pou bezwen trouv en sonm adisyonnel R101 milyon.

Sa i aplik zis pou bann ki pe deza tous zot pansyon retret.

Si nou azout lezot kategori par egzanp, benefis envalidite e bann dimoun ki’n pran zot retret a laz 55an, nou pou bezwen trouv an plis sa sonm R101 milyon, en lot sonm apepre R100 milyon.

Baze lo sityasyon aktyel, nou Bidze pa pou kapab soutenir en tel depans.
Okenn Gouvernman responsab pa pou zanmen antreprann en keksoz parey.

Sepandan, baze lo krwasans ekonomik, nou plan se pou progresivman ogmant pansyon retret dan sa prosen 5an a en minimonm 10 poursan par an.

Answit, logmantasyon dan pansyon retret pou ganny fer lo baz lendeksasyon parey i leka ozordi pou Fon Pansyon.

Annou pran en moman pou konsider vre sityasyon nou bann dimoun ki pe tous zot pansyon retret.

Zot pe ganny R3,100 par mwan.

Me sa pa tou.

Zot benefisye avek transpor gratwit.


Bokou nou pansyoner pe osi benefisye avek en Carer, ki Leta i peye natirelman.

I annan aktyelman 2,608 Carer dan pei.

Carer i tous saler minimonm.

Bidze vote par Lasanble Nasyonal pou Carer se R109 milyon.

Ler nou pran tou sa bann eleman an konsiderasyon, vre kou pou Leta pou en pansyoner ki pe ganny en Carer i bokou plis ki son pansyon retret.

Ankor enn fwa, in ler pou nou aret fer politik bon marse avek en size osi enportan ki tous lavi nou dimoun aze.
Me in osi ler pou nou pran plis ka ek nou responsabilite avek nou paran aze.

Se nou devwar koman zot zanfan.

Mr Speaker, dan nou stratezi devlopman sosyo-ekonomik, performans Lendistri Tourizm i en eleman kle.

Nou prevwar ki i pou fer mye sa lannen ki lannen pase.

Nouvo larout aeryen e diversifikasyon nou marse i permet nou ekspekte en meyer performans.

Deza nonm viziter in ogmante par 3 poursan konpare avek 2014.

Sekter Tourizm set en Lendistri ki konsern tou Seselwa.
Nou pa kapab get zis nou lentere personnel.

Nou bezwen aret lager antre nou.

Nou bezwen armoniz nou pozisyon dan lentere Sesel.

Nou bezwen bos ansanm dan enn menm direksyon.

Nou bezwen, nou tou ansanm, redouble nou zefor pou anmenn plis viziter Sesel.

Si pa nou, lekel ki pou fer li pour nou ?

Sesel i en pei avokasyon touristik.

I toutafe normal alors ki Seselwa i pran ownership sa Lendistri.

Bann gran lotel etranze in anmenn bokou lenvestisman dan nou pei.
Zot in kontribye enormeman e zot pe kontinnyen fer li, zot pe fer limaz Sesel reyonnen koman en destinasyon touristik eksklizif.

Nou bezwen zot e nou pou toultan bezwen zot.

Me nou osi bezwen nou bann letablisman Seselwa.

Zot anmenn en latous orizinal e otantik Kreol ki bokou touris i rode.

Mon oule ankouraz devlopman plis sa bann letablisman an konplemantarite avek bann gran lotel enternasyonal.
Gouvernman lo son kote, pou fer tou sa ki posib e neseser pou amelyor lanvironnman devlopman e lendistri par Seselwa.

Mon oule ki plis Seselwa, bokou plis Seselwa i pran ownership sa lendistri.

Mon annan konviksyon ki sa nouvo proze ki nou pe travay lo la Small and Medium Enterprises Incentive Act pou fer sa arive.

Mr Speaker, frer ek ser Seselwa, aprezan annou koz en kou lo proze Cap Ternay.

I malere ki serten in deside fer politik ek devlopman Lotel Cap Ternay.
Mon’n ganny menm akize ki mon pe detri nou lanvironnman.

Ki mon pe detri repitasyon Sesel.

Me zot tou zot konnen, sirtou sa bann ki pe akiz mwan, ki si i annan en dimoun ki’n toultan defann nou patrimwann natirel, nou lanvironnman e pe kontinnyen fer li, se mwan.

(Applause) PRESIDENT JAMES ALIX MICHEL Lo lasenn enternasyonal, mon’n defann lakoz lanvironnman, lakoz bann pti Leta Zil, avek viger, pasyon e menm avek konviksyon.

Me la realite i se si.


Annou pa bliye ki tou gran proze enkli lotelri i ganny soumet a en letid lenpak anvironnmantal.

Se selman apre ki en desizyon i ganny pran si pou al delavan ou non.

Cap Ternay i pa en leksepsyon.

Nou’n toultan swiv sa prensip.

E la mon’n ekoute, mon’n konsilte e mon’n etidye bann rapor, bann rapor syantifik in ganny soumet avek mwan.

E sa rapor i endike ki tou largiman syantifik i sizere ki en tel proze pou afekte lanvironnman sa sit.
Natirelman, koman Prezidan sa pei, i mon devwar ek mon responsabilite pou pran desizyon dan lentere pep Seselwa e proteksyon nou patrimwann.

Alor mon’n deside ki pou napa sa proze Cap Ternay.

(Applause) PRESIDENT JAMES ALIX MICHEL Bann promoter sa proze in konpran e zot in aksepte e respekte mon desizyon san rezerv.

Zot in asir mwan ki zanmen zot pou fer e zanmen ti zot lentansyon pou fer kwakseswa pou andomaz repitasyon Sesel koman en leader dan proteksyon e zesyon nou lanvironnman.
Ser pep Seselwa, se sa en Gouvernman responsab an aksyon.

En Gouvernman ki reste alekout.

En Gouvernman ki pran son responsabilite o serye.

Mr Speaker, ser konpatriyot, 2 lezot Sekter ki annan en gran lentere pou nou se Sekter Lapes ek Lagrikiltir.

Lenvestisman ki nou’n fer pe donn en stimilasyon aktivite dan sa 2 Sekter.

Nou pe komans vwar rezilta an 2014.

Par egzanp, statistik i montre en logmantasyon prodiksyon dan lapes ek lagrikiltir.
An 2014 ti osi lannen kot nou ti entrodwir en Scheme Lasirans pour peser ek fermye e osi mezir pou ranforsman kapasite e plis formasyon.

Nou’n etabli plis kolaborasyon avek bann Lenstitisyon Enternasyonal, tel ki Lorganizasyon pou Lagrikiltir ek Lalimantasyon FAO, Fon Enternasyonal pou Devlopman Lagrikiltir IFAD ek Labank Afriken Devlopman.
Atraver entansifikasyon sa Progranm korperasyon miltilateral, fermye ek peser i ava benefisye non selman avek ranforsman kapasite e formasyon, me osi lasistans finansyel e devlopman bann lenfrastriktir.

E sa nouvo Lalwa Small and Medium Enterprises Incentive Act i ava kontribye pou ed zot realiz zot lanbisyon.

Seselwa in touzour atas bokou valer avek son losean.

Nou’n touzour konsider li koman en fakter kle dan nou lidantite koman en pep.
Nou lim nasyonal i rapel nou ki fodre nou protez larises nou losean en leritaz byen presye pou sirvi ek boner zenerasyon fitir.

Sa leritaz i osi en gran loportinite.

Nouvo resers e nouvo teknolozi i kapab kree en nouvo Sekter prosperite pou nou pep, anmenmtan ki nou konsolid nou bann aki.

Plizyer antreprener Seselwa pe deza sezi sa loportinite e sezi sa bann sans ki zot pe gannyen.
Nouvo Departman Lekonomi Ble ki mon’n kree i reponn a sa nesesite pou nou asir en pli bon kordinasyon nou zefor e osi asire ki nou kree bann kad neseser pou fasilit inovasyon e kreasyon larises.

Anmenmtan ki nou ranforsi zefor pou protez nou resours.

Sa i ava permet Seselwa pran ownership son Lekonomi Ble.

Mr Speaker, nou mesaz Lekonomi Ble ozordi pe tradwir atraver linovasyon e aksyon konkret pou redwir nou vilnerabilite.

Yer swar Sesel in ankor enn fwa kree listwar.


Nou propozisyon pou fer en lesanz an parti nou det pou nou finans aksyon kont sanzman klimatik i’n ganny aksepte par Club de Paris.

(Applause) PRESIDENT JAMES ALIX MICHEL Sa i vedir ki anviron 30 milyon Dolar nou det pe ganny transfere dan en fon pou proteksyon e devlopman nou lespas maren nou Lekonomi Ble.

Nou bann partner pe an plis donn nou ankor en rediksyon 5 poursan lo sa det.
Atraver sa lesanz det, nou pou pli byen protez nou losean, kree loportinite pou peser artizanal, redwir nou peyman an deviz e gard plis larzan dan nou lekonomi.

Mon remersye tou bann partner ek krediter ki'n fer sa lagreman posib e ki'n demontre sa konfyans ki zot annan dan nou.

Mon remersye sirtou Lafrans e Prezidan Francois Hollande, ki ti eksprim son sipor pou lakoz Sesel ler mon ti rankontre li an Desanm lannen pase.
Ankor enn fwa Sesel in fer listwar e Sesel in ouver laport pou bann lezot Pti Leta Zil a kapab swiv.

E ozordi, mon renouvle mon langazman pou sezi sak sa lokazyon pou asire ki lavwa Sesel i kontinnyen ganny tande.

Ki lavwa Sesel i rezonnen.

Malgre nou pti, nou kapab fer en vre diferans.

En diferans ki anmenn meyer rezilta pou nou koman Seselwa.

E en diferans ki ofer legzanp an term devlopman dirab, an term linovasyon, e an term opsyon pour tou pti leta zil.
Mr Speaker, an term devlopman, en devlopman tre pozitif pou Sesel se rediksyon dan pri serten komodite lo marse enternasyonal, prensipalman bes dan pri karbiran.

Bes dan pri karbiran i antrenn en rediksyon dan fre transpor ek lasirans, osi byen ki rediksyon dan pri plizyer komodite lo marse global.

Sa i en tre bon keksoz pour Sesel akoz i pou annan non selman en lenpak lo pri serten komodite ek servis lokalman, me osi amelyor nou sityasyon balans peyman.
An rezilta sa sityasyon nou pei pou dan en meyer pozisyon pou kouver nou lenportasyon e ogmant nou rezerv deviz etranzer.

I ava osi kontribye pou redwir kou lavi.

E dan sa konteks, nou’n fini pran serten mezir pou asir laprovizyonnman karbiran pandan en serten peryod a en pri favorab e garanti.

Rezilta imedya se ki pri elektrisite pou desann.

PRESIDENT JAMES ALIX MICHEL Pri gaz osi pou desann.
(Applause) (Applause) PRESIDENT JAMES ALIX MICHEL PUC ek SEYPEC i ava anons detay lo la dan bann zour ki pe vini.

I byen ki nou met a profi en sityasyon enternasyonal ki favorab.

Me nou pa kapab zis fye lo bann kondisyon favorab lemonn eksteryer pou nou kree e ogmant nou prosperite.

Nou bezwen fye lo nou menm.

Lo nou savwarfer, lo nou prodiktivite, lo nou travay dir pou nou progrese.

Si pa nou, lekel?
Si pa nou, lekel?

Avek sa perspektiv pli pozitiv, lazans finansyel Fitch Ratings in mentenir pozisyon Sesel a en nivo B+ avek en lanvironnman ekonomik ki favorab.

Sa rezilta i demontre ki malgre bann defi enportan an 2014, nou Polisi fiskal e monneter in ede pou anmenn stabilite ek rezilyans ensi ki en lekonomi pli for pour lavenir.

Mr Speaker, detanzantan nou pei menm bann ki pli devlope i pas atraver serten difikilte.

Nou osi nou’n pas atraver difikilte.


Me, avek rezilyans, realizm e responsabilite nou’n reisi sirmont zot.

Defi pou touzour annan.

Me leksperyans 2008 in byen prepar nou.

In ranforsi nou lespwar e nou kapasite dan lavenir.

Nou bezwen kontinnyen aranz nou.

Aranz nou ek nou sistenm an zeneral pou nou empower ankor plis nou dimoun.

I annan plizyer keksoz ki nou kapab e devret fer.

Mon ava sit serten.

Ankouraz e devlop lespri lantreprenarya.

Fasilit lanvironnman pou fer biznes.


Donn plis akse avek kredi abordab.

Fer likidite ki pe zis asize dan labank vin pli prodiktif.

Fer sir ki nou dimoun ki pe al lans zot premye fwa dan en biznes i konnen kwa ki disponib.

SIB i bezwen fer letid lo marse, ed dimoun pou inove e sezi tou loportinite disponib.

Devlop en mendev kalifye.

Elimin birokrasi initil.

Kreasyon plis partenarya ant Sekter Piblik e prive.

Par egzanp dan konstriksyon lakaz parey mon’n koz li la taler.

Ogmant akse avek daycare.


Ranforsi disiplin ek nou sans responsabilite.

Mentenir e ranforsi lord, lape ek sekirite.

Motiv bann zenn pou pran plis linisyativ.

Amelyor service delivery.

Sa bann pwen i ganny souvan souleve dan mon bann rankont avek manm piblik.

I bann pwen konsern ki nou bezwen adrese seryezman.

E nou bezwen aranz nou pou adres sa bann pwen konsern.

Me sakenn i bezwen zwe son rol.

Pa zis Gouvernman.

Mon Gouvernman i reste angaze pou kree nouvo loportinite pou lepep.
Me lepep i bezwen sezi sa bann loportinite.

Nou annan krwayans ek lespwar ki sa lannen ek bann lannen ki devan nou pou ankor meyer pou nou.

Ki nou pou akonpli ankor plis sikse lo nou lamars ver progre, byennet ek prosperite.

Me dan lamars pou prosperite ek devlopman, annou pa oubliy nou bann valer.

Nou bann valer moral, spirityel e kiltirel ki disteng nou koman en pep.

Annou pa bliy nou rev.

Nou rev pour nou fanmir.

Nou rev pour Sesel.


Annou pa bliye ki progre en nasyon i pa ganny zis mezire par bann endikater ekonomik.

Larises nou pep i pa zis materyel.

Se pa bann posesyon materyel ki defini kalite lavi.

Ki defini nou boner.

Zot enportan, byen sir, me i annan ankor bokou keksoz ki enportan.

Nou leta lespri, nou zanfan, nou paran, nou fanmir.

Lafanmir i nwayo lasosyete.

Ansanm, nou devret promouvwar bann bon valer lafanmir.

Respe, lanmour, konpasyon, koezyon, linite, larmoni.
Promouvwar en lazenes realis, responsab e rezilyan.

En lazenes ki annan aker nou bann bon valer.

Se sa ki pou anmenn nou pei pli devan.

Lazenes Seselwa, zot annan mon sipor total dan zot progranm “Valer pour mwan, Valer pour nou tou”.

Mon pou toultan fer tou sa ki mon kapab pou ed zot pou realiz zot rev e zot lanbisyon.

Nou kanpanny Renesans Sosyal depi ki in lanse in fer bokou progre.

In ede, par egzanp, pou konsyantiz plis nou sosyete lo responsabilite parantal.
Me malerezman, i annan ankor zanfan ki pe ganny neglize.

Serten i menm ganny abize dan diferan fason.

Serten paran pa pe pran zot responsabilite o serye.

Dimoun pe demande ki Gouvernman i pran mezir pli sever ek bann ki abiz linosans nou bann zanfan.

In annan demann ki Lapolis, Servis Sosyal e Zidisyer i vin pli efikas pou deal avek bann ki abiz nou zanfan, oubyen negliz zot.

Mon’n ekout zot.
Mon’n ekout zot.

E la mon pe al met an plas en unit Lapolis, Police Child Protection Team ki pou travay pli pre avek divizyon Servis Sosyal lo tou bann ka labi kont zanfan.

I pou osi fer lanket e anmenn bann ka devan Lakour kont bann paran ki persiste pou negliz zot zanfan e met zot a risk ganny abize.

Sa i metod travay ki plizyer pei i annan en plas e i pa zis anmenn rezilta pli vit me i anmenn bann servis anba en sel twa.

Nou dwa sa a nou bann zanfan.


Elve en zanfan se en latas, en responsabilite, partaze.

Nesans en baba i en levennman eksepsyonnel.

Enn ki anmenn bokou lazwa ek responsabilite.

E pou ki sa papa i partisip plennman dan bann premye zour son zanfan avek tou responsabilite ki sa i enplike.

Gouvernman in deside akord 5 zour konze paternite a kondisyon ki sa papa i rekonnet son nouvo-ne.

(Applause) PRESIDENT JAMES ALIX MICHEL Sa pou pran lefe byento.
En sosyete ki an bonn sante i en sosyete ki anpe avek limenm.

En sosyete ki annan respe pou lord, lape e sekirite.

En sosyete ki annan konpasyon ek solidarite.

Se sa ki nou bezwen pou realiz nouvo rev pour Sesel.

Me malgre vizilans ek aksyon servis Lord piblik, nou sosyete i kontinnyen ganny menase par en mare krim, konsonmasyon ek trafik drog, vyolans, delenkans sosyal.

Serten nou sitwayen napa okenn respe pour Lalwa.


Me les mwan dir zot Lalwa se Lalwa e personn, personn, dan sa pei i pa an deor Lalwa.

Lalwa pou kontinnyen azir dan en fason pli ferm posib avek tou kriminel, tou delenkan.

Zot pou ganny zot pinisyon ki zot merite.

Mr Speaker, Ser frer ek ser Seselwa, en laspe fondamantal dan legzersis mon responsabilite koman Prezidan Larepiblik se dyalog ek konsiltasyon.

Mon’n toultan krwar ladan.


Se enn bann rezon ki ti pous mwan kree Komite Konsiltatif Nasyonal lannen pase.

Nou’n rankontre plizyer fwa e nou pe kontinnyen rankontre.

Nou dyalog i fran, onnet e ouver.

Napa size ki pa abordab.

Pou nou sa ki enportan se lentere nou pei.

Lentere nou pei i ganny promouvwar e defann par nou diplomasi aktif egalman.
Nou pozisyon ferm e nou pledwari pou lakoz bann pti Leta Zil, Lekonomi Ble, sanzman klimatik e lanvironnman an zeneral in konfirm role leadership ki Sesel in asimen.

Nou en pei ki ganny respekte e rekonnet par kominote enternasyonal.

Lentere nou pei i ganny osi promouvwar e defann avek viger par nou Lafors Defans.

En lafors profesyonnel, byen formen, patriyotik ki fer lafyerte nou pei.

En Lafors ki pare touzour defann souvrennte Sesel.

In fer son prev avek bravour dan nou lalit kont piratri.
En Lafors ki ganny demande pou partisip dan bann manev militer rezyonal, akoz i enn bann meyer lafors defans dan larezyon.

Nou remersye zot pou sa travay ekselan ki zot pe fer.

(Applause) PRESIDENT JAMES ALIX MICHEL Mr Speaker, Ser frer ek ser Seselwa, Linite nasyonal, stabilite, larmoni sosyal, solidarite, kontinite i bann pilye nou lavenir.

Ozordi se lokazyon pou mwan renouvle mon langazman pou kontinnyen diriz sa pep fyer ver en meyer lavenir.
(Applause) PRESIDENT JAMES ALIX MICHEL Pou reste konekte avek lepep.

Mon afirm mon langazman pou ansanm avek zot pourswiv e realiz sa nouvo rev pour Sesel.

Nou’n fer bokou sikse.

Defi i ankor la, defi i ankor annan, me zanmen nou konfyans dan lavenir in osi for.

Zanmen nou vizyon in osi kler.

Zanmen nou vizyon in osi byen defini.

Sa konfyans ki zot in kontinnyen fer mwan i en sours lenspirasyon pour mwan.

Mon reflesi lo la sak fwa ki mon rankontre serten difikilte dan legzersis mon fonksyon.
Sa parkour ki nou’n konmanse ansanm in anmenn mwan lwen, in anmenn nou lwen.

I pe kontinyelman ouver nouvo loportinite pou nou pei.

Ansanm nou pe batir en pti nasyon modern, dinamik, prevwayan dan nou kwen lemonn.

En model larmoni, lape, linite e tolerans pour lemonn.

Ki mannyer nou pa kapab fyer nou lakonplisman?

Ki mannyer nou pa kapab fyer nou pei?

Ki mannyer nou pa kapab fyer nou nouvo rev?

Partou kot nou ete annou re-dedye nou pou progre nou pei e byennet nou pep.
Nou nouvo rev i konmans avek sa.

Nou nouvo rev i baze lo nou linite nasyonal.

I baze lo nou larmoni konman en pep.

En pep solider en pep patriyotik.

Nou nouvo rev i ganny enspire par lanmour pou nou patri.

Ansanm, annou proklanm fyerman ‘Mon kontan Sesel’.

Ki Bondye i kontinnyen beni nou e beni nou patri.

Mersi.

(Applause) MR SPEAKER Mersi Msye Prezidan pou ou diskour.

Lo non Lasanble mon ti a remersi ou ankor enn fwa, osi mon ava envit bann envite ki avek nou la pou nou cocktail tradisyonnel.
Avek sa non meeting i adjourn ziska Lendi bomaten.

(ADJOURNEMENT) National Assembly Leaders Reply Monday 2nd March 2015 MR DEPUTY SPEAKER Bon, mon a dir bonzour le 2 Leaders e tou bann Manm Lasanble Nasyonal.

En bonzour pour tou manm piblik ki pe ekout nou la bomaten.

Nou pe rankontre ozordi pou nou komans ekout bann larepons e reaksyon lo Diskour Leta Lanasyon ki Prezidan Larepiblik ti prezante devan nou Lasanble Zedi pase, le 26 Fevriye.
E parey in tradisyon, nou pou komans avek Leader Lopozisyon e answit, swivi par Leader Zafer Gouvernman.

Alors, mon pou envit Onorab David Pierre pou li pronons son Diskour.

Proceed Onorab Pierre.

HON DAVID PIERRE Mersi Mr Deputy.

Ser Manm koleg Onorab, ser frer e ser Seselwa, tou bann ki a lekout, bonzour.
Mr Deputy, i fer mwan en gran plezir pou mwan, koman Leader Lopozisyon dan Lasanble Nasyonal, pou reponn a Ladres lo Leta nou Nasyon, prezante par Prezidan Larepiblik Mr James Michel, dan nou Lasanble Nasyonal Zedi le 26 Fevriye 2015.

Mr Deputy, Sesel i en pei beni e Sesel i pour Seselwa.

E zisteman, Prezidan Michel dan son Diskour Zedi pase, in koz ek nou lo en kontra ki i dir nou i annan avek lepep Seselwa.

E in eksplik nou ki mannyer in performen an relasyon ek sa kontra.
Nou tou nou konnen ki Prezidan pe koz lo la, ler i koz ek nou lo sa kontra.

Me lepep i osi konnen ki performans Prezidan an relasyon ek sa kontra ti pou ganny pli byen evalye si sa kontra ti ganny fer apartir en baz ki fonde lo en demokrasi ki modern e ki konplet.

Mr Deputy, lafason ki mwan mon vwar li, en kontra ek lepep Seselwa i sipoze an premye lye, en kontra ki zis e en kontra ki fair.

Me eski i annan total fairness dan lafason ki Sesel pe ganny dirize?
En kontra i devret baze lo lazistis pour tou, lo laliberte pour tou.

Lo loportinite pour tou.

Eski se sa ki nou pe vwar dan nou pei ozordi?

En kontra i devret pe donn lepep an antye sa loportinite pou inifye koman en nasyon e i devret pe donn loportinite travay e biznes tou Seselwa, lo en plan egal, baze lo bann Lalwa ki zis e ki fair, pour tou sitwayen.

Eski sa i larealite Sesel ozordi ?

Eski sa se leta nou nasyon?


Mr Deputy, sa kontra ki Prezidan in koz lo la i devret reflekte preanbil nou Konstitisyon e respekte bann gran Lalwa fondamantal lepep Seselwa, donnen par sa menm Konstitisyon.

Me eski Gouvernman Parti Lepep pe akord sa bann rights pour tou Seselwa?

An gro Mr Deputy, Sesel i devret en pei ki ganny dirize par bann gran prensip ki nob e ki form labaz en demokrasi ki vivan e ki modern.

Se sel fason ki nou kapab ganny vre inifikasyon sa pep.
Me eski Sesel in vreman en pei ki’n ganny dirize dan sa fason?

E eski Prezidan Michel e Parti Lepep in vreman pran an kont sa bann prensip pandan tou sa bann lannen ki zot in diriz Sesel?

Mr Deputy Speaker, mon komans koumsa akoz apre bokou refleksyon, mon’n realize ki Sesel in ariv lo en letap enportan dan son devlopman.

En letap enportan dan son legzistans.


Nou’n ariv dan sa letap kot i neseser pou bann Dirizan Politik dan sa pei pou pran bann aksyon neseser pou redonn Sesel son pozisyon dan lemonn e redonn Sesel son idantite.

Sesel i pour Seselwa e se Seselwa ki devret Lerwa dan son pei.

E se nou Seselwa ki bezwen devlop nou pei.

E selman avek lasistans e sipor bann etranze, kan i absoliman neseser, kan i absoliman annan sa nesesite.

Mr Deputy, mon pe dir sa bann parol akoz ler in arive e laklos in sonnen.
Ozordi Mr Deputy, koman Leader Lopozisyon dan Parlman e koman Leader PDM, mon pou reponn Diskour Prezidan Larepiblik an tousan bann pwen pertinan ki’n ganny adrese e mon a komans zisteman avek sa size inifikasyon nou pep.

Prezidan Michel in dir nou ki ozordi Sesel i en pei ki inifye e ki nou en pei ki an plenn progre.

Mr Deputy, I beg to defer.

Akoz zanmen, dan nou listwar resan, nou pei in sitan divize e polarize politikman, parey i ete ozordi.
Zanmen dan listwar resan nou pei, sa disparite ant sa ki ris ek sa ki pov in vin sitan evidan, parey i leka ozordi.

Zanmen dan listwar resan nou pei, nou’n vwar bann zenn ki’n perdi lespwar dan lavenir, kot nou’n vwar sitan zot pe vir ver lalkol, drog ek prostitisyon.

Zanmen dan listwar resan nou pei, nou’n vwar nou bann businessmen sitan fristre ek kalite servis ki Gouvernman i ofer e avek sa kantite birokrasi e red tapes dan Gouvernman.
Zanmen dan listwar resan nou pei, nou’n vwar sitan kantite sitwayen Seselwa lo nou Sistenm Welfare, parey i leka ozordi.

E zanmen dan listwar resan nou pei, nou’n vwar nou sitwayen sitan annwiye par sa size drog, par sa vag krim, par sa kantite vol ki pe ravaz nou pei.

E annwiye par en lafors Lapolis sitan inefikas, ki fer ki nou pep i viv dan lafreyer e lensertitid dan zot prop kominote, parey i leka ozordi.

Lalis i long Mr Deputy e dan mon ladres, mon pou elabor ankor plis lo serten sa bann pwen.
Mon dir sa fortman Mr Deputy akoz pa tou ki annord dan nou pei e pa tou Seselwa ki pe viv sa realite ki Prezidan Michel in prozekte dan son Diskour lo leta nou nasyon.

Leta nou nasyon i en lot realite pour lamazorite Seselwa.

Me Mr Deputy, mon agree toudmenm ki napa keksoz pli enportan pour en pei, ler nou annan en pei ki ini e ler nou annan stabilite politik dan nou pei.
Mwan koman Leader Lopozisyon, mon siport en tel ideolozi, me mon osi konsyan ki en Gouvernman pa rann zistis en tel ideolozi, si limenm li i pa administre bann gran prensip ki gouvern sa ideolozi.

E detrwa dan sa bann gran prensip ki pa pe ganny onore, i prensip latransparans e accountability dan sa ki Gouvernman i fer.

I prensip mon ladministrasyon lazistis e respe pour tou Seselwa.

E i prensip laliberte pou ganny akse ek lenformasyon lo bann tranzaksyon ki Gouvernman i fer, ki konsern lepep Seselwa.
An plis, ler nou pe viv dan en pei kot i ankor annan nou frer ek nou ser Seselwa, oubyen nou bann biznes ki apartenir a nou frer e ser Seselwa ki ankor pe santi ki Gouvernman i ankor pe administre diskriminasyon kont zot, oubyen Gouvernman i ankor pe administre Security Clearance kont zot, san zistifikasyon, then sa i vin en cause for concern.

E si i pa ganny adrese, i fer ki zot perdi sa lotorite moral koman en Gouvernman, pou zot koz lo en tel ideolozi.
Alors Mr Deputy, an vi ki nou dan PDM e lepep Seselwa an zeneral, nou pa siport sa mannyer fer, nou debout e demann ek Gouvernman pour enn fwa pour tou, sorti dan en fason kler e en fason for e redres sa sityasyon.
An adisyon e lo non inifikasyon nou pep ki nou tou dan sa Lasanble nou pe rode, mon pe lans en lapel final ek Gouvernman Parti Lepep pou zot rekalibre zot konpa e steer zot bato dan en direksyon kot lazistis i rennyen pour tou Seselwa e kot bann drwa fondamantal tou nou frer ek ser Seselwa i ganny respekte, san pran an kont nou ras, nou sex, larelizyon, oubyen nou lapartenans politik.
Sa i en lapel ki’n ganny rezonnen dan nou Lasanble Nasyonal pour plis ki 20an, but now is the time akoz Seselwa in fatige e Seselwa pe rod respe e lazistis pour tou.

Mr Deputy, dan sa menm speech ki Prezidan ti fer, i ti osi koz lo prosperite nou pei e i ti dir nou ki i satisfe ki Sesel in fer byen dan milye bann difikilte ekonomik ki lemonn in fer fas avek tou resaman e in fer en statement ki lepok napa nepli egziste dan Sesel.
Me, Mr Deputy, sa ki Prezidan in bliye dir nou i se ki i egalman tre evidan ki ozordi nou’n antre dan en lot faz kot i annan komodite, me selman i annan en kantite dimoun ki pa kapab afford pou pey sa bann komodite.

E malerezman, Mr Deputy pou bokou Seselwa zot in senpleman sorti dan en ekstrenm kot ti napa pou al dan en lot ekstrenm kot i annan, me zot pa kapab afford pou pey sa bann tel komodite debaz ki esansyel e ki zot bezwen pou permet zot viv koman bann imen avek dignite.
Sa se en realite ki Gouvernman Parti Lepep i bezwen aksepte e adrese.

E an plis ki sa, i pa responsab lo zot par pou zot vin zistifye prosperite nou nasyon lo non bann endividi ou an servan bann sif pou bann endividi ki’n kapab make it pou vwayaze aletranze, san ki zot donn nou bann detay apropriye.

Akoz premyerman, bokou sa bann dimoun zot senpleman bann Zofisye Gouvernman ki pe vwayaze pour bann misyon ofisyel.
Dezyenmman, bokou i bann zenn sportif ki al reprezant zot pei aletranze e trwazyenmman, bokou i bann sitwayen ki al pour bann rezon biznes oubyen tretman medikal e non pa pou bann rezon lwazir, pou al depans sa bann larzan ki zot in swadizan gannyen anba prosperite nou pei.
An plis, sa ki Prezidan pa’n realize i se ki pandan ki Prezidan pe koz lo prosperite e pe servi sa bann statistic pou zistifye son rezon det, i kler ki sa gap ant sa ki ris ek sa ki pov pe kontinyelman ogmante e i pe vin sitan evidan dan nou pei Sesel.

E pandan ki Prezidan Larepiblik pe donn nou sa bann zoli statistic, i annan en lot realite ki i pe inyore.

E sa i se ki plis fanmir Seselwa pe antre dan lapovrete.
Pou azoute, Mr Deputy, i fasil on paper, pou donn zistifikasyon ki nou pe fer progre ekonomik, ler nou dir ki gas ek elektrisite pe al desann.

Me les mwan dir zot, ki pou retir nou bann frer ek ser Seselwa ki pe viv dan lapovrete i pran bann desizyon brav ki al well beyond en bes dan pri gas ek elektrisite.

Ozordi Seselwa nepli krwar ladan.


Seselwa pe demann pli gran leadership e Seselwa pe demann Parti Lepep pou pran bann mezir ki dirab, pou enspir konfyans dan nou lekonomi e ki pou enspir konfyans dan kapasite nou Nasyon.

O kontrer Mr Deputy, dan bokou lenstans dan son diskour, mesaz Prezidan Larepiblik pa’n donn lepep Seselwa bokou lespwar, akoz menm si i annan serten size ki’n ganny aborde, me bann aksyon konkret pa’n ganny definir.
Pou siport mon largiman Mr Deputy, zis pour donn en legzanp, Prezidan Larepiblik, dan son diskour in abord sa size taksasyon.

I byen ki Gouvernman pe al revwar son sistenm tax, ki pou fer ki bann gro biznes i pey zot tax parey zot devret peye.

E i byen ki Gouvernman in finalman deside pou administre en sistenm tax ki pli zis e pli fair pour bann akter dan biznes.

Bann ki gro e bann ki pti.


Ti ava enportan toudmenm Mr Deputy, ki ler sa legzersis i pran plas, Gouvernman i pran an koz lefe ki bann biznes dan Sesel i pey en kantite tax.

Depi Business Tax, VAT, CSR, licenses eksetera.

E donk, vwar si i annan posibilite redwir bann tax burden pou fer li pli cheap e pli fasil pou fer biznes, pou fer ki nou annan plis biznes dan nou pei kot Gouvernman i a finalman kapab vreman anmas plis tax.
Me Mr Deputy, ler nou pe koz tax, sa ki pli enportan ankor se ki Gouvernman i devret mazin nou bann dimoun ki pe anmenn en saler debaz kot lakour.

Zot, zot anvi ki Gouvernman i pran en desizyon konkret e revwar lafason ki i aplik son sistenm Income Tax dan sa pei.
Parey nou dan PDM, sa bann dimoun ki mwen fortinen dan sosyete, ki pe tous bann saler debaz i anvi ki Gouvernman i pran en desizyon pou met en sistenm Income Tax lo en sliding scale kot zot a ganny en rediksyon total oubyen omwen en rediksyon signifikan dan nivo tax ki ganny aplike lo zot saler.

Nou pe senpleman dir redwir tax lo saler sa bann dimoun.
E sa Mr Deputy, i legzanp en mezir konkret ki Gouvernman i kapab pran pou konkretman permet sa bann dimoun anmenn plis larzan dan lakour e donk, mye fer fas ek pri lavi osi byen ki ede redwir sa gap ant sa ki ris ek sa ki pov.

E letan nou pe koz ris ek pov, mon anvi dir e mon anvi repete ankor enn fwa, ki lapovrete pe ogmante dan Sesel.
E mwan koman Leader PDM e Leader Lopozisyon dan Lasanble Nasyonal, mon challenge Gouvernman Parti Lepep pou anmenn en lalit kont lapovrete dan nou pei lo en pli gran lanpler.

Kot i vin en lobzektif sa Gouvernman ki byen definir e ki ganny enkorpore dan son bann Policies enkli dan nou Curriculum Lekol kot i a vin en parti entegral nou Sistenm Ledikasyon.

Montre ki zot annan sa volonte politik pou atak sa problenm.
E dan sa konteks, PDM pe osi propoze ki nou Sistenm Ledikasyon i vin enn ki pli efikas e ki kapab compete ek Lekol Prive osi byen ki enn ki enspir lazenes Seselwa pou vin bann antreprener, akoz nou dan PDM nou pa krwar dan en sistenm ki ankouraz en kiltir entrepreneurship parmi zis bann fanmir ki elit e ki annan larzan dan sosyete.
Pour nou dan PDM, sa pti Songoire, Commettant, Marie, Eugenie eksetera ki pe grandir e ki dan Lekol Piblik ozordi, i devret kapab ganny sa ledikasyon ki pou permet zot vin bann business leaders dan sosyete demen.

Se koumsa ki nou pou lager kont lapovrete dan sa pei Mr Deputy.
E Mr Deputy, pandan ki mon pe koz lo sa size, mon pa anvi mank sa loportinite pou mwan dir ek lepep Seselwa, ki i byen ki ozordi ankor enn fwa Gouvernman Parti Lepep in vin dir nou ki zot pou met plis lanfaz e plis resours pou ogmant loportinite biznes pour bann Seselwa.

Sa i en tronpet ki’n ganny soufle pandan plizyer lannen e mon swete ki sa voyaz sa mesaz i ganny akonpannyen par en degre senserite e ki fer li vin en realite.
Pou tro bokou letan dan sa pei in annan tro bokou lobstak pour en Seselwa met en biznes debout.

Resours i en problenm.

Kou elektrisite pe tous plafon.

I annan tro bokou birokrasi.

I annan tro bokou duplication.

Licensing i fer pou li, Planning i fer pou li e politik i fer pou li.

Mon dakor ki in ler Mr Deputy, pou nou met en fren ek sa sityasyon.
Annefe, sa bann lobstak initil i fer mwan rapel parol en madanm alaz dan Bel Ombre, ki ozordi pe fer son biznes avek sikse, ler i ti dir mwan ki i ankor tous li profonnman ler i mazinen ki i ti senpleman kapab ganny son license pour son biznes apre bokou lesey e selman apre ki i ti sanz sa non lo ki, ki i ti fer son laplikasyon.

Ser frer Seselwa, sa ki mon’n resite anler i ankor en realite pou bokou Seselwa, me i en realite ki mon swete vwar terminen dan sa pei.
Akoz parey mon’n dir, prensip lazistis i egzize ki anba okenn Lalwa tou zonm i egal.

Akoz Mr Deputy, mal administrasyon lazistis dan laform diskriminasyon kont en kategori dimoun i kapab ganny servi koman en sours laenn e i pa devret zanmen ganny tolere dan nou sosyete.

Antan ki mwan, si ou demann mwan Mr Deputy, mon pou dir ou ki mon prefere viv lo prensip Coretta Scott King ki dir and I quote, “Freedom and justice cannot be parceled out in pieces, to suit political convenience.
I do not believe you can stand for freedom and justice for one group and deny it to others”.

Mr Deputy, en pti moman pase mon’n koz lo ki fason nou devret pe empower nou lazenes pou vin bann antreprener e sa i enn bann direksyon e aksyon pozitiv ki nou pei i kapab pran vizavi nou bann zenn.

Me lo lot kote i mon devwar pou zet en koudey, menm si Prezidan Larepiblik pa’n adres sa size lo bann fleo ki pe detri nou lafors lazenes.
I tousan pou aprann ki apre 37an anba enn menm Gouvernman i fer ki ozordi anviron 1 poursan nou popilasyon i ganny trouve swa Montagne Possee, swa Coetivy, oubyen Marie Louise enka sere dan en Prizon ki’n fer ki Sesel in ganny en tit limero enn mondyal pou lakantite dimoun ki dan prizon par tet dabitan.

E byensir, sa tit i pa en tit ki fer nou fyer.

An plis laplipar sa bann zonm ek fanm se bann zenn an plenn fors ki ti devret larg dan sosyete e pe fer en kontribisyon ver devlopman ekonomik nou pei.
Sa sityasyon pour mwan, mon kategoriz li koman sentonm enn bann pli gran failure Gouvernman Parti Lepep.

Mon dir sa akoz statistik i demontre ki laplipar sa bann kondannen, laplipar sa bann zenn pe servi en santans ki asosye ek biznes drog oubyen en santans ki asosye ek bann lezot krim tel ki vol ek vyolans ki osi annan a la baz en keksoz pou fer ek drog.

Sa i en size ki konsern lepep Seselwa e sa i en size ki koz bann pli gran retar dan nou devlopman koman en nasyon.
Me Prezidan Larepiblik in swazir pou inyor sa size dan en moman kot i annan en leokri, kot bann manman pe demann sipor, bann zabitan pe demann proteksyon e pei pe demann solisyon.

Enn fwa pou tou nou oule vwar aksyon, Mr Deputy.

Nou oule vwar bann Lazans ki lalit kont drog pe ganny plis resours, pe donn plis training e pe fer en louvraz pli profesyonnel e pli efikas e nou oule vwar zot pe kit drog an deor nou teritwar.

Nou oule vwar bann gro pwason pe ganny konfronte e pe fer fas avek lazistis.
Nou oule vwar nou Sistenm Zidisyer pe ganny plis lantrennman dan pas santans.

Nou oule vwar bann Ziz ki pe ganny plis diskresyon ler zot pas santans e pe delivre lazistis on time.

Nou oule vwar bann Prizon ki ofer reabilitasyon, bann Prizon ki ofer reabilitasyon ki marse.

E par lao tousala, lepep Seselwa pe demann en Lafors Lapolis ki disiplinen, ki profesyonnel e ki kapab protez zot kominote ek lafyerte.

Mr Deputy, lepep Seselwa pe senpleman rod solisyon.
Ser frer Seselwa, diskour Prezidan Zedi pase in anmenn li pou koz lo nou Lendistri Lagrikiltir.

Me Mr Deputy, eski pa i korek ler mon dir ki i konesans komen ki nou Lendistri Lagrikiltir in preski ganny detrir dan sa pei.

Sirtou Lendistri livestock.

Nou’n ariv lo sa pwen kot nou’n sorti dernyen dan Lafrik e nou bann fermye zot dan limbo e sa i en sityasyon ki tris.

Ozordi nou’n desann sitan ba ki ni menm manze zannimo nou pa kapab garanti pou bann livestock producers.
E donk, Mr Deputy, ozordi dan mon ladres mon pe koz lo non bann fermye e mon pe demann Gouvernman pou vin kler e vin clean ek nou bann fermye e etal bann stratezi Gouvernman i annan lo kwa ki pe al ganny fer pou elev nou standar lo sa nivo ki a permet nou bann fermye annan ase konfyans pou zot rekomans envestir dan livestock.

Ozordi i kout en fermye anviron R45 pou prodwi en kilo poul kan lenportasyon i kout anviron R30 CIF.
E ou pa bezwen en matematisyen pou ou realize ki sa gran disparite dan sa 2 pri i favoriz lenportasyon lavyann poul menm si nou lavyann lokal i pli bon e i vin avek bokou pli mwens risk sirtou an relasyon ek bann health issues.

An plis prodiksyon lokal Mr Deputy, i a definitivman ed nou pou konserv nou deviz etranzer.
Alors anliny ek sa sityasyon bann fermye in demann mwan pou demann Gouvernman 3 kestyon lo kwa egzakteman e konkretman ki zot anvizaze fer pou siport nou bann fermye, pou garanti ki ler en fermye i envestir i pou kapab tenir son biznes e sonny son fanmir.

Donk Mr Deputy, lo non bann fermye mon pou demann Gouvernman premyerman, eski Gouvernman i kapab e annan okenn plan pou subsidise?

Dezyenmman, eski Gouvernman i kapab e annan okenn plan pou servi STC pou ede rezourd sa bann problenm ?
Trwazyenmman, eski Gouvernman i kapab e annan okenn plan pou raise sa levy lo lenportasyon poul avek bi pou fer nou prodwir lokal vin pli konpetitiv ?

Mr Deputy, Lapes i dezyenm pli gran Lendistri dan nou pei.

E Prezidan in koz bokou lo sa Lendistri e mon satisfe e mon siporte ki i annan nouvo por lapes ki’n ganny konstrir e ki Lagreman in ganny sinyen pou en lot.
Me ki mannyer nou ekspekte ogmant lakantite pwason pou konsonmasyon en popilasyon ki pe ogmante e an menm tan satisfer nou Lendistri Touris kan nou bann peser artizanal i bezwen kit zot bato anmare akoz napa labwet oubyen ice pou zot al lapes parey in leka tou resaman.

Ozordi Mr Deputy, mon zwenn ek bann peser e demann Gouvernman pou reazir imedyatman.
Mr Deputy, nou bezwen en pli gran vizyon ki zis 2 por lapes, nou bezwen plis lenvestisman dan lenfrastriktir e meyer planifikasyon pou elev nou Lendistri Lapes lo sa nivo kot nou pou kapab zwenn lekspektasyon prensip Lekonomi Ble dirize par Prezidan Larepiblik limenm.

Mr Deputy, nou lanvironnman.

Partou kot mon’n pase apre ki Prezidan ti delivre son speech mon’n tann dimoun pe koz lo zot reaksyon an relasyon ek proze Cap Ternay.
Mon aport mon sipor deryer desizyon pou cancel sa proze e mon swete ki i en desizyon ki permanan.

Me toudmenm i annan bokou leson pou nou tire dan sa zafer.

Premyerman, nou bezwen konpran ki se lepep Seselwa ki’n elekte nou e Lalwa nou pep lo bann size i bezwen profonnman konsern lepep Sesel i bezwen aret ganny - e konsern lepep lo bann size enportan i bezwen kontinyelman ganny ekoute.
Dezyenmman, nou bezwen tonm dakor koman en nasyon ki Sesel i en pei inik e nou pa kapab les nou perdi en tel idantite an lesan bann envestiser detrir sa kado ki Bondye limenm in donn Seselwa.

Nou, nou bann custodians nou pei e i nou responsabilite pou nou protez li.
Trwazyenmman, sa lensidan i montre ki ozordi dan Sesel nou bezwen fer en lot legzersis kot nou demark adisyonnelman serten lezot landrwa ki pa kapab ganny touse par okenn devlopman me plito ganny garde dan son leta sen pour Seselwa, zenerasyon an zenerasyon.

Katriyenmman, dezormen nou bezwen pran en desizyon ki nou pa pou kapab donn okenn la probasyon pou okenn gran proze lo sa magnitid san ki rezilta EIA e tou bann levidans syantifik in ganny analize.
Lo bann desizyon parey nou pa kapab afford, konmdi koze, “to put the cart before the horse” parey in leka avek Cap Ternay.

Mr Deputy, lo sa menm size mon konsernen kantmenm avek la fason ki sa episode in deroule.

Prezidan limenm pa’n dir nou ki bann laranzman alternativ ki’n ganny agree lo la ant Sesel e Emirates.

Sa i devret lenformasyon piblik.

Mon toudmenm swete ki Gouvernman ek Emirates i tonm dakor lo en lot proze ki akseptab to both parties.
Akoz mwan mon enn bann leaders dan sa pei ki konnen ki Sesel i bezwen FDI pou ki nou kapab fer plis progre ekonomik dan benefis Sesel e dan benefis Seselwa.

Mr Deputy, tan ka Cap Ternay mon swete ki i ti kapab ganny proteze pou zenerasyon an zenerasyon e pou ki touris e Seselwa i a kapab kontinyen rezouir en labote ki inik pour Sesel.
Dan sa konteks Mr Deputy, mon propoze ki Cap Ternay i ganny tourn dan en sant biodiversite atase ek Liniversite Sesel kot bann etidyan e syantis sa Liniversite osi byen ki lezot syantis e etidyan i a kapab fer zot letid e zot resers e byensir an prenan tou bann mezir pou gard biodiversite Cap Ternay entak parey lepep Seselwa i anvi vwar li.

Mr Deputy, enn bann topik enteresan ki Prezidan in koz lo la se prodiktivite e annefe in fer nou rapel ki nou GDP in selman grandi par 2.8 poursan an 2014.
In ler pou nou kapab debout e konfront 2 realite ki pe arive dan nou pei.

Premyerman, i en fe e Prezidan ti korek ler i ti dir, lannen pase, ki nou pou bezwen ankor plis foreign labour dan sa pei.

Zisteman akoz nou napa ase travayer Seselwa pou ranpli tou bann job ki annan dan sa pei, bokou nou bann zenn i dan drog parey mon’n dir e zot dan Prizon.

E si ou koz ek bann biznes ozordi, zot pou dir ou ki zot bezwen travayer e zot pou dir ou ki zot ti a pli kontan Seselwa.
Me i pa toultan annan, donk zot depan lo travayer etranze pou fer zot biznes marse.

Mon kapab donn legzanp Mr Deputy.

IOT pa pou grandi san travayer etranze.

Nou zanfan pa pou ganny edike san travayer etranze.

Lotelelri, lasante eksetera pa pou delivre san travayer etranze.

Larealite i devan nou.

Gouvernman limenm i enport foreign labour.

Alors an prenan kont sa realite, si nou vreman anvi ki Sesel i grandi ekonomikman Gouvernman i bezwen koz en sel langaz.
Premyerman, Gouvernman i bezwen walk the talk e fer li pli fasil pou Seselwa e Sekter Prive monte e antreprann zot biznes.

Ease of doing business i bezwen vreman ganny re vizite e amelyore.

Ler nou pe koz lo la, nou bezwen adres sa problenm akse ek internet dan sa pei sansan nou pa pou zanmen amelyor nou pozisyon.

I pa akseptab pou en biznesmenn fer laplikasyon dan Industrial Estate pou li ganny akse ek Internet ek Cable and Wireless e apre 6 semenn ki i pe atann i pa ankor ganny konekte.
An plis ki sa, menm si bann kliyan pe pey en ta larzan, zot pe ganny en servis ki sub- standard, dousman e ranpli ek lenteripsyon e Gouvernman i bezwen imedyatman pran bann mezir pou redres sa sityasyon.

Nou bezwen walk the talk Mr Deputy.

Dezyenmman, Minister Lanplwa i bezwen reviz son bann Policies vizavi GOP e fer li pli fasil pou en biznes ganny travayer etranze ler napa Seselwa.

Ler i annan sa merit e ler sa i en nesesite pou sa biznes kapab grandi e pou sa biznes kapab reste debout.
Nou pa pe rod sa bann dimoun pou donn zot sitwayennte, nou pe senpleman anploy zot pou zot servis.

Pwen.

Fini.

An plis, annou retir tou birokrasi, tou bann red tapes e tou politik kot i egziste dan nou Sekter Piblik e annou avoue enn fwa pour tou pou nou donn lepep Seselwa the best Public Sector in Africa.

Sesel nou kapab fer li.

Paralelman Mr Deputy, Gouvernman i bezwen fer en lot keksoz.

In ler pou nou vin bold enough e dir ek Seselwa ki nou bezwen travay pou nou ganny nou dipen.
Dan sa konteks, Gouvernman i bezwen reviz profonnman son Sistenm Welfare e fer sir ki lasistans sosyal i ganny donnen zis pour bann dimoun ki dan bezwen.

Mon prefere Mr Deputy, vwar nou bann dimoun aze pe ganny zot R200 an plis pou konplet sa 20 poursan logmantasyon pou zot osi parey ki ti ganny donnen komansman lannen pase pou bann dimoun ki pe tenir en saler de baz olye ki nou Sistenm Welfare ki donn soutyen en zenn ki kapab travay me ki refize travay.
Ser frer Seselwa, anliny ek sa size travay e prodiktivite mon fer li mon devwar pou analiz profonnman sa desizyon Gouvernman pou donn 5 zour paternity leave bann papa ki rekonnet zot zanfan.

Byensir sa i en propozisyon ki gou tande dan zorey, me Mr Deputy, eski nou’n vreman pran en pti moman letan pou nou seryezman analiz son lenpakt lo prodiktivite dan nou pei.

Si non, annou fer li ansanm.

Dan en lannen nou ganny anviron 1,500 zanfan ki ne, 1,500 manman i pran konze 3 mwan.
Les li, sa in fini vin parti nou kiltir e nou’n aksepte.

Me ler ou donn 1,500 papa 5 zour konze, la nou pe koz en total 7,500 zour konze e sa i fer 20an lannen prodiktivite.

E Mr Deputy, sa i tonm pandan en lannen kot nou pe promot travay dir e prodiktivite dan nou pei.

Food for thought Mr Deputy.

Mr Deputy mon pa pou kapab termin mon ladres san ki mon tous en lot size enportan ki Prezidan in aborde dan son diskour.

E sa i nou Lendistri Touris.

Lo sa size mon pou tous 2 pwen.


Premyerman, Prezidan Larepiblik in dir nou ki bann gran lotel owned par bann etranze in anmenn plizyer benefis e piblisite pour Sesel.

Me sa ki Prezidan pa’n dir nou i se ki lefe ki sa bann lotel i pou bann etranze Sesel pa pe ganny sa kantite benefis ki nou ti kapab gannyen si sa bann lotel ti pour bann Seselwa.
I annan en rezon pou sa e sa i se ki nou annan en Seychelles Revenue Commission ki inefikas e ki pa kapab garanti ki bann Lalwa ki gouvern bann tranzaksyon finansyel bann lotel, ki spesifye ki bann tranzaksyon i devret ganny fer an Roupi e donk pas atraver nou sistenm bankyer isi Sesel i ganny respekte.

E sa i fer ki en kantite larzan ki ganny fer atraver nou Lendistri Touris pa pe tous later Sesel.

I sifi pou dir ki linefikasite SRC i fer ki Sesel pe perdi en kantite larzan.
Dezyenm keksoz ki Prezidan in mansyonnen i se ki in demann Seselwa pou reklanm son Lendistri.

Me ki mannyer Seselwa i kapab reklanm son Lendistri ler Gouvernman limenm pa pe met ban sit potansyel pou devlopman touristik dan lanmen bann Seselwa ?

Kot bann Seselwa i a kapab devlop bann vilaz touristik, kot i ava annan bann pti lotel, guest houses, restoran ki ava Seychellois owned e ki a donn bann touris sa vre Creole charm.
Ki mannyer nou pou fer sa kan se bann etranze ki pe ganny favorize lo bann Seselwa ?

E Mr Deputy, ki mannyer Seselwa i kapab reklanm son Lendistri ler ou annan en Planning Authority ki souvandfwa pa fasilit e pa ed nou bann prop frer ek ser Seselwa dan sa bann demars ?

Mr Deputy, mon ti komans par dir ki Sesel i pour Seselwa e mon repete, ki Seselwa i bezwen ganny priyorite dan son prop pei.

Ser frer Seselwa, pou terminen mon anvi refer sorti ki malgre tou bann defi Sesel i reste nou pei.
I normal pou nou kontan li e i normal pou nou protez li.

Mon realize ki ozordi Seselwa in vin bokou pli matir ki ler mon ti komanse.

Ozordi Seselwa i kontan pou ganny bann politisyen ki konpran zot rol, ki sivilize, ki rekonnet sa ki byen kont sa ki mal e ki respekte lezot.

Bann politisyen ki pare pou fer en kontribisyon pozitiv ver devlopman zot pei.
Tan ka mwan, mon’n pas dan sa leksperyans, mon konn sa bann dimoun e mon’n dir non a zot prensip dirize ki pa pran kont latransparans e accountability parmi lezot ankor.

Ozordi mon debout koman en endividi, koman en sef en parti politik e koman en leader dan sosyete ki pe ofer lepep Seselwa en trwazyenm alternative.

Ser frer Seselwa, sa se PDM.

PDM stronger than ever.

Ki Bondye i beni Sesel.

Mersi pour reste a lekout.

Mersi Mr Deputy.

MR DEPUTY SPEAKER Onorab Marie-Antoinette Rose.


HON MARIE-ANTOINETTE ROSE Mr Deputy.

Mr Deputy Speaker, Leader Lopozisyon, Koleg Onorab e tou dimoun ki a lekout bonzour.

Mr Deputy, in ler pou nou met kart ater en kou.

In ler pou nou fran, onnet e komet avek lepep Seselwa ki koman politisyen dan sa pei, se koumsa ki nou pou azir.
Alors ler mon regard sa ki pe pase otour mwan, sirtou bann levennman resan lo lasenn politik Sesel, mon analiz lo sa sityasyon e lo vre leta nou nasyon i fer mwan konklir ki dan nou demokrasi ozordi, tou dimoun i anvi vin Prezidan pei.

Avan 1 er dimaten, nou pou annan nou dan Sesel en dizenn aspiran Prezidan pei ki pou emerze lo lasenn politik.

I annan en 200 aspiran Minis, anviron 500 aspiran Manm Lasanble Nasyonal.
Nou ekspekte ki sa lannen pou enn ki tre eksitan e enn ki tre enteresan pou nou pti demokrasi.

Mr Deputy Speaker, en sityasyon dan en leta kot nenport ki i aspire vin Prezidan nou pei, kestyon alors ki nou bezwen demann nou lekor, se akoz?

Akoz ozordi ?

Akoz an 2015 ?

Akoz ozordi dan Sesel nou pe vwar plizyer pti parti politik ki pe formen, plizyer dirizan politik ki pe debout, plizyer dimoun ki ti’n disapret pandan 4an la nou vwar zot pe reaparet ?

E akoz plizyer dimoun i anvi zwenn politik ?


Se pourtan, sa bann menm dimoun ki pandan sa 4 dernyen lannen in maltret politisyen e eksprim en mefyans a politik.

Mr Deputy, leta nou nasyon ozordi i tel ki i permet nenport ki dimoun vin sa ki i anvi vini.

Leta nou nasyon ozordi i permet ki nenport ki, san okenn kriter aspire vin en Prezidan, aspire vin en Manm Lasanble Nasyonal, aspire vin en dirizan politik.
Sa i montre ki kontrerman avek sa ki sa bann menm dimoun pe dir ki napa demokrasi dan nou pei, e bomaten nou’n tann li ankor, zot menm zot, zot bann temwen vivan e aktiv en demokrasi vibran.

Sa i en lepok eksitan dan listwar nou nasyon.

Zot menm zot alors zot vwar e aksepte ki nou annan en laplenn ki nivo e ki ankouraz zwer pou vin zwe.

Si laplenn pa ti nivo, alors akoz i annan sitan kantite zwer ki anvi vin dan sa zwe?
Si napa demokrasi dan nou pei, akoz alors partisip dan sa gran legzersis demokratik ki apel Eleksyon ?

Si lapey politisyen i tro bokou dan sa pei, akoz alors tou dimoun soudennman i anvi vin politisyen?

Nou dan Parti Lepep nou welcome sa bann nouvo venan lo lasenn politik e nou dir zot be what you want to be.

Dan nou pti Sesel, the sky is the limit e kontinyen reve vin sa ki zot anvi vini.

Me travay i la.
Me travay i la.

A mon avi zot bezwen absoliman past the test of admissibility, bezwen Mr Deputy, pas sa interview, si zot anvi sa tyak.

Travay pou la Mr Deputy.

Mr Deputy, travay pou la, sa Parti Lepep pou garanti zot.

Akoz i kapab annan plizyer dimoun ki anvi vin Prezidan nou pei, me i selman kapab annan enn ki ganny elekte, enn ki kapab dirize, enn ki konn dirize e enn ki annan sa pasyon pou dirize.
Swa pour ki nou kontinyen grandir, pou ki nou zanfan i kontinyen al lekol, pour ki nou Sistenm Lasante i kontinyelman amelyore.

Pou ki nou bann Lendistri i kontinyen devlope, pou ki nou zenn i kontinyen epanouir.

Pou ki nou kontinyen sa stil lavi ki nou annan, pou ki nou kontinyen viv dan en pei kot napa lager sivil, napa maladi grav.

En pei ki stab, ki ankor zoli.

Pou ki nou kontinyen al en pti piknik bor lanmer dan Dimans.

Pou ki nou kontinyen enjoy nou pti Seybrew e nou fason viv Kreol.
Pou ki nou kontinyen travel, pou ki nou kontinyen ganny Welfare ek Pansyon.

Swa pou nou viv pli byen koman Kreol Seselwa i kler.

Sa swa se annan en pei gouvernen par Parti Lepep.

Se sa semen ki nou’n trase pou nou pep pandan tou sa letan ki Parti Lepep in travay.

Sa personn pa kapab demanti.

Nou’n travay dan sa pei e bokou in ganny fer.

Me travay pa ankor fini.

Nou bezwen kontinyen travay pou mentenir sa stil lavi.

Nou bezwen kontinyen travay pou amelyor sa stil lavi.
Nou bezwen kontinyen travay pou rezourd problenm dimoun, pou adres konsern, pou tenir nou pei.

Sa travay Mr Deputy, se en travay pou en travayer.

Sa travay Mr Deputy, i en travay kontinyel, i pa kapab ganny arete.

Kot pa merit annan lobstak, kot nou merit focus lo sa ki pli enportan pou nou pei.

Dan sa travay, napa pran konze politik e al repoze.

Sa travay napa fer krwar.

Sa travay napa okenn plas pou bann dimoun ki pa serye.
Sa travay i konsern nou lavenir, nou byennet, nou prosperite koman en nasyon.

Sa travay pa kapab ganny konfye avek nenport ki.

Alors, eski nou annan problenm dan sa pei?

Wi, nou annan.

Napa nanryen pou kasyet ki nou pep ozordi pa zis satisfe avek en Sistenm Lasante ki gratwit, zot anvi en Sistenm Lasante de kalite.

Sa i nivo lavi ki nou’n arive.

Lekel ki’n anmenn nou lo sa nivo si pa Parti Lepep ?
Lekel alors ki annan en plan e en vizyon pou fer nou al pli lwen ankor, pou nou kapab akonplir sa lasante de kalite si pa Parti Lepep ?

Eski nou annan problenm dan nou Sistenm Ledikasyon ?

Wi nou annan.

Eski nou mank teachers kalifye ?

Wi nou manke.

Eski pa i osi vre ki pandan sa dernyen 4an Parti Lepep in antreprann pa mwens ki 3 proze lekol nef, enn Glacis, enn Perseverance e enn La Rosiere, ensi ki renovasyon plizyer lezot lekol.
Eski i pa vre ki pandan sa dernyen 4 dernyen lannen nou’n train pa mwens ki en senkantenn nouvo ansennyan ?

Eski i pa vre ki defi ledikasyon alors i osi defi responsabilite paran ?

Lekel ki annan en plan medium-term, en rezilta travay komite o nivo ki Prezidan in etabli e ki tre byento pou ganny enplimante ?

Lekel ki’n tonm dakor pou ogmant lapey bann teachers atraver en nouvo Scheme aprouve par nou isi dan sa Lasanble lannen pase.

Eski nou annan problenm drog dan sa pei?

Tro bokou.
Tro bokou.

Me, lekel ki pe pran en lapros responsab kont drog e en lalit zero tolerans kont drog ?

Lekel si pa Lepep ki parfwa vwar li tousel pou ede detox bann viktim, siport bann paran e deal ek bann dealers ?

Mr Deputy, bomaten Leader Lopozisyon in dir ki nou pa pe deal avek bann dealers.

E les mwan fer li rapel ki i annan plis ki en santenn dealers enkarsere dan prizon aktyelman.

An menm tan lekel ki pe fer nou krwar ki i ok pou fim Marijuana dan sa pei.

Eski nou annan problenm sosyal dan sa pei?


Wi, nou annan.

Me, lekel ki’n pas tou kalite Lalwa pou fer sir ki bann ki responsab pou serten bann fleo pa ganny soutire par Lalwa ?

Lekel ki annan plan pou kree en Police Child Protection Team zisteman pou ede rezourd sa bann defi ki nou pe fer fas avek ?
Lekel ki ti met an plas Family Tribunal, bann Lalwa sever pou protez nou zanfan, sistenm pou reabilit bann kondannen, sant detox pou ed nou zenn sorti anba sa move venen ki apel drog, Sant reabilitasyon pou bann zenn delenkan, program pou reabilit bann dimoun ki dezert zot lakour e trouv zot pe dormi obor semen.

Lekel ki’n anmenn en kanpanny nasyonal anver en renesans sosyal, si pa Parti Lepep ?

Eski nou annan problenm Public Service delivery ?


Eski i annan dimoun ki depi byen lontan pe esper en larepons ki i pa ankor gannyen ?

Vre.

I en fe Mr Deputy.

Nou konnen akoz toulezour nou lo telefonn pe esey entervenir e fer pledwari lo lapar nou zabitan.

Me, eski nou pou dir ki napa zefor ki pe ganny fer pou adres problenm Public Service delivery ?

Sa i fo.

Delivre en servis efikas i en tre gran konsern pou nou bann politisyen.
Sa i rezon akoz nou isi dan sa Lasanble nou pe kontinyelman koz lo kot i mal, menm si i annan serten ki pa kontan ler nou fer sa.

Sa i nou travay koman Manm Lasanble.

Nou ganny manda lepep pou fer li.

Pou siport plan travay ki Prezidan Michel ek Parti Lepep ti met devan a son Eleksyon.

Nou fer li akoz nou krwar ki nou merit delivre pli byen pou pep Seselwa.

E la Prezidan in dir nou annou aranz nou.

Se imen Mr Deputy ki pe run sa bann Departman Gouvernman.
E kot i annan imen i pou touzour annan plas pou lerer e febles.

Sa pa en leskiz me i en fe ki nou merit aksepte.

Me eski bann ki pe zouir lo sa febles e serten fristrasyon lepep, eski sa bann politisyen ki pe pas komanter negativ, eski zot in met ater en plan lo ki mannyer pou redres sa defi ?

Eski parfwa se pa zot ki pe ankouraz en latitid boycott e fer dimoun fristre ?

Eski nou bezwen kolekte plis larzan tax ?

Byensir Mr Deputy.

Eski mon krwar ki serten pa merit pey tax dan sa pei ?

Of course not.
Of course not.

Lefe i reste ki anba Gouvernman Parti Lepep personn pa par lao Lalwa, ni menm son bann politisyen.

An menm tan lefe i reste ki dimoun merit fer zot travay byen, san malis, san move lentansyon.

La osi mon felisit profesyonnalizm serten endividi dan sa pei ki vwar sa e ki konpran sa.

Si en lerer in ganny komet sa i ganny korize, me sa pa vedir ditou ki nou Gouvernman e nou Parti i soutir bann politisyen pou fer sa ki zot anvi.
Mwan mon enn bann promoter sa prensip, mon krwar ladan e mon krwar ki ler en dimoun i met li o servis lezot i merit aksepte kritik non pa malis.

I merit adres konsern, i merit travay e i merit touzour, touzour respekte sa lepep ki’n met li la.

E mon pa en leksepsyon Mr Deputy.

Mr Deputy, eski nou annan konsern kou lavi e lapovrete ?

I vre ki nou annan dimoun ki merit nou sipor.

I vre ki i annan fanmir ki pe vwar li difisil pou fer 2 bout zwenn.
Me eski i pa vre ki se nou ki’n etablir saler minimum, Welfare, school support pou bann zanfan mwen fortinen e tou sa ki nou fer pou siport sa bann fanmir.

Eski pa i osi vre ki nou mezir pou sa ki nou apel lapovrete dan Sesel i en lot mezir, par lefe ki tou Seselwa ozordi i annan en telefonn portab, tou Seselwa i annan akse avek Sistenm Lasante e Ledikasyon gratwit.

Eski napa self-inflicted poverty dan nou pei ?

Eski i pa vre ki se nou pep ki’n met ater en plan pou soutenir Seselwa ?
Eski nou bezwen redres nou Lapolis.

Byensir.

Nou bezwen en servis Lapolis ki pli efikas e ki reponn lapel nou zabitan.

Nou bezwen plis zenn dirizan dan Lapolis, me osi dimoun avek matirite.

En friendly Police, me enn ki met lord ek lape dan nou pei.

Le pwen ki mon pe fer Mr Deputy, se ki en sanzman Gouvernman pa garanti ki sa bann problenm pou disparet.

Napa garanti ki par en baton mazik, soudennman nou lekol pou plen avek teachers kalifye.

Nou pou ganny tou Dokter ki nou bezwen.


Ki tou nou bann fleo pou disparet e ki tou dimoun dan Gouvernman pou travay alaoter e ki tou dimoun ki bezwen Napa garanti ki avek en nouvo larzan kot Welfare pou gannyen.

Ladministrasyon tou politisyen lanmen pou prop, pou napa koripsyon, pou napa mismanagement, pou napa move desizyon.

Eski serten nou ozordi ki pe dir ki nou fristre, eski nou krwar ki nou fristrasyon pou ale avek en lot Ladministrasyon ?
Eski nou krwar ki ou problenm lakaz pou rezourd avek en lot Ladministrasyon ?

Eski ou vreman krwar ki tou pou byen e parfe anba en lot Ladministrasyon ?

Annefe, si sa bann serten politisyen ki pe kritike pa ankor prezant nou en plan konkret lo ki mannyer zot anvizaze rezourd sa bann pwen konsern, nou an retour merit santi nou tre konsernen.

En dimoun pa kapab promet pou rezourd en problenm si i pa dir ou par ki fason i pou met lanmen lo sa problenm.
En dimoun pa kapab dir i pou lager kont koripsyon, si i pa prouve alors ki dan son prop kan napa koripsyon e ki tou dimoun lanmen i byen prop.

I tre probab alors ki sa bann politisyen napa okenn nosyon ki mannyer pou adres nou bann konsern.

I tre probab ki sa bann politisyen pa ni menm enterese pou rezourd sa bann problenm.

I tre probab ki ankor enn fwa, en kalite politik bat latet pe ganny zwe la ater avek nou.

Alors, lekel ki pou adres nou konsern si pa lepep?


Lekel ki pou la obor nou, tonbe leve, travay akote nou si pa lepep ?

Lekel ki’n prouv son lekor koman en zonm solisyon e travay dir si pa dirizan Parti Lepep, Prezidan James Michel ?

(Applause) HON MARIE-ANTOINETTE ROSE Mr Deputy, mon pa pe dir sa akoz mon en manm aktiv dan nou Parti.

Mon pe dir sa akoz bann fe ki mon pou prezante ozordi pou demontre klerman swa ki nou annan devan nou.
Pou ou deside lekel ki meyer pou tackle bann nouvo defi ki leta nou nasyon i prezant nou.

Zisteman pou ou konpran tre byen kote ou sitye dan leta nou nasyon.

Kote ou anvi ale avek leta nou nasyon aktyel.

E ki lavenir i promet fas a defi e loportinite ki pe ganny prezante avek nou.

I kler alors Mr Deputy ki nou annan de kalite dirizan dan nou pei ozordi.

I annan en group dirizan ki son louvraz se gouvernen.
I pa dormi aswar, akoz i pe rode, serse, kas latet pou trouv solisyon ki vin devan son biro lannmen bomaten.

I leve bomaten, i al travay, i konsilte e i egzekit bann desizyon ki ganny pran pou byennet lepep Seselwa.

Dan son travay napa bokou lespas pou li fer fot, napa bokou lespas pou li tarde pas a laksyon, napa bokou lespas pou li krwaz lebra.

Sa se dirizan Parti Lepep.


Lekspektasyon Seselwa lo dirizan Parti Lepep pou delivre i tre o. Nou ekspekte en dirizan egzanpler, nou ekspekte en dirizan ki la pour nou 24 lo 24, nou ekspekte en dirizan ki aksesib, nou ekspekte en dirizan ki ekout.

Dimoun ozordi i ekspekte nou fer tou.

Sa i normal, akoz se sa standar ki nou’n etablir pou nou lekor.

De lot kote i annan en lot ki dir ou gran mersi i pa’n ganny elekte, akoz lanmans pwalon i so.

I admet ki li i ankor anvi dormi aswar.


Kekfwa i a ganny en sonmey, kekfwa i ava fer en rev.

Sa dirizan li i annan lwazir, asize e pa fer nanryen, i pa krwar alors ki i merit ganny kritike e kestyonnen.

Ler ou fer sa, parey mon pe fer li la, Mr Deputy, i dir ki ou pe atak li.

Kritike Mr Deputy, parey nou osi nou gannyen, se pa atake.

Se kestyonnen, se trouv larepons, set en litmust test pou bann ki anvi dirize.

Sa test of admisibilty Mr Deputy, i tre, tre enportan.
En dimoun dan lopozisyon ozordi zour i annan lwazir zis kritike san propoze e personn pa pou demann li oli son plan travay ?

Oli son solisyon ?

I kapab fer plizyer lerer, i kapab pa egzanpler, i kapab absante dan lavi politik.

Sa i serten bann dirizan dan lopozisyon.

Bann dirizan ki viv pa lo solisyon me lo fristrasyon.

Bann dirizan ki viv pa lo propoze me lo opoze.

Bann dirizan ki viv pa lo travay dir.

Zot napa nanryen pou prouve, alors zot napa nanryen pou propoze.
Sa se risk met nou konfyans dan bann tel dimoun.

En sityasyon alors kot nou bezwen absoliman kestyonn kapasite sa bann dimoun pou dirize.

Nou bezwen fer zot alors montre nou lo zot CV sa kalifikasyon neseser pou sa travay ki zot anvi fer.

Zot bezwen demontre matirite, kapasite negosye, kapasite pran desizyon brav, kapasite tenir en lanmans pwalon ki so.

Si nou pa kestyonn sa, si nou pa onnet ek nou lekor, ki mannyer nou pou konnen si sa dimoun i vreman kapab pran sa louvraz e diriz nou pei ?
Mr Deputy, de lot kote i annan en kalite dirizan ki fer sanzman, i pa per sanzman, i pa per pou pran desizyon brav e solid tel parey Reform Ekonomik, tel parey en sanzman dan son Ladministrasyon, tel parey sanzman fondamantal dan son prop Parti.

I pa zis koz sanzman, i fer sanzman, i welcome sanzman e i en senbol sanzman.

Sa se dirizan Parti Lepep.

I annan en kalite li ki koz lo sanzman me i pa viv sanzman e i pa dir ki kalite sanzman i anvi fer.
Alors Mr Deputy, in ler pou nou Seselwa onnet avek nou prop lekor.

Sa pei Sesel la i pour nou, i pour nou zanfan.

Pa akoz ozordi nou pa ankor ganny nou lakaz, ouswa nou ankor pe esper en louvraz ki nou pou fer sa fristrasyon anpes nou vwar la realite.

Sa pa devret anpes nou vwar ki i annan en danze, en vre danze fer sanzman san konnen ki kalite sanzman nou oule.

Mr Deputy, me ki Lepep Seselwa i oule?

Ki lepep Seselwa i anvi ozordi dan sa pei ?


Mon pou lo lekspektasyon lepep i fer mwan panse ki nou lazenes i anvi bouze, zot anvi lekol e ler zot fini lekol zot anvi ganny plase dan en travay ki konvenab.

Bann ki annan lanbisyon al pli lwen i anvi en course Liniversite.

Bann lezot i anvi fond zot fanmir.

I annan ki anvi komans zot pti biznes, i annan ki anvi devlop zot talan artistik e sportif.

Zot anvi lanmizman.

Nouvo kalite lanmizman, zot anvi internet, facebook ek drag racing.
Sa se pou lazenes Mr Deputy.

Bann dimoun ki pli matir dan sa pei i annan gran lekspektasyon zot osi.

Zot anvi fond zot fanmir, zot anvi en lakaz ouswa en bout later, zot anvi en travay ki konvenab e ki stab.

Zot anvi en pti transpor pou kapab bouze, zot anvi akse a plis loan, zot anvi ki zot file i bouze dan en dele letan rezonnab e zot pa oule ki personn i redi zot an aryer ler zot anvi progrese.
Bann biznesmenn i anvi ease of doing business, pa anvi ganny anpaye avek bann birokrasi ki pa neseser e ki met retar zot proze.

Zot anvi en lapros profesyonnel.

Zot anvi travay e debrouye.

Bann pti biznes pa anvi ganny latet fermal avek gran formalite.

Zot anvi ganny akse a plis loan e en sans pou leve e debrouye.

Bann dimoun aze ki’n travay dir pou sa pei, zot anvi akse a swen medikal ki bon e ekitab, zot anvi en retret anpe, san ki voler i vin kas zot lakaz, san ki zot vin viktim a drog ki nwir zot.
San ki zot vwar zot san en lozman konvenab ouswa ki zot napa en pti income kot lakour ka in ariv lafen dimwan.

Bann madanm dan Sesel in ariv lo en nivo san presedan.

Zot anvi nouvo Lalwa ki protez propriyete bann dimoun ki pe viv ansanm an deor maryaz, zot anvi plis Lalwa ki protez zot zanfan kont tou form labi, zot anvi en stil lavi ki akseptab, zot anvi zot osi zwenn bann domenn ki enn fwa letan ti dominen par bann zonm.

Fanm Seselwa in libere.


Dan weekend i anvi rankontre son bann zanmi e pas en moman detant ansanm, i anvi relax avek son fanmir dan lape e trankilite.

Bann zonm Seselwa i anvi leve e debrouye, annan en travay ki desan e ki permet zot sonny zot fanmir.

Zot konsernen avek pri lavi e pri marsandiz dan laboutik.

Zot anvi zwenn zot zanmi dan weekend.

Tap domino, get en match foutbol e fer ki lavi i vin en veritab parkour, ranpli avek satisfaksyon personnel e travay dir me osi bann moman detant ek lanmizman.
Mr Deputy, Seselwa i en pep ki ankor krwar tre profondeman dan son kreater.

Bokou dimoun i dir ou ki son legliz ek son parti politik ou pa pou touse.

Zot dir sa, akoz nou en pei ki fonde lo krwayans relizye.

Seselwa i anvi partisip plennman dan son larelizyon, priy son Met, e dan sa moman Karenm, mon pe vwar bokou zenn ki pe re konekte avek sa gid e sa konpa moral e spirityel.

Sa fodre zanmen e zanmen nou arete sa Mr Deputy.


Fodre ki nou reste sa pep ki kontinyen priye, kontinyen loue e kontinyen met Bondye devan dan nou lavi.

Fodre nou en pep ki annan lafwa, e ki pa per pou pratik nou lafwa.

Sa i bann rev partaze Mr Deputy.

I bann rev ki selman kapab ganny akonplir ler nou krwar dan sa bann rev, ler nou krwar dan lavenir nou pei, ler nou vwar e apresye loportinite ki fer sa bann rev vin vre, ler nou konnen ki Sesel malgre defi akoz pou touzour annan defi.
Nou vwar ki Sesel i en pei ki bon pour nou zanfan, ki bon pour zenn, ki bon pour nou vyeyar, ki bon pour nou viv.

Se alors la kot vizyon Parti Lepep, apre son dernyen Eleksyon sete pou kree en nouvo Sesel e partaz sa rev.

Me en nouvo Sesel pa kapab ganny akonplir zis par larises.

I bezwen ganny akonplir par en dezir profon pou ki nou tou nou fer nou bout.

Prezidan Michel in rapel nou se ki nou ki bann vre arsitek nou lavenir, si pa nou lekel ki pou fer li ankor ?
Pandan 4an, Parti Lepep in travay lo sa bi, in travay pou tenir nou lekonomi, in travay pou tenir nou Lendistri Tourizm.

In travay pou met dimoun dan lakaz Perseverance, in travay pou aranz nou lasante e ofer teachers en meyer package.

In travay pou elev nivo lavi, ogmant saler de baz, kree en swasantenn salary scheme, fer sir ki 14 komodite de baz i la toultan.

Nou’n travay dan sa pei.

Ozordi in anonse alors ki nou pe vwar rezilta nou travay.

1,500 nouvo graduates i zwenn lemonn travay toulezan.
I annan en 20 mil veikil lo semen toulezour dan sa pei, nou’n vwar kreasyon 241 nouvo biznes an 2014.

Alokasyon 304 unit lakaz e en senkantenn bout later.

Tousala e plis in ganny akonplir pandan sa bann lannen ki’n pase.

Pandan sa menm letan Prezidan Michel in anmenn en politik linite nasyonal.

Nou’n vwar gran zefor pou retir bann senbol ki ti diviz nou koman en pep, pou ganny ranplase par bann senbol lespwar e progre.

Nou’n vwar en pli gran partisipasyon e kolaborasyon Sekter Prive.
Nou’n vwar konsiltasyon parmi bann dirizan politik ki krwar dan konsiltasyon e en politik sivilize.

Nou’n vwar en high level forum ki’n ganny met an plas kot dimoun avek diferan apartenans politik in vin devan e donn lanmen fer Sesel bouze.

Nou’n vwar politisyen dan sa menm parti fer politik sivilize e partisip dan bann aktivite nasyonal e enportan pou pei.

Mr Deputy Speaker, sete sa lespri nouvo Sesel.

Nou rouz, nou ver, nou zanfan menm later.


Malerezman Mr Deputy, pa tou dimoun ki’n krwar dan sa raprosman e ki’n partaz lespri nouvo Sesel.

Mr Deputy, pandan sa menm lepok ki nou Prezidan ti pe travay i annan ki ti’n pran sabbatical leave.

Ti annan serten dimoun dan sa pei, en pti group dimoun annefe, ki ti deside pou reste an deor bann foronm ki fer desizyon e diriz nou pei.

Sa pti group dimoun san menm konsiltasyon zot prop siporter ti deside pou absante lo lasenn politik nou pei.
Zot ti al pran konze sabbatical, pandan ki zot prop siporter ti pe debrouye, ti pe pran loportinite, ti pe viv, san zot.

Leta nou pei alors pandan sa dernyen 4an in prouv irelevans serten politisyen dan lavi politik nou pei, dan lavi zot prop siporter, dan lavi toulezour Seselwa.

Sesel ek Seselwa in bouze, san soutyen e sipor sa bann dimoun.

Nou’n aprann viv san zot e nou’n prouve ki nou kapab viv san zot.
En zonm Sanmdi pase, ti remind en serten Leader Lopozisyon e ti demann li, kote ou ti ete ler mon ti pe rod en louvraz ?

Ozordi alors, sa bann dimoun ki ti’n al repoze pandan ki nou, nou ti pe travay, in deside retournen.

Konmdir Angle Mr Deputy, a cowboy is back in town.

Sa cowboy, ki pe pas partou dan nou distrik dan en pick up e pe pas tou son letan shoot down tou keksoz ki nou ansanm avek lepep Seselwa nou’n travay pou gannyen, dimoun pe regard li.
Mr Deputy, dan sa nouvo Sesel nou napa plas pou cowboy politics e bann politisyen cowboy.

(Applause) HON MARIE-ANTOINETTE ROSE Nou napa plas pou bann politisyen ki krwar ki zot kapab pran sabbatical leave, disparet e re aparet ler i fer zot ganny bezwen.

Ki ankor krwar dan en kalite politik saboule olye travay, ki ankor krwar dan en politik bat latet e promes dan vid, ki ankor krwar ki zot kapab anbet Seselwa avek en bann propozisyon ki pa soutenab e anbet lazenes Seselwa par kree konfizyon e fristrasyon.
Mr Deputy, sa lapros pa’n zanmen rezourd problenm pei.

Sa lapros pa’n zanmen met manze dan vant Seselwa, i pa’n zanmen ede konstrir plis lakaz, ede ogmant saler, ede amelyor lavi nou pep.

Sa lapros pa’n zanmen fer nanryen pou akonplir rev tou sa bann Seselwa ki anvi bouz devan.

Annefe en lapros, en kalite politik cowboy i kree konfizyon e fer ditor nou pei.
Par egzanp pandan ki nou pe lager pou lalit kont fleo drog, pandan ki bann manman e papa pe plere akoz zot zanfan pe ganny afekte par drog, en politik cowboy ki propoze ki nou legaliz Marijuana i enn ki tre danzere.

I popilis wi, me eski ozordi i annan en manman ouswa en papa ki anvi ki zot zanfan 16an i servi Marijuana ?

Eski sa bann menm dimoun ki pe fer sa propozisyon, eski zot aksepte ki sa i bon pou zanfan zot prosen ?

Dan nou lalit kont drog pa kapab annan konfizyon e divizyon.
I bezwen en sel lalit, en sel mesaz.

Cowboy politics i tre danzere pou nou pei.

En lot legzanp Mr Deputy, se en politik fer krwar, oubyen fer propozisyon san okenn kalkilasyon.
En politik ki propoz R5 mil Pansyon pour nou bann dimoun aze i non selman enn ki danzere, me akoz i bat latet dimoun, me enn ki pa pou kapab ganny enplimante desito e san gran sanzman fondamantal dan saler minimum ki pou afekte Sekter Prive, dan nou defisit bidzeter, dan en logmantasyon dan likidite ki pou met presyon lo demann forex, e ki pou depresye nou Roupi.

Se Selman en cowboy politician ki pou fer en tel propozisyon.

Sa lepok ki nou pe viv ladan nou nepli kapab aksepte sa kalite politik.
En lot legzanp sa politik cowboy Mr Deputy, se enn ki fer tou keksoz vin en azanda politik.

Par egzanp lopozisyon in anmenn en batay asarnen kont sa proze Cap Ternay, ki son retonbe ekonomik ti pou signifikan pou pei o detriman nou patrimwann natirel.

En langaz anti Arab ti ganny devlope pou shoot down sa proze.
Mon’n aprann parkont ki sa bann menm politisyen in vann en gran morso later avek Arab, sa menm Arab ki zot pa oule e en morso later avek en biodiversite enpekab, ki okenn devlopman lo la pou detrir nou lanvironnman.

Later Bonntar in ganny vann.

Kestyon se lekel sa cowboy ki’n vann li?

E avek ki in ganny vann?

Kestyon, se eski apre sa kankan Cap Ternay ki’n ganny fer, sa bann menm cowboy pou oze propoz okenn devlopman lo sa later?

Kote lentere Sesel e Seselwa i sitye dan sa lantrepriz ?
Mr Deputy, en politik cowboy in anmenn en lager anti serten nasyonalite dan nou pei, zis akoz serten pei zanmi in deside ed Sesel.

Sa kalite politik, en mantalite zenofobik i non selman detrir tou sa ki nou’n reisi koman en melting pot society, me osi enn ki pa bon ditou pou nou pei.

Dir nou alors, si sa bann dimoun ki aspire vin Prezidan nou pei, ki mannyer zot pou negosye avek bann pei zanmi pou anmenn plis sipor pour Sesel, kan la aktyelman zot pe maltret sa bann pei.
Ki mannyer en politik diplomasi aktiv pou marse ler nou’n detrir okenn form diplomasi ?

Mr Deputy, en cowboy ki pe shoot down tou keksoz i enn finalman ki napa respe pou lentelizans Seselwa.

Se en dimoun ki krwar, ki apre 35an devlopman dan sa pei, nou pou krwar ki i annan solisyon a tou problenm.

En dirizan ki krwar ki i kapab anbet son prosen, se en dirizan ki napa lentansyon fer nanryen me zis anbet lezot.
Sa ki pli mal si i krwar i kapab anbet ou, savedir i napa en sou respe pou ou, pou ou lentelizans, pou ou kapasite reflesir e pou ou dignite imen.

Sa cowboy la i bezwen prouve, ki i pa la zis pou shoot down tou keksoz, me ki i en être imen veritab pou diriz lezot.

Setou ki nou pep pe demande e se sa ki nou pep i merite.

En dimoun rezonnab, en vre zanfan Sesel, pou diriz nou.
Nou pe demann en politisyen rezonnab e en politik rezonnab Mr Deputy, dimoun rezonnab dan Sesel pe demann en sel keksoz, ki nou anmenn en politik rezonnab dan sa pei.

Ki nou rezonnab dan nou fason azir anver nou pep.

Ki nou rezonnab dan nou desizyon.

Ki nou rezonnab dan lafason ki nou kritike.

Ki nou rezonnab dan lafason ki nou fer nou politik.

Nepli lepok bat latet Seselwa, nepli lepok pou fer bann propozisyon ki pa soutenab, nepli lepok pou enfliyans dimoun avek fo promes.
Nou bezwen rezonnab Mr Deputy.

Mr Deputy, a lafen dizour lepep Seselwa i merit en zonm senp, en travayer pou diriz nou ver lavenir, akoz nou pase in enn ki difisil.

Kot nou sorti, nou pa oule retournen.

Nou pa oule retourn dan lepok napa.

Leta nou nasyon Mr Deputy i montre tre klerman ki Sesel in reisi bouz lo semen progre apre son Progranm Reform an 2008.

Bann dimoun ozordi ki pe koz lo nou lekonomi, annou pa bliy nou pase.
Annou pa bliy lepok napa, lepok 4er bomaten pou al rod forex, lepok kot nou ti’n tourn otour fait.

Sa lepok i annan politisyen ki ti kritik Reform Ekonomik nou pei, ti bonbard tou desizyon ki Parti Lepep ti’n pran, ki ti fer lamars dan semen avek bi destabiliz nou pei.

Tousala frer ser Seselwa in anven.


Listwar in prouve ki Prezidan Michel ti korek dan son desizyon pou anmenn sanzman fondamantal dan nou pei e ki tou sa bann dimoun ki ti pe zis kritike, ti napa enn nosyon ki mannyer sa Reform ti pou aport fri pou nou pei.

Se sa ki separ politisyen ki kapab e konn dirize e politisyen cowboy ki zis shoot down tou keksoz ki arive dan nou pei san okenn propozisyon konkret e solid.

Alors pwen refleksyon pou Seselwa se lekel ki’n tir nou dan sa sityasyon si pa Parti Lepep ?
(Applause) HON MARIE-ANTOINETTE ROSE Leta nou nasyon Mr Deputy i endike ki Parti Lepep in reisi negosye avek bann Paris Club pou ki en parti nou det i ganny transformen.

Negosyasyon ki ler nou ti komanse ti tre difisil.

Ozordi, Prezidan Michel atraver son bann voyaz, in demontre ki tou sa demars in aport fri.

In prouv avek tou lezot, ki zot ti mal dan zot panse e ki zot ti mal kalkile ler zot ti krwar ki lemonn nepli siport nou.
Ankor enn fwa Prezidan Michel in prouv avek son bann oponan politik ki son desizyon ti byen e bon.

Mr Deputy, lemonn eksteryer i ekspekte en dirizan ki rezonnab pou zot negosye avek.

A lepok ki nou ti pe al antre dan Reform, serten politisyen ti propoze ki nou aret devlopman dan sa pei, tel parey bann proze konblaz e focus plito lo rezourd problenm forex ki dapre zot ti pli imedyat.

Prezidan Michel ti deside pou malgre defi, pou envestir lo plis later pou devlopman.
I ti panse ki se selman krwasans ekonomik ki pou kapab sov nou e ki krwasans ekonomik i depan lo en Sekter Prive ki pe kontinyelman grosi e ki sel fason pou zot grosi se fer zot annan resours pou devlope tel parey later konblaz.

Listwar in prouve ozordi ki avek sa pake dimoun ki pe rod en bout later konble, ki Prezidan Michel ti byen e korek dan son desizyon e ki lopozisyon sa lepok ti tou senpleman short sighted pou vwar pli lwen ki sa.
Ankor enn fwa Prezidan Michel in prouv avek son bann oponan politik ki son desizyon ti byen e korek e ki ozordi in aport fri pou pei.

Leta nou nasyon Mr Deputy, i endike ki ler nou ti ganny atake avek Pirat, Prezidan Michel ti pran sa desizyon kouraze pou fight back.

Nou ti pas Lalwa isi dan sa Lasanble pou ki Sesel i vin en sant anti-piratri e ki nou Prizon i kapab ganny servi pou kondann bann Pirat.
Sa swa, sa desizyon pa ti ganny sipor serten politisyen ki sa lepok ti demande, akoz ki pti Sesel pe anzard li dan sa bann gran demars e ki si Moris nou pei vwazen pa’n fer li, akoz nou, nou bezwen fer ?

Listwar in prouve ki Prezidan Michel ti byen dan son desizyon e ki ozordi gras a nou zefor e rol pivotal dan sa lalit, problenm piratri dan nou lanmer pe ganny met anba kontrol.

Prezidan Michel in prouv avek son bann oponan politik ki son desizyon sa lepok ti bon e byen kalkile.
O moman ki nou ti dan Reform, Prezidan Michel ti deside met an plas en Liniversite pou nou zenn.

Akote sa ti annan plizyer progranm Young Leaders.

Sa lepok bokou ti dir, ki Sesel i tro pti pou annan en Liniversite e ki sa Progranm Young Leaders pa enn ki bon pour pei.

Prezidan ti deside ki si Sesel pe antreprann Reform fondamantal i ti pou bezwen mendev kalifye pou siport bann sanzman ki Reform ti pou anmennen.
Ozordi, Liniversite Sesel pe al akey son bann premye etidyan etranze e in prodwi pour Sesel zonm e fanm konpetan ki pe travay pour nou pei.

Young Leaders Programe i an mars e plizyer zenn in kalifye e pe donn en koudmen fer marse sa pei.

Ankor enn fwa, Prezidan Michel in prouv avek son bann oponan politik ki son desizyon ti enn ki byen kalkile e ki se zot ki ti mal dan zot desizyon.

Ler Prezidan Michel ti demann bann politisyen pou fer en lapros anver Linite Nasyonal i annan ki ti dir i pa senser.
I annan ki ti refize partisip dan sa legzersis ki ti pou inifye nou.

Ozordi i annan en forum o nivo avek dimoun avek divers pwennvi politik.

Me zot in prouve ki en politik sivilize i posib, ki nepli tan pou fer politik deryer en pick up e anvoy lensilt lo dimoun, ki dan Sesel modern napa plas pou negativite.

Prezidan Michel in prouve ki son desizyon pou anmenn en politik linite nasyonal ti enn ki bon pou pei e ki bann ki ti opoz li ti’n mal azir e ti’n mal kalkile.
O moman Reform, Prezidan Michel ti deside gard STC an plas.

Son rol sete pa pou fer konpetisyon avek Sekter Prive me siport zot, me plis ankor fer sir ki dan pti Sesel nou bann komodite de baz i la e ki son pri i abordab.

Prezidan ti konnen ki en zour en politisyen pou dir se ma fot an sa ki konsern en sistenm marse lib sovaz.

Ozordi bomaten Leader Lopozisyon in vin dir nou ki marse lib pa pe garanti en bes dan pri komodite.

Ozordi si ou regarde lekel ki fer shopping dan STC ou pou sirprann.
STC pe ede siport en lekonomi ki pti e vilnerab parey pou nou.

Ankor enn fwa, desizyon pou gard STC ti enn ki bon pour Sesel ek Seselwa.

(Applause) HON MARIE-ANTOINETTE ROSE In prouve ki sa desizyon ti bon e ki en liberalizasyon sovaz parey serten ti pe propoze ti pou destriktif pour Seselwa.

Leader Lopozisyon bomaten in admet ki sa i en fe.

Alors Mr Deputy, si listwar in prouve ki sa bann cowboy ti mal dan bann desizyon sa lepok, kwa ki fer zot alors kalifye pou dirize ?
Ki garanti ki nou annan ki zot pou fer bann bon desizyon ?

Avek en rikord move desizyon, kwa alors ki fer sa bann dimoun kalifye pou fer bon desizyon ozordi ?

Mr Deputy, nou pa pe demann bokou, nou pe senpleman demande ki sa dimoun i rezonn byen dan son desizyon.

En Prezidan pa ganny fer dan moul Mr Deputy, ouswa dan koridor biro politik, ouswa deryer en pick up dan leo Labatie, ouswa dan lofis Avoka.

En Prezidan in ganny fer par son rikord travay.

Par son bann bon desizyon ki i pran.


Par sa pasyon pou travay.

Par konpasyon pou lezot.

Si en dimoun napa konpasyon i pa kapab dirize.

Mr Deputy, nou pa pe demann bokou, nou pe demann en dimoun rezonnab pou diriz nou.

Sesel modern napa plas pou en politik cowboy.

En prezidan i ganny fer par son fason ki i ekoute, konsilte e azir lo bann pwen ki ganny propoze.

Leadership nou Prezidan annefe in ganny karakterize par lekout e konsiltasyon.

Sa i deza son legacy.


En zonm ki pa konn ekoute, pa kalifye pou diriz lezot.

An menm tan Mr Deputy, nou realize ki nou’n akonplir bokou avek en politik kritik pozitiv.

Bann dimoun ki rezonnab dan nou pei in avans devan e donn en koudmen fer nou pei marse.

Forum o nivo serten en group dimoun rezonnab e ki pe donn koudmen fer pei marse.

Reprezantan Sekter Prive, set en group dimoun rezonnab ki met devan zot pwennvi pou fer pei bouze.
Bann dirizan, bann groupman relizye set en bann dimoun rezonnab pou kontinyen mentenir en konpa moral e spirityel dan nou pei.

Nou’n reisi ansanm fer bokou dimoun konpran, ki sel fason pou Sesel progrese se pou nou travay ansanm.

Mr Deputy, se alors la ki nou realize, ki sa bann nouvo venan dan politik bezwen absoliman prouv zot lekor koman bann veritab politisyen.

Dan sa nouvo Sesel, nou bezwen en nouvo lapros anver nou dimoun.

Seselwa i en nasyon ki’n grandi, nou annan en nasyon modern e sofistike.
Nou annan en pei modern ki pe devlope.

Nou konpran akoz alors tou dimoun i anvi vin Prezidan.

Me listwar in osi prouve, ki sel zonm ki kapab diriz nou se Prezidan Michel avek son lekip.

(Applause) HON MARIE-ANTOINETTE ROSE Sel fason pou nou bouz devan se pou nou dyaloge, se pou nou propoze, se pou nou kontribye, se pou nou aksepte kritik, se pou nou aranze, se pou nou vin bann dimoun ki rezonnab.

Mr Deputy, ler in arive pou nou ansanm tras en lot sapit nou listwar.
Vizyon nouvo Sesel se enn kot zanfan menm later i ralye dan lespri unity of purpose.

Ozordi Parti Lepep a laz 50an in transformen pou vin en Parti de mass, kot dimoun avek krwayans divers in zwenn nou.

Rouz, ble, zonn, ver nou tou nou zanfan menm later.

Sa lot sapit ki nou pe trase ansanm pou akonplir en sel bi progre, progre Sesel e progre Seselwa.
Bann dimoun ki pe raprose Mr Deputy, se en bann dimoun rezonnab, bann dimoun ki’n vwar kler, bann dimoun ki pa’n les zot vin aveg, bann dimoun ki konpran lespri nouvo Sesel akoz zot kontan Sesel.

Mr Deputy, sa ki dir i kontan Sesel pa detrir li, pa mal koz li, pa detrir son zanfan, pa detrir son patri.

I nouri li, i bers li, i siport li.

Mr Deputy, mon kontan Sesel.

Mon kontan mon zoli pei beni.


Mon pa oule vwar li tonm dan move lanmen, tonm dan problenm, tonm dan en sityasyon kot nou vwar nou parey lezot pei.

Si nou kontan nou pei, annou fer sa ki byen pou li, annou donn li meyer dirizan ki nou merite, annou kontinyen ofer li stabilite, progre e prosperite, pou nou kontinyen kree sa nouvo Sesel e ki Bondye i kontinyen beni nou zoli pti pei.

Mersi Mr Deputy.
(Applause) National Assembly of Seychelles State of the Nation Address Tuesday 16th February 2016 MR SPEAKER Prezidan Larepiblik, Msye James Michel, Former President, Sir James Mancham, Vice President Danny Faure, Honorable Justice Francis MaCgregor, President of the Court of Appeal, Honorable Justice, Mathilda Twomey, Chief Justice of the Supreme Court, Mr Vincent Meriton Designated Minister, Ministers, Honorable Andre Pool, Deputy Speaker, Honorable Marie- Antoinette Rose, Leader of Government Business, Honorable David Pierre, Leader of the Opposition, Honorable Members of the National Assembly, Ekselans, Envite Distenge, all Protocol observed, byenveni a Lasanble Nasyonal e byenveni pou ekout douzyenm Diskour Prezidan Larepiblik lo Leta nou Nasyon.
E avek sa mon envit Prezidan Larepiblik, pou pronons son Diskour.

Msye Prezidan.

PRESIDENT JAMES ALIX MICHEL Msye Speaker.


Prezidan Mancham, Vis Prezidan, Prezidan Lakour-Dapel, Sef Ziz, Minis Dezinyen, Minis, Leader Biznes Gouvernman dan Lasanble Nasyonal, Sef Lopozisyon dan Lasanble Nasyonal, Manm Lasanble Nasyonal, Ekselans, Envite distenge, Pep Seselwa, Pandan sa 12 dernyen lannen, tou-le-zan – preske o-menm moman – mon vin devan sa Lasanble Nasyonal, mon’n vin devan pep Seselwa, pou rann zot kont leta nou Nasyon.
Me osi pou partaz avek zot mon plan pour lavenir, e partaz avek zot serten refleksyon.

Mon reprezant en Parti ki’n lite pandan plis ki 50an pour liberasyon, laliberte, dignite ek emansipasyon tou Seselwa.

Nou’n lite pour lazistis sosyal, pour legalite, pour fraternite, pour linite.

E nou’n anmenn Seselwa lwen – tre lwen – pandan sa 38an ki nou’n o pouvwar.

An Desanm 2015, pep Seselwa ti swazi mwan ek Parti Lepep, ankor enn fwa, pou diriz nou pei.

Zot ti elekte mwan pou kontinyen travay pour zot.


Ozordi, mon vin devan sa Lasanble avek en manda renouvle.

En trwazyenm e dernyen manda, konman Prezidan, ki lepep in konfye mwan.

En responsabilite, en “challenge”, ki mon’n aksepte.

Dan kad sa nouvo manda, moman in arive pou mwan delivre en mesaz lo Leta Lanasyon, parey Lartik 65 Konstitisyon Repiblik Sesel, i obliz mwan.

E mon fer li onnetman, san egzazerasyon, san kasyet laverite, avek en sans responsabilite e konviksyon dan lavenir Sesel.
Sa lannen i pa en leksepsyon, menm si serten ti’n swete – e ankor pe swete – ki pa ti mwan ki pe debout devan zot ozordi.

Mon regrete pou dezapwent zot, sa bann dimoun.

Kekfwa zot sans, zot tour, a vini en zour.

Me antretan, zot pou bezwen aksepte lavolonte pep Seselwa.

(Applause) PRESIDENT JAMES ALIX MICHEL Zot pou bezwen aksepte en Gouvernman ki pep Seselwa in elekte.

Pa en Gouvernman ki’n ganny elekte lo Facebook ouswa lo lezot medya sosyal.
Me en vre Gouvernman ki’n ganny elekte libreman, demokratikman e konstitisyonelman.

En Gouvernman Parti Lepep, pour lepep.

Me mon oule asir zot ki, malgre tou, mon pou kontinyen travay pour zot – parey pou tou Seselwa.

San demolir sa ki’n pran nou en ta lannen pou konstrir ansanm, a-lasyer nou fron.

Mon pou kontinyen travay pou konstrir ankor en meyer Sesel.

Dan sanzman e avek sanzman, akoz se nou, Parti Lepep – e toultan nou – ki’n anmenn vre sanzman dan sa pei.
E nou pou toultan fer li kan i neseser.

Dan respe pour nou prosen.

Dan lape e dan linite.

Dan dignite avek fraternite e konpasyon.

San laenn e san dezir pour revanz.

San azanda personnel.

San JCB ni bulldozer.

San met dife.

E san pil lo personn.

Msye Speaker, Pep Seselwa, sa lannen, i pa mon lentansyon fer en bilan detaye, tou sa ki mon Gouvernman in akonpli an 2015.

Lepep antye i konn tre byen sa ki nou’n fer ziska prezan.

Rezilta i la pour tou dimoun vwar e apresye.


E konpran, sa ki oule konpran.

Mon oule avan tou koz lo sa ki mon ti dir zot, mon pou fer pandan premye 100 zour mon nouvo manda e sa ki mon annan lentansyon fer sa lannen.

Me avan mon abord sa size, mon oule sit serten sif ek serten legzanp, ki montre klerman ki nou pei, nou Nasyon, in kontinyen fer progre – bokou progre, an 2015.

Ki leta nou Nasyon i tre stab.

An 2015: Nou ti anrezistre en to krwasans 4.34 poursan.
Nou rezerv deviz etranzer dan Labank Santral, ti 536 milyon Dolar Ameriken.

Sa i reprezant preske 5 mwan lenportasyon.

Mon fer zot rapel, ki an 2008, nou rezerv deviz etranzer ti reprezant zis en semenn lenportasyon.

Nou ti kontinyen repey nou det eksteryer regilyerman, e redwir nou stok det pou vin 62 poursan nou Prodwi Nasyonal Brit (GNP).

Nou reste lo tre bon semen pou atenn nou lobzektif: rediksyon det piblik a 50 poursan nou Prodwi Nasyonal Brit an 2018.
En sif ki bokou pei - bokou pei Eropeen, pa pe kapab atenn.

Nou ti kontinyen mentenir nou disiplin fiskal, ki reste en eleman kle dan nou stratezi amelyorasyon nou lekonomi.

To lenflasyon ti 3.2 poursan a-lafen 2015.

Sa ki i en bon endikater - stabilite ekonomik.

Lendistri Tourizm in konn en lekspansyon konsiderab, avek en logmantasyon 19 poursan nonm viziter, e en logmantasyon 17 poursan an reveni.
Apepre 40,000 Seselwa, ti voyaz aletranze lannen pase - sa ki reprezant apepre 44 poursan popilasyon Sesel.

Air Seychelles ti kontinyen fer tre bon performans, sirtou avek ogmantasyon vol ver serten destinasyon e louvertir nouvo destinasyon - en stratezi ki pou kontinyen sa lannen.

Nouvo vol direk ant Sesel ek Lasin, i montre sikse sa stratezi.

Lendistri ton, an zeneral, in kontribye apepre 10 poursan anver nou lekonomi.
Seselwa in sezi loportinite ki Lekonomi Ble i ofer, e zot in ouver nouvo biznes lapes.

Dan sa menm perspektiv, Gouvernman pe al ofer pano soler, tou Antreprener ki anvi envestir dan masin ki fer “ice”, ki servi sa kalite lekipman.

Bann Antreprener dan Sekter Lapes ek Lagrikiltir, i ganny konsesyon Tax lo lekipman ki zot enporte pour zot biznes.
Gouvernman i kontinyen siport Sekter Lagrikiltir sirtou atraver Plan Nasyonal Lenvestisman dan Lagrikiltir: en Scheme Lasirans pour fermye, ogmantasyon prodwi dan ‘’requisite store,’’ fasilitasyon prosedir pou ganny en bay lo later Gouvernman pou fer lagrikiltir - diversifikasyon ek komersyalizasyon prodiksyon agrikol, ensidswit.

Nou’n kontinyen – e entansifye nou Polisi ek stratezi “empowerment” ek “ownership”.
An rezilta sa, nou’n plas 1612 dimoun dan lanplwa; To somaz ti 4.2 poursan; Ziska Desanm 2015, en total 538 loan pour en valer R507.3 milyon ti ganny aprouve anba “Scheme” Pti Lantrepriz ek Lantrepriz Mwayen – SME Scheme; En total 117 nouvo pti biznes ti ganny kree, ki fer ki ozordi, i annan 2290 pti e mwayen lantrepriz Sesel.

Sant Mikro-Antrepriz Providence, in deza vin operasyonnel e 59 pti Antreprener in ganny zot latelye ladan.
Plis ki 270 Seselwa, ti ganny zot degre iniversiter: swa dan Liniversite Sesel, ouswa dan bann Liniversite etranze.

Touzour dan kad nou Polisi promouvwar ownership, an 2015, 77 fanmir Seselwa ti ganny lakle zot prop lakaz.

85 ti ganny ofer en kare later.

Sa lannen, nou pou met ankor 277 lakaz a-dispozisyon bann fanmir Seselwa.

Statistik i endike ozordi, ki apepre 75 poursan fanmir Seselwa, i propriyeter zot prop lakaz.
Pouvwar d’achat Seselwa in ogmante, sirtou avek en bes dan pri karbiran, elektrisite, delo, gaz e serten marsandiz.

Sa lannen nou pou ogmant li ankor plis, avek bann mezir ki mon pou koz lo la taler.

“Hypermarket” STC in ouver son laport e pe ofer tou Seselwa, plis swa marsandiz e komodite a en pri abordab.

Lepok “napa” in fini e i pa pou zanmen retournen anba mon Gouvernman.
(Applause) PRESIDENT JAMES ALIX MICHEL Anfen, lo lasenn enternasyonal rol Sesel, nou limaz ek nou vizibilite, in kontinyen ganny rekonnet e ranforsi.

Tousala – e menm plis ankor ki mon pa’n mansyonnen, i montre klerman, ki nou pe viv dan en Sesel deplizanpli prosper.

E la, avan mon abord dezyenm topik mon Diskour, mon ti a kontan fer en pti refleksyon avek zot.
Pandan zot kanpanny elektoral e apre, ziska prezan, dan zot Zournal e lo medya sosyal, Lopozisyon ek zot siporter ek alye – lokal koman etranze – in fer tou kalite lakizasyon, mansonz, alegasyon ek kalonmni kont mwan e Gouvernman Lepep.

Napa keksoz ki zot pa’n dir: Ki nou koronpi.

Ki nou napa direksyon.

Ki Gouvernman pa konn fer biznes.

Ki dimoun pe vin pli pov.

Ki nou pe toler labi ek trafik drog dan pei.

Les mwan reponn zot.


Eski en pei avek en Gouvernman ki koronpi, i kapab ganny klase karantyenm, lo en lalis 167 pei dapre “survey” anyel par Transparency International?

Eski si nou ti koronpi, parey Lopozisyon i dir, nou ti pou kontinyen resevwar led avek Linyon Eropeen, Labank Mondyal, Fond Moneter Enternasyonal, lezot Lazans enternaysonal e serten pei?
Eski en Gouvernman ki napa direksyon e ki pa konn kree lanvironnman ek fasilite pou fer biznes, i kapab ganny klase katreven kenzyenm lo 189 pei par Labank Mondyal, dan son rapor “Fasilite Fer Biznes”?

Mon’n toultan dir: Gouvernman i pa dan biznes pou fer biznes.

Nou kree lanvironnman pou fer biznes.

Nou kree loportinite pou Sekter Prive fer biznes.

E zot Sekter Prive i en partner privilezye e endispansab nou Gouvernman.
i kapab okip tonm dan Eski en pei kot dimoun pe swasannkatriyenm plas, lo en lalis 188 pei lo Lendis Devlop Imen, fer par Nasyon Ini?

lamizer nwanr, Eski i posib pour en tel pei – kot lapovrete i rennyen, kot tou keksoz i manke – ganny konsidere koman en pei O Devlopman Imen par Nasyon Ini e koman en pei a O Reveni par Labank Mondyal?

Eski dan en pei kot lamizer nwanr i rennyen, 75 poursan son sitwayen i propriyeter zot prop lakaz?
Zot ganny garanti en pansyon: zot ganny akse gratwi avek ledikasyon, avek lasante, ziska menm tretman medikal aletranze?

Ziz-e pour zot menm!

Mon pa’n envante sa.

Se sa bann Lorganizasyon Enternasyonal zot menm ki dir sa.

Eski akoz zot siport Gouvernman Parti Lepep, ki zot in donn Sesel sa bon klasman?

Sesi etandi, nou ran, nou rezilta ti pou ankor pli byen, pli o, si nou sif ek statistik ti azour.
I annan annefe en nesesite absoli, pour tou Departman Gouvernman fer en pli gran zefor, e pli bon travay, dan fason ki nou kolekte bann sif ek statistik, ki nou soumet ek bann Lorganizasyon Enternasyonal.

Mon ava revin lo sa Kestyon drog pli tar dan mon Diskour.

Msye Speaker, Ser konpatriyot, Sa dernyen Eleksyon in montre ki Seselwa in swazi pou ralye anba bannyer ‘ANSANM’ e zot in rezet lapel pou “Pil Lo Li”.
Eski en imen, i kapab annan telman laenn dan son leker, ki i zet son prosen ater e pil lo li, e kraz li?

Eski en Politisyen ki dir ki i en dimoun responsab e ki i annan lentere Seselwa aker, i kapab siport e toler en keksoz parey?

Ki mannyer ou kapab montre ou zanfan sant sanson laenn ek vyolans?

Atraver zot swa, Seselwa in konfirmen ki Manifesto Parti Lepep, i reprezant meyer sans, meyer loportinite, pour lavenir Sesel.

Se sa Manifesto ki pou gid mon Gouvernman ek mwan, pandan sa prosen 5an.
Mon’n koz bokou lo la pandan mon kanpanny elektoral e osi zour ki mon ti pret serman le 20 Desanm lannen pase.

Mon ti osi koz lo bann priyorite, ki mon oule akonpli, pandan premye 100 zour mon nouvo manda.

Zanmen mon’n fer fo leta promes avek lenplimantasyon sa bann priyorite.

lepep.

Mon’n toultan tenir mon langazman.


E vwala Ogmantasyon pansyon retret: An Desanm 2015 nou ti ogmant par R500 par mwan, sa pansyon Gouvernman pour bann ansyen travayer dan servis Gouvernman, an ‘79’, ki zot pansyon ti ganny kalkile anba Lalwa pansyon kolonyal.

Ankor an Desanm 2015, nou ti ogmant par R500 sa pansyon spesyal Sekter Piblik, ki pe ganny peye pour bann ansyen anplwaye Gouvernman, ki pa ti kalifye ni pour en pansyon anba lalwa pansyon kolonyal, e ni anba Lalwa Fon Pansyon Sesel.
E an Zanvye 2016, nou ti ogmant peyman sekirite sosyal, pour sitwayen ki'n ariv laz 63an par ankor R500, pou fer li vin R3,600 par mwan.

Benefis envalidite: Apartir le 1 Zanvye, nou’n ogmant benefis envalidite sorti R2,430 pou vin R3,450.

Sa i fer ki i vin ekivalan saler minimonm aktyel.

Ogmantasyon nivo saler, pour en dimoun kalifye pou ganny en Housing Loan Improvement: Nivo saler maksimonm pour en dimoun ganny konsidere pour sa kalite loan, in ogmant, sorti R8,000 pou vin R15,000.
Sa in fini pran lefe.

Ogmantasyon nivo saler pour en Housing Loan anba Housing Finance Company (HFC): Sa in ganny ogmante sorti 25,000 pou vin R30,000.

Sa mezir in pran lefe apartir le 1 Zanvye.

Ogmantasyon Housing Loan: Maksimonm loan ki en dimoun ti kapab gannyen anba sa Scheme ,ti R750,000.

Apartir le 1 Zanvye, Housing Loan in ganny ogmante pou vin R850,000.
Loan renovasyon ek reparasyon lakaz pour pansyoner: En dimoun ki i annan 63an an montan e ki propriyeter son prop lakaz, i aprezan kapab tous en loan ziska R50,000 pou permet li fer reparasyon ou amelyorasyon son lakaz.

I osi kapab ganny en loan ziska R100,000 pou refer twatir son lakaz.

E sa loan spesyal i san lentere.

An plis ki sa, Gouvernman pou donn en sibvansyon 25 poursan tou loan ki pansyoner i pran anba sa Scheme.
(Applause) PRESIDENT JAMES ALIX MICHEL Andotmo, si en pansyoner i deside pran R100,000 pou repar son lakaz anba sa Scheme, i pou annan zis R75,000 pou li repeye san lentere.

Trezyenm mwan saler: Travayer Sekter Piblik, ki pa lo kontra, in ganny peye zot trezyenm mwan saler le 14 Zanvye.

Nou panse ki i toutafe zis, ki travayer Sekter Prive zot osi, zot resevwar zot trezyenm mwan saler.
Nou pou pas Lalwa pour ki Sekter Prive, i ava swiv nou legzanp, dan bi ankouraz prodiktivite e amelyor nivo servis, e partaz en pe larises ek byennet, ki zot in gannyen atraver Polisi Gouvernman avek zot travayer.

(Applause) PRESIDENT JAMES ALIX MICHEL Nouvo “Scheme Gratwite’’ pour travayer Sekter Piblik: Gouvernman in ogmant Gratwite ki i pey son bann travayer.

Sa in ganny pran lefe apartir le 1 Zanvye.


Peyman Gratwite e Konpansasyon ansyen manm Lafors Defans: Nou’n fer provizyon pour ki 808 ansyen manm Lafors Defans ki’n kit SPDF avan 2007 – e selon leka, zot zeritye – ek 150 militer aktyel, i ganny en Gratwite R8,000.

Sa i akoz zot pa’n benefisye avek sanzman dan “Scheme of service”.

Peyman sa Gratwite pe ganny fer e de ki i terminen, peyman Konpansasyon pou komanse.

10.
10.

Peyman ex-gratia ansyen servicemen RFA: Apartir 10 Fevriye, plis ki 200 ex- servicemen RFA in komans tous zot Konpansasyon R20,000 ex-gratia.

R1000 lo sak peyman ki pe ganny donnen, pe al anver zot Lasosyasyon.

Negosyasyon avek Gouvernman Britanik pour rekonpans sa bann ex-serviceman Seselwa, in pran plizyer lannen, me zanmen in abouti dan nanryen.

Lannen pase, Gouvernman Sesel ti pran en desizyon pour rekonpans zot, akoz zot merite pour servis ki zot in rann.
Nou pe fer li e sa pe kout nou plis ki R4 milyon.

11.

My First Job: Sa progranm in demare le 11 Zanvye.

Lo 863 zenn ki’n konplet zot ledikasyon pos-segonder, 778 in deza anrezistre pour sa progranm.

77 zenn in deza trouv lanplwa, atraver sa progranm.

172 anplwayer in deza anrezistre avek progranm “Mon Premye Lanplwa.” Sa o nivo partisipasyon, i deza en lendikasyon son sikse.

12.
12.

Housing Allowance pour Graduates: Allowance in ogmante sorti R3,000 pou vin R4,000 par mwan e peyman sa allowance pour Graduates in prolonze par 2an.

Sa in pran lefe le 1 Zanvye.

13.

Allowance pour etidyan pos-segonder dan bann Lenstitisyon pos-segonder prive: Apartir letablisman edikasyonnel pos-segonder prive, pe ganny menm allowance ki zot kanmarad dan Lekol Gouvernman.

Sa i varye ant R850 par mwan pour premye lannen pos- segonder, ziska R1050 par mwan pour dernyen lannen pos-segonder.
le 1 Zanvye, tou etidyan Seselwa dan bann 14.

Laptop Scheme: Apartir Zanvye, etidyan S4 pe osi benefisye avek sa progranm, ki ziska prezan, ti tous zis etidyan S5 ek etidyan pos-segonder.

Potansyelman, plizyer santenn etidyan S4, i kapab pran lavantaz sa progranm.

15.

Swen medikal spesyalize gratwi pour tou Seselwa: Depi komansman sa lannen, pasyan ki’n ganny en referans avek Dokter prive pour en servis spesyalize dan Lopital Sesel, i ganny akse avek tou servis gratwitman.

16.
16.

Lenerzi renouvlab: Proze pour demokratizasyon lenerzi renouvlab in demare depi boner sa lannen, e lenvitasyon tender in fini ganny fer.

pour lenstalasyon pano photovoltaic lo en baz priyoriter.

Sa i ava ede redwir tou kou elektrisite pour konsonmater.

Nou swete ki tou lakaz pou kapab benefisye anba en tel proze a-la- longer ditan.

Lenstalasyon pano soler pour sofaz delo, i osi pe kontinyen.

Konmisyon Lenerzi pe fasilit sa proze.


E i pou donn formasyon bann teknisyen dan lenstalasyon e mentenans sa bann pano.

Pour tou le de proze, Gouvernman pou asiste konsonmater ganny akse avek kredi neseser, pour lenstalasyon pano, e ofer garanti lo loan.

17.

Lorganizasyon non-gouvernmantal: Dan sa premye 100 zour mon nouvo manda, Gouvernman pou entrodwir en “Civil Society Small Grant Programme,” avek lobzektif asiste bann Lorganizasyon Sosyete Sivil, pour enplimant bann pti proze ki benefisye piblik.
18.

Odit Minister: Dan kad amelyorasyon “service delivery”, enkli plis efikasite ek meyer performans Gouvernman, mon ti ensiste ki en odit i ganny fer dan tou Minister ek Departman Gouvernman.

Sa legzersis pe ganny fer aktyelman e pe ganny dirize par bann Minis zot menm.

Mon ava retourn lo sa Kestyon “service delivery” en pe pli tar dan mon diskour.

19.

Kominikasyon e reste konekte avek lepep: Mon’n toultan ensiste lo nesesite ki Dirizan – a tou nivo – i reste konekte avek lepep.
Kot kominikasyon i konsernen, Gouvernman i reste – malerezman – son pir lennmi li menm.

Nou pa kominik sifizaman avek piblik.

Nou les Lopozisyon fann tou kalite propagann, alegasyon, mansonz ensidswit, san ki nou reazir.

Sa i bezwen arete.

Tou Minis ant-ot, pou ouver en kont ofisyel lo medya sosyal, ki ava permet manm piblik kontakte zot e met devan zot, konsern ek zot sizesyon.

Sa i lye avek “service delivery” e i fer parti mon priyorite, pour sa premye 100 zour mon nouvo manda.
(Applause) PRESIDENT JAMES ALIX MICHEL Msye Speaker, Pep Seselwa, Nou ti dir nou pou fer li.

Nou’n fer preske tou sa ki nou ti dir nou pou fer dan sa premye 100 zour mon nouvo manda.

I reste nou ankor 41 zour; e i reste nou zis enn ou de keksoz pou akonpli.

Nou pe fer li.

E nou pe respekte nou langazman.

Me sa se pa tou.

I annan ankor bokou keksoz, bokou priyorite, ki devan mwan ek mon Gouvernman e ki reklanm en desizyon ferm e en latansyon irzan.

Mon pou sit serten.
Mon pou sit serten.

Premye, se sa kestyon labi e trafik drog.

Serten faksyon Lopozisyon in akiz mwan ek Gouvernman Parti Lepep, ki nou’n toler lenportasyon, trafik konsonmasyon drog dan pei.

Zot in fer politik bon marse avek soufrans paran, ki zot zanfan i tonm dan drog.

Zot bliye – konvenableman – ki kantite drog, nou’n sezi pandan sa dernyen 5an.

Zot bliye – ekspre – konbyen trafiker drog ki’n ganny kondannen.

Mon ava fer zot rapel.


NDEA avek Lapolis in sezi drog pour en lavaler R339.45 milyon pandan sa dernyen 5an.

Pandan menm peryod letan, 71 endividi in ganny kondannen pour trafik drog.

Parmi zot, 65 pe pas zot santans Marie-Louise.

72 lezot endividi ki enplike dan drog, zot zafer i ankor pe ganny zize.

Nou’n sezi propriyete ek byen bann trafiker drog, pour en lavaler R20 milyon pandan sa dernyen 5an.
Pour lemoman, nou annan plizyer “case” An-kour, kot nou pe demann lasezi byen sispe e mal aki, lavaler plizyer milyon roupi.

Sa lannen nou pe met plis lanfaz lo “Proceeds of Crime Act” (POCA) – en Lalwa kot trafiker drog, i oblize zistifye sours son bann byen sinon Leta pour konfiske sa bann byen.

(Applause) PRESIDENT JAMES ALIX MICHEL Aktyelman, FIU an kolaborasyon avek NDEA ek Lapolis, pe pran aksyon kont 8 endividi anba sa Lalwa.

Tou byen mal aki anba sa Lalwa pou ganny sezi par Leta.
Mon pou entansifye lalit kont labi ek trafik drog, pandan mon nouvo manda.

Set en lalit ki nesesit bokou zefor, bokou vizilans, bokou resours e bokou ledikasyon.

Me a-kour term, mon pe al pran bann aksyon swivan: Entansifikasyon tretman medikal ek progranm detoksifikasyon pour bann adikt; En progranm sereng prop pour bann adikt anba sipervizyon medikal; Entansifikasyon nou progranm reabilitasyon bann zenn ki’n ganny atrape avek drog, sirtou atraver servis kominoter.
Ranforsisman servis ek fasilite ki Sant Praslin e Coëtivy i ofer, e kreasyon en ‘Drop In Centre’ lo Mahé; sa pour en fasilite ki pour permet bann adikt repran zot lavi dan en lanvironnman apropriye, avek sipor profesyonnel ki neseser.
Lamannman Lalwa aktyel lo drog, pou pran tou sa an konsiderasyon e, ant-ot: Donn diskresyon absoli Ziz ek Mazistra ler zot pas serten santans pour lofans drog; Etablisman en Lakour spesyal, ki pou tret tou lofans drog; Lentrodiksyon en diferan rezim e progranm, pour dimoun ki ganny atrape avek en serten kantite e serten kalite drog pour zot prop konsonmasyon; Propozisyon kreasyon en striktir rezyonal pour lentelizans, kordinasyon ek loperasyon, pou konbat trafik drog o-nivo Komisyon Losean Endyen, kan bann Minis sa Lorganizasyon enternasyonal,l i rankontre pli tar sa mwan In ler pou nou aret politiz sa problem e rod solisyon ek led pour bann viktim sa fleo.
Problenm drog i pa zis mon problenm e problenm Gouvernman.

I problenm sosyete, e nou ki onnet ek nou lekor annou donn en koudmen pour konbat sa fleo, enn fwa pour tou.

Lalit kont drog, i osi enplik plis aktivite dan distrik e o-nivo kominoter – sirtou atraver spor, lar e kiltir – pour bann zenn envesti zot lenerzi ek talan dan bann fason sen, prodiktif e inovatif.

Gouvernman Parti Lepep, i akord bokou lenportans devlopman kominoter.
Mon’n toultan met bokou lanfaz, lo en lapros Gouvernman Lokal, kot i annan en partisipasyon proaktiv bann rezidan pou adres bann size e defi lokal.

Gouvernans lokal, pou ganny lentrodiksyon Konsey Distrik, byento.

Lentrodiksyon Konsey Distrik, pou ranforsi nou sistenm demokrasi.

I pou kree en platform pour zabitan vin devan, partisipe e form parti desizyon ki ganny pran.
Sa pou osi, ranforsi relasyon Gouvernman santral avek distrik e finalman pou annan en sistenm ‘’service delivery ‘’ lo nivo distrik ki pli efektiv e, nou espere, alaoter ranforsi avek lekspektasyon e satisfaksyon zabitan.

Antretan, sa lannen, Gouvernman in met R30 million pour lenplimantasyon bann pti proze lo nivo distrik.

Avek latansyon ki pe ganny mete lo Pti-lanfans, bokou travay pe fer lo konstriksyon “Day Care Centres” dan plizyer distrik pou soulaz bann fanmir, sirtou bann manman.
Nou pou osi kree en fon pour ankouraz plis devlopman dan talan, dan lar, spor e kiltir.

En lot priyorite mon Gouvernman, ki nou pe kontinyelman adrese, se lekar dan standar lavi ki egziste dan nou sosyete.

La ankor, Lopozisyon in politiz sa size, san fer okenn propozisyon realis.

Se zot labitid.

Zot koz e ekrir lo lapovrete ki, dapre zot, i egziste partou Sesel.

Zot dekrir Sesel koman en pei lamizer nwanr.


Me zanmen zot koz lo gro lakaz ki zot viv ladan, lo zot gran propriyete, lo sa bann gro loto ki zot roul ladan, lo zot bann bato deliks.

Zanmen zot koz lo progranm sosyal ki an plas, pou ed dimoun pli vilnerab.

Fodre nou realis e get problenm anfas, san fer demagozi.

E anmenn solisyon realis, ki nou Bidze e nou reveni i permet nou.

Mon pa oule konpar nou avek leres pei o-monn – akoz nosyon lapovrete, i relatif.
Me mon rekonnet ki lapovrete i egziste parmi serten Sekter nou sosyete.

Mon latas pandan sa prosen 5an, se kontinyen redwir lekar e elev standar ek kalite lavi Seselwa, sirtou bann ki pli demini.
Nou pe deza fer li, par egzanp atraver: Ogmantasyon pansyon ek sekirite sosyal; Revizyon saler minimonm; Revizyon benefis ek led ki Lazans Proteksyon Sosyal i ofer; Sibvansyon pour day-care; Loan spesyal san lentere pour pansyoner, pou repar zot lakaz; Led Carer; Stabilizasyon e, kot i posib, rediksyon pri komodite debaz e lezot komodite esansyel atraver STC; Stabilizasyon e, selon sityasyon konsonmasyon elektrisite ek delo, e pri gaz pou kwi manze - ... ensidswit.
lo marse enternasyonal, rediksyon pri Mon Gouvernman pou kontinyen fer plis ankor.

Akoz nou toultan annan lentere tou Seselwa aker.

E i pa zanmen nou lentansyon, pour nou les personn deryer.

Sa lannen, mon pou entrodwi en seri mezir, ki ava kontribye pou amelyor ankor plis standar lavi en gran nonm fanmir Seselwa.

Sa i enkli: Ogmantasyon saler minimum pour 35 erdtan travay par semenn - sorti R4050 par mwan pou vin R5050 par mwan.
(Applause) PRESIDENT JAMES ALIX MICHEL Pa pou bezwen pey Personal Income Tax lo saler minimum.

(Applause) PRESIDENT JAMES ALIX MICHEL E sa mezir pou pran lefe an Avril.

An menm tan – setadir an Avril– nou pe ogmant pansyon retret - sekirite sosyal, pou fer li vin ekivalan saler minimum, ki R5050.

(Applause) PRESIDENT JAMES ALIX MICHEL Revizyon kondisyon ek kriter ki Lazans Proteksyon Sosyal i servi, pou donn li plis fleksibilite, pou donn plis led dimoun ki dan difikilte.
Kreasyon en fon spesyal, pou kontinyen siport nou bann dimoun ki fizikman e mantalman dezavantaze, atraver bann progranm spesyal ki a ede emansip zot e permet zot viv en lavi diny malgre zot dezabilite.

Rekonesan bezwen pou siport bann fanmir ki pli vilnerab, Gouvernman pe prevwar kreasyon en fon spesyal, pou permet fer bann renovasyon lo bann lakaz ki’n avarye e ki reprezant en risk pour bann fanmir ki reste ladan, e ki napa mwayen pou pran en loan lo zot menm.
(Applause) PRESIDENT JAMES ALIX MICHEL Transpor gratwi par bato pour bann pasyan sorti Praslin ek La Digue, ki bezwen swiv tretman spesyalize Lopital Sesel.

(Applause) PRESIDENT JAMES ALIX MICHEL 2 tiket bato gratwi par mwan, pour tou etidyan pos-segonder sorti Praslin ek La Digue, ki lekol Mahé.

(Applause) PRESIDENT JAMES ALIX MICHEL Sibvansyon tiket bato ek avyon pour tou pansyoner, pou voyaz ant Mahé, Praslin e La Digue.

(Applause) PRESIDENT JAMES ALIX MICHEL Revizyon VAT lo serten prodwi ek komodite.
Lentrodiksyon en sistenm Tax pli zis e ekitab.

Nou pou entrodwir en sistenm Tax progresif, ki ava fer ki dimoun avek mwens reveni, swa pa pou pey Tax ditou, oubyen pou pey bokou mwens Tax.

Sa sistenm Tax progresiv pou pran lefe an Zanvye 2017.

Dan kad reform sistenm Tax – e permet Seselwa annan plis larzan dan zot pos – an Zilyet sa lannen, tou dimoun ki ganny en saler mwens ki R8,555.50 par mwan, pa pou pey okenn Tax.
(Applause) PRESIDENT JAMES ALIX MICHEL Sa i en premye staz dan nou reform konpreansif lo Tax, ki pran lefe an Zanvye 2017, kot tou Seselwa, pa pou bezwen pey okenn Tax lo premye R8,555.50 lo zot saler.

An menm tan en lodit ki Minister Finans pou fer, i ava determinen si in ganny okenn levazyon Tax dan serten Sekter, e ki mannyer nou kapab anmas plis Tax.

Okenn larzan ki nou kapab rekipere apre sa legzersis, i ava ganny re-envesti dan Sekter Sosyal.
Mezir ki mon Gouvernman pe kontinyen pran pou redwir lapovrete dan sosyete, i bezwen ganny akonpannyen par en volonte reel dimoun konsernen pou “leve e debrouye”.

Zot bezwen redwir zot depandans lo Leta.

Nou bezwen nou tou, koman endividi, koman sitwayen responsab, pran nou responsabilite.

Parfwa i annan serten latitid ek konportman, ki fer ki nou pa get nou priyorite.

Nou devre poz nou lekor kestyon: kwa ki pli esansyel dan nou lavi e lavi nou fanmir?
Lafason ki mannyer nou depans nou larzan, i kontribye osi, pou kree lapovrete.

Kot i annan vre povrete, kot dimoun i vilnerab, Gouvernman Parti Lepep i la pou ede.

I fasil pou kritik Gouvernman.

Sa Gouvernman ki pe ed bokou.

Sa Gouvernman ki’n fer bokou.

I fasil pour serten kriye ki zot anvi sanzman, san konnen ki kalite sanzman zot bezwen pou sanz zot lavi.

Eski zot realize ki sanzman Gouvernman Parti Lepep, pa pou rezoud zot problenm si zot pa sanz zot mantalite?
Annou aret rod lekskiz pour nou febles personnel ek sityasyon ki nou menm nou’n met nou ladan.

Ankor enn fwa, annou aret fer demagozi avek sa problenm lapovrete, e annou sakenn pran nou responsabilite.

Mon konsey onnetman sa group dimoun ki koz pli for lo lapovrete Sesel.

Zot, zot annan pli gro biznes, pli gro propriyete - zot bokou pli fortinen.

Mon konsey zot, pa zis koz lo lapovrete, me fer keksoz konkret pou amelyor lavi zot konpatriyot ki, dapre zot, i dan lamizer.
(Applause) PRESIDENT JAMES ALIX MICHEL En lot priyorite se amelyorasyon servis ki Sekter Piblik i donnen.

Malgre plizyer fristrasyon, dezapwentman ek mank reform, malgre serten progre, nivo satisfaksyon manm piblik avek servis ki nou delivre – otreman-dir “service delivery” – i reste en gran konsern.

Laplipar fonksyonner pe fer zot travay byen, avek devouman e avek en leker pour tou Seselwa.
Me i annan serten ki pas zot letan, zis kree fristrasyon pour dimoun atraver bann diferan manev ek prosedir birokratik.

I annan menm serten parmi zot – sa bann swadizan teknokrat – ki ostil anver sistenm.

Zot fer tou pou “boycott” Gouvernman ki anploy zot.

Zot tourn ou an ron ler ou fer en laplikasyon, ler ou rod en lapwentman, ler oule fer en konplent, oubyen anmenn en sizesyon devan.

E ler zot ganny disiplinen, zot kriy “viktimizasyon politik”!
Mwan, i pa enteres mwan dan ki Parti Politik ou ladan, ni dan ki Larelizyon ou ladan.

Sa ki enteres mwan, se ki ou fer travay ki ou’n ganny apwente pou fer, byen.

(Applause) PRESIDENT JAMES ALIX MICHEL Sa ki enteres mwan se ou rannman, ou prodiktivite, ou fason azir avek manm piblik.

Sa ki enteres mwan se ki tou Seselwa, san distenksyon, i ganny menm kalite servis ek tretman.

Sa ki enteres mwan se ou lwayote anver sa Gouvernman ki pep Seselwa in elekte.
Si ou pa kapab respekte sa bann kriter, ou napa plas dan servis piblik.

(Applause) PRESIDENT JAMES ALIX MICHEL Dan lepase, nou’n koz bokou lo nou sistenm lasante, e servis ki lepep Seselwa in gannyen.

Nou pe fer fas avek bann defi enorm – parey laplipar pei o-monn – tel ki Epatit, HIV-SIDA, maladi kominikab e non-kominikab.

Set en lalit kontinyel, en batay ki nou bezwen gannyen.
Nou bezwen persiste, ansanm, pou elimin sa bann maladi e konportman negatif ki i koz zot, e met plis resours natirelman, dan zot prevansyon e tretman.

Lopital Sesel, i annan lekipman parmi pli modern e sofistike dan larezyon.

Lekipman swa ki Gouvernman in gannyen koman donasyon, oubyen ki Gouvernman in aste.

Me lekipman tousel pa vo gran soz, si napa sa volonte, sa konpetans ek lekspertiz pou itiliz zot byen.
Meyer lekipman pa vo pratikman nanryen, si Dokter, Ners ek leres Profesyonnel medikal napa sa pasyon, sa konpasyon, sa volonte pou ofer meyer servis zot pasyan.

E pasyan, li, i perdi konfyans dan nou sistenm lasante.

Toulezour i annan enn ou de, ki demann State House, pou anvoy zot deor pour en dezyenm lopinyon medikal.

Mon oule ki zot konpran mwan byen.

Laplipar Dokter, Ners ek leres Profesyonnel medikal, pe donn en bon servis, souvan dan sityasyon ek kondisyon difisil.
Me i annan defayans serye dan nou sistenm lasante.

Sirtou o nivo latitid.

Konportman ki pa ditou profesyonnel.

Larogans, mank konpasyon, mank responsabilite, mank planifikasyon, gaspiyaz resours.

Bokou in oubliy zot rol e responsabilite pou sov lavi.

Zot preokipasyon priyoriter, se avans bann azanda politik e personnel.

Fer dimoun fristre e apre blanm Gouvernman.

Eski i akseptab ki en dimoun i esper plizyer semenn oubyen mwan, pou ganny en apwentman avek spesyalis?
E ler, finalman, i ganny sa apwentman, i esper plizyer erdtan pou vwar sa spesyalis?

Konbyen fwa nou tann konplent e mirmirasyon nou pep, ki’n la depi bomaten e pe esper spesyalis kot Twa Zonn?

Selman, kot nou fanmir i konsernen, e kot serten dimoun i konsernen, zot ganny servis pli rapid e pli efikas posib.

Eski i akseptab ki rezilta laboratwar i kontinyelman perdi ou ganny tronpe?
Eski i akseptab ki en stok lekipman dyaliz ek en stok medikaman, ki’n kout plizyer milyon Roupi, i zis gate, san ki zot ganny zanmen servi?

E personn pa poz kestyon lo la?

Oli planifikasyon?

Eski i annan angi anba ros la?

E ler serten medikaman i manke, an rezilta move management ek move planifikasyon, ou bezwen fer zot vin par avyon an irzans e zot kout nou plizyer fwa pli ser.

Lekel ki bezwen peye pour sa?

Se lepep!

Se nou!

Nou pa kapab toler sa.

Nou pa kapab kontinyen toler sa.


Eski i akseptab ki sa bann zenn Dokter Seselwa, ki’n fini ganny swazi pour spesyalizasyon, pe esper tou sa bann letan pour zot al fer zot training aletranze?

E Bidze i la.

Labours i la.

Eski i akseptab ki lanbilans ki’n fer aksidan, zot ankor pe esper reparasyon?

Oli sipervizyon?

Oli disiplin?

Sityasyon i serye, e en tel sityasyon i demann mezir serye.

En lodit dan diferan Departman Lasante, in montre bann defayans kritik ki nou bezwen adrese vitman.
Mon pou komans par “outsourcing” Sant Dyagnostik ek laboratwar.

Nou’n fer li avek gran sikse – malgre bokou rezistans – pour sant dyaliz.

Mon persyade, ki sa lapros e stratezi ‘’outsourcing’’ serten servis esansyel – par etap – i ava anmenn en gran lamelyorasyon dan nou sistenm lasante e benefis pour tou Seselwa.

imen, Mon’n koz lo Lasante.

Me i annan en lot Minister kot i annan osi bann problenm.

Sa se Minister Ledikasyon.


I annan problenm o-nivo planifikasyon, sipervizyon, lekipman, mentenans, rezilta skoler e performans disiplin, resours dezapwentan etidyan, ensidswit.

Me defi prensipal, se pou asire ki bann zanfan, bann etidyan, i perform o pli o-nivo e ganny meyer rezilta ki koresponn avek lekspektasyon Nouvo Sesel.

Lekol i form parti kominote e paran i reste premye edikater zot zanfan, premye e avan tou.

En lot defi se retenir bann Ansenyan: mentenir e amelyor lenfrastriktir nou bann Lekol.
Mon pou deal avek defayans nou sistenm Ledikasyon ofiramezir ki mon pe adres bann problenm dan Lasante.

Sa osi i en priyorite dan mon nouvo manda.

Msye Speaker, Pep Seselwa, Housing pou kontinyen reste en priyorite pour mwan ek mon Gouvernman, dan sa bann lannen ki pe vini.

Nou zefor dan Sekter Housing, pa pou selman kontinyen, me i pou entansifye.

Nou lobzektif a lonterm, se pou permet sak fanmir Seselwa, vin propriyeter zot prop lakaz.
Sa lannen, nou pou met lakle en nouvo lakaz avek 277 fanmir Seselwa.

An plis ki sa, sa lannen travay pe al komanse lo 68 younit rezidansyel dan diferan rezyon Mahé, Praslin ek La Digue.

Nou annan osi plan, pou komans travay lo 72 nouvo younit lo Perseverance e ofer serten kare later lo Ile Aurore pour devlopman plis younit.

Nou pou met a-dispozisyon fanmir Seselwa, 131 kare later Mahé, Praslin ek La Digue.
An 2005, Gouvernman ti entrodwir ‘’Home Ownership Scheme’’ ki ti permet plizyer fanmir Seselwa vin propriyeter zot prop lakaz, pli vitman.

Sikse sa Scheme, i evidan par statistik, ki montre konbyen fanmir Seselwa ki propriyeter zot prop lakaz.

Pandan sa dernyen 10an Gouvernman, in kontinyen envestir dan progranm lakaz, e mon Gouvernman i santi, ki ler in arive pou osi ofer bann fanmi,r ki pa benefisye anba sa Scheme, en loportinite pou zot osi vin propriyeter zot prop lakaz, o pli vit posib.
Mon Gouvernman in deside, pou ofer en rediksyon 25 poursan lo pri lakaz bann dimoun ki lo en House Purchase Agreement avek PMC.

(Applause) PRESIDENT JAMES ALIX MICHEL Bann dimoun ki pe lwe lakaz ek PMC ki swete al lo en House Purchase Agreement, zot osi zot ava benefisye avek en rediksyon 25 poursan.

Pour bann dimoun ki pe lwe lakaz ek PMC e ki pa swete al lo en House Purchase Agreement e ki pe ganny saler minimum, Lazans Proteksyon Sosyal, i ava kontribye 50 poursan anver peyman lokasyon zot lakaz.
(Applause) PRESIDENT JAMES ALIX MICHEL Mon Gouvernman, i reste senser e serye anver son Polisi pou ankouraz tou fanmir Seselwa, vin propriyeter zot prop lakaz.

Nou pe osi entansifye travay lo reparasyon lakaz lo bann housing estate e rekonstriksyon sa bann estate kot si i neseser, parey Pointe Larue ek Baie Lazare.

Sa lannen 14 fanmir Graduates ek zenn Profesyonnel, pou pran posesyon zot prop lapartman dan en blok Condominium ki nou ti konstri Anse Dejeuner.
Proze Condominium lo Ile Persévérance, pou osi ofer plis loportinite sa lannen e bann lannen ki vini.

An plis ki sa, nou pe met a dispozisyon nou bann Profesyonnel, 70 kare later lo Ile Persévérance, anba nouvo Scheme “self build”.

Anfen, pou bann dimoun ki pe aste en lakaz ou en kare later pour premye fwa, nou pe aboli “stamp duty”: savedir ‘stamp duty’, lo lavant ziska R2 milyon.
(Applause) PRESIDENT JAMES ALIX MICHEL Nou pou kontinyen ankouraz aktivman Sekter Prive, pou zwenn avek Gouvernman, dan en partenarya pou konstri lakaz ki ava ganny vann oubyen lwe, a en pri rezonnab.

Ankor enn fwa, mon demann tou dimoun, pou pran zot responsabilite ek zot lobligasyon o serye, kot repeyman loan i konsernen e pou met larzan dekote, pou zot annan zot prop lakaz a lavenir.
Msye Speaker, Permet mwan aprezan abord en Kestyon ki konsern Manm Lasanble Nasyonal direkteman e osi Minis mon Gouvernman.

Pandan mon kanpanny elektoral, pandan bann vizit ki mon’n fer, pandan rankont ki mon’n fer ek manm piblik, enn bann size ki’n leve souvan se pansyon Manm Lasanble Nasyonal.

Seselwa i demande ki mannyer en Manm Lasanble, ki pa ankor ariv laz retret, i tous en pansyon apre dizon, zis en term ou de term dan Lasanble Nasyonal?
Nou, Gouvernman Parti Lepep, nou swiv prensip ki’n toultan anim nou e soutenir nou.

Nou diriz par legzanp.

Se pour sa rezon ki, komansman sa lannen, dan Konsey Minis, nou’n pran desizyon ki ni Prezidan, ni Vis-Prezidan, ni Minis, pa pou tous nou Gratwite sa lannen.

Nou prensip i ganny gide par Lavwa ek lavolonte lepep.

Mon’n ekout lepep.

An konsekans, mon pe propoze ki okenn Manm Lasanble Nasyonal – ansyen koman aktyel – ki pa ankor ariv laz retret, pa tous zot pansyon.
Zot ava ganny zot pansyon ek tou zot benefis, ler zot ariv laz retret.

(Applause) PRESIDENT JAMES ALIX MICHEL Menm prensip pou ganny aplike pour Minis.

Okenn Minis – aktyel ou ansyen – pa pou kapab ganny zot pansyon ministeryel, avan laz retret reglemante par Lalwa -- natirelman.

Gouvernman pou soumet tre prosennman avek Lasanble Nasyonal, en lamannman lo kondisyon ek prosedir pansyon pour Manm Lasanble ek Minis.

Mon kont lo zot sipor dan sa demars e mon remersye zot davans.
Msye Speaker, Pep Seselwa, I annan bokou lot Lalwa ki Lasanble Nasyonal, i bezwen konsidere: i konpri serten Lalwa dan nou Kod Kriminel ki nepli fer sans ozordi.

Enn, se Lalwa ki Angle ti entrodwir an 1955, pou kriminaliz omoseksyalite.

Menm si sa Lalwa pa pe ganny aplike denozour, i ankor reste dan nou sistenm Legal.

Sa i en aberasyon.

Sesel i en sosyete ki’n tradisyonnelman toleran: kot nou respekte diverzans lopinyon e kot nou viv anpe avek kanmarad.

Nou pa en sosyete omofobik.


An plis ki sa, Konstitisyon Repiblik Sesel, i garanti proteksyon anba Lalwa TOU dimoun, san diskriminasyon.

Nou annan osi en lobligasyon, depi 2011, vizavi Konsey Nasyon Ini pour Drwa Imen, pou aboli tou provizyon dan nou Lalwa ki fer omoseksyalite ant adilt konsantan en akt kriminel.

Koman en Leta sekiler e demokratik, Sesel i bezwen respekte son bann langazman Nasyonal, enternasyonal e Konstitisyonnel.

Mon’n ekoute e mon’n konsilte.

Mon Gouvernman in deside aboli sa Lalwa.


(Applause) PRESIDENT JAMES ALIX MICHEL Nou pe soumet en Prozedlwa lo la, avek Lasanble Nasyonal, pour zot konsiderasyon.

I annan plizyer lezot Lartik Konstitisyon ki nou pou al amande, baze lo serten rekomandasyon ki Constitutional Review Committee ti fer an 2009.

Serten parmi zot in fini ganny enplimante.

Serten lezot, nou pou al fer li.

I annan osi serten lezot Lalwa, ki nou pou bezwen amande e serten nouvo ki nou pou entrodwir.
Nou volonte pou fer li i la, me tousala i kapab pran en pe letan, akoz nou resours imen i limite.

Me dan limedya, i annan en Prozedlwa ki nou anvi anmenn devan Lasanble Nasyonal.

Sa i konsern kreasyon en Komisyon kont koripsyon.

Sa Anti-Corruption Commission, pou annan pouvwar fer lanket, detekte e anpes bann pratik lye avek koripsyon.
I pou osi resevwar konplent kont koripsyon e fayle bann case lo baz lanket ki in fer, konsernan alegasyon bann pratik lye avek koripsyon, dan tou Departman Gouvernman e tou Lenstitisyon ki resevwar finansman ou donasyon, sorti kot Gouvernman.

(Applause) PRESIDENT JAMES ALIX MICHEL Nou napa leson pou aprann avek personn, konsernen koripsyon.

Nou pran aksyon sever kot i egziste.

E sa Komisyon ki nou anvi kree, i ava ed pou nou ranforsi nou aksyon kont koripsyon.
Msye Speaker, Pep Seselwa, Sa dernyen Eleksyon in fer bokou Seselwa kestyonn lafason ki Prezidan Larepiblik i ganny elekte.

I annan en deba enteresan lo sa kestyon aktyelman.

An menm tan, Seselwa i osi poz son lekor kestyon: eski i normal e akseptab pour ki en Parti Politik ensinifyan, ki’n ganny 400 vot, i desid lavenir pei avek promes ek marsandaz pos ministeryel?

Se sa en vre “auction” vot – e probableman se sa ki Leader SNP, ti fer referans avek, sa swar ki i ti perdi Eleksyon.
(Applause) PRESIDENT JAMES ALIX MICHEL En lot Kestyon ki nou devret konsidere, dan nou demokrasi ki pe toultan evolye, se konbyen manda konsekitif Prezidan Larepiblik i devret annan?

Apre bokou refleksyon e konsiltasyon, mon Gouvernman ek mwan, nou’n deside propoz ek Lasanble Nasyonal, ki Prezidan Repiblik Sesel, i servi 2 manda konsekitif 5an e non pa 3 manda, parey i leka ozordi.

Mon oule fer kler ki ni mwan, ni Vis-Prezidan, ni Minis ki nou’n apwente, nou pa oule akros nou avek pouvwar.
Tou sa ki enteres nou se byennet, laliberte, prosperite ek linite pep Seselwa.

Se lepep – e selman lepep – ki pou desid lo son lavenir.

Msye Speaker, Pep Seselwa, 38an o pouvwar.

En rikord ki bokou i an vye.

En rikord lakonplisman, ki kontinyen enspir tou Seselwa.

Parti Lepep in anmenn nou lwen.

Nou’n fer reform ekonomik, sosyal e kiltirel.

Parti Lepep in donn pep Seselwa en vre lidantite Nasyonal.

Nou’n donn Seselwa en vre sans lafyerte.

Patriyotizm.
Patriyotizm.

Nou’n fer bokou reform, pou nou arive kot nou ete ozordi.

Malerezman, serten sa bann reform in fer grosi bann lanbisyon pouvwar.

Bokou memwar i kourt.

Serten mantalite ki nou'n lite pour eliminen pe regroupe.

Bokou dan lopilans zot oubliy zot nesans.

Me lafors lepep, i reste sa Seselwa ki konn apresye kot i sorti e kot nou pe ale.

In kout mwan ser pou met lord avek vorasite ek koripsyon.

Pou anmenn lape ek linite dan nou pei.

Me mon’n fer li akoz mon krwar dan mon prensip.


Mon krwar dan prensip Parti Lepep.

Dan sa dernyen Eleksyon, nou’n fer fas avek 5 opozan politik e avek diferan lafors – entern e eksteryer.

Nou tousel – nou, Parti Lepep – nou’n debout kont TOU e nou’n ranport laviktwar.

(Applause) PRESIDENT JAMES ALIX MICHEL Sete en batay feros, kont plizyer lafors.

Me nou’n tenir.

E wi, Gouvernman elekte dan sa pei, set en Gouvernman Parti Lepep.
Me mon rekonnet ki i annan travay serye pou retourn ver dimoun, ki’n ganny anbete par fo promes.

Sa lannen nou pei pou fet son karantyenm laniverser nou Lendepandans.

Si nou’n ariv kot nou ete, se gras a nou determinasyon e nou krwayans ki, dan nou Seselwa, nou annan sa kouraz pou debout e fer sa ki byen pour nou SESEL.

Nou’n fer li ANSANM.


La mon lapel koman Prezidan Sesel, se pou demann nou tou, pou koste ANSANM, pou nou konsolid nou linite, prezerv nou stabilite e kontinyen fer SESEL ki nou kontan, reste sa pei lape ek linite dan lemonn.

Ozordi mon donn zot sa lasirans, ki sa Gouvernman Parti Lepep pou kontinyen travay pour tou Seselwa.

Pour nou byennet, pou prosperite ek progre nou pei.

Mersi.

E ki Bondye i kontinyen protez e beni nou Sesel.

(Applause) MR. SPEAKER Mersi bokou Msye Prezidan.


in tradisyonnelman leka, envit zot pour en cocktail, kot zot ava ganny loportinite pou koz ek kanmarad e osi koz avek Prezidan……..

I reste mwan aprezan pou, parey Mon kapab dir sa?

Donk alors nou bann Manm Parlman, nou pou adjourn ziska Vandredi bomaten.

National Assembly Leaders Reply Friday 19th February 2016 MR SPEAKER Bonzour tou bann Manm Lasanble, bonzour tou bann ki pe ekout nou dan lakour.
Nou pe rankontre ozordi pou nou kontinyen avek deba lo Leta Lanasyon e parey i tradisyon nou komans avek larepons le 2 Leaders e parey osi i tradisyon nou pou komans avek Leader Lopozisyon.

Onorab David Pierre.

Onorab Pierre.

HON DAVID PIERRE Mersi e bonzour Mr Speaker.

Bonzour tou Manm Koleg Onorab e bonzour tou bann ki alekout.
Mr Speaker, ankor enn fwa i fer mwan gran plezir pour mwan koman Leader Lopozisyon dan Lasanble Nasyonal, pou donn mon larepons lo Diskour Prezidan Michel, lo Leta nou Nasyon pour lannen 2016, ki ti ganny prezante dan Lasanble Nasyonal, Mardi le 16 Fevriye.
Mr Speaker, koman Leader Lopozisyon dan Lasanble Nasyonal, mon pran mon responsabilite pou reponn Diskour lo Leta Lanasyon vreman serye, akoz mon rekonnet ki ofisyelman e Konstitisyonnelman se mwan ki Leader Lopozisyon e donk se mwan ki annan sa responsabilite e se mwan ki annan sa devwar.

(Applause) HON DAVID PIERRE E se mwan ki annan sa devwar e se mwan ki annan sa right of reply lo media Nasyonal vizavi Diskour Prezidan lo Leta Lanasyon.
E mon konfyan Mr Speaker, ki SBC e tou bann Leaders bann lezot parti politik i konpran sa tre byen.

Malerezman pour serten napa 2 Leader Lopozisyon ofisyel dan nou pei Sesel.

Mr Speaker, Diskour Prezidan in senpleman fer mwan reviv sa leksperyans 4an koman Leader Lopozisyon dan Lasanble Nasyonal osi byen ki reviv sa leksperyans eleksyon Prezidansyel ki ti fer an Desanm lannen 2015.
Mon dir sa akoz bokou bann bon keksoz ki’n ganny propoze par Prezidan i osi ganny trouve dan Manifesto ki PDM ti propoze pour sa eleksyon Prezidansyel ki’n pase.

Osi Mr Speaker, en kantite sa bann bon propozisyon ki’n ganny met devan, tel ki sa push pou nou ganny en meyer ledikasyon, sa push pou nou ganny en meyer sistenm lasante, logmantasyon dan saler minimonm, meyer sistenm tax eksetera, in bann size diskisyon dan plizyer nou bann rankont ki’n ganny fer dan lepase ant mon menm ek Prezidan Michel.
Mon dir bann bon propozisyon Mr Speaker, akoz fodre ki Seselwa i rapel ki dan mon parkour koman Leader Lopozisyon dan Lasanble Nasyonal, pandan sa dernyen 4an, mon’n toultan dir ki ler en keksoz i byen e i bon pour Sesel mon pour toultan dir ki i byen menm ler i sorti kot mon adverser e ozordi mon apresye ki Prezidan in demontre ki in ekout lavwa lepep Seselwa enkli bann nou ki dan lopozisyon.
Lo mon kote, mon satisfe ki mon lapros e kolaborasyon pozitiv e konstriktiv ki’n anmenn bon stabilite dan pei in raport fri e in donn Sesel sa posibilite pou fer sa progre ki ozordi son rezilta pe ganny partaze dan en fason pli zis e pli ekitab avek lepep Seselwa.
Mr Speaker, an plis tousala i osi fer mwan realize ki nou dan PDM, pandan sa dernyen 4an nou’n travay dir e ki pandan ki bokou lezot parti politik ti deside pou boycott e pandan ki lezot ti pe propoze pou pil lo zot prosen, nou dan PDM nou ti pe fer bann propozisyon konstriktiv ki reflekte sa ki lepep Seselwa ti anvi vwar arive dan nou pei.

Nou dan PDM nou ti pe koz lo sa kalite sanzman ki pandan plizyer lannen Seselwa ti pe serse.
Sa ki’n arive dan Lasanble Nasyonal Mardi pase i devret fer lepep Seselwa konpran ki nou, nou ti pe koz lo en sanzman, pa pour fer revanz, pa pour fer vanzans, pa pou pil lo personn, pa pou destabiliz Sesel.

Me lo en sanzman ki ti pou anmenn Sesel lo en pli o nivo, konpare ek kot i ti deza ete.

An armoni ek son pep e an armoni ek bann gran prensip demokratik ki ti pou permet nou kree sa lanvironnman dan ki tou Seselwa ti pou ganny en posibilite pou realiz e viv son rev.
Donk Mr Speaker, mon repete, wi, ozordi, apre ki mon’n ekout diskour Prezidan i fer mwan kontan ki sa dernyen 4an mon travay pan pas dan vid, akoz i kler ki bokou ki’n ganny dir i reflekte bann lide ki sorti dan sa pti liv ki apel One Seychelles one Destiny.

E se pour sa rezon ki ozordi mon anvi konsantre mon diskour lo serten bann propozisyon ki’n ganny fer par Prezidan James Michel.
Mr Speaker, premyerman Prezidan in koz lo en to krwasans an 2015 ki ti 4.34 poursan e in osi koz lo en logmantasyon 19 poursan dan nonm viziter e 17 poursan dan reveni ki Sesel in gannyen ek nou Lendistri Touris.

Tousala i bann bon lakonplisman ki remarkab.

Me, malgre ki sa bann sif i ankourazan i enportan pou nou realize ki potansyel Sesel i al bokou pli lwen ki sa.

Donk Gouvernman i kapab e devret pran bann mezir pou ankor amelyor sa bann sif.
Par egzanp, Sesel i annan potansyel pou en krwasans ekonomik ant 5 a 6 poursan dan sa lannen ki pe vini.

Me pour sa arrive, nou bezwen pran bann pli gran mezir ki Prezidan in anonse e lepep Seselwa i bezwen travay dir.

Mon konnen par egzanp, ki Gouvernman an revizan bann Lalwa apropriye i kapab etablir bann mekanizm ki pou efektivman anpes bann gran lakonpannyen ki potansyelman devret pe pey Sesel en kantite tax me ki pa pe fer li.
Nou kapab pran bann mezir pli konkret e pli firm pou anpes zot sov tax oubyen redwir zot tax bills.

Sa pour otomatikman anmenn plis larzan dan kof Leta ki apre i a ganny redistribye dan en fason ki zis e ki fair parmi lepep Seselwa.

Alors i toutafe normal ki nou demande ki Gouvernman i travay pli dir ankor pou akonplir the ultimate, kot Gouvernman i fer sir ki sa bann gran lakonpannyen pa osi zanmen sey avoid oubyen evade taxes dan nou pei Sesel.
An plis ki sa, dan bann mezir adisyonnel ki Gouvernman i kapab pran pou kree pli gran krwasans ekonomik, pour anmenn plis larises pour Seselwa, nou propoze ki Gouvernman i imedyatman met an plas en pli bon rezim corporate tax ki pou atrakte plis lenvestisman pou Sesel e ki pour tir tou lensertitid vizavi antreprann en biznes dan nou pei Sesel.

E pou azoute, Gouvernman i bezwen travay senserman e vigourezman pou donn Sekter Prive son vre plas koman moter nou lekonomi.
Akoz se zis Sekter Prive ek bon kolaborasyon Gouvernman ki kapab kree sa nivo larises ki ler i ganny partaze ekitableman par en Gouvernman ki zis e ki responsab i kapab elev nivo lavi nou pep e fer ki tou Seselwa i a ganny en loportinite pou zot viv dan dignite parey Prezidan li menm in proklanmen.

An adisyon Mr Speaker, i mon lopinyon ki i pou enportan ki Gouvernman i ordonn en lodit lo performans SRC.
Pa avek bi pou montre ledwa me avek bi pou idantifye bann defayans pour mye donn SRC sa resours ki neseser pou li vin pli efikas e pli profesyonnel.

Pour ki i annan ase resours pour broaden son tax base e pour ki i a kapab efektivman fer son travay lo en pli gran baz e donk kolekte ankor plis reveni pour Sesel e pour Seselwa.
Byensir Mr Speaker, dan sa ki mon pe propoze, apard ki kree en logmantasyon dan lakantite reveni ki Gouvernman i kolekte, si sa reveni i ganny redistribye byen, sa i a sertennman ede pour soulaz en kantite fanmir ki ozordi pe fer fas avek bokou difikilte.
Mr Speaker, ler nou pe koz krwasans ekonomik e kreasyon larises, nou Lendistri Tourizm i osi kle e i enn bann size ki Prezidan in aborde pandan ki in mansyonn serten lakonplisman.E sa ki kler, ozordi tou Seselwa i konnen ki Sesel i pli depandan lo Sekter Touris ki zanmen avan e ozordi pandan ki bann lezot aktivite ekonomik in pez en pti gin zot fren, tourizm in akselere.
Dan sa konteks i enportan pou nou realize ki tou Seselwa i devret ede pou konsolid sa sikse akoz Seychelles Brand i pa en lotel oubyen en airline, me i plito tou sa ki Sesel i kapab ofer nou bann viziter.

Depi nou lans, nou soley, nou lanvironnman, nou kiltir.

Stabilite politik, safety ek sekirite sa touris.

Nou kalite servis ki nou ofer, menm nivo servis internet, menm en garanti supply elektrisite san lenteripsyon.
Kalite semen ki nou annan, bann e kalite prodwir lokal ki Seselwa i kapab ofer e byensir kalite lakey ki nou donn nou bann etranze.

This is the Seychelles brand.

Donk Mr Speaker, tou Seselwa i annan en par pour li zwe.

Me Gouvernman li i bezwen akseler son rol lo en pli o nivo dan sa bann lannen ki pe vini si nou vreman anvi ki sa 19 poursan lekspansyon dan nonm viziter e 17 poursan logmantasyon dan reveni i ganny konsolide oubyen amelyore.

Lozik i dir nou ki sak lannen sa pou vin pli difisil ankor.
Donk mon propozisyon Mr Speaker, i se ki Gouvernman i bezwen konstaman revwar son bann progranm e son bann Polisi vizavi tourizm.

E en senp legzanp i se ki si nou pe kontinyelman ganny bokou viziter sorti Paris, sorti Lasin, sorti Lalmanny, eksetera.

I lozik pou nou krwar ki Gouvernman i devret pe revwar ki fason i pou ogmant lakantite vol direk sorti dan sa bann destinasyon pandan ki nou fer sir ki nou konsolid nou bann lezot marse tradisyonnel.
En dezyenm legzanp i se ki Gouvernman i bezwen kree sa lanvironnman e met fasilite an plas ki a permet tou Seselwa ki anvi antreprann en sensible biznes dan Lendistri Tourizm pour ganny sa vre posibilite pou akonplir zot rev.

Mr Speaker, en lot size ki Prezidan in osi koz lo la se koripsyon e in avoue pou pran bann mezir serye pou konbat kont sa fleo.

Mon siport sa lanons Mr Speaker.

E parey mon’n toultan demande, ozordi mon kontan ki Sesel pe al ganny en Komisyon Anti Koripsyon.
Me mon anvi fer tre kler e mon demande ki sa Komisyon i vin enn ki morde e ki endepandan, san lenterferans politik e kot bann dimoun ki ganny apwente lo sa Komisyon i bann dimoun ki’n demontre enparsyalite politik e ki annan lentegrite e respe tou Seselwa.

Mon osi demande ki Sesel i siny tou bann Konvansyon Enternasyonal kont koripsyon tel ki OECD’s Anti Bribery Convention e son Konvansyon kont koripsyon li menm, koman parti bann mezir ki Sesel i pran pou konbat kont sa fleo.
Mr Speaker, mon oule osi demande ki sa Komisyon anti koripsyon i devret vin en parti entegral en bon Lalwa spesifik kont koripsyon ki a osi pran kont bann demann sa bann Konvansyon enternasyonal ki mon’n dir ki nou devret sinyen.

Annou nou tou siport sa lapel ki’n ganny fer e anmenn en lager total kont koripsyon lo sa nivo ki pou marse e ki pou amelyor nou ranking lo nivo mondyal an relasyon avek sa size.

E an plis ki sa, pour li marse, fodre ki nou kapab elimin tou red tapes ki ankor pe egziste.
E nou kapab akonplir sa par fer sir ki nou elimin oubyen amann tou bann Lalwa, tou bann progranm e tou bann Polisi ki kapab breed koripsyon dan nou pei Sesel.

Mr Speaker, Gouvernman i bezwen osi annan openness e la transparans dan tou tranzaksyon ki i fer lo non lepep Seselwa enkli bann tranzaksyon lo nou det e lo depans ki nou fer lo non piblik.
Se pour sa rezon ki mon pe demann Gouvernman pou anmenn pli gran transparans dan lafason ki Bidze i ganny prepare e propoze ek lepep Seselwa e fer sir ki zot reviz e amann sa framework legal ki diriz la fason ki resours piblik i ganny amenaze.

Lasanble Nasyonal alavenir i devret kapab annan en pli gran rol pou zwe vizavi preparasyon Bidze Nasyonal.
An adisyon Mr Speaker, moman ozordi i apropriye pou nou fer sir ki Oditer Zeneral i prodwir son rapor on time sak lannen parey ki Konstitisyon i demann li pour ki sa bann Manm Parlman i a ganny sa posibilite pou zot zwe zot rol oversight dan en fason ki pli efikas ankor.

E tousala i a tonm dan benefis lepep Seselwa e apard ki ed nou lager kont koripsyon i a osi ede anmenn nou demokrasi lo en pli o nivo.
Rezilta eleksyon Mr Speaker, in demontre nou ki Seselwa pe vin pli vizilan e pe demann pli gran responsabilite e pli o nivo travay sorti kot zot bann politisyen e nou bann politisyen nou napa swa me nou bezwen delivre.

Mr Speaker, mon’n osi tann Prezidan koz lo servis Piblik.

In koz longman lo lasante ek ledikasyon e mon rekonnet ki demann ki Prezidan pe fer i pour senpleman bon pour Sesel.
Mr Speaker, i reste kler ki i annan en kantite defayans parey Prezidan li menm in aksepte, me i reste toudmenm responsabilite Gouvernman pou envestir lo sa nivo ki pou permet Leta donn lepep Seselwa sa kalite servis lasante e kalite nivo ledikasyon ki Prezidan pe prononse.

Gouvernman i bezwen konpran ki tou lede servis i vin avek en kou.
Me apard lenvestisman, pou nou fer vre progre Gouvernman i bezwen osi etablir bann striktir kler ki a permet li met en bon lord dan Sekter Piblik e ki a permet bann public servants konnen e konpran krwa ki zot anplwayer i ekspekte ek zot ler zot ganny anplwaye pou donn bann tel servis.

E krwa ki zot ekspekte gannyen ler zot delivre en servis ki profesyonnel.

Ler zot lwayal ek zot anplwayer e ler zot in donn en servis ki a lekspektasyon bann manm piblik.

Sa sityasyon i mars 2 fason.


Si ou pa delivre e ou pa pran ou responsabilite parey ou devret pran li, i devret annan konsekans.

Me ler ou delivre i devret annan rekonesans e i devret annan rekonpans oubyen incentives.

An plis ki sa Mr Speaker, si nou oule elev nivo dan nou servis piblik, Gouvernman i bezwen osi garanti ki i pran bann mezir pou retir politik konpletman dan Sekter Piblik.

En dimoun pa kapab ganny tolere pou li delivre en servis baze lo son komitman politik.
Les mwan donn 2 legzanp pour siport mon pwen.

En siporter parti o pouvwar ki dan en o pozisyon pa devret servi son pozisyon pou viktimiz en siporter dan lopozisyon e en siporter lopozisyon dan en o pozisyon pa devret servi son pozisyon pou rann lavi lezot anmer e pour abes nivo service delivery zis pour fer dimoun fristre pour ki Gouvernman i ganny kritike.

E pour li atenn son prop azanda politik.


Nou tou nou devret pran nou travay e responsabilite o serye e azir koman bann profesyonnel dan tou travay ki nou antreprann.

Mr Speaker, mon’n toultan dir ki en sitwayen i devret annan lanmour pour son pei ki se swa son lapartenans politik e i devret travay pou donn en koudmen batir son pei e non pa detrir son pei.

Dan son Diskour Mardi pase Mr Speaker, Prezidan in devwal en pe son plan ki i annan pour li redwir lapovrete dan nou pei Sesel.
Mon apresye tou bann zefor ki pe al ganny fer.

Koman legzanp, mon apresye ki bann dimoun aze pe ganny gran logmantasyon.

En size ki mon’n apiye san ses pandan sa dernyen 4an dan Lasanble Nasyonal e dan mon bann rankont ek Prezidan limenm.

Mon apresye ki pansyon retret pe ogmante e ki bann dimoun ek saler anba R8555 pa pour pey income tax parmi bann lezot mezir ankor.

E mon apresye ki apartir Zanvye 2017, tou Seselwa pa pour bezwen pey tax lo premye R8555 ki zot saler i donn zot.
Mr Speaker, bann lezot ki mwen fortinen in osi ganny bann logmantasyon, me mon latansyon i al pour bann dimoun avek dezabilite.

Pandan ki i tre byen ki zot in ganny en logmantasyon R1020 e zot in sorti R2430 pour vin R3450, lefe ki zot en group vreman dezavantaze ki souvandfwa bezwen bann resours spesyal.

Mon demann Gouvernman pour kontinyen met zot ka lo latab e fer en lot revizyon pozitiv pour en lot logmantasyon o moman ki i annan sa posibilite.
Sa bann dimoun i merit tou sipor ki Gouvernman e lepep Seselwa i kapab donn zot.

Lo lot kote Mr Speaker, malgre tou sa ki’n ganny prononse lo size lapovrete Mardi ki’n fek pase, travay pour redwir lapovrete pa devret fini la.

Gouvernman i devret kontiny lo sa laliny e pran bann lezot mezir lonterm pour garanti ki bann zanfan par egzanp ki pe viv dan bann fanmir dezavantaze, zot ganny bann loportinite pou zot fer byen dan lavi demen.
Nou bezwen idantifye zot e donn zot formasyon e sipor pou zot fer sikse alavenir, pour ki zot a kapab raise zot fanmir dan dignite e eparny zot zanfan from bann menm kalite difikilte ki zot, zot pe fer fas avek.

Par egzanp Mr Speaker, ozordi dan Sesel bann zenn adilt ki zot paran i eze i annan sa tandans pou vwar li pli fasil pou antreprann en biznes.
Alors pou mwan, Gouvernman i devret servi sa plizyer milyon roupi ki i met dan SBFA tou le lannen pou get en pe pli pre bann zenn ki sorti dan bann fanmir ki mwen fortinen pou donn zot meyer akse ek kapital osi byen ki sipor dan laform resours ek lantrennman pour zot mye kapab si zot anvi fer debout zot biznes.
Mr Speaker, pou Sesel reisir son lalit kont lapovrete Gouvernman i devret osi egalman e paralelman anmenn en lalit feros kont linyorans, en lalit feros pou retir nou bann zenn dan labi drog, labi lalkol, prostitisyon e vyolans.

E montre zot valer travay dir e respe pou bann Lalwa ki gouvern pei.

Lalit kont drog i lakle e Mr Speaker, mon personnelman satisfe ki sa size drog in ganny aborde profondeman.
Annefe, Manifesto PDM i koz tre for lo sa size e mon kontan par egzanp, ki nou propozisyon pou Gouvernman envestir fortman lo reabilitasyon bann ki servi drog in ganny finalman ekoute.

Mr Speaker, mon konpran bann mezir ki Gouvernman i dir i pou pran, me Gouvernman i bezwen al en pti pe pli lwen e kree sa lanvironnman ki pou permet tou bann stakeholders, Gouvernman, biznes e sosyete sivil pou zwenn ansanm e tackle sa size drog pli byen ki zis Gouvernman tousel ti pou kapab fer.
I egalman enportan ki Gouvernman i fer en bon bilan e perform en bon lodit e analiz profon lo travay ki NDEA e nou lafors lapolis in fer dan bann lannen ki’n pase e evalye zot sikse against bann failures e servi sa rezilta pou zot amelyor performans NDEA e performans nou lafors lapolis dan tou son konteks enkli dan konteks resours, lantrennman, profesyonnalizm e pou osi vwar tou bann defayans dan sa 2 lafors e pour pran bann mezir pou elimin sa bann defayans.
Mr Speaker, mon osi satisfe ki Gouvernman pe propoz revizyon Lalwa lo drog e ki zot in finalman pare pour amenn Lalwa pour ki Ziz ek Mazistra i ganny diskresyon absoli ler zot pe pas santans pou lofans drog.

Mon’n koz lo la a plizyer repriz dan Lasanble Nasyonal pandan sa dernyen 4an.

Avek sa sanzman, mon konvenki ki finalman nou a osi vwar en rediksyon dan lakantite zenn ki pe pas en gran kantite zot letan dan prizon zis akoz zot in servi drog.
An pasan, mon swete ki sa i a osi anmenn e savings pou Gouvernman dan la kantite larzan ki Leta i depanse tou le lannen pou lamenazman prizon.

Mr Speaker, dan konteks revizyon Lalwa, i pa zis Lalwa kont drog ilegal ki demann revize.

Annefe parey PDM ti demande dan son manifesto, Gouvernman i devret fer en lodit lo laplipar nou bann Lalwa, sirtou bann ki date pou plizyer lannen e fer bann lamannman ki pou anmenn sa bann Lalwa azour avek larealite lavi ozordi.
Nou pe viv dan en monn demokratik alor annou fer sir ki tou nou bann Lalwa i azour ek sa realite.

Dan sa laliny mon apresye ki finalman Gouvernman in montre kouraz e pe al propoze pou aboli Lalwa ki kriminaliz omoseksyalite ant adilt konsantan.
Prenan kont tousala, mon pe donk propoze Mr Speaker, ki Gouvernman i met an plas en Law Revision Commission, byensir ki endepandan ki a kapab reviz e fer rekomandasyon oubyen propozisyon pou bann sanzman dan nou bann Lalwa sirtou bann parey mon’n dir ki outdated e ki pa an konformite avek nou Konstitisyon.
Pour terminen Mr Speaker, an gro mon santi ki en kantite bon mezir ki tre progresiv in ganny propoze e mon swete ki Gouvernman i a met sa bann propozisyon an pratik pour ki tou Seselwa i a kapab viv dan en meyer Sesel.

Mersi.

MR SPEAKER Bon Onorab Rose.

HON MARIE-ANTOINETTE ROSE Mersi Mr Speaker.

Mr Speaker koleg Manm Lasanble, Ser Frer, Pep Seselwa, bonzour.

Ozordi bomaten mon leker i al ver sa 31,512 zonm ek fanm Seselwa, ki ti desann pour donn Prezidan Michel en vot.
Ozordi bomaten mon oule dir zot en sel keksoz.

ZOT in byen vote.

Mwan ek ou nou’n byen vote e nou fyer ki nou’n elekte en vre Dirizan pou kontinyen diriz nou pei.

Nou pa’n fer okenn fot dan nou desizyon.

We are on the right side of history.

Listwar pou ziz nou byen lo la.

E ozordi nou pe vwar rezilta nou vot - en seri mezir anonse par Prezidan Michel, ki tous direkteman lepep Seselwa.
En seri mezir ki in pran, apre ki in konsilte avek son zabitan, ki in pran pou redres nou pei, ki in pran pou kontinyen asir stabilite e progre e dan son totalite - mon dir dan son totalite nou Lasanble Nasyonal, nou pe siport bann mezir ki Prezidan Michel, nou Prezidan in anonse Mardi.

Sa ki pa kapab dizer sa ki Prezidan in anonse, mon konsey zot pou al rod en pe dite lanmant e sa ava anpes zot ganny dizesyon.
(Applause) Premyerman les mwan fer li byen kler, ki nou isi dan sa Lasanble Nasyonal, lo nou kote, napa okenn ant nou, ki Lopozisyon an deor Lasanble pou sey vire e pou sey tournen.

Sa ki pe sey call, ouswa demann mwan mon lopinyon ouswa sey lobby mwan, ouswa mon bann koleg, la mon dir byen kler - the lady’s not for turning.

(Applause) HON MARIE-ANTOINETTE ROSE Zot a rate - al pli lwen.

Pour mwan sa i en siny dezespwar e i kler ki zot bi, se protez zot gro pansyon.

Mwan mon en Lepep.
Mwan mon en Lepep.

Nou lo sa kote latab, nou Lepep - nou solid, senser, e 10 fwa pli determinen, pou kontiny sa lalit ki mon gran paran in trase, e ki mon ankor pe kontinyen donn en koudmen anmennen.

Nou isi dan sa Lasanble, malgre bann kritik vize ver nou, nou en lekip determinen.

Nou aksepte kritik pozitiv, avek imilite e nou pare pou rektifye kot keksoz in al mal, akoz nou la pou travay pour lepep.

Nou la akoz nou krwar dan en lakoz ki al odela nou rev personnel.
Nou la akoz nou krwar dan Prensip Parti Lepep.

Nou la akoz nou pa pou zanmen les en sistenm liberal brit - en sistenm gran blan, pti boy, en sistenm bef dan disab setaki vey son lizye - en sistenm Pil lo Li, vin detri tou sa ki nou’n arive akonplir zis pou fer soufer nou frer ek ser Seselwa.

Nou’n tann nou Prezidan koze, aprezan, enn fwa ki nou bann Diskour i terminen, annou a nou tour, mont lo nou teren e al travay pour sa lot batay ki devan nou.

Dan lalit, si ou tonbe ou releve.


Parfwa ou bezwen fer de pa an aryer pou fer en pa an avan.

Parfwa ou bezwen retras ou larout, me zanmen e zanmen ou perdi devi lobzektif final.

Pwen final, se pou tenir nou bann aki.

Pa fer Sesel retourn an aryer.

Pa fer Sesel plere.

Pa zanmen les en gran Msye ouswa en gran Madanm, mont lo nou latet, bann pti Kreol.

Kree en sosyete pli egal, pli bon, pli zis, e avek plis loportinite pour nou zanfan.

Alors, nanryen pa pou bar nou.


Mr Speaker, nanryen pa pou bar nou, akoz SNP in fini ekspire.

Dernyen Eleksyon, SNP, ti kanpanny deryer en sel mesaz - The Time Is Now.

Zot ti fer li akoz zot ti konnen, parey nou tou, nou ti konnen ki sel sans – e mon dir sel sans, pou tir nou o pouvwar, sete sa dernyen Eleksyon.

Zanmen ankor zot pou ganny en sans koumsa, e zot menm zot, zot in dir, ki si nou pa fer li la, zanmen zot pou fer li ankor.
Zot ti ralye antoure 5 kont 1, avek bann eleman lokal osi byen ki enternasyonal e menm etranze in vin mel dan nou zafer entern, zis pou vinabou roul sa gro ros.

Ankor enn fwa zot in rate.

Zot in mank bato.

Alors, SNP, your time is over .

(Applause) HON MARIE-ANTOINETTE ROSE Mr Speaker, mon’n lir parla ki Msye Ramkalawan in demann Prezidan Michel pou demisyonnen.

Sa Msye in fer sa, pou tir latansyon lo son prop defayans, avan ler son prop siporter i komans demann li a son tour, pou demisyonen.
(Applause) HON MARIE-ANTOINETTE ROSE Lopozisyon in gat sel sans ki zot ti annan pou ganny Eleksyon, lo en zonm ki pa pou zanmen ganny elekte dan sa pei.

Zot, zot bezwen al reflesir tre byen lo swa ki zot in fer dan zot prop Dirizan.

Mon konnen ki parmi zot, bokou i sekretman dakor avek sa ki mon pe dir, me par lafreyer zot pa kapab eksprim zot.

Dir mwan si ozordi zot per zot prop Dirizan, eski sa dimoun alors i kapab dirize?
Dir mwan si en dimoun in ganny bate 5 fwa dan Eleksyon e i kontinyelman anmenn zot dan presipis, eski i vo lapenn kontinyen les li dirize?

Dir mwan, konbyen Parti Politik o monn, kot son Dirizan i perdi Eleksyon, kot sa dimoun i kontinyen debout e re debout, e re debout e re debout ankor?

Kekfwa sa dimoun se li ki voras pouvwar e sertennman se li ki merit resign e sed laplas avek en zenn ki pli kapab pou diriz Lopozisyon.

Me sa i zot zafer - zot problenm - zot dilenm.


Me i en sityasyon ki zot pou bezwen adrese to ou tar.

Antretan zot nepli kapab koz, ‘The time is now’ ankor.

La Prezidan Michel in ganny elekte, les li travay.

Mr Speaker, leta nou Nasyon ozordi i politize.

Tou keksoz i politik.

I normal alors ki mon fer serten komanter lo leta politik dan nou pei.
Mr Speaker, lannen pase, mon ti vin dan sa Lasanble, menm ler e dir ki dan Sesel ozordi, tou dimoun I anvi vin Prezidan, e set egzakteman sa ki’n arive dan sa dernyen Eleksyon.

Mon ti dir sa akoz ti kler, ki avek en lekonomi ki stab e lakonplisman remarkab dan devlopman imen - avek en rezerv plizyer milyon dan Labank Santral, lanmans pwalon ti’n nepli so - botan ti’n arive e lafous ti’n mir - la Sesel ti’n bon pou zot.
Avek bann tel kalite lanbisyon Mr Speaker en fenomenn drol in devlope depi dernyen Eleksyon.

I annan en serten dimoun ki’n batir en monn fantezi otour li e i vreman krwar in ganny elekte.

Dapre li, in ganny elekte lo facebook.

E ler i ganny 1000 ‘likes’ pou fer lamars, dapre li sa i validate son Eleksyon.

E son bann kolaborater set en pti group ekstremis fristre, ki pa zanmen vwar nanryen byen dan sa pei.

Laba zot State House, i apel Seychelles Daily.


Zot annan bann Minis e Vis- Prezidan facebook e menm mon’n aprann ki i annan en Speaker facebook.

Zot azanda se: Pil lo li.

Zot stratezi fann otan propagann posib e detourn lespri bann ki feb. Mr Speaker, napa Prezidan facebook.

Napa virtual President.

Napa Speaker facebook.

Nou Speaker i isi dan sa Lasanble e nou Prezidan e nou Vis- Prezidan i State House.

E bomaten mon’n tann Leader Lopozisyon dir, ki Leader Lopozisyon osi, i isi dan sa Lasanble.
(Applause) HON MARIE-ANTOINETTE ROSE Sa set en ilizyon politik e i bord lo en mantalite narsisizm.

E ler zot dir, Pil lo li lo facebook, eski zot vreman krwar zot pe pil lo nou?

Mwan mon pe demann sa bann dimoun, to get back to reality.

Larealite se ki zot in perdi Eleksyon, e zot Prezidan facebook pa’n ganny elekte demokratikman.

E mon asire ki zis apre mon Diskour, zot pou mont lo facebook e komans tou kalite kalonmni.
Mwan mon annan en mesaz pour zot: koze si zot anvi, pile si zot kapab, kraze si zot anvi, solman zot pa pou anpandan.

(Applause) HON MARIE-ANTOINETTE ROSE Mwan mon sourd lo zot.

Parkont Lalyans li, in fini les son lekor ganny anvale par SNP, e a mon avi, Lalyans nepli egziste koman en Parti Politik.

6 mwan apre son nesans, i en Parti ki’n fini mor.

Vre auction in fini fer e zot sef in vann zot.

Zot ki’n les zot ganny anbete par Lopozisyon akoz zot fristrasyon personnel, la, la leson pou aprann.
La, la valer zot vot.

I pa tro tar pou retourn ver lepep, rekonsilye e donn e koudmen fer sa ki byen pour Sesel.

Ou ki’n kit Parti Lepep e riske tou pou donn Lalyans en vot, eski ozordi ou vreman kapab dir ki ou en siporter Lalyans?

Eski Lalyans I ankor egziste?

Eski Lalyans in reisi transform li dan en Parti Politik veritab, ouswa Lalyans ti zis en lobby group pou tir Gouvernman Lepep o pouvwar, akoz bann fondater Lalyans pa ti pe ganny sa ki zot ti anvi gannyen, avek Prezidan Michel?
Ou sa enn ki par fristrasyon ou’n kit nou, mon mesaz i senp.

Kote ou ete ozordi?

Ki laport ou pe tape ozordi?

Ki valer ou vot ozordi?

Eski vreman ou anvi riske tou pou siport konfor e lanbisyon personnel Leadership Lopozisyon?

Loportinite dan nou pei ozordi i an abondans.

Aret angaz ou dan negativite.

O kontrer avans devan, pran ou sans, al debrouye mon frer.

Al debrouye mon ser.

Mwan mon’n byen vote mwan.

Eski ou santi ki ou osi ou’n byen vote?


Mr Speaker, mon’n koz lo sa bann Parti Politik, akoz mon annan laliberte lekspresyon pou fer li, zis parey zot osi zot koz lo sa ki pou mwan.

Me mon pli preokipe avek mon prop Parti - SPUP, SPPF e Parti Lepep.

I kler ki nou osi, nou’n ganny mwens sipor ki labitid.

Me sa Eleksyon pa ti en Eleksyon parey labitid.

Kantmenm defi enorm ki ti devan nou dernyen Eleksyon, nou ti deside al nou tousel dan sa Eleksyon.
Nou ti fer li akoz nou pa ti oule konpromiz nou prensip e vann nou nanm avek personn.

Nou’n lager kont tou lafors posib e san ki zot realize zot menm, zot in ed nou fer listwar.

En Parti sant gos, dan Losean Endyen, apre 38an o pouvwar, e 50an depi son kreasyon, in reste for e solid kont tou lafors, ki ti kapab lager kont li.

I vre in perdi siporter, me i pa’n perdi son nanm.

I pa’n perdi son Prensip.

I pa’n perdi Eleksyon.


Moman i la pou Parti Lepep regroupe, revwar kwa ki’n al kont li, e travay ver met lanmen lo vre problem ki pe afekte nou pep, lo en baz toulezour.

Mr Speaker, I annan en dikton ki dir, en Parti Lopozisyon pa gannyen Eleksyon, me plito en Parti o pouvwar ki perdi Eleksyon.

Savedir bokou fwa se fristrasyon lepep, ki fer nou perdi siporter me pa Lopozisyon ki popiler.
Si sa i leka, bann dimoun ki’n vot kont nou par fristrasyon i esansyelman nou prop siporter.

Mon mesaz avek zot, se retourn dan lakour.

Zot in fini fer le pwen, ou’n fini eksprim ou fristrasyon dan bwat vote, ou mesaz in fini ganny tande, e aksyon pe ganny pran pou aranz nou bato.

Kaptenn pa’n file, e lekipaz i determinen.

Ler movetan i fer, nou pa abandonnen bato, me plito nou sikonbe pour ki Kaptenn i diriz nou ver labri e ver nouvo lorizon.
Ler Prezidan Michel i dir lafous in mir, i pe dir avek ou, siporter Lepep, ki ou osi ou annan en bout gato ki’n rezerve pou ou.

Lafous in mir pour tou dimoun, pou nou tou, pou ou fanmir, pou ou zanfan e non pa zis pour en pti group dimoun ki oule tou.

Mr Speaker, mon’n komans mon Diskour koumsa, akoz leta politik en pei, i touzour determin leta Lanasyon e leta lespri en pep.

Mon dir sa, pour mwan remind sa 31,512 zenn, zonm ek fanm ki ti vot pour nou dernyen Eleksyon, ki nou’n fer en bon swa.
Mr Speaker, alors ki Parti Lepep pe ofer ou ki Lopozisyon pa pe fer?

Mr Speaker, la, la Roadmap, ki pou gid nou dan sa prosen 5an.

Vwala progranm Parti Lepep.

Mon lev sa Manifesto, akoz Gouvernman pe delivre lo sa Manifesto.

Nou pep in elekte nou lo la.

In dir nou al enplimant sa, e in konfye nou bann Manm Lasanble Nasyonal dan Parti Lepep, pou vwar lenplimantasyon sa Manifesto.

(Applause) HON MARIE- ANTOINETTE ROSE ‘ANSANM’ i pa en tenm ki’n tonm par azar.
I en mesaz byen kalkile, ki pe apel nou tou - pe enport ou Larelizyon e pe enport ou kouler politik, pour travay pou enplimant plan ki lepep in swazir… I kler ki Servis Piblik bezwen aranze e Prezidan Michel dan son Diskour, in koz bokou lo bann landrwa ki merit sanze, pour ki dimoun i kapab vwar en servis ki efektiv e ki delivre avek respe, konpasyon ek lanmour.

A mon avi, i bezwen annan sanzman radikal dan serten landrwa, sirtou an sa ki konsern middle management, pour ki keksoz i sanze.
Prezidan Michel in ouver son lebra avek en kantite dimoun dan sa pei.

I pa’n gete si ou ti Lopozisyon ouswa non, pou donn sans bokou dimoun ki diriz diferan Departman e Lorganizasyon dan nou pei.

E i annan ki’n travay dir e byen, me i annan ki olye servi zot konpetans, zot in met zot afilyasyon politik avan.

Pour rezon politik, zot in rann nou piblik fristre, e i annan ki ankor pe fer li ziska ozordi.

Mr Speaker, ziska ozordi i annan en nivo viktimizasyon sistematik, ki siporter Lepep pe pas atraver.
En Ners dan Lopital Sesel, in bezwen kite, akoz persekisyon politik.

Zot menm kasyet son liniform, ler in ler pour li al komans son shift.

En zenn fiy in ganny pouse travay, akoz i ti al rally Lepep, ler son sef ti demann li pou siport Lopozisyon.

En taxi driver ki ti debark en madanm alaz Au Cap, olye anmenn li ziska Lopital, zis akoz sa tantin ti’n dir li, pou tir sa sanson, ‘Pil lo Li’, dan son loto.
I annan menm Sef middle management dan Gouvernman, ki pe fer soufer zot subordinates - tel parey i leka dan Lapolis, dan serten Lorganizasyon paraetatik, kot Lopital Sesel, dan serten Lenstitisyon Edikasyonnel.

Se sa bann latitid ki nou bezwen derasinen dan nou pei, Mr Speaker.

Ler mon pe koz lo Lopital Mr Speaker, mon’n resevwar en let, sorti kot bann zenn Dokter, ki depi lannen pase zot sipoze ganny kalifye koman Medical Officers.
Ozordi 1an pli tar, sa bann Dokter ankor pe esper zot larzan e la zot in ganny dir, ki sa pa pou leka, anvi ki zot in ganny en trezyenm mwan saler.

Nou dan sa Lasanble nou pe siport sa bann zenn Dokter, dan zot demars pou ganny zot logmantasyon.

(Applause) HON MARIE-ANTOINETTE ROSE Si nou kapab pey en etranze 2 fwa plis ki en Seselwa, nou bezwen kapab trouv larzan pou pey nou bann Dokter.

I kout nou plis ki R2 milyon pou train en Dokter.


Nou ankor mank Dokter Seselwa dan sa pei, e Seselwa i toultan prefer son Dokter Seselwa.

Annou silvouple met lanmen lo sa problenm.

Mr Speaker, mon’n koz lo Servis Piblik, akoz se la kot nou defi i ete koman en Nasyon.

Avantyer swar mon’n tann en zenn onm mont lo Televizyon e dir i pa ankor tann okenn aksyon pran, kont okenn dimoun, ki pa’n delivre dan Servis Piblik.
Me selman zot menm zot ki pandan sa bann dernyen semenn, zot in threaten pou fer lamars an ka okenn zot siporter i ganny pouse dan Servis Piblik.

Souvandfwa mon’n demann mon lekor, si en dimoun i mal performen, Gouvernman i met li deor, i zwenn en Parti Politik akoz fristrasyon - eski alors en Gouvernman formen par sa bann menm dimoun, pou kapab delivre lo lekspektasyon lepep?

Si Gouvernman i met deor sa group Ners dan Lopital Sesel ki dans, ‘Pil lo li,’ dan changing room, eski zot pou kriy viktimizasyon?
Si Gouvernman i met deor bann ki’n donn fo statistik lo depans piblik, akoz in mal fer son travay, eski zot pou dir viktimizasyon?

Si Gouvernman i met deor, bann ki’n kasyet file son prosen, akoz son lanbisyon se pou fer lepep fristre, eski zot pou dir viktimizasyon?

Si Gouvernman i fer en netwayaz, e tir tou sa bann eleman ki pe rann lavi nou frer e ser Seselwa malere, eski zot pou dir viktimizasyon?

Pozisyon Prezidan Michel, lo sa size I kler.


In dir Mardi, ki i pa enterese dan ki Larelizyon ouswa Parti Politik ou ete, pour vi ou deservi pep Seselwa byen.

E si zot pa kapab fer sa byen, zot napa en plas dan Servis Piblik.

Mwan mon krwar, etan donnen bokou pe rann lavi nou Seselwa en kosmar, en netwayaz dan Servis Piblik i enperatif.

Mr Speaker, mon dir sa akoz bokou dimoun ki mon’n koz avek, i santi koumsa.

Bokou legzizans, pe ganny mete pour ki nou delivre lo lekspektasyon lepep.
Mwan koman en MNA mon’n lyez avek Gouvernman toulezour e i annan Departman ki vreman efikas.

Me i annan menm, ki ou pa ni kapab pran telefonn e call zot, lo lapar en constituent, an rezilta zot move latitid.

Prezidan, ti met en defi devan nou tou ki la, e sa se pour komans enplimant en seri mezir pandan 100 zour son eleksyon.

Ozordi i fer 62 zour depi ki Prezidan Michel, in ganny elekte.
Pandan ki en bann ti pe gaspiy zot letan pe fann tou kalite propagann ek kalonmni, ouswa gaspiy zot letan dan en case initil Ankour, Prezidan Michel ti pe travay.

100 zour Mr Speaker.
Dan 100 zour Gouvernman Parti lepep in:  Ogmant pansyon retret parey i ti’n promet dan son Manifesto  Ogmant benefis envalidite  Ogmant nivo saler pou ou kalifye pou ganny housing loan, osi byen ki en loan HIL pou amelyor ou lakaz  Entrodwir en loan pou pansyoner kapab aranz son lakaz  Entrodwir trezyenm mwan saler  Logmantasyon dan Gratwite ki Gouvernman i pey son bann travayer  Peyman Gratwite pour bann ansyen Manm Lafors Defans  Peyman ex-gracia bann ansyen servicemen RFA  Lentrodiksyon Scheme: My First Job  Lentrodiksyon logmantasyon housing allowance pou Graduate e lo en pli long peryod letan  Laptop scheme pou etidyan S4  Swen medical spesyalize gratwit, si ou’n ganny en referans avek Servis Lasante Prive  Lentrodiksyon proze demokratizasyon lenerzi renouvlab  Odit dan bann Minister respektif  E plis kominikasyon avek lepep pou kontinyen gard zot enformen.
Mr Speaker, dan 100 zour Gouvernman Parti Lepep, pa’n dormi, me nou’n kontinyelman entrodwir bann promes Eleksyon, ki trouve dan nou Manifesto.

Bann mezir ki Prezidan in anonse pou enpakte pozitivman lo tou Seselwa.
Me pli prensipalman, lo bann ki tonm dan sa bracket low income: savedir bann ki ganny lapey pli ba dan nou pei - avek kou lavi ki kontinyen ogmante e dan ki Gouvernman napa gran kontrol lo pri komodite lo letazer, en fanmir ki souvandfwa santi ki son larzan ki i gannyen lafen dimwan pa ase pou fer de bout zwenn.
I pa arive ziska lot lafen dimwan – i pa kapab fer savings - i santi li anba sa presyon toultan, pou fer sir ki i kapab met sifizaman dan bwat lekol son zanfan, pey son bill, pey son loan, aste konmisyon e aste bann komodite de baz pour met dinen ek dezennen lo latab.

Sa bann mezir i prensipalman pou ed nou bann frer ek ser, ki trouv zot dan sa sityasyon.

Mon konn bokou zot, e pandan sa kanpanny Eleksyon, bokou in fer sorti sa dilenm.

Sa ki zot in dir, pa’n tonm o sourdorey.


Prezidan Michel, in tann zot lapel e in pran mezir neseser, pou adres sa sityasyon.

Alors, ki nou pe fer pou adres pri lavi?

Gouvernman pe al redwir ankor plis VAT lo plis komodite.

A note ki ozordi napa VAT lo sa bann komodite swivan parey lavyann, legim, fri, dile, diri, disik, delwil, latizann, prodwi zanfan - zis pou nonm enn de.

Lalwa, Mr Speaker, ki devan mwan, i fer provizyon pou pa mwens ki 75 komodite lo ki napa VAT lo la.
Mon ti a kontan si sa i extend, pou enkli serten materyo konstriksyon de baz.

E mon swete ki Sekter Prive, i pas sa profi avek konsonmater.

Vre konpetisyon merit egziste Sesel, pou fer desann pri komodite lo letazer, olye annan bann kartel ki fikse pri, pour zot kapab fer gro profi lo ledo malere.

STC pou kontinyen egziste.

STC pou la, pou fer sir ki pri komodite esansyel i reste touzour abordab.

Dan en pti pei parey Sesel, ou bezwen STC.

La osi mon ti a kontan ki SBC, i interview SNP.


I anvi ganny interview.

Demann zot si zot pou ferm STC, ouswa non - akoz zot bann sponsors in dir ferm STC e Lepep Seselwa, zot prop siporter an kontan, i al fer shopping kot sa menm STC, ki zot dir fermen.

Desantralizasyon lenerzi renouvlab, pou ede redwir pri elektrisite, pou o komansman 400 fanmir Seselwa ki pli vilnerab e o fir e a mezir, plis Seselwa ankor.

Ler ou bill PUC i desann, ou ganny plis larzan dan ou pos.
I pa’n zanmen lentansyon Gouvernman pou privatiz, servis elektrisite ek delo, parey i ete dan plizyer pei, me plito fer li vin efikas e abordab.

Mr Speaker, rediksyon dan Tax pour bann dimoun ki ganny mwens, i en nouvel ki dimoun in welcome bokou.

Mon konnen ki depi byen lontan, nou Parti ti pe konsider sa - en rekomandasyon ki ti sorti dan nou Kongre.

E avek sipor IMF, nou konnen ki sa i soutenab pour nou lekonomi, an menm tan ki nou met en pe plis larzan dan pos Seselwa.
En Seselwa ki travay e ki ganny ziska R8000 pou benefisye apartir Avril sa lannen e o fir e an mezir ki sa sistenm, i ganny enplimante – tou lezot Seselwa.

Sa sistenm ava enpakte pozitivman osi lo bann dimoun ki dan Sekter Prive, ki souvandfwa ganny kit deryer ler i annan en logmantasyon saler dan pei.

E la mon mazin sa gran group dimoun, ki travay tre dir dan Lendistri Tourizm.

Travayer dan Sekter Prive, pe osi benefisye avek logmantasyon dan minimum wage.
Bann gro biznes dan Lopozisyon ki annan sifizaman larzan pou finans bann azanda politik, merit annan sifizaman larzan a zot tour pou pey en trezyenm mwan saler.

Mon welcome alors sa nide, kot bann biznes ki pe fer profi, i merit kapab akord menm sistenm avek zot travayer.

Bokou sa bann menm biznes in dir ki Seselwa pe soufer.

Alors si Seselwa pe soufer, zot ou osi fer zot bout e tret zot travayer byen.

Pri lakaz lwe, i osi enn bann kontribiter anver fer monte pri lavi.
Bokou fanmir Seselwa, ki pe esper en lakaz, i deza pe lwe en lakaz, ki fer i bezwen pey lakaz lwe pandan ki i pe pey son kontribisyon anver son lakaz.

Sa i vin en gro depans pour sa fanmir kan in ariv lafen dimwan.

Sa bann lakaz lwe, i kontinyelman ogmante san pitye, lannen apre lannen.

I neseser ki en travay i ganny fer, lo pri lakaz lwe dan Sesel.

Nou welcome nide ki Pension Fund pe rantre pou li osi konstrir lakaz pour dimoun, e fer sir ki sa bann lakaz i a en pri abordab.
Zis parey STC, Pension Fund ava ede kree en balans dan pri lakaz lwe.

Me nou osi swete ki Gouvernman i akseler bann proze lakaz.

Rod sipor si nou bezwen, me dimoun ankor pe esper lakaz - serten pour plis ki 10an…En zefor konserte bezwen ganny fer, pou retir sa backlog ki annan an sa ki konsern, bann ki pe esper lakaz.

Avek sa, Gouvernman merit ankouraz bann gran fanmir ki annan zot bout later, pour pran en loan e fer zot prop blok flat: kot sak zanfan ava ganny zot flat.
En tel nide pe deza ganny enplimante dan Beau Vallon, par egzanp.

E mon asire ki sa i leka, dan bokou lezot distrik.

I neseser alors ki parey Manifesto Parti Lepep in demande, Policy Planning i sanze, pou permet plis konstriksyon vertikal, sirtou lo bann pli pti kare later.

Nou bezwen adapte avek sityasyon ki nou trouv lo ladan.

Polisi ki ti aplikab Sesel 25an pase, nepli relevan, anvi devlopman rapid e gran demann pou lozman.
Me pour bann ki pe esper en lakaz, 277 lakaz i ekspekte ganny allocate sa lannen, osi byen ki later.

Mr Speaker, mon kontan ki Gouvernman pe focus lo konstriksyon lakaz, enkli condominiums pour Graduates osi proze self financing.

Me se nou, Parti lepep ki’n kree en nouvo middle class - ki li i pe tou senpleman esper en morso later.

Son savings in fini fer e son loan i pe al rod avek Labank prive.

I tou senpleman bezwen sa bout later, pour li komans fer konstriksyon son lakaz.
Sa osi nou bezwen en zefor konserte pou deblok sa backlog alokasyon later.

Nou osi welcome sa desizyon Gouvernman, pou ankor enn fwa retir 25 poursan lo peyman lakaz.

Mon welcome lanons Minis konsernen, alors ki bann dimoun ki Perseverance e dot par, ki santi ki zot repeyman lakaz par mwan i tro bokou, ki zot ganny sans etal zot repeyman lo menm peryod letan ki zot ti deza pe peye, swivan sa rediksyon 25 poursan.
Sa i ava fer ki zot pou pey mwens par mwan, e alors, lo en baz tou le mwan, annan en pe plis larzan dan zot pos.

Nou welcome desizyon Gouvernman, pour ki Welfare Agency, i revwar bann kriter pour kalifikasyon bann dimoun ki bezwen welfare.

Sa i bezwen pran kont peyman lakaz, ouswa peyman loan anver lakaz.

Sa i akoz lakaz, i osi en nesesite de baz.

Wi, sa i vedir ki bokou plis dimoun pou kalifye pou welfare, me i osi vedir ki bann ki kalifye, pour osi resevwar en pe plis dan zot lanmen.
Mr Speaker, Welfare Agency, i en mekanizm pou siport bann fanmir ki pe viv lo subsistence.

Me non pa dimoun ki pa oule travay, ouswa pour en wi e pou ou pou en non, i santi i bezwen en larzan e al kot Welfare.

Sa i anliny avek en fon spesyal, pour ed bann fanmir ki annan bann lakaz avarye e ki bezwen sipor.

Dan mon parkour dan serten distrik, mon’n vwar sa bann lakaz.

E ler ou regard mwayen sa bann fanmir, ou realize ki zot pa pou kapab pran en loan pou renouvle zot lakaz.
Ouswa zot lakaz i sitye lo later zeritye e menm si zot annan zwisans lo sa later, zot pa pou ganny en loan pour rekonstrir sa lakaz - zot tou senpleman bezwen reste dan sa vye lakaz.

Sesel staz kot nou’n arive, in ler pour nou elimin bann vye lakaz, zis parey nou pe elimin kabinen trou, parey nou ti elimin karavann, e elimin homelessness.

An dizan sa, mon pe osi propoze ki bann sanniter, i pas en pe partou dan bann distrik, pou elev en pe nivo lizyenn dan bann zalantour.
Ler nou pe fer tousala Mr Speaker, annou pa zanmen oubliye, pour edik nou pep.

Nou bezwen a tou pri, fer serten dimoun komans pran responsabilite pour zot aksyon.

I pa responsabilite Leta, pou fer en pti reparasyon kot ou lakour si ou kapab.

I pa responsabilite Leta, pou anvoy ou zanfan lekol - ouswa pran swen avek ou lasante.

Nou bezwen pran responsabilite pour nou lavi.

Mr Speaker, sa Diskour ki Prezidan in fer, in aport bokou soulazman pour nou pep.
E Prezidan Michel in byen fer, pou pran bann mezir for e solid, pou adres serten dekalaz ki pe arive.

Mon’n tann serten dir, ki sa bann nide ki Prezidan Michel in met devan, ti zot nide.

Les mwan prouv zot mal En pansyon R5000 mil ti en nide ki ti monte dan en Kongre Parti Lepep an 2013.

Apre bokou diskisyon, ti deside ki en letid merit ganny fer pou vwar, si sa i posib anvi ki sa ti pou osi vedir en logmantasyon dan saler minimum.
Ou pa kapab fer enn, san fer lot e se sa diferans dan nou nide e sa ki pou Lopozisyon.

Nou, nou ti pe etidye posibilite ogmant saler minimum, an menm tan ki ou ogmant pansyon.

SNP li, in koz zis lo ogmant pansyon.

Antretan Gouvernman, ti kontinyelman ogmant pansyon e saler minimum.

Manifesto Parti Lepep, ki ti pibliye ti dir byen kler, ki Gouvernman pou konsider sa, enn fwa ki i trouv mwayen pou fer li.
Sa i trouve lo paz 48 dan nou Manifesto e pli tar dan mon Diskour, mon pou dir zot ki mannyer nou’n trouv mwayen pou fer li.

O komansman lannen pase Gouvernman ti osi komans konsider entrodwir en trezyenm mwan saler e sa i apre ki Onorab Jeniffer Vel, ti abord sa size isi dan Lasanble son lannen avan dan Bidze.

E Gouvernman ti demann Minister Finans, pou fer en letid lo sa size.

Lenformasyon ki ti leak e deswit serten ti claim ki sa ti zot nide.
Pourtan avan sa letid, Lopozisyon zanmen in koz lo trezyenm mwan saler.

Sa nide i trouve lo paz 15 nou Manifesto.

Le 2 Oktob 2012, sa Lasanble ti pas en Mosyon pou etablir en komisyon anti- koripsyon.

Sa Mosyon, anmennen par Leader Lopozisyon, ti ganny sipor kote mazorite e ti pase menm ler avan Lalyans ti ganny kree.

La nou tande ki sa komisyon ti nide Lalyans.

Mr Speaker, sa propozisyon i trouve lo paz 32 nou Manifesto.
Mr speaker, nou Gouvernman pe osi entrodwir bokou keksoz ki nou isi dan sa Lasanble nou’n lager pou anmennen.

Par egzanp: equal pay for equal work’, ki egzize ki en etranze ki fer menm travay avek en Seselwa, i ganny menm lapey.

Revizyon dan Policy Planning, pou les konstriksyon vertikal e dan pli pti lespas: outsourcing serten servis lasante, pou fer li vin pli efikas - reform dan Minister Ledikasyon, pou donn bann lekol plis lotonomi e lentrodiksyon District Council, pour desantraliz pouvwar ek servis.
Tousala i bann nide ki trouve dan Manifesto Parti Lepep.

Mr Speaker, bokou komanter in ganny fer, an sa ki konsern sa Lalwa pou dekriminaliz omoseksyalite dan nou pei.

En pei ki’n touzour toleran anver lenn a lot.

Sa Lalwa, se en vye Lalwa depi letan kolonyal.

Sesel se en pei modern: set en pei ki toleran, e koman en kretyen, mon konnen ki nou Met i kontan tou son zanfan parey - akoz alors ki nou zonm, nou bezwen kree en Lalwa ki tret son bann zanfan diferaman?
Lo sa not, mon ti a kontan ki SBC i rod pwennvi Lopozisyon lo sa size.

Zot kontan ganny interview par SBC zot, alors, la zot sans pou zot osi pronons zot lekor lo sa size Nasyonal, sitan enportan pour nou pei.

Leader Lopozisyon isi dan sa Lasanble, in pronons li lo la.

Ki SNP ouswa Lalyans i annan pou dir lo sa size omoseksyalite?

Pep Seselwa ti a kontan konnen, akoz mon krwar napa plas pou lipokrizi ouswa politik otour sa size.
Mr Speaker, finalman les mwan felisit nou Prezidan, pou ogmant saler minimum e osi pansyon bann dimoun aze, parey mon’n dir avan.

I annan serten ki pe demande oli larzan, pou fer sa logmantasyon?

I annan ki pe dir, ki nou menm nou ki ti fer sa refleksyon avan Eleksyon.

Mwan mon dir zot, ki nou’n trouve larzan.


Se nou bann MNA Parti Lepep, ki’n deside pa pran nou pansyon, e nou Prezidan, osi byen ki bann Minis Lepep, in deside pou pa pran zot Gratwite ek zot pansyon, pou kontribye ver sa logmantasyon dan saler minimum….. (Applause) HON MARIE-ANTOINETTE ROSE …..ouswa dan pansyon bann vye dimoun.
Se nou ki pe fer sa sakrifis , alors tou bann ki pe tous en pansyon, e ki’n mont lo stage pou dir Seselwa pe soufer - tou bann ki’n mont lo stage pou dir ki Parti Lepep, pe kree bann zenn pansyoner, mon annan de mo pour zot - checkmate.

Si Seselwa pe soufer, fer parey nou, donn zot pansyon anver sa bann dimoun ki pli vilnerab.
Mr Speaker, bokou komanter in fer lo pansyon bann Politisyen an kontan bann MNA - en desizyon ki pep Seselwa in welcome: en desizyon ki nou isi dan sa Lasanble nou’n ganny konsilte lo la, e ki nou siporte, akoz nou desizyon i kolektiv e san rezerv.

Nou fer li akoz nou Lepep.

Nou Lepep senser.

Nou Lepep solid.

Nou Lepep determinen.

Nou dan Parti Lepep, nou konpran nou.

Dye permet nou ankor annan lafors, kouraz e disiplin.

Nou a travay - napa problenm.


Travay i bokou me nou pa’n zanmen per travay e ozordi plis ki zanmen, nou determinen pou lager kont sa lafors malisye, ki pe detourn lespri nou bann dimoun.

Extremism pe rantre dan nou pei Mr Speaker.

Mr Speaker, mon dir en lafors malisye e en lafors ekstremis akoz zanmen dan listwar nou pei, mon’n vwar dimoun swadizan entelizan, swiv en banner ki ankouraz en imen, pou pil lo en lot imen.
Sa ki anvi pil lo nou, mon oule dir zot, komans par pil lo zot prop fanmir pli pros: pil lo sa enn ki zot kontan - pil lo zot frer ek zot ser …apre gete si pil lo li set en keksoz pou fer.

Nou dan Lepep, zot ava get nou, zot ava les nou trankil.

Sa ki pil lo enn nou frer ek ser Lepep, zot ava bezwen pil lo 31, 512 zonm ek fanm dan sa pei.

(Applause) HON MARIE-ANTOINETTE ROSE Mr Speaker, ozordi i annan serten dimoun ki krwar ki zot kapab met presyon lo Parti Lepep pou fer len posib.
I vin en sityasyon dan pei, kot nou ekspekte ki tou keksoz i parfe, e okenn pti defayans i vedir ki Gouvernman pa pe travay - pa pe fer ase byen - pa pe get zot, pa pe get dan zot welfare - pe fer lepep soufer.

Se pourtan i annan selman 38an pase, nou kondisyon sosyo ekonomik ti tou lekontrer.

Mr Speaker, ozordi serten ava vin koz nou 40 poursan lapovrete dan nou pei.

En madanm lo SBC in byen dir zot: zot pa konn lapovrete zot.
E mwan mon dir zot, si zot anvi konn vre lapovrete , annou pran en avyon e al Madagascar - annou pran en avyon e al La Somalie .

Annou al dan vye paz e koz avek bann ki’n konn lamizer nwar.

Pa koz lapovrete deryer lapovrete.


Nou annan dimoun ki bezwen sipor wi, me pou dir ki nou annan 40 poursan lapovrete dan nou pei, i en gro legzazerasyon, ki pa tonm byen avek en sif kot plis ki 24 mil Seselwa par an, i kit pei pou al vakans: kot nou en High income e en High human development pei, kot fanm i ganny klase a pli o nivo e kot nou annan en sistenm Welfare ki anmas nou pep… Nou en Parti ki annan en listwar militantizm e konbativite.
E nou’n toultan siport, sirmont nenport ki defi ki nou’n vwar nou pe fer fas avek.

Nou sa zenerasyon ozordi, nou zanfan zonm ek fanm ki’n fer Lamars Diri: nou bann pti zanfan, gran manman ki’n tay ‘tear gas’, nou annan disan militan dan nou lavenn - disan rouz.

Ozordi nou lo en lot fron batay.

Rest assured nou pou kontinyen tenir nou lalit.

Nou lalit pouvwar kolonyal, ki ti pe opres lamazorite nou pep, mizer e plito nwanr.
Ozordi bann ki pe dir ki Gouvernman, pa pe fer ase lakaz, zis mazin lepok karavann.

Se Polisi Parti Lepep, ki’n entrodwir konstriksyon lakaz dan sa pei e 38 an pli tar, 75 poursan Seselwa i met zot prop lakaz.

Ozordi bann zenn ki pe al Liniversite, zis mazinen ki Sesel pa’n touzour koumsa.

In deza egziste dan nou pei gran lenzistis, an sa ki konsern loportinite pour tou Seselwa.

Bokou dimoun malgre zot lentelizans, zot pa ti reisi devlop sa lentelizans akoz mank loportinite.
Annou aret dir ki se nou lentelizans ki’n anmenn nou kot nou ete.

Annefe en tel remark dan li menm, i montre en mank lentelizans.

Loportinite labours se sistenm Parti Lepep ki’n entrodwir e ki pe kontinyen devlope.

Later ti apartyen a en pti group dimoun, ki ziska ozordi zot anvi tir nou o pouvwar pour zot repran zot later.

Distribisyon later, sete Gouvernman Lepep ki’n entrodwir e se li ki pe kontinyen devlope pour nou pei.

Lasante, sa sistenm lasante ki nou kraze, i pa’n toultan koumsa.
Nou tou nou konnen.

I vre i bezwen amelyorasyon, me bann pasyan nepli anba lavarang dan trwazyenm klas.

Sesel pa ti koumsa 38an pase, e bann ki pe dir ki pandan 38an nou pa’n fer nanryen, set en bann dimoun ki pe viv dan son prop monn, ouswa en ekstremis ki pa oule admet laverite.

Tousala Mr Speaker, i nesesit en ledikasyon pour nou lazenes, sirtou bann ki pe kriy sanzman, san konnen kwa vreman ki pou sanze si Lopozisyon i ganny elekte.

Finalman Mr Speaker, Sesel i nesesit en reform dan domenn sosyal.
Partou kot mon’n ale lo teren e dan bann kominote, mon’n soke par konportman anti- sosyal serten parmi nou.

Swa i konsonmasyon lalkol an ekse, swa i konsonmasyon drog, swa i en degradasyon dan social skills ek valer imen, swa i en latitid ki’n devlope dan nou pei - kot serten nepli annan respe pour son prosen.

Finalman ler ou annan en Leader ki mont lo en stage e dans ‘Pil lo li,’ ki mannyer ou ekspekte larestan son bann ekstremis i fer?
Mr Speaker, mon pou termin par refer lo pwen ki mon ti fer, o komansman mon Diskour: Mon’n byen vote.

Mon’n elekte en Prezidan ki ekoute - enn ki krwar dan sanzman pozitiv - enn ki pa voras pouvwar e pa zanmen krwar i pou reste Prezidan pou lavi: enn ki travay, botan movetan i la - e enn ki apre sakrifis reform, pe partaz larises avek tou Seselwa.

Sa i santiman bokou dimoun ozordi, ki konn tre byen ki Prezidan Michel, pa per travay.
Dan sa Eleksyon ki devan nou, tou Lepep merit ralye pou siport azanda Prezidan Michel.

I bezwen en Lasanble ki pou donn li koudmen travay.

I bezwen en Lasanble ki pou soulev bann defi dan en fason pozitiv.

I bezwen en Lasanble, ki pa pou blok tou sa bann plan, ki in met devan nou Mardi.

Annou reflesir tre byen lo sa pwen.

Mon lans en lapel alors avek tou Lepep: annou annan menm determinasyon e menm viger parey dernyen Eleksyon.
Si ou konsider ou lekor en Lepep - savedir ou en solda Lepep - ou en gerye e ou en militan.

Annou ralye nou tou ansanm alors, lo sa fron batay ki devan nou, pou tenir nou pei, tenir nou bann aki e tenir nou Lepep.

Mersi Mr Speaker.
Mersi Mr Speaker.

(Applause) National Assembly of Seychelles State of the Nation Address Tuesday 14th February 2017 MR SPEAKER Prezidan Larepiblik, Prezidan Danny Faure, Vis-Prezidan Vincent Meriton, Prezidan Lakour D’apel Madanm Sef Ziz, Madanm Minis Dezinyen –Minis Mondon, Messieurs Mesdames Minister, Sef Lafors Defans Mr Prokirer Zeneral, Msye Depite Prezidan dan Lasanble Nasyonal, Msye Sef Lopozisyon, Msye Sef Zafer gouvernmantal dan Lasanble Nasyonal, bann Ziz Lakour D’apel.
Bann Ziz Lakour Siprenm, tou manm Kor Diplomatik, bann Manm Lasanble Nasyonal, tou bann envite Distenge, Msye, Madanm bonswar.

Pou zot ki isi prezan, e pou osi bann ki pe ekout nou dan lakour Sesel e aletranze, nou swet zot tou ozordi byenveni isi dan Lasanble Nasyonal pou Diskour Leta Lanasyon par Prezidan Larepiblik.

Tradisyonnelman, kalandriye Lasanble Nasyonal i komans avek zisteman sa ki nou, nou apel SONA – State of the Nation Address kot Prezidan i adres pep Seselwa lo Leta Lanasyon.
E ozordi pa koensidans i en bon pwen depar pou nou travay ant nou Lasanble avek Egzekitiv akoz i lafet Sen Valentin.

Savedir, ki i en dat ki favorab pou nou.

Mon krwar i anmenn en nouvo lantant ant nou dan Lezislatif e Msye Prezidan ant ou ek ou lekip ki la dan Egzekitif.

San pli tarde mon krwar nou rezon ki nou’n vin la, e rezon ki tou bann dimoun i devan zot televizyon e zot radyo, se pou ekout Prezidan pronons son Diskour Leta Lanasyon.

Msye Prezidan laparol i pou ou.


THE PRESIDENT MR DANNY FAURE Mr Speaker.

Mr Deputy Speaker Leader Lopozisyon, Leader Zafer Gouvernman dan Lasanble Nasyonal, Onorab Manm Lasanble Nasyonal, Mon ti donn Lasanble Nasyonal mon parol le 18 Oktob ki nou pou travay ansanm, pour benefis Pep Seselwa e Sesel.

Wi, nou pe travay ansanm.

Ozordi, en lot latmosfer pe renye dan Sesel.

Ansanm, nou pe reisir anmenn en nouvo lespri travay.

Enn kot i annan dyalog, kot i annan konversasyon, enn kot i annan konsiltasyon.
E pli enportan, enn ki baze lo respe mityel.

Kot i annan respe mityel e kot i annan konfyans, pei pou bouz an avan.

Kot Sesel i reisir, Nasyon Seselwa i reisir.

Sesel i pli gran ki nou tou, e lentere Pep Seselwa i pas touzour premye.

Ozordi mon remersye zot, Onorab Lasanble Nasyonal, pou sa travay ki nou'n konmans fer ansanm dan lentere Pep Seselwa.

Mon dir mersi Pep Seselwa pou konpran travay ki nou pe fer ansanm pour Sesel e byennet nou Nasyon.
Vis-Prezidan, Prezidan Lakour D’apel, Sef Ziz, Minis Dezinyen, Minis, Sekreter D’eta Envite Distenge, Konpatriyot, Frer Ek Ser Pep Seselwa Avan nou kapab konpran ki leta nou nasyon, i enportan pou nou konpran leta nou fanmir, leta nou kominote, leta nou sosyete, leta nou lekonomi e leta nou demokrasi.

Annou konmans avek nou fanmir.

Ozordi, nou fanmir pe rankontre plizyer problenm sosyal ki liye direkteman avek problenm lakaz e osi bann malez sosyal.
Lafanmir i form fondasyon nou sosyete e fodre nou retourn ver lafanmir pou adres sa defi ki nou annan.

Nou bezwen retourn lo bann valer moral e spirityel byen boner pour ki nou bann zanfan i annan en fondasyon bokou pli solid.

Bann paran pli zenn i bezwen sipor nou tou pou enkilke sa bann bon valer dan nou zanfan.

Nou merit vwar travay bann lorganizasyon relizye konman enportan, e enn ki konplemant rol e gidans paran.
Bann lenstitisyon edikasyonnel osi i bezwen ouver pou kree lespas pour laprantisaz spirityalite e moralite.

Sa i nesesit en kolaborasyon baze lo konfyans.

ki Nou fondasyon ozordi pe ganny ronze par drog.

Drog in vin en problenm sosyete.

E konman reprezantan lepep, zot vwar dega ki sa i anmennen dan nou kominote.

Nou sitwayen osi i vwar sa problenm, i konsernen par sa problenm, e zot pe rod solisyon.

Solisyon se en sanzman radikal dan lapros.


Enn ki rekonnet ki nou bezwen anmenn de lalit – enn pou redwir lakantite drog ki antre dan pei; e enn pou redwir demann pou konsonmasyon drog dan pei.

reflekte: Anliny avek sa, nou pou adopte en nouvo stratezi ki piblik a. Lakseptasyon kolaborasyon b. plis kordinasyon c. plis d. ogmantasyon dan kapasite reabilitasyon e tretman.
en pli gran rol pou progranm prevansyon f. en logmantasyon dan resours anver prevansyon e anver reabilitasyon; e finalman g. Ranforsi nou partenarya dan la rezyon pour en meyer kordinasyon dan lalit kont drog e pli spesifikman kontrol bann frontyer.

Nouvo Sekreter D’eta, Dr. Patrick Herminie, pou donn plis detay lo sa size demen, le 15 Fevriye.

An sa ki konsern NDEA, sa Lazans pou ganny reformen e transformen apartir le premye Mars, pou reflekte sa nouvo stratezi.
problenm adiksyon lasante en i Mr Speaker, se bann kondisyon sosyal e materyel ki pa ganny adrese a tan e dan en fason sistematik, ki anmenn en poursantaz kous nou popilasyon pou viv dan en leta ki nou apel lapovrete.

Sa set en fe.

Sa I realite.

Nou annan progranm e zouti ozordi a nou dispozisyon pou nou ranvers sa bann kondisyon sosyal e materyel.
Progranm ki reflekte en sistenm proteksyon sosyal baze lo 4 pilye – lasante primer iniversel, ledikasyon iniversel, en lazans pour proteksyon sosyal, e en sistenm sekirite sosyal iniversel.

Depi ler ki sa zanfan in ne lopital nou annan lenformasyon lo sa zanfan e son paran.

Letan sa zanfan i al lekol, nou annan lenformasyon lo sa zanfan e paran atraver lekol.

Nou annan en sistenm lasante primer ki pros avek popilasyon.

Atraver sistenm Home Care nou annan akse avek bann dimoun ki aze.
Atraver Lazans Proteksyon Sosyal nou annan lenformasyon lo kategori sitwayen ki pe ganny lasistans.

I vedir nou annan en sistenm ki kouver tou kategori dimoun.
Sa ki nou bezwen fer se kordonn nou bann aksyon pou fer sir ki nou annan Polisi e stratezi an plas ki koeran, e se pour sela ki nou annan en Sekreter D’eta, Mr Dick Esparon, ki annan sa rol spesifik pou fer sa kordinasyon, e met an plas en plan e en progranm ki target bann fanmir avek bi elimin lapovrete e fer sir ki okenn nou sitwayen pa ganny kit deryer.

Gouvernman pou met a dispozisyon resours neseser pou akonpli sa misyon.
Mr Speaker, logmantasyon dan konsonmasyon lalkol i en lot problenm reel ozordi ki li osi pe afekte nou bann fanmir.

Kalite lalkol ki pe ganny konsonmen pe afekte lasante nou sitwayen.

Nou zanfan pe ganny akse avek lalkol tro fasilman.

Mon krwar Mr Speaker ki Lasanble Nasyonal i merit fer en deba fran lo sa size, e fer serten rekomandasyon konkret.

Moman in arive pou nou de politiz sa problenm.


Sa zenerasyon ki pe monte i bezwen grandi dan en lanvironnman kot lalkol pa an abondans, e kot drog pa en tantasyon.

Sa bann problenm pa pou ganny rezourd di zour o lannmen, me si vreman nou anvi en Sesel kot nou lafors travayer i enn ki an bonn sante e prodiktif, nou bezwen ansanm, dan en fason kolektif, anmenn sa konba kont sa de fleo sosyal ki pe ronz striktir de baz nou sosyete ozordi.

I en konba ki zis.

I en konba ki difisil.

I en konba ki vo lapenn.


Me, pli enportan ankor, i en konba ki neseser pou nou fer ansanm, pour Sesel.

Mr Speaker, ozordi, malgre tou, en gran nonm fanmir in sirmont bann defi sosyal e zot in gard zot zanfan entak.

Zot merit vin en lenspirasyon pou nou bann zenn paran, e zenn fanmir ki pe monte ozordi.
Mr Speaker, mon ti a kontan enform Lasanble Nasyonal ki apre ki mon’n ekout zot e diskisyon ki mon’n annan avek Sosyete Sivil e SIFCO, monn deside ki apartir le 15 Mars pou annan en nouvo Minister apele Minister pou Zafer Lafanmir.

(APPLAUSE) THE PRESIDENT MR DANNY FAURE Mr Speaker, en lot difikilte pou nou bann fanmir ozordi, se problenm lakaz.

Sa i en vre problenm.

Malgre ki nou'n fer bokou, i reste en problenm mazer.
Laplipar let ki mon resevwar sorti kot nou bann sitwayen, i lo zot soufrans e sakrifis pou ganny en landrwa ki zot kapab apel se zot.

Mon menm resevwar let sorti kot zanfan ki dekrir sityasyon deplorab ki zot fanmir i reste e viv ladan.

Lapros ki nou bezwen pran, i bezwen enn ki reflekte grander sa latas ki nou annan.

I annan serten prensip ki nou bezwen swiv.

Premyerman, sak fanmir i merit ganny asiste dapre son vre bezwen, e sak fanmir i merit kontribye dapre son mwayen.
Sa i bezwen reste en lareg ki nou pa devret zanmen e mon repete zanmen kase.

Resours i limite, e pour sa rezon, Gouvernman i bezwen fer sir ki dimoun i kontribye dan en fason apropriye pour ki plis fanmir i kapab ganny asiste.

Dezyenmman, lapros pou enn ki servi diferan Polisi ou mekanizm pou adres sosyete.

diferan kous nou I annan fanmir ki pa pou kapab peye pou mentenir son landrwa lo li menm.

I annan fanmir ki kapab peye pou mentenir en landrwa, me pa pou kapab aste ou menm.
konstrir I annan fanmir ki kapab peye pou konstriksyon, e mentenir en landrwa lo li menm, me pa pou kapab aste en morso later lo li menm.

landrwa en lo li I annan fanmir ki kapab aste en morso later, konstrir en lakaz, ek mentenir sa landrwa.

I annan koup ki napa zanfan ozordi, me zot osi zot bezwen zot landrwa Pour sak sa bann group dimoun, Gouvernman pe devlop mekanizm pou ed zot.

Se atraver en lapros ki adres sak sa bann kous ki nou kapab kree en vre diferans pour rezourd problenm lakaz.
Trwazyenmman, finansman pou sa sekter pou sorti dan diferan sours.

Parey tou le lannen, nou annan finansman ki pou sorti direkteman dan bidze Gouvernman – ki lakaz.

pou konstriksyon konsantre lo Parey in deza ganny anonse nou annan en lagreman avek Fon Pansyon kot nou pou pret R150 milyon ki pou al ver sekter lakaz.

Nou pou travay plis avek bann labank pou fer finansman lakaz en pe pli aksesib pou bann fanmir.
Nou'n ariv lo en lagreman avek bann labank ki omwen SR200 milyon pou ganny mete dan en fon spesyal sa lannen.

Nou oule ki bann lantrepriz piblik i osi zwe en rol pou akseler nou progranm konstriksyon lakaz.

Se pour sela ki apartir le 1er Zanvye 2018, kontribisyon CSR sa bann lantrepriz pou al anver sa sekter.

Sa pou reste 5an.

an prosen pour plas sa (APPLAUSE) THE PRESIDENT MR DANNY FAURE E nou pou osi travay lo en Partenarya Sekter Piblik Prive pou ogmant stok lakaz dan pei.
Katriyenmman mekanizm pou kler, e kriter pou kalifye pou sak mekanizm pou osi kler.

Sa i a permet dimoun pou planifye zot lekor dan en fason apropriye.

Le 10 Mars, Minis pour Labita, Mr. Charles Bastienne, pou donn plis detay.

Sa Port dan Noire distrik- Mamelles; Mr Speaker, avek resours finansyel ki nou'n mobilize nou pou adres sa 3 housing estate swivan, prenan kont leta ki zot ladan i fer zot vin priyorite pour i: Gouvernman.

Glaud; i. Foret ii.

Lower e Les iii.

Corgate Estate – Mont Fleuri.


Nou pou osi konstrir 24 unit, dan 24 distrik dan sa prosen 24 mwan.

Pou Roche Caiman, kot later I limite, nou pou konstrir 10 nouvo unit e progranm lo Perseverance pou kontinyen.

Lo nouvo zil Aurore nou pou konstrir lakaz.

Nou pou mont pli o ki lo Perseverance, en fason ki nou kapab optimiz later e ogmant lakantite fanmir ki benefisye.
An tou nou anvizaze annan plis ki 1,500 lakaz lo sa zil, me dabor nou bezwen enstal lenfrastriktir pou kapab siport sa bann lakaz – an term delo, elektrisite, desarz, e lezot.

Nou pli gran kontrent ozordi se resours finansyel, e se pour sa rezon ki nou bezwen sa bann mezir ki mon fek anonse.

Finalman, i annan en pratik ki apartir ozordi pe arete – e sa se pou demann nou bann sitwayen ki pe rod en bout later pou zot al idantifye sa later zot menm.
Mr Speaker, aplikan pou bezwen prezant zot bann lenformasyon, e dapre kriter, i pou posib idantifye ki mekanizm ki pli apropriye pou zot.

E si sa fanmir i enterese dan sa mekanizm, i pou ganny anrezistre.

Lefe ki nou pe adres sa Sekter atraver diferan mekanizm pou sak kous lasosyete, i pou posib pou adres li dan en fason pli vit e pli soutenab ki avan.
Se sa lespwar ki nou pe donn tou nou bann sitwayen ki pandan plizyer lannen pe pey zot kontribisyon, ki’n fer en laplikasyon, e ki pe esper zot rev vin vre.

Mon konnen ki zot in annan bokou pasyans tou sa letan.

Mon konpran zot.

Mr Speaker, sistenm ledikasyon ki nou annan ozordi I bezwen reflekte sa nouvo lekonomi.

I bezwen reflekte bann nouvo konpetans e skills ki Sekter Prive e Sekter Piblik i bezwen.
I osi bezwen reflekte nouvo skills ki permet nou bann sitwayen fer fas avek nouvo legzistans lavi de no zour.

Sa i en demann ki Lasanm Komers e lendistri e sekter tourizm in met devan mwan.

Minister Ledikasyon pe pran bann mezir neseser pou re-oryant nou sistenm ledikasyon e sa pou nesesit en konsiltasyon pli larz avek paran ek ansenyan.

Nou ekspekte ki bann mezir konkret i a ganny adopte an Out sa lannen.

Mr Speaker, Minister Ledikasyon i annan bann defi reel.
Apre plis ki 25 an, laplipar son bann lenfrastriktir in vye.

Lefe ki pei in devlop telman vit, nouvo loportinite in ganny kree dan lezot sekter ekonomik e bokou ansenyan in osi bouze.

Problenm sosyal sorti kot lakour e sosyete in debord dan laklas e dan lekol.

E dan laklas ansenyan pe fer fas avek problenm disiplin.

Par konsekans nou'n vwar en bes dan nivo rezilta nasyonal.

Se sa defi reel Minister ledikasyon ozordi.


Nou rekonnet ki nou’n fer en fot kot formasyon nou bann ansenyan i konsernen avek fermtir NIE en pe lannen pase.

Sa in kontribye pou annan mankman ansenyan Seselwa dan lekol primer ozordi.

Formasyon pour ansenyan i reste en defi e en priyorite.

Mon annan en mesaz spesyal pou bann etidyan.

Sezi sa loportinite pou aprann.

Aprann, aprann, e aprann.

Zefor ki ou mete dan ou letid ozordi pou annan en gran lenpak lo ou demen e ou kontribisyon anver nou sosyete.
Mr Speaker, an 2012, Gouvernman ti entrodwir Laptop Scheme pou bann etidyan Post Segonder.

An 2015, nou ti entrodwir sa scheme pou bann etidyan depi S4.

Apartir dezyenm trimes, sa lannen nou pou fer sa scheme aplikab pou etidyan depi S1.

En etidyan ki benefisye atraver sa Scheme dan Segonder, pou kapab benefisye avek en lot laptop ankor dan 5 an.

Pou ed bann ansenyan e etidyan osi ganny akse avek lenformatik, nou pou entrodwir WiFi dan bann lekol konmansman trwazyenm term.
Malgre en bes dan rezilta dan sa bann dernyen lannen, mon konnen ki nou bann ansenyan in donn bokou.

Zot lanvironnman i pa enn fasil, e mon anvi remersye zot pou sa gro zefors zot pe mete dan zot vokasyon konman ansenyan.

I annan en laspe kot mon krwar ki sakenn de nou i kapab ede.

Sa se disiplin.

Mon lans en lapel ozordi pou tou bann partner; lekol, paran, kominote, pou zwenn ansanm pou nou re-anmenn disiplin dan lekol.
Mr Speaker, ozordi nou annan kriter ki etablir ki mannyer etidyan i kalifye pou en labours pou letid liniversite.

Avek nouvo polisi lo latransparans, Gouvernman pou propoz en Prozedlwa ki pou donn sa polisi son lankadreman legal.

Apartir sa lannen, nou pou osi met an plas en sistenm ki asire ki sa 5 meyer etidyan dan sak bann lenstitisyon Pos Segonder i ganny ofer en loportinite pou fer zot letid avanse.

Sa pou konmans aplik pou bann etidyan ki’n fini zot Pos Segonder an Desanm 2016.
Sa i kapab atraver en lenstitisyon edikasyonnel aletranze, ou en plasman dan en lakonpannyen – lokal ou aletranze – kot sa etidyan a ganny sa "exposure" parey nou dir, e leksperyans enportan, pou ed li ler i zwenn lemonn travay.

En lekonomi i bezwen travayer dan tou sekter, e i bezwen bon travayer dan tou sa bann sekter.

Sa linisyativ, ki pou ganny finanse par Gouvernman, i en zefor pou demontre ki nou valoriz tou metye ki swa akademik, teknik, vokasyonnel ou lezot ankor.
En fason ki sa etidyan Lekol Lagrikiltir ou Lekol Lar i osi ganny ekspoze a bann fason pou vin pli prodiktif e konpetitiv.

Mon repete, tou travay i enportan.

Tou travay i annan valer.

Mr Speaker, lavenir Sesel i osi depan lo kalite sipor ki nou bann pti e mwayen lantrepriz i gannyen.

Noun deza fer bokou dan sa domenn e nou anvi fer plis ankor.

Se pour sela ki Minister Finans pour reorganiz SBFA pour ki i kontinyen zwe son rol selon son manda.
Tou bann nouvo pti biznes ki atenn kriter pou benefisye avek en konmansman SR 25,000 e nou'n ganny lagreman pou bann labank komersyal, finans balans zot aktivite.

Minis Finans, Dr. Peter Larose, pou donn detay lo sa le 17 Fevriye.

Mr Speaker, swivan konsiltasyon ki nou'n fer lo Lalwa Lanplwa, Gouvernman pou propoz en nouvo lalwa konpreansif ki a permet en lanvironnman travay ki pou dan lentere travayer osi byen ki anplwayer.
Dan sa nouvo klima ekonomik bann polisi ek pratik i bezwen enn ki ranforsi nou rol koman fasilitater e regilater.

Mr Speaker, ozordi, nou sitwayen pe viv pli lontan.

74 an an mwayenn.

Dan ankor 3 ou 4 an nou pou annan plis ki 10% nou popilasyon ki pou par lao 63 an.

I pou premye fwa ki nou poursantaz dimoun aze i sot 10% nou popilasyon.
Sa i en sanzman demografik ki merit en refleksyon Nasyonal isi dan Lasanble Nasyonal e osi byen en preparasyon lo nivo pei an term polisi e stratezi lo kestyon soustenabilite.

Mr Speaker, en nouvo polisi se ki anplwayer pa pou bezwen demann permisyon si i anvi gard en travayer ki’n ganny 63 an.

Zot pou kapab gard sa travayer ziska laz 65 an.

Laz retret i reste 63an e si ou pe kontinyen dan lanplwa, ou pou ganny ou saler osi byen ki ou sekirite sosyal.
Sa desizyon pou nesesit en sanzman dan lalwa pou reflekte sa nouvo polisi.

Mr Speaker, Minister pour Labita pou idantifye e met a dispozisyon, 4 morso later dan diferan rezyon enkli enn lo Praslin kot Sekter Prive pou ganny envite pou fer lakaz pou bann dimoun aze.

Nou pe ankouraz Sekter Prive pou zwe en rol dan sa sekter.
Mr Speaker, pou bann sitwayen aze ki anvi pran en loan avek labank komersyal pou reparasyon zot lakaz – e vi ki ozordi zot war zot dan difikilte – Gouvernman atraver Minister Finans, pou garanti sa loan, parey i le ka avek HFC, a en sonm maksimonm SR 75,000.

Sa pou vin an fors apartir le 15 Avril sa lannen.

Annou donn nou bann sitwayen aze lafeksyon e swen partou kot zot ete.

Annou tret zot avek dinyite, konpasyon, ek lanmour.

Annou mazinen ki si pa ti zot nou pa ti pou la ozordi.
Mr Speaker, pou en popilasyon mwens ki 95,000, mon war li alarman ki an 2015 ti annan plis ki 340,000 konsiltasyon.

Si nou kontinyen avek sa patern e sa larout, pei pa pou kapab soutenir nou sistenm lasante.

Moman in arive pou nou fer en sanzman fondamantal dan nou stil lavi.

Nou bezwen vin pli konsyan kwa ki nou konsonmen.

Nou bezwen plis lenformasyon e plis ledikasyon.

Nou bezwen ankouraz plis legzersis fizik.

E nou bezwen fer plis prevansyon.


Se pour sela ki Gouvernman pe fer li mandatwar ki apartir sa lannen tou etidyan ki antre dan S1 pou pas atraver en National Screening Programme.

E avan i fini son dernyen lannen ledikasyon obligatwar, ki S5, i ava fer en lot screening.

Tousala i a ed Minister avek son progranm prevansyon.

Minister pou kontinyen oryant servis o nivo distrik anver prevansyon, e kontinyen amelyor kondisyon dan lekel sa bann servis pe ganny donnen.
Mr Speaker, antretan ki Minister Lasante i travay ver en sistenm lenformatik konpreansif pour lasante, sa Minister pou entrodwir en mekanizm avan lafen 2017 ki permet en pasyan ki annan en maladi kronik kapab ganny son medikaman dan nenport klinik ou sant rezyonal.

Par egzanp, en pasyan dyabet ki travay Victoria, olye al dan son sant rezyonal Anse Boileau i kapab ganny son pilil dyabet Lopital Victoria oubyen Sant Lasante English River si sa i pli konvenab pour li.
Nou bi se fer keksoz pli fasil e pli konvenyan pou nou bann sitwayen.

Mr Speaker, ozordi nou annan en progranm kot nou anvoy nou bann Seselwa trete aletranze.

Anliny avek nou polisi lo transparans, nou pou propoz en Prozedlwa ki pou donn sa polisi son lankadreman legal.

Mr Speaker, mon oule remersye nou bann dokter, ners, e tou lezot travayer lasante pou zot travay dir e devouman anver nou sistenm lasante.
Mr Speaker, pou en sosyete parey Sesel kontinyen devlop son Sekter Sosyal, prenan kont bann defi ki mon’n mansyonnen, i enportan ki nou reflesir tre byen lo soustenabilite nou bann progranm.

E se pour sela ki nou bezwen kontinyen devlop nou lekonomi, fer li bokou pli solid ki i été ozordi, pli diversifye, pli efikas, e pli performan avek bi soutenir sa devlopman sosyal.

Mr Speaker, Gouvernman pou konmans en prosesis konsiltasyon Nasyonal lo Nouvo Plan Devlopman Nasyonal pandan mwan Avril sa lannen.
Sa pou ganny dirize par Departman Planifikasyon Ekonomik.

Mon envit tou bann sekter pou partisip aktivman.

I pou en loportinite pou ansanm vwar kot nou'n arive, e ki mannyer nou kapab optimiz bann sekter tradisyonnel tel ki lagrikiltir e lapes, e vwar bann lezot sekter ki pou zwe en rol kle dan nou fitir.

Mr Speaker, lannen prosenn pou fer egzakteman 10an depi ki Sesel ti konmans enplimant son progranm makro ekonomik.
Sa ki kler se ki ansanm nou'n reisir met en lankadreman makroekonomik solid ki’n permet nou ariv kot nou ete ozordi.

Nou annan en bon baz pou lans nou dan sa prosen deseni an term devlopman ekonomik e finansyel.

Mr Speaker, Bidze nasyonal i ankor anba diskisyon.

I annan en mezir ki gouvernman tin anonse ki konsern lenplimantasyon konpreansiv Progressive Income Tax aparti le premye Zilyet sa lannen.
Mon ti a kontan enform nou Lasanble Nasyonal ki an vi plis preparasyon teknik lo lapar Minister Finans Gouvernman in deside postpone lenplimantasyon i sa nouvo tax, e sa pou pran lefe apartir le premye Zanvye 2018.

Mr Speaker, parey ti deza anonse Gouvernman pe kontiny son zefor pou fer desann pri lavi.

Dan son zefor pou fer desann pri lavi Gouvernman pe reviz lalis komodite lo lekel pou napa VAT.
Mon ti a kontan enform Lasanble Nasyonal ki lalis revize, ki enkli nouvo prodwi pou ganny pibliye apartir le premye Mars sa lannen.

Labank Santral pou osi etablir en sistenm ki fer li pli fasil e pli vit pou bann tranzaksyon lo kart banker lokal ganny pase.

Avek itilizasyon sa teknolozi isi Sesel, prosedir peyman dan laboutik pou vin pli vit, e pli enportan, i pou vin pli bon marse, ki an rezilta i ava ede kree en bes dan pri lavi.
Lo kote monneter e nou lenfrastriktir finansyel, Labank Santral in anmas plis ki de tyer nou bann vye biye e konny ki ti an sirkilasyon.

Dernyen zour pour sirkilasyon sa bann vye biye e konny i le 30 Zen 2017.

Mr Speaker, nou bezwen osi fer sir ki nou lenfrastriktir i ganny adrese.

Lenfrastriktir i enportan pour krwasans en lekonomi.

I annan serten proze ki nou bezwen konmanse pou ki pei i kapab kontinyen lo sa semen devlopman.

Sa se bann gro proze ki pran de trwa lannen pou enplimante.
Sa bann proze comme swivan: Agrandisman Por.

Parey in ganny mansyonnen avan, Por i bezwen ganny agrandi avek bi fasilit komers.

b. Konblaz.

Sa i avek bi kree plis later pou permet aktivite ekonomik dan le fitir.

Lot se en dezyenm Kab Soumaren.

Lakantite lenformasyon, oubyen sa ki nou apel "data" ki nou pe konsonmen ozordi i tre, tre o. Depi 2012, letan nou premye kab soumaren ti antre an servis, nou konsonmasyon in mont plis ki 420%.
Avek sa logmantasyon dan konsonmasyon i neseser ki nou enstal en dezyenm kab pou donn en larout alternativ an ka en aksidan.

Me i osi en desizyon stratezik.

Sa dezyenm kab pou osi anmenn potansyel komersyal.

Finalman, en lot proze ki kapab vreman akseler nou krwasans se en konsep "Tunnel".

En "Tunnel" ki kapab konnekte, nou de lakot.

Enn ki konnekte Cascade avek Grand Anse Mahe, e enn ki konnekte Beau Vallon avek English River.

Gouvernman pou fer en letid lo son fezabilite e son kou an 2017.
Legzistans tunnel pou annan plizyer benefis; I pou fer ki later lagrikiltir dan Was Mahe pou efektivman ganny anmennen pli pros avek landrwa kot lamazorite komers i ganny deroule.

Sa pou ede redwir kou bann prodwi e fer zot vin pli konpetitiv.

I redwir lakantite letan e karbiran ki i pran pou dimoun deplase.

Sa i fasilit mouvman e fer li pli atiran pou dimoun travay dan diferan distrik.

I redwir bann kou pou transport elektrisite sorti Roche Caiman a tou bann lakaz dan was.
Dan le fitir i menm kapab kree loportinite pou transportasyon delo, vi ki bokou nou bann larivyer i sitye dan Was pei.

Avek antisipasyon krwasans popilasyon lo Perseverans ek Aurore, e aktivite dan rezyon nor, i pou neseser pou en sistenm transportasyon tre efikas ant sa de pwen, e en "tunnel" pou ede dan sa domenn.

Nou bezwen anvizaz sa nouvo konsep konman en mwayen pou akseler nou bann devlopman dan bann lezot sekter.

Si i fezab, i pou en bon keksoz pou Sesel.


Mr Speaker, Minister Finans e Labank Santral pe travay lo bann posibilite pour kree loportinite pou sitwayen e bann lakonpannyen lokal envestir dan sa bann lenfrastriktir.

Sa i a demokratiz par, bann "shares" dan sa bann lakonpannyen, e tou dimoun a kapab benefisye atraver sa bann proze.
Ler nou donn nou Seselwa sa loportinite pou envestir dan lenfrastriktir nou pei, demen, nou krwasans ekonomik nasyonal i ava anmenn benefis dan en fason pli direk pou bokou plis dimoun.

Mr Speaker, la ki mon lo size bann par ki Seselwa i kapab annan dan lakonpannyen, mon oule anonse ki Gouvernman in deside ofer 49% par dan L'Union Estate a bann rezidan La Digue.

Prosedir aste par pou ganny fer sa lannen.

94.


Lo Mahe, Gouvernman pou kree en lakonpannyen, 51% Gouvernman e 49% prive, avek bi devlop en vilaz baze lo konsep soustenabilite e lenerzi renouvlab dan Cap Ternay.

Prosedir aste par pou ganny fer sa lannen menm.

Lo Praslin, nou pou reviv Praslin Development Fund.

Mr Speaker, apartir le 1er Mars sa lannen, nou pou "ban" leksportasyon nwa Coco de Mer konman en matyer premyer.
Gouvernman i anvi kree bann lendistri e valer azoute asosye avek Coco de Mer, e tax lo sa lendistri pou al direkteman dan Praslin Development Fund.

Lenstitisyon Nasyonal pour Lasyans, Teknolozi ek Inovasyon pour zwe rol primordyal dan promosyon sa nouvo lendistri.

Mr Speaker, en lot polisi ki nou ti a kontan anonse se ki nou pe ouver transportasyon aeryen ant Mahe, Praslin e bann zil pros pou okenn envestiser Seselwa.
Mr Speaker, avek nouvo lanvironnman ekonomik dan pei, polisi gouvernman se pour permet akter Seselwa partisip dan aktivite ekonomik lo bann Zil Elwanye – dan bann domenn tel ki lagrikiltir ek lapes.

Sa pou aplik osi pou transportasyon maritim osi byen ki aeryen.

Me, kestyon zesyon bann zil i reste responsabilite IDC.

Mr Speaker, an 2015, Gouvernman ti entrodwir en moratorium lo bann gro lotel, ki vedir lotel ki annan 25 lasanm an montan, pou en peryod de z-an.
Gouvernman in deside prolonz sa moratorium ziska lafen lannen 2020.

Minister Tourizm pou pibliy lalis tou proze ki ti ganny aprouve avan ki sa moratorium ti antre an fors.

Sa pou ganny fer apartir le 1er Mars.

Mr Speaker, sa moratorium pa enkli bann pti letablisman ki annan 15 lasanm ou mwens.

Sa kategori, pti lotel, i rezerve pou Seselwa e i reste ouver.

Tourizm i reste pilye prensipal an term son kontribisyon dan lekonomi.

I osi pli gran anplwayer.


Konman Gouvernman, nou reste touzour vizilan lo fason soutenab e rezonnab pou ede ki benefis tourizm i ganny byen distribye.

Enn bann linisyativ pou ed sa, se en nouvo sistenm klasifikasyon ki pou ganny enplimante apartir Zanvye 2018.

Prezans nou kiltir dan sa bann letablisman pou form parti bann kriter ki pou enfliyans ran en letablisman – an term lar, lapentir, lanmizik, lakwizin, eksetera.
Tou sa avek bi ankouraz valer azoute isi Sesel, devlop lezot sekter lekonomi, e kontinyen amelyor kalite servis dan sa sekter.

Mr Speaker labote nou lanvironnman se sa nou larises.

Se sa nou lavenir.

E se sa rezon prensipal ki de santenn de milye touris i kontinyen vin vizit sa mervey ki nou apel se nou.

E san ki nou realize sakenn de nou, nou gardyen sa paradi, ki apel Sesel, isi ba lo later.

103.
103.

La ki mon lo size lanvironnman, i enportan pou mwan enform Lasanble Nasyonal ki mon’n zwenn avek reprezantan pour distrik Grand Anse Mahe Onorab Waven William, akonpannyen par Deputy Speaker Onorab Nicholas Prea e Onorab Bernard Georges pour problenm polisyon delo ki ti arive La Misère.

Dan enn sa bann ka, Gouvernman ti annan tor ladan e mon formelman demann en leskiz a bann fanmir ki ti ganny afekte.

Lot ka, ki konsern karbiran ki ti koul dan lanvironnman, sete lafot en kontrakter.
Mon senpatiz avek bann fanmir ki’n ganny afekte e Gouvernman pou fasilit sa prose pou ki nou annan en konklizyon dan sa zafer.

Mr Speaker, akse avek lans par manm piblik i reste touzour en defi.

Parey zot konnen lans i tonm dan domenn piblik anba lalwa, savedir I propriyete ki kapab ganny zwir par tou nou sitwayen.
Me selman i annan plizyer sityasyon kot i annan propriyete prive ant bann lans ek semen piblik, alors akse par manm piblik avek lans i ganny severman restrikte, sirtou kan bann devlopman lo sa bann propriyete prive i fer ki landrwa kot piblik ti abitye servi i ganny afekte.

Lalwa i donn drwa pou piblik al lo lans me i pa kler lo ki fason piblik i pou bezwen egzers son drwa si en propriyeter prive ou gouvernman i restrikte son drwa par blok ouswa restrikte son akse avek lans piblik.
Se pou sa rezon ki monn demann biro Attorney Zeneral avek Minister konsernen pou travay lo en Prozedlwa ki a fer li mandatwar ki i annan en akse piblik sorti lo grannrout pou al lo tou lans dan Sesel.

(APPLAUSE) THE PRESIDENT MR DANNY FAURE Sa i pou aplik pou bann propriyete prive ouswa gouvernman.

Aktyel ou fitir.
Aktyel ou fitir.

Dan bann landrwa kot bann propriyeter in fini konstrir lo lans e sa bann striktir pe restrikte akse nou piblik pou zwir sa lans, mon’n donn lenstriksyon Minister Labita pou asire ki tou bann propriyeter i retir tou sa bann striktir avan lafen Zen sa lannen.

(APPLAUSE) THE PRESIDENT MR DANNY FAURE An sa ki konsern bann zil prive, nou deza annan Lalwa lo akse avek bann zil prive dan bann kondisyon spesifik ki sa lalwa i prevwar, ki nou bezwen sansibiliz bann propriyeter lo la.
Nou bezwen selman osi sansib lo size nwizans e mazinen ki sa bann lans i ganny frekante par lezot ko-sitwayen e nou drwa pour pas en moman lwazir lo sa bann lans i bezwen ganny egzerse san ki nou afekte lezot dimoun.

Mr Speaker, Pei pe kontinyen progrese.

Ansanm konman en Nasyon, nou pou travay pli dir pour sirmont nou bann defi.

Lakle i ki sakenn de nou, nou annan sa respe e nou respekte lalwa siprenm nou pei e lalwa ki egziste.
Konman sitwayen, kot nou santi nou drwa i ganny vyole, nou rod rekour a sistenm legal e sistenm lazistis.

Lapolis i bezwen kontinyen vin pli profesyonnel e azir dan en dele pli kourt ler sitwayen i rod lasistans.

Nou sistenm prevansyon, deteksyon e prosekisyon, tou sa la nou bezwen akseler zot efikasite e revwar nivo sipor ki zot resevwar.

Dan sa konteks mon pe revwar manda FIU.


En nouvo Prozedlwa lo kreasyon en Lazans Lentelizans Nasyonal lo sekirite pou osi ganny prezante avek Lasanble Nasyonal an Me sa lannen.

Mr Speaker, nou reform lo prizon pou kontinyen.

I annan serten move pratik ki pe arive dan Prizon Montagne Posée ki fodre arete, e Lotorite Prizon pou pran bann mezir apropriye pou adres sa.
Mr Speaker, swivan rapor sorti kot Lotorite Prizon e Minister Zafer Entern, e tou dernyerman rapor sorti kot Speaker Lasanble Nasyonal, Msye Patrick Pillay, Gouvernman in pran desizyon pou ferm Prizon ki lo zil Marie-Louise.

Sa pou ganny fer avan lafen Septanm sa lannen.

Mr Speaker, lannen prosenn, le 18 zen, lazournen nou Konstitisyon, Sesel pou selebre 25 an laniverser nou Trwazyenm Repiblik.

Le 18 Zen pou reste Lazournen Nou Konstitisyon.


E le 30 zilyet lannen prosenn, Lasanble Nasyonal pou selebre 25 an son legzistans.

Apartir lannen prosenn, pa pou annan Sanpyonna Atletik le 18 Zen.

Minister Ledikasyon a swazir en dat apropriye pou sa sanpyonna, ki a form parti zot kalandriye skoler.

Mr Speaker, nou ankor en zenn nasyon, e nou demokrasi pe kontinyen evolye, selon laspirasyon e dezir nou pep.

Ozordi nou pe temwanny ansanm, sa koabitasyon ki egziste.
Lasanble Nasyonal i lavwa lepep Seselwa.

Lasanble Nasyonal pe zwe son rol anliny ek son manda konstitisyonnel.

I pe fer bann deba lo bann gran size ki konsern Pep Seselwa e son lavenir.

Lasanble Nasyonal pe osi egzamin bann aksyon ki gouvernman i pran.

Ki se swa lo son depans larzan piblik, e lenpak son polisi, stratezi, e progranm lo nou popilasyon.

Okenn kritik konstriktiv ki pou amelyor sistenm Gouvernman, nou ladministrasyon a pran bann mezir pou enplimante kot i posib, dan lentere lepep.
Okenn propozisyon ki Lasanble Nasyonal i met devan ki pou amelyor sityasyon lavi Lepep Seselwa, nou ladministrasyon pou azir lo la.

E an retour, bann propozisyon Prozedlwa ki Gouvernman i met devan Lasanble Nasyonal, i rol Lasanble Nasyonal pou fer sir ki nou annan en bon lalwa pou benefis Pep Seselwa.

E i mon swe ki Lasanble Nasyonal i azir lo la.


Mr Speaker, mon ti a kontan eksprim sipor pou bann komite ki Lasanble Nasyonal in etablir e travay ki bann komite pe fer; an partikilye i annan nouvo Komite lo Viktimizasyon, e lot lo Laverite e Rekonsilyasyon Nasyonal.
Mon ankor konvenki ozordi ki sel semen ver linite Nasyonal se atraver en dezir senser pour anmenn Rekonsilyasyon Nasyonal dan nou pei Mr Speaker, Gouvernman pou soumet plizyer Prozedlwa pou aprouvasyon Lasanble Nasyonal sa lannen, e parmi i annan bann lamannman dan nou Konstitisyon.

Mr Speaker, nouvo Prozedlwa lo akse a lenformasyon ki pou ganny soumet avek Lasanble Nasyonal tre byento pour anmenn en nouvo fason dan lekel gouvernman i met lenformasyon a dispozisyon piblik.
E i pou osi siport travay e responsabilite ki medya dan Sesel in lite pou gannyen.

Lamannman lo lalwa SBC pou ganny prezante avek Lasanble Nasyonal an Mars sa lannen.

Sa pour ranforsi lendepandans SBC.

Mr Speaker, demokrasi i osi konsern donn popilasyon en lavwa.

Donn zot en lespas.

Donn zot en striktir pour ki zot administre zot kominote.

E lannen prosenn nou pou annan eleksyon pou Konsey Distrik.

Mr Speaker, Sesel i bezwen bouz lo en lot letap kot devlopman kominoter i enn ki enklisif.
Kot bann bezwen zabitan, Sekter Prive, e Sosyete Sivil dan distrik i ganny enkorpore.

Zot tou zot travay ansanm.

I vre ki sa dernyen de deseni plizyer lazans Gouvernman in zwenn lo nivo distrik dan bann miting konsiltatif.

Moman in arive pou vwar nou kominote dan en lot perspektiv.

Sa i ed Gouvernman pou osi planifye pli byen pou asire ki nou annan en devlopman ekonomik lo nivo rezyonal ki balanse, distribye ase egalman, e kot napa distrik ki ganny kit deryer.
En survey fer par lazenes i montre ki serten bann aktivite ki zenes i bezwen pou zot devlopman i ankor santralize dan serten rezyon.

E zot santi ki lezot servis e progranm pa pe tous zot.

I enportan dan devlopman nou distrik ki nou port latansyon a nouvo bezwen e dezir Lazenes Seselwa.

Mr Speaker, apartir le 1er Zilyet sa lannen, nou pour entrodwir en "Scheme" pou bann Ankadrer lo nivo Nasyonal avek bi siport bann diferan klib ki ganny formen lo nivo distrik.
Sa Scheme pou ede donn en allowance bann Ankadrer ki zwenn kriter.

I pou vreman ede pou siport sa lankadreman ki nou lazenes i bezwen.

Sa scheme pour ganny zere par Minister Lazenes, Spor e Kiltir.

Mr Speaker, mon’n ekout Pep Seselwa.

Monn ekout zot, bann Onorab Lasanble Nasyonal.

Atraver mon parkour dan distrik mon konsilte e mon dyaloge.

Mon rankontre manm piblik tou le mardi apre-midi.

Mon resevwar plizyer let sorti kot nou bann sitwayen.

E ozordi monn met devan zot leta nou nasyon.


Bann propozisyon ki nou met devan zot ozordi, bann desizyon ki nou'n pran, e travay ki nou pou fer ansanm pandan sa lannen i baze lo bann prensip ki mon ti partaz avek zot le 18 Oktob.

Sa i lazistis; legalite dan loportinite; lazistis sosyal e redistribisyon lo semen bon gouvernans, latransparans e rann kont e nou pou kontinyen travay pou lentere Sesel e byennet tou Seselwa.

larises.
larises.

Nou pou kontinyen Mr Speaker, pou terminen mon ti a kontan remersye Pep Seselwa pour zot devouman e travay dir.

Mon remersi zot pou zot kontribisyon pou anmenn Sesel kot i ete ozordi.

I mon swe senser ki nou kontinyen sa larout pour dibyen Sesel.

Mr Speaker, mon remersi zot pou zot latansyon e mon swet zot tou, tou de bon pandan sa lannen.

Mersi bokou.
Mersi bokou.

(APPLAUSE) MR SPEAKER E vwala Ekselans, Msye Madanm, Manmzel mon ti a kontan o non tou dimoun dan Lasanble o non tou dimoun ki’n ekoute remersye Prezidan Larepiblik - Prezidan Danny Faure pou son Diskour byen nouri, ki a donn nou bokou moman refleksyon.
Pandan sa 2 zour Zedi avek Vandredi, mon ti a kontan enform tou dimoun ki demen nou pa pe fer Asiz - en Sittting nou pou komanse 9er Zedi savedir apredmen e nou pou kontinyen Vandredi kot zot a antann sa 2 Leaders - Leader Lopozisyon ek Leader Gouvernman Business ek bann Manm Onorab dan Lasanble debat e donn zot lenpresyon lo Diskour Leta Lanasyon par Prezidan Faure.
E avek sa mon ti a kontan dir ki etandonnen parey mon n dir taler sa nouvo depar – sa nouvo antant ant Lezislatif avek Egzekitiv mon krwar bann msye dan Lasanble ti’n deside mon’n tann mirmire ki zot pe donn sa 7 madanm dan Lasanble en fler – en roz e la mon vwar Onorab Ferrari pe donn Onorab De Letourdie.

Bann msye ki o-bor zot madanm pran zot roz prezant zot a lokazyon Sen Valentin.

(APPLAUSE) MR SPEAKER Clerk osi in ganny enn mon krwar mon a donn li pou li taler deor dan ‘cocktail’.
Alor mon ti a osi swet tou dimoun ki dan lakour e ki pa dan lakour ki zot osi zot rod en fler pou donn zot madanm, zot fiy, zot zanmi oubyen zot ser pou swet zot en bon moman sa lafet.

Avek sa mon ti a kontan ankor remersye tou dimoun e envit zot tou pou zwenn nou deor dan Lobby pour en cocktail kot zot ti a ganny sans zwenn nou Prezidan – zwenn bann Manm Lasanble e zwenn bann Envite Distenge.

Mersi pour zot latansyon .

Bonn kontinyasyon a tous et a toute et bonne fin soirée.

Mersi.
Mersi.

(ADJOURNMENT) National Assembly Leaders Reply Thursday 16th February 2017 MR SPEAKER Avek sa mon a donn laparol Onorab Ramkalawan pou li delivre son repons pou Leta Lanasyon.

Mersi.

HON WAVEL RAMKALAWAN Mersi bokou Mr Speaker.

Mr Speaker, Koleg MNA, ser ek frer Seselwa; le 14 Fevriye zour lafet Sen Valentin, mon ti aplodi diskour prononse par Mr Faure dan son kapasite koman Prezidan.

Mon ti fer li pou detrwa rezon ki enkli.

(1) I pa ti maltret personn.


(2) I ti rekonnet sityasyon difisil ki Seselwa i ladan.

(3) I pa ti fer en diskour Bidze, e katriyenmman, i ti azir fran e admet ki sa sizyenm Lasanble Nasyonal avek en Mazorite LDS pe fer son travay parey Konstitisyon i demande e pe ede fer bouze sa pei.

So parol sete; ‘‘Lasanble Nasyonal i lavwa lepep Seselwa.

Lasanble Nasyonal pe zwe son rol anliny ek son manda, konstitisyonnel.

I pe fer bann deba lo bann gran size ki konsern pep Seselwa e son lavenir.
Lasanble Nasyonal pe osi egzamin bann aksyon ki Gouvernman i pran - ki se swa lo son depans larzan piblik e lenpak son Polisi, stratezi e progranm lo nou popilasyon.’’ Fin sitasyon.

Mr Speaker, mon realiz e vin pli konvenki ki sa desizyon ki lepep Seselwa ti pran an Desanm 2016, ti enn ki ti bon e ki vreman sa Lasanble in vin Lavwa lepep Seselwa.

Wi, pandan sa 4 mwan nou’n esey met lalimyer lo bokou keksoz dan nou pei e nou’n etablir en bon laliny kominikasyon avek Egzekitiv menm avek Zidisyer.
Fodre pa alor ki nou les bann Dirizan ki parfwa dir Lasanble i en lobstak dan travay Gouvernman les zot konvenk nou.

O komansman en nouvo lannen, lanmen lo nou leker, LDS i dir nou pe vin travay e nou pe vin propoze solisyon pou bann gran difikilte ki nou pei pe fer fas avek.

Nou enterese parey tou Seselwa pou sanz leta nou Nasyon.
Mr Speaker, ozordi plis ki yer, mon realiz e ki si dan nou pei ti’n annan en lespri ekoute, aksepte partisipasyon ; rekonnet lide lezot e rod byennet Sesel e tou Seselwa, nou ti pou lwen.

Larises sa pei ti pou’n byen ganny distribye.

Size lakaz, ledikasyon, drog, lalkol, lapovrete e bokou lezot pa ti pou bann size konsern Nasyonal.

Nou lazenes ti pou epanouir e nou tou nou ti pou viv byen.
Nou’n mank sa balans e ozordi nou ankor pe rod solisyon atraver bann experiment kan nou tou nou realize ki problenm in vin bann gro montanny ki pou demann bokou plis zefor pou sirmonte.

Me nou bezwen kantmenm pran en konsolasyon dan lefe ki ozordi omwen nou kapab met keksoz o kler ; asize, dyaloge e adres bann size avek bi anmenn bann solisyon permanan, san ki personn i krwar zis sa ki li i dir ki konte.

Byensir i ankor annan mefyans dan serten lenstans.

Siporter tou kote i dir fer atansyon.


Me ozordi nou bezwen admet i annan en nouvo lespri dyalog ki fodre i kontinyen pou byennet nou pei.

Kot i byen nou pou kontinyen e fer tou dan nou posib e apiye.

Me kot i annan dout, nou pou demann kestyon e si fodre tenir pou ganny leklersisman nou ava fer li.

Personn pa devret azir koman bann robot.

Me a tou moman nou lespri ek nou santiman i bezwen gid nou e fer nou vwar meyer semen.
Sa ki pe arive dan nou epi ozordi, i istorik e alor annou viv sa moman byen avek senserite e konfyans pou ki bann zenerasyon apre nou i ava konstri lo sa ki nou pe batir.

Mr Speaker, i enportan ki atraver sa sityasyon koabitasyon dan nou pei se lepep Seselwa ki sorti venker.

Tou kous nou sosyete i devret benefisye san ki personn i ganny kit deryer.
Sakenn i bezwen pran son responsabilite e asire ki i konsyansye dan son travay e zanmen pran en latitid ‘anvoy pronmnen.’ Seselwa, letan nou travay nou pa kapab trenn nou lipye.

Si nou fer sa nou pou ganny kit deryer e etranze ki pou ranplas nou.

Sa mon pa aksepte e se pour sa rezon mon lans en lapel avek nou pep pou ki ansanm nou kapab re pran nou pei.

Partaz Byen larises nou pei.

Defann sa ki feb, ankouraz sa ki vayan e kree sa Nasyon Seselwa for e determinen.

Se sa laspirasyon nou tou.


Mr Speaker, an 2017 i annan plis kouraz.

Seselwa i annan plis kouraz pou debout pou son drwa.

Mon vwar en pep ki pe dir ki personn pa pou anbet li ankor, ki pa pe rod zis zoli parol, me plito aksyon konkret ki pou anmenn en diferans dan son lavi.

Aprezan nou bezwen al dan direksyon met sa laplenn nivo.

Fer dimoun dan Lotorite koz menm langaz avek nou pep e realize ki i nepli sa moman kot nou kapab tret nou pep koman boulko.

Savedir fer zot monte desann san ganny solisyon.


I pou bezwen annan en sanzman radikal dan lafason fer keksoz dan nou pei, akoz Seselwa i anvi vwar bon Gouvernans, rann kont ek latransparans.

Se sa ki mon’n toultan pouse pou vwar arive e ozordi nou bezwen pous plis ankor e pran nou responsabilite la ki nou dan sityasyon kot nou kapab transform nou pei ver sa rev ki dan leker nou Nasyon.

Seselwa pe demann aksyon konkret.

Eliminasyon konfizyon e divizyon ki donn direksyon kler.
Nou bezwen direksyon kler san lanbigite.

Mon ti a propoze Mr Speaker, ki premyerman Mr Faure i ganny sa kouraz pou donn en lord imedyat pou retir portre Mr Michel dan bann biro Gouvernman.

Sa Msye i nepli Prezidan Sesel.

I Dirizan Parti Lepep.

Akoz alor ki son portre i bezwen ankor dan bann biro Gouvernman ?

Sa dan li menm i senm en serten konfizyon.

Kestyon ki lev-e se lekel ki vreman Prezidan ?


E nou’n vwar ki mannyer Zournal Nasyon ek SBC ti donn Mr Michel plis prominans ki Mr Faure dan sa konferans Abu Dhabi.

Nou pe donn nou pei en nouvo direksyon e parey plizyer desizyon ki Mr Faure in anonse dan son Diskour, nou bezwen ranvers bokou desizyon ki Mr Michel li menm ti pran.

E ki in fer ou pei swa retour an aryer oubyen soufer.

O et depi Oktob 2016, nou trouv nou pe met lord dan nou pei par esey balye en kantite move desizyon rezim Msye Michel.
Mr Speaker, mon kontan vwar ki malgre Mr Faure ti dan sa menm Ladministrasyon i pe ganny sa kouraz pou li demann leskiz zabitan La Misère.

Aksepte fot pou ferm NIE e menm pare pou ferm Prizon Marie-Louise, ki son predeseser ti dir ki letan bann kondannen Seselwa i al laba, fodre zet lakle.

Alor, eski enn fwa pour tou portre sa Msye i kapab ganny retire ?
E dan son plas mon ti a propoze ki Sesel i adopte en nouvo tradisyon ; kot nou nepli met portre Prezidan dan nou bann landrwa piblik, me plito nou senbol Nasyonal avek nou slogan Finis Coronat Opus.

The end crowns the work.

Finisyon en travay i kouronn ou zefor.

Annou met en lafen avek sa tradisyon glorifikasyon imen e annou bouze sorti dan politik ‘’I did it my way,’’ ki’n zis fer nou ditor; anmenn divizyon ek lanmertim e annou al ver vre linite.
Mr Speaker, nou problenm pou kontinyen formant avek nou si nou napa kouraz pou konmsi Angle, ‘take the bull by the horns.’ Gouvernman sa pei ki enkli sa 3 brans i devret annan kouraz pou pran zot responsabilite a fon malgre tou kritik e sa i ava fer nou prodwi bann bon rezilta.

San en lapros direk e for lo kote laverite ek lazistis, Lannen ale, lannen vini nou ava ankor pe zwe menm sanson, sant menm litani e kaye lo menm paz.
En nouvo dinamiz i bezwen sezi nou e fer nou realize ki Sesel pa pou les li ganny pran o-taz par personn.

Swa bann dimoun ki swa vin ris lo maler lezot oubyen ki met lobstak dan semen sa pep, dan son lamars ver pli gran prosperite ek lorganizasyon son lavi.
Mon fer en lapel pou ki sa sistenm protez dalon i ganny aboli e ki laplenn i vreman nivo pou ki sa ki annan bann plan e pare pou travay dir i ganny sa lankourazman neseser pou al pli lwen e ki lo lot kote sa ki anvi viv koman bann dimoun an deor Lalwa i soufer son konsekans.

Si mesaz pa kler nou pou reste otaz.

Mr Speaker, Mr Faure in servi en fraz ki pou mwan i lakle nou problenm e sours tou nou difikilte an sa ki konsern sa lenzistis ki’n renye dan nou sosyete pandan tro bokou letan.
Letan i ti a pe koz lo lakaz i ti dir sak fanmir i devret ganny asiste dapre son vre bezwen.

Letan nou met sa dan konteks nou pei, i vedir ki fodre nou model sosyete i baze lo sa ki zis e ki tou dimoun i ganny regarde avek menm standar e se sa ki pou determinen ki mannyer keksoz i ganny deside.

Malerezman se sa ki’n manke pandan tro bokou letan.

Wi nou bezwen elimin lapreferans, nepotizm, diskriminasyon ek koripsyon.
Annou pa oubliye ki se sa bann fleo ki ede detri fondasyon sosyete e anmenn fristrasyon.

Tro bokou lar in koule e dimoun in soufer.

Ozordi fodre ki nou annan sa kouraz pou met en lafen avek sa bann tel latitid ki ankor pe fer letour dan bann biro landrwa pli o dan nou sosyete.

Mr Faure i bezwen aprezan pare pou tradwir parol son Diskour an aksyon.

E sa i devret komans avek bann o- zofisye dan Gouvernman ki serten i ankor pe plas politik koman zot priyorite.
Annou pa krwar ki sa in arete, sa sanzman dan mindset i bezwen arive.

Letan serten PS i deside pou li pa reponn let bann MNA LDS lo konsern zot zabitan, aksyon i devret ganny pran pou sanz sa mantalite e asire ki sa sitwayen Seselwa i resevwar lasistans dapre son vre bezwen.

Letan serten DA i kontinyen senm propagann ki pa korek, zis pou senm konfizyon e blok sa MNA LDS.

Sa osi i demann aksyon direk ganny pran.


Letan dimoun i ankor monte desann dan biro Gouvernman san ganny solisyon pou zot problenm, Mr Faure i devret met son lipye ater koman Sef Egzekitif, afen ki nou kapab ganny sa transformasyon ki nou pei i bezwen.

An dot mo, mwan mon a pe dir ki nou sosyete i bezwen vin enn kot i annan menm loportinite pou tou dimoun.

E sa byensir i trouv son fondasyon dan aplik Lalwa pou tou dimoun dan menm fason.

Isi dan Lasanble nou pe travay dir pou nou trouv sa arive.
Nou pa pou repoze ziska ki i anrasin-en koman nou fason fer dan nou sosyete.

Mr Speaker, nou bezwen sov nou lazenes kont drog.

Nou napa en swa.

I en misyon sakre ki nou tou nou devret angaze ladan dan nou pei.

Malgre serten gro Escobar pa tous sa pwazon, me plito kouver zot avek zot biznes, nou konnen lekel zot.

Mon konnen ki pli gran leskiz ki ganny servi se ki i difisil pou anmenn levidans kont zot.

Sa leskiz nepli valab.


Ozordi moman in arive pou leta Seselwa azir konmsi vreman i dan en sityasyon lager e servi tou son resours pou raport laviktwar.

Mon ti mazinen ki sanzman bann biye ti a ede pou idantifye sa bann dimoun ki annan milyon an deor sistenm labank.

Me malerezman nou’n mank sa bato e sa bann dimoun in kapab servi bann mwayen pou lav zot larzan sal san ganny remarke.

Alor nou pei i bezwen al lo en lot nivo e s ase pa lot ki fer en resers detaye lo Byen sa bann dimoun.
Rod bann eksper pou balans zot reveni avek sa ki zot annan e apartir la pran aksyon konkret.

Byensir pou annan bokou mirmirasyon.

Me kestyon ki nou bezwen demande se ; eski nou anvi rezourd sa problenm drog oubyen eski nou anvi ki i kontinyen ?

Mwan Mr Speaker, parey avek ou, mon anvi vwar elimin eroin.

Akoz mon fatige vwar nou lazenes pe mars parey bann zombi avek sereng.

Manman ki larm zanmen i sek.

Fanmir ki ganny vole zot Byen e travayer ki pe perdi zot zouti travay.
Tandis ki serten i viv koman bann lerwa ki par lao Lalwa.

Mon demann Mr Faure pou servi tou pouvwar asosye avek son biro pou pa zis koz lo sa problenm me pou pran aksyon.

Lasanble Nasyonal i pare pou donn tou sipor, an menm tan lo lapar tou Seselwa, mon enplor sa bann Escobar pou retir drog lo market e donn nou pei ek nou popilasyon en sans.

Komans bann biznes prop e servi en pe zot fortin pou ed bann viktim.
Mr Speaker, permet mwan lo non Lasanble Nasyonal, lo nou lekip pou felisit Mr Krishna Labonte dan son nouvo responsabilite koman CEO NDEA.

Mon ti ava kontan osi felisit Mr Ted Barbe avek Mr Romano Songor koman son de asistan.

Nou swet zot tou de bon e nou asir zot non sipor total dan sa travay.

Transform NDEA e anmenn sikse dan zot travay.

se sa ki nou pe dir zot.

Mon osi swete ki napa enterferans, preferans oubyen malis dan zot travay.

Dan menm fason sa size lalkol pe depas nou.


Ozordi Mr Speaker, ou antre dan laboutik e komodite ki annan plis varyete se lalkol.

Eski nou pou zis reste trankil lo la ?

Oubyen eski nou pou bezwen pas lo aksyon konkret ?

Eski i pa ler pou nou met tax baze lo poursantaz lalkol dan en fason pli strik ?

Wi, annou annan en bon deba dan Lasanble Nasyonal parey Mr Faure in propoze e fer tou propozisyon pou nobou konbat sa problenm.
Petet dimoun i devret deza komans anvoy sizesyon kot bann MNA an preparasyon pou sa deba Nasyonal.

Mr Speaker, tou dimoun i bezwen kapab viv dan nou epi.

Sa zafer zis gro pwason ki pou manze in ler pou arete enn fwa pour tou.

La mon anvi tous en pe lo sa size vertical integration.

Spesyalman dan lendistri tourism; kot serten gro operater i krwar ki i zot drwa pou zis zot benefisye menm si zot frer ek ser Seselwa i mor lafen.
Gouvernman pou bezwen annan en nouvo regar lo sa size, a fen ki sa Seselwa ki’n ganny ankouraze pou lev-e debrouye, ki’n pran en loan pou aste en pti bato pou fer ekskirsyon, aste en taxi oubyen antre dan lezot aktivite i kapab li osi ganny en dipen letan sa komodite ki apel touris i vin Sesel.

Nou pti.

E alor i enportan pou analiz byen sa size.


Mon espere ki nou Lasanble i ava annan en bon deba lo sa size osi byento e nou ava kapab fer bann rekomandasyon avek Gouvernman pou entegre dan bann nouvo Polisi.

Sa problenm i vreman for, spesyalman lo zil Praslin e a la mon profite pou felisit bann biznesmenn lo Praslin ki deza pe zwenn ansanm pou form zot Lorganizasyon ki ava ed zot kapab debout pli for.

Mon asir zot tou nou sipor isi dan sa Lasanble.


Dan sa menm lespri, i enportan pou sa size procurement i ganny byen analize.

I annan bokou lenstans kot napa en bon tender process e nou vwar bann dalon ki pe ganny tou biznes e byensir sa i vin ek son koripsyon.

Sa kalite fason gaspiy larzan Gouvernman fodre aret imedyatman.

Fodre en revizyon konpreansiv ki pou anmenn comme bi koup koripsyon.
Servi byen larzan Leta e anmenn benefis pou nou pei an menm tan ki plis Seselwa i ganny sa loportinite pou fer biznes e devlope.

Mon anvi osi azoute ki sa i pou enn bann size ki komite FPAC pou pran li koman en son priyorite sa lannen.

Mr Speaker, la ankor nou bezwen enkilke en nouvo lespri ek etik travay dan nou Seselwa.

Napa nanryen ki pou nanryen dan lavi.

Minis Morgan par egzanp in finalman ganny kouraz pou dir ki ledikasyon pa pou nanryen.

Sa i byen.

Me fodre pa ki nou aret la.


Dan tou lezot domenn osi i neseser pou Seselwa kapab edike a-fen ki i pa tay lwen avek son responsabilite e kit sa swa pou Leta oubyen kominote.

Sa konsep ki politik pou protez ou, fodre ganny eliminen imedyatman dan nou sosyete.

E si tou politisyen - tou politisyen ti pare pou travay pou nou pei, mon plis ki sir ki nou ti ava kapab ede pou aret protez aktivite kriminel e fer nou pep vin en pep responsab.
Si en dimoun i konnen ki i kapab pa donn sa rannman dan travay, me ki i pou ganny proteze nou pa pou avans devan Mr Speaker.

Se sa ki mon apel ‘sa koze direk’ pou nou kapab avanse koman en Nasyon.

Mr Speaker, pandan deba lo Bidze nou’n osi koz bokou lo Bidze lasistans sosyal.

Mwan mon reste en dimoun ki krwar i bezwen annan en bon ledikasyon lo responsabilite sak endividi.

Par egzanp en zenn madanm pa kapab zis fer zanfan e apre espekte ki sosyal ki pou sonny son zanfan.
I nesesit en ledikasyon ki fer li konpran ki fodre ki i rod stabilite dan son lavi avan ki i anmenn en zanfan o monn.

Me sa ledikasyon i osi aplik pou bann zonm.

Akoz apre tou i pran en zonm ek en fanm pou fer en zanfan.
I vre ki sosyete i bezwen pran swen avek bann ki pli feb. Me mon osi krwar ki responsabilite sa ki swadizan feb pou li, nou bezwen donn li responsabilite e li osi i bezwen pran sa responsabilite pou li pa vin pli feb. Mon espere ki nou ava vwar plis diskisyon lo sa size sa lannen e ki sa i ava ede pou nou kapab pli byen planifye nou sosyete ek nou fanmir.

Me zisteman, Tribinal Lafanmir i bezwen bouz en pe plis lo sa size alimoni.
En zonm ki ganny anvoye prizon akoz i pa’n pey alimoni pa benefisye en zanfan.

Ranforsi Lalwa pour ki dan bann tel lenstans sa zonm i ava ganny mete dan en lanplwa e alimoni i ava ganny tire lo son lapey.

Sa i ava ed nou sosyete ; sa i ava ed nou dan nou Bidze Sosyal.

Mr Speaker, mon welcome sa lide pou annan en Minister pour Lafanmir.

Sa ti enn ou lide Mr Speaker, pandan ou kanpanny.

Ou’n ensiste lo la e alor mon anvi felisit ou pou ki sa desizyon ozordi pe ganny materyalize.
Mon esper ki sa Minister i ava kapab anmenn anba son lezel tou bann lorganizasyon ek lazans ki annan pou fer avek zanfan e byennet lafanmir.

Ozordi i annan tro bokou problenm e lefe ki i annan plis lorganizasyon non gouvernmantal ki pe ouver pou sey donn en koudmen, i en lendikasyon kler ki lafanmir Seselwa i dan problenm.

Me selman mon bezwen donn en pti parol kosyon.

Annou pa zis anmenn en novo Minister pou lapenn nou annan enn.

Me annou annan enn ki pou fer en diferans.


Koripsyon pa’n ganny mansyonnen ditou dan Diskour Mr Faure.

E pourtan sa i reste en size ki pe afekte nou pei.

Minis Finans i deklare ki plis ki R900 milyon tax pa ganny anmase.

Sa deklarasyon ti vreman sokan e byensir sa i arive atraver koripsyon.

I vreman ler pou ki nou regard bann ports of entry dan nou pei.

Ozordi nou tann tro bokou zistwar lo kwa ki pase kot Por oubyen Erport.

Containers ki kit Por san ki Lotorite i konnen.


Marsandiz ki pa ganny declare, ensidswit.

Annou met plis lanfaz lo tousala e omwen nou pep i ava ganny reveni ki devret gannyen e nou ava pli byen arme pou lager kont lapovrete ek pri lavi ki kontinyen ogmante.

Sa lannen nou pou osi ranforsi Anti-Corruption Commission.
I deza annan propozisyon pou fer sa lamannman e mon espere ki de ki sa komisyon i ava ganny etabli, travay i ava komanse pou nou regard dan bann koripsyon kot larzan nou pep i dan kont bann endividi olye anba kontrol nou labank santral.

Mr Speaker, anmezir ki nou regard Diskour prononse par Mr Faure, nou bezwen osi aksepte ki i pa’n vreman propoz bokou solisyon pou nou problenm ki in mansyonnen.

Se sa ki’n fer mwan dir o komansman mon larepons ki Seselwa i bezwen aksyon konkret.
Mon bezwen azoute ki serten propozisyon ki in fer.

Nou bezwen regard li pirman koman bann size a long term.

Par egzanp, letan i koz lo ‘tinel’ ant Cascade ek Grand Anse Mahe ; oubyen ant Beau Vallon ek Glacis, mon pa vwar sa koman bann priyorite imedyat.

Mon plito vwar en bon plan pou kontrol trafik dan lavil koman en size irzan.

Se la kot nou bezwen met nou zefor imedyatman.


Me an menm tan ki nou fer sa, mon bezwen dir ki mon pa dakor avek sa lide fer en 3enm lane lo semen Francis Rachel ki pou vedir detri Lesplanad - en Sit Istorik.

Mon’n ganny serten diskisyon avek Mer Lavil Victoria, Mr David Andre ki osi konsernen avek en tel plan e mon’n promet li mon sipor kont en tel proze.
I osi enportan pou nou regarde ki mannyer nou kapab kontrol trafik ki rantre dan Victoria e ki kalite sistenm transportasyon ki ava bon pour nou lavil si nou anvi par egzanp fer li vin en lavil pyeton avek landrwa ver.

Alor tousala nou bezwen regard byen e diskite.

Mr Speaker, Sa size prizon i enn ki pre avek nou leker.

Depi ki enn mon parwasyen ti mor dan prizon apre ki i ti’n servi en peryod son santans Marie- Louise, mon santiman lo sa prizon Marie- Louise ti vin pli negativ.
Apre ki mon’n antann zistwar lasante serten bann kondannen, sa in osi fer mwan konvenki ki sa prizon i bezwen fermen e nou bezwen en lot fason fer keksoz.

Dan mon kanpanny prezidansyel, mon ti deklare ouvertman ki si mon ti ganny elekte, son lannmen sa prizon ti pou fermen.

La ki ou Mr Speaker, ou’n ganny sans vizit sa prizon e fer ou rapor, mon’n ganny sans tann ou pe koz avek lemosyon lo sa size.

Mon kontan pou antann ki sa prizon pou fermen.


Prizon Marie-Louise ti senpleman en move plan, me enn ki ti annan zis pinisyon, san pran kont sa eleman imen dan son ladministrasyon.

Kestyon ki mon pe demande, se akoz esper tou sa kantite letan pou ferm li?

Akoz ki nou bezwen esper Novanm pou nou ferm sa prizon ?

Akoz keksoz pa ganny fer o pli vit posib e sa dan li menm i ava en gran savings pour Leta ?

Mon pe demande ki o-pli vit posib en tel desizyon i ganny pran, definitivman avan Zen sa lannen.
Me Mr Speaker, mon pa pou zanmen kapab oubliy sa lekspresyon ki ou servi letan nou ti an dyalog avek Mr Faure, State House.

Letan ou ti a pe koz lo ki mannyer pwason i ganny transporte sorti Mahe pou nouri bann prizonnyen e ou ti dir, ‘’this is like sending snow to the Eskimos.’’ Mr Speaker, lo lot kote i kler ki Montanny Posée sa prizon osi i bezwen pas dan en transformasyon profesyonnel.
Sa lenstitisyon pa kapab kontinyen parey i ete ozordi kot drog i rantre an-abondans, prizonnyen pe ganny Hepatitis C, sitwayen pe ganny menase atraver koud telefonn e dimoun lo rimann i trouv zot pe pik Eroin.

Mon welcome sa deklarasyon Mr Faure ki aksyon imedyat i bezwen ganny pran laba pou retourn li koman en lenstitisyon koreksyonnel e non pa sa ki i ete ozordi.
An plis ki sa, kondannen i merit ganny posibilite pou zot fer serten travay ki ava permet zot ganny en reveni, ki an retour i devret ed zot akonplir zot responsabilite, tel ki; pey zot alimoni, zot loan, ensidswit pour ki zot pa ava perdi tou zis akoz zot dan prizon.

Mr Speaker, mon pou siport tou progranm ki pou anmenn reform dan nou sistenm ledikasyon.

I enportan ki sa partenarya ant etidyan, lekol ek paran i devlop dan en fason pros e ki tou i konpran kanmarad.
I neseser ki tou paran i konpran byen e la ankor enn fwa mon pe koz direk ; ki paran i konpran byen ki lekol i pa en mwayen adopsyon, kot ou renons tou ou responsabilite pou ou zanfan e responsabilite ladministrasyon lekol.

E ki ou paran, ou sel responsabilite se pou ou vin zour sa ansenyan, ensilte tou dimoun kan problenm i avek ou e lafason ki ou pe elve ou zanfan.
responsabilite sa ansennyan ek li vin fer Ansenyan osi, avek management lekol i bezwen zwe byen zot rol e pa krwar ki zot kapab fer sa ki zot, zot anvi.

Nou bezwen Mr Speaker, retourn disiplin dan nou lekol afen ki tou nou zanfan i kapab profit egalman avek bi ki sa ki for akademikman oubyen annan talan vokasyonnel i ava bouz pli devan dan lavi e donn nou pei talan neseser e sa etidyan li menm i ava vin en adilt responsab dan konstriksyon nou pei.
Letablisman bann legzanmen i ava determinen ki mannyer en etidyan i kontiny son parkour ledikasyon i enportan.

Pou met bann zanfan ki pli bon akademikman ansanm pou senpleman lev standar, ogmant konpetisyon ki pou annan comme bi, prodwi meyer rezilta e la mon trouv Regina Mundi Convent avek Seychelles Collage ki pe retournen e ki’n prodwir ou, Onorab De Commarmond, Onorab George, mon menm e bokou Manm dan sa Lasanble.
Sesel i bezwen bann meyer rezilta ki ava permet nou ganny bann profesyonnel, ki a son tour i ava koup lakantite etranze ki ozordi pe pran lanplwa ki ti devret pour Seselwa.

Mr Speaker, fodre nou fer atansyon ki avek sa nivo lapey ki nou bann profesyonnel pe gannyen ozordi, nou pa trouv nou avek plis Seselwa ki pare pou kit pei e al rod en meyer lavi deor.

Letan nou ti swiv deba lo Bidze, mon ti soke pou antann lapey en profesyonnel avek 2 Masters kot SFA, en minimonm R10 mil.
Si nou anvi atir e gard Seselwa, i pou enportan pou Departman Ladministrasyon regard byen dan reminerasyon ek benefis nou bann travayer.

Mon espere ki letan en Civil Service Commission i ava ganny etabli pli tar sa lannen, enn bann latas enportan ki zot pou bezwen fer se en revi total lo striktir saler dan Gouvernman e byensir sa i ava annan en lenfliyans lo Sekter Prive.
Zisteman Mr Speaker, en lot size enportan i ava posibilite early retirement a laz 55an pou bann dimoun ki’n travay dan en landrwa pour plis ki en serten kantite lannen, dizon 30 a35an anba byensir bann kondisyon spesifik.

Mr Speaker, Mr Faure in koz lo en dezyenm kab soumaren pou donn bann meyer servis internet.

Mon konpran son largiman, me malerezman mon pa konvenki ki problenm servis i zis avek kab ozordi.
Si zot ti servi sa ki nou annan byen, sa nivo fristrasyon parmi nou pep ti pou redwir e dimoun ti ava santi ki zot pe ganny valer pour zot larzan.

Malerezman la pour le moman, sa i pa le ka e nou pa tro sir ki Gouvernman pe fer ansanm avek bann operater pou rezourd sa sityasyon.

Seselwa i anvi aksyon.

Promes en dezyenm kab pa adres son problenm ozordi, me i plito fer li kapab vin pli fristre.

Mr Speaker, dan LDS nou’n fer en kantite propozisyon depi ki nou pe rankontre avek Mr Faure.
Mon bezwen dir ki en kantite sa bann propozisyon in ganny aksepte e fodre ki sa i ganny rekonnet.

Serten bann propozisyon pour lamannman Konstitisyon pou konsern serten sa bann size ; sa i enkli lamannman Lartik 55 Konstitisyon konsernan ‘Pas Baton.’ Pou nepli annan en tel provizyon.
Size CAA ek Komisyon Elektoral, ki ava vwar sanzman konpozisyon sa bann lenstitisyon e lamannman Seksyon 4, SBC Act lo lapwentman Board SBC, i ava ede pou nou ganny en SBC pli endepandan ki deservi piblik dan en fason enparsyal an donnen bann pwennvi divers.

Nou osi nou pou anmenn serten morso Lezislasyon koman Private Members Bills ki ava ede dan fer agrandi nou demokrasi e ranforsi laliberte nou pep.

I deza annan 4 ki pou ganny debat o-komansman Mars.
Lalwa lo akse avek lenformasyon pou en morso Lezislasyon tre enportan, parski i pou permet tou Seselwa annan pli gran akse avek serten lenformasyon, spesyalman sa ki konsern li.

Dan sa menm lespri, lamannman dan Anti-Corruption Act i ava fasilit travay sa komisyon dan son lalit kont koripsyon.

Mon’n nonm serten sa bann laspe travay pou montre ki ozordi dan nou pei, Lasanble Nasyonal, avek sa mazorite LDS pe travay dan en fason serye.
E nou pa pe gard sa travay zis isi pandan zour ki nou zwenn parey ou’n fer resorti Mr Speaker.

E dimoun i war nou lo SBC.

Pandan Recess, plizyer komite in kontinyen zwenn e travay in kontinyen.

Koman Tyermenn 3 Komite dan Lasanble, mon anvi enform lepep Seselwa ki Komite Finans ti zwenn avek Minister Tourizm ek STB pou adres size zot Bidze.

Letan nou rezwenn pou diskit sa size, nou ava enform zot lo serten dekouvert e ki aksyon nou pou propoze.
Komite lo Laverite ek Rekonsilyasyon Nasyonal i annan lentansyon entansifye son travay pandan mwan Mars, Avril ek Me.

Pour ki lafen dimwan Me, nou pou prezant nou rapor pour laprobasyon Lasanble avan prezant li avek Mr Faure.

Nou espere ki deswit apre, sa Komisyon Nasyonal i ava ganny formen e dimoun i ava kapab vin donn zot levidans pou nou kapab kouver sa sapit dan nou listwar e avans devan ver Linite ek Rekonsilyasyon.
Lo lot kote, Komite ki konsernen avek bann zil in fini annan en premye rankont avek IDC e a parti Sanmdi, nou pe komans vizit bann zil pour nou vwar ki bann plan e ki pe arive e sa apre nou ava prezant nou rapor devan Lasanble pou regarde dan ki direksyon nou pou ale.

Alor parey zot vwar, nou Lasanble pe pran son responsabilite e atraver sa, nou vreman anvi konsolid li koman ou Lasanble, kot ou ava santi ki ou vreman annan par ladan.
Parey tou Seselwa i konnen, malgre bann lesey pou kondann sa Lasanble, spesyalman akoz Bidze pa ankor aprouve, nou ti fer sir ki anba Lartik 155 nou Konstitisyon, ki en rezolisyon pou aprouv R2.7 bilyon ti pase pou asire ki tou travay Gouvernman i kontinyen ziska ki Bidze i ganny aprouve.

E si sa bann zournalis ki ti pe demann Mr Faure kestyon yer swar ti pe vreman swiv sa ki pe pase dan nou Lasanble, zot pa ti ava gaspiy son letan pou sey demann li sa bann kestyon enbesil.
Tousala i fer serten dimoun fristre, me mon senpleman anvi dir ki nou en Lasanble serye, ki konn son responsabilite, ki pe travay pour Seselwa e ki pa enterese zis vin score pwen politik.

Avek en tel lespri matir, mon espere ki nou pou osi sanz politik dan Sesel e fer nou pep konpran ki se bann progranm politik ki pli enportan ki zis lensilt.
Mr Speaker, dan bann deba lo Bidze, tanzantan nou ti koz lo CSR tax, spesyalman an sa ki konsern bann lakonpannyen paraetatik, tel ki SEPEC, STC ek lezot La ankor enn fwa, mon santi ki nou lavwa in ganny tande.

Me mon bezwen eksprim mon dezapwentman total akoz dapre Mr Faure i selman a parti le 1 Zanvye 2018 ki sa kontribisyon, sa tax pou al anver progranm Gouvernman pou konstri lakaz.

Mon demande ankor enn fwa ki sa i ganny revize e ki sa i komans ganny fer imedyatman.
Si sa pa arive, mon pou kapab senpleman vwar sa koman en mannev politik pour ki bann Lorganizasyon tel ki Jj Spirit Foundation i kapab kontinyen benefisye parey zot ti a pe fer dan lepase san okenn kontrol.

Nou pou met nou lipye ater lo sa pwen e nou pou ensiste lo en revizyon sa dat imedyatman.

Si nou komans an 2017, letan nou’n ariv an 2018 pei i ava deza annan en bon fon ki ava permet progranm konstriksyon lakaz demare san okenn lobstak.
Parey mon’n dir Mr Speaker, sa pou en gran size deba dan prosen rankont avek Mr Faure padan ki nou regard mwayen Lalwa pou fer li arive.

Anliny avek sa, mon osi dezapwente ki mon pa’n tann nanryen an sa ki konsern plan Gouvernman an-relasyon avek Green Island Construction Company pou bann proze konstriksyon ek lenvestisman.
Nou tou nou ti soke pou antann sa swadizan Private Public Partnership, me ki ofet sete Gouvernman avek enn son prop lakonpannyen e ki mannyer olye vwar pri konstriksyon desann, nou ti vwar li egzorbitan.

Lo sa pwen Mr Faure pa’n ekout nou ditou e fodre nou fer nou lavwa ganny tande.

Nou bezwen ganny en keksoz kler akoz pour lemoman i annan bokou dout, spesyalman ki zot osi zot kapab donn zot CSR Tax e nou pa konnen lekel ki zot pe donnen.
Mr Speaker, letan mon pe al ver lafen mon anvi dir ki Mr Faure in koz lo sa moratorium lo konstriksyon gran lotel.

Mon anvi fer en pwen, en pwen tre kler menm si mon pa ankor vwar lalis bann lotel ki’n ganny aprouve avan ki sa ti ganny fer, mon pwen i tre senp.

An sa ki konsern Grand Police, nou pou ensiste ki okenn lotel pa ganny konstri laba e ki sa morso nou Patrimwann i ganny garde dan son leta aktyel.

Vyerz e natirel.
Vyerz e natirel.

Mon espere ki nou demann pa tonm lo bann zorey sourd, akoz sa pou annan son konsekans advers lo nou labote natirel.

Mr Speaker, vreman parfwa nou santi nou pe ferm kazo apre ki lyon in fini sove.

Sa ‘ban’ ki’n ganny anonse lo leksportasyon nwa Coco de Mer i bezwen ganny byen analize.

Mon dakor ki son model aktyel pa pou kapab kontinyen.

Mon konnen ki serten dimoun selman ki ti a pe byen pase e fer milyon tandis ki Gouvernman ti a pe selman ganny detrwa roupi.
Sa ti en lot form koripsyon parey tou dimoun i konnen e ti enkli bann dimoun lo pli o-nivo leadership nou pei.

Me mon krwar ki i ti pou bon pou fer en letid e regarde si sa leksplwatasyon pa ti kapab ganny fer pour ki Praslin Development Fund ek pei an zeneral i benefisye.

An dot mo, ranvers rannman an faver pei.

Sirman i kapab annan dimoun ki ava fer en biznes prop, dan latransparans kot pei i ava benefisye.
Mr Speaker, Sesel i bezwen komans rekonpans son sitwayen ki montre kouraz e vin bann legzanp dan lo kominote.

Mon kontan vwar ki diferan sekter i komans fer sa.

Me eski i pa ler pour nou annan en Award Nasyonal?

Mon dir wi.

Pran par egzanp Mr Speaker.

Maurice.

Zot in devlop en Award ki zot apel Order of the Star and key of the Indian Ocean.

Zot rekonpans zot prop sitwayen me osi bann dimoun an deor.

Langleter i annan sa ki pour li.


Sa ti ava permet nou rekonnet dimoun ki fer bann travay distenge pour nou pei, oubyen ki montre kouraz egzanpler e la mon mazin par egzanp nou frer Aubrey Jacqueline.

Lannen pase le 15 Out ki ti sov en pti garson e ki ti tenir e son temwannyaz ti tous nou leker.

Mon mazin Mr Luc Grancourt ki letan son bato ti koule i ti annan sa kouraz pou li sov tou sa bann dimoun.

Sa bann kalite dimoun ti ava kapab ganny rekonnet lo nivo Nasyonal.
E alor lide Mr Speaker, se pour nou valoriz Seselwa, me an menm tan letan nou annan viziter enportan, par egzanp en Sef D’eta ki vin lo en vizit ofisyel, koman en zes lanmitye, zot osi zot ti ava ganny dekore.

Mr Speaker, letan mon pe terminen, mon bezwen eksprim mon apresyasyon pour tou bann dimoun ki’n kontribye pou anmenn en nouvo lespri dan nou pei Sesel.

Nou pe reisi retir lafreyer dan nou pep e fer zot konnen ki koman sitwayen sa later beni, zot annan drwa ek responsabilite.
In en travay long, difisil e riske.

Mon konvenki ki si sa eleksyon 2016 pa ti’n donn sa rezilta, nou ti pou ankor dan lafore pe rod direksyon.

Ozordi Leta nou Nasyon in sanze e fodre zanmen nou retourn an aryer ankor.

Nou direksyon se devan avek bokou kouraz.

I annan bokou travay ankor pou fer.

Me nou determinen e alors lafors ki dan nou pep pou permet ki Sesel, Touzour Sesel, i sorti premye.

Mr Speaker, mon’n aprann ki dan lavi fodre ki premyerman ou bezwen krwar dan serten prensip.
Sa se ou lafwa ki donn ou en fondasyon solid.

Pa zanmen vwale kot sa bann prensip i konsernen.

Reste atase avek zot.

Pa konsider ou koman en komodite.

Donn sa ki ou annan pou devlopman ou kominote.

Pa les lobstak fer ou divage e perdi direksyon.

Tenir, menm si sa misyon i paret enposib.

Se sa kouraz ek sa determinasyon ki pou anmenn ou dan sa por.

Vann swet, siklonn, loraz, zekler i kapab frap ou, me sa ki tenir ziska lafen ki raport laviktwar.
Lazenes Seselwa, avek zot rev, travayer Seselwa avek zot kouraz, Seselwa an retrete, avek zot lasazes, mon envit zot tou pou ede dan transformasyon nou sosyete.

Demen pou tro tar.

Annou fer li ozordi.

Annou les nou Bondye beni nou pep ek nou later e annou permet li nou Bondye tou pwisan pou donn nou sa kouraz pou ‘Pa Zanmen Les Tonbe.’ Mersi bokou.

(APPLAUSE) MR SPEAKER Mersi Onorab Leader Lopozisyon e prezan mon a donn laparol Onorab De Commarmond.

Leader of Government Business.


MR SPEAKER Mersi Onorab Leader Lopozisyon e prezan mon a donn laparol Onorab De Commarmond.

Leader of Government Business.

HON CHARLES DE COMMARMOND Mersi Mr Speaker.

Mr Speaker, koleg Manm Lasanble Nasyonal, Pep Seselwa, bonzour.

Mr Speaker, mon byen kontan pou nou kapab nou Lasanble e pou mwan personnelman komant lo Diskour Leta Lanasyon Prezidan nou Larepiblik son ekselans Prezidan Danny Faure.
Sa voyaz, nou’n vwar klerman ki nou Prezidan in vin devan nou avek tout lonnekte e in fran avek lepep.

Set en Diskour ki in fer kot in met Leta Lanasyon dan son lanpler e in dir nou kote ki i santi bann problenm i ete dan nou pei.

Lo nou kote nou welcome sa diskour.

Nou welcome son bann lide, son bann pwen ki in fer e nou annan en pe keksoz pou nou azoute.
Nou remarke seryezman ki Prezidan Faure in gard e in swiv bann prensip e progranm nou Parti ki nou isi nou’n debout for lo la e ki bann prensip ki nob.

Bann prensip ki bon pour lepep Seselwa.

Lefe ki in gard sa pou diriz li dan son fason panse, dan son fason fer e dan son bann pwen ki in met devan, mon vwar poudir nou kapab siport li dan sa fason e promot e donn li koudmen pou rod solisyon pou sa bann keksoz.

E nou vwar osi en kantite pwen.


En kantite pwen ki nou isi, ler mon dir nou isi i vedir bann manm Parti Lepep dan Lasanble pandan plizyer lannen nou’n dir en kantite sa bann keksoz.

Me kote problenm i été ?

Nou kapab poz nou lekor kestyon.

Si lontan nou pe dir, in annan bann moman letan osi kot in annan Lopozisyon dan Lasanble.

Kot Lopozisyon osi in donn koudmen pou dir me i pan ganny ekoute.

Kote problenm i été ?

Avan mon vin lo kestyon kote problenm i ete.

Mon anvi osi fer nou reflesir en pti pe.


Nou dan nou pei nou sorti lwen nou.

Ti annan bann sanzman all along.

Lontan nou ti konplent ledikasyon pa tou dimoun ki ti annan, lakaz pa tou dimoun ki ti annan.

Devlopman pa tou ki ti benefisye ladan.

Ti annan en bann problenm.

Prezan letan nou’n sanz tou sa.

Kote, konmsi kote prezan nou ete.

Eski sa ledikasyon ki ozordi nou annan i pa fer nou vwar pli lwen devan nou ?

I fer nou reste dan sa problenm ?


Konmsi mon pe poz sa bann kestyon pou fer nou reflesir.

Ler nou Prezidan i koz lo problenm lafanmir, problenm drog, problenm lalkol, mon pe demann mon lekor en kestyon.

Lekel ki dan lalkol, lekel ki dan drog ?

Zis en kalite dimoun.

Be nou pa’n edike pandan sa letan ?

Mon oule dir ki dimoun ki edike mon vwar zot osi dan drog.

Alor sa problenm konmsi mon oule dir i pli gran ki nou, i depas nou.
Se sa rezon ki nou, nou Lasanble nou annan en rol kardinal, mon dir en rol kardinal akoz i en rol for pou nou zwe pou donn koudmen Egzekitiv - koudmen nou Nasyon pou reflesir pli devan pou permet rod solisyon permanan pou nou bann problenm.

E la mon kontan lapros Mr Faure in pran, ki nou Prezidan in pran pou kapab rod ansanm ek nou sa solisyon permanan.

E solisyon permanan Mr Speaker, nou bezwen pran bann desizyon radikal.

Les mwan vin kot mon ti pe sey komanse, lo kestyon sa bann desizyon.
Sa bann problenm ki nou annan.

Nou isi parey mon’n dir, nou’n dir sa bann keksoz depi tou sa letan, me akoz pa’n ganny fer.

Le kestyon i la.

Akoz pan ganny fer ?

Eski napa striktir vreman ?

Eski dimoun ki pa’n ekoute ?

Eski Leadership ki pa’n swiv ?

Kote problenm i été ?

Eski Lasanble li menm, in pa’n pous ase ?

Bann lezot lenstitisyon, zot rol.

Mon pou retourn ankor en pti pe an aryer pou fer nou realiz lo sistenm ledikasyon.

Mon pran Kolez ek Kouvan, in ganny mansyonnen dan nou Lasanble ozordi.
Me sa kestyon Kolez ek Kouvan, nou pa bezwen retourn li nou ozordi nou.

Mon asire poudir Larelizyon Katolik i pa pou oule al manage tou sa bann zafer ankor ozordi.

Sepa si pou kapab annan sa kapabilite pou fer li.

Me selman i annan keksoz ki ti bon dan sa bann lenstitisyon.

Mon mwan issue se ki ozordi nou Minister Ledikasyon i bezwen pran sa bann keksoz dan nou sosyete, dan nou past ki’n bon e kontinyen servi li.
Si i ti bon pou nou dan sa letan, bann ki ti Kolez – Kouvan, be then serten keksoz i kapab ganny fer pou benefisye nou pep ozordi.

Sa i en pwen.

Lot keksoz se ki tou sa bann pwen ki Prezidan Faure in fer sorti, i bezwen ganny enplimante.

Mwan mon problenm se lekel ki pou enplimant sa bann pwen ?

Mon’n dir taler, en kantite keksoz nou nou’n dir.

Me pa i bann Minis, pa i bann Sekreter Prensipal ?

Ou pran ou taler, ou’n ganny mansyonnen portre Prezidan dan bann biro.
Oule dir mwan fodre Prezidan Faure i dir tir portre Prezidan Michel, nou former President dan bann biro ?

Be pa tou dimoun i konnen poudir eleksyon ti pase e apre nou Prezidan Michel in sorti, in dir i pe ale, in resigned, me pa tou dimoun i konnen sa ?

Me sa bann Minis, sa bann CEO, sa bann Sekreter Prensipal, pa okouran sa ?

I pa servi son lespri poudir be la i annan en nouvo Prezidan.

Tire, i kapab kit vid si i oule.

I kapab met nou Crest.

I kapab met portre Prezidan Faure.

Nenport kwa.


Me i kler.

Konmsi pou mwan, la mon pa kapab konpran.

Eski fodre Prezidan Faure ki vin dir sa.

Sa pou mwan dan li menm i montre kalite nou sistenm, nou Gouvernman, nou mindset ki mannyer i ete dan sa pei.

Nou kapab tous en kantite pwen, nou pou retourn back lo sanmenm sa issue mindset.

Mwan, mon a donn en lot legzanp, en lo pwen.

Koz lo prizon.
Koz lo prizon.

I kler, ou ti dir mwan Mr Speaker, letan ou ti pe al Prizon Marie-Louise, ou bezwen al get en kou, be prizon letan nou’n kondann en dimoun - lontan ou vwar Mr Doway.

Nou ankor mazin Doway nou.

Mr Doway, prizon ou travay e letan ou sorti pa sosyal ki pou donn ou en larzan.

Ou ti’n travay, ou larzan ou’n fer dan prizon i pa pey ou parey, me selman ou annan….

Pa ti en bon pratik sa, akoz ki nou ti bezwen sanze ?

Annou revwar, si i en ti en bon pratik, annou met li.
Sa i a tir presyon lo sosyal.

I a fer ki sa dimoun letan i sorti i sorti dan prizon i konnen i annan en pti kondyou la.

Sa i ed li pou rekomans son lavi.

An menm tan, si i annan son alimoni ou bezwen fer li travay e tir son alimoni laba.

Pa kapab letan i al dan prizon, prezan son madanm li i pou al devan Sosyal poudir vwala, mon piti son papa i dan prizon.

Sosyal konmsi ou ti fer piti ek Sosyal.

Prezan Sosyal li i pou bezwen donn ou alimoni pou sa piti.
Mon krwar mwan, nou bezwen obliz bann dimoun pou ale, si pa konnen lekel paternite, lekel papa, ale fer DNA, sa nou ava ed li.

Fer son DNA, nou a konnen li papa.

I a bezwen travay laba e i pey son alimoni.

Lot pwen pou kestyon prizon.

Nou konnen i annan bann dimoun ki’n vole ki al dan prizon.

E letan gard i tyonbo li.

Letan in ganny kondannen i konnen i ti vol tel keksoz pou tel dimoun.

Be ou bezwen fer li travay dan prizon, i rann sa keksoz.

I bezwen rann.
I bezwen rann.

Mwan mon krwar koumsa i pa kapab zis konmsi vole, i al dan prizon apre i sorti happily ever after.

I bezwen travay e rann sa ki in pran, sa ki in vole pou bann dimoun.

Mon krwar mwan sa i bann keksoz ki i bezwen o pli vit posib.

Si vreman nou anvi vwar sanzman dan prizon, sanzman dan lafason prizon i ganny administre, serten sa bann keksoz i bezwen vin vitman sa.

Pa kapab esper lafen lannen.

Pa kapab esper ankor detrwa lannen.


I annan keksoz ki kapab ganny fer vit dan nou pei, let us do it quickly and now.

Mwan mon krwar koumsa.

Me selman, i annan osi serten lezot pwen.

Mon pran sa kestyon akse lo lans par egzanp.

Mon pa oule al fer en soz lo la.

Me selman ler mon’n get serten portre dan serten magazin ki’n sorti, lo Facebook tousala, mon poz mon lekor en kestyon.

Si en akse in blok en lans en konparezon dan sa fason, i pa kapab son met zis in vini fer koumsa a son plezir.
I annan en fason fer ki ou bezwen pas atraver Planning.

Be Planning i responsab.

Oule dir mwan Minis in pran Seksyon 10 ?

I kapab.

Minis in bypass Planning, in servi Seksyon 10.

I kapab donn permisyon li pou konstrir.

Me konmsi kot i sorti sa Minis ?

Dan Gouvernman ki la.

Ok ?

Be konmsi e sa Planning osi tou sa Planning Authority.

Be konmsi, me zot lespri i pa dir zot e zot konesans i pa dir zot poudir i annan en Lalwa ki anpes ou konstrir lo lans koumsa dan sa fason ?
Kantmenm ou pou servis Seksyon 10 an konparezon.

Ouswa whoever ki’n desid sa, me son lespri pa i dir li poudir sa i vreman kont Lalwa ?

Si ou ti a pe dir mwan ou ti pe fer en keksoz ki ou ti dan konteks Lalwa, ou dan konteks Konstitisyonnel, mon ok mwan.

Ou’n fer li dan sa fason.

Me selman la i kler.

Akoz ki nou fer li ?

Akoz ki nou fer li pou fer ki nou Gouvernman apre ouswa nou Parti ouswa nou Prezidan, apre i ganny mal gete konmsi.

I annan problenm ek dimoun ki annan responsabilite dan pei.
Dan sa bann landrwa ki nou’n donn zot responsabilite, i annan problenm ek zot, zot pa pe egzers zot responsabilite, korekteman.

E mon krwar la i annan problenm.

E letan mon pe dir sa i fer mwan pe mazin dan lagon la kot Eden Island.

La mon vwar en devlopman in stop.

Nou donn permisyon pou konble, nenport kwa - nenport ki moman, nenport ki fason.

Selman Cascade kot nou bezwen landrwa pou konble.


Ki dimoun Cascade, sa senp dimoun i napa en landrwa kekfwa i reste en pti pe pli o i napa landrwa pou met son transpor.

I dir be nou a konble en pti bout nou a kapab met nou transpor la.

Sa Planning i a trangle ou i a dir ou non pa posib, pa isi, pa laba.

I pa oule disilt lagon, be selman i oule proteze.

Be ou pou protez kwa ?

Ou pa oule disilt ou konnen ki pou arive ?

Mr Speaker, ou en syantis ou osi.


- ki pou arive, i pou konble son lekor li menm avek lannen.

Me nou bezwen vwar en fason pou nou manage sa bann landrwa pli byen.

Be mwan mon pa konpran serten keksoz, ki mannyer serten dimoun dan pozisyon, i pe reflesir dan nou pei e zot pe met an egzekisyon serten keksoz ki fer nou ganny mal gete.

Mwan mon dir sa e mon dir fran mon osi, nou bezwen sanz nou latitid vizavi sa bann keksoz.
Mr Speaker, mwan osi mon pe koz koumsa e mon pe lev sa bann pwen akoz i bann keksoz ki pe fatig nou e ki pe met nou an retar.

Lo sa pwen mon anvi osi dir ki nou Lasanble avan, Senkyenm Lasanble.

En kantite pwen nou’n anmennen pou sanz keksoz dan nou pei.

Par egzanp pran sa kestyon kot nou pou donn permisyon en dimoun ki annan son later pou li kapab subdivide son later pou ed son zanfan.

Nou’n anmenn bann propozisyon poudir Planning revwar son Polisi vizavi sa.

Sa ki nou apel density issue la.


Be tou dimoun i konnen.

I dir ou wi, i vwar problenm.

Mon’n demann zot laba kot Planning.

Zot vwar, sa ki ansarz Planning i vwar li.

Minis osi i vwar li, i dir ou wi en bon pwen sa.

Selman zot pa fer, zot pa fer.

Fodre Prezidan i dir, ou kwa?

Mwan mon oule dir la, mon oule lans en lapel pou ki serten keksoz ki kler, serten Polisi ki bezwen ganny sanze, annou sanz li la.

Annou pa esper demen bomaten.

Fodre nou annan legzanp ankor Mr Speaker.

Ou pran ou Praslin.
Ou pran ou Praslin.

Praslin si ou annan en pti lotel la, pti letablisman, ou napa drwa annan car hire lo ou non – lo non sa lotel la.

Ou bezwen met li lo en lot non.

Non ou piti, lo non mon pa konnen kwa.

Pourtan i annan 3an, pe al lo 3an la Gouvernman dan Cabinet in deside, in dir sa fodre arete.

Mahe li lot fason li.

Mahe ou kapab fer.

Ou kapab met lo menm lenstans.

Konmsi la Praslin, mon konpran ler zot ti pe demann zafer repiblik Praslin, mon kapab konpran sa.
Be Mr Speaker, be Cabinet in donn desizyon.

Be nou pa fer ?

Be mon pe konpran ziska la ki mon pe koz ek ou la, i ankor koumsa.

Be i annan problenm avek legzekisyon bann keksoz e sa i fatig nou e sanmenm sa ki fer dimoun fristre.

Prezidan Faure, in koz en bann zoli keksoz.

Tou dimoun in kontan.

Pou mwan sa mon dir it’s a people’s speech.

Sa ki in koz i tous lepep Seselwa, i dan benefis e lavantaz lepep Seselwa tou sa ki in dir.

Me prezan lekel ki pou enplimant sa ?


Si nou kontinyen avek sa latitid ki mon pe eksplike, sa bann keksoz pou reste zis lo papye.

Sa bann pwen i pou reste zis lo papye e i pa pou ganny egzekite.

E la nou pe lans en lapel.

Nou Lasanble i lans en lapel e i dir avek Gouvernman, bann Minister, bann Departman silvouple al fer keksoz pou keksoz marse.

Ale al egzekit sa ki Prezidan pe dir la.

i annan keksoz e Prezidan in dir fer lavi dimoun fasil.

Annou fer lavi fasil.

Ou pran ou Licensing Authority.


E la nou kontan i annan en nouvo CEO laba e li osi i vwar bann pwen ki bezwen sanze.

Bann Polisi ki bezwen sanze.

Ou pa kapab annan license pou loto, pou enport loto ek license pou enport moter menm parey.

Mon dakor tou lede i annan larou, tou lede i annan en masin avek.

Me selman ou bann kondisyon pa kapab parey.

Par egzanp ou bann deposit ki ou bezwen annan, pa kapab parey.
Ou pa kapab dir mwan ou bezwen annan en deposit sepa 600mil pou loto e pou moter i bezwen parey.

Nou bezwen revwar, i annan serten keksoz ki kler, ki evidan.

Be fodre met legan parey nou dir an Kreol pou fer sa bann sanzman ?

Prezan sa ki vini, ler zot pa fer, ou ganny ou prezan Lopozisyon.

Ou lontan ou pe dir ou.

Prezan li Lopozisyon i vini, ler i dir prezan i vin en presyon.

Ki zot fer epi, Lopozisyon i pran kredi.

Mon dir sa koumsa akoz i pas koumsa.

Ou konpran.


E la -be mon pe dir onnet mwan, mon pe fran mwan.

E la se sa mon pe dir ; dan Gouvernman, dan Egzekitiv la, Dan nou ladministrasyon piblik, nou bezwen sanz nou mindset pou revwar keksoz lot fason e mwan sa kalite latitid mon pa dakor avek e mon oule ki vreman, vreman zot sanze pou fer pei avanse e non pa pou zot azanda personnel.

Lo sa pwen i fer mwan osi get detrwa keksoz dan nou pei.
Nou’n fer en kantite devlopman Mr Speaker, nou lekonomi in grandi nou.

Nou’n ganny s aki nou apel economic growth.

Pandan plizyer lannen e i pe kontinyen grosi en.

Nou’n fer miting avek tou bann lenstans, menm IMF, Word Bank in vini, i dir ou, zot osi zot vwar - Sesel pe grow economically.

Me si i pe grow, Seselwa i bezwen, parey mon’n dir toultan mon annan par ladan.

I bezwen vwar li pe benefisye, pe gannyen.

Me la i annan keksoz ki pa pe aziste byen.


Minister Ledikasyon i bezwen kree sa dimoun pou kapab travay dan sa lekonomi.

Akoz la i annan bann challenge la ki vini la.

lekonomi i grandi, nou’n privatize.

Nou’n liberalize.

Ou pe vann bann shares.

Eki ou pe vann ?

Be si ou annan en pep li, i pa’n pare li pou li aste share.

I pa’n pare pou li travay dan sa lekonomi.

E li i pa pare pou li envestir dan sa lekonomi e ou pa kree sa lanbyans e sa sityasyon pou li epanouir li osi, ki ou pou fer ?
Ou pou vwar etranze zisteman ki pou vini, i pou pran sa ki ou, ou pe met devan e li i pou ale avek e nou, nou pou reste deryer.

Alor la mon pe lans en lapel ek Gouvernman, enn.

Gouvernman i bezwen revwar sa fason ki i pe pey dimoun.

i pa kapab pe pey travayer ki annan Degre konmsi i pe pey labourer.

Mon dir li koumsa akoz i kler i koumsa ozordi.

I bezwen sanz son mindset li osi Gouvernman, DPA i bezwen revwar son fason ki i pe azir.

DPA i bezwen vwar li osi sa progre ki nou fer.


I bezwen vwar poudir etranze letan i vini, i pe ganny plis larzan.

Son kondisyon i plis ki sa Seselwa avek menm Degre ouswa menm ki li sa etranze i mwen kalifye ki nou Seselwa.

E alor la i bezwen annan sa lazistis.

E mon asire mwan, si sa Seselwa i ganny peye korekteman i pou kapab fer en pli bon travay dan son lekonomi.

I annan en lot problenm.


Pa kapab dan sa sityasyon kot nou pe enport travayer etranze e ou annan dimoun ki sorti dan ou sistenm ledikasyon ki pa pe travay.

La letan mon pe koze, mon pe mazin detrwa manrmay Cascade, senn dimoun, zenn marmay - i annan ki’n sorti dan lekol, ki kalifye pou vin en plonber, me kot i al rod en travay, PUC partou i dir li fodre i annan leksperyans.

Be i fek sorti lekol li, ou konpran.


I kalifye laba kot lekol kot i train plonber, i fer ou vin plonber, prezan la i bezwen al travay pou li annan leksperyans.

Nou Gouvernman i bezwen imedyatman - e la Minister Lanplwa avek Minister Ledikasyon i be zwen fer ki tou manrmay ki sorti lekol ki letan i fini graduate i ganny en travay.

I bezwen annan travay la, si nou pe enport sa ta etranze la, i bezwen annan travay pou tou Seselwa ater la.
E alor nou bezwen rod en fason pou tou sa bann zanfan antre dan travay.

Kantmenm i ava tanporer ziska ler i a ganny sa ki li i anvi, me i bezwen travay.

Pa kapab etranze i vini, li i pe travay e ou Seselwa li i pa pe travay.

E la mon demande ki imedyatman aksyon i bezwen ganny pran lo la.

Nou bezwen fer sa zanfan antre dan lemonn travay sansan tou sa ki nou pe koze pou li pran responsabilite, pa pou kapab.

Ou pa donn li en travay ou pa kree kondisyon pou li travay.

Ki oule i fer ?
Ki oule i fer ?

La i ava annan tantasyon, la i ava al dan keksoz ki pa fodre fer.

E nou, nou bezwen alor don li koudmen.

Letan mon pe dir tou sa, dan sa lekonomi ki nou pe dir i pe grandir e i annan en keksoz ki apel responsabilite osi.

Seselwa i paret la, serten dimoun, mon bezwen felisit zot.

Bann ki pe travay for, bann ki pe fer bokou.

Be i annan lot ki pa fer much.

I annan dimoun ki pa pe pran responsabilite across the board.
Dimoun i pa kapab, i oule sa mantalite parey avan, kot i asize e i krwar sosyete i pou bezwen fer tou pou li.

Mon krwar la i bezwen bouz devan, i bezwen pran responsabilite li osi.

Akoz sansan sa devlopman ki pe arive, sa economic growth ki pou arive, li i pou napa par ladan akoz li i pe prefer pou reste deryer pou deside al dan son drog, dan son lakol, pa pran responsabilite, zis mont lo Facebook kritike an mal e… -Ou konpran ?
Alor mwan mon krwar Mr Speaker, ki dimoun i bezwen pran responsabilite pou li kapab bouze avek sa sityasyon ki nou pe kree dan pei pou li kapab e osi envestir.

Be la letan mon koz lenvestisman, Gouvernman - mon ti annan en Mosyon mon ti pase, mon ti met devan Lasanble dan Senkyenm Lasanble ankor.

Kot mon ti dir letan i annan dimoun ki vin avek bann nide inovativ, ki annan inovasyon Gouvernman i bezwen rod en fason pou sipor sa bann nide.

Par egzanp nou pe koz fer desann pri lavi.


E si ou annan dimoun ki vini avek fason konkret pou fer desann pri lavi e li dan proze i pe rod en bout later pou li devlop son konsep ouswa pou li agrandir son biznes - me ou pa get li ?

Ou pa fer li ganny en loan labank ?

Loan Labank ozordi si ou ale, 24 poursan lentere.

I enposib.

Be savedir Gouvernman i oule ki etranze li i vini, i envestir dan ou pei, i pran tou i ale e Seselwa i pa ganny sans pou devlope akoz i pa ganny sans a kapital.
Kapital i en problenm.

Kapital i reste e dan lanmen etranze e Seselwa li i pa pou gannyen akoz lentere lo kapital, lo son loan ki i pou al pran i tro o e labank la i annan problenm.

Alor la mon, on pe osi lans lapel pou ki Minister Finans, Central Bank spesifikman, i o pli vit posib, mon re dir ankor pli vit posib, bouze pou ki i fors labank pou labank donn loan korekteman e avek en lentere rezonnab bann dimoun.
Labank pa kapab li i donn ou 2 poursan lo ou savings me selman letan ou vin pran en loan 24 poursan ou bezwen pey li lentere.

I pa marse, pa bon e sa latitid i bezwen sanze.

Nou pe dir pete les bann lezot labank antre ankor.

Fer annan plis ki sa 4/5 labank ki nou annan.

Si zot pe fer koumsa, zot pa pe rezonnab.

So sa i presyon ki mon krwar i Leta nou Nasyon kot i pa pe permet devlopman biznes pou permet Seselwa bouze e avans plis.
Lot pwen Mr Speaker, ou vwar, dan tou sa ki mon pe dir la, Ou bezwen ledikasyon.

Taler mon ti pe koz lo Minister Ledikasyon.

Ledikasyon i bezwen kree sa travayer ki nou oule.

Si ou pe rod plis Dokter.

Fer krwar la nou pe rod plis Dokter.

Me nou bezwen annan en progranm, dir sa lannen, sa detrwa lannen la plis latansyon i pou lo formasyon Dokter.

Si demen ou bezwen pli enzenyer, ou bezwen dir, la la mon bezwen.
Konmsi dimoun ava konnen, i bezwen annan en latransparans dan en fason, i konnen e li i met li pare pou al dan sa direksyon.

Alor i annan sa kestyon responsabilite ki mon pe dir an menm tan, me i annan osi kestyon kot Minister i bezwen osi kapab focus e vin transparan lo sa bann keksoz ki dimoun ava konnen e i ava al dan sa direksyon.

Lo sa pwen, mon kontan ki nou pe revwar Lalwa ki konsern ledikasyon.
Nou’n sorti lwen, prezan nou bezwen gete ki mannyer nou pou fer pou sustain pou donn sipor dimoun, nou bann zanfan pou kontinyen son ledikasyon.

E mon kontan Lalwa pe vin pou ganny amande dan sa direksyon.

Lalwa osi i bezwen ganny amande kot i konsern lasante.

Lasante nou annan en gro problenm.

I vre Prezidan in mansyonnen, nou bezwen al vwar sa kestyon lasante ki dimoun ki malad ki bezwen al fer tretman deor e osi Doctors Council i bezwen ganny revwar.
Pa kapab annan sa kantite Dokter ki fer bann, ki ou annan bann neglizans.

En bann dimoun pa pe ganny byen tretman e ki i annan bokou neglizans.

Mwan mon santi Doctors Council i bezwen revwar son Lalwa pou kapab met presyon lo bann Dokter pou ki Dokter i delivre pli byen e an menm tan pou ki i annan osi en lasirans ki kouver zot.

So sa osi i enn bann issue ki nou bezwen pe get dan sa direksyon pou ki nou fer ki nou Nasyon i al dan sa fason, dan sa direksyon pli byen.
Mr Speaker, Leta nou Nasyon ki Prezidan in fer pase, in met devan nou, mon krwar osi ki i anmenn nou pou vwar kote nou pou ganny larzan pou sustain nou lekonomi.

Mon vwar osi ki bann gro biznes pa pe pey zot tax korekteman.

Mon demande la bann led ki nou gannyen avek IMF, ek World Bank, letan zot vin isi pou vin fer diskisyon ek Minister Finans, ki Minister Finans i demann sipor e lasistans pou kapab donn koudmen pou al vwar ek bann gro biznes ki zot pey zot tax korekteman.
Pou ki sa larzan i gannyen pou nou kapab sort out bann problenm ki annan dan sosyete.

La nou pe koz lo kestyon lafanmir.

Minister lafanmir, nou bezwen anmenn Mosyon or nou bezwen anmenn en Bidze Siplemanter dan Lasanble pou ki nou ganny Bidze pou sa kestyon Lafanmir.

Me sa kestyon lafanmir la, nou bezwen fer sir ki nou donn li tou sa sipor e ki sa bann pwen ki nou pe koze dan nou Lasanble ozordi i bann keksoz ki nou pa per pou afransi li.

Nou pa per pou tackle li.

Nou bezwen fer li tou ansanm.


Parey mon kontan, lekol Cascade la deza li ki i pe fer ?

Nou nepli annan 2 komite.

Nou pe annan zis en sel komite kot lekol.

Akoz ki nou bezwen annan detrwa, en ta komite pou fer enn menm keksoz.

So tou kominote i bezwen vin ansanm pou ki nou tackle bann problenm head on.

Mwan mon krwar sa i lapros ki nou bezwen al de-lavan avek.

E avek sa kalite determinasyon Mr Speaker, i a fer ki nou pei an zeneral e la i anmenn mwan lo sa kestyon lakaz.
Lakaz li i major dan sa problenm ki nou pe koze kot nou annan problenm lafanmir la.

Akoz dan bann problenm ki nou pe gannyen la, nou annan bann extended family dan en pti lakaz.

Kan enn in ganny son zanfan la, i anvi donn sa latansyon, i oule elve son piti korekteman ou ganny lot i dan drog, i dan menm lakaz li.

Lot ki dan lalkol i dan menm lakaz li.

Be i afekte sa enn ki li i oule fer progre.

Li i oule fer avanse son zanfan korekteman.

Li i ganny afekte.
Li i ganny afekte.

So la nou bezwen vwar, kalite priyorite ki nou donnen a sa bann fanmir koumsa.

E nou bezwen al dan sa bann fanmir pou sey fason ki mannyer pou rezourd sa problenm at source.

Pou fini, mwan Mr Speaker, mon ti ava kontan mon osi felisit NDEA.

NDEA la, nouvo management ki pe al pran.

Mon krwar sa bann nouvo dimoun ki pe vini, zot pa ava dir nou, nou konnen lekel ki pe deal ek problenm drog.
Nou konnen lekel ki pe enport drog, nou konnen lekel ki pe fer tel keksoz me selman zanmen zot tyonbo.

Nou ekspekte sa voyaz zot a pran aksyon korekteman akoz sa kestyon drog.

Mon’n poz mon lekor kestyon lot zour, mon ti demann kestyon isi menm dan Lasanble, eski pa ler pou nou re diskit, re fer en bon deba lo la.

Gete si nou oule tackle problenm hard drugs, si nou pa devret vin pli lenient lo soft drugs.
Sa i issue ki nou bezwen nou osi dan nou Lasanble diskite e vwar si nou pa kapab ariv a en fason pou nou anpes nou dimoun ganny problenm e sa bann problenm ki arive ek drog ki nou pa kapab rezourd.

Mr Speaker, mon krwar ki i annan en kantite keksoz ki’n ganny dir dan nou Lasanble ozordi e i pou ganny dir pandan sa bann letan ki la.

Pou fini mwan lo sa kestyon contour line lo Praslin, lo La Digue.

50 meters contour line.

Mon demande ki sa i ganny revwar ?

Nou ti met sa pou en rezon.


Eski sa rezon ki nou ti met sa i ankor parey ozordi Ek devlopman ki pe arive nou pa merit ganny revwar serten sa bann keksoz.

Ou konpran ?

Lot fwa in annan prononsman lo la, me mwan mon demande ki dan tou Minister zot al fer en legzersis enportan - en legzersis pou zot revwar tou Polisi.
Tou Polisi egzistan, sa ki zot kapab sanze vitman sanze e sa ki zot bezwen sanz Lalwa pou sanz sa bann Polisi, anmenn Lalwa devan nou Lasanble, pou ki nou kapab sanz sa bann Lalwa o pli vit posib e ki nou kapab vreman al devan e fer nou pei mars pli byen e fer ki dimoun i ava pli happy e pli kontan.

Dan sa sans la nou swete ki tou dimoun i donn koudmen dan sa bann keksoz ki nou’n dir.

Dan sa lapros ki Prezidan Faure in met devan.

Tou dimoun i devret pe donn koudmen.


Alor lapel i la, se ki dimoun i bezwen pran responsabilite.

Pran responsabilite pou li kapab li menm li avans son lekor devan.

Akoz i pa kapab esper toultan dimoun vin fer pou li, dimoun vin donn li.

Mon krwar la sa en mesaz for nou Lasanble i devret anvoye pou nou dimoun pou ki responsabilite e responsabilite pou zot kapab travay dir pou zot avans devan dan nou pei.

Mersi bokou.
National Assembly of Seychelles State of the Nation Address Tuesday 6th March 2018 MR SPEAKER Prezidan Larepiblik Sesel, Msye Danny Faure, Vis-Prezidan, Prezidan Lakour Dapel madanm Sef Ziz, madanm Minis Dezinyen, Leader Lopozisyon, Leader Zafer Gouvernman dan Lasanble Nasyonal, Msye ek Madanm Minis, Sef Lafors Defans, Prokirer Zeneral, Ziz Lakour Dapel, Ziz Lakour Siprenm, Depite Prezidan Lasanble Nasyonal, Manm Lasanble Nasyonal, Manm Kor Diplomatik, tou envite Distenge, Msye, Madanm bonswar.
Zot isi prezan e pou bann ki pe ekout nou atraver radyo, televizyon e internet isi Sesel e aletranze, mon swet zot tou labyenveni dan Lasanble Nasyonal pou ekout mesaz Prezidan Larepiblik lo Leta la nasyon.

Parey sak lannen e anliny avek Konstitisyon e avek nou Standing Orders kalandriye Lasanble Nasyonal i demar avek mesaz lo Leta Lanasyon kot Prezidan Larepiblik i adres pep Seselwa atraver nou Lasanble.
Sa lannen an vi bann levennman ki’n arive e ki konsern nou Lasanble, sa moman sa moman in ganny retarde en pe.

Me la tou keksoz i annord, nou’n pare pou konmans nou travay pou lannen 2018.

San plis tarde mon pou demann Prezidan pou pronons son mesaz lo Leta Lanasyon.

Msye Prezidan laparol i pou ou.

PRESIDENT DANNY FAURE Mr Speaker, Sir.

Leader Lopozisyon, Leader Zafer Gouvernman, ser Manm Onorab Lasanble Nasyonal.
Mon ti a kontan dabor felisit ou Mr Speaker pou eleksyon ozordi bomaten a latet nou Lasanble Nasyonal.

E mon an dezir senser ki nou kontinyen travay ansanm pou Sesel e byennet tou Seselwa.

Felisitasyon Onorab Ahmed Afif pou eleksyon konman Depite Speaker Lasanble Nasyonal.

Felisitasyon Onorab Phillip Arissol reprezantan distrik Anse Boileau.
Vis- Prezidan, Prezidan Lakour Dapel, Sef Ziz, Minis Dezinyen, Minis, Ser Envite Distenge, frer ek ser, pep Seselwa, i en gran loner - i osi en plezir pou mwan adres nasyon Seselwa e Lasanble Nasyonal ozordi.

Le 01 Zanvye sa lannen dan mon pe marse lo lans Cote D’Or, mon ti rankontre 2 dimoun ki ti pe netway lans, en papa e son garson selman 9an.

Dan mon konversasyon avek zot, mon ti tre touse ler sa pti garson ti dir mwan ki i kontan pou la avek son papa pou aprann travay.
Sa i en ilistrasyon lenportans bann valer ki paran i kapab enkilke dan zot zanfan a en tre zenn az.

Sa i ede form kalite fabrik nou sosyete.

Lafanmir i fondasyon nou sosyete.

Leta nou Nasyon i depan lo leta nou fanmir.

Leta nou kominote e leta nou lekonomi.

Mr Speaker koman en pep nou’n travay ansanm.

E ansanm nou pe akonpli bokou.

Krwasans ekonomik in pozitiv pandan sa dernyen 10an.

E lannen pase lekonomi in grosi par 4.2poursan.

Lanvironnman makro ekonomik i stab e nou pozisyon fiskal i osi stab.
Ozordi Labank Mondyal i klasifye nou konman en high income country.

Dan Lafrik nou sel pei ki annan sa klasifikasyon e nou premye pei dan Losean Endyen pou atenn sa klasifikasyon.

Apard mezir nou progre an term GDP par têt d’habitant ou saler mwayenn lapopilasyon nou osi mezir nou progre anver la reisit nou pep.

Atraver disponibilite travay e kalite lavi ki sa travay i ofer.

Atraver potansyel nou bann sitwayen pou realiz zot rev pou transform en bon nide dan en reisit komersyal.
Atraver la konesans ki si nou pare pou travay, dir pou atenn en bi dan nou lavi nou kapab fer li.

Atraver swen ki nou annan pou nou ban zanfan.

Atraver lakantite lannen ki nou viv ki aprezan 75an mwayenn.

De lot kote nou osi vwar fleo sosyal ki pe ogmante dan en fason alarman.

Legzistans lapovrete parmi serten kous nou popilasyon ki poz en defi reel pou progre e devlopman enklisiv.

Mr Speaker, apre ki nou’n konmans nou reform ekonomik 10an pase bokou plis dimoun in partisip aktivman dan lanplwa.
Sa partisipasyon in anmenn plizyer benefis me in osi kree en pe defi.

Enn sa bann defi se lefe ki prezan enn sa bann sitwayen i vin aze zot napa sa menm striktir lafanmir otour zot, ki ti egziste lontan.

Zot zanfan i dan lanplwa, nou bezwen touzour prezerv dinyite nou bann sitwayen menm an retret.

E alor nou annan en sistenm carer.

Ozordi nou annan 3, 400 carer e zot donn swen a 3500 sitwayen.

Sa sityasyon kot an mwayenn en carer i okip en dimoun in vin enn ki tre ser pou administre.
Dan Bidze 2018, saler total pou tou carer i R185milyon.

Mr Speaker i annan 4 laspe ki nou bezwen konsantre lo la.

Landrwa pou okip bann dimoun aze pandan lazournen parey en Day Center pou bann adilt.

Plis landrwa kot bann dimoun aze ki endepandan i kapab vin reste ansanm parey en Home for the Elderly.

Landrwa kot bann dimoun aze ki bezwen plis latansyon i kapab vin reste ansanm parey en Nursing Home, profesyonnalizm sistenm carer.
Konsep en Day Center pou adilt, i permet bann dimoun aze annan en landrwa pou pas zot lazournen ansanm an group.

Pou osi annan dimoun pou pran swen avek zot.

Later pou ganny mete a dispozisyon sekter prive pou ki zot konstrir e zer sa bann letablisman e Leta pou pey pou sa servis.

Home for the Elderly i bann landrwa kot dimoun endepandan i kapab reste ansanm.

Leta ozordi i annan 9 Homes for the Elderly dan plizyer distrik me i pa ase.
Mr Speaker i tre ankourazan ki Dyosez Anglikan in pran sa linisyativ pou batir en Home for the Elderly Le Niole.

Gouvernman osi pe met later a dispozisyon sekter Prive pou ki zot konstrir e zer sa bann letablisman.

Landrwa kot bann dimoun aze ki bezwen plis latansyon pou en pe parey ozordi nou annan kot Lopital North East Point.

E sa ki nou apel Nursing Home an Angle.

Ankor Gouvernman pe met later a dispozisyon sekter prive pou ki zot konstrir e zer sa ban letablisman.
Mon ti a kontan anonse ki biznes ki etabli sa 3 fasilite ki mon’n mansyonnen pou nou sitwayen aze avan lannen 2021 pa pou bezwen pey business tax pou premye 10an zot legzistans.

(APPLAUSE) PRESIDENT DANNY FAURE Gouvernman pe profesyonnalizm sa swen ki carers pe donnen ozordi, pou asire ki nou sitwayen aze i ganny byen okipe e pou donn zot sa abilite pou okip plis ki en sitwayen alafwa.

Gouvernman in deza konmans donn lantrennman sa bann carer.
Bi sa 4 mezir se pou donn nou bann sitwayen aze plis sans pou enterakte ek lezot dimoun zot laz e viv an kominote.

An vi ki nou annan en popilasyon ki pe vyei i enportan ki nou sistenm carer i reste soutenab.

Pou pran nou en pe letan pou fer sa tranzisyon me i neseser pou nou planifye e prepar nou pou nou fer li ansanm.

Mr Speaker nou bezwen pran swen ek lafanmir ki form striktir de baz nou sosyete.
Mon ti a kontan anonse ki Gouvernman pou ogmant lakantite konze maternite pou sorti 14 semenn pou vin 16 semenn.

E konze paternite pou ogmante sorti 5 zour pou vin 10 zour.

Sa de mezir pou pran lefe apartir le 15 Me sa lannen Lazournen Enternasyonal pour Lafanmir.

Dan domenn Pti Anfans, nou ban Polisi lo son lasante, son swen, son ledikasyon, son lanvironnman i kler.

Nou reste avangard dan sa domenn.

Nou travay in ganny rekonnet par Biro Enternasyonal pou Ledikasyon, osi byen ki UNESCO.
Sa i merit motiv nou pou redouble nou zefor pou kontinyen amelyor nou sistenm ledikasyon an antye.

Mon avoue ki nou annan defi.

Rezilta legzanmen 2017 i montre en tranzitwar dezapwentan.

Me nou annan en responsabilite kolektif pou nou ranvers sa sityasyon.

Valer tel ki devouman, apresyasyon, respe, serye, disiplin, langazman, i konmans dan lakour e i ganny ranforsi dan lekol.

Si nou kontinyen aplik sa bann valer ansanm e nou reste konsistan, nou pou kapab ranvers sa sityasyon ki nou ladan ansanm.
Enn bann desizyon enportan ki pou ganny enplimante apartir sa lannen se automatic promotion.

I enportan ki zanfan i aprann, aprann e aprann pou atenn bann target avan ki progrese lo en lot nivo.

En lot desizyon se kreasyon en Lekol Teknik e Vokasyonnel lo Ile Soleil ki pou pran zanfan depi S3.

i annan sa nesesite pou pli byen prepar nou bann zenn depi en laz pli boner, pou zot ganny konesans e konpetans pou zot kapab pli byen entegre dan sekter ekonomik.
Mon envit sekter prive pou zwenn ansanm pou konstri e zer sa lekol.

Gouvernman pou pey pou ledikasyon tou nou zanfan ki al dan sa lekol.

Mon swe se pou vwar sa lekol ouver an Zanvye 2020.

Avek lotonomi ki lekol in gannyen nouvo Lalwa Ledikasyon ki fek amande e regilasyon ki pou byento in anfors lo Kontra ek paran ek lekol, sa pou kontribye pou annan plis stabilite dan nou lekol e en lanvironnman pli konvenab pou laprantisaz.
I mon swe ki nou kontinyen donn sipor tou nou bann ansennyan e staff la ki nou pe konmans en nouvo sapit.

Mr Speaker lafors travayer i pilye nou sosyete.

Par zot kouraz, determinasyon e perseverans, zot in anmenn Sesel kot i ete ozordi.

Mon ti a kontan remersye pep Seselwa pou zot travay dir.

Dan konteks aktyel, nou lafors travayer i annan defi.

Defi sosyal, defi kou lavi.

I enportan ki nou konpran kwa ki nou’n reisi ansanm.

E kwa ki nou kapab reisi ansanm.


Lo plan ekonomik ozordi nou’n reisi konsolid nou lekonomi gras a kolaborasyon e korperasyon tou sekter.

Nou lafors travayer pandan sa bann dernyen lannen, in vwar en logmantasyon dan saler.

Gouvernman ti entrodwir saler minimum pou la premyer fwa an 2007 ki’n permet ki travayer i ganny peye dapre en lareg e en standar minimum.

Nou’n kontinyen ogmant saler minimum kan sityasyon ekonomik ti permet.

Avek nou zefor kolektif nou’n tir income tax lo saler mazorite travayer.
Nou’n entrodwir en Trezyenm Mwan Saler.

Nou’n al ankor pli lwen dan Lalwa ozordi parey zot konnen napa tax lo konpansasyon, overtime, commuted overtime, service charge, Gratwite, Trezyenm Mwan Saler e peyman alafen Kontra.

Baze lo performans reveni lo sa premye 2 mwan sa lannen e akselerasyon ki Komisyon Reveni in fer dan preparasyon, nou’n deside ki dernyen faz progressive income tax pou aprezan ganny enplimante en mwan pli boner apartir le 01 Zanvye sa lannen.
Mr Speaker mon profit sa lokazyon ….. pou aprezan ganny enplimante en mwan pli boner apartir le 01 ‘Zen’ sa lannen.

Mr Speaker mon profit sa lokazyon pou lans en lapel avek tou travayer pou fer sir ki zot anplwayer i fer zot kontribisyon anver zot pansyon menm si i pa bokou, kontribye regilyerman.

Mr Speaker an mezir ki nou pei i progrese, ki lekonomi i avanse, ki i annan plis devlopman i annan plis demann pou mendev.
Dapre statistic pli resan pibliye par Biro Statistik lo lanplwa, ti annan an mwayenn 48, 195 dimoun dan lanplwa formel.

Sa sif i enkli 17, 757 etranze ki lo permi travay.

Ozordi striktir lekonomi in devlope e poursantaz travayer ki travay dan Gouvernman i 21 poursan.

Bann ki travay dan lakonpannyen paraetatik i 16 poursan.

Lamazorite travayer ozordi setadir 63poursan i travay dan sekter prive.

Mr Speaker lakantite dimoun ki’n anrezistre pou rod en lanplwa i 1778mil.
Sa i vedir ki si sakenn de zot ti ranplas en etranze ozordi ti pou reste 15, 979 etranze lo Permi Travay dan lanplwa.

Nivo devlopman e groser nou lekonomi i montre ki i annan plis plas travay ki i annan Seselwa ki pe rod travay.

Pou sa rezon pei i bezwen travayer etranze.

Sa ki enportan, se ki nou kontinyen kree en lanvironnman favorab pou nou mendev Seselwa kontinyen progrese dan zot landrwa travay.

Sa i depan bokou lo lantrennman, formasyon, devouman, e en meyer zesyon resours imen dan landrwa travay.
Pou dimoun ki dan lanplwa deza, moman i apropriye pou relans pei lo en progranm formasyon e lantrennman kontinyel kot sekter prive pou annan en rol primordyal.

Nou’n deside amann Lalwa Business Tax pou donn benefis bann lakonpannyen ki enplimant bann progranm formasyon pou zot travayer.

Ozordi zis sekter Touris, Lapes ek Lagrikiltir ki ganny bann lavantaz fiskal dan business tax ler zot finans formasyon pou zot staff.
Nou’n deside donn sa benefis osi tou biznes dan tou sekter, kot tou biznes ki pey formasyon setadir lantrennman pou son bann travayer a kapab dedwir sa depans a 150poursan.

Sa mezir pou pran lefe apartir le 01 Avril sa lannen.

Nou pou osi amann Lalwa Income and Non-Monetary Benefits Tax.

Pou retir tax ki ganny aplike lo benefis ki anplwayer i donn travayer pou training.

Sa osi pou pran lefe apartir le 01 Avril sa lannen.

Mr Speaker in annan bokou diskisyon lo Air Seychelles dan Lasanble Nasyonal.
Air Seychelles pe pas atraver en transformasyon e restriktirasyon anvi lanvironnman tre konpetitif dan sekter lavyasyon.

Air Seychelles in vwar li neseser pou adopte en nouvo model ki depan lo mwens travayer.

Nou pou fer tou pou fasilit lanplwa travayer ki ganny afekte.

Mr Speaker in annan plizyer deba e diskisyon lo size stevedores.

Nou’n deside pou entrodwir en nouvo regilasyon avek bi donn proteksyon nou bann stevedores pou sa travay enportan ki zot pe fer dan lekonomi Sesel.
Sa pou vin an operasyon apartir le 01 Me sa lannen.

En lot kategori travay ki bezwen proteksyon anba Lalwa se travayer domestik.

La osi nou pou entrodwir en nouvo regilasyon ki pou vin an operasyon apartir le 01 Me sa lannen.

Mr Speaker nouvo Prozedlwa lo lanplwa pou devan Lasanble Nasyonal avan lafen Zen.

Sa Prozedlwa i swiv plizyer konsiltasyon e i mon swe ki Lasanble Nasyonal i a donn son laprouvasyon.
I en Lalwa modern avek bi ogmant prodiktivite e amelyor lanvironnman lanplwa prensipalman par distribye drwa e responsabilite pli egalman, ant anplwaye e anplwayer.

Mr Speaker prezan mon ti a kontan koz lo kou lavi.

En size ki pe preokip nou tou.

Mon ti a kontan met bann fe devan nou pep ozordi swar.

Konman en pei ki enport lamazorite keksoz ki nou konsonmen logmantasyon dan pri marsandiz lo marse enternasyonal i otomatikman fer en logmantasyon dan pri marsandiz isi Sesel.
Pri Dolar i osi enpakte lo nou marsandiz ler i ariv Sesel.

Lakantite karbiran ki nou’n servi lannen pase in ogmante.

An 2017 nou’n depans 72milyon Dolar lo lenportasyon sa karbiran.

Si pri karbiran lo marse enternasyonal i reste o, nou pou bezwen bokou plis ki 72milyon Dolar.

Lannen pase statistik dan labank santral i montre ki nivo loan dan labank in ogmante par R910milyon pou ariv pou la premyer fwa R6.03 bilyon.

Dan sa R910milyon logmantasyon dan loan i swivan.


R144milyon ti pou bann lantrepriz touristik.

R135milyon ti pou bann mortgage loans.

R253milyon in al dan konsonmasyon endividyel.

An 2017 73, 927 voyaz a aletranze ti ganny fer par rezidan.

Ladan i annan 53, 190 voyaz ki’n ganny fer par Seselwa.

Lannen pase lakantite viziter ki ti vin Sesel ti ogmante par 15.4poursan e lakantite deviz ki sa sekter ti anmennen, ti ekivalan R6.5bilyon.

Sa i reprezant en logmantasyon 16.8 poursan konpare avek 2016.
Malgre sa logmantasyon dan lakantite deviz ki tourizm in anmennen pri Dolar in kontinyen ogmante.

Letan demann pou deviz i ogmante, pri osi i tant pou ogmante e nou’n vwar nou roupi deprese.

Dan sa dernyen 12 mwan pri Dolar in ogmante par 2poursan.

Sa in ariv prensipalman akoz nivo lenportasyon in osi kontinyen ogmante pandan sa menm peryod.
Mr Speaker dan sa bann dernyen lannen, in annan bokou ki Gouvernman in fer pou redwir kou bann nesesite de baz tel ki manze, lasante e lakaz, avek bi redwir kou lavi.

Parey zot okouran VAT in ganny tire lo tou komodite de baz e dernyerman lo plizyer lezot prodwi.

Labank santral pou enplimant en sistenm ki fer li pli fasil e pli vit pou tranzaksyon lo kart banker lokal, avan lafen sa lannen.
Sa nouvo sistenm pou redwir kou ki marsan i bezwen peye ozordi letan konsonmater i servi kart pou pey pou marsandiz.

Sa mezir a ede redwir kou marsandiz ki an retour a benefisye nou sitwayen.

Lo kote elektrisite nou’n deside ki sa legzersis rebalancing dan tarif ant sekter rezidansyel e sekter komersyal ki ti pou pran plas depi Novanm 2017 pou aprezan ganny fer apartir li 01 Septanm 2018.
Dan nou zefor pou kontinyen redwi kou lavi, Gouvernman in deside ki apartir le 01 Zilyet sa lannen nou pou tir trade tax lo lenz pou vin 0 poursan.

Mr Speaker sa lannen IOT in apwent son premye Sef Egzekitiv Seselwa.

Gouvernman in ganny en konversasyon avek sa lakonpannyen e zot in agree pou redwir pri ton dan bwat lo marse lokal par R5 apartir le 01 Avril sa lannen.

En lot keksoz ki Gouvernman in fini konmanse se pou ankouraz nou bann enportater pou fer vini keksoz sorti dan bann nouvo marse.
Par egzanp swivan vizit ki mon ti fer Kenya, Lazans responsab in vizite e in konfirmen ki nou kapab enport manze sorti laba.

Ozordi Kenya i en nouvo sours lenportasyon.

Gouvernman in osi konmans sa menm demars Ethiopie.

Nou swe se ki an itiliz an bann prodikter ki pre avek nou kou transportasyon ava mwen e sa i ava ede redwir pri.

Mr Speaker kou lavi i enpakte plis nou sitwayen ki ganny pli ba saler.

Nou’n deside ki apartir le 01 Zanvye 2019 saler minimum pou ogmante pou vin R5,250 par mwan.
Nou osi ogmant pansyon retret pou nou bann sitwayen aze, pou sorti R5,050 pou vin R5,250 par mwan apartir Zanvye 2019.

(APPLAUSE) PRESIDENT DANNY FAURE Mr Speaker dan lannen 2000 Gouvernman ti pran en desizyon pou envestir dan tanker.

E premye tanker ti konstrir an 2002.

Sa lepok nou ti annan kontrent deviz etranzer.

E nou ti pran loan pou re pey tanker.

I pa’n fasil, nou’n persevere e ozordi nou’n arive re pey tou nou bann loan.

Ozordi SEYPEC i en Lakonpannyen ki pe fer tre byen.
Gouvernman in deside ki moman in arive pou Seselwa zwir lo sikse ki nou Lakonpannyen pe fer.

Se pou sa rezon ki apartir Novanm sa lannen 20poursan par dan Lakonpannyen SEYPEC pou ganny privatize.

Selman Seselwa ki pou annan drwa aste par ladan.

(APPLAUSE) PRESIDENT DANNY FAURE Mr Speaker sa lannen nou pou prezant avek Lasanble Nasyonal en Prozedlwa ki pou etablir sa ki nou apel en Sovereign Wealth Fund.

Sa i en fon pou pei pou lavenir pei.


Mr Speaker Lendistri Tourizm i en sekter prometan pou biznes, pou lanplwa e pou kreasyon plis valer azoute.

Sa Lendistri i reste pilye nou lekonomi.

Lakantite viziter ti ogmante lannen pase pou ariv 349, 806mil e sa in met anviron R6.5 bilyon an deviz dan nou lekonomi.

Ozordi omwen 85poursan letablisman lotel e akomodasyon i 100poursan dan lanmen Seselwa.

Sa 491 etablisman i reprezant 2,448 lasanm dan en total 6,017 lasanm.
Sa i reprezant en gran loportinite pou nou kontinyen konsolid sa ki nou pe fer byen dan Lendistri Tourizm.

I osi enportan pou ogmant benefis ki lezot sekter ekonomik tel ki Lagrikiltir, Lapes, Kiltir, Lartizana e lezot i gannyen atraver tourizm.

Nou pe revwar bann Polisi avek bi siport en lapros pli kordinen de la par sekter prive pou anmenn sa diversifikasyon.
Avek bi promouvwar nou tradisyon e nou kiltir Kreol, Gouvernman pe met later lo Mahe e lo Praslin a dispozisyon sekter prive pou konstrir e zer restoran ki promouvwar zis lakwizin Kreol.

Mon ankouraz tou bann partner pou zwenn ansanm avek bann dirizan dan kominote pou fer en progranm oubyen proze kiltirel ki kontribye pou prezerv nou leritaz kiltirel osi byen ki atir plis touris.

Mr Speaker konpetisyon i bon i ankouraz inovasyon e i benefisye konsonmater.
E koman Gouvernman nou annan en responsabilite anver sekter prive pou asire ki konpetisyon i zis.

Gouvernman in reviz son Polisi lo Lentegrasyon Vertikal dan Sekter Tourizm.

Sa Polisi ava asire ki konpetisyon ant diferan akter dan sa sekter ava enn ki pli zis e ki tou biznes i annan en loportinite pou partisip e benefisye dan sa Lendistri.

Sa Polisi in ganny devlope an partenarya avek Sekter Prive e pou vin an fors an Me sa lannen.
Mr Speaker ansanm nou pe ekrir en nouvo sapit ki tre prometan pou nou pei.

Lendistri Tourizm ozordi dan lemonn pe sers legzanp dan soutenabilite.

La Digue i devret vin sa model soutenabilite.

Konsiltasyon lo sa size in deza konmanse dan sa zefor pou entegre sa konsep pou La Digue dan nou Vizyon Nasyonal 2032.

Lo Praslin, nou pe amelyor lenfrastriktir pou fasilit diversifikasyon e ogmant rol ki Pralinwa i zwe dan devlopman sa zil.
Sa i enkli nouvo proze semen pou La Plaine Hollandaise, ki pou konekte Baie Ste Anne e Grand Anse Praslin.

Si i annan plis aktivite pou touris fer nou ekspekte ki zot pou pas plis letan lo sa zil e sa an retour pou kree loportinite pou lezot servis dan lezot sekter.

Logmantasyon dan lakantite touris lo Praslin e La Digue pe met presyon lo lenfrastriktir sa de zil.

I enportan pou nou trouv resours finansyel pou amelyor lenfrastriktir tel ki semen osi byen ki zesyon desarz e netwayaz an zeneral.
Se pou sa rezon ki Gouvernman in deside ki apartir le 01 Zanvye 2019 nou pou entrodwir en landing fee pou tou touris ki vizit sa de zil.

Tou sa landing fee pou ganny finalize swivan diskisyon avek ban partner dan sekter prive.

E tou reveni ki ganny kolekte pou al dan Praslin Development Fund e La Digue Development Fund pou devlopman nou de zil.

Mr Speaker mon pa kapab koz lo tourizm san mansyonn nou lanvironnman.
Prezervasyon lanvironnman i reste touzour enportan pou tourizm e osi pou nou prop kalite lavi.

Reveni ki nou gannyen atraver sekter tourizm, i donn nou sa mwayen pou protez nou bann lafore e resif e osi pou envesti dan resers.

Par egzanp Kato Nwar ti ganny deklare e rekonnet konman en lespes andemik an 2015 gras a resers ki’n ganny fer isi Sesel.
Se sa lapresyasyon konman en pep lo lenportans nou lanvironnman, ki pou asire ki labita sa bann lespes dan nou lafore inik tel ki Fond Ferdinand e Vallée de Mai i ganny proteze.

Parey mon’n dir lannen pase sakenn de nou, nou gardyen sa paradi.

Mr Speaker apartir 2019 Seychelles National Parks Authority, sa Lotorite ki vey tou Park Nasyonal pou vin en Lazans otononm.

Sa i vedir ki i pou nepli depan lo Bidze Gouvernman me plito i pou servi larzan ki i kolekte atraver son bann sarz.
Sa pou permet li finans travay kontinyel ki ganny fer pou mentenir bann santye an bon eta.

Amelyor son bann lenfrastriktir osi byen ki finans son proze pou atir plis viziter.

Gouvernman in ekoute.

Swivan rekomandasyon ki’n sorti kot Komite Zil Lasanble Nasyonal nou’n deside ki zil Marie Louise pou ganny dedye konman en obzervatwar zwazo.

En Lagreman pou formaliz sa pou ganny sinyen ant IDC e Island Conservation Society pandan sa mwan.
Mr Speaker nou bann Zil Elwanye ki Komite Lasanble bann zil in ganny sans vizite i reprezant prosen letap pou devlopman touristik.

I osi enportan ki nou Seselwa i ganny loportinite pou apresye labote eksepsyonnel ki nou bann zil i annan.

Se pou sa rezon ki pandan sa prosen de lannen IDC pou double lakantite lasanm lo bann zil e pou fer li abordab pou Seselwa vizite.

Mr Speaker Lekonomi Ble i reprezant nouvo frontyer pou Sesel.
Sesel i premye pei dan L’Afrique ki pe devlop en plan zesyon lespas maren ki pou pli byen protez nou losean, kree en loportinite pou lenvestisman e gard plis larzan dan nou lekonomi.

Parey zot konnen nou premye pei dan lemonn ki’n servi en mekanizm inovatif kot proteksyon losean in ganny servi pou redwir nou det.

Nou’n protez en siperfisi nou losean ki ekivalan en siperfisi Rwayonm Ini.

Lekonomi Ble i reprezant nouvo lenvestisman, nouvo karyer profesyonnel, nouvo lanplwa e nouvo loportinite.
Mr Speaker Lapes i en lot sekter kle nou lekonomi.

Nou anvi agrandir sa Lendistri Lapes dan en fason soutenab e fer Sesel vin sa sant stratezik dan Losean Endyen.

Transbordman pwason e preparasyon pwason setadir processing.

Nou bezwen retenir plis pwason ki nou lapes i anmenn plis valer azoute dan nou Lendistri Lapes.

Nou’n vwar dan sa dernyen de lannen en logmantasyon bato semi- endistriyel sorti 11 pou ariv 30 e lakantite bato artizanal ki anrezistre in osi ogmante pou ariv 497 an 2017.
Gouvernman i reste touzour angaze pou asire ki bann lenfrastriktir e servis i an plas pou sa sekter devlope.

Me i annan en nesesite irzan pou annan plis kordinasyon dan sa sekter e plis korperasyon ant tou bann akter.

Minister Lagrikiltir ek Lapes ansanm avek SFA e Departman Lekonomi Ble pou anbark lo en konsiltasyon Nasyonal pou konpletman revwar bann Polisi lo Lapes pou asire ki reflekte realite ki sa sekter pe fer fas avek ozordi e ki i osi adres size leksplwatasyon nou resours dan en fason soutenab.
Gouvernman in deside ki SFA pou vin en Lazans otononm apartir Zanvye 2019.

Sa pou permet li asire ki bann lenfrastriktir e servis ki sa Lendistri i depann lo la i an plas e i ganny byen zere.

Lo kote lenfrastriktir dezyenm faz konstriksyon Por Lapes Providence pou konplete lafen Zilyet 2018 e i pou anmenn en logmantasyon 216 met pou fasilit akostaz pou bato lapes osi byen ki en logmantasyon dan kapasite prodiksyon ice pou peser par 10 tonn par zour.
Bann lenfrastriktir semen e litilite piblik pou Ile Du Port pou anmenn bokou loportinite pou bann Lendistri ki deservi Por.

Mon okouran ki nou annan retar me nou pou fer nou mye ki sa bann lenfrastriktir i konplete avan lafen lannen.

Lo Praslin konsiltasyon in konmanse ant bann partner konsernen, pou enplimant ban poze lo Grand Anse e Baie Ste Anne pou devlop fasilite lapes.

Lo La Digue SFA pe konstrir en bazar pwason e stor lekipman ki pou konplete sa lannen.
Mr Speaker i annan en n nouvo lelan, en nouvo souf dan Lagrikiltir e nou ankouraz bann partner pou kontinyen travay ansanm.

Depi konmansman lannen 2017 plizyer proze lenfrastriktir in ganny enplimante tel ki ; drenaz e semen.

Nou’n osi amelyor fasilite dan bazar.

Gouvernman i reste touzour angaze pou siport e fasilit devlopman Sekter Lagrikiltir ki osi o sant devlopman en lekonomi soutenab e enklizif.

Sa sekter i osi annan en gran lenportans pou anmenn plis sekirite alimanter pou nou pei.
An 2018 Gouvernman pou entansifye son bann proze lenfrastriktir e kontinyen donn sipor e lasistans fermye.

Mr Speaker nou sekter finansyel pe pas atraver sekous.

I annan en nesesite irzan pou met tou nou bann Polisi Lalwa e regilasyon azour, avek bann norm enternasyonal nou sekter servis finansyel i reste enn ek bokou potansyel pou anmenn larises pou nou pei.

Dan prosesis devlopman, Vizyon, 2032 en stratezi pou sa sekter pe ganny devlope ansanm avek reprezantan sa Lendistri.
Bi sa stratezi se pou kree nouvo prodwi e servis pou ogmant valer azoute isi, kree plis lanplwa e reste azour avek standar enternasyonal.

Gouvernman i reste touzour angaze, pou travay avek tou bann partner dan sa sekter dan en fason kordinen.

Mr Speaker akse avek finans i en kontrent pou nou bann biznes.

Le 01 Mars sa lannen Gouvernman ti donn direktiv Nouvobanq e Labank Komersyal Sesel pou ogmant lakantite loan ki zot donn bann pti biznes.
Nou bezwen kontinyen servi mwayen a nou dispozisyon pou ed bann pti biznes devlope.

I annan bann Kontrakter Seselwa osi byen ki bann propriyeter garaz ki pou plizyer lannen pe fer fas avek kontrent later.

An se moman i annan konblaz ki pe ganny fer lo Providence par en Lakonpannyen Seselwa.

Sa konblaz pe kree en siperfisi plis ki 7mil met kare ki pou ganny met a dispozisyon omwen en dizenn biznes ki aranz loto e bato.

Sa later pou ganny zere par Industrial Estates Authority.
Pou bann pti kontrakter i annan en siperfisi 15 mil met kare ki pou ganny mete anba zesyon Industrial Estates Authority pou zot itilizasyon.

Sa morso later pou asiste Kontrakter Klas 2.

Nou met later a dispozisyon sekter prive dan distrik Grand Anse Mahe, Anse Royale e Baie Ste Anne Praslin pou aktivite lwazir ek entertainment tel ki discoteque.

Nou envit sekter prive pou konstrir e zer sa bann landrwa.
Mr Speaker later ki’n ganny demarke pou Victoria Waterfront kot playground ti ete lontan i osi vize ver devlopman nou Seselwa.

Plan pou sa Waterfront i baze lo konsiltasyon ki Gouvernman ti fer an 2014 e 2015.

Sa devlopman pou enkorpor aktivite ekonomik tel ki Cafe, restoran, kiosk, e laboutik.

I pou osi enkli konstriksyon 120 apartman dan son premye faz ki pou anvant selman avek nou sitwayen.
Sa i vedir en landrwa ki pou ed nou pti e mwayen biznes fleri, kree plis landrwa reste pou nou sitwayen e osi ed donn lavi nou Kapital Kreol.

I annan bokou ankor pou nou fer pou amelyor lanvironnman biznes dan Sesel.

Le 25 Zen sa lannen, mon pou diriz premye Some Biznes Lokal kot tou bann akter prensipal pou la pou nou pran bann desizyon ansanm ki pou amelyor lanvironnman fer biznes dan Sesel.
I a osi en platform kot Gouvernman i ava ekout kwa ki bann sekter i annan pou dir avek bi pli byen planifye nou devlopman ekonomik e sosyal.

Mr Speaker nou lekonomi in agrandi konstaman dan sa bann dernyen lannen.

Nou’n kapab redwir nou det, nou nivo det e mentenir stabilite makroekonomik, me pou atenn vre diversifikasyon dan nou lekonomi e pou akse ler nou to krwasans, i neseser ki Gouvernman i antreprann bann proze mazer dan lenfrastriktir.
Le 14 Fevriye lannen pase mon ti koz lo lenportans lenfrastriktir pou nou devlopman e ozordi mon ti a kontan partaz avek nou pep kot nou ete.

Mon ti koz lo lagrandisman por.

Sa proze i annan bi ogmant longer por pou fer li enn ki 600 met longer ; re tir bann seksyon ki an bon kondisyon e ogmant siperfisi ki por i annan.

Sa proze pou kout 34.7 milyon Ero.

E finanse par labank lenvestisman Européen e Lazans France Développement.

Linyon Européen in osi fer en don 5milyon Ero anver sa proze.
Nou’n siny Lagreman finansman yer le 5 Mars.

En lot proze mazer se pou en dezyenm kab soumaren pou internet.

Sa dezyenm kab i stratezik pou …an ka en aksidan avek premye kab i donn en larout alternatif.

Demars pe progrese e Gouvernman in ganny Lagreman Lakonpannyen Airtel e Cable & Wireless ki zot pou envesti ansanm avek Gouvernman dan sa dezyenm kab.

Avek krwasans nou popilasyon e lakantite touris ki pe vin Sesel, lakantite delo ki nou konsonmen i kontinyelman ogmante.
Lannen pase PUC in prodwi 14.6 bilyon lit delo.

Pandan bann mwan lasesres, plis ki en tyer nou konsonmasyon delo i delo desalinasyon.

Alor letan in arive pou nou konsantre bokou plis lo nou sekirite delo.

Proze pou ogmant kapasite dan danm La Gogue in konmanse.

Gouvernman in ekoute e nou’n deside pou konstrir en lot danm dan distrik Grand Anse Mahe.

Dapre letid sa danm i estim pou kout 80milyon Dolar.
Lannen pase, mon ti partaz avek zot en propozisyon pou nou konstrir 2 tunnel e mon ti dir ki nou bezwen fer letid pou vwar si i fezab oubyen non.

Ozordi mon ti a kontan anonse ki sa letid in ganny konplete, e i posib pou annan en tunnel ant Cascade e Grand Anse Mahe, e enn ant Beau Vallon e English River.

Pou konmanse nou pou konstrir en premye tunnel ant Cascade e Grand Anse Mahe.
Sa proze pou kree en kondwit pou loto, delo, elektrisite, desarz e telekominikasyon ki pou ed lekonomi vin pli efikas an zeneral, e redwir kou operasyonnel pou bann biznes.

An plis ki sa i pou fourni materyo konstriksyon pou sekter konstriksyon enkli konstriksyon sa nouvo danm.

Dapre estimasyon sa proze pou kout anviron 54milyon Ero.

Mr Speaker mon ti a kontan anonse ki dan domenn lenerzi nou bezwen bann solisyon pli prop, pli soutenab e pli abordab.
Malgre lavansman dan teknolozi e renouvlab dan sa bann dernyen lannen i pa ankor ariv sa nivo kot nou kapab servi li pou prodwir tou nou elektrisite dan en fason vyab.

Pou sa rezon mon ti a kontan anonse ki Gouvernman in deside ki bann nouvo zenerater ki pou ganny servi dan prodiksyon elektrisite pou mars avek liquified natural gas ki nou apel LNG.

Sa bann zenerater i pli efikas.

I kout pli bon marse.

A lonterm e pou redwir kou prodiksyon elektrisite.

I pou osi bon pou lanvironnman.


E anliny ek nou vizyon konman en pei soutenab.

Bokou rezerv LNG in ganny trouve resaman lo teritwar bann pei pros avek nou tel ki La Tanzanie, Madagascar e Mozambique, ki pou fer ki pri LNG i vin pli konpetitif pou Sesel.

Sa proze pou redwir elektrisite an servan LNG i enn ki vyab.

Son kou i estimen a 216milyon Dolar.

Ozordi mon envit sekter prive enkli tou Seselwa pou zwenn nou pou realiz sa proze.
Nou pou envit nou sitwayen e sekter prive pou aste par dan sa nouvo lakonpannyen.

Sa lakonpannyen pou ganny kree diran sa lannen.

Letid teknik in permet Gouvernman konnen kote ki fezab pou annan konblaz.

An rezilta i annan 5 landrwa spesifik ki Gouvernman in deside konble.

Premyerman landrwa otour Ile Hodoul pou kree en siperfisi 5 ektar later an plis.

Sa pou ede avek devlopman Victoria Bypass e osi pou enkorpor devlopman Victoria Waterfront.
Nou pou agrandir Ile Aurore par 19 ektar pou en devlopman touristik e rezidansyel.

40 ektar pou ganny konble dan vizinite Providence pou kree plis later pou aktivite endistriyel.

Pou pti e mwayen biznes.

Landrwa devan stasyon prodiksyon elektrisite PUC setadir Roche Caiman ant swimming pool avek ansyen baz Coast Guard sa i a kree 8 ektar prensipalman pou prodiksyon elektrisite dan lefitir e osi lye avek lagrandisman nou por.

10 ektar pou ganny konble Grand Anse Praslin prensipalman pou en Marina.
Aktivite touristik, lezot aktivite ekonomik e lozman sa pou ganny fer devan lo kote La Pointe kot krwaze semen pou mont Vallée de Mai.

Sa 5 proze konblaz ki osi en rezerv 600mil met kib coralfill pou kout 67milyon Ero.

Tou sa bann proze i enportan pou nou devlopman ekonomik ek sosyal.

Sa bann lenfrastriktir pou kree sa lot platform ki nou pou kapab servi pou deblok sours krwasans ekonomik pou sa 25an.
Sa lenfrastriktir neseser pou ed nou diversifikasyon ekonomik e pou kontinyen ogmant kalite lavi pou bann zenerasyon lavenir.

Nou lobzektif otan posib se servi nouvo finansman an deor Bidze Nasyonal pou finanse sa bann proze mazer ki pei i bezwen.

Finansman pou ganny fer atraver led Bilateral partenarya prive e piblik, lenvestisman prive e lenvestisman endividyel.

Ozordi mon ankouraz tou labank dan Sesel, pou kree en fasilite spesyal piu ed nou sitwayen pou aste par oubyen envestir dan sa bann proze.
Mr Speaker i enportan pou pei annan en lankadreman pou siport bann partenarya ant prive e piblik.

E sa i bezwen ganny fer atraver en Lalwa.

En nouvo Prozedlwa ki apel Public Private Partnership Act pou ganny prezant avek Lasanble Nasyonal an Zen sa lannen, pou zot konsiderasyon.

Mr Speaker lannen pase mon ti dir ki nou konbat kont lapovrete i bezwen enn ki pli kordinen.

Sa latas ti’n konmanse e progre pe ganny fer.


Gouvernman pe etablir en Rapid Response Team ki asiste dimoun ki dan sityasyon tre kritik.

Nou bezwen amelyor sa mekanizm pou permet li azir pli vit.

Fanmir ki nou asiste i fanmir ki pe rankontre bokou difikilte.

E sa difikilte i pa zis finansyel.

Nou bi se pou adres bann lezot fakter.

Zot lavi ki pe met zot dan sa sityasyon, dan en fason pli kordinen pou ki sa bann fanmir a devlop sa kapasite pou zot annan en pli gran kontrol lo zot desten.
Survey dan distrik Mont Fleuri, Roche Caiman, Les Mamelles e Plaisance in konplete e serten aksyon konkret in fini ganny fer.

Survey dan distrik Cascade ziska Takamaka pou fini pandan sa mwan.

Baze lo sa bann survey, en sistenm lenformasyon lo lapovrete lo nivo Nasyonal pou ganny etablir ki pou ed Gouvernman atraver ladministrasyon distrik donn sipor dan en fason pli organize e pli efektif.
Avek en tel sistenm lenformasyon Lazans pour Proteksyon Sosyal pou osi pli byen kapab target bann sitwayen ki pli vilnerab.

Nou bi se retir sa kous nou popilasyon ki’n tonm dan lapovrete.

Mon konvenki Mr Speaker ki si nou kontinyen travay pli dir ansanm nou kapab fer li.

Sityasyon lozman dan pei i reste kritik.

Nou pe donn bokou latansyon sa sekter.

Lannen pase Gouvernman in konstrir 144 lakaz.

42 dan distrik Grand Anse Mahe, 36 Mont Buxton, 30 Perseverance, 12 Baie Ste Anne Praslin e 24 Belombre.
An se moman i annan en lot 319 ki anba konstriksyon.

Sa pe ganny finanse atraver 4 sours ; Bidze Nasyonal, tax, CSR ki lakonpannyen paraetatik i kolekte, loan ki Gouvernman in pran avek fon pansyon e Labank Komersyal.

Mr Speaker sa i vedir ki anba sa progranm 24 lakaz dan 24 distrik dan 24 mwan progre i konm swivan; 2 proze in konplete dan distrik Mont Buxton e Grand Anse Mahe.

7 proze i anba konstriksyon.

Takamaka, St Louis, Baie Ste Anne, Anse Boileau, Baie Lazare, Beau Vallon e Au Cap.
6 proze in fini tender e konstriksyon i sipoze konmanse tre byento.

Sa i Bel Air, English River, Mont Fleuri, Pointe Larue, Grand Anse Praslin, e Plaisance.

2 proze i dan staz tender Anse Aux Pins e Port Glaud.

7 proze pou al lo tender sa mwan, Cascade, Belombre, Anse Etoile, Anse Royale, Glacis, La Digue e Roche Caiman.

Les Mamelles pou ganny tender an Avril.

Vi ki Roche Caiman pou annan 24 unit dan plas 10 i vedir ki sa proze pou kree 24 lakaz dan 25 distrik dan 24 mwan.
Mr Speaker sa i vedir ki ant Zanvye 2018 e lafen Fevriye 2019, nou pou annan en total 605 lakaz ki pou ganny konstrir pou nou bann fanmir.

I pou osi annan plis ki 250 unit konstrir e finanse par Sekter Prive ki dan prosedir tender an se moman lo Perseverance.

Lekspresyon Lentere ti ganny lanse an Desanm pou 5 morso later e travay i anvizaze konplete lafen 2019.

Gouvernman pou met ankor 3 lezot morso later lo Mahe e enn lo Praslin a dispozisyon sekter prive pou konstrir lakaz e vann a nou bann fanmir.
Mr Speaker i annan plan pou konstrir 36 unit condominium anba Scheme Self- Financing dan distrik Grand Anse Mahe.

Gouvernman i annan lentansyon konmans travay lo sa proze avan lannen fini.

Menm Scheme pou ganny itilize pou devlop later Cascade kot masin koltar ti ete.

Proze pou konmans apartir 2019 lo sa Sit.

Mr Speaker ozordi mon anvi felisit bann fanmir e i annan bokou zot ki pran en lapros ekstrememan responsab, e pe planifye zot a lonterm.
Kot HFC par egzanp i annan 5146 fanmir lo Home Saving Scheme.

E zis antre zot, zot in met de kote R129milyon.

Zot en bon legzanp.

Mon osi remersi zot pou zot pasyans.

Mr Speaker nou annan en progranm anbisye pou kontinyen konstrir lakaz pou nou sitwayen.

Gouvernman i anvizaze konstrir an mwayenn 600 lakaz par lannen apartir 2019, finanse atraver Bidze Gouvernman, partisipasyon sekter prive e lasistans nou bann pei zanmi.
Parey zot okouran lannen pase Gouvernman ti travay lo en nouvo Polisi a lokasyon later baze lo en Sistenm Pwen .

Sa Polisi fek ganny revize e pou annan en dernyen konsiltasyon avek bann reprezantan Lasanble Nasyonal sa mwan.

Sa lannen gouvernman pou fer alokasyon 351 morso later dan land bank ki pou baze lo sa nouvo Polisi.

Nou ekspekte ki nou konmans fer alokasyon apartir Zen.

An 2019 konman parti nou progranm plis later dan land bank pou ganny devlope.
Mr Speaker parey mon ti anonse lannen pase i ti bi Gouvernman pou annan eleksyon pou bann Konsey Distrik pandan lannen 2018.

Me swivan diskisyon ki nou’n annan avek Lopozisyon prenon kont resours finansyel ki striktir konsey ladministrasyon distrik i bezwen pou fonksyonnen, nou’n tonm dakor ki pou dan lentere pei ki nou annan pou konmanse en striktir Konsey Rezyonal ki plito administrativ.

Baze lo ki mannyer sa striktir i marse dan la pratik nou pou apre prepar en Prozedlwa.
Mr Speaker Leta nou Nasyon i osi baze lo leta nou lasante.

Pou nou ganny en pli gran sans amelyor nou kalite lavi leta nou lasante i enportan.

Depans Gouvernman lo servis lasante in kontinyelman ogmante e i pres pou ariv R10mil par an par têt d’habitant.

I annan bokou aki dan sa sekter.

To mortalite pti baba i 10.9 dan mil.

An 2017 lakantite manman ki ti mor letan zot ti pe donn nesans ti 1.

99 poursan nou madanm ansent in al omwen 4 vizit antenatal pandan zot lansentman.
Lannen pase 97poursan loperasyon orthopédique pou nou sitwayen ti ganny fer isi menm Sesel.

Nou to vaksinasyon dan la popilasyon i plis ki 95 poursan.

E pou baba mwens ki 2an sa sif i 97.5poursan.

Malgre sa nou realite ozordi se ki nou vwar bann maladi ki lye a nou stil lavi.

Nou bezwen konsyan sa ki nou manze.

Nou bezwen konsyan sa ki nou bwar.

Nou bezwen pli aktif e fer letan pou fer plis legzersis.

Nou bezwen pran responsabilite pou nou prop lasante.

Solisyon i dan nou lanmen.


Prevansyon, prevansyon e prevansyon.

Avek en popilasyon ki pe aze e bokou maladi ki lye a stil lavi ler nou vwar tranzitwar depans bidzeter dan lasante i kler pou nou tou ki si nou pa fer nanryen i annan en risk ki sistenm finansman pou nou sistenm lasante pa pou soutenab a long term.
Ozordi mon demande ki nou konmans en dyalog nasyonal osi byen ki en deba dan Lasanble Nasyonal lo bann finansman alternatif ki egziste tou an gardan nou lobligasyon anba nou Konstitisyon e en prensip fondamantal ki mon krwar ladan ki nou bezwen prezerv nou dinyite nou sitwayen.

Mr Speaker an menm tan devlopman rapid in osi anmenn bokou defi.

Labi drog, lalkol e vyolans domestik i problenm sosyete.

Nou tou nou bezwen koste ansanm e donn en koudmen.


Gouvernman, Sosyete Sivil, group Relizye e tou sitwayen nou bezwen koste ansanm e anmenn en konba kont sa bann fleo sosyal.

Ozordi mon ankouraz plis klib e plis aktivite sportif, artistik e kiltirel parmi nou popilasyon.

Mon osi ankouraze ki sa bann aktivite i ganny desantralize ankor plis.

I neseser pou nou annan plis sa bann aktivite dan distrik.

Avek en lapros pozitiv, sak sitwayen nou tou nou kapab fer en diferans dan nou kominote.
Nou bezwen enspir nou lazenes pou fer la diferans.

Labi drog, si i pa ganny kontrole pou detri tou sa bon travay ki nou’n fer ansanm pou byennet Sesel.

Lalwa ki’n etabli Lazans pou Prevansyon Labi Drog e rea bitasyon in ganny aprouve par Lasanble Nasyonal.

Sa Lazans in konmans fer son travay.

Dan kominote progranm in ganny ranforsi.

Sa lannen en progranm prevansyon pou konmanse dan nou sistenm ledikasyon pou elimin demann pou drog parmi nou bann zanfan ki pe monte.
Gouvernman pe angaze dan konba kont sa fleo.

Pandan sa lannen nou pou osi travay lo en mekanizm kordinen e striktire anliny avek ban provizyon Lalwa Misuse of Drugs Act 2016, pou fer sir ki bann dimoun ki depan lo drog sa ki nou apel bann drug addicts i ganny idantifye pou partisip dan en progranm reabilitasyon.

Dimoun ki depan lo drog ava ganny trete, edike e reabilite pou zot kapab re entegre dan lasosyete, e retourn ver en lavi sen pou zot prop byennet e byennet zot fanmir.
Mon okouran ki nou annan kontrent fasilite e resours neseser pou tretman e reabilitasyon bann adikt.

Nou pou konmans konstriksyon en nouvo Sant Reabilitasyon Cap Ternay ver lafen sa lannen.

Mr Speaker swivan sityasyon konsernan drog dan prizon, Gouvernman ti kontakte Biro Krim e drog dan Nations Unies.

UNODC pou led pou enplimant en progranm pou elimin sa pratik.

Sa Lorganizasyon Nations Unies in anvoy zot eksper e en plan lenplimantasyon pe ganny prepare.
Sa progranm pou vin anfors apartir Desanm sa lannen.

Sa progranm i konsern sekirite nou popilasyon.

I konsern sekirite staff prizon, sekirite sa bann prizonnyen e osi laspe tretman e reabilitasyon pou ki letan bann kondannen i sorti prizon zot pli kapab re entegre dan lasosyete.

Nou annan ozordi en bon pe legzanp nou bann sitwayen, Lorganizasyon e group Relizyez ki pe vin devan e donn zot letan pou ede.

Ozordi mon dir zot mersi.

Zot pe fer bokou menm si trankilman san gran piblisite.
Mr Speaker labi lalkol i en problenm grav ozordi.

Lannen pase mon ti propoz en deba fran lo sa size kot Lasanble Nasyonal i fer en rekomandasyon konkret.

Mon ti a kontan enform Lasanble ki Gouvernman pe finaliz en Polisi konpreansiv ki pou ganny enplimante apartir Zilyet sa lannen.

larezyon.

Komisyoner Lapolis Mr Speaker en letid lo vyolans domestik dan Sesel in resaman ganny pibliye ki port nou latansyon lo grander sa problenm.

Bann statistik resan lo vyolans domestik i alarman e efreyan.
Sa i pa devret en trazektwar normal pou lavenir Sesel.

Vyolans domestik i afekte fondasyon nou sosyete, lafanmir.

I afekte prodiktivite dan travay.

I afekte ledikasyon nou zanfan.

I kontribye dan met presyon lo demann pou lakaz.

Ozordi, mon enplor sa ki pe fer li pou silvouple arete.

Mr Speaker Gouvernman pou propoz en nouvo Lalwa lo Vyolans Domestik pou laprouvasyon Lasanble Nasyonal avan lafen Zilyet sa lannen.

Mr Speaker sekirite nou pep i en priyorite.


Mentenir lord ek lape i mandan nou Lafors Lapolis.

Lekspektasyon nou pep se ki nou annan en lafors lapolis profesyonnel, angaze e efikas.

En Lafors Lapolis ki ganny resours e mendev kalifye.

Sa i en defi pou nou e Komisyoner Lapolis in konmans enplimant en nouvo plan e stratezi pou sirmont sa defi.

Ozordi nou’n ranforsi Korperasyon an term sekirite, avek tou in etabli en protocol bann partner dan kominikasyon direk avek lezot Komisyoner Lapolis dan larezyon.
Lapolis pe ogmant son kapasite entern pou pli byen anmenn sa konba kont bann trafiker drog.

Mon’n personnelman rankontre tou bann Sef D’Eta e Sef Gouvernman dan larezyon kot mon’n rod zot sipor pou annan plis kontrol lo zot Por e L’Aéroport pou anpes drog antre Sesel.

Nou ki dormi e lev lo prensipalman nou zil Mahe, Praslin e La Digue, nou vwar ki mannyer nou bann sitwayen sirtou nou bann zenes in vin viktim sa fleo drog.

Trafiker drog pe servi nou lanmer.


Sa vast losean ki nou annan, drog pe ganny zete lo nou lanmer pou ganny kolekte, distribye e pli tar vann.

Si sa i kontinyen nou lafors prodiktif sirtou nou bann zenes pou sa en lavenir e viv pou pa vwar en demen.

Drog pe touy nou lazenes.

Konman Gouvernman, nou bezwen annan en stratezi Maritim ki koeran.

Nou bezwen kontinyen ranforsi nou lapolis e pli enportan ankor nou bezwen re organiz nou Coast Guard.
Nou’n ranforsi Korperasyon ant Lapolis e tou Lazans ki pe lit kont bann trafiker drog dan larezyon.

Isi Sesel Lapolis pe ranforsi son kapasite entern pou fer bann lanket ki pli efikas.

E anliny ek Lalwa ki egziste i pou annan plis mendev kalifye pou antreprann lasezi bann byen malaki.

En lot desizyon ki nou’n pran se pou kree en Squad Spesyalize ki son rol se pou entervenir dan ban loperasyon spesyal.

Zot pou angaze pou konbat bann eleman Krim Organize.
Plan se ki en serten kantite personnel ki dan SPDF ozordi pou ganny segonde apartir 01 Zilyet sa lannen pou zwenn sa Squad Spesyalize e an Zanvye 2019 zot a ganny transfer e entegre dan Lafors Lapolis.

Nou’n osi idantifye en Sit dan vizinite erport enternasyonal pou konstriksyon zot baz.

Nou bezwen 6 mwan pou planifye sa tranzisyon e prepar Bidze pou peyman tou zot benefis anliny avek Lalwa.
An term lenfrastriktir en nouvo stasyon lapolis e en Laboratwar Forensic pou ganny konstrir lo Ile du Port ki pou an loperasyon lannen 2020.

Nou pou osi konmans konstriksyon en nouvo Stasyon Lapolis Baie Ste Anne sa lannen.

Mr Speaker sa lannen nou pou komemor 25 an lanniverser nou trwazyenm Repiblik.

Tou le 3 Brans Gouvernman setadir Lezislatif, Egzekitif, Zidisyer nou pe travay pou kontinyen ranforsi latransparans, rann kont e bon gouvernans.
Dan nou parkour nou rankontre lobstak me nou kontinyen persevere.

Nou bezwen kontinyen akoz sa i dan lentere Sesel e byennet tou Seselwa.

Pandan sa lannen i dezir Gouvernman pou egzamin nou Konstitisyon prenon kont ban propozisyon ki ti ganny soumet par Constitutional Review Committee osi byen rapor e rekomandasyon resan sorti kot Komisyon Elektoral e bann sanzman e devlopman aktyel ki nou pei pe pas atraver.
Prozedlwa lo lamannman Konstitisyon pou ganny soumet avek Lasanble nasyonal avan Septanm sa lannen.

Mr Speaker Leta nou Nasyon i osi leta nou demokrasi.

Nou demokrasi pe kontinyen evolye e nou tou konman sitwayen nou annan en rol pou fer agrandir nou demokrasi.

Pandan lannen pase nou’n vwar bokou plis zefor lo konsolidasyon nou bann Lenstitisyon.

Sesel i bezwen bann Lenstitisyon solid ki pou promouvwar e protez laliberte e drwa imen nou sitwayen.
Nou bi se devlop plis kapasite imen e profesyonnel pou travay dan sa bann Lenstitisyon.

Gouvernman pou etablir en Small Claims Tribunal.

Sa i a ede donn bann dimoun en mwayen alternatif pou rezourd serten zot bann pti case oubyen claims san angaz zot dan en prosedir konplike e koute.

Gouvernman i reste angaze pou lit kont koripsyon.

Komisyon Anti-Koripsyon i sa Lotorite endepandan ki’n ganny mandate par Lalwa pou fer lanket e detekte koripsyon.
Nou pou revwar Lalwa Anti-Koripsyon e donn plis resours sa Lotorite.

Sa pou asire ki i fonksyonn dan en fason pli efektif e efikas dan lanket deteksyon e anpes koripsyon.

Prozedlwa pou ganny prezante avek Lasanble Nasyonal pou son laprouvasyon avan Septanm sa lannen.

Mr Speaker swivan mon diskisyon avek Leader Lopozisyon e Leader Zafer Gouvernman, Gouvernman pou soumet nouvo Lalwa ki pou etablir en Tribinal lo Laverite e Rekonsilyasyon enn fwa ki mon resevwar Rapor ki sorti kot Lasanble Nasyonal.
Nou ekspekte ki sa Tribinal i vin an operasyon apartir Zen sa lannen.

Mr Speaker nou’n osi vwar en lagrandisman dan lespas pou laliberte sivil e laliberte lekspresyon.

Medya ki reprezant katriyenm pilye nou demokrasi, pe osi zwe en rol enportan ozordi.

Nou osi annan plizyer rezo sosyal, sa i bon me sa ki enportan se ki nou servi rezo sosyal dan en fason responsab e nou gard respe pou lezot.

Nou pe viv dan en pei lib.

En pei demokratik.


Protestasyon i en drwa anba nou Konstitisyon me i bezwen ganny fer avek responsabilite dan lape e dan lord.

Sa i enportan pou en klima stabilite ki pei i bezwen pou li kontinyen progrese.

Nou pe travay lo en nouvo regilasyon anba Lalwa Public Assembly Act 2015 ki pou etabli sa ki nou apel en Speakers’ Corner dan Victoria.

Sa i landrwa kot nou sitwayen i kapab manifeste zot laliberte e lekspresyon.

Mr Speaker Sesel i en Repiblik.

Nou en pei souveren.


Nou Zone Ekonomik Eksklizif i 1.37milyon kilomet kare.

Sa i plis ki 8, 500 fwa pli gran ki Mahe oubyen plis ki de fwa pli gran ki siperfisi teresel Madagascar.

Mon repete, i plis ki 8, 500 fwa pli gran ki Mahe.

Oubyen plis ki de fwa pli gran ki Madagascar.

Pou plizyer lannen nou pe ogmant nou prop kapasite pou sirvey e protez nou teritwar.

Dan bann moman kot nou ti pe fer fas avek latak piratri, plizyer pei zanmi ti koste ansanm pou ed Sesel.
Ozordi nou ankor reste touzour vilnerab.

Trafik drog lo nou lanmer i en problenm mazer.

Eksplwatasyon nou resours pe ganny fer dan en fason ilegal.

Nou lespas maritim i vreman gran.

Nou bezwen ranforsi kontrol lo nou teritwar.

Assumption i sa zil ideal pou annan en fasilite pou nou Coast Guard ki baze lo nou bezwen.

Mon repete ki baze lo nou bezwen e ki dan lentere Sesel.

I pran 3 zour pou en bato Coast Guard sorti Mahe pou ariv Assumption.
I pran anviron 3 erdtan pou en avyon Dornier SPDF sorti Mahe pou ariv Assumption.

En fasilite Coast Guard lo en bout zil Assumption pou protez Aldabra, Astove, Cosmoledo pou donn sa sekirite ki pei i bezwen dan sa kwen nou teritwar.

Lot morso zil Assumption pou ganny rezerve pou en devlopman touristik.

Sa ki enportan se ki sa fasilite pou laspe nou Coast Guard ki pou ganny konstri, pou bezwen pran kont lanvironnman, proteksyon nou lanvironnman e konservasyon nou lanvironnman.
Avan ki sa fasilite pou nou Coast Guard i ganny konstri i absoliman neseser ki en letid lo lenpak lanvironnman i ganny fer.

Prenon kont nou lanmitye avek L’Inde e bon Korperasyon militer avek SPDF pou plis ki 35an.

Gouvernman Sesel ti apros Gouvernman L’Inde pou lasistans dan konstriksyon en tel fasilite.

Konstriksyon sa fasilite pou ganny finanse par Gouvernman L’Inde.

I pou ganny zere konzwentman par SPDF e Lafors Naval L’Inde pou 20an.

Assumption i reste pou Sesel e pour tou Seselwa.


Later lo Assumption pa’n ganny ni vann, ni pas bay avek Gouvernman L’Inde.

Mr Speaker akonpannyen par Minis pou Lapes Sef Lafors Defans e Attorney Zeneral mon ti vizit Assumption pou la premye fwa le 4 Desanm 2017.

Mon kapab dir ozordi konman Sef D’Eta e konman Komandan-an- Sef Lafors Defans i kler pou mwan ki dan lentere Sesel pou annan en fasilite Coast Guard lo zil Assumption.
Mr Speaker Gouvernman Sesel e Gouvernman L’Inde ti siny en nouvo Lagreman le 27 Zanvye sa lannen e anliny avek nou Konstitisyon pou ki sa Lagreman i kapab antre an operasyon i bezwen ganny ratifye par Lasanble Nasyonal.

Mr Speaker swivan en demann formel ki Ombudsman in fer avek mwan, Vandredi le 2 Mars apre midi lo size sa Lagreman ki’n ganny sinyen ant Gouvernman Sesel, e Gouvernman L’Inde dan lespri latransparans mon’n soumet avek li tou bann dokiman neseser Lendi le 5 Mars.
Pandan mwan Avril sa lannen, mon pou soumet Lagreman avek Speaker Lasanble Nasyonal.

Ozordi mon rekomann avek zot Onorab Manm Lasanble Nasyonal pou donn zot sipor sa proze e ratifye sa Lagreman ki dan lentere Sesel.

Mr Speaker se desizyon nou sitwayen ki’n anmenn nou dan sa koabitasyon ki nou trouv nou lekor ladan ozordi.

Nou dan en moman ekstraordiner dan nou listwar.

En loportinite rar me en loportinite ki dan nou lanmen ozordi pou nou travay ansanm pou benefis pep Seselwa.
Konman dirizan responsab nou’n swazir pou travay pou lareisit Sesel e pep Seselwa.

Nou’n deside travay ansanm.

Nou pe travay ansanm pou Sesel e byennet Nasyon Seselwa.

Frer ek ser pep Seselwa le 29 Zen sa lannen nou pou selebre 42 enm laniverser nou lendepandans.

Le 18 Zen sa lannen nou pou selebre 25enm laniverser nou trwazyenm Repiblik.

Ankor dan 2an le 27 Out 2020 lo sa later beni ki nou apel Sesel nou pou selebre 250enm laniverser depi larive bann premye zabitan.
Se linite ki pou anmenn nou pli devan.

Nou en sel pei, en sel pep, en sel gran fanmir.

E nou partaz menm lidantite.

E nou lavenir e lavenir bann zenerasyon ki pou vin apre nou, i depan fondamantalman lo en keksoz.

E sa i sorti dan parol nou Lim Nasyonal, ‘’Koste Seselwa’’.

‘’Koste Seselwa’’ se en lafors pwisan ver nou linite.

I pa zis en lapel pou nou vin ansanm i pli profon ki sa se nou linite Nasyonal.

Nou linite dan nou diversite e nou linite dan nou lidantite Nasyonal.
Mon remersi Dieu Tout Puissant pou vey lo nou Nasyon e nou pei Sesel.

Nou bezwen toultan met nou Patri, nou Sesel ki ‘’Pli gran ki nou tou’’ avan tou.

Koste Seselwa.

Mersi.

(APPLAUSE) MR SPEAKER Bon mon ti a kontan remersi Prezidan Larepiblik, Mr Danny Faure pou son mesaz lo Leta Lanasyon.

Mr Prezidan ankor mersi.

Avan nou kite mon ti a kontan enform tou dimoun ki Lasanble pou repran son travay Vandredi le 9 Mars 9er bomaten ek Repons lo mesaz Prezidan par le de Leaders.
Leader Lopozisyon ek Leader zafer Gouvernman swivi par lezot Manm Onorab.

Avek sa mon ti a kontan envit tou nou bann envite pou zwenn nou dan lobby pou en pti cocktail.

Tou bann dimoun ki’n swiv nou ki’n a lekout, mon ti a kontan remersi zot pou zot latansyon e swet zot en bon sware.

Lasanble i adjourn ziska Vandredi.

Mersi.

National Assembly Leaders Reply Friday 9th March 2018 MR SPEAKER Bonzour tou Manm Onorab.

Bonzour bann dimoun ki dan Galeri.


E mwan ti a kontan dir en bonzour osi spesyal pou tou bann dimoun ki a lekout.

Bann dimoun ki fidel ki kontinyen pou swiv nou bann deliberasyon Lasanble Nasyonal.

Parey mon ti anonse Mardi ozordi Lasanble i repran son travay avek repons e reaksyon lo mesaz Leta Lanasyon ki ti delivre par Prezidan.

Nou pou konmans toudswit ek Leader Lopozisyon Onorab Ramkalawan.

Onorab laparol i pou ou.

HON WAVEL RAMKALAWAN Mersi bokou Mr Speaker.


Mr Speaker Koleg MNA, ser ek frer Seselwa bonzour.

Mr Speaker Sesel parey lemonn antye in anbras 2018 avek tou son defi.

Seselwa in ganny envite ankor enn fwa pou li itiliz tou loportinite si mont difikilte e planifye byen son ozordi pou li ganny ‘en meyer demen ek en lavenir ranpli avek lespwar.

Alor a tou moman fodre ki nou lizye i ouver, zorey i ekoute e lespri i fonksyonnen.
Sa ki pa servi bann fakilte e grandi dan lentelizans pou li attend lasazes, malerezman i ganny kit ater dan sa monn konpetitiv.

Alor pep Seselwa mon mesaz se pou nou konman sa pep Beni ekoute, analize, reflesir, balanse e finalman fer konklizyon.

Tou Seselwa i fyer son desandans.

Dan Victoria i annan en Moniman Nasyonal ki apel Moniman Bisantener.

Ki ti ganny inogire pou mark 200an depi premye letablisman an 1870.

I senbol nou desandans.

Kote Seselwa i sorti.


En zwazo sorti L’Afrique, enn La Russie e lot L’Europe.

E sa ki en vre bote ; se lefe ki dan tou Seselwa ou vwar en pe sa bann diferan atribi.

En pti tre malbares, en pti lizye Chinois, en seve Africain, en kouler Européen.

Alor nou tou nou bann etranze lo sa montanny Gondwanaland dan Losean Indien.

Me ozordi depi Pierre Hangard nou konsider nou lekor konman Seselwa.

Ser ek frer Seselwa, Sesel i en pei lakey e vre ospitalite.
Preanbil nou Konstitisyon i dir nou Lepep Seselwa okouran e fyer ki konman desandans diferan ras nou’ aprann viv ansanm konman en sel Nasyon avek lagras Bondye.

E nou kapab servi konman legzanp en sosyete miltirasyal armonye.

Nou ganny demande pou montre respe pou tou dimoun.

San get son kouler lapo, son larelizyon, son nasyonalite ek son desandans.

Okenn lenklinasyon zenofobik e rasis, i devret ganny eliminen.

I malere pou dir ki sa bann dernyen tan sa vilen bebet in montre son figir.
E i tre enportan pou tou dirizan dan sa pei kondann en tel latitid e ansenny nou zanfan ek nou pep pou montre respe.

E ki mannyer pou viv an larmoni.

Mr Speaker kouler lapo enn, pa devret fer li krwar i siperyer avek en lot ki son lapo i en diferan kouler.

Lapo i parey en lenz ki kouver ou lekor.

Se ou lekor ou leker ou savwar viv ki enportan.

Pa oubliye ki letan ou maltret en lot imen ‘zako’, ou pe senpleman rekonnet ki ou osi ou en zako.

Me ki’n sorti dan en diferan pye.


Seselwa annou apresye nou leritaz.

Rekonnet ki se pa nou ki ti deside pou vin lo sa later.

Ki’n determinen si nou pou ne nwanr oubyen blan.

Seselwa, Indien, Anglais, Français oubyen Arab nou’n erite.

E alor apresye kanmarad pou sa ki nou ete.

Bann zoli zanfan nou kreater.

Mr Speaker i malere ki ozordi Facebook in vin en landrwa kot lensilt in vin en pastan.
Olye vin en lavenir kot ou kree zanmi dekouver zanmi senpatiz avek bann ki dan soufrans, solider avek bann ki dan difikilte e partaz lazwa bann ki reisi dan lavi in vin en fron batay.

E sa ki fer li pli pir se bokou dimoun i kasyet anba sa ki nou apel bann Fake profiles, kot zot ensilte ou san ou konnen lekel zot.

Mon prensip i kler lo Facebook.

Mon annan en sel non Wavel Ramkalawan.

Nenport dimoun i konnen kwa ki mon ekrir.


E si mon ganny e si mon met en okenn keksoz ki dimoun pa kontan zot annan tou drwa pou challenge mwan.

Me ki mannyer en dimoun i kapab rod rekour kont pye ponm, bwat zalimet, sat maron, oubyen lisyen eran.

Ou pa kapab ou menm anvi dimoun konsider ou konman en bon zonm.

Me selman lo Facebook ou non i en fanm e ou menm ou ki pli kankan!

Dan sa lespri promot laliberte lekspresyon.


E anmenn en pli gran sans responsabilite, mon krwar in ler pou ki i annan Lezislasyon ki regard prensipalman ‘Ban Fake profiles.

E met responsabilite lo administrater el moderater bann group lo Facebook.

Elimin Fake profiles e fer dimoun pran zot responsabilite.

Sa i ava elimin cyber bullying.

E i ava permet en dimoun ki santi ki son personnalite in ganny abize pou rod rekour devan Lakour.
Me pli enportan i ava met dan lespri tou dimoun sa lide ki personn pa kapab zis maltrete e denigre son prosen zis akoz i anvi.

Tou dimoun i merit respe.

E Lalwa i merit la pou protez drwa tou endividi.

Se sa kalite leta ki nou anvi nou Nasyon i vini.

Mr Speaker sa i anmenn mon direkteman lo size ledikasyon.

Ozordi mon krwar ki Minis Ledikasyon i bezwen deklar en Leta Dirzans kot ledikasyon i konsernen.

Nou dan en kriz e lavenir pei i dan sonm.


Mon vreman dezapwente ki dan sa sityasyon aktyel ki nou pe pas ladan, napa gran solisyon ki’n ganny propoze.

I pa automatic promotion, oubyen fer lekol vokasyonnel ki solisyon.

Apre ki mon’n koz avek plizyer dimoun dan ledikasyon zot dir mon ki se fondasyon ledikasyon ki bezwen plis latansyon.

Parey en lakaz i bezwen annan en fondasyon solid, se dan lekol primer.

E menm dan lakres, ki tou keksoz i konmanse.


Ozordi plis i 70poursan nou bann ansenyan dan primer pa bann ansenyan ki kalifye, malgre ki zot pe debourye e donn tou, en keksoz ki nou apresye.

Se la pli gro kot pli gro travay i ete.

Gouvernman i devret envestir dan teachers primer.

Ankouraz zot pou swiv kou apropriye.

Donn zot lankourazman finansyel pou fer sa.

E nou ava trouv bann rezilta ki pou transform nou sistenm ledikasyon konpletman.

Regard en pe plis bann ansenyan primer ; zot pe atann sa.
Mr Speaker mon felisit bann teachers dan primer ki montre gran devosyon.

Me sa i pa ase.

Aprezan ion ler pou donn zot bann zouti apropriye afen ki zot kapab delivre bann etidyan avek en pli bon nivo avek segonder.

Me si nivo pa bon dan primer ki kalite mirak nou espekte dan segonde?

Byensir Lekol Ekselans pou reste en rev menm en rev oubliye.

Lo en lot nivo paran i bezwen zwe son rol a plen.

Ledikasyon ou zanfan i konmans dan lakour.

Ou bezwen montre, lentere dan ledikasyon ou zanfan.
Olye vwar ou, zanfan konman en fardo.

E lekol konman en fasilite desarz sa fardo.

Tan ki nou pa kapab ganny sa balans ant responsabilite paran.

Latitid serye bann etidyan e konpetans lekol, lannen ale lannen vini nou ava pe kontinyen tourn an ron.

Annou pa oubliye ki sa move standar ledikasyon pe ganny resanti partou.

Bann lekol Pos- Segonder pe vwar li pli difisil pou rekrit etidyan.

Liniversite Sesel osi pe ganny problenm.

E rezilta i pa sa ki pei i espekte.


Ki mannyer ou kapab espekte ganny bon ners, ansennyan, sanniter, teknisyen ek maren Seselwa si etidyan dan napa grad neseser?

Byensir rezilta ki nou pou gannyen se plis etranze ki pou vin travay dan nou pei.

Eski sa pa deza pe arive?

Mr Speaker mon ensilte ki napa, ase gidans pou nou bann etidyan segonder an sa ki konsern posibilite lanplwa.

Ozordi nou vwar nou bann zenn ki pa ganny lekol Pos- Segonder pe esey debourye lo zot menm.

E mazorite pa fini byen.


La ankor i enportan ki Gouvernman i rantre e akonpanny sa ‘bann zenn pou asire ki letan zot fini lekol e pa ganny en plas pou kontiny zot letid, zot rantre dan lanplwa toudswit, konman en apranti.

Annou envestir dan nou bann zenn olye les zot perdi kot apre nou vwar etranze ki pe fer travay debwaz.

Met larzan pou donn zot en skill e dan Bidze nou, nou pou siporte.

Mr Speaker mon ensiste ankor ki lakle se ledikasyon nou zanfan.
Annou pa rod re evant larou, me annou plito tal tou kart lo latab.

Adres bann pwen pertinan envestir e bouze.

Model bann lekol prive i la dan nou pei li menm.

Aret gaspi letan pou fer letid kan rezilta pe get nou dan nou lizye.

Mon repete deklar en Leta Dirzans e pran ledikasyon konman en size serye.

Akoz se sa lakle pou nou repran nou pei e annan bann Seselwa kalifye.

Mr Speaker mon regrete pou dir.


Me apard ki bann gran plan ki nou pa konnen kote larzan pou sorti, mon pa’n ganny okenn lankourazman lo ki mannyer nou pou rezourd bann gro problenm ki nou pei pe fer fas avek, tel ki ; drog, lapovrete, delenkans, krim ek bokou lezot.

Se sa bann keksoz ki determin Leta Nou Nasyon.

Pou mon i malere pou dir ki mon vwar leta nou Nasyon dan en gran fernwanr.

E letan nou pas dan tinel nou pou pas dan en pli gran fernwanr ankor.

Linefikasite Gouvernman i kronik.


Sityasyon aktyel i kritik.

E sa ki zot propoze konpare avek larealite i de diferan zistwar.

I vin pli kler ki Seselwa I bezwen en nouvo vizyon.

En nouvo fason fer e en nouvo direksyon.

Drog i ankor pe touy nou zenn ek nou mendev.

Biznes pli profitab dan nou pei se drog.

Lekip LDS in fini pronons son lekor lo en lalit serye e san pitye.

Me malerezman Egzekitiv pa pe diriz par legzanp.

Statistik i kontinyen montre nou bann sityasyon efreyan.
Dimoun i ankor pe mor avek sa pwazon.

In ler pou bann in ler pou pran bann aksyon vreman serye.

Akoz ki tou dimoun i konnen ki biznes ki annan larzan drog ladan, me Lotorite pa pran aksyon.

Eski zot pa ankor konnen ki mannyer keksoz pe deroule dan sa pei?

Mwan mon’n ganny menase avek trafiker.

Serten pe anmenn en konpanny kont mwan politikman, e menm finans serten artis pou kraz mwan.

Eski mon reste trankil?

Larepons i non.

O kontrer mon kontinyen debout for kont drog.


Me malerezman mwan mon pa dan Gouvernman.

Si Seselwa i anvi vwar diferans met LDS dan Egzekitiv.

(APPLAUSE) HON WAVEL RAMKALAWAN Mr Speaker mon kapab dir sa ki mon anvi.

Me si Gouvernman i deside trenn son lipye se nou lazenes.

Se nou paran, se nou pei ek son lavenir ki pou kontinyen ganny detri.

LDS i anvoy sa mesaz kler avek Gouvernman ozordi, ‘’Pran aksyon serye kont drog – now!’’ Aret rod kote methadone i pli bon marse.
E ki grander sant ki nou bezwen konstri.

Koup sours sa drog.

Pran aksyon ek sa bann trafiker.

Sezi bann byen malaki.

Adopte sistenm cold turkey e nou a gete si sa pei pa rezourd sa problenm heroin enn fwa pou tou.

E nou ava re ganny nou mendev e nou p epi ava viv an sekirite.

(APPLAUSE) HON WAVEL RAMKALAWAN Mr Speaker mon lafreyer avek sa pei se ki mon santi ki ozordi nou annan en Gouvernman ki pa pare pou pran bann desizyon brav.

Parey mon n’n deza dir sete en Gouvernman ki pe zwe bon boug.
E ki pe trenn son lipye.

Se sa pli gran danze ki nou pei pe fer fas avek ozordi.

E olye adres problenm direkteman kwa ki ou antann?

Ou tande en Letid pe ganny fer ; en Rapor pou ganny prezante, en Seminar pe ganny organize, en Konsiltan pe ganny apwente - Eksper Etranze pe vini!

Kan eski nou pou vwar aksyon .dan nou pei.

I rantre dan prizon.

Prizonnyen i mor e lezot i vin adikt, eski sa i demann de eksper etranze pou vin fer resers ek letid?

Mon dir annou serye dan sa pei.


E si Egzekitiv pa konnen ki i pe fer, konklizyon i senp.

Avans de kote e les en Gouvernman LDS diriz sa pei silvouple.

(APPLAUSE) HON WAVEL RAMKALAWAN Mr Speaker pli gran danze ki nou pe fer fas avek ozordi.

Set en mank volante pou pran desizyon ek aksyon zis ek aksyon.

Zis akoz Gouvernman i per pou perdi vot.

Diriz en pei pa devret baze lo vot ki ou pou perdi oubyen si ou pou ganny lot eleksyon.

I plito en kestyon pran desizyon dan lentere Nasyonal pou byennet lepep.
Fer plan ki pou anmenn nou pei pli devan.

E fer ‘nou pei epanouir.

Tan ki nou tat tate nou Nasyon pou retourn an aryer.

Nou pou regrese e sa dan li menm i pou pli gran pert nou souvrennte akoz bout par bout s etranze ki pou pran kontrol nou pei.

I byen ki Prezidan in vizit bann distrik e rankontre manm piblik.

Me kestyon ki nou nasyon Seselwa i bezwen demande se ki rezilta i aporte Konbyen dimoun ki ankor dan menm sityasyon?

Promes i tro bokou.

Me malerezman aksyon i pti git.


Mon pa konnen konbyen dimoun ki mon’n rankontre ki’n dir mon zot in al ganny en bon parol State House.

Me ki napa nanryen ki’n arive.

Mon’n menm anmenn plizyer ka a latansyon Prezidan.

La mon bezwen ankor enn fwa repet sa parol.

LDS i en mazorite dan Lasanble Nasyonal.

Me nou pa dan Gouvernman oubyen Egzekitiv.

Fodre pa met tou fardo lo ‘’koabitasyon’’.

Mr Speaker, eski ou’n remarke ki dan sa pei e sa i leta nou Nasyon.

I napa en sans pran keksoz konman en priyorite.


Tou keksoz i trennen.

La sa Progressive Income Tax in trennen pandan mon pa konnen konbyen letan.

Bann plan, ou tann 2020 - lafen 2019 - Septanm, Desanm, lannen prosenn.

Kan eski nou pou bouz lo aksyon?

Par egzanp, pran sa zafer Anti-Corruption Commission, personnelman mon krwar ki tro bokou lenvestigasyon pe trennen.

Mon krwar ki osi bann lobstak dan travay sa lorganizasyon i ganny idantifye, bann lamannman i devret ganny fer imedyatman.
E non pa esper ziska Septanm.

Sa ki ganny propoze pou fer ki en lannen antye pou pase, avan ki pei i donn sa lorganizasyon le dann neseser pou fer son travay.

Nou’n osi idantifye bann febles.

I nou pa vwar akoz sa Lalwa pa devret sanze deswit.

Mon pou met sa dan premye meeting Leaders Forum.

Lo lot kote Mr Speaker, mon pe osi vwar serten retar dan sa sistenm prosekisyon.

Mon konnen ki Attorney Zeneral i annan en kantite travay.
Eski pei pa kapab ranforsi sa biro avek plis travayer pou anmenn bann case koripsyon devan Lakour?

Antretan se nou pei ki perdi.

Resours letan ki in ganny vole pe pran tou kalite larout e pe disparet.

Seselwa pe demann aksyon imedya.

Me sa ki i pe vwar se tou keksoz pe mars lo torti.

La nou’n ganny lanons en Small Claims Tribunal.

Avek tou respe me mon krwar ki sa i en lot legzanp, kot i senpleman gou fer lanons pou donn lenpresyon nou pe bouze.
Deza Mr Speaker i annan 2 Tribinal ki tri ganny anonse lannen pase.

Tribinal later pou bann dimoun ki Gouvernman ti pran zot later.

Manm sa Tribinal in ganny nonmen.

Me ziska prezan napa nanryen ki pe arive.

Lot Tribinal ti pou regard labi par Larme ek Lapolis.

Sa enn ni manm sa Tribinal pa ankor ganny nonmen.

Alor mansyon en lot Tribinal i fer mwan poz bokou kestyon lo si i pou arive.

E kan i pou konmans son travay.

Mr Speaker i annan en lot kalite zwe.


Ozordi bokou keksoz i ganny met lo ledo ‘’koabitasyon’’.

En ledo ki mon bezwen dir i byen larz sa enn.

Sa in vin en palto fann deryer.

E mon konnen ki menm bann O zofisye dan Gouvernman, enkli serten Minis i servi ‘’koabitasyon’’ konman en leskiz pou zot mank aksyon.

Fodre ki s ai arete.

E sak endividi i pran son responsabilite parey zot devret.
Letan Gouvernman pa pran en desizyon, pa bezwen met sa lo ledo ‘’koabitasyon.’’ Wi i bezwen annan dyalog menm si serten me aksyon Egzekitiv i bezwen ganny pran par Egzekitiv e non pa par Lasanble Nasyonal.

LDS in ganny Gouvernman en Bidze pou li travay avek.

LDS ozordi pe senpleman pe dir avek Gouvernman ‘’get on with it!’’ Mr Speaker bann gro, gro sif in ganny mansyonnen dan Diskour Mardi.
Mon pou onnet e mon pou dir ki zot pa’n enpresyonn mwan, akoz mon pa’n ganny gran detay lo kote nou pou ganny sa larzan?

Lekel sours finansman?

E seryezman mon vwar mon krwar ki i annan en kantite plan ki pa’n ganny byen kalkile me zot ler senpleman pou enpresyonnen.

Mon dezapwente akoz sif i travay Minis Finans dan Bidze.

Lannen pase Msye Faure ti kas sa tradisyon ki’n egziste pandan bokou lannen, kot i annan 3 Diskour Bidze dan en lannen.
Enn in fer Minis Finans 2enm par Prezidan apele Diskour lo Leta Lanasyon e 3enm apele Diskour pou Lazournen Nasyonal.

Se pa rol en Prezidan pou anons logmantasyon saler minimonm ek logmantasyon sekirite sosyal.

Sa se bann ki rantre dan Diskour Bidze.

E ki ganny analize par Lasanble Nasyonal.

Zis bann sif ki’n ganny mansyonnen i pre pou egal Bidze Nasyonal pou en lannen.

E i deza reprezant en pe plis ki nou det aktyel.

Eski sa i vreman serye?


Mr Speaker pou mwan, i annan serten lanons ki san ezitasyon mon pou apel zot kanpanny Politik.

Logmantasyon saler minimonm, logmantasyon saler sekirite sosyal, logmantasyon konze maternite ek paternite, rekreasyon pou Trwazyenm-Az, kontribisyon sant pou trwazyenm-az plis welfare avek lanfaz lapovrete.

Sa sete en pe bann zafer politik e nou tou nou konn byen.
Lo size tinel, mon promet Lepep Seselwa, ki zanmen LDS pou aprouv sa letan i ganny prezante pou konsiderasyon dan okenn Bidze.

Alor Gouvernman i anvi fer 2 tinel pou en kou plis ki R800milyon.

Nou’n senpleman ganny dir ki tou keksoz i ok. Me konman en senp sitwayen mon demann mon si sa i vre.

Eski konsiderasyon in ganny donnen lo son kou an relasyon avek son rezon?

Sa sonm pou fer sa tinel ti a kapab re fer tou semen lo Mahé, Praslin ek La Digue.
En keksoz ki neseser avek sa bann move semen ki zis kas transpor ozordi, me kot Road Fund Tax i kontinyen ogmante.

Eski alor i fer sans zis pou koup letan i pran pou sorti sa bann landrwa par detrwa minit?

Eski zot in pran konsiderasyon ki sa kalite drile dan sa bann granit i riske annan en let en lenpak negativ lo nou bann larivyer?

E ki bann larivyer e ki bann crack i kapab ganny prodwir e i kapab fer plizyer nou bann sours delo disparet enkli sours Cascade li menm?
Annou pa oubliye Mr Speaker ki’n arive avek Labank Santral, swivan en pti drile kot Pirates Arms.

Eski zot in pran konsiderasyon kou maintenance sa bann tinel?

Me mon osi krwar ki sa kou ki’n ganny mete pou riske triple si zanmen nou les sa kalite proze demare.

Mr Speaker, nou bezwen demande sa i vreman en tinel ki nou priyorite a ler aktyel.

Tou Seselwa ti a plito kontan tande ki Gouvernman pe envestir sa kalite larzan dan en Lopital modern spesyalize.
Olye pe bezwen vwayaze pou al Chennai pou tretman.

Seselwa ti a kontan vwar plis lenvestisman dan photovoltaïque pou redwir son kou elektrisite.

Nou’n ganny kado soley.

Me kwa ki nou pe fer avek li.

Seselwa i anvi vwar proze ki pou redwir pri lavi e donn li ek son fanmir en meyer lavi.

Seselwa i anvi vwar konstriksyon lakaz afen ki i sorti lo lalis san fon.

Zis mazinen konbyen lakaz ti a kapab gannyen avek R800 milyon.

Se sa ki priyorite sa pep ozordi.

E nou pa tinel.


Mr Speaker zisteman en size ki konsern tou Seselwa i reste pri oubyen kou lavi.

Malerezman nou’n ganny dir menm keksoz.

Me apre tou bann vizit ofisyel napa nanryen konkret ki’n arive.

Kenya, Ethiopie, Maurice, Sri Lanka ek L’Inde i reste senpleman bann Topik Konversasyon.

Ziska prezan napa okenn rezilta ki pe benefisye nou pep.

STC i reste en kestyon pou bokou Seselwa an sa ki konsern zot rol pou fer desann pri lavi.
Bann regroupman marsan dan nou pei osi pa pe soulaz konsonmater.

E ozordi i kler ki Cartel i egziste kot menm serten boutikye pa pep ran prodwir avek lezot biznes Seselwa senpleman akoz zot ganny menase par sa bann menm Cartel.

Sa i ede detrir bann biznes Seselwa.

E in ler pou STC port en pli gran latansyon lo sa size.

Mr Speaker mon fatige dir ki in ler pou nou vin brav e pran desizyon e pas lo staz aksyon.

Fodre pa annan lafreyer.

Mon fatige met propozisyon devan lo serten aksyon ki nou devret pran.
Gouvernman pa fer nanryen e apre i blanm i vin lo ‘’koabitasyon’’ e dimoun i demande kwa ki LDS pe fer.

Nou kapab koze.

Me letan ou annan en Egzekitiv ki trenn son lipye e pa pran aksyon neseser byensir tou keksoz pou reste an plas e se konsonmater ki pou ganny afekte.

I pa akseptab pou marsandiz ganny vann plis ki 2 fwa son pri lenportasyon.

Sa i en krim e Gouvernman i bezwen regard ladan.

Mon pa pe rod pri kontrol mwan.


Me parey i arive dan serten pei Européen, Gouvernman i kapab met en plafon lo profi pou komers.

Vye stok komisyon pa kapab zis ogmante akoz sa boutikye i anvi.

Ankor enn fwa i bezwen annan regilasyon serye, ki ganny met an plas pou swiv aksyon bann boutikye ki pa ede pou soulaz lavi nou pep.

Me ki plito an resi zot lekor.

Aksyon konkret i bezwen ganny inisye, pou protez konsonmater e Gouvernman pa kapab les malere kontinyen vin viktim bann marsan malonnet.
Mer Speaker letan nou koz lo STC travayer sa lorganizasyon i bezwen konnen ki bann dimoun ki’n ansarz zot lorganizasyon in fer en kantite ekstravagans.

E zot in depas zot misyon anba zot prop Lalwa.

Eski zot konnen ki tou lemwan STC Hypermarket i pey plis ki en milyon elektrisite ek 4 milyon rent?

Kestyon serye nou bezwen demande se eski 4leksaperyans shopping i pli enportan ki marsandiz bonmarse?

Nou dan LDS nou dir konmisyon pli bonmarse i pli enportan.
Alor kwa ki nou pe propoze an relasyon avek STC?

Mr Speaker STC i devret ferm sa Hypermarket e vann marsandiz lo baz wholesale.

(APPLAUSE) HON WAVEL RAMKALAWAN Donn Seselwa en leksperyans wholesale ki bokou pli bonmarse.

Dan zot bann welfare zot ava annan en landrwa kot zot prodwir i ganny display ansanm avek son pri.

Dimoun i a vini e i ava aste sa ki zot bezwen.

Rezilta i ava kit tou marsandiz pou bokou pli bon marse.

E tou popilasyon i ava benefisye.

Pri lavi i ava desann.


Eski zot mazin leksperyans Citimart dan Dimans?

Nou kapab fer sa leksperyans ankor.

Me sa fwa i pa ava zis avan Eleksyon.

Me lannen antye.

STC pou bezwen osi elimin bann middleman.

Eski Dubai i prodwir diri, zonnyon ek lafarin?

Non, me ‘akoz ki zot pa al direk kot sa bann ki prodwir sa bann komodite e anmenn sa bann marsandiz isi a en pri pli bonmarse posib?